
॥ नमो तस्स भगवतो अरहतो सम्मासम्बुद्धस्स॥ 


विनयपिटके 
विनयालङ्कार-टीका (पठमो भागो) 


गन्थारम्भकथा 
मुत्तहारादिनयगाथा 


यो लोके लोकलोको वरतरपरदो राजराजग्गजञ्ञो। 
आकासाकारकारो परमरतिरतो देवदेवन्तवज्जो॥ 


संसारासारसारो सुनरनमनतो मारहारन्तरट्टो। 
लोकालङ्कारकारो अतिसतिगतिमा धीरवीरत्तरम्मो॥ 


सीहनिवत्तननयगाथा 


संसारचक्कविद्धंसं, सम्बुद्भं तं सुमानसं । 
संनमामि सुगुणेसं, संदेसितसुदुद्दसं ॥ 


अनोतत्तोदकावत्तनयगाथा 


येन विद्धंसिता पापा, येन निब्बापिता दरा। 
येन लोका निस्सरिसुं, येन चाहं नमामि तं॥ 


चतुदीपचक्कवत्तननयगाथा 


सङ्घ ससङ्घं नमामि, वन्तन्तवरधम्मजं। 
मग्गग्गमनफलटुँ, सुसंसं सुभमानसं॥ 


अब्यपेतचतुपादआदियमकगाथा 


विनयं विनयं सारं, सङ्गहं सङ्गहं करं । 
चरियं चरियं वन्दे, परमं परमं सुतं॥ 


ब्यपेतचतुपादआदिअन्तयमकगाथा 


पकारे बहुपकारे, सागरे गुणसागरे। 
गरवो मम गरवो, वन्दामि अभिवन्दामि॥ 


वत्थुत्तये गन्थकारे, गरूसु सादरं मया। 
कतेन नमक्कारेन, हित्वा सब्बे उपद्दवे॥ 

सिक्खाकामेहि धीरेहि, जिनसासनकारिभि । 
भिक्खूहि विनयञ्जूहि, सादरं अभियाचितो॥ 


वण्णयिस्सामि विनय-सड्डह पीतिवड्डनं। 
भिक्खूनं वेनयिकानं, यथासत्तिबलं अहं॥ 


पोराणेहि कता टीका, किज्चापि अत्थि सा पन। 
अतिसङ्केपभावेन, न साधेति यथिच्छितं॥ 


तस्मा हि नानासत्थेहि, सारमादाय साधुकं । 
नातिसङ्घेपवित्थारं, करिस्सं अत्थवण्णनं॥ 


विनयालङड्कारं नाम, पेसलानं पमोदनं । 
इमं पकरणं सब्बे, सम्मा धारेन्तु साधवोति॥ 


गन्थारम्भकथावण्णना 


विविधविसेसनयसमन्नागतं कायवाचाविनयनकरणसमत्थं लज्जिपेसलभिक्खूनं संसयविनोदनकारकं योगावचरपुग्गलानं 
सीलविसुद्धिसम्पापकं जिनसासनवुङ्टिहेतुभूतं पकरणमिदमारभितुकामो अयमाचरियासभो पठमं ताव 
रतनत्तयपणामपणामारहभावअभिधेय्यकरणहेतु करणप्पकारपकरणाभिधाननिमित्तपयोजनानि दस्सेतुं “वत्थुत्तयं 
नमस्सित्वा”तिआदिमाह। एत्थ हि वत्थुत्तयं नमस्सित्वाति इमिना रतनत्तयपणामो वुत्तो पणामेतब्बपणामअत्थदस्सनतो। सरणं 
सब्बपाणिनन्ति इमिना पणामारहभावो पणामहेतुदस्सनतो। पाळिमुत्तविनिच्छयन्ति अभिधेय्यो इमस्स पकरणस्स अत्थभावतो। 
विप्पकिण्णमनेकत्थाति करणहेतु तेनेवकारणेन पकरणस्स कतत्ता। समाहरित्वा एकत्थ, दस्सयिस्समनाकुलन्ति करणप्पकारो 
तेनाकारेन पकरणस्स करणतो। पकरणाभिधानं पन समाहरितसद्दस्स सामत्थियतो दस्सितं समाहरित्वा दस्सनेनेव इमस्स पकरणस्स 
विनयसङ्गहइति नामस्स लभनतो। 


निमित्तं पन अज्झत्तिकबाहिरवसेन दुविधं । तत्थ अज्झत्तिकं नाम करुणा, तं दस्सनकिरियाय सामत्थियतो दस्सितं तस्मिं असति 
दस्सनकिरियाय अभावतो। बाहिर नाम सोतुजनसमूहो, तं योगावचरभिक्खूनन्ति तस्स करुणारम्मणभावतो। पयोजनं पन दुविधं 
पणामपयोजनपकरणपयोजनवसेन । तत्थ पणामपयोजनं नाम अन्तरायविसोसनपसादजननादिकं, तं सरणं सब्बपाणिनन्ति इमस्स 
सामत्थियतो दस्सितं हेतुम्हि सति फलस्स अविनाभावतो । वृत्तञ्हि अभिधम्मटीकाचरियेन “गुणविसेसवा हि पणामारहो होति, पणामारहे 
च कतो पणामो वुत्तप्पयोजनसिद्धिकरोव होतीति (ध० स० मूलटी० १)। पकरणपयोजनम्पि दुविधं मुख्यानुसङ्गिकवसेन। तेसु 
मुख्यपयोजनं नाम ब्यञ्जनानुरूपं अत्थस्स पटिविज्झनं पकासनञ्च अत्थानुरूपं ब्यञ्जनस्स उद्दिसनं उद्देसापनञ्च, तं विनये 
पाटवत्थायाति इमिना वृत्तं। अनुसङ्गिकपयोजनं नाम सीलादिअनुपादापरिनिब्बानन्तो अत्थो, तं समाहरित्वा एकत्थ दस्सयिस्सन्ति 
इमस्स सामत्थियेन दस्सितं एकत्थ समाहरित्वा दस्सने सति तदुग्गहपरिपुच्छादिना कतपयोगस्स अनन्तरायेन तदत्थसिज्झनतोति। 


किमत्थं पनेत्थ रतनत्तयपणामादयो आचरियेन कता, ननु अधिप्पेतगन्थारम्भोव कातब्बोति? बुच्चते -- एत्थ रतनत्तयपणामकरणं 
तब्बिहतन्तरायो हुत्वा अनायासेन गन्थपरिसमापनत्थं। पणामारहभाववचनं अत्तनो युत्तपत्तकारितादस्सनत्थं, तं विञ्जूनं तोसापनत्थं, तं 
पकरणस्स उग्गहणत्थं, तं सब्बसम्पत्तिनिप्फादनत्थं । अभिधेय्यकथनं विदिताभिधेय्यस्स गन्थस्स विञ्जूनं उग्गहधारणादिवसेन 
पटिपज्जनत्थं । करणहेतुकथनं अकारणे कतस्स वायामस्स निप्फलभावतो तप्पटिक्खेपनत्थं । करणप्पकारकथनं विदितप्पकारस्स 
गन्थस्स सोतूनं उग्गहणादीसु रुचिजननत्थं। अभिधानदस्सनं वोहारसुखत्थं । निमित्तकथनं आसन्नकारणदस्सनत्थं । पयोजनदस्सनं 
दुविधपयोजनकामीनं सोतूनं समुस्साहजननत्थन्ति। 

रतनत्तयपणामपयोजनं पन बहूहि पकारेहि वित्थारयन्ति आचरिया, तं तत्थ तत्थ वुत्तनयेनेव गहेतब्बं। इध पन गन्थगरुभावमोचनत्थं 
अट्ठकथाचरियेहि अधिप्पेतपयोजनमेव कथयिम्ह । वुत्तञ्हि अट्ठकथाचरियेन - 


“ननिपच्चकारस्सेतस्स। 

कतस्स रतनत्तये। 

आनुभावेन सोसेत्वा। 

अन्तराये असेसतोति॥ (ध० स० अट्ठ० गन्थारम्भकथा ७)। 


अयमेत्थ समुदायत्थो, अयं पन अवयवत्थो - अहं सब्बपाणीनं सरणं सरणीभूतं वत्थृत्तयं नमस्सामि, नमस्सित्वा योगावचरभिकखूनं 
विनये पाटवत्थाय अनेकत्थविप्पकिण्णं पाळिमुत्तविनिच्छयं एकत्थ समाहरित्वा अनाकुलं कत्वा दस्सयिस्सं दस्सयिस्सामीति योजना। 


तत्थ वसन्ति एत्थाति वत्थु । कि तं? बुद्धादिरतनं। तञ्हि यस्मा सरणगता सप्पुरिसा सरणगमनसमङ्गिनो हुत्वा बुद्धादिरतनं आरम्मणं 
कत्वा तस्मिं आरम्मणे वसन्ति आवसन्ति निवसन्ति, तस्मा “वत्थू”ति बुच्चति। आरम्मणञ्हि आधारो, आरम्मणिकं आधेय्योति। इतो 
परानिपि वत्थुसद्दस्स वचनत्थादीनि आचरियेहि वृत्तानि, तानिपि तत्थ तत्थ वुत्तनयेनेव वेदितब्बानि। इध पन गन्थवित्थारपरिहरणत्थं 
एत्तकमेव वृत्तन्ति वेदितब्बन्ति। तिण्णं समूहोति तयं, तयो अंसा अवयवा अस्साति वा तयं। कि तं? समुदायो। वत्थूनं तयन्ति वत्थुत्तयं। 
किं तं? बुद्धादिरतनत्तयं । नमस्सामीति नमस्सित्वा, अनमिन्ति नमस्सित्वा | बुद्धादिरतनञ्हि आरम्मणं कत्वा चित्तस्स उप्पज्जनकाले 
त्वा-पच्चयो पच्चुप्पन्नकालिको होति, तस्मा पठमो विग्गहो कतो, पाळिमृत्तविनिच्छयं एकत्थ दस्सनकाले अतीतकालिको, तस्मा दुतियो 
बिग्गहो। तेनेव च कारणेन अत्थयोजनायपि पच्चुप्पन्नकालअतीतकालवसेन योजना कता। 


सरति हिंसतीति सरणं। कि तं? बुद्धादिरतनत्तयं। तञ्हि सरणगतानं सप्पुरिसानं भयं सन्तासं दुक्खं दुग्गतिविनिपातं संकिलेसं सरति 
हिंसति विनासेति, तस्मा “सरण'न्ति बुच्चति। वुत्तञ्हि भगवता - 


“यस्मिं, महानाम, समये अरियसावको तथागतं अनुस्सरति, नेवस्स तस्मिं समये रागपरियुट्ितं चित्तं होती”तिआदि (अ० नि० 
६.१०; ११.११), 


“एवं बुद्धं सरन्तानं । 

धम्मं सङ्घञ्च भिक्खवो। 

भयं वा छम्भितत्तं वा। 

लोमहंसो न हेस्सती”ति च॥ (सं० नि० १.२४९)। 


यस्मा पन “सरण'*न्ति इदं पदं “नाथ'न्ति पदस्स वेवचनभूतं कितसुद्भनामपदं होति, न कितमत्तपदं, तस्मा धात्वत्थो अन्तोनीतो। “सर 
हिंसाय” न्ति हि वुत्तं हिंसत्थं गहेत्वा सब्बपाणीनं सरणं हिंसकं वत्थृत्तयं नमस्सित्वा विञ्जायमाने अनिद्टप्पसङ्गतो सब्बपाणीनं सरणं 
सरणीभूतं नाथभूतं वत्थुत्तयं नमस्सित्वाति विञ्जायमानेयेव युज्जति, तेनेव च कारणेन अत्थयोजनायम्पि तथा योजना कता। सब्ब-सद्दो 
निरवसेसत्थवाचकं सब्बनामपदं। सह अवेन यो वत्ततीति सब्बोति कते पन सकल-सद्दो विय समुदायवाचकं समासनामपदं होति। पाणो 
एतेसं अत्थीति पाणिनो, पाणोति चेत्थ जीवितिन्द्रियं अधिप्पेतं । सब्बे पाणिनो सब्बपाणिनो, तेसं सब्बपाणीन। एत्तावता वत्थृत्तयस्स 
सब्बलोकसरणभावं, ततोयेव च नमस्सनारहभावं, नमस्सनारहे च कतायनमस्सनकिरियाय यथाधिप्पेतत्थसिद्धिकरभावं, अत्तनो 
किरियाय च खेत्तङ्गतभावं दस्सेति। 


एवं सहेतुकं रतनत्तयपणामं दस्सेत्वा इदानि पकरणारम्भस्स सनिमित्तं मुख्यपयोजनं दस्सेतुमाह “विनये पाटवत्थाय, 
योगावचरभिक्खून "न्ति । एत्थ च विनये पाटवत्थायाति मुख्यपयोजनदस्सनं, तंदस्सनेन च अनुसङ्गिकपयोजनम्पि विभावितमेव होति 
कारणे सिद्धे कारियस्स सिज्झनतो। योगावचरभिक्खूनन्ति बाहिरनिमित्तदस्सनं, तस्मिं दस्सिते अज्झत्तिकनिमित्तम्मि वीपितमेव होति 
आरम्मणे जाते आरम्मणिकस्स जातब्बतो। तत्थ विविधा नया एत्थाति विनयो, 

दुविधपातिमोक्खदुविधविभङ्गपञ्चविधपातिमोक्खुद्देसपञ्चआपत्तिक्खन्धसत्तआपत्तिक्खन्धादयो विविधा अनेकप्पकारा नया एत्थ 
सन्तीति अत्थो। अथ वा विसेसा नया एत्थाति विनयो, दळहीकम्मसिथिलकरणपयोजना अनुपञ्ञत्तिनयादयो विसेसा नया एत्थ सन्तीति 
अत्थो। अथ वा विनेतीति विनयो। कायो विनेति कायवाचायो, इति कायवाचानं विनयनतो विनयो। वुत्तञ्हि अट्ठकथायं - 


“विविधविसेसनयत्ता। 

विनयनतो चेव कायवाचानं । 

विनयत्थविदूहि अयं । 

विनयो 'विनयो'ति अक्खातोति॥ (पारा० अट्ठ० १.पठममहासङ्गीतिकथा; ध० स० अट्ठु० निदानकथा; दी० नि० अद्टु° 
१.पठममहासङ्गीतिकथा)। 


को सो? विनयपिटकं | तस्मिं बिनये। पटति वियत्तभावं गच्छतीति पटु। को सो? पण्डितो। पटुनो भावो पाटवं । किं तं? जाणं। असति 
कारणानुरूपं भवतीति अत्थो। को सो? पयोजनं। पाटवमेव अत्थो पाटवत्थो, तस्स पाटवत्थाय, विनयपिटके कोसल्लजाणपयोजनायाति 
वुत्तं होति। युञ्जनं योगो, कम्मड्ानमनसिकारो। अवचरन्तीति अवचरा, योगे अवचरा योगावचरा, कम्मट्ठानिका भिक्खू । संसारे भयं 
इक्खन्तीति भिक्खू, योगावचरा च ते भिक्खू चाति योगावचरभिक्खू, तेसं योगावचरभिकखूनं। एतेन विनये पटुभावो नाम भिक्खूनंयेव 
अत्थो होति, न गहट्टतापसपरिब्बाजकादीनं। भिक्खूसु च कम्मट्वाने नियुत्तानं लज्जिपेसलभिक्खूनंयेव, न विस्सट्टकम्मट्टानानं 
अलज्जिभिक्खूनन्ति इममत्थं दस्सेति । 


एवं पकरणारम्भस्स सनिमित्तं पयोजनं दस्सेत्वा इदानि सहेतुकं अभिधेय्यं दस्सेतुं “विप्पकिण्णमनेकत्थ, 
पाळिमृत्तविनिच्छय''न्ति आह। तत्थ विष्पकिण्णं अनेकत्थाति इमिना पकरणारम्भस्स हेतुं दस्सेति हेतुमन्तविसेसनत्ता, इमस्स 
अनेकत्थविप्पकिण्णत्तायेव आचरियस्स आरम्भो होति, न अविप्पकिण्णे सति। वक्खति हि “समाहरित्वा एकत्थ दस्सयिस्स''न्ति (वि० 
सङ्ग० अट्ड० गन्थारम्भकथा) । पाळिमुत्तविनिच्छयन्ति इमिना पकरणाभिधेय्यं । तत्थ किरति विक्खिपतीति किण्णो, पकारेन किण्णो 
पकिण्णो, विविधेन पकिण्णो विप्पकिण्णो। को सो? पाळिमुत्तविनिच्छयो, तं विष्पकिण्णं। 


अनेकत्थाति एत्थ सङ्ख्यावाचको सब्बनामिको एक-सद्दो, न एको अनेके। बह्ृत्थवाचको अनेकसद्दो । एकन्तएकवचनन्तोपि एक- 
सद्दो न-इतिनिपातेन युत्तत्ता बहुवचनन्तो जातोति। तत्थ अनेकत्थ बहूसूति अत्थो, पाराजिककण्डइकथादीसु अनेकेसु पकरणेसूति वृत्तं 
होति। पोराणटीकायं पन अनेकत्थाति अनेकेसु सिकखापदपदेसेसूति अत्थो दस्सितो, एवञ्च सति उपरि “समाहरित्वा एकत्था'ति 
वक्खमानत्ता “अनेकत्थविप्पकिण्णं एकत्थ समाहरित्वा"ति इमेसं पदानं सहयोगीभूतत्ता अनेकेसु सिकखापदपदेसेसु विप्पकिण्णं एकस्मिं 
सिक्खापदपदेसे समाहरित्वाति अत्थो भवेय्य, सो च अत्थो अयुत्तो। कस्मा? अनेकेसु पकरणेसु विप्पकिण्णं एकस्मिं पकरणे 
समाहरित्वाति अत्थो अम्हेहि बुत्तो। अथ पन “एकत्था^ति इमस्स “एकतो”ति अत्थं विकप्पेत्वा अनेकेसु सिकखापदपदेसेसु विप्पकिण्णं 
एकतो समाहरित्वाति अत्थं गण्हेय्य, सो अत्थो युत्तो भवेय्य। 


पकड्टानं आळीति पाळि, उत्तमानं वचनानं अनुक्कमोति अत्थो। अथ वा अत्तत्थपरत्थादिभेदं अत्थं पालेति रक्खतीति पाल, 
लळानमविसेसो। का सा? विनयतन्ति। मुच्चतीति मुत्तो, पाळतो मुत्तो पाळिमुत्तो। छिन्दियते अनेनाति छयो, नीहरित्वा छयो निच्छयो, 
विसेसेन निच्छयो विनिच्छयो, खिलमद्दनाकारेन पवत्तो सद्दनयो अत्थनयो च। पाळिमुत्तो च सो विनिच्छयो चाति पाळिमुत्तविनिच्छयो, तं 
पाळिमृत्तविनिच्छयं। इदञ्च “आनगरा खदिरवन'न्तिआदीसु विय येभृय्यनयवसेन वुत्तं कत्थचि पाळिविनिच्छयस्सपि दिस्सनतो। 
पोराणटीकायं पन पाळिविनिच्छयो च पाळिमुत्तविनिच्छयो च पाळिमुत्तविनिच्छयोति एवं एकदेससरूपेकसेसवसेन वा एतं वृत्तन्ति 
दडुब्बन्ति दुतियनयोपि वुत्तो, एवञ्च सति पाळिविनिच्छयपाळिमुत्तविनिच्छयेहि अञ्ञस्स विनिच्छयस्स अभावा किमेतेन गन्थगरुकरेन 
पाळिमृत्तग्गहणेन। विसेसनञ्हि सम्भवब्यभिचारे च सति सात्थकं सियाति पठमनयोव आराधनीयो होति। 


एवं सहेतुकं अभिधेय्यं दस्सेत्वा इदानि करणप्पकारं दस्सेति “समाहरित्वा तिआदिना । दुविधो हेत्थ करणप्पकारो 
एकत्थसमाहरणअनाकुलकरणवसेन। सो दुविधोपि तेन पकारेन पकरणस्स कतत्ता “करणप्पकारो”ति वुच्चति । तत्थ समाहरिस्सामीति 


www.tipitaka.org Vipassana Research Institute 


Page 5 sur 310 


समाहरित्वा, सं-सद्दो सङ्घेपत्थो, तस्मा सङ्किपिय आहरिस्सामीति अत्थो। अनागतकालिकवसेन पच्चमानेन “दस्सयिस्स”न्ति पदेन 
समानकालत्ता अनागतकालिको इध त्वा-पच्चयो वृत्तो। एकत्थाति एकस्मिं इध विनयसङ्गहप्पकरणे। एकत्थाति वा एकतो। 
दस्सयिस्सन्ति दस्सयिस्सामि, ञापयिस्सामीति अत्थो। आकुलति ब्याकुलतीति आकुलो, न आकुलो अनाकुलो, 
पुब्बापरब्याकिण्णविरहितो पाळिमुत्तविनिच्छयो। अनाकुलन्ति पन भावनपुंसकं, तस्मा करधातुमयेन कत्वासद्देन योजेत्वा दस्सनकिरियाय 
सम्बन्धितब्बं । 


एवं रतनत्तयपणामादिकं पुब्बकरणं दस्सेत्वा इदानि ये पाळिमृत्तविनिच्छये दस्सेतुकामो, तेसं अनुक्कमकरणत्थं मातिकं ठपेन्तो 
“तत्रायं मातिका तिआदिमाह | मातिकाय हि असति दस्सितविनिच्छया विकिरन्ति विधंसेन्ति यथा तं सुत्तेन असङ्गहितानि पुप्फानि। 
सन्तिया पन मातिकाय दस्सितविनिच्छया न विकिरन्ति न विधंसेन्ति यथा तं सुत्तेन सङ्गहितानि पुष्फानि। तं तं अत्थं जानितुकामेहि 
मातिकानुसारेन गन्त्वा इच्छितिच्छितविनिच्छयं पत्वा सो सो अत्थो जानितब्बो होति, तस्मा सुखग्गहणत्थं मातिका ठपिता । तत्थ तत्राति 
तस्मिं पाळिमुत्तविनिच्छये। अयन्ति अयं मया वक्खमाना। माता वियाति मातिका। यथा हि पुत्ता मातितो पभवन्ति, एवं निद्देसपदानि 
उद्देसतो पभवन्ति, तस्मा उद्देसो मातिका वियाति “मातिका”ति वुच्चति । 


दिवासेय्यादिपदानं वाक्यविग्गहं कत्वा अत्थे इध वुच्चमाने अतिपपञ्चो भविस्सति, सोतूनञ्च दुस्सल्लकखणीयो, तस्मा तस्स तस्स 
निद्देसस्स आदिम्हियेब यथानुरूपं वक्खाम। 


गन्थारम्भकथावण्णना निट्टिता। 


१. दिवासेव्यविनिच्छयकथा 


१. एवं पाळिमुत्तविनिच्छयकथानं मातिकं ठपेत्वा इदानि यथाठपितमातिकानुक्कमेन निद्दिसन्तो “तत्थ दिवासेय्याति 
दिवानिपज्जन'न्तिआदिमाह । तत्थ तत्थाति तेसु मातिकापदेसु समभिनिविटटस्स “दिवासेय्या”ति पदस्स “दिवानिपज्जन' न्ति अत्थो 
दडुब्बोति योजना । तत्थ दिवा-सद्दो अहवाचको आकारन्तो निपातो। वुत्तञ्हि अभिधानप्पदीपिकायं “आनुकूल्येतु सद्भञ्च, नत्तं दोसो 
दिवा त्वहे”ति। सयनं सेय्या, करजकायगतरूपानं उद्धं अनुग्गन्त्वा दीघवसेन वित्थारतो पवत्तनसङ्कातो इरियापथविसेसो। दिवाकालस्मि 
सेय्या दिवासेय्या। अरुणुग्गमनतो पट्ठाय याव सूरियत्थङ्गमना, एतस्मिं काले सयनइरियापथकरणन्ति। तेनाह “दिवानिपज्जनन्ति 
अत्थो"ति। 


तत्राति तस्मिं दिवासयने अयं वक्खमानो विनिच्छयो वेदितब्बोति योजना ।  अनुजानामि...पे०... वचनतो ति (पारा० ७७) अयं 
पठमपाराजिकसिकखापदस्स विनीतवत्थूसु आगतो भगवता आहच्चभासितो जापकपाठो। तत्थ दिवा पटिसल्लीयन्तेनाति दिवा 
निपज्जन्तेन । द्वारं संवरित्वा पटिसल्लीयितुन्ति द्वारं पिदहित्वा निपज्जितुं। “दिवा...पे०... निपज्जितब्बन्ति ञाप्यं। ननु पाळियं “अयं 
नाम आपत्ती”ति न वृत्ता, अथ कथमेत्थ आपत्ति विञ्जायतीति चोदनं सन्धायाह “एत्थ च किञ्चापी”तिआदि। तत्थ एत्थाति एतस्मि 
दिवानिपज्जने। च-सद्दो वाक्यारम्भजोतको, किञ्चापि-सद्दो निपातसमुदायो, यदिपीत्यत्थो | पाळियं अयं नाम आपत्तीति किञ्चापि न 
वुत्ता, पन तथापि असंवरित्वा निपज्जन्तस्स अट्ठकथायं (पारा अट्ट० १.७७) दुक्कटं यस्मा वृत्तं, तस्मा एत्थ आपत्ति विज्ञायतीति 
योजना। एवं सन्तेपि असति भगवतो वचने कथं अट्टकथायं वृत्तं सियाति आह “विवरित्वा...पे०... अनुञ्ञातत्ता”ति। एतेन भगवतो 
अनुजाननम्पि तं अकरोन्तस्स आपत्तिकारणं होतीति दस्सेति। 


तत्थ “उप्पन्ने वत्थुम्हीति इत्थिया कतअज्झाचारवत्थुस्मि" न्ति विमतिविनोदनियं (वि० वि० टी० १.७७) वुत्तं, सारत्थदीपनियं 

(सारत्थ० टी० २.७७) पन ““मेथुनवत्थुस्मिं उप्पन्ने" ति वृत्तं, पोराणटीकायम्पि तमेव गहेत्वा “उप्पन्ने मेथुनवत्थुस्मि' न्ति वुत्तं, तदेतं 
विचारेतब्बं मेथुनलक्खणस्स अभावा। ननु सिक्खापदपञ्ञापनं नाम बुद्धविसयो, अथ कस्मा अट्ठकथायं दुक्कटं वुत्तन्ति आह 
“भगवतो तिआदि। न केवलं उपालित्थेरादीहि एव अट्ठकथा ठपिता, अथ खो पाळितो च अत्थतो च बुद्धेन भगवता वुत्तो। न हि 
भगवता अब्याकतं तन्तिपदं नाम अत्थि, सब्बेसंयेव अत्थो कथितो, तस्मा सम्बुद्धेनेव तिण्णं पिटकानं अत्थवण्णनक्कमोपि भासितोति 
दडुब्बं । तत्थ तत्थ हि भगवता पवत्तिता पकिण्णकदेसनायेव अट्टकथाति। 


कि पनेत्थ एतं दिवा द्वारं असंवरित्वा निपज्जन्तस्स दुक्कटापत्तिआपज्जनं अट्टकथायं वुत्तत्ता एव सिद्धं, उदाहृ अञ्ञेनपीति आह 
“अत्थापत्ती तिआदि। एतं दुक्कटापत्तिआपज्जनं न केवलं अट्ठकथायं वुत्तत्ता एव सिद्धं, अथ खो “अत्थापत्ति दिवा आपज्जति, नो 
रत्ति" न्ति (परि० ३२३) इमिना परिवारपाठेनपि सिद्धं होतीति योजना। कतरस्मिं पन वत्थुस्मिं इदं सिक्खापदं वृत्तन्ति? “तेन खो पन 
समयेन अञ्ञतरो भिक्खु वेसालियं महावने कूटागारसालायं दिवा विहारगतो द्वारं विवरित्वा निपन्नो अहोसि। तस्स अङ्गमङ्गानि 
वातुपत्थद्धानि अहेसुं। तेन खो पन समयेन सम्बहुला इत्थियो गन्धञ्च मालञ्च आदाय विहारं आगमिंसु विहारपेक्खिकायो। अथ खो ता 
इत्थियो तं भिकखुं पस्सित्वा अङ्गजाते अभिनिसीदित्वा यावदत्थं कत्वा 'पुरिसुसभो वतायःन्ति वत्वा गन्धञ्च मालञ्च आरोपेत्वा 
पक्कमिसु । भिक्खू किलिन्नं पस्सित्वा भगवतो एतमत्थं आरोचेसुं। पञ्चहि, भिक्खवे, आकारेहि अङ्गजातं कम्मनियं होति रागेन, वच्चेन, 
पस्सावेन, वातेन, उच्चालिङ्गपाणकदड्रेन। इमेहि खो, भिक्खवे, पञ्चहाकारेहि अङ्गजातं कम्मनियं होति। अट्टानमेतं, भिक्खवे, 
अनवकासो, यं तस्स भिक्खुनो रागेन अङ्गजातं कम्मनियं अस्स, अरहं सो, भिक्खवे, भिक्खु, अनापत्ति भिक्खवे तस्स भिक्खुनो । 
अनुजानामि भिक्खवे दिवा पटिसल्लीयन्तेन द्वारं संवरित्वा पटिसल्लीयितु”न्ति (पारा० ७७) एतस्मिं वत्थुस्मिं इदं वृत्तन्ति दडुब्बं। 


२. इदानि द्वारविसेसं दस्सेतुं “कीदिस'न्तिआदिमाह। तत्थ परिवत्तकद्वारमेवाति संवरणविवरणवसेन इतो चितो च 
परिवत्तनयोग्गद्वारमेव । रुक्खसूचिकण्टकद्वारन्ति रुक्खसूचिद्ठारं कण्टकद्वारञ्च। “रुक्खसूचिद्रारकण्टकद्वार'मिच्चेव वा पाठो। यं 
उभोसु पस्सेसु रुक्खत्थम्भे निखनित्वा तत्थ विज्झित्वा मज्झे द्वे तिस्सो रुक्खसूचियो पवेसेत्वा करोन्ति, तं रुक्खसूचिद्वारं नाम। 
पवेसननिक्खमनकाले अपनेत्वा थकनयोग्गं एकाय, बहूहि वा कण्टकसाखाहि कतं कण्टकद्वारं नाम | गामद्वारस्स पिधानत्थं पदरेन वा 
कण्टकसाखादीहि वा कतस्स कवाटस्स उदुक्खलपासकरहितताय एकेन संवरितुं विवरितुञ्च असक्कुणेस्यस्स हेडा एकं चक्कं योजेन्ति, 
येन परिवत्तमानककवाटं सुखथकनकं होति, तं सन्धाय वुत्तं “चक्कलकयृत्तद्वार न्ति। चक्कमेव हि लातब्बत्थेन संवरणविवरणत्थाय 
गहेतब्बत्थेन चक्कलकं, तेन युत्तकवाटम्पि चक्कलकं नाम, तेन युत्तद्वारं चक्कलकयुत्तद्वारं । 


महाद्वारेसु पन द्वे तीणि चक्कलकानि योजेतीति आह “फलकेसू तिआदि। किटिकासूति वेळुपेसिकादीहि कण्टकसाखादीहि च 
कतथकनकेसु। संसरणकिटिकद्वारन्ति चक्कलकयन्तेन संसरणकिटिकायुत्तमहाद्वारं । गोप्फेत्वाति आवुणित्वा, रज्जूहि गन्थेत्वा वा। 
एकं दुस्ससाणिद्वारमेवाति एत्थ किलञ्जसाणिद्वारम्पि सङ्गहं गच्छति | वजिरबुद्धिटीकायं (वजिर० टी० पाराजिक ७६-७७) पन 
“दुस्सद्वारं साणिद्वारञ्च दुस्ससाणिद्वारं । दुस्ससाणि किलञ्जसाणीतिआदिना वुत्तं सब्बम्पि दुस्ससाणियमेव सङ्गहेत्वा वुत्तं, एकसदिसत्ता 
एकन्ति वृत्त" न्ति वुत्तं 


३. एवं द्वारविसेसं दस्सेत्वा इदानि यत्तकेन द्वारं संवुतं होति, तं पमाणं दस्सेतुं “कित्तकेन' त्यादिमाह। तत्थ सूचीति मज्झे छिद 
कत्वा पवेसिता। घटिकाति उपरि योजिता। इदानि यत्थ द्वारं संवरित्वा निपज्जितुं न सक्का होति, तत्थ कातब्बविधिं दस्सेतुं “सचे बहूनं 
वळञ्जनड्टानं होती तिआदि वृत्तं। बहूनं अवळञ्जनट्ठानेपि एकं आपुच्छित्वा निपज्जितुं वट्टतियेव । अथ भिक्खू...पे०... निसिन्ना 
होन्तीति इदं तत्थ भिक्खूनं सन्निहितभावदस्सनत्थं वुत्तं, न सेसइरियापथसमङ्गितानिवत्तनत्थं, तस्मा निपन्नेपि आभोगं कातुं वट्टति। 
निपज्जित्वा निद्दायन्ते पन आभोगं कातुं न वट्टति। असन्तपक्खे ठितत्ता रहो निसज्जाय विय द्वारसंवरणं नाम मातुगामानं पवेसनिवारणत्थं 
अनुञ्ञातन्ति आह “केवलं भिक्खुनि वा तिआदि। 


एत्थ च तं युत्तं, एवं सब्बत्थपि यो यो थेरवादो वा अट्ठकथावादो वा पच्छा वुच्चति, सो सोव पमाणन्ति गहेतब्बन्ति इदं 
अट्ठकथावचनतो अतिरेकं आचरियस्स वचनं । इतो पुब्बापरवचनं अद्दकथावचनमेव । तत्थ तं युत्तन्ति “कुरुन्दद्ुकथायं पन...पे०... न 
बत्तती”ति यं वचनं अट्टकथाचरियेहि वुत्तं, तं वचनं युत्तन्ति अत्थो । एवं...पे०... गहेतब्बन्ति यथा चेत्थ कुरुन्दियं वुत्तवचनं युत्तं, एवं 

सब्बत्थपि विनिच्छये यो यो थेरवादो वा अट्टकथावादो वा पच्छा वुच्चति, सो सोव पमाणन्ति गहेतब्बं, पुरे वुत्तो थेरवादो वा 
अट्टकथावादो वा पमाणन्ति न गहेतब्बन्ति अधिप्पायो। इदं वचनं अट्ठाने वृत्तं विय दिस्सति। कथं? यं ताव वृत्तं, तं युत्तन्ति। तं इमस्मिं 
आपुच्छनआभोगकरणविनिच्छये अञ्ञस्स अयुत्तस्स अट्टकथावादस्स वा थेरवादस्स वा अभावा वत्तुं न सक्का। न हि पुब्बवाक्ये 
“भिक्खू एवा”ति अवधारणं कतं, अथ खो आसन्नवसेन वा पट्ठानवसेन वा “भिक्खू चीवरकम्मं "इच्चादिकंयेव वुत्तं । यम्पि वुत्तं “एवं 
सब्बत्थपी”त्यादि, तम्पि अनोकासं। इमस्मिं विनिच्छये अञ्ञस्स अट्ठकथावादस्स वा आचरियवादस्स वा अवचनतो पुरे पच्छाभावो च न 
दिस्सति, अयं “पमाण''न्ति गहेतब्बो, अयं “न गहेतब्बो"ति वत्तब्बभावो च। 


उपरि पन “को मुच्चति, को न मुच्चती”ति इमस्स पञ्हस्स विस्सज्जने महापच्चरिवादो च कुरुन्दिवादो च महाअइ॒कथावादो चाति 
तयो अट्ठकथावादा आगता, एको महापदुमत्थेरवादो, तस्मा तत्थेव युत्तायुत्तभावो च पमाणापमाणभावो च गहेतब्बागहेतब्बभावो च 
दिस्सति, तस्मा तस्मिंयेव ठाने वत्तब्बं सिया, सुविमलविपुलपञ्ञावेय्यत्तियसमन्नागतेन पन आचरियासभेन अवत्तब्बड्टाने वृत्तं न सिया, 
तस्मा उपरि अट्टकथावादसंसन्दनावसाने महापदुमत्थेरेन वृत्तन्ति इमस्स वचनस्स पच्छतो वुत्तं सिया, तं पच्छा लेखकेहि परिवत्तेत्वा 
लिखितं भवेय्य, पाराजिककण्डट्टकथायञ्च इदं वचनं वुत्तं। टीकायञ्च इमस्मिं ठाने न वुत्तं, उपरियेव वृत्तं, “यो च यकखगहितको, यो च 
बन्धित्वा निपज्जापितो”ति इमस्स अट्टकथावादस्स पच्छिमत्ता सोयेव पमाणतो गहेतब्बो। तथा च वक्खति “सब्बत्थ यो यो अट्टकथावादो 
वा थेरवादो वा पच्छा वुच्चति, सो सोयेव पमाणतो दटुब्बो ति, तस्मा इदमेत्थ विचारेत्वा गहेतब्बं | 


४. इदानि द्वारं संवरणस्स अन्तराये सति असंवरित्वापि निपज्जितुं वट्टतीति दस्सेतुं “अथ द्वारस्सत्यादिमाह । निस्सेणि 
आरोपेत्वाति उपरिमतलं आरोपेत्वा विसङ्करित्वा भूमियं पातेत्वा, छट्टेत्वा वा निपज्जितुं वट्टति। इदं एकाबद्भताय वृत्तं । द्वेषि द्वारानि 
जग्गितब्बानीति एत्थ सचे एकस्मिं द्वारे कवाटं वा नत्थि, हेट्ठा वुत्तनयेन संवरितुं वा न सक्का, इतरं द्वारं असंवरित्वा निपज्जितुं वट्टति । 
द्वारपालस्साति द्वारकोट्डके महाद्वारे, निस्सेणिमूले वा ठत्वा द्वारजग्गनकस्स। पच्छिमानं भारोति एकाबद्भवसेन आगच्छन्ते सन्धाय वुत्तं । 
असंवुतद्वारे अन्तोगब्भे वाति योजेतब्बं। बहि वाति गब्भतो बहि । निपज्जनकालेपि...पे०... वट्टतियेवाति एत्थ द्वारजग्गनकस्स 
तदधीनत्ता तदा तस्स तत्थ सन्निहितासन्निहितभावं अनुपधारेत्वापि आभोगं कातुं वट्टतियेवाति वदन्ति। 


येन केनचि परिक्खित्तेति एत्थ परिक्खेपस्स उब्बेधतो पमाणं सहसेय्यप्पहोनके वुत्तसदिसमेव। वुत्तज्हि समन्तपासादिकायं (पाचि० 
अट्ट० ५१) “यञ्हि सेनासनं उपरि पञ्चहि छदनेहि अञ्जेन वा केनचि सब्बमेव पटिच्छन्नं, अयं सब्बच्छन्ना नाम सेय्या...पे०... यं पन 
सेनासनं भूमितो पट्टाय याव छदनं आहच्च पाकारेन वा अञ्ञेन वा केनचि अन्तमसो वत्थेनपि परिक्खित्तं, अयं सब्बपरिच्छन्ना नाम 
सेय्या। छदनं अनाहच्च सब्बन्तिमेन परियायेन दियड्टहत्थुब्बेधेन पाकारादिना परिक्खित्तापि सब्बपरिच्छन्नायेवाति कुरुन्दुकथायं 
वुत्त”न्ति। “दियडुहत्थुन्बेधो वड्डकिहत्थेन गहेतब्बो"ति सारत्थदीपनियं (सारत्थ° टी० पाचित्तिय ३.५१) विमतिविनोदनियञ्च (वि० वि० 
टी० पाचित्तिय २.५०-५१) वुत्तं । महापरिवेणन्ति महन्तं अङ्गणं। तेन बहुजनसञ्चरणड्ठानं दस्सेति। तेनाह “महाबोधी 'तिआदि। 


अरुणे उग्गते बुड्ाति, अनापत्ति अनापत्तिखेत्तभूताय रत्तिया सुद्धचित्तेन निपन्नत्ता। पबुज्झित्वा पुन सुपति, आपत्तीति अरुणे 
ऊग्गते पबुञ्झित्वा अरुणुग्गमनं जत्वा वा अजत्वा वा अनुद्ठहित्वा सयितसन्तानेन सुपति, उद्दहित्वा कत्तब्बस्स द्वारसंवरणादिनो अकतत्ता 
अकिरियसमुट्ठाना आपत्ति होति अनापत्तिखेत्ते कतनिपज्जनकिरियाय अनङ्गत्ता। अयञ्हि आपत्ति ईदिसे ठाने अकिरिया, दिवा द्वारं 
असंवरित्वा निपज्जनक्खणे किरियाकिरिया च अचित्तका चाति वेदितब्बा। पुरारुणा पबुज्झित्वापि याव अरुणुग्गमना सयन्तस्सपि 
पुरिमनयेन आपत्तियेव। 


अरुणे उग्गते वुटुहिस्सामीति...पे०... आपत्तियेवाति एत्थ कदा अस्स आपत्तीति? वुच्चते - न ताव रत्तियं, “दिवा आपज्जति, नो 
रत्ति" न्ति (परि० ३२३) वुत्तत्ता अनादरियदुक्कटा न मुच्चतीति वृत्तदुक्कटं पन दिवासयनदुक्कटमेव न होति अनादरियदुक्कटत्ता एव। 
““अरुणुग्गमने पन अचित्तकं अकिरियसमुट्ठानं आपत्ति आपज्जतीति वेदितब्बन्ति विमतिविनोदनियं (वि० वि० टी० १.७७) वृत्तं, 
सारत्थदीपनियम्पि (सारत्थ° टी० पाराजिक २.७७) “यथापरिच्छेदमेव वुड्ातीति अरुणे उग्गतेयेव उट्टहति। तस्स आपत्तीति 
असुद्धचित्तेनेव निपन्नत्ता निह्दायन्तस्सपि अरुणे उग्गते दिवापटिसल्लानमूलिका आपत्ति। 'एवं निपज्जन्तो अनादरियदुक्कटापि न 
मुच्चती'ति वुत्तत्ता असुद्धचित्तेन निपज्जन्तो अरुणुग्गमनतो पुरेतरं उद्टहन्तोपि अनुटुहन्तोपि निपज्जनकालेयेव अनादरियदुक्कटं 

आपज्जति, दिवापटिसल्लानमूलिकं पन दुक्कटं अरुणेयेव आपज्जती'ति वुत्तं, तस्मा एवं निपज्जन्तस्स द्वे दुक्कटानि 
आपज्जन्तीति वेदितब्बं । 


सचे द्वारं संवरित्वा अरुणे उग्गते उट्टहिस्सामीति निपज्जति, द्वारे च अञ्जेहि अरुणुग्गमनकाले विवटेपि तस्स अनापत्तियेव 
द्वारपिदहनस्स रत्तिदिवाभागेसु विसेसाभावा। आपत्तिआपज्जनस्सेव कालविसेसो इच्छितब्बो, न तप्परिहारस्साति गहेतब्बं। “द्वारं 
संवरित्वा रत्ति निपज्जती”ति (पारा० अट्ट १.७७) हि वृत्तं। दिवा संवरित्वा निपन्नस्स केनचि विवटेपि द्वारे अनापत्तियेव, अत्तनापि 
अनुट्ठहित्वाव सति पच्चये विवटेपि अनापत्तीति वदन्ति, इदम्पि विमतिविनोदनियमेव (वि० वि० टी० १,७७) वुत्तं । 


यथापरिच्छेदमेव वुट्ठातीति अरुणे उग्गतेयेव वुड्ाति, आपत्तियेवाति मूलापत्ति सन्धाय वुत्तं। अनादरियआपत्ति पन पुरारुणा 
उट्डितस्सपि तस्स होतेव “दुक्कटा न मुच्चती”ति वृत्तत्ता। दुक्कटा न मुच्चतीति च पुरारुणा उड्डहित्वा मूलापत्तिया मुत्तोपि 
अनादरियदुक्कटा न मुच्चतीति अधिप्पायो। 


५. निद्दावसेन निपज्जतीति निद्दाभिभूतताय एकपस्सेन निपज्जति। “निद्दावसेन निपज्जती”ति वोहारवसेन वृत्तं, पादानं पन 
भूमितो अमोचितत्ता अयं निपन्नो नाम होतीति तेनेव अनापत्ति वुत्ता। अपस्साय सुपन्तस्साति कटिड्टितो उद्ध पिड्विकण्टके अप्पमत्तकं 
पदेसं भूमिं अफुसापेत्वा सुपन्तस्स। कटिट्टि पन भूमिं फुसापेन्तस्स सयनं नाम न होति। पिट्टिसारणलक्खणा हि सेय्या दीघा, 
बन्दनादीसुपि तिरियं पिट्टिकण्टकानं पसारितत्ता निपज्जनमेवाति आपत्ति परिहरितब्बाव। वन्दनापि हि पादमूले निपज्जतीतिआदीसु 
निपज्जनमेव वृत्ता। सहसा वुट्टातीति पकखलिता पतितो विय सहसा वुट्ठाति, तस्सपि अनापत्ति पतनक्खणे अविसयत्ता, विसये जाते 
सहसा वुट्टितत्ता च। यस्स पन विसञ्जिताय पच्छापि अविसयो एव, तस्स अनापत्तियेव पतनक्खणे विय | तत्थेव सयति, न वुट्टातीति 
इमिना विसयेपि अकरणं दस्सेति, तेनेव तस्स आपत्तीति वुत्तं । 


इदानि अट्टकथावादसंसन्दनं कातुं “को मुच्चति, को न मुच्चती”तिआदिमाह। तत्थ महापच्चरियन्तिआदीसु पच्चरीति उळुम्पं 
वुच्चति, तस्मिं निसीदित्वा कतत्ता तमेव नामं जातं। कुरुन्दिवल्लिविहारो नाम अत्थि, तत्थ कतत्ता कुरुन्दीति नामं जातं । महाअटुकथा 
नाम सङ्गीतित्तयमारुळहा तेपिटकस्स बुद्धवचनस्स अइ॒कथा। या महामहिन्दत्थेरेन तम्बपण्णिदीपं आभता, तम्बपण्णियेहि थेरेहि पच्छा 
सीहळभासाय अभिसङ्घता च होति। एकभङ्गेनाति एकपस्सभञ्जनेन पादे भूमितो अमोचेत्वा एकपस्सेन सरीरं भञ्जित्वा निपन्नोति वुत्तं 
होति। महाअट्टकथायं पन महापदुमत्थेरेन वृत्तन्ति सम्बन्धो | तेन महाअद्टकथाय लिखितमहापदुमत्थेरवादे “अय”न्ति दस्सेति। 
““मुच्छित्वा पतितत्ता अविसयत्ता आपत्ति न दिस्सती”ति थेरेन वुत्तं। आचरिया पन यथा यकखगहितको बन्धित्वा निपज्जापितो च परवसो 
होति, एवं अपरवसत्ता मुच्छित्वा पतितो कञ्चिकालं जानित्वा निपज्जतीति अनापत्ति न वदन्ति, विसञ्जिते पन सति अनापत्तियेव। 


द्वे जनातिआदि महाअट्टकथायमेव वचनं, तदेव पच्छा वृत्तत्ता पमाणं। यक्खगहितग्गहणेनेव चेत्थ विसञ्जिभूतोपि सङ्गहितो, 
एकभङ्गेन निपन्नो पन अनिपन्नत्ता आपत्तितो मुच्चतियेवाति गहेतब्बं। सारत्थदीपनियञ्च (सारत्थ° टी० २.७७) “यो च यक्खगहितको, 
यो च बन्धित्वा निपज्जापितो”ति इमस्स अट्टकथावादस्स पच्छिमत्ता सोयेब पमाणतो गहेतब्बो, तथा च वक्खति “सब्बत्थ यो यो 
अट्टकथावादो वा पच्छा वुच्चति, सो सोयेव पमाणतो गहेतब्बो”ति। इमस्मिं ठाने इमस्स अट्टकथापाठस्स आनीतत्ता इमस्मिं 
विनयसङ्गहप्पकरणेपि इमस्मिंयेव ठाने सो पाठो वत्तब्बोति नो खन्ति। एत्थ च “रत्ति द्वारं विवरित्वा निपन्नो अरुणे उग्गते उद्ठाति, 
अनापत्ती'तिआदिवचनतो अरुणुग्गमने संसयविनोदनत्थं अरुणकथा वत्तब्बा । तत्रिदं वुच्चति - 


“को एस अरुणो नाम। 
केन सो अरुणो भवे। 
कोदिसो तस्स वण्णा तु। 
सण्ठानं कोदिसं भवे॥ 


“किस्मिं काले च देसे च, अरुणो समुगच्छति। 
कि पच्चक्खसिद्धो एसो, उदाहु अनुमानतो”ति॥ 

तत्थ को एस अरुणो नामाति एत्थ एस अरुणो नाम सूरियस्स पभाविसेसो। वुत्तउ्हेतं अभिधानप्पदीपिकायं - 
““सूरस्सोदयतो पुब्बुड्टितरंसि सियारुणो 'ति। 


तट्टीकायञ्च ““सूरस्स उदयतो पुब्बे उट्टितरंसि अरुणो नाम सिया"ति। विमतिविनोदनीनामिकायं विनयटीकायञ्च (वि० वि० टी० 
१.४६३) “अरुणोति चेत्थ सूरियुग्गमनस्स पुरेचरो वड्ुनघनरत्तो पभाविसेसोति दडुब्बोति वुत्तं, तस्मा सूरियप्पभायेव अरुणो नाम, न 
अञ्जोति दडुब्बं। केन सो अरुणो भवेति एत्थ अरुणो वण्णो अस्साति अरुणो, किञ्चिरत्तवण्णसमन्नागतोति अत्थो। अथ वा अरति 
गच्छति रत्तवण्णभावेन पवत्ततीति अरुणो। वुत्तञ्हेतं अभिधानप्पदीपिकाटीकायं “अरुणवण्णताय अरति गच्छतीति अरुणो”ति। 
कीदिसो तस्स वण्णोति एत्थ अव्यत्तरत्तवण्णो तस्स वण्णो भवे। वृत्तञ्हि अभिधानप्पदीपिकायं “अरुणो किञ्चिरत्तोथा^ति। 
तट्टीकायञ्च “किञ्चिरत्तो अब्यत्तरत्तवण्णो अरुणो नाम यथा मच्छस्स अक्खी''ति। विमतिविनोदनियञ्च (वि० वि० टी० १.४६३) 
“वड्डनघनरत्तो पभाविसेसो"ति, तस्मा सूरियस्स रत्तप्पभायेव अरुणो नाम, न सेतप्पभादयोति दडुब्बं। यदि एवं 
पातिमोक्खट्टपनक्खन्धकवण्णनाय विमतिविनोदनियं (विः वि० टी० चूळवग्ग २.३८३) “पाळियं पन नन्दिमुखियाति 
ओदातदिसामुखताय तुट्ठमुखिया ति वुत्तं, तं कथं युज्जेय्याति, नो न युज्जेय्य। तत्थ हि अरुणुग्गतकाले अरुणोभासेन 
ओदातदिसामुखभावो वुत्तो, न अरुणोभासस्स ओदातभावो । वृत्तज्हेतं उदानट्टकथायं (उदा० अट्ट० २३) “नन्दिमुखियाति अरुणस्स 
ऊग्गतत्ता एव अरुणोभाय सूरियालोकूपजीविनो सत्ते नन्दापनमुखिया रत्तिया जाताय विभायमानायाति अत्थो”ति। 


जातकट्टकथायञ्च - 


““जिघञ्जरत्ति अरुणस्मिमुहते । 

या दिस्सति उत्तमरूपवण्णिनी। 

तथूपमा मं पटिभासि देवते। 

आचिक्ख मे तं कतमासि अच्छरा”'ति॥ (जा० अट्ट० ५.२१.२५४)। 


इमस्स गाथाय अत्थवण्णनायं “तत्थ जिघञ्ञरत्तिन्ति पच्छिमरत्ति, रत्तिपरियोसानेति अत्थो। उहतेति अरुणे उग्गते। याति या पुरत्थिमा 
दिसा रत्तवण्णताय उत्तमरूपधरा हुत्वा दिस्सती”ति। एवं अरुणुग्गतसमये पुरत्थिमदिसाय रत्तवण्णता वुत्ता, तस्मा तस्मिं समये अरुणस्स 
उद्धितत्ता पुरत्थिमाय दिसाय रत्तभागो सूरियालोकस्स पत्थटत्ता सेसदिसानं ओदातभावो विञ्ञायति। 


सण्ठानं कीदिसं भवेति एत्थ अरुणस्स पाटेक्कं सण्ठानं नाम नत्थि रस्मिमत्तत्ता। यत्तकं पदेसं फरति, तत्तकं तस्स सण्ठानन्ति 
दब्बं । अथ वा पुरत्थिमदिसासण्ठानं । वृत्तञ्हि जातकट्ठकथायं (जा० अट्टः ५.२१.२५५) “पुरत्थिमदिसा रत्तवण्णताय उत्तमरूपधरा 
हुत्वा दिस्सती”ति। 


किस्मि काले च देसे च, अरुणो समुगच्छतीति एत्थ एस अरुणो सूरियुग्गमनस्स पुरे काले पुरत्थिमदिसायं उग्गच्छति । वुत्तज्हेतं 
उदानड्टकथायं (उदा० अट्टः २३) “उद्धस्ते अरुणेति उग्गते अरुणे, अरुणो नाम पुरत्थिमदिसायं सूरियोदयतो पुरेतरमेव उद्टितोभासो'ति। 
अभिधानप्पदीपिकायञ्च “सूरस्सोदयतो पुब्बुद्धितरंसी 'ति। 


कि पच्चक्खसिद्धो एसो, उदाहु अनुमानतोति एत्थ अयं अरुणो नाम पच्चक्खसिद्धो एव, न अनुमानसिद्धो । कस्मा 
विज्ञायतीति चे? चक्खुविञ्ञाणगोचरवण्णायतनभावतो। अकखस्स पतीति पच्चकखं, चक्खुरूपानं अभिमुखभावेन आपाथगतत्ता 
चक्खुविञ्ञाणं होति। वुत्तञ्हेतं भगवता “चक्खुञ्च पटिच्च रूपे च उप्पज्जति चक्खुविञ्ञाणन्ति (म° नि० १.२०४, ४००; ३.४२१, 
४२५, ४२६; सं० नि० २.४३, ४४, ४५, सं० नि० ४.६०; कथा० ४६५, ४६७), तस्मा अयं अरुणवण्णो चक्खुना दिस्वा जानितब्बतो 
पच्चक्खसिद्धोयेव होति, न एवं सति एवं भवेय्याति अनुमानेन पुनप्पुनं चिन्तनेन सिद्धोति। इमं पञ्हविस्सज्जनं साधुकं मनसि करित्वा 
पण्डितेहि रत्तोभासोयेव अरुणोति पच्चेतब्बो सल्लकखेतब्बोति । 

कस्मा पन इमस्मिं ठाने अरुणकथा वुत्ताति? इमिस्सा अरुणकथाय महाविसयभावतो। कथं? उपोसथिका उपासका च उपासिकायो 
च अरुणुग्गमनं तथतो अजानन्ता अनुग्गतेयेव अरुणे उग्गतसञ्ञाय खादनीयं वा खादन्ति, भोजनीयं वा भुञ्जन्ति, मालागन्धादीनि वा 
धारेन्ति, ततो तेसं सीलं भिज्जति। सामणेरा तथेव विकालभोजनं भुञ्जित्वा सीलविनासं पापुणन्ति। निस्सयपटिपन्नका भिक्खू 
आचरियुपज्झायेहि विना बहिसीमे चरन्ता निस्सयप्पस्सम्भनं पापृणन्ति, अन्तोवस्से भिक्खू उपचारसीमतो बहिगच्छन्ता वस्सच्छेदं, 
तेचीवरिका भिक्खू अबद्धसीमायं चीवरेन विप्पवसन्ता निस्सग्गियपाचित्तियं, तथा सत्तब्भन्तरसीमायं, सहसेय्यप्पहोनकट्टाने 
अनुपसम्पन्नमातुगामेहि सह सयन्ता पाचित्तियं, तथा यावकालिकं भुञ्जन्ता भिक्खू, पारिवासिकादयो वत्तं निक्खिपन्ता रत्तिच्छेदं । 
एवमादिअनेकादीनवसम्भवतो लज्जिपेसलानं भिक्खूनं तथतो अरुणुग्गमनस्स जाननत्थं वुत्ताति दडुब्बा। 


केचि पन भिक्खू अडरत्तिसमये घटिसुञ्जत्ता अड्डरत्तिकालं अतिक्कम्म अञ्जदिवसो होति, तस्मा तस्मिं काले अरुणं उट्टितं नाम 
होतीति मञ्ञमाना अड्डरत्ति अतिक्कम्म खादनीयभोजनीयादीनि भुञ्जन्ति, ते पन बुद्धसमयं अजानन्ता वेदसमयमेव मनसि करोन्ता एवं 
करोन्ति, तस्मा तेसं तंकरणं पमाणं न होति। बहवो पन भिक्खू अरुणस्स पच्चक्खभावं अजानन्ता अनुमानवसेन चिन्तितुञ्च 
असक्कोन्ता अनुस्सववसेनेव परवचनं सहहन्ता अम्हाकं आचरिया अरुणुग्गमनवेलायं उट्टाय गच्छन्ता सूरियुग्गमनवेलायं 
द्विसहस्सदण्डप्पमाणं ठानं पापुणन्ति, तिसहस्सदण्डप्पमाणं ठानं पापुणन्तीति च वदन्ति। इमम्हा विहारा असुकं नाम विहारं असुकं नाम 
चेतियं असुकं नाम गामं पापुणन्तीतिआदीनि च वदन्तीति एवं अनुस्सववचनं वदन्ति, तम्पि अप्पमाणं | कस्मा? अद्धानं नाम बलवन्तस्स 
जवसम्पन्नस्स च रस्सं होति, दुब्बलस्स सन्तस्स च दीघं होति। वृत्तञ्हि भगवता - 


“दीघा जागरतो रत्ति, दीघं सन्तस्स योजनं । 
दीघो बालान संसारो, सद्भम्मं अविजानत' न्ति॥ (ध० प० ६०)। 


तस्मा अद्धानं नाम सब्बेसं एकसदिसं न होतीति अरुणुग्गमनस्स लक्खणं भवितुं न सक्का, न च ते आयस्मन्तो पिटकत्तयतो किञ्चि 
साधकभूतं वचनं आहरन्ति, असक्खिकं अड्डं करोन्ति विय यथाज्झासयमेव वदन्तीति पमाणं न होति। 


अञ्ञे पन - 


“अतीतरत्तिया यामो। 
पच्छिमोड्टममुस्स वा। 
भाविनियादिप्पहारो। 
तदडं वाज्जतेह्य होति - 


कच्चायनसारप्पकरणागतं गाथं वत्वा अतीतरत्तिया पच्छिमो यामो अज्ज परियापन्नो, तस्मा पच्छिमयामस्स आदितो पट्टाय अरुणं 
उग्गच्छती”ति वदन्ति। अयं वादो सकारणसञ्जापकत्ता पुरिमेहि बलवा होति, एवं सन्तेपि अयुत्तोयेव। कस्मा? अयञ्हि गाथा 
बाहिरसददसत्थे जङ्गदासप्पकरणे वुत्तनयेन अज्ज भवा अज्जतनीति वुत्तअज्जवोहारस्स पवत्तनकालं दस्सेतुं वुत्ता, न पिटकत्तये वुत्तस्स 
अरुणुगामनस्स कालं दस्सेतुं, तस्मा अञ्ञजसाध्यस्स अञ्जसाधकेन साधितत्ता अयुत्तोयेव। 


आपरे पन “पहारो यामसञ्जितो”ति अभिधानप्पदीपिकायं वृत्तत्ता पहारयामसद्दानं एकत्थत्ता तत्थेव “तियामा संवरी भवे'ति वुत्तत्ता 
रत्तिया च तियामभावतो पाळियञ्च (उदा० ४५; चूळव° ३८३) “अभिक्कन्ता, भन्ते, रत्ति, निक्खन्तो पच्छिमो यामो, उद्धस्तो अरुणो"ति 
आगतत्ता इदानि रत्तिया चतूसु पहारेसु ततियप्पहारस्स अवसाने अरुणो उग्गतो, तस्मा अवसेसएकप्पहारमत्तो कालो दिवसभागं भजतीति 
बदेय्युं, अयं वादो ततियवादतोपि बलवतरो। कस्मा? जापकजाप्यानं अनुरूपभावतो। तथा हि “पहारो यामसञ्जितो"ति अयं जापको 
पहारयामानं एकत्थभावस्स अनुरूपो, “तियामा संवरीभवे”ति अयं रत्तिया तियामभावस्स, “पाळियञ्चा'तिआदि ततियप्पहारस्स 
अवसाने अरुणुग्गमनस्स, तथापि अयुत्तोयेव होति। कस्मा? “अवसेसएकप्पहारमत्तो कालो दिवसभागं भजती"ति वचनस्स विरुद्भत्ता। 
मञ्झिमदेसे हि दसघटिकापमाणस्स कालस्स एकप्पहारत्ता सब्बा रत्ति तियामाव होति, न चतुयामा, इदानि पन पच्चन्तविसयेसु 
सत्तद्ुघटिकामत्तस्स कालस्स एकप्पहारकतत्ता चतुप्पहारा भवति, तस्मा मञ्झिमदेसवोहारं गहेत्वा अभिधानप्पदीपिकायञ्च “तियामा 

संवरी भवेति वुत्तं, पाळियञ्च (उदा० ४५; चूळव° ३८३) “निकखन्तो पच्छिमो यामो, उद्धस्तो अरुणो" ति, तस्मा 
रत्तिपरियोसानेयेव अरुणो उग्गतोति दड॒ब्बो | तथा हि वुत्तं विमतिविनोदनियं (वि० वि० टी० महावग्ग २.२०१) “तथा पारिवासिकादीनम्पि 
अरुणं अनुट्ठापेत्वा वत्तं निक्खिपन्तानं रत्तिच्छेदो वृत्तो, उग्गते अरुणे निक्खिपितब्बन्ति हि वुत्त''न्ति। 


सहसेय्यसिक्खापदेपि (पाचि० ५२-५४) ` अनुपसम्पन्नेहि सह निवुत्थभावपरिमोचनत्थं पुरारुणा निक्खमित्वा'तिआदि वुत्तं । एवं 
चीवरविप्पवासादीसु च सब्बत्थ रत्तिपरियोसाने आगमनवसेन अरुणुग्गमनं दस्सितं, न अतीतारुणवसेनाति । जातकट्टकथायम्पि (जा० 
अट्टः ५.२१.२५५) “रत्तिपरियोसानेति अत्थो^ति। न केवलं मज्झिमदेसेसु रत्तियायेव तिप्पहारभावो होति, अथ खो दिवसस्सपि। तथा हि 
वुत्तं अट्ुसालिनियं (ध० स० अट्ट० निदानकथा) “सम्मासम्बुद्धस्स अभिधम्मदेसनापरियोसानञ्च तेसं भिक्खूनं सत्तप्पकरणउग्गहणञ्च 
एकप्पहारेनेब होती”ति, मूलटीकायञ्च (ध० स० मूलटी० निदानकथावण्णना) “एकण्पहारेनाति एत्थ पहारोति दिवसस्स ततियभागो 
बुच्चती”ति, तस्मा एको रत्तिदिवो छप्पहारो होतीति विज्ञायति। एवं मञ्झिमदेसवोहारेन तियामसङ्घातस्स तिप्पहारस्स अवसाने 
सब्बरत्तिपरियोसाने उट्टितं अरुणं पच्चन्तदेसवोहारेन तिप्पहारस्स अवसानेति गहेत्वा एकप्पहारावसेसकाले अरुणो उग्गतोति वृत्तत्ता 
अयम्पि वादो अयुत्तोयेव होतीति दटुब्बो। 


बहवो पन पण्डिता “खुद्दसिक्खानिस्सये वुत्तं - 


“सेतरुणञ्च पठमं, दुतियं नन्दियाबड्ं । 
ततियं तम्बवण्णञ्च, चतुत्थं गद्रभं मुखः न्ति॥ - 


इमं गाथं निस्साय एकरत्तियं अरुणो चतुकखत्तुं उद्टहति, तत्थ पठमं सेतवण्णं होति, दृतियं नन्दियावट्टपुप्फबण्णं होति, ततियं तम्बवण्णं 
होति, चतुत्थं गद्रभमुखवण्णं होती"ति वत्वा रत्तोभासतो पुरेतरं अतीतरत्तिकालेयेव वत्तनिक्खिपनादिकम्मं करोन्ति। तेसं तं करणं 
अनिसम्मकारितं आपज्जति। अयज्हि गाथा नेव पाळियं दिस्सति, न अट्ठकथायं, न टीकासु, केवलं निस्सये एव, निस्सयेसु च एकस्मियेव 
खुद्दसिक्खानिस्सये दिस्सति, न अञ्जनिस्सयेसु, तत्थापि नेव पुब्बापरसम्बन्धो दिस्सति, न हेतुफलादिभावो, न च लिङ्गनियमोति न 
निस्सयकाराचरियेन ठपिता भवेय्य, अथ खो पच्छा अञ्जेहि लेखकेहि वा अत्तनो इच्छानुरूपं लिखिता भवेय्य, तस्मा अयं गाथा कुतो 
आभता पाळितो वा अट्ठकथातो वा टीकातो वा विनयतो वा सुत्तन्ततो वा अभिधम्मतो वाति पभवं अपरियेसित्वा निस्सये दिट्ठमत्तमेव 
सारतो गहेत्वा पाळियइकथाटीकासु वुत्तवचनं अनिसामेत्वा कतत्ता अनिसम्मकारितं आपज्जति। 


तत्रायं पाळि “तेन खो पन समयेन बुद्धो भगवा सीतासु हेमन्तिकासु रत्तीसु अन्तरइ॒कासु हिमपातसमये रत्ति अज्झोकासे एकचीवरो 
निसीदि, न भगवन्तं सीतं अहोसि। निक्खन्ते पठमे यामे सीतं भगवन्तं अहोसि, दुतियं भगवा चीवरं पारुपि, न भगवन्तं सीतं अहोसि। 
निक्खन्ते मज्झिमे यामे सीतं भगवन्तं अहोसि, ततियं भगवा चीवरं पारुपि, न भगवन्तं सीतं अहोसि। निक्खन्ते पच्छिमे यामे उद्धस्ते 
अरुणे नन्दिमुखिया रत्तिया सीतं भगवन्तं अहोसि, चतुत्थं भगवा चीवरं पारुपि, न भगवन्तं सीतं अहोसी''ति। अयं महावग्गे (महाव० 
३४६) चीवरक्खन्धकागता विनयपाळि । पाळियं नन्दिमुखियाति तुड्टिमुखिया, पसन्नदिसामुखायाति अत्थो। अयं तंसंवण्णनाय 
विमतिविनोदनीपाठो (वि० वि० टी० महावग्ग २.३४६) । 


“तेन खो पन समयेन बुद्धो भगवा सावत्थियं विहरति पुब्बारामे मिगारमातुपासादे । तेन खो पन समयेन भगवा तदहुपोसथे 
भिक्खुसङ्घपरिवुतो निसिन्नो होति। अथ खो आयस्मा आनन्दो अभिक्कन्ताय रत्तिया निक्खन्ते पठमे यामे उट्डायासना एकंसं उत्तरासङ्ग 
करित्वा येन भगवा तेनञ्जलि पणामेत्वा भगवन्तं एतदवोच - अभिक्कन्ता, भन्ते रत्ति, निक्खन्तो पठमो यामो, चिरनिसिन्नो 
भिक्खुसङ्घो, उद्दिसतु, भन्ते, भगवा भिकखूनं पातिमोक्खन्ति । एवं वुत्ते भगवा तुण्ही अहोसि। दुतियम्पि खो आयस्मा आनन्दो 
अभिक्कन्ताय रत्तिया निकखन्ते मञ्झिमे यामे उट्ठायासना एकंसं उत्तरासङ्गं करित्वा येन भगवा तेनञ्जलिं पणामेत्वा भगवन्तं एतदवोच - 
अभिक्कन्ता, भन्ते, रत्ति, निक्खन्तो मज्झिमो यामो, चिरनिसिन्नो भिक्खुसङ्घो, उद्दिसतु, भन्ते, भगवा भिक्खूनं पातिमोक्खन्ति। दुतियम्पि 
भगवा तुण्ही अहोसि। ततियम्पि खो आयस्मा आनन्दो अभिक्कन्ताय रत्तिया निक्खन्ते पच्छिमे यामे उद्धस्ते अरुणे नन्दिमुखिया रत्तिया 
उट्ठायासना एकंसं उत्तरासङ्ग करित्वा येन भगवा तेनञ्जलिं पणामेत्वा भगवन्तं एतदवोच - अभिक्कन्ता, भन्ते, रत्ति, निक्खन्तो पच्छिमो 

यामो, उद्धस्त॑ अरुणं, नन्दिमुखी रत्ति, चिरनिसिन्नो भिक्खुसङ्घो, उद्दिसतु भन्ते भगवा भिकखूनं पातिमोक्खन्ति। अपरिसुद्धा, 
आनन्द, परिसा”ति (चूळव° ३८३) । अयं चूळवग्गे पातिमोक्खट्टपनक्खन्धकागता अपरापि विनयपाळि। 


नन्दिमुखिया रत्तियाति अरुणुड्टितकाले पीतिमुखा विय रत्ति खायति। तेनाह “नन्दिमुखिया"ति (चूळव० अट्ट० ३८३) अयं 
तंसंबण्णनाभूतसमन्तपासादिकइुकथापाठो । अभिक्कन्ताति परिक्खीणा। उद्धस्ते अरुणेति उग्गते अरुणसीसे। नन्दिमुखियाति 
तुट्टिमुखिया। अयं तंसंवण्णनाभूतसारत्थदीपनीपाठो (सारत्थ० टी० चूळवग्ग ३.३८३) | पाळियं नन्दिमुखियाति ओदातदिसामुखिताय 
तुइमुखिया। अयं तंसंवण्णनाय (वि० वि० टी० चूळवग्ग २.२८३) विमतिविनोदनीपाठो। 


““ततियम्पि खो आयस्मा आनन्दो अभिक्कन्तायरत्तिया निकखन्ते पच्छिमे यामे उद्धस्ते अरुणे नन्दिमुखिया रत्तिया उट्ठायासना एकंसं 
चीवरं कत्वा येन भगवा तेनञ्जलिं पणामेत्वा भगवन्तं एतदवोच - अभिक्कन्ता, भन्ते, रत्ति, निकखन्तो पच्छिमो यामो, उद्भस्तो अरुणो, 
नन्दिमुखी रत्ति, चिरनिसिन्ना आगन्तुका भिक्खू, पटिसम्मोदतु, भन्ते, भगवा आगन्तुके भिक्खू 'ति। अयं उदानागता सुत्तन्तपाळि (उदा० 
४५) | उद्धस्ते अरुणेति उग्गते अरुणे। अरुणो नाम पुरत्थिमदिसायं सूरियोदयतो पुरेतरमेव उट्टितोभासो। नन्दिमुखिया रत्तियाति 
अरुणस्स उग्गतत्ता एव अरुणोभाय सूरियालोकूपजीविनो सत्ते नन्दापनमुखिया रत्तिया जाताय, विभायमानायाति अत्थो। अयं 
तंसंवण्णनाभूता उदानट्टकथा (उदा० अट्ट? २३)। 


इति एत्तकासु विनयसुत्तन्तागतासु पाळियड्ुकथाटीकासु एकस्मिम्पिठाने अरुणो चतुक्खत्तुं उग्गतोति नत्थि, एकवारमेव वृत्तो । 
चतुब्बरिधवण्णसमन्नागतोतिपि नत्थि, एकवण्णो एव वुत्तो। जातकट्ठकथायम्पि (जा० अद्टु० ५.२१.२५५) रत्तवण्णो एव वुत्तो, न 
सेतवण्णादिको । नन्दिमुखीति च सत्ते नन्दापनदिसामुखी रत्ति एव वुत्ता, न अरुणस्स नन्दियावड्टपुप्फसदिसवण्णता। तेनाह “सत्ते 
नन्दापनमुखिया रत्तिया”ति। एवं अभिधानप्पदीपिकापकरणवचनेन विरुद्भत्ता पाळियट्कथादीहि असंसन्दनतो दुब्बलसाधकत्ता च 
अयम्पि वादो अयुत्तोयेवाति दड॒ब्बो, तस्मा सम्मासम्बुद्धस्स आणं अनतिक्कन्तेन लज्जिभिक्खुना यदि केनचि अप्पटिच्छन्ने विवटोकासे 
होति, मच्छक्खिसमानअब्यत्तरत्तोभासस्स पञ्ञजायमानकालतो पट्टाय वत्तनिक्खिपनादिकम्मं कातब्बं 


यदि पन पब्बतादिना पटिच्छन्नट्ठानं होति, यत्तकेन कालेन विवटट्ठाने रत्तोभासो पञ्ञायति, सूरियमण्डलस्स दिस्सनकालतो 
एकघटिकामत्तेन वा द्विघटिकामत्तेन वा तत्तकं कालं सल्लक्खेत्वा इमस्मिं काले अरुणो उग्गतो भवेय्याति तक्केत्वा कातब्बं, संसयं 
अनिच्छन्तेन ततोपि कञ्चिकालं अधिवासेत्वा निस्संसयकाले कत्तब्बं, अयं तत्थ सामीचि। अयं पन वादो यथावृत्तप्पकरणवचनेहि सुटु 
संसन्दति यथा गङ्गोदकेन यमुनोदकं, तस्मा पण्डितेहि पुनप्पुनं पुब्बापरं आलोळेन्तेन मनसि कातब्बो। एवं मनसि करित्वा 
अरुणपरटिसंयुत्तेसु ठानेसु संसयो छिन्दितब्बो, संसयं छिन्दित्वा विसारदेन हुत्वा तं तं कम्मं कातब्बन्ति । 


विसुद्धत्थाय सीलस्स, भिक्खूनं पियसीलिनं । 
कतारुणकथा एसा, न सारम्भादिकारणा॥ 


तस्मा सुडुपधारेत्वा, यृत्तं गण्हन्तु साधवो। 
अयृत्तञ्चे छट्टयन्तु, मा होन्तु दुम्मनादयोति॥ 


इति विनयसङ्गहसंवण्णनाभूते विनयालङ्कारे 
दिवासेय्यविनिच्छयकथालङ्कारो नाम 


पठमो परिच्छेदो । 


२. परिक्खारविनिच्छयकथा 


www.tipitaka.org Vipassana Research Institute 


Page 13 sur 310 


६. एवं दिवासेय्यविनिच्छयं कथेत्वा इदानि परिक्खारविनिच्छयं कथेतुं “परिक्खारोति समणपरिक्खारो तिआदिमाह । तत्थ 
दिवासेय्यविनिच्छयकथाय आदिम्हि वुत्तं “तत्था"ति पर्दे आनेत्वा तत्थ तेसु मातिकापदेसु समभिनिविट्ठस्स “परिक्खारो”ति पदस्स 
““समणपरिक्खारो ति अत्थो दड्ब्बोति योजना, एस नयो इतो परेपि। समणपरिक्खारो वुत्तो, न गिहिपरिक्खारोति अधिप्पायो। 
परिसमन्ततो करियतेति परिक्खारो, छत्तादिको । तत्राति समणपरिक्खारे । कप्पतीति कप्पियो, न कप्पियो अकप्पियो, कप्पियो च 
अकप्पियो च कप्पियाकप्पियो, समाहारट्रन्देपि पुल्लिङ्गमिच्छन्ति पण्डिता। कप्पियाकप्पियो च सो परिक्खारो चेति तथा, तस्स विनिच्छयो 
कप्पियाकप्पियपरिक्खारविनिच्छयो | 


केचि तालपण्णच्छत्तन्ति इदं उपलक्खणमत्तं । सब्बम्पि हि छत्तं तथाकरियमानं न वति । तेनेवाह वजिरबुद्धिटीकायं (वजिर० टी० 
पाराजिक ८५) “सब्बपरिक्खारेसु वण्णमट्टविकारं करोन्तस्स दुक्कटन्ति दीपेन्तेन न वट्टतीति वुत्तन्ति वेदितब्ब”न्ति। न 
वबण्णमड्टुत्थायाति इमिना थिरकरणत्थं एकवण्णसुत्तेन विनन्धियमानं यदि वण्णमट्ठ होति, तत्थ न दोसोति दस्सेति। आरग्गेनाति 
निखादनमुखेन। यदि न वट्टति, तादिसं छत्तदण्डं लभित्वा कि कातब्बन्ति आह “घटकं वा तिआदि । सुत्तकेन वा दण्डो वेठेतब्बोति 
यथा लेखा न पञ्जायति, तथा वेठेतब्बो। दण्डबुन्देति दण्डमूले, छत्तदण्डस्स हेट्टिमकोटियन्ति अत्थो। छत्तमण्डलिकन्ति छत्तस्स अन्तो 
खुद्रकमण्डलं, छत्तपञ्जरे मण्डलाकारेन बद्धदण्डवलयं वा। उक्किरित्वाति निन्नं, उन्नतं वा कत्वा उद्ठापेत्वा। सा वट्टुतीति सा लेखा 
रज्जुकेहि बन्धन्तु वा मा वा, बन्धितुं युत्तद्वानत्ता वट्टति तेन वुत्तं आचरियबुद्भदत्तमहाथेरेन - 


“छत्तं पण्णमयं किञ्चि, बहि अन्तो च सब्बसो। 
पञ्चवण्णेन सुत्तेन, सिब्बितुं न च वट्टति॥ 


“छिन्दितुं अड्डचन्दं वा, पण्णे मकरदन्तकं । 
घटकं वाळरूपं वा, लेखा दण्डे न वट्ुति॥ 


““सिब्बितुं एकवण्णेन, छत्तं सुत्तेन वट्टति। 
थिरत्थं पञ्चवण्णेन, पञ्जरं वा विनन्धितुं॥ 


““घटक वाळरूपं वा, लेखा वा पन केवला। 
छिन्दित्वा वापि घंसित्वा, धारेतुं पन वट्टति॥ 


“-अहिच्छत्तकसण्ठानं, दण्डबुन्दम्हि वट्ठति। 
उक्किरित्वा कता लेखा, बन्धनत्थाय वट्टती”ति॥ 


तस्स वण्णनायम्पि छत्तं पण्णमयं किञ्चीति तालपण्णादिपण्णच्छदनं यं किञ्चि छत्तं। बहीति उपरि। अन्तोति हेट्ठा। सिब्बितुन्ति रूपं 
दस्सेत्वा सूचिकम्मं कातुं। पण्णेति छदनपण्णे। अड्चन्दन्ति अट्टचन्दाकारं। मकरदन्तकन्ति मकरदन्ताकारं, यं “गिरिकूट''न्ति वुच्चति । 
छिन्दितुं न वट्टतीति सम्बन्धो । मुखवट्टिया नामेत्वा बद्धपण्णकोटिया वा मत्थकमण्डलकोटिया वा गिरिकूटादिं करोन्ति, इमिना तं 
पटिक्खित्तं । दण्डेति छत्तदण्डे। घटकन्ति घटाकारो। बाळरूपं वाति ब्यग्घादिवाळानं रूपकं वा । लेखाति उक्किरित्वा वा छिन्दित्वा वा 
चित्तकम्मवसेन वा कतराजि। पञ्चवण्णानं सुत्तानं अन्तरे नीलादिएकवण्णेन सुत्तेन थिरत्थं छत्तं अन्तो च बहि च सिब्बितुं वा 
छत्तदण्डग्गाहकसलाकपञ्जरं थिरत्थं विनन्धितुं वा वट्टतीति योजना। पञ्चवण्णानं एकवण्णेन थिरत्थन्ति इमिना अनेकवण्णेहि सुत्तेहि 
वण्णमट्ठ त्थाय सिब्बितुञ्च विनन्धितुञ्च न वड्टतीति दीपेति। पोत्थकेसु पन “पञ्चवण्णेना”ति पाठो दिस्सति, तस्स एकवण्णेन 
पञ्चवण्णेन वा सुत्तेन थिरत्थं सिन्बितुं विनन्धितुं वा वट्ठतीति योजना कातब्बा होति। 


एत्थ च हेट्टा वुत्तेन “पञ्चवण्णेन सुत्तेन सिब्बितुं न च वट्टती”ति पाठेन च “केचि तालपण्णच्छत्तं अन्तो वा बहि वा पञ्चवण्णेन 
सृत्तेन सिब्बेत्वा वण्णमट्ट करोन्ति, तं न वट्टति, एकवण्णे पन नीलेन वा पीतकेन वा येन केनचि सुत्तेन अन्तो वा बहि वा सिब्बितुं, 
छत्तदण्डग्गाहकं सलाकपञ्जरं वा विनन्धितुं वट्टति, तञ्च खो थिरकरणत्थं, न बण्णमइत्थाया”ति अड्टकथापाठेन च विरुज्झति, तस्मा सो 

न गहेतब्बो। 


लेखा वा पन केवलाति यथावुत्तप्पकारा सकला लेखा वा। छिन्दित्वाति उक्किरित्वा कतं छिन्दित्वा। घंसित्वाति 
चित्तकम्मादिवसेन कतं घंसित्वा। दण्डबुन्दम्हीति छत्तदण्डस्स पञ्जरे गाहणत्थाय फालितबुन्दम्हि, मूलेति अत्थो। अयमेत्थ निस्सन्देहे 
वुत्तनयो । खुद्दसिक्खागण्ठिपदे पन “छत्तपिण्डिया मूले" ति वृत्तं। अहिच्छत्तकसण्ठानन्ति फुल्लअहिच्छत्तकाकारं। रज्जुकेहि गाहापेत्वा 
दण्डे बन्धन्ति, तस्मिं बन्धनट्ठाने बलयमिव उक्किरित्वाति वलयं विय उपड्ठापेत्वा । बन्धनत्थायाति वातेन यथा न चलति, एवं रज्जूहि 
दण्डे पञ्जरस्स बन्धनत्थाय। उक्किरित्वा कता लेखा वट्टुतीति योजना। यथा वातप्पहारेन अचलनत्थं छत्तमण्डलिकं रज्जुकेहि गाहापेत्वा 
दण्डे बन्धन्ति, तस्मिं बन्धनड्राने वलयमिव उक्किरित्वा लेखं ठपेन्ति, सा वड़तीति। सचेपि न बन्धति, बन्धनारहट्ठानत्ता वलयं उक्किरित्वा 
वट्टतीति गण्ठिपदे वत्तन्तीति आगतं, तस्मा पक्खरणेसु आगतनयेनेव छत्ते पटिपज्जितब्बन्ति । 


७. चीवरे पन नानासुत्तकेहीति (सारत्थ० टी० २.८५; वि० वि० टी० १.८५) नानावण्णेहि सृत्तेहि। इदञ्च तथा करोन्तानं वसेन वुत्तं, 
एकवण्णसुत्तकेनपि न बट्ुतियेव। “पकतिसूचिकम्ममेव वट्टती”ति हि वुत्तं । पट्टमुखेति द्विन्नं पट्ठानं सङ्घटितट्ठानं सन्धायेतं वुत्तं । 
परियन्तेति चीवरपरियन्ते। अनुवातं सन्धायेतं वृत्तं। बेणीति वरकसीसाकारेन सिब्बनं | सङ्कलिकन्ति द्विगुणसङ्कलिकाकारेन सिब्बनं, 
बिळालसङ्घलिकाकारेन सिब्बनं वा। वेणि वा सङ्कलिकं वा करोन्तीति करणकिरियाय सम्बन्धो । अग्धियं नाम चेतियसण्ठानं, यं 
““अभ्धियत्थम्भो”ति वदन्ति। गया नाम मूले तनुकं अग्गे महन्तं कत्वा गदाकारेन सिब्बनं । मुग्गरो नाम मूले च अग्गे च एकसदिसं कत्वा 
मुग्गराकारेन सिब्बनं। कक्कटक्खीनि उक्किरन्तीति गण्ठिकपट्टपासकपट्टानं अन्ते पाळिबद्धं कत्वा कक्कटकानं अक्खिसण्ठानं 
पट्ठपेन्ति, करोन्तीति अत्थो। “कोणसुत्तपिळकाति गण्ठिकपासकपट्टानं कोणेहि नीहटसुत्तानं कोटियो "ति तीसुपि गण्ठिपदेसु वुत्तं। कथं 
पन ता पिळका दुविज्जेय्यरूपा कातब्बाति? कोणेहि नीहटसुत्तानं अन्तेसु एकवारं गण्ठिककरणेन वा पुन निवत्तेत्वा सिब्बनेन वा 
दुविञ्जेय्यसभावं कत्वा सुत्तकोटियो रस्सं कत्वा छिन्दितब्बा। धम्मसिरित्थेरेन पन “कोणसुत्ता च पिळका, दुविञ्जेय्याव कप्परे ति वुत्तं, 
तथा आचरियबुद्धदत्तत्थेरेनपि “सुत्ता च पिळका तत्थ, दुविञ्जेय्याव दीपिता" ति वृत्तं, तस्मा तेसं मतेन कोणसुत्ता च पिळका च 
कोणसुत्तपिळकाति एवमेत्थ अत्थो दडुब्बो। 


विमतिविनोदनियम्पि (वि० वि० टी० १.८५) कोणसुत्तपिळकाति गण्ठिकपासकपड्टानं कोणेहि बहि निग्गतसुत्तानं पिळकाकारेन 
ठपितकोटियोति केचि वदन्ति, ते पिळके छिन्दित्वा दुविञ्जेय्या कातब्बाति तेसं अधिप्पायो। केचि पन “कोणसुत्ता च पिळका चाति 
द्वेयेवा ति वदन्ति, तेसं मतेन गण्ठिकपासकपट्टानं कोणतो कोणं नीहटसुत्ता कोणसुत्ता नाम | समन्ततो पन परियन्तेन गता चतुरस्ससुत्ता 
पिळका नाम। तं दुविधम्पि केचि चीवरतो विसुं पञ्जानत्थाय विकार युत्तं करोन्ति, तं निसेधाय “दुविञ्ञेय्यरूपा वट्टती”ति वृत्तं, न पन 
सब्बथा अचकखुगोचरभावेन सिब्बनत्थाय तथासिब्बनस्स असक्कुणेस्यत्ता, यथा पकतिचीवरतो विकारो न पञ्ञायति, एवं सिब्बितब्बन्ति 
अधिप्पायो । रजनकम्मतो पुब्बे पञ्ञायमानोपि विसेसो चीवरे रत्ते एकवण्णतो न पञ्जायतीति आह “चीवरे रत्ते”ति। 


८. मणिनाति नीलमणिआदिपासाणेन, अंसबद्धककायबन्धनादिकं अचीवरत्ता सङ्घादीहि घंसितुं वट्टतीति वदन्ति। कण्णसुत्तकन्ति 
चीवरस्स दीघतो तिरियञ्च सिब्बितानं चतूसु कण्णेसु कोणेसु च निकखन्तानं सुत्तसीसानमेतं नामं, तं छिन्दित्वाव पारुपितब्बं। तेनाह 
“रजितकाले छिन्दितब्ब''न्ति। भगवता अनुज्ञातं एकं कण्णसुत्तम्पि अत्थि, तं पन नामेन सदिसम्पि इतो अञ्जमेवाति दस्सेतुं “यं 
पना तिआदि वुत्तं । लग्गनत्थायाति चीवररज्जुयं चीवरबन्धनत्थाय। विमतिविनोदनियं (वि० वि० टी० १.८५) एत्तकमेव वुत्तं 


सारत्थदीपनियं (सारत्थ° टी० २.८५) पन “पासकं कत्वा बन्धितब्बन्ति रजनकाले बन्धितब्बं, सेसकाले मोचेत्वा ठपेतब्ब”न्ति 
बुत्तं। विनयसङ्गहप्पकरणस्स पोराणटीकायम्पि इदमेव गहेत्वा वुत्तं, तं पन चीवरक्खन्धके (महाव० ३४४) “मज्झेन लग्गेन्ति, उभतो 
गलति, भगवतो एतमत्थं आरोचेसुं। अनुजानामि, भिक्खवे, कण्णे बन्धितुन्ति। कण्णो जीरति। भगवतो एतमत्थं आरोचेसुं। अनुजानामि, 
भिक्खवे, कण्णसुत्तक न्ति एवं अनुञ्जातचीवररज्जुयं रजित्वा पसारितचीवरस्स ओलम्बकसुत्तं सन्धाय वुत्तन्ति दडुब्बं 


गण्ठिकेति चीवरपारुपनकाले पासके लग्गापनत्थं कते दन्तादिमये गण्ठिके । पिळकाति बिन्दुं बिन्दुं कत्वा उट्ठापेतब्बपिळका । 
वुत्तञ्हेतं विनयविनिच्छयपपकरणे - 

““नानावण्णेहि सुत्तेहि, मण्डनत्थाय चीवरं । 
समं सतपदादीनं, सिब्बितुं न च वट्टति॥ 


“पत्तस्स परियन्ते वा, तथा पत्तमुखेपि च। 
वेणि सङ्कलिकं वापि, करोतो होति दुक्कटं॥ 


“पट्टम्पि गण्ठिपासानं, अड्डकोणादिकं विधिं। 
तत्थग्धियगदारूपं, मुग्गरादिं करोन्ति च॥ 


““तत्थ कक्कटकक्खीनि, उद्ठापेन्ति न वट्टति। 
सुत्ता च पिळका तत्थ, दुविज्जेय्याव दीपिता॥ 


““चतुकोणाव वट्टन्ति, गण्ठिपासकपट्टका। 
कण्णकोणेसु सुत्तानि, रत्ते छिन्देय्य चीवरे॥ 


“सूचिकम्मविकारं वा, अञ्ञं वा पन किञ्चिपि। 
चीवरे भिक्खुना कातुं, कारापेतुं न वट्टति॥ 


“यो च पक्खिपति भिक्खु चीवरं, 
कञ्जिपिइखलिअल्लिकादिसु। 
वण्णमट्ठमभिपत्थयं परं । 

तस्स नत्थि पन मृत्ति दुक्कटा॥ 


““सूचिहत्थमलादीनं, करणे चीवरस्स च। 
तथा किलिट्टकाले च, धोबनत्थं तु वट्टुति॥ 


““रजने पन गन्धं वा, तेलं वा लाखमेव वा। 
किञ्चि पक्खिपितुं तत्थ, भिक्खुनो न च वट्टति॥ 


“सङ्घेन मणिना वापि, अञ्जेनपि च केनचि। 
चीवरं न च घट्टेय्य, घंसितब्बं न दोणिया॥ 


““चीबरं दोणियं कत्वा, नातिघट्टेस्य मुद्ठिना। 
रत्तं पहरितुं किञ्चि, हत्थेहेव च वट्टति॥ 


“गण्ठिके पन लेखा वा, पिळका वा न वड़ति। 
कण्पबिन्दुविकारो वा, पाळिकण्णिकभेदतो”ति॥ 


विनयसारत्थसन्दीपनियम्पि समं सतपदादीनन्ति सतपदादीहि सदिसं। तुल्यत्थे करणवचनप्पसङ्गे सामिवचनं । पट्टस्स परियन्ते 
बाति अनुवातस्स उभयपरियन्ते वा। पट्टमुखेपि वाति द्विन्नं आयामवित्थारपट्टानं सङ्घटितद्वाने, कण्णेपि वा एकस्सेव वा पट्टस्स 
ऊनपूरणत्थं घटितड्टानेपि वा । वेणीति कुदूससीसाकारेन सिब्बनं। केचि “वरकसीसाकारेना ति वदन्ति। सङ्कलिकन्ति 
बिळालदामसदिससिब्बनं। केचि “सतपदिसदिस''न्ति वदन्ति। 

पट्टम्पीति पत्तम्पि। अट्टकोणादिको विधि पकारो एतस्साति अट्टकोणादिकविधि, तं। अद्दुकोणादिकन्ति वा गाथाबन्धवसेन 
निग्गहितागमो। “अट्ुकोणादिकं विधि” न्ति एतं “पटु”न्ति एतस्स समानाधिकरणविसेसनं, किरियाविसेसनं वा। “करोन्ती ति इमिना 
सम्बन्धो। अथ वा पट्टन्ति एत्थ भुम्मत्थे उपयोगवचनं, पट्टेति अत्थो। इमस्मिं पक्खे अट्टुकोणादिकन्ति उपयोगवचनं । विधिन्ति एतस्स 
विसेसनं । इध वक्खमानचतुकोणसण्ठानतो अञ्ञं अट्टकोणादिक॑ नाम । तत्थाति तस्मिं पट्टद्वये। अग्घियगदारूपन्ति अग्घियसण्ठानञ्चेव 
गदासण्ठानञ्च सिब्बनं । मुग्गरन्ति लगुव्ठसण्ठानसिब्बनं। आदि-सद्देन चेतियादिसण्ठानानं गहणं। 


तत्थाति पद्दद्वये तस्मिं ठाने। कक्कटकक्खीनीति कुळीरकच्छिसदिसानि सिब्बनविकारानि । उद्ठापेन्तीति करोन्ति। तत्थाति तस्मिं 
गण्ठिकपासकपट्टके। सुत्ताति कोणतो कोणं सिब्बितसुत्ता चेव चतुरस्से सिब्बितसुत्ता च। पिळकाति तेसमेव सुत्तानं निवत्तेत्वा 
सिब्बितकोटियो च। दुविञ्जेय्यावाति रजनकाले दुविञ्जेय्यरूपा अनोळारिका दीपिता वट्टन्तीति। यथाह “कोणसुत्तपिव्ठका च चीवरे रत्ते 
दुविञ्ञेय्यरूपा वट्टन्ती”ति (पारा० अट्टः १,८५)। 


गण्ठिकपट्टिका पासपट्टिकाति योजना | कण्णकोणेसु सुत्तानीति चीवरकण्णे सुत्ता चेव पासकपट्टानं कोणेसु सुत्तानि च 
अच्छिन्दति। एत्थ च चीवरे आयामतो वित्थारतो च सिब्बित्वा अनुवाततो बहि निक्खमितसृत्तं चीवरं रजित्वा सुक्खापनकाले रज्जुया वा 
चीवरवंसे वा बन्धित्वा ओलम्बितुं अनुवाते बन्धसुत्तानि च कण्णसुत्तानि नाम | यथाह “चीवरस्स कण्णसुत्तकं न च वट्टति, रजितकाले 
छिन्दितब्बं, यं पन अनुजानामि भिक्खवे कण्णसुत्तक न्ति एवं अनुञ्ञातं, तं अनुवाते पासकं कत्वा बन्धितब्बं रजनकाले 
लग्गनत्थाया”ति (पारा? अद्टु० १.८५)। 


सूचिकम्मविकारं वाति चीवरमण्डनत्थाय नानासुत्तकेहि सतपदिसदिसं सिब्बन्ता आगन्तुकपड्टं ठपेन्ति, एवरूपं सूचिकम्मविकारं 
वा। अञ्ञं वा पन किञ्चिपीति अञ्ञम्पि यं किञ्चि मालाकम्ममिगपक्खिपदादिकं सिब्बनविकारं । कातुन्ति सयं कातुं। कारापेतुन्ति 
अञ्जेन वा कारापेतुं। 


यो भिक्खु परं उत्तमं वण्णमट्टुमभिपत्थयन्तो कञ्जिकपिट्टखलिअल्लिकादीसु चीवरं पक्खिपति, तस्स पन भिकखुनो दुक्कटा मोक्खो 
न विज्जतीति योजना। कञ्जिकन्ति वायनतन्तमक्खनं कञ्जिकसदिसा सुलाकञ्जिकं | पिट्ठन्ति तण्डुलपिटं | तण्डुलपिट्टेहि पक्का खलि। 
अल्लिकाति निय्यासो। आदि-सद्देन लाखादीनं गहणं । चीवरस्स करणे करणकाले समुट्टितानं सूचिहत्थमलादीनं किलिट्ठकाले 
धोवनत्थञ्च कञ्जिकपिटुखलिअल्लिकादीसु पक्खिपति, वट्टतीति योजना। 


तत्थाति येन कसावेन चीवरं रजति, तस्मिं रजने चीवरस्स सुगन्धभावत्थाय गन्धं वा उज्जलभावत्थाय तेलं वा वण्णत्थाय लाखं 
वा। किञ्चीति एवरूपं यं किञ्चि। मणिनाति पासाणेन। अञ्जेनपि च केनचीति येन उज्जलं होति, एवरूपेन मुग्गरादिना अञ्जेनपि 
केनचि वत्थुना। दोणियाति रजनम्बणे न घंसितब्बं हत्थेन गाहापेत्वा न गहेतब्बं । रत्तं चीवरं हत्थेहि किञ्चि थोकं पहरितुं वट्टतीति 
योजना। यत्थ पक्करजनं पक्खिपन्ति, सा रजनदोणी। तत्थ अंसबद्धककायबन्धनादिं घट्टेतुं वट्टतीति गण्ठिपदे वृत्तं । 


गण्ठिकेति वेळुदन्तविसाणादिमयगण्ठिके । लेखा वाति वड्टादिभेदा लेखा वा। पिळकाति सासपबीजसदिसा खुद्दकबुब्बुळा । 
पाळिकण्णिकभेदतोति मणिकावळिरूपपुण्फकण्णिकरूपभेदतो। “कप्पबिन्दुविकारो वा न वट्टतीति योजना “ति वुत्तं, तस्मा तथेव चीवरे 
पटिपज्जितब्बं 


९. पत्ते वा थालके वातिआदीसु थालकेति तम्बादिमये पुग्गलिके तिविधेपि कप्पियथालके । न वट्टतीति मणिवण्णकरणपयोगो न 
वट्टति, तेलबण्णपयोगो पन वट्टति तेलबण्णोति समणसारुप्पवण्णं सन्धाय वृत्तं, मणिवण्णं पन पत्तं अञ्ञेन कतं लभित्वा परिभुञ्जितुं 
वट्टुतीति वदन्ति। पत्तमण्डलेति तिपुसीसादिमये पत्तद्ुपनकमण्डले। “न भिक्खवे विचित्रानि पत्तमण्डलानि धारेतब्बानि रूपकाकिण्णानि 
भित्तिकम्मकतानी"ति (चूळव० २५३) वुत्तत्ता “भित्तिकम्मं न वट्टती ति वृत्तं। “अनुजानामि, भिक्खवे, मकरदन्तकं छिन्दितु "न्ति 
(चूळव० २५३) वुत्तत्ता “मकरदन्तकं पन वड्टती” ति वुत्तं । तेनाहु पोराणा - 


“थालकस्स च पत्तस्स, बहि अन्तोपि वा पन। 

आरग्गेन कता लेखा, न च वड़ति काचिपि॥ 


“«आरोपेत्वा भम॑ पत्तं, मञ्जित्वा चे पचन्ति च। 
'मणिवण्णं करिस्साम', इति कातुं न वट्टति॥ 


“पत्तमण्डलके किञ्चि। 
भित्तिकम्मं न वट्ठति। 

न दोसो कोचि तत्थस्स। 
कातुं मकरदन्तक”न्ति॥ 


विनयसारत्थसन्दीपनियम्पि आरग्गेनाति आरकण्टकग्गेन, सूचिमुखेन वा। काचिपि लेखाति वट्टकगोमुत्तादिसण्ठाना या काचिपि 
राजि। भमं आरोपेत्वाति भमे अल्लीयापेत्वा। पत्तमण्डलकेति पत्ते छविरक्खणत्थाय तिपुसीसादीहि कते पत्तस्स हेड्ठा आधारादीनं उपरि 
कातब्बे पत्तमण्डलके । भित्तिकम्मन्ति नानाकाररूपककम्मविचित्तं। यथाह “न, भिक्खवे, विचित्रानि पत्तमण्डलानि धारेतब्बानि 
रूपकाकिण्णानि भित्तिकम्मकतानी”ति। तत्थाति तस्मिं पत्तमण्डले। अस्साति भिक्खुस्स। मकरदन्तकन्ति गिरिकूटन्ति वृत्तं, तस्मा एवं 
पत्तथालकादीसु पटिपज्जितन्बं । 


धमकरण...पे०... लेखा न वट्टतीति आरग्गेन दिन्नलेखा न वट्टति, जातिहिङ्गलिकादिवण्णेहि कतलेखा पन वट्टति। 
छत्तमुखवड्टियन्ति धमकरणस्स हत्थेन गहणत्थं कतस्स छत्ताकारस्स मुखवड्टियं । “परिस्सावनबन्धट्ठाने"ति केचि। विनयविनिच्छयेपि - 


“न धम्मकरणच्छत्ते, लेखा काचिपि वट्टुति। 
कुच्छियं वा ठपेत्वा तं, लेखं तु मुखवट्टिय”न्ति॥ - 


वुत्तं । तट्टीकायं पन “मुखवट्टिया या लेखा परिस्सावनबन्धनत्थाय अनुञ्ञाता, तं लेखं ठपेत्वा धमकरणच्छत्ते वा कुच्छियं वा काचि लेखा 
न वट्टतीति योजना” ति वुत्तं, तस्मा तत्थ वुत्तनयेनेव धमकरणे पटिपज्जितब्बं | 


१०. कायबन्धने पन कक्कटक्खीनीति कक्कटकस्स अक्खिसदिसानि | मकरमुखन्ति मकरमुखसण्ठानं । देइभसीसन्ति 
उदकसप्पसीससदिससण्ठानानि। अच्छीनीति कुञ्जरच्छिसण्ठानानि। एकमेव बड्टतीति एत्थ एकरज्जुकं द्विगुणतिगुणं कत्वा बन्धितुं न 
वट्टति, एकमेव पन सतवारम्पि सरीरं परिक्खिपित्वा बन्धितुं वट्टति । “बहुरज्जुके एकतो कत्वा एकेन निरन्तरं वेठेत्वा कतं बहुरज्जुकन्ति 
न वत्तब्बं, तं वड़ती”ति वुत्तत्ता तं मुरजसङ्कं न गच्छतीति वेदितब्बं। मुरजञ्हि नानावण्णेहि सुत्तेहि मुरजवट्टिसण्ठानं वेठेत्वा करोन्ति । इदं 
पन मुरजं मद्दबीणसङ्कातं पामङ्गसण्ठानञ्च दसासु वट्टति “कायबन्धनस्स दसा जीरन्ति। अनुजानामि, भिक्खवे, मुरजं मद्दवीण”न्ति 
(चूळव० २७८) वृत्तत्ता। 


विधेति दसापरियोसाने थिरभावाय दन्तविसाणसृत्तादीहि कते विधे। सारत्थदीपनियं (सारत्थ° टी० २.८५) पन “कायबन्धनस्स 
पासन्ते दसामूले तस्स थिरभावत्थं कत्तब्बे दन्तविसाणादिमये विधेति वुत्तं। अद्नमङ्गलानि नाम सङ्घो, चक्कं, पुण्णकुम्भो, गया, 
सिरीवच्छो, अङ्कुसो, धजं, सोवत्थिकन्ति । मच्छयुगळछत्तनन्दियावट्टादिवसेनपि वदन्ति। परिच्छेदलेखामत्तन्ति दन्तादीहि कतस्स विधस्स 
उभोसु कोटीसु कातब्बपरिच्छेदराजिमत्तं। विनयविनिच्छयप्पकरणेपि - 


““सुत्तं वा दिगुणं कत्वा, कोट्टेन्ति च तहिं तहिं । 
कायबन्धनसोभत्थं, तं न वट्टति भिक्खुनो॥ 


““दसामुखे दळहत्थाय, द्वीसु अन्तेसु वट्टति। 
मालाकम्मलताकम्म-चित्तिकम्पि न वट्टति॥ 

“अक्खीनि तत्थ दस्सेत्वा। 
कोड़िते पन का कथा॥ 
कक्कटक्खीनि वा तत्थ। 
उट्ठापेतुं न बट्टति॥ 


“घट देडभसीसं वा, मकरस्स मुखम्पि वा। 
विकाररूपं यं किञ्चि, न वटति दसामुखे॥ 


““उजुकं मच्छकण्टं वा, मट्ठं वा पन पट्टिकं । 
खज्जूरिपत्तकाकारं, कत्वा वट्टति कोड़ितं॥ 


“पटका सूकरन्तन्ति, दुबिधं कायबन्धनं । 
रज्जुका दुस्सपट्ठादि, सब्बं तस्सानुलोमिकं॥ 


““मुरजं मद्दवीणञ्च, देडभञ्च कलाबुकं । 
रज्जुयो च न वट्वन्ति, पुरिमा द्वेदसा सियुं॥ 


“दसा पामङ्गसण्ठाना, निद्दिट्ठा कायबन्धने। 
एका द्वितिचतस्सो वा, वट्टुन्ति न ततो परं॥ 


““एकरज्जुमयं वुत्तं, मुनिना कायबन्धनं । 
तञ्च पामङ्गसण्ठानं, एकम्पि च न वट्टति॥ 


“रज्जुके एकतो कत्वा, बहू एकाय रज्जुया। 
निरन्तरज्हि वेठेत्वा, कतं वट्टति बन्धितुं॥ 


““द्न्तकड्टुविसाणट्टि-लोहवेळुनळब्भवा। 
जतुसङ्घमया सुत्त-फलजा विधका मता॥ 


“नकायबन्धनविधेपि, विकारो न च वड़ति। 
तत्थ तत्थ परिच्छेद-लेखामत्तं तु वट्टती”ति॥ - 


वुत्तं । 


विनयसारत्थसन्दीपनियम्पि तहिं तहिन्ति पट्टिकाय तत्थ तत्थ। तन्ति तथाकोड्टितदिगुणसुत्तकायबन्धनं । अन्तेसु दळहत्थाय दसामुखे 
दिगुणं कत्वा कोड्रेन्ति, वट्टतीति योजना । चित्तकम्पीति मालाकम्मलताकम्मचित्तयुत्तम्पि कायबन्धनं । अक्खीनीति कुञ्जरक्खीनि । 
तत्थाति कायबन्धने न वट्टतीति का कथा । उट्टापेतुन्ति उक्किरितुं 


घटन्ति घटसण्ठानं । देडभसीसं वाति उदकसप्पसीसं मुखसण्ठानं वा । यं किञ्चि विकाररूपं दसामुखे न वट्टतीति योजना। एत्थ च 
उभयपस्सेसु मच्छकण्टकयुत्तं मच्छस्स पिड्टिकण्टकं विय यस्सा पट्टिकाय वायनं होति, इदं कायबन्धनं मच्छकण्टकं नाम। यस्स 
खज्जूरिपत्तसण्ठानमिव वायनं होति, तं खज्जूरिपत्तकाकारं नाम | 


पकतिविकारा पट्टिका सूकरन्तं नाम कुञ्चिकाकोससण्ठानं । तस्स दुविधस्स कायबन्धनस्स । तत्थ रज्जुका सूकरन्तानुलोमिका, 


www.tipitaka.org Vipassana Research Institute 


Page 19 sur 310 


दुस्सपट्टं प्टिकानुलोमिकं । आदि-सद्देन मुद्दिककायबन्धनं गहितं, तञ्च सूकरन्तानुलोमिकं । यथाह “एकरज्जुकं पन 
मुद्दिककायबन्धनञ्च सूकरन्तं अनुलोमेती "ति (चूळव° अट्ट० २७८)। तत्थ रज्जुका नाम एकावट्टा, बहुरज्जुकस्स अकप्पियभावं 
वक्खति। मृद्दिककायबन्धनं नाम चतुरस्सं अकत्वा सज्जितन्ति गण्ठिपदे वुत्तं । 


मुरजं नाम मुरजवट्टिसण्ठानं वेठेत्वा कतं। वेठेत्वाति नानासृत्तेहि वेठेत्वा। सिक्खाभाजनविनिच्छये पन “बहुका रज्जुयो एकतो 
कत्वा एकाय रज्जुया वेठित' न्ति वृत्तं। मद्दवीण नाम पामङ्गसण्ठानं। देडुभकं नाम उदकसप्पसदिसं | कलाबुकं नाम बहुरज्जुकं । 
रज्जुयोति उभयकोटियं एकतो अबन्धा बहुरज्जुयो, तथाबन्धा कलाबुकं नाम होति। न वट्टुन्तीति मुरजादीनि इमानि सब्बानि 
कायबन्धनानि न वडन्ति। पुरिमा द्वेति मुरजं मद्दवीणनामञ्चाति द्वे। “दसासु सियु न्ति वत्तब्बे गाथाबन्धवसेन वण्णलोपेन “दसा 
सियु''न्ति वुत्तं । यथाह “मुरजं मद्दवीणन्ति इदं दसासुयेव अनुञ्ञात'न्ति। 


पामङ्गसण्ठानाति पामङ्गदामं विय चतुरस्ससण्ठाना। एकरज्जुमयन्ति नानावट्टे एकतो वट्टेत्वा कतं रज्जुमयं कायबन्धनं वत्तु 
वट्टतीति “रज्जुका दुस्सपट्टादी”ति एत्थ एकवट्टरज्जुका गहिता। इध पन नानावट्टे एकतो वट्टेत्वा कता एकाव रज्जु गहिता। तञ्चाति तं 
वा नयम्पि एकरज्जुककायबन्धनं पामङ्गसण्ठानेन गन्थितं। एकम्पि च न वट्टतीति केवलम्पि न वट्टति। 


बहू रज्जुके एकतो कत्वाति योजना । वट्टति बन्धितुन्ति मुरजं कलाबुकञ्च न होति, रज्जुककायबन्धनमेव होतीति अधिप्पायो। 
अयं पन विनिच्छयो “बहुरज्जुके एकतो कत्वा एकेन निरन्तरं वेठेत्वा कतं बहुरज्जुकन्ति न वत्तब्बं, तं वट्टती”ति अड्टकथागतो इध वृत्तो। 
सिक्खाभाजनविनिच्छये “बहुरज्जुयो एकतो कत्वा एकाय वेठितं मुरजं नामा" ति यं वुत्तं, तं इमिना विरुज्झनतो न गहेतब्बं। 


दन्त-सद्देन हत्थिदन्ता वुत्ता। जतूति लाखा। सङ्कमयन्ति सङ्घनाभिमयं। विधका मताति एत्थ वेधिकातिपि पाठो, विधपरियायो । 
कायबन्धनविधेति कायबन्धनस्स दसाय थिरभावत्थं कड्॒दन्तादीहि कते विधे। विकारो अद्टमङ्गलादिको। तत्थ तत्थाति तस्मिं तस्मि 
ठाने। तु-सद्देन घटाकारोपि वट्टतीति दीपेतीति अत्थो पकासितो, तस्मा तेन नयेन कायबन्धनविचारो कातब्बोति। 


११. अञ्जनियं “उजुकमेवा'” ति वुत्तत्ता चतुरस्सादिसण्ठानापि वङ्कगतिका न वट्टति। सिपाटिकायाति वासिआदिभण्डपक्खिपने । 
विनयविनिच्छयप्पकरणे पन - 


"'मालाकम्मलताकम्म-नानारूपविचित्तिता। 
न च वट्टुति भिकखूनं, अञ्जनी जनरञ्जनी॥ 


“तादिसं पन घंसित्वा, वेठेत्वा सुत्तकेन वा। 
वळञ्जन्तस्स भिक्खुस्स, न दोसो कोचि विज्जति॥ 


“बड़ा वा चतुरस्सा वा, अड्ंसा वापि अञ्जनी। 
वट्टतेवाति निद्विट्ठा, वण्णमद्ठा न वटुति॥ 


""तथाञ्जनिसलाकापि, अञ्जनिथविकाय च। 
नानावण्णेहि सृत्तेहि, चित्तकम्मं न वट्टति॥ 


“गएकवण्णेन सुत्तेन, सिपाटिं येन केनचि। 
यं किञ्चि पन सिब्बेत्वा, वळञ्जन्तस्स वट्टती”ति॥ - 


आगतं। 


तड्टीकायम्पि माला...पे०... चित्तिताति मालाकम्मलताकम्मेहि च मिगपक्खिरूपादिनानारूपेहि च विचित्तिता। जनरञ्जनीति 

बालजनपलोभिनी। अट्ंसा वापीति एत्थ अपि-सद्देन सोळसंसादीनं गहणं। वण्णमद्दाति मालाकम्मादिवण्णमट्टा | 
अञ्जनीसलाकापि तथा वण्णमट्टा न वट्टतीति योजना। अञ्जनीथविकाय च नानावण्णेहि सृत्तेहि चित्तकम्मं न वट्टतीति पाठो युज्जति, 
“थविकापि वा"ति पाठो दिस्सति, सो न गहेतब्बो । “पीतादिना येन केनचि एकवण्णेन सुत्तेन पिलोतिकादिमयं किञ्चिपि सिपाटिकं 
सिब्बेत्वा वळञ्जन्तस्स वट्टतीति योजना "ति आगतं । 


१२. आरकण्टकादीसु आरकण्टकेति पोत्थकादिअभिसङ्करणत्थं कते दीघमुखसत्थके । भमकारानं दारुआदिलिखनसत्थकन्ति 
केचि। वट्टमणिकन्ति वटं कत्वा उड्टापेतब्बबुब्बुळकं । अञ्ञन्ति इमिना पिळकादि सङ्गण्हाति। पिष्कलिकेति यं किञ्चि छेदनके 
खुद्दकसत्थे। मणिकन्ति एकवट्टमणि | पिळकन्ति सासपमत्तिकामुत्तराजिसदिसा बहुवट्टलेखा । इमस्मिं अधिकारे अवुत्तत्ता लेखनियं यं 
किञ्चि वण्णमट्टं वट्टतीति वदन्ति। वजिरबुद्धिटीकायं पन “कुञ्चिकाय सेनासनपरिक्खारत्ता सुवण्णरूपियमयापि वट्टतीति छाया 
दिस्सति। 'कुञ्चिकाय वण्णमट्टकम्मं न वट्टती'ति (पारा० अट्ट० १.८५) वचनतो अञ्ञे कप्पियलोहादिमयाव कुञ्चिका कप्पन्ति 
परिहरणीयपरिक्खारत्ता” ति वृत्तं। आरकण्टको पोत्थकादिकरणसत्थकजाति, आमण्डसारको आमलकफलमयोति वदन्ति। 


बलितकन्ति नखच्छेदनकाले दळहग्गहणत्थं वलियुत्तमेव करोन्ति। तस्मा तं वट्टतीति इमिना अञ्ञम्पि विकारं 
दळहीकम्मादिअत्थाय करोन्ति, न वण्णमड्टत्थाय, तं वट्टतीति दीपितं, तेन च कत्तरदण्डकोटियं अञ्ञमञ्जं सङ्घनेन सदनिच्छरणत्थाय 
कतवलयादिकं अवुत्तम्पि यतो उपपन्नं होति। एत्थ च दळहीकम्मादीति आदि-सद्देन परिस्सयविनोदनादिं सङ्गण्हाति, तेन 
कत्तरयड्टिकोटियं कतबलयानं अञ्ञमञ्जसङ्घटनेन सहनिच्छरणं दीघजातिकादिपरिस्सयविनोदनत्थं होति, तस्मा वट्टतीति दीपेति। तेनाह 
आचरियवरो - 


“मणिकं पिळकं वापि, पिप्फले आरकण्टके। 
ठपेतुं पन यं किञ्चि, न च वट्टति भिक्खुनो॥ 


“दण्डकेपि परिच्छेद-लेखामत्तं तु वट्टति। 
वलित्वा च नखच्छेदं, करोन्तीति हि वट्टती”ति॥ 


तस्स वण्णनायम्पि मणिकन्ति थूलबुब्बुळं । पीळकन्ति सुखुमबुब्बुळं । पिष्फलेति वत्थच्छेदनसत्थे। आरकण्टकेति पत्तधारवलयानं 
विज्झनकण्टके । ठपेतुन्ति उट्ठापेतुं। यं किञ्चीति सेसवण्णमट्टुम्पि च। दण्डकेति पिप्फलिदण्डके | यथाह “पिप्फलिकेपि मणिकं वा 
पिळकं वा यं किञ्चि ठपेतुं न वट्टति, दण्डके पन परिच्छेदलेखा वट्टती”ति । परिच्छेदलेखामत्तन्ति आणिबन्धनड्टानं पत्वा परिच्छिन्दनत्थं 
एकाव लेखा वट्टतीति। बलित्वाति उभयकोटिमुखं कत्वा मज्झे बलियो गाहेत्वा नखच्छेदं यस्मा करोन्ति, तस्मा वट्टतीति योजनाति 
आगता। 


उत्तरारणियं मण्डलन्ति उत्तरारणिया पवेसनत्थं आवाटमण्डलं होति । दन्तकट्च्छेदनवासियं उजुकमेव बन्धितुन्ति सम्बन्धो । एत्थ 
च उजुकमेवाति इमिना वङ्क कत्वा बन्धितुं न वट्टतीति दस्सेति, तेनेव अञ्जनियम्पि तथा दस्सितं । उभोसु पस्सेसु एकपस्से वाति 
वचनसेसो, वासिदण्डस्स उभोसु पस्सेसु दण्डकोटीनं अचलनत्थं बन्धितुन्ति अत्थो। कप्पियलोहेन चतुरस्सं वा अट्डंसं वा कातुं वटुतीति 
योजना। 


१३. आमण्डसारकेति आमलकफलानि पिसित्वा तेन कक्केन कततेलभाजने । तत्थ किर पक्खित्तं तेलं सीतं होति। तथा हि वृत्तं 
आचरियेन - 


““उत्तरारणियं वापि, धनुके पेल्लदण्डके । 
मालाकम्मादि यं किञ्चि, वण्णमट्ट न बडुति॥ 


“सण्डासे दन्तकद्ठानं, तथा छेदनवासिया। 


www.tipitaka.org Vipassana Research Institute 


Page 21 sur 310 


द्वीसु पस्सेसु लोहेन, बन्धितुं पन वट्टति॥ 


“तथा कत्तरदण्डेपि, चित्तकम्मं न वट्टति। 
वड्टलेखाव वड़न्ति, एका वा द्वेपि हेट्टतो॥ 


“विसाणे नाळियं वापि, तथेवामण्डसारके। 
तेलभाजनके सब्बं, वण्णमट्ठं तु वट्टती”ति॥ 


टीकायम्पि अरणिसहिते भन्तकिच्चकरो दण्डो उत्तरारणी नाम । वापीति पि-सद्देन अधरारणि सङ्गण्हाति। उदुक्खलदण्डस्सेतं 
अधिवचनं। अञ्छनकयन्तधनु धनुकं नाम । मुसलमत्थकपीळनदण्डको पेल्लदण्डको नाम | सण्डासेति अग्गिसण्डासे। दन्तकद्ठानं 
छेदनवासिया तथा यं किञ्चि वण्णमड्टं न वट्टतीति सम्बन्धो । द्वीसु पस्सेसूति वासिया उभोसु पस्सेसु । लोहेनाति कप्पियलोहेन । बन्धितुं 
बड्टतीति उजुकमेव वा चतुरस्सं वा अट्टंसं वा बन्धितुं वट्टति | सण्डासेति अग्गिसण्डासेति निस्सन्देहे वुत्तं। अट्टकथायं पनेत्थ 
सूचिसण्डासो दस्सितो। हेट्ठाति हेड्ठा अयोपट्टवलये। “उपरि अहिच्छत्तकमकुळमत्त'न्ति अट्ठकथायं वुत्तं। बिसाणेति 
तेलासिञ्चनकगवयमहिंसादिसिङ्गे । नाळियं वापीति वेळुनाळिकादिनाळियं । अपि-सद्देन अलाबुं सङ्गण्हाति। आमण्डसारकेति 
आमलकचुण्णमयतेलघटे । तेलभाजनकेति वुत्तप्पकारेयेव तेलभाजने। सब्बं वण्णमट्टं बट्टतीति पुमित्थिरूपरहितं मालाकम्मादि सब्बं 
वण्णमटुं वट्टतीति आगतं । 


भूमत्थरणेति कटसारादिमये परिकम्मकताय भूमिया अत्थरितब्बअत्थरणे। पानीयघटेति इमिना सब्बभाजने सङ्गण्हाति। सब्बं... 
पे०... वट्टतीति यथावृत्तेसु मञ्चादीसु इत्थिपुरिसरूपम्पि वट्टति तेलभाजनेसुयेव इत्थिपुरिसरूपानं पटिक्खिपितत्ता तेलभाजनेन सह 
अगणेत्वा विसुं मञ्चादीनं गहितत्ता चाति वदन्ति। किञ्चापि वदन्ति, एतेसं पन मञ्चादीनं हत्थेन आमसितब्बभण्डत्ता इत्थिरूपमेत्थ न 
वट्टतीति गहेतब्बं । वजिरबुद्धिटीकायं (वजिर० टी० पाराजिक ८५) पन “तालवण्टबीजनिआदीसु वण्णमट्टकम्म वट्टती"ति वृत्तं । 
किञ्चापि तानि कुञ्चिका विय परिहरणीयानि, अथ खो उच्चावचानि न धारेतब्बानीति पटिक्खेपाभावतो वुत्तं । केवलञ्हि तानि 
“अनुजानामि भिक्खवे विधूपनञ्च तालवण्टञ्चा”तिआदिना वुत्तानि। गण्ठिपदे पन “तेलभाजनेसु वण्णमट्ठकम्मं वट्टति, 
सेनासनपरिक्खारत्ता वृत्त" न्ति वुत्तं। आचरियबुद्भदत्तत्थेरेनपि वुत्तमेव - 


““पानीयस्स उळुङ्केपि, दोणियं रजनस्सपि । 
घटे फलकपीठेपि, वलयाधारकादिके॥ 


“तथा पत्तपिधाने च, तालबण्टे च बीजने । 
पादपुञ्छनियं वापि, सम्मुञ्जनियमेव च॥ 


“मञ्चे भूमत्थरे पीठे, भिसिबिम्बोहनेसु च। 
मालाकम्मादिकं चित्तं, सब्बमेव च वट्टती”ति॥ 


१४. एवं समणपरिक्खारेसु कप्पियाकप्पियं कथेत्वा इदानि सेनासने कथेतुं “सेनासने पना त्यादिमाह। एत्थ पन-सद्दो 
विसेसजोतको । तेन सब्बरतनमयम्पि वण्णमड्टकम्मं वट्टति, किमङ्गं पन अञ्जवण्णमद्ुकम्मन्ति अत्थं जोतेति। यदि एवं किस्मिञ्चि 
पटिसेधेतब्बे सन्तेपि तथा वत्तब्बं सियाति आह “सेनासने किञ्चि पटिसेधेतब्बं नत्थी 'ति। वुत्तम्पि चेतं आचरियबुद्धदत्तत्थेरेन - 


““नानामणिमयत्थम्भ-कवाटटद्वारभित्तिकं । 
सेनासनमनुञ्ञातं, का कथा वण्णमट्टुके॥ 


“सोवण्णियं द्वारकवाटबद्भं । 

सुवण्णनानामणिभित्तिभूमिं। 
न किञ्चि एकम्पि निसेधनीयं । 
सेनासनं वट्टुति सब्बमेवा”ति॥ 


समन्तपासादिकायम्पि पठमसङ्घादिसेसबण्णनायं (पारा० अट्ट० २.२८१) “सेनासनपरिभोगो पन सब्बकप्पियो, तस्मा 
जातरूपरजतमया सब्बेपि सेनासनपरिक्खारा आमासा। भिक्खूनं धम्मविनयवण्णनड्टाने रतनमण्डपे करोन्ति फलिकत्थम्भे 
रतनदामपटिमण्डिते । तत्थ सब्बुपकरणानि भिक्खूनं पटिजग्गितुं वड्ुन्ती”ति आगतं । तस्सा वण्णनायं पन विमतिविनोदनियं (वि० वि० 
टी० १.२८१) “सब्बकप्पियोति यथावृत्तसुवण्णादिमयानं सेनासनपरिक्खारानं आमसनगोपनादिवसेन परिभोगो सब्बथा कप्पियोति 
अधिप्पायो। तेनाह *तस्मा'तिआदि। 'भिकखूनं धम्मविनयवण्णनट्ठाने'ति वृत्तत्ता सड़िकमेव सुवण्णमयं सेनासनं सेनासनपरिक्खारा च 
वट्टुन्ति, न पुग्गलिकानीति वेदितब्ब''न्ति वण्णितं। 


सेनासनक्खन्धकवण्णनायम्पि समन्तपासादिकायं (चूळव° अट्टः ३२०) 'सब्बं पासादपरिभोगन्ति सुवण्णरजतादिविचित्रानि 
कवाटानि मञ्चपीठानि तालवण्टानि सुवण्णरजतमयपानीयघटपानीयसरावानि यं किञ्चि चित्तकम्मकतं, सब्बं वटति । पासादस्स 
दासिदासं खेत्तं वत्थुं गोमहिंसं देमाति वदन्ति, पाटेक्कं गहणकिच्चं नत्थि, पासादे पटिग्गहिते पटिग्गहितमेव होति। गोनकादीनि 
सङ्गिकविहारे वा पुग्गलिकविहारे वा मञ्चपीठेसु अत्थरित्वा परिभुञ्जितुं न वट्टन्ति, धम्मासने पन गिहिविकतनीहारेन लब्भन्ति, तत्रापि 
निपज्जितुं न वट्टती”ति आगतं। तस्सा वण्णनायं पन विमतिविनोदनियं (वि० वि० टी० चूळवग्ग २.३२०) 
“सुवण्णरजतादिविचित्रानीति सङ्गिकसेनासनं सन्धाय वुत्तं, पुग्गलिकं पन सुवण्णादिविचित्रं भिक्खुस्स सम्पटिच्छितुमेव न वट्टति “न 
त्वेवाहं भिक्खवे केनचि परियायेन जातरूपरजतं सादितब्ब'न्ति (महाव० २९९) वुत्तत्ता, तेनेवेत्थ अट्ठकथायं 'सङ्गिकविहारे वा 
पुग्गलिकविहारे वा'ति न वृत्तं, गोनकादिअकप्पियभण्डविसयेव एवं वुत्तं, एकभिक्खुस्सपि तेसं गहणे दोसाभावा”ति बण्णितं । 


तस्मिंयेव खन्धके अड्टकथायं (चूळव°० अइ० ३२१) “सचेपि राजराजमहामत्तादयो एकप्पहारेनेव मञ्चसतं वा मञ्चसहस्सं वा देन्ति, 
सब्बे कप्पियमञ्चा सम्पटिच्छितन्बा, सम्पटिच्छित्वा बुड़पटिपाटिया सङ्गिकपरिभोगेन परिभुञ्जथाति दातब्बा, पुग्गलिकवसेन न 
दातब्बा”ति आगतं। तस्सा वण्णनायंयेव विमतिविनोदनियं “कप्पियमञ्चा सम्पटिच्छितब्बाति इमिना सुवण्णादिविचित्तं 
अकप्पियमञ्चं “सङ्घस्सा'ति वुत्तेपि सम्पटिच्छितुं न वट्टतीति दस्सेति, 'विहारस्स देमा ति वृत्ते सङ्घस्सेव वट्टति, न पुग्गलस्स खेत्तादि 
वियाति दट्ठब्ब' न्ति वण्णितं, तस्मा भगवतो आणं सम्पटिच्छन्तेहि लज्जिपेसलबहुस्सुतसिक्खाकामभूतेहि भिक्खूहि सुदु 
मनसिकातब्बमिदं ठानं । 


ननु च सेनासने विरुद्धसेनासनं नाम पटिसेधेतब्बं अत्थि, अथ कस्मा “सेनासने किञ्चि पटिसेधेतब्बं नत्थी "ति वुत्तन्ति चोदनं 
सन्धायाह “अञ्जत्र विरुद्धसेनासना ति । तस्सत्थो - विरुद्धसेनासना विरुद्धसेनासनं अञ्ञत्र ठपेत्वा अञ्ञं वण्णमट्डकम्मादिकम्मं 
सन्धाय सेनासने किञ्चि पटिसेधेतब्बं नत्थीति वुत्तं, न तदभावोति। यदि एवं तं विरुद्धसेनासनं आचरियेन वत्तब्बं, कतमं विरुद्धसेनासनं 
नामाति पुच्छायमाह “विरुद्ध...पे०... बुच्चती”ति। तत्थ अञ्ञेसन्ति सीमस्सामिकानं । राजवल्लभेहीति लज्जिपेसलानं 
उपोसथादिअन्तरायकरा अलज्जिनो भिन्नलद्धिका च भिक्खू अधिप्पेता तेहि सह उपोसथादिकरणायोगतो। तेन च ““सीमाया”ति वुत्तं । 
तेसं लज्जिपरिसाति तेसं सीमस्सामिकानं अनुबलं दातुं समत्था लज्जिपरिसा। भिक्खूहि कतन्ति यं अलज्जीनं सेनासनभेदनादिकं 
लज्जिभिक्खूहि कतं, तं सब्बं सुकतमेव अलज्जिनिग्गहत्थाय पवत्तेतब्बतो । 


एत्थ च सिया -- “अज्जेसं सीमाया"ति अट्ठकथायं वृत्तं, सीमा नाम बहुविधा, कतरसीमं सन्धायाति? बद्धसीमं सन्धायाति दडुब्बं 
कथं विञ्ञायतीति चे? “मा अम्हाकं उपोसथपवारणानं अन्तरायमकत्था"ति अट्टकथायमेव वृत्तत्ता, सारत्थदीपनियम्पि (सारत्थ०्टी० 
२.८५) “उपोसथपवारणानं अन्तरायकरा अलज्जिनो राजकुलूपका वुच्चन्ती" ति वृत्तत्ता, उपोसथादिविनयकम्मखेत्तभूताय एव सीमाय 
इध अधिप्पेतत्ता। यदि एवं गामसीमसत्तब्भन्तरसीमउदकुक्खेपसीमायोपि तंखेत्तभूता एव, तस्मा तापि सन्धायाति वत्तब्बन्ति? न वत्तब्बं 
तासं अबद्धसीमत्ता, न ते तासं सामिका, बद्धसीमायेव भिक्खूनं किरियाय सिद्धत्ता तासंयेव ते सामिका । तेन वुत्तं “यं पन 
सीमस्सामिकेहि भिक्खूही ति । यं पन वदन्ति “उपचारसीमापि तंखेत्तभूता" ति, तं न गहेतब्बं, तस्सा तदक्खेत्तभावं उपरि 

सीमाविनिच्छयकथादीसु (वि० सङ्ग० अट्० १५६ आदयो) कथयिस्साम। अपिच गामसीमाय अज्जेसं सेनासनकरणस्स 
पटिसेधितुमयुत्तत्ता सत्तब्भन्तरउदकुक्खेपसीमानञ्च सब्बदा अतिट्टुनतो बद्धसीमायेव अधिप्पेताति विज्ञायतीति। 


छिन्दापेय्य वा भिन्दापेय्य वा, अनुपवज्जोति इदं सब्बमत्तिकामयकुटी विय सब्बथा अनुपयोगारहं सन्धाय वुत्तं। यं पन 
पञ्चवण्णसृत्तेहि विनद्धछत्तादिकं, तत्थ अकप्पियभागोव छिन्दितब्बो, न तदवसेसो, तस्स कप्पियत्ताति छिन्दन्तो उपवज्जोव होति। तेनेव 
वुत्तं “घटकम्पि वाळरूपम्मि छिन्दित्वा धारेतब्ब"न्तिआदि। 


इति विनयसङ्गहसंवण्णनाभूते विनयालङ्कारे 
परिक्खारविनिच्छयकथालङ्कारो नाम 


दुतियो परिच्छेदो। 


३. भेसज्जादिकरणविनिच्छयकथा 


१५. एवं परिक्खारविनिच्छयं कथेत्वा इदानि भेसज्जकरणपरित्तपटिसन्थारानं विनिच्छयं कथेतुं भेसज्जा'तिआदिमाह। तत्थ 
भिसक्कस्स इदं कम्मं भेसज्जं। कि तं? तिकिच्छनं। करियते करणं, भेसज्जस्स करणं भेसज्जकरणं, वेज्जकम्मकरणन्ति वृत्तं होति । 
परिसमन्ततो तायति रकखतीति परित्तं, आरक्खाति अत्थो। पटिसन्थरणं पटिसन्थारो, अत्तना सद्भि अञ्ञेसं सम्बन्धकरणन्ति अत्थो। 
तत्थ यो विनिच्छयो मातिकायं “भेसज्जकरणम्पि च परित्तं, पटिसन्थारो”ति (वि० सङ्ग० अट्ठ० गन्थारम्भकथा) मया वृत्तो, तस्मिं 
समभिनिविट्ठे भेसज्जकरणविनिच्छये। सहधम्मो एतेसन्ति सहधम्मिका, तेसं, एकस्स सत्थुनो सासने सहसिक्खमानधम्मानन्ति अत्थो। 
अथ वा सहधम्मे नियृत्ता सहधम्मिका, तेसं, सहधम्मसङ्घाते सिक्खापदे सिक्खमानभावेन नियृत्तानन्ति अत्थो। 
विवइनिस्सितसीलादियुत्तभावेन समत्ता समसीलसद्धापञ्ञानं। एतेन दुस्सीलानं भिन्नलद्भिकानञ्च अकातुम्पि लब्भतीति दस्सेति। 


जातकपवारितट्ठानतो वाति अत्तनो वा तेसं वा जातकपवारितड्टानतो। न करियित्थाति अकता, अयुत्तवसेन अकतपुब्बा विञ्जत्ति 
अकतविञ्ञत्ति। वजिरबुद्धिटीकायं (वजिर० टी० पाराजिक १८६) पन ““अकतविञ्जत्तियाति न विञ्जत्तिया। सा हि अननुञ्ञातत्ता 
कतापि अकता वियाति अकतविज्जत्ति, 'वदेय्याथ भन्ते येनत्थो'ति एवं अकतड्टाने विञ्जत्ति अकतविञ्जत्तीति लिखित न्ति वुत्तं 
सारत्थदीपनियं (सारत्थ० टी० २.१८५) “गिलानस्स अत्थाय अप्पवारितट्ठानतो विञ्जत्तिया अनुञ्ञातत्ता कतापि अकता वियाति 
अकतविञ्जत्ति, 'वद भन्ते पच्चयेना'ति एवं अकतपवारणड्टाने च विञ्ञत्ति अकतविज्जत्ती ति। 


९६. पटियादियतीति सम्पादेति। अकातुं न वड्टतीति एत्थ दुक्कटन्ति वदन्ति, अयृत्ततावसेन पनेत्थ अकरणप्पटिकखेपो वुत्तो, न 
आपत्तिवसेनाति गहेतब्बं। सब्बं परिकम्मं अनामसन्तेनाति मातुगामसरीरादीनं अनामासत्ता वुत्तं। याव जातका न पस्सन्तीति याव 
तस्स जातका न पस्सन्ति। “तित्थियभूतानं मातापितूनं सहत्था दातुं न वट्टती”ति वजिरबुद्धिटीकायं (वजिर० टी० पाराजिक १८६) वुत्तं । 


९७. पितु भगिनी पितुच्छा। मातु भाता मातुलो। नप्पहोन्तीति कातुं न सक्कोन्तीति टीकासु वुत्तं । “तेसंयेव सन्तकं भेसज्जं गहेत्वा 
केबलं योजेत्वा दातब्ब*'न्ति वत्वा “सचे पन नप्पहोन्ति याचन्ति च, देथ नो भन्ते, तुम्हाकं पटिदस्सामा'ति वुत्तत्ता पन तेसं भेसज्जस्स 
अप्पहोनकत्ता भेसज्जमेव याचन्तीति अट्ठकथाधिप्पायो दिस्सति, वीमंसितब्बो। न याचन्तीति लज्जाय न याचन्ति, गारवेन वा। “आभोगं 
कत्वा”ति वुत्तत्ता अञ्जथा देन्तस्स आपत्तियेव। सारत्थदीपनियं (सारत्थ° टी० २.१८) पन “आभोगं कत्वाति इदं 
कत्तन्बकरणदस्सनवसेन वुत्तं, आभोगं पन अकत्वापि दातुं वट्टतीति तीसु गण्ठिपदेसु लिखितः न्ति वृत्तं। पोराणटीकायम्पि तदेव गहेत्वा 
लिखितं । विमतिविनोदनियं (वि० वि० टी० १.१८५) पन तं वचनं पटिक्खित्तं। वुत्तञ्हि तत्थ केचि पन “आभोगं अकत्वापि दातुं वट्टतीति 
वदन्ति, तं न युत्तं भेसज्जकरणस्स, पाळियं “अनापत्ति भिक्खु पाराजिकस्स, आपत्ति दुक्कटस्सा'ति एवं अन्तरापत्तिदस्सनवसेन 
सामञ्ञतो पटिक्खित्तत्ता, अट्ठकथायं अवृत्तप्पकारेन करोन्तस्स सुत्तेनेव आपत्तिसिद्धाति दडुब्बा। तेनेव अट्टकथायम्पि 'तेसञ्जेव 
सन्तक'न्तिआदि वुत्त”न्ति। 

एते दस जातके ठपेत्वाति तेसं पुत्तनत्तादयोपि तप्पटिबद्धत्ता जातका एवाति तेपि एत्थेव सङ्गहिता । तेन अञ्जेसन्ति इमिना 
अज्ञातकानं गहणं वेदितब्बं । तेनेवाह “एतेसं पुत्तपरम्पराया तिआदि । कुलपरिवट्टाति कुलानं पटिपाटि, कुलपरम्पराति वुत्तं होति। 
भेसज्जं करोन्तस्साति यथावुत्तविधिना करोन्तस्स, “तावकालिकं दस्सामी”ति आभोगं अकत्वा देन्तस्सपि पन अन्तरापत्तिदुक्कटं विना 
मिच्छाजीवनं वा कुलदूसनं वा न होतियेव। तेनाह “वेज्जकम्मं वा कुलदूसकापत्ति वा न होती ति। जातकानञ्हि सन्तकं याचित्वापि 
गहेतुं वटति, तस्मा तत्थ कुलदूसनादि न सिया । सारत्थदीपनियम्पि (सारत्थ° टी० २.१८५) “मय्हं दस्सन्ति करिस्सन्तीति पच्चासाय 
करोन्तस्सपि याचित्वा गहेतब्बट्टानताय जातकेसु वेज्जकम्मं वा कुलदूसकापत्ति वा न होतीति वदन्ती" ति वृत्तं। वजिरबुद्भिटीकायं 
(बजिर० टी० पाराजिक १८६) पन “वेज्जकम्मं वा कुलदूसकापत्ति वा न होतीति वचनतो याव सत्तमो कुलपरिबट्टो, ताव भेसज्जं कातुं 
बड्टतीति वदन्ती"ति एत्तकमेव वृत्तं। सब्बपदेसु विनिच्छयो वेदितब्बोति “चूळमातुया"तिआदीसु सब्बपदेसु चूळमातुया 
सामिकोतिआदिना योजेत्वा हेट्ठा वुत्तनयेनेव विनिच्छयो वेदितब्बो । 


उपज्झायस्स आहरामाति इदं उपज्झायेन मम जातकानं भेसज्जं आहरथाति आणत्तेहि कत्तब्बविधिदस्सनत्थं वुत्तं । इमिना च 
सामणेरादीनं अपच्चासायपि परजनस्स भेसज्जकरणं न वट्टतीति दस्सेति। वुत्तनयेनेव परियेसित्वाति इमिना “भिक्खाचारवत्तेन 
वा“तिआदिना, “जातिसामणेरेहि वा"तिआदिना च वुत्तमत्थं अतिदिसति। अपच्चासीसन्तेनाति (वि० वि० टी० १.१८५) 
आगन्तुकचोरादीनं करोन्तेनपि मनुस्सा नाम उपकारका होन्तीति अत्तनो तेहि लाभं अपत्थयन्तेन, पच्चासाय करोन्तस्स पन 
वेज्जकम्मकुलदूसनादिना दोसो होतीति अधिप्पायो। एवञ्हि उपकारे कते सासनस्स गुणं जत्वा पसीदन्ति, सङ्घस्स वा उपकारका होन्तीति 
करणे पन दोसो नत्थि। केचि पन ““अपच्चासीसन्तेन आगन्तुकादीनं पटिक्खित्तपुग्गलानम्पि दातुं वट्टती”ति वदन्ति, तं न युत्तं 
कत्तब्बाकत्तब्बड्ठानविभागस्स निरत्थकत्तप्पसङ्गतो अपच्चासीसन्तेन “सब्बेसम्पि दातुं कातुञ्च वट्टती”ति एत्तकमत्तस्सेव वत्तब्बतो। 
अपच्चासीसनञ्च मिच्छाजीवकुलदूसनादिदोसनिसेधनत्थमेव वुत्तं न भेसज्जकरणसङ्काताय इमिस्सा अन्तरापत्तिया मुच्चनत्थं 
आगन्तुकचोरादीनं अनुञ्ञातानं दानेनेव ताय आपत्तिया मुच्चनतोति गहेतब्बं । 


९८. तेनेव अपच्चासीसन्तेनपि अकातब्बड्ठानं दस्सेतुं “सद्ध कुल न्तिआदि वृत्तं। “भेसज्जं आचिक्खथा ति वृत्तेपि 
“अञ्ञमञ्ञं पन कथा कातब्बा ति इदं परियायत्ता वटुति । एवं हेट्टा वुत्तनयेन इदञ्चिदञ्च गहेत्वा करोन्तीति इमिना परियायेन 
कथेन्तस्सपि नेवत्थि दोसोति आचरिया। पुच्छन्तीति इमिना दिट्ठुदिट्टरोगीन॑ परियायेनपि वत्वा विचरणं अयुत्तन्ति दस्सेति । पुच्छितस्सपि 
पन पच्चासीसन्तस्स परियायकथापि न वट्टतीति वदन्ति। समुल्लपेसीति अपच्चासीसन्तो एव अञ्ञमञ्जं कथं समुद्ठापेसि। 
आचरियभागोति विनयाचारं अकोपेत्वा भेसज्जाचिक्खणेन वेज्जाचरियभागो अयन्ति अत्थोति विमतिविनोदनियं (वि० वि० टी० 
१.१८५) वुत्तं । 


सारत्थदीपनियं (सारत्थ० टी० २.१८५) पन “विनयलक्खणं अजानन्तस्स अनाचरियस्स तदनुरूपवोहारासम्भवतो ईदिसस्स 
लाभस्स उप्पत्ति नाम नत्थीति “आचरियभागो नाम अयन्ति वुत्तं। विनये पकतञ्जुना आचरियेन लभितब्बभागो अयन्ति वुत्तं होती 'ति 
वुत्तं। “पुप्फपूजनत्थाय दिन्नेपि अकप्पियवोहारेन विधानस्स अयुत्तत्ता 'कप्पियवसेना'ति वुत्तं, “पुप्फं आहरथाःतिआदिना 
कप्पियवोहारवसेनाति अत्थो'ति सारत्थदीपनियं (सारत्थ° टी० २.१८५) वुत्तं। विमतिविनोदनियं (वि० वि० टी० १.१८५) पन 
““पुष्फपूजनत्थायपि सम्पटिच्छियमानं रूपियं अत्तनो सन्तकत्तभजनेन निस्सग्गियमेवाति आह "कप्पियवसेन गाहापेत्वा'ति। 'अम्हाकं 
रूपियं न वट्टति, पुप्फपूजनत्थं पुप्फं वट्टती तिआदिना पटिक्खिपित्वा कप्पियेन कम्मेन गाहापेत्वाति अत्थो”ति वुत्तं। वजिरबुद्धिटीकायं 
(वजिर० टी० पाराजिक १८६) पन “कप्पियवसेनाति अम्हाकं पुप्फं आनेथातिआदिना। “पूजं अकासी'ति वुत्तत्ता सयं गहेतुं न वट्टतीति 
बदन्ती”ति एत्तकमेव वुत्तं। अयमेत्थ भेसज्जकरणविनिच्छयकथालङ्कारो । 


१९. एवं भेसज्जकरणविनिच्छयं कथेत्वा इदानि परित्तकरणविनिच्छयं कथेतुमाह “परित्ते पना तिआदि । तत्थ यदि “परित्तं 
करोथा"ति वृत्ते करोन्ति, भेसज्जकरणं विय गिहिकम्मं विय च होतीति “न कातब्ब”न्ति वुत्तं । “परित्तं भणथा'ति वुत्ते पन 
धम्मज्झेसनत्ता अनञ्झिड्रेनपि भणितन्बो धम्मो, पगेव अज्झिड्टेनाति “कातब्ब”न्ति वुत्तं, चालेत्वा सुत्तं परिमज्जित्वाति परित्तं करोन्तेन 
कातब्बविधिं दस्सेति । चालेत्वा सुत्तं परिमज्जित्वाति इदं वा “परित्ताणं एत्थ पवेसेमी”ति चित्तेन एवं कते परित्ताणा एत्थ पवेसिता नाम 
होतीति वृत्तं । बिहारतो...पे०... दुक्कटन्ति इदं अञ्ञजातके गहट्टे सन्धाय वृत्तन्ति वदन्ति। पादेसु उदकं आकिरित्वाति इदं तस्मिं देसे 

चारित्तवसेन वुत्तं। तत्थ हि पाळिया निसिन्नानं भिक्खूनं पादेसु रोगवूपसमनादिअत्थाय उदकं सिञ्चित्वा परित्तं कातुं सुत्तञ्च ठपेत्वा 
““परित्तं भणथा"ति वत्वा गच्छन्ति। एवञ्हि करियमाने यदि पादे अपनेन्ति, मनुस्सा तं “अवमङ्गल न्ति मञ्जन्ति “रोगो न 
बूपसमेस्सती”ति। तेनाह “न पादा अपनेतब्बा”ति। 


मतसरीरदस्सने विय केवले सुसानदस्सनेपि इदं जातानं सत्तानं वयगमनट्ठानन्ति मरणसञ्ञा उप्पज्जतीति आह “सीवथिकदस्सने... 
पे०... मरणस्सतिं पटिलभिस्सामाति गन्तुं वट्ठती ति। लेसकप्पं अकत्वा समुप्पन्नसुद्धचित्तेन “परिवारत्थाय आगच्छन्तू" ति वृत्तेपि 
गन्तुं वट्टतीति विमतिविनोदनियं (वि० वि० टी० १.१८५) वुत्तं। एतेन असृभदस्सनन्ति वचनमत्तेन लेसकण्पं कत्वा एवं गते मतस्स 
जातका पसीदिस्सन्ति, दानं दस्सन्ति, मयं लाभं लभिस्साम, उपट्ठाकं लभिस्सामाति असुद्भचित्तेन गन्तुं न वट्टतीति दस्सेति । 
कम्मड्डानसीसेन पन “मरणस्सति लभिस्सामा”तिआदिना सुद्भचित्तेन पक्कोसितेपि अपक्कोसितेपि गन्तुं वट्टतीति दीपेति। तालपण्णस्स 
परित्तलेखनड्टानत्ता परित्तसुत्तस्स परित्तकरणसञ्ञाणत्ता तानि दिस्वा अमनुस्सा परित्तसञ्ञजाय अपक्कमन्तीति आह “तालपर्ण्ण पन 
परित्तसुत्तं वा हत्थे वा पादे वा बन्धितब्ब''न्ति। 


एत्थ च आदितो पट्टाय याव “आटानाटियपरित्तै (दी० नि० ३.२७५ आदयो) वा भणितब्ब''न्ति एत्तकोयेव विनयट्टकथाभतो 
पाळिमृत्तपरित्तकरणविनिच्छयो, न पन ततो परं वुत्तो, तस्मा “इध पना"तिआदिको कथामग्गो समन्तपासादिकायं नत्थि, तीसु टीकासुपि 
तंसंवण्णनानयो नत्थि, तथापि सो सुत्तड्डकथायं आगतोवाति तं दस्सेतुं “इध पन आटानाटियसुत्तस्स परिकम्मं 
वेदितब्ब'न्तिआदिमाह । तत्थ इधाति *आटानाटियपरित्तं वा भणितब्ब''न्ति वचने। पनाति विसेसत्थे निपातो । दीघनिकाये पाथिकवग्गे 
आगतस्स आटानाटियपरित्तस्स परिकम्मं एवं वेदितब्बन्ति योजना। यदि पठममेव न वत्तब्बं, अथ कि कातब्बन्ति आह 
“मेत्तसुत्त न्तिआदि। एवञ्हि लद्भासेवनं हुत्वा अतिओजवन्तं होति। 


पिट्ठ वा मंसं बाति वा-सद्दो अनियमत्थो, तेन मच्छखण्डपूवखज्जकादयो सङ्गण्हाति। ओतारं लभन्तीति अत्तना 
पियायितखादनीयनिबद्धवसनट्ठानलाभताय अवतारणं लभन्ति । हरितूपलित्तन्ति अल्लगोमयलित्तं। इदञ्हि पोराणकचारित्तं 
भूमिविसुद्धकरणं । परिसुद्ध...पे०... निसीदितब्बन्ति इमिना परित्तकारकस्स भिकखुनो मेत्ताकरुणावसेन चित्तविसुद्भिपि इच्छितब्बाति 
दस्सेति। एवञ्हि सति उपरि वक्खमानउभयतो रक्खासंविधानेन समेति। टीकायं (दी० नि० टी० ३.२८२) पन “सरीरसुद्धिपि इच्छितब्बाति 
दस्सेती'ति वुत्तं । तदेतं विचारेतब्बं। न हि “कायसुद्धिमत्तेन अमनुस्सानं पियो होती" ति वुत्तं, मेत्तावसेनेव पन वुत्तं । वृत्तज्हेतं भगवता 
““मेत्ताय, भिक्खवे, चेतोविमुत्तिया...पे०... एकादसानिसंसा पाटिकङ्घा। कतमे एकादस? सुखं सुपति, सुखं पटिबुज्झति, न पापकं सुपिनं 
पस्सति, मनुस्सानं पियो होति, अमनुस्सानं पियो होती"तिआदि (अ० नि० ११.१५; परि० ३३१; मि० प० ४.४.६) । 


परित्तकारको...पे०... सम्परिवारितेनाति इदं परित्तकरणो बाहिरतो आरकखासंविधानं, “मेत्त...पे०... वत्तब्ब”न्ति अब्भन्तरतो 
आरकखासंविधानं, एवं उभयतो रक्खासंविधानं होति। एवञ्हि अमनुस्सा परित्तकारकस्स अन्तरायं कातुं न विसहन्ति। मङ्घलकथा 
वत्तब्बाति अमनुस्सानं तोसनत्थाय पण्णाकारं कत्वा महामङ्गलकथा कथेतब्बा। एवं उपरि वक्खमानेन “तुय्हं पण्णाकारत्थाय 
महामङ्गलकथा वुत्ता”ति वचनेन समेति। टीकायं पन “पुब्बुपचारवसेन वत्तब्बा”ति वृत्तं। सब्बसन्निपातोति तस्मिं विहारे तस्मि 
गामक्खेत्ते सब्बेसं भिक्खूनं सन्निपातो घोसेतब्बो “चेतियङ्गणे सब्बेहि सन्निपतितब्ब'न्ति। अनागन्तुंनाम न लभतीति अमनुस्सो 
बुद्धाणाभयेन राजाणाभयेन अनागन्तुं न लभति चतुन्नं महाराजूनं आणाट्टानियत्ता। गहितकापदेसेन अमनुस्सोव पुच्छितो होतीति 
"*अमनुस्सगहितको 'त्वं को नामो'ति पुच्छितब्बो “ति वुत्तं । मालागन्धादीसूति मालागन्धादिपूजासु। आसनपूजायाति चेतिये 
बुद्धासनपूजाय | पिण्डपातेति भिक्खुसङ्घस्स पिण्डपातदाने। एवं वत्थुप्पदेसेन चेतना वृत्ता, तस्मा पत्तिदानं सम्भवति। 


देवतानन्ति यकखसेनापतीनं। वुत्तञ्हि आटानाटियसुत्ते (दी० नि० ३.२८३, २९३) “इमेसं यक्खानं महायक्खानं सेनापतीनं 
महासेनापतीनं उज्झापेतब्ब''न्तिआदि। आटाति दब्बिमुखसकुणा। ते आटा नदन्ति एत्थाति आटानादं, देवनगरं, आटानादे कतं 
आटानादियं, सत्तं। टीकायं (दी० नि० टी० ३.२८२) “परित्तं भणितब्बन्ति एत्थापि 'मेत्तचित्तं पुरेचारिकं कत्वा'ति च 'मङ्गलकथा 
वत्तब्बा'ति च “विहारस्स उपवने'ति च एवमादि सब्बं गिहीनं परित्तकरणे वुत्तं परिकम्मं कातब्बमेवा'ति वृत्तं, एवं सति अद्कथायं (दी० 
नि० अट्० ३.२८२) “एतं ताव गिहीनं परिकम्म”न्ति वत्वा “सचे पन भिक्खू”तिआदिना विसेसत्थजोतकेन पन-सद्देन सह वुच्चमानं “इदं 

भिक्खूनं परिकम्म”न्ति वचनं निरत्थकं विय होति। अविसेसे हि सति भेदो कातब्बो न सिया। भिक्खूनञ्च यथावृत्ताव बाहिरारक्खा 
दुक्करा होति, तस्मा गिहीनं परित्तकरणे वुत्तपरिकम्मे असम्पज्जमानेपि अड्टकथायं वृत्तनयेनेव कातुं वट्टतीति नो मति। 


इदं पन इध आगतं आटानाटियसुत्तपरिकम्मं सुत्वा “इदं सुत्तं अमनुस्सानं अमनापं, सज्झायन्तस्स परित्तं करोन्तस्स अमनुस्सा 
अन्तरायं करेय्यु”न्ति मञ्ञमाना पोराणा चतूहि महाराजेहि आरोचितं सब्बञ्जुबुद्धेन देसितं मूलभूतं दीघनिकाये आगतं आटानाटियसुत्तं 
(दी० नि० ३.२७५ आदयो) पहाय मूलसुत्ततो गाथाछक्कमेव गहेत्वा अवसेसं सब्बं सुत्तं ठपेत्वा अञ्जगाथायो पक्खिपित्वा 
““आटानाटियपरित्त' न्ति ठपेसुं, तम्पि परित्तं अमूलभूतत्ता एकेनाकारेन धारेतुं असक्कोन्ता केचि संखित्तेन धारेन्ति, केचि वित्थारेन, केचि 
एकच्चा गाथायो पक्खिपन्ति, केचि निक्खिपन्ति, केचि भिक्खू तंमिस्सकपरित्तम्पि मङ्गलकरणकालादीसु वत्तुमविसहन्ता तं ठपेत्वा 
अञ्जसृत्तानियेव भणन्ति, सब्बमेतं अयुत्तं विय दिस्सति। कस्मा? चत्तारोपि महाराजानो इमं आटानाटियं रक्खं संविदहमाना बुद्धसासने 
अमनुस्सानं पसादाय, चतस्सन्नं परिसानं अविहेठनाय एव संविदहिंसु, न अञ्जेन कारणेन। वुत्तञ्हि तत्थ “तत्थ सन्ति उळारा 
यक्खानिवासिनो, ये इमस्मिं भगवतो पावचने अप्पसन्ना, तेसं पसादाय उग्गण्हातु भन्ते भगवा आटानाटियं रक्खं भिक्खूनं भिक्खुनीनं 
उपासकानं उपासिकानं गृत्तिया रक्खाय अविहिंसाय फासुविहाराया”ति (दी० नि० ३.२७६) । 


सम्मासम्बुद्धेनपि इमस्स सुत्तस्स निगमने “उग्गण्हाथ भिक्खवे आटानाटियं रक्खं, परियापुणाथ भिक्खवे आटानाटियं रक्खं, धारेथ 
भिक्खवे आटानाटियं रक्खं, अत्थसंहिता भिकखवे आटानाटिया रक्खा भिकखूनं भिकखुनीनं उपासकानं उपासिकानं गुत्तिया रक्खाय 
अविहिंसाय फासुविहाराया”ति (दी० नि० ३.२९५) भिकखूनं धारणं उय्योजितं आनिसंसञ्च पकासितं। अट्टकथाचरियेहि च “बुद्धभासिते 
एककखरम्पि एकपदम्पि अपनेतब्बं नाम नत्थी"ति वृत्तं, तस्मा चतूहि महाराजेहि संविदहितं सम्मासम्बुद्धेन आहच्चभासितं तिस्सो 
सङ्गोतियो आरुळहं पकतिआटानाटियसुत्तमेव धारेतुं सज्झायितुञ्च युत्तं, न भगवता अभासितं तिस्सो सङ्गीतियो अनारुळहं 
मिस्सकसुत्तन्ति। दीघनिकायड्कथायं (दी० नि० अटः ३.२८२) आगतं इदं आटानाटियपरित्तपरिकम्मं पन पकतिसञ्झायनवाचनादिं 
सन्धाय अट्टकथाचरियेहि न वुत्तं, अथ खो गहटुँ वा पब्बजितं वा अमनुस्सेहि गहितकाले मोचापनत्थाय लोकियेहि मन्तं विय भणनं 
सन्धाय वुत्तं। वुत्तञ्हि तत्थ `“ अमनुस्सगहितको त्वं को नामोसीति पुच्छितब्बोतिआदि (दी० नि० अट्ट० ३.२८२) । 


आटानाटिया रक्खा च नाम न सकलसुत्तं, अथ खो “विपस्सिस्स च नमत्थू'ति पदं आदिं कत्वा चतुन्नं महाराजूनं वसेन चतुक्खत्तु 
आगतं “जिनं वन्दाम गोतम”न्ति पदं परियोसानं कत्वा वुत्तसुत्तेकदेसोयेव। कथं विञ्ञायतीति चे? “अथ खो वेस्सवणो महाराजा 
भगवतो अधिवासनं विदित्वा इमं आटानाटियं रक्खं अभासी 'ति आरभित्वा यथावृत्तसुत्तेकदेसस्स अवसाने “अयं खो मारिसा 
आटानाटिया रक्खा”ति निस्यातितत्ता। तस्मा यथा नाम ब्यग्घादयो अत्तनो भक्खं विलुम्पन्तानं बलवदुड्डचित्ता भवन्ति, एवं अत्तना 
गहितमनुस्सं मोचापेन्तानं अमनुस्सा पदुड्डचित्ता होन्ति। इति तथा मोचापेतुं आरद्धकाले भिकखूनं परिस्सयविनोदनत्थं इमं 
आटानाटियपरित्तपरिकम्मं अट्ठकथाचरियेहि वुत्तन्ति दडुब्बं । अयं परित्तकरणविनिच्छयकथालङ्कारो । 


२०. अनामड्रुपिण्डपातोति (वि० वि० टी० १.१८५) एत्थ अमसियित्थाति आमट्टो, न आमट्ठी अनामट्टो। पिण्डं पिण्डं हुत्वा 
पततीति पिण्डपातो। अनामट्टो च सो पिण्डपातो चाति तथा, अग्गहितअग्गो, अपरिभुत्तो पिण्डपातोति अत्थो। सचेपि कहापणग्घनको 
होतीति इमिना दायकेहि बहुब्यञ्जनेन सम्पादेत्वा सक्कच्चं दिन्नभावं दीपेति। तेन वृत्तं “सद्धादेय्यविनिपातनं नत्थी ति, एवं सक्कच्चं 
सद्भाय दिन्नं महग्घभोजनम्पि मातापितूनं दत्वा सद्धादेय्यविनिपातनं नाम न होति, पगेव अप्पग्धभोजनेति अधिप्पायो। मातादिपञ्चकंयेव 
वत्वा भेसज्जकरणे विय अपरेसम्पि दसन्नं दातुं बट्टतीति अवुत्तत्ता अज्जेसं जातकानम्पि पेसेत्वा दातुं न वट्टतीति सिद्धं, “विहारं 
सम्पत्तस्स पन यस्स कस्सचि आगन्तुकस्स वा”इच्चादिवकखमानत्ता विहारं सम्पत्तानं जातकानम्पि आगन्तुकसामञ्ञेन दातुं वट्ठतीति च। 
थालकेति सङ्किके कंसादिमये थालके । पत्तोपि एत्थ सङ्गय्हति। न वट्टतीति इमिना दुक्कटन्ति दस्सेति। दामरिकचोरस्साति रज्जं 
पत्थेन्तस्स पाकटचोरस्स। अदीयमानेपि “न देन्ती"ति कुज्झन्तीति सम्बन्धो । 


आमिसस्स धम्मस्स च अलाभेन अत्तनो परस्स च अन्तरे सम्भवन्तस्स छिद्स्स विवरस्स पटिसन्थरणं पिदहनं पटिसन्थारो। सो पन 
धम्मामिसवसेन दुविधो। तत्थ आमिसपटिसन्थारं सन्धाय “कस्स कातब्बो, कस्स न कातब्बो ति वृत्तं। आगन्तुकस्स वा...पे०... 
कातब्बोयेवाति वुत्तमत्थं पाकटं कातुं “आगन्तुकं तावा तिआदिमाह | खीणपरिब्बयन्ति इमिना अगतिभावं करुणाट्टानतज्च दस्सेति। 

तेन च तब्बिधुरानं समिद्धानं आगन्तुकत्तेपि दातुं न वट्टतीति सिद्धं होति । “अपच्चासीसन्तेना ति वत्वा पच्चासीसनप्पकारं दस्सेतुं 
“मनुस्सा नामा”तिआदि वृत्तं। अननुञ्ञातानं पन अपच्चासीसन्तेनपि दातुं न वड्टति सद्धादेय्यविनिपातत्ता, पच्चासाय पन सति 
कुलदूसनम्पि होति । उब्बासेत्वाति समन्ततो तियोजनं विलुम्पन्ते मनुस्से पलापेत्वा । वरपोत्थकचित्तत्थरणन्ति अनेकप्पकारं 
इत्थिपुरिसादिउत्तमरूपविचित्तं अत्थरणं। अयं पटिसन्थारविनिच्छयकथालङ्कारो । 


इति विनयसङ्गहसंवण्णनाभूते विनयालङ्कारे 
भेसज्जादिविनिच्छयकथालङ्कारो नाम 


ततियो परिच्छेदो । 


४. विञ्ञत्तिविनिच्छयकथा 


२१. एवं भेसज्जादिविनिच्छयं कथेत्वा इदानि बिञ्जत्तिविनिच्छयं कथेतुं “विञ्ञत्तीति याचना 'तिआदिमाह । तत्थ विञ्ञापना 
विञ्ञत्ति, “इमिना नो अत्थो”ति विञ्ञापना, याचनाति वुत्तं होति। तेनाह “विञ्जत्तीति याचना”ति। तत्र विञ्जत्तियं अयं मया वक्खमानो 
विनिच्छयो वेदितब्बोति योजना । मूलच्छेज्जायाति (वि० वि० टी० १.३४२) परसन्तकभावतो मोचेत्वा अत्तनो एव सन्तककरणवसेन। 
एवं याचतो अञ्ञातकविञ्जत्तिदुक्कटञ्चेव दासपटिग्गहदुक्कटञ्च होति “दासिदासपटिग्गहणा पटिविरतो (दी० नि० १.१०, १९४) 
होतीति वचनं निस्साय अट्ठकथायं पटिक्खित्तत्ता। जातकपवारितड्डानतो पन दासं मूलच्छेज्जाय याचन्तस्स सादियनवसेनेव दुक्कटं । 
सककम्मन्ति पाणवधकम्मं । इदञ्च पाणातिपातदोसपरिहाराय वुत्तं, न विञ्जत्तिपरिहाराय। अनियमेत्वापि न याचितब्बाति 
सामीचिदस्सनत्थं वृत्तं, सुद्भचित्तेन पन हत्थकम्मं याचन्तस्स आपत्ति नाम नत्थि। यदिच्छकं कारापेतुं वट्टतीति “हत्थकम्मं याचामि, 
देथा”तिआदिना अयाचित्वापि वति, सकिच्चपसुतम्पि एवं कारापेन्तस्स विञ्जत्ति नत्थि एव, सामीचिदस्सनत्थं पन विभजित्वा वुत्तं । 


सब्बकप्पियभावदीपनत्थन्ति सब्बसो कप्पियभावदस्सनत्थं। मूलं देथाति वत्तुं वट्टतीति “मूलं दस्सामा"ति पठमं वुत्तत्ता विञ्जत्ति 
वा ““मूल* न्ति वचनस्स कप्पियाकप्पियवत्थुसामञ्जवचनत्ता अकप्पियवचनं वा निटड्टितभतिकिच्चानं दापनतो अकण्पियवत्थुसादियनं वा 
न होतीति कत्वा वुत्तं । मूलच्छेज्जाय वाति इदं इध थम्भादीनं दासिदासादिभावाभावतो वुत्तं । अनज्झावुत्थकन्ति अपरिग्गहितं, 
अस्सामिकन्ति अत्थो। 


२२. न केवलज्च...पे०... चीवरादीनि कारापेतुकामेनातिआदीसु चीवरं कारापेतुकामस्स अञ्ञातकअप्पवारिततन्तवायेहि 
हत्थकम्मयाचनवसेन वायापने विञ्ञत्तिपच्चया दुक्कटाभावेपि चीवरवायापनसिक्खापदेन यथारहं पाचित्तियदुक्कटानि होन्तीति वेदितब्बं । 
अकप्पियकहापणादि न दातब्बन्ति कप्पियमुखेन लद्धम्पि तत्थ कम्मकरणत्थाय इमस्स कहापणं देहीति वत्वा “दातुं बड्टती" ति वुत्तं । 
पुब्बे कतकम्मस्स दापने किञ्चापि दोसो न दिस्सति, तथापि असारुप्पमेवाति वदन्ति। कतकम्मत्थायपि कप्पियवोहारेन परियायतो भतिं 
दापेन्तस्स नत्थि दोसो, सारत्थदीपनियं (सारत्थ° टी० १.३४२) पन “अकप्पियकहापणादि न दातब्बन्ति किञ्चापि 
अकप्पियकहापणादिं असादियन्तेन कप्पियवोहारतो दातुं बति, तथापि सारुप्पं न होति, मनुस्सा च एतस्स सन्तकं किञ्चि अत्थीति 
विहेठेतब्बं मञ्ञन्तीति अकप्पियकहापणादिदानं पटिक्खित्त न्ति वुत्तं। तथेव पाचेत्वाति हत्थकम्मवसेनेव पाचेत्वा। “कि भन्ते”ति 
एत्तकेपि पुच्छिते यदत्थाय पविट्टो, तं कथेतुं लभति पुच्छितपञ्हत्ता। 


२३. वत्तन्ति चारित्तं, आपत्ति पन न होतीति अधिप्पायो। कप्पियं कारापेत्वा पटिग्गहेतब्बानीति साखाय मक्खिकबीजनेन 
पण्णादिछेदे बीजगामकोपनस्स चेव तत्थ लग्गरजादिअप्पटिग्गहितकस्स च परिहारत्थाय वुत्तं, तदुभयासङ्काय असति तथा अकरणे दोसो 
नत्थि। सारत्थदीपनियं (सारत्थ° टी० १.३४२) पन “कप्पियं कारापेत्वा पटिग्गहेतब्बानीति साखाय लग्गरजस्मिं पत्ते पतितेपि साखं 
छिन्दित्वा खादितुकामतायपि सति सुखपरिभोगत्थं वुत्त" न्ति वत्तं। नदियादीसु उदकस्स अपरिग्गहितत्ता “आहराति वत्तुं वट्ठती ति वृत्तं । 
गेहतो...पे०... नेव वट्टुतीति परिग्गहितुदकत्ता विञ्जत्तिया दुक्कटं होतीति अधिप्पायो। “न आहं परिभुञ्जितु''न्ति वचनतो विञ्जत्तिया 

आपन्नं दुक्कटं देसेत्वापि तं वत्थुं परिभुञ्जन्तस्स परिभोगे परिभोगे दुक्कटमेव, पञ्चन्नम्पि सहधम्मिकानं न वट्टति। 


“अलज्जीहि पन भिक्खूहि वा सामणेरेहि वा हत्थकम्मं न कारेतब्ब' न्ति सामञ्ञतो वुत्तत्ता अत्तनो अत्थाय यं किञ्चि 
हत्थकम्मं कारेतुं न वट्टति। यं पन अलज्जी निवारियमानोपि बीजनादिं करोति, तत्थ दोसो नत्थि, चेतियकम्मादीनि पन तेहि कारापेतुं 
बड्टतीति विमतिविनोदनियं (वि० वि० टी० १.३४२) वुत्तं। सारत्थदीपनियं (सारत्थ° टी० २.३४२) पन “अलज्जीहि...पे०... न 
कारेतब्बन्ति इदं उत्तरिभङ्गाधिकारत्ता अज्झोहरणीयं सन्धाय वुत्तं, बाहिरपरिभोगेसु पन अलज्जीहिपि हत्थकम्मं कारेतुं वट्टती”ति वुत्तं । 
एत्थ च “अलज्जीहि सामणेरेही'ति वुत्तत्ता “सञ्चिच्च आपत्ति आपज्जती'”ति (परि० ३५९) अलज्जिलक्खणं उक्कट्टुवसेन उपसम्पन्ने 
पटिच्च उपलक्खणतो वुत्तन्ति तंलक्खणविरहितानं सामणेरादीनं लिङ्गत्थेनगोत्रभुपरियोसानानं भिक्खुपटिञ्ञानं दुस्सीलानम्यि 
साधारणवसेन अलज्जिलकखणं यथाठपितपटिपत्तिया अतिट्टनमेवाति गहेतब्बं। 


२४. गोणं पन...पे०... आहरापेन्तस्स दुक्कटन्ति विञ्ञत्तिक्खणे विञ्जत्तिपच्चया, पटिलाभक्खणे गोणानं सादियनपच्चया च 
दुक्कटं । गोणञ्हि अत्तनो अत्थाय अविञ्जत्तिया लद्धम्पि सादितुं न वट्टति “हत्थिगवास्सवळवपटिग्गहणा पटिविरतो होती"ति (दी० नि० 
१.१०, १९४) वृत्तत्ता। तेनेवाह “आतकपवारितद्वानतोपि मूलच्छेज्जाय याचितुं न वट्टती "ति । एत्थ च विञ्जत्तिदुक्कटाभावेपि 
अकण्पियवत्थुयाचनेपि पटिग्गहणेपि दुक्कटमेव | रक्खित्वाति चोरादिउपद्दवतो रक्खित्वा । जग्गित्वाति तिणअन्नादीहि पोसेत्वा। न 
सम्पटिच्छितब्बन्ति अत्तनो अत्थाय गोसादियनस्स पटिक्खित्तत्ता वुत्तं । 


२५. जातकपवारितड्टाने पन वट्टतीति सकटस्स सम्पटिच्छितब्बत्ता मूलच्छेज्जवसेन याचितुं वटति । तावकालिकं वट्टतीति 
उभयत्थापि बट्टतीति अत्थोति विमतिविनोदनियं (वि० वि० टी० १.३४२) वुत्तं। सारत्थदीपनियं (सारत्थ० टी० २.३४२) पन “सकट 
देथाति...पे०... न वट्टतीति मूलच्छेज्जवसेन सकटं देथाति वत्तुं न वट्टति। तावकालिकं वट्टतीति तावकालिकं कत्वा सब्बत्थ याचितुं 
वट्ठती''ति वुत्तं। वासिआदीनि पुग्गलिकानिपि वट्टुन्तीति आह “एस नयो वासी”तिआदि। वल्लिआदीसु च परपरिग्गहितेसु एस नयोति 
योजेतब्बं | गरुभण्डप्पहोनकेसुयेवाति इदं विञ्जत्ति सन्धाय वुत्तं, अदिन्नादाने पन तिणसलाकं उपादाय परपरिग्गहितं थेय्यचित्तेन गण्हतो 
अवहारो एव, भण्डग्धेन कारेतब्बो। बल्लिआदीसूति एत्थ आदि-सद्देन पाळिआगतानं वेळुमुञ्जपब्बजतिणमत्तिकानं सङ्गहो दटटुब्बो । 
तत्थ च यस्मिं पदेसे हरितालजातिहिङ्गलिकादि अप्पकम्पि महर्घं होति, तत्थ तं तालपक्कप्पमाणतो ऊनम्पि गरुभण्डमेव, विञ्ञापेतुञ्च 
न वद्टति। 


२६. साति विञ्जत्ति। परिकथादीसु “सेनासनं सम्बाध'न्तिआदिना परियायेन कथनं परिकथा नाम। उजुकमेव अकथेत्वा 
““भिक्खूनं कि पासादो न वट्टती”तिआदिना अधिप्पायो यथा विभूतो होति, एवं कथनं ओभासो नाम। सेनासनादिअत्थं 
भूमिपरिकम्मादिकरणवसेन पच्चयुप्पादाय निमित्तकरणं निमित्तकम्मं नाम। तीसु पच्चयेसु विञ्जत्तिआदयो दस्सिता, गिलानपच्चये पन 
कथन्ति आह “गिलानपच्चये पना”तिआदि। तथा उप्पन्नं पन भेसज्जं रोगे वूपसन्ते भुञ्जितुं बुति, न वट्टतीति? तत्थ विनयधरा 
“भगवता रोगसीसेन परिभोगस्स द्वारं दिन्नं, तस्मा अरोगकालेपि भुञ्जितुं वट्टति, आपत्ति न होती"ति वदन्ति, सुत्तन्तिका पन “किञ्चापि 
आपत्ति न होति, आजीवं पन कोपेति, तस्मा सल्लेखपटिपत्तियं ठितस्स न वट्टति, सल्लेखं कोपेती”ति वदन्तीति। 


इति विनयसङ्गहसंवण्णनाभूते विनयालङ्कारे 
विञ्जत्तिविनिच्छयकथालङ्कारो नाम 
चतुत्थो परिच्छेदो । 
५. कुलसङ्गहविनिच्छयकथा 


२७. एवं विञ्जत्तिविनिच्छयं कथेत्वा इदानि कुलसङ्गहविनिच्छयं कथेतुं “कुलसङ्गहोतिआदिमाह। तत्थ सङ्गण्हनं सङ्गहो, कुलानं 
सङ्गहो कुलसङ्गहो, पच्चयदायकादीनं गिहीनं अनुग्गहकरणं। अनुग्गहत्थो हेत्थ सङ्गह-सद्दो यथा “पृत्तदारस्स सङ्गहो”ति (खु पा० ५.६; 

सु० नि० २६५) । 


२८. तत्थ कोइ्टनन्ति सयं छिन्दनं । कोट्टापनन्ति “इमं छिन्दा”ति अञ्जेसं छेदापनं। आळिया बन्धनन्ति यथा गच्छमूले उदकं 
सन्तिट्ठति, तथा समन्ततो बन्धनं। उदकस्साति अकप्पियउदकस्स “कप्पियउदकसिञ्चन "न्ति विसुं वक्खमानत्ता, तञ्च आरामादिअत्थं 
रोपने अकप्पियवोहारेसुपि कप्पियबोहारेसुपि कप्पियउदकसिञ्चनादि वट्टतीति वक्खमानत्ता इधापि विभागं कत्वा कप्पियउदकसिञ्चनादि 
विसुं दस्सितं। एत्थ च कतमं अकप्पियउदकं, कतमं पन कप्पियउदकन्ति? सप्पाणकं अकप्पियउदकं, अप्पाणकं कप्पियउदकन्ति। कथं 
विञ्जायतीति चे, “यो पन भिक्खु जानं सप्पाणकं उदकं तिणं वा मत्तिकं वा सिञ्चेय्य वा सिञ्चापेय्य वा पाचित्तिय”न्ति वचनतो। यथा 
कोडनखणनादिकायिककिरियापि अकप्पियवोहारे सङ्गहिता, एवं मातिकाउजुकरणादिकप्पियवोहारेपीति आह “सुक्खमातिकाय 
उजुकरण'”न्ति। हत्थपादमुखधोवननहआनोदकसिञ्चनन्ति इमिनापि पकारन्तरेन कप्पियउदकसिञ्चनमेव दस्सेति। अकप्पियवोहारे 
कोडुनखणनादिवसेन सयं करणस्सपि कथं सङ्गहोति? अकप्पियन्ति वोहरियतीति अकप्पियवोहारोति अकप्पियभूतं करणकारापनादि 
सब्बमेव सङ्गहितं, न पन अकप्पियवचनमत्तन्ति दडुब्बं। कप्पियवोहारेपि एसेव नयो। सुक्खमातिकाय उजुकरणन्ति इमिना 
पुराणपण्णादीनं हरणम्पि सङ्गहितन्ति दडुब्बं। कुदालादीनि भूमियं ठपेत्वा ठानतो हत्थेन गहेत्वा ठानमेव पाकटतरन्ति “ओभासो ति 
वुत्तं । 

२९. महापच्चरिवादं पतिट्टापेतुकामो पच्छा वदति। बनत्थायाति इदं केचि “वतत्थाया”ति पठन्ति, तेसं वतिअत्थायाति अत्थो। 
वजिरबुद्धिटीकायम्पि तथेव वृत्तं, “आरामरोपा वनरोपा, ये नरा सेतुकारका”ति (सं० नि० १.४७) वचनतो पन तं विचारेतब्बं। 
अकप्पियवोहारेपि एकच्चं वट्टतीति दस्सेतुं “न केवलञ्च सेस” न्तिआदिमाह। यं किञ्चि मातिकन्ति सुक्खमातिकं वा असुक्खमातिकं 
वा। कप्पियउदकं सिञ्चितुन्ति इमिना “कप्पियउदकँ सिञ्चथा”ति वत्तुम्पि वट्टतीति दस्सेति। सयं रोपेतुम्पि वट्टुतीति इमिना 
““रोपेही”ति वत्तुम्पि बट्ठतीतिपि सिद्धं 


३०. पाचित्तियञ्चेव दुक्कटञ्चाति पथवीखणनपच्चया पाचित्तियं, कुलसङ्गहपच्चया दुक्कटं । अकप्पियवोहारेनाति “इदं खण, 
इदं रोपेही "ति अकप्पियवोहारेन । दुक्कटमेवाति कुलसङ्गहपच्चया दुक्कटं । उभयत्राति कप्पियाकप्पियपथवियं । 


सब्बत्थाति कुलसङ्गहपरिभोगआरामादिअत्थाय रोपिते । दुक्कटम्पीति न केवलं पाचित्तियमेव। कप्पियेनाति कप्पियउदकेन | 
तेसंयेव द्विन्नन्ति कुलसङ्गहपरिभोगानं। दुक्कटन्ति कुलसङ्गहत्थाय सयं सिञ्चने, कप्पियवोहारेन वा अकप्पियवोहारेन वा सिञ्चापने 
दुक्कटं, परिभोगत्थाय सयं सिञ्चने, अकप्पियवोहारेन सिञ्चापने च दुक्कटं | पयोगबहुलतायाति सयं करणे, कायपयोगस्स कारापने 
वचीपयोगस्स बहुत्तेन। आपत्तिबहुलता वेदितब्बाति एत्थ सयं सिञ्चने धारापच्छेदगणनाय आपत्तिगणना वेदितब्बा | सिञ्चापने पन 
पुनप्पुनं आणापेन्तस्स वाचाय वाचाय आपत्ति, सकि आणत्तस्स बहुसिञ्चने एकाव | 


ओचिनने दुक्कटपाचित्तियानीति कुलसङ्गहपच्चया दुक्कटं, भूतगामपातब्यताय पाचित्तियं। अञ्ञत्थाति वत्थुपूजादिअत्थाय 
ओचिनने। सकि आणत्तोति अकप्पियवोहारेन आणत्तो। पाचित्तियमेवाति अकप्पियवोहारेन आणत्तत्ता भूतगामसिक्खापदेन (पाचि० 
९०-९१) पाचित्तियं । कप्पियवचनेन पन वत्थुपूजादिअत्थाय ओचिनापेन्तस्स अनापत्तियेव। 


३९. गन्थनेन निब्बत्त दामं गन्थिमं । एस नयो सेसेसृपि। न बड्टतीति कुलसङ्गहत्थाय, वत्थुपूजादिअत्थाय वा वुत्तनयेन करोन्तस्स 
कारापेन्तस्स च दुक्कटन्ति अत्थो। बड्टतीति वत्थुपूजादिअत्थाय वटति, कुलसङ्गहत्थाय पन कप्पियवोहारेन कारापेन्तस्सपि दुक्कटमेव । 
प्रिमनयेनेवाति “भिक्खुस्स वा"तिआदिना वुत्तनयेन । धम्मासनविताने बद्धकण्टकेसु पुप्फानि विनिविज्झित्वा ठपेन्तीति सम्बन्धो । 
उपरूपरि विज्झित्वा छत्तसदिसं कत्वा आवुणनतो “छत्ताधिछत्तं विया” ति वुत्तं। “कदलिक्खन्धम्ही”तिआदिना वुत्तं सब्बमेव सन्धाय 
“तं अतिओळारिकमेवा” ति वुत्तं, सब्बत्थ करणे, अकप्पियवोहारेन कारापने च दुक्‍्कटमेवाति अत्थो । पुष्फविज्झनत्थं कण्टकम्पि 
बन्धितुं न बड्टतीति इमस्स उपलक्खणत्ता पुष्फदामोलम्बकादिअत्थाय रज्जुबन्धनादिपि न वड्टतीति केचि वदन्ति। अञ्जे पन 
““पुष्फविज्झनत्थं कण्टकन्ति विसेसितत्ता तदत्थं कण्टकमेव बन्धितुं न वट्टति, तञ्च अइ॒कथापमाणेना”ति वदन्ति, वीमंसित्वा गहेतब्बं। 
पुप्फपटिच्छकं नाम दन्तादीहि कतं पुप्फाधानं । एतम्पि नागदन्तकम्पि सछिद्दमेव गहेतब्बं। असोकपिण्डियाति असोकसाखानं, पुप्फानं 

वा समूहे। सारत्थदीपनियं (सारत्थ० टी० २.४३१) पन “असोकपिण्डियाति असोकपुप्फमञ्जरिकाया'ति वुत्तं । धम्मरज्जु नाम 
चेतियं वा बोधिं वा पुप्फप्पवेसनत्थं आविज्झित्वा बन्धरज्जु । विमतिविनोदनियं (वि० वि० टी० १.४३१) पन “धम्मरज्जु नाम चेतियादीनि 
परिक्खिपित्वा तेसञ्च रज्जुया च अन्तरा पुप्फप्पवेसनत्थाय बन्धरज्जु। सिथिलवट्टिताय वा बड्टिया अब्भन्तरे पुप्फप्पवेसनत्थाय एवं 
बन्धातिपि वदन्ती" ति वुत्तं । 


मत्थकदामन्ति धम्मासनादिमत्थके पलम्बकदामं । तेसंयेबाति उप्पलादीनं एव। वाकेन वाति पुप्फनाळं फालेत्वा पुप्फेन 
एकाबद्धड्टितवाकेन दण्डेन च एकाबद्धेनेव । एतेन पुण्फं बीजगामसङ्गहं न गच्छति पञ्चसु बीजेसु अपविद्ठत्ता पण्णं विय, तस्मा कप्पियं 
अकारापेत्वापि विकोपने दोसो नत्थि। यञ्च छिन्नस्सपि मकुळस्स विकसनं, तम्पि अतितरुणस्स अभावा बुड्टिलक्खणं न होति, 
परिणतस्स पन मकुळस्स पत्तानं सिनेहे परियादानं गते विसुंभावो एव विकासो, तेनेव छिन्नमकुळविकासो अछिन्नमकुळविकासतो 
परिहीनो, मिलातनियृत्तो वा दिस्सति । यञ्च मिलातस्स उदकसञ्जोगे अमिलानतापज्जनं, तम्पि तम्बुलपण्णादीसु समानं बुड्टिलक्खणं न 
होति। पाव्ठिअट्ठकथासु च न कत्थचि पुप्फानं कप्पियकरणं आगतं, तस्मा पुप्फं सब्बथा अबीजमेवाति विज्ञायति, वीमंसित्वा गहेतब्बं 


“पसिब्बके विया” ति वृत्तत्ता पुप्फं पसिब्बके वा पसिब्बकसदिसं बन्धे यत्थ कत्थचि चीवरे वा पक्खिपितुं वट्टतीति सिद्धं । 
सारत्थदीपनियं (सारत्थ० टी० २.४३१) पन “खन्धे ठपितकासावस्साति खन्धे ठपितसङ्घाटिं सन्धाय वृत्तं। तञ्हि तथाबन्धितुं सक्का 
भवेय्य। इमिना च अज्ञम्पि तादिसं कासावं वा वत्थं वा वुत्तनयेन बन्धित्वा तत्थ पुष्फानि पक्खिपितुं वट्ठतीति सिद्धं । 
अंसभण्डिकपसिब्बके पक्खित्तसदिसत्ता वेठिमं नाम न जातं, तस्मा सिथिलबन्धस्स अन्तरन्तरा पक्खिपितुम्पि वट्टतीति वदन्तीति वृत्तं । 
हेट्टा दण्डकं पन बन्धितुं न वट्टतीति रज्जुआदीहि बन्धनं सन्धाय वुत्तं, पुप्फस्सेव पन अच्छिन्नदण्डकेहि बन्धितुं बट्टति एव। 


पुष्फपटे च दडुब्बन्ति पुप्फपटं करोन्तस्स दीघतो पुप्फदामस्स हरणपच्चाहरणवसेन पूरणं सन्धाय वुत्तं, तिरियतो हरणं पन वायिमं 
नाम होति, न पुरिमं । “पुरिमट्ठानं अतिक्कामेती ति सामञ्ञतो वुत्तत्ता पुरिमं पुप्फकोटिं फुसापेत्वा वा अफुसापेत्वा वा परिविखिपनवसेन 
अतिक्कामेन्तस्स आपत्तियेव। बन्धितुं वट्टतीति पुप्फरहिताय सुत्तवाककोटिया बन्धितुं वटति | एकवारं हरित्वा परिक्खिपित्वाति इदं 
पुब्बे वुत्तचेतियादिपरिकखेपं पुण्फपटकरणञ्च सन्धाय वुत्तं, तस्मा चेतियं वा बोधिं वा परिक्खिपन्तेन एकवारं परिक्खिपित्वा पुरिमट्ठानं 
सम्पत्ते अञ्जस्स दातब्बं, तेनपि एकवारं परिक्खिपित्वा तथेव कातब्बं । पुप्फपटं करोन्तेन च हरित्वा अञ्जस्स दातब्बं, तेनपि तथेव 
कातब्बं । सचेपि द्वेयेव भिक्खू उभोसु पस्सेसु ठत्वा परियायेन हरन्ति, वट्टतियेवाति वदन्ति। 


परेहि पूरितन्ति दीघतो पसारितं। वायितुन्ति तिरियतो हरितुं, तं पन एकवारम्पि न लभति। पुष्फानि ठपेन्तेनाति अगन्थितानि 
पाकतिकपुप्फानि अञ्ञमञ्ञं फुसापेत्वापि ठपेन्तेन । पुप्फदामं पन पूजनत्थाय भूमियं ठपेन्तेन फुसापेत्वा वा अफुसापेत्वा वा दिगुणं कत्वा 
ठपेतुं न वट्टतीति वदन्ति। 


३२. घटिकदामओलम्बकोति हेट्टाभागे घटिकाकारयृत्तो, दारुघटिकाकारो वा ओलम्बको । सारत्थदीपनियं (सारत्थ० टी० २.४३९) 
पन “घटिकदामओलम्बकोति अन्ते घटिकाकारयृत्तो यमकदामओलम्बको"”ति वुत्तं। वजिरबुद्धिटीकायं (वजिर० टी० पाराजिक ४३१) 
पन “घटिकदामओलम्बकोति यमकदामओलम्बकोति लिखित*'न्ति वृत्तं, एकेकं पन दामं निकखन्तसुत्तकोटियाव बन्धित्वा ओलम्बितुं 
वट्टति, पुप्फदामद्वयं सङ्घटितुकामेनपि निक्खन्तसुत्तकोटियाव सुत्तकोटिं सङ्घटितुं बति । अड्डचन्दाकारेन मालागुणपरिक्खेपोति 
अड्डचन्दाकारेन मालागुणस्स पुनप्पुनं हरणपच्चाहरणवसेन पूरेत्वा परिक्खिपनं, तेनेव तं पुरिमे पवि, तस्मा एतम्पि अड्डचन्दाकारं पुनप्पुनं 
हरणपच्चाहरणवसेन पूरेतुं न वट्टति। एकवारं पन अङ्टचन्दाकारकरणे मालागुणं हरितुं वट्टतीति वदन्ति। पुष्फदामकरणन्ति एत्थ 
सृत्तकोटियं गहेत्वापि एकतो कातुं न वट्टतीति वदन्ति। सृत्तमयं गेण्डुक॑ नाम, गेण्डुकखरपत्तदामानं पटिविखत्तत्ता चेलादीहि कतदामम्पि न 
वट्टुति अकप्पियानुलोमत्ताति वदन्ति। परसन्तकं देति, दुक्कटमेवाति विस्सासग्गाहेन परसन्तकं गहेत्वा देन्तं सन्धाय वृत्तं। 
थुल्लच्चयन्ति एत्थ भण्डदेय्यम्पि होति। 


३३. तञ्च खो वत्थुपूजनत्थायाति मातापितूनम्मि पुप्फं देन्तेन वत्थुपूजनत्थायेव दातब्बन्ति दस्सेति। “मण्डनत्थाय पन 
सिवलिङ्गादिपूजनत्थाया'ति एत्तकमेव वृत्तत्ता “इमं विक्किणित्वा जीविस्सन्ती”ति मातापितूनं वट्टति, सेसजातकानं तावकालिकमेव 

दातुं वट्टति। कस्सचिपीति जातकस्स वा अञ्ञातकस्स वा कस्सचिपि। जातिसामणेरेहेवाति तेसं गिहिपरिकम्ममोचनत्थं वुत्तं । 
इतरेति अज्ञातका। तेहिपि सामणेरेहि आचरियुपज्झायानं वत्तसीसेन हरितब्बं। सम्पत्तानं सामणेरानं उपड्डभागं दातुं बट्टतीति 
सङ्गिकस्स लाभस्स उपचारसीमड्सामणेरानम्मि सन्तकत्ता तेसम्मि उपड्टभागो लब्मतेवाति कत्वा वुत्तं । चूळकन्ति उपट्टभागतोपि उप । 
चतुत्थभागस्सेतं अधिवचनं । सामणेरा...पे०... ठपेन्तीति इदं अरक्खितअगोपितं सन्धाय वृत्तं । सारत्थदीपनियं पन “वस्सग्गेन 
अभाजनीयं सन्धाय वुत्त' न्ति वृत्तं । तत्थ तत्थाति मग्गे वा चेतियङ्गणे वा। 


३४. सामणेरेहि दापेतुं न लभन्तीति इदं सामणेरेहि गिहिकम्मं कारितं विय होतीति वुत्तं, न पन पुष्फदानं होतीति सामणेरानम्पि न 
वट्टुनतो। वुत्तञ्च “सयमेवा तिआदि। न हि तं पुप्फदानं नाम सिया। यदि हि तथा आगतानं तेसं दानं पुप्फदानं नाम भवेय्य, सामणेरेहिपि 
दातुं न लब्भेय्य सयमेवाति सामणेरा सयमेव | यागुभत्तादीनि आदायाति इदं भिक्खूनं अत्थाय यागुभत्तादिसम्पादनं सन्धाय वुत्तत्ता “न 
बड्टती”ति अविसेसेन वुत्तं। अविसेसेन वुत्तन्ति इमिना सब्बेसम्पि न वट्टतीति दस्सेति। 


३५. वुत्तनयेनेवाति “मातापितूनं ताव हरित्वापि हरापेत्वापि पक्कोसित्वापि पक्कोसापेत्वापि दातुं वति, सेसजातकानं 
पक्कोसापेत्वाव | मातापितूनञ्च हरापेन्तेन जातिसामणेरेहेव हरापेतब्बं। इतरे पन यदि सयमेव इच्छन्ति, वट्टती”ति इमं पुप्फदाने वृत्तनयं 
फलदानेपि अतिदिसति, तस्मा फलम्पि मातापितूनं हरणहरापनादिना दातुं वट्टति, सेसजातीनं पक्कोसापेत्वाव । इदानि “यो हरित्वा वा 
हरापेत्वा वा...पे०... इस्सरवताय ददतो थुल्लच्चय”न्ति (पारा० अट्ठ० २.४३६-४३७) इमं पुप्फदाने वुत्तनयं फलदाने सङ्किपित्वा दस्सेन्तो 
“कुलसड्रहत्थाय पना”तिआदिमाह। खीणपरिब्बयानन्ति आगन्तुके सन्धाय वृत्तं। फलपरिच्छेदेनाति “एत्तकानि फलानि 
दातब्बानी”ति एवं फलपरिच्छेदेन वा। रुक्खपरिच्छेदेन वाति “इमेहि रुक्खेहि दातब्बानी"ति एवं रुक्खपरिच्छेदेन वा। परिच्छिन्नेसुपि 
पन रुक्खेसु “इध फलानि सुन्दरानि, इतो गण्हथा”ति वदन्तेन कुलसङ्गहो कतो नाम होतीति आह “एवं पन न वत्तब्ब''न्ति। 
रुक्खच्छल्लीति रुक्खत्तचो, सा “भाजनीयभण्ड' न्ति वुत्ता। वुत्तनयेनाति पुप्फफलादीसु वुत्तनयेन कुलसङ्गहो होतीति दस्सेति। 


३६. तेसं तेसं गिहीनं गामन्तरदेसन्तरादीसु सासनपटिसासनहरणं जङ्कपेसनियं। तेनाह “गिहीनं दूतेय्यं सासनहरणकम्म ˆन्ति। 
दूतस्स कम्मं दूतेय्यं। पठमं सासनं अग्गहेत्वापि...पे०... पदे पदे दुक्कटन्ति इदं “तस्स सासनं आरोचेस्सामी”ति इमिना अधिप्पायेन 
गमनं सन्धाय वुत्तं । तस्स पन सासनं पटिक्खिपित्वा सयमेव कारुञ्जे ठितो गन्त्वा अत्तनो पतिरूपं सासनं आरोचेति, अनापत्ति। 
गिहीनञ्च कप्मियसासनं हरितुं वट्टतीति सम्बन्धो । इमेहि पन अट्टुहि कुलदूसककम्मेहीति पुप्फदानं फलदानं चुण्णदानं मत्तिकदानं 
दन्तकद्टुदानं वेळुदानं पण्णदानं जङ्घपेसनिकन्ति इमेहि यथावुत्तेहि । पब्बाजनीयकम्मकतोति कुलदूसनपच्चया कतपब्बाजनीयकम्मो। 


३७. सेक्खभूमियं वाति इमिना झानभूमिम्पि सङ्गण्हाति। तिण्णं विवेकानन्ति कायचित्तउपधिविवेकभूतानं तिण्णं विवेकानं । 
पिण्डाय चरणस्स भोजनपरियोसानत्ता वुत्तं “याव भोजनपरियोसान 'न्ति। भृत्वा आगच्छन्तस्सपि पुन वुत्तनयेनेव पणिधाय 
चीवरसण्ठापनादीनि करोन्तस्स दुक्कटमेवाति दटुब्बं । 


इति विनयसङ्गहसंवण्णनाभूते विनयालङ्कारे 
कुलसङ्गहविनिच्छयकथालङ्कारो नाम 


पञ्चमो परिच्छेदो । 
६. मच्छमंसविनिच्छयकथा 
३८. एवं कुलसङ्गहविनिच्छयं कथेत्वा इदानि मच्छमंसविनिच्छयं कथेतुं “मच्छमंसेसु पना तिआदि वुत्तं । तत्थ थले ठपितमत्ते 
मरति, केवट्टादीहि वा मारियतीति मच्छो। मच्छस्स इदन्ति मच्छं, मसियते आमसियतेति मंसं, मच्छञ्च मंसञ्च मच्छमंसानि, तेसु। 


मच्छमंसेसु पन विनिच्छयो एवं वेदितब्बोति योजना । मच्छग्गहणेनाति एत्थ निद्धारणं न कातब्बं। पन-सद्दो पक्खन्तरत्थो, दिवासेय्यादीसु 
विनिच्छयतो अपरो मच्छमंसेसु विनिच्छयो वेदितब्बोति अत्थो । गय्हते अनेनाति गहणं । कि तं? सद्दो, मच्छइति गहणं मच्छग्गहणं, तेन 

मच्छग्गहणेन, मच्छसद्देनाति अत्थो। मंसेसु पन...पे०... अकप्पियानीति एत्थ मनुस्समंसं समानजातिमंसतो पटिक्खित्तं । 
हत्थिअस्सानं मंसानि राजङ्गतो, सुनखअहीनं जेगुच्छभावतो, सेसानं वाळमिगत्ता भिक्खूनं परिबन्धविमोचनत्थं पटिक्खित्तन्ति दड॒ब्बं। 


तिकोटिपरिसुद्धन्ति दि्टसुतपरिसङ्कितसङ्घाताहि तीहि कोटीहि तीहि आकारेहि तीहि कारणेहि परिसुद्धं, विमृत्तन्ति अत्थो। तत्थ 
अदिट्ठअसुतानि चक्खुविञ्ञाणसोतविञ्ञाणानं अनारम्मणभावतो जानितब्बानि। अपरिसङ्कितं पन कथं जानितब्बन्ति आह 
“अपरिसड्डितं पना तिआदि, तीणि परिसङ्कितानि जत्वा तेसं पटिपक्खवसेन अपरिसङ्कितं जानितब्बन्ति अत्थो। इदानि तानि तीणि 
परिसङ्कितानि च एवं परिसङ्किते सति भिक्खूहि कत्तब्बविधिञ्च तेन विधिना अपरिसङ्किते सति कत्तब्बभावञ्च वित्थारतो दस्सेतुं 
“गकथ'न्तिआदिमाह। तत्थ दिस्वा परिसङ्कितं दिट्रुपरिसङ्कितं नाम। सुत्वा परिसङ्कितं सुतपरिसङ्कितं नाम। अदिस्वा असुत्वा तक्केन 
अनुमानेन परिसङ्कितं तदुभयविनिमुत्तपरिसङ्कितं नाम | तं तिविधम्पि परिसङ्कितसामञ्जेन एका कोटि होति, ततो विमुत्तं अपरिसङ्कितं 
नाम। एवं अदिड्ं असुतं अपरिसङ्कितं मच्छमंसं तिकोटिपरिसुद्धं होति । 


जालं मच्छबन्धनं | वागुरा मिगबन्धिनी। कप्पतीति यदि तेसं वचनेन सङ्का निवत्तति, वट्टति, न तं वचनं लेसकण्पं कातुं वट्टति। 
तेनेव वक्खति “यत्थ च निब्बेमतिको होति, तं सब्बं कप्पती”ति। पवत्तमंसन्ति आपणादीसु पवत्तं विक्कायिकं वा मतमंसं वा। 
मङ्गलादीनन्ति आदि-सददेन आहुनपाहुनादिके सङ्गण्हाति। भिक्खूनंयेव अत्थाय अकतन्ति एत्थ अट्ठानप्पयुत्तो एव-सद्दो, भिक्खूनं 
अत्थाय अकतमेवाति सम्बन्धितब्बं, तस्मा भिक्खूनञ्च मङ्गलादीनञ्चाति मिस्सेत्वा कतम्पि न वत्ततीति वेदितब्बं। केचि पन 
“यथाठितवसेन अवधारणं गहेत्वा बड्टती”ति वदन्ति, तं न सुन्दरं । यत्थ च निब्बेमतिको होतीति भिक्खूनं अत्थाय कतेपि सब्बेन सब्बं 
परिसङ्किताभावमाह । 


३९. तमेवत्थं आविकातुं “सचे पना 'तिआदि वृत्तं। इतरेसं वट्टतीति अजानन्तानं वट्टति, जानतोवेत्थ आपत्ति होतीति। तेयेवाति 
ये उद्दिस्स कतं, तेयेव। उद्दिस्स कतमंसपरिभोगतो अकप्पियमंसपरिभोगे विसेसं दस्सेतुं “ अकप्पियमंसं पना तिआदि वृत्तं। पुरिमस्मि 
सचित्तकापत्ति, इतरस्मिं अचित्तका। तेनाह “अकप्पियमंसं अजानित्वा भुञ्जन्तस्सपि आपत्तियेवा”ति। “परिभोगकाले पुच्छित्वा 
परिभुञ्जिस्सामीति वा गहेत्वा पुच्छित्वाव परिभुञ्जितब्ब'न्ति (वि० सङ्ग० अट्टः ३९) वचनतो अकण्पियमंसं अजानित्वा पटिग्गण्हन्तस्स 
पटिग्गहणे अनापत्ति सिद्धा। अजानित्वा परिभुञ्जन्तस्सेव हि आपत्ति वुत्ता। वत्तन्ति वदन्तीति इमिना आपत्ति नत्थीति दस्सेति। 


इति विनयसङ्गहसंवण्णनाभूते विनयालङ्कारे 
मच्छमंसविनिच्छयकथालङ्कारो नाम 


छट्रो परिच्छेदो । 


७. अनामासविनिच्छयकथा 


४०. एवं मच्छमंसविनिच्छयं कथेत्वा इदानि अनामासविनिच्छयं कथेतुं “अनामास” न्तिआदिमाह | तत्थ आमसियतेति आमासं, न 
आमासं अनामासं, अपरामसितब्बन्ति अत्थो। पारिपन्थिकाति विकुप्पनिका, अन्तरायिकाति वृत्तं होति । नदीसोतेन वुस्हमानं 
मातरन्ति एतं उक्कट्टुपरिच्छेददस्सनत्थं वृत्तं। अञ्ञासु पन इत्थीसु कारुञ्ञजाधिप्पायेन मातरि वुत्तनयेन पटिपज्जन्तस्स नेवत्थि दोसोति 
वदन्ति। “मातर न्ति वुत्तत्ता अञ्ञासु न वटुतीति वदन्तापि अत्थि। एत्थ गण्हाहीति न वत्तब्बाति गेहस्सितपेमेन कायप्पटिबद्भेन फुसने 
दुक्कटं सन्धाय वुत्तं। कारुञ्ञेन पन वत्थादिं गहेतुं असक्कोन्तिं “गण्हाही”ति वदन्तस्सपि अवसभावप्पत्तितो उदके निमुज्जन्तिं 
कारुञ्जेन सहसा अनामासन्ति अचिन्तेत्वा केसादीसु गहेत्वा मोक्खाधिप्पायेन आकड़्तोपि अनापत्तियेव। न हि मीयमानं मातरं उपेक्खितुं 
वट्टति। अज्ञातिकाय इत्थियापि एसेव नयो। उक्कड्डाय मातुयापि आमासो न वट्टतीति दस्सनत्थं “मातरः न्ति वृत्तं । तस्स कातब्बं पन 
अञ्जासम्पि इत्थीनं करोन्तस्सपि अनापत्तियेव अनामासत्ते विसेसाभावा। 


तिणण्डुपकन्ति हिरिवेरादिमूलेहि केसालङ्कारत्थाय कतचुम्बटकं | तालपण्णमुद्दिकन्ति तालपण्णेहि कतं अङ्गलिमुद्दिकं । तेन 


www.tipitaka.org Vipassana Research Institute 


Page 33 sur 310 


तालपण्णादिमयं कटिसुत्तकण्णपिळन्धनादि सब्बं न वट्टतीति सिद्धं । परिवत्तेत्वाति अत्तनो निवासनपारुपनभावतो अपनेत्वा, 
चीवरत्थाय परिणामेत्वाति वुत्तं होति। चीवरत्थाय पादमूले ठपेतीति इदं निदस्सनमत्तं । पच्चत्थरणवितानादिअत्थम्पि वट्टतियेव, 
पूजादिअत्थं तावकालिकम्पि आमसितुं वट्टति । सीसपसाधनदन्तसूचीति इदं सीसालङ्कारत्थाय पटपिलोतिकाहि कतसीसपसाधनकञ्चेव 
दन्तसूचिआदि चाति द्वे तयो। सीसपसाधनं सिपाटिकोपकरणत्थाय चेव दन्तसूचि सूचिउपकरणत्थाय च गहेतब्बन्ति यथाक्कमं अत्थं 
दस्सेति। केसकलापं बन्धित्वा तत्थ तिरियं पवेसनत्थाय कता सूचि एव सीसपसाधनकदन्तसूचीति एकमेव कत्वा सिपाटिकाय 
पक्खिपित्वा परिहरितब्बसूचियेव तस्स तस्स किच्चस्स उपकरणन्ति सिपाटिकसूचिउपकरणं, एवं वा योजना कातब्बा। 


पोत्थकरूपन्ति सुधादीहि कतं पाराजिकवत्थुभूतानं तिरच्छानगतित्थीनं सण्ठानेन कतम्पि अनामासमेव। इत्थिरूपानि दस्सेत्वा कतं 
वत्थुभित्तिआदिञ्च इत्थिरूपं अनामसित्वा वळज्जेतुं वट्टति । एवरूपे हि अनामासे कायसंसग्गरागे असति कायप्पटिबद्धेन आमसतो दोसो 
नत्थि। भिन्दित्वाति एत्थ हत्थेन अग्गहेत्वाव केनचि दण्डादिना भिन्दितब्बं। एत्थ च अनामासम्पि दण्डपासाणादीहि भेदनस्स अट्टकथायं 
वुत्तत्ता, पाळियम्पि आपदासु मोक्खाधिप्पायस्स आमसनेपि अनापत्तिया वुत्तत्ता च सण्पिनिआदिवाळमिगीहि गहितपाणकानं मोचनत्थाय 
तं तं सप्पिनिआदिवत्थुं दण्डादीहि पटिक्खिपित्वा गहेतुं, मातुआदिं उदके मीयमानं वत्थादीहि गहेतुं, असक्कोन्तिं केसादीसु गहेत्वा 
कारुञ्ञेन उक्खिपितुञ्च वट्टतीति अयमत्थो गहेतब्बोव । “अट्ठकथायं “न त्वेव आमसितब्बा ति इदं पन वचनं अमीयमानं वत्थुं सन्धाय 
बुत्तन्ति अयं अम्हाकं खन्ती”ति विमतिविनोदनियं (वि० वि० टी० १.२८१) वुत्तं । 


४९. मग्गं अधिट्टायाति “मग्गो अय”न्ति मग्गसञ्ञं उप्पादेत्वाति अत्थो। पञ्ञपेत्वा देन्तीति इदं सामीचिवसेन वुत्तं, तेहि पन 
“आसन पञ्जपेत्वाव निसीदथा' ति वृत्ते सयमेव पञ्ञपेत्वा निसीदितुं वटति । तत्थ जातकानीति अच्छिन्दित्वा भूतगामभावेनेव ठितानि। 
“कीढन्तेना' ति वृत्तत्ता सति पच्चये आमसन्तस्स अनापत्ति, इदञ्च गिहिसन्तकं सन्धाय वुत्तं, भिक्खुसन्तकं पन परिभोगारहं सब्बथा 
आमसितुं न वट्टति दुरूपचिण्णत्ता। तालपनसादीनीति चेत्थ आदि-सद्देन नाळिकेरलबुजतिपुसअलाबुकुम्भण्डपुस्सफलएळालुकफलानं 
सङ्गहो दटुब्बो। “यथावुत्तफलानंयेव चेत्थ कीळाधिप्पायेन आमसनं न वट्टती”ति वृत्तत्ता पासाणसक्खरादीनि कोळाधिप्पायेनपि आमसितुं 
वट्टति। अनुपसम्पन्नानं दस्सामीति इदं अपटिग्गहेत्वा गहणं सन्धाय वुत्तं । अत्तनोपि अत्थाय पटिग्गहेत्वा गहणे दोसो नत्थि 
अनामासत्ताभावा । 


४२. मुत्ताति (म० नि० टी० १.२ पथवीवारवण्णना; सारत्थ° टी० २.२८१) हत्थिकुम्भजातिका अट्टविधा मृत्ता । तथा हि हत्थिकुम्भं, 
वराहदाठं, भुजगसीसं, बलाहकं, वेळु, मच्छसिरो, सङ्घो, सिप्पीति अट मृत्तायोनियो। तत्थ हत्थिकुम्भजा पीतवण्णा पभाहीना। वराहदाठा 
वराहदाठावण्णाव | भुजगसीसजा नीलादिवण्णा सुविसुद्धा वट्टला च। बलाहकजा भासुरा दुब्बिभागा रत्तिभागे अन्धकारं विधमेन्तियो 
तिइन्ति, देवूपभोगा एव च होन्ति। वेढुजा करकफलसमानवण्णा न भासुरा, ते च वेळू अमनुस्सगोचरेयेव पदेसे जायन्ति। मच्छसिरजा 
पाठीनपिड्टिसिमानवण्णा वट्टला लघवो च तेजवन्ता होन्ति पभाविहीना च, ते च मच्छा समुद्दमज्झेयेव जायन्ति । सङ्घजा 
सङ्कउदरच्छविवण्णा कोलफलप्पमाणापि होन्ति पभाविहीनाव। सिप्पिजा पभाविसेसयुत्ता होन्ति नानासण्ठाना। एवं जातितो अट्टविधासु 
मुत्तासु या मच्छसङ्कसिप्पिजा, ता सामुद्दिका। भुजगजापि काचि सामुद्दिका होन्ति, इतरा असामुद्दिका । यस्मा बहुलं सामुद्दिकाव मुत्ता लोके 
दिस्सन्ति, तत्थापि सिप्पिजाव, इतरा कदाचि काचि, तस्मा सम्मोहविनोदनियं (विभ० अट्ट० १७३) “मुत्ताति सामुद्दिका मृत्ता ति वृत्तं। 


मणीति वेळुरियादितो अञ्जो जोतिरसादिभेदो सब्बो मणि। वेळुरियोति अल्लवेळुवण्णो मणि, “मज्जारक्खिमण्डलवण्णो”तिपि 
वदन्ति। सङ्घोति सामृद्दिकसङ्घो। सिलाति मुग्गवण्णा अतिसिनिद्धा काळसिला। मणिवोहारं अगता रत्तसेतादिवण्णा सुमट्ठापि सिला 
अनामासा एवाति वदन्ति। सारत्थदीपनियं (सारत्थ० टी० २.२८१) पन “सङ्कोति सामुद्दिकसङ्घो । सिलाति 
काळसिलापण्डुसिलासेतसिलादिभेदा सब्बापि सिला" ति वृत्तं। पवाळं समुद्दतो जातनातिरत्तमणि। रजतन्ति कहापणमासादिभेदं 


जतुमासादिं उपादाय सब्बं वुत्तावसेसरूपियं गहितं | जातरूपन्ति सुवण्णं | लोहितङ्कोति रत्तमणि। मसारगल्लन्ति कबरवण्णो मणि। 
“मरकत'न्तिपि वदन्ति। 


भण्डमूलत्थायाति पत्तचीवरादिमूलत्थाय। कुहुरोगस्साति निदस्सनमत्तं । ताय वूपसमेतब्बस्स यस्स कस्सचि रोगस्स अत्थाय 
वट्टतियेव। “भेसज्जत्थञ्च अविद्धायेव मुत्ता वट्टती”ति तीसुपि गण्ठिपदेसु वुत्ता। भेसज्जत्थाय पिसित्वा योजितानं मुत्तानं 

रतनभावविजहनतो गहणक्खणेपि रतनाकारेन अपेक्खाभावा “भेसज्जत्थाय पन वट्टती' ति वृत्तं। याव पन ता मुत्ता रतनरूपेन 
तिइन्ति, ताव आमसितुं न वट्टन्ति। एवं अञ्ञम्पि रतनपासाणं पिसित्वा भेसज्जे योजनत्थाय गहेतुं वट्टति एव जातरूपरजतं पन 
मिस्सेत्वा योजनभेसज्जत्थायपि सम्पटिच्छितुं न वट्टति। गहट्टेहि योजेत्वा दिन्नम्पि यदि भेसज्जे सुवण्णादिरूपेन तिट्ठति, वियोजेतुञ्च 
सक्का, तादिसं भेसज्जम्पि न वट्टति। तं अब्बोहारिकत्तगतञ्चे वट्टति | “जातिफलिकं उपादाया ति वुत्तत्ता सूरियकन्तचन्दकन्तादिकं 
जातिपासाणं मणिम्हि एव सङ्गहितन्ति ददुब्बं। आकरमुत्तोति आकरतो मृत्तमत्तो। भण्डमूलत्थं सम्पटिच्छितुं वट्टतीति इमिनाव 
आमसितुम्पि वट्टतीति दस्सेति । पचित्वा कतोति काचकारेहि पचित्वा कतो। 


धमनसङ्घो च धोतविद्धो च रतनमिस्सो चाति योजेतब्बं। विद्धोतिआदिभावेन कतछिद्दो। रतनमिस्सोति कञ्चनलतादिविचित्तो 
मुत्तादिरतनखचितो च। एतेन धमनसङ्घतो अञ्जो रतनसम्मिस्सो अनामासोति दस्सेति। सिलायम्पि एसेव नयो । पानीयसङ्घोति इमिना 
थालकादिआकारेन कतसङ्कमयभाजनानि भिकखूनं सम्पटिच्छितुं वट्टन्तीति सिद्धं । सेसन्ति रतनमिस्सं ठपेत्वा अवसेसं । मुग्गवण्णंयेव 
रतनसम्मिस्सं करोन्ति, न अञ्जन्ति आह “मुग्गवण्णावा ति, मुग्गबण्णा रतनसम्मिस्साव न वट्टतीति वुत्तं होति। सेसाति रतनसम्मिस्सं 
ठपेत्वा अवसेसा सिला। 


बीजतो पड्टायाति धातुपासाणतो पट्टाय | सुबण्णचेतियन्ति धातुकरण्डकं | पटिक्खिपीति `“धातुडुपनत्थाय गण्हथा^ति अवत्वा 
““तुम्हाकं गण्हथा ति पेसितत्ता पटिक्खिपि। विमतिविनोदनियं (वि० वि० टी० १.२८१) पन “पटिक्खिपीति सुवण्णमयस्स 
धातुकरण्डकस्स बुद्धादिरूपस्स च अत्तनो सन्तककरणे निस्सग्गियत्ता वुत्त” न्ति वुत्तं। सुवण्णबुब्बुळकन्ति सुवण्णतारकं । 
““रूपियछड्डकट्वाने ति वुत्तत्ता रूपियछडकस्स जातरूपरजतं आमसित्वा छडेतुं वट्टतीति वृत्तं। केळापयितुन्ति आमसित्वा इतो चितो च 
सञ्चारेतुं। वुत्तन्ति महाअट्टकथायं वुत्तं। कचवरमेव हरितुं बड्टतीति गोपका वा होन्तु अञ्जे वा, हत्थेनपि पुञ्छित्वा कचवरं अपनेतुं 
वट्टति, “मलम्पि पमज्जितुं वट्टतियेवा”ति सारत्थदीपनियं (सारत्थ० टी० २.२८१) वृत्तं। विमतिविनोदनियं (वि० वि० टी० १.२८१) पन 
“कचवरमेव हरितुं वट्टतीति गोपका वा होन्तु अज्जे वा, हत्थेनपि पुञ्छित्वा कचवरं अपनेतुं वट्टत, मलम्पि मज्जितुं वट्टति एवाति 
वदन्ति, तं अट्ठकथाय न समेति केळायनसदिसत्ता'ति वुत्तं। कथं न समेति? महाअड्ठकथायं चेतियघरगोपका रूपियछडुकद्वाने ठिताति 
तेसंयेव केळायनं अनुञ्ञातं, न अञ्जेसं, तस्मा “गोपका वा होन्तु अञ्ञे वा”ति वचनं महाअड्टकथाय न समेति। 


कुरुन्दियं पन तम्पि पटिक्खित्तं, सुवण्णचेतिये कचवरमेव हरितुं बट्टतीति एत्तकमेव अनुञ्ञातं, तस्मा सावधारणं कत्वा 
वुत्तत्ता “हत्थेनपि पुञ्छित्वा”ति च “मलम्पि पमज्जितुं वट्टति एवा”ति च वचनं कुरुन्दड्कथाय न समेति, तस्मा विचारेतब्बमेतन्ति। 
आरकूटलोहन्ति सुवण्णवण्णो कित्तिमलोहविसेसो। तिविधञ्हि कित्तिमलोहं - कंसलोहं वट्टलोहं आरकूटलोहन्ति । तत्थ तिपुतम्बे 
मिस्सेत्वा कतं कंसलोहं नाम, सीसतम्बे मिस्सेत्वा कतं वट्टलोहं, रसतुत्थेहि रञ्जितं तम्बं आरकूटलोहं नाम। “पकतिरसतम्बे मिस्सेत्वा 
कतं आरकूट'न्ति च सारत्थदीपनियं (सारत्थ° टी० २.२८१) वृत्तं। तं पन ““जातरूपगतिकः न्ति वुत्तत्ता उग्गण्हतो निस्सग्गियम्पि होतीति 
केचि वदन्ति, रूपियेसु पन अगणितत्ता निस्सग्गियं न होति, आमसने सम्पटिच्छने च दुक्कटमेवाति वेदितब्बं । सब्बोपि कप्पियोति 
यथावुत्तसुवण्णादिमयानं सेनासनपरिक्खारानं आमसनगोपनादिवसेन परिभोगो सब्बथा कप्पियोति अधिप्पायो। तेनाह ““तस्मा'तिआदि। 
““भिक्खूनं धम्मविनयवण्णनड्ठाने' ति वुत्तत्ता सङ्गिकमेव सुवण्णादिमयं सेनासनं सेनासनपरिक्खारा च वद्वन्ति, न पुग्गलिकानीति 
गहेतब्बं। पटिजग्गितुं बट्टन्तीति सेनासनपटिबन्धतो वुत्तं 


४३. सामिकानं पेसेतब्बन्ति सामिकानं सासनं पेसेतब्बं। भिन्दित्वाति पठममेव अनामसित्वा पासाणादिना किञ्चिमत्तं भेदं कत्वा 
पच्छा कप्पियभण्डत्थाय अधिट्टहित्वा हत्थेन गहेतुं वट्टति। तेनाह “कप्पियभण्डं करिस्सामीति सम्पटिच्छितुं वट्ठती ति। एत्थापि तञ्च 
वियोजेत्वा आमसितब्बं। फलकजालिकादीनीति एत्थ सरपरित्ताणाय हत्थेन गहेतब्बं। किटिकाफलकं अक्खिरक्खणत्थाय 
अयलोहादीहि जालाकारेन कत्वा सीसादीसु पटिमुञ्चितब्बं जालिकं नाम। आदि-सद्देन कवचादिकं सङ्गण्हाति। अनामासानीति 
मच्छजालादिपरूपरोधं सन्धाय वृत्तं, न सरपरित्ताणं तस्स आवुधभण्डत्ताभावा। तेन वक्खति “ परूपरोधनिवारणञ्हीतिआदि (वि० सङ्ग? 
अट्टु० ४३)। आसनस्साति चेतियस्ससमन्ता कतपरिभण्डस्स। बन्धिस्सामीति काकादीनं अदूसनत्थाय बन्धिस्सामि । 


““भेरिसङ्घाटोति सङ्घटितचम्मभेरी। बीणासङ्घाटोति सङ्घटितचम्मवीणा”ति सारत्थदीपनियं (सारत्थ० टी० २.२८१) वुत्तं 

“चम्मविनद्धा वीणाभेरिआदीनी "ति महाअट्टकथायं वुत्तवचनतो विसेसाभावा “कुरुन्दियं पना”तिआदिना ततो विसेसस्स 
वत्तुमारद्भत्ता च भेरिआवीनं विनद्धोपकरणसमूहो भेरिवीणासङ्घाटोति वेदितब्बो “सङ्घटितब्बोति सङ्घाटो'ति कत्वा। तुच्छपोक्खरन्ति 
अविनद्धचम्मभेरिवीणानं पोक्खरं । आरोपितचम्मन्ति पुब्बे आरोपितं हुत्वा पच्छा ततो अपनेत्वा विसुं ठपितमुखचम्ममत्तं, न 
सेसोपकरणसहितं, तं पन सङ्घातोति अयं विसेसो। ओनहितुन्ति भेरिपोक्खरादीनि चम्मं आरोपेत्वा चम्मवद्धिआदीहि सब्बेहि उपकरणेहि 
बिनन्धितुं। ओनहापेतुन्ति तथेव अञ्ञेहि विनन्धापेतुं। 


इति विनयसङ्गहसंवण्णनाभूते विनयालङ्कारे 
अनामासविनिच्छयकथालङ्कारो नाम 


सत्तमो परिच्छेदो । 


८. अधिट्ठानविकप्पनविनिच्छयकथा 


४४. एवं अनामासविनिच्छयकथं कथेत्वा इदानि अधिट्टानविकप्पनविनिच्छयं कथेतुं ““अधिट्नानविकप्पनेसु पना तिआदिमाह । 
तत्थ अधिट्टियते अधिट्टानं, गहणं सल्लक्खणन्ति अत्थो। विकप्पियते विकप्पना, सङ्कप्पनं चिन्तनन्ति अत्थो। तत्थ “तिचीवरं 
अधिद्टातुन्ति नामं वत्वा अधिट्टातुं। न विकष्पेतुन्ति नामं वत्वा न विकप्पेतुं। एस नयो सब्बत्थ | तस्मा तिचीवरं अधिटहन्तेन 'इमं सङ्गाटिं 
अधिट्टामीतिआदिना नामं वत्वा अधिड्टातब्बं। विकप्पेन्तेन पन इमं सङ्घाटिःन्तिआदिना तस्स तस्स चीवरस्स नामं अग्गहेत्वाव "इमं 
चीवरं तुय्हं विकण्पेमीति विकप्पेतब्बं । तिचीवरं वा होतु अञ्जं वा, यदि तं तं नामं गहेत्वा विकप्पेति, अविकणप्पितं होति, 
अतिरेकचीवरड्टाने तिट्टती”ति सारत्थदीपनियं (सारत्थ° टी० २.४६९) वुत्तं । 


विमतिविनोदनियं (वि० वि० टी० १.४६९) पन “तिचीवरं अधिट्टातुन्ति सङ्घाटिआदिनामेन अधिट्टातुं। न विकप्पेतुन्ति इमिना 
नामेन न विकण्पेतुं, एतेन विकप्पिततिचीवरो तेचीवरिको न होति, तस्स तस्मिं अधिड्ितिचीवरे विय अविप्पवासादिना कातब्बविधि न 
कातब्बोति दस्सेति, न पन विकप्पने दोसो" ति वुत्तं। वजिरबुद्भिटीकायं (वजिर० टी० पाराजिक ४६९) पन “तिचीवरं अधिट्टातुन्ति एत्थ 
तिचीवरं तिचीवराधिट्ठानेन अधिट्टातब्बयृत्तकं, यं वा तिचीवराधिट्ठानेन अधिदट्ठातुं न विकप्पेतुं अनुजानामि, तस्स 
अधिट्टानकालपरिच्छेदाभावतो सब्बकालं इच्छन्तस्स अधिड्टातुंयेव अनुजानामि, तं कालपरिच्छेदं कत्वा विकप्पेतुं नानुजानामि, सति पन 
पच्चये यदा तदा वा पच्चुद्धरित्वा विकप्पेतुं बट्टतीति 'अनापत्ति अन्तोदसाहं अधिट्टेति विकप्पेती ति वचनतो सिद्धं होती" ति वुत्तं । 


इमेसु पन तीसु टीकावादेसु ततियवादो युत्ततरो विय दिस्सति। कस्मा? पाळिया अट्टकथाय च संसन्दनतो। कथं? पाळियञ्हि 
कतपरिच्छेदासुयेव द्वीसु वस्सिकसाटिककण्डुपटिच्छादीसु ततो परं विकण्पेतुन्ति वुत्तं, ततो अञ्जेसु न विकण्पेतुं इच्चेव, तस्मा तेसु असति 
पच्चये निच्चं अधिट्ठातब्बमेव होति, न विकप्पेतब्बन्ति अयं पाळिया अधिप्पायो दिस्सति, इतरासु पन द्वीसु अनुञ्जातकालेयेव 
अधिट्टातब्बं, “ततो परं विकप्पेतु”न्ति एवं पाळिया संसन्दति, अड्ठकथायं तिचीवरं तिचीवरसङ्केपेन परिहरतो अधिट्ठातुमेव अनुजानामि, न 
विकप्पेतुँ। वस्सिकसाटिकं पन चातुमासतो परं विकण्पेतुमेव, न अधिट्ठातु, एवञ्च सति यो तिचीवरे एकेन चीवरेन विप्पवसितुकामो होति, 
तस्स चीवराधिट्टानं पच्चुद्धरित्वा विप्पवाससुखत्थं विकप्पनाय ओकासो दिन्नो होतीति। 


पठमवादे “न विकण्पेतु'न्ति नामं वत्वा “न विकप्पेतु''न्ति अत्थो वुत्तो, एवं सन्ते “ततो परं विकप्पेतु”न्ति एत्थ ततो परं नामं वत्वा 
विकप्पेतुन्ति अत्थो भवेय्य, सो च अत्थो विकप्पनाधिकारेन वुत्तो, “नामं वत्वा^ति च विसेसने कत्तब्बे सति “न विकप्पेतु”न्ति च “ततो 
परं बिकप्पेतु'न्ति च भेदवचनं न सिया, सब्बेसुपि चीवरेसु नामं अवत्वाव विकप्पेतब्बतो, दुतियवादे च “न विकप्पेतु”न्ति इमिना नामेन 
न विकण्पेतुन्ति वृत्तं, न अनुजानामीति पाठसेसो। पठमे च “तिचीवरं वा होतु अज्जं वा, यदि तं तं नामं गहेत्वा विकप्पेति, अविकप्पितं 
होति, अतिरेकचीवरड्टाने तिट्टती”ति। दुतिये च “न पन विकप्पने दोसो”ति, तञ्च अञ्ञमञ्जविरुद्धं विय दिस्सति, तस्मा विचारेतब्बमेतं । 


ततो परं विकप्पेतुन्ति चातुमासतो परं विकप्पेत्वा परिभुञ्जितुन्ति तीसु गण्ठिपदेसु वुत्तं। केचि पन “ततो परं विकप्पेत्वा याव 


www.tipitaka.org Vipassana Research Institute 


Page 36 sur 310 


आगामिसंवच्छरे वस्सानं चातुमासं, ताव ठपेतुं अनुञ्जात”न्तिपि बदन्ति। “ततो परं विकण्पेतुं अनुजानामीति एत्तावता 
वस्सिकसाटिकं कण्डुपटिच्छादिञ्च तं तं नामं गहेत्वा विकण्पेतुं अनुञ्जातन्ति एवमत्थो न गहेतब्बो । ततो परं वस्सिकसाटिकादिनामस्सेव 
अभावतो, कस्मा ततो परं विकप्पेन्तेनपि नामं गहेत्वा न विकप्पेतब्बं। उभिन्नम्पि ततो परं विकण्पेत्वा परिभोगस्स अनुञ्ञातत्ता 
तथाविकप्पितं अञ्जनामेन अधिट्ट॒हित्वा परिभुञ्जितब्बन्ति तीसुपि गण्ठिपदेसु वुत्त" न्ति सारत्थदीपनियं (सारत्थ० टी० २.४६९) वुत्तं । 
विमतिविनोदनियम्पि (वि० वि० टी० १.४६९) “ततो परन्ति चातुमासतो परं विकण्पेत्वा परिभुञ्जितुं अनुञ्ञजातन्ति केचि वदन्ति। अञ्ञे 
पन “विकप्पेत्वा याव आगामिवस्सानं ताव ठपेतुं वट्टती'ति वदन्ति। अपरे पन 'विकप्पने न दोसो, तथा विकप्पितं परिक्खारादिनामेन 
अधिट्टहित्वा परिभुञ्जितब्बःन्ति वदन्ती" ति वुत्तं। 


वजिरबुद्धिटीकायं (वजिर० टी० पाराजिक ४६९) पन “वस्सिकसाटिकं ततो परं विकप्पेतुंयेव, नाधिट्टातुं। वत्थञ्हि कतपरियोसितं 
अन्तोचातुमासे वस्सानदिवसं आदिं कत्वा अन्तोदसाहे अधिट्टातुं अनुजानामि, चातुमासतो उद्धं अत्तनो सन्तकं कत्वा ठपेतुकामेन 
विकणप्पेतुं अनुजानामीति अत्थो ति वुत्तं। इधापि पच्छिमवादो पसत्थतरोति दिस्सति, कस्मा? सुविञ्जेय्यत्ता, पुरिमेसु पन आचरियानं 
अधिप्पायोयेव दुविञ्जेय्यो होति नानावादस्सेव कथितत्ता। मुड्रिपञ्चकन्ति मुड्टिया उपलक्खितं पञ्चकं मृड्टिपञ्चकं, चतुहत्थे मिनित्वा 
पञ्चमं हत्थमुट्डिं कत्वा मिनितब्बन्ति अधिप्पायो। केचि पन “मुद्रिहत्थानं पञ्चकं मुदट्टिपञ्चकं । पञ्चपि हत्था मुट्ठी कत्वाव मिनितब्बा''ति 
वदन्ति । मुद्वित्तिकन्ति एत्थापि एसेव नयो । द्विहत्थेन अन्तरवासकेन तिमण्डलं पटिच्छादेतुं सक्काति आह “पारुपनेनपी”तिआदि। 
अतिरेकन्ति सुगतचीवरतो अतिरेकं । ऊनकन्ति मुट्टिपञ्चकादितो ऊनकं । तेन च तेसु तिचीवराधिट्ठानं न रुहतीति दस्सेति। 


इमं सङ्घाटिं पच्चुद्धरामीति इमं सङ्घाटिअधिट्ठानं उक्खिपामि, परिच्चजामीति अत्थो। सारत्थदीपनियं (सारत्थ० टी० २.४६९) पन 
““पच्चुद्धरामीति ठपेमि, परिच्चजामीति वा अत्थोइच्चेव वुत्तं। कायविकारं करोन्तेनाति हत्थेन चीवरं परामसन्तेन, चालेन्तेन वा। 
वाचाय अधिट्टठातब्बाति एत्थ कायेनपि चालेत्वा वाचम्पि भिन्दित्वा कायवाचाहि अधिट्टानम्पि सङ्गहितन्ति वेदितब्बं, कायेन 
अफुसित्वा"ति वत्तब्बत्ता अहत्थपासहत्थपासवसेन दुविधं अधिट्टानं । तत्थ “हत्थपासो नाम अङ्ठतेय्यहत्थो वुच्चति । 'द्वादसहत्थ'न्ति 
केचि वदन्ति, तं इध न समेती”ति विमतिविनोदनियं (वि० वि० टी० १.४६९) वुत्तं। “इदानि सम्मुखापरम्मुखाभेदेन दुविधं अधिद्ठानं दस्सेतुं 
“सचे हत्थपासेतिआदि वृत्तं। सारत्थदीपनियं (सारत्थ० टी० २.४६९) पन “हत्थपासेति च इदं द्वादसहत्थं सन्धाय वुत्तं, तस्मा 
द्वादसहत्थन्भन्तरे ठितं 'इम'न्ति वत्वा अधिट्टातब्बं, ततो परं 'एत'न्ति वत्वा अधिट्ठातब्बन्ति केचि वदन्ति, गण्ठिपदेसु पनेत्थ न किञ्चि 
वुत्तं, पाळियं अद्दकथायञ्च सब्बत्थ 'हत्थपासो'ति अड्डतेय्यहत्थो वुच्चति, तस्मा इध विसेसविकप्पनाय कारणं गवेसितब्ब' न्ति वुत्तं । एवं 
पाळियड्टकथासुपि अड्डतेय्यहत्थमेव हत्थपासो वृत्तो, टीकाचरियेहि च तदेव सम्मटिच्छितो, तस्मा अड्डतेय्यहत्थब्भन्तरे ठितं चीवरं 
“इम"'न्ति, ततो बहिभूतं “एत"न्ति वत्वा अधिट्टातब्बं 


““सामन्तविहारेति इदं ठपितट्ठानसल्लक्खणयोग्गे ठितं सन्धाय वुत्तं, ततो दूरे ठितम्पि ठपितट्टानं सल्लकखेन्तेन अधिट्ठातब्बमेव । 
तत्थापि चीवरस्स ठपितभावसल्लक्खणमेव पमाणं । न हि सक्का निच्चस्स ठानं सल्लक्खेतुं, एकस्मिं बिहारे ठपेत्वा ततो अञ्जस्मिं 
ठपितन्ति अधिट्टातुं न बट्टति। केचि पन “तथापि अधिट्टिते न दोसो ति वदन्ति, तं अट्डकथाय न समेति, वीमंसितब्ब'न्ति विमतिविनोदनियं 
(वि० वि० टी० १.४६९) वुत्तं । सारत्थदीपनियं (सारत्थ° टी० २.४६९) पन “सामन्तविहारो नाम यत्थ तदहेव गन्त्वा निवत्तेतुं सक्का। 
सामन्तविहारेति इदं देसनासीसमत्तं, तस्मा ठपितट्टानं सल्लक्खेत्वा दूरे ठितम्पि अधिट्ठातब्बन्ति वदन्ति। ठपितट्ठानं सल्लक्खेत्वाति च इदं 
ठपितड्टानसल्लक्खणं अनुच्छविकन्ति कत्वा वुत्तं, चीवरसल्लक्खणमेवेत्थ पमाण" न्ति वुत्तं । वजिरबुद्धिटीकायञ्च (वजिर० टी० 
पाराजिक ४६९) “सङ्घाटि उत्तरासङ्गो अन्तरवासकन्ति अधिद्टितानधिट्टितानं समानमेव नामं । “अयं सङ्घाटीतिआदीसु अनधिट्डिता वुत्ता। 
'तिचीवरेन विप्पवसेय्या'ति एत्थ अधिट्टिता वुत्ता। सामन्तविहारेति गोचरगामतो विहारेति धम्मसिरित्थेरो। दूरतरेपि लब्भतेवाति 
आचरिया। अनुगण्ठिपदेपि 'सामन्तविहारेति देसनासीसमत्तं, तस्मा ठपितड्ठानं सल्लक्खेत्वा दूरे ठितम्पि अधिट्टातब्ब न्ति वुत्तं । 
सामन्तविहारो नाम यत्थ तदहेव गन्त्वा निवत्तितुं सक्का । रत्तिविप्पवासं रक्खन्तेन ततो दूरे ठितं अधिट्टातुं न वट्टति, एवं किर 
महाअट्टकथायं वुत्तन्ति। केचि चीवरवंसे ठपितं अञ्जो परिवत्तेत्वा नागदन्ते ठपेति, तं अजानित्वा अधिडटहन्तस्सपि रुहति चीवरस्स 
सल्लक्खितत्ता'ति वदन्तीति, तस्मा आचरियानं मतभेदं संसन्दित्वा गहेतब्बं। 


अधिट्रुहित्वा ठपितवत्थेहीति परिकखारचोळनामेन अधिट्टहित्वा ठपितवत्थेहि । तेनेव “इमं पच्चुद्भरामी ति परिक्खारचोळस्स 

पच्चुद्धारं दस्सेति, एतेन च तेचीवरिकधुतङ्गं परिहरन्तेन पंसुकूलादिवसेन लद्धं वत्थं दसाहब्भन्तरे कत्वा रजित्वा 
पारुपितुमसक्कोन्तेन परिकखारचोळवसेन अधिट्टहित्वाव दसाहमतिक्कमापेतब्बं, इतरथा निस्सग्गियं होतीति दस्सेति, तेनेव 
“रजितकालतो पन पट्टाय निक्खिपितुं न वट्टति, धुतङ्गचोरो नाम होतीति विसुद्धिमग्गे (विसुद्धि० १.२५) वृत्तं । पुन अधिट्टातब्बानीति 
इदञ्च सङ्घाटिआदितिचीवरनामेन अधिट्ठ हित्वा परिभुञ्जितुकामस्स वसेन वृत्तं, इतरस्स पन पुरिमाधिट्ठानमेव अलन्ति वेदितब्बं। पुन 
अधिट्टातब्बन्ति इमिना कप्पबिन्दुपि दातब्बन्ति दस्सेति। अधिट्ठानकिच्चं नत्थीति इमिना कप्पबिन्दुदानकिच्चम्पि नत्थीति दस्सेति, 
महन्ततरमेवातिआदि सब्बाधिट्ठानसाधारणलक्खणं । तत्थ पुन अधिट्टातब्बन्ति अनधिट्टितचीवरस्स एकदेसभूतत्ता अनधिट्टितञ्चे, 
अधिड्टितस्स अप्पभावेन एकदेसभूतं अधिद्टितसङ्कमेव गच्छति, तथा अधिट्टितञ्चे, अनधिड्डितस्स एकदेसभूतं अनधिट्टितसङ्कं गच्छतीति 


मुट्टिपञ्चकादितिचीवरप्पमाणयुत्तं सन्धाय “तिचीवर पना”तिआदि वुत्तं। परिक्खारचोळं अधिट्टातुन्ति परिकखारचोळं कत्वा 
अधिट्टातुं। अवसेसा भिक्खूति वक्खमानकाले निसिन्ना भिक्खू । तस्मा वट्टतीति यथा “अनुजानामि, भिक्खवे, तिचीवरं अधिट्ठातुं, न 
विकप्पेतु''न्ति (महाव० ३५८) वुत्तं, एवं परिक्खारचोळम्पि वुत्तं, न चस्स उक्कट्टपरिच्छेदो वृत्तो, न च सङ्घापरिच्छेदो, तस्मा तीणिपि 
चीवरानि पच्चुद्धरित्वा इमानि चीवरानि परिक्खारचोळानि अधिद्टहित्वा परिभुञ्जितुं वट्टतीति अत्थो। निधानमुखमेतन्ति एतं 
परिक्खारचोळाधिड्टानं निधानमुखं ठपनमुखं, अतिरेकचीवरटुपनकारणन्ति अत्थो। कथं जायतीति चे, तेन खो पन समयेन भिक्खूनं 
परिपुण्णं होति तिचीवरं, अत्थो च होति परिस्सावनेहिपि थविकाहिपि। एतस्मिं वत्थुस्मिं “अनुजानामि, भिक्खवे, परिक्खारचोळक "न्ति 
अनुञ्ञातत्ता भिक्खूनञ्च एकमेव परिस्सावनं, थविका वा वट्टुति, न द्वे वा तीणि वाति पटिक्खेपाभावतो विकप्पनूपगपच्छिमप्पमाणानि, 
अतिरेकप्पमाणानि वा परिस्सावनादीनि परिक्खारानि कण्पन्तीति सिद्धं । पठमं तिचीवराधिट्ठानेन अधिट्ठातब्बं, पुन परिहरितुं असक्कोन्तेन 
पच्चुद्धरित्वा परिक्खारचोळं अधिट्टातब्बं, न त्वेव आदितोव इदं वृत्तं । बद्धसीमाय अविप्पवाससीमासम्मुतिसम्भवतो चीवरविप्पवासे 
नेवत्थि दोसोति न तत्थ दुप्परिहारोति आह “अबद्धसीमाय दुप्परिहार''न्ति। 


४५. अतिरित्तप्पमाणाय छेदनकं पाचित्तियन्ति आह “अनतिरित्तप्पमाणा ति । ततो परं पच्चुद्धरित्वा विकप्पेतब्बाति 
वस्सिकमासतो परं अधिट्टानं पच्चुद्धरित्वा विकप्पेतब्बा, इमिना चतुन्नं वस्सिकमासानं उपरि अधिट्ठानं तिट्ठतीति विञ्जायति, असतो 
पच्चुद्भरायोगा, यञ्च मातिकाइकथायं (कङ्का० अदट्ट० कथिनसिक्खापदवण्णना) “वस्सिकसाटिका वस्सानमासातिक्कमेनापि 
कण्डुपटिच्छादि आबाधवूपसमेनापि अधिट्टानं विजहन्ती ति वृत्तं, तं समन्तपासादिकायं नत्थि, परिवारट्कथायञ्च “अत्थापत्ति हेमन्ते 
आपज्जति, नो गिम्हे”ति एत्थ न तं वृत्तं, कत्तिकपुण्णमासिया पच्छिमे पाटिपददिवसे विकण्पेत्वा ठपितँ वस्सिकसाटिकं निवासेन्तो हेमन्ते 
आपज्जति। कुरुन्दियं पन “कत्तिकपुण्णमदिवसे अपच्चुद्धरित्वा हेमन्ते आपज्जती”ति वुत्तं, तम्पि सुवृत्तं । ““चातुमासं अधिट्ठातुं, ततो परं 
बिकण्पेतु न्ति हि वुत्तं । तत्थ महाअट्ठकथायं निवासनपच्चया दुक्कटं वुत्तं, कुरुन्दकथायं पन अपच्चुद्धारपच्चया, तस्मा कुरुन्दियं 
बुत्तनयेनपि वस्सिकसाटिका वस्सानातिक्कमेपि अधिट्ठानं न विजहतीति पञ्ञायति। अधिट्ठानविजहनेसु च वस्सानमासआबाधानं विगमे 
विजहनं मातिकाइकथायम्पि न उद्भटं, तस्मा समन्तपासादिकायं (पारा० अट्ट? २.४६९) आगतनयेन याव पच्चुद्धारा अधिट्ठानं तिट्ठतीति 
गहेतब्बं 


नहानत्थाय अनुञ्ञातत्ता “वण्णभेदमत्तरत्तापि चेसा वट्टती ति वुत्तं। द्वे पन न वट्टन्तीति इमिना सङ्घाटिआदीसुपि 
दुतियअधिट्ठानं न रुहति, तं अतिरेकचीवरं होतीति दस्सेति। महापच्चरियं चीवरवसेन परिभोगकिच्चस्स अभावं सन्धाय “अनापत्ती”ति 
वुत्ता सेनासनपरिभोगत्थाय दिन्नपच्चत्थरणे विय। यं पन “पच्चत्थरणम्पि अधिट्टातब्ब''न्ति वुत्तं, तं सेनासनत्थायेवाति नियमितं न होति 
नवसु चीवरेसु गहितत्ता, तस्मा अत्तनो नामेन अधिद्टहित्वा निदहित्वा परिक्खारचोळं विय यथा तथा विनियुज्जितमेवाति गहेतब्बं, 
पावारोकोजवोति इमेसम्पि पच्चत्थरणादिना लोकेपि वोहरणतो सेनासनपरिक्खारत्थाय दिन्नपच्चत्थरणतो विसुं गहणं कतं। सचे 
अवसाने अपरावस्सिकसाटिका उप्पन्ना होति, पुरिमवस्सिकसाटिकं पच्चुद्धरित्वा विकण्पेत्वा अधिट्ठातब्बाति वदन्ति। 


निसीदनम्हि पमाणयुत्तन्ति “दीघतो सुगतविदत्थिया द्वे विदत्थियो, वित्थारतो दियं, दसा विदत्थी”तिइमिना पमाणेन युत्तं, तं पन 
मञ्झिमपुरिसहत्थसङ्कातेन वड्डकीहत्थेन दीघतो तिहत्थं होति, वित्थारतो छळङ्गलाधिकद्विहत्थं, दसा विदत्थाधिकहत्थं, इदानि मनुस्सानं 

पकतिहत्थेन दीघतो विदत्थाधिकचतुहत्थं होति, वित्थारतो नवङ्गलाधिकतिहत्थं, दसा छळङ्गुलाधिकद्विहत्था, ततो ऊनं वट्टति, न 
अधिकं “तं अतिक्कामयतो छेदनकं पाचित्तियःन्ति (पाचि० ५३३) वृत्तत्ता। कण्डुपटिच्छादिया पमाणिकाति “दीघतो चतस्सो विदत्थियो 
सुगतविदत्थिया, तिरियं द्वे विदत्थियो^ति (पाचि० ५३८) वृत्तत्ता एवं वुत्तप्पमाणयुत्ता, सा पन वड्कोहत्थेन दीघतो छहत्था होति, वित्थारतो 
तिहत्था, इदानि पकतिहत्थेन पन दीघतो नवहत्था होति, तिरियतो विदत्थाधिकचतुहत्थाति वेदितब्बा । विकप्पनूपगपच्छिमचीवरप्पमाणं 
परिक्खारचोळन्ति एत्थ पन विकप्पनूपगपच्छिमचीवरप्पमाणं नाम सुगतङ्गलेन दीघतो अङ्टुङ्कलं होति, तिरियतो चतुरङ्गुलं, वड्कोहत्थेन 
दीघतो एकहत्थं होति, तिरियतो विदत्थिप्पमाणं, इदानि पकतिहत्थेन पन दीघतो विदत्थाधिकहत्थं होति, तिरियतो 
छळङ्गलाधिकविदत्थिप्पमाणं | तेनाह “तस्स पमार्ण न्तिआदि। 


भेसज्जत्थायातिआदीसु अत्तनो सन्तकभावतो मोचेत्वा ठपितं सन्धाय “अनधिट्वितेपि नत्थि आपत्ती ति वुत्तं, “इदं 
भेसज्जत्थाय, इदं मातुया"ति विभजित्वा सकसन्तकभावतो मोचेत्वा ठपेन्तेन अधिट्ठानकिच्चं नत्थीति अधिप्पायो। “इमिना भेसज्जं 
चेतापेस्सामि, इदं मातुया दस्सामी”ति ठपेन्तेन पन अधिट्टातब्बमेवाति वदन्ति । सेनासनपरिक्खारत्थाय दिन्नपच्चत्थरणेति एत्थ 
अनिवासेत्वा अपारुपित्वा केवलं मञ्चपीठेसुयेव अत्थरित्वा परिभुञ्जियमानं पच्चत्थरणं अत्तनो सन्तकम्पि अनधिद्ठातुं वटुतीति वदन्ति, 
हेड्ठा पन पच्चत्थरणम्पि अधिट्टातब्बमेवाति अविसेसेन वुत्तत्ता अत्तनो सन्तकं अधिड्टातब्बमेवाति अम्हाकं खन्ति, वीमंसित्वा गहेतब्बं। 
तन्ते ठितंयेव अधिट्टातब्बन्ति एत्थ पच्छा वीतट्ठानं अधिट्टितमेव होति, पुन अधिट्ठानकिच्चं नत्थि। सचे पन परिच्छेदं दस्सेत्वा अन्तरन्तरा 
बीतं होति, पुन अधिट्टातब्बन्ति वदन्ति। एसेव नयोति विकप्पनूपगप्पमाणमत्ते वीते तन्ते ठितंयेव अधिट्टातब्बन्ति अत्थो। 


४६. “हीनायावत्तनेनाति 'सिक्खं अप्पच्चक्खाय गिहिभावूपगमनेनाःति तीसुपि गण्ठिपदेसु वुत्तं, तं युत्तं अञ्जस्स दाने विय चीवरे 
निरालयभावेनेव परिच्चत्तत्ता। केचि पन 'हीनायावत्तनेनाति भिक्खुनिया गिहिभावूपगमनेनेवाति एतमत्थं गहेत्वा भिक्खु पन विब्भमन्तोपि 
याव सिक्खं न पच्चक्खाति, ताव भिकखुयेवाति अधिट्ठान॑ न विजहती'ति वदन्ति, तं न गहेतब्बं 'भिक्खुनिया हीनायावत्तनेनाःति विसेसेत्वा 
अवुत्तत्ता। भिक्खुनिया हि गिहिभावूपगमनेन अधिट्ठानविजहनं विसुं वत्तब्ं नत्थि तस्सा विब्भमनेनेव अस्समणीभावतो। 
सिक्खापच्चक्खानेनाति पन इदं सचे भिक्खुलिङ्गे ठितोव सिक्खं पच्चकखाति, तस्स कायलग्गम्पि चीवरं अधिट्ठानं विजहतीति दस्सनत्थं 
वुत्त'न्ति सारत्थदीपनियं (सारत्थ० टी० २.४६९) वुत्तं। विमतिविनोदनियं (वि० वि० टी० १.४६९) पन “हीनायावत्तनेनाति इदं 
अन्तिमवत्थुं अज्झापज्जित्वा भिक्खुपटिञ्ञाय ठितस्स चेव तित्थियपक्कन्तस्स च भिक्खुनिया च भिक्खुनिभावे निरपेक्खताय 
गिहिलिङ्गतित्थियलिङ्गग्गहणं सन्धाय वुत्तं । सिक्खं अप्पच्चकखाय गिहिभावूपगमनं सन्धाय वुत्तन्ति केचि वदन्ति, तं न युत्तं, तदापि तस्स 
उपसम्पन्नत्ता चीवरस्स च तस्स सन्तकत्ता विजहनतो "ति वुत्तं, इति इमानि द्वे वचनानि अञ्ञमञ्ञविरुद्धानि हुत्वा दिस्सन्ति। 


अड्टकथायं पन “हीनायावत्तनेन सिक्खापच्चक्खानेना”ति (पारा० अट्ट २.४६९) विसुं वृत्तत्ता हीनायावत्तन्ते सति सिक्खं 
अप्पच्चक्खन्तेपि चीवरं अधिट्ठानं विजहति, सिकखं पच्चक्खन्ते सति हीनाय अनावत्तन्तेपीति अधिप्पायो दिस्सति, तस्मा सिक्खं 
अप्पच्चक्खाय केवलं गिहिभावं उपगच्छन्तस्स किञ्चापि भिक्खुभावो अत्थि, चीवरस्स च तस्स सन्तकत्ता विजहनं, तथापि 
““हीनायावत्तनेना”ति वृत्तत्ता गिहिभावूपगमनेनेव अधिट्ठानविजहनं सिया यथा तं लिङ्गपरिवत्तनेन। गिहिभावं अनुपगन्त्वा च केवलं 
सिक्खापच्चकखानं करोन्तस्स किञ्चापि भिक्खुलिङ्गं अत्थि, चीवरस्स च तस्स सन्तकत्ता विजहनं, तथापि “सिक्खापच्चक्खानेना”ति 
वुत्तत्ता सिकखापच्चक्खानेनेव अधिट्ठानविजहनं सिया यथा तं पच्चुद्धरणे, तस्मा भिक्खु वा होतु भिक्खुनी वा, हीनायावत्तिस्सामीति चित्तेन 
गिहिलिङ्गग्गहणेन चीवरं अधिट्टानं विजहति | सिकखापच्चक्खानेन पन भिकखुस्सेव चीवरं भिक्खुनिया सिक्खापच्चकखानाभावाति 
अयमम्हाकं खन्ति। अन्तिमवत्थुअज्झापन्नकतित्थियपक्कन्तकानं पन चीवरस्स अधिट्ठानविजहनं अट्ठकथायं अनागतत्ता तेसञ्च 
हीनायावत्तानवोहाराभावा विचारेतब्बं | 


कनिइङ्गलिनखवसेनाति हेट्टिमपरिच्छेदं दस्सेति। ओरतो परतोति एत्थ च “ओरतो छिद्दं अधिट्ठानं भिन्दति, परतो न 
भिन्दती' ति वुत्तं। कथं ओरपरभावो वेदितब्बोति? यथा नदीपरिच्छिन्ने पदेसे मनुस्सानं वसनदिसाभागे तीरं ओरिमं नाम होति, 
इतरदिसाभागे तीरं पारिमं नाम, तथा भिकखूनं निवासनपारुपनड्ठानभूतं चीवरस्स मज्झट्ठानं यथावुत्तविदत्थिआदिप्पमाणस्स पदेसस्स ओरं 
नाम, चीवरपरियन्तड्डानं परं नाम, इति लोकतो वा यथा च ओरतो भोगं परतो अन्तं कत्वा चीवरं ठपेतब्बन्ति वुत्ते भिक्खुनो अभिमुखट्टानं 
ओरं नाम, इतरट्टानं परं नाम, एवं भिक्खूनं निवासनपारुपनड्डानं ओरं नाम, इतरं परं नाम। एवं सासनतो वा ओरपरभावो वेदितब्बो। तेनेव 

यो पन दुब्बलड्टाने पठमं अग्गळ दत्वा पच्छा दुब्बलड्ठानं छिन्दित्वा अपनेति, अधिट्ठानं न भिज्जति। मण्डलपरिवत्तनेपि 
एसेव नयोति सकलस्मिं चीवरे अधिट्ठानभिज्जनाभिज्जनभावो दस्सितो । तेन वुत्तं विमतिविनोदनियं (वि० वि० टी० १.४६९) “एस 
नयोति इमिना पमाणयृत्तेसु यत्थ कत्थचि छिद्दे अधिट्टानं विजहतीतिआदिअत्थं सङ्गण्हाती”ति। 


खुद्दक चीवरन्ति मुट्टिपञ्चकादिभेदप्पमाणतो अनूनमेव खुद्दकचीवरं | महन्तं वा खुद्दकं करोतीति एत्थ तिण्णं चीवरानं चतूसु 
पस्सेसु यस्मिं पदेसे छिद्दं अधिट्ठानं न विजहति, तस्मिं पदेसे समन्ततो छिन्दित्वा खुददक॑ करोन्तस्स अधिट्ठानं न विजहतीति अधिप्पायो। 
विमतिविनोदनियं पन वृत्तं “महन्तं वा खुद्दक वा करोतीति एत्थ अतिमहन्तं चीवरं मुट्टिपञ्चकादिपच्छिमप्पमाणयुत्तं कत्वा समन्ततो 
छिन्दनेनपि विच्छिन्दनकाले छिज्जमानद्ठानं छिद्दसङ्कं न गच्छति, अधिट्ठानं न विजहति एवाति सिज्झति, 'घटेत्वा छिन्दति न भिज्जती'ति 
वचनेन च समेति। परिक्खारचोळं पन विकप्पनूपगपच्छिमप्पमाणतो ऊनं कत्वा छिद्दं अधिट्टानं विजहति अधिट्टानस्स अनिस्सयत्ता, तानि 
पुन बद्धानि घटितानि पुन अधिट्टातब्बमेवाति वेदितब्बं। केचि पन 'वस्सिकसाटिकचीवरे द्विधा छिन्ने यदिपि एकेकं खण्डं पच्छिमप्पमाणं 
होति, एकस्मिंयेव खण्डे अधिड्टानं तिट्ठति, न इतरस्मिं, द्वे पन न वट्टन्ती'ति वुत्तत्ता निसीदनकण्डुपटिच्छादीसुपि एसेव नयोति वदन्ती”ति। 


४७. सम्मुखे पवत्ता सम्मुखाति पच्चत्तवचनं, तञ्च विकप्पनाविसेसनं, तस्मा “सम्मुखे ति भुम्मत्थे निस्सक्कवचनं कत्वापि अत्थं 
वदन्ति, अभिमुखेति अत्थो। अथ वा सम्मुखेन अत्तनो वाचाय एव विकप्पना सम्मुखाविकप्पना। परम्मुखेन विकप्पना 
परम्मुखाविकप्पनाति करणत्थेनपि अत्थो दडुन्बो। अयमेव पाळिया समेति। सन्निहितासन्निहितभावन्ति आसन्नदूरभावं । एत्तावता 
निधेतुं वट्टतीति एत्तकेनेव विकप्पनाकिच्चस्स निट्टितत्ता अतिरेकचीवरं न होतीति दसाहातिक्कमे निस्सग्गियं न जनेतीति अधिप्पायो। 
परिभुञ्जितुं...पे०... न वट्टुतीति सयं अपच्चुद्भारणपरिभुञ्जने पाचित्तियं, अधिट्ठहने परेसं विस्सज्जने च दुक्कटञ्च सन्धाय वुत्तं । 
परिभोगादयोपि वड्टन्तीति परिभोगविस्सज्जनअधिड्टानानि वडन्ति। अपि-सद्देन निधेतुम्पि वट्टतीति अत्थो। एतेन पच्चुद्धारेपि कते चीवरं 
अधिड्डातुकामेन विकप्पितचीवरमेव होति, न अतिरेकचीवरं, तं पन तिचीवरादिनामेन अधिट्ठातुकामेन अधिट्टहितब्बं, इतरेन 
विकप्पितचीवरमेव कत्वा परिभुञ्जितब्बन्ति दस्सेति। 


केचि पन “यं विकप्पितचीवरं, तं याव परिभोगकाला अपच्चुद्धरापेत्वा निदहेतब्बं, परिभोगकाले पन सम्पतते पच्चुद्धरापेत्वा 
अधिट्टहित्वा परिभुञ्जितब्बं । यदि हि ततो पुब्बेपि पच्चुद्भरापेय्य, पच्चुद्धारेनेव विकप्पनाय विगतत्ता अतिरेकचीवरं नाम होति, 
दसाहातिक्कमे पत्तेव निस्सग्गियं, तस्मा यं अपरिभुञ्जित्वा ठपेतब्बं, तदेव विकण्पेतब्बं । पच्चुद्धारे च कते अन्तोदसाहेयेव अधिट्टातब्बं। 
यञ्च अट्टकथायं (पारा० अट्टः २.४६९) `ततो परं परिभोगादि वट्टती तिआदि वृत्तं, तं पाळिया विरुज्झती”ति वदन्ति, तं तेसं मतिमत्तमेव। 
पाळियञ्हि “अन्तोदसाहं अधिट्देति विकप्पेती”ति (पारा० ४६९) च “सामं चीवरं विकप्पेत्वा अपच्चुद्धारणं परिभुञ्जेय्य पाचित्तिय”न्ति 
(पाचि० ३७३) च “अनापत्ति सो वा देति, तस्स वा विस्सासन्तो परिभुञ्जती'ति (पाचि० ३७६) च सामञ्ञतो वुत्तत्ता, अद्दकथायञ्च 
(पारा० अट्टड० २.४६९) “इमं चीवरं वा विकप्पन वा पच्चुद्धरामी”तिआदिना पच्चुद्धारं अदस्सेत्वा “मय्हं सन्तकं परिभुञ्ज वा 
विस्सज्जेहि वा यथापच्चयं करोही”ति एवं अत्तनो सन्तकत्तं अमोचेत्वाव परिभोगादिवसेन पच्चुद्भारस्स वृत्तत्ता, “ततो पभुति 
परिभोगादयोपि वट्टन्ती”ति अधिट्ठानं विनापि विसुं परिभोगस्स निधानस्स च वुत्तत्ता विकप्पनानन्तरमेव पच्चुद्धरापेत्वा अनधिट्टहित्वा एव 
च तिचीवररहितं विकप्पनारहं चीवरं परिभुञ्जितुञ्च निदहितुञ्च इदं पाटेक्कं विनयकम्मन्ति खायति। अपिच बहूनं पत्तानं विकप्पेतु 
पच्चुद्धरेतुञ्च वुत्तत्ता पच्चुद्धारे तेसं अतिरेकपत्तता दस्सिताति सिज्झति तेसु एकस्सेव अधिट्टातब्बतो, तस्मा अट्ठकथायं आगतनयेनेव 
गहेतब्बं। 


मित्तोति दळहमित्तो। सन्दिट्ठोति दिट्ठमत्तो, न दळहमित्तो। पञ्ञत्तिकोविदो न होतीति एवं विकप्पिते अनन्तरमेव एवं 
पच्चुद्धरितब्बन्ति विनयकम्मं न जानाति। तेनाह “न जानाति पच्चुद्धरितु''न्ति। इमिनापि चेतं वेदितब्बं “विकप्पनासमनन्तरमेव 
पच्चुद्धारो कातब्बो"ति। विकप्पितविकप्पना नामेसा वट्टतीति अधिट्डितअधिट्ठानं वियाति अधिप्पायो। 


४८. एवं चीवरे अधिट्ठानविकप्पनानयं दस्सेत्वा इदानि पत्ते अधिट्ठानविकप्पनानयं दस्सेन्तो “पत्ते पना तिआदिमाह । तत्थ पतति 
पिण्डपातो एत्थाति पत्तो, जिनसासनभावो भिक्खाभाजनविसेसो । वुत्तञ्हि “पत्तं पक्खे दले पत्तो, भाजने सो गते तिसू "ति, तस्मिं पत्ते। 
पनाति पक्खन्तरत्थे निपातो । नयोति अधिट्ठानविकप्पनानयो। चीवरे वुत्तअधिट्ठानविकप्पनानयतो अञ्ञभूतो अयं वक्खमानो पत्ते 

अधिट्डानविकप्पनानयो वेदितब्बोति योजना । पत्तं अधिट्ठहन्तेन पमाणयुत्तोव अधिट्ठातब्बो, न अप्पमाणयुत्तोति सम्बन्धो । तेन 
पमाणतो ऊनाधिके पत्ते अधिद्ठानं न रुहति, तस्मा तादिसं पत्तं भाजनपरिभोगेन परिभुञ्जितब्बन्ति दस्सेति। वक्खति हि “एते 
भाजनपरिभोगेन परिभुञ्जितब्बा, न अधिट्ठानूपगा न विकप्पनूपगा”ति। 


द्वे मगधनाळियोति एत्थ मगधनाळि नाम या मागधिकाय तुलाय अड्तेरसपलपरिमितं उदकं गण्हाति। सीहळदीपे पकतिनाळितो 
खुद्दका होति, दमिळनाळितो पन महन्ता। वुत्तज्हेतं समन्तपासादिकायं (पारा० अट्ट० २.६०२) “मगधनाळि नाम अड्डतेरसपला होतीति 
अन्धकट्ठकथायं वृत्तं। सीहळदीपे पकतिनाळि महन्ता, दमिळनाळि खुदका, मगधनाळिपमाणयुत्ता, ताय मगधनाळिया दियडनाळि एका 
सीहळनाळि होतीति महाअड्टकथायं वृत्त 'न्ति। अथ वा मगधनाळि नाम या पञ्च कुडुवानि एकञ्च मुट्ठि एकाय च मुड़िया ततियभागं 
गण्हाति। वृत्तज्हेतं सारत्थदीपनियं (सारत्थ° टी० २.५९८-६०२) “मगधनाळि नाम छपसता नाळीति केचि । 'अद्टपसता'ति अपरे। तत्थ 
पुरिमानं मतेन तिपसताय नाळिया द्वे नाळियो एका मगधनाळि होति। पच्छिमानं चतुपसताय नाळिया द्वे नाळियो एका मगधनाळि । 
आचरियधम्मपालत्थेरेन पन पकतिया चतुमुट्टिकं कुडुवं, चतुकुडुवं नाळिकं, ताय नाळिया सोळस नाळियो दोणं, तं पन मगधनाळिया 
द्वादस नाळियो होन्तीति वुत्तं, तस्मा तेन नयेन मगधनाळि नाम पञ्च कुडुवानि एकञ्च मुड्िं एकाय मुट्टिया ततियभागञ्च गण्हातीति 
वेदितब्ब”न्ति। तत्थ कुडुवोति पसतो। वुत्तञ्हि अभिधानप्पदीपिकायं - 


“कुडुबो पसतो एको। 
पत्थो ते चतुरो सियुं । 
आळहको चतुरो पत्था। 
दोणं वा चतुराळहक'न्ति॥ 


अथ वा मगधनाळि नाम या चतुकुडुवाय नाळिया चतस्सो नाळियो गण्हाति। वृत्तज्हेतं विमतिविनोदनियं (वि० वि० टी० १.६०२) 
“{दमिळनाळीति पुराणकनाळि सन्धाय वुत्तं। सा च चतुमुट्टिकेहि कुडुवेहि अङ्टकुड्वा, ताय नाळिया द्वे नाळियो मगधनाळि गण्हाति, 
पुराणा पन सीहळनाळि तिस्सो नाळियो गण्हातीति वदन्ति, तेसं मतेन मगधनाळि इदानि वत्तमानाय चतुकुडुवाय दमिळनाळिया 
चतुनाळिका होति, ततो मगधनाळितो उपडञ्च पुराणदमिळनाळिसङ्कातं पत्थं नाम होति, एतेन च ओमको नाम पत्तो पत्थोदनं गण्हातीति 
पाळिवचनं समेति। लोकियेहिपि - 


"लोकियं मगधञ्चेति, पत्थद्वयमुदाहटं । 
लोकियं सोळसपलं, मागधं दिगुणं मत'न्ति॥ (वि० वि० टी० १.६०२) - 


एवं लोके नाळिया मगधनाळि दिगुणाति दस्सिता। एवञ्च गय्हमाने ओमकपत्तस्स च यापनमत्तोदनगाहिका च सिद्धा होति। न हि सक्का 
अड्टकुड्बतो ऊनोदनगाहिना पत्तेन अथूपीकतं पिण्डपातं परियेसित्वा यापेतुं। तेनेव वुत्तं वेरञ्जकण्डड्कथायं ‘पत्थो नाम नाळिमत्तं होति, 
एकस्स पुरिसस्स अलं यापनाया'ति” । वुत्तम्पि हेतं जातकट्ठकथायं (जा० अट् ० ५.२१.१९२) “पत्थोदनो नालमयं दुविन्न" न्ति, “एकस्स 
दिन्नं द्विन्नं तिण्णं पहोती”ति च, तस्मा इध वुत्तनयानुसारेन गहेतब्बन्ति। आलोपस्स आलोपस्स अनुरूपन्ति ओदनस्स चतुभागमत्तं। 
वुत्तञ्हेतं मञ्झिमनिकाये ब्रह्मायुसुत्तसंवण्णनायं (म° नि० अट्ठ० २.३८७) “ब्यञ्जनस्स मत्ता नाम ओदनचतुत्थभागो”ति। 
ओदनगतिकानीति ओदनस्स गति गति येसं तानि ओदनगतिकानि। गतीति च ओकासो ओदनस्स अन्तोपविसनसीलत्ता ओदनस्स 
ओकासोयेव तेसं ओकासो होति, न अञ्ञं अत्तनो ओकासं गवेसन्तीति अत्थो। भाजनपरिभोगेनाति उदकाहरणादिना भाजनपरिभोगेन। 


एवं पमाणतो अधिट्टानूपगविकप्पनूपगपत्तं दस्सेत्वा इदानि पाकतो मूलतो च तं दस्सेतुं “पमाणयुत्तानम्पी”तिआदिमाह। तत्थ 
अयोपत्तो पञ्चहि पाकेहि पत्तोति कम्मारपक्कंयेव अनधिट्टहित्वा समणसारुप्पनीलवण्णकरणत्थाय पुनप्पुनं नानासम्भारेहि पचितब्बो, 
अयोपत्तस्स अतिकवखळत्ता कम्मारपाकेन सद्धिं पञ्चवारपक्कोयेब समणसारुप्पनीलवण्णो होति। मत्तिकापत्तो द्वीहि पाकेहि पक्कोति 
एत्थापि एसेव नयो। तस्स पन मुदुकत्ता कुम्भकारकपाकेन सद्धि द्विवारपक्कोपि समणसारुप्पनीलवण्णो होति। एवं कतोयेव हि पत्तो 
अधिट्ठानूपगो विकप्पनूपगो च होति, नाकतो। तेन वक्खति “पाके च मूले च सुनिट्टितेयेव अधिट्टानूपगो होति। यो अधिट्टानूपगो, स्वेव 

विकप्पनूपगो”ति (वि० सङ्ग० अट्ट ४८)। सो हत्थं आगतोपि अनागतोपि अधिट्टातब्बो विकप्पेतब्बोति एतेन दूरे ठितम्पि 
अधिट्टातुं विकप्पेतुञ्च लभति, ठपितट्ठानसल्लक्खणमेव पमाणन्ति दस्सेति । इदानि तमेवत्थं वित्थारेतुमाह “यदि ही”तिआदि। हि-सद्दो 
वित्थारजोतको । तत्थ पचित्वा ठपेस्सामीति काळवण्णपाकं सन्धाय वुत्तं । 


इदानि पत्ताधिट्ठानं दस्सेतुमाह “तत्थ द्वे पत्तस्स अधिट्ठाना”तिआदि। तत्थ सामन्तविहारेति इदं उपलक्खणवसेन वृत्तं, ततो दूरे 
ठितम्पि अधिट्टातब्बमेव | ठपितट्ठानं सल्लक्खेत्वाति इदम्पि उपचारमत्तं, पत्तसल्लकखणमेवेत्थ पमाणं । 


इदानि अधिट्ठानविजहनं दस्सेतुं “एवं अप्पमत्तस्स'त्यादिमाह। तत्थ पत्ते वा छिद्दै होतीति मुखवट्टितो हेट्ठा द्रङ्गलमत्तोकासतो 
पट्टाय यत्थ कत्थचि छिद्दं होति। 


सत्तन्नं धञ्ञानन्ति - 


“सालि वीहि च कुदूसो। 
गोधूमो वरको यवो। 

कङ्गृति सत्त धञ्जानि। 
नीवारादी तु तब्भिदा"ति॥ - 


वृत्तानं सत्तविधानं धञ्ञानं । 
४९. एवं पत्ताधिट्ठानं दस्सेत्वा इदानि पत्तविकण्पनं दस्सेतुं “विकप्पने पना”तिआदिमाह। तं चीवरविकण्पने वृत्तनयेनेव वेदितब्बं । 


५०, एवं विकप्पनानयं दस्सेत्वा इदानि पत्ते भिन्ने कत्तब्बविधि दस्सेतुमाह “एवं अधिटुहित्वा”इच्चादि। तत्थ अपत्तोति इमिना 
अधिट्ठानविजहनम्पि दस्सेति। पञ्चबन्धनेपि पत्ते अपरिपुण्णपाके पत्ते विय अधिट्ठानं न रुहति। “तिपुपड्टेन वा. ति वुत्तत्ता 
तम्बलोहादिकण्पियलोहेहि अयोपत्तस्स छिद्दं छादेतुं वट्टति । तेनेव “लोहमण्डलकेना' ति वृत्तं । सुद्धेहि...पे०... न बट्टतीति इदं उण्हभोजने 
पक्खित्ते विलीयमानत्ता वुत्तं। फाणितं झापेत्वा पासाणचुण्णेन बन्धितुं बट्टतीति पासाणचुण्णेन सद्भि फाणितं पचित्वा तथापक्केन 
पासाणचुण्णेन बन्धितुं वट्टति। अपरिभोगेनाति अयुत्तपरिभोगेन। अनुजानामि भिक्खवे आधारक "न्ति वुत्तत्ता मञ्चपीठादीसु यत्थ 
कत्थचि आधारकं ठपेत्वा तत्थ पत्तं उपेतुं बुति आधारकइपनोकासस्स अनियमितत्ताति वदन्ति। 


इति विनयसङ्गहसंवण्णनाभूते विनयालङ्कारे 
अधिट्ठानविकप्पनविनिच्छयकथालङ्कारो नाम 


अट्ठमो परिच्छेदो। 
९. चीवरविप्पवासविनिच्छयकथा 
५९. एवं अधिट्ठानविकप्पनविनिच्छयकथं दस्सेत्वा इदानि चीवरेन विनावासविनिच्छयकरणं दस्सेतुं 
“चीवरेनविनावासो_ त्यादिमाह। तत्थ चीयतीति चीवरं, चयं सञ्चयं करीयतीति अत्थो, अरियद्धजो वत्थविसेसो। इध पन 
तिचीवराधिट्ठानेन अधिद्रुहित्वा धारितं चीवरत्तयमेव। विनाति वज्जनत्थे निपातो। वसनं वासो, विना वासो विनावासो, चीवरेन विनावासो 


चीवरविनावासो, “चीवरविप्पवासो”ति वत्तब्बे वत्तिच्छावसेन, गाथापादपूरणत्थाय वा अलुत्तसमासं कत्वा एवं वुत्तन्ति दडुब्बं। तथा च 


एवं नामेन अधिट्टितानं तिण्णं चीवरानं एकेकेन विप्पवासोति अत्थो, एकेनपि विना वसितुं न वट्टति, वसन्तस्स भिक्खुनो सह 
अरुणुग्गमना चीवरं निस्सग्गियं होति, पाचित्तियञ्च आपज्जतीति सम्बन्धो । वसितब्बन्ति एत्थ वसनकिरिया चतुइरियापथसाधारणा, 

तस्मा कायलग्गं वा होतु अलग्गं वा, अड्तेय्यरतनस्स पदेसस्स अन्तो कत्वा तिइन्तोपि चरन्तोपि निसिन्नोपि निपन्नोपि हत्थपासे 
कत्वा वसन्तो नाम होति। 


एवं सामञ्ञतो अविप्पवासलक्खणं दस्सेत्वा इदानि गामादिपन्नरसोकासवसेन विसेसतो दस्सेतुमाह “गामि च्चादि। तत्थ 
गामनिवेसनानि पाकटानेव । उदोसितो नाम यानादीनं भण्डानं साला। अट्टो नाम पटिराजादिपटिबाहनत्थं इट्ठकाहि कतो बहलभित्तिको 
चतुपञ्चभूमिको पतिस्सयविसेसो। माळो नाम एककूटसङ्गहितो चतुरस्सपासादो। पासादो नाम दीघपासादो। हम्मियं नाम 
मुण्डच्छदनपासादो, मुण्डच्छदनपासादोति च चन्दिकङ्गणयुत्तो पासादोति वुच्चति । सत्थो नाम जङ्घसत्थो वा सकटसत्थो वा । खेत्तं नाम 
पुब्बण्णापरण्णानं विरुहनट्ठानं। धञ्ञकरणं नाम खलमण्डलं। आरामो नाम पुप्फारामो फलारामो। बिहारादयो पाकटा एव। तत्थ 
निवेसनादीनि गामतो बहि सन्निविट्ठानि गहितानीति वेदितब्बं। अन्तोगामे ठितानञ्हि गामग्गहणेन गहितत्ता गामपरिहारोयेवाति । 
गामग्गहणेन च निगमनगरानिपि गहितानेव होन्ति। 


परिखाय वा परिक्खित्तोति इमिना समन्ता नदीतळाकादिउदकेन परिविखित्तोपि परिक्खित्तोयेवाति दस्सेति। तं पमाणं 
अतिक्कमित्वाति घरस्स उपरि आकासे अडतेय्यरतनप्पमाणं अतिक्कमित्वा। सभाये वा वत्थब्बन्ति इमिना सभासद्दस्स परियायो 
सभायसद्दो नपुंसकलिङ्गो अत्थीति दस्सेति। सभासद्दो हि इत्थिलिङ्गो, सभायसद्दो नपुंसकलिङ्गोति । द्वारमूले वाति नगरस्स द्वारमूले वा। 
तेसन्ति सभायनगरद्वारमूलानं । तस्सा वीथिया सभायद्वारानं गहणेनेव तत्थ सब्बानिपि गेहानि, सा च अन्तरवीथि गहितायेव होति। एत्थ च 
द्वारवीथिघरेसु वसन्तेन गामप्पवेसनसहसेय्यादिदोसं परिहरित्वा सुप्पटिच्छन्नतादियुत्तेनेव भवितब्बं। सभा पन यदि सब्बेसं वसनत्थाय 
पपासदिसा कता, अन्तरारामे विय यथासुखं वसितुं ब्टतीति वेदितब्बं। अतिहरित्वा घरे निक्खिपतीति वीथि मुञ्चित्वा ठिते अञ्जस्मिं 
घरे निक्खिपति। तेनाह ““बीथिहत्थपासो न रक्खती'ति। पुरतो वा पच्छतो वा हत्थपासेति घरस्स हत्थपासं सन्धाय वदति। 


एवं गामवसेन विप्पवासाविप्पवासं दस्सेत्वा इदानि निवेसनवसेन दस्सेन्तो “सचे एककुलस्स सन्तकं निवेसनं 
होती”तिआदिमाह। तत्थ ओवरको नाम गब्मस्स अब्भन्तरे अञ्जो गब्मोति वदन्ति, गब्भस्स वा परियायवचनमेतं। इदानि 
उदोसितादिवसेन दस्सेन्तो “उदोसिति ”च्चादिमाह । तत्थ वुत्तनयेनेवाति “एककुलस्स सन्तको उदोसितो होति परिक्खित्तो 
चा तिआदिना निवेसने वृत्तनयेन। एव-सद्दो विसेसनिवत्ति अत्थो। तेन विसेसो नत्थीति दस्सेति। 


इदानि येसु विसेसो अत्थि, ते दस्सेन्तो “सचे एककुलस्स नावा तिआदिमाह । तत्थ परियादियित्वाति विनिविज्झित्वा, 
अज्झोत्थरित्वा वा। वुत्तमेवत्थं विभावेति “ अन्तोपविट्टेनातिआदिना। तत्थ अन्तोपविट्रेनाति गामस्स, नदिया वा अन्तोपविट्टेन। 
“सत्थेना"ति पाठसेसो। नदीपरिहारो लब्भतीति एत्थ “विसुं नदीपरिहारस्स अवुत्तत्ता गामादीहि अञ्जत्थ विय चीवरहत्थपासोयेव 
नदीपरिहारो “ति तीसुपि गण्ठिपदेसु वुत्तं। अञ्ञे पन “इमिना अट्टठकथावचनेन नदीपरिहारोपि विसुं सिद्धोति नदीहत्थपासो न 
विजहितब्बो”ति वदन्ति। यथा पन अज्झोकासे सत्तब्भन्तरवसेन अरञ्ञपरिहारो लब्भति, एवं नदियं उदकुक्खेपवसेन नदीपरिहारो 
लब्भतीति कत्वा अड्टकथायं नदीपरिहारो विसुं अवृत्तो सिया सत्तब्भन्तरउदकुक्खेपसीमानं अरञ्जनदीसु अबद्धसीमावसेन लब्भमानत्ता। 
एवञ्च सति समुह्दजातस्सरेसुपि परिहारो अवुत्तसिद्धो होति नदिया समानलकखणत्ता, नदीहत्थपासो न विजहितब्बोति पन अत्थे सति 
नदिया अतिवित्थारत्ता बहुसाधारणत्ता च अन्तोनदियं चीवरं ठपेत्वा नदीहत्थपासे ठितेन चीवरस्स पवत्ति जानितुं न सक्का भवेय्य। एस 
नयो समुद्दजातस्सरेसुपि। अन्तोउदकुकखेपे वा तस्स हत्थपासे वा ठितेन पन सक्काति अयं अम्हाकं अत्तनोमति, विचारेत्वा गहेतब्बं। 
विहारसीमन्ति अविप्पवाससीमं सन्धायाह । एत्थ च विहारस्स नानाकुलसन्तकभावेपि अविप्पवाससीमापरिच्छेदब्भन्तरे सब्बत्थ 
चीवरअविप्पवाससम्भवतो पधानत्ता तत्थ सत्थपरिहारो न लब्भतीति “विहारं गन्त्वा वसितब्ब न्ति वुत्तं । सत्थसमीपेति इदं 
यथावृत्तअब्भन्तरपरिच्छेदवसेन वृत्तं । 


यस्मा “नानाकुलस्स परिक्खित्ते खेत्ते चीवरं निक्खिपित्वा खेत्तद्वारमूले वा तस्स हत्थपासे वा वत्थब्ब''न्ति वृत्तं, तस्मा द्वारमूलतो 
अञ्जत्थ खेत्तेपि वसन्तेन चीवरं निक्खिपित्वा हत्थपासे कत्वायेव वसितब्बं । 


विहारो नाम सपरिक्खित्तो वा अपरिक्खित्तो वा सकलो आवासोति वदन्ति। यस्मिं बिहारेति एत्थ पन एकगेहमेव वुत्तं । 

विमतिविनोदनियं (वि० वि० टी० १.४९१-४९४) पन “विहारो नाम उपचारसीमा। यस्मिं बिहारेति तस्स अन्तोपरिवेणादिं सन्धाय 
वुत्त" न्ति वृत्तं। एककुलादिसन्तकता चेत्थ कारापकानं वसेन वेदितब्बा। 


यं मज्झन्हिके काले समन्ता छाया फरतीति यदा महावीथियं उजुकमेव गच्छन्तं सूरियमण्डलं मज्झन्हिकं पापुणाति, तदा यं 
ओकासं छाया फरति, तं सन्धाय वृत्तं । विमतिविनोदनियं पन “छायाय फुट्टोकासस्साति उजुकं अविक्खित्तलेडपातब्मन्तरं सन्धाय 
वदतीति वुत्तं। अगमनपथेति तदहेव गन्त्वा निवत्तेतुं असक्कृणेय्यके समुददमज्झे ये दीपका, तेसूति योजना । इतरस्मिन्ति पुरत्थिमदिसाय 
चीवरे। 


५२. नदिं ओतरतीति हत्थपासं मुञ्चित्वा ओतरति। नापज्जतीति परिभोगपच्चया दुक्कटं नापज्जति। तेनाह “सो ही तिआदि। 
अपरिभोगारहत्ताति इमिना निस्सग्गियचीवरं अनिस्सज्जित्वा परिभुञ्जन्तस्स दुक्कटं अचित्तकन्ति सिद्धं । एकं पारुपित्वा एकं अंसकूटे 
ठपेत्वा गन्तब्बन्ति इदं बहूनं सञ्चरणड्ठाने एवं अकत्वा गमनं न सारुप्पन्ति कत्वा वृत्तं, न आपत्तिअङ्गत्ता। बहिगामे ठपेत्वापि 
अपारुपितब्बताय वुत्तं “विनयकम्मं कातब्ब”न्ति। अथ वा विहारे सभागं भिकखुं न पस्सति, एवं सति आसनसालं गन्त्वा विनयकम्मं 
कातब्बन्ति योजना । आसनसालं गच्छन्तेन कि तीहि चीवरेहि गन्तब्बन्ति आह “सन्तरुत्तरेना”ति नट्टचीवरस्स सन्तरुत्तरसादियनतो। 
सङ्घाटि पन कि कातब्बाति आह “सङ्घाटिं बहिगामे ठपेत्वा”ति। उत्तरासङ्ग च बहिगामे ठपितसङ्घाटियञ्च पठमं विनयकम्मं कत्वा 
पच्छा उत्तरासङ्गं निवासेत्वा अन्तरवासके कातब्बं । एत्थ च बहिगामे ठपितस्सपि विनयकम्मवचनतो परम्मुखापि ठितं निस्सञ्जितुं, 
निस्सट्टं दातुञ्च वट्ठतीति वेदितब्बं । 


दहरानं गमने सउस्साहत्ता “निस्सयो पन न पटिप्पस्सम्भती “ति वृत्तं । मुहृत्तं...पे०... पटिप्पस्सम्भतीति सउस्साहत्ते गमनस्स 
उपच्छिन्नत्ता वुत्तं, तेसं पन पुरारुणा उद्टहित्वा सउस्साहेन गच्छन्तानं अरुणे अन्तरा उट्टितेपि न पटिप्पस्सम्भति “याव अरुणुग्गमना 
सयन्ती'ति वुत्तत्ता। तेनेव “गामं पविसित्वा...पे०... न पटिप्पस्सम्भती'ˆति वुत्तं। अञ्ञमञ्ञस्स वचनं अग्गहेत्वातिआदिम्हि 
सउस्साहत्ता गमनक्खणे पटिप्पस्सद्धि न वुत्ता । धेनुभयेनाति तरुणवच्छगावीनं आधावित्वा सिङ्गेन पहरणभयेन । निस्सयो च 
पटिप्पस्सम्भतीति एत्थ धेनुभयादीहि ठितानं याव भयवूपसमा ठातब्बतो “अन्तोअरुणेयेव गमिस्सामी”ति नियमेतुं असक्कुणेय्यत्ता वुत्तं 
यत्थ पन एवं नियमेतुं सक्का, तत्थ अन्तरा अरुणे उग्गतेपि निस्सयो न पटिप्पस्सम्भति भेसज्जत्थाय गामं पविट्टदहरानं विय। 


अन्तोसीमायं गामन्ति अविप्पवाससीमासम्मुतितो पच्छा पतिट्टापितगामं सन्धाय वदति गामञ्च गामूपचारञ्च ठपेत्वा 
सम्मन्नितब्बतो | पविद्वानन्ति आचरियन्तेवासिकानं विसुं विसुँ गतानं अविप्पवाससीमत्ता नेव चीवरानि निस्सग्गियानि होन्ति, 
सउस्साहताय न निस्सयो पटिप्पस्सम्भति। अन्तरामग्गेति धम्मं सुत्वा आगच्छन्तानं अन्तरामग्गे। 


इति विनयसङ्गहसंवण्णनाभूते विनयालङ्कारे 
चीवरविप्पवासविनिच्छयकथालङ्कारो नाम 


नवमो परिच्छेदो । 


९०. भण्डपटिसामनविनिच्छयकथा 


५३. एवं चीवरविप्पवासविनिच्छयं कथेत्वा इदानि भण्डपटिसामनविनिच्छयं कथेतुं “भण्डस्स पटिसामन न्तिआदिमाह । तत्थ 
भडितब्बं भाजेतब्बन्ति भण्डं, भडितब्बं इच्छितब्बन्ति वा भण्ड, भण्डन्ति परिभण्डन्ति सत्ता एतेनाति वा भण्डं, मूलधनं, परिक्खारो वा। 
वुत्तञ्हि अभिधानप्पदीपिकायं - 


“भाजनादिपरिक्खारे, भण्डं मूलधनेपि चा"ति। 

तस्स भण्डस्स, पटिसामियते पटिसामनं, रक्खणं गोपनन्ति अत्थो। तेनाह “परेसं भण्डस्स गोपन'न्ति। मातु कण्णपिळन्धनं 
तालपण्णम्पीति पि-सद्दो सम्भावनत्थो । तेन पगेव अञ्ञातकानं सन्तकन्ति दस्सेति। गिहिसन्तकन्ति इमिना पञ्चन्नं सहधम्मिकानं 
सन्तकं पटिसामेतुं वट्टतीति दीपेति। भण्डागारिकसीसेनाति एतेन विस्सासग्गाहादिना गहेत्वा पटिसामेन्तस्स अनापत्तीति दस्सेति। तेन 
वक्खति “अत्तनो अत्थाय गहेत्वा पटिसामेतब्ब"न्ति। छन्देनपि भयेनपीति वडकोआदीसु छन्देन, राजवल्लभादीसु भयेन बलक्कारेन 
पातेत्वा गतेसु च पटिसामेतुं वट्टतीति योजेतब्बं । 


सङ्गोपनत्थाय अत्तनो हत्थे निक्खित्तस्स भण्डस्स गुत्तड्ठाने पटिसामनपयोगं विना “नाहं गण्हामी”तिआदिना अञ्जस्मिं पयोगे अकते 
रज्जसङ्घोभादिकाले “न दानि तस्स दस्सामि, न मय्हं दानि दस्सती”ति उभोहिपि सकसकड्टाने निसीदित्वा धुरनिक्खेपे कतेपि अवहारो 
नत्थि। केचि पनेत्थ “पाराजिकमेव पटिसामनपयोगस्स कतत्ता”ति वदन्ति, तं तेसं मतिमत्तं, न सारतो पच्चेतब्बं । पटिसामनकाले हिस्स 
थेय्यचित्तं नत्थि, “न दानि तस्स दस्सामी” ति थेय्यचित्तुप्पत्तिखणे च सामिनो धुरनिक्खेपचित्तप्पवत्तिया हेतुभूतो कायवचीपयोगो नत्थि, 
येन सो आपत्ति आपज्जेय्य। न हि अकिरियसमुड्ाना अयं आपत्तीति। दाने सउस्साहो, रक्खति तावाति अवहारं सन्धाय अवुत्तत्ता 
““नाहं गण्हामी”तिआदिना मुसावादकरणे पाचित्तियमेव होति, न दुक्कटं थेय्यचित्ताभावेन सहपयोगस्सपि अभावतोति गहेतब्बं। 


यदिपि मुखेन दस्सामीति वदति...पे०... पाराजिकन्ति एत्थ कतरपयोगेन आपत्ति, न ताव पठमेन भण्डपटिसामनपयोगेन तदा 
थेस्यचित्तभावा, नापि “दस्सामी”ति कथनपयोगेन तदा थेय्यचित्ते विज्जमानेपि पयोगस्स कप्पियत्ताति? वुच्चते - सामिना “देही”ति 
बहुसो याचियमानोपि अदत्वा येन पयोगेन अत्तनो अदातुकामतं सामिकस्स जापेसि, येन च सो अदातुकामो अयं विक्खिपतीति जत्वा धुरं 
निक्खिपति, तेनेव पयोगेनस्स आपत्ति। न हेत्थ उपनिक्खित्तभण्डे परियायेन मुत्ति अत्थि। अदातुकामताय हि “कदा ते दिन्नं, कत्थ ते 


धुरनिक्खेपेन भिक्खुनो पाराजिक 'न्ति। परसन्तकस्स परेहि गण्हापने एव हि परियायतो मुत्ति, न सब्बत्थाति गहेतब्बं। अत्तनो हत्थे 
निक्खित्तत्ताति एत्थ अत्तनो हत्थे सामिना दिन्नताय भण्डागारिकड्ठाने ठितत्ता च ठानाचावनेपि नत्थि अवहारो, थेस्यचित्तेन पन गहणे 
दुक्कटतो न मुच्चतीति वेदितब्बं । एसेव नयोति अवहारो नत्थि, भण्डदेय्यं पन होतीति अधिप्पायो। 


५४. पञ्चन्नं सहधम्मिकानन्ति भिक्खुभिक्खुनीसिवखमानसामणेरसामणेरीनं। एतेन न केवलं गिहीनं एव, अथ खो 
तापसपरिब्बाजकादीनम्पि सन्तकं पटिसामेतुं न वट्टतीति दस्सेति। नट्रेपि गीवा न होति, कस्मा? असम्पटिच्छापितत्ताति अत्थो। दुतिये 
एसेव नयोति गीवा न होति, कस्मा? अजानितत्ता। ततिये च एसेब नयोति गीवा न होति, कस्मा? पटिक्खिपितत्ता। एत्थ च कायेन वा 
वाचाय वा चित्तेन वा पटिक्खित्तोपि पटिक्खित्तोयेव नाम होति। 


तस्सेव गीवा होति, न सेसभिकखूनं, कस्मा? तस्सेव भण्डागारिकस्स भण्डागारे इस्सरभावतो। भण्डागारिकस्स गीवा न होति 
अलसजातिकस्सेव पमादेन हरितत्ता। दुतिये भण्डागारिकस्स गीवा न होति तस्स अनारोचितत्ता। नड्टे तस्स गीवा तेन ठपितत्ता। 
तस्सेव गीवा, न अज्जेसं तेन भण्डागारिकेन सम्पटिच्छितत्ता ठपितत्ता च। नत्थि गीवा तेन पटिक्खिपितत्ता। नड्रुं सुनड्रुमेव 
भण्डागारिकस्स असम्पटिच्छापनतो । नट्ढे गीवा तेन ठपितत्ता। सब्बं तस्स गीवा तस्स भण्डागारिकस्स पमादेन हरणतो । तत्थेव 
उपचारे विज्जमानेति भण्डागारिकस्स समीपेयेव उच्चारपस्सावड्डाने विज्जमाने । 


५५. मयि च मते सङ्घस्स च सेनासने विनड्रेति एत्थ केवलं सङ्घस्स सेनासनं मा विनस्सीति इमिना अधिप्पायेन विवरितुम्पि 
वट्टुतियेवाति वदन्ति। “तं मारेस्सामी”ति एत्तके वुत्तेपि विवरितुं वट्टति “गिलानपक्खे ठितत्ता अविसयो "ति वुत्तत्ता। मरणतो हि परं 
गेलञ्ञं अविसयत्तञ्च नत्थि। “द्वारं छिन्दित्वा हरिस्सामा "ति एत्तके वुत्तेपि विवरितुं वट्टतियेव । सहायेहि भवितब्बन्ति तेहिपि 
भिक्खाचारादीहि परियेसित्वा अत्तनो सन्तकम्पि किञ्चि किञ्चि दातब्बन्ति वुत्तं होति। अयञ्हि सामीचीति भण्डागारे वसन्तानं इदं वत्तं । 
लोलमहाथेरोति मन्दो मोमूहो आकिण्णविहारी सदा कोळापसुतो वा महाथेरो। 


५६. इतरेहीति तस्मिंयेव गब्भे वसन्तेहि भिक्खूहि। विहाररक्खणवारे नियृत्तो विहारवारिको, वुडपटिपाटिया अत्तनो वारे 
विहाररक्खणको । निवापन्ति भत्तवेतनं । चोरानं पटिपथं गतेसूति चोरानं आगमनं जत्वा “पठमतरंयेव गन्त्वा सं करिस्सामा”ति 

चोरानं अभिमुखं गतेसु। “चोरेहि हटभण्डं आहरिस्सामा"ति तेसं अनुपथं गतेसुपि एसेव नयो । निबद्धं कत्वाति “असुककुले 
यागुभत्तं विहारवारिकानंयेवा"ति एवं नियमनं कत्वा । द्वे तिस्सो यागुसलाका च चत्तारि पञ्च सलाकभत्तानि च लभमानोवाति इदं 
निदस्सनमत्तं, ततो ऊनं वा होतु अधिकं वा, अत्तनो च वेय्यावच्चकरस्स च यापनमत्तं लभनमेव पमाणन्ति गहेतब्बं । निस्सितके 
जग्गापेन्तीति अत्तनो अत्तनो निस्सितके भिक्खाचरियाय पोसेन्ता निस्सितकेहि विहारं जग्गापेन्ति। असहायस्साति सहायरहितस्स। 
“असहायस्स अदुतियस्सा"ति पाठो यृत्तो। पच्छिमं पुरिमस्सेव वेबचनं। असहायस्स वा अत्तदुतियस्स वाति इमस्मिं पन पाठे एकेन 
आनीतं द्विन्नं नप्पहोतीति अत्तदुतियस्सपि वारो निवारितोति वदन्ति, तं “यस्स सभागो भिक्खु भत्तं आनेत्वा दाता नत्थी"ति इमिना न 
समेति, वीमंसितब्बं। विमतिविनोदनियं (वि० वि० टी० १.११२) पन “ अत्तदुतियस्साति अप्पिच्छस्स। अत्तासरीरमेव दुतियो, न अञ्जोति 
हि अत्तदुतियो, तदुभयस्सपि अत्थस्स विभावनं “यस्सा'तिआदि । एतेन सब्बेन एकेकस्स वारो न पापेतब्बोति दस्सेती”ति वुत्तं। 


पाकवत्तत्थायाति निच्चं पचितब्बयागुभत्तसङ्घातवत्तत्थाय। ठपेन्तीति दायका ठपेन्ति। तं गहेत्वाति तं आरामिकादीहि दीयमानं 
भागं गहेत्वा। उपजीवन्तेन ठातब्बन्ति अब्भोकासिकरुक्खमूलिकेनपि पाकवत्तं उपनिस्साय जीवन्तेन अत्तनो पत्तचीवररक्खणत्थाय 
बिहारवारे सम्पत्ते ठातब्बं। न गाहापेतब्बोति एत्थ यस्स अब्मोकासिकस्सपि अत्तनो अधिकपरिक्खारो चे ठपितो अत्थि, 
चीवरादिसङ्गिकभागेपि आलयो अत्थि, सोपि गाहापेतब्बो। परिपुच्छन्ति पुच्छितपञ्हविस्सज्जनं, अट्ठकथं वा। दिगुणन्ति अञ्ञेहि 
लब्भमानतो द्विगुणं । पक्खवारेनाति अड्डमासवारेन। 


इति विनयसङ्गहसंवण्णनाभूते विनयालङ्कारे 
भण्डपटिसामनविनिच्छयकथालङ्कारो नाम 


दसमो परिच्छेदो । 


११. कयविक्कयसमापत्तिविनिच्छयकथा 


५७. एवं भण्डपटिसामनविनिच्छयं कथेत्वा इदानि कयविक्कयविनिच्छयं कथेन्तो “कयविक्कयसमापत्ती”तिआदिमाह । तत्थ 
कयनं कयो, परभण्डस्स गहणं, विक्कयनं विक्कयो, सकभण्डस्स दानं, कयो च विक्कयो च कयविक्कयं । समापज्जनं समापत्ति, तस्स 
दुविधस्स किरियस्स करणं। तस्सरूपं दस्सेति “इमिना तिआदिना। 


सेसञातकेसु सद्धादेय्यविनिपातसम्भवतो तदभावद्वानम्पि दस्सेतुं “मातरं वा पन पितरं वा तिआदि वुत्तं। तेन 
विञ्जत्तिसद्धादेय्यविनिपातनञ्च न होति “इमिना इदं देही”ति वदन्तोति दस्सेति, कयविक्कयं पन आपज्जति “इमिना इदं देही”ति 
वदन्तोति दस्सेति। इमिना च उपरि अञ्जातकन्त्यादिना च सेसञजातकं “इमं देहीति वदतो विञ्जत्ति न होति, “इमं गण्हाही”“ति पन ददतो 
सद्धादेय्यविनिपातनं, “इमिना इमं देही”ति कयविक्कयं आपज्जतो निस्सग्गियन्ति अयम्पि अत्थो दस्सितो होति मिगपदवलञ्जनन्यायेन | 
तस्माइच्चादिकेपि “मातापितूहि सद्भि कयविक्कयं, सेसजातकेहि सद्धि द्वे आपत्तियो, अञ्जातकेहि सद्धि तिस्सो आपत्तियो"ति वत्तब्बे 
तेनेव न्यायेन ञातुं सक्काति कत्वा न वुत्तन्ति ददुब्बं, अञ्जथा अब्यापितदोसो सिया। 


“इदं भत्तं भुञ्जित्वा इदं करोथा''ति वृत्ते पुन्बापरसम्बन्धाय किरियाय वृत्तत्ता “इमिना इदं देहीति वुत्तसदिसं होति। इदं भत्तं भुञ्ज, 
इदं नाम करोही”ति वा, “इदं भत्तं भुत्तोसि, इदं नाम करोहि, इदं भत्तं भृज्जिस्ससि, इदं नाम करोही"ति पन वृत्ते असम्बन्धाय किरियाय 
वुत्तत्ता कयविक्कयो न होति। विघासादानं भत्तदाने च अनपेक्खत्ता सद्धादेय्यविनिपातनं न होति, कारापने हत्थकम्ममत्तत्ता विञ्जत्ति न 
होति, तस्मा वट्टति। “एत्थ चा”तिआदिना असतिपि निस्सग्गियवत्थुम्हि पाचित्तियं देसेतब्बन्ति दस्सेति। 


अग्घं पुच्छितुं बट्ठति, एत्तावता कयविक्कयो न होतीति अत्थो। गण्हितुं वट्टतीति “इमिना इदं देही”ति अवुत्तत्ता कयविक्कयो न 
होति, मूलस्स अत्थिताय विञ्जत्तिपि न होति। पत्तो न गहेतब्बो परभण्डस्स महग्घताय। एवं सति कथं कातब्बोति आह “मम वत्थु 
अप्पग्घन्ति आचिक्खितब्ब न्ति। भण्डं अग्घापेत्वा कारेतब्बतं आपज्जति थेय्यावहारसम्भवतो, ऊनमासकं चे अग्घति, दुक्कटं । 

मासकतो पट्ठाय याव ऊनपञ्चमासकं चे अग्घति, थुल्लच्चयं। पञ्चमासकं चे अग्घति, पाराजिकन्ति वृत्तं होति। देति, वटति 
पुञ्जत्थाय दिन्नत्ता अधिकस्स। कप्पियकारकस्स पन...पे०... वट्टति उभतो कप्पियभण्डत्ता। एकतो उभतो वा चे अकप्पियभण्डं होति, 
नवट्टुति। “मा गण्हाही ति वत्तब्बो, कस्मा? कप्पियकारकस्स अछेकत्ता। 


अञ्ञेन अप्पटिग्गहितेन अत्थो, कस्मा? सत्ताहकालिकत्ता तेलस्स। पटिग्गहिततेलं सत्ताहपरमं एव ठपेतब्बं, तस्मा ततो परं 
ठपितुकामस्स अप्पटिग्गहिततेलेन अत्थो होति। अप्पटिग्गहितं दूसेय्य, अनियमितकालं अप्पटिग्गहिततेलं नाळियं 
अवसिदट्टुपटिग्गहिततेलं अत्तनो कालं वत्तापेय्य। 


५८. इदं पत्तचतुक्कं वेदितब्बन्ति अकप्पियपत्तचतुक्कं वुत्तं, पञ्चमो पन कप्पियो। तेन वक्खति “अयं पत्तो सब्बकप्पियो 
बुद्धानम्पि परिभोगारहो”ति। अयं पत्तो महाअकप्पियो नाम, कस्मा? रूपियं उग्गण्हित्वा अयबीजं समुट्ठापेत्वा तेन लोहेन पत्तस्स 
कारितत्ता, एवं बीजतो पट्टाय दूसितत्ता। यथा च ततियपाराजिकविसये थावरपयोगेसु पाससूलादीसु मूलतो पट्टाय कारितेसु किस्मिञ्चि 
दण्डमत्ते वा वाकमत्ते वा अवसिड्डे सति न मुच्चति, सब्बस्मिं नड्टेयेव मुच्चति, एवमिधापि बीजतो पट्ठाय कतत्ता तस्मिं पत्ते किस्मिञ्चि पत्ते 
अवसिद्ठेपि कप्पियो भवितुं न सक्का । तथा च वक्खति “सचेपि तं विनासेत्वा थालकं कारेति, तम्पि अकप्पिय”न्त्यादि। एवं सन्तेपि 
दुतियपत्ते विय मूले च मूलस्सामिकानं, पत्ते च पत्तस्सामिकानं दिन्ने कप्पियो कातुं सक्का भवेय्य नु खोति आसङ्कायमाह “न सक्का 
केनचि उपायेन कप्पियो कातु''न्ति। तस्सत्थो - दुतियपत्तं रूपियं पटिग्गण्हित्वा गिहीहि परिनिट्ठापितमेव किणाति, न बीजतो पट्ठाय 
दूसेति, तस्मा दुतियपत्तो कप्पियो कातुं सक्का, इध पन बीजतो पट्टाय दूसितत्ता तेन भिकखुना तं पत्तं पुन अयपासाणबीजं कातुं 
असक्कुणेय्यत्ता, पटिग्गहितरूपियस्स च वळञ्जितत्ता पुन सामिकानं दातुं असक्कुणेय्यत्ता न सक्का केनचि उपायेन कप्पियो कातुन्ति। 


इदानि तं असक्कुणेय्यत्तं अञ्जेन पकारेन वित्थारेतुं “सचेपी'तिआदिमाह। इमिना किञ्चिपि अयवत्थुम्हि अवसिट्ठे सति 
अकणप्पियोव होतीति दस्सेति। तेन वुत्तं विमतिविनोदनियं (वि० वि० टी० १.५९१) “रूपियं उग्गण्हित्वाति इदं उक्कड्टवसेन वुत्तं, 
मुत्तादिदुक्कटवत्थुम्पि उग्गण्हित्वा कारितम्पि पञ्चन्नं न बड्ुति एव। समुद्वापेतीति सयं गन्त्वा वा {इमं कहापणादिं कम्मकारानं दत्वा 
बीजं समुट्टापेहीति अञ्जं आणापेत्वा वा समुट्ठापेति महाअकप्पियोति अत्तनाव बीजतो पट्टाय दूसितत्ता अञ्ञस्स मूलस्सामिकस्स 
अभावतो वुत्तं। सो हि चोरेहि अच्छिन्नोपि पुन लद्धो जानन्तस्स कस्सचीपि न वटुति। यदि हि वड्टेय्य, तळाकादीसु विय अच्छिन्नो 
वट्टतीति आचरिया वदेय्युं। न सक्का केनचि उपायेनाति सङ्घस्स विस्सज्जनेन चोरादिअच्छिन्दनेनपि कप्पियो कातुं न सक्का, इदञ्च 
तेन रूपेन ठितं तम्मूलकेन वत्थमुत्तादिरूपेन ठितञ्च सन्धाय वृत्तं। दुक्कटवत्थुम्पि हि तम्मूलककपण्पियवत्थु च न सक्का केनचि तेन 
रूपेन कप्पियं कातुं । यदि पन सो भिक्खु तेन कप्पियवत्थुना, दुक्कटवत्थुना वा पुन रूपियं चेतापेय्य, तं रूपियं निस्सज्जापेत्वा अञ्ञेसं 
कप्पियं कातुम्पि सक्का भवेय्याति दट्टुब्ब”न्ति। यं पन सारत्थदीपनियं पपञ्चितं, यञ्च तमेव गहेत्वा पोराणटीकायं पपञ्चितं, तं 
वित्थारेत्वा बुच्चमानं अतिवित्थारितञ्च भविस्सति, सोतूनञ्च दुन्बिञ्जेय्यं, तस्मा एत्तकमेव वदिम्ह, अत्थिकेहि पन तेसु तेसु पकरणेसु 
ओलोकेत्वा गहेतब्बन्ति । 


दुतियपत्ते पञ्चन्नम्पि सहधम्मिकानं न कप्पतीति रूपियस्स पटिग्गहितत्ता, कयविक्कयस्स च कतत्ता। सक्का पन कप्पियो 
कातुन्ति गिहीहि परिनिट्टापितपत्तस्सेव किणितत्ता, बीजतो पट्ठाय अदूसितत्ता, मूलमूलस्सामिकानञ्च पत्तपत्तस्सामिकानञ्च 
विज्जमानत्ता। यथा पन सक्का होति, तं दस्सेतुं “मूले तिआदिमाह। 


ततियपत्ते सदिसोयेवाति “पञ्चन्नम्पि सहधम्मिकानं न वट्टति, सक्का पन कप्पियो कातु''न्ति इमं नयं निद्दिसति। ननु ततियपत्तो 
कप्पियवोहारेन गहितो, अथ कस्मा अकप्पियोति चोदनं सन्धायाह “कप्पियवोहारेन गहितोपि दुतियपत्तसदिसोयेव, मूलस्स 
सम्पटिच्छितत्ता अकप्पियो 'ति। दुतियचोदनं पन सयमेव वदति। एत्थ च “दुतियपत्तसदिसोयेवा' ति वृत्तत्ता मूले च मूलस्सामिकानं, 
पत्ते च पत्तस्सामिकानं दिन्ने कप्पियो होति, कप्पियभण्डं दत्वा गहेत्वा परिभुञ्जितुं वट्टतीति दट्ठब्बो। मूलस्स अनिस्सटुत्ताति येन 
उग्गहितमूलेन पत्तो कोतो, तस्स मूलस्स सङ्घमज्झे अनिस्सड्त्ता। एतेन रूपियमेव निस्सज्जितब्बं, न तम्मूलकं अरूपियन्ति दस्सेति। यदि 
हि तेन सम्पटिच्छितमूलं सङ्घमज्झे निस्सटु सिया, तेन कप्पियेन कम्मेन आरामिकादीहि गहेत्वा दिन्नपत्तो रूपियपटिग्गाहकं ठपेत्वा सेसानं 
बड़ेय्य। 

चतुत्थपत्ते दुब्बिचारितत्ताति “इमे कहापणे दत्वा इदं देही”ति गहितत्ता गिहिसन्तकानं कहापणानं दुडुविचारितत्ता एतस्स 
विचारणकस्स भिक्खुनो एव न वट्टतीति अत्थो। मूलस्स असम्पटिच्छितत्ताति एतेन मूलस्स गिहिसन्तकत्तं दस्सेति, तेनेव पत्तस्स 
रूपियसंवोहारेन अनुप्पन्नतञ्च दस्सेति, तेन च तस्स पत्तस्स निस्सज्जियाभावं, भिक्खुस्स च पाचित्तियाभावं दीपेति, तेन च 
दुब्बिचारितमत्तेन दुक्कटमत्तभावं पकासेति । निस्सज्जीति इदञ्च दानवसेन वुत्तं, न विनयकम्मवसेन। तेनेव च “सप्पिस्स पूरापेत्वा ति 


वुत्तं । 
पञ्चमपत्ते सब्बकप्पियोति अत्तनो च पञ्चन्नं सहधम्मिकानञ्च बुद्भपच्चेकबुद्धानञ्च कप्पियो। तेनाह “ बुद्धानम्पि 
परिभोगारहो”ति। 


इति विनयसङ्गहसंवण्णनाभूते विनयालङ्कारे 
कयविक्कयसमापत्तिविनिच्छयकथालङ्कारो नाम 


एकादसमो परिच्छेदो । 


९२. स्ूपियादिपटिग्गहणविनिच्छयकथा 


५९. एवं कयविक्कयसमापत्तिविनिच्छयं कथेत्वा इदानि रूपियादिपटिग्गहणविनिच्छयं कथेन्तो 
“सूपियादिपटिग्गहो”तिआदिमाह। तत्थ सञ्जाणत्थाय कतं रूपं एत्थ अत्थीति रूपियं, यं किञ्चि वोहारूपगं धनं । तेन वुत्तं 
समन्तपासादिकायं (पारा० अट्ट० २.५८३-५८४) “इध पन यं किञ्चि वोहारगमनीयं कहापणादि अधिप्पेत”न्ति। पठमं आदीयतीतिआदि, 
कि तं? रूपियं, रूपियं आदि येसं तेति रूपियादयो, दासिदासखेत्तवत्थुआदयो, पटिग्गहणं पटिग्गहो, सम्पटिच्छनन्ति अत्थो। रूपियादीनं 
पटिग्गहो रूपियादिपटिग्गहो । जातसमये उपपन्नं रूपमेव रूपं अस्स भवति, न विकारमापज्जतीति जातरूपं, सुवण्णं। धवलसभावताय 
सत्तेहि रञ्जियतेति रजतं, सज्झु । जातरूपेन कतो मासको जातरूपमासको । रजतेन कतो मासको रजतमासकोति इदं चतुब्बिधमेव 
निस्सग्गियवत्थु होति, न लोहमासकादयोति आह “तम्बलोहादीहि...पे०... सङ्गहितो”ति। तम्बलोहादीहीति आदि-सद्देन 
कंसलोहवड्टलोहतिपुसीसादीहि कतोपि लोहमासकोयेवाति दस्सेति । कि इदमेव निस्सग्गियवत्थु होति, उदाहृ मुत्तादयोपीति आह “मुत्ता... 
पे०... दुक्कटवत्थ्‌ ति । इमेसं द्विन्ने वत्थूनं को विसेसोति आह “तत्थ निस्सग्गियवत्थुं...पे०... दुक्कटमेवा ति । तत्थ निस्सग्गियवत्थु 
अत्तनो अत्थाय निस्सग्गियं पाचित्तियं, सेसानं अत्थाय दुक्कटं, दुक्कटवत्थु सब्बेसं अत्थाय दुक्कटमेवाति योजना। 


इदानि तेसु वत्थूसु कप्पियाकप्पियविनिच्छयं वित्थारतो दस्सेतुं आह “तत्रायं विनिच्छयो”ति। तत्थ सम्पटिच्छितुं न वट्टति, 
कस्मा? “इदं सङ्घस्स दम्मी”ति अकप्पियवोहारेन दिन्नत्ता। दत्वा पक्कमति, वट्टति, कस्मा? सङ्घस्स हत्थे अदत्वा वड्कीआदीनं हत्थे 
दिन्नत्ता। एवम्पि बड्टति गिहीनं हत्थे ठपितत्ता। पटिक्खिपितुं न वट्टुति सङ्घगणपुग्गलानं अनामसितत्ता। “न बह्ठती 'ति 
पटिक्खिपितब्बं “तुम्हे गहेत्वा ठपेथा' ति वुत्तत्ता। पटिग्गहणेपि परिभोगेपि आपत्तीति “सङ्घस्स दम्मीति वुत्तत्ता पटिग्गहणे 
पाचित्तियं, परिभोगे दुक्कटं । स्वेव सापत्तिकोति दुक्कटापत्ति सन्धाय वदति। बदति, वट्टति “तुम्हे पच्चये परिभुञ्जथा”ति 
कप्पियवोहारेन वुत्तत्ता। चीवरत्थाय दिन्नं चीवरेयेव उपनेतब्बं, कस्मा? यथा दायका वदन्ति, तथा पटिपज्जितब्बत्ता। 
सेनासनपच्चयस्स इतरपच्चयत्तयतो विसेसं दस्सेन्तो ““सेनासनत्थाया”तिआदिमाह। इमिना अविस्सज्जियअवेभङ्गियभावं दस्सेति। एवं 
सन्तेपि आपदासु कत्तब्बविधिं दस्सेन्तो “सचे पना तिआदिमाह । 


६०. एवं निस्सग्गियवत्थूसु कत्तब्बविधि दस्सेत्वा इदानि दुक्कटवत्थूसु कत्तब्बविधिं दस्सेन्तो “सचे कोचि मय्ह न्त्यादिमाह। एत्थ 
पन पटिग्गहणेपि परिभोगेपि आपत्तीति दुक्कटमेव सन्धाय वुत्तं। तळाकस्सपि खेत्तसङ्गहितत्ता तस्स पटिग्गहणेपि आपत्ति वुत्ता। 
“चत्तारो पच्चये परिभुञ्जथाति देतीति एत्थ 'भिक्खुसङ्घस्स चत्तारो पच्चये परिभुञ्जितुं तळाकं दम्मी'ति वा *चतुपच्चयपरिभोगत्थं 
तळाकं दम्मी'ति वा वदति, वटुतियेव। 'इतो तळाकतो उप्पन्ने पच्चये दम्मी'ति वुत्ते पन वत्तब्बमेव नत्थी"ति सारत्थदीपनियं (सारत्थ० 

टी० २.५३७-५३९) वृत्तं । विमतिविनोदनियम्पि (वि० वि० टी० १.५३८-५३९) तथेव वत्वा “इदञ्च सङ्घस्स दीयमानञ्जेव सन्धाय 
वुत्तं, पुग्गलस्स पन एवम्पि दिन्नं तळाकखेत्तादि न वट्टति । सुद्भचित्तस्स पन उदकपरिभोगत्थं कूपपोक्खरणिआदयो वडन्ति। “सङ्घस्स 
तळाकं अत्थि, तं कथ'न्ति हि आदिना सब्बत्थ सङ्घवसेनेव वृत्त" न्ति वुत्तं । हत्थे भविस्सतीति वसे भविस्सति। 


कप्पियकारकं ठपेथाति वुत्तेति सामीचिवसेन वृत्तं, अवुत्तेपि ठपेन्तस्स न दोसो अत्थि। तेनाह “उदकं वारेतुं लब्भती 'ति। यस्मा 
परसन्तकं भिकखूनं नासेतुं न वट्टति, तस्मा “न सस्सकाले ति वृत्तं। सस्सकालेपि तासेत्वा मुञ्चितुं वट्टति, अमुञ्चतो पन भण्डदेय्यं । 
जनपदस्स सामिकोति इमिनाव यो तं जनपदं विचारेति, तेनपि अच्छिन्दित्वा दिन्नं वट्टतियेवाति वदन्ति। पुन देतीति अच्छिन्दित्वा पुन 
देति, एवम्पि वट्टतीति सम्बन्धो । इमिना येन केनचि इस्सरेन “परिच्चत्तमिदं भिक्खूहि अस्सामिक "न्ति सञ्जाय अत्तनो गहेत्वा दिन्नं 
वट्टतीति दस्सेति। उदकवाहकन्ति उदकमातिकं | कप्पियबोहारेपि विनिच्छयं वक्खामीति पाठसेसो। उदकवसेनाति उदकपरिभोगत्थं। 
सुद्धचित्तानन्ति उदकपरिभोगत्थमेव । इदं सहत्थेन च अकप्पियवोहारेन च करोन्ते सन्धाय वृत्तं। “सस्ससम्पादनत्थ''न्ति एवं 
असुद्धचित्तानम्पि पन सयं अकत्वा कप्पियवोहारेन आणापेतुं वट्टति एव कप्पियकारकं ठपेतुं न वट्टुतीति इदं सहत्थादिना 
कततळाकत्ता अस्सारुप्पन्ति वृत्तं। ठपेन्तस्स पन तं पच्चयं परिभुञ्जन्तस्स वा सङ्घस्स आपत्ति न पञ्जायति, अट्ठकथापमाणेन वा एत्थ 
आपत्ति गहेतब्बा । अलज्जिना कारापिते वत्तब्बमेव नत्थीति आह “लज्जिभिक्खुना ति, मत्तिकुद्भरणादीसु कारापितेसूति अधिप्पायो। 


६१. नवसस्सेति अकतपुब्बे केदारे। कहापणेति इमिना धज्जुद्डापने तस्सेव अकप्पियन्ति दस्सेति। अपरिच्छिन्नभागेति “एत्तके 
भूमिभागे एत्तको भागो दातब्बो"ति एवं अपरिच्छिन्नभागे। धञ्जुड्ापने कसति, पयोगेपि दुक्कटमेव, न कहापणुड्ापने विय। “कसथ 
वपथा”ति वचनेन सब्बेसम्पि अकप्पियं सियाति आह “अवत्वा 'ति। एत्तको नाम भागोति एत्थ एत्तको कहापणोति इदम्पि सन्धाय 
वदति। तथावुत्तेपि हि तदा कहापणानं अविज्जमानत्ता आयतिं उप्पज्जमानं अञ्जेसं वट्टति एव। तेनाह “तस्सेव तं अकप्पिय''न्ति। 
तस्स पन सब्बपयोगेसु परिभोगे च दुक्कटं। केचि पन धञ्ञपरिभोगे एव आपत्ति, न पुब्बभागेति वदन्ति, तं न युत्तं, येन मिननरक्खणादिना 
पयोगेन पच्छा धञ्ञपरिभोगे आपत्ति होति तस्स पयोगस्स करणे अनापत्तिया अयुत्तत्ता। परियायकथाय पन सब्बत्थ अनापत्ति। तेनेव 
“एत्तकेहि वीहीहि इदञ्चिदञ्च आहरथा”ति नियमवचने अकप्पियं वृत्तं। कहापणविचारणेपि एसेव नयो। “वत्थु च एवरूपं नाम 
संविज्जति, कप्पियकारको नत्थीति वत्तब्ब"न्तिआदिवचनञ्चेत्थ साधकं | रज्जुया वा दण्डेन वाति एत्थ “पादेहिपि मिनितुं न वट्टती”ति 
वदन्ति। खले वा ठत्वा रक्खतीति एत्थ पन थेनेत्वा गण्हन्ते दिस्वा “मा गण्हथा”ति निवारेन्तो रक्खति नाम, सचे पन अविचारेत्वा 
केबलं तुण्हीभूतोब रक्खणत्थाय ओलोकेन्तो तिइति, वट्टति। “सचेपि तस्मिं तुण्हीभूते चोरिकाय हरन्ति, “मयं भिकखुसङ्ग स्स 
आरोचेस्सामा'ति एवं वत्तुम्पि वट्ठती 'ति वदन्ति। नीहरापेति पटिसामेतीति एत्थापि “सचे परियायेन वदति, वटुती”ति वदन्ति। 
अपुब्बस्स अनुप्पादितत्ता अञ्जेसं वट्टतीति आह “तस्सेवेतं अकप्पिय''न्ति। 


सब्बेसं अकप्पियं, कस्मा? कहापणानं विचारितत्ताति एत्थ सारत्थदीपनियं (सारत्थ० टी० २.५३७-५३९) एवं विचारणा कता - ननु 
च दुब्बिचारितमत्तेन तस्सेवेतं अकप्पियं, न सब्बेसं रूपियसंवोहारे चतुत्थपत्तो विय। वुत्तञ्हि तत्थ (पारा० अट्ट० २.५८९) “यो पन रूपियं 
असम्पटिच्छित्वा थेरस्स पत्तं किणित्वा देही'ति पहितकप्पियकारकेन सद्धि कम्मारकुलं गन्त्वा पत्तं दिस्वा इमे कहापणे गहेत्वा इमं 
देही'ति कहापणे दापेत्वा गहितो, अयं पत्तो एतस्सेव भिकखुनो न वट्टति दुब्बिचारितत्ता, अञ्जेसं पन वट्टुति मूलस्स असम्पटिच्छितत्ता”ति, 
तस्मा यं ते आहरन्ति, सब्बेसं अकप्पियं। कस्मा? कहापणानं विचारितत्ताति इदं कस्मा वुत्तन्ति? एत्थ केचि वदन्ति “कहापणे 
सादियित्वा विचारितं सन्धाय एवं वृत्त''न्ति, सङ्गिकत्ता च निस्सज्जितु न सक्का, तस्मा सब्बेसं न कप्पतीति तेसं अधिप्पायो। केचि पन 
“असादियित्वापि कहापणानं विचारितत्ता रूपियसंवोहारो कतो होति, सङ्गिकत्ता च निस्सज्जितुं न सक्का, तस्मा सब्बेसं न कप्पती”ति 
बदन्ति। गण्ठिपदेसु पन तीसुपि इदं वुत्तं “चतुत्थपत्तो गिहिसन्तकानंयेव कहापणानं विचारितत्ता अञ्जेसं कप्पति, इध पन सङ्किकानं 
विचारितत्ता सब्बेसं न कप्पती”ति। सब्बेसम्पि वादो तेन तेन परियायेन युत्तोयेवाति। 


६२. चतुसालद्वारेति भोजनसालं सन्धाय वुत्तं । 


६३. “वनं दम्मि, अरञ्ञं दम्मी “ति वुत्ते पन वट्टतीति एत्थ निवासड्टानत्ता पुग्गलस्सपि सुद्भचित्तेन गहेतुं वट्टति | सीमं देमाति 
बिहारसीमादिसाधारणवचनेन वृत्तत्ता “वड्टती” ति वुत्तं। परियायेन कथितत्ताति “गण्हाही "ति अवत्वा “सीमा गता”ति परियायेन 

कथितत्ता। पकतिभूमिकरणत्थं “हेट्ठा गहितं पंसु'”न्तिआदि वृत्तं। दासं दम्मीति एत्थ “मनुस्सं दम्मीति वृत्ते वट्ठती 'ति वदन्ति। 
वेस्यावच्चकरन्तिआदिना वृत्ते पुग्गलस्सपि दासं गहेतुं बुति “अनुजानामि भिकखवे आरामिक न्ति विसेसेत्वा अनुञ्ञातत्ता। तञ्च खो 
पिलिन्दवच्छेन गहितपरिभुत्तककमेन, न गहट्ठानं दासपरिभोगक्कमेन। खेत्तादयो पन सब्बे सङ्घस्सेव वटन्ति पाळियं पुग्गलिकवसेन गहेतुं 
अननुञ्ञातत्ताति दड॒ब्बं। कुक्कुटसूकरे...पे०... वट्टतीति एत्थ कुक्कुटसूकरेसु दीयमानेसु “इमेहि अम्हाकं अत्थो नत्थि, सुखं जीवन्तु, 
अरञ्जे विस्सज्जेथा"ति वत्तुं बट्टति। बिहारस्स देमाति सङ्गिकविहारं सन्धाय वृत्तं। “खेत्तवत्थुपटिग्गहणा पटिविरतो होती"तिआदिना 
(दी० नि० १.१०, १९४) सुत्तन्तेसु आगतपटिक्खेपो भगवता आपत्तियापि हेतुभावेन कतोति भगवतो अधिप्पायं जानन्तेहि 
सङ्गीतिकारकमहाथेरेहि खेत्तपटिग्गहणादिनिस्सितो अयं सब्बोपि पाळिमुत्तविनिच्छयो वुत्तोति गहेतब्बो । 


६४. चीवरचेतापन्नन्ति चीवरमूलं । पहिणेय्याति पेसेय्य। चेतापेत्वाति परिवत्तेत्वा। अच्छादेहीति वोहारवचनमेतं, इत्थन्नामस्स 
भिक्खुनो देहीति अयं पनेत्थ अत्थो। आभतन्ति आनीतं । 


इमस्सिं ठाने सारत्थदीपनियं (सारत्थ० टी० २.५२८-५३१) एवं विचारणा कता - एत्थ च यं वुत्तं मातिकाइकथायं (कङ्का० अद्ठु० 
राजसिक्खापदवण्णना) “इमिना चीवरचेतापन्नेन चीवरं चेतापेत्वा इत्थन्नामं भिकखुं चीवरेन अच्छादेहीति इदं आगमनसुद्धि दस्सेतुं वृत्तं । 
सचे हि इदं इत्थन्नामस्स भिकखुनो देहीति पेसेय्य, आगमनस्स असुद्भत्ता अकप्पियवत्थुं आरब्भ भिक्खुना कप्पियकारकोपि 
निद्विसितब्बो न भवेय्या"ति, तत्थ आगमनस्स सुद्धिया वा असुद्धिया वा विसेसप्पयोजनं न दिस्सति। सतिपि हि आगमनस्स असुद्धभावे 
दूतो अत्तनो कुसलताय कप्पियवोहारेन वदति, कप्पियकारको न निद्दिसितब्बोति इदं नत्थि, न च दूतेन कप्पियवोहारवसेन वृत्ते दायकेन 
“इदं कथं पेसित "न्ति ईदिसी विचारणा उपलब्भति, अविचारेत्वा च तं न सक्का जानितुं। यदि पन आगमनस्स असुद्भत्ता कप्पियकारको 
निद्विसितब्बो न भवेय्य, चीवरानं अत्थाय दूतस्स हत्थे अकप्पियवत्थुम्हि पेसिते सब्बत्थ दायकेन कथं पेसितन्ति पुच्छित्वाव 
कप्पियकारको निद्दिसितब्बो भवेय्य, तस्मा असतिपि आगमनसुद्धियं सचे सो दूतो अत्तनो कुसलताय कप्पियवोहारवसेन वदति, दूतस्सेव 
वचनं गहेतब्बं। यदि हि आगमनसुद्धियेवेत्थ पमाणं, मूलस्सामिकेन कप्पियवोहारवसेन पेसितस्स दूतस्स अकप्पियबोहारवसेन वदतोपि 
कप्पियकारको निद्दिसितब्बो भवेय्य, तस्मा सब्बत्थ दूतवचनमेव पमाणन्ति गहेतब्बं। इमिना चीवरचेतापन्नेनातिआदिना पन इममत्थं 
दस्सेति “कप्पियवसेन आभतम्पि चीवरमूलं ईदिसेन दूतवचनेन अकप्पियं होति, तस्मा तं पटिक्खिपितब्ब''न्ति। तेनेवाह “तेन भिक्खुना 
सो दूतो एवमस्स वचनीयोतिआदी 'ति। 


विमतिविनोदनियं (वि० वि० टी० १.५३८-५३९) पन एवं वृत्तं - यं वुत्तं मातिकाइकथायं (कङ्ला० अट्ट० राजसिक्खापदवण्णना) 
“इमिना चीवरचेतापन्नेन चीवरं चेतापेत्वा इत्थन्नामं भिक्खुं चीवरेन अच्छादेहीति इदं आगमनसुद्धि दस्सेत्‌ं वृत्तं । सचे हि “इद 
इत्थन्नामस्स भिकखुनो देही'ति पेसेय्य, आगमनस्स असुद्भत्ता अकप्पियवत्थुं आरब्भ भिक्खुना कप्पियकारकोपि निद्दिसितब्बो न 
भवेय्या”ति, तं निस्सग्गियवत्थुदुक्कटवत्थुभूतं अकप्पियचीवरचेतापन्नं “असुकस्स भिकखुनो देही”ति एवं आगमनसुद्धिया असति, 
सिक्खापदे आगतनयेन दूतवचने च असुद्धे सब्बथा पटिक्खेपोयेव कातुं वट्टति, न पन “चीवरञ्च खो मयं पटिग्गण्हामा "ति वत्तं, 
तदनुसारेन वेय्यावच्चकरञ्च निद्दिसितुं आगमनदूतवचनानं उभिन्नं असुद्भत्ता, पाळियं आगतनयेन पन आगमनसुद्धिया सति दूतवचने 
असुद्धेपि सिक्खापदे आगतनयेन सब्बं कातुं बड्ठतीति दस्सनत्थं वुत्तं । तेन च यथा दूतवचनासुद्धियम्पि आगमने सुद्धे वेय्यावच्चकरं 
निद्दिसितुं वट्टति, एवं आगमनासुद्धियम्पि दूतवचने सुद्धे वट्टति एवाति अयमत्थो अत्थतो सिद्धोव होति। उभयसुद्भियं वत्तब्बमेव नत्थीति 
उभयासुद्धिपक्खमेव सन्धाय मातिकाइकथायं (कङ्का० अट्ट० राजसिक्खापदवण्णना) “कप्पियकारकोपि निद्दिसितब्बो न भवेय्या"ति 
वुत्तन्ति वेदितब्बं। 


यं पनेत्थ सारत्थदीपनियं (सारत्थ° टी० २.२३७-५३९) “आगमनस्स सुद्धिया वा असुद्धिया वा विसेसप्पयोजनं न दिस्सती"तिआदि 
वुत्तं, तं मातिकाइकथावचनस्स अधिप्पायं असल्लक्खेत्वा वृत्तं यथावृत्तनयेन आगमनसुद्धिआदिना सप्पयोजनत्ता। यो पनेत्थ 
““मूलस्सामिकेन कप्पियबोहारवसेन, पेसितदूतस्स अकप्पियवोहारेन वदतोपि कप्पियकारको निद्दिसितब्बो भवेय्या”ति अनिद्टप्पसङ्गो 
वुत्तो, सो अनिद्टप्पसङ्गो एव न होति अभिमतत्ता। तथा हि सिक्खापदे एव “पटिग्गण्हतु आयस्मा चीवरचेतापन्न”न्ति अकप्पियबोहारेन 
वदतो दूतस्स कप्पियेन कम्मेन वेय्यावच्चकरो निद्दिसितब्बो वुत्तो आगमनस्स सुद्धत्ता, आगमनस्सपि असुद्धियं पन कप्पियेनपि कम्मेन 
वेय्यावच्चकरो न निद्दिसितब्बोवाति अत्थेव आगमनस्स सुद्धिअसुद्भधिया पयोजनं । कथं पन दूतवचनेन आगमनसुद्धि विञ्जायतीति? नायं 

भारो। दूतेन हि अकप्पियवोहारेन वुत्ते एव आगमनसुद्धि गवेसितब्बा, न इतरत्थ। तत्थ च तस्स वचनक्कमेन पुच्छित्वा च 
युत्तिआदीहि च सक्का विज्ञातुं। इधापि हि सिक्खापदे “चीवरचेतापन्ने आभत'न्ति दूतवचनेनेव चीवरं किणित्वा दातुं पेसितभावो 
विञ्जायति। यदि हि सब्बथा आगमनसुद्धि न विञ्ञायति, पटिक्खेपो एव कत्तब्बोति। 


सुवण्णं रजतं कहापणो मासकोति इमानि हि चत्तारि निस्सग्गियवत्थूनि, मुत्ता मणि वेळुरियो सङ्घो सिला पवाळं लोहितङ्को 
मसारगल्लं सत्त धञ्ञानि दासिदासं खेत्तं वत्थु पुप्फारामफलारामादयोति इमानि दुक्कटवत्थूनि च अत्तनो वा चेतियसङ्घगणपुग्गलानं वा 
अत्थाय सम्पटिच्छितुं न वडन्ति, तस्मा तं सादितं न वट्टतीति दस्सनत्थं “न खो मयं आवुसो चीवरचेतापन्नं पटिग्गण्हामा''ति वुत्तं । 
चीवरञ्च खो मयं पटिग्गण्हामा”तिआदि दूतवचनस्स अकप्पियत्तेपि आगमनसुद्धिया पटिपज्जनविधिदस्सनत्थं वृत्तं। कालेन कप्पियन्ति 
युत्तपत्तकालेन यदा नो अत्थो होति, तदा कप्पियं चीवरं पटिग्गण्हामाति अत्थो। वेय्यावच्चकरोति किच्चकरो, कप्पियकारकोति अत्थो । 
“वेय्यावच्चकरो निद्दिसितब्बो”ति इदं “अत्थि पनायस्मतो कोचि वेय्यावच्चकरो”ति कप्पियवचनेन वुत्तत्ता अनुञ्ञातं । सचे पन दूतो 
“को इमं गण्हाति, कस्स वा देमी”ति वदति, न निद्दिसितब्बो। आरामिको वा उपासको वाति इदं सारुप्पताय वुत्तं, ठपेत्वा पन पञ्च 
सहधम्मिके यो कोचि कप्मियकारको वट्टति। एसो खो आवुसो भिक्खूनं वेय्यावच्चकरोति इदं दूतेन “अत्थि पनायस्मतो कोचि 
वेस्यावच्चकरो”ति पुच्छितत्ता पुच्छासभागेन भिक्खुस्स कप्पियवचनदस्सनत्थं वृत्तं। एवमेव हि भिक्खुना वत्तब्बं, न वत्तब्बं “तस्स 
देही”तिआदि। तेनेव पाळियं “न वत्तब्बो तस्स देही”तिआदिमाह। विमतिविनोदनियं (वि० वि० टी० १.५३८-५३९) पन “एसो खो...पे०... 
न वत्तब्बो तस्स देहीतिआदि अकप्पियवत्थुसादियनपरिमोचनत्थं वृत्त" न्ति वुत्तं । 


आणत्तो सो मयाति यथा तुम्हाकं चीवरेन अत्थे सति चीवरं दस्सति, एवं बुत्तोति अत्थो। विमतिविनोदनियं पन “सज्जत्तोतिआदि 
एवं दूतेन पुन वृत्ते एव चोदेतुं वटति, न इतरथाति दस्सनत्थं वुत्त”न्ति वृत्तं । एत्थ पन पाळियं “सञ्ञत्तो सो मया"ति आगतत्ता एवं वुत्तो, 
पुरिमवाक्ये पन विनयसङ्गहप्पकरणे (वि० सङ्ग० अट्टः ६४) “आणत्तो सो मया”ति परियायवचनेन परिवत्तित्वा ठपितत्ता तथा वुत्तो, तेन 
च कप्पियकारकस्स सञ्ञापितभावे दूतेन भिक्खुस्स पुन आरोचिते एव भिक्खुना कप्पियकारको चोदेतब्बो होति, न अनारोचितेति 
दस्सेति। 


अत्थो मे आवुसो चीवरेनाति चोदनालवखणनिदस्सनमेतं । इदं वा हि वचनं वत्तब्बं, तस्स वा अत्थो याय कायचि भासाय वत्तब्बो। 
देहि मे चीवरन्तिआदीनि पन न वत्तब्बाकारदस्सनत्थं वृत्तानि। एतानि हि वचनानि, एतेसं वा अत्थो याय कायचि भासाय न वत्तब्बो। 
“एवं वदन्तो च पटिक्खित्तत्ता वत्तभेदे दुक्कटं आपज्जति, चोदना पन होतियेवा”ति महागण्ठिपदे मज्झिमगण्ठिपदे च वृत्तं। 


परिवत्तेत्वा 'देहि चेतापेहीति रूपियसंवोहारं समापज्जन्तो नाम होतीति तं दोसं दूरतो परिवज्जेतुं वृत्तं रूपियपटिग्गाहकेन सङ्घमज्झे 
निस्सट्टरूपिये विय। वुत्तञ्हि तत्थ “न वत्तब्बो इमं वा इमं वा आहरा'ति (पारा० अट्टः २.५८३-५८४), तस्मा न इदं विञ्जत्तिदोसे 
परिवज्जेतुं वुत्तन्ति वेदितब्बं अत्थो मे आवुसो चीवरेनाःतिपि अवत्तब्बताप्पसङ्गतो । तेनेव दूतनिददिङ्ठेसु रूपियसंवोहारसङ्काभावतो अञ्ञं 
कप्पियकारकं ठपेत्वापि आहरापेतब्ब" न्ति वुत्तं । तत्थापि “दूतेन ठपितरूपियेन चेतापेत्वा चीवरं आहरापेही "ति अवत्वा केवलं “चीवरं 
आहरापेही”ति एवं आहरापेतब्बन्ति अधिप्पायो गहेतब्बोति वुत्तं । 


इच्चेतं कुसलन्ति एवं यावततियं चोदेन्तो तं चीवरं अभिनिप्फादेतुं सक्कोति अत्तनो पटिलाभवसेन, इच्चेतं कुसलं साधु सुटु सुन्दरं । 
चतुक्खत्तुं पञ्चक्खत्तु छक्खत्तुपरमं तुण्हीभूतेन उद्दिस्स ठातब्बन्ति ठानलक्खणनिदस्सनमेतं। छक्खत्तुपरमन्ति च 
भावनपुंसकवचनमेतं | छक्खत्तुपरमन्ति एतेन चीवरं उद्दिस्स तुण्हीभूतेनेव ठातब्बं, न अञ्जं किञ्चि कातब्बन्ति इदं ठानलक्खणं । तेनेव 
“न आसनेतिआदी”ति अट्ठकथायं वृत्तं । सद्दसत्थे पन - 


“किरियाविसेसनं सत्थे, वृत्तं धातुविसेसनं । 
भावनपुंसकन्त्येव, सासने समुदीरित”न्ति॥ - 

वचनतो किरियाविसेसनमेव सासनवोहारेन भावनपुंसकं नाम जातं । 
“मुदुं पचतिइच्चत्र, पचनं भवतीति च। 
सुखं सयतिइच्चत्र, करोति सयनन्ति चा"ति॥ - 


वचनतो किरियाविसेसनपदेन तुल्याधिकरणभूतं किरियाविसेस्यपदं अकम्मकम्पि सकम्मकम्पि भूधातुकरधातूहि सम्बन्धितन्बं होतीति 
इमिना जायेन छक्खत्तुपरमं ठानं भवितब्बं, छक्खत्तुपरमं ठानं कातब्बन्ति अत्थो। एतेन छक्खत्तुपरमं एवं ठानं भवितब्बं, न ततो अधिकं, 
छक्खत्तुपरमं एव ठानं कातब्बं, न ततो उद्धन्ति इममत्थं दस्सेति। न आसने निसीदितब्बन्ति “इध भन्ते निसीदथा”ति वुत्तेपि न 
निसीदितब्बं। न आमिसं पटिग्गहेतब्बन्ति “यागुखज्जकादिभेदं किञ्चि आमिसं गण्हथ भन्ते"ति याचियमानेनपि न गण्हितब्बं। न 
धम्मो भासितब्बोति “मङ्गलं वा अनुमोदनं वा भासथा"ति याचियमानेनपि किञ्चि न भासितब्बं, केवलं “किंकारणा आगतोसी"ति 
पुच्छियमानेन “जानाहि आवुसो”ति वत्तब्बो। 


ठानं भञ्जतीति आगतकारणं भञ्जति कोपेति। ठानन्ति ठितिया च कारणस्स च नामं, तस्मा आसने निसीदनेन ठानं कुप्पति, 
आगतकारणम्पि, आमिसपटिग्गहणादीसु पन आगतकारणमेव भञ्जति, न ठानं । तेनाह “आगतकारणं भञ्जती”ति। केचि पन 
“आमिसपटिग्गहणादिना ठानम्पि भञ्जती”ति वदन्ति, तं अट्टकथाय न समेति, टीकायम्पि नानावादे दस्सेत्वा ठानभञ्जनं वुत्तं, तं 
अट्ठकथावचनेन असंसन्दनतो गन्थगरुभयेन न वदिम्ह। इदानि या तिस्सो चोदना, छ च ठानानि वृत्तानि, तत्थ वुद्धिहानिं दस्सेन्तो “सचे 
चतुक्खत्तु चोदेतीतिआदिमाह। यस्मा च एकचोदनावुद्धिया द्विन्नं ठानानं हानि वुत्ता, तस्मा चोदना द्विगुणं ठानन्ति लक्खणं दस्सितं 
होति। इति इमिना लक्खणेन तिक्खत्तुं चोदेत्वा छक्खत्तुं ठातब्बं, द्विक्खत्तुं चोदेत्वा अट्टक्खत्तुं ठातब्बं, सकि चोदेत्वा दसकखत्तुं ठातब्बं । 


तत्र तत्र ठाने तिट्टुतीति इदं चोदकस्स ठितड्ठानतो अपक्कम्म तत्र तत्र उद्दिस्स ठानंयेव सन्धाय वुत्तं। को पन वादो 
नानादिवसेसूति नानादिवसेसु एवं करोन्तस्स को पन वादो, वत्तब्बमेव नत्थीति अधिप्पायो। “सामं वा गन्तब्बं, दूतो वा पाहेतब्बोति 
इदं सभावतो चोदेतुं अनिच्छन्तेनपि कातब्बमेवा”ति वदन्ति। न तं तस्स भिक्खुनो किञ्चि अत्थं अनुभोतीति तं चीवरचेतापन्नं अस्स 
भिक्खुनो किञ्चि अप्पमत्तकम्पि कम्मं न निप्फादेति । युञ्जन्तायस्मन्तो सकन्ति आयस्मन्तो अत्तनो सन्तकं धनं पापुणन्तु। 
विमतिविनोदनियं (वि० वि० टी० १.५३८-५३९) पन “यतस्स चीवरचेतापन्नन्तिआदि येन अत्तना वे्यावच्चकरो निद्दिट्ठो, चीवरञ्च 
अनिप्फादितं, तस्स कत्तब्बदस्सनं । एवं भिक्खुना वत्थुसामिकानं वृत्ते चोदेत्वा देन्ति, वट्टति -सामिका चोदेत्वा देन्ती'ति (पारा० ५४१) 
अनापत्तियं वुत्तत्ता। तेनेव सो सयं अचोदेत्वा उपासकादीहि परियायेन वत्वा चोदापेति, तेसु सतक्खत्तुम्मि चोदेत्वा चीवरं दापेन्तेसु तस्स 
अनापत्ति सिद्धा होति सिक्खापदस्स अनाणत्तिकत्ता”ति वुत्तं । 


६५. केनचि अनिहदिट्टो अत्तनो मुखेनेव ब्यावटभावं वेय्यावच्चकरत्तं पत्तो मुखवेवटिको, अविचारेतुकामतायाति इमिना 
विज्जमानम्पि दातुं अनिच्छन्ता अरियापि वञ्चनाधिप्पायं विना वोहारतो नत्थीति वदन्तीति दस्सेति । सारत्थदीपनियं (सारत्थ° टी० 
२.५३७-५३९) पन “अविचारेतुकामतायाति इमस्मिं पक्खे 'नत्थम्हाकं कप्पियकारको'ति इदं तादिसं करोन्तो कप्पियकारको नत्थीति 
इमिना अधिप्पायेन वुत्त''न्ति वृत्तं। भेसज्जक्खन्धके मेण्डकसेट्टिवत्थुम्हि (महाव० २९९) वुत्तं “सन्ति भिक्खवे”तिआदिवचनमेव 
मेण्डकसिक्खापदं नाम | तत्थ हि मेण्डकेन नाम सेट्टिना “सन्ति हि भन्ते मग्गा कन्तारा अप्पोदका अप्पभक्खा न सुकरा अपाथेस्येन 
गन्तुं, साधु भन्ते भगवा भिकखूनं पाथेय्यं अनुजानातू "ति याचितेन भगवता अनुजानामि भिक्खवे पाथेय्यं परियेसितुं । तण्डुलो 
तण्डुलत्थिकेन, मुग्गो मुग्गत्थिकेन, मासो मासत्थिकेन, लोणं लोणत्थिकेन, गुळो गुळत्थिकेन, तेलं तेलत्थिकेन, सप्पि सप्पित्थिकेना”ति 
वत्वा इदं वुत्तं “सन्ति, भिक्खवे, मनुस्सा सद्धा पसन्ना, ते कप्पियकारकानं हत्थे हिरञ्ञं उपनिक्खिपन्ति इमिना यं अस्यस्स कप्पियं, तं 
देथा'ति। अनुजानामि, भिक्खवे, यं ततो कप्पियं, तं सादितुं, न त्वेवाहं, भिक्खवे, केनचि परियायेन जातरूपरजतं सादितब्बं 
परियेसितब्बन्ति वदामी"ति। “कप्पियकारकानं हत्थे हिरञ्ञं निक्खिपन्ती "ति एत्थापि भिक्खुस्स आरोचनं अत्थियेव, अञ्जथा 
अनिद्दिकप्पियकारकपक्खं भजतीति न चोदेतब्बो सिया, इदं पन दूतेन निद्दिइकप्पियकारके सन्धाय वृत्तं, न पन भिक्खुना निदिट्दे वा 
अनिद्िट्ठे वा। तेनेवाह “एत्थ चोदनाय परिमाणं नत्थी”तिआदि। यदि मूलं सन्धाय चोदेति, तं सादितमेव सियाति आह “मूल 
असादियन्तेना”ति। 

अञ्ञातकअप्पवारितेसु विय पटिपज्जितब्बन्ति इदं अत्तना चोदनाट्टानज्च न कातब्बन्ति दस्सनत्थं वृत्तं । पिण्डपातादीनं 
अत्थायाति इमिना चीवरत्थायेव न होतीति दस्सेति। एसेव नयोति इमिना वत्थुसामिना निहिद्दकप्पियकारकेसुपि पिण्डपातादीनम्पि 
अत्थाय दिन्ने च ठानचोदनादिसब्बं हेट्टा वृत्तनयेनेव कातब्बन्ति दस्सेति। 


६६. उपनिक्खित्तसादियने पनातिआदीसु “इदं अय्यस्स होतू "ति एवं सम्मुखा वा “अमुकस्मिं नाम ठाने मम हिरञ्ञसुवण्णं 
अत्थि, तं तुय्हं होतू "ति एवं परम्मुखा वा ठितस्स केवलं वाचाय वा हत्थमुद्दाय वा “तुय्ह”न्ति वत्वा परिच्चत्तस्स कायवाचाहि 
अप्पटिक्खिपित्वा चित्तेन सादियनं उपनिक्खित्तसादियनं नाम । सादियतीति वुत्तमेवत्थं विभावेति “गण्हितुकामो होती”ति। 


इदं गुत्तद्ठानन्ति आचिक्खितब्बन्ति पच्चयपरिभोगंयेव सन्धाय आचिक्खितब्बं । “इध निक्खिपा'ति वुत्ते “उग्गण्हापेय्य वा”ति 
बुत्तलक्खणेन निस्सग्गियं होतीति आह “इध निक्खिपाहीति न वत्तब्ब'न्ति। अथ वा “इदं गृत्तद्ठान ` न्ति आचिक्खन्तो ठानस्स 
गुत्तभावमेव दस्सेति, न वत्थुं परामसति, तस्मा आचिक्खितब्बं । “इध निक्खिपाही "ति पन वदन्तो निक्खिपितब्बं वत्थुं निक्खिपाहीति 
वत्थुं परामसति नाम, तस्मा न वत्तब्बं। परतो इदं गण्हाति एत्थापि एसेव नयो। कप्पियञ्च अकप्पियञ्च निस्साय ठितं होतीति यस्मा 
ततो उप्पन्नपच्चयपरिभोगो कप्पति, तस्मा कण्पियं निस्साय ठितं, यस्मा पन दुब्बिचारणाय ततो उप्पन्नपच्चयपरिभोगो न कप्पति, तस्मा 
अकप्पियं निस्साय ठितन्ति वेदितब्बं | अथ वा इदं धनं यस्मा “नयिदं कप्पती'ति पटिक्खित्तं, तस्मा कप्पियं निस्साय ठितं, यस्मा पन 
सब्बसो अविस्सज्जितं, तस्मा अकण्मियं निस्साय ठितं । अथ वा तं धनं यस्मा पच्छा सुटुविचारणाय सतिया कप्पियं भविस्सति, 
दुब्बिचारणाय सतिया अकप्पियं भविस्सति, तस्मा कप्पियञ्च अकप्पियञ्च निस्साय ठितं होतीति। विमतिविनोदनियं पन “एको सतं वा 
सहस्सं वातिआदि रूपिये हेड्रिमकोटिया पवत्तनाकारं दस्सेतुं वृत्त" न्ति च “न पन एवं पटिपज्जितब्बमेवाति दस्सेतुं, 'इध निक्खिपाही ति 
वुत्ते उग्गण्हापनं होतीति आह "इध निक्खिपाही'ति न वत्तब्ब”न्ति च “कप्पियञ्च...पे०... होतीति यस्मा असादितत्ता ततो उप्पन्नपच्चया 
वट्टन्ति, तस्मा कप्पियं निस्साय ठितं, यस्मा पन दुब्बिचारणाय सति ततो उप्पन्नं न कप्पति, तस्मा अकप्पियं निस्साय ठितन्ति 
वेदितब्ब''न्ति च वुत्तं । 


६७. सङ्घमज्झे निस्सज्जितब्बन्ति यस्मा रूपियं नाम अकप्पियं, तस्मा सङ्घस्स वा गणस्स वा पुग्गलस्स वा निस्सज्जितब्बन्ति न 
बुत्तं। यस्मा पन तं पटिग्गहितमत्तमेव होति, न तेन किञ्चि कप्पियभण्डं चेतापितं, तस्मा उपायेन परिभोगदस्सनत्थं “सङ्घमज्झे 
निस्सज्जितब्ब”न्ति (पारा० ५८४) वुत्तं। न तेन किञ्चि कप्पियभण्डं चेतापितन्ति इमिना चेतापितञ्चे, नत्थि परिभोगूपायो उग्गहेत्वा 
अनिस्सड्रूपियेन चेतापितत्ता। ईदिसञ्हि सङ्घमज्झे निस्सज्जनं कत्वाव छड़ेत्वा पाचित्तियं देसापेतब्बन्ति दस्सेति। केचि पन “यस्मा 
निस्सग्गियवत्थुं पटिग्गहेत्वापि चेतापितं कप्पियभण्डं सङ्घे निस्सड्टं कप्पियकारकेहि निस्सट्टरूपियेन परिवत्तेत्वा आनीतकप्पियभण्डसदिसं 
होति, तस्मा विनाव उपायं भाजेत्वा परिभुञ्जितुं वट्टती”ति वदन्ति, तं पत्तचतुक्कादिकथाय न समेति। तत्थ हि रूपियेन परिवत्तितपत्तस्स 
अपरिभोगोव दस्सितो, न निस्सज्जनविचारोति | कप्पियं आचिक्खितब्बन्ति पब्बजितानं सप्पि वा तेलं वा वट्टति उपासकाति एवं 
आचिक्खितब्बं । 


आरामिकानं वा पत्तभागन्ति इदं गिहीनं हत्थगतोपि सोयेव भागोति कत्वा वुत्तं । सचे पन तेन अञ्ञं परिवत्तेत्वा आरामिका देन्ति, 
परिभुञ्जितुं वट्टतीति मज्झिमगण्ठिपदे चूळगण्ठिपदे च वुत्तं। ततो हरित्वाति अञ्जेसं पत्तभागतो हरित्वा। कसिणपरिकम्मन्ति 
आलोककसिणपरिकम्मं | मञ्चपीठादीनि वाति एत्थ ततो गहितमञ्चपीठादीनि परिवत्तेत्वा अञ्जं चे गहितं, वट्टतीति वदन्ति। 
छायापीति भोजनसालादीनं छायापि। परिच्छेदातिक्कन्ताति गेहपरिच्छेदं अतिक्कन्ता, छायाय गतगतट्टानं गेहं न होतीति अधिप्पायो। 
मग्गेनपीति एत्थ सचे अञ्जो मग्गो नत्थि, मग्गं अधिट्टुहित्वा गन्तुं वतीति वदन्ति। कीतायाति तेन वत्थुना कोताय। उपनिक्खेपं 
ठपेत्वा सङ्घो पच्चये परिभुञ्जतीति सचे उपासको “अतिबहु एतं हिरञ्ञं, इदं भन्ते अज्जेव न विनासेतब्ब''न्ति वत्वा सयं उपनिकखेपं 
ठपेति, अञ्जेन वा ठपापेति, एवं उपनिक्खेपं ठपेत्वा ततो उप्पन्नपच्चयं परिभुञ्जन्तो सङ्घो पच्चये परिभुञ्जति, तेन वत्थुना गहितत्ता 
““अकप्पिय न्ति वुत्तं। विमतिविनोदनियं (वि० वि० टी० १.५८३-५८४) पन “उपनिक्खेपं ठपेत्वाति कप्पियकारकेहि वड्डिया पयोजनं 
सन्धाय वृत्तं। अकप्पियन्ति तेन वत्थुना गहितत्ता वुत्त" न्ति वुत्तं । 


सचे सो छट्टेतीति यत्थ कत्थचि खिपति, अथापि न छड्टेति, सयं गहेत्वा गच्छति, न वारेतब्बो। नो चे छट्टेतीति अथ नेव गहेत्वा 

गच्छति, न छट्टेति, “कि मय्हं इमिना ब्यापारेना”ति येनकामं पक्कमति, ततो यथावुत्तलक्खणो रूपियछड्को समन्नितब्बो। यो न 
छन्दागतिन्तिआदीसु लोभवसेन तं वत्थु अत्तनो वा करोन्तो अत्तानं वा उक्कंसेन्तो छन्दागतिं नाम गच्छति । दोसवसेन “नेवायं मातिकं 
जानाति, न विनय"न्ति परं अपसादेन्तो दोसागतिं नाम गच्छति । मोहवसेन पमुट्ठो पमुड्डस्सतिभाव॑ आपज्जन्तो मोहागति नाम गच्छति। 
रूपियपटिग्गाहकस्स भयेन छङ्टेतुं अविसहन्तो भयागतिं नाम गच्छति। एवं अकरोन्तो न छन्दागति गच्छति, न दोसागतिं गच्छति, न 
मोहागति गच्छति, न भयागति गच्छति नामाति वेदितब्बो। 


६८. पतितोकासं असमन्नारहन्तेन छट्टेतब्बन्ति इदं निरपेक्खभावदस्सनपरन्ति वेदितब्बं, तस्मा पतितट्ठाने जातेपि तस्स गूथं 
छट्टेन्तस्स विय निरपेकखभावोयेवेत्थ पमाणन्ति वेदितब्बं । असन्तसम्भावनायाति अत्तनि अविज्जमानउत्तरिमनुस्सधम्मारोचनं सन्धाय 
वुत्तं। थेय्यपरिभोगो नाम अनरहस्स परिभोगो। भगवता हि अत्तनो सासने सीलवतो पच्चया अनुञ्ञाता, न दुस्सीलस्स। दायकानम्पि 
सीलवतो एव परिच्चागो, न दुस्सीलस्स अत्तनो कारानं महण्फलभावस्स पच्चासीसनतो । इति सत्थारा अननुञ्ञातत्ता दायकेहि च 
अपरिच्चत्तत्ता दुस्सीलस्स परिभोगो थेय्यपरिभोगो। इणवसेन परिभोगो इणपरिभोगो, पटिग्गाहकतो दक्खिणाविसुद्भधिया अभावतो इणं 
गहेत्वा परिभोगो वियाति अत्थो। तस्माति “सीलवतो"तिआदिना वुत्तमेवत्थं कारणभावेन पच्चामसति। चीवरं परिभोगे परिभोगेति 
कायतो मोचेत्वा परिभोगे परिभोगे। पुरेभत्त...पे०... पच्छिमयामेसु पच्चवेक्खितब्बन्ति सम्बन्धो। तथा असक्कोन्तेन 
यथावुत्तकालविसेसवसेन एकस्मिं दिवसे चतुक्खत्तुं तिक्खत्तु द्विक्खतुँ सकिंयेव वा पच्चवेकिखितब्बं । 


सचस्स अप्पच्चवेक्खतोव अरुणो उग्गच्छति, इणपरिभोगड्टाने तिट्ठतीति एत्थ हिय्यो यं मया चीवरं परिभुत्तं, तं यावदेव 


अतीतपरिभोगपच्चवेक्खणं न करेय्य, इणपरिभोगड़ाने तिट्तीति वदन्ति, तं वीमंसितब्बं । सेनासनम्पि परिभोगे परिभोगेति पवेसे पवेसे। 
एवं पन असक्कोन्तेन पुरेभत्तादीसु पच्चवेक्खितब्बं, तं हेट्ठा वुत्तनयेनेव सक्का विञ्ञातुन्ति इध विसुं न वुत्तं। सतिपच्चयताति सतिया 
पच्चयभावो। पटिग्गहणस्स परिभोगस्स च पच्चवेक्खणसतिया पच्चयभावो युज्जति, पच्चवेक्खित्वाव पटिग्गहेतब्बं परिभुञ्जितब्बञ्चाति 
अत्थो। तेनेवाह “सतिं कत्वा'तिआदि। एवं सन्तेपीति यदिपि द्वीसुपि ठानेसु पच्चवेक्खणा युत्ता, एवं सन्तेपि। अपरे पनाह 
“सतिपच्चयताति सति भेसञ्जपरिभोगस्स पच्चयभावे, पच्चयेति अत्थो। एवं सन्तेपीति पच्चये सतिपी 'ति, तं तेसं मतिमत्तं। तथा हि 
पच्चयसन्निस्सितसीलं पच्चवेक्खणाय विसुज्झति, न पच्चयसब्भावमत्तेन। 


ननु च “परिभोगे करोन्तस्स अनापत्ती”ति इमिना पातिमोकखसंवरसीलं वुत्तं, तस्मा पच्चयसन्निस्सितसीलस्स 
पातिमोक्खसंवरसीलस्स च को विसेसोति? वुच्चते - पुरिमेसु ताव तीसु पच्चयेसु विसेसो पाकटोयेव, गिलानपच्चये पन यथा वति कत्वा 
रुक्खमूले गोपिते तस्स फलानिपि रक्खितानेव होन्ति, एवमेव पच्चवेक्खणाय पच्चयसन्निस्सितसीले रक्खिते तप्पटिबद्धं 
पातिमोक्खसंवरसीलम्पि निप्फन्नं नाम होति। गिलानपच्चयं अप्पच्चवेकिखित्वा परिभुञ्जन्तस्स सीलं भिज्जमानं पातिमोकखसंवरसीलमेव 
भिज्जति, पच्चयसन्निस्सितसीलं पन पच्छाभत्तपुरिमयामादीसु याव अरुणुग्गमना अप्पच्चवेक्खन्तस्सेव भिज्जति। पुरेभत्तञ्हि 
अप्पच्चवेक्खित्वापि गिलानपच्चयं परिभुञ्जन्तस्स अनापत्ति, इदमेतेसं नानाकरणन्ति सारत्थदीपनियं (सारत्थ° टी० २.५८५) आगतं । 


विमतिविनोदनियं (वि० वि० टी० १.५८५) पन “थेव्यपरिभोगोति पच्चयस्सामिना भगवता अननुञ्ञातत्ता वृत्तं। इणपरिभोगोति 
भगवता अनुञ्ञातम्पि कत्तब्बं अकत्वा परिभुञ्जनतो वुत्तं । तेन च पच्चयसन्निस्सितसीलं विपज्जतीति दस्सेति। परिभोगे परिभोगेति 
कायतो मोचेत्वा मोचेत्वा परिभोगे। पच्छिमयामेसु पच्चवेक्खितब्बन्ति योजना | इणपरिभोगद्ठाने तिट्ठतीति एत्थ 'हिय्यो यं मया चीवरं 
परिभुत्तःन्तिआदिनापि अतीतपच्चवेक्खणा वट्टतीति वदन्ति। परिभोगे परिभोगेति उदकपतनट्टानतो अन्तोपवेसनेसु निसीदनसयनेसु च। 
सतिपच्चयता वट्टतीति पच्चवेक्खणसतिया पच्चयत्तं लद्धुं वटुति । पटिग्गहणे च परिभोगे च पच्चवेक्खणासति अवस्सं लद्धब्बाति 
दस्सेति। तेनाह “सति कत्वा'तिआदि। केचि पन सतिपच्चयता पच्चये सति भेसज्जपरिभोगस्स कारणे सती'ति एवम्पि अत्थं वदन्ति, 
तेसम्पि पच्चये सतीति पच्चयसब्भावसल्लक्खणे सतीति एवमत्थो गहेतब्बो पच्चयसब्मावमत्तेन सीलस्स असुज्झनतो। परिभोगे 
अकरोन्तस्सेव आपत्तीति इमिना पातिमोक्खसंवरसीलस्स भेदो दस्सितो, न पच्चयसन्निस्सितसीलस्स तस्स अतीतपच्चवेक्खणाय 
विसुज्झनतो । एतस्मिं पन सेसपच्चयेसु च इणपरिभोगादिवचनेन पच्चयसन्निस्सितसीलस्सेव भेदोति एवमिमेसं नानाकरणं वेदितब्ब"'न्ति 
आगतं। 


www.tipitaka.org Vipassana Research Institute 


Page 54 sur 310 


एतेसु द्वीसु पकरणेसु “इणपरिभोगद्ठाने तिड्टती”ति एत्थ हिय्यो यं मया चीवरं परिभुत्तन्ति...पे०... वदन्तीति आगतं। इमं पन नयं 
निस्साय इदानि एकच्चे पण्डिता “अज्जपातो परिभुत्तं सायं पच्चवेक्खन्तेन अज्ज यं मया चीवरं परिभुत्तन्तिआदिना अतीतवसेन 
पच्चवेक्खणा कातब्बा”ति वदन्ति। केचि “हिय्यो परिभृत्तमेब अतीतवसेन पच्चवेक्खणा कातब्बा, न अज्ज परिभृत्तं, तं पन 
पच्चुप्पन्नवसेन पच्चवेक्खणायेवा”ति वदन्ति । तत्थ मूलवचने एवं विचारणा कातब्बा। कथं? इदं हिय्योत्यादिवचनं सृत्तं वा सुत्तानुलोमं 
वा आचरियवादो वा अत्तनोमति वाति। तत्थ न ताव सुत्तं होति “सुत्तं नाम सकले विनयपिटके पाळी"ति वुत्तत्ता इमस्स च वचनस्स न 
पाळिभूतत्ता। न च सृत्तानुलोमं “सृत्तानुलोमं नाम चत्तारो महापदेसा”ति (पारा० अट्टः १.४५) वृत्तत्ता इमस्स च महापदेसभावाभावतो। न 
च आचरियवादो “आचरियवादो नाम धम्मसङ्गाहकेहि पञ्चहि अरहन्तसतेहि ठपिता पाळिविनिमृत्ता ओक्कन्तविनिच्छयप्पवत्ता 
अड्टकथातन्ती”ति वचनतो इमस्स च अड्टकथापाठभावाभावतो। न च अत्तनोमति “अत्तनोमति नाम सुत्तसुत्तानुलोमआचरियवादे 
मुञ्चित्वा अनुमानेन अत्तनो बुद्धिया नयग्गाहेन उपड्टिताकारकथनं, अपिच सुत्तन्ताभिधम्मविनयड्टकथासु आगतो सब्बोपि थेरवादो 
अत्तनोमति नामा" ति वुत्तत्ता इमस्स च अट्टकथासु आगतत्थेरवादभावाभावतो। 


इति 


““चतुब्बिधञ्हि विनयं, महाथेरा महिद्धिका । 
नीहरित्वा पकासेसुं, धम्मसङ्गाहका पुरा"ति॥ (पारा० अट्ट० १.४५) - 


वृत्तेसु चतुन्बिधविनयेसु अनन्तोगधत्ता इदं वचनं विचारेतब्बं। तेन वुत्तं सारत्थदीपनियं (सारत्थ० टी० २.५८५) टीकाचरियेन “तं 
बीमंसितब्ब''न्ति। अथ वा “नयग्गाहेन उपड्टिताकारकथन' न्ति इमिना लक्खणेन तेसं तेसं आचरियानं उपट्टिताकारवसेन कथनं 
अत्तनोमति सिया, एवम्पि विचारेतब्बमेव। “ अत्तनोमति आचरियवादे ओतारेतब्बा। सचे तत्थ ओतरति चेव समेति च, गहेतब्बा। सचे 
नेव ओतरति न समेति, न गहेतब्बा। अयञ्हि अत्तनोमति नाम सन्बदुब्बला"ति (पारा० अटु० १.४५) वचनतो इमस्स च वचनस्स 
अट्ठकथावचने अनोतरणतो अप्पविसनतो । वुत्तञ्हि अद्कथायं “सचस्स अप्पच्चवेक्खतोव अरुणो उग्गच्छति, इणपरिभोगट्टाने 
तिट्ठती 'ति। 


अपरो नयो - कि इद बचनं पाळिवचनं वा अट्ठटकथावचनं वा टीकावचन वा गन्थन्तरवचनं वाति। तत्थ न ताव पाळिवचनं, न 
अट्ठकथावचनं, न गन्थन्तरवचनं, अथ खो टीकावचनन्ति। होतु टीकावचनं, सकवचनं वा परवचनं वा अधिप्पेतवचनं वा 
अनधिप्पेतवचनं वाति। तत्थ न सकवचनं होति, अथ खो परवचनं। तेनाह “वदन्ती”ति। न टीकाचरियेन अधिप्पेतवचनं होति, अथ खो 
अनधिप्पेतवचनं। तेनाह “तं वीमंसितब्ब”न्ति। तेहि पन आचरियेहि अतीतपरिभोगपच्चवेक्खणाति इदं अतीतपअभोगवसेन 
पच्चवेक्खणा अतीतपरिभोगपच्चवेक्खणाति परिकप्पेत्वा अतीतवाचकेन सद्देन योजेत्वा कतं भवेय्य। अतीते परिभोगो अतीतपरिभोगो, 
अतीतपरिभोगस्स पच्चवेकखणा अतीतपरिभोगपच्चवेक्खणाति एवं पन कते अतीतपरिभोगस्स पच्चुप्पन्नसमीपत्ता पच्चुप्पन्नवाचकेन 
सद्देन कथनं होति यथा तं नगरतो आगन्त्वा निसिन्नं पुरिसं “कुतो आगच्छसी"ति वृत्ते “नगरतो आगच्छामी”ति पच्चुप्पन्नवाचकसद्देन 
कथनं । 


बिनयसुत्तन्तविसुद्धिमग्गादीसु (म० नि० १.२३; विसुद्धि० १.१८) च “पटिसङ्घा योनिसो चीवरं पटिसेवती"ति वत्तमानवचनेनेव पाठो 
होति, न अतीतवचनेन, अतीतपरिभोगोति च इमस्मियेव दिवसे पच्छाभत्तादिकालं उपादाय पुरेभत्तादीसु परिभोगो इच्छितब्बो, न हिय्यो 
परिभोगो। कथं विञ्जायतीति चे? अइ़कथापमाणेन। वृत्तञ्हि अट्टकथायं (पारा० अट्ट० २.५८५) “पिण्डपातो आलोपे आलोपे, तथा 
असक्कोन्तेन पुरेभत्तपच्छाभत्तपुरिमयामपच्छिमयामेसु। सचस्स अप्पच्चवेक्खतोव अरुणो उग्गच्छति, इणपरिभोगट्टाने तिट्टती”ति। एतेन 
पिण्डपातं आलोपे आलोपे पच्चवेक्खन्तो भोजनकिरियाय अपरिनिद्धितत्ता मुख्यतो पच्चुप्पन्नपच्चवेक्खणा होति, पुरेभत्तादीसु चतूसु 
कोट्ठासेसु पच्चवेक्खन्तो भोजनकिरियाय परिनिट्टितत्ता अतीतपच्चवेक्खणा होतीति दस्सेति। सा पन पच्चुप्पन्नसमीपत्ता वत्तमानवचनेन 
विधीयति। यदि हि हिय्यो परिभृत्तानि अतीतपच्चवेक्खणेन पच्चवेक्खितब्बानि सियुं, 
अतीतदुतियदिवसततियदिवसादिमाससंवच्छरादिपरिभुत्तानिपि पच्चवेक्खितब्बानि सियुं, एवञ्च सति यथावुत्तअद्कथावचनं निरत्थकं 
सिया, तस्मा अट्कथावचनमेव पमाणं कातब्बं। यथाह - 

“बुद्धेन धम्मो विनयो च वुत्तो। 
यो तस्स पुत्तेहि तथेव जातो। 
सो येहि तेसं मतिमच्चजन्ता। 
यस्मा पुरे अट्टकथा अकंसु॥ 


“तस्मा हि यं अट्ठकथासु वुत्तं 

तं वज्जयित्वान पमादलेखं । 

सब्बम्पि सिक्खासु सगारवानं । 

यस्मा पमाणं इध पण्डितान"न्ति॥ (पारा० अट्ठ० १.गन्थारम्भकथा)। 


यस्मा च सब्बासवसृत्तादीसु (म० नि० १.२३) भगवता देसितकाले भिक्खुकत्तुकत्ता नामयोगत्ता वत्तमानपठमपुरिसवसेन “पटिसङ्घा 
योनिसो चीवरं पटिसेबती"ति देसिता, तदनुकरणेन भिकखूनं पच्चवेकखणकाले अत्तकत्तुकत्ता अम्हयोगत्ता वत्तमानउत्तमपुरिसवसेन 
““पटिसङ्का योनिसो चीवरं पटिसेवामी”ति पच्चवेक्खितब्बा होति, “सीतस्स पटिघाताया”तिआदीनि तदत्थसम्पदानपदानि च “पटिसेवति, 
पटिसेवामी' ति वुत्तपटिसेवनकिरियायमेव सम्बन्धितब्बानि होन्ति, तानि च किरियापदानि पच्चुप्पन्नवसेन वा पच्चुप्पन्नसमीपअतीतवसेन 
वा वत्तमानविभत्तियृत्तानि होन्ति, तस्मा पच्चुप्पन्नपरिभृत्तानं वा अतीतपरिभुत्तानं वा पच्चयानं पच्चवेक्खणकाले ““पटिसेवामी”ति वचनं 
भगवतो वचनस्स अनुगतत्ता उपपन्नमेवाति दडुब्बं। 


अनुवचनेपि एवं विचारणा कातब्बा - “अज्ज पातो परिभृत्तं सायं पच्चवेक्खन्तेन अज्ज यं मया चीवरं परिभृत्तन्तिआदिना 
अतीतवसेन पच्चवेक्खणा कातब्बा*"ति ये वदन्ति, ते एवं पुच्छितब्बा - कि भवन्तो भगवता अतीतपरिभृत्तेसु अतीतवसेन पच्चवेकखणा 
देसिताति? न देसिता। कथं देसिताति? “पच्चवेक्खती "ति पच्चुप्पन्नवसेनेव देसिताति। कि भोन्तो भगवतो काले अतीतपरिभृत्तेसु 
पच्चवेक्खणा नत्थीति? अत्थि। अथ कस्मा भगवता पच्चुप्पन्नवसेनेव पच्चवेक्खणा देसिताति? पच्चुप्पन्नसमीपवसेन वा सामज्जवसेन 
वा देसिताति । एवं सन्ते भगवतो अनुकरणेन इदानिपि अतीतपरिभुत्तानं पच्चयानं पच्चुप्पन्नवसेन पच्चवेक्खणा कातब्बाति। ये पन एवं 
वदन्ति “हिय्यो परिभुत्तानमेव अतीतपच्चवेक्खणा कातब्बा, न अज्ज परिभुत्तानं, तेसं पन पच्चुप्पन्नपच्चवेक्खणायेवा”ति, ते एवं वत्तब्बा 
-- किं भोन्तो यथा तुम्हे वदन्ति, एवं पाळियं अत्थीति? नत्थि। अद्कथायं अत्थीति? नत्थि। एवं सन्ते साइकथेसु तेपिटकेसु बुद्भवचनेसु 
असंविज्जमानं तुम्हाकं वचनं कथं पच्चेतब्बन्ति? आचरियपरम्परावसेन। होतु तुम्हाकं आचरियलद्धिवसेन कथनं, कालो नाम तिविधो 
अतीतो अनागतो पच्चुप्पन्नोति। तत्थ परिनिड्टिकिरिया अतीतो नाम, अभिमुखकिरिया अनागतो नाम, आरद्भअनिट्टिकिरिया 
पच्चुप्पन्नो नाम। तेनाहु पोराणा - 


“आरद्धानिङ्कितो भावो, पच्चुप्पन्नो सुनिट्टितो। 
अतीतानागतुप्पाद-मप्पत्ताभिमुखा किरिया"ति॥ 


तत्थ अज्ज वा होतु हिय्यो वा ततो पुब्बे वा, परिभुत्तपच्चयो सुपरिनिड्टितभुञ्जनकिरियत्ता अतीतो नाम। तत्थ हिय्यो वा ततो पुब्बे वा 
परिभुत्तपच्चयो अतिक्कन्तअरुणुग्गमनत्ता न पच्चवेक्खणारहो, पच्चवेक्खितोपि अप्पच्चवेक्खितोयेव होति, इणपरिभोगड्ठाने तिट्ठति। 
वुत्तञ्हि अट्टकथायं “सचस्स अप्पच्चवेक्खतोव अरुणो उग्गच्छति, इणपरिभोगड़्ाने तिट्ठती 'ति। अज्जेव पन चीवरञ्च सेनासनञ्च 
परिभोगे परिभोगे, पिण्डपातं आलोपे आलोपे, भेसज्जं पटिग्गहणे परिभोगे च पच्चवेक्खतो अपरिनिड्टितभुञ्जनकिरियत्ता 
पच्चुप्पन्नपरिभृत्तपच्चवेक्खणा नाम होति। पुरे परिभुत्तं ततो पच्छा चतूसु कोट्ठासेसु पच्चवेक्खतो सुपरिनिड्टितभुञ्जनकिरियत्ता 
अतीतपरिभुत्तपच्चवेक्खणा नाम होति। एत्तकं पच्चवेक्खणाय खेत्तं, न ततो पुब्बे पच्छा वा। यथाह अट्टकथायं “सीलवतो 
अप्पच्चवेक्खितपरिभोगो इणपरिभोगो नाम। तस्मा चीवरं परिभोगे परिभोगे...पे०... भेसज्जस्स पटिग्गहणेपि परिभोगेपि सतिपच्चयता 
बड्टती”ति, तस्मा हिय्यो परिभुत्तस्स इणपरिभोगत्ता तं अनामसित्वा अज्ज परिभृत्तेसु अतीतपच्चुप्पन्नेसु भगवतो वचनस्स अनुकरणेन 
वत्तमानविभत्तियुत्तेन “पटिसेवामी”ति किरियापदेन पच्चवेक्खणा सूपपन्ना होतीति दटुब्बा । ईदिसपच्चवेक्खणमेव सन्धाय 
विमतिविनोदनियादीसु (वि० वि० टी० १.५८५) “पच्चयसन्निस्सितसीलस्स अतीतपच्चवेक्खणाय विसुज्झनतो'ति वुत्तं 

एवं पच्चयसन्निस्सितसीलस्स सुद्धि दस्सेत्वा इदानि तेनेव पसङ्गेन सब्बापि सुद्धियो दस्सेतुं “चतुब्बिधा हि सुद्धीतिआदिमाह। 
तत्थ सुज्झति एतायाति सुद्धि, यथाध्म्मं देसनाव सुद्धि देसनासुद्धि। वुड्ठानस्सपि चेत्थ देसनाय एव सङ्गहो दडुन्बो । छिन्नमूलापत्तीनं पन 
अभिक्खुतापटिञ्ञायेव देसना। अधिट्ठानविसिट्टो संवरोव सुद्धि संवरसुद्धि। धम्मेन समेन पच्चयानं परियेट्टि एव सुद्धि परियेट्टिसुद्धि। 
चतूसु पच्चयेसु वुत्तविधिना पच्चवेक्खणाव सुद्धि पच्चवेक्खणसुद्धि। एस ताव सुद्धीसु समासनयो। सुद्धिमन्तेसु सीलेसु पन देसना सुद्धि 
एतस्साति देसनासुद्धि। सेसेसुपि एसेव नयो। न पुनेबं करिस्सामीति एत्थ एवन्ति संवरभेदं सन्धायाह | पहायाति वज्जेत्वा, अकत्चाति 
अत्थो। विमतिविनोदनियं पन “सुज्झति देसनादीहि, सोधीयतीति वा सुद्धि, चतुब्बिधसीलं। तेनाह 'देसनाय सुज्झनतो'तिआदि। एत्थ 
देसनाग्गहणेन वुट्ठानम्पि छिन्नमूलानं अभिक्खुतापटिञ्ञापि सङ्गहिता । छिन्नमूलापत्तीनम्मि हि पाराजिकापत्तिवुद्वानेन हेट्टापरिरकिखितं 
भिक्खुसीलं विसुद्धं नाम होति। तेन तेसं मग्गपटिलाभोपि सम्पज्जती”ति वुत्तं । 


तत्थ देसीयति उच्चारीयतीति देसना, दिसी उच्चारणेति धातु, देसीयति ञापीयति एतायाति वा देसना, दिस पेकखनेति धातु। 
उभयथापि विरतिपधानकुसलचित्तसमुट्टितो देसनावचीभेदसद्दो । संवरणं संवरो, सं-पुब्ब वर संवरणेति धातु, सतिपधानो चित्तुप्पादो। 
परियेसना परियेट्रि, परि-पुब्ज इस परियेसनेति धातु, वीरियपधानो चित्तुप्पादो। पटि पुनप्पुनं ओगाहेत्वा इक्खना पच्चवेक्खणा, पटि-पुब्ब 
अव-पुब्ब इक्ख दस्सनङ्केसूति धातु, पञ्ञापधानो चित्तुप्पादो । तेसु देसनाय वचीभेदसद्दभावतो वचीभेदं कातुं असक्कोन्तस्स च दुतियकं 
अलभन्तस्स च न सम्पज्जति, सेसा पन चित्तुप्पादमत्तभावतो वचीभेदं कातुं असक्कोन्तस्सपि दुतियकं अलभन्तस्सपि सम्पज्जन्ति एव, 
तस्मा गिलानादिकालेसु पच्चवेक्खणापाठं पठितुमसक्कोन्तेनपि अत्थं मनसि कत्वा चित्तेनेव पच्चवेक्खणा कातब्बाति। 


दातब्बट्टेन दायं, तं आदियन्तीति दायादा, अननुञ्ञातेसु सब्बेन सब्बं परिभोगाभावतो अनुञ्ञातेसुयेव च परिभोगसब्भावभावतो 
भिक्खूहि परिभुञ्जितब्बपच्चया भगवतो सन्तका। धम्मदायादसुत्तञ्चेत्थ साधकन्ति “धम्मदायादा मे, भिक्खवे, भवथ, मा 
आमिसदायादा, अत्थि मे तुम्हेसु अनुकम्पा, किन्ति मे सावका धम्मदायादा भवेय्युं, नो आमिसदायादा”ति एवं पवत्तं धम्मदायादसुत्तञ्च 
(म० नि० १.२९) एत्थ एतस्मिं अत्थे साधकं । अवीतरागानं तण्हावसीकताय पच्चयपरिभोगे सामिभावो नत्थि, तदभावेन वीतरागानं तत्थ 
सामिभावो यथारुचि परिभोगसब्भावतो। तथा हि ते पटिकूलम्पि अपपटिकूलाकारेन अप्पटिकूलम्पि पटिकूलाकारेन तदुभयम्पि वज्जेत्वा 
अज्झुपेक्खणाकारेन पच्चये परिभुञ्जन्ति, दायकानञ्च मनोरथं परिपूरेन्ति। तेनाह “ते हि तण्हाय दासब्यं अतीतत्ता सामिनो हुत्वा 
परिभुञ्जन्ती ति । यो पनायं सीलवतो पृथुज्जनस्स पच्चवेक्खितपरिभोगो, सो इणपरिभोगस्स पच्चनीकत्ता आनण्यपरिभोगो नाम होति। 
यथा पन इणायिको अत्तनो रुचिया इच्छित देसं गन्तुं न लभति, एवं इणपरिभोगयुत्तो लोकतो निस्सरितुं न लभतीति तप्पटिपक्खत्ता 
सीलवतो पच्चवेक्खितपरिभोगो आनण्यपरिभोगोति वुच्चति, तस्मा निप्परियायतो चतुपरिभोगविनिमृत्तो विसुंयेवायं परिभोगोति 
वेदितब्बो, सो इध विसुं न वुत्तो, दायज्जपरिभोगेयेव वा सङ्गहं गच्छतीति । सीलवापि हि इमाय सिक्खाय समन्नागतत्ता सेक्खोत्वेव 
बुच्चति। 


सब्बेसन्ति अरियानं पुथुज्जनानञ्च। कथं पृथुज्जनानं इमे परिभोगा सम्भवन्तीति? उपचारवसेन। यो हि पुथुज्जनस्सपि 
सल्लेखपटिपत्तियं ठितस्स पच्चयगेधं पहाय तत्थ अनुपलित्तेन चित्तेन परिभोगो, सो सामिपरिभोगो विय होति सीलवतो पन 
पच्चवेक्खितपरिभोगो दायज्जपरिभोगो विय होति दायकानं मनोरथस्साविराधनतो । तेन वुत्तं “दायज्जपरिभोगेयेव वा सङ्गहं गच्छती 'ति। 
कल्याणपुथुज्जनस्स परिभोगे वत्तब्बमेव नत्थि तस्स सेक्खसङ्गहतो। सेक्खसुत्त उहेतस्स (अ० नि० ३.८६) अत्थस्स साधकं । 


विमतिविनोदनियं (वि० वि० टी० १.५८५) पन “दातब्बट्टेन दायं, तं आदियन्तीति दायादा । सत्तन्नं सेक्खानन्ति एत्थ 
कल्याणपुथुज्जनापि सङ्गहिता तेसं आनण्यपरिभोगस्स दायज्जपरिभोगे सङ्गहितत्ताति वेदितब्बं। धम्मदायादसुत्तन्ति “धम्मदायादा मे, 
भिक्खवे, भवथ, मा आमिसदायादा”तिआदिना पवत्तं सुत्तं (म० नि० १.२९) । तत्थ “मा मे आमिसदायादाति एवं मे-सहं आनेत्वा अत्थो 
वेदितब्बो। एवञ्हि यथावुत्तत्थसाधकं होती" ति वृत्तं । तत्थ मे मम आमिसदायादा चतुपच्चयभुञ्जकाति भगवतो सम्बन्धभूतस्स 
सम्बन्धीभूता पच्चया वुत्ता, तस्मा दायकेहि दिन्नापि पच्चया भगवता अनुञ्ञातत्ता भगवतो पच्चयायेव होन्तीति एतस्स अत्थस्स 
धम्मदायादसुत्तं साधकं होतीति अत्थोति वृत्तं । 


लज्जिना सद्धिं परिभोगो नाम लज्जिस्स सन्तकं गहेत्वा परिभोगो। अलज्जिना सद्धिन्ति एत्थापि एसेव नयो। आदितो पट्टाय हि 

अलज्जी नाम नत्थीति इमिना दिट्ठदिद्ेस॒येव आसङ्का न कातब्बाति दस्सेति। अत्तनो भारभूता सद्धिविहारिकादयो । तेपि 
निवारेतब्बाति यो पस्सति, तेन निवारेतब्बाति पाठो। अट्ठकथायं पन “योपि अत्तनो भारभूतेन अलज्जिना सद्धि परिभोगं करोति, 
सोपि निवारेतब्बो”ति पाठो दिस्सति, तथापि अत्थतो उभयथापि युज्जति। अत्तनो सद्भिविहारिकादयोपि अलज्जिभावतो निवारेतब्बा। 
अलज्जीहि सद्भिविहारिकादीहि एकसम्भोगं करोन्ता अञ्जेपि निवारेतब्बाव। सचे न ओरमति, अयम्पि अलज्जीयेव होतीति एत्थ एवं 
निवारितो सो पुग्गलो अलज्जिना सद्धि परिभोगतो ओरमति विरमति, इच्चेतं कुसलं । नो चे ओरमति, अयम्पि अलज्जीयेव होति, तेन 
सद्भि परिभोगं करोन्तो सोपि अलज्जीयेव होतीति अत्थो। तेन वुत्तं “एबं एको अलज्जी अलज्जिसतम्पि करोती 'ति। अधम्मियोति 
अनेसनादीहि उप्पन्नो । धम्मियोति भिक्खाचरियादीहि उप्पन्नो। सङ्घस्सेव देतीति भत्तं अग्गहेत्वा अत्तना लद्भसलाकंयेव देति। 


विमतिविनोदनियं पन “लज्जिना सद्धि परिभोगोति धम्मामिसवसेन मिस्सीभावो। अलज्जिना सद्धिन्ति एत्थापि एसेव नयो। 
आदितो पट्टाय हि अलज्जी नाम नत्थीति इमिना दिइदिड्टेसु आसङ्का नाम न कातब्बा, दिट्टसुतादिकारणे सति एव कातब्बाति दस्सेति। 
अत्तनो भारभूता सद्भिविहारिकादयो। सचे न ओरमतीति अगतिगमनवसेन धम्मामिसपरिभोगतो न ओरमति। आपत्ति नाम नत्थीति 
इदं अलज्जीनं धम्मेनुप्पन्नपच्चयं धम्मकम्मञ्च सन्धाय वुत्तं । तेसम्पि हि कुलदूसनादिसमुप्पन्नं पच्चयं परिभुञ्जन्तानं वग्गकम्मादीनि 
करोन्तानञ्च आपत्ति एव। “धम्मियाधम्मियपरिभोगो पच्चयवसेनेव वेदितब्बो ति वृत्तत्ता हेड्ा लज्जिपरिभोगालज्जिपरिभोगा 
पच्चयवसेन एककम्मादिवसेन च वुत्ता एवाति वेदितब्बं। तेनेव दुटुदोससिक्खापदद्वकथायं (पारा० अट्टः २.३८५-३८६) 
चोदकचुदितकभावे ठिता द्रे अलज्जिनो धम्मपरिभोगम्पि सन्धाय 'एकसम्भोगपरिभोगा हुत्वा जीवथा'ति वुत्ता तेसं अञ्जमञ्ञं 
धम्मामिसापरिभोगे विरोधाभावा । लज्जीनमेव हि अलज्जिना सह तदुभयपरिभोगो न वट्टती”ति वुत्तं। 


सचे पन लज्जी अलज्जिं पग्गण्हाति...पे०... अन्तरधापेतीति एत्थ केवलं पग्गण्हितुकामताय एवं कातुं न वटुति, धम्मस्स पन 
सासनस्स सोतूनञ्च अनुग्गहत्थाय वट्टतीति वेदितब्बं । पुरिमनयेन “सो आपत्तिया कारेतब्बो”ति वृत्तत्ता इमस्स आपत्तियेवाति वदन्ति। 
उद्देसगाहणादिना धम्मस्स परिभोगो धम्मपरिभोगो। धम्मानुग्गहेन गण्हन्तस्स आपत्तिया अभावेपि थेरो तस्स अलज्जिभावंयेव सन्धाय 
““पापो किराय”न्तिआदिमाह। तस्स पन सन्तिकेति महारक्खितत्थेरस्स सन्तिके । 


विमतिविनोदनियं (वि० वि० टी० १.५८५) पन इमस्मिं ठाने वित्थारतो विनिच्छितं। कथं? धम्मपरिभोगोति “एककम्मं 
एकुद्देसो”तिआदिना वुत्तसंवासो चेव निस्सयग्गहणादिको सब्बो निरामिसपरिभोगो च वेदितब्बो। “न सो आपत्तिया कारेतब्बो”ति 
वुत्तत्ता लज्जिनो अलज्जिपग्गहे आपत्तीति वेदितब्बं। इतरोपीति लज्जीपि। तस्सापि अत्तानं पग्गण्हन्तस्स अलज्जिनो, इमिना च लज्जिनो 
बण्णभणनादिलाभं पटिच्च आमिसगरुकताय वा गेहस्सितपेमेन वा तं अलज्जि पग्गण्हन्तो लज्जी सासनं अन्तरधापेति नामाति दस्सेति। 
एवं गहट्टादीसु उपत्थम्भितो अलज्जी बलं लभित्वा पेसले अभिभवित्वा न चिरस्सेव सासनं उद्धम्मं उब्बिनयं करोतीति। 


धम्मपरिभोगोपि तत्थ वट्टतीति इमिना आमिसपरिभोगतो धम्मपरिभोगोव गरुको, तस्मा अतिविय अलज्जीविवेकेन कातब्बोति 
दस्सेति। “धम्मानुग्गहेन उग्गण्हितुं बडटती "ति वुत्तत्ता अलज्जुस्सन्नतायसासने ओसक्कन्ते, लज्जीसु च अप्पहोन्तेसु अलज्जि पकतत्तं 
गणपूरकं गहेत्वा उपसम्पदादिकरणेन चेव केचि अलज्जिनो धम्मामिसपरिभोगेन सङ्गहेत्वा सेसालज्जिगणस्स निग्गहेन च सासनं 
पग्गण्हितुम्पि वट्टति एव। 


केचि पन “कोटियं ठितो गन्थोति वुत्तत्ता गन्थपरियापुणनमेव धम्मपरिभोगो, न एककम्मादि, तस्मा अलज्जीहि सद्धिं उपोसथादिकं 
कम्मं कातुं वट्टति, आपत्ति नत्थी"ति वदन्ति, तँ न युत्तं, एककम्मादीसु बहूसु धम्मपरिभोगेसु अलज्जिनापि सद्भि कत्तब्बावत्थायत्तं 
धम्मपरिभोगं दस्सेतुं इध निदस्सनवसेन गन्थस्सेव समुद्धटत्ता। न हि एककम्मादिको विधि धम्मपरिभोगो न होतीति सक्का वत्तु 
अनामिसत्ता धम्मामिसेसु अपरियापन्नस्स च कस्सचि अभावा। तेनेव अट्टसालिनियं धम्मपटिसन्थारकथायं (ध० स० अट्टः १३५१) 


उपसम्पादेतब्बो...पे०... अयं धम्मपटिसन्थारो नामा”ति एवं सङ्घकम्मादिपि धम्मकोद्ठासे दस्सितं। तेसु पन धम्मको्ठासेसु यं 


गणपूरकादिवसेन अलज्जिनो अपेक्खित्वा उपोसथादि वा तेसं सन्तिका धम्मुग्गहणनिस्सयग्गहणादि वा करीयति, तं धम्मो चेव परिभोगो 
चाति धम्मपरिभोगोति वुच्चति, एतं तथारूपपच्चयं विना कातुं न वट्टति, करोन्तस्स अलज्जिपरिभोगो च होति दुक्कटञ्च | यं पन 

अलज्जिसतं अनपेक्खित्वा तज्जनीयादिनिग्गहकम्मं वा परिवासादिउपकारकम्मं वा उग्गहपरिपुच्छादानादि वा करीयति, तं धम्मो 
एव, नो परिभोगो, एतं अनुरूपानं कातुं बति, आमिसदाने विय आपत्ति नत्थि। निस्सयदानम्पि तेरससम्मुतिदानादि च 
बत्तपटिपत्तिसादियनादिपरिभोगस्सपि हेतुत्ता न वट्टति। 


यो पन महाअलज्जी उद्धम्मं उब्बिनयं सत्थुसासनं करोति, तस्स सद्धिविहारिकादीनं उपसम्पदादि उपकारकम्मम्पि 
उग्गहपरिपुच्छादानादि च कातु न वट्टति, आपत्ति एव होति, निग्गहकम्ममेव कातब्बं । तेनेव अलज्जिपग्गहोपि पटिक्खित्तो। 
धम्मामिसपरिभोगविवज्जनेनपि हि दुम्मङ्कूनं पुग्गलानं निग्गहोव अधिप्पेतो, सो च पेसलानं फासुविहारसद्धम्मड्टितिविनयानुग्गहादिअत्थाय 
एतदत्थत्ता सिक्खापदपञ्जत्तिया, तस्मा यं यं दुम्मङ्कूनं उपत्थम्भाय, पेसलानं अफासुविहाराय, सद्भम्मपरिहानादिअत्थाय होति, तं सब्बम्पि 
परिभोगो वा होतु अपरिभोगो वा कातुं न वट्टति, एवं करोन्ता सासनं अन्तरधापेन्ति, आपत्तिञ्च आपज्जन्ति, धम्मामिसपरिभोगेसु चेत्थ 
अलज्जीहि एककम्मादिधम्मपरिभोगो एव पेसलानं अफासुविहाराय सद्भधम्मपरिहानादिअत्थाय होति, न तथा आमिसपरिभोगो। न हि 
अलज्जीनं पच्चयपरिभोगमत्तेन पेसलानं अफासुविहारादि होति, यथावुत्तधम्मपरिभोगेन पन होति। तप्परिवज्जनेन च फासुविहारादयो । 
तथा हि कतसिवखापदवीतिक्कमा अलज्जिपुग्गला उपोसथादीसु पविट्ठा “तुम्हे कायद्वारे चेव वचीद्वारे च बीतिक्कमं करोथा"तिआदिना 
भिक्खूहि वत्तब्बा होन्ति। यथा विनयञ्च अतिट्ठन्ता सङ्घतो बहिकरणादिवसेन सुटु निग्गहेतब्बा, तथा अकत्वा तेहि सह संवसन्तापि 
अलज्जिनोव होन्ति “एकोपि अलज्जी अलज्जिसतम्पि करोती”तिआदिवचनतो (पारा० अट्टः २.५८५) । यदि हि ते एवं अनिग्गहिता 
सियुं, सङ्घे कलहादिं वड्डेत्वा उपोसथादिसामग्गिकम्मपटिबाहनादिना पेसलानं अफासुं कत्वा कमेन ते देवदत्तवज्जिपृत्तकादयो विय परिसं 
वड्डेत्वा अत्तनो विप्पटिपत्ति धम्मतो विनयतो दीपेन्ता सङ्घभेदादिम्पि कत्वा न चिरस्सेव सासनं अन्तरधापेय्युं । तेसु पन सङ्घतो 
बहिकरणादिवसेन निग्गहितेसु सब्बोपि अयं उपद्दवो न होति। वुत्तञ्हि “दुस्सीलपुग्गले निस्साय उपोसथो न तिट्ठति, पवारणा न तिट्ठति, 


विहरन्ती ति, तस्मा एककम्मादिधम्मपरिभोगोव आमिसपरिभोगतोपि अतिविय अलज्जीविवेकेन कातब्बो, आपत्तिकरो च 
सद्भम्मपरिहानिहेतुत्ताति वेदितब्बं। 


अपिच “उपोसथो न तिट्ठति, पवारणा न तिट्ठति, सङ्घकम्मानि न पवत्तन्ती”ति एबं अलज्जीहि सद्धि सङ्घकम्माकरणस्स अट्ठकथायं 
पकासितत्तापि चेतं सिज्झति। तथा परिवत्तलिङ्गस्स भिक्खुनो भिक्खुनुपस्सयं गच्छन्तस्स पटिपत्तिकथायं “आराधिका च होन्ति 
सङ्गाहिका लज्जिनियो, ता कोपेत्वा अञ्जत्थ न गन्तब्बं। गच्छति चे, गामन्तरनदीपाररत्तिविप्पवासगणम्हा ओहीयनापत्तीहि न मुच्चति... 
पे०... अलज्जिनियो होन्ति, सङ्गहं पन करोन्ति, तापि परिच्चजित्वा अञ्ञत्थ गन्तुं लभती"ति एवं अलज्जिनीसु दुतियिकागहणादीसु 
संवासापत्तिपरिहाराय नदीपारागमनादिगरुकापत्तिड्ठानानं अनुञ्ञातत्ता ततोपि अलज्जिसंवासापत्ति एव सद्धम्मपरिहानिया हेतुभूतो 
गरुकतराति विञ्ञायति। न हि लहुकापत्तिट्ठानं वा अनापत्तिदठानं वा परिहरितुं गरुकापत्ति्ठानवीतिक्कमं आचरिया अनुजानन्ति। तथा 
असंवासपदस्स अट्टकथायं “सब्बेहिपि लज्जिपुग्गलेहि समं सिक्खितब्बभावतो समसिक्खाता नाम । एत्थ यस्मा सब्बेपि लज्जिनो एतेसु 
कम्मादीसु सह वसन्ति, न एकोपि ततो बहिद्धा सन्दिस्सति, तस्मा तानि सब्बानिपि गहेत्वा एसो संवासो नामा"ति एवं लज्जीहेव 
एककम्मादिसंवासो वट्टतीति पकासितो । 


यदि एवं कस्मा असंवासिकेसु अलज्जी न गहितोति? नायं विरोधो, ये गणपूरके कत्वा कतं कम्मं कुप्पति, तेसं 
पाराजिकादिअपकतत्तानञ्ञेव असंवासिकत्तेन गहितत्ता। अलज्जिनो पन पकतत्तभूतापि सन्ति, ते चे गणपूरका हुत्वा कम्मं साधेन्ति, 
केवलं कत्वा अगतिगमनेन करोन्तानं आपत्तिकरा होन्ति सभागापत्तिआपन्ना विय अञ्ञमञ्जं। यस्मा अलज्जितञ्च लज्जितञ्च 
पुथुज्जनानं चित्तकखणपटिबद्धं, न सब्बकालिकं । सञ्चिच्च हि वीतिक्कमचित्ते उप्पन्ने अलज्जिनो “न पुन ईदिसं करिस्सामी "ति चित्तेन 
लञ्जिनो होन्ति। 


तेसु च ये पेसलेहि ओवदियमानापि न ओरमन्ति, पुनप्पुनं करोन्ति, ते एव असंवसितब्बा, न इतरे लज्जिधम्मे ओक्कन्तत्ता, तस्मापि 
अलज्जिनो असंवासिकेसु अगणेत्वा तप्परिवज्जनत्थं सोधेत्वाव उपोसथादिकरणं अनञ्जातं । तथा हि “पारिसुद्धि आयस्मन्तो आरोचेथ, 
पातिमोक्खं उद्दिसिस्सामी'तिआदिना (महाव० १३४) अपरिसुद्धाय परिसाय उपोसथकरणस्स अयुत्तता पकासिता, “यस्स सिया आपत्ति, 

““कच्चित्थ परिसुद्धा...पे०... परिसुद्धेत्थायस्मन्तो "ति (पारा० २३३) च पारिसुद्धिउपोसथे “परिसुद्धो अहं, भन्ते, परिसुद्धोति मं 
धारेथा”ति (महाव० १६८) च एवं उपोसथं करोन्तानं परिसुद्धता च पकासिता, वचनमत्तेन अनोरमन्तानञ्च उपोसथपवारणट्टुपनविधि च 
वुत्तो, सब्बथा लज्जिधम्मं अनोक्कमन्तेहि संवासस्स अयृत्तताय निस्सयदानग्गहणपटिक्खेपो, 
तज्जनीयादिनिग्गहकम्मकरणउक्खेपनीयकम्मकरणेन सानुवत्तकपरिसस्स अलज्जिस्स असंवासिकत्तपापनविधि च वृत्तो, तस्मा 
यथावृत्तेहि सुत्तन्तनयेहि, अद्टकथावचनेहि च पकतत्तेहिपि अपकतत्तेहिपि सब्बेहि अलज्जीहि एककम्मादिसंवासो न वट्टति, करोन्तानं 
आपत्ति एव दुम्मङ्कूनं पुग्गलानं निग्गहत्थायेव सब्बसिक्खापदानं पञ्जत्तत्ताति निट्ठमेत्थ गन्तब्बं । तेनेव दुतियसङ्गीतियं पकतत्तापि 
अलज्जिनो वज्जिपुत्तका यसत्थेरादीहि महन्तेन वायामेन सङ्घतो वियोजिता। न हि तेसु पाराजिकादिअसंवासिकापत्ति अत्थि, तेहि 
दीपितानं दसन्नं वत्थूनं लहुकापत्तिविसयत्ताति वुत्तं । 


तस्स सन्तिकेति महारक्खितत्थेरस्स सन्तिके । 
इति विनयसङ्गहसंवण्णनाभूते विनयालङ्कारे 
रूपियादिपटिग्गहणविनिच्छयकथालङ्कारो नाम 


द्रादसमो परिच्छेदो । 


१३. दानलक्खणादिविनिच्छयकथा 


६९. एवं रूपियादिपटिग्गहणविनिच्छयं कथेत्वा इदानि दानविस्सासग्गाहलाभपरिणामनविनिच्छयं कथेतुं 
““दानविस्सासग्गाहेही 'तिआदिमाह । तत्थ दीयते दानं, चीवरादिवत्थुं आरम्मणं कत्वा पवत्तो अलोभप्पधानो 
कामावचरकुसलकिरियचित्तुप्पादो । ससनं सासो, ससु हिंसायन्ति धातु, हिंसनन्ति अत्थो, विगतो सासो एतस्मा गाहाति विस्सासो | गहणं 
गाहो, विस्सासेन गाहो विस्सासग्गाहो। विसेसने चेत्थ करणवचनं, विस्सासवसेन गाहो, न थेय्यचित्तवसेनाति अत्थो। लच्छतेति लाभो, 
चीवरादिवत्थु, तस्स लाभस्स। परिणमियते परिणामनं, अञ्जेसं अत्थाय परिणतस्स अत्तनो, अञ्ञस्स वा परिणामनं, दापनन्ति अत्थो। 
दानविस्सासग्गाहेहि लाभस्स परिणामनन्ति एत्थ उद्देसे समभिनिविट्टस्स “दान”न्ति पदस्स अत्थविनिच्छयो ताव पठमं एवं वेदितब्बोति 
योजना। अत्तनो सन्तकस्स चीवरादिपरिक्खारस्स दानन्ति सम्बन्धो। यस्स कस्सचीति सम्पदाननिद्देसो, यस्स कस्सचि पटिग्गाहकस्साति 
अत्थो। 


यदिदं “दान''न्ति वृत्तं, तत्थ कि लक्खणन्ति आह “तत्रिदं दानलक्खण''न्ति। “इदं तुय्हं देमी”ति वदतीति इदं तिवङ्गसम्मन्नं 
दानलक्खणं होतीति योजना । तत्थ इदन्ति देय्यधम्मनिदस्सनं । तुय्हन्ति पटिग्गाहकनिदस्सनं । देमीति दायकनिदस्सनं । ददामीतिआदीनि 
पन परियायवचनानि । वृत्तञ्हि “देय्यदायकपटिग्गाहका विय दानस्सा”ति, “तिण्णं सम्मुखीभावा कुसलं होती”ति च। 
““बत्थुपरिच्चागलक्खणत्ता दानस्सा"ति इदं पन एकदेसलक्खणकथनमेव, किं एवं दीयमानं सम्मुखायेव दिन्नं होति, उदाहु परम्मुखापीति 
आह ““सम्मुखापि परम्मुखापि दिन्नंयेव होती ति। तुय्हं गण्हाहीतिआदीसु अयमत्थो - “गण्हाही" ति वुत्ते “देमी”ति वुत्तसदिसं 
होति, तस्मा मुख्यतो दिन्नत्ता सुदिन्नं होति, “गण्हामी”ति च वुत्ते मुख्यतो गहणं होति, तस्मा सुग्गहितं होति। “तुय्हं मय्ह न्ति इमानि पन 
पटिग्गाहकपटिबन्धताकरणे वचनानि। तव सन्तकं करोहीतिआदीनि पन परियायतो दानग्गहणानि, तस्मा दुदिन्ने दुग्गहितञ्च होति। 
लोके हि अपरिच्चजितुकामापि पुन गण्हितुकामापि “तव सन्तकं होतू"ति निय्यातेन्ति यथा तं कुसरञ्जो मातु रज्जनिय्यातनं | तेनाह “नेव 
दाता दातुं जानाति, न इतरो गहेतु''न्ति। सचे पनातिआदीसु पन दायकेन पञ्ञत्तियं अकोविदताय परियायवचने वुत्तेपि पटिग्गाहको 
अत्तनो पञ्जत्तियं कोविदताय मुख्यवचनेन गण्हाति, तस्मा ““सुग्गहित” न्ति वुत्तं । 


सचे पन एकोतिआदीसु पन दायको मुख्यवचनेन देति, पटिग्गाहकोपि मुख्यबचनेन पटिक्खिपति, तस्मा दायकस्स पुब्ब 
अधिट्टितम्पि चीवरं दानवसेन अधिद्ठानं विजहति, परिच्चत्तत्ता अत्तनो असन्तकत्ता अतिरेकचीवरम्पि न होति, तस्मा दसाहातिक्कमेपि 

आपत्ति न होति। पटिग्गाहकस्सपि न पटिक्खिपितत्ता अत्तनो सन्तकं न होति, तस्मा अतिरेकचीवरं न होतीति दसाहातिक्कमेपि 
आपत्ति नत्थि। यस्स पन रुच्चतीति एत्थ पन इमस्स चीवरस्स अस्सामिकत्ता पंसुकूलट्टाने ठितत्ता यस्स रुच्चति, तेन पंसुकूलभावेन 
गहेत्वा परिभुञ्जितब्बं, परिभुञ्जन्तेन पन दायकेन पुब्बअधिद्टितम्पि दानवसेन अधिट्ठानस्स विजहितत्ता पुन अधिट्टुहित्वा परिभुञ्जितब्बं 
इतरेन पुब्बे अनधिट्टितत्ताति दडुब्बं । 


इत्थन्नामस्स देहीतिआदीसु पन आणत्यत्थे पवत्ताय पञ्चमीविभत्तिया वुत्तत्ता आणत्तेन पटिग्गाहकस्स दिन्नकालेयेब 
पटिग्गाहकस्स सन्तकं होति, न ततो पुब्बे, पुब्बे पन आणापकस्सेव, तस्मा “यो पहिणति, तस्सेव सन्तक न्ति वुत्तं। इत्थन्नामस्स 
दम्मीति पन पच्चुप्पन्नत्थे पवत्ताय वत्तमानविभत्तिया वृत्तत्ता ततो पट्ठाय पटिग्गाहकस्सेव सन्तकं होति, तस्मा “यस्स पहीयति, तस्स 
सन्तक न्ति वुत्तं। तस्माति इमिना आयस्मता रेवतत्थेरेन आयस्मतो सारिपुत्तस्स चीवरपेसनवत्थुस्मिं भगवता देसितेसु अधिट्ठानेसु इध 
बुत्तलक्खणेन असम्मोहतो जानितब्बन्ति दस्सेति। 


तत्थ द्वाधिट्टितं, स्वाधिट्टितन्ति च न तिचीवराधिट्टानं सन्धाय वृत्तं, अथ खो सामिके जीवन्ते विस्सासग्गाहचीवरभावेन च सामिके 
मते मतकचीवरभावेन च गहणं सन्धाय वुत्तं, ततो पन दसाहे अनतिक्कन्तेयेव तिचीवराधिट्ठानं वा परिक्खारचोळाधिट्टानं वा विकप्पनं वा 
कातब्बं। यो पहिणतीति दायकं सन्धायाह, यस्स पहीयतीति पटिग्गाहकं । 


परिच्चजित्वा...पे०... न लभति, आहरापेन्तो भण्डग्घेन कारेतब्बोति अत्थो। अत्तना...पे०... निस्सग्गियन्ति इमिना 
परसन्तकभूतत्तं जानन्तो थेय्यपसय्हवसेन अच्छिन्दन्तो पाराजिको होतीति दस्सेति। पोराणटीकायं पन “सकसञ्ञाय विना गण्हन्तो भण्डं 
अग्घापेत्वा आपत्तिया कारेतब्बो”ति वुत्तं। सकसञ्जाय विनापि तावकालिकपंसुकूलसञ्जादिवसेन गण्हन्तो आपत्तिया न कारेतब्बो । 
अट्टकथायं पन पसस्हाकारं सन्धाय वदति । तेनाह “अच्छिन्दतो निस्सग्गिय ˆ न्ति। सचे पन...पे०... वट्टतीति तुडुदानं आह, अथ 
पनातिआदिना कुपितदानं। उभयथापि सयं दिन्नत्ता वट्टति, गहणे आपत्ति नत्थीति अत्थो। 


मम सन्तिके...पे०... एवं पन दातुं न वट्ठतीति वत्थुपरिच्चागलक्खणत्ता दानस्स एवं ददन्तो अपरिच्चजित्वा दिन्नत्ता दानं न 
होतीति न वट्टुति, ततो एव दुक्कटं होति। आहरापेतुं पन वट्टतीति पुब्बे “अकरोन्तस्स न देमी”ति वृत्तत्ता यथावुत्तउपज्झायग्गहणादीनि 
अकरोन्ते आचरियस्सेव सन्तकं होतीति कत्वा वुत्तं। करोन्ते पन अन्तेवासिकस्स सन्तकं भवेय्य सब्बसो अपरिच्चजित्वा दिन्नत्ता। 
सकसञ्ञाय विज्जमानत्ता “आहरापेतुं वट्टती'ति वुत्तं सिया। टीकायं (सारत्थ० टी० २.६३५) पन “एवं दिन्नं भतिसदिसत्ता आहरापेतुं 
बड्टती”ति वुत्तं। भतिसदिसे सतिपि कम्मे कते भति लद्धब्बा होति, तस्मा आरोपेतुं न वट्टेय्य। विमतिविनोदनियं (वि० वि० टी० १.६३५) 
पन ““आहरापेतुं बट्टतीति कम्मे अकते भतिसदिसत्ता वृत्त" न्ति वृत्तं, तेन कम्मे कते आहरापेतुं न बट्टतीति सिद्धं | उपज्झं गण्हिस्सतीति 
सामणेरस्स दानं दीपेति, तेन च सामणेरकाले दत्वा उपसम्पन्नकाले अच्छिन्दतोपि पाचित्तियं दीपेति। अयं ताव दाने विनिच्छयोति 
इमिना दानविनिच्छयादीनं तिण्णं विनिच्छयानं एकपरिच्छेदकतभावं दीपेति। 


विस्सासग्गाहलक्खणविनिच्छयकथा 


७०. अनुट्ठानसेय्या नाम याय सेय्याय सयितो याव जीवितिन्द्रियुपच्छेदं न पापुणाति, ताव वुच्चति। ददमानेन च मतकधनं 
ताव ये तस्स धने इस्सरा गहट्ठा वा पब्बजिता वा, तेसं दातब्बन्ति एत्थ के गहट्टा के पब्बजिता केन कारणेन तस्स धने इस्सराति? 
गहट्ठा ताव गिलानुपड्डाकभूता तेन कारणेन गिलानुपड्ाकभागभूते तस्स धने इस्सरा, येसञ्च वाणिजानं हत्थतो कप्पियकारकेन 
पत्तादिपरिक्खारो गाहापितो, तेसं यं दातब्बमूलं, ते च तस्स धने इस्सरा, येसञ्च मातापितूनं अत्थाय परिच्छिन्दित्वा वत्थानि ठपितानि, तेपि 
तस्स धनस्स इस्सरा। एवमादिना येन येन कारणेन यं यं परिक्खारधनं येहि येहि गहट्टेहि लभितब्बं होति, तेन तेन कारणेन ते ते गहड्ठा तस्स 
तस्स धनस्स इस्सरा। 


पब्बजिता पन बाहिरका तथेव सति कारणे इस्सरा । पञ्चसु पन सहधम्मिकेसु भिक्खू सामणेरा च मतानं भिक्खुसामणेरानं धनं 
विनापि कारणेन दायादभावेन लभन्ति, न इतरा। भिक्खुनीसिकखमानसामणेरीनम्पि धनं तायेव लभन्ति, न इतरे। तं पन मतकधनभाजनं 
चतुपच्चयभाजनविनिच्छये आवि भविस्सति, बहू पन विनयधरत्थेरा “ये तस्स धनस्स इस्सरा गहट्ठा वा पब्बजिता वा ति पाठं निस्साय 

““मतभिक्खुस्स धनं गहट्टभूता जातका लभन्ती "ति विनिच्छिनन्ति, तम्पि बिनिच्छयं तस्स च युत्तायुत्तभावं तत्थेव वक्खाम। 


अनत्तमनस्स सन्तकन्ति “दुदु कतं तया मया अदिन्नं मम सन्तकं गण्हन्तेना ति वचीभेदेन वा चित्तुप्पादमत्तेन वा दोमनस्सप्पत्तस्स 
सन्तकं । यो पन पठमंयेव “सुहु कतं तया मम सन्तकं गण्हन्तेना”ति वचीभेदेन वा चित्तुप्पादमत्तेन वा अनुमोदित्वा पच्छा 
केनचि कारणेन कुपितो, पच्चाहरापेतुं न लभति। योपि अदातुकामो, चित्तेन पन अधिवासेति, न किञ्चि वदतीति एत्थ तु 
पोराणटीकायं (सारत्थ० टी० २.१३१) “चित्तेन पन अधिवासेतीति वुत्तमेवत्थं विभावेतुं “न किञ्चि वदतीति वुत्त" न्ति वृत्तं। एवं सति 
““चित्तेना”ति इदं अधिवासनकिरियाय करणं होति। अदातुकामोति एत्थापि तमेव करणं सिया, ततो “चित्तेन अदातुकामो, चित्तेन 
अधिवासेती"तिवचनं ओचित्यसम्पोसकं न भवेय्य। तं ठपेत्वा “अदातुकामो"ति एत्थ कायेनाति वा वाचायाति वा अञ्ञं करणम्पि न 
सम्भवति, तदसम्भवे सति विसेसत्थवाचको पन-सद्दोपि निरत्थको। न किञ्चि वदतीति एत्थ तु वदनकिरियाय करणं “वाचाया”ति पदं 
इच्छितब्बं, तथा च सति अञ्ञं अधिवासनकिरियाय करणं, अञ्ञं वदनकिरियाय करणं, अञ्जा अधिवासनकिरिया, अञ्ञा वदनकिरिया, 
तस्मा “वुत्तमेवत्थं विभावेतु''न्ति वत्तुं न अरहति, तस्मा योपि चित्तेन अदातुकामो होति, पन तथापि वाचाय अधिवासेति, न किञ्चि 
वदतीति योजनं कत्वा पन “अधिवासेतीति वुत्तमेवत्थं पकासेतुं न किञ्चि वदतीति वुत्त”न्ति वत्तुमरहति। एत्थ तु पन-सद्दो 
अरुचिलक्खणसूचनत्थो। “चित्तेना”ति इदं अदातुकामकिरियाय करणं, “वाचाया”ति अधिवासनकिरियाय अवदनकिरियाय च करणं। 
अधिवासनकिरिया च अवदनकिरियायेव । “अधिवासेती ति वृत्ते अवदनकिरियाय अपाकटभावतो तं पकासेतुं “न किञ्चि वदतीति 
वुत्तं, एवं गय्हमाने पुब्बापरवचनत्थो ओचित्यसम्पोसको सिया, तस्मा एत्तकविवरेहि विचारेत्वा गहेतब्बोति। 


लाभपरिणामनविनिच्छयकथा 


७१. लाभपरिणामनविनिच्छये तुम्हाकं सप्पिआदीनि आभतानीति तुम्हाकं अत्थाय आभतानि सण्पिआदीनि। परिणतभावं 
जानित्वापि वुत्तविधिना विञ्ञापेन्तेन तेसं सन्तकमेव विञ्ञापितं नाम होतीति आह “मस्हम्पि देथाति वदति, वट्टती'ति। 


““पुष्फम्पि आरोपेतुं न बड्टतीति इदं परिणतं सन्धाय वुत्तं, सचे पन एकस्मिं चेतिये पूजितं पुप्फं गहेत्वा अञ्जस्मिं चेतिये पूजेति, 
वट्टती''ति सारत्थदीपनियं (सारत्थ० टी० २.६६०) वुत्तं। अट्ठकथायं (पारा० अट्ट? २.६६०) पन नियमेत्वा “अञ्ञस्स चेतियस्स अत्थाय 
रोपितमालावच्छतो' ति वृत्तत्ता न केवलं परिणतभावोयेब कथितो, अथ खो नियमेत्वा रोपितभावोपि। पुष्फम्पीति पि-सद्देन कुतो 
मालावच्छन्ति दस्सेति। विमतिविनोदनियं (वि० वि० टी० १.६६०) पन “रोपितमालावच्छतोति केनचि नियमेत्वा रोपितं सन्धाय वुत्तं, 
अनोचितं मिलायमानं ओचिनित्वा यत्थ कत्थचि पूजेतुं वट्टती”ति वुत्तं । ठितं दिस्वाति सेसकं गहेत्वा ठितं दिस्वा। इमस्स सुनखस्स मा 
देहि, एतस्स देहीति इदं परिणतेयेव, तिरच्छानगतस्स परिच्चजित्वा दिन्ने पन तं पलापेत्वा अज्जं भुञ्जापेतुं वटुति, तस्मा “कत्थ 
देमातिआदिना एकेनाकारेन अनापत्ति दस्सिता। एवं पन अपुच्छितेपि “अपरिणतं इद'न्ति जानन्तेन अत्तनो रुचिया यत्थ इच्छति, तत्थ 
दापेतुं वट्टती”ति तीसुपि गण्ठिपदेसु वुत्तं । यत्थ इच्छथ, तत्थ देथाति एत्थापि “तुम्हाकं रुचिया”ति वुत्तत्ता यत्थ इच्छति, तत्थ दापेतुं 
लभति। 


परिवारे (परि० अट्ट० ३२९) पन नव अधम्मिकानि दानानीति सङ्घस्स परिणतं अञ्ञसङ्घस्स वा चेतियस्स वा पुग्गलस्स वा 
परिणामेति, चेतियस्स परिणतं अञ्ञचेतियस्स वा सङ्घस्स वा पुग्गलस्स वा परिणामेति, पुग्गलस्स परिणतं अञ्ञपुग्गलस्स वा सङ्घस्स वा 
चेतियस्स वा परिणामेतीति एवं वुत्तानि। नब पटिग्गहा परिभोगा चाति एतेसंयेव दानानं पटिग्गहा च परिभोगा च। तीणि धम्मिकानि 
दानानीति सङ्घस्स निन्नं सङ्घस्सेव देति, चेतियस्स निन्नं चेतियस्सेव देति, पुग्गलस्स निन्नं पुग्गलस्सेव देतीति इमानि तीणि। 
पटिग्गहपटिभोगापि तेसंयेव पटिग्गहा च परिभोगा चाति आगतं । 


इति विनयसङ्गहसंवण्णनाभूते विनयालङ्कारे 
दानलक्खणादिविनिच्छयकथालङ्कारो नाम 


तेरसमो परिच्छेदो। 

१४. पथवीखणनविनिच्छयकथा 


७२. एवं दानविस्सासग्गाहलाभपरिणामनविनिच्छयं कथेत्वा इदानि पथवीविनिच्छयं कथेतुं “पथवी'“त्यादिमाह | तत्थ पत्थरतीति 
पथवी, प-पुब्ब थर सन्थरणेति धातु, र-कारस्स व-कारो, ससम्भारपथवी। तप्पभेदमाह “द्वे पथवी, जाता च पथवी अजाता च 
पथवी' ति । तासं विसेसं दस्सेतुं “तत्थ जाता नाम पथवी_ त्यादिमाह । तत्थ सुद्धपंसुका...पे०... येभुय्येनमत्तिकापथवी जाता नाम पथवी 
होति। न केवलं सायेव, अदड्डा पथवीपि “जाता पथवी”ति वुच्चति। न केवलं इमा द्वेयेव, योपि पंसुपुञ्जो वा...पे०... चातुमासं ओवड्टो, 
सोपि “जाता पथवी”ति वुच्चतीति योजना । इतरत्रपि एसेव नयो। 


तत्थ सुद्धा पंसुकायेव एत्थ पथविया अत्थि, न पासाणादयोति सुद्धपंसुका । तथा सुद्धमत्तिका। अप्पा पासाणा एत्थाति 
अप्पपासाणा। इतरेसुपि एसेव नयो। येभुय्येन पंसुका एत्थाति येभुस्येनपंसुका, अलुत्तसमासोयं, तथा येभुय्येनमत्तिका । तत्थ 
मुद्टिप्पमाणतो उपरि पासाणा। मुद्ठिप्पमाणा सक्खरा। कथलाति कपालखण्डादि। मरुम्पाति कटसक्खरा । वालुका वालुकायेव। 
येभुय्येनपंसुकाति एत्थ तीसु कोड्ासेसु द्वे कोट्ठासा पंसु, एको पासाणादीसु अञ्जतरकोट्ठासो। अदङड्डापीति 
उद्धनपत्तपचनकुम्भकारातपादिवसेन तथा तथा अदड्टा, सा पन विसुं नत्थि, सुद्धपंसुआदीसु अञ्जतरावाति वेदितब्बा । 
येभुस्येनसक्खराति बहुतरसक्खरा। हत्थिकुच्छियं किर एकं पच्छिपूरं आहरापेत्वा दोणियं धोवित्वा पथविया येभुय्येनसक्खरभावं जत्वा 
सयं भिक्खू पोकखरणिं खणिंसूति। यानि पन मज्झे “अप्पपंसुअप्पमत्तिका'ति द्वे पदानि, तानि येभुय्येनपासाणादिपञ्चकमेव पविसन्ति। 
तेसञ्जेव हि ट्विन्नं पभेदवचनमेतं, यदिदं सुद्धपासाणादिआदि। 


एत्थ च किञ्चापि येभुय्येनपंसुं अप्पपंसुञ्च पथविं वत्वा उपडपंसुकापथवी न वृत्ता, तथापि पण्णत्तिवज्जसिक्खापदेसु 
सावसेसपञ्जत्तियापि सम्भवतो उपड्टपंसुकायपि पथविया पाचित्तियमेवाति गहेतब्बं। केचि पन “सब्बच्छन्नादीसु उपडुच्छन्ने दुक्कटस्स 
वुत्तत्ता इधापि दुक्कटं युज्जती”ति वदन्ति, तं न यृत्तं पाचित्तियवत्थुकञ्च अनापत्तिवत्थुकञ्च दुविधं पर्थवि ठपेत्वा अञ्जिस्सा 
दुक्कटवत्थुकाय ततियाय पथविया अभावतो। द्वेयेव हि पथवियो वृत्ता “जाता च पथवी अजाता च पथवी”ति, तस्मा द्वीसु अञ्ञतराय 
पथविया भवितब्बं | विनयविनिच्छये च सम्पत्ते गरुकलहुकेसु गरुकेयेव ठातब्बत्ता न सक्का एत्थ अनापत्तिया भवितुं । सब्बच्छन्नादीसु 
पन उपडे दुक्कटं युत्तं तत्थ तादिसस्स दुक्कटवत्थुनो सम्भवतो | विमतिविनोदनियम्पि (वि० वि० टी० पाचित्तिय २.८६) 
“अप्पपंसुमत्तिकाय पथविया अनापत्तिवत्थुभावेन वुत्तत्ता उपड्पंसुमत्तिकायपि पाचित्तियमेवाति गहेतब्बं । न हेतं दुक्कटवत्थूति सक्का 
वत्तुं जाताजातविनिमुत्ताय ततियाय पथविया अभावतो"ति वृत्तं। 


खणन्तस्स खणापेन्तस्स वाति अन्तमसो पादङ्गुड्केनपि सम्मज्जनिसलाकायपि सयं वा खणन्तस्स अञ्जेन वा खणापेन्तस्स । 
““पोक्खरणिं खणा ति वदति, वट्टतीति “इमस्मिं ओकासे”ति अनियमेत्वा वृत्तत्ता वट्टति। “इमं बल्लि खणा'ति वृत्तेपि पथविखणनं 
सन्धाय पवत्तवोहारत्ता इमिनाव सिक्खापदेन पाचित्तियं, न भूतगामसिक्खापदेन, उभयम्पि सन्धाय वृत्ते पन द्वेपि पाचित्तियानि होन्ति। 


७३. कुटेहीति घटेहि। तनुककहदमोति उदकमिस्सककद्दमो, सो च उदकगतिकत्ता वट्टति । उदकपप्पटकोति उदके अन्तोभूमियं 
पविट्ठे तस्स उपरिभागं छादेत्वा तनुकपंसु वा मत्तिका वा पटलं हुत्वा पलवमाना उट्टाति, तस्मिं उदके सुक्खेपि तं पटलं वातेन चलमानं 
तिट्ठति, तं उदकपप्पटको नाम। ओमकचातुमासन्ति ऊनचातुमासं। ओवइन्ति देवेन ओवट्ं । अकतपब्भारेति अवलञ्जनट्टठानदस्सनत्थं 
वृत्तं। तादिसे हि वम्मिकस्स सब्भावोति। मूसिकुक्कुरं नाम मूसिकाहि खणित्वा बहि कतपंसुरासि । 


एसेव नयोति ओमकचातुमासं ओवट्टोयेव वट्टतीति अत्थो। एकदिवसम्पि न वट्टतीति ओवट्टचातुमासतो एकदिवसातिक्कन्तोपि 
विकोपेतु न वट्टति । हेट्टभूमिसम्बन्धेपि च गोकण्टके भूमितो छिन्दित्वा छिन्दित्वा उग्गतत्ता अच्चुग्गतं मत्थकतो छिन्दितुं गहेतुञ्च वटुतीति 
वदन्ति। सकट्ठाने अतिड्टमानं कत्वा पादेहि महित्वा आलोव्ठितकद्दमम्पि गहेतुं बटटति। 


अच्छदनन्तिआदिना वुत्तत्ता उजुकं आकासतो पतितवस्सोदकेन ओवड्डमेव जातपथवी होति, न छदनादीसु पतित्वा ततो 
पवत्तउदकेन तिन्तन्ति वेदितब्ब । ततोति पुराणसेनासनतो। इट्टकं गण्हामीतिआदि सुद्भचित्तं सन्धाय वुत्तं । “उदकेनाति उजुकं 

आकासतोयेव पतितउदकेन। सचे पन अञ्जत्थ पहरित्वा पतितेन उदकेन तेमितं होति, बड़ती”ति वदन्ति। मण्डपत्थम्भन्ति 
साखामण्डपत्थम्भं। 


७४. उच्चालेत्वाति उक्खिपित्वा । तेन अपदेसेनाति तेन लेसेन। अविसयत्ता अनापत्तीति एत्थ सचेपि निब्बापेतुं सक्का होति, 
पठमं सुद्भचित्तेन दिन्नत्ता दहतूति सल्लक्खेत्वापि तिट्ठति, अनापत्ति। महामत्तिकन्ति भित्तिलेपनं । 


इति विनयसङ्गहसंवण्णनाभूते विनयालङ्कारे 
पथवीखणनविनिच्छयकथालङ्कारो नाम 


चुद्दसमो परिच्छेदो । 


१५. भूतगामविनिच्छयकथा 


७५, एवं पथविविनिच्छयं कथेत्वा इदानि भूतगामविनिच्छयं कथेतुं “भूतगामोतिआदिमाह । तत्थ भवन्ति अहुवुञ्चाति भूता, 
जायन्ति वइुन्ति जाता वड्डिता चाति अत्थो। गामोति रासि, भूतानं गामोति भूतगामो, भूता एव वा गामो भूतगामो, 
पतिट्टितहरिततिणरुक्खादीनमेतं अधिवचनं। तत्थ “भवन्ती”ति इमस्स विवरणं “जायन्ति वडुन्ती”ति, “ अहुवृ न्ति इमस्स “जाता 
बड्टिता”ति। एवं भूत-सद्दो पच्चुप्पन्नातीतविसयो होति। तेनाह विमतिविनोदनियं (वि० वि० टी० पाचित्तिय २.९०) “भवन्तीति वडन्ति, 
अहुवुन्ति बभुवू"ति। इदानि तं भूतगामं दस्सेन्तो “भूतगामोति पञ्चहि बीजेहि जातानं रुक्खलतादीनमेतं अधिवचन'न्ति आह। 
लतादीनन्ति आदि-सद्देन ओसधिगच्छादयो वेदितब्बा। 


इदानि तानि बीजानि सरूपतो दस्सेन्तो “तत्रिमानि पञ्च बीजानी”तिआदिमाह । तत्थ मूलमेव बीजं मूलबीजं । एवं सेसेसुपि। 
अथ वा मूलं बीजं एतस्साति मूलबीजं, मूलबीजतो वा निब्बत्तं मूलबीजं । एवं सेसेसुपि । तत्थ पठमेन विग्गहेन बीजगामो एव लब्भति, 
दुतियततियेहि भूतगामो । इदानि ते भूतगामे सरूपतो दस्सेन्तो “तत्थ मूलबीजं नामा त्यादिमाह। तत्थ तेसु पञ्चसु मूलबीजादीसु 


सन्ति, मूले जायन्ति, मूले सञ्जायन्ति, एतं भूतगामजातं मूलबीजं नाम होतीति योजना । सेसेसुपि एसेव नयो। वुत्तञ्हि अट्टकथायं (पाचि० 
अद्ढ० ९१) “इदानि तं भूतगामं विभजित्वा दस्सेन्तो भूतगामो नाम पञ्च बीजजातानीतिआदिमाहा"ति। तत्थ भूतगामो नामाति भूतगामं 
उद्धरित्वा यस्मिं सति भूतगामो होति, तं दस्सेतुं “पञ्च बीजजातानीति आहा"ति अट्टकथासु वुत्तं। एवं सन्तेपि “यानि वा पनञ्ञानिपि 
अत्थि, मूले जायन्ती”तिआदीनि न समेन्ति। न हि मूलबीजादीनि मूलादीसु जायन्ति। मूलादीसु जायमानानि पन तानि बीजजातानि, तस्मा 
एवमत्थवण्णना वेदितब्बा - भूतगामो नामाति विभजितब्बपदं। पञ्चाति तस्स विभागपरिच्छेदो। बीजजातानीति 
परिच्छिन्नधम्मनिदस्सनं, यतो बीजेहि जातानि बीजजातानि, रुक्खादीनं एतं अधिवचनन्ति च। यथा “सालीनं चेपि ओदनं 
भुञ्जती”तिआदीसु (म० नि० १.७६) सालितण्डुलानं ओदनो सालिओदनोति वुच्चति, एवं बीजतो सम्भूतो भूतगामो बीज" न्ति वुत्तोति 
वेदितब्बोति च। 


फळुबीजन्ति पब्बबीजं । पच्चयन्तरसमवाये सदिसफलुप्पत्तिया विसेसकारणभावतो विरुहणसमत्थे सारफले निरुळहो बीज-सद्दो 
तदत्थसंसिद्भिया मूलादीसुपि केसुचि पवत्ततीति मूलादितो निवत्तनत्थं एकेन बीजसद्देन विसेसेत्वा वुत्तं “बीज न्ति “रूपरूपं, 
दुक्खदुक्ख'न्ति च यथा। निद्देसे “यानि वा पनञ्ञानिपि अत्थि, मूले जायन्ति मूले सञ्जायन्ती"ति एत्थ बीजतो निब्बत्तेन बीजं दस्सितं, 
तस्मा एवमेत्थ अत्थो दड्डब्बो - यानि वा पनञ्जानिपि अत्थि, आलुवकसेरुकमलनीलुप्पलपुण्डरीककुवलयकुन्दपाटलिमूलादिभेदे मूले 
गच्छवल्लिरुक्खादीनि जायन्ति सञ्जायन्ति, तानि, यम्हि मूले जायन्ति चेव सञ्जायन्ति च, तञ्च पाळियं (पाचि० ९१) वुत्तहलिद्दादि च, 
सब्बम्पि एतं मूलबीजं नाम, एतेन कारियोपचारेन कारणं दस्सितन्ति दस्सेति। एस नयो खन्धबीजादीसु। येवापनकखन्धबीजेसु पनेत्थ 
अम्बाटकइन्दसालनुहिपालिभदइ्दककणिकारादीनि खन्धबीजानि। अम्बिलावल्लिचतुरस्सवल्लिकणवेरादीनि फळुबीजानि। 

मकचिमल्लिकासुमनजयसुमनादीनि अग्गबीजानि। अम्बजम्बुपनसट्ठिआदीनि बीजबीजानीति दट्ठब्बानि। भूतगामे भूतगामसञ्जी 
छिन्दति वा छेदापेति वाति सत्थकानि गहेत्वा सयं वा छिन्दति, अञ्जेन वा छेदापेति। भिन्दति वा भेदापेति वाति पासाणादीनि गहेत्वा 
सयं वा भिन्दति, अञ्जेन वा भेदापेति। पचति वा पचापेति वाति अग्गिं उपसंहरित्वा सयं वा पचति, अञ्ञेन वा पचापेति, पाचित्तियं 
होतीति सम्बन्धो। तत्थ आपत्तिभेदं दस्सेन्तो “भूतगामञ्ही”तिआदिमाह | तत्थ भूतगामपरिमोचितन्ति भूतगामतो वियोजितं । 


७६. सञ्चिच्च उक्खिपितुं न वट्टतीति एत्थ `-सञ्चिच्चा' ति वृत्तत्ता सरीरे लग्गभावं जत्वापि उद्टहति, “तं उद्भरिस्सामी”ति 
सञ्जाय अभावतो वट्टति। अनन्तकग्गहणेन सासपमत्तिका गहिता। नामज्हेतं तस्सा सेवालजातिया। मूलपण्णानं अभावेन 
**असम्पुण्णभूतगामो नामा ति वुत्तं। अभूतगाममूलत्ताति एत्थ भूतगामो मूलं कारणं एतस्साति भूतगाममूलो, भूतगामस्स वा मूलं 
कारणन्ति भूतगाममूलं । बीजगामो हि नाम भूतगामतो सम्भवति, भूतगामस्स च कारणं होति। अयं पन तादिसो न होतीति 
“अभूतगाममूलत्ता ति वृत्तं । 


किञ्चापि हि तालनाळिकेरादीनं खाणु उद्धं अवड्डनतो भूतगामस्स कारणं न होति, तथापि 
भूतगामसङ्ख्यूपगतनिब्बत्तपण्णमूलबीजतो सम्भूतत्ता भूतगामतो उपपन्नो नाम होतीति बीजगामेन सङ्गहं गच्छति। सो बीजगामेन 
सङ्घगहितोति अवङ्टमानेपि भूतगाममूलत्ता वुत्तं 


““अङ्कुरे हरिते ति वत्वा तमेवत्थं विभावेति “नीलवण्णे जातेति, नीलपण्णस्स वण्णसदिसे पण्णे जातेति अत्थो, “नीलवण्णे 
जातेति वा पाठो गहेतब्बो। अमूलकभूतगामे सङ्गहं गच्छतीति इदं नाळिकेरस्स आवेणिकं कत्वा वदति। “पानीयघटावीनं बहि सेवालो 
उदके अड्डितत्ता बीजगामानुलोमत्ता च दुक्कटवत्थू”ति वदन्ति। कण्णकम्पि अब्बोहारिकमेवाति नीलवण्णम्पि अब्बोहारिकमेव। 


७७. सेलेय्यकं नाम सिलाय सम्भूता एका गन्धजाति। पुप्फितकालतो पट्टायाति विकसितकालतो पभुति। अहिच्छत्तकं 
गण्हन्तोति विकसितं गण्हन्तो। मकुळं पन रुक्खत्तचं अकोपेन्तेनपि गहेतुं न वट्टति। “रुक्खत्तचं विकोपेतीति वृत्तत्ता रुक्खे जातं यं 
किञ्चि अहिच्छत्तकं रुक्खत्तचं अविकोपेत्वा मत्थकतो छिन्दित्वा गहेतुं बट्टती "ति वदन्ति, तदयुत्तं “ अहिच्छत्तकं याव मकुळं होति, ताव 
दुक्कटवत्थू”ति वृत्तत्ता। रुक्खतो मुच्चित्वाति एत्थ “यदिपि किञ्चिमत्तं रुक्खे अल्लीना हुत्वा तिट्ठति, रुक्खतो गय्हमाना पन 
रुक्खच्छविं न विकोपेति, वट्टती”ति वदन्ति। अल्लरुक्खतो न वड्टतीति एत्थापि रुक्खत्तचं अविकोपेत्वा मत्थकतो तच्छेत्वा गहेतुं 
बड्टतीति वेदितब्बं । हत्थकुक्कुच्चेनाति हत्थचापल्लेन। पानीयं न वासेतब्बन्ति इदं अत्तनो अत्थाय नामितं सन्धाय वृत्तं। केवलं 
अनुपसम्पन्नस्स अत्थाय नामिते पन पच्छा ततो लभित्वा न वासेतब्बन्ति नत्थि। विमतिविनोदनियं (वि० वि० टी० पाचित्तिय २.९२) पन 
“पानीयं न वासेतब्बन्ति इदं अत्तनो पिवनपानीयं सन्धाय वुत्तं, अञ्जेसं पन वट्टति अनुग्गहितत्ता। तेनाह अत्तना खादितुकामेना”ति 
वुत्तं। “येसं रुक्खानं साखा रुहतीति वृत्तत्ता येसं साखा न रुहति, तत्थ कप्पियकरणकिच्चं नत्थी”ति वदन्ति । विमतिविनोदनियम्पि 
““येसं रुक्खानं साखा रुहतीति मूलं अनोतारेत्वा पण्णमत्तनिग्गमनमत्तेनापि बड़ति, तत्थ कप्पियम्पि अकरोन्तो 
छिन्ननाळिकेरवेळुदण्डादयो कोपेतुं बड्टती" ति वुत्तं । “चङ्कमितड्रानं दस्सेस्सामी'ति वृत्तत्ता केवलं चङ्कमनाधिप्पायेन वा 
मग्गगमनाधिप्पायेन वा अक्कमन्तस्स, तिणानं उपरि निसीदनाधिप्पायेन निसीदन्तस्स च दोसो नत्थि। 


७८. समणकणप्पेहीति समणानं कप्पियवोहारेहि । किञ्चापि बीजादीनं अग्गिना फुट्टमत्तेन, नखादीहि विलिखनमत्तेन च 
अविरुळिहधम्मता न होति, तथापि एवं कतेयेव समणानं कप्पतीति अग्गिपरिजितादयो समणवोहारा नाम जाता, तस्मा तेहि समणवोहारेहि 
करणभूतेहि फलं परिभुञ्जितुं अनुजानामीति अधिप्पायो। अबीजनिब्बट्टबीजानिपि समणानं कणप्पन्तीति पञ्जत्तपण्णत्तिभावतो 
समणवोहाराइच्चेव सङ्घं गतानि। अथ वा अग्गिपरिजितादीनं पञ्चन्नं कप्पियभावतोयेव पञ्चहि समणकप्पियभावसङ्घातेहि कारणेहि 
फलं परिभुञ्जितुं अनुजानामीति एवमेत्थ अधिप्पायो वेदितब्बो । अग्गिपरिजितन्तिआदीसु “परिचित न्तिपि पठन्ति। अबीजं नाम 
तरुणअम्बफलादि। निब्बड्टबीजं नाम अम्बपनसादि, यं बीजं निब्बड्टेत्वा विसुं कत्वा परिभृञ्जितुं सक्का होति । निन्बट्टेतब्बं वियोजेतब्बं 
बीजं यस्मिं, तं पनसादि निब्बट्टबीजं नाम। ““कप्पिय”न्ति बत्वाव कातब्बन्ति यो कपियं करोति, तेन कत्तब्बपकारस्सेव वुत्तत्ता 
भिक्खुना अवुत्तेपि कातुं वट्टतीति न गहेतब्बं । पुन “कप्पियं कारेतब्ब न्ति कारापनस्स पठममेव कथितत्ता भिक्खुना “कप्पियं करोही "ति 
वुत्तेयेव अनुपसम्पन्नेन “कप्पिय”न्ति वत्वा अग्गिपरिजितादि कातब्बन्ति गहेतब्बं । “कप्पियन्ति वचनं पन याय कायचि भासाय वत्तु 

बडती”ति वदन्ति । “कप्पियन्ति वत्वाव कातब्ब”न्ति बचनतो पठमं “कप्पिय”न्ति वत्वा पच्छा अग्गिआदिना फुसनादि कातब्बन्ति 
वेदितब्बं । “पठमं अग्गिम्हि निक्खिपित्वा, नखादिना वा विञ्झित्वा तं अनुद्धरित्वाव कप्पियन्ति वत्तुं वट्टती"तिपि वदन्ति। 


विमतिविनोदनियं (वि० वि० टी० पाचित्तिय २.९२) पन “कप्पियन्ति वत्वावाति पुब्जकालकिरियावसेन वुत्तेपि वचनक्खणेव 
अग्गिसत्थादिना बीजगामे वणं कातब्बन्ति वचनतो पन पुब्बे कातुं न वट्टति, तञ्च द्विधा अकत्वा छेदनभेदनमेव दस्सेतब्बं। करोन्तेन च 
भिक्खुना “कप्पियं करोही'ति याय कायचि भासाय वुत्तेयेव कातब्बं । बीजगामपरिमोचनत्थं पुन कप्पियं कारेतब्बन्ति कारापनस्स पठममेव 
अधिकतत्ता”ति वृत्तं। 


एकस्मिं बीजे वातिआदीसु “एकंयेव कारेमीति अधिप्पाये सतिपि एकाबद्भत्ता सब्बं कतमेव होती”ति वदन्ति। दारुं विज्झतीति 
एत्थ '“जानित्वापि विज्झति वा विज्झापेति वा, वट्टतियेवा”ति वदन्ति। भत्तसित्थे विज्झतीति एत्थापि एसेव नयो। “त विज्झति, न 
बड्टतीति रज्जुआदीनं भाजनगतिकत्ता”ति वदन्ति। मरीचपक्कादीहि च मिस्सेत्वाति एत्थ भत्तसित्थसम्बन्धवसेन एकाबद्धता वेदितन्बा, 
न फलानंयेव अञ्जमञ्जसम्बन्धवसेन। “कटाहेपि कातुं वट्टुती “ति वृत्तत्ता कटाहतो नीहटाय मिञ्जाय वा बीजे वा यत्थ कत्थचि 
बिज्झितुं वट्टति एव। भिन्दापेत्वा कप्पियं कारापेतब्बन्ति बीजतो मुत्तस्स कटाहस्स भाजनगतिकत्ता वुत्तं । 


इति विनयसङ्गहसंवण्णनाभूते विनयालङ्कारे 
भूतगामविनिच्छयकथालङ्कारो नाम 


पन्नरसमो परिच्छेदो। 


९६. सहसेव्यविनिच्छयकथा 


७९. एवं भूतगामविनिच्छयं कथेत्वा इदानि सहसेय्यविनिच्छयं कथेतुं “दुविधं सहसेय्यकन्तिआदिमाह। तत्थ द्वे विधा पकारा 
यस्स सहसेय्यकस्स तं दुविधं, सह सयनं, सह वा सयति एत्थाति सहसेय्या, सहसेय्या एव सहसेव्यकं सकत्थे क-पच्चयवसेन । तं पन 
अनुपसम्पन्नेनसहसेय्यामातुगामेनसहसेय्यावसेन दुविधं । तेनाह “दुविधं सहसेय्यक * न्ति । दिरत्ततिरत्तन्ति एत्थ वचनसिलिट्ठतामत्तेन 
दिरत्तग्गहणं कतन्ति वेदितब्बं । तिरत्तञ्हि सहवासे लब्भमाने दिरत्ते वत्तब्बमेव नत्थीति दिरत्तग्गहणं विसुं न पयोजेति। तेनेवाह 
''उत्तरिदिरत्ततिरत्तन्ति भगवा सामणेरानं सङ्गहकरणत्थाय तिरत्तपरिहारं अदासी” ति। निरन्तरं तिरत्तग्गहणत्थं वा दिरत्तग्गहणं कतं । 
केवलञ्हि “तिरत्त” न्ति वृत्ते अज्जत्थ वासेन अन्तरिकम्पि तिरत्तं गण्हेय्य। दिरत्तविसिटं पन तिरत्तं वुच्चमानं तेन अनन्तरिकमेव तिरत्तं 
दीपेति। विमतिविनोदनियम्पि (वि० वि० टी० पाचित्तिय २.५०-५१) “दिरत्तग्गहणं वचनालङ्कारत्थं । निरन्तरं तिस्सोव रत्तियो सयित्वा 
चतुत्थदिवसादीसु सयन्तस्सेव आपत्ति, न एकन्तरिकादिवसेन सयन्तस्साति दस्सनत्थम्पीति दडुन्ब''न्ति वृत्तं । सहसेय्यं एकतो सेय्यं 
सेय्यन्ति चेत्थ कायपपसारणसङ्घातं सयनम्पि वुच्चति, यस्मिं सेनासने सयन्ति, तम्पि, तस्मा सेय्यं कप्पेय्याति एत्थ सेनासनसङ्कातं सेय्यं 
पविसित्वा कायप्पसारणसङ्कातं सेय्यं कप्पेय्य सम्पादेय्याति अत्थो। दियडहत्थुब्बेधेनाति एत्थ दियड्टहत्थो बड़किहत्थेन गहेतब्बो । पञ्चहि 
छदनेहीति इडकासिलासुधातिणपण्णसङ्घातेहि पञ्चहि छदनेहि। वाचुग्गतवसेनाति पगुणवसेन। 


एकूपचारोति वळञ्जनद्वारस्स एकत्तं सन्धाय वुत्तं । विमतिविनोदनियं (वि० वि० टी० पाचित्तिय २.५०-५१) पन “एकूपचारो एकेन 
मग्गेन पविसित्वा अब्भोकासं अनोक्कमित्वा सब्बत्थ अनुपरिगमनयोग्गो, एतं बहुद्वारम्पि एकूपचारोव । यत्थ पन कुट्टादीहि रुन्धित्वा विसुं 
द्वारं योजेन्ति, नानूपचारो होति। सचे पन रुन्धति एव, विसु द्वारं न योजेन्ति, एतम्पि एकूपचारमेव मत्तिकादीहि पिहितद्वारो विय गब्भोति 
गहेतब्बं । अञ्जथा गब्भे पविसित्वा पमुखादीसु निपन्नानुपसम्मन्नेहि सहसेस्यापरिमृत्तिया गब्भद्वारं मत्तिकादीहि पिदहापेत्वा उट्टिते अरुणे 
विवरापेन्तस्सपि अनापत्ति भवेय्या' ति वुत्तं । चतुसालं एकूपचारं होतीति सम्बन्धो। तेसं पयोगे पयोगे भिक्खुस्स आपत्तीति एत्थ केचि 
““अनुड्ुहनेन अकिरियसमुद्ठाना आपत्ति वृत्ता, तस्मिं खणे निद्दायन्तस्स किरियाभावा। इदञ्हि सिकखापदं सिया किरियाय, सिया 
अकिरियाय समुट्टाति। किरियाय समुट्ठानता चस्स तब्बहुलवसेन वुत्ता”ति वदन्ति । “यथा चेतं, एवं दिवासयनम्पि। अनुदुहनेन, हि 

द्वारासंवरणेन चेतं अकिरियसमुद्ठानम्पि होतीति वदन्ति, इदञ्च युत्तं विय दिस्सति, वीमंसित्वा गहेतब्बं 


८०. उपरिमतलेन सद्धि असम्बद्धभित्तिकस्साति इदं सम्बद्धभित्तिके वत्तब्बमेव नत्थीति दस्सनत्थं वृत्तं। उपरिमतले सयितस्स 
सङ्का एव नत्थीति “हेट्टापासादेतिआदि वुत्तं। नानूपचारेति यत्थ बहि निस्सेणिं कत्वा उपरिमतलं आरोहन्ति, तादिसं सन्धाय वुत्तं 
“उपरिमतलेपी ति । आकासङ्गणे निपज्जन्तस्स आपत्तिअभावतो “छदनब्भन्तरे ति वृत्तं। सभासङ्केपेनाति सभाकारेन। अड्डकुट्टके 
सेनासनेति एत्थ “अड्डकुट्टक॑ नाम यत्थ उपड मुञ्चित्वा तीसु पस्सेसु भित्तयो बद्धा होन्ति, यत्थ वा एकस्मिं पस्से भित्ति उट्ठापेत्वा उभोसु 
पस्सेसु उपडं उपडुँ कत्वा भित्तियो उट्ठापेन्ति, तादिसं सेनासन”न्ति तीसुपि गण्ठिपदेसु वुत्तं, गण्ठिपदे पन “अड्डकुट्टकेति छदनं अड्डेन 
असम्पत्तकुट्टके ति वुत्तं, तम्पि नो न युत्तं। विमतिविनोदनियं पन “सभासड्डिपेनाति वुत्तस्सेव अड्डकुट्ठकेति इमिना सण्ठानं दस्सेति। यत्थ 
तीसु, द्वीसु वा पस्सेसु भित्तियो बद्धा, छदनं वा असम्पत्ता अड्डभित्ति, इदं अड्डकुट्ठक॑ नामा"ति वुत्तं । वाळसङ्घाटो नाम परिक्खेपस्स अन्तो 
थम्भादीनं उपरि वाळरूपेहि कतसङ्घाटो। 


परिक्खेपस्स बहि गतेति एत्थ यत्थ यस्मिं पस्से परिक्खेपो नत्थि, तत्थापि परिक्खेपारहपदेसतो बहि गते अनापत्तियेवाति दटुब्बं । 
विमतिविनोदनियं (वि० वि० टी० पाचित्तिय २.५०-५१) पन “परिक्खेपस्स बहि गतेति एत्थ यस्मिं पस्से परिक्खेपो नत्थि, तत्थ सचे 
भूमितो वत्थु उच्चं होति, उभतो उच्चवत्थुतो हेड्टा भूमियं निब्बकोसन्भन्तरेपि अनापत्ति एव तत्थ सेनासनवोहाराभावतो। अथ वत्थु नीचं 
भूमिसममेव सेनासनस्स हेट्टिमतले तिट्ठति, तत्थ परिक्खेपरहितदिसाय निब्बकोसब्मन्तरे सब्बत्थ आपत्ति होति, परिच्छेदाभावतो 
परिक्खेपस्स बहि एव अनापत्तीति ददुब्ब* न्ति वृत्तं। अपरिच्छिन्नगब्भूपचारेति एत्थ मज्झे विवटङ्गणवन्तासु महाचतुसालासु यथा 
आकासङ्गणं अनोतरित्वा पमुखेनेव गन्त्वा सब्बगब्भे पविसितुं न सक्का होति, एवं एकेकगन्भस्स द्वीसु पस्सेसु कुं नीहरित्वा कतं 
परिच्छिन्नगब्भूपचारं नाम, इदं पन तादिसं न होतीति “ अपरिच्छिन्नगब्भूपचारे ति वृत्तं। सब्बगब्भेपि पविसन्तीति गब्भूपचारस्स 
अपरिच्छिन्नत्ता आकासङ्गणं अनोतरित्वापि पमुखेनेव गन्त्वा तं तं गब्भं पविसन्ति। अथ कुतो तस्स परिकखेपोयेव सब्बपरिच्छिन्नत्ताति 
वुत्तन्ति आह “गब्भपरिक्खेपोयेव हिस्स परिक्खेपो ति, इदञ्च समन्ता गब्भभित्तियो सन्धाय वुत्तं। चतुसालवसेन हि सन्निविट्दे 
सेनासने गब्भपमुखं विसुं अपरिक्खित्तम्पि समन्ता ठितं गब्भभित्तीनं वसेन परिक्खित्तं नाम होति। 


८९. एकदिसाय उजुकमेव दीघं कत्वा सन्निवेसितो पासादो एकसालसन्निवेसो । द्वीसु तीसु चतूसु वा दिसासु 
सिङ्घाटकसण्ठानादिवसेन कता द्विसालादिसन्निवेसा वेदितब्बा। सालप्पभेददीपनमेव चेत्थ पुरिमतो विसेसोति। अट्ट पाचित्तियानीति 
उपडच्छन्नं उपड्डपरिच्छन्नं सेनासनं दुक्कटवत्थुस्स आदिं कत्वा पाळियं दस्सितत्ता ततो अधिकं सब्बच्छन्नउपड्टपरिच्छन्नादिकम्पि सब्बं 
पाळियं अवृत्तम्पि पाचित्तियस्सेव वत्थुभावेन दस्सितं सिक्खापदस्स पण्णत्तिवज्जत्ता, गरुके ठातब्बतो चाति वेदितब्बं। “सत्त 
पाचित्तियानी”ति पाळियं वुत्तपाचित्तियद्वयं सामञ्ञतो एकत्तेन गहेत्वा वृत्तं । पाळियं (पाचि० ५४) “ततियाय रत्तिया पुरारुणा 
निक्खमित्वा पुन सयती"ति इदं उक्कड्टवसेन वुत्तं, अनिक्खमित्वा पुरारुणा उद्टहित्वा अन्तोछदने निसिन्नस्सापि पुन दिवसे सहसेय्येन 
अनापत्ति एव। एत्थ चतुभागो चूळक, द्वेभागा उपड, तीसु भागेसु द्वे भागा येभुय्यन्ति इमिना लक्खणेन चूळकच्छन्नपरिच्छन्नादीनि 
वेदितब्बानि। इदानि दुतियसिक्खापदेपि यथावुत्तनयं अतिदिसन्तो ““मातुगामेन...पे०... अयमेव विनिच्छयो”ति आह। “मतित्थिया 
पाराजिकवत्थुभूतायपि अनुपादिन्नपक्खे ठितत्ता सहसेस्यापत्ति न जनेती"ति वदन्ति। “अत्थङ्गते सूरिये मातुगामे निपन्ने निपज्जति, 
आपत्ति पाचित्तियस्सा”ति (पाचि ५७) वचनतो दिवा तस्स सयन्तस्स सहसेय्यापत्ति न होतियेवाति ददुब्बं। 


इति विनयसङ्गहसंवण्णनाभूते विनयालङ्कारे 
सहसेय्यविनिच्छयकथालङ्कारो नाम 


सोळसमो परिच्छेदो। 


९७. मञ्चपीठादिसङ्गिकसेनासनेसुपटिपज्जितब्बविनिच्छयकथा 

८२. एवं सहसेय्यविनिच्छयं कथेत्वा इदानि सङ्गिके विहारे सेय्यासु कत्तब्बविनिच्छयं कथेतुं “बिहारे सङ्किके सेय्य''न्त्यादिमाह। 
तत्थ समग्गं कम्मं समुपगच्छतीति सङ्घो, अयमेव वचनत्थो सब्बसङ्घसाधारणो। सङ्घस्स दिन्नो सङ्किको, विहरति एत्थाति विहारो, 
तस्मिं। सयन्ति एत्थाति सेय्या, तं । असन्थरीति सन्थरित्वान। पक्कमनं पक्कमो, गमनन्ति अत्थो। “विहारे सङ्किके सेय्यं, सन्थरित्वान 


बुच्चमानो विनिच्छयो वेदितब्बोति अत्थो। कतमो सो विनिच्छयोति आह “सङ्किके...पे०... पाचित्तिय'न्ति। अपरिक्खित्तस्स उपचारो 
नाम सेनासनतो द्वे लेडुपाता । पाचित्तियन्ति पठमं पादं अतिक्कामेन्तस्स दुक्कटं, दुतियातिक्कमे पाचित्तियं। कथं विञ्जायतिच्चाह “यो 
पन भिक्खु...पे०... वचनतो”ति। 


तत्थ सङ्किको विहारो पाकटो, सेय्या अपाकटा, सा कतिविधाइच्चाह “सेय्या नाम...पे०... दसविधा ति । तत्थापि कतमा भिसि, 
कतमा चिमिलिकादयोति आह “तत्थ भिसीति...पे०... एस नयो पण्णसन्थारे”ति। तत्थ मञ्चे अत्थरितब्बाति मञ्चकभिसि, एवं 
इतरत्र, वण्णानुरक्खणत्थं कताति पटखण्डादीहि सिब्बित्वा कता। भूमियं अत्थरितब्बाति चिमिलिकाय सति तस्सा उपरि, असति 
सुद्धभूमियं अत्थरितब्बा। सीहधम्मादीनं परिहरणे एव पटिक्खेपोति इमिना मञ्चपीठादीसु अत्थरित्वा पुन संहरित्वा ठपनादिवसेन 
अत्तनो अत्थाय परिहरणमेव न वट्टुति, भूमत्थरणादिवसेन परिभोगो पन अत्तनो परिहरणं न होतीति दस्सेति। खन्धके हि “अन्तोपि मञ्चे 
पञ्जत्तानि होन्ति, बहिपि मञ्चे पञ्जत्तानि होन्ती”ति एवं अत्तनो अत्थाय मञ्चादीसु पञ्जपेत्वा परिहरणवत्थुस्मि “न, भिक्खवे, 
महाचम्मानि धारेतब्बानि सीहचम्मं ब्यग्घचम्मं दीपिचम्मं, यो धारेय्य, आपत्ति दुक्कटस्सा”ति (महाव० २५५) पटिक्खेपो कतो, तस्मा 
वुत्तनयेनेवेत्थ अधिप्पायो दडुब्बो | सारत्थदीपनियं (सारत्थ० टी० पाचित्तिय ३.११२) पन “यदि एवं 'परिहरणेयेव पटिक्खेपो'ति इदं कस्मा 
बुत्तन्ति चोदनं कत्वा अनुजानामि, भिक्खवे, सब्बं पासादपरिभोग'न्ति (चूळव० ३२०) वचनतो पुग्गलिकेपि सेनासने 
सेनासनपरिभोगवसेन नियमितं सुवण्णघटादिकं परिभुञ्जितुं वट्टमानम्पि केवलं अत्तनो सन्तकं कत्वा परिभुञ्जितुं न बट्टति। एवमिदं 
भूमत्थरणवसेन परिभुञ्जितुं वट्टमानम्पि अत्तनो सन्तकं कत्वा तं तं विहारं हरित्वा परिभुञ्जितुं न बट्टतीति दस्सनत्थं परिहरणेयेव 
पटिक्खेपो वेदितब्बो 'ति वृत्तं । 


पावारो कोजवोति पच्चत्थरणत्थायेव ठपिता उग्गतलोमा अत्थरणविसेसा। एत्तकमेव वुत्तन्ति अट्टकथासु (पाचि० अट्ट? ११६) 
वुत्तं। “इदं अट्ठकथासु तथावृत्तभावदस्सनत्थं वुत्तं, अञ्जम्पि तादिसं मञ्चपीठेसु अत्थरितब्बं अत्थरणमेवा”ति तीसुपि गण्ठिपदेसु वृत्तं । 
मातिकाइकथायं (कङ्का० अट्ट? दुतियसेनासनसिक्खापदवण्णना) पन “पच्चत्थरणं नाम पावारो कोजवो "ति नियमेत्वा वृत्तं, तस्मा 
गण्ठिपदेसु वुत्तं इमिना न समेति, “वीमंसित्वा गहेतब्ब''न्ति सारत्थदीपनियं (सारत्थ° टी० पाचित्तिय ३.११६) वुत्तं। वीमंसिते पन 
एवमधिप्पायो पञ्जायति - मातिकाइकथापि अट्टकथायेव, तस्मा महाअट्टकथादीसु वुत्तनयेन “पावारो कोजवो "ति नियमेत्वा वुत्तं, एवं 
नियमने सतिपि यथा “लद्भातपत्तो राजकुमारो”ति आतपत्तस्स लद्भभावेयेव नियमेत्वा वुत्तेपि निदस्सननयवसेन 
राजककुधभण्डसामञ्जेन समाना वालबीजनादयोपि वृत्तायेव होन्ति, एवं “पावारो कोजवो”ति नियमेत्वा वुत्तेपि निदस्सननयवसेन तेहि 
मञ्चपीठेसु अत्थरितब्बभावसामञ्जेन समाना अञ्ञे अत्थरणापि वृत्तायेव होन्ति, तस्मा गण्ठिपदेसु वुत्तवचनं अद्कथावचनस्स पटिलोमं 
न होति, अनुलोममेवाति ददुब्बं। 


इमस्मिं पन ठाने “येन विहारो कारितो, सो विहारस्सामिको”ति पाठं निस्साय एकच्चे विनयधरा “सङ्गिकबिहारस्स वा 
पुग्गलिकविहारस्स वा विहारदायकोयेव सामिको, सोयेव इस्सरो, तस्स रुचिया एव वसितुं लभति, न सङ्घगणपुग्गलानं रुचिया”ति 
विनिच्छयं करोन्ति, सो वीमंसितब्बो, कथं अयं पाठो किमत्थं साधेति इस्सरत्थं वा आपुच्छितन्बत्थं वाति? एवं वीमंसिते “भिक्खुम्हि सति 
भिक्खु आपुच्छितब्बो"तिआदिवचनतो आपुच्छितब्बत्थमेव साधेति, न इस्सरत्थन्ति विञ्ञायति। 


अथ सिया “आपुच्छितब्बत्थे सिद्धे इस्सरत्थो सिद्धोयेव होति । इस्सरभावतोयेव हि सो आपुच्छितब्बो"ति। तत्थेवं वत्तब्बं - 
“आपुच्छन्तेन च भिक्खुम्हि सति भिक्खु आपुच्छितब्बो, तस्मिं असति सामणेरो, तस्मिं असति आरामिको"तिआदिवचनतो 
आयस्मन्तानं मतेन भिक्खुपि सामणेरोपि आरामिकोपि विहारकारकोपि तस्स कुले यो कोचि पुग्गलोपि इस्सरोति आपज्जेय्य, एवं 
विज्ञायमानेपि भिक्खुम्हि वा सामणेरे वा आरामिके वा सति तेयेव इस्सरा, न विहारकारको । तेसु एकस्मिम्पि असतियेव विहारकारको 
इस्सरो सियाति। इमस्मिं पन अधिकारे सङ्किकं सेनासनं रक्खणत्थाय आपुच्छितब्बंयेव वदति, न इस्सरभावतो आपुच्छितब्बं । वुत्तञ्हि 

अट्टकथायं (पाचि० अट्टु० ११६) “अनापुच्छ वा गच्छेय्याति एत्थ भिक्खुम्हि सति भिक्खु आपुच्छितब्बो”तिआदि। 


अथापि एवं वदेय्य “न सकलस्स वाक्यपाठस्स अधिप्पायत्थं सन्धाय अम्हेहि वृत्तं, अथ खो 'विहारस्सामिको'ति एतस्स पदत्थंयेब 
सन्धाय वुत्तं। कथं? सं एतस्स अत्थीति सामिको, विहारस्स सामिको बिहारस्सामिको। “को विहारस्सामिको नामा'ति वुत्ते येन विहारो 
कारितो, सो विहारस्सामिको नामा'ति वत्तब्बो, तस्मा विहारकारको दायको विहारस्सामिको नामाति विञ्ञायति, एवं विञ्जायमाने सति 
सामिको नाम सस्स धनस्स इस्सरो, तस्स रुचिया एव अज्जे लभन्ति, तस्मा विहारस्सामिकभूतस्स दायकस्स रुचिया एव भिक्खू बसितुं 
लभन्ति, न सङ्घगणपुग्गलानं रुचियाति इममत्थं सन्धाय वुत्त'न्ति। ते एवं वत्तब्बा -- मा आयस्मन्तो एवं अवचुत्थ, यथा नाम “घटिकारो 
ब्रह्मा"ति वुत्तो सो ब्रह्मा इदानि घटं न करोति, पुरिमत्तभावे पन करोति, तस्मा “घटं करोतीति वचनत्थेन “घटिकारो"ति नामं लभति। 
इति पुब्बे लद्भनामत्ता पुब्बवोहारवसेन ब्रह्मभूतोपि “घटिकारो इच्चेव वुच्चति, एवं सो विहारकारको भिकखूनं परिच्चत्तकालतो पट्टाय 
विहारस्सामिको न होति वत्थुपरिच्चागलक्खणत्ता दानस्स, पुब्बे पन अपरिच्चत्तकाले विहारस्स कारकत्ता विहारस्सामिको नाम होति, सो 
एवं पुब्बे लद्धनामत्ता पुब्बवोहारवसेन “विहारस्सामिको ति वुच्चति, न, परिच्चत्तस्स विहारस्स इस्सरभावतो । तेनेव सम्मासम्बुद्धेन 
““बिहारदायकानं रुचिया भिक्खू बसन्तू "ति अवत्वा सेनासनपञ्जापको अनुञ्ञातोति दड्ठब्बो | तथा हि वुत्तं विमतिविनोदनियं (वि० वि० 
टी० महावग्ग २.२९५) “तेसं गेहानीति एत्थ भिकखूनं वासत्थाय कतम्पि याव न देन्ति, ताव तेसं सन्तकंयेव भविस्सतीति दड्ठ॒ब्ब''न्ति, तेन 
दिन्नकालतो पड़ाय तेसं सन्तकानि न होन्तीति दस्सेति। अयं पन कथा पाठस्स सम्मुखीभूतत्ता इमस्मिं ठाने कथिता विहारविनिच्छयो पन 
चतुपच्चयभाजनविनिच्छये (वि० सङ्ग० अट्ट० १९४ आदयो) आवि भविस्सति। यो कोचीति जातको वा अञ्ञातको वा यो कोचि। येन 
मञ्चं पीठं वा विनन्ति, तं मञ्चपीठकवानं । 


८३. सिलुच्चयलेणन्ति सिलुच्चये लेणं, पब्बतगुहाति अत्थो। “सेनासनं उपचिकाहि खायित''न्ति इमस्मिं वत्थुस्मिं पञ्जत्तत्ता 
वत्थुअनुरूपवसेन अड्ठकथायं उपचिकासङ्काय अभावेन अनापत्ति वुत्ता । वत्तक्खन्धके (चूळव० ३६० आदयो) गमिकवत्तं पञ्ञापेन्तेन 
““सेनासनं आपुच्छितब्ब' न्ति वुत्तत्ता केवलं इतिकत्तब्बतामत्तदस्सनत्थं “आपुच्छन पन वत्त” न्ति वृत्तं, न पन वत्तभेदे दुक्कटन्ति 
दस्सनत्थं, तेनेव अन्धकट्टकथायं “सेनासनं आपुच्छितब्ब "न्ति एत्थ “यं पासाणपिट्टियं वा पासाणत्थम्भेसु वा कतसेनासनं यत्थ उपचिका 
नारोहन्ति, तं अनापुच्छन्तस्सपि अनापत्ती”ति वुत्तं । तस्मा यं वुत्तं गण्ठिपदे “तादिसे सेनासने अनापुच्छा गच्छन्तस्स पाचित्तियं नत्थि, 
गमिकवत्ते सेनासनं अनापुच्छा गच्छन्तो वत्तभेदो होति, तस्मा दुक्कटं आपज्जती 'ति, तं न गहेतब्बं। 


पच्छिमस्स आभोगेन मुत्ति नत्थीति तस्स पच्छतो गच्छन्तस्स अञ्ञस्स अभावतो वुत्तं। एकं वा पेसेत्वा आपुच्छितब्बन्ति एत्थ 
गमनचित्तस्स उप्मन्नट्ठानतो अनापुच्छित्वा गच्छन्ते दुतियपादुद्धारे पाचित्तियं। मण्डपे वाति साखामण्डपे वा पदरमण्डपे वा । रुक्खमूलेति 
यस्स कस्सचि रुक्खस्स हेट्ठा। पलुज्जतीति विनस्सति। 


८४. मज्झे संखित्तं पणवसण्ठानं कत्वा बद्धन्ति एरकपत्तादीहि वेणि कत्वा ताय वेणिया उभोसु पस्सेसु वित्थतद्वाने बहुं वेठेत्वा 
ततो पट्ठाय याव मज्झद्ठानं, ताव अन्तोआकडूनवसेन वेठेत्वा मज्झे संखिपित्वा तत्थ तत्थ बन्धित्वा कतं। यत्थ काका वा कुलला वा न 
ऊहदन्तीति यत्थ धुवनिवासेन कुलावके कत्वा वसमाना एते काककुलला, अञ्जे वा सकुणा तं सेनासनं न ऊहदन्ति, तादिसे रुक्खमूले 
निक्खिपितुं अनुजानामीति अत्थो। 


८५. नववायिमोति अधुना सुत्तेन वीतकच्छेन पलिवेठितमञ्चो। ओनद्धोति कप्पियचम्मेन ओनद्धो, सोव ओनद्धको सकत्थे क- 
पच्चयवसेन। तेन हि वस्सेन सीघं न नस्सति। उक्कट्ुअब्भोकासिकोति इदं तस्स सुखपटिपत्तिदस्सनमत्तं, उक्कट्टस्सापि पन चीवरकुटि 
वट्टतेव । कायानुगतिकत्ताति भिक्खुनो तत्थेव निसिन्नभावं दीपेति, तेन च वस्सभयेन सयं अञ्जत्थ गच्छन्तस्स आपत्ति दस्सेति। 
अब्भोकासिकानं अतेमनत्थाय नियमेत्वा दायकेहि दिन्नम्पि अत्तानं रक्खन्तेन रक्खितब्बमेव। “यस्मा पन दायकेहि दानकालेयेव 
सतसहस्सग्घनकम्पि कम्बलं 'पादपुञ्छनिं कत्वा परिभुञ्जथा'ति दिन्नं तथेव परिभुञ्जितुं वट्टति, तस्मा इदम्पि मञ्चपीठादिसेनासनं 
“अज्झोकासेपि यथासुखं परिभुञ्जथाःति दायकेहि दिन्नं चे, सब्बस्मिम्पि काले अज्झोकासे निक्खिपितुं वट्टतीति वदन्ती”ति 
सारत्थदीपनियं (सारत्थ० टी० पाचित्तिय ३.१०८-११०) वुत्तं। पेसेत्वा गन्तब्बन्ति एत्थ “यो भिक्खु इमं ठानं आगन्त्वा वसति, तस्स 
देथा”ति वत्वा पेसेतब्बं । 

वलाहकानं अनुट्रितभावं सल्लक्खेत्वाति इमिना गिम्हानेपि मेघे उद्टिते अब्भोकासे निक्खिपितुं न वट्टतीति दीपेति। तत्र तत्राति 
चेतियङ्गणादिके तस्मिं तस्मिं अब्भोकासे नियमेत्वा निक्खित्ता। मज्झतो पट्टाय पादड्रानाभिमुखाति यत्थ समन्ततो सम्मञ्जित्वा 
अङ्गणमज्झे सब्बदा कचवरस्स सङ्कडनेन मज्झे वालिका सञ्चिता होति, तत्थ कत्तब्बविधिदस्सनत्थं वुत्तं, उच्चवत्थुपादड्ठानाभिमुखं, 
भित्तिपादड्ठानाभिमुखं वा वालिका हरितब्बाति अत्थो। “यत्थ वा पन कोणेसु वालिका सञ्चिता, तत्थ ततो पट्टाय अपरदिसाभिमुखा 
हरितब्बा”ति केचि अत्थं वदन्ति। केचि पन “सम्मइड्टानस्स पदवलञ्जेन अविकोपनत्थाय सयं असम्मइड्टाने ठत्वा अत्तनो पादाभिमुखं 
वालिका हरितब्बाति वुत्त"न्ति वदन्ति। तत्थ “मज्झतो पड्ठाया'ति वचनस्स पयोजनं न दिस्सति। सारत्थदीपनियं पन 
“पादट्वानाभिमुखाति निसीदन्तानं पादठ्ठानाभिमुखन्ति केचि, सम्मज्जन्तस्स पादट्ठानाभिमुखन्ति अपरे, बहिवालिकाय अगमननिमित्तं 
पादड्डानाभिमुखा हरितब्बाति वुत्तन्ति एके" ति वृत्तं। कचवरं हत्थेहि गहेत्वा बहि छड्ठेतब्बन्ति इमिना “कचवरं छट्टेस्सामी”ति वालिका न 
छट्टेतब्बाति दीपेति। 


८६. कप्पं लभित्वाति “गच्छा"ति वुत्तवचनेन कप्पं लभित्वा। थेरस्स हि आणत्तिया गच्छन्तस्स अनापत्ति। पुरिमनयेनेवाति 
““निसीदित्वा सयं गच्छन्तो"तिआदिना पुब्बे वृत्तनयेनेव। 


अञ्ञत्थ गच्छतीति तं मग्गं अतिक्कमित्वा अञ्जत्थ गच्छति । लेड्डपातुपचारतो बहि ठितत्ता “पादुद्धारेन कारेतब्बो ति वुत्तं, 
अञ्जत्थ गच्छन्तस्स पठमपादुद्भारे दुक्कटं, दुतियपादुद्धारे पाचित्तियन्ति अत्थो। पाकतिकं अकत्वाति अपटिसामेत्वा। 
अन्तरसन्निपातेति अन्तरन्तरा सन्निपाते। 


८७. आवासिकानंयेब पलिबोधोति एत्थ आगन्तुकेसु आगन्त्वा किञ्चि अवत्वा तत्थ निसिन्नेसुपि निसीदित्वा “आवासिकायेव 
उद्धरिस्सन्ती”ति गतेसुपि आवासिकानमेव पलिबोधो । महापच्चरिवादे पन “इदं अम्हाक "न्ति वत्वापि अवत्वापि निसिन्नानमेवाति 
अधिप्पायो। महाअट्टकथावादे ““आपत्ती”ति पाचित्तियमेव वुत्तं। महापच्चरियं पन सन्थरापने पाचित्तियेन भवितब्बन्ति अनाणत्तिया 
पञ्जत्तत्ता दुक्कटं वुत्तं । उस्सारकोति सरभाणको । सो हि उद्धंउद्धं पाळिपाठं सारेति पवत्तेतीति “उस्सारको”ति वुच्चति। “इदं 
उस्सारकस्स, इदं धम्मकथिकस्सा”ति विसुं पञ्जत्तत्ता अनाणत्तिया पञ्जत्तेपि पाचित्तियेनेव भवितब्बन्ति अधिप्पायेन “तस्मिं आगन्त्वा 
निसिन्ने तस्स पलिबोधो”ति वुत्तं। केचि पन वदन्ति “अनाणत्तिया पञ्ञत्तेपि धम्मकथिकस्स अनुड्ञापनीयत्ता पाचित्तियेन भवितनब्बं, 
आगन्तुकस्स पन पच्छा आगतेहि बुड़तरेहि उड्डापनीयत्ता दुक्कटं वुत्त'न्ति। 


८८. पादपुञ्छनी नाम रज्जुकेहि वा पिलोतिकाय वा पादपुञ्छनत्थं कता। फलकपीठं नाम फलकमयं पीठं। अथ वा फलकञ्चेव 
दारुमयपीठञ्च। दारुमयपीठन्ति च फलकमयमेव पीठं वेदितब्बं। पादकठलिकन्ति अधोतपादड्टापनकं | अज्झोकासे रजनं पचित्वा ... 
पे०... पटिसामेतब्बन्ति एत्थ थेवे असति रजनकम्मे निट्टिते पटिसामेतब्बं। “भिक्खु वा सामणेरो वा आरामिको वा लज्जी होतीति वृत्तत्ता 
अलज्जि आपुच्छित्वा गन्तुं न वट्टती”ति वदन्ति। ओतापेन्तो...पे०... गच्छतीति एत्थ “किञ्चापि 'एत्तकं दूरं गन्तब्ब'न्ति परिच्छेदो नत्थि, 
तथापि लेडुपातं अतिक्कम्म नातिदूरं गन्तब्ब''न्ति वदन्ति। 


इति विनयसङ्गहसंवण्णनाभूते विनयालङ्कारे 
मञ्चपीठादिसङ्गिकसेनासनेसुपटिपज्जितब्ब- 
विनिच्छयकथालङ्कारो नाम 


सत्तरसमो परिच्छेदो । 


९८. कालिकविनिच्छयकथा 


८९. एवं सङ्गिकसेनासनेसु कत्तब्बविनिच्छयं कथेत्वा इदानि चतुकालिकविनिच्छयं कथेतुं “कालिकानिपि चत्तारी”तिआदिमाह। 

तत्थ करणं कारो, किरिया। कारो एव कालो र-कारस्स ल-कारो यथा “महासालो"ति। कालोति चेत्थ पच्चुप्पन्नादिकिरिया। 


वुत्तञ्हि - 


“आरद्धानिङ्कितो भावो, पच्चुप्पन्नो सुनिट्टितो। 
अतीतानागतुप्पाद-मप्पत्ताभिमुखा किरिया"ति॥ 


एत्थ पन तस्स तस्स किरियासङ्घातस्स कालस्स पभेदभूतो पुरेभत्तएकअहोरत्तसत्ताहजीविकपरियन्तसङ्घातो कालविसेसो 
अधिप्पेतो । काले तस्मिं तस्मि कालविसेसे परिभुञ्जितब्बानीति कालिकानि । पि-सद्दो समुच्चयत्थो, तेन कप्पिया चतुभूमियोति 
समुच्चेति । चत्तारीति सङ्ख्यानिद्देसो, तेन कालिकानि नाम चत्तारि एव होन्ति, न तीणि न पञ्चाति दस्सेति, इदं मातिकापदस्स 
अत्थविवरणं । तत्थ उद्देसे यं मातिकायं (वि० सङ्ग० अट्ट० गन्थारम्भकथा) “कालिकानिपि चत्तारी "ति एवं वुत्तं, एत्थ एतस्मिं मातिकापदे 
चत्तारि कालिकानि वेदितब्बानीति योजना । कतमानि तानीति आह “यावकालिक न्तिआदि | यावकालिकं...पे०... यावजीविकं इति 
इमानि वत्थूनि चत्तारि कालिकानि नामाति अत्थो। 


इदानि तेसं वत्थुञ्च विसेसनञ्च नामलाभहेतुञ्च दस्सेन्तो “तत्थ पुरेभत्त'न्तिआदिमाह। तत्थ तेसु चतूसु कालिकेसु यं किञ्चि 
खादनीयं भोजनीयं यावकालिकं, अड्डविधपानं यामकालिकं, सप्पिआदिपञ्चविधभेसज्जं सत्ताहकालिकं, सब्बम्पि पटिग्गहितं 
यावजीविकं इति बुच्चतीति सम्बन्धो । यं किञ्चि खादनीयभोजनीयन्ति एत्थ अतिब्यापितं परिहरितुं विसेसनमाह “पुरेभत्त”न्त्यादि। 
पुरेभत्तं पटिग्गहेत्वा परिभुञ्जितब्बमेव यावकालिकं, न अञ्ञं खादनीयं भोजनीयन्त्यत्थो । याव...पे०... परिभुञ्जितब्बतोति नामलाभहेतुं, 
एतेन याव कालो अस्साति यावकालिकन्ति वचनत्थं दस्सेति। अट्टुविधं पानन्ति एत्थ अब्यापितं परिहरितुमाह “सद्धिं 
अनुलोमपानेही”ति। याव...पे०... तब्बतोति नामलाभहेतुं, एतेन यामो कालो अस्साति यामकालिकन्ति वचनत्थं दस्सेति । सत्ताहं 
निधेतब्बतोति नामलाभहेतुं, एतेन सत्ताहो कालो अस्साति सत्ताहकालिकन्ति वचनत्थं दस्सेति। सब्बम्पि पटिग्गहितन्ति एत्थ 
अतिब्यापितं परिहरितुं “ठपेत्वा उदक7न्त्याह। याव...पे०... परिभुञ्जितब्बतोति नामलाभहेतुं, तेन यावजीवं कालो अस्साति 
यावजीविकन्ति वचनत्थं दस्सेति। 


एत्थाह - “यो पन भिक्खु अदिन्नं मुखद्वारं आहारं आहरेय्य अञ्ञत्र उदकदन्तपोना, पाचित्तिय "न्ति (पाचि० २६५) वचनतो ननु 
उदकं अप्पटिग्गहितब्बं, अथ कस्मा “ठपेत्वा उदकं अवसेसं सब्बम्पि पटिग्गहित "न्ति वुत्तन्ति? सच्चं, परिसुद्भउदकं अप्पटिग्गहितन्बं, 
कहमादिसहितं पन पटिग्गहेतब्बं होति, तस्मा पटिग्गहितेसु अन्तोगधभावतो “ठपेत्वा उदक" न्ति वुत्तन्ति। एवमपि “सब्बम्पि 
पटिग्गहित''न्ति इमिनाव सिद्धं पटिग्गहेतब्बस्स उदकस्सपि गहणतोति? सच्चं, तथापि उदकभावेन सामञ्जतो “सब्बम्पि पटिग्गहित "न्ति 
एत्तके वुत्ते एकच्चस्स उदकस्स पटिग्गहेतब्बभावतो उदकम्पि यावजीविकं नामाति जायेय्य, न पन उदकं यावजीविकं सुद्धस्स 
पटिग्गहेतब्बाभावतो, तस्मा इदं वुत्तं होति - एकच्चस्स उदकस्स पटिग्गहेतब्बभावे सतिपि सुद्धस्स अप्पटिग्गहितब्बत्ता तं उदकं ठपेत्वा 
सब्बम्पि पटिग्गहितं यावजीविकन्ति वुच्चतीति। 


९०. मूलकमूलादीनि उपदेसतोयेव वेदितब्बानि, तानि परियायतो वुच्चमानानिपि न सक्का विञ्ञातुं। परियायन्तरेन हि वुच्चमाने तं 
तं नामं अजानन्तानं सम्मोहोयेव सिया, तस्मा तत्थ न किञ्चि वक्खाम | खादनीये खादनीयत्थन्ति पूवादिखादनीये विज्जमानं 
खादनीयकिच्चं खादनीयेहि कातब्बं जिघच्छाहरणसङ्कातं अत्थं पयोजनं नेव फरन्ति न निप्फादेन्ति। एकस्मिं देसे आहारकिच्चं साधेन्तं 
वा असाधेन्तं वा अपरस्मिं देसे उट्टितभूमिरसादिभेदेन आहारजिघच्छाहरणकिच्चं असाधेन्तम्पि वा सम्भवेय्याति आह “तेसु तेसु 
जनपदेसू'तिआदि। केचि पन “एकस्मिं जनपदे आहारकिच्चं साधेन्तं सेसजनपदेसुपि विकाले न कप्पति एवाति दस्सनत्थं इदं 
वुत्त" न्तिपि वदन्ति। पकतिआहारवसेनाति अञ्जेहि यावकालिकेहि अयोजितं अत्तनो पकतियाव आहारकिच्चकरणवसेन। सम्मोहोयेव 
होतीति अनेकत्थानं नामानं अप्पसिद्धानञ्च सम्भवतो सम्मोहो एव सिया । तेनेवेत्थ मयम्पि मूलकमूलादीनं परियायन्तरदस्सने आदरं न 
करिम्ह उपदेसतोव गहेतब्बतो । 


यन्ति वटुकन्दं। 

मुळालन्ति थूलतरुणमूलमेव। 

रुक्खवल्लिआदीनन्ति हेट्टा वृत्तमेव सम्पिण्डेत्वा वुत्तं । 

अन्तोपथवीगतोति सालकल्याणिक्खन्धं सन्धाय वृत्तं। 

सब्बकप्पियानीति मूलतचपत्तादीनं वसेन सब्बसो कप्पियानि, तेसम्पि नामवसेन न सक्का परियन्तं दस्सेतुन्ति सम्बन्धो । 
अच्छिवादीनं अपरिपक्कानेव फलानि यावजीविकानीति दस्सेतुं “अपरिपक्कानी'ˆति वुत्तं | 


हरीतकादीनं अट्टीनीति एत्थ मिञ्जं पटिच्छादेत्वा ठितानि कपालानि यावजीविकानीति आचरिया। मिञ्जम्पि यावजीविकन्ति एके। 
विमतिविनोदनियं (वि० वि० टी० पाचित्तिय २.२४८-२४९) पन “हरीतकादीनं अट्टीनीति एत्थ 'मिञ्जं यावकालिक' न्ति केचि वदन्ति, तं 
न युत्तं अट्टकथायं अवुत्तत्ता' ति वुत्तं । 


हिङ्गृति हिङ्गुरुक्खतो पग्घरितनिय्यासो । हिङ्गजतुआदयोपि हिङ्गविकतियो एव। तत्थ हिङ्गुजतु नाम हिङ्गुरुक्खस्स दण्डपत्तानि 
पचित्वा कतनिय्यासो । हिङ्गसिपाटिकं नाम हिङ्गृपत्तानि पचित्वा कतनिय्यासो। “अञ्जेन मिस्सेत्वा कतो” तिपि वदन्ति। तकन्ति 
अग्गकोटिया निकखन्तसिलेसो। तकपत्तीति पत्ततो निक्खन्तसिलेसो। तकपण्णीति पलासे भज्जित्वा कतसिलेसो । “दण्डतो 
निकखन्तसिलेसो "तिपि वदन्ति । 


९१. यामकालिकेसु पनाति एत्थ किञ्चापि पाळियं खादनीयभोजनीयपदेहि यावकालिकमेव सङ्गहितं, न यामकालिकं, तथापि 


तदहुपटिग्गहितं यामे कप्पति, यामातिक्कन्ते न कप्पती”ति अञ्जत्थ (महाव० ३०५) च वुत्तत्ता “यामकालिक 'न्तिवचनसामत्थियतो च 
भगवतो अधिप्पायञ्जूहि अद्दकथाचरियेहि यामकालिकं सन्निधिकारकं पाचित्तियवत्थुमेव वृत्तन्ति दटुब्बँ । 


ठपेत्वा धञ्ञफलरसन्ति एत्थ “तण्डुलधोवनोदकम्पि धञ्ञफलरसोयेवा”ति वदन्ति। 


९२. सत्ताहकालिके पञ्च भेसज्जानीति भेसज्जकिच्चं करोन्तु वा मा वा, एवंलद्धवोहारानि पञ्च। “गोसप्पी”तिआदिना लोके 
पाकटं दस्सेत्वा “येसं मंसं कप्पती”ति इमिना अञ्ञेसम्पि रोहितमिगादीनं सप्पिं गहेत्वा दस्सेति। येसञ्हि खीरं अत्थि, सप्पिम्पि तेसं 
अत्थियेव, तं पन सुलभं वा दुल्लभं वा असम्मोहत्थं वुत्तं । एवं नवनीतम्पि। “येसं मंसं कप्पती"ति च इदं निस्सग्गियवत्थुदस्सनत्थं वृत्तं, 
न पन येसं मंसं न कप्पति, तेसं सप्पिआदि न कप्पतीति दस्सनत्थं। मनुस्सखीरादीनिपि हि नो न कप्पन्ति। 


९३. याव कालो नातिक्कमति, ताव परिभुज्जितुं वट्टतीति एत्थ कालोति भिक्खूनं भोजनकालो अधिप्पेतो, सो च सब्बन्तिमेन 
परिच्छेदेन ठितमज्झन्हिको। ठितमज्झन्हिकोपि हि कालसङ्गहं गच्छति, ततो पड्ाय पन खादितुं वा भुञ्जितुं वा न सक्का, सहसा पिवितुं 
सक्का भवेय्य, कुक्कुच्चकेन पन न कत्तब्बं। कालपरिच्छेदजाननत्थञ्च कालत्थम्भो योजेतब्बो। कालन्तरे वा भत्तकिच्चं कातब्बं। 
पटिग्गहणेति गहणमेव सन्धाय वृत्तं। पटिग्गहितमेव हि तं, सन्निहितं न कप्पतीति पुन पटिग्गहणकिच्चं नत्थि, तेनेव 
“अज्झोहरितुकामताय गण्हन्तस्स पटिग्गहणे”ति वुत्तं। मातिकाइकथायं (कङ्का अट्ट० सन्निधिकारकसिक्खापदवण्णना) पन 
““अज्झोहरिस्सामीति गण्हन्तस्स गहणे” इच्चेव वुत्तं । 


यन्ति यं पत्तं । सन्दिस्सतीति यागुया उपरि सन्दिस्सति । तेलवण्णे पत्ते सतिपि निस्रेहभावे अङ्गुलिया घंसन्तस्स वण्णवसेनेव लेखा 
पञ्जायति, तस्मा तत्थ अनापत्तीति दस्सनत्थं “सा अब्बोहारिका ति वुत्तं। सयं पटिग्गहेत्वा अपरिच्चत्तमेव हि दुतियदिवसे न 
वट्टतीति एत्थ पटिग्गहणे अनपेक्खविस्सज्जनेन, अनुपसम्पन्नस्स निरपेक्खदानेन वा विजहितपटिग्गहणं परिच्चत्तमेव होतीति 
“अपरिच्चत्त'न्ति इमिना उभयथापि अविजहितपटिग्गहणमेव वुत्तं, तस्मा यं परस्स परिच्चजित्वा अदिन्नम्पि सचे पटिग्गहणे 
निरपेक्खविस्सज्जनेन विजहितपटिग्गहणं होति, तम्पि दुतियदिवसे वट्टतीति वेदितब्बं । यदि एवं “पत्तो दुद्धोतो होती”तिआदीसु कस्मा 

आपत्ति वुत्ताति? “पटिग्गहणं अविस्सज्जेत्वाव सयं वा अञ्जेन वा तुच्छं कत्वा न सम्मा धोवित्वा निट्टापिते पत्ते लग्गम्पि 
अविजहितपटिग्गहणमेव होतीति तत्थ आपत्ती "ति तीसुपि गण्ठिपदेसु वुत्तं। केचि पन “सामणेरानं परिच्चजन्तीति इमस्मिं अधिकारे 
ठत्वा “अपरिच्चत्तमेवा ति वृत्तत्ता अनुपसम्पन्नस्स परिच्चत्तमेव वटति, अपरिच्चत्तं न वट्टतीति आपन्नं, तस्मा निरालयभावेन पटिग्गहणे 
विजहितेपि अनुपसम्पन्नस्स अपरिच्चत्तं न वट्टती”ति वदन्ति। तं यृत्तं विय न दिस्सति। यदग्गेन हि पटिग्गहणं विजहति, तदग्गेन 
सन्निधिम्पि न करोति विजहितपटिग्गहणस्स अप्पटिग्गहितसदिसत्ता। पटिग्गहेत्वा निदहितेयेव च सन्निधिपच्चया आपत्ति वुत्ता। 


विमतिविनोदनियं (वि० वि० टी० पाचित्तिय २.२५२-२५३) पन “अपरिच्चत्तमेवाति निरपेक्खताय अनुपसम्पन्नस्स अदिन्नं 
अपरिच्चत्तञ्च यावकालिकादिवत्थुमेव सन्धाय वदति, न पन तग्गतपटिग्गहणं । न हि वत्थुं अपरिच्चजित्वा तत्थगतपटिग्गहणं 


न हि धोवनेन आमिसं अपनेतुं वायमन्तस्स पटिग्गहणे अपेक्खा वत्तति। येन पुनदिवसे भुञ्जतो पाचित्तियं जनेय्य, पत्ते पन वत्तमाना 
अपेक्खा तग्गतिके आमिसेपि वत्ति एव नामाति आमिसे अनपेक्खता एत्थ न लब्भति, ततो आमिसे अविजहितपटिग्गहणं पुनदिवसे 
पाचित्तियं जनेतीति इदं वृत्तं। अथ मतं 'यदग्गेनेत्थ आमिसानपेक्खता न लब्मति, तदग्गेन पटिग्गहणानपेक्खतापि न लब्भती'ति। तथा 
सति यत्थ आमिसापेक्खा अत्थि, तत्थ पटिग्गहणापेक्खापि न विगच्छतीति आपन्नं, एवञ्च पटिग्गहणे अनपेक्खविस्सज्जनं विसुं न 
वत्तब्बं सिया, अट्टकथायञ्चेतम्पि पटिग्गहणविजहनं कारणत्तेन अभिमतं सिया । इदं सुडुतरं कत्वा विसुं वत्तब्बं चीवरापेक्खाय 
वत्तमानायपि पच्चुद्धारेन अधिड्ठानविजहनं विय। एतस्मिञ्च उपाये सति गण्ठिकाहतपत्तेसु अवट्ुनता नाम न सियाति वृत्तोवायमत्थो, 
तस्मा यं वुत्तं सारत्थदीपनियं (सारत्थ० टी० पाचित्तिय ३.२५२-२५३) `यं परस्स परिच्चजित्वा अदिन्नम्मि सचे पटिग्गहणे 
निरपेक्खविस्सज्जनेन विजहितपटिग्गहणं होति, तम्पि दुतियदिवसे वट्टती'तिआदि, तं न सारतो पच्चेतब्ब''न्ति वुत्तं । 


पाळियं (पाचि० २५५) “सत्ताहकालिकं यावजीविकं आहारत्थाय पटिग्गण्हाति, आपत्ति दुक्कटस्सा"तिआदिना सन्निहितेसु 
सत्ताहकालिकयावजीविकेसु पुरेभत्तम्पि आहारत्थाय अज्झोहरणेपि दुक्कटस्स वुत्तत्ता यामकालिकेपि अज्झोहारे विसुं दुक्कटेन 
भवितब्बन्ति आह “आहारत्थाय अज्झोहरतो दुक्कटेन सद्धि पाचित्तिय'न्ति। पकतिआमिसेति ओदनादिकप्पियामिसे । द्वेति पुरे भत्तं 
पटिग्गहितं यामकालिकं पुरेभत्तं सामिसेन मुखेन भुञ्जतो सन्निधिपच्चया एकं, यावकालिकसंसट्टताय यावकालिकत्तभजनेन 
अनतिरित्तपच्चया एकन्ति द्वे पाचित्तियानि। विकण्पद्वयेति सामिसनिरामिसपक्खद्वये । थुल्लच्चयं दुक्कटञ्च वड्डतीति मनुस्समंसे 
थुल्लच्चयं, सेसअकप्पियमंसे दुक्कटं वड़ति। 


पटिग्गहणपच्चया ताव दुक्कटन्ति एत्थ सन्निहितत्ता पुरेभत्तम्पि दुक्कटमेव । सति पच्चये पन सन्निहितम्पि सत्ताहकालिकं 
यावजीविकञ्च भेसज्जत्थाय गण्हन्तस्स परिभुञ्जन्तस्स च अनापत्तियेव। 


९४. उग्गहितकं कत्वा निक्खित्तन्ति अपटिग्गहितं सयमेव गहेत्वा निक्खित्तं। विमतिविनोदनियं (वि० वि० टी० १.६२२) 
“उग्गहितकन्ति परिभोगत्थाय सयं गहित' न्ति वुत्तं । सयं करोतीति पचित्वा करोति। पुरेभत्तन्ति तदहुपुरेभत्तमेव वट्टति 
सवत्थुकपटिग्गहितत्ता। सयंकतन्ति नवनीतं पचित्वा कतं। निरामिसमेवाति तदहुपुरे त्तं सन्धाय वुत्तं । 


९५. अज्ज सयंकतं निरामिसमेव भुञ्जन्तस्स कस्मा सामंपाको न होतीति आह “नवनीतं तापेन्तस्सा”तिआदि। पच्छाभत्तं 
पटिग्गहितकेहीति खीरदधीनि सन्धाय वुत्तं। उग्गहितकेहि कतं अब्भञ्जनादीसु उपनेतब्बन्ति योजना। उभयेसम्पीति पच्छाभत्तं 
पटिग्गहितखीरदधीहि च पुरेभत्तं उग्गहितकेहि च कतानं। एस नयोति निस्सग्गियं न होतीति अत्थो । अकप्पियमंससण्पिम्हीति 
हत्थिआदीनं सप्पिम्हि। कारणपतिरूपकं वत्वाति “सजातिकानं सप्पिभावतो "ति कारणपतिरूपकं वत्वा। सप्पिनयेन वेदितब्बन्ति 
निरामिसमेव सत्ताहं वट्टतीति अत्थो। एत्थाति नवनीते। धोतं बड्टतीति अधोतञ्चे, सवत्थुकपटिग्गहितं होति, तस्मा धोतं पटिग्गहेत्वा 
सत्ताहं निक्खिपितुं वट्टतीति थेरानं अधिप्पायो। 


महासीवत्थेरस्स पन वत्थुनो वियोजितत्ता दधिगुळिकादीहि युत्ततामत्तेन सवत्थुकपटिग्गहितं नाम न होति, तस्मा तक्कतो 
उद्भटमत्तमेव पटिग्गहेत्वा धोवित्वा, पचित्वा वा निरामिसमेव कत्वा भुञ्जिसूति अधिप्पायो, न पन दधिगुळिकादीहि सह विकाले 

भुञ्जिसूति। तेनाह “तस्मा नवनीतं परिभुञ्जन्तेन...पे०... सवत्थुकपटिग्गहं नाम न होती ति । तत्थ अधोतं पटिग्गहेत्वापि तं 
नवनीतं परिभुञ्जन्तेन दधिआदीनि अपनेत्वा परिभुञ्जितब्बन्ति अत्थो। केचि पन “तक्कतो उद्भटमत्तमेव खादिंसू "ति वचनस्स 
अधिप्पायं अजानन्ता “तक्कतो उद्धटमत्तं अधोतम्पि दधिगुळिकादिसहितं विकाले परिभुञ्जितुं वट्टती”ति वदन्ति, तं न गहेतब्बं। न हि 
दधिगुळिकादिआमिसेन संसट्टरसं नवनीतं परिभुञ्जितुं वट्ठतीति सक्का वत्तुं। नवनीतं परिभुञ्जन्तेनाति अधोवित्वा पटिग्गहितनवनीतं 
परिभुञ्जन्तेन। दधि एव दधिगतं यथा “गूथगतं मृत्तगत' न्ति (म० नि० २.११९; अ० नि० ९.११) । “खयं गमिस्सती”ति वचनतो खीरं 
पक्खिपित्वा पक्कसप्पिआदिपि विकाले कप्पतीति वेदितब्बं । खयं गमिस्सतीति निरामिसं होति, तस्मा विकालेपि वट्टतीति अत्थो। 
एत्तावताति नवनीते लग्गमत्तेन विसुं दधिआदिवोहारं अलद्धेन अप्पमत्तेन दधिआदिनाति अत्थो, एतेन विसुं पटिग्गहितदधिआदीहि सह 
पक्कं सबत्थुकपटिग्गहितसङ्कमेव गच्छतीति दस्सेति। तस्मिम्पीति निरामिसभूतेपि। कुक्कुच्चकानं पन अयं अधिप्पायो - पटिग्गहणे 
ताव दधिआदीहि असम्भिन्नरसत्ता भत्तेन सहितगुळपिण्डादि विय सवत्थुकपटिग्गहितं नाम होति। तं पन पचन्तेन धोवित्वाव पचितब्बं। 
इतरथा पचनकखणे पच्चमानदधिगुळिकादीहि सम्भिन्नरसताय सामंपक्कं जातं, तेसु खीणेसुपि सामंपक्कमेव होति, तस्मा निरामिसमेव 
पचितब्बन्ति। तेनेव “आमिसेन सद्धि पक्कत्ता”ति कारणं वुत्तं । 


एत्थ चायं विचारणा -- सवत्थुकपटिग्गहितत्ताभावे आमिसेन सह भिक्खुना पक्कस्स सयंपाकदोसो वा परिसङ्कीयति, 
यावकालिकता वा। तत्थ न ताव सयंपाकदोसो एत्थ सम्भवति सत्ताहकालिकत्ता। यञ्हि तत्थ दधिआदि आमिसगतं, तं परिक्खीणन्ति । 
अथ पटिग्गहितदधिगुळिकादिना सह अत्तना पक्कत्ता सवत्थुकपक्कं विय भवेय्याति परिसङ्कीयति, तदा “आमिसेन सह पटिग्गहितत्ता”ति 
कारणं वत्तब्बं, न पन “पक्कत्ता”ति, तथा च उपड़त्थेरानं मतमेव अङ्गोकतं सिया। तत्थ च सामणेरादीहि पक्कम्पि यावकालिकमेव सिया 
पटिग्गहितखीरादिं पचित्वा अनुपसम्पन्नेहि कतसप्पिआदि विय, न च तं युत्तं भिक्खाचारेन लद्धनवनीतादीनं 
तक्कादिआमिससंसट्टसम्भवेन अपरिभुञ्जितब्बत्ताप्पसङ्गतो। न हि गहट्ठा धोवित्वा, सोधेत्वा वा पत्ते आकिरन्तीति नियमो अत्थि। 


यावकालिकसंसग्गपरिहाराय वृत्तं सिया। अत्तनापि तथा कातब्बं भवेय्य। गहड्टेहि दिन्नसप्पिआदीसु च आमिससंसग्गसङ्का न विगच्छेय्य। 
न हि गहट्ठा एवं विलीयापेत्वा परिस्सावेत्वा कणतण्डुलादिं अपनेत्वा पुन पचन्ति। अपिच भेसज्जेहि सद्भि खीरादिं पक्खिपित्वा यथा 
खीरादि खयं गच्छति, एवं परेहि पक्कभेसज्जतेलादिपि यावकालिकमेव सिया, न च तम्पि युत्तं दधिआदिखयकरणत्थं “पुन पचित्वा 

देती' ति वुत्तत्ता, तस्मा महासीवत्थेरवादे कुक्कुच्चं अकत्वा अधोतम्पि नवनीतं तदहुपि पुनदिवसादीसुपि पचितुं, तण्डुलादिमिस्सं 
सप्पिआदिं अत्तनापि अग्गिम्हि विलीयापेत्वा पुन तक्कादिखयत्थं पचितुञ्च वट्टति। 


तत्थ विज्जमानस्सापि पच्चमानकखणे सम्भिन्नरसस्स यावकालिकस्स अब्बोहारिकत्तेन सवत्थुकपटिगाहितपुरेपटिग्गहितकानम्पि 
अब्बोहारिकतोति निट्ठमेत्थ गन्तब्बन्ति। तेनेव “एत्तावता हि सवत्थुकपटिग्गहितं नाम न होती" ति वृत्तं। विसुं पटिग्गहितेन पन 
खीरादिना आमिसेन नवनीतादिं मिस्सेत्वा भिक्खुना वा अञ्जेहि वा पक्कतेलादिभेसज्जं सवत्थुकपटिग्गहितसङ्कमेव गच्छति तत्थ 
पविट्टयावकालिकस्स अब्बोहारिकत्ताभावा। यं पन पुरेपटिग्गहितभेसज्जेहि सद्भि अप्पटिग्गहितं खीरादिं पक्खिपित्वा पक्कतेलादिकं 
अनुपसम्पन्नेहेव पक्कम्पि सवत्थुकपटिग्गहितम्पि सन्निधिपि न होति तत्थ पक्खित्तखीरादिमिस्सापि तस्मिं खणे सम्भिन्नरसताय 
पुरेपटिग्गहितत्तापत्तितो, सचे पन अप्पटिग्गहितेहेव, अञ्जेहि वा पक्कतेलादीसुपि आमिसरसो पञ्ञायति, तं यावकालिकंव होतीति 
वेदितब्बं । अयं कथामग्गो विमतिविनोदनियं (वि० वि० टी० १.६२२) आगतो । सारत्थदीपनियं (सारत्थ° टी० २.६२२) पन 
“कुक्कुच्चायन्ति कुक्कुच्चकाति इमिना अत्तनोपि तत्थ कुक्कुच्चसब्भावम्पि दीपेति। तेनेव मातिकाइकथायं (कङ्का० अट्टः 
भेसज्जसिक्खापदवण्णना) 'निब्बट्टितसप्पि वा नवनीतं वा पचितुं वट्टती'ति वुत्त”न्ति एत्तकमेव आगतो। 


उग्गहेत्वाति सयमेव गहेत्वा। तानि पटिग्गहेत्वाति तानि खीरदधीनि पटिग्गहेत्वा। गहितन्ति तण्डुलादिविगमत्थं पुन चित्वा 
गहितन्ति अत्थो। पटिग्गहेत्वा च ठपितभेसज्जेहीति अतिरेकसत्ताहपटिग्गहितेहि यावजीविकभेसज्जेहि, एतेन तेहि युत्तम्पि सप्पिआदि 
अतिरेकसत्ताहपटिग्गहितं न होतीति दस्सेति। बद्दलिसमयेति वस्सकालसमये, अनातपकालेति अत्थो। वुत्तनयेन यथा तण्डुलादीनि न 

पच्चन्ति, तथा लज्जीयेव सम्पादेत्वा देतीति लज्जिसामणेरग्गहणं। अपिच अलज्जिना अज्झोहरितब्बं यं किञ्चि अभिसङ्करापेतुं न 
वट्टति, तस्मापि एवमाह । 


९६. तिले पटिग्गहेत्वा कततेलन्ति अत्तना भज्जादीनि अकत्वा कततेलं। तेनेव “सामिसम्पि वट्टती”ति वृत्तं । निब्बट्टीतत्ताति 
यावकालिकतो विवेचितत्ता, एतेन एलाअभावतो यावकालिकत्ताभावं, भिक्खुनो सवत्थुकपटिग्गहणेन यावकालिकत्तुपगमनञ्च दस्सेति। 
उभयम्पीति अत्तना अञ्जेहि च कतं । 


याव अरुणुग्गमना तिट्टुति, निस्सग्गियन्ति सत्तमे दिवसे कततेलं सचे याव अरुणुग्गमना तिइति, निस्सग्गियं। 


अच्छवसन्ति दुक्कटवत्थुनो वसाय अनुञ्ञातत्ता तंसदिसानं दुक्कटवत्थूनंयेव अकण्पियमंससत्तानं वसा अनुञ्ञाता, न 
थुल्लच्चयवत्थु मनुस्सानं वसाति आह “ठपेत्वा मनुस्सवस''न्ति। संसट्ठन्ति परिस्सावितं। तिण्णं दुक्कटानन्ति अज्झोहारे अज्झोहारे 
तीणि दुक्कटानि सन्धाय वृत्तं । किञ्चापि परिभोगत्थाय विकाले पटिग्गहणपचनपरिस्सावनादीसु पुब्बपयोगेसु पाळियं, अद्टकथायञ्च 
आपत्ति न वृत्ता, तथापि एत्थ आपत्तिया एव भवितनब्बं पटिक्खित्तस्स करणतो आहारत्थाय विकाले यामकालिकादीनं पटिग्गहणे विय। 
“काले पटिग्गहितं विकाले अनुपसम्पन्नेनापि निपक्कं संसद्खञ्च परिभुञ्जन्तस्स द्वेपि दुक्कटानि होन्तियेवा”ति वदन्ति। 


यस्मा खीरादीनि पक्खिपित्वा पक्कभेसज्जतेले कसटं आमिसगतिकं, तेन सह तेलं पटिग्गहेतुं, पचितुं वा भिक्खुनो न वटति, तस्मा 
वुत्तं “पक्कतेलकसटे विय कुक्कुच्चायती”ति। “सचे वसाय सह पक्कत्ता न वट्टति, इदं कस्मा वट्टती”ति पुच्छन्ता “भन्ते...पे०... 
वट्टती ति आहंसु, थेरो अतिकुक्कुच्चकताय “एतम्पि आवुसो न वट्टती”ति आह, रोगनिग्गहत्थाय एव वसाय अनुञ्ञातत्तं 
सल्लक्खेत्वा पच्छा “साधू'ति सम्मटिच्छि। 


९७. “मधुकरीहि मधुमक्खिकाहीति इदं खुदकभमरान द्विन्नं एव विसेसन न्ति केचि वदन्ति। अञ्ञे पन “दण्डकेसु मधुकारिका 
मधुकरिमक्खिका नाम, ताहि सह तिस्सो मधुमक्खिकजातियो”ति वदन्ति। भमरमक्खिकाति महापटलकारिका । सिलेससदिसन्ति 
सुक्खताय वा पक्कताय वा घनीभूतं । इतरन्ति तनुकमधु । मधुपटलन्ति मधुरहितं केवलं मधुपटलं। “सचे मधुसहितं पटलं पटिग्गहेत्वा 
निक्खिपन्ति। पटलस्स भाजनड्टानियत्ता मधुनो वसेन सत्ताहातिक्कमे निस्सग्गियं होती”ति वदन्ति, “मधुमक्खितं पन मधुगतिकमेवा^ति 
इमिना तं समेति। 


९८. “फाणितं नाम उच्छुम्हा निब्बत्त न्ति पाळियं (पाचि० २६०) अविसेसेन वुत्तत्ता, अद्टकथायञ्च “उच्छुरसं उपादाय...पे०... 
अवत्थुका उच्छुविकति “फाणित'न्ति वेदितब्बा”ति वचनतो उच्छुरसोपि निक्कसटो सत्ताहकालिकोति वेदितब्बं। केनचि पन “मधुम्हि 
चत्तारो कालिका यथासम्भवं योजेतब्बा, उच्छुम्हि चाति वत्वा “समक्खिकण्डं सेलकं मधु यावकालिकं, अनेलकं उदकसम्मिन्नं 
यामकालिकं, असम्मिन्नं सत्ताहकालिकं, मधुसित्थं परिसुद्धं यावजीविकं, तथा उच्छुरसो सकसटो यावकालिको, निक्कसटो 
उदकसम्भिन्नो यामकालिको, असम्भिन्नो सत्ताहकालिको, सुद्धकसटं यावजीविक* न्ति च वत्वा उत्तरिपि बहुधा पपञ्चितं। तत्थ 
““उदकसम्भिन्नं मधु वा उच्छुरसो वा सकसटो यावकालिको, निक्कसटो उदकसम्भिन्नो यामकालिको ति इदं नेव पाळियं, न अट्टकथायं 
दिस्सति, “यावकालिक समानं गरुतरम्पि मुद्दिकाजातिरसं अत्तना संसड्टं लहुकं यामकालिकभावं उपनेन्तं उदकं लहुतरं सत्ताहकालिकं 
अत्तना संसड्टं गरुतरं यामकालिकभावं उपनेती”ति एत्थ कारणं सोयेव पुच्छितन्बो। सब्बत्थ पाळियं अद्टकथायञ्च उदकसम्भिन्नेन 
गरुतरस्सापि लहुभावोपगमनंयेव दस्सितं। पाळियम्पि (महाव २८४) हि “अनुजानामि, भिक्खवे, गिलानस्स गुळं, अगिलानस्स 
गुळोदक* न्ति वदन्तेन अगिलानेन परिभुञ्जितुं अयृत्तोपि गुळो उदकसम्भिन्नो अगिलानस्सपि वट्टतीति अनुञ्जातो। 


यम्पि च “उच्छु चे, यावकालिको, उच्छुरसो चे, यामकालिको, फाणितं चे, सत्ताहकालिकं, तचो चे, यावजीविको”ति 
अट्ठकथावचनं दस्सेत्वा “उच्छुरसो उदकसम्भिन्नो यामकालिको”ति अञ्जेन केनचि वुत्तं, तम्पि तथाविधस्स अट्डकथावचनस्स 
समन्तपासादिकाय विनयड्टकथाय अभावतो न सारतो पच्चेतब्बं, ततोयेव च “उच्छुरसो उदकसम्भिन्नोपि असम्भिन्नोपि 
सत्ताहकालिकोयेवा”ति केचि आचरिया वदन्ति। भेसज्जक्खन्धके च “अनुजानामि, भिक्खवे, उच्छुरस”न्ति एत्थ तीसुपि गण्ठिपदेसु 
अविसेसेन वुत्तं “उच्छुरसो सत्ताहकालिकोति। सयंकतं निरामिसमेव वट्टतीति एत्थ अपरिस्सावितं पटिग्गहितम्पि करणसमये 

परिस्सावेत्वा, कसटं अपनेत्वा च अत्तना कतन्ति वेदितब्बं, अयं सारत्थदीपनीपाठो (सारत्थ० टी० २.६२३)। 


विमतिविनोदनियं (वि० वि० टी० १.६२३) पन उच्छुरसं उपादायाति निक्कसटरसस्सापि सत्ताहकालिकत्तं दस्सेति “उच्छुम्हा 
निब्बत्त न्ति पाळियं सामञ्ञतो वुत्तत्ता। यं पन सुत्तन्तट्ुकथायं “उच्छु चे, यावकालिको, उच्छुरसो चे, यामकालिको, फाणितं चे, 
सत्ताहकालिकं, तचो चे, यावजीविको "ति वुत्तं, तं अम्बफलरसादिमिस्सताय यामकालिकत्तं सन्धाय वुत्तन्ति गहेतब्बं, अविनयवचनत्ता तं 
अप्पमाणन्ति। तेनेव ““पुरेभत्तं पटिग्गहितेन अपरिस्सावितउच्छ्रसेना”तिआदि वृत्तं। निरामिसमेव वड्टति तत्थ पविड्टयावकालिकस्स 
अब्बोहारिकत्ताति इदं गुळे कते तत्थ बिज्जमानम्पि कसटं पाकेन सुक्खताय यावजीविकत्तं भजतीति वुत्तं। तस्स यावकालिकत्ते हि 
सामंपाकेन पुरेभत्तेपि अनज्झोहरणीयं सियाति । “सवत्थुकपटिग्गहितत्ता ति इदं उच्छुरसे चुण्णविचुण्णं हुत्वा ठितकसटं सन्धाय वुत्तं, 
तेन च “अपरिस्सावितेन अप्पटिग्गहितेन अनुपसम्पन्नेहि कतं सत्ताहं वट्ठतीति दस्सेती'ति वुत्तं । 


झामउच्छुफाणितन्ति अग्गिम्हि उच्छुं तापेत्वा कतं | कोड़ितउच्छुफाणितन्ति खुद्दानुखुद्दकं छिन्दित्वा कोट्टेत्वा निप्पीळेत्वा पक्कं । तं 
तत्थ विज्जमानम्पि कसटं पक्ककाले यावकालिकत्तं विजहतीति आह “तं युत्त न्ति। सीतोदकेन कतन्ति मधुकपुप्फानि सीतोदकेन 
महित्वा परिस्सावेत्वा पचित्वा कतं । “अपरिस्सावेत्वा कत”न्ति केचि, तत्थ कारणं न दिस्सति। खीरं पक्खिपित्वा कतं मधुकफाणितं 
यावकालिकन्ति एत्थ खीरं पक्खिपित्वा पक्कतेलं कस्मा विकाले वट्टतीति चे? तेले पक्खित्तं खीरं तेलमेव होति, अञ्जं पन खीरं 
पक्खिपित्वा कतं खीरभावं गण्हातीति इदमेत्थ कारणं। यदि एवं खण्डसक्खरम्पि खीरं पक्खिपित्वा करोन्ति, तं कस्मा वट्टतीति आह 
“खण्डसक्खरं पना तिआदि । तत्थ खीरजल्लिकन्ति खीरफेणं। 


९९. “मधुकपुप्फं पना तिआदि यावकालिकरूपेन ठितस्सापि अवट्टनकँ मेरयबीजवत्थुं दस्सेतुं आरद्धं । आहारकिच्चं करोन्तानि 
एतानि कस्मा एवं परिभुञ्जितब्बानीति चोदनापरिहाराय भेसज्जोदिस्सं दस्सेन्तेन तप्पसङ्गेन सब्बानिपि ओदिस्सकानि एकतो दस्सेतुं 
“सत्तविधञ्ही”तिआदि वुत्तं समन्तपासादिकायं (पारा० अट्ट० २.६२३) | विनयसङ्गहप्पकरणे पन तं न वृत्तं, “पच्छाभत्ततो पट्ठाय सति 
पच्चयेति वुत्तत्ता पटिग्गहितभेसज्जानि दुतियदिवसतो पट्टाय पुरेभत्तम्पि सति पच्चयेव परिभुञ्जितब्बानि, न आहारत्थाय भेसज्जत्थाय 
पटिग्गहितत्ता"ति वदन्ति । द्वारवातपानकवाटेसूति महाद्वारस्स वातपानानञ्च कवाटफलकेसु। कसावे पक्खित्तानि तानि अत्तनो सभावं 
परिच्चजन्तीति “कसावे...पे०... मक्खेतब्बानी ति वुत्तं, घुणपाणकादिपरिहारत्थं मकखेतब्बानीति अत्थो। अधिद्टेतीति “इदानि मय्हं 
अज्झोहरणीयं न भविस्सति, बाहिरपरिभोगत्थाय भविस्सती" ति चित्तं उप्पादेतीति अत्थो। तेनेवाह “सप्पिञ्च तेलञ्च वसञ्च मुद्धनि 
तेलं वा अब्भज्जनं वा”तिआदि, एवं परिभोगे अनपेक्खताय पटिग्गहणं विजहतीति अधिप्पायो। एवं अञ्ञेसुपि कालिकेसु 
अनज्झोहरितुकामताय सुद्धचित्तेन बाहिरपरिभोगत्थाय नियमेपि पटिग्गहणं विजहतीति इदम्पि विसुं एकं पटिग्गहणविजहनन्ति दडुब्बं । 


अञ्जेन भिक्खुना वत्तब्बोति एत्थ सुद्धचित्तेन दिन्नत्ता सयम्पि आहरापेत्वा परिभुञ्जितुं वट्टतियेव । द्विन्नम्पि अनापत्तीति यथा 
अञ्जस्स सन्तकं एकेन पटिग्गहितं सत्ताहातिक्कमेपि निस्सग्गियं न होति परसन्तकभावतो, एवमिदम्पि अविभत्तत्ता उभयसाधारणम्पि 
विनिब्भोगाभावतो निस्सग्गियं न होतीति अधिप्पायो। परिभुञ्जितुं पन न वट्टतीति भिक्खुना पटिग्गहितत्ता सत्ताहातिक्कमे यस्स 
कस्सचि भिकखुनो परिभुञ्जितुं न वति पटिग्गहितसप्पिआदीनं परिभोगस्स सत्ताहेनेव परिच्छिन्नत्ता। “तानि पटिग्गहेत्वा सत्ताहपरमं 
सन्निधिकारकं परिभुञ्जितब्बानी”ति (पारा० ६२३) हि वुत्तं 


“आवुसो इमं तेलं सत्ताहमत्तं परिभुञ्जितुं वट्ठती ति इमिना येन पटिग्गहितं, तेन अन्तोसत्ताहेयेव परस्स विस्सज्जितभावं 
दस्सेति। कस्स आपत्तीति “पठमं ताव उभिन्नं साधारणत्ता अनापत्ति वृत्ता, इदानि पन एकेन इतरस्स विस्सट्ठभावतो उभयसाधारणता 
नत्थीति विभत्तसदिसं हत्वा ठितं, तस्मा एत्थ पटिग्गहितस्स सत्ताहातिक्कमे एकस्स आपत्तिया भवितब्ब''न्ति मञ्ञमानो “कि 
पटिग्गहणपच्चया पटिग्गाहकस्स आपत्ति, उदाह यस्स सन्तकं जातं, तस्सा”ति पुच्छति। निस्सट्टभावतोयेव च इध “अविभत्तभावतो?ति 
कारणं अवत्वा “येन परिग्गहितं, तेन विस्सज्जितत्ता”ति वुत्तं, इदञ्च विस्सट्ठाभावतो उभयसाधारणतं पहाय एकस्स सन्तकं होन्तम्पि 
येन पटिग्गहितं, ततो अञ्ञस्स सन्तकं जातं, तस्मा परसन्तकपटिग्गहणे विय पटिग्गाहकस्स पटिग्गहणपच्चया नत्थि आपत्तीति दस्सनत्थं 
वुत्तं, न पन “येन पटिग्गहितं, तेन विस्सज्जितत्ता”ति वचनतो अविस्सज्जिते सति अविभत्तेपि सत्ताहातिक्कमे आपत्तीत दस्सनत्थं 
अविस्सज्जिते अविभत्तभावतोयेव अनापत्तिया सिद्धत्ता। सचे पन इतरो येन पटिग्गहितं, तस्सेव अन्तोसत्ताहे अत्तनो भागम्पि 

विस्सज्जेति, सत्ताहातिक्कमे सिया आपत्ति येन पटिग्गहितं, तस्सेव सन्तकभावमापन्नत्ता। “इतरस्स अप्पटिग्गहितत्ता”ति इमिना 
तस्स सन्तकभावेपि अञ्ञेहि पटिग्गहितसकसन्तके विय तेन अप्पटिग्गहितभावतो अनापत्तीति दीपेति, इमं पन अधिप्पायं अजानित्वा 
इतो अञ्ञथा गण्ठिपदकारादीहि पपञ्चितं, न तं सारतो पच्चेतब्बं, इदं सारत्थदीपनीवचनं (सारत्थ० टी० २.६२५)। 


विमतिविनोदनियं (वि० वि० टी० १.६२५) पन - सचे द्विन्नं...पे०... न वट्टतीति एत्थ पाठो गळितो, एवं पनेत्थ पाठो वेदितब्बो - 
सचे द्विन्नं सन्तकं एकेन पटिग्गहितं अविभत्तं होति, सत्ताहातिक्कमे द्विन्नम्पि अनापत्ति, परिभुञ्जितुं पन न वट्टतीति। अञ्ञथा पन 
सहदप्पयोगोपि न सङ्गहं गच्छति, “गण्ठिपदेपि च अयमेव पाठो दस्सितो”ति सारत्थदीपनियं (सारत्थ° टी० २.६२५) वुत्तं। “द्विन्नम्पि 
अनापत्ती”ति अविभत्तत्ता वुत्तं। “परिभुञ्जितुं पन न वट्ठती 'ति इदं “सत्ताहपरमं सन्निधिकारकं परिभृञ्जितब्ब' न्ति (पारा० ६२३) 
वचनतो वृत्तं । “येन पटिग्गहितं, तेन विस्सज्जितत्ता”ति इमिना उपसम्पन्नस्स दानम्पि सन्धाय “विस्सज्जेती ति इदं वुत्तन्ति दस्सेति। 
उपसम्पन्नस्स निरपेक्खदिन्नवत्थुम्हि पटिग्गहणस्स अविगतत्तेपि सकसन्तकता विगताव होति, तेन निस्सग्गियं न होति। “अत्तनाव 
पटिग्गहितत्तं सकसन्तकत्तञ्चा”ति इमेहि द्वीहि कारणेहेव निस्सग्गियं होति, न एकेन। अनुपसम्पन्नस्स निरपेक्खदाने पन तदुभयम्पि 
विजहति, परिभोगोपेत्थ वट्टति, न सापेक्खदाने दानलक्खणाभावतो । “विस्सज्जती”ति एतस्मिञ्च पाळिपदे कस्सचि अदत्वा 
अनपेक्खताय छड्नम्पि सङ्गहितन्ति वेदितब्बं ।  अनपेक्खा दत्वा ति इदञ्च पटिग्गहणविजहनविधिदस्सनत्थमेव वृत्तं । पटिग्गहणे हि 
विजहिते पुन पटिग्गहेत्वा परिभोगो सयमेव वट्टिस्सति, तब्बिजहनञ्च वत्थुनो सकसन्तकतापरिच्चागेन होतीति। एतेन च वत्थुम्हि 
अज्झोहरणापेक्खाय सति पटिग्गहणविस्सज्जनं नाम विसुं न लब्मतीति सिज्झति । इतरथा हि “पटिग्गहणे अनपेक्खोव पटिग्गहणं 
विस्सज्जेत्वा पुन पटिग्गहेत्वा भुञ्जती”ति वत्तब्बं सिया, “अप्पटिग्गहितत्ता ति इमिना एकस्स सन्तकं अञ्ञेन पटिग्गहितम्पि 
निस्सग्गियं होतीति दस्सेति। एवन्ति “पुन गहेस्सामी”ति अपेक्खं अकत्वा सुद्धचित्तेन परिचत्ततं परामसति। परिभुञ्जन्तस्स 
अनापत्तिदस्सनत्थन्ति निस्सग्गियमूलिकाहि पाचित्तियादिआपत्तीहि अनापत्तिदस्सनत्थन्ति अधिप्पायो। परिभोगे अनापत्तिदस्सनत्थन्ति 
एत्थ पन निस्सड्टुपटिलाभस्स कायिकपरिभोगादीसु या दुक्कटापत्ति वृत्ता, ताय अनापत्तिदस्सनत्थन्ति अधिप्पायो। 


१००. एवं चतुकालिकपच्चयं दस्सेत्वा इदानि तेसु विसेसलक्खणं दस्सेन्तो “इमेसु पना“ तिआदिमाह । तत्थ अकप्पियभूमियं 
सहसेय्यापहोनके गेहे वुत्तं सङ्किकं वा पुग्गलिकं वा भिकखुस्स, भिक्खुनिया वा सन्तकं यावकालिकं यामकालिकञ्च एकरत्तम्पि पितं 
अन्तोवुत्थं नाम होति, तत्थ पक्कञ्च अन्तोपक्कं नाम होति। सत्ताहकालिकं पन यावजीविकञ्च वटति । पटिग्गहेत्वा एकरत्तं 
बीतिनामितं पन यं किञ्चि यावकालिकं वा यामकालिकं वा अज्झोहरितुकामताय गण्हन्तस्स परिग्गहणे ताव दुक्कटं, अज्झोहरतो पन 
एकमेकस्मिं अज्झोहारे सन्निधिपच्चया पाचित्तियं होतीति अत्थो। इदानि अञ्ञम्पि विसेसलक्खणं दस्सेन्तो “यावकालिकं 
पना तिआदिमाह। तत्थ सम्भिन्नरसानीति संसट्टरसानि। दीघकालानि वत्थूनि रस्सकालेन संसट्डानि रस्सकालमेव अनुवत्तन्तीति आह 
“गयावकालिकं पन...पे०... तीणिपि यामकालिकादीनी ति । इतरेसुपि एसेव नयो। तस्मातिआदीसु तदहुपुरेभत्तमेव वट्टति, न 
तदहुपच्छाभत्तं, न रत्तियं, न दुतियदिवसादीसूति अत्थो। 


कस्माति चे? तदहुपटिग्गहितेन यावकालिकेन संसट्टत्ताति। एत्थ च “यावकालिकेन संसड्टत्ता”ति एत्तकमेव अवत्वा 
““तदहुपटिग्गहितेना”ति विसेसनस्स वृत्तत्ता पुरेपटिग्गहितयावकालिकेन संसड्टे सति तदहुपुरेभत्तम्पि न वटति, अनज्झोहरणीयं होतीति 
विञ्ञायति। “सम्भिन्नरस”न्ति इमिना सचेपि संसद्ठं, असम्भिन्नरसं सेसकालिकत्तयं अत्तनो अत्तनो काले वट्टतीति दस्सेति। 
यामकालिकेनाति एत्थ “तदहुपटिग्गहितेना”ति ततियन्तविसेसनपदं अज्झाहरितन्बं, पुब्बवाक्यतो वा अनुवत्तेतब्बं । तस्स फलं 
बुत्तनयमेव। 


पोत्थकेसु पन “यामकालिकेन संसई पन इतरद्वयं तदहुपटिग्गहित न्ति दिस्सति, तं न सुन्दरं । यत्थ नत्थि, तमेव सुन्दरं, कस्मा? 
दुतियन्तञ्हि विसेसनपदं इतरद्वयं विसेसेति। ततो तदहुपटिग्गहितमेव सत्ताहकालिकं यावजीविकञ्च यामकालिकेन संसट्ठे सति याव 
अरुणुग्गमना वट्टति, न पुरेपटिग्गहितानीति अत्थो भवेय्य, सो न यृत्तो। कस्मा? सत्ताहकालिकयावजीविकानं असन्निधिजनकत्ता, 
““दीघकालिकानि रस्सकालिकं अनुवत्तन्ती”ति इमिना लक्खणेन विरुद्धत्ता च, तस्मा तदहुपटिग्गहितं वा होतु पुरेपटिग्गहितं वा, 
सत्ताहकालिकं यावजीविकञ्च तदहुपटिग्गहितेन यामकालिकेन संसद्ठत्ता याव अरुणुग्गमना वट्टतीति अत्थो युत्तो, एवञ्च उपरि 
वक्खमानेन “सत्ताहकालिकेन पन तदहुपटिगाहितेन सद्भि संसट्टं तदहुपटिग्गहितं वा पुरेपटिग्गहितं वा यावजीविकं सत्ताहं कप्पती"ति 

वचनेन समं भवेस्य। 


अपिच “यामकालिकेन संसडं पन इतरद्वयं तदह याव अरुणुग्गमना वट्टती”ति पुब्बपाठेन भवितब्बं, तं लेखकेहि अज्ञेसु पाठेसु 
““तदहुपटिग्गहित* न्ति विज्जमानं दिस्वा, इध तदहुपदतो पटिग्गहितपदं गळितन्ति मञ्जमानेहि पक्खिपित्वा लिखितं भवेय्य, “तदहू"ति 
इदं पन “याव अरुणुग्गमना”ति पदं विसेसेति, तेन याव तदहुअरुणुग्गमना वड्टति, न दुतियाहादिअरुणुग्गमनाति अत्थं दस्सेति। तेनेव 
उपरिपाठेपि “सत्ताहकालिकेन पन तदहुपटिग्गहितेना”ति रस्सकालिकत्थपदेन तुल्याधिकरण विसेसनपदं तमेव विसेसेति, न 
दीघकालिकत्थं यावजीविकपदं, तस्मा “तदहुपटिग्गहितेन सत्ताहकालिकेन संसट्टं तदहुपटिग्गहितं वा पुरेपटिग्गहितं वा यावजीविकं 
सत्ताहं कप्पती'ति वुत्तं 


द्वीहपटिग्गहितेनातिआदीसुपि “द्वीहपटिग्गहितेन सत्ताहकालिकेन संसट्टं तदहुपटिग्गहितं वा पुरेपटिग्गहितं वा यावजीविकं छाहं 
बडटति, तीहपटिग्गहितेन सत्ताहकालिकेन संसड्टं तदहुपटिग्गहितं वा पुरेपटिग्गहितं वा यावजीविकं पञ्चाहं वट्टुति, चतूहपटिग्गहितेन 
सत्ताहकालिकेन संसटुँ तदहुपटिग्गहितं वा पुरेपटिग्गहितं वा यावजीविकं चतुराहं वट्टति, पञ्चाहपटिग्गहितेन सत्ताहकालिकेन संस 
तदहुपटिग्गहितं वा पुरेपटिग्गहितं वा यावजीविकं तीहं वट्टति, छाहपटिग्गहितेन सत्ताहकालिकेन संसड्टं तदहपटिग्गहितं वा पुरेपटिग्गहितं 
वा यावजीविकं द्वीहं वट्टति, सत्ताहपटिग्गहितेन सत्ताहकालिकेन संसटुँ तदहुपटिग्गहितं वा पुरेपटिग्गहितं वा यावजीविकं तदहेव 
वट्टती”ति एवं सत्ताहकालिकस्सेव अतीतदिवसं परिहापेत्वा सेसदिवसवसेन योजेतब्बं, न यावजीविकस्स। न हि यावजीविकस्स 
हापेतब्बो अतीतदिवसो नाम अत्थि सति पच्चये यावजीवं परिभुञ्जितब्बतो। तेनाह “सत्ताहकालिकम्पि अत्तना सद्धि संसद यावजीविकं 
अत्तनो सभावज्जेव उपनेती"ति। केसुचि पोत्थकेसु “यामकालिकेन संसड्टं पन इतरद्वयं तदहुपटिग्गहित”'न्ति लिखितं पाठं निस्साय 
इमस्मिम्पि पाठे ““तदहुपटिग्गहितन्ति इदमेव इच्छितब्ब'न्ति मञ्ञमाना “पुरेपटिग्गहित”न्ति पाठं पटिक्खिपन्ति । केसुचि “पुरेभत्तं 
पटिग्गहितं वा“ति लिखन्ति, तं सब्बं यथावुत्तनयं अमनसिकरोन्ता विब्भन्तचित्ता एवं करोन्तीति दडुब्बं 


इमेसु चतूसु कालिकेसु यावकालिकं मज्झन्हिककालातिक्कमे, यामकालिकं पच्छिमयामातिक्कमे, सत्ताहकालिकं सत्ताहातिक्कमे 
परिभुञ्जन्तस्स आपत्तीति वुत्तं। कतरसिक्खापदेन आपत्ति होतीति पुच्छायमाह “कालयाम इच्चादि । तस्सत्थो -- यावकालिकं 
कालातिक्कमे परिभुञ्जन्तस्स “यो पन भिक्खु विकाले खादनीयं वा भोजनीयं वा खादेय्य वा भुञ्जेय्य वा, पाचित्तिय”न्ति इमिना 
विकालेभोजनसिक्खापदेन (पाचि० २४८) आपत्ति होति। यामकालिकं यामातिक्कमे परिभुञ्जन्तस्स “यो पन भिक्खु सन्निधिकारकं 
खादनीयं वा भोजनीयं वा खादेय्य वा भुञ्जेय्य वा, पाचित्तिय”न्ति इमिना सन्निधिसिक्खापदेन (पाचि० २५३) आपत्ति होति। 
सत्ताहकालिकं सत्ताहातिक्कमे परिभुञ्जन्तस्स “यानि खो पन तानि गिलानानं भिक्खूनं पटिसायनीयानि भेसज्जानि, सेय्यथिदं, सप्पि 
नवनीतं तेलं मधु फाणितं, तानि पटिग्गहेत्वा सत्ताहपरमं सन्निधिकारकं परिभुञ्जितब्बानि, तं अतिक्कामयतो निस्सग्गियं पाचित्तिय”न्ति 
इमिना भेसज्जसिक्खापदेन (पारा० ६२२) आपत्ति होतीति । 


इमानि चत्तारि कालिकानि एकतो संसट्ठानि सम्भिन्नरसानि पुरिमपुरिमकालिकस्स कालवसेन परिभुञ्जितब्बानीति वृत्तं । 
असम्मिन्नरसानि चे होन्ति, कथं परिभुञ्जितब्बानीति आह “सचे पना”तिआदि। तस्सत्थो सुविञ्ञेय्योव। 


इति विनयसङ्गहसंवण्णनाभूते विनयालङ्कारे 
चतुकालिकविनिच्छयकथालङ्कारो नाम 
अट्ठारसमो परिच्छेदो। 
१९. कप्पियभूमिविनिच्छयकथा 


१०१. एवं चतुकालिकविनिच्छयं कथेत्वा इदानि कप्पियकुटिविनिच्छयं कथेतुं “कप्पिया चतुभूमियोतिआदिमाह। तत्थ 
कणप्पन्तीति कप्पिया, कप्प सामत्थियेति धातु । भवन्ति एतासु अन्तोवुत्थअन्तोपक्कानीति भूमियो, चतस्सो भूमियो चतुभूमियो, चतस्सो 

कप्पियकुटियोति अत्थो। कतमा ताति आह “उस्सावनन्तिका...पे०... वेदितब्बा”ति। कथं विञ्ञायतिच्चाह “अनुजानामि...पे०... 
वचनतो' ति । इदं भेसज्जक्खन्धकपाळिं (महाव० २९५) सन्धायाह । तत्थ उद्धं सावना उस्सावना, उस्सावना अन्तो यस्सा 
कप्पियभूमियाति उस्सावनन्तिका । गावो निसीदन्ति एत्थाति गोनिसादिका, गो-सद्दूपपद नि-पुब्बसद विसरणगत्यावसानेसूति धातु । 
गहपतीहि दिन्नाति गहपति, उत्तरपदलोपततियातप्पुरिसोयं। कम्मवाचाय सम्मन्नितब्बाति सम्मुतीति एवमिमासं विग्गहो कातब्बो। 
तत्थाति कप्पियकुटिविनिच्छये। तं पन अवत्वापीति अन्धकट्टकथायं वुत्तनयं अवत्वापि। पि-सद्देन तथावचनम्पि अनुजानाति। 
अट्ठकथासु वुत्तनयेन वुत्तेति सेसअट्टकथासु वुत्तनयेन “कप्पियकुटिं करोमा"ति वा “कप्पियकुटी'ति वा वृत्ते। साधारणलक्खणन्ति 
सब्बअट्टकथानं साधारणं उस्सावनन्तिककुटिकरणलक्खणं । चयन्ति अधिट्ठानं उच्चवत्थुं । यतो पट्टायाति यतो इड्टकतो सिलतो 
मत्तिकापिण्डतो वा पट्टाय | पठमिडुकादीनं हेट्टा न वट्टन्तीति पठमिइकादीनं हेड्डाभूमियं पतिट्टापियमाना इट्टकादयो भूमिगतिकत्ता 
“कप्यकुटिं करोमा”ति वत्वा पतिट्ठापेतुं न बड्न्ति। यदि एवं भूमियं निखणित्वा ठपियमाना थम्भा कस्मा तथा वत्वा पतिट्टापेतु 
बडुन्तीति आह “थम्भा पन...पे०... वड्टन्ती”ति। 


सङ्घसन्तकमेवाति वासत्थाय कतं सङ्गिकसेनासनं सन्धाय वदति। भिक्खुसन्तकन्ति वासत्थाय एव कतं भिक्खुस्स 
पुग्गलिकसेनासनं । 


१०२. मुखसन्निधीति इमिना अन्तोवुत्थदुक्कटमेव दीपेति। 


विमतिविनोदनियं (वि० वि० टी० महावग्ग २.२९५) पन एवं वृत्तं - तं पन अवत्वापीति पि-सद्देन तथावचनम्पि अनुजानाति। 
अइुकथासूति अन्धकट्टकथाविरहितासु सेसट्टकथासु । साधारणलक्खणन्ति अन्धकट्टकथाय सह सब्बट्टकथानं समानं । चयन्ति अधिट्ठानं 
उच्चवत्थुं । यतो पड्टायाति यतो इटुकादितो पट्टाय चयं आदिं कत्वा भित्ति उद्ठापेतुकामाति अत्थो। “थम्भा पन उपरि उग्गच्छन्ति, 
तस्मा वट्टुन्ती ति एतेन इट्ठकपासाणा हेट्टा पतिट्ठापियमानापि यदि चयतो, भूमितो वा एकङ्कुलमत्तम्पि उग्गता तिट्ठन्ति, वट्टन्तीति सिद्धं 
होति। 


आरामोति उपचारसीमापरिच्छिन्नो सकलो विहारो। सेनासनानीति विहारस्स अन्तो तिणकुटिआदिकानि सङ्घस्स निवासगेहानि। 
विहारगोनिसादिका नामाति सेनासनगोनिसादिका नाम। सेनासनानि हि सयं परिक्खित्तानिपि आरामपरिक्खेपाभावेन “गोनिसादिका”ति 
वुत्ता। “उपड्डपरिक्खित्तोपी “ति इमिना ततो ऊनपरिक्खित्तो येभुय्येन अपरिक्खित्तो नाम, तस्मा अपरिक्खित्तसङ्घमेव गच्छतीति दस्सेति। 
एत्थाति उपड्डादिपरिक्खित्ते। कप्पियकुटि लब्धुं वट्टतीति गोनिसादिकाय अभावेन सेसकप्पियकुटीसु तीसु या काचि कप्पियकुटि 
कातब्बाति अत्थो। 


तेसं गेहानीति एत्थ भिकखूनं वासत्थाय कतम्पि याव न देन्ति, ताव तेसं सन्तकंयेव भविस्सतीति दटुब्बं । विहारं ठपेत्वाति 
उपसम्पन्नानं वासत्थाय कतं गेहं ठपेत्वाति अत्थो। गेहन्ति निवासगेहं । तदञ्ञं पन उपोसथागारादि सब्बं अनिवासगेहं 
चतुकम्मियभूमिविमुत्ता पञ्चमी कप्पियभूमि । सङ्घसन्तकेपि हि एतादिसे गेहे सुदु परिक्खित्तारामट्टेपि अब्मोकासे विय अन्तोवुत्थादिदोसो 
नत्थि। येन केनचि छन्ने परिच्छन्ने च सहसेस्यप्पहोनके भिक्खुस्स, सङ्घस्स वा निवासगेहे अन्तोबुत्थादिदोसो, न अञ्ञत्थ। तेनाह “यं 
पना”तिआदि। तत्थ “सङ्गिकं वा पुग्गलिकं वा. ति इदं किञ्चापि भिक्खुभिक्खुनीनं सामञ्जतो वृत्तं भिक्खूनं पन सङ्किकं पुग्गलिकञ्च 
भिक्खुनीनं, तासं सङ्किकं पुग्गलिकञ्च भिकखूनं गिहिसन्तकट्ठाने तिट्ठतीति वेदितब्बं। 


मुखसन्निधीति अन्तोसन्निहितदोसो हि मुखप्पवेसननिमित्तं आपत्ति करोति, नाञ्ञथा, तस्मा “मुखसन्निधी "ति (वि० वि० टी० 
महावग्ग २.२९५) वुत्तोति। 


तत्थ तत्थ खण्डा होन्तीति उपड़तो अधिकं खण्डा होन्ति। सब्बस्मि छदने विनद्रेति तिणपण्णादिवस्सपरित्तायके छदने विनट्ठे 
गोपानसीनं पन उपरि बल्लीहि बद्भदण्डेसु ठितेसुपि जहितवत्थुका होन्ति एव । पक्खपासकमण्डलन्ति एकस्मिं पस्से तिण्णं गोपानसीनं 
उपरि ठिततिणपण्णादिछदनं वुच्चति । 

१०३. “अनुपसम्पन्नस्स दत्वा तस्सा”तिआदिना अकप्पियकुटियं वुत्थम्पि अनुपसम्पन्नस्स दिन्ने कप्पियं होति, 
सापेक्खदानञ्चेत्थ वट्टति, पटिग्गहणं विय न होतीति दस्सेति। अन्तोपक्कसामंपक्केसु पन “न, भिक्खवे, अन्तोवृत्थं अन्तोपक्कं 
सामंपक्कं परिभृञ्जितब्बं, यो परिभुञ्जेय्य, आपत्ति दुक्कटस्स। अन्तो चे, भिक्खवे, वुत्थं अन्तोपक्कं सामंपक्कं, तञ्चे परिभुञ्जेस्य, 
आपत्ति तिण्णं दुक्कटानं । अन्तो चे, भिक्खवे, वृत्थं अन्तोपक्कं अञ्ञेहि पक्कं, तञ्चे परिभुञ्जेय्य, आपत्ति द्विन्नं दुक्कटानं। अन्तो चे, 
भिक्खवे, बुत्थं बहिपक्कं सामंपक्कं, तञ्चे परिभुञ्जेय्य, आपत्ति द्विन्नं दुक्कटानं । बहि चे, भिक्खवे, वुत्थं अन्तोपक्कं सामंपक्कं, तञ्चे 
परिभुञ्जेय्य, आपत्ति द्विन्नं दुक्कटानं । अन्तो चे, भिक्खवे, वुत्थं बहिपक्कं अञ्जेहि पक्कं, तञ्चे परिभुञ्जेय्य, आपत्ति दुक्कटस्स। बहि 
चे, भिक्खवे, वृत्थं अन्तोपक्कं अञ्जेहि पक्कं, तञ्चे परिभुञ्जेय्य, आपत्ति दुक्कटस्स। बहि चे, भिक्खवे, वुत्थं बहिपक्कं सामंपक्कं, 
तञ्चे परिभुञ्जेय्य, आपत्ति दुक्कटस्स। बहि चे, भिक्खवे, बुत्थं बहिपक्कं अञ्ञेहि पक्कं, तञ्चे परिभुञ्जेय्य, अनापत्ती”ति (महाव० 
२७४) वचनतो एकं तिरापत्तिकं, तीणि दुरापत्तिकानि, तीणि एकापत्तिकानि, एकं अनापत्तिकन्ति अट होन्ति। तत्थ अन्तोवुत्थन्ति 
अकप्पियकुटियं वृत्थं । अन्तोपक्केपि एसेव नयो। सामंपक्कन्ति यं किञ्चि आमिसं भिक्खुस्स पचितुं न वट्टति। तत्थ यं वत्तब्बं, तं 
अट्टकथायं वृत्तमेव। 


इति विनयसङ्गहसंवण्णनाभूते विनयालङ्कारे 
कप्पियभूमिविनिच्छयकथालङ्कारो नाम 
एकूनवीसतिमो परिच्छेदो । 


२०. पटिग्गहणविनिच्छयकथा 


१०४. एवं कप्पियभूमिविनिच्छयं कथेत्वा इदानि पटिग्गहणविनिच्छयं कथेतुं “खादनीयादिपटिग्गाहोतिआदिमाह। तत्थ 
खादियतेति खादनीयं, ठपेत्वा पञ्च भोजनानि सब्बस्स अज्झोहरितब्बस्सेतं अधिवचनं। आदिसद्देन भोजनीयं सङ्गण्हाति। पटिग्गहणं 
सम्पटिच्छनं पटिग्गाहो, खादनीयादीनं पटिग्गाहो खादनीयादिपटिग्गाहो। तेनाह “अज्झोहरितब्बस्स यस्स कस्सचि खादनीयस्स वा 
भोजनीयस्स वा पटिग्गहण'न्ति। पञ्चसु अङ्गेसु उच्चारणमत्तन्ति उक्खिपनमत्तं, इमिना पटिग्गहितब्बभारस्स पमाणं दस्सेति। तेनेव 
तादिसेन पुरिसेन अनुक्खिपनीयवत्थुस्मिं पटिग्गहणं न रुहतीति दीपेति। “हत्थपासो ति इमिना आसन्नभावं । तेनेव च दूरे ठत्वा 
अभिहरन्तस्स पटिग्गहणं न रुहतीति दीपेति। अभिहारोति परिणामितभावो, तेन च तत्रड्ठकादीसु न रुहतीति दीपेति। “देवो 
वा तिआदिना दायकतो पयोगत्तयं दस्सेति। “तञ्चेतिआदिना पटिग्गाहकतो पयोगद्टयं दस्सेति। 


इदानि तेसु पञ्चसु अङ्गेसु हत्थपासस्स दुराजानताय तं दस्सेतुमाह ““तत्थि ˆ च्चादि। तत्थ अड्डतेय्यहत्थो हत्थपासो नामाति योजना। 
“तस्स ओरिमन्तेना”ति इमिना आकासे उजुं ठत्वा परेन उक्खित्तं गण्हन्तस्सापि आसन्नङ्गभूतपादतलतो पड़ाय हत्थपासो 
परिच्छिन्दितब्बो, न सीसतो पट्टायाति दस्सेति। तत्थ “ओरिमन्तेना “ति इमस्स हेड्टिमन्तेनाति अत्थो गहेतब्बो। 


एत्थ च पवारणसिक्खापदड्टकथायं (पाचि० अट्ट० २३८-२३९) “सचे पन भिक्खु निसिन्नो होति, आसन्नस्स पच्छिमन्ततो 
पट्ठाया”तिआदिना पटिग्गाहकानं आसन्नङ्गस्स पारिमन्ततो पट्टाय परिच्छेदस्स दस्सितत्ता इधापि आकासे ठितस्स पटिग्गाहकस्स 
आसन्नङ्गभूतपादतलस्स पारिमन्तभूततो पण्हिपरियन्तस्स हेट्टिमतलतो पट्टाय, दायकस्स पन ओरिमन्तभूततो पादङ्कलस्स 
हेड्रिमपरियन्ततो पट्टाय हत्थपासो परिच्छिन्दितब्बोति दडुब्बं। इमिनाव नयेन भूमियं निपज्जित्वा उस्सीसके निसिन्नस्स हत्थतो 
पटिग्गण्हन्तस्सापि आसन्नसीसङ्गस्स पारिमन्तभूततो गीवन्ततो पड़ायेव हत्थपासो मिनितब्बो, न पादतलतो पट्टाय । एवं निपज्जित्वा 
दानेपि यथानुरूपं वेदितब्बं। “यं आसन्नतरं अङ्ग न्ति (पाचि० अट्टः २३८-२३९) हि वृत्तं। अकल्लकोति गिलानो सहत्था परिभृञ्जितुं 
असक्कोन्तो मुखेन पटिग्गण्हाति। विमतिविनोदनियं (वि० वि० टी० पाचित्तिय २.२६५) पन “अकल्लकोति गिलानो गहेतुं वा”ति 
एत्तकमेव वुत्तं, एतेन अकल्लकोति गिलानो वा अथ वा गहेतुं अकल्लको असमत्थोति अत्थो दस्सितो। तेनाह “सचेपि नत्थुकरणियं 
दीयमानं नासापुटेन अकल्लको वा मुखेन पटिग्गण्हाती ति। 

१०५. एकदेसेनापीति अङ्गुलिया फुट्ठमत्तेन। 


तञ्चे पटिग्गण्हाति, सब्बं पटिग्गहितमेवाति वेणुकोटियं बन्धित्वा ठपितत्ता। सचे भूमियं ठितमेव घटं दायकेन हत्थपासे ठत्वा 
“घट दस्सामी”ति दिन्नं वेणुकोटिया गहणवसेन पटिग्गण्हाति, उभयकोटिबद्धं सब्बम्पि पटिग्गहितमेव होति। भिकखुस्स हत्थे अपीळेत्वा 
पकतिया पीळियमानं उच्छुरसं सन्धाय “गण्हथा“ति वुत्तत्ता “अभिहारो न पञ्ञायती ति वुत्तं, हत्थपासे ठितस्स पन भिक्खुस्स अत्थाय 
पीळियमानं उच्छुतो पग्घरन्तं रसं गण्हितुं वट्टति । दोणिकाय सयं पग्घरन्तं उच्छुरसं मज्झे आवरित्वा विस्सज्जितम्पि गण्हितुं वट्टति। 
पटिग्गहणसञ्ञायाति “मज्चादिना पटिग्गहेस्सामी”ति उप्पादितसञ्ञाय, इमिना “पटिग्गण्हामी”ति वाचाय वत्तब्बकिच्चं नत्थीति 
दस्सेति। 


यत्थ कत्थचि अट्टकथासु, पदेसेसु वा। असंहारिमे फलकेति थाममज्झिमेन असंहारिये। “तिन्तिणिकादिपण्णेसूति वचनतो 
साखासु पटिग्गहणं रुहतीति दडुब्ब'न्ति सारत्थदीपनियं (सारत्थ० टी० पाचित्तिय ३.२६५) वुत्तं । पोराणटीकायम्पि तथेव वुत्तं, तदेतं 
विचारेतब्बं। अट्टकथायञ्हि “भूमियं अत्थतेसु सुखुमेसु तिन्तिणिकादिपण्णेसु पटिग्गहणं न रुहती" ति वुत्तं । तं तिन्तिणिकादिपण्णानं 
सुखुमत्ता तत्थ ठपितआमिसस्स असण्ठहनतो भूमियं ठपितसदिसत्ता “न रुहती”ति वुत्तं, तिन्तिणिकादिसाखासु ठपितेपि एवमेव सिया, 
तस्मा “साखासु पटिग्गहणं रुहती”ति वचनं अयुत्तं विय दिस्सति। अट्ठकथायं “न रुहती "ति किरियापदस्स “कस्मा"ति हेतुपरियेसने 
सति न अञ्ञं परियेसितब्बं, “सुखुमेसू”ति वृत्तं विसेसनपद॑येव हेतुमन्तविसेसनं भवति, तस्मा तिन्तिणिकपण्णादीसु पटिग्गहणं न रुहति, 
कस्मा? तेसं सुखुमत्ता। अञ्ञेसु पन पदुमिनीपण्णादीसु रुहति, कस्मा? तेसं ओळारिकत्ताति हेतुफलसम्बन्धो इच्छितब्बोति दिस्सति, 
तस्मा “तदेतं विचारेतब्बन्ति वृत्तं । तथा हि वुत्तं अट्ठकथायं “न हि तानि सन्धारेतुं समत्थानीति महन्तेसु पन पदुमिनीपण्णादीसु 
रुहती”ति। 


१०६. पुञ्छित्वा पटिग्गहेत्वाति पुञ्छितेपि रजनचुण्णासङ्काय सति पटिग्गहणत्थाय वुत्तं, नासति । तं पनाति पतितरजं 
अप्पटिग्गहेत्वा उपरि गहितपिण्डपातं। अनापत्तीति दुरूपचिण्णादिदोसो नत्थि। पुब्बाभोगस्स अनुरूपवसेन “अनुपसम्पन्नस्स दत्वा... 
पे०... बडटती”ति वुत्तं । यस्मा पन तं “अज्ञजस्स दस्सामी"ति चित्तुप्पादमत्तेन परसन्तकं न होति, तस्मा तस्स अदत्वापि पटिग्गहेत्वा 
परिभुञ्जितुं वट्टति । “ अनुपसम्पन्नस्स दस्सामीतिआदिपि विनयदुक्कटस्स परिहाराय वुत्तं, तथा अकत्वा गहितेपि पटिग्गहेत्वा 
परिभुञ्जतो अनापत्तियेव। भिक्खुस्स देतीति अञ्जस्स भिक्खुस्स देति। कञ्जिकन्ति खीररसादिं यं किञ्चि द्रवं सन्धाय वुत्तं । हत्थतो 
मोचेत्वा पुन गण्हाति, उग्गहितकं होतीति आह “हत्थतो अमोचेन्तेनेवा”ति। आलुळेन्तानन्ति आलोळेन्तानं, अयमेव वा पाठो। 
आहरित्वा भूमियं ठपितत्ता अभिहारो नत्थीति आह “पत्तो पटिग्गहेतब्बो ति । 


१०७. पठमतरं उळुङ्कतो थेवा पत्ते पतन्तीति एत्थ “यथा पठमतरं पतितथेवे दोसो नत्थि, तथा आकिरित्वा अपनेन्तानं पच्छा 
पतितथेवेपि अभिहटत्ता नेवत्थि दोसो”ति वदन्ति । चरुकेनाति खुद्दकभाजनेन। “अभिहटत्ताति दीयमानक्खणं सन्धाय वृत्तं। दत्वा 
अपनयनकाले पन छारिका वा बिन्दूनि वा पतन्ति, पुन पटिग्गहेतब्बं अभिहारस्स विगतत्ता”ति वदन्ति, तं यथा न पतति, तथा 
अपनेस्सामीति पटिहरन्ते युज्जति, पकतिसञ्ञजाय अपनेन्ते अभिहारो न छिज्जति, सुपतितं। पटिग्गहितमेव हि तं होति। मुखवट्टियापि 
गहेतुं वट्टतीति अभिहरियमानस्स पत्तस्स मुखवट्टिया उपरिभागे हत्थं पसारेत्वा फुसितुं वट्टति। पादेन पेल्लेत्वाति पादेन 
““पटिग्गहेस्सामी "ति सञ्जाय अक्कमित्वा। केचीति अभयगिरिवासिनो। बचनमत्तमेवाति पटिबद्धं पटिबद्धपटिबद्धन्ति सद्दमत्तमेव नानं, 
कायपटिबद्भमेव होति, तस्मा तेसं वचनं न गहेतब्बन्ति अधिप्पायो। एस नयोति “पटिबद्धपटिबद्धम्पि कायपटिबद्धमेवा”ति अयं नयो। 
तथा च तत्थ कायपटिबद्धे तप्पटिबद्धे च थुल्लच्चयमेव वृत्तं । 


तेन आहरापेतुन्ति यस्स भिक्खुनो सन्तिकं गतं, तं “इध नं आनेही”ति आणापेत्वा तेन आहरापेतुं इतरस्स वट्टतीति अत्थो। 
तस्माति यस्मा मूलइस्सेव परिभोगो अनुञ्ञातो, तस्मा। तं दिवसं हत्थेन गहेत्वा दुतियदिवसे पटिग्गहेत्वा परिभुञ्जन्तस्स 
उग्गहितकपटिग्गहितं होतीति आह “अनामसित्वा ति । अप्पटिग्गहितत्ता “सन्निधिपच्चया अनापत्ती”ति वुत्तं। अप्पटिग्गहेत्वा 
परिभुञ्जन्तस्स अदिन्नमुखद्वारापत्ति होतीति आह “पटिग्गहेत्वा पन परिभुञ्जितब्बन्ति। “न ततो परन्ति तदहेव सामं अप्पटिग्गहितं 
सन्धाय वृत्तं, तदहेव पटिग्गहितं पन पुनदिवसादीसु अप्पटिग्गहेत्वापि परिभुञ्जितुं वट्टती”ति वदन्ति। 

१०८. खीयन्तीति खयं गच्छन्ति, तेसं चुण्णेहि थुल्लच्चयअप्पटिग्गहणापत्तियो न होन्तीति अधिप्पायो। सत्थकेनाति 
पटिग्गहितसत्थकेन | नवसमुट्रितन्ति एतेनेव उच्छुआदीसु अभिनवलग्गत्ता अब्बोहारिक न होतीति दस्सेति। एसेव नयोति 
सन्निधिदोसादिं सन्धाय वदति। तेनाह “न ही तिआदि। कस्मा पनेत्थ उग्गहितपच्चया, सन्निधिपच्चया वा दोसो न सियाति आह “न 
हि तं परिभोगत्थाय परिहरन्ती”ति। इमिना च बाहिरपरिभोगत्थं सामं गहेत्वा वा अनुपसम्पन्नेन दिन्नं वा परिहरितुं बट्ठतीति दीपेति, 
तस्मा पत्तसम्मक्खनादिअत्थं सामं गहेत्वा परिहरिततेलादिं सचे परिभुञ्जितुकामो होति, पटिग्गहेत्वा परिभुञ्जन्तस्स अनापत्ति। 
अब्भन्तरपरिभोगत्थं पन सामं गहितं पटिग्गहेत्वा परिभुञ्जन्तस्स उग्गहितपटिग्गहणं होति, अप्पटिग्गहेत्वा परिभुञ्जन्तस्स 
अदिन्नमुखद्वारापत्ति होति। अब्भन्तरपरिभोगत्थमेव अनुपसम्पन्नेन दिन्नं गहेत्वा परिहरन्तस्स सिङ्गीलोणकप्पो विय सन्निधिपच्चया 
आपत्ति होति। केचि पन “थाममञ्झिमस्स पुरिसस्स उच्चारणमत्तं होतीतिआदिना वुत्तपञ्चङ्गसम्पत्तिया पटिग्गहणस्स रुहणतो 
बाहिरपरिभोगत्थम्पि सचे अनुपसम्पन्नेहि दिन्नं गण्हाति, पटिग्गहितमेवा^ति वदन्ति। एवं सति इध बाहिरपरिभोगत्थं अनुपसम्पन्नेन दिन्नं 
गहेत्वा परिहरन्तस्स सन्निधिपच्चया आपत्ति वत्तब्बा सिया। “न हि तं परिभोगत्थाय परिहरन्ती”ति च न वत्तब्बं, तस्मा बाहिरपरिभोगत्थं 
गहितं पटिग्गहितं नाम न होतीति वेदितब्बं । 


यदि एवं पञ्चसु पटिग्गहणङ्गेसु “परिभोगत्थाया”ति विसेसनं वत्तब्बन्ति? न वत्तब्बं। पटिग्गहणञ्हि परिभोगत्थमेव होतीति 
“परिभोगत्थाया”'ति विसुं अवत्वा “तञ्चे भिक्खु कायेन वा कायपटिबद्धेन वा पटिग्गण्हाती”ति एत्तकमेव वुत्तं। अपरे पन “सतिपि 
पटिग्गहणे “न हि तं परिभोगत्थाय परिहरन्तीति इध अपरिभोगत्थाय परिहरणे अनापत्ति वुत्ता”ति वदन्ति। तेन च पटिग्गहणङ्गेसु पञ्चसु 
समिद्धेसु अज्झोहरितुकामताय गहितमेव पटिग्गहितं नाम होति अज्झोहरितब्बेसुयेव पटिग्गहणस्स अनुञ्ञातत्ताति दस्सेति। तथा 
बाहिरपरिभोगत्थाय गहेत्वा ठपिततेलादिं अज्झोहरितुकामताय सति पटिग्गहेत्वा परिभुञ्जितुं वट्टतीति दस्सेति । उदुक्खलमुसलादीनि 
खीयन्तीति एत्थ उदुकखलमुसलानं खयेन पिसितकोट्टितभेसज्जेसु सचे आगन्तुकवण्णो पञ्जायति, न वट्टति। सुद्धं उदकं होतीति 
रुक्खसाखादीहि गळित्वा पतनउदकं सन्धाय वृत्तं । 


१०९. पत्तो वास्स पटिग्गहेतब्बोति एत्थापि पत्तगतं छुपित्वा देन्तस्स हत्थे लग्गेन आमिसेन दोसाभावत्थं पत्तपटिग्गहणन्ति 
अब्भन्तरपरिभोगत्थमेव पत्तपटिग्गहणं वेदितब्बं। यं सामणेरस्स पत्ते पतति...पे०... पटिग्गहणं न विजहतीति एत्थ पुनप्पुनं गण्हन्तस्स 
अत्तनो पत्ते पक्खित्तमेव अत्तनो सन्तकन्ति सन्निट्ठानकरणतो हत्थगतं पटिग्गहणं न विजहति । परिच्छिन्दित्वा दिन्नं पन गण्हन्तस्स 
गहणसमयेयेव अत्तनो सन्तकन्ति सन्निड्ठानस्स कतत्ता हत्थगतं पटिग्गहणं विजहति। केसञ्चि अत्थाय भत्तं पक्खिपतीति एत्थ 
अनुपसम्पन्नस्स अत्थाय पक्खिपन्तेपि आगन्त्वा गण्हिस्सतीति सयमेव पक्खिपित्वा ठपनतो पटिग्गहणं न विजहति। अनुपसम्पन्नस्स 
हत्थे पकिखित्तं पन अनुपसम्पन्नेनेव ठपितं नाम होतीति पटिग्गहणं विजहति परिच्चत्तभावतो । तेन वृत्तं “सामणेर...पे०... 
परिच्चत्तत्ता”ति। केसञ्चीतिआदीसु अनुपसम्पन्नानं अत्थाय कत्थचि ठपियमानम्पि हत्थतो मुत्तमत्ते एव पटिग्गहणं न विजहति, अथ 
खो भाजने पतितमेव पटिग्गहणं विजहति । भाजनञ्च भिकखुना पुनदिवसत्थाय अपेक्खितमेवाति तग्गतम्पि आमिसं दुद्धोतपत्तगतं विय 
पटिग्गहणं विजहतीति सङ्काय “सामणेरस्स हत्थे पक्खिपितब्ब”न्ति वुत्तन्ति वेदितब्बं । ईदिसेसु हि युत्ति न गवेसितब्बा, वुत्तनयेनेव 
पटिपज्जितब्बं । 


९१०. पत्तगता यागूति इमिना पत्तमुखवट्टिया फुड्टेपि कुटे यागु पटिग्गहिता, उग्गहिता वा न होति भिक्खुनो अनिच्छाय फुडटत्ताति 
दस्सेति। आरोपेतीति हत्थं फुसापेति। पटिग्गहणूपगं भारं नाम थाममज्झिमस्स पुरिसस्स उकखेपारहं । किञ्चापि अविस्सज्जेत्वाव 
अञ्जेन हत्थेन पिदहन्तस्स दोसो नत्थि, तथापि न पिदहितब्बन्ति अट्ठकथापमाणेनेव गहेतब्बं | विमतिविनोदनियं (वि० वि० टी० पाचित्तिय 
२.२६५) पन “न पिदहितब्बन्ति हत्थतो मृत्तं सन्धाय वृत्तं, हत्थगतं पन इतरेन हत्थेन पिदहतो, हत्थतो मुत्तम्पि वा अफुसित्वा उपरि 
पिधानं पातेन्तस्स न दोसो" ति वृत्तं । 


१११. पटिग्गण्हातीति छायत्थाय उपरि धारियमाना महासाखा येन केनचि छिज्जेय्य, तत्थ लग्गरजं मुखे पातेय्य वाति कप्पियं 
कारापेत्वा पटिग्गण्हाति। 


मच्छिकवारणत्थन्ति एत्थ “सचेपि साखाय लग्गरजं पत्ते पतति, सुखेन परिभुञ्जितुं सक्काति साखाय पटिग्गहितत्ता 

अब्भन्तरपरिभोगत्थमेविध पटिग्गहणन्ति मूलपटिग्गहणमेव वट्टती”ति वुत्तं। अपरे पन “मच्छिकवारणत्थन्ति वचनमत्तं गहेत्वा 
बाहिरपरिभोगत्थं गहित''न्ति वदन्ति। कुण्डकेति महाघटे | तस्मिम्पीति चाटिघटेपि। अनुपसम्पन्नं गाहापेत्वाति तमेव अज्झोहरणीयं 
भण्डं अनुपसम्पन्नेन गाहापेत्वा। 


थेरस्स पत्तं दुतियत्थेरस्साति “थेरस्स पत्तं मस्हं देथा"ति तेन अत्तनो परिच्चजापेत्वा दुतियत्थेरस्स देति। तुय्हं यागुं मय्हं देहीति 
एत्थ एवं वत्वा सामणेरस्स पत्तं गहेत्वा अत्तनोपि पत्तं तस्स देति। एत्थ पनाति “पण्डितो सामणेरो”तिआदिपत्तपरिवत्तनकथायं। कारणं 
उपपरिक्खितब्बन्ति यथा मातुआदीनं तेलादीनि हरन्तो तथारूपे किच्चे अनुपसम्पन्नेन अपरिवत्तेत्वाव परिभुञ्जितुं लभति, एवमिध 
पत्तपरिवत्तनं अकत्वा परिभुञ्जितुं कस्मा न लभतीति कारणं वीमंसितब्बन्ति अत्थो। एत्थ पन “सामणेरेहि गहिततण्डुलेसु परिक्खीणेसु 
अवस्सं अम्हाकं सामणेरा सङ्गहं करोन्तीति चित्तुप्पत्ति सम्भवति, तस्मा तं परिवत्तेत्वाव परिभुञ्जितब्बं । मातापितूनं अत्थाय पन 
छायत्थाय वा गहणे परिभोगासा नत्थि, तस्मा तं वट्टती”ति कारणं बदन्ति। तेनेव आचरियबुद्धदत्तत्थेरेनपि वुत्तं - 


““मातापितूनमत्थाय, तेलादिं हरतोपि च। 
साखं छायादिअत्थाय, इमस्स न विसेसता॥ 


“तस्मा हिस्स विसेसस्स, चिन्तेतब्बं तु कारणं। 
तस्स सालयभावं तु, विसेसं तक्कयामह”न्ति॥ 


इदमेवेत्थ युत्ततरं अवस्सं तथाविधवितक्कुप्पत्तिया सम्भवतो। न हि सक्का एत्थ वितक्कं सोधेतुन्ति। मातादीनं अत्थाय हरणे पन 
नावस्सं तथाविधवितक्कुप्पत्तीति सक्का वितक्कं सोधेतुं । यत्थ हि वितक्कं सोधेतुं सक्का, तत्थ नेवत्थि दोसो। तेनेव वक्खति “सचे पन 
सक्कोति वितक्कं सोधेतुं, ततो लद्धं खादितुम्पि वती "ति। विमतिविनोदनियं (वि० वि० टी० पाचित्तिय २.२६५) पन “एत्थ पनाति 
पत्तपरिवत्तने। कारणन्ति एत्थ यथा सामणेरा इतो अम्हाकम्मि देन्तीति वितक्को उप्पज्जति, न तथा अञ्जत्थाति कारणं वदन्ति, तञ्च 
युत्तं। यस्स पन तादिसो वितक्को नत्थि, तेन अपरिवत्तेत्वापि भुञ्जितुं बट्ठती''ति वुत्तं । 


११२. निच्चालेतुन्ति चालेत्वा पासाणसक्खरादिअपनयनं कातुं। उद्धनं आरोपेतब्बन्ति अनग्गिकं उद्धनं सन्धाय वुत्तं। उद्धने 
पच्चमानस्स आलुळने उपरि अपक्कतण्डुला हेट्ठा पविसित्वा पच्चन्तीति आह “सामंपाकञ्चेव होती 'ति। 


११३. आधारके पत्तो ठपितोति अप्पटिग्गहितामिसो पत्तो पुन पटिग्गहणत्थाय ठपितो । चालेतीति विना कारणं चालेति, सतिपि 
कारणे भिक्खूनं परिभोगारहं चालेतुं न वट्टति। किञ्चापि “अनुजानामि, भिक्खवे, अमनुस्सिकाबाधे आमकमंसं आमकलोहित'न्ति 
(महाव० २६४) तादिसे आबाधे अत्तनो अत्थाय आमकमंसपटिग्गहणं अनुञ्ञातं, “आमकमंसपटिग्गहणा पटिविरतो होती"ति (दी० नि० 
१.१०, १९४) च सामञ्ञतो पटिक्खित्तं, तथापि अत्तनो, अञ्जस्स वा भिक्खुनो अत्थाय अग्गहितत्ता “सीहविघासादिं...पे०... वड्टती”ति 
वुत्तं। सक्कोति वितक्कं सोधेतुन्ति “मय्हम्पि देती 'ति वितक्कस्स अनुष्पन्नभावं सल्लक्खेतुं सक्कोति, “सामणेरस्स दस्सामी”ति 
सुद्धचित्तेन मया गहितन्ति वा सल्लक्खेतुं सक्कोति। सचे पन मूलेपि पटिग्गहितं होतीति एत्थ “गहेत्वा गते मय्हम्पि ददेय्युन्ति सञ्जाय 
सचे पटिग्गहितं होती”ति वदन्ति। 


११४. कोट्ठासे करोतीति “भिक्खू सामणेरा च अत्तनो अत्तनो अभिरुचितं कोड्ासं गण्हन्तू"ति सब्बेसं समके कोट्टासे करोति। 
गहितावसेसन्ति सामणेरेहि गहितकोद्ठासतो अवसेसं। गण्हित्वाति “मरहं इदं गण्हिस्सामी ति गहेत्वा। इध गहितावसेसं नाम तेन 
गण्हित्वा पुन ठपितं । 


पटिग्गहेत्वाति तदहु पटिग्गहेत्वा। तेनेव ““यावकालिकेन यावजीविकसंसग्गे दोसो नत्थी”ति वृत्तं। सचे पन पुरिमदिवसे 
पटिग्गहेत्वा ठपिता होति, सामिसेन मुखेन तस्सा बड्टिया धूमं पिवितुं न वट्टति। समुद्दोदकेनाति अप्पटिग्गहितसमुद्दोदकेन। 


हिमकरका नाम कदाचि वस्सोदकेन सह पतनका पासाणलेखा विय घनीभूता उदकविसेसा, तेसु पटिग्गहणकिच्चं नत्थि। तेनाह 

“उदकगतिका एवा”ति। यस्मा कतकट्टि उदकं पसादेत्वा विसुं तिट्ठति, तस्मा “अब्बोहारिक न्ति वृत्तं। इमिना 
अप्पटिग्गहितापत्तीहि अब्बोहारिकं, विकालभोजनापत्तीहिपि अब्बोहारिकन्ति दस्सेति। लग्गतीति सुक्खे मुखे च हत्थे च मत्तिकावण्णं 
दस्सेन्तं लग्गति। बहलन्ति हत्थमुखेसु अलग्गनकम्पि पटिग्गहेतब्बं । 


बासमत्तन्ति रेणुखीराभावं दस्सेति। पानीयं गहेत्वाति अत्तनोयेव अत्थाय गहेत्वा। सचे पन पीतावसेसकं तत्थेव आकिरिस्सामीति 
गण्हाति, पुन पटिग्गहणकिच्चं नत्थि। आकिरति, पटिग्गहेतब्बन्ति पुप्फरसस्स पञ्ञायनतो वुत्तं। विक्खम्भेत्वाति वियूहित्वा, 
अपनेत्वाति अत्थो। 


११५. महाभूतेसूति पाणसरीरसन्निस्सितेसु पथवीआदिमहाभूतेसु । सब्बं वट्टतीति अत्तनो परेसञ्च सरीरसन्निस्सितं सब्बं वट्टति, 
अकप्पियमंसानुलोमताय थुल्लच्चयादिं न जनेतीति अधिप्पायो। पततीति अत्तनो सरीरतो छिज्जित्वा पतति। “रुक्खतो छिन्दित्वा”ति 
वुत्तत्ता मत्तिकत्थाय पथि खणितुं, अञ्ञम्पि यं किञ्चि मूलपण्णादिविसभेसज्जं छिन्दित्वा छारिकं अकत्वापि अप्पटिग्गहितम्पि 
परिभुञ्जितुं वट्टतीति दडुब्बं । 


इति विनयसङ्गहसंवण्णनाभूते विनयालङ्कारे 
पटिग्गहणविनिच्छयकथालङ्कारो नाम 


वीसतिमो परिच्छेदो । 


२९. पवारणाविनिच्छयकथा 


११६. एवं पटिग्गहणविनिच्छयं कथेत्वा इदानि पवारणाविनिच्छयं कथेतुं “पटिक्खेपपवारणा 'तिआदिमाह। तत्थ पटिक्खिपनं 
पटिक्खेपो, असम्पटिच्छनन्ति अत्थो। पवारियते पवारणा, पटिसेधनन्त्यत्थो। पटिक्खेपसङ्घाता पवारणा पटिक्खेपपवारणा। अथ वा 
पटिक्खेपवसेन पवारणा पटिक्खेपपवारणा। पञ्चन्नं भोजनानं अञ्जतरं भुञ्जन्तस्स अञ्जस्मिं भोजने अभिहटे पटिक्खेपसङ्काता 
पवारणाति सम्बन्धो । 


११७. यं अस्नातीति यं भुञ्जति। अम्बिलपायासादीसूति आदि-सद्देन खीरपायासादिं सङ्गण्हाति । तत्थ अम्बिलपायासग्गहणेन 
तक्कादिअम्बिलसंयुत्ता घनयागु वृत्ता। खीरपायासग्गहणेन खीरसंयुत्ता यागु सङ्ग्हति। पवारणं जनेतीति 
अनतिरित्तभोजनापत्तिनिबन्धनं पटिक्खेपं साधेति। कतोपि पटिक्खेपो अनतिरित्तभोजनापत्तिनिबन्धनो न होति, अकतट्ठानेयेव तिट्ठतीति 
आह “पवारण न जनेती”ति। 


““यागु-सद्दस्स पवारणजनकयागुयापि साधारणत्ता 'यागुं गण्हथा'ति बुत्तेपि पवारणा होतीति पवारणं जनेतियेवाति वुत्त”न्ति तीसुपि 
गण्ठिपदेसु वृत्तं। तं परतो तत्थेव “भत्तमिस्सकं यागुं आहरित्वा"ति एत्थ वुत्तकारणेन न समेति। वुत्तञ्हि तत्थ - हेट्ठा अयागुके निमन्तने 
उदककञ्जिकखीरादीहि सदधि महितं भत्तमेव सन्धाय “यागुं गण्हथा'ति वृत्तत्ता पवारणा होति। “भत्तमिस्सकं यागुं आहरित्वा"ति एत्थ 
पन विसुं यागुया विज्जमानत्ता पवारणा न होतीति । तस्मा तत्थ वृत्तनयेनेव खीरादीहि सद्भि मद्दितं भत्तमेव सन्धाय “यागुं गण्हथा”ति 
वुत्तत्ता यागुयाव तत्थ अभावतो पवारणा होतीति एवमेत्थ कारणं वत्तब्बं। एवञ्हि सति परतो “येनापुच्छितो, तस्स अत्थिताया"ति 
अट्टकथाय वुत्तकारणेनपि संसन्दति, अञ्ञथा गण्ठिपदेसुयेव पुब्बापरविरोधो आपज्जति, अद्टकथाय च न समेतीति। सचे...पे०... 
पञ्ञायतीति इमिना वृत्तप्पमाणस्स मच्छमंसखण्डस्स नहारुनो वा सब्भावमत्तं दस्सेति। ताहीति पृथुकाहि। 


सालिवीहियवेहि कतसत्तृति येभुय्यनयेन वुत्तं, सत्त धञ्ञानि पन भज्जित्वा कतोपि सत्तुयेव । तेनेवाह “कङ्गवरक...पे०... 
सत्तुसङ्गहमेव गच्छती ति। सत्तुमोदकोति सत्तुयो पिण्डेत्वा कतो अपक्को सत्तुगुळो। विमतिविनोदनियं (वि० वि० टी० पाचित्तिय 
२.२३८-२३९) पन “सत्तुमोदकोति सततुं तेमेत्वा कतो अपक्को, सत्तुं पन पिसित्वा पिटं कत्वा तेमेत्वा पूवं कत्वा पचन्ति, तं न 

पवारेती*ति वृत्तं । 


पञ्चन्नं भोजनानं अञ्जतरवसेन विप्पकतभोजनभावस्स उपच्छिन्नत्ता “मुखे सासपमत्तम्पि...पे०... न पवारेती “ति वृत्तं । 
“अकप्पियमंसं पटिक्खिपति, न पवारेती"ति वचनतो सचे सङ्गिकं लाभं अत्तनो अपापुणन्तं जानित्वा वा अजानित्वा वा पटिक्खिपति, न 
पवारेति पटिक्खिपितब्बस्सेव पटिक्खित्तत्ता, अलज्जिसन्तकं पटिक्खिपन्तोपि न पवारेति। अवत्थृतायाति अनतिरित्तापत्तिसाधिकाय 
पवारणाय अवत्थुभावतो । एतेन पटिक्खिपितब्बस्सेव पटिक्खित्तभावं दीपेति। यञ्हि पटिक्खिपितब्बं होति, तस्स पटिक्खेपो आपत्तिया 
अङ्गं न होतीति तं पवारणाय अवत्थूति वुच्चति । 


११८. आसन्नतरं अङ्गन्ति हत्थपासतो बहि ठत्वा ओनमित्वा देन्तस्स सीसं आसन्नतरं होति, तस्स ओरिमन्तेन परिच्छिन्दितब्बं। 


उपनामेतीति इमिना कायाभिहारं दस्सेति। अपनामेत्वाति अभिमुखं हरित्वा। इदं भत्तं गण्हाति वदतीति किञ्चि अपनामेत्वा 
बदति। केवलं वाचाभिहारस्स अनधिप्पेतत्ता गण्हथाति गहेतुं आरद्धं । हत्थपासतो बहि ठितस्स सतिपि दातुकामताभिहारे पटिक्खिपन्तस्स 
दूरभावेनेव पवारणाय अभावतो थेरस्सपि दूरभावमत्तं गहेत्वा पवारणाय अभावं दस्सेन्तो “थेरस्स दूरभावतो”तिआदिमाह, न पन 
थेरस्स अभिहारसम्भवतो। सचेपि गहेत्वा गतो हत्थपासे ठितो होति, किञ्चि पन अवत्वा आधारड्टाने ठितत्ता अभिहारो नाम न होतीति 
“दूतस्स च अनभिहरणतो ति वुत्तं। “गहेत्वा आगतेन “भत्तं गण्हथा'ति वृत्ते अभिहारो नाम होतीति “सचे पन गहेत्वा आगतो भिकखु... 
पे०... पवारणा होती'ति वुत्त”न्ति तीसुपि गण्ठिपदेसु वुत्तं। केचि पन “पत्तं किञ्चिपि उपनामेत्वा 'इमं भत्तं गण्हथा'ति वुत्तन्ति 
गहेतब्ब"'न्ति वदन्ति, तं यृत्तं विय दिस्सति वाचाभिहारस्स इध अनधिप्पेतत्ता। 


परिवेसनायाति भत्तग्गे। अभिहटाव होतीति परिवेसकेनेव अभिहटा होति। ततो दातुकामताय गण्हन्तं पटिक्खिपन्तस्स 
पवारणा होतीति एत्थ अग्गण्हन्तम्पि पटिक्खिपतो पवारणा होतियेव। कस्मा? दातुकामताय अभिहटत्ता, “तस्मा सा अभिहटाव 
होती 'ति हि वृत्तं । तेनेव तीसुपि गण्ठिपदेसु “दातुकामाभिहारे सति केवलं “दस्सामी'ति गहणमेव अभिहारो न होति, “दस्सामी'ति 
गण्हन्तेपि अगण्हन्तेपि दातुकामताभिहारोव अभिहारो होति, तस्मा गहणसमये वा अग्गहणसमये वा तं पटिक्खिपतो पवारणा होती”ति 
वुत्तं। इदानि तस्स असति दातुकामताभिहारे गहणसमयेपि पटिक्खिपतो पवारणा न होतीति दस्सेतुं “सचे पना”तिआदि वुत्तं। कटच्छुना 
अनुक्खित्तम्पि पुब्बे एव अभिहटत्ता पवारणा होतीति “अभिहटाव होती" ति वृत्तं। उद्धटमत्तेति भाजनतो वियोजितमत्ते। द्विन्नं 
समभारेपीति परिवेसकस्स च अञ्ञस्स च भत्तपच्छिभारग्गहणे सम्भूतेपीति अत्थो। 


११९. रसं गण्हथाति एत्थ केवलं मंसरसस्स अपवारणाजनकस्स नामेन वुत्तत्ता पटिक्खिपतो पवारणा न होति। मच्छरसन्तिआदीसु 
मच्छो च रसञ्चाति अत्थसम्भवतो, वत्थुनोपि तादिसत्ता पवारणा होति। “इदं गण्हथा"तिपि अवत्वा तुण्हीभूतेन अभिहटं पटिक्खिपतोपि 
होति एव। 


करम्बकोति मिस्सकाधिवचनमेतं । यञ्हि बहूहि मिस्सेत्वा करोन्ति, सो “करम्बको”ति वुच्चति, सो सचेपि मंसेन मिस्सेत्वा कतो 
होति, “करम्बकं गण्हथा”ति अपवारणारहस्स नामेन वृत्तत्ता पटिक्खिपतो पवारणा न होति। “मंसकरम्बकं गण्हथा”ति वुत्ते पन 
“मंसमिस्सकं गण्हथा' ति वृत्तं होति, तस्मा पवारणाव होति। 


१२०. “उदिस्सकत न्ति मञ्ञमानोति एत्थ “वत्थुनो कप्पियत्ता अकप्पियसञ्जाय पटिकखेपतोपि अचित्तकत्ता इमस्स 
सिक्खापदस्स पवारणा होती”ति वदन्ति। “हेट्ठा अयागुके निमन्तने उदककञ्जिकखीरादीहि सद्भि मद्दितं भत्तमेव सन्धाय 'यागुं गण्हथा'ति 
वुत्तत्ता पवारणा होति, “भत्तमिस्सकं यागुं आहरित्वा'ति एत्थ पन विसुं यागुया विज्जमानत्ता पवारणा न होती"ति वदन्ति । अयमेत्थ 
अधिप्पायोति “येनापुच्छितो'तिआदिना वुत्तमेवत्थं सन्धाय वदति। कारणं पनेत्थ दुद्दसन्ति एत्थ एके ताव वदन्ति “यस्मा यागुमिस्सकं 
नाम भत्तमेव न होति, खीरादिकम्पि होतियेव, तस्मा करम्बके विय पवारणाय न भवितब्बं, एवञ्च सति 'यागु बहुतरा वा होति समसमा 
वा, न पवारेति, यागु मन्दा, भत्तं बहुतरं, पवारेती'ति एत्थ कारणं दुद्दस”न्ति। केचि पन वदन्ति “यागुमिस्सकं नाम भत्तं, तस्मा तं 
पटिक्खिपतो पवारणाय एव भवितन्बं, एवञ्च सति “इध पवारणा होति, न होती'ति एत्थ कारणं दुद्दस”न्ति। 

यथा चेत्थ कारणं दुहसं, एवं परतो “मिस्सकं गण्हथा"ति एत्थापि कारणं दुहदसमेवाति वेदितब्बं। न हि पवारणप्पहोनकस्स 
अप्पबहुभावो पवारणाय भावाभावनिमित्तं, किञ्चरहि पवारणाजनकस्स नाम गहणमेवेत्थ पमाणं, तस्मा “इदञ्च करम्बकेन न 
समानेतब्ब''न्तिआदिना यम्पि कारणं वुत्तं, तम्पि पुब्बे वृत्तेन संसन्दियमानं न समेति। यदि हि मिस्सकन्ति भत्तमिस्सकेयेव रुळहं सिया, 
एवं सति यथा “भत्तमिस्सकं गण्हथा'ति वृत्ते भत्तं बहुतरं वा समं वा अप्पतरं वा होति, पवारेतियेव, एवं “मिस्सकं गण्हथा' ति वृत्तेपि 
अप्पतरेपि भत्ते पवारणाय भवितब्बं “मिस्सक "न्ति भत्तमिस्सकेयेव रुळहत्ता। तथा हि “मिस्सकन्ति भत्तमिस्सकेयेव रुळहवोहारत्ता इदं 
पन भत्तमिस्सकमेवाति वुत्त”न्ति तीसुपि गण्ठिपदेसु वुत्तं। अथ मिस्सकन्ति भत्तमिस्सके रुळहं न होति, मिस्सकभत्तं पन सन्धाय 
“मिस्सकं गण्हथा'ति वुत्तन्ति। एवम्पि यथा अयागुके निमन्तने खीरादीहि सम्मद्दितं भत्तमेव सन्धाय “यागुं गण्हथा”ति वुत्ते पवारणा 
होति, एवमिधापि मिस्सकभत्तमेव सन्धाय “मिस्सकं गण्हथा”ति वुत्ते भत्तं अप्पं वा होतु, बहु वा, पवारणा एव सिया, तस्मा मिस्सकन्ति 
भत्तमिस्सके रुळहं वा होतु, मिस्सकं सन्धाय भासितं वा, उभयथापि पुब्बेनापरं न समेतीति किमेत्थ कारणचिन्ताय । ईदिसेसु पन ठानेसु 
अट्ठकथापमाणेनेव गन्तब्बन्ति अयं अम्हाकं खन्ति। 


विमतिविनोदनियं (वि० वि० टी० पाचित्तिय २.२३८-२३९) पन “उद्दिस्सकतन्ति मञ्ञमानोति एत्थ वत्थुनो कप्पियत्ता पवारितोव 
होती'ति वुत्तं। तञ्चे उद्दिस्सकतमेव होति, पटिक्खेपो नत्थि। अयमेत्थाधिप्पायोति 'येनापुच्छितोतिआदिना वुत्तमेवत्थं सन्धाय वदति । 
कारणं पनेत्थ दुहन्ति भत्तस्स बहुतरभावे पवारणाय सम्भवकारणं दुद्दसं, अञ्जथा करम्बकेपि मच्छादिबहुभावे पवारणा भवेय्याति 
अधिप्पायो । यथा चेत्थ कारणं दुद्दसं, एवं परतो “मिस्सकं गण्हथा'ति एत्थापि कारणं दुद्दसमेवाति ददुब्बं । यञ्च “इदं पन 
भत्तमिस्सकमेवा'तिआदि कारणं वुत्तं, तम्पि अप्पतरं न पवारेती'ति वचनेन न समेती"ति एत्तकमेव वुत्तं 


“विसुं कत्वा देतीति भत्तस्स उपरि ठितं रसादि विसुं गहेत्वा देती”ति तीसुपि गण्ठिपदेसु वृत्तं। केहिचि पन “यथा भत्तसित्थं न 
पतति, तथा गाळहं हत्थेन पीळेत्वा परिस्सावेत्वा देती 'ति वुत्तं। तत्थापि कारणं न दिस्सति। यथा हि भत्तमिस्सकं यागुं आहरित्वा “यागुं 
गण्हथा”ति वत्वा यागुमिस्सकं भत्तम्पि देन्तं पटिक्खिपतो पवारणा न होति, एवमिधापि बहुखीररसादीसु भत्तेसु “खीरं गण्हथा'तिआदीनि 
वत्वा दिन्नानि खीरादीनि वा देतु खीरादिमिस्सकं भत्तं वा, उभयथापि पवारणाय न भवितब्बं, तस्मा “विसुं कत्वा देती 'ति तेनाकारेन देन्तं 
सन्धाय वुत्तं, न पन भत्तमिस्सकं कत्वा दीयमानं पटिक्खिपतो पवारणा होतीति दस्सनत्थन्ति गहेतब्बं। यदि पन भत्तमिस्सकं कत्वा 
दीयमाने पवारणा होतीति अधिप्पायेन अट्टकथायं “विसुं कत्वा देती" ति वृत्तं, एवं सति अड्टकथायेवेत्थ पमाणन्ति गहेतब्बं, न पन 
कारणन्तरं गवेसितब्बं। विमतिविनोदनियं (वि० वि० टी० पाचित्तिय २.२३८-२३९) पन “विसुं कत्वा देतीति 'रसं गण्हथाःतिआदिना 
वाचाय विसुं कत्वा देतीति अत्थो गहेतब्बो, न पन कायेन रसादि वियोजेत्वाति तथा अवियोजितेपि पटिक्खिपतो पवारणाय असम्भवतो 
अपवारणापहोनकस्स नामेन वुत्तत्ता भत्तमिस्सकयागुं आहरित्वा 'यागुं गण्हथा'ति वुत्तड्ठानादीसु विय, अञ्ञथा एत्थ यथा पुब्बापरं न 
विरुज्झति, तथा अधिप्पायो गहेतब्बो”ति वुत्तं । 


नावा वा सेतु वातिआदिम्हि नावादिअभिरुहनादिक्खणे किञ्चि ठत्वापि अभिरुहनादिकातब्बत्तेपि गमनतप्परताय ठानं नाम न 
होति, जनसम्मद्देन पन अनोकासादिभावेन ठातुं न वट्टति । अचालेत्वाति वुत्तड्ठानतो अञ्जस्मिं पीठप्यदेसे वा उद्धं वा अपेल्लेत्वा, तस्मि 
एव पन ठाने परिवत्तेतुं लभति। तेनाह “येन पस्सेना”तिआदि। सचे उक्कुटिकं निसिन्नो पादे अमुञ्चित्वापि भूमियं निसीदति, इरियापथं 
विकोपेन्तो नाम होतीति उक्कुटिकासनं अविकोपेत्वा सुखेन निसीदितुं “तस्स पन हेट्टा...पे०... निसीदनकं दातब्ब'न्ति वुत्तं। “आसनं 
अचालेत्वाति पीठे फुट्टोकासतो आनिसदमंसं अमोचेत्वा अनुट्टुहित्वाति वुत्तं होति। अदिन्नादाने विय ठानाचावनं न गहेतब्ब"न्ति तीसुपि 
गण्ठिपदेसु वुत्तं । 


१२१. अकप्पियकतन्ति एत्थ अकण्पियकतस्सेव अनतिरित्तभावतो कप्पियं अकारापेत्वा तस्मिं पत्ते पक्खित्तं मूलफलादियेव 
अतिरित्तं न होति, अकप्पियभोजनं वा कुलदूसनादिना उप्पन्नं । सेसं पन पत्तपरियापन्नं अतिरित्तमेव होति, परिभुञ्जितुं वट्टति, तं पन 
मूलफलादिं परिभुञ्जितुकामेन ततो नीहरित्वा कप्पियं कारापेत्वा अञ्ञस्मिं भाजने ठपेत्वा अतिरित्तं कारापेत्वा परिभृञ्जितब्बं । 


१२२. सो पुन कातुं न लभतीति तस्मिंयेव भाजने करियमानं पठमं कतेन सदधि कतं होतीति पुन सोयेव कातुं न लभति, अञ्जो 
लभति। अञ्जस्मिं पन भाजने तेन वा अञ्जेन वा कातुं वट्टति | तेनाह “येन अकतं, तेन कातब्बं, यञ्च अकतं, तं कातब्ब''न्ति। 

तेनापीति एत्थ पि-सद्दो न केवलं अञ्जेनेवाति इममत्थं दीपेति। एवं कतन्ति अञ्जस्मिं भाजने कतं । 
पेसेत्वाति अनुपसम्पन्नस्स हत्थे पेसेत्वा। इमस्स विनयकम्मभावतो “अनुपसम्पन्नस्स हत्थे ठितं न कातब्ब” न्ति वुत्तं । 


सचे पन आमिससंसट्टानीति एत्थ सचे मुखगतेनापि अनतिरित्तेन आमिसेन संसट्टानि होन्ति, पाचित्तियमेवाति वेदितब्बं, तस्मा 
पवारितेन भोजनं अतिरित्तं कारापेत्वा भुञ्जन्तेनपि यथा अकतेन मिस्सं न होति, एवं मुखञ्च हत्थञ्च सुद्धं कत्वा भुञ्जितब्बं । किञ्चापि 
अपवारितस्स पुरेभत्तं यामकालिकादीनि आहारत्थाय परिभुञ्जतोपि अनापत्ति, पवारितस्स पन पवारणमूलकं दुक्कटं होतियेवाति 


इति विनयसङ्गहसंवण्णनाभूते विनयालङ्कारे 
पटिक्खेपपवारणाविनिच्छयकथालङ्कारो नाम 


एकवीसतिमो परिच्छेदो । 


२२. पब्बज्जाविनिच्छयकथा 


१२३. एवं पटिक्खेपपवारणाविनिच्छयं कथेत्वा इदानि पब्बज्जाविनिच्छयं कथेतुं “पब्बज्जाति एत्थ पना" त्यादिमाह। तत्थ पठमं 
वजितब्बाति पब्बज्जा, उपसम्पदातो पठमं उपगच्छितब्बाति अत्थो। प-पुब्ब वज गतिम्हीति धातु । कुलपुत्तन्ति आचारकुलपुत्तं सन्धाय 
वदति । ये पुग्गला पटिक्खित्ता, ते वज्जेत्वाति सम्बन्धो । पब्बज्जादोसविरहितोति पब्बज्जाय अन्तरायकरेहि पञ्चाबाधादिदोसेहि 
विरहितो। नखपिट्टिप्पमाणन्ति एत्थ कनिट्टङ्गलिनखपिट्ठि अधिप्पेता। “तञ्चे नखपिट्टिप्पमाणम्पि वडुनपक्खे ठितं होति, न 
पब्बाजेतब्बोति इमिना सामञ्जलक्खणं दस्सितं, तस्मा यत्थ कत्थचि सरीरावयवेसु नखपिट्टिप्पमाणं वड्डनकपक्खे ठितं चे, न वट्ठतीति 
सिद्धं । एवञ्च सति नखपिड्टिप्पमाणम्पि अवड्डनकपक्खे ठितं चे, सब्बत्थ वट्टतीति आपन्नं, तञ्च न सामञ्ञतो अधिप्पेतन्ति 
पदेसविसेसेयेव नियमेत्वा दस्सेन्तो सचे पना'तिआदिमाह। सचे हि अविसेसेन नखपिट्टिप्पमाणं अवड्डनकपक्खे ठितं वड़ेय्य, 
"निवासनपारुपनेहि पकतिपटिच्छन्नद्ठाने'ति पदेसनियमं न करेय्य, तस्मा निवासनपारुपनेहि पकतिपटिच्छन्नड्ानतो अञ्जत्थ 
नखपिड्टिपमाणं अवड्डनकपक्खे ठितम्पि न वट्टतीति सिद्धं । नखपिट्टिप्पमाणतो खुद्दकतरं पन अवड्डनकपक्खे वा वड्डनकपक्खे वा ठितं 
होतु, वट्टति नखपिट्टिप्पमाणतो खुद्दकतरस्स वड्डनकपक्खे अवड्डनकपक्खे वा ठितस्स मुखादीसुयेव पटिक्खित्तत्ता”ति सारत्थदीपनियं 
(सारत्थ० टी० महावग्ग ३.८८) वृत्तं । 


विमतिविनोदनियं (वि० वि० टी० महावग्ग ८८-८९) पन “पटिच्छन्नड्राने नखपिद्टिप्पमाणं अवड्डनकपक्खे ठितं होति, वट्टतीति 
वुत्तत्ता अप्पटिच्छन्नड्ठाने तादिसम्पि न वट्टति, पटिच्छन्नद्ठानेपि च वड्डनकपक्खे ठितं न वट्टतीति सिद्धमेव होति। पाकटट्ठानेपि पन 
नखपिट्टिप्पमाणतो ऊनतरं अवड्टनकं वट्टतीति ये गण्हेय्युं, तेसं तं गहणं पटिसेधेतुं “मुखे पना'तिआदि वृत्त" न्ति वुत्तं । गोधा...पे०... न 
वट्टतीति इमिना तादिसोपि रोगो कुड्टेयेव अन्तोगधोति दस्सेति। गण्डेपि इमिना नयेन विनिच्छयो वेदितब्बो। तत्थ पन मुखादीसु 
कोलड्टिमित्ततो खुद्दकतरोपि गण्डो न वट्टतीति विसुं न दस्सितो। “अप्पटिच्छन्नट्ठाने अवड्डनकपक्खे ठितेपि न वट्टती”ति एत्तकमेव हि तत्थ 
वुत्तं, तथापि कुडे वृत्तनयेन मुखादीसु कोलड्टिप्पमाणतो खुद्दकतरोपि गण्डो न वट्टतीति विज्ञायति, तस्मा अवड्नकपक्खे ठितेपीति एत्थ 
पि-सद्दो अवृत्तसम्पिण्डनत्थो, तेन कोलट्टिमत्ततो खुद्दकतरोपि न वट्टतीति अयमत्थो दस्सितोयेवाति अम्हाकं खन्ति। पकतिवण्णे जातेति 
रोगहेतुकस्स विकारवण्णस्स अभावं सन्धाय वुत्तं । 


कोलट्टिमत्तकोति बदरड्टिप्पमाणो। “सञ्जातछवि कारेत्वा"ति पाठो, विज्जमानछविं कारेत्वाति अत्थो। विमतिविनोदनियं (वि० 
वि० टी० महावग्ग २.८८-८९) पन “सच्छविं कारेत्वाति विज्जमानछविं कारेत्वाति अत्थो, सञ्छविन्ति वा पाठो, सञ्जातछअन्ति अत्थो। 
गण्डादीसु वूपसन्तेसुपि तं ठानं विवण्णम्पि होति, तं वट्ठती''ति वुत्तं । 

पदुमपुण्डरीकपत्तवण्णन्ति रत्तपदुमसेतपदुमपुप्फदलवण्णं। कुट्टे वुत्तनयेनेवाति “पटिच्छन्नट्टाने अवड्डनक॑ वट्टुति, अञ्जत्थ न 
किञ्चि वट्टुती”ति वुत्तनयं दस्सेति। सोसब्याधीति खयरोगो। यक्खुम्मादोति कदाचि आगन्त्वा भूमियं पातेत्वा हत्थमुखादिकं अवयवं 
भूमियं घंसनको यकखोव रोगो। 


१२४. महामत्तोति महतिया इस्सरियमत्ताय समन्नागतो। “न दानाहं देवस्स भटो”ति आपुच्छतीति रज्ञा एव दिन्नं ठानन्तरं 
सन्धाय वृत्तं । यो पन राजकम्मिकेहि अमच्चादीहि ठपितो, अमच्चादीनं एव वा भटो होति, तेन तं तं अमच्चादिम्पि आपुच्छितुं वट्टतीति। 


१२५. “धजबन्धो ति वुत्तत्ता अपाकटचोरो पब्बाजेतब्बोति विञ्ञायति । तेन वक्खति “ये पन अम्बलबुजादिचोरका”तिआदि। 
एवं जानन्तीति “सीलवा जातो”ति जानन्ति। 


१२६. भिन्दित्वाति अन्दुबन्धनं भिन्दित्वा । छिन्दित्वाति सङ्घलिकबन्धनं छिन्दित्वा । मुञ्चित्वाति रज्जुबन्धनं मुञ्चित्वा । 
विवरित्वाति गामबन्धनादीसु गामद्वारादीनि विवरित्वा। अपस्समानानं वा पलायतीति पुरिसगृत्तियं पुरिसानं गोपकानं अपस्समानानं 
पलायति। 


१२९. पुरिमनयेनेवाति “कसाहतो कतदण्डकम्मो"ति एत्थ वुत्तनयेनेव । 


१३०. पलातोपीति इणस्सामिकानं आगमनं जत्वा भयेन पलातोपि इणायिको । गीवा होति इणायिकभावं जत्वा अनादरेन 
इणमृत्तके भिक्खुभावे पवेसितत्ता। 


उपड्डपड्डन्ति थोकं थोकं | दातब्बमेवाति इणायिकेन थनं सम्पज्जतु वा, मा वा, दाने सउस्साहेनेव भवितब्बं, अज्जेहि च भिक्खूहि 
“मा धुरं निक्खिपाही "ति वत्वा सहायकेहि भवितब्बन्ति दस्सेति। धुरनिक्खेपेन हिस्स भण्डग्घेन कारेतब्बता सियाति। 


९३९. दासचारित्तं आरोपेत्वा कोतोति इमिना दासभावपरिमोचनत्थाय कोतं निवत्तेति। तादिसो हि धनक्कोतोपि अदासो एव। 
वजिरबुद्धिटीकायं (वजिर० टी० महावग्ग ९७) पन “देसचारित्तन्ति सावनपण्णारोपनादिकं तं तं देसचारित्त' न्ति वुत्तं । तत्थ तत्थ 
चारित्तवसेनाति तस्मिं तस्मिं जनपदे दासपण्णज्झापनादिना अदासकरणनियामेन। अभिसेकादीसु सब्बबन्धनानि मोचापेन्ति, तं सन्धाय 
““सब्बसाधारणेना ति वुत्तं । 


सचे सयमेव पणणं आरोपेन्ति, न वट्टतीति ता भुजिस्सित्थियो “मयम्पि बण्णदासियो होमा”ति अत्तनो रक्खणत्थाय सयमेव 
राजूनं दासिपण्णे अत्तनो नामं लिखापेन्ति, तासं पृत्तापि राजदासाव होन्ति, तस्मा ते पब्बाजेतुं न वट्टति। तेहि अदिन्ना न पब्बाजेतब्बाति 
यत्तका तेसं सामिनो, तेसु एकेन अदिन्नेपि न पब्बाजेतब्बा। भुजिस्से कत्वा पन पब्बाजेतुं वट्टतीति यस्स विहारस्स ते आरामिका दिन्ना, 
तस्मिं बिहारे सङ्घं जापेत्वा फातिकम्मेन धनादिं कत्वा भुजिस्से कत्वा पब्बाजेतुं वट्टति | वजिरबुद्धिटीकायं (वजिर० टी० महावग्ग ९७) पन 
“देवदासिपुत्ते वट्टतीति लिखितं । “आरामिकञ्चे पब्बाजेतुकामो, अञ्ञमेकं दत्वा पब्बाजेतब्बःन्ति वुत्तं। महापच्चरिवादस्स अयमिध 
अधिप्पायो, 'भिक्खुसङ्घस्स आरामिके देमा'ति दिन्नत्ता न ते तेसं दासा, “आरामिको च नेव दासो न भुजिस्सो'ति वत्तब्बतो न दासोति 
लिखितं | तक्कासिञ्चनं सीहळदीपे चारित्तं, ते च पब्बाजेतब्बा सङ्घस्सारामिकत्ता। निस्सामिकं दासं अत्तनापि भुजिस्सं कातुं लभती"ति 
वुत्तं 

सारत्थदीपनियं (सारत्थ° टी० महावग्ग ३.९७) पन “तक्कं सीसे आसित्तकसदिसाव होन्तीति यथा अदासे करोन्ता तक्केन सीसं 
धोवित्वा अदासं करोन्ति, एवं आरामिकवचनेन दिन्नत्ता अदासाव तेति अधिप्पायो। तक्कासिञ्चनं पन सीहळदीपे चारित्त'न्ति वदन्ति । 
नेव पब्बाजेतब्बोति वुत्तन्ति कप्पियवचनेन दिन्नेपि सङ्घस्स आरामिकदासत्ता एवं वुत्त''न्ति वुत्तं। विमतिविनोदनियम्पि (वि० वि० टी० 
महावग्ग २.९७) ““तक्कं सीसे आसित्तकसदिसाव होन्तीति केसुचि जनपदेसु अदासे करोन्ता तक्कं सीसे आसिञ्चन्ति, तेन किर ते 
अदासा होन्ति, एवमिदम्पि आरामिकवचनेन दिन्नम्पीति अधिप्पायो। तथा दिन्नेपि सङ्घस्स आरामिकदासो एवाति “नेव पब्बाजेतब्बो'ति 
वुत्तं। तावकालिको नाम ति वुत्तत्ता कालपरिच्छेदं कत्वा वा पच्छापि गहेतुकामताय वा दिन्नं सब्बं तावकालिकमेवाति गहेतब्बं। 

निस्सामिकदासो नाम यस्स सामिकुलं अञ्जातिकं मरणेन परिक्खीणं, न कोचि तस्स दायादो, सो पन समानजातिकेहि वा 
निवासगामवासीहि वा इस्सरेहि वा भुजिस्सो कतोव पब्बाजेतब्बो। देवदासापि दासा एव। ते हि कत्थचि देसे राजदासा होन्ति, कत्थचि 
विहारदासा वा, तस्मा पब्बाजेतुं न बड्टती”ति वुत्तं । 


सारत्थदीपनियं (सारत्थ० टी० महावग्ग ३.९७) पन “निस्सामिकदासो नाम यस्स सामिका सपृत्तदारा मता होन्ति, न कोचि तस्स 
परिग्गाहको, सोपि पब्बाजेतुं न वट्टति, तं पन अत्तनापि भृजिस्सं कातुं वट्टति | ये वा पन तस्मिं रड्ठे सामिनो, तेहिपि कारापेतुं वट्टति, 
'देवदासिपुत्तं पब्बाजेतुं वट्टती'ति तीसुपि गण्ठिपदेसु वृत्तं। 'दासस्स पब्बजित्वा अत्तनो सामिके दिस्वा पलायन्तस्स आपत्ति नत्थी'ति 
बदन्ती”ति वुत्तं। विमतिविनोदनियं पन “दासम्पि पब्बाजेत्वा सामिके दिस्वा पटिच्छादनत्थं अपनेन्तो पदवारेन अदिन्नादानापत्तिया 
कारेतब्बो, दासस्स पन पलायतो अनापत्ती”ति वृत्तं । 


१३२. हत्थच्छिन्नकादिवत्थूसु कण्णमूलेति सकलस्स कण्णस्स छेदं सन्धायाह । कण्णसक्खलिकायाति कण्णचूळिकाय । यस्स 
पन कण्णावड्टेति हेड्ठा कुण्डलादिठपनछिदं सन्धाय वुत्तं। “तञ्हि सङ्घट्टनक्खमं । अजपदकेति अजपदनासिकट्टिकोटियं । ततो हि उद्धं न 
विच्छिन्दितुं सक्का होति। सन्धेतुन्ति अविरूपसण्ठानं सन्धाय वृत्तं, विरूपं पन परिसदूसकं आपादेति। 


खुज्जसरीरोति वङ्कसरीरो । ब्रह्मुनो विय उजुकं गत्तं सरीरं यस्स सो ब्रह्मुजुगत्तो, भगवा। अवसेसो सत्तोति इमिना लक्खणेन 
रहितसत्तो। एतेन ठपेत्वा महापुरिसं चक्कवत्तिञ्च इतरे सत्ता खुज्जपक्खिकाति दस्सेति। येभुय्येन हि सत्ता खन्धे कटियं जाणूसूति तीसु 
ठानेसु नमन्ति, ते कटियं नमन्ता पच्छतो नमन्ति, द्वीसु ठानेसु नमन्ता पुरतो नमन्ति, दीघसरीरा पन एकेन पस्सेन वड्का होन्ति, एके मुखं 
उन्नामेत्वा नक्खत्तानि गणयन्ता विय चरन्ति, एके अप्पमंसलोहिता सूलसदिसा होन्ति, एके पुरतो पब्भारा होन्ति, पवेधमाना गच्छन्ति। 
परिवटुमोति समन्ततो वट्टकायो। एतेन एवरूपा एव वामनका न वट्टन्तीति दस्सेति। 


१३३. अट्टिसिराचम्मसरीरोति अट्टिसिराचम्ममत्तसरीरो। कूटकूटसीसोति अनेकेसु ठानेसु पिण्डितमंसतं दस्सेतुं आमेडितं कतं । 
तेनाह “तालफलपिण्डिसदिसेना “ति । तालफलानं मञ्जरी पिण्डि नाम | अनुपुब्बतनुकेन सीसेनाति चेतियथूपिका विय कमेन किसेन 
सीसेन। महावेळुपब्बं विय आदितो पट्टाय याव परियोसाना अविसमथूलेन सीसेन समन्नागतो नाळिसीसो नाम | कप्पसीसोति 
गजमत्थकं विय द्विधा भिन्नसीसो। “कण्णिककेसो वा”ति इमस्स विवरणं ““पाणकेहीतिआदि। मक्कटस्सेव नलाटेपि केसानं 
उट्टितभावं सन्धायाह “सीसलोमेही तिआदि। 


मक्कटभमुकोति नलाटलोमेहि अविभत्तलोमभमुको। अक्खिचक्केहीति अक्खिमण्डलेहि। केकरोति तिरियं पस्सनको । 
उदकतारकाति ओलोकेन्तानं उदके पटिबिम्बिकच्छाया। उदकबुब्बुळन्ति केचि। अक्खितारकाति अभिमुखे ठितानं छाया। 
अक्खिभण्डकातिपि वदन्ति । अतिपिङ्गलक्खि मज्जारक्खि | मधुपिङ्गलन्ति मधुवण्णपिङ्गलं। निष्पखुमक्खीति एत्थ पखुम-सद्दो 
अक्खिदललोमेसु निरुळहो, तदभावा निप्पखुमक्खि | अक्खिपाकेनाति अक्खिदलपरियन्तेसु पूतितापज्जनरोगेन। 


चिपिटनासिकोति अनुन्नतनासिको। पटङ्गमण्डूको नाम महामुखमण्डूको । भिन्नमुखोति उपक्कमुखपरियोसानो, सब्बदा 
विवटमुखो वा। वङ्कमुखोति एकपस्से अपक्कम्म ठितहेट्टिमहनुकड्टिको । ओइुच्छिन्नकोति उभोसु ओड्ठेसु यत्थ कत्थचि जातिया वा 
पच्छा वा सत्थादिना अपनीतमंसेन ओड्डेन समन्नागतो । एळमुखोति निच्चपग्धरितलालामुखो । 


भिन्नगलोति अवनतगलो। भिन्नउरोति अतिनिन्नउरमज्झो । एवं भिन्नपिट्टीति | सब्बञ्चेतन्ति “कच्छुगत्तो'तिआदिं सन्धाय 
बुत्तं। एत्थ च विनिच्छयो कुट्टादीसु वुत्तो एवाति आह “विनिच्छयोतिआदि। 


बातण्डिकोति अण्डकेसु वुद्धिरोगेन समन्नागतो, अण्डवातरोगेन उद्भुतबीजण्डकोसेन समन्नागतो वा। यस्स निवासनेन 
पटिच्छन्नम्पि उण्णतं पकासति, सोव न पब्बाजेतब्बो। विकटोति तिरियं गमनपादेहि समन्नागतो, यस्स चङ्कमतो जाणुका बहि 
निगच्छन्ति। सङ्कट्टोति गच्छतो परिवत्तनपादेहि समन्नागतो, यस्स चङ्कमतो जाणुका अन्तो पविसन्ति। महाजङ्घोति थूलजङ्घो। 
महापादोति महन्तेन पादतलेन युत्तो। पादवेमज्झेति पि्टिपादवेमज्झे। एतेन अग्गपादो च पण्हि च सदिसावाति दस्सेति। 

१३४. मज्झे संकुटितपादत्ताति कुण्ठपादताय कारणं दस्सेति, अग्गे संकुटितपादत्ताति कुण्ठपादताय। कुण्ठपादस्सेव 
चङ्कमनविभावनं “पिट्टिपादग्गेन चङ्कमन्तो”ति। “पादस्स बाहिरन्तेना”ति च “अब्भन्तरन्तेना ति च इदं पादतलस्स उभोहि 
परियन्तेहि चङ्कमनं सन्धाय वुत्तं । 


मम्मनन्ति खलितवचनं, यो एकमेवक्खरं चतुपञ्चक्खत्तुं वदति, तस्सेतं अधिवचनं, ठानकरणविसुद्धिया अभावेन 
अफुट्टकखरवचनं। वचनानुकरणेन हि सो “मम्मनो”ति वुत्तो। यो च करणसम्पन्नोपि एकमेवक्खरं हिक्कारबहुसो वदति, सोपि इधेव 
सङ्गय्हति। यो वा पन तं निग्गहेत्वापि अनामेडितक्खरमेव सिथिलं सिलिट्टवचनं वत्तुं समत्थो, सो पब्बाजेतब्बो। आपत्तितो न 
मुच्चन्तीति जत्वा करोन्ताव न मुच्चन्ति। जीवितन्तरायादिआपदासु अरुचिया कायसामगिगें देन्तस्स अनापत्ति। 


१३५. अभन्बपुग्गलकथासु “यो काळपक्खे इत्थी होति, जुण्हपकखे पुरिसो, अयं पक्खपण्डको ति केचि वदन्ति। अट्ठकथायं पन 
“-काळपक्खे पण्डको होति, जुण्हपक्खे पनस्स परिळाहो वूपसम्मती”ति अपण्डकपक्खे परिळाहवूपसमस्सेव वृत्तत्ता पण्डकपक्खे 
उस्सन्नपरिळाहता पण्डकभावापत्तीति विञ्ञायतीति वीमंसित्वा युत्ततरं गहेतब्बं । इत्थिभावो पुम्भावो वा नत्थि एतस्साति अभावको । 
““तस्मिंयेवस्स पक्खे पब्बज्जा वारिताति एत्थ अपण्डकपकखे पब्बाजेत्वा पण्डकपकखे नासेतब्बो”ति तीसुपि गण्ठिपदेसु वुत्तं । केचि 
पन “अपण्डकपक्खे पब्बजितो सचे किलेसक्खयं पापुणाति, न नासेतब्बो "ति वदन्ति, तं तेसं मतिमत्तं। पण्डकस्स हि 
किलेसक्खयासम्भवतो, खीणकिलेसस्स च पण्डकभावानापअआतो। अहेतुकपटिसन्धिकथायञ्हि अविसेसेन पण्डकस्स 
अहेतुकपटिसन्धिता वुत्ता, आसित्तउसूयपक्खपण्डकानञ्च पटिसन्धितो पट्टायेव पण्डकभावो, न पवत्तियंयेबाति वदन्ति । तेनेव 
अहेतुकपटिसन्धिनिद्देसे जच्चन्धबधिरादयो विय पण्डको जातिसद्देन विसेसेत्वा न निद्दिट्टो। चतुत्थपाराजिकसंवण्णनायञ्च (पारा० अट्डु० 
२.२३३) अभनब्बपुग्गले दस्सेन्तेन पण्डकतिरच्छानगतउभतोब्यञ्जनका तयो वत्थुविपन्ना अहेतुकपटिसन्धिका, तेसं सग्गो अवारितो, 
मग्गो पन वारितोति अविसेसतो वुत्तन्ति सारत्थदीपनियं (सारत्थ० टी० महावग्ग ३.१०९) आगतं । 


विमतिविनोदनियं (वि० वि० टी० महावग्ग २.१०९) पन पण्डकवत्थुस्मिं आसित्तउसूयपक्खपण्डका तयोपि पुरिसभावलिङ्गादियुत्ता 
अहेतुकपटिसन्धिका, ते च किलेसपरियुड्ानस्स बलवताय नपुंसकपण्डकसदिसत्ता “पण्डका' ति वुत्ता, तेसु आसित्तउसूयपण्डकानं द्विन्नं 
किलेसपरियुट्टानं योनिसोमनसिकारादीहि वीतिक्कमतो निवारेतुम्पि सक्का, तेन ते पब्बाजेतब्बाति वृत्ता। पक्खपण्डकस्स पन काळपकखे 
उम्मादो विय किलेसपरिळाहो अवत्थरन्तो आगच्छति, वीतिक्कमं पत्वा एव च निवत्तति, तस्मा तस्मिं पक्खे सो न पब्बाजेतब्बोति वुत्तो, 
तदेतं विभागं दस्सेतुं “यस्स परेस'न्ति वुत्तं। तत्थ आसित्तस्साति मुखे आसित्तस्स अत्तनोपि असुचिमुच्चनेन परिळाहो वूपसम्मति। 
उसूयाय उप्पन्नायाति उसूयाय वसेन अत्तनो सेवेतुकामतारागे उप्मन्ने असुचिमुत्तिया परिळाहो वूपसम्मति। 


“बीजानि अपनीतानी ति वुत्तत्ता बीजेसु ठितेसु निमित्तमत्ते अपनीते पण्डको न होति। भिक्खुनोपि अनाबाधपच्चया तदपनयने 
थुल्लच्चयमेव, न पण्डकत्तं। बीजेसु पन अपनीतेसु अङ्गजातम्पि रागेन कम्मनियं न होति, पुमभावो विगच्छति, मस्सुआदिपुरिसलिङ्गम्पि 
उपसम्पदापि विगच्छति, किलेसपरिळाहोपि दुन्निवारबीतिक्कमो होति नपुंसकपण्डकस्स विय, तस्मा ईदिसो उपसम्पन्नोपि नासेतब्बोति 
बदन्ति। यदि एवं कस्मा बीजुद्धरणे पाराजिकं न पञ्जत्तन्ति? एत्थ ताव केचि वदन्ति “पञ्जत्तमेवेतं भगवता “पण्डको भिक्खवे 
अनुपसम्पन्नो न उपसम्पादेतब्बो, उपसम्पन्नो नासेतब्बो'ति वुत्तत्ता”ति। केचि पन “यस्मा बीजुद्धरणक्खणे पण्डको न होति, तस्मा तस्मिं 
खणे पाराजिकं न पञ्जत्तं। यस्मा पन सो उद्भटबीजो भिक्खु अपरेन समयेन वुत्तनयेन पण्डकत्तं आपज्जति, अभावको होति, उपसम्पदाय 
अवत्थु, ततो एव चस्स उपसम्पदा विगच्छति, तस्मा एस पण्डकत्तुपगमनकालतो पट्टाय जातिया नपुंसकपण्डकेन सद्भि योजेत्वा 
"उपसम्पन्नो नासेतब्बो'ति अभब्बोति वुत्तो, न ततो पुब्बे। अयञ्च किञ्चापि सहेतुको, भावक्खयेन पनस्स अहेतुकसदिसताय मग्गोपि न 
उप्पज्जती”ति वदन्ति। अपरे पन “पब्बज्जतो पुब्बे उपक्कमेन पण्डकभावमापन्नं सन्धाय “उपसम्पन्नो नासेतब्बो'ति वृत्तं, उपसम्पन्नस्स 
पन पच्छा उपक्कमेन उपसम्पदापि न विगच्छती" ति, तं न युत्तं। यदग्गेन हि पब्बज्जतो पुब्बे उपक्कमेन अभनब्बो होति, तदग्गेन पच्छापि 
होतीति वीमंसित्वा गहेतब्बं। 


इत्थत्तादि भावो नत्थि एतस्साति अभावको। पब्बज्जा न वारिताति एत्थ पब्बज्जाग्गहणेनेव उपसम्पदापि गहिता। तेनाह “यस्स 
चेत्थ पब्बज्जा वारिता”तिआदि। तस्मिं येवस्स पक्खे पब्बज्जा वारिताति एत्थ पन अपण्डकपक्खेपि पब्बज्जामत्तमेव लभति, 

उपसम्पदा पन तदापि न वट्टति, पण्डकपकखे पन आगतो लिङ्गनासनाय नासेतब्बोति वेदितब्बन्ति वुत्तं 


१३६. उभतोब्यञ्जनमस्स अत्थीति उभतोब्यञ्जनकोति इमिना असमानाधिकरणविसयो बाहिरत्थसमासोयं, पुरिमपदे च 
विभत्तिअलोपोति दस्सेति । ब्यञ्जनन्ति चेत्थ पुरिसनिमित्तं इत्थिनिमित्तञ्च अधिप्पेतं। अथ उभतोब्यञ्जनकस्स एकमेव इन्द्रियं होति, 
उदाहु द्वेति? एकमेव होति, न द्वे। कथं विञ्ञायतीति चे? “यस्स इत्थिन्द्रियं उप्पज्जति, तस्स पुरिसिन्द्रियं उप्पज्जतीति, नो यस्स वा पन 
पुरिसिन्द्रियं उप्पज्जति, तस्स इत्थिन्द्रियं उप्पज्जतीति, नो "ति (यम° ३.इन्द्रिययमक.१८८) एकस्मिं सन्ताने इन्द्रियभूतभावद्ठयस्स 
उप्पत्तिया अभिधम्मे पटिसेधितत्ता, तञ्च खो इत्थिउभतोब्यञ्जनकस्स इत्थिन्द्रियं, पुरिसउभतोब्यञ्जनकस्स पुरिसिन्द्रियन्ति। यदि एवं 
दुतियब्यञ्जनस्स अभावो आपज्जति इन्द्रियञ्हि ब्यञ्जनस्स कारणं वृत्तं, तञ्च तस्स नत्थीति? वुच्चते - न तस्स इन्द्रियं 
दुतियब्यञ्जनकारणं। कस्मा? सदा अभावतो। इत्थिउभतोब्यञ्जनकस्स हि यदा इत्थिया रागचित्तं उप्पज्जति, तदा पुरिसब्यञ्जनं पाकटं 
होति, इत्थिब्यञ्जनं पटिच्छन्नं गुळहं होति, तथा इतरस्स इतरं । यदि च तेसं इन्द्रियं दुतियब्यञ्जनकारणं भवेय्य, सदापि ब्यञ्जनद्वयं 
तिट्ठेय्य, न पन तिट्ठति, तस्मा वेदितब्बमेतं “न तस्स तं ब्यञ्जनकारणं, कम्मसहायं पन रागचित्तमेवेत्थ कारण''न्ति। यस्मा चस्स एकमेव 
इन्द्रियं होति, तस्मा इत्थिउभतोब्यञ्जनको सयम्पि गब्भं गण्हाति, परम्पि गण्हापेति। पुरिसउभतोब्यञ्जनको परं गण्हापेति, सयं पन न 
गण्हातीति सारत्थदीपनियं (सारत्थ० टी० महावग्ग ३.११६) आगतं । 


विमतिविनोदनियं (वि० वि० टी० महावग्ग २.११६) पन - इत्थिउभतोब्यञ्जनकोति इत्थिन्द्रिययुत्तो, इतरो पन पुरिसिन्द्रिययुत्तो । 
एकस्स हि भावद्वयं सह न उप्पज्जति यमके (यम० ३.इन्द्रिययमक.१८८) पटिक्खित्तत्ता। दुतियब्यञ्जनं पन कम्मसहायेन 
अकुसलचित्तेनेव भावरहितं उप्पज्जति। पकतित्थिपुरिसानम्पि कम्ममेव ब्यञ्जनलिङ्गानं कारणं, न भावो तस्स केनचि पच्चयेन 
पच्चयत्तस्स पट्टाने अवृत्तत्ता। केवलं भावसहितानंयेव ब्यञ्जनलिङ्गानं पवत्तदस्सनत्थं अट्ठटकथासु (ध० स० अट्ट० ६३२-६३३) 
“इत्थिन्द्रियं पटिच्च इत्थिलिङ्गादीनी'तिआदिना इन्द्रियस्स ब्यञ्जनकारणत्तेन वुत्तं। इध पन अकुसलबलेन इन्द्रियं विनापि ब्यञ्जनं 
उप्पज्जतीति वेदितब्बं। उभिन्नम्पि चे तेसं उभतोब्यञ्जनकानं । यदा इत्थिया रागो उप्पज्जति, तदा पुरिसब्यञ्जनं पाकटं होति, इतरं 
पटिच्छन्नं । यदा पुरिसे रागो उप्पज्जति, तदा इत्थिब्यञ्जनं पाकटं होति, इतरं पटिच्छन्नन्ति आगतं। 


१३७. थेय्याय संवासो एतस्साति थेय्यसंबासको। सो च न संवासमत्तस्सेव थेनको इधाधिप्पेतो, अथ खो लिङ्गस्स तदुभयस्स च 
थेनकोपीति आह “तयो थेय्यसंवासका”तिआदि। न यथावुड्टं वन्दनं सादियतीति यथावुइं भिक्खूनं वा सामणेरानं वा वन्दनं न 
सादियति। यथावुड़ं वन्दनं सादियतीति अत्तना मुसावादं कत्वा दस्सितवस्सानुरूपं यथावुडं वन्दनं सादियति। 
भिक्खुवस्सगणनादिकोति इमिना न एककम्मादिकोव इध संवासो नामाति दस्सेति। 


१३८. राज...पे०... भयेनाति एत्थ भय-सह्दो पच्चेकं योजेतब्बो “राजभयेन दुब्भिक्खभयेना”तिआदिना। संवासं नाधिवासेति, 
याव सो सुद्धमानसोति राजभयादीहि गहितलिङ्गताय सो सुद्धमानसो याव संवासं नाधिवासेतीति अत्थो। यो हि राजभयादिं विना केवलं 
भिक्खू बञ्चेत्वा तेहि सदधि संवसितुकामताय लिङ्गं गण्हाति, सो असुद्भचित्तताय लिङ्गग्गहणेनेव थेय्यसंवासको नाम होति। अयं पन 
तादिसेन असुद्भचित्तेन भिक्खू वञ्चेतुकामताय अभावतो याव संवासं नाधिवासेति, ताव थेय्यसंवासको नाम न होति। तेनेव 
“राजभयादीहि गहितलिङ्ानं 'गिही मं समणोति जानन्तू'ति वञ्चनचित्ते सतिपि भिक्खूनं वञ्चेतुकामताय अभावा दोसो न जातो"ति 
तीसुपि गण्ठिपदेसु वृत्तं। केचि पन “वूपसन्तभयता इध सुद्धचित्तता”ति वदन्ति, एवञ्च सति सो वूपसन्तभयो याव संवासं नाधिवासेति, 
ताव थेस्यसंवासको न होतीति अयमत्थो विज्ञायति | इमस्मिञ्च अत्थे विज्ञायमाने अवूपसन्तभयस्स संवाससादियनेपि थेय्यसंवासको 
न होतीति आपज्जेय्य, न च अइ॒कथायं अवूपसन्तभयस्स संवाससादियनेपि अथेय्यसंवासकता दस्सिता। सब्बपासण्डियभत्तानि 
भुञ्जन्तोति च इमिना अवूपसन्तभयेनपि संवासं असादियन्तेनेव भवितब्बन्ति दीपेति। तेनेव तीसुपि गण्ठिपदेसु वुत्तं “यस्मा विहारं 
आगन्त्वा सङ्गिकं गण्हन्तस्स संवासं परिहरितुं दुक्करं, तस्मा 'सब्बपासण्डियभत्तानि भुञ्जन्तो'ति इदं वुत्त”न्ति। तस्मा राजभयादीहि 
गहितलिङ्गतायेवेत्थ सुद्धचित्तताति गहेतब्बं । 


सब्बपासण्डियभत्तानीति सब्बसामयिकानं साधारणं कत्वा वीथिचतुक्कादीसु ठपेत्वा दातब्बभत्तानि। कायपरिहारियानीति कायेन 
परिहरितब्बानि। अब्भुग्गच्छन्तीति अभिमुखं गच्छन्ति। कम्मन्तानुट्ठानेनाति कसिगोरक्खादिकम्माकरणेन। तदेव पत्तचीवरं आदाय 

बिहारं गच्छतीति चीवरानि निवासनपारुपनवसेन आदाय, पत्तञ्च अंसकूटे लग्गेत्वा विहारं गच्छति। 


नापि सयं जानातीति “यो एवं पब्बजति, सो थेय्यसंवासको नाम होती"ति वा “एवं कातुं न लभती”ति वा “एवं पब्बजितो समणो 
नाम न होती”ति वा न जानाति। यो एवं पब्बजति, सो थेय्यसंवासको नाम होतीति इदं पन निदस्सनमत्तं। अनुपसम्पन्नकालेयेवाति 
इमिना उपसम्पन्नकाले सुत्वा सचेपि नारोचेति, थेय्यसंवासको न होतीति दीपेति। 


सिक्ख अप्पच्चक्खाय...पे०... थेय्यसंवासको न होतीति इदं भिक्खूहि दिन्नलिङ्गस्स अपरिच्चत्तत्ता न लिङ्गत्थेनको होति, 
लिङ्गानुरूपस्स संवासस्स सादितत्ता नापि संवासत्थेनको होतीति वृत्तं। एको भिक्खु कासाये सउस्साहोव ओदातं निवासेत्वाति 
एत्थापि इदमेव कारणं दडुब्बं । परतो “सामणेरो सलिङ्गे ठितो तिआदिना सामणेरस्स वुत्तविधानेसुपि अथेय्यसंवासपकखे अयमेव नयो। 
“भिक्खुनियापि एसेव नयो ति वृत्तमेवत्थं “सापि गिहिभावं पत्थयमाना”तिआदिना विभावेति । 


सचे कोचि वुडपब्बजितोति सामणेरं सन्धाय वुत्तं। महापेळादीसूति एतेन गिहिसन्तकं दस्सितं। सामणेरपटिपाटिया...पे०... 
थेस्यसंवासको न होतीति एत्थ किञ्चापि थेय्यसंवासको न होति, पाराजिकं पन आपज्जतियेव। सेसमेत्थ उत्तानमेवाति सारत्थदीपनियं 
(सारत्थ० टी० महावग्ग ३.११०) वुत्तं 


विमतिविनोदनियं (वि० वि० टी० महावग्ग २.११०) पन - थेय्याय लिङ्गग्गहणमत्तम्पि इध संवासो एवाति आह “तयो 
थेय्यसंवासका ति । न यथावुडटं वन्दन्ति भिक्खूनं सामणेरानं वा वन्दनं न सादियति। यथाबुड्ग वन्दनन्ति अत्तना मुसावादेन 
दस्सितवस्सक्कमेन भिकखूनं वन्दनं सादियति। दहरसामणेरो पन बुड्डसामणेरानं, दहरभिक्खू च वुडानं वन्दनं सादियन्तोपि थेय्यसंवासको 
न होति। इमस्मिं अत्थेति संवासत्थेनकत्थे । भिक्खुवस्सानीति इदं संवासत्थेनके वुत्तपाठवसेन वृत्तं, सयमेव पन पब्बजित्वा 
सामणेरवस्सानि गणेन्तोपि उभयत्थेनको एव। न केवलञ्च पुरिसोव, इत्थीपि भिक्खूनीसु एवं पटिपज्जति, थेय्यसंवासिकाव। 
आदिकम्मिकापि चेत्थ न मुच्चन्ति। उपसम्पन्नेसु एव पञ्जत्तापत्ति पटिच्च आदिकम्मिका वुत्ता, तेनेवेत्थ आदिकम्मिकोपि न मृत्तो। 


राज...पे०... भयेनाति एत्थ भय-सहो पच्चेकं योजेतब्बो । याव सो सुद्धमानसोति “इमिना लिङ्गेन भिक्खू वञ्चेत्वा तेहि 
संवसिस्सामी”ति असुद्धचित्ताभावेन सुद्धचित्तो । तेन हि असुद्धचित्तेन लिङ्गे गहितमत्ते पच्छा भिक्खूहि सह संवसतु वा मा वा, 
लिङ्गत्थेनको होति। पच्छा संवसन्तोपि अभन्बो हुत्वा संवसति, तस्मा उभयत्थेनकोपि लिङ्गत्थेनके एव पविसतीति वेदितब्बं । यो पन 
राजादिभयेन सुद्भचित्तोव लिङ्गं गहेत्वा विचरन्तो पच्छा “भिक्खुवस्सानि गणेत्वा जीवस्सामी 'ति असुद्धचित्तं उप्पादेति, सो 
चित्तुप्पादमत्तेन थेय्यसंवासको न होति सुद्धचित्तेन गहितलिङ्गत्ता। सचे पन सो भिकखूनं सन्तिकं गन्त्वा सामणेरवस्सगणनादिं करोति, तदा 
संवासत्थेनको, उभयत्थेनको वा होतीति दटुब्बं । यं पन परतो “सह धुरनिक्खेपेन अयम्पि थेय्यसंवासकोवा' ति वृत्तं, तं भिक्खूहि सङ्गम्म 
संवासाधिवासनवसेन धुरनिक्खेपं सन्धाय वुत्तं । तेन वुत्तं “संवासं नाधिवासेति, यावा ति, तस्स ताव थेय्यसंवासको नाम न वुच्चतीति 
सम्बन्धो दडुब्बो । एत्थ च चोरादिभयं विनापि कीळाधिप्पायेन लिङ्गं गहेत्वा भिक्खूनम्पि सन्तिके पब्बजितालयं दस्सेत्वा वन्दनादिं 
असादियन्तोपि “सोभति नु खो मे पब्बजितलिङ्ग 'न्तिआदिना सुद्धचित्तेन गण्हन्तोपि थेय्यसंवासको न होतीति ददुब्बं 


सब्बपासण्डियभत्तानीति सब्बसामयिकानं साधारणं कत्वा पञ्जत्तानि भत्तानि। इदञ्च भिक्खूनञ्जेव नियमितभत्तग्गहणे संवासोपि 
सम्भवेय्याति सब्बसाधारणभत्तं वृत्तं। संवासं पन असादियित्वा अभिक्खुकविहारादीसु विहारभत्तादीनि भुञ्जन्तोपि थेय्यसंवासको न होति 
एव। कम्मन्तानुट्ठानेनाति कसिआदिकम्माकरणेन। पत्तचीवरं आदायाति भिक्खुलिङ्गवसेन सरीरेन धारेत्वा। 


यो एवं पब्बजति, सो थेय्यसंवासको नाम होतीति इदं निदस्सनमत्तं। “थेय्यसंवासको”ति पन नामं अजानन्तोपि “एवं कातुं न 
बड़ती”ति वा “करोन्तो समणो नाम न होती”ति वा “यदि आरोचेस्सामि, छट्टयिस्सन्ति मन्ति वा “येन केनचि पब्बज्जा मे न रुहती”ति 
जानाति, थेय्यसंवासको होति। यो पन पठमं “पब्बज्जा एवं मे गहिता”ति सञ्जी केवलं अन्तरा अत्तनो सेतवत्थनिवासनादिविप्पकारं 
पकासेतुं लज्जन्तो न कथेति, सो थेय्यसंवासको न होति। अनुपसम्पन्नकालेयेवाति एत्थ अवधारणेन उपसम्पन्नकाले 
थेय्यसंवासकलक्खणं जत्वा वञ्चनायपि नारोचेति, थेय्यसंवासको न होतीति दीपेति। सो हि सुद्भचित्तेन गहितलिङ्गत्ता लिङ्गत्थेनको न 
होति, लद्भूपसम्मदत्ता तदनुगुणस्सेव संवासस्स सादितत्ता संवासत्थेनकोपि न होति। अनुपसम्पन्नो पन लिङ्गत्थेनको होति, संवासारहस्स 

लिङ्गस्स गहितत्ता संवाससादियनमत्तेन संवासत्थेनको होति। 


सलिङ्ग ठितोति सलिङ्गभावे ठितो। थेय्यसंवासको न होतीति भिक्खूहि दिन्नलिङ्गस्स अपरिच्चत्तत्ता लिङ्गत्थेनको न होति। 
भिक्खुपटिञ्ञाय अपरिच्चत्तत्ता संवासत्थेनको न होति। यं पन मातिकाइकथायं (कङ्का० अट्ट? पठमपाराजिकवण्णना) “लिङ्गानुरूपस्स 
संवासस्स सादितत्ता नापि संवासत्थेनको "ति कारणं वुत्तं, तम्पि इदमेव कारणं सन्धाय वुत्तं । इतरथा सामणेरस्सापि भिक्खुवस्सगणनादीसु 
लिङ्गानुरूपसंवासो एव सादितोति संवासत्थेनकता न सिया भिकखूहि दिन्नलिङ्गस्स उभिन्नम्मि साधारणत्ता। यथा चेत्थ भिक्खु, एवं 
सामणेरोपि पाराजिकं समापन्नो सामणेरपटिञ्ञाय अपरिच्चत्तत्ता संवासत्थेनको न होतीति वेदितब्बो। सोभतीति सम्पटिच्छित्वाति 
कासावधारणे धुरं निक्खिपित्वा गिहिभावं सम्पटिच्छित्वा। 


सचे कोचि वुडपब्बजितोति सामणेरं सन्धाय वुत्तं । महापेळादीसूति विलीवादिमयेसु घरद्वारेसु ठपितेसु भत्तभाजनविसेसेसु । एतेन 
बिहारे भिक्खूहि सद्भि वस्सगणनादीनं अकरणं दस्सेतीति वुत्तं । 


९३९. तित्थियपक्कन्तककथायं तेसं लिङ्गे आदिन्नमत्ते तित्थियपक्कन्तको होतीति “तित्थियो भविस्सामी”ति गतस्स 
लिङ्गग्गहणेनेव तेसं लद्धिपि गहितायेव होतीति कत्वा वुत्तं। केनचि पन “तेसं लिङ्गे आदिन्नमत्ते लद्धिया गहितायपि अग्गहितायपि 
तित्थियपक्कन्तको होती*ति वुत्तं, तं न गहेतब्बं । न हि “तित्थियो भविस्सामी”ति गतस्स लिङ्गसम्पटिच्छनतो अञ्जं लाद्धिग्गहणं नाम 
अत्थि। लिङ्गसम्पटिच्छनेनेव हि सो गहितलद्धिको होति। तेनेव “वीमंसनत्थं कुसचीरादीनि...पे०... याव न सम्पटिच्छति, ताव तं लद्धि 
रक्खति, सम्पटिच्छितमत्ते तित्थियपक्कन्तको होती" ति वृत्तं । नग्गोव आजीवकानं उपस्सयं गच्छति, पदवारे पदवारे दुक्कटन्ति 
“आजीवको भविस्स”न्ति असुद्भचित्तेन गमनपच्चया दुक्कटं वृत्तं। नग्गेन हुत्वा गमनपच्चयापि पदवारे दुक्कटा न मुच्चतियेवाति 
सारत्थदीपनियं (सारत्थ० टी० महावग्ग ३.११०) वुत्तं 


विमतिविनोदनियं (वि० वि० टी० महावग्ग २.११०) पन - तित्थियपक्कन्तकादिकथास्‌ तेसं लिङ्गे आदिन्नमत्तेति 
बीमंसादिअधिप्पायं विना “तित्थियो भविस्सामी”ति सन्निट्ठानवसेन लिङ्गे कायेन धारितमत्ते। सयमेवाति तित्थियानं सन्तिकं अगन्त्वा 
सयमेव सङ्घारामेपि कुसचीरादीनि निवासेति। आजीवको भविस्सन्ति...पे०... गच्छतीति आजीवकानं सन्तिके तेसं पब्बजनविधिना 
“आजीवको भविस्सामी”ति गच्छति। तस्स हि तित्थियभावूपगमनं पति सन्निट्ठाने विज्जमानेपि “गन्त्वा भविस्सामी 'ति परिकप्पितत्ता 
पदवारे दुक्कटमेव वुत्तं। दुक्कटन्ति पाळिया अवृत्तेपि मेथुनादीसु वृत्तपुब्बपयोगदुक्कटानुलोमतो वुत्तं । एतेन च सन्निट्ठानवसेन लिङ्गे 
सम्पटिच्छिते पाराजिकं, ततो पुरिमपयोगे थुल्लच्चयञ्च वत्तब्बमेव। थुल्लच्चयक्खणे निवत्तन्तोपि आपत्ति देसापेत्वा मुच्चति एवाति 
दडुब्बं | यथा चेत्थ, एवं सङ्कभेदेपि लोहितुप्पादेपि भिक्खूनं पुब्बपयोगादीसु दुक्कटथुल्लच्चयपाराजिकाहि मुच्चनसीमा च वेदितब्बा। 
सासनविरुद्धतायेत्थ आदिकम्मिकानम्पि अनापत्ति न वुत्ता पब्बज्जायपि अभन्बतादस्सनत्थं पनेते अञ्ञे च पाराजिककण्डे विसुं 
सिक्खापदेन पाराजिकादिं अदस्सेत्वा इध अभब्बेसु एव वृत्ताति वेदितब्बं । 


तं लद्धीति तित्थियवेसे सेट्रभावग्गहणमेव सन्धाय वृत्तं । तेसञ्हि तित्थियानं सस्सतादिग्गाहं गण्हन्तोपि लिङ्गे असम्पटिच्छिते 
तित्थियपक्कन्तको न होति, तं लद्धि अग्गहेत्वापि “एतेसं वतचरिया सुन्दरा”ति लिङ्गं सम्पटिच्छन्तो तित्थियपक्कन्तको होति एव। 
लद्धिया अभावेनाति भिक्खुभावे सालयताय तित्थियभावूपगमनलद्भिया अभावेन। एतेन च आपदासु कुसचीरादिं पारुपन्तस्सपि 
नग्गस्स विय अनापत्तीति दस्सेति। उपसम्पन्नभिक्खुना कथितोति एत्थ सङ्घभेदकोपि उपसम्पन्नभिक्खुनाव कथितो, मातुघातकादयो 
पन अनुपसम्पन्नेनातिपि दडुब्बन्ति आगतं । 


१४०. तिरच्छानकथायं “यो कोचि अमनुस्सजातियो, सब्बोव इमस्मिं अत्थे तिरच्छानगतोति वेदितब्बो”ति एतेन एसो 
मनुस्सजातियो एव भगवतो सासने पब्बजितुं वा उपसम्पज्जितुं वा लभति, न ततो अञ्जेति दीपेति। तेनाह भगवा “तुम्हे खोत्थ नागा 
अविरुळिहधम्मा इमस्मिं धम्मविनये"ति (महाव० १११) । 


१४१. आनन्तरियकथायं तिरच्छानादिअमनुस्सजातितो मनुस्सजातिकानञ्जेव पृत्तेसु मेत्तादयोपि तिक्खविसदा होन्ति लोकुत्तरगुणा 
वियाति आह ““मनुस्सित्थिभूता जनिका माता ति। यथा मनुस्सानञ्जेव कुसलपवत्ति तिक्खविसदा, एवं अकुसलपवत्तिपीति आह 


www.tipitaka.org Vipassana Research Institute 


Page 93 sur 310 


“सयम्पि मनुस्सजातिकेनेवातिआदि। अथ वा यथा समानजातियस्स विकोपने कम्मं गरुतरं, न तथा विजातियस्साति आह 
““मनुस्सित्थिभूता ति । पुत्तसम्बन्धेन मातुपितुसमञ्ञा, दत्तकित्तिमादिवसेनपि पुत्तवोहारो लोके दिस्सति, सो च खो परियायतोति 
निप्परियायसिद्धतं दस्सेतुं “जनिका माता ति वुत्तं। यथा मनुस्सत्तभावे ठितस्सेव कुसलधम्मानं तिक्खविसदसूरभावापत्ति यथा तं 
तिण्णम्पि बोधिसत्तानं बोधित्तयनिब्बत्तियं, एवं मनुस्सत्तभावे ठितस्सेव अकुसलधम्मानम्पि तिकखविसदसूरभावापत्तीति आह “सयम्पि 
मनुस्सजातिकेनेवा”ति। आनन्तरियेनाति एत्थ चुति अनन्तरं निरये पटिसन्धिफलं अनन्तरं नाम, तस्मिं अनन्तरे जनकत्तेन नियुत्तं 
आनन्तरियं, तेन। अथ वा चुतिअनन्तरं फलं अनन्तरं नाम, तस्मिं अनन्तरे नियृत्तं, तन्निब्बत्तनेन अनन्तरकरणसीलं, अनन्तरप्पयोजनं वा 
आनन्तरियं, तेन आनन्तरियेन मातुघातककम्मेन। पितुघातकेपि “येन मनुस्सभूतो जनको पिता सयम्पि मनुस्सजातिकेनेव सता 
सञ्चिच्च जीविता वोरोपितो, अयं आनन्तरियेन पितुघातककम्मेन पितुघातको "तिआदिना सब्बं वेदितब्बन्ति आह “पितुघातकेपि एसेव 
नयो”ति। 


परिवत्तितलिङ्गम्पि मातरं वा पितरं वा जीविता वोरोपेन्तस्स आनन्तरियकम्मं होतियेव। सतिपि हि लिङ्गपरिवत्ते सो एव 
एककम्मनिब्बत्तो भवङ्गप्पबन्धो जीवितप्पबन्धो, न अञ्जोति। यो पन सयं मनुस्सो तिरच्छानभूतं पितरं वा मातरं वा, सयं वा 
तिरच्छानभूतो मनुस्सभूतं, तिरच्छानोयेव वा तिरच्छानभूतं जीविता वोरोपेति, तस्स कम्मं आनन्तरियं न होति, भारियं पन होति, 
आनन्तरियं आहच्चेव तिइ॒ति। एळकचतुक्कं सङ्गामचतुक्कं चोरचतुक्कञ्चेत्थ कथेतब्बं। “एळकं मारेमी”ति अभिसन्धिनापि हि 
एळकड़ठाने ठितं मनुस्सो मनुस्सभूतं मातरं वा पितरं वा मारेन्तो आनन्तरियं फुसति मरणाधिप्पायेनेव आनन्तरियवत्थुनो विकोपितत्ता । 
एळकाभिसन्धिना, पन मातापितिअभिसन्धिना वा एळकं मारेन्तो आनन्तरियं न फुसति आनन्तरियवत्थुनो अभावतो। 
मातापितिअभिसन्धिना मातापितरो मारेन्तो फुस्सतेव। एस नयो इतरस्मिम्पि चतुक्कद्वये। यथा च मातापितूसु, एवं अरहन्तेसु एतानि 
चतुक्कानि वेदितब्बानि । सब्बत्थ हि पुरिमं अभिसन्धिचित्तं अप्पमाणं, वधकचित्तं, पन तदारम्मणजीवितिन्द्रियञ्च पमाणं । 
कतानन्तरियकम्मो च “तस्स कम्मस्स विपाकं पटिबाहेस्सामी”ति सकलचक्कवाळं महाचेतियप्पमाणेहि कञ्चनथुपेहि पूरेत्वापि 
सकलचक्कवाळं पूरेत्वा निसिन्नस्स भिक्खुसङ्घस्स महादानं दत्वापि बुद्भस्स भगवतो सङ्घाटिकण्णं अमुञ्चन्तो विचरित्वापि कायस्स 
भेदा निरयमेव उपपज्जति, पब्बज्जञ्च न लभति। पितुघातके वेसिया पृत्तोति उपलक्खणमत्तं, कुलित्थिया अतिचारिनिया पुत्तोपि अत्तनो 
पितरं अजानित्वा घान्तेन्तोपि पितुघातकोव होति। 


अरहन्तघातककम्मे अवसेसन्ति अनागामिआदिकं । अयमेत्थ सङ्केपो, वित्थारो पन ततियपाराजिकवण्णनातो गहेतब्बो। 


““दुढुचित्तेना “ति वुत्तमेवत्थं विभावेति “वधकचित्तेना”ति। वधकचेतनाय हि दूसितं चित्तं इध दुड्ड॒चित्तं नाम लोहितं उप्पादेतीति 
एत्थ तथागतस्स अभेज्जकायताय परूपक्कमेन चम्मच्छेदं कत्वा लोहितपग्घरणं नाम नत्थि, सरीरस्स पन अन्तोयेब एकस्मिं ठाने लोहितं 
समोसरति, आघातेन पकुप्पमानं सञ्चितं होति। देवदत्तेन पविद्भसिलतो भिज्जित्वा गता सक्खलिकापि तथागतस्स पादन्तं पहरि, फरसुना 
पहटो विय पादो अन्तोलोहितोयेब अहोसि। जीवको पन तथागतस्स रुचिया सत्थकेन चम्मं छिन्दित्वा तम्हा ठाना दुडुलोहितं नीहरित्वा 
फासुमकासि, तेनस्स पुञ्जकम्ममेव अहोसि। तेनाह “जीवको विया”तिआदि। 


अथ ये परिनिब्बुते तथागते चेतियं भिन्दन्ति, बोधिं छिन्दन्ति, धातुम्हि उपक्कमन्ति, तेसं किं होतीति? भारियं कम्मं होति 
आनन्तरियसदिसं। सधातुकं पन थूपं वा पटिमं वा बाधमानं बोधिसाखं छिन्दितुं वट्टति | सचेपि तत्थ निलीना सकुणा चेतिये वच्चं पातेन्ति, 
छिन्दितुं बट्टतियेव । परिभोगचेतियतो हि सरीरचेतियं गरुतरं । चेतियवत्थुं भिन्दित्वा गच्छन्ते बोधिमूलेपि छिन्दित्वा हरितुं वटति । या पन 
बोधिसाखा बोधिघरं बाधति, तं गेहरक्खणत्थं छिन्दितुं न लभति। बोधिअत्थाय हि गेहं, न गेहत्थाय बोधि। आसनघरेपि एसेव नयो। यस्मिं 
पन आसनघरे धातु निहिता होति, तस्स रक्खणत्थाय तं साखं छिन्दितुं वट्टति बोधिजग्गनत्थं ओजोहरणसाखं वा पूतिद्ठानं वा छिन्दितुं 
वट्टतियेव, सत्थु रूपकायपटिजग्गने विय पुञ्जम्पि होति। 


सङ्घभेदे चतुन्नं कम्मानन्ति अपलोकनावीनं चतुन्नं कम्मानं। अयं सङ्कभेदकोति पकतत्तं भिकखुं सन्धाय वुत्तं । पुब्बे एव पाराजिकं 
समापन्नो वा वत्थादिदोसेन विपन्नुपसम्पदो वा सङ्घ भिन्दन्तोपि आनन्तरियं न फुसति, सङ्घो पन भिन्नोव होति, पब्बज्जा चस्स न 
वारिताति ददु्बं । 

भिक्खुनीदूसने इच्छमानन्ति ओदातवत्थवसनं इच्छमानं । तेनेवाह “गिहिभावे सम्पटिच्छितमत्तेयेवा”ति। नेव पब्बज्जा अत्थीति 
योजना। यो च पटिक्खित्ते अभन्बे च पुग्गले जत्वा पब्बाजेति, उपसम्पादेति वा, दुक्कटं । अजानन्तस्स सब्बत्थ अनापत्तीति वेदितब्बं 


१४२. गब्भमासेहि सद्भि वीसति वस्सानि अस्साति गब्भवीसो । हायनवड्डनन्ति गब्भमासेसु अधिकेसु उत्तरि हायनं, ऊनेसु वड्डनन्ति 
वेदितब्बं । एकूनवीसतिवस्सन्ति द्वादस मासे मातुकुच्छिस्मिं वसित्वा महापवारणाय जातकालतो पट्टाय एकूनवीसतिवस्सं । 
पाटिपददिवसेति पच्छिमिकाय वस्सूपगमनदिवसे । “तिसरत्तिदिवो मासो "ति (अ० नि० ३.७१; ८.४३; विभ० १०२३) वचनतो “चत्तारो 
मासा परिहायन्ती'”ति वुत्तं। वस्सं उक्कड़न्तीति वस्सं उद्धं कइन्ति, ततियसंवच्छरे एकमासस्स अधिकत्ता मासपरिच्चजनवसेन वस्सं 
उद्धं कडुन्तीति अत्थो, तस्मा ततियो संवच्छरो तेरसमासिको होति। संवच्छरस्स पन द्वादसमासिकत्ता अड्टारससु वस्सेसु अधिकमासे विसुं 
गहेत्वा “छ मासा बड़न्ती”ति वुत्तं । ततोति छमासतो। निक्कङ्घा हुत्वाति अधिकमासेहि सद्भि परिपुण्णवीसतिवस्सत्ता निब्बेमतिका 
हुत्वा। यं पन वुत्तं तीसुपि गण्ठिपदेसु “अद्ठारसन्नंयेव वस्सानं अधिकमासे गहेत्वा गणितत्ता सेसवस्सद्वयस्सपि अधिकदिवसानि होन्ति, 
तानि अधिकदिवसानि सन्धाय 'निक्कङ्का हुत्वा'ति वुत्त" न्ति, तं न गहेतब्बं। न हि द्वीसु वस्सेसु अधिकदिवसानि नाम विसुं उपलब्भन्ति 
ततिये वस्से वस्सुक्कड़्नवसेन अधिकमासे परिच्चत्तेयेव अतिरेकमाससम्भवतो, तस्मा द्वीसु वस्सेसु अतिरेकदिवसानि विसुं न 
सम्भवन्ति । 


“ते द्वे मासे गहेत्वा वीसति वस्सानि परिपुण्णानि होन्ती”ति कस्मा वुत्तं, एकूनवीसतिवस्सम्हि च पुन अपरस्मिं वस्से पक्खित्त 
बीसति वस्सानि परिपुण्णानि होन्तीति आह “एत्थ पन...पे०... वुत्त''न्ति। अनेकत्थत्ता निपातानं पन-सद्दो हिसदत्थो, एत्थ हीति वुत्तं 
होति । इदञ्हि वुत्तस्सेवत्थस्स समत्थनवसेन वुत्तं। इमिना च इमं दीपेति - यं वृत्तं “एकूनवीसतिवस्सं सामणेरं निकखमनीयपुण्णमासि 
अतिक्कम्म पाटिपददिवसे उपसम्पादेन्ती "ति, तत्थ गब्भमासेपि गहेत्वा द्वीहि मासेहि अपरिपुण्णवीसतिवस्सं सन्धाय 
“एकूनवीसतिवस्स'न्ति वुत्तं, तस्मा अधिकमासेसु द्वीसु गहितेसु एव वीसति वस्सानि परिपुण्णानि नाम होन्तीति। तस्माति यस्मा 
गब्भमासापि गणनूपगा होन्ति, तस्मा। एकवीसतिवस्सो होतीति जातदिवसतो पट्ठाय वीसतिवस्सो समानो गब्ममासेहि सद्भि 
एकवीसतिवस्सो होति। अञ्ञं उपसम्पादेतीति उपज्झायो, कम्मवाचाचरियो वा हृत्वा उपसम्पादेतीति सारत्थदीपनियं (सारत्थ° टी० 
पाचित्तिय ३.४०६) आगतं। 


गब्भे सयितकालेन सद्भि वीसतिमं वस्सं परिपुण्णमस्साति गब्भवीसो। निक्खमनीयपुण्णमासीति सावणमासस्स पुण्णमिया 
आसाळहीपुण्णमिया अनन्तरपुण्णमी। पाटिपददिवसेति पच्छिमिकाय वस्सूपनायिकाय, द्वादस मासे मातुकुच्छिस्मिं वसित्वा 
महापवारणाय जातं उपसम्पादेन्तीति अत्थो। “तिंसरत्तिदिवो मासो, द्वादसमासिको संवच्छरो”ति वचनतो “चत्तारो मासा 
परिहायन्ती'ति वुत्तं। वस्सं उक्कडन्तीति वस्सं उद्धं कडुन्ति, “एकमासं अधिकमासो “ति छट्ठेत्वा वस्सं उपगच्छन्तीति अत्थो, तस्मा 
ततियो ततियो संवच्छरो तेरसमासिको होति। ते द्वे मासे गहेत्वाति निक्खमनीयपुण्णमासतो याव जातदिवसभूता महापवारणा, ताव ये द्वे 
मासा अनागता, तेसं अत्थाय अधिकमासतो लद्धे द्वे मासे गहेत्वा। तेनाह “यो पवारेत्वा वीसतिवस्सो भविस्सती”तिआदि। “निक्कङ्घा 
हुत्वा ति इदं अड्ठारसन्नं वस्सानं एव अधिकमासे गहेत्वा ततो वीसतिया वस्सेसुपि चातुद्दसीन॑ अत्थाय चतुन्नं मासानं परिहापनेन सब्बथा 
परिपुण्णबीसतिवस्सतं सन्धाय वुत्तं । 


पवारेत्वा वीसतिवस्सो भविस्सतीति महापवारणादिवसे अतिक्कन्ते गब्भवस्सेन सह वीसतिवस्सो भविस्सतीति अत्थो। तस्माति 
यस्मा गब्भमासापि गणनूपगा होन्ति, तस्मा। एकवीसतिवस्सोति जातिया वीसतिवस्सं सन्धाय वुत्तं। अञ्ञं उपसम्पादेतीति उपज्झायो, 
आचरियो वा हुत्वा उपसम्पादेति। सोपीति उपसम्पादेन्तोपि अनुपसम्पन्नोति विमतिविनोदनियं (वि० वि० टी० पाचित्तिय २.४०६) 
आगतं। 


एत्थ सिया - अट्टकथाटीकासु “अट्टारससु वस्सेसु छ मासा वडन्ती"ति वृत्तं, इदानि पन “एकूनवीसतिया वस्सेसु सत्त मासा 
अधिका"ति वदन्ति, कथमेत्थ विञ्ञातब्बन्ति? वुच्चते - अड्डकथाटीकासु सासनवोहारेन लोकियगति अनुपगम्म तीसु तीसु संवच्छरेसु 
मासछडनं गहेत्वा “अट्टारससु वस्सेसु छ मासा वड्न्ती"ति वुत्तं, इदानि पन वेदवोहारेन चन्दसूरियगतिसङ्घातं तिथि गहेत्वा गणेन्तो 
“एकूनवीसतिया वस्सेसु सत्त मासा अधिका”ति वदन्तीति, तं वस्सूपनायिककथायं आवि भविस्सति। 

९४३. माता वा मता होतीति सम्बन्धो । सोयेवाति पब्बज्जापेक्खो एव। 


१४४. “एकसीमायञ्च अञ्ञेपि भिक्खू अत्थीति इमिना एकसीमायं भिक्खुम्हि असति भण्डुकम्मारोचनकिच्चं नत्थीति 
दस्सेति। खण्डसीमाय वा ठत्वा नदीसमुद्दादीनि वा गन्त्वा पब्बाजेतब्बोति एतेन सब्बे सीमद्टकभिक्खू आपुच्छितब्बा, अनापुच्छा 
पब्बाजेतुं न वट्टतीति दीपेति। 


१४५. अनामट्टुपिण्डपातन्ति अग्गहितअग्गं पिण्डपातं। सामणेरभागसमको आमिसभागोति एत्थ किञ्चापि सामणेरानं 
आमिसभागस्स समकमेव दीयमानत्ता विसुं सामणेरभागो नाम नत्थि, हेड्ठा गच्छन्तं पन भत्तं कदाचि मन्दं भवेय्य, तस्मा उपरि अग्गहेत्वा 
सामणेरपाळियाव गहेत्वा दातब्बोति अधिप्पायो। नियतपन्बज्जस्सेव चायं भागो दीयति। तेनेव “अपक्के पत्त न्तिआदि वृत्तं। अञ्जे वा 
भिक्खू दातुकामा होन्तीति सम्बन्धो। 


१४६. सयं पब्बाजेतब्बोति केसच्छेदनादीनि सयं करोन्तेन पब्बाजेतब्बो। केसच्छेदनं कासायच्छादनं सरणदानन्ति हि इमानि तीणि 
करोन्तो “पब्बाजेती”ति वुच्चति, तेसु एकं द्वे वापि करोन्तो तथा वोहरीयतियेव, तस्मा एतं पब्बाजेहीति केसच्छेदनं कासायच्छादनञ्च 
सन्धाय वुत्तं। उपज्झायं उद्दिस्स पब्बाजेतीति एत्थापि एसेव नयो। खण्डसीमं नेत्वाति भण्डुकम्मारोचनपरिहरणत्थं वुत्तं । तेन 
सभिक्खुके विहारे अञ्ञम्पि “एतस्स केसे छिन्दा"ति वत्तुं न वट्टति। पब्बाजेत्वाति केसच्छेदनं सन्धाय वदति | भिक्खुतो अज्ञो 
पब्बाजेतुं न लभतीति सरणदानं सन्धाय वुत्तं। तेनेवाह “सामणेरो पना”तिआदीति सारत्थदीपनियं (सारत्थ टी० महावग्ग ३.३४) 
आगतं। विमतिविनोदनियं (वि० वि० टी० महावग्ग २.३४) पन - सयं पब्बाजेतब्बोति एत्थ “केसमस्सुं ओहारेत्वा”तिआदिवचनतो 
केसच्छेदनकासायच्छादनसरणदानानि पब्बजनं नाम, तेसु पच्छिमद्वयं भिक्खूहि एव कातब्बं, कारेतब्बं वा। पब्बाजेहीति इदं तिविधम्पि 
सन्धाय वुत्तं। खण्डसीमं नेत्वाति भण्डुकम्मारोचनपरिहरणत्थं | भिकखूनञ्हि अनारोचेत्वा एकसीमाय “एतस्स केसे छिन्दा”ति अज्जं 
आणापेतुम्पि न वट्ठति। पब्बाजेत्वाति केसादिच्छेदनमेव सन्धाय वृत्तं “कासायानि अच्छादेत्वा"ति विसुं वुत्तत्ता। पब्बाजेतुं न लभतीति 
सरणदानं सन्धाय वुत्तं। अनुपसम्पन्नेन भिक्खुआणत्तिया दिन्नम्पि सरणं न रुहतीति वृत्तं । 


वजिरबुद्धिटीकायम्पि (वजिर टी० महावग्ग ३४) - खण्डसीमं नेत्वाति भण्डुकम्मारोचनपरिहरणत्थं वुत्तं, तेन सभिक्खुके विहारे 
अञ्जम्पि “एतस्स केसे छिन्दा”ति वत्तुं न वट्टति। “पब्बाजेत्वा”ति इमस्स अधिप्पायपकासनत्थं “कासायानि अच्छादेत्वा एही” ति 
बुत्तं। उपज्झायो चे केसमस्सुओरोपनादीनि अकत्वा पब्बज्जत्थं सरणानि देति, न रुहति पब्बज्जा। कम्मवाचाय सावेत्वा उपसम्पादेति, 
रुहति उपसम्पदा। अपत्तचीवरानं उपसम्पदासिद्धिदस्सनतो, कम्मविपत्तिया अभावतो चेतं युज्जतेवाति एके । होति चेत्थ - 


“सलिङ्गस्सेव पब्बज्जा, विलिङ्गस्सापि चेतरा। 
अपेतपुब्बवेसस्स, तंद्वया इति चापरे "ति॥ 


भिक्खुना हि सहत्थेन वा आणत्तिया वा दिन्नमेव कासावं वट्टति, अदिन्नं न वट्टुतीति पन सन्तेस्वेव कासावेसु, नासन्तेसु 
असम्भवतोति तेसं अधिप्पायोति आगतो। 


भब्बरूपोति भब्बसभावो । तमेवत्थं परियायन्तरेन विभावेति “सहेतुको “ति । जातोति पाकटो। यसस्सीति परिवारसम्पत्तिया 
समन्नागतो। 


वण्णसण्ठानगन्धासयोकासवसेन असुचिजेगुच्छपटिकूलभावं पाकटं करोन्तेनाति सम्बन्धो । तत्थ केसा नामेते वण्णतोपि पटिकूला, 
सण्ठानतोपि गन्धतोपि आसयतोपि ओकासतोपि पटिकूला। मनुञ्ञेपि हि यागुपत्ते वा भत्तपत्ते वा केसवण्णं किञ्चि दिस्वा 
“केसमिस्सकमिदं, हरथ न”न्ति जिगुच्छन्ति, एवं केसा बण्णतो पटिकूला । रत्ति भुञ्जन्तापि केससण्ठानं अक्कवाकं वा मकचिवाकं वा 
छुपित्वा तथेव जिगुच्छन्ति, एवं सण्ठानतोपि पटिकूला | तेलमक्खनपुप्फधूमादिसङ्कारविरहितानञ्च केसानं गन्धो परमजेगुच्छो होति। 
ततो जेगुच्छतरो अग्गिम्हि पक्खित्तानं। केसा हि वण्णसण्ठानतो अप्पटिकूलापि सियुं, गन्धेन पन पटिकूलायेव। यथा हि दहरस्स 
कुमारकस्स वच्चं वण्णतो हलिद्दिवण्णं, सण्ठानतो हलिद्दिपिण्डिसण्ठानं । सङ्करट्ठाने छड्डितञ्च उद्धुमातककाळसुनखसरीरं वण्णतो 

तालपक्कवण्णं, सण्ठानतो वट्टेत्वा विस्सट्टमुदिङ्गसण्ठानं, दाठापिस्स सुमनमकुळसदिसा, तं उभयम्पि वण्णसण्ठानतो सिया 
अप्पटिकूलं, गन्धेन पन पटिकूलमेव, एवं केसापि सियुं बण्णसण्ठानतो अप्पटिकूला, गन्धेन पन पटिकूलायेवाति। 


यथा पन असुचिट्टाने गामनिस्सन्देन जातानि सूपेय्यपण्णानि नागरिकमनुस्सानं जेगुच्छानि होन्ति अपरिभोगानि, एवं केसापि 
पुब्बलोहितमुत्तकरीसपित्तसेम्हादिनिस्सन्देन जातत्ता परमजेगुच्छाति। एवं आसयतोपि पटिकूला। इमे च केसा नाम गूथरासिम्हि 
उट्डितकण्णका विय एकतिंसकोड्डासरासिम्हि जाता, ते सुसानसङ्कारड्ठानादीसु जातसाकं विय, परिखादीसु जातकमलकुवलयादिपुष्फं विय 
च असुचिट्टाने जातत्ता परमजेगुच्छाति एवं ओकासतो पटिकूलातिआदिना नयेन तचपञ्चकस्स वण्णादिवसेन पटिकूलभावं 
पकासेन्तेनाति अत्थो। 


निज्जीवनिस्सत्तभावं वा पाकटं करोन्तेनाति इमे केसा नाम सीसकटाहपलिवेठनचम्मे जाता, तत्थ यथा वम्मिकमत्थके जातेसु 
कुण्ठतिणेसु न वम्मिकमत्थको जानाति “मयि कुण्ठतिणानि जातानीति, नापि कुण्ठतिणानि जानन्ति “मयं वम्मिकमत्थके जातानी"ति। 
एवमेव न सीसकटाहपलिवेठनचम्मं जानाति “मयि केसा जाता”ति, नापि केसा जानन्ति “मयं सीसकटाहपलिवेठनचम्मे जाता”ति, 
अञ्जमञ्ञं आभोगपच्चवेक्खणरहिता एते धम्मा। इति “केसा नाम इमस्मिं सरीरे पाटियेक्को कोड्डासो अचेतनो अब्याकतो सुञ्जो 
निस्सत्तो थद्धो पथवीधातू"तिआदिना नयेन निज्जीवनिस्सत्तभावं पकासेन्तेन । पुब्बेति पुरिमबुद्धानं सन्तिके । मद्दितसङ्घारोति 
नामरूपववत्थानेन चेव पच्चयपरिग्गहवसेन च जाणेन परिमदितसङ्घारो। भावितभावनोति कलापसम्मसनादिना सब्बसो कुसलभावनाय 
पूरणेन भावितभावनो। अदिन्नं न वट्टुतीति एत्थ “पब्बज्जा न रुहतीति वदन्ती"ति सारत्थदीपनियं (सारत्थ० टी० महावग्ग ३.३४) वुत्तं । 


विमतिविनोदनियं (वि० वि० टी० महावग्ग २.३४) पन -- यसस्सीति परिवारसम्पन्नो । निज्जीवनिस्सत्तभावन्ति “केसा नाम 
इमस्मिं सरीरे पाटियेक्को कोड्ासो अचेतनो अब्याकतो सुञ्ञो निस्सत्तो थद्धो पथवीधातूतिआदिनयं सङ्गण्हाति, सब्बं विसुद्धिमग्गे 
(विसुद्धि० १.३११) आगतनयेन गहेतब्बं । पुब्बेति पुब्बबुद्धुप्पादेसु । महितसङ्कारोति विपस्सनावसेन वृत्तं। भावितभावनोति 
समथवसेनपि । 


कासायानि तिक्खत्तु वा...पे०... पटिग्गाहापेतब्बोति एत्थ “सब्बदुक्खनिस्सरणत्थाय इमं कासावं गहेत्वा”ति वा “तं कासावं 
दत्वा”ति वा वत्वा “पब्बाजेथ मं, भन्ते, अनुकम्पं उपादाया”ति एवं याचनपुब्बकं चीवरं पटिच्छापेति। अथापीतिआदि तिक्खत्तुँ 
पटिग्गाहापनतो परं कत्तब्बविधिदस्सनं, अथापीति ततो परम्पीति अत्थो। केचि पन “चीवरं अप्पटिग्गाहापेत्वा 
पब्बाजनप्पकारभेददस्सनत्थं “अथापी ति वृत्तं। अथापीति अथ वाति अत्थो"ति वदन्ति। अदिन्नं न वट्टतीति इमिना पब्बज्जा न 
रुहतीति दस्सेति। 


१४७. पादे वन्दापेत्वाति पादाभिमुखं नमापेत्वा। दूरे वन्दन्तोपि हि पादे वन्दतीति वुच्चतीति। उपज्झायेन वाति एत्थ यस्स 
सन्तिके उपज्झं गण्हाति, अयं उपज्झायो। यं आभिसमाचारिकेसु विनयनत्थाय आचरियं कत्वा निय्यातेन्ति, अयं आचरियो। सचे पन 
उपज्झायो सयमेव सब्बं सिक्खापेति, अञ्ञम्पि न निय्यातेति, उपज्झायोवस्स आचरियोपि होति। यथा उपसम्पदाकाले सयमेव कम्मवाचं 
वाचेन्तो उपज्झायोव कम्मवाचाचरियोपि होतीति वृत्तं । 


अनुञ्ञातउपसम्पदाति जत्तिचतुत्थकम्मेन अनुञ्ञजातउपसम्पदा। ठानकरणसम्पदन्ति एत्थ उरआदीनि ठानानि, संवुतादीनि 
करणानीति वेदितब्बानि। अनुनासिकन्तं कत्वा दानकाले अन्तराविच्छेदं अकत्वा दातब्बानीति दस्सेतुं “एकसम्बन्धानी ति वुत्तं । 
विच्छिन्दित्वाति म-कारन्तं कत्वा दानसमये विच्छेदं कत्वा। 


१४८. सब्बमस्स कप्पियाकप्पियं आचिक्खितब्बन्ति दससिक्खापदविनिमुत्तं परामासापरामासादिभेदं कप्पियाकप्पियं 
आचिक्खितब्बं। आभिसमाचारिकेसु विनेतब्बोति इमिना “सेखियउपज्झायवत्तादिआभिसमाचारिकसीलमनेन पूरेतब्बं । तत्थ च 
कत्तब्बस्स अकरणे, अकत्तब्बस्स च करणे दण्डकम्मारहो होतीति दीपेतीति सारत्थदीपनियं (सारत्थ० टी० महावग्ग ३.३४) वुत्तं । 
अनुनासिकन्तं कत्वा दानकाले अन्तराविच्छेदो न कातब्बोति आह “एकसम्बन्धानी ति । आभिसमाचारिकेसु विनेतब्बोति इमिना 
सेखियवत्ताकखन्धकवत्तेसु, अञ्ञेसु च सुक्कविस्सट्टिआदिलोकवज्जसिक्खापदेसु च सामणेरेहि वत्तितब्बं, तत्थ अवत्तमानो अलज्जी 

दण्डकम्मारहो च होतीति दस्सेतीति विमतिविनोदनियं (वि० वि० टी० महावग्ग २.३४)। 


उरादीनि ठानानि नाम, संवुतादीनि करणानि नाम। अनुनासिकन्तं कत्वा एकसम्बन्धं कत्वा दानकाले अन्तरा अडइत्वा वत्तब्बं, 
विच्छिन्दित्वा दानकालेपि यथावुत्तड्ठाने एव विच्छेदो, अञ्ञत्र न वट्टतीति लिखितं, अनुनासिकन्ते दीयमाने खलित्वा “बुद्धं सरणं 
गच्छामी”ति म-कारेन मिस्सीभूते खेत्ते ओतिण्णत्ता वट्टतीति उपतिस्सत्थेरो। मिस्सं कत्वा वत्तुं वइति, वचनकाले पन अनुनासिकड्टाने 
विच्छेदं अकत्वा वत्तब्बन्ति धम्मसिरित्थेरो। “एवं कम्मवाचायम्पी' ति वुत्तं । उभतोसुद्धियाव वट्टतीति एत्थ महाथेरो 
पतितदन्तादिकारणताय अचतुरस्सं कत्वा वदति, ब्यत्तसामणेरो समीपे ठितो पब्बज्जापेक्खं ब्यत्तं वदापेति, महाथेरेन अवुत्तं बदापेतीति न 
वट्टति। कम्मवाचाय इतरो भिक्खु चे वदति, वट्टतीति। सङ्घो हि कम्मं करोति, न पुग्गलोति। न, नानासीमपवत्तकम्मवाचासामञ्ञनयेन 
पटिक्खिपितब्बत्ता। अथ थेरेन चतुरस्सं वृत्तं पब्बज्जापेक्खं वत्तं असक्कोन्तं सामणेरो सयं वत्वा वदापेति, उभतोसुद्धि एव होति थेरेन 
वुत्तस्सेव वृत्तत्ता। “बुद्धं सरणं गच्छन्तो असाधारणे बुद्धगुणं, धम्मं सरणं गच्छन्तो निब्बानं, सङ्घं सरणं गच्छन्तो सेक्खधम्मं 
असेक्खधम्मञ्च सरणं गच्छती”ति अग्गहितग्गहणवसेन योजना कातब्बा। अञ्जथा सरणत्तयसङ्करदोसो। सब्बमस्स 
कप्पियाकप्पियन्ति दससिक्खापदविनिमृत्तं परामासापरामासादिभेदं । “आभिसमाचारिकेसु विनेतब्बो ति वचनतो 
सेखियउपज्झायवत्तादिआभिसमाचारिकसीलमनेन पूरेतब्बं। तत्थ चारित्तस्स अकरणे, वारित्तस्स करणे दण्डकम्मारहो होती”ति दीपेतीति 
वजिरबुद्धिटीकायं (वजिर० टी० महावग्ग ३४) आगतो। 


अनुजानामि भिक्खवे सामणेरानं दस सिक्खापदानीतिआवदीसु सिक्खितब्बानि पदानि सिकखापदानि, सिक्खाकोट्ठासाति 
अत्थो। सिक्खाय वा पदानि सिक्खापदानि, अधिसीलअधिचित्तअधिपञ्जासिक्खानं अधिगमुपायोति अत्थो। अत्थतो पन 
कामावचरकुसलचित्तसम्पयुत्ता विरतियो, तंसम्पयुत्तधम्मा पनेत्थ तग्गहणेनेव गहेतब्बा। पाणोति परमत्थतो जीवितिन्द्रियं, तस्स 
अतिपातनं पबन्धवसेन पवत्तितुं अदत्वा सत्थादीहि अतिक्कम्म अभिभवित्वा पातनं पाणातिपातो, पाणवधोति अत्थो। सो पन अत्थतो 
पाणे पाणसञ्जिनो जीवितिन्द्रियुपच्छेदकउपक्कमसमुट्ठापिका वधकचेतनाव, तस्मा पाणातिपाता वेरमणि, वेरहेतुताय वेरसङ्घातं 
पाणातिपातादिपापधम्मं मणति नीहरतीति विरति “वेरमणी"ति वुच्चति । विरमति एतायाति वा “विरमती"ति वत्तब्बे निरुत्तिनयेन 
“वेरमणी 'ति समादानविरति वुत्ता। एस नयो सेसेसुपि। 


अदिन्नस्स आदानं अदिन्नादानं, थेय्यचेतना। अब्रम्हचरियन्ति असेट्टचरियं, मग्गेनमग्गपटिपत्तिसमुट्टापिका मेथुनचेतना। मुसाति 
अभूतवत्थु, तस्स वादो अभूतं जत्वाव भूततो विञ्ञापनचेतना मुसावादो । पिट्ठपूवादिनिब्बत्ता सुरा चेव पुप्फासवादिभेदं मेरयञ्च 
सुरामेरयं। तदेव मदनीयट्ठेन मज्जञ्चेव पमादकारणड्रेन पमादट्ठानञ्च, तं याय चेतनाय पिवति, तस्सा एवं अधिवचनं। 


अरुणुग्गमनतो पट्ठाय याव मज्झन्हिका, अयं अरियानं भोजनस्स कालो नाम, तदञ्जो विकालो। भुञ्जितब्बड्ठेन भोजनन्ति इध 
सब्बं यावकालिकं वुच्चति, तस्स अज्झोहरणं इध उत्तरपदलोपेन भोजनन्ति अधिप्पेतं । विकाले भोजनं अज्झोहरणं विकालभोजनं, 
विकाले वायावकालिकस्स भोजनं अज्झोहरणं विकालभोजनन्तिपि अत्थो गहेतब्बो, तं अत्थतो विकाले 
यावकालिकअज्झोहरणचेतनाव। 


सासनस्स अननुलोमत्ता विसूकं पटाणीभूतं दस्सनं “विसूकदस्सनं, नच्चगीतादिदस्सनसवनानञ्चेव 
वट्टकयुद्धजूतकीव्ठादिसब्बकीठ्ठानज्च नामं । दस्सनन्ति चेत्थ पञ्चन्नम्पि विञ्ञाणानं यथासकं विसयस्स आलोचनसभावताय 
दस्सनसद्देन सङ्गहेतब्बत्ता सवनम्पि सङ्गहितं । नच्चगीतवादितसद्देहि चेत्थ अत्तनो नच्चनगायनादीनिपि सङ्गहितानीति दडुब्बँ। 


मालाति बद्धमबद्धं वा पुप्फं, अन्तमसो सुत्तादिमयम्पि अलङ्कारत्थाय पिळन्धियमानं मालात्वेव वुच्चति । गन्धन्ति 
वासचुण्णादिविलेपनतो अञ्जं यं किञ्चि गन्धजातं। विलेपनन्ति पिसित्वा गहितं छविरागकरणञ्चेव गन्धजातञ्च। धारणं नाम 
पिळन्धनं । मण्डनं नाम ऊनट्ठानपूरणं । गन्धवसेन, छविरागवसेन वा सादियनं विभूसन नाम, मालादीसु वा धारणादीनि यथाक्कमं 
योजेतब्बानि। तेसं धारणादीनं ठानं कारणं वीतिक्कमचेतना। 


उच्चाति उच्च-सद्देन समानत्थो निपातो। उच्चासयनं वुच्चति पमाणातिक्कन्तं आसन्दादि। महासयनं अकण्पियत्थरणेहि अत्थतं 

सलोहितवितानञ्च। एतेसु हि आसनं सयनञ्च उच्चासयनमहासयनसद्देहि गहितानि उत्तरपदलोपेन। जातरूपरजतपटिग्गहणाति 
एत्थ रजतसद्देन दारुमासकादि सब्बं रूपियं सङ्गहितं। मुत्तामणिआदयोपेत्थ धञ्जकखेत्तवत्थादयो च सङ्गहिताति दडुब्बा। पटिग्गहण- 
सद्देन पन पटिग्गाहापनसादियनानिपि सङ्गहितानि। 


१४९. सेनासनग्गाहो च पटिप्पस्सम्भन्तीति इमिना वस्सच्छेदं दस्सेति। उपसम्पन्नानम्पि पाराजिकसमापत्तिया 
सरणगमनादिसामणेरभावस्सपि विनस्सनतो सेनासनग्गाहो च पटिप्पस्सम्भति, सङ्घलाभम्पि ते न लभन्तीति वेदितब्बं। पुरिमिकाय पुन 
सरणानि गहितानीति सरणगहणेन सह तदहेवस्स वस्सूपगमनम्पि दस्सेति। पच्छिमिकाय वस्सावासिकन्ति 
वस्सावासिकलाभग्गहणदस्सनमत्तमेवेतं, ततो पुरेपि वा पच्छापि वा वस्सावासिकञ्च चीवरमासेसु सङ्घे उप्पन्नकालचीवरञ्च पुरिमिकाय 
उपगन्त्वा अविपन्नसीलो सामणेरो लभति एव । सचे पच्छिमिकाय गहितानीति पच्छिमिकाय वस्सूपगमनञ्च छिन्नवस्सतञ्च दस्सेति। 
तस्स हि कालचीवरलाभो न पापुणाति, तस्मा “अपलोकेत्वा लाभो दातब्बो” ति वृत्तं । वस्सावासिकलाभो पन यदि सेनासनस्सामिका 
दायका सेनासनगुत्तत्थाय पच्छिमिकाय उपगन्त्वा वत्तं कत्वा अत्तनो सेनासने बसन्तस्सपि वस्सावासिकं दातब्बन्ति वदन्ति, 
अनपलोकेत्वापि दातब्बोव। यं पन सारत्थदीपनियं (सारत्थ० टी० महावग्ग ३.१०८) “पच्छिमिकाय वस्सावासिकं लच्छतीति 
पच्छिमिकाय पुन वस्सं उपगतत्ता लच्छती* ति वृत्तं, तम्पि वस्सावासिके दायकानं इमं अधिप्पायं निस्साय वुत्तञ्चे, सुन्दरं, सङ्गिकं, 
कालचीवरम्पि सन्धाय वुत्तञ्चे, न युज्जतीति वेदितब्बं। 


न अजानित्वाति “सुरा"ति अजानित्वा पिवतो पाणातिपातावेरमणिआदिसब्बसीलभेदं सरणभेदञ्च न आपज्जति। अकुसलं पन 
सुरापानावेरमणिसीलभेदो च होति मालादिधारणादीसु वियाति दडुब्बं । इतरानीति विकालभोजनावेरमणि आदीनि । तानिपि हि सञ्चिच्च 
बीतिक्कमन्तस्स तं तं भिज्जति एव, इतरीतरेसं पन अभिज्जनेन नासनङ्गानि न होन्ति। तेनेव एतेसु भिन्नेस्‌ ति भेदवचनं वृत्तं । 


अच्चयं देसापेतब्बरोति “ अच्चयो मं भन्ते अच्चागमा”तिआदिना सङ्घमज्झे देसापेत्वा सरणसीलं दातब्बन्ति अधिप्पायो 
पाराजिकत्ता तेसं। तेनाह “लिङ्गनासनाय नासेतब्बो'ति। अयमेव हि नासना इधाधिप्पेताति लिङ्गनासनाकारणेहि पाणातिपातादीहि 
अवण्णभासनादीनं सह पतितत्ता वृत्तं । ननु च कण्टकसामणेरोपि मिच्छादिड्टिको एव, तस्स च हेड्ठा दण्डकम्मनासनाव वृत्ता, इध पन 
मिच्छादिड्िकस्स लिङ्गनासना वुच्चति, को इमेसं भेदोति चोदनं मनसि निधायाह ““सस्सतुच्छेदानञ्हि अज्ञतरदिद्विको ति। एत्थ चायं 
अधिप्पायो - यो हि “अत्ता इस्सरो”ति वा “निच्चो धुवो”तिआदिना वा “अत्ता उच्छिज्जिस्सति विनस्सिस्सती"तिआदिना वा 
तित्थियपरिकप्पितं यं किञ्चि सस्सतुच्छेददि्टि दळहं गहेत्वा बोहरति, तस्स सा पाराजिकड्ठानं होति, सो च लिङ्गनासनाय नासेतब्बो । यो 
पन ईदिसं दिट्टिं अग्गहेत्वा सासनिकोव हुत्वा केवलं बुद्धवचनाधिप्पायं विपरीततो गहेत्वा भिक्खूहि ओवदियमानोपि अप्पटिनिस्सञ्जित्वा 
बोहरति, तस्स सा दिट्ि पाराजिकं न होति, सो पन कण्टकनासनाय एव नासेतब्बोति विमतिविनोदनियं। इमस्मिं ठाने सारत्थदीपनियं 
दससिक्खापदतो पट्टाय बित्थारतो वण्णना आगता, सा पोराणटीकायं सब्बसो पोत्थकं आरुळहा, तस्मा इध न वित्थारयिम्ह। 


१५०. “अत्तनो परिवेणन्ति इदं पुग्गलिकं सन्धाय वृत्त" न्ति गण्ठिपदेसु वुत्तं। अयं पनेत्थ गण्ठिपदकारानं अधिप्पायो - वस्सग्गेन 
पत्तसेनासनन्ति इमिना तस्स वस्सग्गेन पत्तं सङ्गिकसेनासनं वुत्तं। अत्तनो परिवेणन्ति इमिनापि तस्सेव पुग्गलिकसेनासनं वुत्तन्ति। अयं 
पनेत्थ अम्हाकं खन्ति - यत्थ वा वसतीति इमिना सङ्किकं वा होतु पुग्गलिकं वा, तस्स निबद्धवसनकसेनासनं वृत्तं। यत्थ वा 
पटिक्कमतीति इमिना पन यं आचरियुपज्झायस्स वसनट्ठानं उपट्टानादिनिमित्तं निबद्धं पविसति, तं आचरियुपज्झायानं पविसनद्टान॑ वृत्तं, 
तस्मा तदुभयं दस्सेतुं “उभयेनपि अत्तनो परिवेणञ्च वस्सग्गेन पत्तसेनासनञ्च वुत्त "न्ति आह। तत्थ अत्तनो परिवेणन्ति इमिना 
आचरियुपज्झायानं निवासनड्टानं दस्सितं, वस्सग्गेन पत्तसेनासनन्ति इमिना पन तस्स वसनड्टानं, तस्मा तदुभयम्पि सङ्किकं वा होतु 
पुग्गलिकं वा, आवरणं कातब्बमेवाति। मुखद्वारिकन्ति मुखद्वारेन भुज्जितब्बं | दण्डकम्मं कत्वाति दण्डकम्मं योजेत्वा । दण्डेन्ति विनेन्ति 
एतेनाति दण्डो, सोयेव कत्तब्बत्ता कम्मन्ति दण्डकम्मं, आवरणादि। दण्डकम्ममस्स करोथाति अस्स दण्डकम्मं योजेथ आणापेथ। 
दण्डकम्मन्ति वा निग्गहकम्मं, तस्मा निग्गहमस्स करोथाति वुत्तं होति। एस नयो सब्बत्थ ईदिसेसु ठानेसु। 


सेनासनग्गाहो च पटिप्पस्सम्भन्तीति इमिना छिन्नवस्सो होतीति दीपेति। सचे आकिण्णदोसोव होति, आयतिं संवरे न 
तिट्ठति, निक्कड़ितब्बोति एत्थ सचे यावततियं वुच्चमानो न ओरमति, सङ्घं अपलोकेत्वा नासेतब्बो, पुन पब्बज्जं याचमानोपि 

अपलोकेत्वा पब्बाजेतब्बोति वदन्ति। पच्छिमिकाय वस्सावासिकं लच्छतीति पच्छिमिकाय पुन वस्सं उपगतत्ता लच्छति। 
अपलोकेत्वा लाभो दातब्बरोति छिन्नवस्सताय वुत्तं। इतरानि पञ्च सिक्खापदानीति विकालभोजनादीनि पञ्च। अच्चयं 
देसापेतब्बोति “अच्चयो मं भन्ते अच्चागमा”तिआदिना नयेन देसापेतब्बोति सारत्थदीपनियं (सारत्थ० टी० महावग्ग ३.१०८) वुत्तं । 


इति विनयसङ्गहसंवण्णनाभूते विनयालङ्कारे 
पब्बज्जाविनिच्छयकथालङ्कारो नाम 
द्वावीसतिमो परिच्छेदो । 
उपसम्पदाविनिच्छयकथा 


एवं पब्बज्जाविनिच्छयं कथेत्वा तदनन्तरं उपसम्पदाविनिच्छयो कथेतब्बो, एवं सन्तेपि अट्ठकथायं उपसम्पदाविनिच्छयकथा 
पाळिवण्णनावसेनेव आगता, नो पाळिमुत्तकविनिच्छयवसेन, इमस्स पन पकरणस्स पाळिमुत्तकविनिच्छयकथाभूतत्ता तमकथेत्वा 
निस्सयविनिच्छयो एव आचरियेन कथितो, मयं पन उपसम्पदाविनिच्छयस्स अतिसुखुमत्ता अतिगम्भीरत्ता सुदुल्लभत्ता सासनानुग्गहत्थं 
आचरियेन अवुत्तम्पि समन्तपासादिकतो नीहरित्वा विमतिविनोदनीआदिप्पकरणेसु आगतविनिच्छयेन अलङ्करित्वा तं विनिच्छयं 
कथयिस्साम। 


तेन खो पन समयेनाति येन समयेन भगवता “न भिक्खवे अनुपज्झायको"तिआदिसिक्खापदं अपञ्जत्तं होति, तेन समयेन। 
अनुपज्झायकन्ति उपज्झं अगाहापेत्वा सब्बेन सब्बं उपज्झायविरहितं, एवं उपसम्पन्ना नेव धम्मतो न आमिसतो सङ्गहं लभन्ति, ते 
परिहायन्तियेव, न वइुन्ति। न भिक्खवे अनुपज्झायकोति उपज्झं अगाहापेत्वा निरुपज्झायको न उपसम्पादेतब्बो, यो उपसम्पादेय्य, 
आपत्ति दुक्कटस्साति सिकखापदपञ्जत्तितो पड्ठाय एवं उपसम्पादेन्तस्स आपत्ति होति, कम्मं पन न कुप्पति। केचि “कुप्पती”ति वदन्ति, 
तं न गहेतब्बं । “सङ्गेन उपज्झायेना"तिआदीसुपि उभतोब्यञ्जनकुपज्झायपरियोसानेसु एसेव नयो। 


अपत्तका हत्थेसु पिण्डाय चरन्तीति यो हत्थेसु पिण्डो लब्भति, तदत्थाय चरन्ति। सेख्यथापि तित्थियाति यथा आजीवकनामका 
तित्थिया। सूपब्यञ्जनेहि मिस्सेत्वा हत्थेसु ठपितपिण्डमेव हि ते भुञ्जन्ति। आपत्ति दुक्कटस्साति एवं उपसम्पादेन्तस्सेव आपत्ति होति, 
कम्मं पन न कुप्पति, अचीवरकादिवत्थूसुपि एसेव नयो। 


याचितकेनाति “याव उपसम्पदं करोम, ताव देथा”ति याचित्वा गहितेन, तावकालिकेनाति अत्थो। ईदिसेन हि पत्तेन वा चीवरेन वा 
पत्तचीवरेन वा उपसम्पादेन्तस्सेव आपत्ति होति, कम्मं पन न कुप्पति, तस्मा परिपुण्णपत्तचीवरोव उपसम्पादेतब्बो। सचे तस्स नत्थि, 
आचरियुपज्झाया चस्स दातुकामा होन्ति, अञ्जे वा भिक्खू, निरपेक्खेहि विस्सज्जेत्वा अधिट्टानूपगं पत्तचीवरं दातब्बं। 


गोत्तेनपि अनुस्सावेतुन्ति “महाकस्सपस्स उपसम्पदापेक्खो"ति एवं गोत्तं वत्वा अनुस्सावेतुं अनुजानामीति अत्थो । द्व 
एकानुस्सावनेति द्वे एकतो अनुस्सावने, एकेन एकस्स, अञ्ञेन इतरस्साति एवं द्वीहि वा आचरियेहि एकेन वा एकक्खणे कम्मवाचं 
अनुस्सावेन्तेहि उपसम्पादेतुं अनुजानामीति अत्थो। द्वे तयो एकानुस्सावने कातुं, तञ्च खो एकेन उपज्झायेनाति द्वे वा तयो वा जने 
पुरिमनयेनेव एकतो अनुस्सावने कातुं अनुजानामि, तञ्च खो अनुस्सावनकिरियं एकेन उपज्झायेन अनुजानामीति अत्थो । तस्मा एकेन 
आचरियेन द्वे वा तयो वा अनुस्सावेतब्बा। द्वीहि वा तीहि वा आचरियेहि विसुं विसुं एकेन एकस्साति एवं एकप्पहारेनेव द्वे तिस्सो वा 
कम्मवाचा कातब्बा। सचे पन नानाचरिया नानुपज्झाया होन्ति, तिस्सत्थेरो सुमनत्थेरस्स सद्भिविहारिकं, सुमनत्थेरो तिस्सत्थेरस्स 
सद्भिविहारिकं अनुस्सावेति, अञ्ञमञ्ञञ्च गणपूरका होन्ति, वट्टति । सचे नानुपज्झाया होन्ति, एको आचरियो होति, “न त्वेव 
नानुपज्झायेना”ति पटिक्खित्तत्ता न वट्टति। इदं सन्धाय हि एस पटिक्खेपो । 


पठमं उपज्झं गाहापेतब्बोति एत्थ वज्जावज्जं उपनिज्झायतीति उपज्झा, तं उपज्झं “उपज्झायो मे, भन्ते, होहीति एवं वदापेत्वा 

गाहापेतब्बो । वित्थायन्तीति वित्थद्भगत्ता होन्ति। यं जातन्ति यं तव सरीरे जातं निब्बत्तं विज्जमानं, तं सङ्घमज्झे पुच्छन्ते सन्तं 
अत्थीति वत्तब्बन्तिआदि। उल्लुम्पतु मन्ति उद्धरतु मं। 


तावदेवाति उपसम्पन्नसमनन्तरमेव। छाया मेतब्बाति एकपोरिसा वा द्विपोरिसा वाति छाया मेतब्बा। उतुष्पमाणं 
आचिक्खितब्बन्ति “ वस्सानो हेमन्तो गिम्हो "ति उतुप्पमाणं आचिक्खितब्बं। एत्थ च उतुयेव उतुप्पमाणं। सचे वस्सानादयो अपरिपुण्णा 
होन्ति, यत्तकेहि दिवसेहि यस्स यो उतु अपरिपुण्णो, ते दिवसे सल्लवखेत्वा सो दिवसभागो आचिक्खितब्बो । अथ वा “अयं नाम उतु, सो 
च खो परिपुण्णो अपरिपुण्णो बा"ति एवं उतुप्पमाणं आचिक्खितन्बं, “पुब्बण्हो वा सायन्हो वाति एवं दिवसभागो आचिक्खितब्बो। 
सङ्घीतीति इदमेव सब्बं एकतो कत्वा “त्वं कि लभसि, का ते छाया, कि उतुप्पमाणं, को दिवसभागो*”ति पुट्ठो “इदं नाम लभामि वस्सं वा 
हेमन्तं वा गिम्हं वा, अयं मे छाया, इदं उतुप्पमाणं, अयं दिवसभागोति वदेय्यासी "ति एवं आचिक्खितब्बं 


ओहायाति छड्डेत्वा । दुतियं दातुन्ति उपसम्पदमाळकतो परिवेणं गच्छन्तस्स दुतियकं दातुं अनुजानामि, चत्तारि च अकरणीयानि 
आचिक्खितुन्ति अत्थो। पण्डुपलासोति पण्डुवण्णो पत्तो। बन्धना पवुत्तोति वण्टतो पतितो। अभब्बो हरितत्थायाति पुन हरितो भवितुं 
अभब्बो । पुथुसिलाति महासिला। अयं समन्तपासादिकतो नीहरित्वा आभतो उपसम्पदाविनिच्छयो । 


अनुपज्झायादिवत्थूसु सिक्खापदं अपञ्ञत्तन्ति “न अनुपज्झायको उपसम्पादेतब्बो "ति (महाव० ११७) इधेव पञ्जापियमानं 
सिवखापदं सन्धाय वुत्तं । कम्मं पन न कुष्पतीति इदं उपज्झायाभावेपि “इत्थन्नामस्स उपसम्पदापेक्खा इत्थन्नामेन उपज्झायेना”ति 
मतस्स वा विब्मन्तस्स वा पुराणउपज्झायस्स, अञ्जस्स वा यस्स कस्सचि अविज्जमानस्सपि नामेन सब्बत्थ उपज्झायकित्तनस्स कतत्ता 
वुत्तं। यदि हि उपज्झायकित्तनं न करेय्य, “पुग्गलं न परामसती* ति वुत्तकम्मविपत्ति एव सिया। तेनेव पाळियं (महाव° ११७) 
“अनुपज्ञायक' न्ति वुत्तं, अट्ठकथायम्पि (महाव° अट्ट० ११७) अस्स “उपज्झायं अकित्तेत्वा"ति अवत्वा “उपज्झायं अगाहापेत्वा 
सब्बेन सब्बं उपज्झायविरहितं ˆ इच्चेव अत्थो वुत्तो। पाळियं सङ्घेन उपज्झायेनाति “अयं इत्थन्नामो सङ्घस्स उपसम्पदापेक्खो, इत्थन्नामो 
सङ्घं उपसम्पदं याचति सङ्घेन उपज्झायेना”ति एवं कम्मवाचाय सङ्घमेव उपज्झायं कित्तेत्वाति अत्थो। एवं गणेन उपज्झायेनाति एत्थापि 
“अयं इत्थन्नामो गणस्स उपसम्पदापेक्खो'तिआदिना योजना वेदितब्बा। एवं वुत्तेपि कम्मं न कुप्पति एव दुक्कटस्सेव वुत्तत्ता, अञ्जथा 
“सो च पुग्गलो अनुपसम्पन्नो”ति वदेय्य। तेनाह ““सङ्घेनातिआदि। तत्थ पण्डकादिउपज्झायेहि करियमानेसु कम्मेसु पण्डकादिके 
विनाव यदि पञ्चवग्गादिगणो पूरति, कम्मं न कुप्पति, इतरथा कुप्पतीति वेदितब्बं 


अपत्तचीवरवत्थूसुपि पत्तचीवरानं अभावेपि “परिपुण्णस्स पत्तचीवर न्ति कम्मवाचाय सावितत्ता कम्मकोपं अवत्वा दुक्कटमेव 
वुत्तं। इतरथा सावनाय हापनतो कम्मकोपो एव सिया। केचि पन “पठमं अनुञ्जातकम्मवाचायं उपसम्पन्ना विय इदानिपि 'परिपुण्णस्स 
पत्तचीवर'न्ति अवत्वा कम्मवाचाय उपसम्पन्नापि सूपसम्पन्ना एवा^ति वदन्ति, तं न युत्तं। अनुञ्ञजातकालतो पट्ठाय हि अपरामसनं 
सावनाय हापनविपत्ति एव होति “इत्थन्नामो सङ्घं उपसम्पदं याचतीति पदस्स हापने विय। तम्पि हि पच्छा अनुञ्ञातं, “सङ्घ, भन्ते, 
उपसम्पदं याचामी"तिआदिवाक्येन अयाचेत्वा तम्पि उपसम्पादेन्तो “अयं इत्थन्नामो सङ्घं उपसम्पदं याचतीति वत्वाव यदि कम्मवाचं 
करोति, कम्मं सुकतमेव होति। नो चे, विपन्नं । सब्बपच्छा हि अनुञ्जातकम्मवाचतो किञ्चिपि परिहापेतुं न बुति, सावनाय हापनमेव 
होति, अज्जे वा भिक्खू दातुकामा होन्तीति सम्बन्धो, अयमेत्थ विमतिविनोदनिया (वि? वि० टी० महावग्ग २.११७) आभतो विनिच्छयो। 
सारत्थदीपनीविनिच्छयो पन इधेव अन्तोगधा होति अप्पतरत्ता अविसेसत्ता च। 


वजिरबुद्धिटीकायं (वजिर० टी० महावग्ग ११७) पन “केचि कुप्पतीति वदन्ति, तं न गहेतब्ब”न्ति यं वुत्तं, तं “पञ्चवग्गकरणीयञ्चे, 
भिक्खवे, कम्मं, भिक्खुनिपञ्चमो कम्मं करेय्य, अकम्मं न च करणीय न्तिआदिना (महाव० ३९०) नयेन वुत्तत्ता पण्डकानं गणपूरणभावे 
एव कम्मं कुप्पति, न सब्बन्ति कत्वा सुवृत्तं, इतरथा “पण्डकुपज्झायेन कम्मं करेय्य, अकम्मं न च करणीय”न्तिआदिकाय पाळिया 
भवितब्बं सिया। यथा अपरिपुण्णपत्तचीवरस्स उपसम्पादनकाले कम्मवाचायं “परिपुण्णस्स पत्तचीवर "न्ति असन्तं वत्थुं कित्तेत्वा 
उपसम्पदाय कताय तस्मिं असन्तेपि उपसम्पदा रहति, एवं “अयं बुद्धरक्खितो आयस्मतो धम्मरक्खितस्स उपसम्पदापेक्खो'ति अवत्थुं 
पण्डकुपज्झायादिं, असन्तं वा वत्थुं कित्तेत्वा कतायपि गणपूरकानमत्थिताय उपसम्पदा रुहतेव। “न, भिक्खवे, पण्डकुपज्झायेन 
उपसम्पादेतब्बो, यो उपसम्पादेय्य, आपत्ति दुक्कटस्स, सो च पुग्गलो अनुपसम्पन्नो'तिआदिवचनस्स अभावा अयमत्थो सिद्धोव होति। 

न हि बुद्धा वत्तब्बयुत्तं न वदन्ति। तेन वुत्तं “यो पन भिक्खु जानं ऊनवीसतिवस्सं ...पे०... सो च पुग्गलो अनुपसम्पन्नो'तिआदि 
(पाचि० ४०३) । तथा “ब्यत्तेन भिक्खुना पटिबलेन सङ्घो जापेतब्बो "ति (महाव० ७१) वचनतो थेय्यसंवासकादिआचरियेहि अनुस्सावनाय 
कताय उपसम्पदा न रुहति तेसं अभिक्खुत्ताति वचनम्पि न गहेतब्बं । 


किञ्च भिय्यो -- “इमानि चत्तारि कम्मानि पञ्चहाकारेहि विपज्जन्ती”तिआदिना (परि० ४८२) नयेन कम्मानं सम्पत्तिविपत्तिया 
कथियमानाय “सत्तहि आकारेहि कम्मानि विपज्जन्ति वत्थुतो वा जत्तितो वा अनुस्सावनतो वा सीमतो वा परिसतो वा उपज्झायतो वा 
आचरियतो वा”ति अकथितत्ता न गहेतब्बं। “परिसतो वा”ति वचनेन आचरियुपज्झायानं वा सङ्गहो कतोति चे? न, “द्वादसहि आकारेहि 
परिसतो कम्मानि विपज्जन्ती”ति एतस्स विभङ्गे तेसमनामड्॒त्ता, अयमत्थो यस्मा तत्थ तत्थ सरूपेन वुत्तपाळिवसेनेव सक्का जानितुं, 
तस्मा नयमुखं दस्सेत्वा संखित्तोति अयमस्स युत्तिगवेसनाति वुत्तं । 


तत्रिदं विचारेतब्बं - अनुपज्झायकं उपसम्पादेन्ता ते भिक्खू यथावुत्तनयेन अभूतं वत्थुं कित्तयिंसु, उदाहु मुसावादभया तानेव पदानि 
न सावेसुन्ति। किञ्चेत्थ -- यदि ताव उपज्झायाभावतो न सावेसुं, “पुग्गलं न परामसती'ति वुत्तविपत्तिप्पसङ्गो होति, अथ सावेसुं, 
मुसावादो नेसं भवतीति? वुच्चते -- सावेसुंयेव यथावुत्तविपत्तिप्पसङ्गभया, “कम्मं पन न कुप्पती”ति अड्टकथायं वृत्तत्ता च। न, 
मुसावादस्स असम्भवतो, मुसावादेनपि कम्मसम्भवतो च। न हि सक्का मुसावादेन कम्मविपत्तिसम्पत्ति कातुन्ति। तस्मा “अनुपज्झायकं 
उपसम्पादेन्ती”ति वचनस्स च उभयदोसविनिमृत्तो अत्थो परियेसितब्बो। 


अयञ्चेत्थ युत्ति - यथा पुब्बे पब्बज्जुपसम्पदुपज्झायेसु विज्जमानेसुपि उपज्झायग्गहणक्कमेन अग्गहितत्ता “तेन खो पन समयेन 
भिक्खू अनुपज्झायक "न्तिआदि वुत्तं, तथा इधापि उपज्झायस्स विज्जमानस्सेव सतो अग्गहितत्ता “अनुपज्झायकं उपसम्पादेन्ती”ति वुत्तं । 
कम्मवाचाचरियेन पन “गहितो तेन उपज्झायो”ति सञ्जाय उपज्झायं कित्तेत्वा कम्मवाचं सावेतब्बं। केनचि वा कारणेन कायसामग्गिं 
अदेन्तस्स उपज्झायस्स छन्दं गहेत्वा कम्मवाचं सावेति, उपज्झायो वा उपसम्पदापेक्खस्स उपज्झं दत्वा पच्छा उपसम्पन्ने तस्मिं तादिसे 
वत्थुस्मिं समनुयुञ्जियमानो वा असमनुयुञ्जियमानो वा उपज्झायदानतो पुब्बे एव सामणेरो पटिजानाति, सिक्खापच्चक्खातको वा 
अन्तिमवत्थुअज्झापन्नको वा पटिजानाति, छन्दहारकादयो विय उपज्झायो वा अञ्जसीमागतो होति। कम्मवाचा रुहतीति वत्वा 
“अनुजानामि भिक्खवे पच्चन्तिमेसु जनपदेसु विनयधरपञ्चमेन गणेन उपसम्पद' न्ति वृत्तत्ता। केचि “विनयधरपञ्चमेन उपज्झायेन 
सन्निहितेनेव भवितब्ब"न्ति वदन्तीति पोराणगण्ठिपदे वृत्तं। सो च पाठो अप्पमाणो मज्झिमेसु जनपदेसु तस्स वचनस्साभावतो। 
असन्निहितेपि उपज्झाये कम्मवाचा रुहतीति आपज्जतीति चे? न। कस्मा? कम्मसम्पत्तियं “पुग्गलं परामसती" ति वुत्तपाठोव नो पमाणं । 
न हि तत्थ असन्निहितो उपज्झायसङ्घातो पुग्गलो परामसनं अरहति, तस्मा तत्थ सङ्घपरामसनं विय पुग्गलपरामसनं वेदितब्बं। सङ्गेन 
गणेन उपज्झायेन उपसम्पादेन्ति तेसं अत्थतो पुग्गलत्ता, पण्डकादिउपज्झायेन उपसम्पादेन्ति उपसम्पादनकाले अविदितत्ताति पोराणा। 


अपत्तचीवरं उपसम्पादेन्तीति कम्मवाचाचरियो “परिपुण्णस्स पत्तचीवर "न्ति सञ्जाय, केवलं अत्थसम्पत्ति अनपेक्खित्वा 
सन्तपदनीहारेन वा “परिपुण्णस्स पत्तचीवर" न्ति कम्मवाचं सावेति। यथा एतरहि मतविप्पवुत्तमातापितिकोपि “अनुज्ञातोसि 
मातापितूही"ति पुट्टो “आम भन्ते"ति वदति, कि बहुना? अयं पनेत्थ सारो -- “तस्मिं समये चत्तारि कम्मानि पञ्चहाकारेहि 
विपज्जन्ती"ति लक्खणस्स न ताव पञ्जत्तत्ता अनुपज्झायकादिं उपसम्पादेन्ति। वज्जनीयपुग्गलानं अवुत्तत्ता पण्डकुपज्झायादिं 
उपसम्पादेन्ति, तेरसन्तरायपुच्छाय अदस्सनत्ता अपत्तचीवरकं उपसम्पादेन्ति, “अनुजानामि भिक्खवे जत्तिचतुत्थेन कम्मेन 
उपसम्पादेतु'न्ति (महाव° ६९) एवं सब्बपठमं अनुञ्ञाताय कम्मवाचाय “परिपुण्णस्स पत्तचीवर'न्ति अवचनमेत्थ साधकन्ति वेदितब्बं | 
तञ्हि वचनं अनुक्कमेनानुञ्जातन्ति। 


इदं ताव सब्बथा होतु, “मूगं पब्बाजेन्ति बधिरं पब्बाजेन्ती”ति इदं कथं सम्भवितुमरहति आदितो पट्टाय “अनुजानामि भिक्खवे इमेहि 
तीहि सरणगमनेहि पब्बज्ज”न्तिआदिना अनुञ्ञातत्ताति? वुच्चते -- “एवञ्च पन, भिक्खवे, पब्बाजेतब्बोति, एवं वदेहीति वत्तब्बो...पे०... 
ततियम्पि सङ्घं सरणं गच्छामीति एत्थ “एवं बदेहीति वत्तब्बो”ति इमस्स वचनस्स मिच्छा अत्थं गहेत्वा मूगं पब्बाजेसुं। “एवं वदेही”ति 
तं पब्बज्जापेकखं आणापेत्वा सयं उपज्झायेन वत्तब्बो “ततियम्पि सङ्गं सरणं गच्छामीति, सो पब्बज्जापेक्खा तथा आणत्तो 
उपज्झायवचनस्स अनु अनु वदतु वा मा वा, तत्थ तत्थ भगवा “कायेन विञ्ञापेति, वाचाय विज्ञापेति, कायेन वाचाय विज्ञापेति, 

गहितो होति उपज्झायो । दिन्नो होति छन्दो, दिन्ना होति पारिसुद्धि, दिन्ना होति पवारणा ति वद॒ति। तदनुमानेन वा कायेन तेन 
पब्बज्जापेक्खेन विञ्ञत्तं होति सरणगमनन्ति वा लोकेपि कायेन विञ्ञापेन्तो एवं वदतीति वुच्चति, तं परियायं गहेत्वा मूगं पब्बाजेन्तीति 
वेदितब्बं । पोराणगण्ठिपदे “मूगं कथं पब्बाजेन्तीति पुच्छं कत्वा तस्स कायपसादसम्भवतो कायेन पहारं दत्वा हत्थमुद्दाय विञ्ञापेत्वा 
पब्बाजेसु””न्ति वृत्तं । कि बहुना? 


अयं पनेत्थ सारो -- यथा पुब्बे पब्बज्जाधिकारे वत्तमाने पब्बज्जाभिलापं उपच्छिन्दित्वा “पण्डको, भिक्खवे, अनुपसम्पन्नो न 
उपसम्पादेतब्बोतिआदिना (महाव० १०९) नयेन उपसम्पदवसेनेव अभिलापो कतो। थेय्यसंवासकपदे असम्भवतो किञ्चापि सो न कतो, 
पब्बज्जाव तत्थ कता, सब्बत्थ पन उपसम्पदाभिलापेन अधिप्पेता तदनुभावतो उपसम्पदाय, पब्बज्जाय वारिताय उपसम्पदा वारिता 
होतीति कत्वा, तथा इध उपसम्पदाधिकारे वत्तमाने उपसम्पदाभिलापं उपच्छिन्दित्वा उपसम्पदमेव सन्धाय पब्बज्जाभिलापो कतोति 
वेदितब्बो। कामं सो न कत्तब्बो, मूगपदे असम्भवतो तस्स वसेन आदितो पट्ठाय उपसम्पदाभिलापोव कत्तब्बो विय दिस्सति, तथापि 
तस्सेव मूगपदस्स वसेन आदितो पट्टाय पब्बज्जाभिलापोव कतो मिच्छागहणनिवारणत्थं। कथं? “मूगो, भिक्खवे, अपत्तो ओसारणं, तञ्चे 
सङ्घो ओसारेति, सोसारितो”ति (महाव० ३९६) वचनतो हि मूगो उपसम्पन्नो होतीति सिद्धं, सो केवलं उपसम्पन्नोब होति, न पन 
पब्बजितो तस्स पब्बज्जाय असम्भवतोति मिच्छागाहो होति, तं परिवज्जापेत्वा यो उपसम्पन्नो, सो पब्बजितोव होति। पब्बजितो पन अत्थि 
कोचि उपसम्पन्नो, अत्थि कोचि अनुपसम्पन्नोति इमं सम्मागाहं उप्पादेति भगवाति वेदितब्बं। 


अपिच तेसं हत्थच्छिन्नादीनं पब्बजितानं सुपब्बजितभावदीपनत्थं, पब्बज्जाभावसङ्कानिवारणत्थञ्चेत्थ पब्बज्जाभिलापो कतो। 
कथं? “न, भिक्खवे, हत्थच्छिन्नो पब्बाजेतब्बो”तिआदिना (महाव० ११९) पटिक्खेपेन, “पब्बजिता सुपब्बजिता'ति वुत्तड्ठानाभावेन च 
तेसं पब्बज्जाभावसङ्का भवेय्य, यथा पसङ्का भवे, तथा पसङ्क ठपेय्य। खन्धके उपसम्पदं सन्धाय “हत्थच्छिन्नो, भिक्खवे, अपत्तो 
ओसारणं, तञ्चे सङ्घो ओसारेति, सोसारितोतिआदिना (महाव० ३९६) नयेन भगवा निवारेति । तेनेव नयेन पब्बजिता पनेते सब्बेपि 
सुपब्बजिता एवाति दीपेति। अञ्ञथा सब्बेपेते उपसम्पन्नाव होन्ति, न पब्बजिताति अयमनिड्टप्पसङ्गो आपज्जति। कथं? “हत्थच्छिन्नो, 
भिक्खवे, न पब्बाजेतब्बो, पब्बजितो नासेतब्बो"ति वा “न, भिक्खवे, हत्थच्छिन्नो पब्बाजेतब्बो, यो पब्बाजेय्य, आपत्ति दुक्कटस्स, सो च 
अपब्बजितो"ति (महाव० ११९) वा तन्तिया ठपिताय चम्पेय्यक्खन्धके ““सोसारितो" ति वृत्तत्ता केवलं “इमे हत्थच्छिन्नादयो उपसम्पन्नाव 
होन्ति, न पब्बजिता”ति वा ““उपसम्पन्नापि चे पब्बजिता, नासेतब्बा”ति वा अनिट्ठकोट्टासो आपज्जतीति अधिप्पायो। 


इदं पनेत्थ विचारेतब्बं -- “सो च अपब्बजितो”ति वचनाभावतो मूगस्स पब्बज्जासिद्भिपसङ्गतो पब्बज्जापि एकतोसुद्धिया होतीति 
अयमनिट्ठकोट्टासो कथं नापज्जतीति? पब्बज्जाभिलापेन उपसम्पदा इधाधिप्पेताति सम्मागाहेन नापज्जतीति, अञ्जथा यथाब्यञ्जनं अत्थे 
गहिते यथापञ्जत्तदुक्कटाभावसङ्घातो अपरो अनिट्ठकोट्टासो आपज्जति। कथं? “न, भिक्खवे, मूगो पब्बाजेतब्बो, यो पब्बाजेय्य, आपत्ति 
दुक्कटस्सा"ति वुत्तदुक्कटं पब्बज्जापरियोसाने होति, न तस्साविप्पकताय। पुब्बपयोगदुक्कटमेव हि पठमं आपज्जति, तस्मा मूगस्स 
पब्बज्जापरियोसानस्सेव अभावतो इमस्स दुक्कटस्स ओकासो च न सब्बकालं सम्भवेय्य, उपसम्पदावसेन पन अत्थे गहिते सम्भवति 
कम्मनिब्बत्तितो। तेनेव पाळियं “न, भिक्खवे, पण्डको उपसम्पादेतब्बो, यो उपसम्पादेय्य, आपत्ति दुक्कटस्सा”ति दुक्कटं न पञ्जत्तं। 
अपञ्जत्तत्ता पुब्बपयोगदुक्कटमेव चेत्थ सम्भवति, नेतरं । एत्तावता सिद्धमेतं पब्बज्जाभिलापेन उपसम्पदाव तत्थ अधिप्पेता, न 
पब्बज्जाति। एत्थाह सामणेरपब्बज्जा न कायपयोगतो होतीति कथं पञ्जायतीति? वुच्चते -- कायेन विञ्जापेतीतिआदित्तिका दस्सनतोति 
आगतो। 


“गोत्तेनपि अनुस्सावेतु”न्ति (महाव० १२२) वचनतो येन वोहारेन वोहरति, तेन वट्टतीति सिद्धं, तस्मा “को नामो ते उपज्झायो”ति 
पुडेनपि गोत्तमेव नामं कत्वा वत्तब्बन्ति सिद्धं होति, तस्मा चतुब्बिधेसु नामेसु येन केनचि नामेन अनुस्सावना कातब्बाति वदन्ति । एकस्स 
बहूनि नामानि होन्ति, तत्थ एकं नामं जत्तिया, एकं अनुस्सावनाय कातुं न वट्टति, अत्थतो ब्यञ्जनतो च अभिन्नाहि अनुस्सावनाहि 
भवितब्बन्ति । किञ्चापि “इत्थन्नामो इत्थन्नामस्स आयस्मतो"ति पाळियं “आयस्मतो”ति पदं पच्छा वुत्तं, कम्मवाचापाळियं पन “अयं 
बुद्धरक्खितो आयस्मतो धम्मरक्खितस्सा”ति पठमं लिखन्ति, तं उप्पटिपाटिया वृत्तन्ति न पच्चेतब्बं। पाळियञ्हि “इत्थन्नामो 
इत्थन्नामस्सा"ति अत्थमत्तं दस्सितं, तस्मा पाळियं अवृत्तोपि “अयं बुद्धरक्खितो आयस्मतो धम्मरक्खितस्सा”ति कम्मवाचापाळियं 
पयोगो दस्सितो। “न मे दिट्ठी इतो पुब्बे इच्चायस्मा सारिपुत्तो”ति च “आयस्मा सारिपुत्तो अत्थकुसलो"ति च पठमं आयस्मा”ति 

पयोगस्स दस्सनतोति वदन्ति। कत्थचि “आयस्मतो बुद्धरक्खितस्सा"ति वत्वा कत्थचि केवलं “बुद्धरक्खितस्सा"ति सावेति, 
सावनं हापेतीति न वुच्चति नामस्स अहापितत्ताति एके । सचे कत्थचि “आयस्मतो बुद्धरक्खितस्सा"ति वत्वा कत्थचि 
““बुद्धरक्खितस्सायस्मतो"ति सावेति, पाठानुरूपत्ता खेत्तमेव ओतिण्णन्तिपि एके । ब्यञ्जनभेदप्पसङ्गतो अनुस्सावनानं तं न वट्टतीति 
वदन्ति। सचे पन सब्बट्ठानेपि एकेनेव पकारेन वदति, वट्टति। 


एकानुस्सावनेति एत्थ एकतो अनुस्सावनं एतेसन्ति एकानुस्सावनाति असमानाधिकरणविसयो बाहिरत्थसमासोति दडुब्बं । तेनेवाह 
“द्वे एकतो अनुस्सावने"ति। तत्थ एकतोति एकक्खणेति अत्थो, विभत्तिअलोपेन चायं निद्देसो । पुरिमनयेनेव एकतो अनुस्सावने 
कातुन्ति “एकेन एकस्स, अञ्ञेन इतरस्सा"तिआदिना पुब्बे वुत्तनयेन द्वीहि वा तीहि वा आचरियेहि एकेन वा एकतो अनुस्सावने कातुं। 
बज्जावज्जं उपनिज्झायतीति उपज्झाति इमिना उपज्झायसद्दसमानत्थो उपज्झासद्दोपीति अत्थं दस्सेतीति सारत्थदीपनियं (सारत्थ० टी० 
महावग्ग ३.१२३)। 


गोत्तेनापीति “आयस्मतो पिप्पलिस्स उपसम्पदापेक्खो”ति एवं नामं अवत्वा गोत्तनामेनपीति अत्थो, तेन “को नामो ते 
उपज्झायो”ति पुड्ठेन गोत्तनामेन “आयस्मा कस्सपो”ति वत्तब्बन्ति सिद्धं होति। तस्मा अञ्ञम्पि यं किञ्चि तस्स नामं पसिद्धं, तस्मिं वा 
खणे सुखग्गहणत्थं नामं पञ्जापितं, तं सब्बं गहेत्वापि अनुस्सावना कातब्बा। यथा उपज्झायस्स, एवं उपसम्पदापेक्खस्सापि गोत्तादिनामेन 
तङ्कणिकनामेन च अनुस्सावनं कातुं वट्टति, तस्मिम्पि खणे “अयं तिस्सो”ति वा “नागो”ति वा नामं करोन्तेहि अनुसासकसम्मुतितो 
पठममेव कातब्बं। एवं अकत्वापि अन्तरायिकधम्मानुसासनपुच्छनकालेसु “किन्नामोसि, अहं भन्ते नागो नाम, को नामो ते उपज्झायो, 
उपज्झायो मे भन्ते तिस्सो नामा"तिआदिना विञ्ञापेन्तेन उभिन्नम्पि चित्ते “ममेतं नाम न्ति यथा सञ्जं उप्पज्जति, एवं विञ्ञापेतब्बं। 
सचे पन तस्मिं खणे पकतिनामेन वत्वा पच्छा “तिस्सो नामा”ति अपुब्बनामेन अनुस्सावेति, न वट्टति। 


तत्थ च किञ्चापि उपज्झायस्सेव नामं अग्गहेत्वा येन केनचि नामेन “तिस्सस्स उपसम्पदापेक्खो'तिआदिनापि पुग्गले परामड्टे कम्मं 
सुकतमेव होति अनुपज्झायकादीनं उपसम्पदाकम्मं विय उपज्झायस्स अभावेपि अभन्बत्तेपि कम्मवाचाय पुग्गले परामड्टे कम्मस्स 
सिज्झनतो । उपसम्पदापेक्खस्स पन यथासकं नामं विना अञ्जेन नामेन अनुस्साविते कम्मं कुप्पति, सो अनुपसम्पन्नोव होति। तत्थ ठितो 
अञ्जो अनुपसम्पन्नो विय गहितनामस्स वत्थुपुग्गलस्स तत्थ अभावा, एतस्स च नामस्स अनुस्सावनाय अवृत्तत्ता। तस्मा 
उपसम्पदापेक्खस्स पकतिनामं परिवत्तेत्वा अपुब्बेन नागादिनामेन अनुस्सावितुकामेन पटिकच्चेव “त्वं नागो"तिआदिना विञ्ञापेत्वा 
अनुसासनअन्तरायिकधम्मापुच्छनक्खणेसुपि तस्स च सङ्घस्स च यथा पाकटं होति, तथा पकासेत्वाव नागादिनामेन अनुस्सावेतब्बं। 
एकस्स बहूनि नामानि होन्ति, तेसु एकं गहेतुं वट्टति । 


यं पन उपसम्पदापेक्खउपज्झायानं एकत्थ गहितं नामं तदेव जत्तिया, सब्बत्थ अनुस्सावनासु च गहेतब्बं। गहिततो हि अञ्जस्मि 
गहिते व्यञ्जनं भिन्नं नाम होति, कम्मं विपज्जति। अत्थतो हि ब्यञ्जनतो च अभिन्ना एव जत्ति अनुस्सावना च वट्टन्ति उपज्झायनामस्स 
पन पुरतो “आयस्मतो तिस्सस्सा"तिआदिना आयस्मन्तपदं सब्बत्थ योजेत्वापि अनुस्सावेति। तथा अयोजितेपि दोसो नत्थि। 


पाळियं (महाव० १२६) पन किञ्चापि “इत्थन्नामस्स आयस्मतो"ति पच्छतो “आयस्मतो “ति पदं वुत्तं, तथापि “आयस्मा सारिपृत्तो 
अत्थकुसलो"तिआदिना नामस्स पुरतो 'आयस्मन्तपद'योगस्स दस्सनतो पुरतोव पयोगो युत्ततरो, तञ्च एकत्थ योजेत्वा अञ्ञत्थ 
अयोजितेपि एकत्थ पुरतो योजेत्वा अञ्ञत्थ पच्छतो योजनेपि सावनाय हापनं नाम न होति नामस्स अहापितत्ता। तेनेव पाळियम्पि 
“इत्थन्नामस्स आयस्मतो"ति एकत्थ योजेत्वा “इत्थन्नामेन उपज्झायेना”तिआदीसु “आयस्मतो”ति न योजितन्ति वदन्ति। तञ्च 
किञ्चापि एवं, तथापि सब्बट्ठानेपि एकेनेव पकारेन योजेत्वा एव वा अयोजेत्वा वा अनुस्सावनं पसत्थतरन्ति गहेतब्बं। 


एकतो सहेव एकस्मिं खणे अनुस्सावनं एतेसन्ति एकानुस्सावना, उपसम्पदापेक्खा, एते एकानुस्सावने कातुं। तेनाह 
“एकतोअनुसावने"ति। इदञ्च एकं पदं विभत्तिअलोपेन दड्ब्बं। एकेन वाति द्विन्नम्पि एकस्मिं खणे एकाय एव कम्मवाचाय अनुस्सावने 
एकेन आचरियेनाति अत्थो। “अयं बुद्धरक्खितो च अयं धम्मरक्खितो च आयस्मतो सङ्घरक्खितस्स उपसम्पदापेक्खोतिआदिना नयेन 
एकेन आचरियेन द्विन्नमेकस्मि खणे अनुस्सावननयो दडुब्बो, इमिनाव नयेन तिण्णम्पि एकेन आचरियेन एकक्खणे अनुस्सावनं वेदितब्बं । 

पुरिमनयेनेव एकतो अनुस्सावने कातुन्ति “एकेन एकस्स, अञ्जेन इतरस्सा”तिआदिना पुब्बे बुत्तनयेन द्विन्नं द्वीहि वा तिण्णं तीहि 
वा आचरियेहि, एकेन वा आचरियेन तयोपि एकतोअनुस्सावने कातुन्ति अत्थो। “तञ्च खो एकेन उपज्झायेन, न त्वेव 
नानुपज्झायेना ति इदं एकेन आचरियेन द्वीहि वा तीहि वा उपज्झायेहि द्वे वा तयो वा उपसम्पदापेक्खे एकक्खणे एकाय अनुस्सावनाय 
एकानुस्सावने कातुं न वट्टतीति पटिक्खेपपदं, न पन नानाचरियेहि नानुपज्झायेहि तयो एकानुस्सावने कातुं न वट्टतीति आह “सचे पन 
नानाचरिया नानुपज्झाया...पे०... वट्ठती ति। यञ्चेत्थ “तिस्सत्थेरो सुमनत्थेरस्स सद्भिविहारिकं, सुमनत्थेरो तिस्सत्थेरस्स 
सद्भिविहारिक न्ति एवं उपज्झायेहि अञ्ञमञ्जं सद्भिविहारिकानं अनुस्सावनकरणं वृत्तं, तं उपलक्खणमत्तं। तस्मा सचे तिस्सत्थेरो 
सुमनत्थेरस्स सद्भिविहारिकं, सुमनत्थेरो नन्दत्थेरस्स सद्धिविहारिकं अनुस्सावेति, अञ्जमञ्ञञ्च गणपूरका होन्ति, वटति एव। सचे पन 
उपज्झायो सयमेव अत्तनो सद्भिविहारिकं अनुस्सावेति, एत्थ वत्तब्बमेव नत्थि, कम्मं सुकतमेव होति, अनुपज्झायकस्सपि येन केनचि 
अनुस्साविते उपसम्पदा होति, किमङ्गं पन सउपज्झायकस्स उपज्झायेनेव अनुस्सावनेति दडुब्बं। तेनेव नवट्टनपक्खं दस्सेतुं “सचे 
पना”तिआदिमाह। 


उपज्झाति उपज्झायसद्समानत्थो आकारन्तो उपज्झासद्दोति दस्सेति। उपज्झाय-सद्दो एव वा उपज्झा, उपयोगपच्चत्तवचनेसु य-कार 
लोपं कत्वा एवं वुत्तो करणवचनादीसु उपज्झासद्दस्स पयोगाभावाति दडुब्बं | पाळियं अत्तनाव अत्तानं सम्मन्नितब्बन्ति अत्तनाव 
कत्तुभूतेन करणभूतेन अत्तानमेव कम्मभूतं पति सम्मन्ननकिच्चं कातब्बं, अत्तानन्ति वा पच्चत्ते उपयोगवचनं, अत्तनाव अत्ता 
सम्मन्नितब्बोति अत्थो। न केवलञ्च एत्थेव, अञ्ञत्रापि तेरससम्मुतिआदीसु इमिनाव लक्खणेन अत्तनाव अत्ता सम्मन्नितब्बोव। अपिच 
सयं कम्मारहत्ता अत्तानं मुञ्चित्वा चतुवग्गादिको गणो सब्बत्थ इच्छितब्बो। 


सच्चकालोति “निगूहिस्सामी”ति वञ्चनं पहाय सच्चस्सेव ते इच्छितब्बकालो। भूतकालोति वञ्चनाय अभावेपि 
मनुस्सत्तादिवत्थुनो भूतताय अवस्सं इच्छितब्बकालो, इतरथा कम्मकोपादिअन्तरायो होतीति अधिप्पायो। मङ्कति अधोमुखो। उद्धरतूति 
अनुपसम्पन्नभावतो उपसम्यत्तियं पतिद्ठुपेतूति अत्थो । 


सब्बकम्मवाचासु अत्थकोसल्लत्थं पनेत्थ उपसम्पदकम्मवाचाय एवमत्थो दड्ढब्बो - सुणातूति सवनाणत्तियं पठमपुरिसेकवचनं । 
तञ्च किञ्चापि यो सो सङ्घो सवनकिरियायं नियोजीयति, तस्स सम्मुखत्ता “सुणाही”ति मज्झिमपुरिसवचनेन वत्तब्बं, तथापि यस्मा 
सङ्घसद्दसन्निधाने पठमपुरिसप्पयोगोब सद्दविदूहि समाचिण्णो भवन्तभगवन्तआयस्मादिसद्दसन्निधानेसु विय “अधिवासेतु मे भवं गोतमो 
(पारा० २२), एतस्स सुगत कालो, यं भगवा सावकानं सिक्खापदं पञ्जपेय्य (पारा० २१), पक्कमतायस्मा (पारा० ४३६), सुणन्तु मे 
आयस्मन्तोतिआदीसु (महाव० १६८) । तस्मा इध पठमपुरिसप्पयोगो कतो। अथ वा गारववसेनेतं वुत्तं । गरुड्ठानियेसु हि गारववसेन 
मञ्झिमपुरिसपयोगुप्पत्तियम्पि पठमपुरिसप्पयोगं पयुज्जन्ति “देसेतु सुगतो धम्म" न्तिआदीसु (दी० नि० २.६६; म० नि० २.३३८; महाव० 
८) वियाति दडुब्बं । केचि पन “भन्ते आबुसोति पदे अपेक्खित्वा इध पठमपुरिसप्पयोगो”ति वदन्ति, तं न सुन्दरं “आचरियो मे, भन्ते, 
होहि (महाव० ७७), इङ्घाबुसो उपालि, इमं पब्बजितं अनुयुञ्जाही”तिआदीसु (पारा० ५१७) तप्पयोगेपि मञ्झिमपुरिसप्पयोगस्सेव 
दस्सनतो। 


मेति यो सावेति, तस्स अत्तनिद्देसे सामिवचनं। भन्तेति आलपनत्थे बुडेसु सगारववचनं, “आवुसो ति पदं पन नवकेसु। तदुभयम्पि 
निपातो “तुम्हे भन्ते तुम्हे आबुसो"ति बहूसुपि समानरूपत्ता। सङ्घोति अविसेसतो चतुवग्गादिके पकतत्तपुग्गलसमूहे वत्तति। इध पन 
पच्चन्तिमेसु जनपदेसु पञ्चवग्गतो पट्ठाय, मज्झिमेसु जनपदेसु दसवग्गतो पड़ाय सङ्घोति गहेतब्बो । तत्रायं पिण्डत्थो - भन्ते, सङ्घो मम 
वचनं सुणातूति । इदञ्च नवकतरेन वत्तब्बवचनं। सचे पन अनुस्सावको सब्बेहि भिक्खूहि बुड़तरो होति, “सुणातु मे, आवुसो सङ्घो”ति 
वत्तब्बं । सोपि चे “भन्ते "ति वदेय्य, नवकतरो वा “आवुसो”ति, कम्मकोपो नत्थि। केचि पन “एकत्थ “आवुसो'ति वत्वा अञ्जत्थ 
“भन्ते'ति वुत्तेपि नत्थि दोसो उभयेनपि आलपनस्स सिज्झनतो"ति वदन्ति। 


इदानि यमत्थं जापेतुकामो “सुणातू"ति सङ्घं सबने नियोजेति, तं ञापेन्तो “अयं इत्थन्नामोतिआदिमाह। तत्थ अयन्ति 
उपसम्पदापेकखस्स हत्थपासे सन्निहितभावदस्सनं, तेन च हत्थपासे ठितस्सेब उपसम्पदा रुहतीति सिज्झति हत्थपासतो बहि ठितस्स 
““अय°न्ति न वत्तब्बतो। तेनेव अनुसासकसम्मृतियं सो हत्थपासतो बहि ठितत्ता “अयन्ति न वुत्तो, तस्मा उपसम्पदापेक्खो 

अनुपसम्मन्नो हत्थपासे ठपेतब्बो। अयं इत्थन्नामोति अयं-सद्दो च अवस्सं पयुज्जितब्बो, सो च इमस्मिं पठमनामपयोगे एवाति 
गहेतब्बं। “इत्थन्नामो ति इदं अनियमतो तस्स नामदस्सनं, उभयेनपि अयं बुद्धरक्खितोतिआदिनामं दस्सेति। “उपसम्पदापेक्खोति 
भिन्नाधिकरणविसये बहुब्बीहिसमासो, उपसम्पदं मे सङ्घो अपेक्खमानोति अत्थो । तस्स च उपज्झायतं समङ्गिभावेन दस्सेतुं 
“इत्थन्नामस्स आयस्मतो* ति वुत्तं। एतेन “अयं बुद्धरक्खितो आयस्मतो धम्मरक्खितस्स सद्भिविहारिकभूतो उपसम्पदापेकखो"ति 
एवमादिना नयेन नामयोजनाय सह अत्थो दस्सितो। एत्थ च “आयस्मतो”ति पदं अवत्वापि “अयं बुद्धरक्खितो धम्मरक्खितस्स 
उपसम्पदापेक्खो”ति वत्तुं वट्टति। तेनेव पाळियं “इत्थन्नामेन उपज्झायेना"ति एत्थ “आयस्मतो”ति पदं न वृत्तं । यञ्चेत्थ वत्तब्बं, तं हेड्ठा 
वुत्तमेव। 


ननु चेत्थ उपज्झायोपि उपसम्पदापेक्खो विय हत्थपासे ठितो एव इच्छितब्बो, अथ कस्मा “अयं इत्थन्नामो इमस्स इत्थन्नामस्स 
उपसम्पदापेक्खो "ति एवं उपज्झायस्स नामपरामसनेपि इद॑ं-सद्दप्पयोगो न कतोति? नायं विरोधो उपज्झायस्स अभावेपि 
कम्मकोपाभावतो। केवलञ्हि कम्मनिब्बत्तिया सन्तपदवसेन अविज्जमानस्सपि उपज्झायस्स नामकित्तनं अनुपज्झायस्स उपसम्पदादीसुपि 
करीयति, तस्मा उपज्झायस्स असन्निहितायपि तप्परामसनमत्तेनेव कम्मर्सिद्भितो “इमस्सा'ति निद्दिसितुं न वट्टतीति। 


परिसुद्धो अन्तरायिकेहि धम्मेहीति अभन्बत्तादिकेहि उपसम्पदाय अवत्थुकरेहि चेव पञ्चाबाधहत्थच्छिन्नादीहि आपत्तिकरेहि च 
अन्तरायिकसभावेहि परिमुत्तो। एवं वृत्ते एव आपत्तिमत्तकरेहि पञ्चाबाधादीहि अपरिमृत्तस्सपि उपसम्मदा रुहति, नाञ्ञथा | परिपुण्णस्स 
पत्तचीवरन्ति परिपुण्णमस्स उपसम्पदापेकखस्स पत्तचीवरं । एवं वृत्ते एव अपत्तचीवरस्सपि उपसम्पदा रुहति, नाञ्ञथा। उपसम्पदं 
याचतीति “सङ्घं, भन्ते, उपसम्पदं याचामी”तिआदिना (महाव° १२६) याचापितभावं सन्धाय वुत्तं। एवं तेन सङ्घे अयाचितेपि “इत्थन्नामो 
सङ्घं उपसम्पदं याचतीति वुत्ते एव कम्मं अविपन्नं होति, नाञ्ञथा । उपज्झायेनाति उपज्झायेन करणभूतेन, इत्थन्नामं उपज्झायं कत्वा 
कम्मभूतं उपसम्पदं दातुं निप्फादेतुं कत्तुभूतं सङ्घं याचतीति अत्थो। याचधातुनो पन द्विकम्मकत्ता “सङ्घं उपसम्पद” न्ति द्वे कम्मपदानि 
वुत्तानि। 


यदि सङ्घस्स पत्तकल्लन्ति एत्थ पत्तो कालो इमस्स कम्मस्साति पत्तकालं, अपलोकनादिचतुब्बिधं सङ्घगणकम्मं, तदेव सकत्थे य- 
पच्चयेन “पत्तकल्ल'न्ति वुच्चति। इध पन जत्तिचतुत्थउपसम्पदाकम्मं अधिप्पेतं, तं कातुं सङ्घस्स पत्तकल्लं जातं। यदीति 
अनुमतिगहणवसेन कम्मस्स पत्तकल्लतं जापेति, यो हि कोचि तत्थ अपत्तकल्लतं मञ्जिस्सति, सो वक्खति। इममेव हि अत्थं सन्धाय 
अनुस्सावनासु “यस्सायस्मतो खमति...पे०... सो भासेय्या”ति (महाव० १२७) वुत्तं। तदेतं पत्तकल्लं वत्थुसम्पदा, अन्तरायिकेहि धम्मेहि 
चस्स परिसुद्धता, सीमासम्पदा, परिसासम्पदा, पुब्बकिच्चनिट्टठानन्ति इमेहि पञ्चहि अङ्गेहि सङ्गहितं। 


तत्थ वत्थुसम्पदा नाम यथावुत्तेहि एकादसअभन्बपुग्गलेहि चेव अन्तिमवत्थुअज्झापन्नेहि च अञ्जो परिपुण्णवीसतिवस्सो 
अनुपसम्पन्नभूतो मनुस्सपुरिसो। एतस्मिञ्हि पुग्गले सति एव इदं सङ्घस्स उपसम्पदाकम्मं पत्तकल्लं नाम होति, नासति, कतञ्च कुप्पमेव 
होति। 


अन्तरायिकेहि धम्मेहि चस्स परिसुद्धता नाम यथावुत्तस्सेव उपसम्पदावत्थुभूतस्स पुग्गलस्स ये इमे भगवता पटिक्खित्ता 
पञ्चाबाधफुड्ठतादयो मातापितूहि अननुञ्जाततापअयोसाना चेव हत्थच्छिन्नादयो च दोसधम्मा कारकसङ्घस्स आपत्तादिअन्तरायहेतुताय 
““अन्तरायिका”ति वुच्चन्ति, तेहि अन्तरायिकेहि दोसधम्मेहि परिमुत्तता, इमिस्सा च सति एव इदं कम्मं पत्तकल्लं नाम होति, नासति, कतं 
पन कम्मं सुकतमेव होति ठपेत्वा ऊनवीसतिवस्सं पुग्गलं । 


सीमासम्पदा पन उपोसथवखन्धके (महाव० १३८ आदयो) वक्खमाननयेन सब्बदोसरहिताय बद्भाबदद्भवसेनेव दुविधाय सीमाय 
वसेन वेदितब्बा। तादिसाय हि सीमाय सति एव इदं कम्मं पत्तकल्लं नाम होति, नासति, कतञ्च कम्मं विपज्जति। 


परिसासम्पदा पन ये इमे उपसम्पदाकम्मस्स सब्बन्तिमेन परिच्छेदेन कम्मप्पत्ता दसहि वा पञ्चहि वा अनूनापाराजिकं अनापन्ना 
अनुक्खित्ता च समानसंवासका भिक्खू, तेसं एकसीमाय हत्थपासं अविजहित्वा ठानं, छन्दारहानञ्च छन्दस्स आनयनं, सम्मुखीभूतानञ्च 
अप्पटिकोसनं, उपसम्पदापेक्खरहितानं उपोसथक्खन्धके पटिक्खित्तानं गहट्ठादिअनुपसम्पन्नानञ्चेव 

पाराजिकुक्खित्तकनानासंवासकभिक्खुनीनञ्च बज्जनीयपुग्गलानं सङ्घस्स हत्थपासे अभावो चाति इमेहि चतूहि अङ्गेहि सङ्गहिता। 
एवरूपाय च परिसासम्पदाय सति एव इदं पत्तकल्लं नाम होति, नासति। तत्थ पुरिमानं तिण्णं अङ्गानं अञ्जतरस्सपि अभावे कतं कम्मं 
विपज्जति, न पच्छिमस्स। 


पुब्बकिच्चनिट्टानं नाम यानिमानि “पठमं उपज्झं गाहापेतब्बो'तिआदिना पाळियं (महाव० १२६) वृत्तानि ““उपज्झागाहापनं, 
पत्तचीवराचिकखणं, ततो तं हत्थपासतो बहि पेसेत्वा अनुसासकसम्मृतिकम्मकरणं, सम्मतेन च गन्त्वा अनुसासनं, तेन च पठमतरं 
आगन्त्वा सङ्घस्स जत्ति ञापेत्वा उपसम्पदापेक्खं 'आगच्छाही'ति हत्थपासे एव अब्भानं, तेन भिक्खूनं पादे बन्दापेत्वा उपसम्पदायाचापनं, 
ततो अन्तरायिकधम्मपुच्छकसम्मुतिकम्मकरणं, सम्मतेन च पुच्छन "न्ति इमानि अड पुब्बकिच्चानि, तेसं सब्बेसं याथावतो करणेन 
निड्टानं । एतस्मिञ्च पुब्बकिच्चनिट्टापने सति एव इदं सङ्घस्स उपसम्पदाकम्मं पत्तकल्लं नाम होति, नासति। एतेसु पन पुब्बकम्मेसु 
अकतेसुपि कतं कम्मं यथावुत्तेसु वत्थुसम्पत्तिआदीसु विज्जमानेसु अकुप्पमेव होति। तदेवमेत्थ पत्तकल्लं इमेहि पञ्चहि अङ्गेहि 
सङ्गहितन्ति वेदितब्बं। इमिनाव नयेन हेट्ठा वृत्तेसु, वकखमानेसु च सब्बेसु कम्मेसु पत्तकल्लता यथारहं योजेत्वा ञातब्बा। 


इत्थन्नामं उपसम्पादेय्याति उपसम्पदानिप्फादनेन तंसमङ्गि करेय्य करोतूति पत्थनायं, विधिम्हि वा इदं दटुब्बं । यथा हि “देवदत्तं 
सुखापेय्या”ति वृत्ते सुखमस्स निप्फादेत्वा तं सुखसमङ्गिनं करेय्याति अत्थो होति, एवमिधापि उपसम्पदमस्स निप्फादेत्वा तं 
उपसम्पदासमङ्गिनं करेय्याति अत्थो। पयोजकब्यापारे चेतं। यथा सुखयन्तं किञ्चि सुद्धकत्तारं कोचि हेतुकत्ता सुखहेतुनिप्फादनेन 
सुखापेय्याति वुच्चति, एवमिधापि उपसम्पज्जन्तं सुद्धकत्तारं पुग्गलं हेतुकत्तुभूतो सङ्घो उपसम्पदाहेतुनिप्फादनेन उपसम्पादेय्याति वृत्तो । 
एतेन च सुखं विय सुखदायकेन सङ्घेन पुग्गलस्स दीयमाना तथापवत्तपरमत्थधम्मे उपादाय अरियजनपञ्जत्ता उपसम्पदा नाम 
सम्मृतिसच्चता अत्थीति समत्थितं होति। एत्थ च “इत्थन्नामो सङ्घं उपसम्पदं याचतीति (महाव° १२७) वुत्तत्ता परिवासादीसु विय 
याचनानुगुणं इत्थन्नामस्स उपसम्पदं ददेय्या”ति अवत्वा “इत्थन्नामं उपसम्पादेय्या'ति वुत्तत्ता इदं उपसम्पदाकम्मं दाने असङ्गहेत्वा 
कम्मलक्खणे एव सङ्गहितन्ति दढुब्बं। इमिना नयेन “इत्थन्नामं उपसम्पादेति, उपसम्पन्नो सङ्घेना”ति एत्थापि अत्थो वेदितब्बो। 
केवलञ्हि तत्थ वत्तमानकालअतीतकालवसेन, इध पन अनामट्ठकालवसेनाति एत्तकमेव विसेसो । 


एसा जत्तीति “सङ्घो जापेतब्बो "ति वुत्तजापना एसा। इदञ्च अनुस्सावनानम्पि सब्भावसूचनत्थं वुच्चति। अवस्सञ्चेतं वत्तब्बमेव। 
जत्तिकम्मे एव तं न वत्तब्बं । तत्थ पन य्य-कारे वुत्तमत्ते एव जत्तिकम्मं निद्धितं होतीति दडुब्बं । खमतीति रुच्चति। उपसम्पदाति सङ्गेन 
दीयमाना निप्फादियमाना उपसम्पदा, यस्स खमति, सो तुण्हस्साति योजना। तुण्हीति च अकथनत्थे निपातो, अकथनको अस्स भवेय्याति 
अत्थो। खमति सङ्घस्स इत्थन्नामस्स उपसम्पदाति पकतेन सम्बन्धो । तत्थ कारणमाह “तस्मा तुण्ही ”ति। तत्थ “आसी"ति सेसो। 
यस्मा “यस्स नक्खमति, सो भासेय्या"ति तिक्खत्तुं बुच्चमानोपि सङ्घो तुण्ही निरवो अहोसि, तस्मा खमति सङ्घस्साति अत्थो। एवन्ति 
इमिना पकारेन। तुण्हीभावेनेवेतं सङ्घस्स रुच्चनभावं धारयामि, बुज्झामि जानामीति अत्थो। इति-सद्दो परिसमापनत्थे कतो, सो च 
कम्मवाचाय अनङ्गं, तस्मा अनुस्सावकेन “धारयामी"ति एत्थ मि-कारपरियोसानमेव वत्वा निट्टपेतब्बं, इति-सद्दो न पयुज्जितब्बोति 
दडुब्बं । इमिना नयेन सब्बकम्मवाचानमत्थो वेदितब्बो । 


एकपोरिसा वातिआदि सत्तानं सरीरछायं पादेहि मिनित्वा जाननप्पकारदस्सनं। छसत्तपदपरिमिता हि छाया “पोरिसा”ति वुच्चति, 
इदञ्च उतुप्पमाणाचिक्खणादि च आगन्तुकेहि सद्भि वीमंसित्वा बुड्डनवभावं जत्वा वन्दनवन्दापनादिकरणत्थं वुत्तं । एति आगच्छति, 
गच्छति चाति उतु, सोव पमीयते अनेन संवच्छरन्ति पमाणन्ति आह “उतुयेव उतुप्पमाण न्ति। अपरिपुण्णाति उपसम्पदादिवसेन 
अपरिपुण्णा। यदि उतुवेमज्झे उपसम्पादितो, तदा तस्मिं उतुम्हि अवसिट्ठदिवसाचिक्खणं दिवसभागाचिक्खणन्ति दस्सेति। तेनाह 
“यत्तकेहि दिवसेहि यस्स यो उतु अपरिपुण्णो, ते दिवसे “ति । तत्थ यस्स तङ्कणं लद्धूपसम्पदस्स पुग्गलस्स सम्बन्धी यो उतु यत्तकेहि 
दिवसेहि अपरिपुण्णो, ते दिवसेति योजना। 


छायादिकमेव सब्बं सङ्गहेत्वा गायितब्बतो कथेतब्बतो सङ्गीतीति आह “इदमेवा तिआदि। तत्थ एकतो कत्वा आचिक्खितब्बं । त्वं 
कि लभसीति त्वं उपसम्पादनकाले कतरवस्सं, कतरउतुञ्च लभसि, कतरस्मिं ते उपसम्पदा लद्धाति अत्थो। वस्सन्ति वस्सानउतु, 
इदञ्च संवच्छराचिक्खणं विना वुत्तम्पि न विञ्जायतीति इमिना उतुआचिक्खणेनेव सासनवस्सेसु वा कलियुगवस्सादीसु वा सहस्सिमे वा 

सतिमे वा असुकउतुं लभामीति दस्सितन्ति दडुब्बं। छायाति इदं पाळियं आगतपटिपाटिं सन्धाय वृत्तं, वत्तब्बकम्मतो पन 
कलियुगवस्सादीसु सब्बदेसपसिद्धेसु असुकवस्से असुकउतुम्हि असुकमासे असुककण्हे वा सुक्के वा पक्खे असुके तिथिवारविसेसयुत्ते 
पुब्बण्हादिदिवसभागे एत्तके छायापमाणे, नाडिकापमाणे वा मया उपसम्पदा लद्धाति वदेय्यासौति एवं आचिक्खितब्बं। इदं सुद्दु उग्गहेत्वा 
आगन्तुकेहि बुडपटिपाटिं जत्वा पटिपज्जाहीति वत्तब्बं। इति एत्तको कथामग्गो विमतिविनोदनियं आगतो । वजिरबुद्धिटीकानयो पन 
एकच्चो इधेव सङ्गहं गतो, एकच्चो असन्निट्ठानविनिच्छयत्ता संसयहेतुको होति, तस्मा इध न गहितोति। 


इति विनयसङ्गहसंवण्णनाभूते विनयालङ्कारे 


उपसम्पदाविनिच्छयकथालङ्कारो। 


२३. निस्सयविनिच्छयकथा 


१७९. एवं उपसम्पदाविनिच्छयं कथेत्वा इदानि निस्सयविनिच्छयं कथेतुं “निस्सयोति एत्थ पना तिआदिमाह । तत्थ निस्सयनं 
निस्सयो, सेवनं भजनन्त्यत्थो । निपुब्बसि सेवायन्ति धातु भावसाधनो, न “निस्साय नं वसतीति निस्सयो"ति इध विय 
अवुत्तकम्मसाधनो। तत्थ हि सेवितब्बो पुग्गलो लब्भति, इध पन सेवनकिरियाति। इदानि तं निस्सयं पुच्छापुब्बङ्गमाय विस्सज्जनाय 
वित्थारतो ठपेतुं “केन दातब्बो”तिआदिमाह। तत्थ केन दातब्बो, केन न दातब्बोति निस्सयदायकं कततारं पुच्छति, कस्स दातब्बो, 
कस्स न दातब्बरोति निस्सयपटिग्गाहकं सम्पदानं, कथं गहितो होति, कथं पटिप्पस्सम्भतीति कारणं, निस्साय केन वसितब्बं, केन 
न वसितब्बन्ति निस्सयपटिपन्नकं । ततो पुच्छानुक्कमेन विस्सज्जेतुं “तत्थ त्यादिमाह। न केवलं एत्थेव, अथ खो निस्सयमुच्चनङ्गेपि 
“ब्यत्तेना”ति आगतो। 


तत्थ एत्थ च को विसेसोति आह “एत्थ च “ब्यत्तो ति इमिना परिसुपट्ठापको बहुस्सुतो वेदितब्बो ति । इदानि 
परिसुपट्टापकलक्खणं दस्सेतुं “परिसुपट्टापकेन ही तिआदिमाह। तत्थ अभिविनयेति सकले विनयपिटके । विनेतुन्ति सिक्खापेतुं। दवे 
विभङ्गा पगुणा वाचुग्गता कातब्बाति इदं परिपुच्छावसेन उग्गण्हनं सन्धाय वुत्तन्ति वदन्ति। एकस्स पमु, इतरेसं पगुणं भवेय्याति आह 
“तीहि जनेहि सद्धिं परिवत्तनक्खमा कातब्बा”ति। अभिधम्मेति नामरूपपरिच्छेदे। हेट्रिमा वा तयो वग्गाति महावग्गतो हेडा 
सगाथावग्गो निदानवग्गो खन्धवग्गोति इमे तयो वग्गा। ““धम्मपदम्पि सह वत्थुना उग्गहेतुं ब्टती”ति महापच्चरियं वुत्तत्ता जातकभाणकेन 
साइकथं जातकं उग्गहेत्वापि धम्मपदं सह वत्थुना उग्गहेतब्बमेव। 


पञ्चहि भिक्खवे अङ्गेहि समन्नागतेनातिआदीसु न सामणेरो उपट्टापेतब्बोति उपज्झायेन हुत्वा सामणेरो न उपट्ठापेतब्बो । 
असेक्खेन सीलक्खन्धेनाति असेक्खस्स सीलक्खन्धोपि असेक्खो सीलक्खन्धो नाम। असेक्खस्स अयन्ति हि असेक्खो, सीलक्खन्धो। 
एवं सब्बत्थ । एवञ्च कत्वा विमुत्तिजाणदस्सनसङ्कातस्स पच्चवेक्खणञाणस्सपि वसेन अपेक्खित्वा उप्पन्ना अयं कथा। 
असेक्खसीलन्ति च न अग्गफलसीलमेव अधिप्पेतं, अथ खो यं किञ्चि असेक्खसन्ताने पवत्तसीलं लोकियलोकुत्तरमिस्सकस्स सीलस्स 
इधाधिप्पेतत्ता। समाधिक्खन्धादीसुपि विमुत्तिकखन्धपरियोसानेसु अयमेव नयो, तस्मा यथा सीलसमाधिपञ्जाक्खन्धा लोकियमिस्सका 
कथिता, एवं विमुत्तिकखन्धोपीति तदङ्गविमृत्तिआदयोपि वेदितब्बा, न पटिप्प्स्साद्भिविमृत्ति एव | विमृत्तिजाणदस्सनं पन लोकियमेव । तेनेव 
संयुत्तनिकायट्टकथायं (सं०नि० अट्ट० १.१.१३५) वुत्तं “पुरिमेहि चतूहि पदेहि लोकियलोकुत्तरसीलसमाधिपञ्ञाविमुत्तियो कथिता, 
विमुत्तिजाणदस्सनं पच्चवेक्खणजाणं होति, तं लोकियमेवा”ति। 


अस्सद्धोतिआदीसु तीसु वत्थूसु सद्धा एतस्स नत्थीति अस्सद्धो। नत्थि एतस्स हिरीति अहिरिको, अकुसलसमापत्तिया 
अजिगुच्छमानस्सेतं अधिवचनं। न ओत्तप्पतीति अनोत्तप्पी, अकुसलसमापत्तिया न भायतीति वुत्तं होति। कुच्छितं सीदतीति कुसीतो, 
हीनवीरियस्सेतं अधिवचनं। आरद्भं वीरियं एतस्साति आरद्धवीरियो, सम्मप्पधानयुत्तस्सेतं अधिवचनं । मुट्ठा सति एतस्साति मुट्ठस्सती, 
नइस्सतीति वुत्तं होति। उपड्टिता सति एतस्साति उपड्टितस्सती, निच्चं आरम्मणाभिमुखपवत्तसतिस्सेतं अधिवचनं | 

अधिसीले सीलविपन्नो च अज्झाचारे आचारविपन्नो च आपज्जित्वा अवुद्वितो अधिप्पेतो। सस्सतुच्छेदसङ्कातं अन्तं गण्हाति, 
गाहयतीति वा अन्तग्गाहिका, मिच्छादिट्रि। पुरिमानि द्वे पदानीति “न पटिबलो होति अन्तेवासि वा सद्धिविहारिं वा गिलानं उपट्ठातुं वा 
उपट्टापेतुं वा, अनभिरतं वूपकासेतुं वा वूपकासापेतुं वा”ति इमानि द्वे पदानि । 


अभि विसिड्रो उत्तमो समाचारो अभिसमाचारो, अभिसमाचारोव आभिसमाचारिकोति च सिक्खितब्बतो सिक्खाति च 
आभिसमाचारिकसिक्खा। अभिसमाचारं वा आरब्भ पञ्ञत्ता सिक्खा आभिसमाचारिकसिक्खा, खन्धकवत्तपरियापन्नसिक्खायेतं 
अधिवचनं। मग्गब्रह्मचरियस्स आदिभूताति आदिब्रह्मचरियका, उभतोविभङ्गपरियापन्नसिक्खायेतं अधिवचनं । तेनेव 
““-उभतोविभङ्गपरियापन्नं वा आदिब्रह्मचरियकं, खन्धकवत्तपरियापन्नं आभिसमाचारिक ˆ न्ति विसुद्धिमग्गे (विसुद्धि० १.११) वृत्तं, तस्मा 
सेक्खपण्णत्तियन्ति एत्थ सिक्खितब्बतो सेक्खा, भगवता पञ्जत्तत्ता पण्णत्ति, सब्बापि उभतोविभङ्गपरियापन्ना सिक्खापदपण्णत्ति 
““सेक्खपण्णत्ती“ति वुत्ताति गहेतब्बं। तेनेव गण्ठिपदेपि वुत्तं “सेक्खपण्णत्तियन्ति पाराजिकमादिं कत्वा 
सिक्खितब्बसिक्खापदपञ्जत्तियन्ति। सेसमेत्थ उत्तानत्थमेवाति सारत्थदीपनियं (सारत्थ० टी० महावग्ग ३.८४) । 


उपज्झायाचरियकथायं न सामणेरो उपड्टापेतब्बोति उपज्झायेन हुत्वा न पब्बाजेतब्नो। असेक्खस्स अयन्ति असेक्खो, 
लोकियलोकुत्तरो सीलक्खन्धो। अन्तग्गाहिकायाति सस्सतुच्छेदकोड्ठासग्गाहिकाय। पच्छिमानि द्वेति अप्पस्सुतो होति, दुप्पञ्जो होतीति 
इमानि द्वे अङ्गानि । पच्छिमानि तीणीति न पटिबलो उप्पन्नं कुक्कुच्चं धम्मतो विनोदेतुं, आपत्ति न जानाति, आपत्तिवुद्ठान॑ न जानातीति 
इमानि तीणि। कुक्कुच्चस्स हि पाळिअट्टकथानयसङ्घातधम्मतो विनोदेतुं अप्पटिबलता नाम अव्यत्तत्ता एव होतीति सापि आपत्तिअङ्गमेव 
वुत्ता। 


अभि विसिद्ठो उत्तमो समाचारो अभिसमाचारो, वत्तप्पटिपत्तिसीलं, तं आरब्भ पञ्ञत्ता खन्धकसिक्खापदसङ्काता सिक्खा 
आभिसमाचारिका। सिक्खापदम्पि हि तदत्थपरिपूरणत्थिकेहि उग्गहणादिवसेन सिक्खितब्बतो सिक्खाति वुच्चति । मग्गब्रह्मचरियस्स 
आदिभूता कारणभूता आदिब्रह्मचरियका, उभतोविभङ्गपरियापन्नसिक्खापदं | तेनेवेत्थ विसुद्धिमग्गेपि (विसुद्धि० १.११) 
““उभतोविभङ्गपरियापन्नं सिकखापदं आदिब्रह्मचरियकं, खन्धकवत्तपरियापन्नं आभिसमाचारिकः न्ति वुत्तं, तस्मा सेक्खपण्णत्तियन्ति 
एत्थ सिक्खितब्बतो सेक्खा, भगवताव पञ्जत्तत्ता पञ्जत्ति। सब्बापि उभतोविभङ्गपरियापन्ना सिक्खापदपण्णत्ति “सेक्खपण्णत्ती”ति 
बुत्ताति गहेतब्बं। नामरूपपरिच्छेदेति एत्थ कुसलत्तिकादीहि वुत्तं जातिभूमिपुग्गलसम्पयोगवत्थारम्मणकम्मद्वारलक्खणरसादिभेदेहि 
वेदनाक्खन्धादिचतुब्बिधं सनिब्बानं नामं, भूतोपादायभेदं रूपञ्च परिच्छिन्दित्वा जाननपञ्ञा, तप्पकासको च गन्थो नामरूपपरिच्छेदो 
नाम | इमिना अभिधम्मत्थकुसलेन भवितब्बन्ति दस्सेति। सिक्खापेतुन्ति उग्गण्हापेतुन्ति विमतिविनोदनियं (वि० वि० टी० महावग्ग 
२.८४) वृत्तं। 


९५३. आयस्मतो निस्साय वच्छामीति एत्थ आयस्मतोति उपयोगत्थे सामिवचनं, आयस्मन्तं निस्साय वसिस्सामीति अत्थो। यं 


पब्बज्जाउपसम्पदधम्मन्तेवासिकेहि पन...पे०... ताव वत्तं कातब्बन्ति पब्बज्जाचरियउपसम्पदाचरियधम्माचरियानं एतेहि यथावुत्तवत्तं 
कातब्बं । तत्थ येन सिक्खापदानि दिन्नानि, अयं पब्बज्जाचरियो। येन उपसम्पदकम्मवाचा वृत्ता, अयं उपसम्पदाचरियो। यो उद्देसं वा 
परिपुच्छं वा देति, अयं धम्माचरियोति वेदितब्बं । सेसमेत्थ उत्तानत्थमेव | 


१५४. निस्सयपटिप्पस्सद्भिकथायं दिसं गतोति पुन आगन्तुकामो, अनागन्तुकामो वा हुत्वा वासत्थाय कञ्चि दिसं गतो। 
भिक्खुस्स सभागतन्ति पेसलभावं। ओलोकेत्वाति उपपरिक्खित्वा । बिब्भन्ते...पे०... तत्थ गन्तब्बन्ति एत्थ “सचे केनचि करणीयेन 
तदहेव गन्तुं असक्कोन्तो 'कतिपाहेन गमिस्सामी'ति गमने सउस्साहो होति, रक्खती”ति वदन्ति। मा इध पटिक्कमीति मा इध पविसि। 
तत्रेव बसितब्बन्ति तत्थेव निस्सयं गहेत्वा वसितब्बं | तंयेव विहारं...पे०... बसितुं वट्टतीति एत्थ उपज्झायेन परिच्चत्तत्ता 
उपज्झायसमोधानपरिहारो नत्थि, तस्मा उपज्झायसमोधानगतस्सपि आचरियस्स सन्तिके गहितनिस्सयो न पटिप्पस्सम्भति। 


आचरियम्हा निस्सयपटिप्पस्सद्धीसु आचरियो पक्कन्तो वा होतीति एत्थ “पक्कन्तोति दिसं गतो”तिआदिना उपज्झायस्स 

पक्कमने यो विनिच्छयो वुत्तो, सो तत्थ वुत्तनयेनेव इधापि सक्का विज्ञातुन्ति तं अवत्वा “कोचि आचरियो आपुच्छित्वा 
पक्कमती तिआदिना अञ्जोयेव नयो आरद्धो । अयञ्च नयो उपज्झायपक्कमनेपि वेदितब्बोयेव । ईदिसेसु हि ठानेसु एकत्थवुत्तलक्खणं 
अञ्जत्थापि दड्ठब्बं। सचे द्वे लेइपाते अतिक्कमित्वा निवत्तति, पटिप्पस्सद्धो होतीति एत्थ एत्तावता दिसापक्कन्तो नाम होतीति 
अन्तेवासिके अनिक्खित्तधुरेपि निस्सयो पटिप्पस्सम्भति। आचरियुपज्झाया द्वे लेइपाते अतिक्कम्म अञ्जस्मिं विहारे वसन्तीति 
बहिउपचारसीमायं अन्तेवासिकर्सद्धिविहारिकानं वसनद्ठानतो द्वे लेडटपाते अतिक्कम्म अञ्जस्मिं सेनासने वसन्ति, अन्तोउपचारसीमायं 
पन द्वे लेड्रपाते अतिक्कमित्वापि वसतो निस्सयो न पटिप्पस्सम्भति। “सचेपि आचरियो मुञ्चितुकामोव हुत्वा निस्सयपणामनाय 
पणामेती”तिआदि सब्बं उपज्झायस्स आणत्तियम्पि वेदितब्बन्ति सारत्थदीपनियं (सारत्थ० टी० महावग्ग ३.८३) वुत्तं । 


१५३. साहूति साधु सुन्दरं | लहूति अगरु, सुभरताति अत्थो। ओपायिकन्ति उपायपटिसंयृत्तं, एवं पटिपज्जनं नित्थरणुपायोति 
अत्थो। पतिरूपन्ति सामीचिकम्ममिदन्ति अत्थो। पासादिकेनाति पसादावहेन, कायवचीपयोगेन सम्पादेहीति अत्थो। कायेनाति 
एतदत्थविञ्ञापकं हत्थमुद्दादिं दस्सेन्तो कायेन विञ्ञापेति। “साधू'ति सम्पटिच्छनं सन्धायाति उपज्झायेन “साहू तिआदीसु वृत्तेसु 
सद्भिविहारिकस्स “साधू”ति सम्पटिच्छनवचनं सन्धाय “कायेन विञ्ञापेती”तिआदि वृत्तन्ति अधिप्पायो। आयाचनदानमत्तेनाति 
सद्भिविहारिकस्स पठमं आयाचनमत्तेन, ततो उपज्झायस्स च “साहू”तिआदिना वचनमत्तेनाति अत्थो। आचरियस्स सन्तिके 
निस्सयग्गहणे आयस्मतो निस्साय वच्छामीति आयस्मन्तं निस्साय वसिस्सामीति अत्थो। 


१५४. निस्सयपटिप्पस्सद्भिकथायं यो वा एकसम्भोगपरिभोगो, तस्स सन्तिके निस्सयो गहेतब्बोति इमिना लज्जीसु एव 
निस्सयग्गहणं नियोजेति अलज्जीसु पटिक्खित्तत्ता। एत्थ च परिभोगसद्देन एककम्मादिको संवासो गहितो पच्चयपरिभोगस्स सम्भोगसद्देन 
गहितत्ता। एतेन च सम्भोगसंवासानं अलज्जीहि सद्भि न कत्तब्बतं दस्सेति। परिहारो नत्थीति आपत्तिपरिहारो नत्थि। तादिसोति यत्थ 
निस्सयो गहितपुब्बो, यो च एकसम्भोगपरिभोगो, तादिसो । तथा वुत्तन्ति “लहुं आगमिस्सती'ति वुत्तञ्चेति अत्थो। चत्तारि पञ्च 
दिवसानीति इदं उपलक्खणमत्तै । यदि एकाहद्वीहेन सभागता पञ्जायति, जातदिवसे गहेतब्बोव। अथापि चतुपञ्चाहेनपि न पञ्जायति, 
यत्तकेहि दिवसेहि पञ्जायति, तत्तकानि अतिक्कामेतब्बानि। सभागतं ओलोकेमीति पन लेसो न कातब्बो। दहरा सुणन्तीति एत्थ 
असुत्वापि “आगमिस्सति, केनचि अन्तरायेन चिरायन्ती”ति सञ्जाय सतिपि लब्भतेव परिहारो । तेनाह “इधेवाह वसिस्सामीति 
पहिणति, परिहारो नत्थी”ति। एकदिवसम्पि परिहारो नत्थीति गमने निरुस्साहं सन्धाय वुत्तं, सउस्साहस्स पन 
सेनासनपटिसामनादिवसेन कतिपाहे गतेपि न दोसो। 


तत्रेब बसितब्बन्ति तत्र सभागट्ठाने एव निस्सयं गहेत्वा वसितब्बं। तंयेव विहारं...पे०... वसितुं वट्टतीति इमिना उपज्झाये 
सङ्गण्हन्तेयेव तंसमोधाने निस्सयपटिप्पस्सद्भि वुत्ता, तस्मि पन कोधेन वा गणनिरपेक्खताय वा असङ्गण्हन्ते अञ्जेसु गहितो निस्सयो न 
पटिप्पस्सम्भतीति दस्सेति। 


आचरियम्हा निस्सयपटिप्पस्सद्धियं वुत्तो “कोचि आचरियो"तिआदिको नयो उपज्झायपक्कमनादीसुपि नेत्वा तत्थ च वुत्तो इधापि 
नेत्वा यथारहं योजेतब्बो । द्वे लेइपाते अतिक्कम्म अञ्ञस्मिं विहारे वसन्तीति उपचारसीमतो बहि अञ्जस्मिं विहारे अन्तेवासिकादीनं 
वसनट्टानतो द्वे लेडपाते अतिक्कमित्वा वसन्ति। तेन बहिउपचारेपि अन्तेवासिकावीनं वसनट्टानतो द्विन्न॑ लेडुपातानं अन्तरे आसन्ने पदेसे 
वसति, निस्सयो न पटिप्पस्सम्भतीति दस्सेति। अन्तोउपचारसीमायं पन द्वे लेडुपाते अतिक्कमित्वा वसतो निस्सयो न पटिप्पस्सम्भतेवाति 
विमतिविनोदनियं (वि० वि० टी० महावग्ग २.८३) वृत्तं । 


इति विनयसङ्गहसंवण्णनाभूते विनयालङ्कारे 
निस्सयविनिच्छयकथालङ्कारो नाम 


तेवीसतिमो परिच्छेदो। 

२४. सीमाविनिच्छयकथा 


१५६. एवं निस्सयविनिच्छयं कथेत्वा इदानि सीमाविनिच्छयं कथेतुं “सीमाति एत्थ'त्यादिमाह। तत्थ सीमाति सिनीयते समग्गेन 
सङ्घेन कम्मवाचाय बन्धीयतेति सीमा । सि बन्धनेति धातु, म-पच्चयो, कियादिगणोयं | विभागवन्तानं सभावविभावनं विभागेन विना न 
होतीति आह “सीमा नामेसा...पे०... होती ति। तत्थ बद्भसीमं ताव दस्सेतुं “तत्थ एकादस''त्यादिमाह। 


बीसतिवग्गकरणीयपरमत्ता सङ्घकम्मस्स हेड्डिमन्ततो यत्थ कम्मारहेन सद्धिं एकवीसति भिक्खू निसीदितुं सक्कोन्ति, तत्तके पदेसे 
सीमं बन्धितुं बट्टति, न ततो ओरन्ति आह “अतिखुद्दका नाम यत्थ एकवीसति भिक्खू निसीदितुं न सक्कोन्ती”ति। पुरत्थिमाय 
दिसायाति इदं निदस्सनमत्तं, तस्सं पन दिसायं निमित्ते असति यत्थ अत्थि, ततो पट्टाय पठमं “पुरत्थिमाय अनुदिसाय, दक्खिणाय 
दिसाया”तिआदिना समन्ता विज्जमानट्टानेसु निमित्तानि कित्तेत्वा पुन “पुरत्थिमाय अनुदिसाया”ति पठमकित्तितं पटिकित्तेतुं वटति तीहि 
निमित्तेहि सिङ्घाटकसण्ठानायपि सीमाय सम्मन्नितब्बतो | तिक्खत्तुं सीममण्डलं सम्बन्धन्तेनाति विनयधरेन सयं एकस्मिंयेव ठाने ठत्वा 
केबलं निमित्तकित्तनवचनेनेव सीममण्डलं समन्ता निमित्तेन निमित्तं बन्धन्तेनाति अत्थो। तंतंनिमित्तट्टानं अगन्त्वापि हि कित्तेतुं वटुति। 
तियोजनपरमायपि सीमाय समन्ततो तिक्खत्तुं अनुपरिगमनस्स एकदिवसेन दुक्करत्ता विनयधरेन सयं अदिट्ठम्पि पुब्बे भिक्खूहि 
यथाववत्थितं निमित्तं “पासाणो भन्ते"तिआदिना केनचि वृत्तानुसारेन सल्लक्खेत्वा “एसो पासाणो निमित्त न्तिआदिना कित्तेतुम्पि वति 
एव। 


संसट्ुविटपाति इमिना अज्ञमज्जस्स आसन्नतं दीपेति। बद्धा होतीति पच्छिमदिसाभागे सीमं सन्धाय वृत्तं। एकरतनमत्ता 
सुबिञ्जेय्यतरा होतीति कत्वा वुत्तं “पच्छिमकोटिया हत्थमत्ता सीमन्तरिका ठपेतब्बा ति । एकङ्गलिमत्तापि सीमन्तरिका वट्टतियेव। 
तत्तकेनपि हि सीमा असम्भिन्नाव होति। द्विन्नं सीमानं निमित्तं होतीति निमित्तस्स सीमतो बाहिरत्ता सीमसम्भेदो न होतीति वृत्तं । 
सीमसङ्करं करोतीति वड्टित्वा सीमप्पदेसं पविङे द्विन्नं सीमानं गतद्वानस्स दुविञ्जेय्यत्ता वुत्तं, न, पन तत्थ कम्मं कातुं न वटुतीति 
दस्सनत्थं। न हि सीमा तत्तकेन असीमा होति, द्वे पन सीमा पच्छा वड्डितरुक्खेन अज्झोत्थटत्ता एकाबद्भा होन्ति, तस्मा एकत्थ ठत्वा कम्मं 
करोन्तेहि इतरं सोधेत्वा कातब्बं | तस्सा पदेसन्ति यत्थ ठत्वा भिक्खूहि कम्मं कातुं सक्का होति, तादिसं पदेसं, यत्थ पन ठितेहि कम्मं 
कातुं न सक्का होति, तादिसं पदेसं अन्तोकरित्वा बन्धन्ता सीमाय सौमं संभिन्दन्ति नाम। न कम्मवाचं वग्गं करोन्तीति कम्मवाचं न 
भिन्दन्ति, कम्मं न कोपेन्तीति अधिप्पायो। 


१५८. सुद्धपंसुपब्बतोति न केनचि कतो सयंजातोव वृत्तो। तथा सेसापि। इतरोपीति सुद्धपंसुपब्बतादिको पब्बतोपि। 
हत्थिप्पमाणोति एत्थ भूमितो उग्गतपदेसेन हत्थिप्पमाणं गहेतब्बं। सारत्थदीपनियं (सारत्थ° टी० महावग्ग ३.१३८) पन 
वजिरबुद्धिटीकायञ्च (वजिर० टी० महावग्ग १३८) “हत्थिष्पमाणो नाम पब्बतो हेट्टिमकोटिया अड्डट्टमरतनुब्बेधो”ति वृत्तं। चतूहि वा 
तीहि वाति सीमभूमियं चतूसु, तीसु वा दिसासु ठितेहि, एकिस्सा एव पन दिसाय ठितेहि ततो बहूहिपि सम्मन्नितुं न वट्टति, द्वीहि पन द्वीसु 
दिसासु ठितेहिपि न वट्टति। तस्माति यस्मा एकेन न वट्टति, तस्मा। तं बहिद्धा कत्वाति कित्तितनिमित्तस्स असीमत्ता अन्तोसीमाय करणं 
अयुत्तन्ति वुत्तं। तेनाह “सचेतिआदि। 


इत्तिसपलगुळपिण्डप्पमाणता सण्ठानतो गहेतब्बा, न तुलगणनावसेन, भारतो पलपरिमाणञ्च मगधतुलाय गहेतब्बं, सा च 
लोकियतुलाय द्विगुणाति वदन्ति। सारत्थदीपनियं (सारत्थ० टी० महावग्ग ३.१३८) पन “दरत्तिसपलगुळपिण्डप्पमाणता तुलताय 
गहेतब्बा, न तुलगणनाया" ति वुत्तं। अतिमहन्तोपीति भूमितो हत्थिप्पमाणं अनुगन्त्वा हेट्टाभूमियं ओतिण्णघनतो अनेकयोजनप्पमाणोपि। 
सचे हि ततो हत्थिप्पमाणं कूटं उग्गच्छति, पब्बतसङ्घमेव गच्छति। वजिरबुद्धिटीकायं (वजिर० टी० महावग्ग १३८) - सचे एकाबद्धो 
होति, न कातब्बोति एत्थ चतूसु दिसासु चतुन्नं पब्बतकूटानं हेट्ठा पि्टिपासाणसदिसे पासाणे ठितत्ता एकाबद्भभावे सतिपि पथवितो उद्भ 
तेसं सम्बन्धे असति हेड्ठा पथवीगतसम्बन्धमत्ते अब्बोहारिकं कत्वा कित्तेतुं वट्ुति । तेनेव “पिट्टिपासाणो अतिमहन्तोपि पासाणसङ्ख्यमेव 
गच्छतीति वुत्तं। पथवितो हेट्ठा तस्स महन्तभावे गय्हमाने पब्बतमेव होतीति अनुगण्ठिपदे वुत्तं । चिनित्वा कतपंसुपुञ्जे तिणगुम्बरुक्खा 
चे जायन्ति, पब्बतो होतीति धम्मसिरित्थेरो, नेवाति उपतिस्सत्थेरोति वुत्तं । पासाणोति सुधामयपासाणोपि वट्टतीति वदन्ति, वीमंसितब्बं 
इट्ठकाय पटिक्खित्तत्ता। सोपीति खाणुको विय उड्डितपासाणोपि। चतुपञ्चरुक्खनिमित्तमत्तम्पीति एकच्चेसु निमित्तसद्दो नत्थीति वृत्तं। 

अन्तोसारानन्ति तस्मिं खणे तरुणताय सारे अविज्जमानेपि परिणामेन भविस्समानसारेपि सन्धाय वृत्तं। तादिसानञ्हि 
सूचिदण्डकप्पमाणपरिणाहानं चतुपञ्चमत्तानम्पि वनं वट्टति अन्तोसारमिस्सकानन्ति अन्तोसारेहि रुक्खेहि सम्मिस्सानं। एतेन 
तचसाररुक्खमिस्सकानम्पि वनं वट्टतीति दस्सेति | चतुपञ्चरुक्खमत्तम्पीति साररुक्खे सन्धाय वुत्तै । वजिरबुद्धिटीकायं (वजिर० टी० 
महावग्ग १३८) पन “एत्थ तयो चे साररुक्खा होन्ति, द्रे असारा, साररुक्खानं बहुत्तं इच्छितब्बं । सुसानम्पि इध वनमेवाति सङ्ख्यं गच्छति 
सयंजातत्ताति वुत्तं। केचि पन 'चतुसु द्वे अन्तोसारा चे, वट्टति, अन्तोसारा अधिका, समा वा, वट्टति, तस्मा बहूसुपि द्वे चे अन्तोसारा 
अत्थि, वट्ठती'ति वदन्तीति वुत्तं। बनमज्झे विहारं करोन्तीति रुक्खघटाय अन्तरे रुक्खे अच्छिन्दित्वा वतिआदीहि विहारपरिच्छेदं 
कत्वाव अन्तोरुक्खन्तरेसु एव परिवेणपण्णसालादीनं करणवसेन यथा अन्तोविहारम्पि वनमेव होति, एवं विहारं करोन्तीति अत्थो। यदि 
हि सब्बं रुक्खं छिन्दित्वा विहारं करेय्युं, विहारस्स अवनत्ता तं परिक्खिपित्वा ठितवनं एकत्थ कित्तेतब्बं सिया, इध पन अन्तोपि वनत्ता 
“वनं न कित्तेतब्ब न्ति वृत्तं। सचे हि तं कित्तेन्ति, “निमित्तस्स उपरि विहारो होती”तिआदिना अनन्तरे वुत्तदोसो आपज्जति। एकदेसन्ति 
वनेकदेसं, रुक्खविरहितड्टाने कतविहारस्स एकपस्से ठितवनस्स एकदेसन्ति अत्थो। 


सूचिदण्डकण्पमाणोति वंसदण्डप्पमाणो । “लेखनिदण्डप्पमाणो”ति केचि। मातिकाइकथायं (कङ्खा० अट्ड० 
दुब्बलसिक्खापदवण्णना) पन अवेभङ्गियविनिच्छये “यो कोचि अट्टङ्कलसूचिदण्डमत्तोपि वेळ्‌...पे०... गरुभण्ड' न्ति वुत्तत्ता तनुतरो 
वेळुदण्डोति च सूचिदण्डोति च गहेतब्बं। वंसनळकसरावादीसूति वेळुपब्बे वा नळपन्बे वा कपल्लकादिमत्तिकभाजनेसु वाति अत्थो । 
तङ्कणम्पीति तरुणपोतके अमिलायित्वा विरुहनजातिके सन्धाय वुत्तं। ये पन परिणता समूलं उद्धरित्वा रोपितापि छिन्नसाखा विय 
मिलायित्वा चिरेन नवमूलङ्करुप्पत्तिया जीवन्ति, मियन्तियेव वा, तादिसे कित्तेतुँ न वट्टति । एतन्ति नवमूलसाखानिग्गमनं । सारत्थदीपनियं 
(सारत्थ० टी० महावग्ग ३.१३८) पन “सूचिदण्डकप्पमाणोति सीहळदीपे लेखनिदण्डप्पमाणोति वदन्ति, सो च कनिङ्टङ्कलिपरिमाणोति 
दडुन्ब*'न्ति वृत्तं । 


मज्झेति सीमाय महादिसानं अन्तो। कोणन्ति सीमाय चतूसु कोणेसु द्विन्न द्विन्नं मग्गानं सम्बन्धट्ठानं । परभागे कित्तेतुं वट्टतीति तेसं 
चतुन्नं कोणानं बहि निक्खमित्वा ठितेसु अट्ठसु मग्गेसु एकिस्सा दिसाय एकं, अञ्जिस्सा दिसाय चापरन्ति एवं चत्तारोपि मग्गा चतूसु 
दिसासु कित्तेतुं वट्टतीति अधिप्पायो। एवं पन कित्तितमत्तेन कथं एकाबद्भता विगच्छतीति विञ्ञायति। परतो गतड्ठानेपि एते एव ते चत्तारो 
मग्गा। “चत्तारो मग्गा चतूसु दिसासु गच्छन्ती" ति हि वुत्तं, तस्मा एत्थ कारणं विचिनितब्बन्ति विमतिविनोदनियं (वि० वि० टी० महावग्ग 
२.१३८) वुत्तं । विचिनन्तो पन एवं कारणं पञ्ञायति - पुब्बवाक्येपि “विहारं परिक्खिपित्वा चत्तारो मग्गा”ति, परवाक्येपि “विहारमज्झेन 
निब्बिज्झित्वा गतमग्गोपी”ति विहारमेव सन्धाय वृत्तो, तस्मा इधापि “कोणं निब्बिज्झित्वा गतं पना”ति (महाव० अट्० १३८) अट्ठकथायं 
वुत्तत्ता एते मग्गा विहारस्स कोणमेव निन्बिज्झिंसु, न अञ्जमञ्ञं मिस्सिंसु, तस्मा एकाबद्धभावाभावा चतुन्नं मग्गानं चतूसु ठानेसु कित्तेतुं 
वट्टतीति | सारत्थदीपनियं पन “परभागे कित्तेतुं वट्टतीति बहि निक्खमित्वा ठितेसु अट्ठसु मग्गेसु एकिस्सा दिसाय एकं, अपराय एकन्ति 
एवं चतूसु ठानेसु कित्तेतुं वट्टती”ति एत्तकमेव वुत्तं । वजिरबुद्धिटीकायं (वजिर० टी० महावग्ग १३८) पन “परभागेति एत्थ एतेहि 
बद्धड्ठानतो गतत्ता वट्टति, तथा दीघमग्गेपि गहितट्ठानतो गतड्ठानस्स अञ्जत्ताति वदन्तीति वुत्तं । तम्पि एकाबद्धनिमित्तत्ता विचारेतब्बं । 


उत्तरन्तिया भिक्खुनियाति इदञ्च पाळियं भिक्खुनीनं नदीपारगमने नदीलक्खणस्स आगतत्ता वुत्तं, भिकखूनं 
अन्तरवासकतेमनमत्तम्पि वटुतियेव । सारत्थदीपनियम्पि (सारत्थ० टी० महावग्ग ३.१३८) “भिक्खुनिया एव गहणञ्चेत्थ भिक्खुनीविभङ्गे 
भिक्खुनीवसेन नदीलकखणस्स पाळियं आगतत्ता तेनेव नयेन दस्सनत्थं कतं । सीमं बन्धन्तानं निमित्तं होतीति अयं वृत्तलक्खणा नदी 
समुद्द वा पविसतु तळाकं वा, पभवतो पट्टाय निमित्तं होतीति वुत्तं। वजिरबुद्धिटीकायं (वजिर० टी० महावग्ग १३८) पन “अन्तरवासको 
तेमियतीति वृत्तत्ता तत्तकप्पमाणउदकेयेव कातुं वट्टतीति केचि। 'तेमियती'ति इमिना हेट्टिमकोटिया नदीलक्खणं वृत्तं, एवरूपाय नदिया 
यस्मिं ठाने चत्तारो मासे अप्पं वा बहुं वा उदकं अज्झोत्थरित्वा पवत्तति, तस्मिं ठाने अप्पोदकेपि ठत्वा कातुं वट्टतीति एकेति वुत्तं । 


नदीचतुक्केपि एसेव नयोति इमिना एकत्थ कित्तेत्वा अञ्ञत्थ परतो गतड्टानेपि कित्तेतुं न वटुतीति दस्सेति। तेनेव च 
“असम्मिस्सा नदियो पन चतस्सोपि कित्तेतुं वट्टती”ति असम्मिस्सग्गहणं कतं । अज्झोत्थरित्वा आवरणं पवत्ततियेवाति आवरणं 
अज्झोत्थरित्वा सन्दतियेव। अपवत्तमानाति असन्दमानुदका। आवरणञ्हि पत्वा नदिया यत्तके पदेसे उदकं असन्दमानं सन्तिट्ठति, तत्थ 
नदीनिमित्तं कातुं न वटति, उपरि सन्दमानट्ठानेयेव वट्टति। असन्दमानट्ठाने पन उदकनिमित्तं कातुं वट्टति । ठितमेव हि उदकं उदकनिमित्ते 

वट्टुति, न सन्दमानं। तेनेवाह “पवत्तनद्वाने नदीनिमित्तं, अपवत्तनड्राने उदकनिमित्तं कातुं वट्टती ति । “पवत्तनट्टाने 
नदीनिमित्तन्ति वुत्तत्ता सेतुतो परतो तत्तकं उदकं यदि पवत्तति, नदी एवाति वदन्ति। जातस्सरादीसु ठितोदकं जातस्सरादिपदेसेन 
अन्तरिकम्पि निमित्तं कातुं बुति नदीपारसीमाय निमित्तं विय। सचे सो पदेसो कालन्तरेन गामखेत्तभावं पापुणाति, तत्थ अञ्जं सीमं 
सम्मन्नितुं वट्टती"ति वजिरबुद्धिटीकायं (वजिर० टी० महावग्ग १३८) वृत्तं। मूलेति आदिकाले। नदिं भिन्दित्वाति यथा उदकं 
अनिच्छन्तेहि कस्सकेहि महोघे निवट्टेतुं न सक्का, एवं कूलं भिन्दित्वा । नदिं भिन्दित्वाति वा मातिकामुखद्वारेन नदीकूलं भिन्दित्वा। 


उक्खेपिमन्ति दीघरज्जुना कूटेहि उस्सिञ्चनीयं। उक्खेपिमन्ति वा कूपतो विय उक्खिपित्वा गहेतब्बं। उक्खेपिमन्ति वा उद्धरित्वा 
गहेतब्बकं । 


असम्मिस्सेहीति सब्बदिसासु ठितपब्बतेहि एव वा पासाणादीसु अञ्जतरेहि वा निमित्तन्तराब्यवहितेहि। सम्भिस्सेहीति एकत्थ 
पब्बतो, अञ्ञत्थ पासाणोति एवं ठितेहि अट्टहि। निमित्तानं सतेनापीति इमिना एकिस्सायेव दिसाय बहूनिपि निमित्तानि “पुरत्थिमाय 
दिसाय किं निमित्तं, पब्बतो, भन्ते। पुन पुरत्थिमाय दिसाय कि निमित्तं, पासाणो, भन्ते”तिआदिना (महाव० अट्ठ० १३८) कित्तेतुं वट्टतीति 
दस्सेति। सिङ्घाटकसण्ठानाति तिकोणा। सिङ्घाटकसण्ठानाति वा तिकोणरच्छासण्ठाना । चतुरस्साति समचतुरस्सा। मुदिङ्गसण्ठाना 
पन आयतचतुरस्सा, एककोटियं सङ्कोचिता, तदज्ञाय वित्थिण्णा वा होति। मुदिङ्गसण्ठानाति वा मुदिङ्गभेरी विय मज्झे वित्थता उभोसु 
कोटीसु सङ्कोचिता होति। 


१५९. एवं बद्धसीमाय निमित्तसम्पत्तियुत्ततं दस्सेत्वा इदानि परिससम्पत्तियुत्ततं दस्सेतुं “परिससम्पत्तियुत्ता नामा तिआदिमाह | 
तत्थ सब्बन्तिमेन परिच्छेदेनाति सब्बहेट्टिमेन गणनपरिच्छेदेन, अप्पतरो चे गणो होतीति अधिप्पायो। इमस्स पन सीमासम्मुतिकम्मस्स 
चतुवग्गकरणीयत्ता “चतृहि भिक्खूही ति वुत्तं । सन्निपतिताति समग्गा हुत्वा अञ्ञमञ्ञस्स हत्थपासं अविजहित्वा सन्निपतिता। 
इमिना “चतुवग्गकरणीये कम्मे चत्तारो भिक्खू पकतत्ता कम्मप्पत्ता, ते आगता होन्ती*ति वुत्तं पठमसम्पत्तिलक्खणं दस्सेति। यावतिका 
तस्मि गामकखेत्तेति यस्मिं पदेसे सीमं बन्धितुकामा, तस्मिं एकस्स गामभोजकस्स आयुष्पत्तिट्ठानभूते गामक्खेत्ते ठिता भिक्खूति 
सम्बन्धो । बद्धसीमं वा नदीसमुहदजातस्सरे वा अनोक्कमित्वाति एतेन एता बद्धसीमादयो गामसीमतो सीमन्तरभूता, न तासु ठिता 
गामसीमाय कम्मं करोन्तानं वग्गं करोन्ति, तस्मा न तेसं छन्दो आहरितब्बोति दस्सेति। ते सब्बे हत्थपासे वा कत्वाति 
वग्गकम्मपरिहरणत्थं सन्निपतितुं समत्थे ते गामक्खेत्तठे सब्बे भिक्खू सङ्घस्स हत्थपासे कत्वाति अत्थो । छन्दं वा आहरित्वाति 
सन्निपतितुं असमत्थानं छन्दं आहरित्वा। तस्मिं गामक्खेत्ते यदिपि सहस्सभिक्खू होन्ति, तेसु चत्तारोयेव कम्मप्पत्ता, अवसेसा छन्दारहा, 
तस्मा अनागतानं छन्दो आहरितब्बोति अत्थो, इमिना ““छन्दारहानं छन्दो आहटो होती" ति वुत्तं दुतियसम्पत्तिलक्खणमाह । “सम्मुखीभूता 
न पटिक्कोसन्ती”ति वुत्तं ततियसम्पत्तिलक्खणं पन इमेसं सामत्थियेन वुत्तं होति। 


१६०. एवं बद्धसीमाय परिससम्पत्तियुत्ततं दस्सेत्वा इदानि कम्मवाचासम्पत्तियृत्ततं दस्सेतुं “कम्मवाचासम्पत्तियुत्ता 
नामा तिआदिमाह । तत्थ “सुणातु मे”तिआदीनं अत्थो हेट्ठा उपसम्पदकम्मवाचावण्णनायं वुत्तोव | एवं वुत्तायाति एवं इमिना 
अनुक्कमेन उपोसथक्खन्धके (महाव० १३८-१३९) भगवता वुत्ताय। परिसुद्धायाति जत्तिदोसअनउस्सावनदोसेहि परिसमन्ततो सुद्धाय । 
अत्तिदुतियकम्मवाचायाति एकाय जत्तिया एकाय अनुस्सावनाय करियमानत्ता जत्ति एव दुतिया इमिस्सा कम्मवाचायाति 
जत्तिदुतियकम्मवाचा, ताय। निमित्तानं अन्तो सीमा होति, निमित्तानि सीमतो बहि होन्ति निमित्तानि बहि कत्वा हेट्ठा 
पथवीसन्धारउदकं परियन्तं कत्वा सीमाय गतत्ता। 


१६१. एवं समानसंवासकसीमासम्मृतिया कम्मवाचासम्पत्ति दस्सेत्वा इदानि अधिड्टिततेचीवरिकानं भिक्खूनं चीवरे सुखपरिभोगत्थं 
भगवता पञ्जत्तं अविप्पवाससीमासम्मृतिकम्मवाचासम्पत्ति दस्सेन्तो “एवं बद्धाय च'त्यादिमाह। तत्थ तिचीवरेन अविप्पवासं 
सम्मन्नेय्याति यथा अधिट्टिततेचीवरिको भिक्खु अन्तोसीमायं तिचीवरेन विप्पवसन्तोपि अविप्पवासोयेव होति, दुतियकथिनसिक्खापदेन 
(पारा० ४७१ आदयो) आपत्ति न होति, एवं तं समानसंवासकसीमं तिचीवरेन अविप्पवासं सम्मन्नेय्याति अत्थो । ठपेत्वा गामञ्च 
गामूपचारञ्चाति यदि तिस्सा समानसंवासकसीमाय अन्तो गामो अत्ति, तं गामञ्च गामूपचारञ्च ठपेत्वा ततो विनिमुत्त तं 
समानसंवासकसीमं तिचीवरेन अविप्पवासं सम्मन्नेय्याति अत्थो। 

सीमसङ्ख्यंयेव गच्छतीति अविप्पवाससीमसङ्ख्यंयेव गच्छति। एकम्पि कुलं पविट्टं वाति अभिनवकतगेहेसु सब्बपठमं एकम्पि 
कुलं पविट्टं अत्थि। अगतं वाति पोराणकगामे अञ्जेसु कुलेसु गेहानि छड्डेत्वा गतेसुपि एकम्पि कुलं अगतं अत्थीति अत्थो। 


१६२. एवं सङ्केपेन सीमासम्मृतिं दस्सेत्वा पुन वित्थारेन दस्सेन्तो “अयमेत्थ सङ्केपो, अयं पन वित्थारोँतिआदिमाह। सीमाय 
उपचारं ठपेत्वाति आयतिं बन्धितब्बाय सीमाय नेसं विहारानं परिच्छेदतो बहि सीमन्तरिकप्पहोनकं उपचारं ठपेत्वा। बद्धा सीमायेसु 
विहारेसु, ते बद्धसीमा। पाटियेक्कन्ति पच्चेकं । बद्धसीमासदिसानीति यथा बद्धसीमासु ठिता अञ्ञमञ्ञं छन्दादिं अनपेक्खित्वा 
पच्चेकं कम्मं कातुं लभन्ति, एवं गामसीमासु ठितापीति दस्सेति। अन्तोनिमित्तगतेहि पनाति एकस्स गामस्स उपड्ड अन्तोकत्तुकामताय 
सति सब्बेसं आगमने पयोजनं नत्थीति कत्वा वुत्तं। आगन्तब्बन्ति च सामीचिवसेन वुत्तं, नायं नियमो “आगन्तब्बमेवा"ति। तेनेवाह 
“आगमनःम्पि अनागमनम्पि वट्ठती ति। अबद्भाय हि सीमाय नानागामक्खेत्तानं नानासीमसभावत्ता तेसं अनागमनेपि वग्गकम्मं न 
होति, तस्मा अनागमनम्पि वट्टति। बद्धाय पन सीमाय एकसीमभावतो पुन अञ्जस्मिं कम्मे करियमाने अन्तोसीमगतेहि आगन्तब्बमेवाति 
आह ““अविप्पवाससीमा...पे०... आगन्तब्ब''न्ति। निमित्तकित्तनकाले असोधितायपि सीमाय नेवत्थि दोसो निमित्तकित्तनस्स 
अपलोकनादीसु अञ्जतराभावतो । 


भेरिसञ्ञं वाति सम्मन्ननपरियोसानं करोमाति वत्वाति लिखितं । तेन तादिसे काले तं कप्पतीति सिद्धं होति। भेरिसञ्ञं वा 
सङ्कसञ्ञं वाति पन तेसं सहं सुत्वा इदानि सङ्घो सीमं बन्धतीति जत्वा आगन्तुकभिक्खूनं तं गामकखेत्तं अप्पवेसनत्थं, आरामिकादीनञ्च 
तेसं निवारणत्थं कम्मवाचारद्भकालेयेव सञ्जा करीयति, एवं सति तं करणं सप्पयोजनं होति। तेनेव “भेरिसह्डसइं कत्वा”ति अवत्वा 
““भेरिसङ्कसञ्ञं कत्वा"ति सञ्ञाग्गहणं कतं। “सज्जं कत्वा ति च पुब्बकालकिरियं वत्वा “कम्मवाचाय सीमा बन्धितब्बा”ति 
अपरकालकिरियं वदति, परियोसानकाले पन सब्बतूरियातालिकसङ्घुडठं कत्वा देवमनुस्सानं अनुमोदनं कारेतब्बं होतीति वेदितब्बं। 


१६३. भण्डुकम्मापुच्छनं सन्धाय पब्बज्जाग्गहणं। सुखकरणत्थन्ति सब्बेसं सन्निपातनपरिस्समं पहाय अप्पतरेहि सुखकरणत्थं । 
एकवीसति भिक्खू गण्हातीति वीसतिवग्गकरणीयपरमत्ता सङ्घकम्मस्स कम्मारहेन सद्भि एकवीसति भिक्खू गण्हाति। इदञ्च 
निसिन्नानं वसेन वुत्तं । हेड्टिमन्ततो हि यत्थ एकवीसति भिक्खू निसीदितुं सक्कोन्ति, तत्तके पदेसे सीमं बन्धितुं वट्टति। इदञ्च कम्मारहेन 
सह अब्भानकारकानम्पि पहोनकत्थं वृत्तं । निमित्तुपगा पासाणा ठपेतब्बाति इदं यथारुचितद्ठाने रुक्खनिमित्तादीनं दुल्लभताय वड्डित्वा 
उभिन्नं बद्धसीमानं सङ्करकरणतो च पासाणनिमित्तस्स च तदभावतो यत्थ कत्थचि आनेत्वा ठपेतुं सुकरताय च वुत्तं। तथा 
सीमन्तरिकपासाणा ठपेतब्बाति एत्थापि । चतुरङ्कलप्पमाणापीति यथा खण्डसीमपरिच्छेदतो बहि निमित्तपासाणं चतुरङ्गलमत्तं ठानं 
समन्ता निगच्छति, अवसेसं ठानं अन्तोखण्डसीमायं होतियेव, एवं तेसु ठपितेसु चतुरङ्गलमत्ता सीमन्तरिका होतीति दड॒ब्बं। 


सीमन्तरिकपासाणाति सीमन्तरिकाय ठपितनिमित्तपासाणा। ते पन कित्तेन्तेन दक्खिणतो अनुपरियायन्तेनेव कित्तेतब्बा। कथं? 
खण्डसीमतो हि पच्छिमाय दिसाय पुरत्थिमाभिमुखेन ठत्वा “पुरत्थिमाय दिसाय कि निमित्त” न्ति तत्थ सब्बानि निमित्तानि अनुक्कमेन 
कित्तेत्वा, तथा उत्तराय दिसाय दक्खिणाभिमुखेन ठत्वा “दक्खिणाय दिसाय कि निमित्त न्ति अनुक्कमेन कित्तेत्वा, तथा पुरत्थिमाय 
दिसाय पच्छिमाभिमुखेन ठत्वा “पच्छिमाय दिसाय कि निमित्त न्ति अनुक्कमेन कित्तेत्वा, तथा दक्खिणाय दिसाय उत्तराभिमुखेन ठत्वा 
“उत्तराय दिसाय कि निमित्त”'न्ति तत्थ सब्बानि निमित्तानि अनुक्कमेन कित्तेत्वा पुन पच्छिमाय दिसाय पुरत्थिमाभिमुखेन ठत्वा 
पुरिमकित्तितं वुत्तनयेन पुन कित्तेतब्बं । एवं बहूनम्पि खण्डसीमानं सीमन्तरिकपासाणा पच्चेकं कित्तेतब्बा । ततोति पच्छा। 
अवसेसनिमित्तानीति महासीमाय बाहिरन्तरेसु अवसेसनिमित्तानि। न सक्खिस्सन्तीति अविप्पवाससीमाय बद्धभावं असल्लक्खेत्वा 
“समानसंवासकसीममेव समूहनिस्सामा "ति वायमन्ता न सक्खिस्सन्ति । बद्धाय हि अविप्पवाससीमाय तं समूहनित्वा 
“समानसंवासकसीमं समूहनिस्सामा"ति कतायपि कम्मवाचाय असमूहताव होति सीमा। पठमञ्हि अविप्पवासं समूहनित्वा पच्छा सीमा 
समूहनितब्बा। खण्डसीमतो पट्ठाय बन्धनं आचिण्णं, आचिण्णकरणेनेव च सम्मोहो न होतीति आह “खण्डसीमतोव पट्ठाय 
बन्धितब्बा”ति। उभिन्नम्पि न कोपेन्तीति उभिन्नम्पि कम्मं न कोपेन्ति। एवं बद्धासु पन...पे०... सीमन्तरिका हि गामक्खेत्तं 
भजतीति न आवासवसेन सामग्गिपरिच्छेदो, किन्तु सीमावसेनेवाति दस्सनत्थं वृत्तं । 


कुटिगेहेति भूमियं कततिणकुटियं। उदुक्खलन्ति उदुक्खलावाटसदिसखुद्दकावाटं । निमित्तं न कातब्बन्ति राजि वा उदुक्खलं वा 

निमित्तं न कातब्बं। इदञ्च यथावुत्तेसु अट्टसु निमित्तेसु अनागतत्तेन न वट्टतीति सिद्धम्पि “अविनस्सकसञ्ञाणमिद”न्ति सञ्जाय 
कोचि मोहेन निमित्तं करेय्याति दूरतो विपत्तिपरिहारत्थं वृत्तं । निमित्तुपगपासाणे ठपेत्वाति सञ्चारिमनिमित्तस्स कम्पनताय वुत्तं । एवं 
उपरि “भित्ति अकित्तेत्वा"तिआदीसुपि सिद्धमेवत्थं पुनप्पुनं कथने कारणं वेदितब्बं । सीमाविपत्ति हि उपसम्पदादिसब्बकम्मविपत्तिमूलन्ति 
तस्स द्वारं सब्बथापि पिदहनवसेन वत्तब्बं । सब्बं वत्वाव इध आचरिया विनिच्छयं कथेसुन्ति दडुब्बं 


भित्तिन्ति इड्टकदारुमत्तिकामयं। सिलामयाय पन भित्तिया निमित्तुपगं एकं पासाणं तंतंदिसाय कित्तेतुं वइति। अनेकसिलाहि चिनितं 
सकलं भित्ति कित्तेतुँ न वटति “एसो पासाणो निमित्त''न्ति एकवचनेन वत्तब्बतो। अन्तोकुट्टमेवाति एत्थ अन्तोकुट्टेपि निमित्तानं 
ठितोकासतो अन्तो एव सीमाति गहेतब्बं । पमुखे निमित्तपासाणे ठपेत्वाति गब्भाभिमुखेपि बहिपमुखे गब्भवित्थारप्पमाणे ठाने पासाणे 
ठपेत्वा सम्मन्नितब्बा। एवञ्हि गब्मपमुखानं अन्तरे ठितकुट्टम्पि उपादाय अन्तो च बहि च चतुरस्ससण्ठानाव सीमा होति। बहीति 
सकलस्स कुटिलेणस्स समन्ततो बहि। 


अन्तो च बहि च सीमा होतीति मज्झे ठितभित्तिया सह चतुरस्ससीमा होति। उपरिपासादेयेब होती 'ति इमिना गब्भस्स च 
पमुखस्स च अन्तरा ठितभित्तिया एकत्ता तत्थ च एकवीसतिया भिक्खूनं ओकासाभावेन हेड्ठा न ओतरति, उपरिभित्ति पन सीमड्टाव 
होतीति दस्सेति। हेट्ठा न ओतरतीति भित्तितो ओरं निमित्तानि ठपेत्वा कित्तितत्ता हेड़ा आकासप्पदेसं न ओतरति, उपरि कते पासादेति 
अत्थो। हेट्टिमतले कुट्टोति हेडिमतले चतूसु दिसासु ठितकुट्टो। सचे हि द्वीसु, तीसु एव वा दिसासु कुट्टो तिट्टेय्य, हेड्ठा न ओतरति । हेट्टापि 
ओतरतीति सचे हेड्टा अन्तोभित्तियं एकवीसतिया भिक्खूनं ओकासो होति, ओतरति। ओतरमाना च न उपरिसीमप्पमाणेन ओतरति, 
समन्ता भित्तिप्पमाणेन ओतरति। चतुन्नं पन भित्तीनं बाहिरन्तपरिच्छेदेन हेट्ठाभूमिभागे उदकपरियन्तं कत्वा ओतरति, न पन भित्तीनं बहि 
केसग्गमत्तम्पि ठानं । पासादभित्तितोति उपरिमतले भित्तितो। ओतरणानोतरणं वुत्तनयेनेव वेदितब्बन्ति सचे हेट्ठा एकवीसतिया 
भिक्खूनं ओकासो होति, ओतरति, नो चे, न ओतरतीति अधिप्पायोति सारत्थदीपनियं (सारत्थ० टी० महावग्ग ३.१३८) वुत्तं । 
विमतिविनोदनियं (वि० वि० टी० महावग्ग २.१३८) पन ““उपरिसीमप्पमाणस्स अन्तोगधानं हेड्टिमतले चतूसु दिसासु कुड्टानं तुलारुक्खेहि 
एकसम्बन्धतं, तदन्तो पच्छिमसीमप्पमाणतादिञ्च सन्धाय वृत्त" न्ति वृत्तं। किञ्चापेत्थ निस्यूहकादयो निमित्तानं ठितोकासताय 
बज्झमानक्खणे सीमा न होन्ति, बद्धाय पन सीमाय सीमड्टाव होन्तीति दड्ड॒ब्बा। 


परियन्तथम्भानन्ति निमित्तगतपासाणत्थम्भे सन्धाय वुत्तं। उपरिमतलेन सम्बद्धो होतीति इदं कुट्टानं अन्तरा सीमट्ठानं थम्भानं 
अभावतो वुत्तं। यदि हि भवेय्युं, कुट्टे उपरिमतलेन असम्बन्धेपि सीमट्टथम्भानं उपरि ठितो पासादो सीमट्ठीव होति। सचे पन बहूनं 
थम्भपन्तीनं उपरि कतपासादस्स हेट्ठापथवियं सब्बबाहिराय थम्भपन्तिया अन्तो निमित्तपासाणे ठपेत्वा सीमा बद्भा होति, एत्थ कथन्ति? 
एत्थापि “यं ताव सीमट्टथम्भेहेव धारियमानानं तुलानं उपरिमतलं, सब्बं तं सीमड्टमेव, एत्थ विवादो नत्थि, यं पन सीमट्टथम्भपन्तिया, 
असीमट्टाय बाहिरथम्भपन्तिया च समधुरं धारयमानानं तुलानं उपरिमतलं, तत्थ उपहुँ सीमा”ति केचि वदन्ति। “सकलम्पि गामसीमा”ति 
अपरे। “बद्धसीमा एवा”ति अञ्ञे। तस्मा कम्मं करोन्तेहि गरूहि निरासङ्कड्ाने ठत्वा सब्बं तं आसङ्कड्ानं सोधेत्वाव कम्मं कातब्बं, 
सन्निट्टानकारणं वा गवेसित्वा तदनुगुणं कातब्बं । 


तालमूलकपब्ब्रतेति तालक्खन्धमूलसदिसे हेट्ठा थूलो हुत्वा कमेन किसो हुत्वा उग्गतो हिन्तालमूलसदिसो नाम होति। 
वितानसण्ठानोति अहिच्छत्तकसण्ठानो। पणवसण्ठानोति मज्झे तनुको, हेट्ठा च उपरि च वित्थिण्णो । हेट्ठा वा मज्झे वाति 
मुदिङ्गसण्ठानस्स हेड्ठा, पणवसण्ठानस्स मज्झे। सप्पफणसदिसो पब्बतोति सप्पफणो विय खुज्जो, मूलड्ठानतो अज्जत्थ अवनतसीसो। 
आकासपब्भारन्ति भित्तिया अपरिक्खित्तपब्भारं । सीमप्पमाणोति अन्तो आकासेन सद्धिं पच्छिमसीमप्पमाणो। सो च पासाणो 
सीमट्टोति इमिना ईदिसेहि सुसिरपासाणलेणकुट्टादीहि परिच्छिन्ने भूमिभागे एव सीमा पतिट्ठाति, न अपरिच्छिन्ने । ते पन सीमड्टत्ता सीमा 
होन्ति, न सरूपेन सीमड्टमञ्चादि वियाति दस्सेति। सचे पन सो सुसिरपासाणो भूमि अनाहच्च आकासगतो ओलम्बति, सीमा न 
ओतरति। सुसिरपासाणो पन सयं सीमापटिबद्भत्ता सीमा होति, कथं पन पच्छिमप्पमाणरहितेहि एतेहि सुसिरपासाणादीहि सीमा न 
ओतरतीति इदं सद्भातब्बन्ति? अट्ठकथापमाणतो। 


अपिचेत्थ सुसिरपासाणभित्तिअनुसारेन मूसिकादीनं विय सीमाय हेड्टिमतले ओतरणकिच्चं नत्थि, हेड्डा पन पच्छिमसीमप्पमाणे 

आकासे द्रङ्कुलमत्तबहलेहि पासाणभित्तिआदीहिपि उपरिमतलं आहच्च ठितेहि सब्बसो, येभुय्येन वा परिच्छिन्ने सति उपरि 
बज्झमाना सीमा तेहि पासाणादीहि अन्तरिताय तप्परिच्छिन्नाय हेट्ठाभूमियापि उपरिमतलेन सद्भि एकक्खणे पतिट्ठाति, नदीपारसीमा विय 
नदीअन्तरितेसु उभोसु तीरेसु लेणादीसु अपनीतेसुपि हेड्ठा ओतिण्णसीमा याव सासनन्तरधाना न विगच्छति, पठमं पन उपरि सीमाय 
बद्धाय पच्छा लेणादिकतेसुपि हेट्ठाभूमियं सीमा ओतरति एव, केचि तं न इच्छन्ति, एवं उभयत्थ पतिद्टिता च सा सीमा एकाव होति 
गोत्तादिजाति विय व्यत्तिभेदेसूति गहेतब्बं। सब्बा एव हि बद्धसीमा अबद्धसीमा च अत्तनो अत्तनो पकतिनिस्सयके गामारञ्ञादिके खेत्ते 
यथापरिच्छेदं सब्बत्थ साकल्येन एकस्मिं खणे ब्यापिनी परमत्थतो अविज्जमानम्पि ते ते निस्सयभूते परमत्थधम्मे, तं तं किरियाविसेसम्पि 
वा उपादाय लोकियेहि सासनिकेहि च यथारहं एकत्तेन पञ्जत्तत्ता सनिस्सयेकरूपा एव। तथा हि एको गामो अरञ्जँ नदी जातस्सरो 
समुद्दोति एवं लोके, “सम्मता सा सीमा सङ्घेन, अगामके चे, भिक्खवे, अरञ्जे समन्ता सत्तब्भन्तरा, अयं तत्थ समानसंवासा 
एकूपोसथा”तिआदिना सासने च एकवोहारो दिस्सति, न परमत्थतो। एकस्स अनेकधम्मेसु ब्यापनमत्थि 
कसिणेकदेसादिविकप्पासमानताय एकत्तहानितोति अयं नो मति। 


अस्स हेट्ठाति सप्पफणपब्बतस्स हेड्ा आकासपन्भारे । लेणस्साति लेणं चे कतं, तस्स लेणस्साति अत्थो। तमेव पुन लेणं पञ्चहि 
पकारेहि विकप्पेत्वा ओतरणानोतरणविनिच्छयं दस्सेतुं आह “सचे पन हेद्ठा तिआदि। तत्थ “हेड्टा”ति इमस्स “लेणं होती”ति इमिना 
सम्बन्धो । हेड्ठा लेणञ्च एकस्मिं पदेसेति आह “अन्तो” ति, पब्बतस्स अन्तो, पब्बतमूलेति अत्थो। तमेव अन्तोसइं सीमापरिच्छेदेन 
विसेसेतुं “उपरिमस्स सीमापरिच्छेदस्स पारतो “ति वृत्तं। पब्बतपादं पन अपेक्खित्वा “ओरतो"ति वत्तब्बेपि सीमानिस्सयं पब्बतग्गं 
सन्धाय “पारतो”ति वृत्तन्ति दडब्बं | तेनेव “बहि लेण" न्ति एत्थ बहिसहं विसेसेन्तो “उपरिमस्स सीमापरिच्छेदस्स ओरतो ति आह। 
बहिसीमा न ओतरतीति एत्थ बहीति पब्बतपादे लेणं सन्धाय वुत्तं। लेणस्स च बहिभूते उपरिसीमापरिच्छेदस्स हेड्टाभागे सीमा न 
ओतरतीति अत्थो। अन्तो सीमाति लेणस्स च पब्बतपादस्स च अन्तो अत्तनो ओतरणारहडट्टाने न ओतरतीति अत्थो। “बहि सीमा न 
ओतरति, अन्तो सीमा न ओतरती"ति चेत्थ अत्तनो ओतरणारहट्टाने लेणाभावेन सीमाय सब्बथा अनोतरणमेव दस्सितन्ति गहेतब्बं। तत्थ 
हि अनोतरन्ती उपरि एव होतीति अयं विमतिविनोदनियं (वि० वि० टी० महावग्ग २.१३८) आगतो विनिच्छयो । 


सारत्थदीपनियं (सारत्थ° टी० महावग्ग ३.१३८) पन “अन्तोलेणं होतीति पब्बतस्स अन्तोलेणं होती" ति एत्तकमेव आगतो। 
वजिरबुद्धिटीकायं (वजिर० टी० महावग्ग १३८) न “अन्तोलेणन्ति पब्बतस्स अन्तोलेणं । द्वारं पन सन्धाय “पारतो ओरतो ति वुत्तं, 
सब्बथापि सीमतो बहिलेणेन ओतरतीति अधिप्पायो”ति आगतो। अयं पन अन्तोलेणबहिलेणविनिच्छयो गम्भीरो दुद्दसो दुरनुबोधोति 
आचरिया वदन्ति, तथापि विमतिविनोदनियं (वि० वि० टी० महावग्ग २.१३८) आगतं नयं निस्साय सुटु विनिच्छितब्बो विञ्जूहीति। बहि 
पतितं असीमातिआदिना उपरिपासादादीसु अथिरनिस्सयेसु ठिता सीमापि तेसं विनासेन विनस्सतीति दस्सितन्ति ददुब्बं। 


पोक्खरणिं खणन्ति, सीमायेवाति एत्थ सचे हेट्ठा उमङ्गनदी सीमप्पमाणतो अनूना पठममेव पवत्ता होति, सीमा च पच्छा बद्धा 
नदितो उपरि एव होति, नदिं आहच्च पोक्खरणिया च खताय सीमा विनस्सतीति दडुब्बं । हेट्रापथवीतलेति अनन्तरा भूमिविवरे। 


सीममाळकेति खण्डसीमङ्गणे। वटरुक्खोति इदं पारोहोपत्थम्भेन अतिदूरम्पि गन्तुं समत्थसाखासमङ्गिताय वुत्तं । 
सब्बरुक्खलतादीनम्पि सम्बन्धो न वट्टति एव। तेनेव नावारज्जुसेतुसम्बन्धोपि पटिकिखित्तो। ततोति ततो साखतो। महासीमाय 
पथवीतलन्ति एत्थ आसन्नतरम्पि गामसीमं अग्गहेत्वा बद्भसीमाय एव गहितत्ता गामसीमबद्भसीमानं अञ्ञमञ्जं रुक्खादिसम्बन्धेपि 
सम्भेददोसो नत्थि अञ्जमञ्जं निस्सयनिस्सितभावेन पवत्तितोति गहेतब्बं। यदि हि तासम्पि सम्बन्धदोसो भवेय्य, कथं गामसीमाय 
बद्भसीमा सम्मन्नितब्बा भवेय्य? यस्सा हि सीमाय याय सीमाय सद्भि सम्बन्धे दोसो भवेय्य, सा तत्थ बन्धितुमेव न वट्टति 
बद्धसीमउदकुक्खेपसीमासु बद्धसीमा विय, अत्तनो अनिस्सयभूतगामसीमादीसु उदकुक्खेपसीमा विय च, तेनेव “सचे पन रुक्खस्स साखा 
वाततो निक्खन्तपारोहो वा बहिनदीतीरे विहारसीमाय वा गामसीमाय वा पतिड्टितोतिआदिना उदकुक्खेपसीमाय अत्तनो 
अनिस्सयभूतगामसीमादीहि एव सम्बन्धदोसो दस्सितो, न नदीसीमाय, एवमिधापीति दडुब्बं। अयञ्चत्थो उपरि पाकटो भविस्सति। 
आहच्चाति फुसित्वा। 


महासीमं वा सोधेत्वाति महासीमगतानं सब्बेसं भिक्खूनं हत्थपासानयनछन्दाहरणादिवसेन सकलं महासीमं सोधेत्वा। एतेन 

सब्बविपत्तियो मोचेत्वा पुब्बे सुहु बद्धानम्मि द्विन्नं बद्धसीमानं पच्छा रुक्खादिसम्बन्धेन उप्पज्जनतो ईदिसो पाळिमुत्तको सम्बन्धदोसो 
अत्थीति दस्सेति, सो च “न, भिक्खवे, सीमाय सीमा सम्भिन्दितब्बा”तिआदिना बद्धसीमानं अञ्जमञ्ञं सम्भेदज्झोत्थरणं पटिक्खिपित्वा 
“अनुजानामि भिक्खवे सीमं सम्मन्नन्तेन सीमन्तरिकं ठपेत्वा सीमं सम्मन्नितुः'न्ति (महाव° १४८) उभिन्नं बद्भसीमानं अन्तरा 
सीमन्तरिकं ठपेत्वा बन्धितुं अनुजाननेन सम्भेदज्झोत्थरणे विय तासं अञ्ञमञ्जं फुसित्वा तिइुनवसेन बन्धनम्पि न वड्टतीति सिद्धत्ता 
बद्भानम्पि तासं पच्छा अञ्जमञ्ञं एकरुक्खादीहि फुसित्वा ठानम्पि न वट्टतीति भगवतो अधिप्पायञ्जूहि सङ्गीतिकारकेहि निद्भारितो 
बन्धनकाले पटिक्खित्तस्स सम्बन्धदोसस्स अनुलोमेन अकप्पियानुलोमत्ता। अयं पन सम्बन्धदोसो पुब्बे सुटु बद्धानं पच्छा सञ्जातत्ता 
बज्झमानक्खणे विय असीमत्तं कातुं न सक्कोति, तस्मा रुक्खादिसम्बन्धे अपनीतमत्ते ता सीमा पाकतिका होन्ति। यथा चायं पच्छा न 
वट्टति, एवं बज्झमानक्खणेपि तासं रुक्खादिसम्बन्धे सति ता बन्धितुं न वट्टतीति दड्डब्बं। 


केचि पन महासीमं वा सोधेत्वाति एत्थ “महासीमगता भिक्खू यथा तं साखं वा पारोहं वा कायकायपटिबद्भेहि न फुसन्ति, एवं 
सोधनमेव इधाधिप्पेतं, न सकलसीमासोधन'न्ति वदन्ति, तं न यत्तं अद्वकथाय विरुज्झनतो। तथा हि “महासीमाय पथवीतलं वा 
तत्थजातकरुक्खादीनि वा आहच्च तिटटती”ति एवं साखापारोहानं महासीमं फुसित्वा ठानमेव सम्बन्धदोसे कारणत्तेन वुत्तं, न पन तत्थ 
ठितभिक्खूहि साखादीनं फुसनं । यदि हि भिक्खूनं साखादिं फुसित्वा ठानमेव कारणं सिया, “तस्स साखं वा ततो निग्गतपारोहं वा 
महासीमाय पविटुँ तत्रद्दी कोचि भिक्खु फुसित्वा तिट्ठती 'ति भिक्खुफुसनमेव वत्तब्बं सिया। यञ्हि तत्थ महासीमासोधने कारणं, तदेव 
तस्मिं वाक्ये पधानतो दस्सेतब्बं । न हि आहच्चट्टितमेव साखादिं फुसित्वा ठितो भिक्खु सोधेतब्बो आकासटसाखादिं फुसित्वा 
ठितभिक्खुस्सपि सोधेतब्बतो, कि निरत्थकेन आहच्चट्डानवचनेन, आकासडटसाखासु च भिक्खुफुसनमेव कारणत्तेन वुत्तं, सोधनञ्च 
तस्सेव भिक्खुस्स हत्थपासानयनादिवसेन सोधनं वृत्तं। इध पन ““महासीमं सोधेत्वा”ति सकलसीमासाधारणवचनेन सोधनं वुत्तं, अपि च 
साखादिं फुसित्वा ठितभिक्खुमत्तसोधने अभिमते “महासीमाय पथवीतल "न्ति विसेससीमोपादानं निरत्थकं सिया यत्थ कत्थचि अन्तमसो 
आकासेपि ठत्वा साखादिं फुसित्वा ठितस्स सोधेतब्बतो। 


छिन्दित्वा बहिट्का कातब्बाति तत्थ पतिड्टितभाववियोजनवचनतो च विसभागसीमानं फुसनेनेव सकलसीमासोधनहेतुको 
अड्टकथासिद्धोयं एको सम्बन्धदोसो अत्थेवाति गहेतब्बो। तेनेव उदकुक्खेपसीमाकथायम्पि (महाव० अट्ट० १४७) “विहारसीमाय वा 
गामसीमाय वा पतिड्टितो”ति च “नदीतीरे पन खाणुकं कोड्देत्वा तत्थ बद्धनावाय वा न वड़ती”ति च “सचे पन सेतु वा सेतुपादा वा 
बहितीरे पतिड्टिता, कम्मं कातुं न वट्टती”ति च एवं विसभागासु गामसीमासु साखादीनं फुसनमेव सङ्करदोसकारणत्तेन वृत्तं, न 
भिक्खुफुसनं। तथा हि “अन्तोनदियं जातरुक्खे बन्धित्वा कम्मं कातब्ब''न्ति नदियं नावाबन्धनं अनुञ्ञजातं उदकुक्खेपनिस्सयत्तेन 
नदीसीमाय सभागत्ता। यदि हि भिक्खूनं फुसनमेव पटिच्च सब्बत्थ सम्बन्धदोसो वृत्तो सिया, नदियम्पि बन्धनं पटिक्खिपितन्बं भवेय्य। 
तत्थापि हि भिक्खुफुसनं कम्मकोपकारणं होति, तस्मा सभागसीमासु पविसित्वा भूमिआदिं फुसित्वा, अफुसित्वा वा साखादिम्हि ठिते तं 
साखादिं फुसन्तोव भिक्खु सोधेतब्बो । विसभागसीमासु पन साखादिम्हि फुसित्वा ठिते तं साखादिं अफुसन्तापि सब्बे भिक्खू सोधेतब्बा, 
अफुसित्वा ठिते पन तं साखादिं फुसन्ताव भिक्खू सोधेतब्बाति निट्टुमेत्थ गन्तब्बं । 


यं पनेत्थ केचि “बद्भसीमानं द्विन्नं अञ्ञमञ्ञं विय बद्धसीमगामसीमानम्पि तदञ्जासम्पि सब्बासं समानसंवासकसीमानं अञ्ञमञ्ञं 
रुक्खादिसम्बन्धे सति तदुभयम्पि एकसीमं विय सोधेत्वा एकत्थेव कम्मं कातब्बं, अञ्ञथा कतं कम्मं विपज्जति, नत्थेत्थ 
सभागविसभागभेदो”ति वदन्ति, तं तेसं मतिमत्तं सभागसीमानं अञ्जमञ्ञं सम्बन्धदोसाभावस्स विसभागसीमानमेव तब्भावस्स 
सृत्तसुत्तानुलोमादिविनयनयेहि सिद्भत्ता। तथा हि “अनुजानामि, भिक्खवे, सीमं सम्मन्नितु'न्ति (महाव० १३८) गामसीमायमेव बद्भसीमं 
सम्मन्नितुं अनुञ्ञातत्ता तासं निस्सयनिस्सितभावेन सभागता, सम्भेदज्झोत्थरणदोसाभावो च सुत्ततोव सिद्धो। बन्धनकाले पन 


अकपियं पटिबाहति, तं वो कप्पती”ति (महाव° ३०५) वृत्तत्ता एवं ताव गामबद्धसीमानं अञ्जमञ्ञं सभागता, सम्भेदादिदोसाभावो च 


सृत्तसृत्तानुलोमतो सिद्धो, इमिना एव नयेन अरञ्जसीमसत्तब्भन्तरसीमानं नदीआदिसीमउदकुक्खेपसीमानञ्च सृत्तसुत्तानुलोमतो 
अञ्जमञ्ञं सभागता, सम्भेदादिदोसाभावो च सिद्धोति वेदितब्बो । 


बद्धसीमाय पन अञ्ञाय बद्भसीमाय नदीआदिसीमासु च बन्धितुं पटिक्खेपर्सिद्भितो चेव उदकुक्खेपसत्तब्भन्तरसीमानं नदीआदीसु 

एव कातुं नियमनसृत्तसामत्थियेन बद्भसीमगामसीमासु करणपटिक्खेपसिद्धो च तासं अञ्जमञ्ञसभागता उप्पत्तिकखणे पच्छा च 
रुक्खादीहि सम्भेदादिदोससम्भवो च वृत्तनयेन सृत्तसृत्तानुलोमतोव सिज्झन्ति। तेनेव अट्डकथायं विसभागसीमानमेव वटरुक्खादिवचनेहि 
सम्बन्धदोसं दस्सेत्वा सभागानं बद्धसीमगामसीमादीनं सम्बन्धदोसो न दस्सितो। न केवलञ्च न दस्सितो, अथ खो तासं सभागसीमानं 
रुक्खादिसम्बन्धेपि दोसाभावोपि पाव्ठिअट्ठकथासु जापितो एव । तथा हि पाळियं (महाव० १३८) “पब्बतनिमित्तं पासाणनिमित्तं वननिमित्तं 
रुक्खनिमित्त'न्तिआदिना वडुनकनिमित्तानि अनुञ्ञातानि, तेन नेसं रुक्खादिनिमित्तानं बडने बद्भसीमगामसीमानं सङ्करदोसाभावो 
जापितोव होति, द्विन्ने पन बद्धसीमानं ईदिसो सम्बन्धो न वट्टति । वुत्तञ्हि “एकरुक्खोपि द्विन्नं सीमानं निमित्तं होति, सो पन वड्न्तो 
सीमसङ्करं करोति, तस्मा न कातब्बो”ति। “अनुजानामि, भिक्खवे, तियोजनपरमं सीमं बन्धितु”न्ति (महाव० १४०) वचनतोपि चायं 
जापितो | तियोजनपरमाय हि सीमाय समन्ता परियन्तेसु रुक्खलतागुम्बादीहि बद्धगामसीमानं नियमेन अञ्जमञ्ञं सम्बन्धस्स सम्भवतो 
“ईदिसं सम्बन्धं विनासेत्वाव सीमा सम्मन्नितब्बा"ति अट्ठकथायम्पि न वुत्तं। 


यदि चेत्थ रुक्खादिसम्बन्धेन कम्मविपत्ति भवेय्य, अवस्समेव वत्तब्बं सिया । विपत्तिपरिहारत्थञ्हि आचरिया निरासङ्कट्ठानेसुपि 
“भित्ति अकित्तेत्वा'तिआदिना सिद्धमेवत्थं पुनप्पुनं अवोचुं, इध पन “वनमञ्झे विहारं करोन्ति, वनं न कित्तेतब्ब''न्तिआदिना 
रुक्खलतादीहि निरन्तरे वनमज्झेपि सीमाबन्धनमवोचुं। तथा थम्भानं उपरि कतपासादादीसु हेट्ठा थम्भादीहि एकाबद्धेसु उपरिमतलादीसु 
सीमाबन्धनं बहुधा वृत्तं, तस्मा बद्धसीमगामसीमानं रुक्खादिसम्बन्धो तेहि मुखतोव विहितो, अपिच गामसीमानम्पि पाटेक्कं 
बद्धसीमासदिसताय एकाय गामसीमाय कम्मं करोन्तेहि दब्बतिणमत्तेनपि सम्बन्धा गामन्तरपरम्परा अरञ्जनदीसमुद्दा च सोधेतब्बाति 
सकलं दीपं सोधेत्वाव कातब्बं सिया। एवं पन असोधेत्वा पठममहासङ्गीतिकालतो पभुति कतानं उपसम्पदादिकम्मानं सीमासम्मुतीनञ्च 
बिपज्जनतो सब्बेसम्पि भिक्खूनं अनुपसम्पन्नसङ्कापसङ्गो च दुन्निवारो होति, न चेतं युत्तं, तस्मा वुत्तनयेन विसभागसीमानमेव 
रुक्खादिसम्बन्धदोसो, न बद्धसीमगामसीमादीनं सभागसीमानन्ति गहेतब्बं । 


महासीमासोधनस्स दुक्करताय खण्डसीमायमेव येभुय्येन सङ्घकम्मकरणन्ति आह ““सीममाळकेतिआदि। महासङ्घसन्निपातेसु 
पन खण्डसीमाय अप्पहोनकताय महासीमाय कम्मे करियमानेपि अयं नयो गहेतब्बोव। उक्खिपापेत्वाति इमिना कायपटिबद्भेन सीमं 
फुसन्तोपि सीमट्डोव होतीति दस्सेति। पुरिमनयेपीति खण्डसीमतो महासीमं पविट्टसाखानयेपि। सीमद्ुरुक्खसाखाय निसिन्नो सीमट्डोव 
होतीति आह 'हत्थपासमेव आनेतब्बो”ति। एत्थ च “रुक्खसाखादीहि अञ्जमञ्ञसम्बन्धासु एतासु खण्डसीमाय तयो भिक्खू, 
महासीमाय द्वेति एवं द्वीसु सीमासु सीमन्तरिकं अफुसित्वा, हत्थपासञ्च अविजहित्वा ठितेहि पञ्चहि भिक्खूहि उपसम्पदादि कम्मं कातुं 
बड्टती”ति केचि वदन्ति, तं न युत्तं “नानासीमायं ठितचतुत्थो कम्मं करेय्य, अकम्मं न च करणीय न्तिआदिवचनतो (महाव° ३८९) । 
तेनेवेत्थापि महासीमं सोधेत्वा माळकसीमायमेव कम्मकरणं विहितं । अञ्जथा भिन्नसीमड्टताय तत्रटुस्स गणपूरकत्ताभावा कम्मकोपोव 
होतीति। 


यदि एवं कथं छन्दपारिसुद्धिआहरणवसेन महासीमासोधनन्ति? तम्पि विनयञ्ञू न इच्छन्ति, हत्थपासानयनबहिसीमकरणवसेन 
पनेत्थ सोधनं इच्छन्ति, दिन्नस्सपि छन्दस्स अनागमनेन महासीमड्टो कम्मं कोपेतीति। यदि चस्स छन्दादि नागच्छति, कथं सो कम्मं 
कोपेस्सतीति? द्विन्नं विसभागसीमानं सम्बन्धदोसतो, सो च सम्बन्धदोसो अट्ठकथावचनप्पमाणतो। न हि विनये सब्बत्थ युत्ति सक्का ञातुं 
बुद्धगोचरत्ताति वेदितब्बं। केचि पन “सचे द्वेपि सीमायो पूरेत्वा निरन्तरं ठितेसु भिक्खूसु कम्मं करोन्तेसु एकाय एव सीमाय गणो च 
उपसम्पदापेक्खो च अनुस्सावको च एकतो तिट्ठति, कम्मं सुकतमेव होति। सचे पन कम्मारहो वा अनुस्सावको वा सीमन्तरट्टो होति, 
कम्मं विपज्जती"ति वदन्ति, तञ्च बद्भसीमगामसीमादिसभागसीमासु एव युज्जति। यासु अञ्जमञ्जं रुक्खादिसम्बन्धेसुपि दोसो नत्थि, 
यासु पन अत्थि, न तासु, विसभागसीमासु रुक्खादिसम्बन्धे सति एकत्थ ठितो इतरड्टानं कम्मं कोपेति एव अ्ठटकथाय सामञ्ञतो 
सोधनस्स वुत्तत्ताति अम्हाकं खन्ति, वीमंसित्वा गहेतब्बं । 


सारत्थदीपनियं (सारत्थ° टी० महावग्ग ३.१३८) “उक्खिपापेत्वा कातुं न वट्टतीति खण्डसीमाय अन्तो ठितत्ता रुक्खस्स तत्थ 
ठितो हत्थपासमेव आनेतब्बोति उक्खिपापेत्वा कातुं न वड़ती”ति वुत्तं। वजिरबुद्धिटीकायं (वजिर० टी० महावग्ग १३८) पन 
““उक्खिपापेत्वा कातुं न वट्टति, कस्मा? अन्तो ठितत्ता। रुक्खस्स हि हेट्टा पथवीगतं मूलं खण्डसीमायेव होति। अब्बोहारिकं वाति 
अपरे। 'मज्झे पन छिन्ने महासीमाय ठितं मूलं महासीममेव भजति, खण्डसीमाय ठितं खण्डसीममेव भजति तदायत्तपथवीआदीहि 

अनुग्गहितत्ता'ति च वुत्तं। 'सीमाय पच्छा उद्टितरुक्खे निसीदित्वा कम्मं कातुं वट्टति पच्छा सीमायं कतगेहे विया'ति वत्वा 
'बन्धनकाले ठिते रुक्खे निसीदित्वा कातुं न वट्टति उपरिसीमाय अगमनतो'ति कारणं वदन्ति। एवं सति बन्धनकाले पुन आरोहणं नाम 
नत्थि, बन्धितकाले एव आरोहतीति आपज्जति पच्छा उद्टितरुक्खो पन तप्पटिबद्भत्ता सीमासङ्कमेव गतो। एवं पुब्बे उड्टितरुक्खोपीति 
गहेतब्बं। “यं किञ्ची”ति वचनतो तिणादिपि सङ्गहितं, महाथेरापि तिणं सोधेत्वाव करोन्ती”ति वृत्तं। 


न ओतरतीति पणवसण्ठानपब्बतादीसु हेड्ठा पमाणरहितं ठानं न ओतरति। किञ्चापि पनेत्थ बज्झमानक्खणे उद्भम्पि 
पमाणरहितपब्बतादि नारोहति, तथापि तं पच्छा सीमट्ठताय सीमा होति। हेड्ठा पणवसण्ठानादि पन उपरि बद्धायपि सीमाय सीमसङ्घं न 
गच्छति, तस्सेव वसेन “न ओतरती" ति वृत्तं, इतरथा ओरोहणारोहणानं साधारणवसेन “न ओतरती”तिआदिना वत्तब्बतो । जातं यं 
किञ्चीति निद्डितसीमाय उपरि जातं विज्जमानं पुब्बे ठितं पच्छा सञ्जातं पविट्टञ्च यं किञ्चि सविञ्जाणकाविञ्जाणकं सब्बम्पीति अत्थो। 
अन्तोसीमाय हि हत्थिकखन्धादिसविञ्ञाणकेसु निसिन्नोपि भिक्खु सीमड्टोव होति। बद्धाय सीमायाति इदञ्च पकरणवसेन उपलक्खणतो 
वुत्तं। अबद्धसीमासुपि सब्बासु ठितं तं सीमासङ्कमेव गच्छति। एकसम्बन्धेन गतन्ति रुक्खलतादितत्रजातमेवसन्धाय वृत्तं। तादिसञ्हि 
“इतो गत”न्ति वत्तब्बतं अरहति। 


यं पन “इतो गत”न्ति वा “ततो आगत"न्ति वा वत्तुं असक्कुणेय्यं उभोसु बद्भसीमगामसीमासु उदकुक्खेपनदीआदीसु च तिरियं 
पतितरज्जुदण्डादि, तत्थ किं कातब्बन्ति? एत्थ पन “बद्भसीमाय पतिड्टितभागो बद्भसीमा, गामसीमाय पतिदड्डितभागो गामसीमा 
तदुभयसीमट्टपब्बतादि विय, बद्धसीमतो उट्टितवटरुक्खस्स पारोहे, गामसीमाय गामसीमतो उट्टितवटरुक्खस्स पारोहे च बद्धसीमाय 
पतिट्टितेपि एसेव नयो। मूले पतिड्टितकालतो पट्ठाय हि “इतो गतं, ततो आगत'न्ति वत्तं असक्कुणेय्यतो सो भागो यथापविड्टसीमड्टसङ्कमेव 
गच्छति। तेसं रुक्खपारोहानं अन्तरा पन आकासड्टसाखा भूमियं सीमापरिच्छेदप्पमाणेन तदुभयसीमा होती 'ति केचि वदन्ति। यस्मा 
पनस्सा साखाय पारोहो पविट्टसीमाय पथवियं मूलेहि पतिड्टहित्वापि याव साख विना ठातुं न सक्कोति, ताव मूलसीमद्त॑ न विजहति। यदा 
पन सण्ठातुं सक्कोति, तदापि पारोहमत्तमेव पविट्ठसीमतं समुपेति, तस्मा सब्बोपि आकासड्साखाभागो पुरिमसीमट्टतं न विजहति ततो 
आगतभागस्स अविजहितत्ताति अम्हाकं खन्ति। उदकुक्खेपनदीआवीसुपि एसेव नयो। तत्थ च विसभागसीमाय एव पविद्ठे 
सकलसीमासोधनं, सभागाय पवि्टे फुसित्वा ठितमत्तभिक्खुसोधनञ्च सब्बं पुब्बे वुत्तनयमेव। 


१६४. एत्थ च नदीपारसीमाकथाय पारयतीति अज्झोत्थरति। नदिया उभोसु तीरेसु पतिट्टहमाना सीमा नदीअज्झोत्थरा नाम होतीति 
आह “नदिं अज्झोत्थरमान'न्ति। अन्तोनदियञ्हि सीमा न ओतरति। नदीलक्खणे पन असति ओतरति। सा च तदा नदीपारसीमा न 
होतीति आह “नदिया लक्खणं नदीनिमित्ते वुत्तनयमेवा”ति। अस्साति भवेय्य। अवस्सं लब्भनेय्या पन धुवनावाव होतीति सम्बन्धो । 
न नावायाति इमिना नावं विनापि सीमा बद्धा सुबद्धा एव होति, आपत्तिपरिहारत्था नावाति दस्सेति। 


रुक्खसङ्घाटमयोति अनेकरुक्खे एकतो घटेत्वा कतसेतु । रुक्खं छिन्दित्वा कतोति पाठसेसो । “सब्बनिमित्तानं अन्तो ठितभिक्खू 
हत्थपासे कत्वाति इदं उभिन्नं तीरानं एकगामखेत्तभावं सन्धाय वुत्तं । पब्बतसण्ठानाति एकतो उग्गतदीपसिखरत्ता समन्तपासादिकायं 
वुत्तं 

१६५. सीमासमूहनकथायं सोति भिकखुनिसङ्घो । द्वेषीति द्वे समानसंवासअविप्पवाससीमायो । अविष्पवाससीमाति महासीमं 
सन्धाय बदति । तत्थेव येभुय्येन अविप्पवासाति। अविप्पवासं अजानन्तापीति इदं महासीमाय विज्जमानाविज्जमानत्तं, तस्सा 
बाहिरपरिच्छेदञ्च अजानन्तानं वसेन वृत्तं। एवं अजानन्तेहिपि अन्तोसीमाय ठत्वा कम्मवाचाय कताय सा सीमा समूहताव होतीति आह 
““समूहनितुञ्चेव बन्धितुञ्च सक्खिस्सन्ती ति । निरासङ्कट्ठानेति खण्डसीमारहितट्ठाने। इदञ्च महासीमाय विज्जमानायपि 
कम्मकरणसुखत्थं खण्डसीमा इच्छिताति तं चेतियङ्गणादिबहुसन्निपातद्टाने न बन्धतीति वृत्तं। तत्थापि सा बद्धा सुबद्धा एव महासीमा 
विय। पटिबन्धितुं पन न सक्खिस्सन्तेवाति इदं खण्डसीमाय असमूहतत्ता, तस्सा अविज्जमानत्तस्स अजाननतो च महासीमाबन्धनं 
सन्धाय वृत्तं । खण्डसीमा पन निरासङ्कड्टाने बन्धितुं सक्खिस्सन्तेव। सीमासम्भेदं कत्वाति खण्डसीमाय विज्जमानपकखे सीमाय सीमं 
अज्झोत्थरणसम्भेदं कत्वा अविज्जमानपक्खेपि सम्भेदसङ्काय अनिवत्तनेन सम्भेदसङ्कं कत्वा। अविहारं करेस्युन्ति सङ्घ कम्मानारहं 
करेय्युं। पुब्बे हि चेतियङ्गणादिनिरासङ्कट्ठाने कम्मं कातुं सक्का, इदानि तम्पि विनासितन्ति अधिप्पायो। न समूहनितब्बाति खण्डसीमं 

अजानन्तेहि न समूहनितब्बा। उभोपि न जानन्तीति उभिन्नं पदेसनियमं वा तासं द्विन्नम्पि वा अज्जतराय वा विज्जमानतं वा 
अविज्जमानतं वा न जानन्ति, सब्बत्थ सङ्का एव होति। नेव समूहनितुं, न बन्धितुं सक्खिस्सन्तीति इदं निरासङ्कड्ठाने ठत्वा समूहनितुं 
सक्कोन्तापि महासीमं पटिबन्धितुं न सक्खिस्सन्तीति इममत्थं सन्धाय वुत्तं। न च सक्का...पे०... कम्मवाचा कातुन्ति इदं 
सीमाबन्धनकम्मवाचं सन्धाय वृत्तं । तस्माति यस्मा बन्धितुं न सक्का, तस्मा न समूहनितब्बाति अत्थो। 


केचि पन “ईदिसेसुपि विहारेसु छपञ्चमत्ते भिक्खू गहेत्वा विहारकोटितो पट्टाय विहारपरिक्खेपस्स अन्तो च बहि च समन्ता लेड्डपाते 
सब्बत्थ मञ्चप्पमाणे ओकासे निरन्तरं ठत्वा पठमं अविप्पवाससीमं, ततो समानसंवासकसीमञ्च समूहननवसेन सीमाय समुग्घाते कते 
तस्मिं विहारे खण्डसीमाय, महासीमाय वा ठितविज्जमानत्ते सति अवस्सं एकस्मिं मञ्चट्ठाने तासं मज्झगता ते भिक्खू ता समूहनेय्युं, ततो 
गामसीमा एव अवसिस्सेय्य। न हेत्थ सीमाय, तप्परिच्छेदस्स वा जाननं अङ्गं । सीमाय पन अन्तोठानं 'समूहनिस्सामा'ति 
कम्मवाचाकरणञ्चेत्थ अङ्गं । अट्ठकथायं 'खण्डसीमं पन जानन्ता अविप्पवासं अजानन्तापि समूहनितुञ्चेव बन्धितुञ्च सक्खिस्सन्ती'ति 
एवं महासीमाय परिच्छेदस्स अजाननेपि समूहननस्स वुत्तत्ता गामसीमाय एव च अवसिड्डाय तत्थ यथारुचि दुविधम्पि सीमं बन्धितुञ्चेव 
उपसम्पदादिकम्मं कातुञ्च वटुती”ति वदन्ति, तं यृत्तं विय दिस्सति, वीमंसित्वा गहेतब्बन्ति विमतिविनोदनियं (वि० वि० टी० महावग्ग 
२.१४४) आगतो विनिच्छयो। सारत्थदीपनियं (सारत्थ० टी० महावग्ग ३.१४४) पन “अविप्पवाससीमा न समूहन्तब्बाति महासीमं 
सन्धाय वदति। निरासङ्कट्ठानेसु ठत्वाति चेतियङ्गणादीनं खण्डसीमाय अनोकासत्ता वुत्तं । खण्डसीमञ्हि बन्धन्ता तादिसं ठानं पहाय 
अञ्जस्मिं विवित्ते ओकासे बन्धन्ति। अप्पेव नाम समूहनितुं सक्खिस्सन्तीति अविप्पवाससीमंयेव समूहनितुं सक्खिस्सन्ति, न 
खण्डसीमं | पटिबन्धितुं पन न सक्खिस्सन्तेवाति खण्डसीमायं अञ्ञातत्ता न सक्खिस्सन्ति। न समूहनितब्बाति खण्डसीमं 
अजानन्तेहि न समूहनितब्बा'ति वुत्तं । 


१६६. एवं बद्धसीमाविनिच्छयं कथेत्वा इदानि अबद्भसीमाविनिच्छयं दस्सेतुं “अबद्धसीमा पना”ति आह। सा कतिविधाति आह 
“गामसीमा सत्तब्भन्तरसीमा उदकुक्खेपसीमाति तिविधा ति । पाळियं (महाव० १४७) “असम्मताय, भिक्खवे, सीमाया"तिआदिना 
गामसीमा एव बद्भसीमाय खेत्तं अरञ्जनदीआदयो विय सत्तब्भन्तरउदकुक्खेपादीनं, सा च गामसीमा बद्भसीमाय रहितड्टाने सयमेव 
समानसंवासा होतीति दस्सेति। “या तस्स गामस्स गामसीमा”ति एत्थ गामपरिक्खेपस्स अन्तो च बहि च खेत्तवत्थुअरञ्ञपब्बतादिकं 
सब्बं गामकखेत्तं सन्धाय ““गामस्सा'ति वुत्तं, न अन्तरघरमेव, तस्मा तस्स सकलस्स गामकखेत्तस्स सम्बन्धनीया गामसीमाति एवमत्थो 
गहेतब्बो। यो हि सो अन्तरघरखेत्तादीसु अनेकेसु भूमिभागेसु “गामो”ति एकत्तेन लोकजनेहि पञ्जत्तो गामवोहारो, सोब इध 
“गामसीमा "तिपि वुच्चतीति अधिप्पायो। गामो एव हि गामसीमा। इमिनाव नयेन उपरि अरञ्ञं नदी समुद्दो जातस्सरोति, एवं तेसु तेसु 
भूमिप्पदेसेसु एकत्तेन लोकजनपञ्जत्तानमेव अरञ्ञादीनं अरञ्ञजसीमादिभावो वेदितब्बो, लोके पन गामसीमादिवोहारो गामादीनं 
मरियादायमेव वत्तु वट्टति, न गामक्खेत्तादीसु सब्बत्थ सासने पन ते गामादयो इतरनिवत्तिअत्थेन सयमेव अत्तनो मरियादाति कत्वा गामो 
एव गामसीमा, अरञ्ञमेव अरञ्ञसीमा, समुद्दो एव समुद्दसीमाति सीमावोहारेन वुत्ताति वेदितब्बो। पाळियं निगमस्स वाति इदं 
गामसीमप्पभेदं उपलक्खणवसेन दस्सेतुं वृत्तं । तेनाह “नगरम्पि गहितमेवा ति । 


बलिं लभन्तीति इदं येभुय्यवसेन वृत्तं । “अयं गामो एत्तको करीसभागोतिआदिना पन राजपण्णेसु आरोपितेसु भूमिभागेसु यस्मिं 
यस्मिं तळाकमातिकासुसानपब्बतादिके पदेसे बलिं न गण्हन्ति, सोपि गामसीमा एव। राजादीहि परिच्छिन्नभूमिभागो हि सब्बोव ठपेत्वा 
नदीलोणिजातस्सरे गामसीमाति वेदितब्बा। तेनाह “परिच्छिन्दित्वा राजा कस्सचि देती”ति। सचे पन तत्थ राजा कञ्चि पदेसं 
गामन्तरेन योजेति, सो पविट्टगामसीमतं एव भजति। नदीजातस्सरे विनासेत्वा तळाकादिभावं वा पूरेत्वा खेत्तादिभावं वा पापितेसुपि एसेव 
नयो। 


ये पन गामा राजचोरादिभयपीळितेहि मनुस्सेहि छड्टिता चिरम्पि निम्मनुस्सा तिइन्ति, समन्ता पन गामा सन्ति, तेपि पाटेक्कं 
गामसीमाव। तेसु हि राजानो समन्तगामवासीहि कसापेत्वा वा येहि केहिचि कसितड्ठानं लिखित्वा वा बलिं गण्हन्ति, अञ्जेन वा गामेन 
एकोभावं उपनेन्ति, ये पन गामा राजूहिपि परिच्चत्ता गामखेत्तानन्तरिका महाअरञ्ञेन एकोभूता, ते अगामकारञ्ञसीमतं पापुणन्ति, पुरिमा 
गामसीमा विनस्सति, राजानो पन एकस्मिं अरञ्जादिपदेसे महन्तं गामं कत्वा अनेकसहस्सानि कुलानि वासापेत्वा तत्थ वासीनं 
भोगगामाति समन्ता भूतगामे परिच्छिन्दित्वा देन्ति, पुराणनामं पन परिच्छेदञ्च न विनासेन्ति, तेपि पच्चेकं गामसीमा एव, एत्तावता 

पुरिमगामसीमतं न विजहन्ति। सा च इतरा चातिआदि “समानसंवासा एकूपोसथा”ति पाळिपदस्स (महाव० १४३) 
अधिप्पायविवरणं। तत्थ हि सा च राजिच्छावसेन परिवत्तेत्वा समुप्पन्ना अभिनवा, इतरा च अपरिवत्ता पकतिगामसीमा यथा बद्धसीमाय 
सब्बं सङ्घकम्मं कातुं वट्टति, एवमेतापि सब्बकम्मारहतासदिसेन बद्धसीमासदिसा समानसंवासा एकूपोसथाति अधिप्पायो। सामञ्जतो 
““बद्धसीमासदिसा' ति वुत्ते तिचीवराविप्पवाससीमं बद्भसीमं एव मञ्जन्तीति तंसदिसतानिवत्तनमुखेन उपरिसत्तब्भन्तरसीमाय 
तंसदिसतापि अत्थीति दस्सननयस्स इधेव पसङ्गं दस्सेतुं “केवल न्तिआदि वुत्तं । 


विञ्झाटविसदिसे अरञ्ञेति यत्थ “असुकगामस्स इदं खेत्त" न्ति गामवोहारो नत्थि, यत्थ च नेव कसन्ति न वपन्ति, तादिसे 
अरञ्ञे। मच्छबन्धानं अगमनपथा निम्मनुस्सावासा समुद्दन्तरदीपकापि एत्थेव सङ्गय्हन्ति। यं यञ्हि अगामक्खेत्तभूतं 
नदीसमुद्दजातस्सरविरहितपदेसं, तं सब्बं अरञ्ञसीमाति वेदितब्बं। सा च सत्तब्भन्तरसीमं विना सयमेव समानसंवासा बद्धसीमासदिसा, 
नदीआदिसीमासु विय सब्बमेत्थ सङ्घकम्मं कातुं वट्टति । नदीसमुद्जातस्सरानं ताव अट्ठकथायं “अत्तनो सभावेनेव 
बद्धभसीमासदिसा”तिआदिना वुत्तत्ता सीमता सिद्धा । अरञ्ञस्स पन सीमता कथन्ति? सत्तब्भन्तरसीमानुजाननसुत्तादिसामत्थियतो। यथा 
हि गामसीमाय वग्गकम्मपरिहारत्थं बहू बद्धसीमायो अनुञ्ञाता, तासञ्च द्विन्नं अन्तरा अञ्ञमञ्जं असम्भेदत्थं सीमन्तरिका अनुञ्ञाता, 
एवमिध अरञ्जेपि सत्तब्भन्तरसीमा। तासञ्च द्विन्नं अन्तरापि सीमन्तरिकाय पाव्ठिअट्ठकथासु विधानसामत्थियतो अरञ्ञजस्सपि सभावेनेव 
नदीआदीनं विय सीमभावो तत्थ वग्गकम्मपरिहारत्थमेव सत्तब्भन्तरसीमाय अनुञ्ञातत्ताव सिद्भोति वेदितब्बं। तत्थ सीमायमेव हि ठिता 
सीमट्टानं वग्गकम्मं करोन्ति, न असीमायं आकासे ठिता विय आकासट्टानं। एवमेव हि सामत्थियं गहेत्वा “सब्बा, भिक्खवे, नदी 
असीमा"तिआदिना (महाव० १४७) पटिक्खित्तबद्धसीमानम्पि नदीसमुह्दजातस्सरानं अत्तनो सभावेनेव सीमभावो अट्टकथायं (महाव० 
अट्ट० १४७) वुत्तोति गहेतब्बो । 


अथस्स ठितोकासतोति तस्स भिकखुस्स ठितोकासतो। सचेपि हि भिक्खुसहस्सं तिट्ठति, तस्स ठितोकासस्स बाहिरन्ततो पट्टाय 
भिक्खूनं वग्गकम्मपरिहारत्थं सीमापेक्खाय उप्पन्नाय ताय सह सयमेव उप्पन्ना सत्तब्भन्तरसीमा समानसंवासकाति अधिप्पायो। यत्थ पन 
खुद्दके अरज्जे महन्तेहि भिक्खूहि परिपुण्णताय वग्गकम्मसङ्काभावेन सत्तब्भन्तरसीमापेक्खा नत्थि, तत्थ सत्तब्भन्तरसीमा न उप्पज्जति। 
केवलारञ्ञसीमायमेव, तत्थ सङ्घेन कम्मं कातब्बं । नदीआदीसुपि एसेव नयो। वक्खति हि “सचे नदी नातिदीघा होति, पभवतो पट्टाय 
याव मुखद्वारा सब्बत्थ सङ्घो निसीदति, उदकुक्खेपसीमाय कम्मं नत्थी”तिआदि (वि० सङ्ग० अट्टः १६७), इमिना एव च वचनेन 
वग्गकम्मपरिहारत्थं सीमापेक्खाय सति एव उदकुक्खेपसत्तब्भन्तरसीमा उप्पज्जन्ति, नासतीति दटुब्बं 


केचि पन “समन्ता अब्भन्तरं मिनित्वा परिच्छेदकरणेनेव सीमा सञ्जायति, न सयमेवा”ति वदन्ति, तं न गहेतब्बं । यदि हि 
अम्भन्तरपरिच्छेदकरणप्पकारेन सीमा उप्पज्जेय्य, अबद्धसीमाव न सिया भिकखूनं किरियापकारसिद्धितो । अपिच वट्टुकिहत्थानं 
पकतिहत्थानञ्च लोके अनेकविधत्ता, विनये “ईदिसं हत्थपमाण'न्ति अवृत्तत्ता च “येन केनचि मिनिते भगवता अनुञ्ञातेन नु खो हत्थेन 
मिनितं, न नु खो 'ति सीमाय विपत्तिसङ्का भवेय्य, मिनन्तेहि च अनुमत्तम्पि ऊनमधिकमकत्वा मिनितुं असक्कुणेय्यताय विपत्ति एव सिया, 
परिसवसेन चायं वड्डमाना तेसं मिननेन वड्डति, हायति वा। सङ्घे च कम्मं कत्वा गते अयं भिक्खूनं पयोगेन समुप्पन्ना सीमा तेसं पयोगेन 
विगच्छति न विगच्छति च, कथं बद्भसीमा विय याव सासनन्तरधाना न तिट्टेय्य, ठितिया च पुराणविहारेसु विय सकलेपि विसुं अरञ्ञे 
कतसीमा सम्भेदसङ्का न भवेय्य, तस्मा सीमापेक्खाय एव समुप्पज्जति, तब्बिगमेन विगच्छतीति गहेतब्बं। यथा चेत्थ, एवं 
उदकुकखेपसीमायम्पि नदीआदीसुपि । 


तत्थापि हि मञ्झिमपुरिसो न पञ्जायति, तथा सब्बथामेन खिपनं, उभयत्थपि च यस्सं दिसायं सत्तब्भन्तरस्स, उदकुक्खेपस्स वा 
ओकासो नप्पहोति, तत्थ कथं मिननं, खिपनं वा भवेय्य, गामक्खेत्तादीसु पविसनतो अखेत्ते सीमा पविट्टा किन्नाम सीमा न विपज्जेय्य। 
अपेक्खाय सीमुप्पत्तियं पन यतो पहोति, तत्थ सत्तब्भन्तरउदकुक्खेपसीमा सयमेव परिपुण्णा जायन्ति। यतो पन नप्पहोति, तत्थ अत्तनो 
खेत्तप्पमाणेनेव जायन्ति, न बहि। यं पनेत्थ अब्भन्तरमिननप्पमाणस्स वालुकादिखिपनकम्मस्स च दस्सनं, तं सयंजातसीमानं ठितड्टानस्स 
परिच्छेदनत्थं कतं गामूपचारघरूपचारजाननत्थं लेइसुप्पादिखिपनविधानदस्सनं विय । तेनेव मातिकाइकथायं (कङ्का० अट्ठ० 
ऊनवीसतिवस्ससिक्खापदवण्णना) “सीमं वा सम्मन्नति, उदकुक्खेपं वा परिच्छिन्दती "ति वुत्तं। एवं कतेपि तस्स परिच्छेदस्स याथावतो 
जातुं असक्कुणेय्यत्तेन पुथुलतो जत्वा अन्तो तिइन्तेहि निरासङ्कड्ठाने ठातब्बं, अञ्जं बहि करोन्तेहि अतिदूरे निरासङ्कट्ठाने पेसेतब्बं। 

आपरे पन “सीमापेक्खाय किच्चं नत्थि, मग्गगमननहानादिअत्थेहि एकभिकखुस्मिम्पि अरञ्जे वा नदीआदीसु वा पविट्ठे तं 
परिक्खिपित्वा सत्तब्भन्तरउदकुक्खेपसीमा सयमेव पभा विय पदीपस्स समुप्पज्जति। गामकखेत्तादीसु तस्मिं ओतिण्णमत्ते विगच्छति। 
तेनेवेत्थ द्विन्नं सङ्घानं विसुं कम्मं करोन्तानं सीमाद्वयस्स अन्तरा सीमन्तरिकं अञ्ञं सत्तब्भन्तरं उदकुक्खेपञ्च ठपेतुं अनुञ्ञातं । 
सीमापरियन्ते हि केनचि कम्मेन पेसितस्स भिकखुनो समन्ता सञ्जाता सीमा इतरेसं सीमाय फुसित्वा सीमासम्भेदं करेय्य, सो मा होतूति 
वा, इतरथा हत्थचतुरङ्गुलमत्तायपेत्थ सीमन्तरिकाय अनुजानितब्बतो। अपिच सीमन्तरिकाय ठितस्स उभयत्थ कम्मकोपवचनतोपि चेतं 
सिज्झति तम्पि परिक्खिपित्वा सयमेव सञ्जाताय सीमाय उभिन्नम्पि सीमानं, एकाय एव वा सङ्करतो। इतरथा तस्स कम्मकोपवचनं न 
युज्जेय्य । वुत्तञ्हि मातिकाइकथायं (कङ्का० अट्ट० निदानवण्णना) 'परिच्छेदन्भन्तरे हत्थपासं विजहित्वा ठितोपि परिच्छेदतो बहि अञ्ञं 
तत्तकंयेव परिच्छेदं अनतिक्कमित्वा ठितोपि कम्मं कोपेती'ति। किञ्च अगामकारञ्ञे ठितस्स कम्मकरणिच्छाविरहितस्सपि भिक्खुनो 
सत्तब्मन्तरपरिच्छिन्ने अब्मोकासे चीवरविप्पवासो भगवता अनुञ्ञातो, सो च परिच्छेदो सीमा, एवं अपेक्खं विना समुप्पन्ना । तेनेवेत्थ 
“अयं सीमा चीवरविप्पवासपरिहारम्पि लभती'ति (महाव० अट्टः १४७) वृत्तं, तस्मा कम्मकरणिच्छं विनापि वृत्तनयेन समुप्पत्ति 
गहेतब्बा”ति वदन्ति । तं न यृत्तं पदीपपभा विय सब्बपुग्गलानम्पि पच्चेकं सीमासम्भवेन सङ्घे, गणे वा कम्मं करोन्ते तत्थ ठितानं भिकखूनं 
समन्ता पच्चेकं समुप्पन्नानं अनेकसीमानं अञ्जमञ्जं सङ्करदोसप्पसङ्गतो। परिसवसेन चस्सा वड्डि हानि च सम्भवति, पच्छा आगतानं 
अभिनवसीमन्तरुप्पत्ति एव, गतानं समन्ता ठितसीमाविनासो च भवेय्य। 


पाळियं (महाव० १४७) पन “समन्ता सत्तब्भन्तरा, अयं तत्थ समानसंवासा”तिआदिना एका एव सत्तब्भन्तरा उदकुक्खेपा च 
अनुञ्ञाता, न चेसा सीमा सभावेन, कारणसामत्थियेन वा पभा विय पदीपस्स उप्पज्जति, किन्तु भगवतो अनुजाननेनेव। भगवा च इमा 
अनुजानन्तो भिक्खूनं वग्गकम्मपरिहारेन कम्मकरणसुखत्थमेव अनुञ्ञजासीति कथं नहानादिकिच्चेन पविद्ठानम्पि समन्ता तासं सीमानं 
समुप्पत्ति पयोजनाभावा, पयोजने च एकं एव पयोजनन्ति कथं पच्चेकं भिक्खुगणनाय अनेकसीमासमुप्पत्ति। “एकसीमाय हत्थपासं 
अविजहित्वा ठिता”ति (कङ्का अद्ढ० निदानवण्णना) हि वुत्तं । यं पन द्विन्नं सीमानं अन्तरा तत्तकपरिच्छेदेनेव सीमन्तरिकाठपनवचनं, 
तत्थ ठितानं कम्मकोपवचनञ्च, तम्पि इमासं सीमानं परिच्छेदस्स दुब्बोधताय सीमाय सम्भेदसङ्कं कम्मकोपसङ्कञ्च दूरतो परिहरितुं वृत्तं । 


यो च चीवरविप्पवासत्थं भगवता अब्भोकासे दस्सितो सत्तब्भन्तरपरिच्छेदो, सो सीमा एव न होति, खेत्ततळाकादिपरिच्छेदो विय 
अयमेत्थ एको परिच्छेदोव। तत्थ च बहुसु भिक्खूसु एकतो ठितेसु तेसं विसुं विसुं अत्तनो ठितट्ठानतो पट्ठाय समन्ता 
सत्तब्भन्तरपरिच्छेदब्भन्तरे एव चीवरं ठपेतब्बं, न परिसपरियन्ततो। परिसपरियन्ततो पट्ठाय हि अब्भन्तरे गय्हमाने सत्तब्भन्तरपरियोसाने 
ठपितचीवरं मज्झे ठितस्स सत्तब्भन्तरतो बहि होतीति तं अरुणुगामने निस्सग्गियं सिया। सीमा पन परिसपरियन्ततोव गहेतब्बा । 
चीवरविप्पवासपरिहारोपेत्थ अज्झोकासपरिच्छेदस्स विज्जमानत्ता वृत्तो, न पन याव सीमापरिच्छेदं लब्भमानत्ता महासीमाय 
अविप्पवाससीमावोहारो विय। महासीमायम्पि हि गामगामूपचारेसु चीवरं निस्सग्गियं होति, इधापि मज्झे ठितस्स सीमापरियन्ते निस्सग्गियं 
होति, तस्मा यथावुत्तसीमापेक्खावसेनेव तासं सत्तब्भन्तरउदकुक्खेपसीमानं उप्पत्ति, तब्बरिगमेन विनासो च गहेतब्बोति अम्हाकं खन्ति, 
वीमंसित्वा गहेतब्बं। अञ्जो वा पकारो इतो युत्ततरो गवेसितब्बो । 


इध पन “अरञ्ञे समन्ता सत्तब्भन्तरा"ति एवं पाळियं (महाव० १४७), “बिञ्झाटविसदिसे अरञ्ञे समन्ता सत्तब्भन्तरा”ति 
अड्टकथायञ्च (महाव० अट्ट० १४७) रुक्खादिनिरन्तरेपि अरञ्जे सत्तब्भन्तरसीमाय विहितत्ता अत्तनो निस्सयभूताय अरञ्ञसीमाय सह 
एतिस्सा रुक्खादिसम्बन्धे दोसाभावो, पगेव अगामके रुक्खेति निस्सितेपि पदेसे चीवरविप्पवासस्स रुक्खपरिहारं विनाव 
अज्झोकासपरिहारो च अनुमतोति सिद्धोति वेदितब्बं 


उपचारत्थायाति सीमन्तरिकत्थाय। सत्तब्भन्तरतो अधिकं वट्टति, ऊनकं पन न वट्टति एव सत्तब्भन्तरपरिच्छेदस्स दुब्बिजानत्ता। 
तस्मा सङ्घं विना एकेनपि भिक्खुना बहि तिडन्तेन अज्ञं सत्तब्भन्तरं अतिक्कमित्वा दूरे एव ठातब्बं। इतरथा कम्मकोपसङ्करतो। 
उदकुक्खेपेपि एसेव नयो। तेनेव वक्खति “ऊनकं पन न वट्टती”ति (वि० सङ्ग०अट्ट० १६७) । इदञ्चेत्थ सीमन्तरिकाविधानं द्विन्नं 
बद्भसीमानं सीमन्तरिकानुजाननसुत्तानुलोमतो सिद्धन्ति दडुब्बं । किञ्चापि हि भगवता निदानवसेन एकगामनिस्सितानं एकसभागानञ्च 
विन्नं बद्धसीमानमेव अञ्जमञ्जं सम्भेदअज्झोत्थरणदोसपरिहाराय सीमन्तरिका अनुञ्जाता, तथापि तदनुलोमतो एकं अरञ्जसीमं 
नदीआदिसीमञ्च निस्सितानं एकसभागानं द्विन्नं सत्तब्भन्तरसीमानम्पि उदकुक्खेपसीमानम्पि अञ्ञमञ्जं सम्भेदज्झोत्थरणं, सीमन्तरिकं 

विना अब्यवधानेन ठानञ्च भगवता अनभिमतमेवाति जत्वा अट्टठकथाचरिया इधापि सीमन्तरिकाविधानमकंसु। विसभागसीमानम्पि 
हि एकसीमानिस्सितत्तं एकसभागत्तञ्चाति द्वीहङ्गेहि समन्नागमे सति एव सीमन्तरिकं विना ठानं सम्भेदाय होति, नासतीति दडुब्बं । 
सीमन्तरिकविधानसामत्थियेनेव चेतासं रुक्खादिसम्बन्धोपि बद्धसीमा विय अञ्जमञ्ञं न वड्टतीति अयम्पि नयतो दस्सितोवाति गहेतब्बं । 


१६७. सभावेनेवाति इमिना गामसीमा विय अबद्धसीमाति दस्सेति। सब्बमेत्थ सङ्घकम्मं कातुं वट्टतीति समानसंवासा 
एकूपोसथाति दस्सेति। येन केनचीति अन्तमसो सूकरादिना सत्तेन। महोघेन पन उण्णतट्टानतो निन्नट्ठाने पतन्तेन खतो खुद्दको वा महन्तो 
वा लक्खणयुत्तो “जातस्सरो "त्वेव वुच्चति । एत्थपि खुद्दके उदकुक्खेपकिच्चं नत्थि। समुद्दे पन सब्बत्थ उदकुक्खेपसीमायमेव कम्मं 
कातब्बं सोधेतुं दुक्करत्ता। पुन तत्थाति लोकवोहारसिद्धीसु एव तासु नदीआदीसु तीसु अबद्भसीमासु पुन वग्गकम्मपरिहारत्थं 
सासनवोहारसिद्भाय अबद्धसीमाय परिच्छेदं दस्सेन्तोति अधिप्पायो। पाळियं (महाव° १४७) “यं मज्झिमस्स पुरिसस्सा"तिआदीसु उदकं 
उक्खिपित्वा खिपीयति एत्थाति उदकुक्खेपो, उदकस्स पतनोकासो, तस्मा उदकुक्खेपा, अयञ्हेत्थ पदसम्बन्धवसेन अत्थो - 
परिसपरियन्ततो पट्टाय समन्ता याव मज्झिमस्स पुरिसस्स उदकुक्खेपो उदकस्स पतनड्टानं, ताव यं तं परिच्छिन्नट्टानं, अयं तत्थ 
नदीआदीसु अपरा समानसंवासा उदकुक्खेपसीमाति। 


तस्स अन्तोति तस्स उदकुक्खेपपरिच्छिन्नस्स ठानस्स अन्तो। न केवलञ्च तस्सेव अन्तो, ततो बहिपि, “एकस्स उदकुक्खेपस्स 
अन्तो ठातुं न वट्ठती ति वचनं उदकुक्खेपपरिच्छेदस्स दुब्बिजानतो कम्मकोपसङ्का होतीति। तेनेव मातिकाइकथायं (कङ्का० अद्ठु० 
निदानवण्णना) “परिच्छेदब्भन्तरे हत्थपासं विजहित्वा ठितोपि परिच्छेदतो बहि अञ्जं तत्तकंयेव परिच्छेदं अनतिक्कमित्वा ठितोपि कम्मं 
कोपेति, इदं सब्बअट्टकथासु सन्निट्ठान' न्ति वुत्तं । यं पनेत्थ सारत्थदीपनियं (सारत्थ० टी० महावग्ग ३.१४७) “तस्स अन्तोहत्थपासं 
विजहित्वा ठितो कम्मं कोपेतीति इमिना परिच्छेदतो बहि यत्थ कत्थचि ठितो कम्मं न कोपेती"ति वत्वा मातिकाइकथावचनम्पि 
पटिक्खिपित्वा “नेव पाळियं न अट्टकथायं उपलब्भती”तिआदि बहु पपञ्चितं, तं न सुन्दरं इध अट्ठकथावचनेन मातिकाइकथावचनस्स 
नयतो संसन्दनतो सङ्घटनतो। तथा हि ट्विन्नं उदकुक्खेपपअच्छेदानमन्तरा विदत्थिचतुरङ्गलमत्तम्पि सीमन्तरिकं अठपेत्वा “अञ्जो 
उदकुक्खेपो सीमन्तरिकाय ठपेतब्बो, “ततो अधिकं वट्टति एव, ऊनकं पन न वट्टती”ति एवं इधेव वुत्तेन इमिना अट्डकथावचनेन 
सीमन्तरिकोपचारे उदकुक्खेपतो ऊनके ठपिते सीमाय सीमासम्भेदतो कम्मकोपोपि वुत्तो एव। यदग्गेन च एवं वुत्तो, तदग्गेन च तत्थ 
एकभिकखुनो पवेसेपि सति तस्स सीमट्टभावतो कम्मकोपो वुत्तो एव होति। अट्डकथायं “ऊनकं पन न वट्टती”ति कथनञ्चेतं 
उदकुक्खेपपरिच्छेदस्स दुब्बिजानन्तेनपि सीमासम्भेदसङ्कापरिहारत्थं वृत्तं । सत्तब्भन्तरसीमानमन्तरा तत्तकपरिच्छेदेनेव 
सीमन्तरिकविधानवचनतोपि एतासं दुब्बिजानपरिच्छेदता, तत्थ च ठितानं कम्मकोपसङ्का सिज्झति। कम्मकोपसङ्कड्ञानम्पि आचरिया 
दूरतो परिहारत्थं “कम्मकोपड्ठान न्ति वत्वाव ठपेसुन्ति गहेतब्बं। 


सारत्थदीपनियं (सारत्थ° टी० महावग्ग ३.१४७) पन ~ अपरिच्छिन्नायाति बद्धसीमावसेन अकतपरिच्छेदाय। येन केनचि 
खणित्वा अकतोति अन्तमसो तिरच्छानेनपि खणित्वा अकतो। तस्स अन्तोहत्थपासं विजहित्वा ठितो कम्मं कोपेतीति इमिना 
परिच्छेदतो बहि यत्थ कत्थचि ठितो कम्मं न कोपेतीति दीपेति । यं पन वुत्तं मातिकाइकथायं (कङ्खा० अड्ट® निदानवण्णना) 
““परिच्छेदब्मन्तरे हत्थपासं विजहित्वा ठितोपि परिच्छेदतो बहि अञ्जं तत्तकंयेव परिच्छेदं अनतिक्कमित्वा ठितोपि कम्मं कोपेति, इदं 
सब्बअद्टकथासु सन्निद्ठान”न्ति। तत्थ अञ्ञँ तत्तकंयेव परिच्छेदं अनतिक्कमित्वा ठितोपि कम्मं कोपेतीति इदं नेव पाळियं, न 
अट्ठकथायं उपलब्भति, यदि चेतं द्विन्नं सङ्घानं विसुं उपोसथादिकम्मकरणाधिकारे वृत्तत्ता उदकुकखेपतो बहि अञ्जं उदकुक्खेपं 
अनतिक्कमित्वा उपोसथादिकरणत्थं ठितो सङ्घो सीमासम्भेदसम्भवतो कम्मं कोपेतीति इमिना अधिप्पायेन वुत्तं सिया, एवम्पि युज्जेय्य । 
तेनेव मातिकाइकथाय लीनत्थप्पकासनियं (कङ्का० टी० निदानवण्णना) वुत्तं “अञ्जं तत्तकंयेव परिच्छेदन्ति दुतियं उदकुक्खेपं 
अनतिक्कन्तोपि कोपेति। कस्मा? अत्तनो उदकुक्खेपसीमाय परेसं उदकुक्खेपसीमाय अज्झोत्थटत्ता सीमासम्भेदो होति, तस्मा 
कोपेती”ति। “इदं सब्बअट्टकथासु सन्निट्ठान न्ति च इमिनाव अधिप्पायेन वुत्तन्ति गहेतब्बं सब्बासुपि अट्ठकथासु सीमासम्भेदस्स 
अनिच्छितत्ता। तेनेव हि “अत्तनो च अञ्जेसञ्च उदकुक्खेपपरिच्छेदस्स अन्तरा अञ्जो उदकुक्खेपो सीमन्तरिकत्थाय ठपेतब्बो' ति वुत्तं । 
अज्जे पनेत्थ अञ्ञथापि पपञ्चेन्ति, तं न गहेतब्बं 


सब्बत्थ सङ्घो निसीदतीति हत्थपासं अविजहित्वा निसीदति। उदकुक्खेपसीमाय कम्मं नत्थीति यस्मा सब्बोपि नदीपदेसो 


www.tipitaka.org Vipassana Research Institute 


Page 123 sur 310 


भिक्खूहि अज्झोत्थटो, तस्मा समन्ततो नदिया अभावा उदकुक्खेपप्पयोजनं नत्थि। उदकुक्खेपप्पमाणा सीमन्तरिका सुविञ्जेय्यतरा 
होति, सीमासम्भेदसङ्का च न सियाति सामीचिदस्सनत्थं “अञ्जो उदकुक्खेपो सीमन्तरिकत्थाय ठपेतब्बो' ति वृत्तं । यत्तकेन पन 
सीमासम्भेदो न होति, तत्तकं ठपेतुं वट्टतियेव । तेनेवाहु पोराणा “यत्तकेन सीमासम्भेदो न होति, तत्तकम्पि ठपेतुं वट्टती”ति। ऊनकं पन न 
बड्टतीति इदम्पि उदकुक्खेपसीमाय परिसवसेन वडुनतो सीमासम्भेदसङ्का सियाति तन्निवारणत्थमेव वुत्तन्ति वृत्तं । 


वजिरबुद्धिटीकायम्पि (वजिर० टी० महावग्ग १४७) -- यं मज्झिमस्स पुरिसस्स समन्ता उदकुक्खेपाति पन एतिस्सा नदिया 
चतुवग्गादीनं सङ्घानं विसुं चतुवग्गकरणीयादिकम्मकरणकाले सीमापरिच्छेददस्सनत्थं वुत्तं तिचीवरेन 
बिप्पवासाविप्पवासपरिच्छेददस्सनत्थम्पि सत्तब्भन्तरसीमाय परिच्छेददस्सनं वियाति आचरिया, तस्मा उदकुक्खेपपरिच्छेदाभावेपि 
अन्तोनदियं कम्मं कातुं वट्टतीति सिद्धं । अयं पन विसेसो -- तत्थ नावागतो चे, नावायं वृत्तनयेन, सत्थगतो चे, सत्थे वृत्तनयेन। सो चे 
अतिरेकचातुमासनिवुत्थो चे, गामे वृत्तनयेन तिचीवराविप्पवासो वेदितब्बो। तत्थापि अयं विसेसो -- सचे सत्थो उदकुक्खेपस्स अन्तो 
होति, उदकुक्खेपसीमा पमाणन्ति एके। सत्थोव पमाणन्ति आचरिया। सचे पनेत्थ बहू भिक्खूतिआदिम्हि केचि अधिट्टानुपोसथं, केचि 
गणुपोसथं, केचि सङ्कुपोसथन्ति वत्तुकामताय “बह्‌ सङ्घा ति अवत्वा “भिक्खू ति वुत्तं। ऊनकं पन न वट्टतीति एत्थ 
सीमासम्भेदसम्भवतोति उपतिस्सत्थेरो। ठपेन्ते हि ऊनकं न ठपेतब्बं, “ अट्टपेतुम्पि बट्टति एवा" ति वृत्तन्ति वृत्तं । 


तन्ति सीमं। सीघमेव अतिक्कमतीति इमिना तं अनतिक्कमित्वा अन्तो एव परिवत्तमानाय कातुं वट्टतीति दस्सेति। एतदत्थमेव हि 
वालिकादीहि सीमापरिच्छिन्दनं, इतरथा बहि परिवत्ता नु खो, नो वाति कम्मकोपसङ्का भवेय्याति। अञ्जिस्सा अनुस्सावनाति केवलाय 
नदीसीमाय अनुस्सावना। अन्तोनदियं जातरुक्खे वाति उदकुक्खेपपरिच्छेदस्स बहि ठिते रुक्खे वा। बहिनदीतीरमेव हि विसभागसीमत्ता 
अबन्धितन्बट्ठानं, न अन्तोनदी निस्सयत्तेन सभागत्ता। तेनेव “बहिनदीतीरे विहारसीमाय वा"तिआदिना तीरमेव अबन्धितब्बट्ठानत्तेन 
दस्सितं, न पन नदी। जातरुक्खेपि ठितेहीति इदं अन्तोउदकुक्खेपट्टं सन्धाय वुत्तं । न हि बहिउदकुक्खेपे भिकखूनं ठातुं वट्टति। 


रुक्खस्साति तस्सेव अन्तोउदकुक्खेपड्टस्स रुक्खस्स। सीमं वा सोधेत्वाति यथावृत्तं बिहारे बद्धसीमं गामसीमञ्च तत्थ 
ठितभिकखूनं हत्थपासानयनबहिसीमकरणवसेनेव सोधेत्वा। यथा च उदकुक्खेपसीमायं कम्मं करोन्तेहि, एवं बद्धसीमायं वा गामसीमायं 
वा कम्मं करोन्तेहिपि उदकुक्खेपसीमड्ठे सोधेत्वाव कातब्बं। एतेनेव सत्तब्भन्तरअरञ्ञसीमाहिपि सद्धि उदकुक्खेपसीमाय, इमाय च सद्भि 
तासं रुक्खादिसम्बन्धदोसोपि नयतो दस्सितोब होति। इमिनाव नयेन सत्तब्भन्तरसीमाय बद्धसीमगामसीमाहिपि सद्भि, एतासञ्च 
सत्तब्भन्तरसीमाय सद्भि सम्बन्धदोसो ञातब्बो। अट्ठकथायं पनेतं सब्बं वुत्तनयतोव सक्का विञ्ञातुन्ति अञ्ञमञ्ञजासन्नानमेवेत्थ 
दस्सितं । 


तत्रिदं सुत्तानुलोमतो नयग्गहणमुखं -- यथा हि बद्धसीमायं सम्मता बद्धसीमा विपत्तिसीमा होतीति तासं अञ्ञमञ्ञं 
रुक्खादिसम्बन्धो न वटति, एवं नदीआदीसु सम्मतापि बद्भसीमा विपत्तिसीमाव होतीति ताहिपि सद्धिं तस्सा रुक्खादिसम्बन्धो न वट्टतीति 
सिज्झति । इमिना नयेन सत्तब्भन्तरसीमाय गामनदीआदीहि सद्धि, उदकुक्खेपसीमाय च अरञ्ञादीहि सद्भि 
रुक्खादिसम्बन्धस्सनवटुनकभावो जातब्बो, एवमेता भगवता अनुञ्ञाता बद्धसीमसत्तब्भन्तरउदकुक्खेपसीमा अञ्जमञ्ञञ्चेव अत्तनो 
निस्सयविरहिताहि इतरीतरासं निस्सयसीमाहि च रुक्खादिसम्बन्धे सति सम्भेददोसमापज्जतीति सुत्तानुलोमनयो जातब्बोव। 


अत्तनो अत्तनो पन निस्सयभूतगामादीहि सद्भि बद्धसीमादीनं तिस्सन्नं उप्पत्तिकाले भगवता अनुञ्ञातस्स सम्भेदज्झोत्थरणस्स 
अनुलोमनतो रुक्खादिसम्बन्धोपि अनुञ्जातोव होतीति दडुब्बं । यदि एवं उदकुक्खेपबद्भसीमादीनं अन्तरा कस्मा सीमन्तरिका न 
विहिताति? निस्सयभेदसभावभेदेहि सयमेव भिन्नत्ता। एकनिस्सयएकसभावानमेव हि सीमन्तरिकाय विनासं करोतीति वुत्तोबायमत्थो। 
एतेनेव नदीनिमित्तं कत्वा बद्धाय सीमाय सङ्घे कम्मं करोन्ते नदियम्पि याव गामक्खेत्तं आहच्च ठिताय उदकुक्खेपसीमाय अज्जेसं कम्मं 
कातुं वट्टतीति सिद्धं होति। या पनेता लोकवोहारसिद्धा गामारञ्ञजनदीसमुद्दजातस्सरसीमा पञ्च, ता अञ्ञमञ्ञं रुक्खादिसम्बन्धेपि 
सम्भेददोसं नापज्जति तथा लोकवोहाराभावतो। न हि गामादयो गामन्तरादीहि नदीआदीहि च रुक्खादिसम्बन्धमत्तेन सम्भिन्नाति लोके 
वोहरन्ति। लोकवोहारसिद्धानञ्च लोकवोहारतोव सम्भेदो वा असम्भेदो वा गहेतब्बो, न अञ्जथा। तेनेव अट्डकथायं तासं अञ्जमञ्ञं 
कत्थचिपि सम्भेदनयो न दस्सितो, सासनवोहारसिद्धो एव दस्सितोति। 

एत्थ पन बद्धसीमाय ताव “हेड्ठा पथवीसन्धारकं उदकं परियन्तं कत्वा सीमा गता होती”तिआदिना अधोभागपरिच्छेदो अद्कथायं 
सब्बथा दस्सितो, गामसीमादीनं पन न दस्सितो। कथमयं जानितब्बोति? केचि तावेत्थ “गामसीमादयोपि बद्धसीमा विय पथवीसन्धारकं 
उदकं आहच्च तिद्ट॒ती”ति वदन्ति। 


केचि पन तं पटिक्खिपित्वा “नदीसमुद्जातस्सरसीमा, ताव तन्निस्सितउदकुक्खेपसीमा च पथविया उपरितले हेट्ठा च उदकेन 
अज्झोत्थरणप्पदेसे एव तिइन्ति, न ततो हेड्डा उदकस्स अज्झोत्थरणाभावा। सचे पन उदकोघादिना योजनप्पमाणम्पि निन्नट्ठानं होति, 
नदीसीमादयोव होन्ति, न ततो हेट्टा। तस्मा नदीआदीनं हेट्ठा बहितीरमुखेन उमङ्गेन, इद्धिया वा पविट्टो भिक्खु नदियं ठितानं कम्मं न 
कोपेति, सो पन आसन्नगामे भिक्खूनं कम्मं कोपेति। सचे पन सो उभिन्नं तीरगामानं मज्झे निसिन्नो होति, उभयगामट्ठानं कम्मं कोपेति। 
सचे पन तीरं गामकखेत्तं न होति, अगामकारञ्ञमेव। तत्थ पन तीरद्वयेपि सत्तब्भन्तरसीमं विना केवलाय खुद्दकारञ्ञजसीमायमेव कम्मं 
कोपेति। सचे सत्तब्भन्तरसीमाय करोन्ति, तदा यदि तेसं सत्तब्भन्तरसीमाय परिच्छेदो एतस्स निसिन्नोकासस्स परतो एकं सत्तब्भन्तरं 
अतिक्कमित्वा ठितो न कम्मकोपो। नो चे, कम्मकोपो। गामसीमायं पन अन्तोउमङ्गे वा बिले वा खणित्वा वा यत्थ पविसितुं सक्का, यत्थ 
वा सुवण्णमणिआदिं खणित्वा गण्हन्ति, गहेतुं सक्काति वा सम्भावना होति, तत्तकं हेट्ठापि गामसीमा, तत्थ इद्धिया अन्तो निसिन्नोपि 
कम्मं कोपेति । यत्थ पन पकतिमनुस्सानं पवेससम्भावनापि नत्थि, तं सब्बं याव पथवीसन्धारकउदका अरञ्ञसीमाव, न गामसीमा | 
अरञ्ञसीमायम्पि एसेव नयो। तत्थपि हि यत्तके पदेसे पवेससम्भावना, तत्तकमेव उपरितले अरञ्ञसीमा पवत्तति। ततो पन हेट्ठा न 
अरञ्ञसीमा तत्थ उपरितलेन सह एकारञ्जवोहाराभावतो। न हि तत्थ पवि अरञ्जं पविद्डोति वोहरन्ति, तस्मा तत्रट्टी उपरि अरञ्जट्ठानं 
कम्मं न कोपेति उमङ्गनदियं ठितो विय उपरिनदियं ठितानं । एकस्मिञ्हि चक्कवाळे गामनदीसमुद्दजातस्सरे मुञ्चित्वा तदवसेसं 
अमनुस्सावासं देवब्रह्मलोकं उपादाय सब्बं अरञ्ञमेव । “गामा वा अरञ्ञा वा ति वुत्तत्ता हि नदीसमुद्दजातस्सरादिपि अरञ्जमेव। इध पन 
नदीआदीनं विसुं सीमाभावेन गहितत्ता तदवसेसमेव अरञ्ञं गहेतब्बं । तत्थ च यत्तके पदेसे एकं अरञ्जन्ति वोहरन्ति, अयमेका 
अरञ्ञसीमा । इन्दपुरञ्हि सब्बं एकारञ्जसीमा, तथा असुरयक्खपुरादि। आकासद्टदेवब्रह्मविमानानि पन समन्ता आकासपरिच्छिन्नानि 
पच्चेकं अरञ्ञसीमा समुहदमज्झे पब्बतदीपका विय । तत्थ सब्बत्थ सत्तब्भन्तरसीमायं, अरञ्जसीमायमेव वा कम्मं कातब्बं, तस्मा इधापि 
उपरिअरञ्ञतलेन सद्धि हेड्ापथविया एकारञ्ञवोहाराभावा विसुं अरञ्जसीमाति गहेतब्बं । तेनेवेत्थ गामनदीआदिसीमाकथाय अट्टकथायं 
(महाव० अट्ट० १३८) 'इद्भिमा भिक्खु हेट्ठापथवितले ठितो कम्मं कोपेती'ति बद्भसीमायं दस्सितनयो न दस्सितो^ति वदन्ति। 


इदञ्चेतासं गामसीमादीनं हेट्ठापमाणदस्सनं सृत्तादिविरोधाभावा यृत्तं विय दिस्सति, वीमंसित्वा गहेतब्बं। एवं गहणे च गामसीमायं 
सम्मता बद्धसीमा उपरिगामसीमं, हेडा उदकपरियन्तं अरञ्जसीमञ्च अवत्थरतीति तस्सा अरञ्जसीमापि खेत्तन्ति सिज्झति। भगवता च 
“सब्बा, भिक्खवे, नदी असीमा"तिआदिना (महाव० १४७) नदीसमुह्दजातस्सरा बद्धसीमाय अखेत्तभावेन वुत्ता, न पन अरञ्ञं, तस्मा 
अरञ्ञम्पि बद्धसीमाय खेत्तमेवाति गहेतब्बं। यदि एवं कस्मा तत्थ सा न बज्झतीति? पयोजनाभावा। सीमापेक्खानन्तरमेव हि 
सत्तब्भन्तरसीमाय सम्भवतो, तस्सा च उपरि सम्मताय बद्धसीमाय सम्भेदज्झोत्थरणानुलोमतो विपत्तिसीमा एव सिया। गामकखेत्ते पन 
ठत्वा अगामकारञ्जेकदेसम्पि अन्तोकरित्वा सम्मता किञ्चापि सुसम्मता अगामकारञ्ञे भगवता विहिताय सत्तब्भन्तरसीमायपि 
अनिवत्तनतो, तत्थ पन कम्मं कातुं पवि्ठानम्पि ततो बहि केवलारञ्ञे करोन्तानम्पि अन्तरा तीणि सत्तब्भन्तरानि ठपेतब्बानि। अञ्ञथा 
विपत्ति एव सियाति सब्बथा निरत्थकमेव अगामके अरञ्जे बद्धसीमाकरणन्ति वेदितब्बं। 


अन्तोनदियं पविट्टुसाखायाति नदिया पथवीतलं आहच्च ठिताय साखायपि, पगेव अनाहच्च ठिताय। पारोहेपि एसेव नयो। एतेन 
सभागनदीसीमं फुसित्वा ठितेन विसभागसीमासम्बन्धसाखादिना उदकुक्खेपसीमाय सम्बन्धो न वट्टतीति दस्सेति। एतेनेव महासीमं 
गामसीमञ्च फुसित्वा ठितेन साखादिना माळकसीमाय सम्बन्धो न वट्टतीति ञापितोति दडुब्बो। अन्तोनदियंयेवाति सेतुपादानं तीरट्टितत्तं 
निवत्तेति। तेन उदकुक्खेपपरिच्छेदतो बहिनदियं पतिट्टितत्तेपि सम्भेदाभावं दस्सेति। तेनाह “बहितीरे पतिद्विता तिआदि। यदि हि 
उदकुक्खेपतो बहि अन्तोनदियम्पि पतिट्टितत्ते सम्भेदो भवेय्य, तम्पि पटिक्खिपितब्बं भवेय्य कम्मकोपस्स समानत्ता, न च पटिक्खित्तं, 
तस्मा सब्बत्थ अत्तनो निस्सयसीमाय सम्भेददोसो नत्थेवाति गहेतब्बं। 


आवरणेन वाति दारुआदीनि खणित्वा उदकनिवारणेन। कोट्टकबन्धनेन वाति मत्तिकादीहि पूरेत्वा कतसेतुबन्धनेन वा, उभयेनापि 
आवरणमेव दस्सेति। “नदिं विनासेत्वा'ति वुत्तमेवत्थं विभावेति “हेढ्ठा पाळि बद्धा” ति, हेड्ठा नदिं आवरित्वा पाळि बद्धाति अत्थो। 

छट्टितोदकन्ति अतिरित्तोदकं । नदिं ओतरित्वा सन्दनट्ठानतोति इमिना तळाकनदीनं अन्तरा पवत्तनड्टाने न वट्टतीति दस्सेति । 
उप्पतित्वाति तीरादिभिन्दनवसेन विपुला हुत्वा। विहारसीमन्ति बद्धसीमं । 


अगमनपथेति तदहेव गन्त्वा निवत्तितुं असक्कुणेय्ये। अरञ्ञसीमासङ्ख्यमेव गच्छतीति लोकवोहारसिद्धं अगामकारञ्ञसीमं 
सन्धाय वदति। तत्थाति पकतिया मच्छबन्धानं गमनपथेसु दीपकेसु। 


तं ठानन्ति तेसं आवाटादीनं कतड्डानमेव, न अकतन्ति अत्थो। लोणीति समुद्दोदकस्स उप्पत्तिवेगनिन्नो मातिकाकारेन पवत्तनको । 


सारत्थदीपनियं (सारत्थ° टी० महावग्ग ३.१४७) पन - गच्छन्तिया पन नावाय कातुं न वट्टतीति एत्थ 
उदकुकखेपमनतिक्कमित्वा परिवत्तमानाय कातुं वड्टतीति वेदितब्बं। सीमं वा सोधेत्वाति एत्थ सीमासोधनं नाम गामसीमादीसु ठितानं 
हत्थपासानयनादि। “नदिं विनासेत्वा तळाकं करोन्ती "ति वुत्तमेवत्थं विभावेति “ हेट्टा पाळि बद्धा” ति, हेड्ठा नदिं आवरित्वा पाळ 
बद्धाति अत्थो। छट्टितोदकन्ति तळाकरक्खणत्थं एकमन्तेन छट्टितमुदकं | देवे अवस्सन्तेति दुब्बुद्धिकाले वस्सानेपि देवे अवस्सन्ते। 
उप्पतित्वाति उत्तरित्वा । गामनिगमसीमं ओत्थरित्वा पवत्ततीति वृत्तप्पकारे वस्सकाले चत्तारो मासे अब्बोच्छिन्ना पवत्तति। 
विहारसीमन्ति बद्भसीमं सन्धाय वदति। 


अगमनपथेति यत्थ तदहेव गन्त्वा पच्चागन्तुं न सक्कोति, तादिसे पदेसे। अरञ्ञसीमासङ्ख्यमेव गच्छतीति सत्तब्भन्तरसीमं 
सन्धाय वदति। तेसन्ति मच्छबन्धानं । गमनपरियन्तस्स ओरतोति गमनपरियन्तस्स ओरिमभागे दीपकं पब्बतञ्च सन्धाय वुत्तं, न 
समुहप्पदेसन्ति वुत्तं । 


सम्भिन्दन्तीति यत्थ चतूहि भिक्खूहि निसीदितुं न सक्का, तत्थ ततो पट्टाय याव केसग्गमत्तम्पि अत्तनो सीमाय करोन्ता सम्भिन्दन्ति, 
चतुन्नम्पि भिक्खूनं पहोनकतो पट्टाय याव सकलम्पि अन्तोकरोन्ता अज्झोत्थरन्तीति वेदितब्बं। संसट्ुविटपाति अञ्ञमञ्जं सिब्बित्वा 
ठितमहासाखमूला, एतेन अञ्जमञ्जस्स अतिआसन्नतं दीपेति। साखाय साखं फुसन्तापि हि दूरद्ठापि सियुं, ततो एकंसतो सम्भेदलक्खणं 
न दस्सितं सियाति तं दस्सेतुं विटपग्गहणं कतं । एवञ्हि भिकखूनं निसीदितुं अप्पहोनकट्ठानं अत्तनो सीमाय अन्तोसीमड्ठं करित्वा 
पुराणविहारं करोन्ता सीमाय सीमं सम्भिन्दन्ति नाम, न ततो परन्ति दस्सितमेव होति। बद्धा होतीति पोराणकविहारसीमं सन्धाय वुत्तं। तं 
अम्बन्ति अपरेन समयेन पुराणविहारपरिक्खेपादीनं विनट्टत्ता अजानन्तानं तं पुराणविहारसीमाय निमित्तभूतं अम्बं। अत्तनो सीमाय 
अन्तोसीमड्ं करित्वा पुराणविहारसीमड्टं जम्बुं कित्तेत्वा अम्बजम्बूनं अन्तरे यं ठानं, तं अत्तनो सीमाय पवेसेत्वा बद्धाति अत्थो। एत्थ च 
पुराणसीमाय निमित्तभूतस्स गामड्टस्स अम्बरुक्खस्स अन्तोसीमड्टाय जम्बुया सह संसट्टुविटपत्तेपि सीमाय बन्धनकाले विपत्ति वा पच्छा 
गामसीमाय सह सम्भेदो वा कम्मविपत्ति वा नाहोसीति मुखतोव वृत्तन्ति वेदितब्बं । 


पदेसन्ति सङ्घस्स निसीदनप्पहोनकं पदेसं । सीमन्तरिकं ठपेत्वातिआदिना सम्भेदज्झोत्थरणं कत्वा बद्धसीमापि अञ्ञमञ्ञं 
फुसापेत्वा अब्यवधानेन बद्धसीमापि असीमा एवाति दस्सेति, तस्मा एकद्वङ्गलमत्तापि सीमन्तरिका वट्टति एव। सा पन दुब्बोधाति 
अट्डकथासु चतुरङ्गलादिका वृत्ताति दड॒ब्बं। द्विन्ने सीमानन्ति द्विन्नं बद्धसीमानं । निमित्तं होतीति निमित्तस्स सीमतो बाहिरत्ता 
बन्धनकाले ताव सम्भेददोसो नत्थीति अधिप्पायो। न केवलञ्च निमित्तकतो एव सङ्करं करोति, अथ खो सीमन्तरिकाय ठितो अज्ञोपि 
रुक्खो करोति एव, तस्मा अप्पमत्तिकाय सीमन्तरिकाय वड्डनकरुक्खादयो न वट्टन्ति एव। एत्थ च उपरि दिस्समानखन्धसाखादिपवेसेसु 
एव सङ्करदोसस्स सब्बत्थ दस्सितत्ता अदिस्समानानं मूलानं पवेसेपि भूमिगतिकत्ता दोसो नत्थीति सिज्झति। सचे पन मूलानिपि 
दिस्समानानि नेव पविसन्ति, सङ्करोव, पब्बतपासाणा पन दिस्समानापि भूमिगतिकायेव। यदि पन बन्धनकाले एव एको थूलरुक्खो 
उभयम्पि सीमं आहच्च तिट्ठति, पच्छा बद्धा असीमा होतीति दडुब्बं | 


सीमसङ्करन्ति सीमसम्भेदं । यं पनेत्थ सारत्थदीपनियं (सारत्थ० टी० महावग्ग ३.१४८) वुत्तं “सीमसङ्करं करोतीति वड्टित्वा 
सीमप्पदेसं पविटे द्विन्नं सीमानं गतट्ठानस्स दुब्बिञ्जेय्यत्ता वुत्त न्ति, तं न युत्तं गामसीमायपि सह सङ्करं करोतीति वत्तब्बतो । तत्थापि हि 
निमित्ते वड्डिते गामसीमबद्धसीमानं गतद्वानं दुब्बिञ्जेय्यमेव होति। तत्थ पन अवत्वा द्विन्नं बद्धसीमानमेव सङ्करस्स वृत्तत्ता 
यथावुत्तसम्बन्धदोसोव सङ्करसद्देन वृत्तोति गहेतब्बं। पाळियं (महाव० १४८) पन निदानवसेन “येसं, भिक्खवे, सीमा पच्छा सम्मता, तेसं 

तं कम्मं अधम्मिक' न्तिआदिना पच्छा सम्मताय असीमत्ते वुत्तेपि द्वीसु गामसीमासु ठत्वा द्वीहि सङ्घेहि सम्भेदं वा अज्झोत्थरणं वा 
कत्वा सीमन्तरिकं अट्ड॒पेत्वा वा रुक्खपारोहादिसम्बन्धं अवियोजेत्वा वा एकस्मिं खणे कम्मवाचानिट्ठापनवसेन एकतो सम्मतानं द्विन्नम्पि 
सीमानं असीमता पकासिताति वेदितब्बं । 


सारत्थदीपनियं (सारत्थ° टी० महावग्ग ३.१४८) “संसट्ुविटपाति इमिना अञ्ञमञ्ञस्स आसन्नतं दीपेति। बद्धा होतीति 
पच्छिमदिसाभागे सीमं सन्धाय वृत्तं । तस्सा पदेसन्ति यत्थ ठत्वा भिकखूहि कम्मं कातुं सक्का होति, तादिसं पदेसं। यत्थ पन ठितेहि कम्मं 
कातुं न सक्का होति, तादिसं पदेसं अन्तो करित्वा बन्धन्ता सीमाय सीमं सम्भिन्दन्ति नाम। द्विन्नं सीमानं निमित्तं होतीति निमित्तस्स 
सीमतो बाहिरत्ता सीमसम्भेदो न होतीति वुत्तं। सीमसङ्करं करोतीति वड्टित्वा सीमप्पदेसं पविट्ठे द्विन्नं सीमानं गतद्वानस्स दुविञ्जेय्यत्ता वृत्तं, 
न च पन तत्थ कम्मं कातुं न वट्टतीति दस्सनत्थं। न हि सीमा तत्तकेन असीमा होति, द्वे पन सीमा पच्छा बड़ितेन रुक्खेन अज्झोत्थटा 
एकाबद्भा होन्ति, तस्मा एकत्थ ठत्वा कम्मं करोन्तेहि इतरं सोधेत्वा कातब्ब' न्ति वुत्तं । 


इति विनयसङ्गहसंवण्णनाभूते विनयालङ्कारे 
सीमाविनिच्छयकथालङ्कारो नाम 
चतुवीसतिमो परिच्छेदो । 
सीमाबन्धनविनिच्छयकथा 


एवं सीमाविनिच्छयं कथेत्वा पाळियं सीमकथाय उपोसथवखन्धकपरियापन्नत्ता उपोसथक्खन्धकानन्तरञ्च पवारणक्खन्धकस्स 
आगतत्ता तदनुक्कमेन सीमाविनिच्छयतो उपोसथपवारणविनिच्छयं कथेतुमारद्भेपि सासनवुद्धिकरणत्थं 
उपसम्पदादिविनयकम्मकरणड्टानभूतं सीमं बन्धितुकामानं लज्जिपेसलबहुस्सुतसिक्खाकामभिक्खूनं पञ्ञासतिवीरियजननत्थं 
सीमाबन्धनकथा अम्हेहि आरभीयते। तत्थ अपलोकनादिचतुब्बरिधकम्मकरणट्ठानभूता सीमा नाम बद्धअबद्धवसेन दुविधा होति। तत्थापि 
बद्धसीमा खण्डसीमा, समानसंवासकसीमा, अविप्पवाससीमाति तिब्बिधा होति, तथा अबद्भसीमापि गामसीमा, उदकुक्खेपसीमा, 
सत्तब्भन्तरसीमाति। वुत्तञ्हेतं आचरियबुद्भदत्तत्थेरेन विनयविनिच्छये - 


“'खण्डसमानसंवासा-विप्पवासाति भेदतो। 
इति बद्धा तिधा वुत्ता, अबद्धापि तिधा मता॥ 


“गामतो उदकुक्खेपा, सत्तब्भन्तरतोपि च। 
तत्थ गामपरिच्छेदो, गामसीमाति वुच्चती”ति॥ 


तत्थ बद्भसीमं बन्धितुकामेन अतिखुद्दिका, अतिमहती, खण्डनिमित्ता, छायानिमित्ता, अनिमित्ता, बहिसीमे ठितसम्मता, नदिया 
सम्मता, समुद्दे सम्मता, जातस्सरे सम्मता, सीमाय सीमं सम्भिन्दन्तेन सम्मता, सीमाय सीमं अज्झोत्थरन्तेन सम्मताति वुत्ता इमा एकादस 
विपत्तिसीमायो अतिक्कमित्वा निमित्तसम्पत्ति, परिससम्पत्ति, कम्मवाचासम्पत्तीति वुत्ताय तिविधसम्पत्तिया युत्तं कत्वा पठमं 
कित्तितनिमित्तेन सब्बपच्छिमकित्तितनिमित्तं सम्बन्धं कत्वा बन्धितब्बा । वृत्तञ्हेतं अह्ुकथाचरियेन कङ्घावितरणियं (कङ्का० अट्ठु० 
निदानवण्णना) “तत्थ एकादस विपत्तिसीमायो अतिक्कमित्वा तिविधसम्पत्तियुत्ता निमित्तेन निमित्तं सम्बन्धित्वा सम्मता सीमा बद्भसीमा 
नामा”ति। एतेन एतेसु एकादससु विपत्तीसु एकायपि यृत्ताय, तिविधसम्पत्तीसु एकायपि अयृत्ताय, निमित्तेन निमित्तं असम्बन्धं कत्वा 
सम्मताय च सति सीमा न होतीति दस्सेति। 


एवं सीमं बन्धितुकामेन भिक्खुना सब्बलक्खणपरिपूरत्थं महन्तो उस्साहो करणीयो होति, तस्मा सीमाबन्धनकाले तीसु सम्पत्तीसु 
परिससम्पत्तिसिद्धिया पठमं ताव गामसीमा उपपरिक्खितब्बा। एत्थाह “ननु बद्भसीमा वा बन्धितब्बा, अथ कस्मा गामसीमा 

उपपरिक्खितब्बा”ति? गामसीमायं ठत्वा बद्धसीमाय बन्धितब्बतो । वृत्तञ्हेतं भगवता “असम्मताय, भिक्खवे, सीमाय अट्टपिताय यं 
गामं वा निगमं वा उपनिस्साय विहरति, या तस्स वा गामस्स गामसीमा, निगमस्स वा निगमसीमा, अयं तत्थ समानसंवासा 
एकूपोसथा”ति (महाव० १४७) । इध पाळियं सरूपेन अनागतम्पि अड्ठकथायं (महाव० अट्ट? १४७) “गामग्गहणेन चेत्थ नगरम्पि 
गहितमेव होती 'ति वुत्तत्ता नगरसीमापि गहिता होति, तस्मा यस्मिं अबद्धभसीमविहारे भिक्खू यं गामं उपनिस्साय विहरन्ति, तस्स गामस्स 
परिच्छेदो गामसीमा नाम। यं निगमं उपनिस्साय विहरन्ति, तस्स निगमस्स परिच्छेदो निगमसीमा नाम । यं नगरं उपनिस्साय विहरन्ति, 
तस्स नगरस्स परिच्छेदो नगरसीमा नाम। ता सब्बापि गामसीमाति वुच्चन्ति। तेसं भिक्खूनं समानसंवासा एकूपोसथबद्धसीमा विय एकतो 
उपोसथादिसङ्घकम्मकरणारहा होन्ति, ईदिसेयेव च पदेसे सीमं बन्धितुमरहति, न उपोसथादिसङ्घकम्मानरहे पदेसेति वृत्तं होति। 


तत्थ “यत्तके पदेसे तस्स तस्स गामस्स गामभोजका बलि लभन्ति, सो पदेसो अप्पो वा होतु महन्तो वा, गामसीमात्वेव सङ्ख्यं 
गच्छती”ति अदट्टकथायं वचनतो गामादिभोजकानं बलिलभनट्टानं गामसीमा होति, इदञ्च येभुय्यवसेन वृत्तं। बलि अलभन्तोपि राजपण्णे 
आरोपितपदेसे तस्स गामस्स गामसीमायेव। वुत्तञ्हि विमतिविनोदनियं (वि० वि० टी० महावग्ग २.१४७) “बलिं लभन्तीति इदं 
येभुस्यवसेन वुत्तं । अयं गामो एत्तको करीसभागो'तिआदिना पन राजपण्णेसु आरोपितेसु भूमिभागेसु यस्मिं यस्मिं 
तळाकमातिकासुसानपब्बतादिके पदेसे बलि न गण्हन्ति, सोपि गामसीमा एव। राजादीहि परिच्छिन्नभूमिभागो हि सब्बोव ठपेत्वा 
नदीलोणिजातस्सरे गामसीमाति वेदितब्बो”ति। अयं पकतिगामसीमा नाम। “यम्पि एकस्मियेव गामक्खेत्ते एकं पदेसं, “अयं विसुंगामो 
होतू'ति परिच्छिन्दित्वा राजा कस्सचि देति, सोपि विसुंगामसीमा होतियेवा”ति अद्टकथायं (महाव० अट्ट? १४७) वचनतो राजा 
““पकतिगामक्खेत्तेयेव पकतिगामतो विसुं पकतिगामेन असम्मिस्सो गामो होतू'ति यं पदेसं देति, सो पदेसो विसुंगामसीमा नाम । इति 
पकतिगामसीमा च राजूनं इच्छावसेन पवत्ता विसुंगामसीमा च बद्धसीमा विय सब्बकम्मारहा, तस्मा अभिनवबद्धसीमं बन्धितुकामेहि 
पकतिगामसीमं वा विसुंगामसीमं वा सोधेत्वा कत्तब्बं होति। तथा हि वुत्तं अद्टकथायं “तस्मा सा च इतरा च पकतिगामनगरनिगमसीमा 
बद्भसीमासदिसायेव होन्ती"ति। विमतिविनोदनियञ्च (वि० वि० टी० महाबग्ग २.१४७) “तत्थ हि सा च राजिच्छावसेन परिवत्तित्वा 
समृप्पन्ना अभिनवा च इतरा च अपरिवत्ता पकतिगामसीमा, यथा बद्भसीमायं सब्बं सङ्घकम्मं कातुं वट्टति, एवमेतापि 
सब्बकम्मारहतासदिसेन बद्भसीमासदिसा, सा समानसंवासा एकूपोसथाति अधिप्पायो”ति वुत्तं । 


केचि पन आचरिया “मयं सीमं बन्धितुकामा, तस्मा एत्तको भूमिपरिच्छेदो विसुं खेत्तं होतू"ति राजानं आपुच्छित्वा तेन ओकासे कते 
“इदं ठानं विसुंगामक्खेत्तं होती ति मनसि कत्वा तत्रड्डेयेव भिक्खू च हत्थपासानयनादिना सोधेत्वा सीमासमूहनसीमाबन्धनादीनि करोन्ति, 
तं करणं “अयं विसुंगामो होतूति परिच्छिन्दित्वा राजा कस्सचि देती"ति अट्ठकथावचनेन, “सा च राजिच्छावसेन परिवत्तित्वा समुप्पन्ना 
अभिनवा चा"ति आगतेन विमतिविनोदनीटीकावचनेन च समेन्तं विय न दिस्सति। कथं? अट्ठकथावचने ताव “अयं विसुंगामो होतू "ति 
इमिना न केवलं पुरिमगामोयेव गामो होतु, अथ खो इदानि परिच्छिन्नपदेसोपि विसुंयेव गामो होतूति एकंयेव गामकखेत्तं द्वे गामे करोतीति 
दस्सेति। “राजा कस्सचि देती”ति इमिना गामभोजकस्स दिन्नभावं पकासेति, इध पन नेव द्वे गामे करोति, न च गामभोजकस्स देति, 
केवलं भिक्खूनं अनुमतिया यावकालिकवसेनेव ओकासं करोति, एवं अद्दकथावचनेनपि समेन्तं विय न दिस्सति। 
विमतिविनोदनीटीकावचनेनपि “राजिच्छावसेन परिवत्तित्वा”ति इमिना अगामभूतं खेत्तं राजिच्छावसेन परिवत्तित्वा गामो होतीति 
दस्सेति। “अभिनवा चा“ ति इमिना पुराणगामसीमा च अभिनवगामसीमा चाति पुरिमगामेन अमिस्सं विसुंगामलक्खणं दस्सेति। इध पन 
राजिच्छावसेन परिवत्तित्वा खेत्तस्स विसुंगामभूतभावो च अभिनवभावेन विसुंगामलक्खणञ्च न दिस्सति, एवं टीकावचनेनपि समेन्तं 
विय न दिस्सति। 


विनयविनिच्छयटीकायञ्च ““गामपरिच्छेदोति सब्बदिसासु सम्मा परिच्छिन्दित्वा इमस्स पदेसस्स एत्तको करो'ति एवं करेन 
नियमितो गामप्पदेसो”ति एवं आयवसेनेव परिच्छिन्दनं वुत्तं, न अनुमतिकरणमत्तेन, तस्मा विसुंगामलक्खणं अप्पत्तताय पकतिगामेन 
सङ्करो होति, न तत्थ उपोसथादिसङ्घकम्मं कातुमरहति, उपोसथादिसङ्घकम्मकरणारहपदेसेयेव सीमासमूहननसीमाबन्धनकम्मम्पि 
करणारहं होति जत्तिदुतियकम्मत्ता तेसं कम्मानं, तस्मा तेसं आचरियानं तं करणं अञ्जे आचरिया न इच्छन्ति। अञ्जे पन आचरिया “तं 
परिच्छिन्नप्पदेसं 'विसुंगामो होतू'ति राजा कस्सचि देति, गामभोजको च ततो बलि पटिग्गण्हाति, तदा विसुंगामो होति, न ततो पुब्बे"ति 
बदन्ति। तेसं तं बचनं “एवं करेन नियमितो पदेसो”ति विनिच्छयटीकावचनञ्च “गामादीनं करग्गाहपरिच्छिन्नो समन्ततो पदेसो 
गामसीमा”ति सीमालङ्कारगण्ठिवचनञ्च सन्धाय वुत्तं सिया, तेसु पन “इमस्स पदेसस्स एत्तको करो”ति एवं करपरिच्छिन्दनं वुत्तं, न 

गामभोजकस्स बलिग्गहणं। अट्टकथायञ्च “राजा कस्सचि देती”ति दानमेव वदति, न “गामभोजको च बलिं गण्हाती”ति 
पटिग्गहणं, तस्मा तम्पि वचनं अञ्ञे पण्डिता न सम्पटिच्छन्ति, तस्मा पथविस्सरो राजा “इमस्मिं गामक्खेत्ते एत्तककरीसमत्तो पदेसो 
पुरिमगामतो विसुंगामो होतू”ति परिच्छिन्दित्वा देति, एत्तावता सो पदेसो बलि पटिग्गहितो वा होतु अप्पटिग्गहितो वा, विसुंगामो नाम 
होतीति दडुब्बो। 


एवं पकतिगामलक्खणञ्च विसुंगामलक्खणञ्च तथतो जत्वा बद्भसीमं बन्धितुकामो यदि पकतिगामसीमा नातिवित्थारा होति 
सुखरक्खिता, तमेव पकतिगामसीमं सुहु रक्खापेत्वा सुहु सोधेत्वा सीमासमूहननसीमासम्मुतिकम्मानि कातब्बानि । यदि पन 
पकतिगामसीमा अतिवित्थारा होति, निगमसीमा, नगरसीमा वा होन्ति, बहूनं भिक्खूनं निसिन्नद्वानसञ्चरणद्वानत्ता सोधेतुं वा रक्खितु वा 
न सक्कोन्ति, एवञ्च सति पथविस्सरराजूहि परिच्छिन्नाय विसुंगामसीमाय सुहु सोधेत्वा सुरक्खितं कत्वा सीमासमूहननसीमासम्मुतिकम्मं 
कातब्बं। कथं पन सुदु सोधनञ्च सुटु रक्खणञ्च कातब्बं? सीमं बन्धितुकामेन हि सामन्तविहारेसु भिक्खू तस्स तस्स विहारस्स 
सीमापरिच्छेदं पुच्छित्वा बद्धसीमविहारानं सीमाय सीमन्तरिकं, अबद्धसीमविहारानं सीमाय उपचारं ठपेत्वा दिसाचारिकभिक्खूनं 
निस्सञ्चारसमये सचे एकस्मिं गामकखेत्ते सीमं बन्धितुकामा, ये तत्थ बद्धसीमविहारा, तेसु भिक्खूनं “मयं अज्ज सीमं बन्धिस्साम, तुम्हे 
सकसकसीमाय परिच्छेदतो मा निक्खमथा"ति पेसेतब्बं। ये अबद्धसीमविहारा, तेसु भिक्खू एकज्झं सन्निपातेतब्बा, छन्दारहानं छन्दो 
आहरापेतब्बो। एवं सन्निपतितेसु पन भिक्खूसु छन्दारहानं छन्दे आहटे तेसु तेसु मग्गेसु च नदीतित्थगामद्वारादीसु च आगन्तुकभिकखूनं 
सीघं सीघं हत्थपासानयनत्थञ्च बहिसीमकरणत्थञ्च आरामिके चेव समणुद्देसे च ठपेत्वा भेरिसञ्जं वा सङ्कसञ्ञं वा कत्वा सीमा 
समूहनितब्बाति। 


ननु च इदं सोधनं रक्खणञ्च सीमासम्मुतिकालेयेव अट्ठकथायं वुत्तं, अथ कस्मा इध सीमासमूहनने वुत्तन्ति? इमस्सपि 
सीमासमूहननकम्मस्स जत्तिदुतियकम्मत्ता परिससम्पत्तिजननत्थं वुत्तन्ति दडुब्बं । एवं सन्तेपि इदं सीमासमूहननकम्मं नाम यदि पोराणा 
बद्धसीमा अत्थि, तदटुकसङ्घ हत्थपासगते अञ्जेसु भिक्खूसु गामसीमं पविट्टेसुपि कम्मभेदो नत्थि। यदि पोराणा बद्भसीमा नत्थि, एवम्पि 
सति केवलं गामसीमाभूतत्ता सीमासमूहननकम्मे असम्पज्जन्तेपि दोसो नत्थि, अथ कस्मा सोधना वुत्ताति? सच्चं, तथापि समूहनितब्बा 
पोराणसीमापरिच्छेदस्स दुविञ्जेस्यत्ता। सचे हि महतिया पोराणबद्धसीमाय एकस्मिं पदेसे सीमं समूहनिस्सामाति सङ्घे सन्निपतिते 
तस्सायेव सीमाय अञ्जस्मिं पदेसे भिक्खुम्हि पविड्ठे अजानन्तस्सपि कम्मं विपज्जति, तस्मा महुस्साहेन सोधेतब्बावाति दडुब्बं । एवं 
गामसीमसोधनं “परिससम्पत्तिया युत्ता नाम सब्बन्तिमेन परिच्छेदेन चतूहि भिक्खूहि सन्निपतित्वा यावतिका तस्मिं गामक्खेत्ते बद्धसीमं वा 
नदीसमुहजातस्सरे वा अनोक्कमित्वा ठिता भिक्खू, ते सब्बे हत्थपासे वा कत्वा छन्दं वा आहरित्वा सम्मता"ति कङ्घावितरणियं (कङ्का० 
अट्टु० निदानवण्णना) आगतत्ता परिससम्पत्तिकारणं होतीति विञ्ञायति । ततो “सीमाय सीमं सम्भिन्दन्तेन सम्मता, सीमाय सीमं 
अज्झोत्थरन्तेन सम्मता" ति वृत्तेहि द्वीहि विपत्तिदोसेहि मुच्चनत्थं सीमसमूहननकम्मं कातब्बं । 


सीमाय असमूहताय सति कथं विपत्तिद्वयं आपज्जेय्याति, तथा सोधितायपि गामसीमाय। यदि पोराणबद्धसीमा विज्जमाना भवेय्य, 
तस्सा विज्जमानभावं अजानन्ता नवं बद्धसीमं बन्धेय्युं। पोराणसीमाय हि निमित्तं अन्तो कत्वा तस्स समीपे पोराणसीमाय अन्तो ठितं 
अज्जं निमित्तं कत्वा नवं बद्भसीमं बन्धेय्युं, सीमाय सीमं सम्भिन्दन्तेन सम्मता नाम होति। तेन वृत्तं कङ्कावितरणियं (कङ्ला० अट्डु० 
निदानवण्णना) “सीमाय सीमं सम्भिन्दन्तेन सम्मता नाम अत्तनो सीमाय परेसं सीमं सम्भिन्दन्तेन सम्मता। सचे हि पोराणकस्स 
विहारस्स पुरत्थिमाय दिसाय अम्बो चेव जम्बू चाति द्वे रुक्खा अञ्जमञ्ञं संसट्ुविटपा होन्ति, तेसु अम्बस्स पच्छिमदिसाभागे जम्बू । 
विहारसीमा च जम्बुं अन्तो कत्वा अम्बं कित्तेत्वा बद्धा होति, अथ पच्छा तस्स विहारस्स पुरत्थिमदिसायं विहारे कते सीमं बन्धन्ता भिक्खू 
अम्बं अन्तो कत्वा जम्बुं कित्तेत्वा बन्धन्ति, सीमाय सीमा सम्भिन्ना नाम होती”ति। पोराणसीमाय च एकदेसं वा सकलपोराणसीमं वा 
अन्तो करित्वा नवं सीमं बन्धेय्युं, सीमाय सीमं अज्झोत्थरन्तेन सम्मता नाम। वुत्तज्हेतं कङ्वावितरणियं (कङ्का अट्टः निदानवण्णना) 
“सीमाय सीमं अज्झोत्थरन्तेन सम्मता नाम अत्तनो सीमाय परेसं सीमं अज्झोत्थरन्तेन सम्मता। सचे हि परेसं बद्धसीमं सकलं वा 
तस्सा पदेसं वा अन्तो कत्वा अत्तनो सीमं सम्मन्नन्ति, सीमाय सीमं अज्झोत्थरिता नाम होती”ति। 


यस्मिं पदेसे चत्तारो भिक्खू निसीदित्वा कम्मं कातुं न सक्कोन्ति, तत्थ ततो पट्टाय याव केसग्गमत्तम्पि अञ्जेसं पोराणबद्भसीमप्पदेसं 
अत्तनो सीमाय अन्तो करोन्तो सीमाय सीमं सम्भिन्दति नाम। चतुन्नं भिक्खूनं निसीदितुं पहोनकट्ठानतो पड्ाय याव सकलम्पि अञ्ञेसं 

पोराणबद्भसीमापदेसं अत्तनो सीमाय अन्तो करोन्तो सीमाय सीमं अज्झोत्थरति नाम । वुत्तञ्हेतं कङ्कावितरणिया लीनत्थपकासनियं 
(कङ्कार अभि० टी० निदानवण्णना) “तस्सा पदेसन्ति तस्सा एकदेसं, यत्थ ठत्वा चतूहि भिक्खूहि कम्मं कातुं सक्का होति, तादिसं 
एकदेसन्ति वुत्तं होति। यत्थ पन ठितेहि कम्मं कातुं न सक्का, तादिसं पदेसं अन्तो करित्वा सीमाय सीमं सम्भिन्दन्ति नाम, न तु 
अज्झोत्थरन्ति नामाति गहेतब्ब”न्ति । विमतिविनोदनियम्पि (वि० वि० टी० महावग्ग २.१४८) “यत्थ चतूहि भिक्खूहि निसीदितुं न सक्का, 
तत्तकतो पट्टाय याव केसग्गमत्तम्पि अत्तनो सीमाय करोन्ता सम्मिन्दन्ति, चतुन्नम्मि भिक्खूनं पहोनकतो पट्ठाय याव सकलम्पि अन्तो 
करोन्ता अज्झोत्थरन्तीति वेदितब्ब''न्ति वुत्तं । 


एवं होतु, तस्मिं गामसीमपरिच्छेदे पोराणकसीमाय विज्जमानाय विपत्तिद्र्‍यमोचनत्थं सीमासमूहननकम्मं सात्थकं, अविज्जमानाय 
कथं सात्थकं भवेय्याति सङ्कानिवत्तनत्थं सीमासमूहननकम्मं अकत्वा अभिनवसीमाय बज्झमानाय सङ्का उप्पज्जेय्य, भगवतो 
धरमानकालतो पट्ठाय यावज्जतना गणनपथं वीतिक्कन्ता भिक्खू उपसम्पदादिकम्मकरणत्थं तस्मि तस्मिं पदेसे सीमं बन्धन्ति। सा सीमा 
एत्थ अत्थि, एत्थ नत्थीति न सक्का जानितुं, तस्मा “अम्हाकं सीमाबन्धनट्ठाने पोराणकसीमा भवेय्य नु खो 'ति सङ्का भवेय्य, एवं सति सा 
अभिनवसीमा च आसङ्कनीया होतीति सीमायं कतं उपसम्पदादिकम्मम्पि आसङ्कनीयं होति, तस्मा सङ्कानिवत्तनत्थं अभिनवसीमं 
बन्धितुकामेहि यतिपुङ्गवेहि अवस्सं सीमासमूहननकम्मं कातब्बं होति । समूहनन्तेहि पन “सीमं, भिक्खवे, समूहनन्तेन पठमं तिचीवरेन 
अविप्पवासो समूहन्तब्बो, पच्छा सीमा समूहन्तब्बा”ति (महाव० १४४) वचनतो पठमं अविप्पवाससीमा समूहनितब्बा, ततो 
समानसंवासकसीमा समूहनितब्बा । तस्मिं समूहननकाले च “खण्डसीमायं ठत्वा अविप्पवाससीमा न समूहन्तब्बा, तथा 
अविप्पवाससीमाय ठत्वा खण्डसीमापि। खण्डसीमाय पन ठितेन खण्डसीमाव समूहनितब्बा, तथा इतराय ठितेन इतरा"ति अट्टकथायं 
(महाव० अट्ट? १४४) वचनतो खण्डसीमायं ठत्वाव खण्डसीमा समूहनितब्बा, महासीमायमेव ठत्वा महासीमा समूहनितब्बा, अञ्जिस्सा 
सीमाय ठत्वा अज्जा सीमा न समूहनितब्बा। अट्टकथायं अविप्पवाससीमाति महासीमं वदति तत्थेव येभुय्येन चीवरेन विप्पवसनतो। 


“तत्थ सचे खण्डसीमञ्च अविप्पवाससीमञ्च जानन्ति, समूहनितुञ्चेव बन्धितुञ्च सक्खिस्सन्ति। खण्डसीमं पन जानन्ता 
अविप्पवासं अजानन्तापि समूहनितुञ्चेव बन्धितुञ्च सक्खिस्सन्ति। खण्डसीमं पन अजानन्ता अविप्पवासंयेव जानन्ता 
चेतियङ्गणबोधियङ्गणउपोसथागारादीसु निरासङ्कड्डानेसु ठत्वा अप्पेव नाम समूहनितुं सक्खिस्सन्ति, पटिबन्धितुं पन न सक्खिस्सन्तेव। सचे 
बन्धेय्युं, सीमासम्भेदं कत्वा विहारं अविहारं करेय्युं, तस्मा न समूहनितब्बा। ये पन उभोपि न जानन्ति, तेनेव समूहनितुं न बन्धितुं 
सक्खिस्सन्ति। अयञ्हि सीमा नाम कम्मवाचाय वा असीमा होति सासनन्तरधानेन वा, न च सक्का सीमं अजानन्तेहि कम्मवाचा कातुं, 
तस्मा न समूहनितब्बा, साधुकं पन जत्वायेव समूहनितब्बा च बन्धितब्बा चा"ति अट्ठकथायं (महाव० अट्ट? १४४) वचनतो “इदानि सीमं 
समूहनिस्सामा”ति परिच्छिन्नाय गामसीमाय अन्तो खण्डसीममहासीमानं अत्थिभावं वा नत्थिभावं वा तासं सीमानं परिच्छेदञ्च न 
जानन्ति, एवं अजानन्ता भिक्खू ता पोराणसीमायो समूहनितुं न सक्कुणेय्युं, पोराणसीमं समूहनितुं असक्कोन्ता च कथं अभिनवसीमं 
बन्धितुं सक्कुणिस्सन्तीति परम्परेहि आचरियेहि सम्मा विनिच्छितं अनुलोमनयं निस्साय महन्तं उस्साहं करित्वा अङ्गं अपरिहापेत्वा सम्मा 
विहितनयेन पोराणसीमं समूहनितुं सक्खिस्सन्ति। 


कथं? तस्मिं सीमासमूहननकाले यदि पकतिगामसीमायं आरद्धं, तं पकतिगामपरिच्छेदं, यदि विसुंगामसीमायं आर्धं, तं 
विसुंगामपरिच्छेदं अञ्ञेसं भिक्खूनं अप्पविसनत्थाय समन्ततो सुसंविहितारक्खं कारापेत्वा कम्मवाचं सावेतुं समत्थेन ब्यत्तिबलसम्पन्नेन 
विनयधरेन सह समानसंवासके लज्जिपेसले इमस्स कम्मस्स चतुवग्गकरणीयत्ता चत्तारो भिक्खू कम्मप्पत्ते भिक्खूनं पकतत्तभावस्स 
दुब्बिज्जेय्यत्ता वा ततो अधिकप्पमाणे भिक्खू गहेत्वा इदानि बन्धितब्बाय सीमाय निमित्तानं विहारपरिकखेपस्स च अन्तो च सब्बत्थ बहि 
च समन्ता लेड्डपातमत्ते पदेसे सब्बत्थ मञ्चप्पमाणे मञ्चप्पमाणे ठाने हत्थपासं अविजहित्वा तिइन्ता, निसीदन्ता वा हुत्वा पठमं 
अविप्पवाससीमासमूहननकम्मवाचं, ततो समानसंवासकसीमासमूहननकम्मवाचं सावेत्वा सीमाय समुग्घाते कते पोराणसीमासु 
विज्जमानासुपि पच्छिमन्तेन एकवीसतिया भिक्खूनं निसीदनारहत्ता सीमाय मञ्चप्पमाणे मञ्चप्पमाणे ठाने तिइन्ता भिक्खू अवस्सं तासु 
सीमासु तिट्ठुन्ता भवेय्युं, तस्मा सीमट्टा हुत्वा सीमासमूहननकम्मवाचं वत्वा ता सीमा समूहनेय्युं। ततो पोराणबद्भसीमानं समूहतत्ता 
गामसीमायेव अवसिट्ठा भवेय्याति । वृत्तञ्हेतं विमतिविनोदनियं (वि० वि० टी० महावग्ग २.१४४) “केचि पन ईदिसेसु विहारेसु छपञ्चमत्ते 
भिक्खू गहेत्वा विहारकोटितो पट्टाय विहारपरिक्खेपस्स अन्तो च बहि च समन्ता लेडुपाते सब्बत्थ मञ्चप्पमाणे मञ्चप्पमाणे ओकासे 
निरन्तरं ठत्वा पठमं अविप्पवाससीमं, ततो समानसंवासकसीमञ्च समूहननवसेन सीमाय समुग्घाते कते तस्मिं विहारे खण्डसीमाय 


www.tipitaka.org Vipassana Research Institute 


Page 130 sur 310 


महासीमाय च विज्जमानत्ते सतिपि अवस्सं एकस्मिं मञ्चट्टाने तासं मज्झगता ते भिक्खू ता समूहनेय्युं, ततो गामसीमा एव 
अवसिस्सेय्या”ति। 


“साधुक॑ पन जत्वायेव समूहनितब्बा चेव बन्धितब्बा चा”ति अट्ठकथायं (महाव० अट्टः १४४) वचनतो सीमं जानन्तायेव समूहनितुं 
सक्खिस्सन्ति, कथं अजानन्ताति। इमस्मिं सीमासमूहननाधिकारे सीमं वा सीमापरिच्छेदं वा जाननभावो अङ्गं न होति, अन्तोसीमायं 
ठितभावो, “सीमं समूहनिस्सामा”ति कम्मवाचाकरणन्ति इदमेव द्वयं अङ्गं होति, तस्मा इमिना अङ्गद्वयेन सम्पन्ने सति इमं अजानन्तापि 
समूहनितुं सक्कोन्तीति। इमिना अङ्गद्वयेन सम्पन्ने सति सीमं अजानन्तानं समूहनितुं समत्थभावो कथं विञ्जातब्बोति? अट्टकथायं 
““खण्डसीमं पन जानन्ता अविप्पवासं अजानन्तापि समूहनितुञ्चेव बन्धितुञ्च सक्खिस्सन्ती”ति एवं महासीमाय परिच्छेदं अजाननड्ठानेपि 
समूहननस्स वुत्तत्ता विमतिविनोदनियम्पि (वि० वि० टी० महावग्ग २.१४४) “न हेत्थ सीमाय, तप्परिच्छेदस्स वा जाननं अङ्ग, सीमाय पन 
अन्तोठानं, 'समूहनिस्सामा'ति कम्मवाचाकरणञ्च अङ्गं । अट्ठकथायं (महाव० अट्ट० १४४) 'खण्डसीमं पन जानन्ता अविप्पवासं 
अजानन्तापि समूहनितुञ्चेव बन्धितुञ्च सक्खिस्सन्ती'ति एवं महासीमाय परिच्छेदस्स अजाननेपि समूहननस्स वुत्तत्ता" ति वुत्तं। ततो 
पोराणबद्भसीमानं समूहतत्ता गामसीमायेव अवसिट्टा भवेय्याति तस्मिं अवसिड्डाय ततो परं कि कातब्बन्ति। गामसीमाय अवसिट्टाय सति 
तं गामसीमं पुब्बे वुत्तनयेन सोधनं रक्खणञ्च कत्वा तिस्सं गामसीमायं खण्डसीमं महासीमञ्च यथारुचि बन्धितुं लभति, सीमं 
अबन्धित्वाव केवलाय गामसीमाय उपसम्पदादिसङ्घकम्मञ्च कातुम्पि लभति। 


वुत्तञ्हि विमतिविनोदनियं (वि० वि० टी० महावग्ग २.१४४) -- “गामसीमाय एव च अवसिट्टाय तत्थ यथारुचि दुविधम्पि सीमं 
बन्धितुञ्चेव उपसम्पदादिकम्मं कातुञ्च वट्टतीति वदन्ति, तं युत्तं विय दिस्सति, वीमंसित्वा गहेतब्ब''न्ति। तस्मा यदि सट्टिहत्थायामं 
चत्तालीसहत्थवित्थारं खण्डसीममेव कत्तुकामा होन्ति, एत्तके पदेसे मञ्चट्टानं गण्हन्तो पमाणयुत्तको मञ्चोति सब्बपच्छिमप्पमाणयुत्तो 
मञ्चो। सो हि पकतिविदत्थिया नवविदत्थिको, अट्टविदत्थिको वा होति । ततो खुद्दको मञ्चो सीसुपधानं ठपेत्वा पादं पसारेत्वा निपज्जितुं 
नप्पहोतीति सब्बपच्छिममञ्चस्स आयामप्पमाणस्स समन्तपासादिकायं वुत्तत्ता ततो अधिकायामोपि होतियेव। मञ्चस्स वित्थारो पन 
आयामस्स उपड़ो होति, तस्मा मञ्चप्पमाणड्ठानं आयामतो पञ्चहत्थं, वित्थारतो पञ्चविदत्थिकन्ति गहेत्वा तेन पमाणेन गण्हन्तो 
सट्टिहत्थायामं सीमड्ठानं चतुवीसतिमञ्चकं होति, चत्तालीसहत्थवित्थारं अइमञ्चकं होति । एवं गण्हन्तो दक्खिणुत्तरायामो मञ्चो होति, 
सड्टिहत्थायामं सीमट्टानं द्वादसमञ्चकं होति, चत्तालीसहत्थवित्थारं सोळसमञ्चकं होति। एवं गण्हन्तो पाचीनपच्छिमायामो मञ्चो होति। 
दुविधेपि आयामं वित्थारेन गुणितं करोन्तो सकलं अन्तोसीमङ्ठानं द्वानहुत्तरसतमञ्चकं होति, बहिसीमट्ठानम्पि समन्ततो एकमञ्चकं वा 
द्वितिमञ्चकं वा गहेतब्बं । तेन सह गणनं वङड्ेतब्बं । बिमतिविनोदनियं (वि० वि० टी० महावग्ग २.१४४) पन “समन्ता लेडटपातो ति वुत्तं, 
तं पन महासीमाबन्धनकाले विहारपरिक्खेपस्स बहिउपचारं सन्धाय वुत्तं सिया। खण्डसीमायपि दूरतो समूहनने दोसो नत्थि, दुक्करत्ता पन 
कारकानं पमाणं जानितब्बं। कल्याणियं नाम सीमायं पन आयामतो च वित्थारतो च पञ्चहत्थप्पमाणं ठानं एककोड्टासं कत्वा समूहनति। 
तम्पि पच्छिममञ्चप्पमाणतो अधिकमेवाति कत्वा कतं । इदानि अम्हेति वुत्तद्ठानं पन पकरणनयेन संसन्दनत्ता युत्ततरन्ति दडु्बं । 


समूहननाकारो पन एवं वेदितब्बो - इदानि बन्धितब्बाय सीमाय निमित्तानं अन्तो च बहि च यथावुत्तनयेन समूहनितब्बसीमद्ठानं 
आदासतलं विय समं सुद्ध विमलं कत्वा यथावुत्तमञ्चप्पमाणं मञ्चप्पमाणं ठानं अड्डपदकलेखं विय रज्जुना वा दण्डेन वा लेखं कारापेत्वा 
लेखानुसारेन तम्बमत्तिकचुण्णेन वा सेतमत्तिकचुण्णेन वा वण्णविसेसं कारापेत्वा पन्ति पन्ति कोट्टासं कोट्टासं कारापेत्वा पुब्बे वुत्तनयेन 
आरकखं सोधनञ्च कारापेत्वा “इदानि सीमं समूहनिस्सामा"ति चत्तारो वा तदुत्तरि वा समानसंवासकभिक्खू गहेत्वा पठमपन्तियं 
पठमकोट्टासे मज्चड्ठाने ठत्वा पठमं अविप्पवाससीमासमूहननकम्मवाचं, ततो समानसंवासकसीमासमूहननकम्मवाचं सावेत्वा तस्मि 
कोड्टासेयेव अञ्जमञ्ञस्स ठितड्ानं परिवत्तेत्वा परिवत्तेत्वा तिक्खत्तुं वा सत्तक्खत्तुं वा समूहनित्वा ततो निक्खमित्वा पठमपन्तियंयेव 
दुतियकोड्डासे ठत्वा तथेव कत्वा ततो पठमपन्तियंयेब अनुलोमनयेन याव अन्तिमकोट्टासा एकेकस्मिं कोट्ठासे तथेव कत्वा पठमपन्तिया 
परिक्खीणाय दुतियपन्तिया अन्तिमकोड्डासे ठत्वा तथेव कत्वा ततो पट्टाय दुतियपन्तियंयेव पटिलोमनयेन याव आदिकोड्ठासा तथेव कत्वा 
एवं ततियपन्तिआदीसुपि एकदा अनुलोमतो एकदा पटिलोमतो गन्त्वा सब्बासु पन्तीसु सब्बस्मि कोट्ठासे परिक्खीणे इदं 
सीमासमूहननकम्मं निट्टितं नाम होति। “चत्तारो तदुत्तरि वाति इदं पन इमस्स कम्मस्स चतुवग्गकरणीयत्ता वुत्तं । विमतिविनोदनियं (वि० 
बि० टी० महावग्ग २.१४४) पन भिकखूनं पकतत्तभावस्स दुविञ्जेय्यत्ता लज्जीपेसलभिक्खूनञ्च दुल्लभत्ता “छपञ्चमत्ते'ति वुत्तं । 


www.tipitaka.org Vipassana Research Institute 


Page 131 sur 310 


कल्याणीसीमायं पन सीहळदीपतो अभिनवसिकखं गहेत्वा निवत्तन्तेहि गरहविवादमत्तम्पि अलभन्तेहि धम्मचेतियरञ्ञा विचिनित्वा 
गहितेहि चुद्दसहि भिक्खूहि कतन्ति पासाणलेखायं आगतं । रतनपूरनगरे पन सिरीसुधम्मराजाधिपतिनामकस्स चूळअग्गराजिनो काले 
महासीहळप्पत्तोति विस्सुतो सिरीसद्धम्मकित्तिनामको महाथेरवरो अत्तनो वसनट्टठानस्स अविदूरे पब्बतमत्थके सीमं बन्धन्तो अत्तनो 
निस्सितके अग्गहेत्वा अत्तना अभिरुचिते लज्जिपेसलबहुस्सुतसिक्खाकामभूते अञ्जे महाथेरे गहेत्वा अत्तचतुत्थोव हुत्वा कम्मं करोतीति 
वदन्ति । तं इमस्स कम्मस्स चतुवग्गकरणीयत्ता तेसञ्च थेरानं पकतत्तभावे निरासङ्कत्ता कतं भवेय्य, एवं सन्तेपि भिक्खूनं पकतत्तभावस्स 
दुब्बिञ्जेस्यत्ता चतुवग्गकरणीयकम्मस्स अतिरेकचतुवग्गेन करणे दोसाभावतो अतिरेकभिकखूहि कतभावो पसत्थतरो होति। तेनेव च 
कारणेन विमतिविनोदनीनामिकायं विनयटीकायं (वि० वि० टी० महावग्ग २.१४४) “छपञ्चमत्ते भिक्खू गहेत्वा”ति वुत्तं, 
कल्याणीसीमायञ्च चुद्दसहि भिक्खूहि कतन्ति दडुब्बं। एवं निड्टितेपि पन सीमासमूहननकम्मे नानावादानं नानाचरियानं नानानिकायानं 
नानादेसवासिकानं भिकखूनं चित्ताराधनत्थं गरहविवादमोचनत्थञ्च पुनप्पुनं तेहिपि भिक्खूहि तथेव कारापेतब्बं। वुत्तञ्हि अट्टकथायं (परि० 
अद्० ४८२-४८३; वि० सङ्ग० अट्टः २५१) “पुनप्पुनं पन कातब्बं | तञ्हि कुप्पस्स कम्मस्स कम्मं हुत्वा तिट्टति, अकुप्पस्स 
थिरकम्मभावाय होती 'ति। तेनेव च कारणेन हंसावतीनगरे अनेकपण्डरहत्थिसामिमहाधम्मराजा सहपुञ्जकम्मभूततो महाचेतियतो चतूसु 
दिसासु सीमासमूहननकाले रामञ्जदेसवासीहि महाथेरेहि च मरम्मदेसवासीहि महाथेरेहि च विसुं बिसुं कारापेसीति दडुब्बं । 


यदि पन महासीमं बन्धितुकामो होति, तदा उसभमत्तं वा द्विउसभमत्तं वा तदुत्तरि वा पदेसं सल्लक्खेत्वा “एत्तके ठाने विहारं 
करिस्सामा”ति परिक्खेपं कारापेत्वा तस्स विहारपरिकखेपस्स अन्तो च सब्बत्थ बहि च समन्ता लेडटपातट्ठाने मञ्चप्पमाणे मज्चप्पमाणे 
ओकासे हेठ्ठा वुत्तनयेन पन्तिकोड्टासे कत्वा कम्मप्पत्तेहि भिक्खूहि सद्भि निरन्तरं ठत्वा पठमं अविप्पवाससीमा ततो समानसंवासकसीमा 
च समूहनितब्बा। एवं सीमाय समुग्घाते कते तस्मिं विहारे खण्डसीमाय महासीमाय च विज्जमानत्ते सति अवस्सं एकस्मिं मञ्चट्ठाने तासं 
मज्झगता ते भिक्खू ता समूहनेय्युं, ततो गामसीमा एव अवसिस्सेय्य, तस्सं गामसीमायं खण्डसीमामहासीमावसेन दुविधा सीमा यथारुचि 
बन्धितब्बा | बन्धनाकारं पन उपरि वक्खाम। 


कस्मा पन निमित्तानं बहिपि सीमासमूहननं कतं, ननु निमित्तानं अन्तोयेव अभिनवसीमा इच्छितब्बाति तत्थेव 
सम्भेदज्झोत्थरणविमोचनत्थं पोराणकसीमाय समूहननं कातब्बन्ति? सच्चं, दुविञ्जेय्यत्ता पन एवं कतन्ति दडुब्बं | दुविञ्ञेय्यो हि 
पोराणकसीमाय विज्जमानाविज्जमानभावो, तस्मा यदि निमित्तानं अन्तोयेव सीमासमूहननं करेय्य, ततो बहि पोराणकसीमा तिड्टेय्य, ततो 
अप्पमत्तकं ठानं अन्तो पविसेय्य, तं ठानं कम्मवाचापाठकेन सह सीमासमूहननकारकसङ्घस्स पतिट्टहनप्पहोनकं न भवेय्य, एवं सन्ते सा 
पोराणकसीमा असमूहताव भवेय्य। तं समूहतसञ्जाय सीमासम्मन्ननकाले अन्तोनिमित्तद्ठानं सम्मन्नेय्युं, तं 
असमूहतपोराणसीमाकोटिपविटटत्ता सीमाय सीमं सम्भेददोसो, यदि पन तं ठानं चतुन्नं निसिन्नप्पहोनकं भवेय्य, सीमाय सौमं 
अज्झोत्थरणदोसो, यदिपि अन्तो न पविसति, निरन्तरं फुड्ट॒मत्तं होति, एवम्पि सीमासङ्करदोसोति इमस्मा दोसत्तया विमोचनत्थं निमित्तानं 
बहिपि सौमासमूहननं कतं । तेनेव विमतिविनोदनियं (वि० वि० टी० महावग्ग २.१४४) “बहि च समन्ता लेड्डपाते 'तिआदि वृत्तन्ति 
दटुब्बं 


केचि पन आचरिया समन्ता निमित्तानं अन्तो रज्जुपसारणं कत्वा अन्तो ठत्वा रज्जुया हेट्ठा पादे पवेसेत्वा रज्जुतो बहि किञ्चिमत्तं 
ठानं अतिक्कमित्वा सीमासमूहननं करोन्ति, तदेतं विचारेतब्बं। पादग्गट्ुपनमत्तेन पोराणसीमासमुग्घातो न होति, अथ खो 
कम्मवाचापाठकेन सह कम्मपत्तसङ्घस्स पतिट्टानेन कम्मवाचाय पाठनेन च समुग्घातो होति । वृत्तञ्हि विमतिविनोदनिप्पकरणे (वि० वि० 
टी० महावग्ग २.१४४) “सीमाय पन अन्तोठानं, “समूहनिस्सामा ति कम्मवाचाय करणञ्चेत्थ अङ्ग न्ति, तस्मा एकदेसेन अन्तोपविट्ठाय 
च एकसम्बन्धेन ठिताय पोराणकबद्धसीमाय समुग्घाते अकते वुत्तनयेन दोसत्तयतो न मुच्चेय्य, तस्मा निमित्ततो बहिपि ठत्वा 
समूहननकरणभावोव पासंसतरो होति। अञ्ञे पन आचरिया कम्मकारकभिकखूनं पदवलञ्जसम्बन्धं कत्वा समूहनन्ति, तं गरुकरणवसेन 
कतन्ति गस्हमाने दोसो नत्थि। एकच्चे पन थेरा “कारकसङ्घस्स अक्कन्तद्वानेयेव सीमा समूहता, न अनक्कन्तड्डानेति सञ्जाय पठमतरं 
सालं करित्वा पच्छा सीमाय समूहताय थम्भट्टाने अक्कमितुं न लभति, तस्मा असमूहता सीमा”ति वदन्ति। 


पुब्बेपि सिरीखेत्तनगरे महासत्तधम्मराजस्स काले तेन रञ्ञा कतस्स नन्दनविहारस्स पुरतो तस्स रज्जो अग्गमहेसिया सीमाय 
पतिट्ठापिताय पठमं जेतवनसालं कत्वा पच्छा सीमं समूहनिंसु, तदा तस्मिं नगरे महारुकखमूलिको नाम एको गणपामोक्खत्थेरो “सचे थम्भं 

विज्झित्वा पादे ठपेतुं सक्खिस्सामि, एवं सन्ते अहं आगच्छिस्सामी"ति वत्वा नागच्छति। सब्बे थेरा “न थम्भमत्तेन पोराणसीमा 
तिइति, थम्भस्स समन्ततो ठत्वा कम्मवाचाय कताय सीमा समूहता होती”ति वत्वा तस्स वचनं अग्गहेत्वा समूहनिंसु चेव बन्धिंसु च। 
हंसावतीनगरे धम्मचेतियरञ्जो कल्याणियसीमाबन्धनकालेपि पठमं सालं करित्वाव पच्छा समूहनिंसु, न च पाळिअइ॒कथाटीकादीसु 
“पदवलञ्जसम्बन्धं कत्वा सीमा समूहनितब्बा”ति पाठो अत्थि, “मञ्चप्पमाणे मञ्चप्पमाणे ठाने "ति (वि० वि० टी० महावग्ग २.१४४) 
पन अत्थि। पोराणसीमाय अन्तो ठत्वा एकस्मिं ठाने सीमासमूहननकम्मवाचाय कताय सकलापि सीमा समूहताव होति, तस्मा 
““पदवलञ्जसम्बन्धं कत्वा समूहनितब्ब'न्ति वचनं पण्डिता न सम्पटिच्छन्ति। ईदिसं पन वचनं गरुकरणवसेन वृत्तन्ति गय्हमाने 
किञ्चापि दोसो नत्थि, तथापि सिस्सानुसिस्सानं दिट्ठानुगतिआपज्जनकारणं होति। ते हि “अम्हाकं आचरिया एवं कथेन्ति, एवं 
करोन्ती”ति दळहीकम्मवसेन गहेत्वा तथा अकते सीमा समूहता न होतीति मञ्जन्ति, तस्मा पकरणागतनयवसेनेव करणं वरं पसत्थं 
होतीति ददुब्बं । 


अपरम्पि इमस्मिं सीमासमूहननाधिकारे धम्मगारवेहि विनयधरेहि चिन्तेतब्बं गम्भीरं दुहदसं ठानं अत्थि, तं कतमन्ति चे? 
“अनुजानामि, भिक्खवे, तियोजनपरमं सीमं सम्मन्नितु”न्ति (महाव० १४०) वचनतो नानागामकखेत्तानि अवत्थरित्वा सम्मता 
तियोजनिकादिकायो महासीमायो भगवता अनुञ्ञाता अत्थि, अथ एकं गामकखेत्तं सोधेत्वा आरकखं दत्वा सीमाय समूहताय यदि ततो 
अञ्जेसु गामकखेत्तेसु भिक्खू सन्ति, न गामसीमा बद्धसीमं परिच्छिन्दितुं सक्कोति, तस्मा ते भिक्खू तस्मिं कम्मे वग्गं करेय्युं, एवं सति 
सीमा समूहता न भवेय्य, ताय असमूहताय सति अभिनवसीमा सम्मन्नितब्बा न भवेय्य, इति इदं ठानं दुज्जानं दुद्दसं, तस्मा पासाणच्छत्तं 
विय भगवतो आणं गरु करोन्तेहि लज्जिपेसलबहुस्सुतसिक्खाकामभूतेहि विनयविदूहि सुटु चिन्तेतब्बन्ति। 


इमस्मिं अधिकारे चिन्तेन्तो गवेसन्तो विचिनन्तो इदं कारणं दिस्सति -- तियोजनिकादिमहासीमायो इद्भिमन्तानं भिक्खूनं 
धरमानकाले सन्निपतितुं वा विसोधेतुं वा सक्कुणेय्यभावतो तमारब्भ भगवता अनुजानिता भवेय्युं। सब्बस्मिं काले सब्बस्मिं पदेसे सब्बे 
भिक्खू तादिसं महासीमं सोधेतुं वा सन्निपतितुं वा न सक्का, न च भगवा असक्कुणेय्यं अलब्भनेय्यं कारणं वदेय्य। भगवतो धरमानकाले 
राजगहनगरे अट्ठारस महाविहारा एकसीमाव धम्मसेनापतिसारिपुत्तत्थेरेन सम्मताति। सीहळदीपे महाविहारसीमा अनुराधपुरं अन्तोकत्वा 
पवत्ता महामहिन्दत्थेरेन सम्मताति च पकरणेसु दिस्सति, न तथा इमस्मिं नाम देसे द्वियोजनिका वा तियोजनिका वा सीमा असुकेन 
भिक्खुना सम्मताति दिस्सति । इमस्मिञ्च मरम्मदेसे तादिसानं सीमानं नत्थिभावो उपपरिक्खित्वा जानितब्बो। तथा हि 
अनेकसतअनेकसहस्सवस्सकालतो उप्पन्ना बद्धसीमा पासाणथम्भनिमित्तेन सह तस्मिं तस्मिं पदेसे दिस्सन्ति। अरिमद्दनपुरे च 
अनुरुद्धमहाराजेन सम्मन्नापिता द्वासड्रयाधिकसतह त्थायामा सत्तचत्तालीसाधिकसतहत्थवित्थारा महासीमा निमित्तेन सह दिस्सति। 
रतनपूरनगरे च नरपतिजेय्यसूरमहाराजकाले अइ्टसत्तताधिकचतुसतकलियुगे सम्मन्निता सीमा पासाणलेखाय सद्भि दिस्सति। यदि 
तियोजनपरमादिमहासीमायो अत्थि, पोराणाचरिया नवं नवं बद्धसीमं न बन्धेय्युं, अथ च पन बन्धन्ति, तासु च नवसीमासु 
उपसम्पदादिसङ्घकम्मं करोन्ति, ततो एव च गणनपथमतिक्कन्ता भिक्खू परम्परतो वड्डेन्ता यावज्जतना सासनं पतिट्ठपेन्ति इमिना च 
कारणेन इमस्मिं पदेसे तियोजना सीमायो नत्थीति विज्ञायति। 


अथ वा “विहारपरिक्खेपस्स अन्तो च बहि च समन्ता लेड्डपाते 'ति विहारपरिक्खेपस्स अन्तो च विहारूपचारभूते बहि लेडटपाते च 
ठानेयेव सीमासमूहननस्स विमतिविनोदनियं (वि० वि० टी० महावग्ग २.१४४) वुत्तत्तापि तादिसा महासीमायो नत्थीति विञ्जायति। यदि 
अत्थि, सीमासमूहननं पकरणाचरिया न कथेय्युं। कथेन्तापि समन्ता तियोजनं ठानं सोधेत्वा सीमासमूहननं करेय्युं, तथा पन अकथेत्वा 
विहारविहारूपचारेसुयेव सीमासमूहननस्स कथितत्ता तियोजनिकादयो महासीमायो नत्थीति विञ्ञायति। 


अथ वा “खण्डसीमं पन जानन्ता अविप्पवासं अजानन्तापि समूहनितुञ्चेव बन्धितुञ्च सक्खिस्सन्ती"ति अट्टकथायं (महाव° अट्टः 
१४४) वचनतोपि तेसु तेसु जनपदेसु तियोजनिकादिकायो महासीमायो नत्थीति विञ्जायति। कथं? यदि तादिसा सीमायो अत्थि, 
सकलम्पि तं सीमं असोधेत्वा सीमासमूहननं अद्कथाचरिया न कथेय्युं, अथ च पन खण्डसीमं जानन्ता अविप्पवासं अजानन्तापि सीमं 
समूहनितुं बन्धितुञ्च समत्थभावं कथेन्ति, सा कथा खन्धसीमाय सीमन्तरिकन्तरितमत्ता हुत्वा तस्मिं गामक्खेत्ते अविप्पवाससीमा भवेय्य, 
तस्मा तस्मिं ठाने ठत्वा समूहनितुं समत्थभावेन अड्ठकथाचरियेहि कथीयति, न नानागामक्खेत्तानि अवत्थरित्वा सम्मताय 
तियोजनिकादिभेदाय सीमाय अञ्जेसु गामक्खेत्तेसु अञ्जेसु भिकखूसु सन्तेसुपि समूहनितुं समत्थभावेन, तेन जायति “न सब्बेसु ठानेसु 

तियोजनिकादिभेदायो महासीमायो न सन्ती”ति। ईदिसानि कारणानि भगवतो आफ गरुं करोन्तेहि विनयत्थविदूहि विनयधरेहि 
पुनप्पुनं चिन्तेतब्बानि उपपरिक्खितब्बानि, इतो अञ्ञानिपि कारणानि गवेसितब्बानीति । 


इतो परम्पि “सचे अञ्ञानिपि गामक्खेत्तानि अन्तोकातुकामा, तेसु गामेसु ये भिक्खू वसन्ति, तेहिपि आगन्तब्ब”न्तिआदिवचनतो 
(महाव० अदट्टु० १३८) एकस्मियेव गामकखेत्ते सीमं न बन्धन्ति, अथ खो अञ्ञजानिपि गामक्खेत्तानि अन्तोकरित्वापि बन्धन्ति, तस्मा इदानि 
सम्मन्नितब्बाय सीमाय निस्सयभूतं पकतिगामकखेत्तं वा विसुंगामक्खेत्तं वा सोधितन्ति मनसि न कातब्बं । कङ्क च्छेदनत्थं 
सीमासमूहननकम्मवाचाभणनसमये तेन गामक्खेत्तेन सम्बन्धेसु अञ्ञेसु गामकखेत्तेसु वसन्ते भिक्खूपि याचित्वा ततो गामक्खेत्ततो बहि 
दूरे वासापेतब्बा। एवज्हि करोन्ते अञ्जानि गामक्खेत्तानि अन्तोकरित्वा पोराणसीमाय विज्जमानायपि ते वग्गं कातुं न सक्कोन्ति। ततो 
सीमासमूहननकम्मवाचा सम्पज्जति, तस्मा एवरूपो सुखुमो निपुणो अत्थो विनयधरेहि चिन्तेतब्बो। एवं सीमासमूहननविधानेन सीमाय 
सीमं सम्भिन्दन्तेन सम्मता, सीमाय सीमं अज्झोत्थरन्तेन सम्मताति वुत्तेहि द्वीहि विपत्तिदोसेहि मुत्ता होति। 


ततो “अतिखुद्दिका अतिमहन्ती”ति (परि० ४८६) वुत्तेहि विपत्तिदोसेहि विमुच्चनत्थं सीमाय पमाणं जानितब्बं। कथं? सीमा नाम 
एकवीसतिया भिकखूनं निसीदितुं अप्पहोन्ते सति अतिखुद्दिका नाम होति, सम्मतापि सीमा न होति। तियोजनतो परं केसग्गमत्तम्पि ठानं 
अन्तो करोन्ते सति अतिमहती नाम होति, सम्मतापि सीमा न होति, तस्मा एकवीसतिया भिकखूनं निसीदनप्पहोनकतो पट्टाय तियोजनं 
अनतिक्कमित्वा यत्थ यं पमाणं सङ्घो इच्छति, तत्थ तं पमाणं कत्वा सीमा सम्मन्नितब्बा। कथं विञ्ञायतीति चे? “तत्थ अतिखुद्दिका 
नाम यत्थ एकवीसति भिक्खू निसीदितुं न सक्कोन्ति। अतिमहन्ती नाम अन्तमसो केसग्गमत्तेनपि तियोजनं अतिक्कमित्वा सम्मता”ति 
कङ्कावितरणियं (कङ्खा० अट्टः निदानवण्णना) वचनतो विञ्ञजायति। एवं सीमाय पमाणग्गहणेन “अतिखुद्दिका अतिमहन्ती”ति वुत्तेहि 
द्वीहि दोसेहि मुत्ता होति। 


ततो “खण्डनिमित्ता छायानिमित्ता अनिमित्ता”ति (परि० ४८६) वृत्तेहि तीहि विपत्तिदोसेहि विमुच्चनत्थं निमित्तकित्तनं कातब्बं, तत्थ 
असम्बन्धकित्तनेन निमित्ता सीमा खण्डनिमित्ता नाम | कथं? सीमाय चतूसु दिसासु ठपितनिमित्तेसु पुरत्थिमदिसाय निमित्तं कित्तेत्वा 
अनुक्कमेन दक्खिणपच्छिमउत्तरदिसासु निमित्तानि कित्तेत्वा पुन पुरत्थिमदिसाय निमित्तं कित्तेतब्बं, एवं कते अखण्डनिमित्ता नाम होति। 
यदि पन पुरत्थिमदिसाय निमित्तं कित्तेत्वा अनुक्कमेन दक्खिणपच्छिमउत्तरदिसासु निमित्तानि कित्तेत्वा ठपेति, पुन पुरत्थिमदिसाय निमित्तं 
न कित्तेति, एवं खण्डनिमित्ता नाम होति। अपरापि खण्डनिमित्ता नाम या अनिमित्तुपगपासाणं वा बहिसाररुक्खं वा खाणुकं वा पंसुपुञ्जं 
वा अन्तरा एकं निमित्तं कत्वा सम्मता। पब्बतच्छायादीसु यं किञ्चि छायं निमित्तं कत्वा सम्मता छायानिमित्ता नाम। सब्बसो निमित्तं 
अकित्तेत्वा सम्मता अनिमित्ता नाम | इमेहि तीहि दोसेहि विमुच्चनत्थाय निमित्तकित्तनं कातब्बं। 


कथं? कम्मवाचाय पोराणसीमासमूहननं कत्वा परिसुद्धाय केवलाय गामसीमाय सङ्घेन यथाज्झासयं गहितप्पमाणस्स 
सीममण्डलस्स चतूसु वा दिसासु अड्डसु वा दिसासु निमित्तुपगे हेट्टिमपरिच्छेदेन द्रत्तिसपलगुळपिण्डप्पमाणे, उक्कट्ुपरिच्छेदेन 
हत्थिप्पमाणतो ऊनप्पमाणे पासाणे ठपेत्वा निमित्तानं अन्तो ठितेन कम्मवाचापाठकेन विनयधरेन “पुरत्थिमाय दिसाय कि निमित्त”न्ति 
पुच्छितब्बं । अञ्ञेन “पासाणो, भन्ते"ति वत्तब्बं। पुन विनयधरेन “एसो पासाणो निमित्त”न्ति वत्वा कित्तेतब्बं। इमिना नयेन सीममण्डलं 
पदक्खिणं करोन्तेन “पुरत्थिमाय अनुदिसाय, दक्खिणाय दिसाय, दक्खिणाय अनुदिसाय, पच्छिमाय दिसाय, पच्छिमाय अनुदिसाय, 
उत्तराय दिसाय, उत्तराय अनुदिसाय किं निमित्तं? पासाणो, भन्ते। एसो पासाणो निमित्त "न्ति कित्तेत्वा पुन “पुरत्थिमाय दिसाय कि 
निमित्तं? पासाणो, भन्ते। एसो पासाणो निमित्त”न्ति कित्तेत्वा निट्टपेतब्बं। वृत्तञ्हि कङ्कावितरणियं (कङ्ला० अट्ट निदानवण्णना) 
“खण्डनिमित्ता नाम अघटितनिमित्ता वुच्चती”तिआदि। एवं निमित्तकित्तनेन “खण्डनिमित्ता छायानिमित्ता अनिमित्ता”ति वुत्तेहि तीहि 
विपत्तिदोसेहि विमुत्ता होति। 


ततो परं “बहिसीमे ठितसम्मता"ति (परि० ४८६) वुत्तविपत्तिदोसतो विमुच्चनत्थं सीमासम्मुतिकम्मवाचापाठकाले सङ्घस्स ठितट्ठानं 
जानितब्बं। कथं? यदि निमित्तानि कित्तेत्वा सङ्घो निमित्तानं बहि ठत्वा कम्मवाचाय सीमं सम्मन्नति, बहिसीमे ठितसम्मता नाम होति, 
सीमा न होति, तस्मा निमित्तानि कित्तेत्वा सङ्घेन निमित्तानं अन्तो ठत्वा कम्मवाचाय सीमा सम्मन्नितब्बा । वृत्तज्हेतं कङ्लावितरणियं 
““बहिसीमे ठितसम्मता नाम निमित्तानि कित्तेत्वा निमित्तानं बहि ठितेन सम्मता”ति। एवं सीमासम्मन्ननड्राननियमेन “बहिसीमे 

ठितसम्मता”ति (परि० ४८६) वृत्तविपत्तिदोसतो मुत्ता होति। 


ततो परं “नदियं सम्मता, समुद्दे सम्मता, जातस्सरे सम्मता^ति (परि० ४८६) वृत्तेहि तीहि विपत्तिदोसेहि च विमुच्चनत्थं एवं मनसि 
कातब्बं - “सब्बा, भिक्खवे, नदी असीमा, सब्बो समुद्दो असीमो, सब्बो जातस्सरो असीमो”ति (महाव० १४७) भगवता वचनतो 
नदीसमुद्जातस्सरेसु सम्मता सीमा न होति, पोराणसीमविगताय सुद्धाय गामसीमाय सम्मता एव सीमा होति, तस्मा गामसीमायमेव 
बद्भसीमा सम्मन्नितब्बा, न नदीआदीसूति। वुत्तञ्हि कङ्घावितरणियं (कङ्का० अट्ड० निदानवण्णना) “नदिया समुद्दे जातस्सरे सम्मता नाम 
एतेसु नदीआवीसु सम्मता”तिआदि। एत्तावता “अयं सीमा अतिखुद्दिका, अतिमहन्ती, खण्डनिमित्ता, छायानिमित्ता, अनिमित्ता, बहिसीमे 
ठितसम्मता, नदियं सम्मता, समुद्दे सम्मता, जातस्सरे सम्मता, सीमाय सीमं सम्भिन्दन्तेन सम्मता, सीमाय सीमं अज्झोत्थरन्तेन 
सम्मता"ति (परि० ४८६) वुत्तेहि एकादसहि दोसेहि विमुत्ता ह॒त्वा “अब्भा महिका धूमो रजो राहू”ति वुत्तेहि पञ्चहि उपक्किलेसेहि मुत्तं 
चन्दमण्डलं विय, सूरियमण्डलं विय च सुपरिसुद्धा होति। 


तिविधसम्पत्ति नाम निमित्तसम्पत्तिपरिससम्पत्तिकम्मवाचासम्पत्तियो। तासु “पब्बतनिमित्तं पासाणनिमित्तं बननिमित्तं रुक्खनिमित्तं 
मग्गनिमित्तं वम्मिकनिमित्तं नदीनिमित्तं उदकनिमित्त न्ति (महाव० १३८) वृत्तेसु अट्टसु निमित्तेसु तस्सं तस्सं दिसायं यथालद्भानि 
निमित्तानि कित्तेत्वा सम्मन्नितब्बा । वुत्तञ्हि कङ्कावितरणियं (कङ्ला० अट्ट० निदानवण्णना) “पुरत्थिमाय दिसाय किंनिमित्तं? पासाणो, 
भन्ते। एसो पासाणो निमित्तन्तिआदिना नयेन कित्तेत्वा सम्मता"ति। तेसु च अइसु निमित्तेसु रुक्खनिमित्तादीनं यथाज्झासयट्ठानेसु 
दुल्लभभावतो वडित्वा ट्विन्नं बद्धसीमानं सङ्करकरणतो च पासाणनिमित्तस्स पन तथा सङ्करकरणाभावतो यथिच्छितट्टानं आहरित्वा ठपेतुं 
सुकरभावतो च सीमं बन्धन्तेहि भिक्खूहि सीममण्डलस्स समन्ता निमित्तूपगा पासाणा ठपेतब्बा । तेन वुत्तं महावग्गट्टकथायं (महाव० अट्ट० 
१३८) “तं बन्धन्तेहि समन्ता निमित्तूपगा पासाणा ठपेतब्बा ति । विमतिविनोदनियञ्च (वि० वि० टी० महावग्ग २.१३८) “निमित्तूपगा 
पासाणा ठपेतब्बाति इदं यथारुचितड्टाने रुक्खनिमित्तादीनं दुल्लभताया"तिआदि। एत्तावता निमित्तसम्पत्तिसङ्घातं पठमङ्गं सूपपन्नं होति। 


ततो सीमासम्मुतिकरणत्थं सब्बन्तिमेन परिच्छेदेन चत्तारो भिक्खू सन्निपतित्वा यावता तस्मिं गामे बद्भसीमं वा नदीसमुद्दजातस्सरे 
वा अनोक्कमित्वा ठिता भिक्खू सन्ति, सब्बे ते हत्थपासे वा कत्वा छन्दं वा आहरित्वा या सीमा सम्मता, सा परिससम्पत्तियुत्ता नाम होति। 
तेन वृत्तं कङ्कावितरणियं (कङ्ला० अट्ट० निदानवण्णना) “परिससम्पत्तियुत्ता नाम सब्बन्तिमेन परिच्छेदेन चतूहि भिक्खूहि 
सन्निपतित्वा"तिआदि। अथ तं सीमं बन्धन्ता भिक्खू सामन्तविहारेसु वसन्ते भिक्खू तस्स तस्स विहारस्स सीमापरिच्छेदं पुच्छित्वा ये 
बद्धसीमविहारा, तेसं सीमाय सीमन्तरिकं ठपेत्वा, ये अबद्धसीमविहारा, तेसं सीमाय उपचारं ठपेत्वा दिसाचारिकभिकखूनं 
निस्सञ्चारसमये यदि एकस्मिंयेव गामकखेत्ते सीमं बन्धितुकामा, तस्मिं ये भिक्खू बद्धसीमविहारा, तेसं पेसेतब्बं “अज्ज मयं सीमं 
बन्धिस्साम, तुम्हे सकसकसीमापरिच्छेदतो मा निक्खमथा"ति। ये अबद्धसीमविहारा, ते सब्बे एकज्झं सन्निपातापेतब्बा, छन्दारहानं छन्दो 
आहरितब्बो। 


यदि अञ्जं गामकखेत्तम्पि अन्तोकत्तुकामा, तत्थ निवासिनो भिक्खू समानसंवासकसीमासम्मन्ननकाले आगन्तुम्पि अनागन्तुम्पि 
वट्टन्ति। अविप्पवाससीमासम्मन्ननकाले पन अन्तोनिमित्तगतेहि भिक्खूहि आगन्तब्बं, अनागच्छन्तानं छन्दो आहरितन्बो । वृत्तञ्हेतं 
समन्तपासादिकायं (महाव० अट्टः १३८) “तं बन्धितुकामेहि सामन्तविहारेसु भिक्खू तिआदि। एवं भिक्खूसु सन्निपतितेसु छन्दारहानं 
छन्दे आहरे तेसु तेसु मग्गेसु नदीतित्थगामद्वारादीसु च आगन्तुकभिकखूनं सीघं सीघं हत्थपासानयनत्थञ्च बहिसीमकरणत्थञ्च 
आरामिकसामणेरे ठपेत्वा भेरिसञ्जं वा सङ्कसञ्ञं वा कारापेत्वा निमित्तकित्तनानन्तरं वृत्ताय “सुणातु मे, भन्ते सङ्घोतिआदिकाय 
(महाव० १३९) कम्मवाचाय सीमा बन्धितब्बा। वुत्तञ्हि अट्टकथायं (महाव० अट्ठ० १३८) “एवं सन्निपतितेसु पन भिक्खूसू'तिआदि। 
एत्तावता परिससम्पत्तिसङ्घातं दुतियङ्गं सूपपन्नं होति । 


ततो परं कम्मवाचापाठसमये “सीमं, भिक्खवे, सम्मन्नन्तेन पठमं समानसंवासकसीमा सम्मन्नितब्बा, पच्छा तिचीवरेन 
अविप्पवासो सम्मन्नितब्बो”ति (महाव० १४४) वचनतो पठमं समानसंवासकसीमा सम्मन्नितब्बा, पच्छा अविप्पवाससीमा 
सम्मन्नितब्बा, समानसंवासककम्मवाचापरियोसानेयेव निमित्तानि बहि कत्वा निमित्तानं अन्तोपमाणेनेव समानसंवासकसीमा 
चतुनहुताधिकद्विलक्खयोजनपुथुलं महापथवि विनिविञ्झित्वा पथवीसन्धारकउदकं परियन्तं कत्वा गता। तेन वुत्तं समन्तपासादिकायं 

“कम्मवाचापरियोसानेयेव...पे०... गता होती 'ति। अविप्पबासकम्मवाचापरियोसाने अविप्पवाससीमा यदि अन्तोसीमाय गामो 
अत्थि, गामञ्च गामूपचारञ्च मुञ्चित्वा समानसंवासकसीमाय गतपरिच्छेदेनेब गता। इति तिचीवरेन अविप्पवाससीमा गामञ्च 
गामूपचारञ्च न अवत्थरति, समानसंवासकसीमाव अवत्थरति, समानसंवासकसीमा अत्तनो धम्मताय गच्छति। अविप्पवाससीमा पन 
यत्थ समानसंवासकसीमा, तत्थेव गच्छति । तेन वुत्तं समन्तपासादिकायं “इति भिक्खूनं अविप्पवाससीमा...पे०... गच्छती”ति। तस्मा - 


““सुणातु मे, भन्ते सङ्घो, यावता समन्ता निमित्ता कित्तिता। यदि सङ्घस्स पत्तकल्लं, सङ्घो एतेहि निमित्तेहि सीमं सम्मन्नेय्य 
समानसंवासं एकूपोसथं, एसा जत्ति। 


“सुणातु मे, भन्ते सङ्घो, यावता समन्ता निमित्ता कित्तिता, सङ्घो एतेहि निमित्तेहि सीमं सम्मन्नति समानसंवासं एकूपोसथं । 
यस्सायस्मतो खमति एतेहि निमित्तेहि सीमाय सम्मुति समानसंवासाय एकूपोसथाय, सो तुण्हस्स। यस्स नक्खमति, सो भासेय्य। 
सम्मता सा सीमा सङ्घेन एतेहि निमित्तेहि समानसंवासा एकूपोसथा, खमति सङ्घस्स, तस्मा तुण्ही। एवमेतं धारयामी”ति (महाव० 
१३९)। 


एसा समानसंवासककम्मवाचा, 
““सुणातु मे, भन्ते सङ्घो, या सा सङ्घेन सीमा सम्मता समानसंवासा एकूपोसथा । यदि सङ्घस्स पत्तकल्लं, सङ्घो तं सीमं 
तिचीवरेन अविप्पवासं सम्मन्नेय्य ठपेत्वा गामञ्च गामूपचारञ्च, एसा जत्ति। 


““सुणातु मे, भन्ते सङ्घो, या सा सङ्घेन सीमा सम्मता समानसंवासा एकूपोसथा। सङ्घो तं सीमं तिचीवरेन अविप्पवासं 
सम्मन्नति ठपेत्वा गामञ्च गामूपचारञ्च। यस्सायस्मतो खमति एतिस्सा सीमाय तिचीवरेन अविप्पवाससम्मुति ठपेत्वा गामञ्च 
गामूपचारञ्च, सो तुण्हस्स। यस्स नक्खमति, सो भासेय्य। सम्मता सा सीमा सङ्घेन तिचीवरेन अविप्पवासा ठपेत्वा गामञ्च 
गामूपचारञ्च, खमति सङ्घस्स, तस्मा तुण्ही। एवमेतं धारयामीति (महाव० १४४)। 


एसा अविप्पवासकम्मवाचा जत्तिदोसअनुस्सावनादोसे अनुदु॒पेत्वा सुटु भणितब्बा। एत्तावता कम्मवाचासम्पत्तिसङ्घातं ततियङ्गं सूपपन्नं 
होति। 


एवमयं सीमा अन्तो मणिविमानं बहि रजतपरिक्खित्तं विमानसामिकदेवपुत्तोति इमेहि तीहि अङ्गेहि सम्पन्नं चन्दमण्डलं विय, अन्तो 
कनकविमानं बहि फलिकपरिक्खित्तं विमानसामिकदेवपुत्तोति इमेहि तीहि अङ्गेहि सम्पन्नं सूरियमण्डलं विय च 
निमित्तसम्पत्तिपरिससम्पत्तिकम्मवाचासम्पत्तिसङ्कातेहि तीहि अङ्गेहि सम्पन्ना हृत्वा अतिविय सोभति विरोचति, जिनसासनस्स 
चिरट्वितिकारणभूता हुत्वा तिट्टतीति दड्डब्बं। वुत्तञ्हेतं उपोसथक्खन्धकपाळियं “सीमं, भिक्खवे, सम्मन्नन्तेन पठमं समानसंवासकसीमा 
सम्मन्नितब्बा”तिआदि। 


“निमित्तेन निमित्तं सम्बन्धित्वा"ति एत्थ पन पुब्बे वुत्तनयेनेव पुरत्थिमदिसतो पड्ाय पदक्खिणं कत्वा सब्बनिमित्तानि कित्तेत्वा 
उत्तरानुदिसं पत्वा तत्थेव अद्टपेत्वा पुन्बे कित्तितं पुरत्थिमदिसाय निमित्तं पुन कित्तेत्वा सम्मताति अत्थो। एवं सम्मता अयं सीमा 
एकादसहि विपत्तीहि मुत्ता, तीहि सम्पत्तीहि समन्नागता हुत्वा सब्बाकारसम्पन्ना पञ्चवस्ससहस्सपरिमाणकालं अपरिमाणं भिक्खूनं 
अपलोकनादिचतुब्बिधकम्मकरणट्टानभूता बद्धसीमा होतीति दडुब्बा। 


यदि पन सखण्डसीमं महासीमं बन्धितुकामा, पुब्बे वुत्तनयेन सुदु सोधेत्वा समूहनितपोराणसीमाय केवलाय पकतिगामसीमाय वा 
विसुंगामसीमाय वा बन्धितन्बा, तासु च द्वीसु सीमासुपब्बज्जुपसम्पदादीनं सङ्घकम्मानं सुखकरणत्थं सीमा पठमं बन्धितन्बा, तं पन 
बन्धन्तेहि वत्तं जानितब्बं। सचे हि बोधिचेतियभत्तसालादीनि सब्बवत्थूनि पतिट्ठापेत्वा कतविहारे बन्धन्ति, विहारमज्झे बहूनं 
समोसरणट्ठाने अबन्धित्वा विहारपच्चन्ते विवित्तोकासे बन्धितब्बा। अकतविहारे बन्धन्तेहि बोधिचेतियादीनं सब्बवत्थूनं पतिट्ठानं 
सल्लक्खेत्वा यथा पतिट्टितेसु वत्थूसु विहारपच्चन्ते विवित्तोकासे होति, एवं बन्धितब्बा। तथा हि वृत्तं समन्तपासादिकायं (महाव० अट्ठु० 
१३८) “इमं पन समानसंवासकसीमं सम्मन्नन्तेहीतिआदि। 

कित्तकप्पमाणा पन खण्डसीमा बन्धितब्बाति? हेट्टिमपरिच्छेदेन सचे एकवीसति भिक्खू गण्हाति, वट्टति, ततो ओरं न वट्टति। परं 
भिक्खुसहस्सं गण्हन्तीपि वट्टति। वुत्तञ्हि अट्टकथायं (महाव? १३८) “सा हेट्टिमपरिच्छेदेनातिआदि। एकवीसति भिक्खूति च निसिन्ने 
सन्धाय वुत्तं, इदञ्च अब्मानकरणकाले कम्मारहभिकखुना सद्धिं वीसतिगणस्स सङ्घस्स निसीदनप्पहोनकत्थं वृत्तं । वृत्तञ्हि 
विमतिविनोदनियं (वि० वि० टी० महावग्ग २.१३८) “एकवीसति भिक्खू'तिआदि। तं खण्डसीमं बन्धन्तेहि भिक्खूहि सीममाळकस्स 
समन्ता निमित्तूपगा पासाणा ठपेतब्बा। अन्तोखण्डसीमायमेव ठत्वा खण्डसीमा बन्धितब्बा। “एसो पासाणो निमित्त”न्ति एवं निमित्तानि 
कित्तेत्वा कम्मवाचाय सीमा बन्धितब्बा, तस्सायेव सीमाय दळहीकम्मत्थं अविप्पवासकम्मवाचा कातब्बा। वुत्तञ्हि अट्टकथायं (महाव० 
अट्ड० १३८) “तं बन्धन्तेही"तिआदि । एवं खण्डसीमं सम्मन्नित्वा बहि सीमन्तरिकपासाणा ठपेतब्बा। सीमन्तरिका पच्छिमकोटिया 
एकरतनप्पमाणा वट्टति, विदत्थिप्पमाणापि चतुरङ्गलप्पमाणापि वट्टति | सचे पन विहारो महा होति, द्वेपि तिस्सोपि ततुत्तरिपि खण्डसीमायो 
बन्धितब्बा । वुत्तञ्हि अट्टकथायं “सीमं सम्मन्नित्वा"तिआदि। 


एवं खण्डसीमं सम्मन्नित्वा महासीमासम्मृतिकाले खण्डसीमतो निक्खमित्वा महासीमाय ठत्वा समन्ता अनुपरियायन्तेहि 
सीमन्तरिकपासाणा कित्तेतब्बा, ततो अवसेसनिमित्तानि कित्तेत्वा हत्थपासं अविजहन्तेहि कम्मवाचाय समानसंवासकसीमं सम्मन्नित्वा 
तस्स दळहीकम्मत्थं अविप्पवासकम्मवाचापि कातब्बा। तथा हि वुत्तं अड्डकथायं (महाव° अट्टः १३८) “एवं खण्डसीमं 
सम्मन्नित्वा”तिआदि। 


“समन्ता अनुपरियायन्तेहि सीमन्तरिकपासाणा कित्तेतब्बा”ति वुत्तं। कथं कित्तेतब्बाति? दक्खिणतो अनुपरियायन्तेनेव कित्तेतब्बा । 
तथा हि खण्डसीमतो पच्छिमाय दिसाय पुरत्थाभिमुखेन ठत्वा “पुरत्थिमाय दिसाय कि निमित्त”न्ति तत्थ सब्बानि निमित्तानि अनुक्कमेन 
कित्तेत्वा तथा उत्तराय दिसाय दक्खिणाभिमुखेन ठत्वा “दक्खिणाय दिसाय किं निमित्त" न्ति अनुक्कमेन कित्तेत्वा तथा पुरत्थिमाय दिसाय 
पच्छिमाभिमुखेन ठत्वा “पच्छिमाय दिसाय कि निमित्त”न्ति अनुक्कमेन कित्तेत्वा तथा दक्खिणाय दिसाय उत्तराभिमुखेन ठत्वा “उत्तराय 
दिसाय किं निमित्त न्ति तत्थ सब्बानि निमित्तानि अनुक्कमेन कित्तेत्वा पुन पच्छिमाय दिसाय पुरत्थाभिमुखेन ठत्वा पुरिमं कित्तितं 
बुत्तनयेनेव पुन कित्तेतब्बं। एवं बहूनम्पि खण्डसीमानं सीमन्तरिकपासाणा पच्चेकं कित्तेतब्बा, ततो पच्छा अवसेसनिमित्तानीति 
महासीमाय बाहिरबन्धनेसु निमित्तानि। एवं सीमन्तरिकपासाणा महासीमाय अन्तो निमित्तानि होन्ति द्विन्नं सीमानं सङ्करदोसापगमनत्थं 
सीमन्तरिकपासाणानं ठपेतब्बत्ता। एवं समन्ता अनुपरियायन्तेन सीमन्तरिकपासाणा कित्तेतब्बा। तथाहि वुत्तं विमतिविनोदनियं (वि० वि० 
टी० महावग्ग २.१३८) ““सीमन्तरिकपासाणाति सीमन्तरिकाय ठपितनिमित्तपासाणा, ते पन कित्तेन्तेन पदक्खिणतो अनुपरियायन्तेनेव 
कित्तेतब्बा”तिआदि। 


कि इमिना अनुक्कमेनेव सीमा सम्मन्नितब्बा, उदाहु अञ्ञेनपि अनुक्कमेन सम्मन्नितब्बाति? सचे पन खण्डसीमाय निमित्तानि 
कित्तेत्वा ततो सीमन्तरिकाय निमित्तानि कित्तेत्वा महासीमाय निमित्तानि कित्तेन्ति, एवं तीसु ठानेसु निमित्तानि कित्तेत्वा यं सीमं इच्छन्ति, 
तं पठमं बन्धितुं वट्टति । एवं सन्तेपि यथावुत्तनयेन खण्डसीमतोव पट्ठाय बन्धितब्बा। तथा हि वुत्तं अट्ठकथायं (महाव० अट्ट० १३८) “सचे 
पन खण्डसीमाय निमित्तानी”तिआदि। एवं खण्डसीममहासीमबन्धनेन भिकखूनं को गुणोति चे? एवं बद्धासु पन सीमासु खण्डसीमाय 
ठिता भिक्खू महासीमायं कम्मं करोन्तानं भिकखूनं कम्मं न कोपेन्ति, महासीमाय वा ठिता खण्डसीमाय कम्मं करोन्तानं, सीमन्तरिकाय 
पन ठिता उभिन्नम्पि न कोपेन्ति। गामकखेत्ते ठत्वा कम्मं करोन्तानं पन सीमन्तरिकाय ठिता कोपेन्ति। सीमन्तरिका हि गामक्खेत्तं भजति। 
तथा हि वुत्तं अट्ठकथायं “एवं बद्धासु पन सीमासू"”तिआदि, एवं बद्भसीमविहारेसु वसन्ता भिक्खू तिचीवराधिट्ठानेन अधिट्टितेहि 
तिचीवरेहि विना यथारुचि वसितुं लभन्ति। सचे पन गामो अत्थि, गामगामूपचारेसु न लभतीति दड॒ब्बं। 


इति विनयसङ्गहसंवण्णनाभूते विनयालङ्कारे 


सीमाबन्धनविनिच्छयकथालङ्कारो । 


२५. उपोसथपवारणाविनिच्छयकथा 

१६८. एवं सीमाविनिच्छयं कथेत्वा इदानि उपोसथपवारणाविनिच्छयं कथेतुं “उपोसथपवारणाति एत्थ''त्यादिमाह। तत्थ 
उपोसथसबद्दो ताव - 


““उद्देसे पातिमोकखस्स, पण्णत्तियमुपोसथो । 
उपवासे च अङुङ्गे, उपोसथदिने सिया”ति॥ - 


वचनतो पातिमोक्खुद्देसे पण्णत्तियं उपवासे अड्टङ्गसीले उपोसथदिने च वत्तति। तथा हेस “आयामावुसो कप्पिन उपोसथं 
गमिस्सामा'तिआदीसु (दी० नि० अट्टः १.१५०; म० नि० अदट्टु० ३.८५) पातिमोक्खुद्देसे आगतो, “उपोसथो नाम नागराजा"तिआदीसु 
(दी० नि० २.२४६) पण्णत्तियं, “सुद्धस्स वे सदा फेग्गु, सुद्धस्स उपोसथो सदा"तिआदीसु (म० नि० १.७९) उपवासे, “एवं 
अडङ्गसमन्नागतो खो, विसाखे, उपोसथो उपवुत्थोतिआदीसु (अ० नि० ८.४३) अङङ्गसीले। “न, भिक्खवे, उपोसथे 

सभिक्खुका आवासा अभिक्खुको आवासो'तिआदीसु (पाचि० १०४८) उपोसथदिने वत्तति। “पारिसुद्धिउपोसथो 
अधिड्डानुपोसथो'तिआदीसु पारिसुद्धिअधिट्ठानेसुपि वत्तति। ते पन पातिमोकखुद्देसे अन्तोगधाति कत्वा विसुं न वृत्ता। इध पन 
पातिमोकखुद्देसे उपोसथदिने च वत्तति। तत्थ पातिमोक्खुद्देसे उपवसनं उपोसथो, सीलेन उपेता हुत्वा वसनन्त्यत्थो। उपोसथदिने 
उपवसन्ति एत्थाति उपोसथो, एतस्मिं दिवसे सीलेन उपेता हुत्वा वसन्तीत्यत्थो। 


पवारणा-सह्दो पन “पवारणा पटिकखेपे, कथिताज्झेसनाय चा”ति अभिधानप्पदीपिकायं वचनतो पटिक्खेपे अज्झेसने च वत्तति। 
तत्थ “यो पन भिक्खु भुत्तावी पवारितो अनतिरित्तं खादनीयं वा भोजनीयं वा खादेय्य वा भुञ्जेय्य वा, पाचित्तिय"न्तिआदीसु (पाचि० 
२३८) पटिकखेपे, “सङ्घो पवारेय्या"तिआदीसु (महाव० २१०) अज्झेसने, “अज्जपवारणा चातुद्दसी”तिआदीसु (महाव० अट्ट० २१२) 
पवारणादिवसे। सो पन अज्झेसनदिवसोयेवाति विसुं न वुत्तो। इध पन अज्झेसने वत्ति, तस्मा पवारीयते पवारणा, पकारेन 
इच्छीयतेत्यत्थो। प-पुब्ब वरधातु चुरादिगणिकायं । 


एत्थ च किञ्चापि पाळियं उपोसथक्खन्धकानन्तरं वस्सूपनायिकक्खन्धको, तदनन्तरं पवारणक्खन्धको सङ्गीतो, तथापि 
उपोसथपवारणकम्मानं येभुय्येन समानत्ता यमकमिव भूतत्ता मिस्सेत्वा कथेन्तो सुविञ्ञेय्यो होति सल्लहुकगन्थो चाति मन्त्वा 
खन्धकद्वयसङ्गहितं अत्थं एकेनेव परिच्छेदेन दस्सेति आचरियो। तत्थ चातुद्दसिको पन्नरसिको सामग्गीउपोसथोति दिवसवसेन तयो 
उपोसथा होन्तीति सम्बन्धो | चतुद्दसियं नियुत्तो चातुद्सिको, एवं पन्नरसिको। सामग्गीउपोसथो नाम सङ्घसामग्गिकदिवसे 
कातब्बउपोसथो । हेमन्तगिम्हवस्सानं तिण्णं उतूनन्ति एत्थ हेमन्तउतु नाम अपरकत्तिककाळपक्खस्स पाटिपदतो पट्ठाय 
फग्गुनपुण्णमपरियोसाना चत्तारो मासा। गिम्हउतु नाम फग्गुनस्स काळपक्खपाटिपदतो पड्ाय आसाळिहपुण्णमपरियोसाना चत्तारो मासा। 
वस्सानउतु नाम आसाळहस्स काळपक्खपाटिपदतो पट्टाय अपरकत्तिकपुण्णमपरियोसाना चत्तारो मासा। ततियसत्तमपक्खेस दवे दवे 
कत्वा छ चातुद्दसिकाति हेमन्तस्स उतुनो ततिये च सत्तमे च पक्खे द्वे चातुदसिका, मिगसिरमासस्स काळपक्खे, माघमासस्स काळपक्खे 
चाति अत्थो। एवं गिम्हस्स उतुनो ततिये चित्तमासस्स काळपकखे सत्तमे जेइमासस्स काळपकखे च, वस्सानस्स उतुनो ततिये सावणस्स 
काळपकखे च सत्तमे अस्सयुजमासस्स काळपक्खे चाति अत्थो । सेसा पन्नरसिकाति सेसा अट्टारस पन्नरसिका। 


होति चेत्थ - 


“कत्तिकस्स च काळम्हा। 
याव फग्गुनपुण्णमा। 
हेमन्तकालोति विञ्ञेय्यो । 
अट्ट होन्ति उपोसथा॥ 


““फग्गुनस्स च काळम्हा । 
याव आसाळिहपुण्णमा। 
गिम्हकालोति विञ्जेय्यो। 


www.tipitaka.org Vipassana Research Institute 


Page 138 sur 310 


अट्ट होन्ति उपोसथा॥ 


“आसाब्व्हस्स च काळम्हा। 
याव कत्तिकपुण्णमा। 
वस्सकालोति विज्जेय्यो। 
अट्ट होन्ति उपोसथा॥ 


““उतूनं पन तिण्णन्नं, पक्खे ततियसत्तमे । 
चतुद्दसोति पातिमोक्खं, उद्दिसन्ति नयञ्जुनो”ति॥ (कङ्का अभि० टी० निदानवण्णना)। 


एवं एकसंवच्छरे चतुवीसति उपोसथाति एवं इमिना वुत्तनयेन हेमन्तादीनं तिण्णं उतूनं एकेकस्मिं उतुम्हि पच्चेकं 
अट्टअट्ठठपोसथ त्ता उतुत्तयसमोधानभूते एकस्मिं संवच्छरे चतुवीसति उपोसथा होन्तीति अत्थो। इदं ताव पकतिचारित्तन्ति इदं एकस्मिं 
संवच्छरे छचातुइसिकअड्डारसपन्नरसिकउपोसथकरणं ताव पठमं पकतिया सभावेन चारित्तं कातब्बं कम्मं होति, न बहुतरावासिकादिना 
कारणेन कातब्बन्ति अत्थो। 


तथारूपपच्चये सति अञ्जस्मिम्पि चातुद्दसे उपोसथं कातुं वट्टुतीति “सकि पक्खस्स चातुद्दसे वा पन्नरसे वा पातिमोक्खं 
उद्दिसितु”न्ति (महाव° १३६) वचनतो “यो पन आगन्तुकेहि आवासिकानं अनुवत्तितब्ब'न्तिआदिवचनतो (महाव° १७८) च 
तथारूपपच्चये सति अञ्जस्मिम्पि चातुद्दसे उपोसथं कातुं वट्टतीति अत्थो। तत्थ सकिन्ति एकवारं। आवासिकानं अनुवत्तितब्बन्ति 
आवासिकेहि “अज्जुपोसथो चातुद्दसो "ति पुब्बकिच्चे करियमाने अनुवत्तितब्बं, न पटिक्कोसितब्बं। आदि-सद्देन  आवासिकेहि 
आगन्तुकानं अनुवत्तितब्ब'न्ति वचनं, अनुजानामि, भिक्खवे, तेहि भिक्खूहि द्वे तयो उपोसथे चातुद्दसिके कातुं, कथं मयं तेहि भिक्खूहि 
पठमतरं पवारेय्यामा”ति (महाव० २४०) वचनञ्च सङ्गण्हाति। एत्थ च पठमसुत्तस्स एकेकस्स उतुनो ततियसत्तमपकखस्स चातुद्दसे वा 
अवसेसस्स पन्नरसे वा सकि पातिमोक्खं उद्दिसितब्बन्ति। पकतिचारित्तवसेनपि अत्थसम्भवतो “आगन्तुकेही "तिआदीनि सुत्तानि 
दस्सितानीति वेदितब्बं | तथारूपपच्चये सतीति अञ्ञस्मिम्पि चातुद्दसे उपोसथं कातुं अनुरूपे आवासिका बहुतरा होन्तीति एवमादिके 
पच्चये सति। अञ्ञस्मिम्पि चातुद्दसेति तिण्णं उतूनं ततियसत्तमपक्खचातुहदसतो अञ्ञस्मिं चातुद्दसे । 


तत्रायं पाळि (महाव० १७८) -- 


“इध पन, भिक्खवे, आवासिकानं भिक्खूनं चातुहदसो होति, आगन्तुकानं पन्नरसो। सचे आवासिका बहुतरा होन्ति, 
आगन्तुकेहि आवासिकानं अनुवत्तितब्बं। सचे समसमा होन्ति, आगन्तुकेहि आवासिकानं अनुवत्तितब्बं। सचे आगन्तुका 
बहुतरा होन्ति, आवासिकेहि आगन्तुकानं अनुवत्तितब्बं । 


“इध पन, भिक्खवे, आवासिकानं भिक्खूनं पन्नरसो होति, आगन्तुकानं चातुहसो। सचे आवासिका बहुतरा होन्ति, 
आगन्तुकेहि आवासिकानं अनुवत्तितब्बं । सचे समसमा होन्ति, आगन्तुकेहि आवासिकानं अनुवत्तितब्बं। सचे आगन्तुका 
बहुतरा होन्ति, आवासिकेहि आगन्तुकानं अनुवत्तितब्बं । 


“इध पन, भिक्खवे, आवासिकानं भिक्खूनं पाटिपदो होति, आगन्तुकानं पन्नरसो। सचे आवासिका बहुतरा होन्ति, 
आवासिकेहि आगन्तुकानं नाकामा दातब्बा सामग्गी, आगन्तुकेहि निस्सीमं गन्त्वा उपोसथो कातब्बो। सचे समसमा होन्ति, 
आवासिकेहि आगन्तुकानं नाकामा दातब्बा सामग्गी, आगन्तुकेहि निस्सीमं गन्त्वा उपोसथो कातब्बो। सचे आगन्तुका बहुतरा 
होन्ति, आवासिकेहि आगन्तुकानं सामग्गी वा दातब्बा, निस्सीमं वा गन्तब्बं। 


“इध पन, भिक्खवे, आवासिकानं भिक्खूनं पन्नरसो होति, आगन्तुकानं पाटिपदो। सचे आवासिका बहुतरा होन्ति, 
आगन्तुकेहि आवासिकानं सामग्गी वा दातब्बा, निस्सीमं वा गन्तब्बं। सचे समसमा होन्ति, आगन्तुकेहि आवासिकानं सामग्गी 


www.tipitaka.org Vipassana Research Institute 


Page 139 sur 310 


वा दातब्बा, निस्सीमं वा गन्तब्बं। सचे आगन्तुका बहुतरा होन्ति, आगन्तुकेहि आवासिकानं नाकामा दातब्बा सामग्गी, 
आवासिकेहि निस्सीमं गन्त्वा उपोसथो कातब्बो”ति। 


तत्रायं अद्टकथा (महाव० अट्टु० १७८) - 


आवासिकानं भिक्खूनं चातुद्दसो होति, आगन्तुकानं पन्नरसोति एत्थ येसं पन्नरसो, ते तिरोरट्ठुतो वा आगता, अतीतं वा 
उपोसथं चातुइसिकं अकंसृति वेदितब्बा। आवासिकानं अनुवत्तितब्बन्ति आवासिकेहि “अज्जुपोसथो चातुह्दसो"ति पुब्बकिच्चे 
करियमाने अनुवत्तितब्बं, न पटिक्कोसितब्बं | नाकामा दातब्बाति न अनिच्छाय दातब्बाति। 


“अनुजानामि भिक्खवे"तिआदिम्हि अयं पवारणक्खन्धकागता पाळि (महाव० २४०) -- इध पन, भिक्खवे, सम्बहुला सन्दिट्ठा 
सम्भत्ता भिक्खू अञ्ञतरस्मिं आवासे वस्सं उपगच्छन्ति, तेसं सामन्ता अञ्ञे भिक्खू भण्डनकारका कलहकारका विवादकारका 
भस्सकारका सङ्घे अधिकरणकारका वस्सं उपगच्छन्ति “मयं तेसं भिक्खूनं वस्संवुत्थानं पवारणाय पवारणं ठपेस्सामा”ति। अनुजानामि, 
भिक्खवे, तेहि भिक्खूहि द्वे तयो उपोसथे चातुद्दसिके कातुं, कथं मयं तेहि भिक्खूहि पठमतरं पवारेय्यामाति। 


तत्रायं अट्टकथा (महाव अट्० २४०) - द्वे तयो उपोसथे चातुहसिके कातुन्ति एत्थ चतुत्थपञ्चमा द्वे, ततियो पन पकतियापि 
चातुहसिकोयेवाति, तस्मा ततियचतुत्था वा ततियचतुत्थपञ्चमा वा द्वे तयो चातुद्दसिका कातब्बा। अथ चतुत्थे कते सुणन्ति, पञ्चमो 
चातुद्दसिको कातब्बो, एवम्पि द्वे चातु्दसिका होन्ति। एवं करोन्ता भण्डनकारकानं तेरसे वा चातुद्दसे वा इमे पन्नरसीपवारणं 
पवारेस्सन्तीति। 


तत्थ अयं सारत्थदीपनीपाठो (सारत्थ० टी० महावग्ग ३.२४०) - चतुत्थे कते सृणन्तीति चतुत्थे पन्नरसिकुपोसथे कते अम्हाकं 
पवारणं ठपेस्सन्तीति सुणन्ति। एवम्पि द्वे चातुदसिका होन्तीति ततियेन सद्भि द्वे चातुद्दसिका होन्तीति। 


तत्रायं विमतिविनोदनीपाठो (वि० वि० टी० महावग्ग २.२४०) - द्वे चातुद्दसिका होन्तीति ततियपक्खे चातुद्दसिया सद्धि दवे 
चातुद्दसिका होन्ति। भण्डनकारकानं तेरसे वा चातुद्दसे वा इमे पन्नरसीपवारणं पवारेस्सन्तीति इमिना यथासकं 
उपोसथकरणदिवसतो पट्टाय भिकखूनं चातुद्दसीपन्नरसीवोहारो, न चन्दगतिसिद्भिया तिथिया वसेनाति दस्सेति। किञ्चापि एवं 
“अनुजानामि, भिक्खवे, राजूनं अनुवत्तितु''न्ति (महाव० १८६) वचनतो पनेत्थ लोकियानं तिथि अनुवत्तन्तेहिपि अत्तनो उपोसथक्कमेन 
चातुहसिं पन्नरसिं वा पन्नरसिं चातुद्दसि वा करोन्तेहेव अनुवत्तितब्बं, न पन सोळसमदिवसं वा तेरसमदिवसं वा उपोसथदिवसं करोन्तेहि। 
तेनेव पाळियम्पि (महाव० २४०) “द्वे तयो उपोसथे चातुद्दसिके कातु”न्ति वृत्तं। अञ्ञथा “द्वादसियं, तेरसियं वा उपोसथो कातब्बो"ति 
वत्तब्बतो। “सकि पक्खस्स चातुद्दसे वा पन्नरसे वा"तिआदिवचनम्पि (महाव० १३६) उपवृत्तक्कमेनेव वुत्तं, न तिथिक्कमेनाति 
गहेतब्बन्ति । 


न केवलं उपोसथदिवसायेव तयो होन्ति, अथ खो पवारणादिवसापीति आह ““पुरिमवस्संवुत्थानं पना“ तिआदि । माइति चन्दो 
बुच्चति तस्स गतिया दिवसस्स मिनितब्बतो, सो एत्थ सब्बकलापपारिपूरिया पुण्णोति पुण्णमा। पुब्बकत्तिकाय पुण्णमा 
पुब्बकत्तिकपुण्णमा, अस्सयुजपुण्णमा। सा हि पच्छिमकत्तिकं निवत्तेतुं एवं वुत्ता। तेसंयेवाति पुरिमवस्संवुत्थानंयेव। भण्डनकारकेहीति 
कलहकारकेहि । पच्चुक्कड़न्तीति उक्कडन्ति, भण्डनकारके अनुवादवसेन अस्सयुजपुण्णमादि परिच्चजन्ता पवारणं काळपक्खं 
जुण्हपक्खन्ति उद्धं कड्न्तीति अत्थो, “सुणन्तु मे, आयस्मन्तो आवासिका, यदायस्मन्तानं पत्तकल्लं, इदानि उपोसथं करेय्याम, 
पातिमोक्खं उद्दिसेय्याम, आगमे काळे पवारेय्यामा”ति, “सुणन्तु मे, आयस्मन्तो आवासिका, यदायस्मन्तानं पत्तकल्लं, इदानि उपोसथं 
करेय्याम, पातिमोक्खं उद्दिसेय्याम, आगमे जुण्हे पवारेय्यामा”ति (महाव० २४०) च एवं जत्तिया पवारणं उद्धं कड्डन्तीति वुत्तं होति । 


अथाति अनन्तरत्थे निपातो । चतुद्दसन्नं पूरणो चातुद्दसो, दिवसो। यं सन्धाय आगमे काळे पवारेय्यामा"ति जत्ति ठपयिंसु । 
पच्छिमकत्तिकपुण्णमा वाति कोमुदिचातुमासिनिपुण्णमदिवसो वा। यं सन्धाय “आगमे जुण्हे पवारेय्यामा"ति अत्ति ठपयिंसु । तस्मिं पन 
आगमे जुण्हे कोमुदिया चातुमासिनिया अवस्सं पवारेतब्बं। न हि तं अतिक्कमित्वा पवारेतुं लब्भति । वृत्तञ्हेतं “ते चे, भिक्खवे, भिक्खू 

भण्डनकारका कलहकारका विवादकारका भस्सकारका सङ्घे अधिकरणकारका तम्पि जुण्हं अनुवसेय्युं। तेहि, भिक्खवे, भिक्खूहि 
सब्बेहेव आगमे जुण्हे कोमुदिया चातुमासिनिया अकामा पवारेतब्ब'"न्ति (महाव० २४०) । तेनेवाह “पच्छिमवस्संवुत्थानञ्च 
पच्छिमकत्तिकपुण्णमा एव वा ति। यदि हि तं अतिक्कमित्वा पवारेय्य, दुक्कटापत्ति आपज्जेय्युं। वुत्तज्हेतं “न च, भिक्खवे, 
अपवारणाय पवारेतब्बं अञ्जत्र सङ्घसामग्गिया"ति (महाव० २३३) । विसुद्धिपवारणायोगतो पवारणादिवसा। पि-सद्देन न केवलं 
पवारणादिवसाव, अथ खो तदञ्ञे उपोसथदिवसापि होन्तीति दस्सेति । इदम्पीति पवारणत्तयम्पि। तथारूपपच्चयेति 
बहुतरावासिकादिपच्चये। द्विन्नं कत्तिकपुण्णमानन्ति पुब्बकत्तिकपच्छिमकत्तिकसङ्घातानं द्विन्नं अस्सयुजकोमुदिपुण्णमानं । 


इदानि यो सो सामग्गिउपोसथदिवसो वुत्तो, तञ्च तप्पसङ्गेन सामग्गिपवारणादिवसञ्च दस्सेन्तो “यदा पना तिआदिमाह। तत्थ 
ओसारिते तस्मि भिक्खुस्मिन्ति उक्खित्तके भिक्खुस्मि ओसारिते, तं गहेत्वा सीमं गन्त्वा आपत्ति देसापेत्वा कम्मवाचाय 
कम्मपटिप्पस्सद्भिवसेन पवेसितेति वुत्तं होति। तस्स वत्थुस्साति तस्स अधिकरणस्स। तदा ठपेत्वा चुहसपन्नरसे अञ्जो यो कोचि दिवसो 
उपोसथदिवसो नाम होतीति सम्बन्धो। कस्माति आह “तावदेव उपोसथो कातब्बो। 'पातिमोक्खं उद्दिसितब्ब' न्ति वचनतो”ति। 
तत्थ तावदेवाति तं दिवसमेव । वचनतोति कोसम्बककखन्धके (महाव० ४७५) वृत्तत्ता। यत्र पन पत्तचीवरादीनं अत्थाय अप्पमत्तकेन 
कारणेन विवदन्ता उपोसथं वा पवारणं वा ठपेन्ति, तत्थ तस्मिं अधिकरणे विनिच्छिते “समग्गा जातम्हा”ति अन्तरा सामग्गिउपोसथं कातुं 
न लभन्ति, करोन्तेहि अनुपोसथे उपोसथो कतो नाम होति। 


कत्तिकमासब्भन्तरेति एत्थ कत्तिकमासो नाम पुब्बकत्तिकमासस्स काळपक्खपाटिपदतो पड़ाय याव अपरकत्तिकपुण्णमा, ताव 
एकूनतिसरत्तिदिवा, तस्स अब्भन्तरे। ततो पुरे वा पन पच्छा वा वट्टति। अयमेवाति यो कोचि दिवसोयेव। इधापि कोसम्बकक्खन्धके 
सामग्गिया सदिसाव सामग्गी वेदितब्बा। ये पन किस्मिञ्चिदेव अप्पमत्तके पवारणं ठपेत्वा समग्गा होन्ति, तेहि पवारणायमेव पवारणा 
कातब्बा, तावदेव न कातनब्बा, करोन्तेहि अपवारणाय पवारणा कता नाम होति, “न कातब्बायेवा”ति नियमेन यदि करोति, दुक्कटन्ति 
दस्सेति। तत्थ हि उपोसथकरणे दुक्कटं । वृत्तञ्हेतं “न, भिक्खवे, अनुपोसथे उपोसथो कातब्बो अञ्ञत्र सङ्घसामग्गिया"ति (महाव० 
१८३)। 


१६९. सङ्घे उपोसथो नाम एकसीमायं सन्निपतितेन चतुवग्गादिसङ्घेन कत्तब्बो उपोसथो, सो च पातिमोक्खुद्देसोयेव। गणे उपोसथो 
नाम एकसीमायं सन्निपतितेहि द्वीहि, तीहि वा भिक्खूहि कत्तब्बो उपोसथो, सो च पारिसुद्भिउपोसथोयेव । पुग्गले उपोसथो नाम 
एकसीमायं निसिन्नेन एकेन भिक्खुना कत्तब्बो उपोसथो, सो च अधिड्टानुपोसथोयेव। तेनाह “कारकवसेन अपरेपि तयो उपोसथा”ति। 
कत्तब्बाकारवसेन वुत्तेसु तीसु उपोसथेसु सुततुद्देसो नाम पातिमोक्खुद्देसो। सो दुविधो ओवादपातिमोक्खुद्देसो च आणापातिमोक्खुद्देसो च । 
तत्र ओवादोव पातिमोक्खं, तस्स उद्देसो सरूपेन कथनं ओवादपातिमोक्खुद्देसो । “इमस्मिं वीतिक्कमे अयं नाम आपत्ती”ति एवं 
आपत्तिवसेन आणापनं पञ्ञापनं आणा। सेसं अनन्तरसदिसमेव। 


तत्थ ओवादपातिमोक्खुद्देसो नाम - 


“खन्ति परमं तपो तितिक्खा। 
निब्बानं परमं वदन्ति बुद्धा । 

न हि पब्बजितो परूपघाती। 

न समणो होति परं विहेठयन्तो॥ 


““सब्बपापस्स अकरणं, कुसलस्स उपसम्पदा। 
सचित्तपरियोदपनं, एतं बुद्धान सासनं॥ 


“अनुपवादो अनुपघातो, पातिमोक्खे च संवरो। 
मत्तञ्जुता च भत्तस्मिं, पन्तञ्च सयनासनं । 
अधिचित्ते च आयोगो, एतं बुद्धान सासन" न्ति॥ (दी० नि० २.९०; ध० प° १८३-१८५) - 

इमा तिस्सो गाथा। 


तत्थ खन्ति परमं तपोति अधिवासनखन्ति नाम परमं तपो। तितिक्खाति खन्तिया एव वेवचनं, तितिक्खासङ्काता अधिवासनखन्ति 
उत्तमं तपोति अत्थो। निब्बानं परमं वदन्तीति सब्बाकारेन पन निब्बानं परमन्ति वदन्ति बुद्धा। न हि पब्बजितो परूपघातीति यो 
अधिवासनखन्तिविरहितत्ता परं उपघातेति बाधति विहिंसति, सो पब्बजितो नाम न होति। चतुत्थपादो पन तस्सेव वेवचनं। “न हि 
पब्बजितो”ति एतस्स हि न समणो होतीति वेवचनं। “परूपघाती 'ति एतस्स परं बिहेठयन्तोति वेवचनं | अथ वा परूपघातीति 
सीलूपघाती। सीलज्हि उत्तमड्टेन परन्ति बुच्चति। यो च समणो परं यं कञ्चि सत्तं विहेठयन्तो परूपघाती होति अत्तनो सीलविनासको, सो 
पब्बजितो नाम न होतीति अत्थो। अथ वा यो अधिवासनखन्तिया अभावा परूपघाती होति, परं अन्तमसो डंसमकसम्पि सञ्चिच्च 
जीविता वोरोपेति, सो न हि पब्बजितो। कि कारणा? मलस्स अपब्बजितत्ता। “पब्बाजयमत्तनो मलं, तस्मा 'पब्बजितो'ति वुच्चती"ति 
(ध० प° ३८८) इदञ्हि पब्बजितलक्खणं। योपि न हेव खो उपघातेति न मारेति, अपिच दण्डादीहि विहेठेति, सोपि परं विहेठयन्तो न 
समणो होति। किंकारणा? विहेसाय असमितत्ता। “समितत्ता हि पापानं, समणोति पवुच्चती"ति (ध० प० २६५) इदञ्हि समणलक्खणं । 


दुतियगाथाय सब्बपापस्साति सब्बाकुसलस्स। अकरणन्ति अनुप्पादनं। कुसलस्साति चतुभूमककुसलस्स। उपसम्पदाति 
उपसम्पादनं पटिलाभो। सचित्तपरियोदपनन्ति अत्तनो चित्तस्स वोदापनं पभस्सरभावकरणं सब्बसो परिसोधनं, तं पन अरहत्तेन होति, 
इति सीलसंवरेन सब्बपापं पहाय लोकियलोकुत्तराहि समथविपस्सनाहि कुसलं सम्पादेत्वा अरहत्तफलेन चित्तं परियोदपेतब्बन्ति एतं 
बुद्धान सासनं ओवादो अनुसिट्टि। 


ततियगाथाय अनुपवादोति वाचाय कस्सचि अनुपवदनं। अनुपघातोति कायेन कस्सचि उपघाताकरणं । पातिमोक्खेति यं तं 
पातिमोक्खं पअतिमोक्खं अतिपमोक्खं उत्तमसीलं। पाति वा अगतिविसेसेहि मोक्खेति दुग्गतिभयेहि, यो वा नं पाति, तं मोक्खेतीति 
पातिमोक्खन्ति वुच्चति, तस्मिं पातिमोक्खे च। संवरोति सत्तन्नं आपत्तिक्खन्धानं अवीतिक्कमलक्खणो संवरो । मत्तञ्ञुताति 
पटिग्गहणपरिभोगवसेन पमाणञ्जुता । पन्तञ्च सयनासनन्ति जनसङ्घइनविरहितं निज्जनसम्बाधं विवित्तं सेनासनञ्च। एत्थ च द्वीहियेव 
पच्चयेहि चतुपच्चयसन्तोसो दीपितोति वेदितब्बो पच्चयसन्तोससामञ्ञेन इतरद्वयस्सपि लक्खणहारनयेन जोतितत्ता। अधिचित्ते च 
आयोगोति विपस्सनापादकं अट्टसमापत्तिचित्तं अधिचित्तं, ततोपि मग्गफलचित्तमेव अधिचित्तं, तस्मिं यथावुत्ते अधिचित्ते आयोगो च 
अनुयोगो चाति अत्थो। एतं बुद्धान सासनन्ति एतं परस्स अनुपवदनं, अनुपघातनं, पातिमोकखसंवरो, पटिग्गहणपरिभोगेसु मत्तञ्ञुता, 
अड्टसमापत्तिवसिभावाय विवित्तसेनासनसेवनञ्च बुद्धानं सासनं ओवादो अनुसिट्ठीति । इमा पन तिस्सो गाथायो सब्बबुद्धानं 
पातिमोकखुद्देसगाथा होन्तीति वेदितब्बा, तं बुद्धा एव उद्दिसन्ति, न सावका। “सुणातु मे भन्ते सङ्घो”तिआदिना (महाव० १३४) नयेन वुत्तं 
आणापातिमोक्ख नाम, तं सावका एव उद्दिसन्ति, न बुद्धा । इदमेव च इमस्मिं अत्थे पातिमोक्खन्ति अधिप्पेतं । 


अनुपगतो नाम तत्थेव उपसम्पन्नो, असतिया पुरिमिकाय अनुपगतो वा | चातुमासिनियन्ति चतुमासियं। सा हि चतुन्नं मासानं 
पारिपूरिभूताति चातुमासी, सा एव “चातुमासिनी”ति वुच्चति, तस्सं चातुमासिनियं, पच्छिमकत्तिकपुण्णमासियन्ति अत्थो। 
कायसामग्गिन्ति कायेन समग्गभावं, हत्थपासूपगमनन्ति वुत्तं होति। 


अयं पनेत्थ विनिच्छयो - सचे पुरिमिकाय पञ्च भिक्खू वस्सं उपगता पच्छिमिकायपि पञ्च, पुरिमेहि जत्ति ठपेत्वा पवारिते 
पच्छिमेहि तेसं सन्तिके पारिसुद्भिउपोसथो कातब्बो, न एकस्मिं उपोसथगगे द्वे जत्तियो ठपेतब्बा। सचे पच्छिमिकाय उपगता चत्तारो तयो द्वे 
एको वा होति, एसेव नयो। अथ पुरिमिकाय चत्तारो, पच्छिमिकायपि चत्तारो तयो द्वे एको वा, एसेव नयो। अथ पुरिमिकाय तयो, 
पच्छिमिकाय तयो द्वे एको वा, एसेव नयो। इदउ्हेत्थ लक्खणं - सचे पुरिमिकाय उपगतेहि पच्छिमिकाय उपगता थोकतरा चेव होन्ति 
समसमा च, सङ्घपवारणाय च गणं पूरेन्ति, सङ्घपवारणावसेन जत्ति ठपेतब्बा। सचे पन पच्छिमिकाय एको होति, तेन सद्धि ते चत्तारो 
होन्ति, चतुन्नं सङ्घजत्ति ठपेत्वा पवारेतुं न बट्टति। गणजत्तिया पन सो गणपूरको होति, तस्मा गणवसेन जत्ति ठपेत्वा पुरिमेहि पवारेतब्बं। 
इतरेन तेसं सन्तिके पारिसुद्धिउपोसथो कातब्बो । सचे पुरिमिकाय द्वे, पच्छिमिकाय द्वे वा एको वा, एत्थापि एसेव नयो। सचे पुरिमिकायपि 
एको, पच्छिमिकायपि एको, एकेन एकस्स सन्तिके पवारेतब्बं, एकेन पारिसुद्धिउपोसथो कातब्बो । सचे पुरिमेहि वस्सूपगतेहि पच्छा 
वस्सूपगता एकेनपि अधिकतरा होन्ति, पठमं पातिमोक्खं उद्दिसित्वा पच्छा थोकतरेहि तेसं सन्तिके पवारेतब्बं । 

कत्तिकचातुमासिनिपवारणाय पन सचे पठमवस्सूपगतेहि महापवारणाय पवारितेहि पच्छा उपगता अधिकतरा वा समसमा वा होन्ति, 
पवारणाजत्ति ठपेत्वा पवारेतब्बं, तेहि पवारिते पच्छा इतरेहि पारिसुद्धिउपोसथो कातब्बो। अथ महापवारणाय पवारिता बहू होन्ति, पच्छा 
बस्सूपगता थोका वा एको वा, पातिमोक्खे उहिड्ठे पच्छा तेसं सन्तिके तेन पवारेतब्बन्ति। 


ठपेत्वा पन पवारणादिवसं अञ्ञस्मिं कालेति अञ्जस्मिं उपोसथदिवसे। उद्दिद्रुमत्ते पातिमोक्खेति ` परियोसितमत्ते 
उद्दिस्समाने "ति अपरियोसिते आगते सति अवसेसस्स पातिमोक्खस्स सोतब्बत्ता पारिसुद्धिउपोसथं कातुं न वट्टुति। 
अवुट्टितायातिआदीनिपि पातिमोक्खस्स निट्टितकालमेव परिसाय विसेसेत्वा वदति। समसमा वाति पुरिमेहि समपरिमाणा। थोकतरा 
बाति पुरिमेहि थोकतरपरिमाणा। एतेन बहुतरेसु आगतेसु पुन पातिमोक्खं उद्दिसितब्बं, न पारिसुद्धिउपोसथो कातब्बोति दस्सेति। 


एकंसं उत्तरासङ्गं करित्वाति एकस्मिं अंसे साधुकं उत्तरासङ्गं करित्वाति अत्थो। सृत्तनिपातट्टकथायं (सु० नि० अट्ट० २.३४५) पन 
“एकंसं चीवरं कत्वाति एत्थ पन पुन सण्ठापनेन एवं वृत्तं। एकंसन्ति च वामंसं पारुपित्वा ठितस्सेतं अधिवचनं। यतो यथा वामंसं 
पारुपित्वा ठितं होति, तथा चीवरं कत्वाति एवमस्स अत्थो वेदितब्बो "ति वुत्तं। अञ्जलिं पग्गहेत्वाति दसनखसमोधानसमुज्जलं अञ्जलि 
उक्खिपित्वा। सचे पन तत्थ पारिवासिकोपि अत्थि, सङ्घनवकद्ठाने निसीदित्वा तत्थेव निसिन्नेन अत्तनो पाळिया पारिसुद्धिउपोसथो 
कातब्बो । पातिमोक्खे पन उद्दिसियमाने पाळिया अनिसीदित्वा पाळि विहाय हत्थपासं अमुञ्चन्तेन निसीदितब्बं । पवारणायपि एसेव नयो। 


सब्बं पुब्बकरणीयन्ति सम्मज्जनादिनवविधं पुब्बकिच्चं | इमिना बहूनं वसनड्टानेयेव उपोसथदिवसे पुब्बकिच्चं कातब्बं न होति, 


पटिकरिस्सती”ति (महाव० १७१) जत्ति ठपेत्वा उपोसथं कातुं लभति, एवमेत्थापि तीहि “सुणन्तु मे, आयस्मन्ता, इमे भिक्खू सभागं 
आपत्ति आपन्ना, यदा अज्ञं भिक्खुं सुद्धं अनापत्तिकं पस्सिस्सन्ति, तदा तस्स सन्तिके तं आपत्ति पटिकरिस्सन्ती”ति गणजत्ति ठपेत्वा, 
द्वीहिपि “अञ्ञं सुद्ध पस्सित्वा पटिकरिस्सामा"ति वत्वा उपोसथं कातुं वट्टति । एकेनपि “परिसुद्धं लभित्वा पटिकरिस्सामी”ति आभोगं 
कत्वा कातुं वटति । 


तदहूति तस्मिं अहु, तस्मिं दिवसेति अत्थो । नानासंवासकेहीति लद्भिनानासंवासकेहि । अनावासो नाम नवकम्मसालादिको यो 
कोचि पदेसो। अञ्ञत्र सङ्घेनाति सङ्घप्पहोनकेहि भिक्खूहि विना। अञ्ञत्र अन्तरायाति पुब्बे वृत्तं दसविधमन्तरायं विना । सब्बन्तिमेन 
पन परिच्छेदेन अत्तचतुत्थे वा अन्तराये वा सति गन्तुं वट्टति। यथा च आवासादयो न गन्तब्बा, एवं सचे विहारे उपोसथं करोन्ति, 
उपोसथाधिट्टानत्थं सीमापि नदीपि न गन्तब्बा। सचे पनेत्थ कोचि भिक्खु होति, तस्स सन्तिकं गन्तुं वट्टति, विस्सट्ठउपोसथापि आवासा 
गन्तुं वट्टति। एवं गतो अधिट्टातुम्पि लभति। आरञ्ञकेनपि भिक्खुना उपोसथदिवसे गामे पिण्डाय चरित्वा अत्तनो विहारमेव आगन्तब्बं। 
सचे अञ्जं विहारं ओक्कमति, तत्थ उपोसथं कत्वाव आगन्तब्बं, अकत्वा आगन्तुं न वट्टति, यं जञ्ञा “अज्जेव तत्थ गन्तुं सक्कोमी”ति 
एवरूपो पन आवासो गन्तब्बो। तत्थ भिक्खूहि सद्भि उपोसथं करोन्तेनपि हि इमिना नेव उपोसथन्तरायो कतो भविस्सतीति। 


१७०. बहि उपोसथं कत्वा आगतेनाति नदिया वा सीमाय वा यत्थ कत्थचि उपोसथं कत्वा आगतेन छन्दो दातब्बो, “कतो मया 
उपोसथो"ति अच्छितुं न लभतीति अधिप्पायो। किच्चपसुतो वाति गिलानुपट्ठानादिकिच्चपसुतो वा। सङ्घो नप्पहोतीति द्विन्नं द्विन्नं 
अन्तरा हत्थपासं अविजहित्वा पटिपाटिया ठातुं नप्पहोति। 


“अधम्मेन बग्ग” न्ति एत्थ एकसीमाय चतूसु भिक्खूसु विज्जमानेसु पातिमोक्खुद्देसोव अनुञ्ञातो, तीसु द्वीसु च पारिसुद्धिउपोसथोव, 
इध पन तथा अकतत्ता “अधम्मेना "ति वुत्तं । यस्मा पन छन्दपारिसुद्धि सङ्घे एव आगच्छति, न गणे न पुग्गले, तस्मा “वग्ग”न्ति वुत्तं। सचे 
पन द्वे सङ्घा एकसीमायं अञ्ञमञ्जं छन्दं आहरित्वा एकस्मिं खणे विसुं सङ्घकम्मं करोन्ति, एत्थ कथन्ति? केचि पन “तं वट्टती”ति 
वदन्ति, तं न गहेतब्बं वग्गकम्मत्ता। वग्गकम्मं करोन्तानञ्हि छन्दपारिसृद्भि अञ्ञत्थ न गच्छति तथा वचनाभावा, विसुं विसुं 
कम्मकरणत्थमेव सीमाय अनुञ्ञातत्ता चाति गहेतब्बं । विहारसीमाय पन सङ्घे विज्जमानेपि केनचि पच्चयेन खण्डसीमाय तीसु, द्वीसु वा 
पारिसुद्भिउपोसथं करोन्तेसु कम्मं धम्मेन समग्गमेव भिन्नसीमडत्ताति दडुब्बं 


“अनुजानामि, भिक्खवे, तदहुपोसथे पारिसुद्धि देन्तेन छन्दम्पि दातुं, सन्ति सङ्घस्स करणीय'न्ति (महाव° १६५) वुत्तत्ता भगवतो 

आणं करोन्तेन “छन्दं दम्मी ति वृत्तं। “छन्दहारको चे, भिक्खवे, दिन्ने छन्दे तत्थेव पक्कमति, अञ्ञस्स दातब्बो 
छन्दोतिआदिवचनतो (महाव० १६५) पुन अत्तनो छन्ददानपरिस्समविनोदनत्थं “छन्दं मे हरा” ति वृत्तं। “छन्दहारको चे, भिक्खवे, 
दिन्ने छन्दे सङ्घप्पत्तो सञ्चिच्च नारोचेति, आहो होति छन्दो, छन्दहारकस्स आपत्ति दुक्कटस्सा* ति वृत्तत्ता दुक्कटतो तं मोचेतुं “छन्दं मे 
आरोचेही” ति वृत्तं। कायेन वा वाचाय वा उभयेन वा विञ्ञापेतब्बोति मनसाव अचिन्तेत्वा कायप्पयोगं करोन्तेन येन केनचि 
अङ्गपच्चङ्गेन वा, वाचं पन निच्छारेतुं सक्कोन्तेन तथेव वाचाय वा, उभयथापि सक्कोन्तेन कायवाचाहि वा विञ्ञापेतब्बो, जानापेतब्बोति 
अत्थो। “अयमत्थोतिवचनतो पन याय कायचिपि भासाय विञ्ञापेतुं बट्ठति। 


पारिसुद्भिदानेपि छन्ददाने वुत्तसदिसोव विनिच्छयो, तं पन देन्तेन पठमं सन्ती आपत्ति देसेतब्बा। न हि सापत्तिको समानो “पारिसुद्धि 
दम्मि, पारिसुद्धि मे हर, पारिसुद्धि मे आरोचेही”ति वत्तुमरहति। “सन्ति सङ्घस्स करणीयानी ति वत्तब्बे वचनविपल्लासेन “सन्ति 
सङ्घस्स करणीय"न्ति वुत्तं। तेसञ्च अत्तनो च छन्दपारिसुद्धि देतीति एत्थ छन्दो च पारिसुद्भि च छन्दपारिसुद्धि च छन्दपारिसुद्धि, तं 
देतीति सरूपेकसेसेन अत्थो दट्रुब्बो। इतराति अञ्जेसं छन्दपारिसुद्धि । बिळालसङ्कलिका छन्दपारिसुद्धीति एत्थ बिळालसङ्कलिका नाम 
बिळालबन्धनं । तत्थ हि सङ्घलिकाय पठमवलयं दुतियवलयंयेव पापुणाति, न ततियं, एवमयम्पि छन्दपारिसुद्धि दायकेन यस्स दिन्ना, ततो 
अञ्जत्थ न गच्छति, तस्मा सा बिळालसङ्कलिकसदिसत्ता “बिळालसङ्कलिका'ति वुत्ता । बिळालसङ्कलिकाग्गहणञ्चेत्थ यासं कासञ्चि 
सङ्कलिकानं उपलक्खणमत्तन्ति ददुब्बं । 


९७३. पवारणादानेपि एसेव नयो। अयं पन विसेसो - तत्थ “छन्दं मे आरोचेही "ति, इध पन “ममत्थाय पवारेही”ति। तत्थ 
छन्दहारके सङ्घस्स हत्थं उपगतमत्तेयेव आगता होति। इध पन एवं दिन्नाय पवारणाय पवारणाहारकेन सङ्घं उपसङ्कमित्वा एवं पवारेतब्बं 
“तिस्सो, भन्ते, भिक्खु...पे०... पटिकरिस्सामी”ति। विमतिविनोदनियं “एवमेतं धारयामि, सुता खो पनायस्मन्तेहीति एत्थ ‘एवमेतं 
धारयामी'ति वत्वा उद्दिईं खो आयस्मन्तो निदानं, सुता खो पनायस्मन्तेहि चत्तारो पाराजिका धम्मा"तिआदिना वत्तब्बं। 
मातिकाइकथायञ्हि एवमेव वृत्तं । सुतेनाति सुतपदेन। 


१७४. निदानुद्देसे अनिट्टिते पातिमोक्खं निदिट्ठं नाम न होतीति आह “दुतियादीसु उद्देसेसूˆतिआदि। 


१७५. तीहिपि विधीहीति ओसारणकथनसरभञ्जेहि । एत्थ च अत्थं भणितुकामताय वा भणापेतुकामताय वा सृत्तस्स ओतारणं 
ओसारणं नाम। तस्सेव अत्थप्पकासना कथनं नाम | केबलं पाठस्सेव सरेन भणनं सरभञ्ञं नाम | सज्झायं अधिट्टुहित्वाति “सज्झायं 
करोमीति चित्तं उप्पादेत्वा। ओसारेत्वा पन कथेन्तेनाति सयमेव पाठं वत्वा पच्छा अत्थं कथेन्तेन। नवविधन्ति सङ्घगणपुग्गलेसु तयो, 
सुत्तुद्रेसपारिसुद्धिअधिड्टानवसेन तयो, चातुहदसीपन्नरसीसामग्गिवसेन तयोति नवविधं । चतुब्बिधन्ति अधम्मेनवग्गादि चतुब्बिधं । 
दुविधन्ति भिकखुभिक्खुनीनं पातिमोक्खवसेन दुविधं पातिमोक्खं। नवविधन्ति भिक्खूनं पञ्च, भिक्खुनीनं चत्तारोति नवविधं 
पातिमोकखुद्देसं । कतिमीति कतिसद्दापेक्खं इत्थिलिङ्गं दडुब्बं 


उतुवस्सेयेबाति हेमन्तगिम्हेसुयेव। विञ्ञापेतीति एत्थ मनसा चिन्तेत्वा कायविकारकरणमेव विञ्जापनन्ति दडुब्बं । पाळियं 
अञ्जस्स दातब्बा पारिसुद्धीति पारिसुद्धिदायकेन पुन अञ्ञस्स भिक्खुनो सन्तिके दातब्बा। “भूतं एव सामणेरभावं आरोचेती”ति 
बुत्तत्ता ऊनवीसतिवस्सकाले उपसम्पन्नस्स, अन्तिमवत्थुअज्झापन्नसिक्खापच्चक्खातकादीनं वा याव भिक्खुपटिञ्ञा वट्टति, ताव तेहि 
आहटापि छन्दपारिसुद्धि आगच्छति । यदा पन ते अत्तनो सामणेरादिभावं पटिजानन्ति, ततो पट्टाय नागच्छतीति दस्सितन्ति दडुब्बं । 
पाळियम्पि (महाव० १६४) हि “दिन्नाय पारिसुद्धिया सङ्घप्पत्तो विब्भमति...पे०... पण्डको पटिजानाति, तिरच्छानगतो पटिजानाति, 
उभतोब्यञ्जनको पटिजानाति, आहटा होति पारिसुद्भी "ति वुत्तत्ता पण्डकादीनं भिक्खुपटिञ्ञाय वत्तमानकालेसु पन छन्दपारिसुद्भियाव 
आगमनं सिद्धमेव । तेनाह “एस नयो सब्बत्था”ति। उम्मत्तकखित्तचित्तवेदनाड्टानं पन पकतत्ता अन्तरामग्गे उम्मत्तकादिभावे 
पटिञ्ञातेपि तेसं सङ्गप्पत्तमत्तेनेव छन्दादि आगच्छतीति दस्सेति। 


भिक्खूनं हत्थपासन्ति इमिना गणपुग्गलेसु छन्दपारिसुद्धिया अनागमनं दस्सेति। “सङ्घप्पत्तो"ति हि पाळियं (महाव० १६५) वृत्तं। 
सङ्घसन्निपाततो पठमं कातब्बं पुब्बकरणं सङ्घसन्निपाते कातब्बं पुब्बकिच्चन्ति दड॒ब्बं । पाळियं “नो चे अधिट्ठहेय्य, आपत्ति 

दुक्कटस्सा”ति एत्थ असञ्चिच्च अस्सतिया अनापत्ति। यथा चेत्थ, एवं उपरिपि, यत्थ पन अचित्तकापत्ति अत्थि, तत्थ वक्खाम। 
पञ्ञत्तं होतीति इमिना न सापत्तिकेन उपोसथो कातब्बोति विसुं पटिक्खेपाभावेपि यथावृत्तसुत्तसामत्थियतो पञ्जत्तमेवाति दस्सेति। 
इमिना एव नयेन “अट्टानमेतं, भिक्खवे, अनवकासो, यं तथागतो अपरिसुद्धाय परिसाय उपोसथं करेय्य, पातिमोक्खं 
उद्दिसेय्या"तिआदिसुत्तनयतोव (अ० नि० ८.२०; उदा० ४५; चूळव° ३८६) अलज्जीहि सद्भि उपोसथकरणम्पि पटिक्खित्तमेव 
अलज्जीनिग्गहत्थत्ता सब्बसिक्खापदानन्ति दड॒ब्बं पारिसुद्धिदानपञ्ञापनेनाति इमिना सापत्तिकेन पारिसुद्धिपि न दातब्बाति दीपितं 
होति। 


९७६. उभोपि दुक्कटन्ति एत्थ सभागापत्तिभावं अजानित्वा केवलं आपत्तिनामेनेव देसेन्तस्स पटिग्गण्हन्तस्स च अचित्तकमेव 
दुक्कटं होतीति वदन्ति। यथा सङ्घो सभागापत्ति आपन्नोति जत्ति ठपेत्वा उपोसथं कातुं लभति, एवं तयोपि “सुणन्तु मे, आयस्मन्ता, इमे 
भिक्खू सभागं आपत्ति आपन्ना”तिआदिना वृत्तनयानुसारेनेव गणजत्ति ठपेत्वा द्वीहि अञ्ञमञ्ञं आरोचेत्वा उपोसथं कातुं वट्टति। एकेन 
पन सापत्तिकेन दूरं गन्त्वापि पटिकातुमेव वट्टति, असम्पापुणन्तेन “भिक्खू लभित्वा पटिकरिस्सामी”ति उपोसथो कातब्बो, पटिकरित्वा 
च पुन उपोसथो कातब्बो। केनचि करणीयेन गन्त्वाति सीमापरिच्छेदतो बहिभूतं गामं वा अरञ्ञं वा गन्त्वाति अत्थो। एतेनेव 
उपोसथञत्तिया ठपनकाले समग्गा एव ते जत्ति ठपेसुन्ति सिद्धं । तेनेव पाळियं (महाव० १७२) “उदिइं सुउद्दिटु "न्ति सब्बपन्नरसकेसुपि 
वुत्तं । 

सचे पन वुड़तरो होतीति पवारणदायको भिक्खु बुड़तरो होति। एवञ्हि तेन तस्सत्थाय पवारितं होतीति एत्थ एवं तेन 
अप्पवारितेपि तस्स सङ्घप्पत्तमत्तेन सङ्घस्स पवारणाकम्मं समग्गकम्ममेव होतीति दइुब्बं । तेन च भिक्खुनाति पवारणदायकेन भिक्खुना। 


बहूपि समानवस्सिका एकतो पवारेतुं लभन्तीति एकस्मिं संवच्छरे लद्धुपसम्पदताय समानुपसम्पदवस्सा सब्बे एकतो पवारेतुं 
लभन्तीति अत्थो। 


एत्थ पन पण्डितेहि चिन्तेतब्बं विचारेतब्बं कारणं अत्थि, कि पन तन्ति? इदानि पातिमोक्खुद्देसकाले - 


““सम्मज्जनी पदीपो च, उदकं आसनेन च। 
उपोसथस्स एतानि, पुब्बकरणन्ति बुच्चति॥ 


“छन्दपारिसुद्भिउतुक्खानं, भिक्खुगणना च ओवादो। 
उपोसथस्स एतानि, पुब्बकिच्चन्ति वुच्चति॥ 


“-उपोसथो यावतिका च भिक्खू कम्मप्पत्ता। 
सभागापत्तियो च न विज्जन्ति। 

वज्जनीया च पुग्गला तस्मिं न होन्ति। 

पत्तकल्लन्ति वुच्चती”ति॥ (महाव अइु० १६८) - 


इमा गाथायो धम्मज्झेसकेन पाठंयेव भणापेत्वा पातिमोक्खुद्देसको अत्थं कथेति । ततो पुब्बकरणपुब्बकिच्चानि सम्मा निद्ठापेत्वा 
“देसितापत्तिकस्स समग्गस्स भिकखुसङ्घस्स अनुमतिया पातिमोक्खं उद्दिसितुं आराधनं करोमा"ति इमं वाक्यं पाठमेव अज्झेसकेन 
भणापेत्वा अत्थं अवत्वाव “साधूःति वत्वा पातिमोक्खं उद्दिसति। पवारणायपि एसेव नयो। “पवारणाय एतानीति च “पवारणं 
कातु”न्ति च इमानि पदानियेव विसिट्ठानि । 


कि इमानि धम्मज्झेसकस्स वचनानि, उदाहु पातिमोक्खुद्देसकस्साति? किञ्चेत्थ - यदि धम्मज्झेसकस्स वचनानि, एवं सति 
गाथात्तयं वत्वा तासं अत्थम्पि सो एव कथेत्वा एतानि पुब्बकरणानि च एतानि पुब्बकिच्चानि च सङ्गेन कतानि, इदञ्च सङ्घस्स पत्तकल्लं 
समानीतं, तस्मा “उद्दिसतु, भन्ते, पातिमोक्ख'न्ति तेनेव वत्तब्बं सिया। अथ पातिमोक्खुद्देसकस्स वचनानि, एवञ्च सति “सङ्घो, भन्ते, 
थेरं पातिमोकखुद्देसं अज्झेसति, उद्दिसतु, भन्ते, थेरो पातिमोक्ख "न्ति धम्मज्झेसकेन यावततियं अज्झोसापेत्वा “सम्मज्जनी...पे०... 

बुच्चती”ति गाथं वत्वा इति “अद्कथाचरियेहि वुत्तानि एतानि पुब्बकरणानि कतानी 'ति पुच्छित्वा धम्मज्झेसकेन “आम, भन्ते”ति 


भन्ते” ति वुत्ते “पुब्बकरणपुब्बकिच्चानि सम्मा निद्टापेत्वा पत्तकल्ले समानीते समग्गस्स भिक्खुसङ्घस्स अनुमतिया पातिमोक्खं उद्दिसितुं 
आराधनं मयं करोमा 'ति पातिमोक्खुद्देसकेन वत्तब्बं सिया, एवं सति अज्ञझेसकअज्झेसितब्बानं वचनं असङ्करतो जानितब्बं भवेय्याति। 


एत्थ च गाथात्तयस्स अट्ठकथाचरियेहि वुत्तभावो अद्दकथायमेव आगतो। पच्छिमवाक्यं पन नेव पाळियं, न अट्ठकथायं, न टीकादीसु 
दिस्सति। खुद्दसिक्खापकरणेपि - 


““पुब्बकिच्चे च करणे। 
पत्तकल्ले समानिते। 

सुत्तं उद्दिसति सङ्घो । 

पञ्चधा सो विभावितो”ति च॥ 


““पुब्बकिच्चे च करणे। 
पत्तकल्ले समानिते। 

जत्ति वत्वान सङ्घेन। 
कत्तब्बेवं पवारणा”ति च॥ - 


वुत्तं, न वुत्तं तथा । मूलसिक्खापकरणेयेव तथा वुत्तं, तस्मा आचरियानं अत्तनोमति भवेय्य। 


तत्थ “पुब्बकरणपुब्बकिच्चानि सम्मा निट्ठापेत्वा ति इमिना पुरिमगाथाद्वयस्स अत्थमेव कथेत्वा ततियगाथाय अत्थो न कथितो। 
“देसितापत्तिकस्सा”ति इमिना च आपत्तिया देसितभावोयेव कथितो, न सब्बं पत्तकल्लं । आपत्तिया देसितभावे च सभागापत्तिया 
देसितभावोयेव पत्तकल्लस्मिं अन्तोगधो, न इतरो । वृत्तञ्हि कङ्वावितरणियं (कङ्का० अट्ट० निदानवण्णना) “एतासु हि सभागापत्तीसु 
अविज्जमानासु, विसभागापत्तीसु विज्जमानासुपि पत्तकल्लं होतियेवा^ति। “पुब्बकरणपुब्बकिच्चानि सम्मा निद्ठापेत्वा देसितापत्तिकस्स 
समग्गस्स भिक्खुसङ्घस्स अनुमतिया पातिमोक्खं उद्दिसितुं आराधनं करोमा”ति एत्तकेयेव वुत्ते अवसेसानि तीणि पत्तकल्लङ्गानि। 
सेय्यथिदं - उपोसथो, यावतिका च भिक्खू कम्मप्पत्ता, वज्जनीया च पुग्गला तस्मिं न होन्तीति (महाव० अट्ट० १६८) । तेसु असन्तेसुपि 
उपोसथो कातब्बोति आपज्जति, न पन कातब्बो । तेन वुत्तं “न, भिक्खवे, अनुपोसथे उपोसथो कातब्बो, यो करेय्य, आपत्ति 
दुक्कटस्सा”ति (महाव० १८३) च, “अनुजानामि, भिकखवे, चतुन्नं पातिमोक्खं उद्दिसितु न्ति (महाव० १६८) च, “न, भिक्खवे, 
सगहट्टाय परिसाय पातिमोक्खं उद्दिसितब्ब'न्तिआदि (महाव° १५४) च, तस्मा उपोसथदिवसेसु सङ्घे सन्निपतिते सचे पुब्बेव सम्मतो 
धम्मज्झेसको अत्थि, इच्चेतं कुसलं। नो चे, एकं ब्यत्तं पटिबलं भिक्खुं सङ्घेन सम्मन्नापेत्वा तेन धम्मज्झेसकेन पातिमोक्खुद्देसकं 
उपसङ्कमित्वा एकंसं उत्तरासङ्गं करित्वा उक्कुटिकं निसीदित्वा अञ्जलिं पग्गहेत्वा एवमस्स वचनीयो - सङ्घो, भन्ते, थेरं पातिमोक्खुद्देसं 


याचापेत्वा ततो पातिमोक्खुद्देसकेन - 


““सम्मज्जनी पदीपो च, उदकं आसनेन च। 
उपोसथस्स एतानि, पुब्बकरणन्ति बुच्चतीति॥ (महाव० अट्टः १६८; कङ्का० अट्ठ० निदानवण्णना) - 


अद्ढकथाचरियेहि वृत्तानि चत्तारि पुब्बकरणानि, कि तानि कतानी”ति पुच्छिते धम्मज्झेसकेन “आम, भन्ते'ति वुत्ते पुन 
पातिमोक्खुद्देसकेन - 


“छन्दपारिसुद्धिउतुक्खानं, भिक्खुगणना च ओवादो। 

उपोसथस्स एतानि, पुब्बकिच्चन्ति वुच्चतीति॥ (महाव० अट्ट० १६८; कङ्का० अट्ट० निदानवण्णना) - 


अट्टकथाचरियेहि वुत्तानि पञ्च पुब्बकिच्चानि, कि तानि कतानी 'ति पुच्छिते धम्मज्झेसकेन “आम भन्तेति वुत्ते पुन पातिमोक्खुद्देसकेन 


“उपोसथो यावतिका च भिक्खू कम्मप्पत्ता। 

सभागापत्तियो च न विज्जन्ति। 

बज्जनीया च पुग्गला तस्मिं न होन्ति। 

पत्तकल्लन्ति वुच्चतीति॥ (महाव० अट्ट० १६८; कङ्का अट्टः निदानवण्णना) - 


अट्ठकथाचरियेहि वृत्तानि चत्तारि पत्तकल्लङ्गानि, कि तानि समानीतानी "ति पुच्छिते धम्मज्झेसकेन “आम, भन्ते" ति वृत्ते पुन 
पातिमोक्खुद्देसको “पुब्बकरणपुब्बकिच्चानि सम्मा निद्ठापेत्वा पत्तकल्लङ्गे समानीते सङ्घस्स अनुमतिया पातिमोक्खं उदिसिस्सामा”ति 
वत्वा “साधु साधू'ति भिक्खुसङ्घेन सम्पटिच्छिते “सुणातु मे, भन्ते, सङ्घो 'तिआदिना पातिमोक्खुद्देसको पातिमोक्खं उद्दिसतीति 
अयमम्हाकं खन्ति। 


सङ्घमज्झे अनज्झिट्टेन पातिमोक्खं उद्दिसितब्बं, यो उद्दिसेय्य, आपत्ति दुक्कटस्सा"ति (महाव० १५४) वचनतोति। “सङ्घेन 
सम्मन्नापेत्वा”ति वुत्तं, तं कथन्ति? “अज्झेसना चेत्थ सङ्घेन सम्मतधम्मज्झेसकायत्ता वा सङ्घत्थेरायत्ता वा"ति अट्टकथायं वुत्तत्ता । 
“सङ्घो, भन्ते, थेरं पातिमोकखुद्देसं अज्झेसति, उद्दिसतु, भन्ते, थेरो पातिमोक्ख”न्ति अयं अज्झेसनाकारो कुतो लब्भतीति? पाळितो। 
पाळियञ्हि (महाव° १५५) “ते थेरं अज्झेसन्ति, उद्दिसतु, भन्ते, थेरो पातिमोक्ख न्ति आगतो। 


सचे पन धम्मज्झेसको वुड्तरो, पातिमोक्खुद्देसको नवको, “सङ्घो, आवुसो, आयस्मन्तं पातिमोक्खुद्देसं अज्झेसति, उद्दिसतु 
आयस्मा पातिमोक्ख''न्ति वत्तब्बं। तं कुतो लब्भति? पाळितोयेव। पाळियञ्हि (महाव० १५५) “एतेनेव उपायेन याव सङ्घनवकं 


कि तं कतन्ति पुच्छती”ति आगतन्ति। 


ननु चेतं अन्तोनिदानेयेब आगतं, अथ कस्मा पातिमोक्खुद्देसकेन पुब्बभागे वत्तब्बन्ति? सच्चं, तथापि तदनुलोमतो जानितब्बतो 
वत्तब्बं। अट्टकथायञ्हि इमा गाथायो सम्मञ्जनादीनं पुब्बकरणादिभावजापकभावेनेव वुत्ता, न पातिमोक्खारम्भकाले भणितब्बभावेन। 
अथ च पन इदानि भणन्ति, एवं सन्ते किमत्थं भणन्तीति चिन्तायं अन्तोनिदाने “कि सङ्घस्स पुब्बकिच्च' न्ति वुत्तपुच्छानुलोमेन 
पुब्बकरणादीनं निट्टुभावपुच्छनत्थं भणन्तीति जानितब्बं। वुत्तञ्हि “एवं वृत्तं चतुब्बिधं पुब्बकरणं कत्वाव उपोसथो कातब्बो"ति (वि० 
सङ्ग० अइ० १७७), तस्मा पाळिअइकथानुलोमतो इमिना अनुक्कमेन कते सति धम्मज्झेसको पञ्ञायति, तस्स अज्झेसनाकारो 
पञ्जायति, पातिमोकखुद्देसको पञ्ञायति, तस्स पुब्बकरणावीनं निट्टभावपुच्छनं पञ्जायति, धम्मज्झेसकस्स विस्सज्जनं पञ्जायति, तानि 
निड्टापेत्वा पातिमोक्खुद्देसकस्स पातिमोक्खं उद्दिसितुं पटिञ्ञा पञ्जायति, एवं इमेसं गाथावाक्यानं वचने पयोजनं पञ्जायतीति कत्वा 
पण्डितेहि विनयञ्ञूहि चिरपटिच्छन्नो अयं कथामग्गो पटिपज्जितब्बोति। पवारणायपि एसेव नयो। 


पाळियड्टकथादीनज्हि, अनुरूपं इमं नयं । 
पुनप्पुनं चिन्तयन्तु, पण्डिता विनयञ्जुनो॥ 


पुनप्पुनं चिन्तयित्वा, युत्तं चे धारयन्तु तं। 
नो चे युत्तं छड्टयन्तु, सम्मासम्बुद्धसावकाति॥ 

इति विनयसङ्गहसंवण्णनाभूते विनयालङ्कारे 
उपोसथपवारणाविनिच्छयकथालङ्कारो नाम 


पञ्चवीसतिमो परिच्छेदो। 


२६. वस्सूपनायिकविनिच्छयकथा 


१७९. एवं उपोसथपवारणाविनिच्छयं कथेत्वा इदानि वस्सूपनायिकविनिच्छयं कथेतुं “वस्सूपनायिकाति एत्थ” त्यादिमाह। तत्थ 
बसनं वस्सं। किं तं? वसनकिरिया भावत्थे ण्य-पच्चयवसेन। उपनयनं उपनयो। को सो? उपगमनकिरिया, वस्सस्स उपनयो वस्सूपनयो, 
सो एतिस्सा पञ्जत्तिया अत्थि, तस्मिं वा विज्जतीति बस्सूपनायिका। का सा? वस्सूपनायिकपञ्जत्ति। अथ वा उपनयति एतायाति 
उपनायिका मज्झे दीघवसेन। वस्सस्स उपनायिका वस्सूपनायिका, सा एव पुरे भवा पुरिमा भवत्थे इम-पच्चयवसेन, सा एव पुरिमिका 
सकत्थे क-पच्चयवसेन, तस्मिं परे इत्थिलिङ्गे अ-कारस्स इ-कारादेसो। पच्छा भवा पच्छिमा, साव पच्छिमिका। 


अस्सतिया पन वस्सं न उपेतीति “इमस्मिं बिहारे इमं तेमासं वस्सं उपेमी”ति वचीभेदं कत्वा न उपेति। “न, भिक्खवे, 
असेनासनिकेन वस्सं उपगन्तब्बं, यो उपगच्छेय्य, आपत्ति दुक्कटस्सा"ति (महाव० २०४) वचीभेदं कत्वा वस्सूपगमनं सन्धाय 
पटिक्खेपो, न आलयकरणवसेन उपगमनं सन्धायाति वदन्ति। पाळियं पन अविसेसेन वुत्तत्ता अद्टकथायञ्च दुतियपाराजिकसंवण्णनायं 
(पारा० अट्ठ० १.८४) “वस्सं उपगच्छन्तेन हि नालकपटिपदं पटिपन्नेनपि पञ्चन्नं छदनानं अञ्ञतरेन छन्नेयेव सद्वारबन्धे सेनासने 
उपगन्तब्बं, तस्मा वस्सकाले सचे सेनासनं लभति, इच्चेतं कुसलं। नो चे लभति, हत्थकम्मं परियेसित्वापि कातब्बं । हत्थकम्मं 
अलभन्तेन सामम्पि कातब्बं, न त्वेव असेनासनिकेन वस्सं उपगन्तब्ब "न्ति (महाव० २०४) दळहं कत्वा वुत्तत्ता असेनासनिकस्स नावादिं 
विना अञ्ञत्थ आलयमत्तेन उपगन्तुं न वट्टतीति अम्हाकं खन्ति। नावासत्थवजेसुयेव हि “अनुजानामि, भिक्खवे, नावाय वस्सं 
उपगन्तु"न्तिआदिना (महाव० २०३) सति, असति वा सेनासने वस्सूपगमनस्स विसुं अनुञ्ञातत्ता “न, भिक्खवे, असेनासनिकेन वस्सं 
उपगन्तब्ब'न्ति (महाव० २०४) अयं पटिक्खेपो। तत्थ न लभतीति असति सेनासने आलयवसेनपि नावादीसु उपगमनं वुत्तं । चतूसु हि 
सेनासनेसु विहारसेनासनं इधाधिप्पेतं, न इतरत्तयं। 


टङ्कितमञ्चादिभेदा कुटीति एत्थ टङ्कितमञ्चो नाम दीघे मञ्चपादे मज्झे विज्झित्वा अटनियो पवेसेत्वा कतो मञ्चो, तस्स इदं 
उपरि, इदं हेट्ठाति नत्थि। परिवत्तेत्वा अत्थतोपि तादिसोव होति, तं सुसाने देवट्ठाने च ठपेन्ति, चतुन्नं पासाणानं उपरि पासाणं अत्थरित्वा 
कतं गेहम्पि “टङ्कितमञ्चो”ति वुच्चति। 


“इध वस्सं उपेमी”ति तिक्खत्तु वत्तब्बन्ति सत्थस्स अविहारत्ता “इमस्मिं विहारे”ति अवत्वा “इध वस्सं उपेमी"ति एत्तकमेव 
वत्तब्बं। सत्थे पन वस्सं उपगन्तुं न वट्टतीति कुटिकादीनं अभावेन “इध वस्सं उपेमी"ति वचीभेदं कत्वा उपगन्तुं न वट्टति, 
आलयकरणमत्तेनेव बट्टतीति अधिप्पायो। विष्पकिरतीति विसुं विसुं गच्छति। तीसु ठानेसु नत्थि वस्सच्छेदे आपत्तीति तेहि सद्धि 
गच्छन्तस्सेव नत्थि आपत्ति, तेहि वियुज्जित्वा गमने पन आपत्तियेव, पवारेतुञ्च न लभति। 


पविसनद्वारं योजेत्वाति सकवाटबद्धमेव योजेत्वा। पुरिमिकाय...पे०... न पक्कमितब्बाति इमिना आसाळहीपुण्णमाय अनन्तरे 
पाटिपददिवसे पुरिमवस्सं उपगन्त्वा वस्सानउतुनो चतूसु मासेसु सब्बपच्छिममासं ठपेत्वा पुरिमं तेमासं वसितब्बं | सावणपुण्णमिया 
अनन्तरे पाटिपददिवसे पच्छिमवस्सं उपगन्त्वा सब्बपठममासं ठपेत्वा पच्छिमं तेमासं वसितब्बं। एवं अवसित्वा पुरिमिकाय वस्सं उपगतेन 
भिक्खुना महापवारणाय अन्तो अरुणं अनुट्ठापेत्वा पच्छिमिकाय उपगतेन चातुमासिनिपवारणाय अन्तो अरुणं अनुट्ठापेत्वा अन्तरा चारिकं 
पक्कमेय्य, उपचारसीमातिक्कमेयेव तस्स भिकखुनो दुक्कटापत्ति होतीति दस्सेति। इममत्थं पाळया समत्थेतुं “न भिक्खवे...पे०... 
वचनतो ति वुत्तं। यदि एवं वस्सं उपगन्त्वा सति करणीये पक्कमन्तस्स सब्बथापि आपत्तियेव सियाति चोदनं सन्धायाह “वस्सं 
उपगन्त्वा पना तिआदि। एवं सन्ते तदहेव सत्ताहकरणीयेन पक्कमन्तस्सेब अनापत्ति सिया, न ट्वीहतीहं वसित्वा पक्कमन्तस्साति आह 

“को पन वादो”तिआदि। 


१८०. इदानि सत्ताहकरणीयलक्खणं वित्थारतो दस्सेतुं “अनुजानामि भिक्खवेतिआदिमाह। तत्थ “अनुजानामि, भिक्खवे, 
सत्तन्नं सत्ताहकरणीयेन पहिते गन्तुं, न त्वेव अप्पहिते, भिक्खुस्स भिक्खुनिया सिकखमानाय सामणेरस्स सामणेरिया उपासकस्स 
उपासिकाया”ति (महाव० १८७) एकं, “अनुजानामि, भिक्खवे, सत्तन्नं सत्ताहकरणीयेन अप्पहितेपि गन्तुं, पगेव पहिते, भिक्खुस्स 
भिक्खुनिया सिकखमानाय सामणेरस्स सामणेरिया मातुया च पितुस्स चा"ति (महाव० १९८) एकं, “सचे पन भिक्खुनो भाता वा अञ्जो 


सङ्घो कम्मं कत्तुकामो तज्जनीयं वा”ति एकं, “सचेपि कतंयेव होति कम्म”न्ति एकं, “अनुजानामि, भिक्खवे, सङ्घकरणीयेन गन्तु "न्ति 
(महाव° १९९) एकन्ति एकादस ठानानि होन्ति। तत्थ पठमततियचतुत्थवसेन तीसु ठानेसु पहिते एव गन्तब्बं, नो अप्पहिते। सेसेसु अड्डसु 
अप्पहितेपि गन्तब्बं, पगेव पहिते। वृत्तञ्हि विमतिविनोदनियं (वि० वि० टी० महावग्ग २.१९९) “गन्तब्बन्ति सङ्घकरणीयेन अप्पहितेपि 
गन्तब्ब'न्ति। एत्थ च अनुपासकेहिपि सासनभावं जातुकामेहि पहिते तेसं पसादवङ्टिसम्पत्तेहिपि सत्ताहकरणीयेन गन्तुं वड्टतीति गहेतब्बं 
भिक्खुभत्तिकोति भिक्खुनिस्सितको । सो पन यस्मा भिक्खूहि सदधि वसति, तस्मा वृत्तं “भिक्खूहि सद्धि वसन्तो" ति। 


१८१. अपिचेत्थाति अपिच एत्थाति छेदो, एत्थ एतस्मिं सत्ताहकरणीयविनिच्छये अपिच अपरो अयं ईदिसो पाळिमृत्तकनयो 
वस्सूपनायिकक्खन्धकपाळितो मुत्तो नयो वेदितब्बोति योजना । समन्तपासादिकायं (महाव० अट्टः १९९) पन 
““पाळिमृत्तकरत्तिच्छेदविनिच्छयो "ति दिस्सति। तथा हि विमतिविनोदनियं (वि० वि० टी० महावग्ग २.१९९) “रत्तिच्छेदविनिच्छयोति 
सत्ताहकरणीयेन गन्त्वा बहिद्भा अरुणुड्ापनसङ्घातस्स रत्तिच्छेदस्स विनिच्छयो"ति। सारत्थदीपनियम्पि (सारत्थ० टी० महावग्ग ३.१९९) 
“सत्ताहकरणीयेन गन्त्वा बहिद्धा अरुणुट्टापनं रत्तिच्छेदो"ति। अनिमन्तितेन गन्तुं न बड्टतीति एत्थ अनिमन्तितत्ता सत्ताहकिच्चं 
अधिट्टुहित्वा गच्छन्तस्सपि वस्सच्छेदो चेव दुक्कटञ्च होतीति वेदितब्बं। यथावुत्तञ्हि रत्तिच्छेदकारणं विना तिरोविहारे वसित्वा 
आगमिस्सामीति गच्छतो वस्सच्छेदं वदन्ति । गन्तुं वट्ठतीति अन्तोउपचारसीमायं ठितेनेव सत्ताहकरणीयनिमित्तं सल्लक्खेत्वा इमिना 
निमित्तेन गन्त्वा “सत्ताहब्भन्तरे आगच्छिस्सामी”ति आभोगं कत्वा गन्तुं वट्टति। पुरिमक्खणे आभोगं कत्वा गमनक्खणे विसरित्वा गतेपि 
दोसो नत्थि, “सकरणीयो पक्कमती”ति (महाव० २०७) वृत्तत्ता सब्बथा आभोगं अकत्वा गतस्स वस्सच्छेदोति वदन्ति। यो पन 
सत्ताहकरणीयनिमित्ताभावेपि “सत्ताहब्भन्तरे आगमिस्सामी'ति आभोगं कत्वा गन्त्वा सत्ताहब्भन्तरे आगच्छति, तस्स आपत्तियेव, 
वस्सच्छेदो नत्थि सत्ताहस्स सन्निवत्तत्ताति वदन्ति, वीमंसित्वा गहेतब्बं । 


भण्डकन्ति चीवरभण्डं | पहिणन्तीति चीवरधोवनादिकम्मेन पहिणन्ति। सम्पापुणितुं न सक्कोति, वट्टतीति एत्थ “अज्जेव 
आगमिस्सामी"ति सामन्तविहारं गन्त्वा पुन आगच्छन्तस्स अन्तरामग्गे सचे अरुणुग्गमनं होति, वस्सच्छेदोपि न होति, 
रत्तिच्छेददुक्कटञ्च नत्थीति वदन्ति, तदहेव आगमने सउस्साहत्ता वस्सच्छेदो वा आपत्ति वा न होतीति अधिप्पायो। आचरियं 
पस्सिस्सामीति पन गन्तुं लभतीति “ अगिलानम्पि आचरियं, उपज्झायं वा पस्सिस्सामी "ति सत्ताहकरणीयेन गन्तुं लभति, 
निस्सयाचरियं धम्माचरियञ्च, पगेव उपसम्पदाचरियउपज्झाये। सचे ने आचरियो “अज्ज मा गच्छाति वदति, वड्टतीति एवं 
सत्ताहकरणीयेन आगतानं अन्तोसत्ताहेयेव पुन आगच्छन्तं सचे आचरियो, उपज्झायो वा “अज्ज मा गच्छा"ति वदति, वट्टति, 
सत्ताहातिक्कमेपि अनापत्तीति अधिप्पायो। वस्सच्छेदो पन होतियेवाति दडुब्बं सत्ताहस्स बहिद्धा वीतिनामितत्ता। 


सचे दूरं गतो सत्ताहवारेन अरुणो उट्ठापेतब्बोति इमिना वस्सच्छेदकारणे सति सत्ताहकरणीयेन गन्तुम्मि वट्टतीति दीपेति। एत्थ छ 
दिवसानि बहिद्धा वीतिनामेत्वा सत्तमे दिवसे पुरारुणा एव अन्तोउपचारसीमायं पविसित्वा अरुणं उट्टापेत्वा पुनदिवसे सत्ताहं अधिट्ठाय 
गन्तब्बन्ति अधिप्पायो। केचि पन “सत्तमे दिवसे आगन्त्वा अरुणं अनुट्ठापेत्वा तदहेव दिवसभागेपि गन्तुं वट्टती”ति वदन्ति, तं न गहेतब्बं 
“अरुणो उड्टापेतब्बो* ति वुत्तत्ता। सत्तमे दिवसे तत्थ अरुणुड्ापनमेव हि सन्धाय पाळियं (महाव° १९९) “सत्ताहं सन्निवत्तो कातब्बो”ति 
वुत्तं। अरुणं अनुद्ठापेत्वा गच्छन्तो च अन्तो अप्पविसित्वा बहिद्धाव सत्ताहं वीतिनामेन्तो च समुच्छिन्नवस्सो एव भविस्सति अरुणस्स 
बहि एव उट्टापितत्ता। इतरथा “अरुणो उड्डापेतब्बो”ति वचनं निरत्थकं सिया । “सत्ताहवारेन अन्तोविहारे पविसित्वा अरुणं अनुट्ठापेत्वा 

गन्तब्ब” न्ति वत्तब्बतो अञ्जेसु च ठानेसु अरुणुद्ठापनमेव वुच्चति। वक्खति हि चीवरक्खन्धके (महाव० अट्ट० ३६४) “एकस्मिं 
बिहारे वसन्तो इतरस्मिं सत्ताहवारेन अरुणमेव उदट्ठापेती”ति। 


अथापि यं ते वदेय्युं “सत्तमे दिवसे यदा कदाचि पवि्ठेन तंदिवसनिस्सितो अतीतारुणो उट्टापितो नाम होतीति इममत्थं सन्धाय 
अट्टकथायं वुत्त”न्ति, तं सद्दगतियापि न समेति। न हि उट्टिते अरुणे पच्छा पविट्टो तस्स पयोजको उद्ठापको भवितुमरहति। यदि भवेय्य, 
“वस्सं उपगन्त्वा पन अरुणं अनुट्टापेत्वा तदहेव सत्ताहकरणीयेन पक्कमन्तस्सा”पीति (महाव० अट्ट० २०७) एत्थ “अरुणं 
अनुट्टापेत्वा”ति वचनं विरुज्झेय्य तेनपि तंदिवसनिस्सितस्स अरुणस्स उदट्टापितत्ता आरञ्ञकस्सपि भिक्खुनो सायन्हसमये अङ्गयुत्तं 
अरञ्जं गन्त्वा तदा एव निवत्तन्तस्स अरुणो उट्टापितो धुतङ्गञ्च विसोधितं सिया, न चेतं यृत्तं अरुणुग्गमनकाले एव अरुणुट्टापनस्स 
वुत्तत्ता। वुत्तञ्हि “कालस्सेव पन निक्खमित्वा अङ्गयृत्ते ठाने अरुणं उट्ठापेतब्बं। सचे अरुणुड्ठानवेलायं तेसं आबाधो वड्टति, तेसं एव 
किच्चं कातब्बं, न धुतङ्गविसुद्धिकेन भवितब्ब”न्ति (विसुद्धि० १.३१) । तथा पारिवासिकादीनम्पि अरुणं अनुद्टपेत्वा वत्तं निक्खिपन्तानं 
रत्तिच्छेदो वुत्तो। “उग्गते अरुणे निक्खिपितब्ब”न्ति (चूळव० अइ० ९७) हि वुत्तं। सहसेय्यसिकखापदेपि अनुपसम्पन्नेहि सह 
निवुत्थभावपरिमोचनत्थं “पुरारुणा निक्खमित्वा'तिआदि (पाचि० ५४) वुत्तं। एवं चीवरविप्पवासादीसु च सब्बत्थ रत्तिपरियोसाने 
आगामिअरुणवसेनेव अरुणुट्ठानं दस्सितं, न अतीतारुणवसेन, तस्मा वुत्तनयेनेवेत्थ अरुणुड्रापनं वेदितब्बं अञ्ञथा वस्सच्छेदत्ता। 


यं पन वस्सं उपगतस्स तदहेव अरुणं अनुट्ठापेत्वा सकरणीयस्स पक्कमनवचनं, तं वस्सं उपगतकालतो पड़ाय यदा कदाचि निमित्ते 
सति गमनस्स अनुञ्ञातत्ता युत्तं, न पन सत्ताहवारेन गतस्स अरुणं अनुट्ठापेत्वा तदहेवगमनं “अरुणो उड्टापेतब्बो' ति वुत्तत्ता। यथा वा 
“सत्ताहानागताय पवारणाय सकरणीयो पक्कमति, आगच्छेय्य वा सो, भिक्खवे, भिक्खु तं आवासं न वा आगच्छेय्या”तिआदिना 
(महाव० २०७) पच्छिमसत्ताहे अनागमने अनुञ्ञातेपि अञ्ञसत्ताहेसु तं न वट्टति। एवं पठमसत्ताहे अरुणं अनुट्ठापेत्वा गमने अनुञ्ञातेपि 
ततो परेसु सत्ताहेसु आगतस्स अरुणं अनुट्ठापेत्वा गमनं न वट्टति एवाति निट्टमेत्थ गन्तब्बं 


सचे पवारितकाले वस्सावासिकं देन्तीतिआदिना वस्सावासिकचीवरम्पि कथिनचीवरं विय वस्संवुत्थविहारपटिबद्धन्ति 
विञ्जायति। “यदि सत्ताहवारेन अरुणं उट्टापयिसु, गहेतब्ब न्ति पन वत्तत्ता सत्ताहकरणीयेन गन्त्वा सत्ताहब्भन्तरे आगता लभन्ति। 
कथिनानिसंसचीवरं पन सङ्घं अनापुच्छा ते न लभन्ति। वक्खति हि “सत्ताहकरणीयेन गतापि भाजनीयभण्डं लभन्तूति वा एवरूपं 
अधम्मिकवत्तं न कातब्ब न्ति (वि० सङ्ग० अट्ट० १८२) । इध आहटन्ति विहारतो बहि आगतड्टाने आनीतं । 


वाळेहि उब्बाळहा होन्ति, गण्हन्तिपि परिपातेन्तिपीति एत्थ गण्हन्तीति गहेत्वा खादन्ति। परिपातेन्तीति पलापेन्ति, 
अनुबन्धन्तीति अत्थो। इमेसु “गाळेहि उब्बाळहा होन्ती"तिआदीसु सङ्घभेदपरियन्तेसु वत्थूसु केवलं अनापत्ति होति, पवारेतुं पन न 
लभतीति दइुब्बं। सचे पनातिआदीसु यस्मा नानासीमायं द्वीसु आवासेसु वस्सं उपगच्छन्तस्स “दुतिये वसिस्सामी”ति उपचारतो 
निक्खन्तमत्ते पठमो सेनासनग्गाहो पटिप्पस्सम्भति, तस्मा पाळियं (महाव० २०७) “तस्स, भिक्खवे, भिक्खुनो पुरिमिका च न 
पञ्जायती”ति पठमं सेनासनग्गाहं सन्धाय वृत्तं। दुतियसेनासनग्गाहे पन पुरिमिका पञ्ञायतेव, तत्थेव तेमासं वसन्तो पुरिमवस्संवुत्थो एव 
होति। ततो वा पन दुतियदिवसादीसु “पठमसेनासने वसिस्सामी”ति उपचारातिक्कमे पुरिमिकापि न पञ्जायतीति दडुब्बं । 


पटिस्सवस्स विसंवादनपच्चया होन्तम्पि दुक्कटं सतियेव पटिस्सवे होतीति आह “तस्स तस्स पटिस्सवस्स विसंवादे 
दुक्कट न्ति। तेनेवाह “तञ्च खो...पे०... विसंवादनपच्चया ति। पाळियं (महाव० २०७) “सो सत्ताहानागताय पवारणाय सकरणीयो 
पक्कमती*ति वुत्तत्ता पवारणादिवसेपि सत्ताहकरणीयं विना गन्तुं न वट्टतीति दड्डब्बं | इमस्मिं ठाने “नवमितो पड़ाय गन्तुं वट्टती”ति 
अट्ठकथावचनं कच्चि उपोसथदिवसतो उपनिधाय नवमी इच्छितब्बा, उदाहृ लोकियतिथिवसेनाति आसङ्कन्ति । तत्रेवं विनिच्छितब्बं - 
पुरिमभहपदमासकाळपकखउपोसथदिवसं उपनिधाय इच्छितब्बा, न लोकियतिथिवसेन। भद्दपदमासस्स हि काळपक्खउपोसथदिवसं 
मरियादं कत्वा तदनन्तरपाटिपददिवसतो पड्ठाय गणियमाने सति यो दिवसो नवमो होति, ततो पट्टायाति वुत्तं होति। तिथिपेकखाय पन 
इत्थिलिङ्गवोहारो, ततो नवमितो पट्ठाय अनागतसत्ताहे पवारणा होति। 


सत्ताहं अनागताय अस्साति सत्ताहानागता। का सा? पवारणा। अस्सयुजमासस्स सुक्कपक्खनवमियं सत्ताहकरणीयं अधिट्टाय 

गच्छन्तो भिक्खु अन्तोवस्सस्स सत्ताहमत्तावसिट्टत्ता सत्तमअरुणे उग्गतमत्ते वुत्थवस्सो होति, दसमियं छाहमत्तं, एकादसमियं 
पञ्चाहमत्तं, द्वादसियं चतुराहमत्तं, तेरसियं तीहमत्तं, चुद्दसियं द्वीहमत्तं, पन्नरसियं एकाहमत्तं अवसिङ्ठं होति, तस्मा पवारणादिवसस्स 
परियोसानभूतअरुणस्मिं उग्गते वुत्थवस्सो होति, तस्मा तेसं भिक्खूनं कुक्कुच्चविनोदनत्थं भगवा धम्मस्सामी “सो सत्ताहानागताय 
पवारणाय सकरणीयो पक्कमति, आगच्छेय्य वा सो, भिक्खवे, भिक्खु तं आवासं न वा आगच्छेय्य, तस्स, भिक्खवे, भिक्खुनो पुरिमिका 
च पञ्ञायति, पटिस्सवे च अनापत्ती”ति (महाव २०७) आह । सत्ताहानागताय कोमुदिया चातुमासिनियाति एत्थापि एसेव नयो। 
तत्थ कोमुदिया चातुमासिनियाति पच्छिमकत्तिकपुण्णमायं। सा हि कुमुदानं अत्थिताय कोमुदी, चतुन्नं वस्सिकमासानं परियोसानत्ता 
चातुमासिनीति वुच्चति। तदा हि कुमुदानि सुपुप्फितानि होन्ति, तस्मा कुमुदा एत्थ पुप्फन्तीति कोमुदीति वुच्चति, कुमुदवतीति वृत्तं होति । 


१८२. अन्तोवस्सवत्तकथायं निबद्धवत्तं ठपेत्वाति सज्झायमनसिकारादीसु निरन्तरकरणीयेसु कत्तब्बं कतिकवत्तं कत्वा। 
कसावपरिभण्डन्ति कसावेहि भूमिपरिकम्मं। वत्तन्ति कतिकवत्तं। 


एवरूपं अधम्मिकवत्तं न कातब्बन्ति नानावेरज्जका हि भिक्खू सन्निपतन्ति, तत्थ केचि दुब्बला अप्पथामा एवरूपं वत्तं अनुपालेतुं 
न सक्कोन्ति, तस्मा इध आगतञ्च चतुत्थपाराजिकवण्णनायं (पारा० अट्टः २.२२७) आगतं आवासं वा मण्डपं वा सीमं वा यं किञ्चि 
ठानं परिच्छिन्दित्वा “यो इमम्हा आवासा पठमं पक्कमिस्सति, तं “अरहा'ति जानिस्सामा"ति कताय कतिकाय यो “मं 'अरहा'ति 
जानन्तू "ति तम्हा ठाना पठमं पक्कमति, पाराजिको होति। यो पन आचरियुपज्झायानं वा किच्चेन मातापितूनं वा केनचिदेव करणीयेन 
भिक्खाचारवत्तं वा उद्देसपरिपुच्छादीनं अत्थाय अञ्जेन वा तादिसेन करणीयेन तं ठानं अतिक्कमित्वा गच्छति, अनापत्ति। सचेपिस्स एवं 
गतस्स पच्छा इच्छाचारो उप्पज्जति “न दानाहं तत्थ गमिस्सामि, एवं मं अरहाति सम्भावेस्सन्ती "ति, अनापत्तियेव। 


योपि केनचिदेव करणीयेन तं ठानं पत्वा सज्झायमनसिकारादिवसेन अञ्ञविहितो वा हुत्वा चोरादीहि वा अनुबद्धो मेघं वा उड्ितं 
दिस्वा अनोवस्सकं पविसितुकामो तं ठानं अतिक्कमति, अनापत्ति, यानेन वा इद्धिया वा गच्छन्तोपि पाराजिकं नापज्जति, पदगमनेनेव 
आपज्जति। तम्पि येहि सह कतिका कता, तेहि सद्भि अपुब्बं अचरिमं गच्छन्तो नापज्जति। एवं गच्छन्ता हि सब्बेपि अञ्ञमञ्ञं रक्खन्ति। 
सचेपि मण्डपरुक्खमूलादीसु किञ्चि ठानं परिच्छिन्दन्ति “यो एत्थ निसीदति वा चङ्कमति वा, तं 'अरहा'ति जानिस्साम, पुप्फानि वा 
ठपेत्वा, “यो इमानि गहेत्वा पूजं करिस्सति, तं “अरहा'ति जानिस्सामा”तिआदिना नयेन कतिका कता होति, तत्रापि इच्छाचारवसेन तथा 
करोन्तस्स पाराजिकमेव। सचेपि उपासकेन अन्तरामग्गे विहारो वा कतो होति, चीवरादीनि वा ठपितानि होन्ति “ये अरहन्तो, ते इमस्मिं 
बिहारे वसन्तु, चीवरादीनि वा गण्हन्तू "ति, तत्रापि इच्छाचारवसेन वसन्तस्स वा तानि वा गण्हन्तस्स पाराजिकमेव, एतं पन 
अधम्मिककतिकवत्तं, तस्मा न कातब्बं, अञ्जं वा एवरूपं “इमस्मिं तेमासब्भन्तरे सब्बेब आरञ्ञका होन्तु 
पिण्डपातिकधुतङ्गादिअवसेसधुतङ्गधरा वा, अथ वा सब्बेव खीणासवा होन्तू”ति एवमादि। नानावेरज्जका हि भिक्खू सन्निपतन्ति। तत्थ 
केचि दुब्बला अप्पथामा एवरूपं वत्तं अनुपालेतुं न सक्कोन्ति, तस्मा एवरूपम्पि वत्तं न कातब्बं। “इमं तेमासं सब्बेहेव न उद्दिसितब्बं, न 
परिपुच्छितब्बं, न पब्बाजेतब्बं, मूगब्बतं गण्हितब्बं, बहिसीमद्ठस्सपि सङ्घलाभो दातब्बो”ति एवमादिकम्पि न कत्तब्बमेव। 


तिविधम्पीति परियत्तिपटिपत्तिपटिवेधवसेन तिविधम्पि। सोधेत्वा पब्बाजेथाति भब्बे आचारकुलपुत्ते उपपरिक्खित्वा पब्बाजेथ | 
भस्से मत्तं जानित्वाति वचने पमाणं जत्वा। दसकथावत्थृ नाम अप्पिच्छाकथा सन्तुटड्टिकिथा पविवेककथा असंसग्गकथा 
बीरियारम्भकथा सीलकथा समाधिकथा पञ्जाकथा विमृत्तिकथा विमुत्तिजाणदस्सनकथाति। 


विग्गहसंवत्तनिकं वचनं विग्गाहिकं। चतुरारक्खं अहापेन्ताति बुद्धानुस्सति मेत्ता असुभं मरणानुस्सतीति इमं चतुरारक्खं 
अहापेन्ता। दन्तकट्टुखादनवत्तं आचिक्खितब्बन्ति एत्थ इदं दन्तकट्टखादनवत्तं - यो देवसिकं सङ्घमज्झे ओसरति, तेन सामणेरादीहि 
आहरित्वा भिकखूनं यथासुखं भुञ्जनत्थाय दन्तकट्टमाळके निक्खित्तेसु दन्तकट्टेसु दिवसे दिवसे एकमेव दन्तकट्टं गहेतब्बं । यो पन 
देवसिकं न ओसरति, पधानघरे वसित्वा धम्मस्सवने वा उपोसथग्गे वा दिस्सति, तेन पमाणं सल्लक्खेत्वा चत्तारि पञ्च दन्तकट्ठानि 
अत्तनो वसनद्वाने ठपेत्वा खादितब्बानि। तेसु खीणेसु सचे पुनपि दन्तकट्टमाळके बहूनि होन्तियेव, पुनपि आहरित्वा खादितब्बानि। यदि 
पन पमाणं असल्लक्खेत्वा आहरति, तेसु अखीणेसुयेव माळके खीयति, ततो केचि थेरा “येहि गहितानि, ते पटिहरन्तू ति वदेय्युं, केचि 
““खादन्तु, पुन सामणेरा आहरिस्सन्ती"ति, तस्मा विवादपरिहारत्थं पमाणं सल्लकखेतब्बं, गहणे पन दोसो नत्थि। मग्गं गच्छन्तेनपि एकं 

वा द्वे वा थविकाय पक्खिपित्वा गन्तब्बन्ति भिक्खाचारवत्तं पिण्डपातिकवत्ते आविभविस्सति। 


अन्तोगामे...पे०... न कथेतब्बाति एत्थ चतूसु पच्चयेसु चीवरे च पिण्डपाते च विञ्ञत्तिपि न वट्टति निमित्तोभासपरिकथापि। 
सेनासने विञ्जत्तिमेव न वड्टति, सेसानि तीणि वड्टन्ति । गिलानपच्चये सब्बम्पि वट्टति। एवं सन्तेपि आजीवं सोधेन्तेहि भिक्खूहि सुदु 
रक्खितब्बाति। इमिना आजीवपारिसुद्धिसीलं दस्सितं। रक्खितिन्द्रियेहि भवितब्बन्ति इन्द्रियसंवरसीलं। खन्धकवत्तञ्च सेखियवत्तञ्च 
पूरेतब्बन्ति पातिमोक्खसंवरसीलं । पच्चयसन्निस्सितसीलं पन तीहिपि सामत्थियतो दस्सितं। इति चतुपारिसुद्धिसीलपटिसंयुत्ता एवरूपा 
निय्यानिककथा बहुकापि वत्तब्बाति अधिप्पायो। 


इमस्मिं वस्सूपनायिकविसये तेसु तेसु नगरेसु तस्मिं तस्मिं राजकाले अपरियन्ता विवादकथा होति। कथं? वस्सूपनायिकक्खन्धके 
(महाव° १८६) “तेन खो पन समयेन राजा मागधो सेनियो बिम्बिसारो वस्सं उक्कड्ितुकामो भिकखूनं सन्तिके दूतं पाहेसि “यदि पनाय्या 
आगमे जुण्हे वस्सं उपगच्छेस्युःन्ति। भगवतो एतमत्थं आरोचेसुं, “अनुजानामि, भिक्खवे, राजूनं अनुवत्तितु'''न्ति वचनं निस्साय भगवता 
अधिमासं पञ्जत्तन्ति मञ्जमाना वेदसमयेन संसन्दित्वा गय्हमाना अनेकविहितं विवादं करोन्ति। वेदसमये किर द्वे अधिमासानि 
याचाधिमासञ्च पत्ताधिमासञ्च। तत्थ कलियुगगणने एकूनवीसतिगणनेन भाजिते द्रेपञ्चड्ुदसतेरससोळसड्ारसवसेन सत्तधा सेसो होति, 
तेसं बसेन चम्माधिमास पञ्चाधिमास पस्वाधिमास दसाधिमास तेरसाधिमास सोळसाधिमास अट्टारसाधिमासाति वोहरन्ति। 
अट्टारसाधिमासं पन अवसानाधिमासन्तिपि वोहरन्ति । तेसु पसुसोळसानि अपत्तेयेव अधिमासपतनकलियुगे संवच्छरमासादिविसमभयेन 
याचित्वा मासस्स आकड्ितब्बतो याचाधिमासन्ति वोहरन्ति, सेसानि पन पञ्चमत्तेयेव अधिमासपतनकलियुगे मासस्स आकड्डितब्बतो 
पत्ताधिमासन्ति। तत्रेतं याचाधिमासलक्खणं - तथतो अजानन्ता पाळिया संसन्दित्वा बिम्बिसाररञ्ञा भगवतो याचिताधिमासत्ता 
याचाधिमासं नाम भवति, तस्मा द्वीसु एव याचाधिमासेसु दिवसेन सह मासो आकङड्टितब्बो, न इतरेसूति वदन्ति, अञ्ञे पन पञ्चसु 
पत्ताधिमासेसु एव सह दिवसेन मासो आकङड्डितब्बो, न याचाधिमासेसूति । 


अपरे पन - “द्वेमा, भिक्खवे, वस्सूपनायिका पुरिमिका पच्छिमिकाति, अपरज्जुगताय आसाळिहया पुरिमिका उपगन्तब्बा, 
मासगताय आसाळिहया पच्छिमिका उपगन्तब्बा”ति तस्मियेव वस्सूपनायिकक्खन्धके (महाव० १८४) आगताय पाळिया अत्थं 
अयोनिसो गहेत्वा तिथिनक्खत्तयोगे एव वस्सूपगमनं भगवता अनुञ्ञातं, तस्मा आसाळिहपुण्णमाय अनन्तरभूतो पाटिपददिवसो 
पुण्णातिथिया च युत्तो होतु, पुब्बासाळहउत्तरासाळहसङ्कातेसु द्वीसु नक्खत्तेसु एकेकेन युत्तो च, एवंभूतो कालो यदि विना दिवसेन 
मासकड़ने सम्पज्जति, तथा च सति मासमत्ताकड़नमेव कातब्बं, यदि न सम्पज्जति, सह दिवसेन मासाकडनं, अयं पिटकेन च वेदेन च 
अनुलोमो विनिच्छयोति वदन्ति । 


तत्राप्येके वदन्ति -- “मा इति चन्दो वुच्चति तस्स गतिया दिवसस्स मिनितब्बतो, सो एत्थ सब्बकलापारिपूरिया पुण्णोति 
पुण्णमा"तिआदिना विनयत्थमञ्जूसादीसु (कङ्का अभि० टी० निदानवण्णना) आगमनतो पुण्णातिथियोगोपि पुण्णमिया एव इच्छितब्बो, 
न पाटिपदे, तथा नक्खत्तयोगोपि आसाळिहसुक्कपक्खस्स पन्नरसे उपोसथे “उत्तरासाळहनक्खत्ते, एवं धातु पतिट्टिता”ति महावंसे 
वचनतोति। तत्थ पुरिमा वदन्ति - एवं सन्ते उपोसथदिवसेयेव चन्दग्गाहो च सूरियग्गाहो च भवेय्य, इदानि पन 
काळपक्खपाटिपदादीसुयेव चन्दग्गाहो, सुक्कपक्खपाटिपदादीसुयेव सूरियग्गाहो पञ्जायति, तस्मा पाटिपदेयेव तिथिनक्खत्तयोगो 
इच्छितब्बोति | पच्छिमापि वदन्ति - तुम्हादिसानं वादीनं वचनेन पुब्बे आकड्टितब्बदिवसानं अनाकड्टितत्ता दिवसपुञ्जभावेन एवं होति, 
सच्चतो पन उपोसथदिवसेयेव चन्दग्गाहो सूरियग्गाहो च इच्छितब्बोति । होतु, यथा इच्छथ, तथा वदथ, एवं भूतपुब्बो साइकथे तेपिटके 
बुद्धवचने अत्थीति? अत्थि । गन्धारजातके (जा० अट्ठ० ३.७.७५ गन्धारजातकवण्णना) हि उपोसथदिवसे चन्दग्गाहो द्विक्खत्तुं आगतो। 
तञ्हि जातकं तीसु पिटकेसु सुत्तपरियापन्नं, पञ्चसु निकायेसु खुद्दकनिकायपरियापन्नं, नवसु सासनङ्गेसु जातकपरियापन्नन्ति। एवं वुत्ते 
पुरिमका पटिवचनं दातुं न सक्कुणेय्युन्ति। 


अथेकच्चे “पिटकत्तये अधिकमासायेव सन्ति, न अधिकदिवसा सारत्थदीपनियं (सारत्थ० टी० पाचित्तिय ३.४०४) `यं पन वुत्तं 
तीसुपि गण्ठिपदेसु अट्ठारसन्न॑येव वस्सानं अधिकमासे गहेत्वा गणितत्ता सेसवस्सद्ठयस्सपि अधिकानि दिवसानि होन्तेव, तानि 
अधिकदिवसानि सन्धाय निक्कङ्का हत्वाति वुत्तन्ति, तं न गहेतब्बं । न हि द्वीसु वस्सेसु अधिकदिवसा नाम विसुं उपलब्भन्ति ततिये वस्से 

वस्सुक्कड़नवसेन अधिकमासे परिच्चत्तेयेव अधिकमाससम्भवतो, तस्मा द्वीसु वस्सेसु अतिरेकदिवसा नाम विसुं न सम्भवन्ती'ति 
वचनतो"ति वदन्ति। अथञ्जे वदन्ति - पिटकत्तये अधिकदिवसाति आगता अत्थि वजिरबुद्धिटीकायं (वजिर० टी० पाचित्तिय ४०४) 
“अवसेसान द्विन्नं वस्सानं अधिकदिवसानि होन्तेव, तस्मा निक्कङ्का हत्वा उपसम्पादेन्ती”ति वचनतोति। इतो परम्पि विविधेन आकारेन 
कथेन्ति। सुद्धवेदिकापि एवं वदन्ति, विनयधरा भिक्खू विनयसमयवसेन वदन्ति। अम्हाकं पन वेदसमये हत्थगतगणनवसेनेव 
जानितब्बन्ति अलमतिपपञ्चेन। अत्थिकेहि तिवस्साधिकसहस्सकलियुगे धम्मराजेन पुच्छितत्ता कतं अधिमासपकरणं ओलोकेत्वा 
जानितब्बं । 


इध पन अधिप्पेतविनिच्छयमेव कथयाम । पठमदुतियवादेसु न बिम्बिसारराजा भगवन्तं अधिमासपञ्ञजापनं याचति, न च भगवा 
पञ्जपेति, न “तस्मिं वस्से इदं नाम अधिमासं होती”ति वा “मासमत्तं वा सहदिवसं वा आकड्टितब्ब न्ति वा पाळियं अड्ुकथाटीकासु च 
अत्थि, राजा पन उपकट्टाय वस्सूपनायिकाय वेदसमये वस्सुक्कड्डनसम्भवतो भिक्खूनं पठमआसाळहमासे वस्सं अनुपगन्त्वा 
दुतियआसाळहमासे उपगमनत्थं “यदि पनाय्या आगमे जुण्हे वस्सं उपगच्छेय्यु''न्ति दूतं पाहेसि। यदि पन उपगच्छेय्युं, साधु वताति 
सम्बन्धितब्बं। भिक्खू पन रञ्जो पहितसासनं भगवतो आरोचेसुं। भगवा पन वस्सुक्कडुने भिक्खूनं गुणपरिहानिया अभावतो 
“अनुजानामि, भिक्खवे, राजूनं अनुवत्तितु'न्ति (महाव० १८६) अवोच। तेन वृत्तं अट्टकथायं (महाव० अट्टः १८५) “अनुजानामि 
भिक्खवे राजूनं अनुवत्तितुन्ति एत्थ वस्सुक्कडृनभिक्खूनं काचि परिहानि नाम नत्थीतिअनुवत्तितुं अनुञ्जात"'न्ति। विमतिविनोदनियञ्च 
(वि० वि० टी० महावग्ग २.१८५) वुत्तं “परिहानीति गुणपरिहानी"ति, तस्मा याचाधिमासो वा होतु पत्ताधिमासो वा, यस्मिं यस्मिं काले 
अनुवत्तनेन भिक्खूनं सीलादिगुणम्पि परिहानि नत्थि, तस्मिं तस्मिं काले अनुवत्तितब्बं 


कथं पन अनुवत्तितब्बं, कथं न अनुवत्तितब्बं? यदि अनुवत्तन्ते पुब्बे उपवुत्थदिवसतो इदानि उपवसितब्बउपोसथदिवसो चातुद्दसो वा 
पन्नरसो वा होति, तथा सति अनुवत्तितब्बं। यदि पन तेरसमो वा सोळसमो वा होति, न अनुवत्तितब्बं। अनुवत्तन्तो हि अनुपोसथे 
उपोसथकतो होति, ततो “न, भिक्खवे, अनुपोसथे उपोसथो कातब्बो, यो करेय्य, आपत्ति दुक्कटस्सा”ति (महाव० १८३) वृत्तदुक्कटं 
आपज्जति, तस्मा सीलगुणपरिहानिसम्भवतो न अनुवत्तितब्बं। वुत्तञ्हि विमतिविनोदनियं (वि० वि० टी० महावग्ग २.२४०) 
“अनुजानामि, भिक्खवे, राजूनं अनुवत्तितुन्ति वचनतो पनेत्थ लोकियानं तिथि अनुवत्तन्तेहिपि अत्तनो उपोसथक्कमेन चातुद्दर्सि पन्नरसि 
वा, पन्नरसिं चातुद्दसि वा करोन्तेहेव अनुवत्तितब्बं, न पन सोळसमदिवसं वा तेरसमदिवसं वा उपोसथदिवसं करोन्तेही”ति। 


ततियचतुत्थवादेपि “कति वस्सूपनायिका "ति संसयन्तानं संसयविनोदनत्थं ` द्वेमा, भिक्खवे, वस्सृपनायिका पुरिमिका 
पच्छिमिका”'ति (महाव० १८४) भगवा अवोच। ततो तासं द्विन्नं वस्सूपनायिकानं उपगमनकालं दस्सेतुं “अपरज्जुगताय आसाळिहया 
पुरिमिका उपगन्तब्बा, मासगताय आसाळिहया पच्छिमिका उपगन्तब्बा”ति वुत्तं । तत्रायं पिण्डत्थो - आसाळिहपुण्णमिया अनन्तरे 
पाटिपददिवसे पुरिमिका उपगन्तब्बा, सावणपुण्णमिया अनन्तरे पाटिपददिवसे पच्छिमिका उपगन्तब्बाति । तेन वृत्तं अ्डकथायं (महाव० 
अट्ड० १८४) “तस्मा आसाळिहपुण्णमाय अनन्तरे पाटिपददिवसे, आसाळिहपुण्णमितो वा अपराय पुण्णमाय अनन्तरे पाटिपददिवसेयेव 
विहारं पटिजग्गित्वा पानीयं परिभोजनीयं उपट्ठापेत्वा सब्बं चेतियवन्दनादिसामीचिकम्मं निट्टापेत्वा “इमस्मिं विहारे इमं तेमासं वस्सं 
उपेमी'ति सकि वा द्वत्तिक्खत्तुँ वा वाचं निच्छारेत्वा वस्सं उपगन्तब्ब'' न्ति, सारत्थदीपनियम्पि (सारत्थ० टी० महावग्ग ३.१८४) 
“अपरज्जूति आसाळिहतो अपरं दिनं, पाटिपदन्ति अत्थो^ति, विमतिविनोदनियम्पि (वि० वि० टी० महावग्ग २.१८४) “अपरस्मि 
दिवसेति दुतिये पाटिपददिवसे”ति एवं पाळिअट्टकथाटीकासु पाटिपददिवसेयेव वस्सूपगमनं वुत्तं, न वृत्तं “अमुकतिथियोगे”ति वा 
““अमुकनक्खत्तयोगे”ति वा, तस्मा पाटिपददिवसे पातो अरुणुग्गमनतो पट्ठाय सकलदिवसं सकलरत्ति याव दुतियअरुणुग्गमना 
यथारुचिते काले वस्सं उपगन्तब्बन्ति दडुब्बं । ततो एव वस्सूपनायिककाले पुण्णातिथिया योगो, उत्तरासाळहनक्खत्तेन योगो होतृति 
बदन्तानं वचनं विनयविरुद्धं होति, तं वचनं गहेत्वा पुण्णातिथियोगं उत्तरासाळहनक्खत्तयोगञ्च आगमेत्वा वस्सं उपगन्त्वापि तथागतेन 
अपञ्जत्तं पञ्जपेति नामाति दडु्बं । 


एवं पाळिअड्टकथाटीकासु च पुण्णातिथियोगे एव वस्सं उपगन्तब्बं, न एकाय तिथिया यृत्तेति वा उत्तरासाळहनकखत्तयोगेयेव, न 
सावणनकखत्तयोगेति वा अनागतमेव छायं गहेत्वा तथागतेन पञ्जत्तं विय पोत्थकेसु लिखित्वा केहिचि ठपितत्ता सकलं विनयपिटकं 
अपस्सन्ता वेदसामयिका तं वचनं सहदहित्वा वस्सूपगमनकाले पुण्णातिथिउत्तरासाळहयोगमेव गवेसन्ता मासदिवसेन सह 

आकड्टितब्बकालेपि मासमत्तमेव आकडन्ति, मासमत्तमेव आकड्टितब्बकालेपि सह दिवसेन आकडन्ति, तस्मा एवंवादिनो भिक्खू 
“अपज्जत्तं तथागतेन पञ्जत्तं तथागतेनाति दीपेती”ति वत्तब्बतं आपज्जन्ति, तस्मा भगवति गारवसहिता लज्जिनो पण्डिता एवं न 
गण्हन्तीति। तिथिनक्खत्तयोगो पन उपोसथदिवसेयेव बहुधा पिटकत्तये आगतो, पोराणवेदगन्थेसु च पसंसितो, कदाचि पन वोहारकालो 
तिथिया नक्खत्तेन च विसमो होति, तस्मा तं समेतुं अधिमासपतनकाले मासम्पि दिवसम्पि आकडुन्ति, तस्मा अञ्जस्मिं काले विसमेपि 
आकड़नकाले समापेतब्बं। एवं सति मासउतुसंवच्छरानं समभावो होतीति दडुब्बं 


पञ्चमछड्वादेसु अधिमासोति अट्ठारसवस्सतो अधिकमासं गहेत्वा वुत्तो, तस्मा “अधिको मासो अधिमासो”ति 
कम्मधारयसमासत्ता पुल्लिङ्गं कत्वा वुत्तो। पुब्बे पन मासपुञ्जतो अधिकघटियो गहेत्वा वुत्तो, तस्मा “मासतो अधिकं अधिमास” न्ति 
अब्ययीभावसमासत्ता नपुंसकलिङ्गं कत्वा वुत्तं । इध पन “पोराणकत्थेरा एकूनवीसतिवस्सं सामणेरं निक्खमनीयपुण्णमासिं अतिक्कम्म 
पाटिपददिवसे उपसम्पादेन्ति, तं कस्माति? वुच्चते - एकस्मिं वस्से छ चातुहसिकउपोसथदिवसा होन्ति, इति वीसतिया वस्सेसु चत्तारो 
मासा परिहायन्ति, राजानो ततिये ततिये वस्से वस्सं उपकइन्ति, इति अट्टारससु वस्सेसु छ मासा वड्डन्ति, ततो उपोसथवसेन परिहीने 
चत्तारो मासे अपनेत्वा द्वे मासा अवसेसा होन्ति, ते द्वे मासे गहेत्वा वीसति वस्सानि परिपुण्णानि होन्तीति निक्कङ्घा हुत्वा 
निक्खमनीयपुण्णमासि अतिक्कम्म पाटिपदे उपसम्पादेन्ती'ति अद्टकथावचने (पाचि० अट्ट? ४०४) “निक्कङ्वा हुत्वाति अधिकमासेहि 
सद्भि परिपुण्णवीसतिवस्सत्ता निब्बेमतिका हुत्वा”ति अत्थो सारत्थदीपनियं (सारत्थ० टी० पाचित्तिय ३.४०४) वृत्तो। 


तत्र ननु च “तीसुपि गण्ठिपदेसु अट्टारसन्नं...पे०... वुत्त”न्ति वृत्तं, तं कथन्ति चोदनं सन्धाय “यं पन वुत्तं...पे०... तं न गहेतब्ब”न्ति 
किञ्चापि वृत्तं, तथापि तं गण्ठिपदेसु वुत्तवचनं न गहेतब्बन्ति अत्थो, कस्मा न गहेतब्बन्ति आह “न ही तिआदि। हि यस्मा न 
उपलब्भन्ति, तस्मा न गहेतब्बन्ति योजना। कथं विञ्ञजायतीति आह “ततिये 'तिआदि। परिच्चत्तेयेव सम्भवतो, अपरिच्चत्ते असम्भवतो 
न उपलब्भन्तीति ब्यतिरेकवसेन हेतुफलयोजना। तस्मातिआदि लद्धगुणं । 


वजिरबुद्धिटीकायं पन गण्ठिपदेसु वुत्तमेव गहेत्वा वदति। एतानि वचनानि सामणेरानं वीसतिवस्सपरिपुण्णभावसाधकानियेव होन्ति, 
न अधिमासपतनवारेसु सदिवसमासाकड़नभावसाधकानि, तस्मा इमानि आहरित्वा तं अधिकरणं विनिच्छितुं न सक्कोन्ति। भिक्खू पन 
बहूनं सन्निपाते किञ्चि पाठं आहरित्वा कथेतुं समत्थो सोभतीति कत्वा ईदिसं पाठं आहरन्ति। सुतसन्निचयपण्डिता पन इच्छितत्थस्स 
असाधकत्ता एवरूपं न आहरन्ति। सुद्धवेदिकानम्पि वचने विनयधरा विनयमेव जानन्ति, न बाहिरसमयं। अयं पन कथा बाहिरसमये 
पवत्ता, तस्मा विनयधरानं अविसयोति मञ्जन्ता वदन्ति। 


विनयधरा पन एकच्चे विनयमेव जानन्ति, एकच्चे सकलं पिटकत्तयं जानन्ति, एकच्चे सबाहिरसमयं पिटकत्तयं जानन्ति, तस्मा 
कथेतुं समत्थभावोयेव पमाणं | वेदिकानम्पि वचनं वेदप्पकरणागतमेव पमाणं । न यं किञ्चि हत्थगतगणनमत्तं, तस्मा यदा पथविस्सरो 
राजा सदिवसं मासं आकड्टितुकामो “जेडुमासकाळपक्खउपोसथं पन्नरसियं करोन्तू "ति याचिस्सति, तदा “सकि पक्खस्स चातुद्दसे वा 
पन्नरसे वा”ति वचनतो पन्नरसियं उपोसथकरणे दोसो नत्थि, यदा सुद्धमासमेव आकड्डितुकामो “चातुद्दसियं करोन्तू "ति याचिस्सति, एवं 
सति पकतियापि जेडुमासकाळपक्खुपोसथो चातुद्दसोयेवाति कत्वा दोसो नत्थि, उभयथापि उपोसथो सुकतोयेव होति, तस्मा 
अनुवत्तितब्बो। ततो परं पठमासाळहमासस्स जुण्हपक्खेपि काळपक्खेपि दुतियासाळहमासस्स जुण्हपक्खेपि पन्नरसीउपोसथं कत्वा 
पाटिपददिवसे तिथियोगं वा नक्खत्तयोगं वा अनोलोकेत्वा पातो अरुणुग्गमनानन्तरतो पट्टाय याव पुन अरुणुग्गमना सकलदिवसरत्तियं 
यथाज्झासयं वस्सं उपगच्छन्तो सूपगतोव होति, नत्थि कोचि दोसोति दडब्बो। भवत्वेवं, पातोव वस्सं उपगच्छन्तो अत्थीति? अत्थि। 
वुत्तञ्हेतं सेनासनक्खन्धकवण्णनायं (चूळव° अद्ट० ३१८) “सचे पातोव गाहिते सेनासने अञ्जो वितक्कचारिको भिक्खु आगन्त्वा 
सेनासनं याचति, 'गहितं, भन्ते, सेनासनं, वस्सूपगतो सङ्घो, रमणीयो विहारो, रुक्खमूलादीसु यत्थ इच्छथ, तत्थ वसथा'ति वत्तब्बो"ति। 


इति विनयसङ्गहसंवण्णनाभूते विनयालङ्कारे 
वस्सूपनायिकविनिच्छयकथालङ्कारो नाम 


छब्बीसतिमो परिच्छेदो । 

पठमो भागो निद्टितो। 


॥ नमो तस्स भगवतो अरहतो सम्मासम्बुद्धस्स॥ 


विनयालङ्कार-टीका (दुतियो भागो) 


२७. उपज्झायादिवत्तविनिच्छयकथा 
उपज्झायवत्तकथावणना 


१८३. एवं वस्सूपनायिकविनिच्छयं कथेत्वा इदानि उपज्झायवत्तादिवत्तकथं कथेतुं “वत्तन्ति एत्था तिआदिमाह। तत्थ वत्तेतब्बं 
पवत्तेतब्बन्ति वत्तं, सद्धिविहारिकादीहि उपज्झायादीसु पवत्तेतब्बं आभिसमाचारिकसीलं। तं कतिविधन्ति आह “वत्तं नामेतं...पे०... 
बहुविध''न्ति। वच्चकुटिवत्तन्ति एत्थ इति-सद्दो आद्यत्थो। तेन सद्भिविहारिकवत्तअन्तेवासिकवत्तअनुमोदनवत्तानि सङ्गय्हन्ति। वुत्तञ्हि 
तत्थ तत्थ अड्टकथासु “चुद्दस खन्धकवत्तानी”ति। वत्तक्खन्धके (चूळव°० ३५६) च पाळियं आगतमेव, तत्थ पन आगन्तुकवत्ततो पट्टाय 
आगतं, इध उपज्झायवत्ततो। इतो अञ्ञानिपि पञ्चसत्तति सेखियवत्तानि द्वेअसीति महावत्तानि च वत्तमेव। तेसु पन सेखियवत्तानि 
महाविभङ्गे आगतानि, महावत्तानि कम्मक्खन्धकपारिवासिकक्खन्धकेसु (चूळव० ७५ आदयो), तस्मा इध चुद्दस खन्धकवत्तानियेव 
दस्सितानि। तेसु उपज्झायवत्तं पठमं दस्सेन्तो “तत्थ उपज्झायवत्तं ताव एवं वेदितब्बन्त्यादिमाह। 


तत्थ को उपज्झायो, केनड्ेन उपज्झायो, कथं गहितो उपज्झायो, केन वत्तितब्बं उपज्झायवत्तं, कतमं तं वत्तन्ति? तत्थ को 
उपज्झायोति “अनुजानामि, भिक्खवे, ब्यत्तेन भिक्खुना पटिबलेन दसवस्सेन वा अतिरेकदसवस्सेन वा उपसम्पादेतु"न्तिआदिवचनतो 
(महाव० ७६) ब्यत्तिबलसम्पन्नो उपसम्पदतो पड्ठाय दसवस्सो वा अतिरेकदसवस्सो वा भिक्खु उपज्झायो । केनड्रेन उपज्झायोति 
बज्जावज्जं उपनिज्झायतीति उपज्झायो, सद्भिविहारिकानं खुद्दकं वज्जं वा महन्तं वज्जं वा भुसो चिन्तेतीति अत्थो। कथं गहितो होति 
उपज्झायोति सद्भिविहारिकेन एकंसं उत्तरासङ्गं करित्वा उक्कुटिकं निसीदित्वा अञ्जलिं पग्गहेत्वा “उपज्झायो मे, भन्ते, होही”ति 
तिक्खत्तु वुत्ते सचे उपज्झायो “साहू”ति वा “लहू”ति वा “ओपायिक”न्ति वा “पतिरूप*'न्ति वा “पासादिकेन सम्पादेही”ति वा इमेसु 
पञ्चसु पदेसु यस्स कस्सचि पदस्स वसेन कायेन वा वाचाय वा कायवाचाहि वा “गहितो तया उपज्झायो "ति उपज्झायग्गहणं विञ्ञापेति, 
गहितो होति उपज्झायो । तत्थ साहूति साधु । लहूति अगरु, सुभरताति अत्थो। ओपायिकन्ति उपायपटिसंयुत्तं, एवं पटिपज्जनं 
नित्थरणुपायोति अत्थो। पतिरूपन्ति सामीचिकम्ममिदन्ति अत्थो। पासादिकेनाति पसादावहेन कायवचीपयोगेन सम्पादेहीति अत्थो। 


केन वत्तितब्बं उपज्झायवत्तन्ति गहितउपज्झायेन सद्धिविहारिकेन वत्तितब्बं। कतमं तं वत्तन्ति इदं आगतमेव, तत्थ कालस्सेव 
उट्ठाय उपाहना ओमुज्चित्वाति सचस्स पच्चूसकाले चङ्कमनत्थाय वा धोतपादपरिहरणत्थाय वा पटिमुक्का उपाहना पादगता होन्ति, ता 
कालस्सेव उट्ठाय अपनेत्वा। तादिसमेव मुखधोवनोदकं दातब्बन्ति उतुम्पि सरीरसभावे च एकाकारे तादिसमेव दातब्बं। 


सगुणं कत्वाति उत्तरासङ्गं सङ्घाटिञ्चाति द्वे चीवरानि एकतो कत्वा ता द्वेपि सङ्घाटियो दातब्बा। सब्बञ्हि चीवरं सङ्गटितत्ता 
सङ्घाटीति वुच्चति । तेन वुत्तं “सङ्घाटियो दातब्बा”ति। पदवीतिहारेहीति एत्थ पदं वीतिहरति एत्थाति पदवीतिहारो, पदवीतिहारट्टानं । 
दुतविलम्बितं अकत्वा समगमनेन द्विन्नं पदानं अन्तरे मुद्ठिरतनमत्तं | पदानं वा वीतिहरणं अभिमुखं हरित्वा निकखेपो पदवीतिहारोति 
एवमेत्थ अत्थो दडुब्बो। न उपज्झायस्स भणमानस्स अन्तरन्तरा कथा ओपातेतब्बाति अन्तरघरे वा अञ्ञत्र वा भणमानस्स अनिड्डिते 
तस्स वचने अज्ञा कथा न समुट्ठापेतब्बा। इतो पट्ठायाति “न उपज्झायस्स भणमानस्सा”ति एत्थ न-कारतो पट्ठाय। तेन 
नातिदूरेतिआदीसु न-कारपटिसिद्धेसु आपत्ति नत्थीति दस्सेति। सब्बत्थ दुक्कटापत्तीति आपदाउम्मत्तखित्तचित्तवेदनाट्टतादीहि विना 
पण्णत्ति अजानित्वापि वदन्तस्स गिलानस्स च दुक्कटमेव । आपदासु हि अन्तरन्तरा कथा वत्तुं वटति, एवमञ्ञेसु न-कारपटिसिद्धेसु 
ईदिसेसु, इतरेसु पन गिलानोपि न मुच्चति । सब्बत्थ दुक्कटापत्ति वेदितब्बाति “ईदिसेसु गिलानोपि न मुच्चती'ति दस्सनत्थं वुत्तं । 
अञ्जम्पि हि यथावुत्तं उपज्झायवत्तं अनादरियेन अकरोन्तस्स अगिलानस्स वत्तभेदे सब्बत्थ दुक्कटमेव, तेनेव वक्खति “अगिलानेन हि 

सद्भिविहारिकेन सट्टिवस्सेनपि सब्बं उपज्झायवत्तं कातब्बं, अनादरियेन अकरोन्तस्स वत्तभेदे दुक्कटं | न-कारपटिसंयुत्तेसु पन पदेसु 
गिलानस्सपि पटिक्खित्तकिरियं करोन्तस्स दुक्कटमेवा”ति। आपत्तिसामन्ता भणमानोति पदसोधम्म(पाचि० ४४ आदयो)- 
दुहुल्लादिवसेन (पारा० २८३) आपत्तिया आसन्नवाचं भणमानो। आपत्तिया आसन्नवाचन्ति च आपत्तिजनकमेव वचनं सन्धाय वदति। 
याय हि वाचाय आपत्ति आपज्जति, सा वाचा आपत्तिया आसन्नाति वुच्चति। 


चीवरेन पत्तं वेठेत्वाति एत्थ “उत्तरासङ्गस्स एकेन कण्णेन बेठेत्वा”ति गण्ठिपदेसु वुत्तं । हेड्टापीठं वा परामसित्वाति इदं पुब्बे तत्थ 
ठपितपत्तादिना असङ्घट्टनत्थाय वुत्तं । चक्खुना ओलोकेत्वापि अञ्जेसं अभावं जत्वापि ठपेतुं वट्टति एव । चतुरङ्गुलं कण्णं उस्सारेत्वाति 
कण्णं चतुरङ्गुलप्पमाणं अतिरेकं कत्वा एवं चीवरं सङ्घरितब्बं। ओभोगे कायबन्धनं कातब्बन्ति कायबन्धनं सङ्घरित्वा चीवरभोगे 
पक्खिपित्वा ठपेतब्बं। सचे पिण्डपातो होतीति एत्थ यो गामेयेव वा अन्तरघरे वा पटिक्कमने वा भुञ्जित्वा आगच्छति, पिण्डं वा न 
लभति, तस्स पिण्डपातो न होति, गामे अभुत्तस्स पन लद्भभिक्खस्स वा होति, तस्मा “सचे पिण्डपातो होती 'तिआदि वुत्तं। तत्थ गामेति 
गामपरियापन्ने तादिसे किस्मिञ्चि पदेसे। अन्तरघरेति अन्तोगेहे। पटिककमनेति आसनसालायं। सचेपि तस्स न होति, भुञ्जितुकामो च 
होति, उदकं दत्वा अत्तना लद्भतोपि पिण्डपातो उपनेतब्बो । तिकखत्तुं पानीयेन पुच्छितब्बोति सम्बन्धो, आदिम्हि मज्झे अन्तेति एवं 
तिक्खत्तुं पुच्छितब्बोति अत्थो। उपकट्टोति आसन्नो। धोतवालिकायाति उदकेन गतट्ठाने निरजाय परिसुद्धवालिकाय । 


निद्धूमेति जन्ताघरे जलमानअग्गिधूमरहिते । जन्ताघरञ्हि नाम हिमपातबहुकेसु देसेसु तप्पच्चयरोगपीळादिनिवारणत्थं 
सरीरसेदतापनड्टानं। तत्थ किर अन्धकारपटिच्छन्नताय बहूपि एकतो पविसित्वा चीवरं निक्खिपित्वा अग्गितापपरिहाराय मत्तिकाय मुखं 
लिम्पित्वा सरीरं यावदत्थं सेदेत्वा चुण्णादीहि उब्बड्टेत्वा नहायन्ति। तेनेव पाळियं (महाव° ६६) “चुण्णं सन्नेतब्ब'`न्तिआदि वृत्तं। सचे 
उस्सहतीति सचे पहोति। वुत्तमेवत्थं विभावेति “केनचि गेलञ्जेन अनभिभूतो होती ति। अपटिघंसन्तेनाति भूमियं अपटिघंसन्तेन। 
कवाटपीठन्ति कवाटपीठञ्च पिड्टसङ्घातञ्च अच्छुपन्तेन। सन्तानकन्ति यं किञ्चि कोटकुलावकमक्कटकसुत्तादि। उल्लोका पठमं 
ओहारेतब्बन्ति उल्लोकतो पठमं उल्लोकं आदिं कत्वा अवहरितब्बन्ति अत्थो। उल्लोकन्ति च उद्धं ओलोकनड्टानं, उपरिभागन्ति अत्थो। 
आलोकसन्धिकण्णभागाति आलोकसन्धिभागा च कण्णभागा च, अब्भन्तरबाहिरवातपानकवाटकानि च गब्भस्स च चत्तारो कोणा 
सम्मज्जितब्बाति अत्थो। 


अञ्ञत्थ नेतब्बोति यत्थ विहारतो सासने अनभिरति उप्पन्ना, ततो अञ्ञत्थ कल्याणमित्तादिसम्पत्तियृत्तटठाने नेतब्बो। न च 
अच्छिन्ने थेवे पक्कमितब्बन्ति रजितचीवरतो याव अप्पमत्तकम्पि रजनं गळति, न ताव पक्कमितब्बं। न उपज्झायं अनापुच्छा 
एकच्चस्स पत्तो दातब्बोतिआदि सब्बं उपज्झायस्स विसभागपुग्गलानं वसेन कथितं | एत्थ च विसभागपुग्गलानन्ति लज्जिनो वा 
अलज्जिनो वा उपज्झायस्स अवड्डिकामे सन्धाय वृत्तं। सचे पन उपज्झायो अलज्जी ओवादम्मि न गण्हाति, लज्जिनो च एतस्स विसभागा 
होन्ति, तत्थ उपज्झायं विहाय लज्जीहेव सद्भि आमिसादिपरिभोगो कातब्बो। उपज्झायादिभावो हेत्थ नप्पमाणन्ति दडुब्बं । परिवेणं 
गन्त्वाति उपज्झायस्स परिवेणं गन्त्वा । सुसानन्ति इदं उपलक्खणं। उपचारसीमतो बहि गन्तुकामेन अनापुच्छा गन्तुं न वट्टति। 
बुड्रानमस्स आगमेतब्बन्ति गेलञ्ञतो वुड्ठानं अस्स आगमेतब्बं। 


उपज्झायवत्तकथावण्णना निट्टिता। 


आचरियवत्तकथावण्णना 


९८४. आचरियवत्तकथायं को आचरियो, केनड्रेन आचरियो, कतिविधो आचरियो, कथं गहितो आचरियो, केन वत्तितब्बं 
आचरियवत्तं, कतमं तं वत्तन्ति? तत्थ को आचरियोति “अनुजानामि, भिक्खवे, दसवस्सं निस्साय वत्थुं दसवस्सेन निस्सयं 
दातु" न्तिआदिवचनतो (महाव० ७७) व्यत्तिबलसम्पन्नो दसवस्सो वा अतिरेकदसवस्सो वा भिक्खु आचरियो। केनड्रेन आचरियोति 
अन्तेवासिकेन आभुसो चरितब्बोति आचरियो, उपड्ठातब्बोति अत्थो। कतिविधो आचरियोति 
निस्सयाचरियपब्बज्जाचरियउपसम्पदाचरियधम्माचरियवसेन चतुब्बिधो । तत्थ निस्सयं गहेत्वा तं निस्साय वत्थब्बो निस्सयाचरियो। 
पब्बजितकाले सिक्खितब्बसिक्खापको पब्बज्जाचरियो। उपसम्पदकाले कम्मवाचानुस्सावको उपसम्पदाचरियो | बुद्भवचनसिकखापको 

धम्माचरियो नाम | कथं गहितो होति आचरियोति अन्तेवासिकेन एकंसं उत्तरासङ्गं करित्वा उक्कुटिकं निसीदित्वा अञ्जलि 
पग्गहेत्वा “आचरियो मे, भन्ते, होहि, आयस्मतो निस्साय वच्छामी”ति तिक्खत्तुंबुत्ते आचरियो “साहू "ति वा “लहू "ति वा 
“ओपायिक''न्ति वा “पतिरूप''न्ति वा “पासादिकेन सम्पादेही”ति वा कायेन विञ्जापेति, वाचाय विञ्ञापेति, कायवाचाहि विञ्ञापेति, 
गहितो होति आचरियो। 


केन वत्तितब्बं आचरियवत्तन्ति अन्तेवासिकेन वत्तितब्बं आचरियवत्तं । ब्यत्तेन भिक्खुना पञ्च वस्सानि निस्साय वत्थन्बं, 
अब्यत्तेन यावजीवं । एत्थ सचायं भिक्खु वुड़तरं आचरियं न लभति, उपसम्पदाय सट्टिवस्सो वा सत्ततिवस्सो वा होति, नवकतरस्सपि 
ब्यत्तस्स सन्तिके उक्कुटिकं निसीदित्वा अञ्जलिं पग्गहेत्वा “आचरियो मे, आवुसो, होहि, आयस्मतो निस्साय वच्छामी"ति एवं तिक्खत्ु 
वत्वा निस्सयो गहेतब्बो। गामप्पवेसनं आपुच्छन्तेनपि उक्कुटिकं निसीदित्वा अञ्जलिं पग्गहेत्वा “गामप्पवेसनं आपुच्छामि 
आचरिया”ति वत्तब्बं। एस नयो सब्बआपुच्छनेसु। कतमं तं वत्तन्ति एत्थ उपज्झायवत्ततो अञ्जं नत्थीति आह इदमेव च...पे०... 
आचरियवत्तन्ति वुच्चती”ति। ननु उपज्झाचरिया भिन्नपदत्था, अथ कस्मा इदमेव “आचरियवत्त" न्ति वुच्चतीति आह “आचरियस्स 
कत्तब्बत्ता”ति। यथा एकोपि भिक्खु मातुभाताभूतत्ता “मातुलो”ति च धम्मे सिक्खापकत्ता “आचरियो”ति च वुच्चति, एवं एकमेव वत्तं 
उपज्झायस्स कत्तब्बत्ता “उपज्झायवत्त'न्ति च आचरियस्स कत्तब्बत्ता “आचरियवत्त”न्ति च बुच्चतीति अधिप्पायो। एवं सन्तेपि नामे 
भिन्ने अत्थो भिन्नो सियाति आह “नाममत्तमेव हेत्थ नान''न्ति। यथा “इन्दो सक्को”तिआदीसु नाममत्तमेव भिन्नं, न अत्थो, 
एवमेत्थापीति दड्ढब्बोति। 


इदानि तस्मिं वत्ते सद्भिविहारिकअन्तेवासिकानं वसेन लब्भमानं कञ्चि विसेसं दस्सेन्तो “तत्थ याव चीवररजन'न्त्यादिमाह। 
ततो उपज्झायाचरियानं वसेन विसेसं दस्सेतुं “उपज्झाये ˆ त्यादिमाह । तेसु वत्तं सादियन्तेसु आपत्ति, असादियन्तेसु अनापत्ति, तेसु 
अजानन्तेसु, एकस्स भारकरणेपि अनापत्तीति अयमेत्थ पिण्डत्थो। इदानि अन्तेवासिकविसेसवसेन लब्भमानविसेसं दस्सेतुमाह एत्थ 
चा तिआदि। 


आचरियवत्तकथावण्णना निद्ठिता। 


सद्धिविहारिकवत्तकथावण्णना 


सद्धिविहारिकवत्ते को सद्धिविहारिको, केनड्रेन सद्धिविहारिको, केन वत्तितब्बं सद्धिविहारिकवत्तं, कतमं तं वत्तन्ति? तत्थ को 
सद्धिविहारिकोति उपसम्पन्नो वा होतु सामणेरो वा, यो उपज्झं गण्हाति, सो सद्धिविहारिको नाम। केनड्रेन सद्धिविहारिकोति उपज्झायेन 
सद्धि विहारो एतस्स अत्थीति सद्भिविहारिकोति अत्थेन। केन वत्तितब्बं सद्धिविहारिकवत्तन्ति उपज्झायेन वत्तितब्बं । तेन वुत्तं 
वत्तक्खन्धके (महाव० ३७८) “तेन हि, भिक्खवे, उपज्झायानं सद्धिविहारिकेसु वत्तं पञ्जपेस्सामि, यथा उपज्झायेहि सद्धिविहारिकेसु 
वत्तितब्ब''न्ति। कतमं तं वत्तन्ति इदानि पकरणागतं। इमस्मिं पन पकरणे सङ्केपरुचित्ता, आचरियरसद्धिविहारिकअन्तेवासिकवत्तानञ्च 
समानत्ता द्वेपि एकतो वृत्ता, तथापि वत्तक्खन्धके विसुं विसुं आगतत्ता विसुं विसुंयेव कथयाम । 


सङ्गहेतब्बो अनुग्गहेतब्बोति उद्देसादीहिस्स सङ्गहो च अनुग्गहो च कातनब्बो। तत्थ उद्देसोति पाळिवचनं। परिपुच्छाति पाळिया 
अत्थवण्णना। ओवादोति अनोतिण्णे वत्थुस्मिं “इदं करोहि, इदं मा करित्था ति वचनं । अनुसासनीति ओतिण्णे वत्थुस्मिं। अपिच 
ओतिण्णे वा अनोतिण्णे वा पठमं वचनं ओवादो, पुनप्पुनं वचनं अनुसासनीति दडब्बं । सचे उपज्झायस्स पत्तो होतीति सचे 
अतिरेकपत्तो होति। एस नयो सब्बत्थ | परिक्खारोति अञ्जोपि समणपरिक्खारो। इध उस्सुक्कं नाम धम्मियेन नयेन 
उप्पज्जमानउपायपरियेसनं। इतो परं दन्तकड्टदानं आदिं कत्वा आचमनकुम्भिया उदकसिञ्चनपरियोसानं वत्तं गिलानस्सेव 
सद्भिविहारिकस्स कातब्बं। अनभिरतिवूपकासनादि पन अगिलानस्सपि कत्तब्बमेव। चीवरं रजन्तेनाति “एवं रजेय्यासी”ति उपज्झायतो 
उपायं सुत्वा रजन्तेन। सेसं वुत्तनयेनेव वेदितब्बं । सङ्गहेतब्बो अनुग्गहेतब्बोतिआदीसु अनादरियं पटिच्च धम्मामिसेहि असङ्गण्हन्तानं 
आचरियुपज्झायानं दुक्कटं वत्तभेदत्ता। तेनेव परिवारेपि (परि० ३२२) “न देन्तो आपज्जती”ति वुत्तं। सेसं सुविञ्जेय्यमेव। 


सद्धिविहारिकवत्तकथावण्णना निट्टिता। 

अन्तेवासिकवत्तकथावण्णना 


अन्तेवासिकवत्ते को अन्तेवासिको, केनड्रेन अन्तेवासिको, कतिविधा अन्तेवासिका, केन वत्तितब्बं अन्तेवासिकवत्तं, कतमं तं 
वत्तन्ति? तत्थ को अन्तेवासिकोति उपसम्पन्नो वा होतु सामणेरो वा, यो आचरियस्स सन्तिके निस्सयं गण्हाति, यो वा आचरियस्स 
ओवादं गहेत्वा पब्बजति, यो वा तेनानुस्सावितो हुत्वा उपसम्पज्जति, यो वा तस्स सन्तिके धम्मं परियापुणाति, सो सब्बो अन्तेवासिकोति 
वेदितब्बो । तत्थ पठमो निस्सयन्तेवासिको नाम, दुतियो पब्बज्जन्तेवासिको नाम, ततियो उपसम्पदन्तेवासिको नाम, चतुत्थो 
धम्मन्तेबासिको नाम। अञ्ञत्थ पन सिप्पन्तेवासिकोपि आगतो, सो इध नाधिप्पेतो। केनड्रेन अन्तेवासिकोति अन्ते वसतीति 
अन्तेवासिको अलुत्तसमासवसेन। कतिविधा अन्तेवासिकाति यथावुत्तनयेन चतुब्बिधा अन्तेवासिका। 


केन वत्तितब्बं अन्तेवासिकवत्तन्ति चतुब्बिधेहि आचरियेहि अन्तेवासिकेसु वत्तितब्बं। यथाह वत्तक्खन्धके (चूळव० ३८२) “तेन 
हि, भिक्खवे, आचरियानं अन्तेवासिकेसु वत्तं पञ्जपेस्सामि, यथा आचरियेहि अन्तेवासिकेसु वत्तितब्ब'न्ति। कतमं तं वत्तन्ति यं 
भगवता वत्तक्खन्धके वुत्तं, इध च सङ्केपेन दस्सितं, तं वत्तन्ति। इध पन अत्थो सद्भिविहारिकवत्ते वुत्तनयेनेव वेदितब्बो। अयं पन विसेसो 
- एतेसु पब्बज्जन्तेवासिको च उपसम्पदन्तेवासिको च आचरियस्स यावजीवं भारो, निस्सयन्तेवासिको च धम्मन्तेवासिको च याव 
समीपे वसन्ति, तावदेव, तस्मा आचरियेहिपि तेसु सम्मा वत्तितब्बं। आचरियन्तेबासिकेसु हि यो यो न सम्मा वत्तति, तस्स तस्स आपत्ति 
वेदितब्बा। 


अन्तेवासिकवत्तकथावण्णना निद्ठिता। 
आगन्तुकवत्तकथावण्णना 


१८५. आगन्तुकवत्ते आगच्छतीति आगन्तुको, तेन वत्तितब्बन्ति आगन्तुकवत्तं। “इदानि आरामं पविसिस्सामी 'ति इमिना 
उपचारसीमासमीपं दस्सेति, तस्मा उपचारसीमासमीपं पत्वा उपाहनाओमुञ्चनादि सब्बं कातब्बं । गहेत्वाति उपाहनदण्डकेन गहेत्वा । 
उपाहनपुञ्छनचोळकं पुच्छित्वा उपाहना पुञ्छितब्बाति “कतरस्मि ठाने उपाहनपुञ्छनचोळक "न्ति आवासिके भिक्खू पुच्छित्वा। 
पत्थरितब्बन्ति सुक्खापनत्थाय आतपे पत्थरितब्बं। सचे नवको होति, अभिवादापेतब्बोति तस्स वस्से पुच्छिते यदि दहरो होति, 
सयमेव वन्दिस्सति, तदा इमिना वन्दापितो होति। निल्लोकेतब्बोति ओलोकेतब्बो। बहि ठितेनाति बहि निक्खमन्तस्स अहिनो वा 
अमनुस्सस्स वा मग्ग ठत्वा ठितेन निल्लोकेतब्बो। सेसं पुब्बे वुत्तनयेनेव वेदितब्बं। 


आगन्तुकवत्तकथावण्णना निड्टिता। 
आवासिकवत्तकथावण्णना 


१८६. आवासिकवत्ते आवसतीति आवासिको, तेन वत्तितब्बन्ति आवासिकवत्तं। तत्थ आवासिकेन भिक्खुना आगन्तुकं 
भिक्खु वुडृतरं दिस्वा आसनं पञ्जपेतब्बन्तिआदि पाळियं (चूळव° ३५९) आगतञ्च अट्टकथायं आगतञ्च (चूळव° अट्टः ३५९) 
गहेतब्बं, गहेत्वा वुत्तत्ता पाकटमेव, उपाहनपुञ्छनं पन अत्तनो रुचिवसेन कातब्बं। तेनेव हेत्थ “सचे उस्सहती' ति वुत्तं, तस्मा उपाहना 
अपुञ्छन्तस्सपि अनापत्ति। सेनासनं पञ्जपेतब्बन्ति एत्थ “कत्थ मय्हं सेनासनं पापुणाती"ति पुच्छितेन सेनासनं पञ्ञपेतब्बं, “एतं 
सेनासनं तुम्हाकं पापुणाती "ति एवं आचिक्खितब्बन्ति अत्थो । पप्फोटेत्वा पत्थरितुं पन वट्टतियेव । एतेन मञ्चपीठादिं पप्फोटेत्वा 
पत्थरित्वा उपरि पच्चत्थरणं दत्वा दानम्पि सेनासनपञ्ञजापनमेवाति दस्सेति। महाआवासेपि अत्तनो सन्तिकं सम्पत्तस्स आगन्तुकस्स वत्तं 
अकातुं न लब्भति। सेसं पुरिमसदिसमेव। 


आवासिकवत्तकथावण्णना निद्धिता। 


गमिकवत्तकथावण्णना 

१८७. गमिकवत्ते गन्तुं भब्बोति गमिको, तेन वत्तितब्बन्ति गमिकवत्त । तत्रायं अनुत्तानपदवण्णना -- दारुभण्डन्ति 
सेनासनक्खन्धके (चूळव० ३२२) वृत्तं मञ्चपीठादि। मत्तिकाभण्डम्पि रजनभाजनादि सब्बं तत्थ वुत्तप्पभेदमेव । तं सब्बं अग्गिसालायं 
वा अञ्जतरस्मिं वा गुत्तद्वाने पटिसामेत्वा गन्तब्बं, अनोवस्सके पब्भारेषि ठपेतुं वट्टुति । सेनासनं आपुच्छित्वा पक्कमितब्बन्ति एत्थ यं 
पासाणपिट्टियं वा पासाणत्थम्भेसु वा कतसेनासनं, यत्थ उपचिका नारोहन्ति, तं अनापुच्छन्तस्सपि अनापत्ति। चतूसु पासाणेसूतिआदि 
उपचिकानं उप्पत्तिद्ठाने पण्णसालादिसेनासने कत्तब्बाकारदस्सनत्थं वुत्तं। अप्पेव नाम अङ्गानिपि सेसेय्युन्ति अयं अज्झोकासे ठपितम्हि 
आनिसंसो। ओवस्सकगेहे पन तिणेसु च मत्तिकापिण्डेसु च उपरि पतन्तेसु मञ्चपीठानं अङ्गानिपि विनस्सन्ति। 


गमिकवत्तकथावण्णना निद्ठिता। 
भत्तग्गवत्तकथावण्णना 


१८८. वत्तकखन्धके इमस्मिं ठाने अनुमोदनवत्तं आगतं, ततो भत्तग्गवत्तं। सारत्थदीपनियञ्च (सारत्थ° टी० चूळवग्ग ३.३७३- 
३७४) “इमस्मिं वत्तक्खन्धके (चूळव° ३५६) आगतानि 
आगन्तुकावासिकगमियानुमोदनभत्तग्गपिण्डचारिकारञ्जिकसेनासनजन्ताघरवच्चकुटिउपज्झायाचरियर्सद्भिविहारिकअन्तेवासिकवत्तानि 
चुहस महावत्तानि नामा”ति अनुक्कमो वुत्तो, इध पन विनयसङ्गहप्पकरणे गमिकवत्ततो भत्तग्गवत्तं आगतं, अनुमोदनवत्तं पन विसुं 
अवत्वा भत्तग्गवत्तेयेव अन्तोगधं कत्वा पच्छा वृत्तं भत्तग्गं गन्त्वा भत्ते भुत्तेयेव अनुमोदनाकरणतो, पाळियञ्च अञ्जेसु वत्तेसु विय “तेन 
हि, भिक्खवे, भिक्खुना अनुमोदनवत्तं पञ्जापेस्सामी”ति विसुं वत्तभावेन अनागतत्ता भत्तग्गवत्तेयेव अन्तोगधन्ति आचरियस्स अधिप्पायो 
सिया। इमस्स च विनयालङ्कारपकरणस्स तस्सा वण्णनाभूतत्ता संवण्णेतब्बक्कमेनेव संवण्णनं कथयिस्साम। 


भुञ्जितब्बन्ति भत्तं। अजति गच्छति पवत्तति एत्थाति अग्गं। “आदिकोड्ठासकोटीसु, पुरतोग्गं बरे तीसू"ति अभिधानप्पदीपिकायं 
आगतेपि “राजग्गन्ति राजारहं, सलाकग्गन्ति सलाकग्गहणड्टान'न्तिआदीसु अञ्जत्थेसुपि पवत्तनतो भत्तस्स अग्गं भत्तग्गं, 
भत्तपरिविसनड्टानं, भत्तग्गे वत्तितब्बं वत्तं भत्तग्गवत्तन्ति विग्गहो। तत्थ आरामे कालो आरोचितो होतीति “कालो भन्ते, निट्टितं 
भत्त”न्ति आरोचितो होति। तिमण्डलं पटिच्छादेन्तेनाति द्वे जाणुमण्डलानि नाभिमण्डलञ्च पटिच्छादेन्तेन। परिमण्डलं निवासेत्वाति 
समन्ततो मण्डलं निवासेत्वा। उद्धं नाभिमण्डलं, अधो जाणुमण्डलं पटिच्छादेन्तेन जाणुमण्डलस्स हेट्ठा जङ्घट्टितो पट्ठाय अटुङ्गुलमत्तं 
निवासनं ओतारेत्वा निवासेतब्बं, ततो परं ओतारेन्तस्स दुक्कटन्ति वृत्तं, यथानिसिन्नस्स जाणुमण्डलतो हेट्ठा चतुरङ्गुलमत्तं पटिच्छन्नं 
होतीति महापच्चरियं वुत्तं । कायबन्धनं बन्धित्वाति तस्स निवासनस्स उपरि कायबन्धनं बन्धित्वा “न, भिक्खवे, अकायबन्धनेन गामो 
पविसितब्बो, यो पविसेय्य, आपत्ति दुक्कटस्सा”ति (चूळव० २७८) वुत्तत्ता। सगुणं कत्वाति इदं उपज्झायवत्ते वृत्तमेव । “गण्ठिकं 
पटिमुञ्चित्वाति पासके गण्ठिकं पवेसेत्वा अन्तोगामो वा होतु विहारो वा, मनुस्सानं परिविसनड्ठानं गच्छन्तेन चीवरं पारुपित्वा 
कायबन्धनं बन्धित्वा गमनमेव वट्टती”ति महाअट्टकथासु वुत्तं। एत्थ च मनुस्सानं परिविसनट्टानन्ति यत्थ अन्तोविहारेपि मनुस्सा 
सपृत्तदारा आवसित्वा भिक्खू नेत्वा भोजेन्ति। 


सुप्पटिच्छन्नेनाति न ससीसं पारुतेन, अथ खो गण्ठिकं पटिमुञ्चित्वा अनुवातन्तेन गीवं पटिच्छादेत्वा उभो कण्णे समं कत्वा 
पटिसंहरित्वा याव मणिबन्धा पटिच्छादेन्तेन। सुसंबुतेनाति हत्थं वा पादं वा अकीळापेन्तेन, सुविनीतेनाति अत्थो। ओक्खित्तचक्खुनाति 
हेड्राखित्तचक्खुना। यो अनादरियं पटिच्च तहं तहं ओलोकेन्तो भिय्यो तं तं दिसाभागं पासादं कूटागारं वीथि ओलोकेन्तो गच्छति, आपत्ति 
दुक्कटस्स। एकस्मिं पन ठाने ठत्वा हत्थिअस्सादिपरिस्सयाभावं ओलोकेतुं वट्टति । अप्पसद्देनाति एत्थ कित्तावता अप्पसद्दो होति? 
द्वादसहत्थे गेहे आदिम्हि सङ्घत्थेरो मज्झे दुतियत्थेरो अन्ते ततियत्थेरोति एवं निसिन्नेसु सङ्घत्थेरो दुतियेन सदधि मन्तेति, दुतियत्थेरो तस्स 
सहदञ्चेव सुणाति, कथञ्च ववत्थपेति, ततियत्थेरो पन सद्दमेव सुणाति, कथं न ववत्थपेति, एत्तावता अप्पसद्दो होति। सचे पन ततियत्थेरो 
कथं बवत्थपेति, महासद्दो नाम होति । 


न उक्खित्तकायाति न उकखेपेन, इत्थम्भूतलक्खणे करणवचनं, एकतो वा उभतो वा उक्खित्तचीवरो हुत्वाति अत्थो। 
अन्तोइन्दखीलतो पट्टाय न एवं गन्तब्बं | निसिन्नकाले पन धमकरणं नीहरन्तेनपि चीवरं अनुक्खिपित्वाव नीहरितब्बं। न 


www.tipitaka.org Vipassana Research Institute 


Page 159 sur 310 


उज्जग्धिकायाति न महाहसितं हसन्तो, वुत्तनयेनेवेत्थ करणवचनं । न कायप्पचालकन्ति कायं अचालेत्वा कायं पग्गहेत्वा निच्चलं 
कत्वा उजुकेन कायेन समेन इरियापथेन। न बाहुप्पचालकन्ति बाहुं अचालेत्वा बाहुं पग्गहेत्वा निच्चलं कत्वा। न सीसप्पचालकन्ति 
सीसं अचालेत्वा सीसं पग्गहेत्वा निच्चलं उजुं ठपेत्वा। न खम्भकतोति खम्भकतो नाम कटियं हत्थं ठपेत्वा कतखम्भो । न 
उक्कुटिकायाति एत्थ उक्कुटिका वुच्चति पण्हियो उक्खिपित्वा अग्गपादेहि वा अग्गपादे उक्खिपित्वा पण्हेहियेव वा भूमि फुसन्तस्स 
गमनं। करणवचनं पनेत्थ वुत्तलक्खणमेव । न ओगुण्ठितेनाति ससीसं पारुतेन। न पल्लत्थिकायाति न दुस्सपल्लत्थिकाय। एत्थ 
आयोगपल्लत्थिकापि दुस्सपल्लत्थिका एव। न थेरे भिक्खू अनुपखज्जाति थेरे भिक्खू अतिअल्लीयित्वा न निसीदितब्बं। न सङ्घाटिं 
ओत्थरित्वाति न सङ्घाटिं अत्थरित्वा निसीदितनब्बं । 


सक्कच्चन्ति सतिं उपट्ठापेत्वा । पत्तसञ्ञीति पत्ते सञ्ञं कत्वा। समसूपको नाम यत्थ भत्तस्स चतुत्थभागप्पमाणो सूपो होति । 
समतित्थिकन्ति समपुण्णं समभरितं। थूपीकतं पिण्डपातं पटिग्गण्हाति, आपत्ति दुक्कटस्साति एत्थ थूपीकतो नाम पत्तस्स 
अन्तोमुखवड्टिलेखं अतिक्कमित्वा कतो, पत्ते पक्खित्तो भरितो पूरितोति अत्थो। एवं कतं अग्गहेत्वा अन्तोमुखवट्टिलेखासमप्पमाणो 
गहेतब्बो। “यं कञ्चि यागुं वा भत्तं वा फलाफलं वा आमिसजातिकं समतित्थिकमेव गहेतन्बं, तञ्च खो अधिड्टानुपगेन पत्तेन, इतरेन पन 
थूपीकतम्पि वट्टति। यामकालिकसत्ताहकालिकयावजीविकानि पन अधिट्ठानुपगपत्ते थूपीकतानिपि वडुन्ति। यं पन द्वीसु पत्तेसु भत्तं गहेत्वा 
एकस्मिं पूरेत्वा विहारं पेसेतुं वट्टती “ति महापच्चरियं वृत्तं । यं पत्ते पकिखिपियमानं पूवउच्छुखण्डफलाफलादि हेडा ओरोहति, तं थूपीकतं 
नाम न होति। पूबवटंसकं ठपेत्वा पिण्डपातं देन्ति, थूपीकतमेव होति। पुप्फवटंसकतक्कोलकटुकफलादिवटंसके पन ठपेत्वा दिन्नं 
थूपीकतं न होति। भत्तस्स उपरि थालकं वा पत्तं वा ठपेत्वा पूरेत्वा गण्हाति, थूपीकतं नाम न होति। कुरुन्दियम्पि वृत्तं “थालके वा पत्ते वा 
पक्खिपित्वा तं पत्तमत्थके ठपेत्वा देन्ति, पाटेक्कभाजनं वट्टति। इध अनापत्तियं गिलानो न आगतो, तस्मा गिलानस्सपि थूपीकतं न वटति, 
सब्बत्थ पन पटिग्गहेतुमेव न वटति, पटिग्गहितं पन भुञ्जितुं बट्टती”ति। 


““सक्कच्च”न्ति च “पत्तसञ्ञजी”ति च उभयं वुत्तनयमेव। सपदानन्ति तत्थ तत्थ ओधि अकत्वा अनुपटिपाटिया। समसूपके वत्तब्बं 
वृत्तमेव। थूपकतोति मत्थकतो, वेमज्झतोति अत्थो। न सूपं वा ब्यञ्जनं वातिआदि पाकटमेव । विञ्जत्तियं वत्तब्बं नत्थि। 
उज्झानसञ्जीसिक्खापदेपि गिलानो न मुञ्चति। नातिमहन्तो कबळोति मयूरण्डं अतिमहन्तं, कुक्कुटण्डं अतिखुद्दकं, तेसं 
वेमज्झप्पमाणो। परिमण्डलं आलोपोति नातिदीघो आलोपो। अनाहटेति अनाहरिते, मुखद्वारं असम्पापितेति अत्थो। सब्बो हत्थोति 
एत्थ हत्थसद्दो तदेकदेसेसु अङ्गुलीसु दडुब्बो “हत्थमुद्दो तिआदीसु विय समुदाये पवत्तवोहारस्स अवयवे पवत्तनतो । एकङ्गलिम्पि मुखे 
पक्खिपितुं न वट्ठति। न सकबळेनाति एत्थ धम्मं कथेन्तो हरीतकं वा लड्टिमधुकं वा मुखे पक्खिपित्वा कथेति, यत्तकेन वचनं परिपुण्णं 
होति, तत्तके मुखम्हि सन्ते कथेतुं बट्टति। 


पिण्डुक्खेपकन्ति पिण्डं उक्खिपित्वा उक्खिपित्वा | कबळावच्छेदकन्ति कबळं अवछिन्दित्वा अवछिन्दित्वा । अवगण्डकारकन्ति 
मक्कटो विय गण्डे कत्वा कत्वा। हत्थनिद्धनकन्ति हत्थं निद्धुनित्वा निद्धुनित्वा । सित्थावकारकन्ति सित्थानि अवकिरित्वा 
अवकिरित्वा। जिव्हानिच्छारकन्ति जिव्हं निच्छारेत्वा निच्छारेत्वा । चपुचपुकारकन्ति “चपुचपू”ति एवं सद कत्वा कत्वा। 
सुरुसुरुकारकन्ति “सुरुसुरू "ति एवं सहं कत्वा कत्वा । हत्थनिल्लेहकन्ति हत्थं निल्लेहित्वा निल्लेहित्वा। भुञ्जन्तेन हि अङ्गुलिमत्तम्पि 
निल्लेहितुं न वट्टति, घनयागुफाणितपायासादिके पन अङ्गृलीहि गहेत्वा अङ्गुलियो मुखे पवेसेत्वा भुञ्जितुं वट्टति। 
पत्तनिल्लेहकओडनिल्लेहकेसुपि एसेव नयो, तस्मा अङ्कुलियापि पत्तो न निल्लेहितब्बो, एकओड्ठोपि जिव्हाय न निल्लेहितब्बो, ऑडमंसेहि 
एव पन गहेत्वा अन्तो पवेसेतुं वट्टति। 


न सामिसेन हत्थेन पानीयथालकोति एतं पटिकूलवसेन पटिक्खित्तं, तस्मा सङ्गिकम्पि पुग्गलिकम्पि गिहिसन्तकम्पि अत्तनो 
सन्तकम्पि सङ्घम्पि सरावम्पि आमिसमक्खितं न गहेतब्बमेव, गण्हन्तस्स दुक्कटं । सचे पन हत्थस्स एकदेसो आमिसमक्खितो न होति, 
तेन पदेसेन गहेतुं वट्ृति। न ससित्थकं पत्तधोवनं अन्तरघरे छट्टेतब्बन्ति एत्थ उद्धरित्वा वाति सित्थानि एकतो उद्धरित्वा एकस्मिं ठाने 
रासि कत्वा उदकं छट्टेति । भिन्दित्वा वा उदकगतिकानि कत्वा छट्टेति, पटिग्गहेन सम्पटिच्छन्तो नं पटिग्गहे छड्डेति, बहि नीहरित्वा वा 
छड्टेति, एवं छड्ेन्तस्स अनापत्ति। न ताव थेरेन उदकन्ति इदं हत्थधोवनउदकं सन्धाय वुत्तं। अन्तरा पिपासितेन, पन गले विलग्गामिसेन 
वा पानीयं पिवित्वा न धोवितब्बाति। 

भत्तग्गवत्तकथावण्णना निद्धिता। 
अनुमोदनवत्तकथावण्णना 


अनुमोदनवत्ते अनु पुनप्पुनं मोदियते पमोदियतेति अनुमोदना। का सा? धम्मकथा। अनुमोदनाय कत्तब्बं वत्तं अनुमोदनवत्तं । 
पञ्चमे निसिन्नेति अनुमोदनत्थाय निसिन्ने। उपनिसिन्नकथा नाम बहुसु सन्निपतितेसु परिकथाकथनं । सेसं सुविञ्ेय्यमेव । 


अनुमोदनवत्तकथावण्णना निड्टिता। 


पिण्डचारिकवत्तकथावण्णना 


९८९. पिण्डचारिकवत्ते पिण्डितब्बो सङ्घरितब्बोति पिण्डो, पिण्डपातो। पिण्डाय चरणं सीलमस्साति पिण्डचारी, सो एव 
पिण्डचारिको सकत्थे कपच्चयवसेन । पिण्डचारिकेन वत्तितब्बं वत्तं पिण्डचारिकवत्तं | तत्रायमनुत्तानपदवण्णना -- निवेसनं नाम 
इत्थिकुमारिकादीनं वसनट्टानं। यस्मा पविसननिक्खमनद्वारं असल्लकखेत्वा सहसा पविसन्तो विसभागारम्मणं वा पस्सेय्य, परिस्सयो वा 
भवेय्य, तस्मा “निवेसनं...पे०... पविसितब्ब''न्ति वुत्तं। अतिदूरे तिइन्तो अपस्सन्तो वा भवेय्य, “अज्ञस्स गेहे तिट्टती”ति वा मञ्जेय्य। 
अच्चासन्ने तिट्ुन्तो अपस्सितब्बं वा पस्सेय्य, असुणितब्बं वा सुणेय्य, तेन मनुस्सानं अगारवो वा अप्पसादो वा भवेय्य, तस्मा “नातिदूरे 
नाच्चासन्ने ठातब्ब”न्ति वृत्तं। अतिचिरं तिडुन्तो अदातुकामानं मनोपदोसो भवेय्य, अञ्जत्थ भिक्खा च परिक्खयेय्य, अतिलहुकं 
निवत्तन्तो दातुकामानं पुञ्जहानि च भवेय्य, भिक्खुनो च भिक्खाय असम्मज्जनं, तस्मा “नातिचिरं ठातब्बं, नातिलहुकं निवत्तितब्बं, 
ठितेन सल्लक्खेतब्ब''न्ति वृत्तं। सल्लक्खणाकारं दस्सेति “सचे कम्मं वा निक्खिपतीतिआदिना। तत्थ कम्मं वा निक्खिपतीति 
कणप्पासं वा सुप्पं वा मुसलं वा यञ्च गहेत्वा कम्मं करोन्ति, ठिता वा निसिन्ना वा होन्ति, तं निक्खिपति | परामसतीति गण्हाति। ठपेति 
वाति “तिट्टथ भन्ते "ति वदन्ती ठपेति नाम। अवक्कारपातीति अतिरेकपिण्डपातं अपनेत्वा ठपनत्थाय एका समुग्गपाति। एत्थ च 
समुग्गपाति नाम समुग्गपुटसदिसा पाति। सेसं वुत्तनयमेव 


पिण्डचारिकवत्तकथावण्णना निट्टिता। 
आरञ्ञिकवत्तकथावण्णना 
१९०. आरञ्जिकवत्ते न रमन्ति जना एत्थाति अरञ्ञं। वुत्तञ्हि - 


“रमणीयानि अरञ्ञानि, यत्थ न रमती जनो। 
वीतरागा रमिस्सन्ति, न ते कामगवेसिनो'ति॥ (ध० प० ९९)। 


अरञ्जे वसतीति आरञ्जिको, तेन वत्तितब्बं वत्तं आरञ्ञिकवत्तं । तत्रायं विसेसपदानमत्थो - कालस्सेव उदट्ठायाति अरञ्जसेनासनस्स 
गामतो दूरत्ता वृत्तं, तेनेव कारणेन “पत्तै गहेत्वा चीवरं पारुपित्वा गच्छन्तो परिस्समो होती" ति वुत्तै पत्तं थविकाय पक्खिपित्वा अंसे 
लग्गेत्वा चीवरं खन्धे करित्वा अरञ्जमग्गो न दुस्सोधनो होति, तस्मा कण्टकसरीसपादिपरिस्सयविमोचनत्थं उपाहना आरोहित्वा। 
अरञ्जं नाम यस्मा चोरादीनं विचरट्टानं होति, तस्मा “दारुभण्डं मत्तिकाभण्डं पटिसामेत्वा द्वारवातपानं थकेत्वा वसनद्वानतो 
निक्खमितब्ब''न्ति वृत्तं । इतो परानि भत्तग्गवत्तपिण्डचारिकवत्तेसु वृत्तसदिसानेव। गामतो निक्खमित्वा सचे बहिगामे उदकं नत्थि, 
अन्तोगामेयेव भत्तकिच्चं कत्वा, अथ बहिगामे अत्थि, भत्तकिच्चं कत्वा पत्तं धोवित्वा बोदकं कत्वा थविकाय पक्खिपित्वा चीवरं 
सङ्घरित्वा अंसे करित्वा उपाहना आरोहित्वा गन्तब्बं । 


भाजनं अलभन्तेनातिआदि अरञ्जसेनासनस्स दुल्लभदब्बसम्भारत्ता वुत्तं, अग्गि उपट्ठापेतब्बोति आदि 
वाळमिगसरीसपादिबाहिरपरिस्सयकाले च वातपित्तादिअज्झत्तपअस्सयकाले च इच्छितब्बत्ता। बहूनं पन वसनड्डाने तादिसानि सुलभानि 
होन्तीति आह “गणवासिनो पन तेन विनापि वट्टती”ति। कत्तरदण्डो नाम परिस्सयविनोदनो होति, तस्मा अरञ्जे विहरन्तेन अवस्सं 

इच्छितब्बोति वृत्तं “कत्तरदण्डो उपद्वापेतब्बो ति । नक्खत्तानेव नक्खत्तपदानि। चोरादीसु आगन्त्वा “अज्ज, भन्ते, केन नक्खत्तेन 
चन्दो युत्तो”ति पुच्छितेसु “न जानामा"ति वृत्ते कुज्झन्ति, तस्मा वृत्तं “नक्खत्तपदानि उग्गहेतब्बानि सकलानि वा एकदेसानि वा. ति, 
तथा दिसामूळहेसु “कतमायं, भन्ते, दिसा”ति पुच्छितेसु, तस्मा “दिसाकुसलेन भवितब्बन्ति। 


आरञ्जिकवत्तकथावण्णना निद्टिता। 
सेनासनवत्तकथावण्णना 


१९१. सेनासनवत्ते सयन्ति एत्थाति सेनं, सयनन्ति अत्थो। आवसन्ति एत्थाति आसनं । सेनञ्च आसनञ्च सेनासनं । सेनासनेसु 
कत्तब्बं वत्तं सेनासनवत्तं । इध पन यं वत्तब्बं, तं उपज्झायवत्तकथायं (वि० सङ्ग० अट्ट० १८३ ) वुत्तमेव। तत्थ पन उपज्झायेन वुत्थविहारो 
वुत्तो, इध पन अत्तना वुत्थविहारोति अयमेव विसेसो। न बुड अनापुच्छाति एत्थ तस्स ओवरके तदुपचारे च आपुच्छितब्बन्ति वदन्ति । 
भोजनसालादीसुपि एवमेव पटिपज्जितब्बन्ति भोजनसालादीसुपि उद्देसदानादि आपुच्छित्वाव कातब्बन्ति अत्थो। 


सेनासनवत्तकथावण्णना निड्टिता। 
जन्ताघरवत्तकथावण्णना 


९९२. जन्ताघरवत्ते जायतीति जं, कि तं? सरीरं। जं तायति रक्खतीति जन्ता, का सा? तिकिच्छा। गस्हतेति घरं, कि तं? निवेसनं, 
जन्ताय सरीरतिकिच्छाय कतं घरं जन्ताघरं, जन्ताघरे कत्तब्बं वत्तं जन्ताघरवत्तं। तत्थ परिभण्डन्ति बहिजगति। सेसं उपज्झायवत्ते 
वुत्तनयत्ता सुविञ्जेय्यमेव। 


जन्ताघरवत्तकथावण्णना निट्टिता। 
वच्चकुटिवत्तकथावण्णना 


१९३. वच्चकुटिवत्ते वच्चयते ऊहदयतेति वच्चं, करीसं | कुटीयति छिन्दीयति आतपो एतायाति कुटि, वच्चत्थाय कता कुटि 
बच्चकुटि, वच्चकुटिया वत्तितब्बं वत्तं बच्चकुटिवत्तं, इध च वत्तकखन्धके आचमनवत्तं पठमं आगतं, पच्छा वच्चकुटिवत्तं | इमस्मिं पन 
पकरणे पठमं वच्चं कत्वा पच्छा आचमतीति अधिप्पायेन वच्चकुटिवत्तं पठमं आगतं, तस्मा तदनुक्कमेन कथयिस्साम । दन्तकड्रं 
खादन्तेनाति अयं वच्चकुटियापि सन्बत्थेव पटिक्खेपो । निबद्धगमनत्थायाति अत्तना निबद्धगमनत्थाय । पुग्गलिकट्ठानं वाति अत्तनो 
विहारं सन्धाय वुत्तं। सेसं सुविञ्जेय्यमेवाति। 


वच्चकुटिवत्तकथावण्णना निट्टिता । 
इति विनयसङ्गहसंवण्णनाभूते विनयालङ्कारे 
उपज्झायवत्तादिवत्तविनिच्छयकथालङ्कारो नाम 


सत्तवीसतिमो परिच्छेदो। 


२८. चतुपच्चयभाजनीयविनिच्छयकथा 


चीवरभाजनकथावण्णना 


१९४. एवं उपज्झायादिवत्तसङ्घातानि चुद्दस खन्धकवत्तानि कथेत्वा इदानि चतुन्नं पच्चयानं भाजनं कथेन्तो 

“चतुपच्चयभाजन' न्तिआदिमाह । तत्थ चतूति सङ्ख्यासब्बनामपदं । पटिच्च एति सीतपटिघातादिकं फलं एतस्माति पच्चयो, 
चीवरादि, पच्चयो च पच्चयो च पच्चया, चत्तारो पच्चया चतुपच्चयं, भाजीयते विभाजीयते भाजनं । चतुपच्चयस्स भाजनं 
चतुपच्चयभाजनं। तेनाह “चीवरादीन चतुन्नं पच्चयानं भाजन''न्ति। तत्थ तस्मिं चतुपच्चयभाजने समभिनिविट्ठे चीवरभाजने ताव 
पठमं चीवरपटिग्गाहको...पे०... बेदितब्बो। कस्मा? सङ्गिकचीवरस्स दुक्करभाजनत्ताति सम्बन्धो। तत्थ आगतागतं चीवरं पटिग्गण्हाति, 
पटिग्गहणमत्तमेवस्स भारोति चीवरपटिग्गाहको | चीवरपटिग्गाहकेन पटिग्गहितं चीवरं निदहति, निदहनमत्तमेवस्स भारोति 
चीवरनिदहको। भण्डागारे नियृत्तो भण्डागारिको। चीवरादिकस्स भण्डस्स ठपनट्ठानभूतं अगारं भण्डागारं। चीवरं भाजेति भागं 
करोतीति चीवरभाजको। चीवरस्स भाजनं विभागकरणं चीवरभाजनं, विभजनकिरिया। 


तत्थ ““चीवरपटिग्गाहको वेदितब्बो”ति वुत्तो, सो कुतो लब्भतेति आह ““पञ्चहङ्गेहि...पे०... सम्मन्नितब्बो”ति। कथं विज्ञायतीति 
आह “'अनुजानामि...पे०... वचनतो ति। छन्दनं छन्दो, इच्छनं पिहनन्ति अत्थो। गमनं करणं गति, किरिया। गारेय्हा गति अगति, 
छन्देन अगति छन्दागति। सेसेसुपि एसेव नयो। कथं छन्दागतिं गच्छतीति आह “तत्थ पच्छा आगतानम्पी”तिआदि। एवमितरेसुपि। 
पञ्चमङ्गं पन सतिसम्पजञ्जयुत्ताभावं दस्सेति। सुक्कपक्खेपि इतो पटिपक्खवसेन वेदितब्बो। तेनाह “तस्मातिआदि। 


इमाय कम्मवाचाय वा अपलोकनेन वाति इदं इमस्स सम्मुतिकम्मस्स लहुककम्मत्ता वुत्तं । तथा हि वुत्तं परिवारइकथायं (परि० 
अट्ट० ४८२) “अवसेसा तेरस सम्मुतियो सेनासनग्गाहमतकचीवरदानादिसम्मुतियो चाति एतानि लहुककम्मानि अपलोकेत्वापि कातुं 
बटन्ती”ति। अन्तोविहारे सब्बसङ्घमज्झेपि खण्डसीमायम्पि सम्मन्नितुं वट्टतीति एत्थ अन्तोविहारेति बद्भसीमविहारं सन्धाय वुत्तं। न 
हि अबद्धसीमविहारे अपलोकनादिचतुब्बरिधकम्मं कातुं वट्टति दुब्बिसोधनत्ता। धुरविहारङ्टानेति विहारद्वारस्स सम्मुखट्ठाने । 


१९७. भण्डागारसम्मुतियं विहारमज्झेयेवाति अविप्पवाससीमासङ्घातमहासीमा विहारस्स मज्झेयेव सम्मन्नितब्बा। इमस्मिं पन ठाने 
इमं पन भण्डागारं खण्डसीमं गन्त्वा खण्डसीमायं निसिन्नेहि सम्मन्नितुं न वटति, विहारमज्झेयेव “सुणातु मे, भन्ते, सङ्घो, यदि सङ्घस्स 
पत्तकल्लं, सङ्घो इत्थन्नामं विहारं भण्डागारं सम्मन्नेय्या"तिआदिना नयेन “कम्मवाचाय वा अपलोकनेन वा सम्मन्नितब्ब"न्ति वचनं 
निस्साय जत्तिदुतियकम्मं उपचारसीमायं कातुं वट्टतीति गहेत्वा कथिनदानकम्मम्पि अबद्भसीमाभूते विहारे उपचारसीमायं करोन्ति, 
एकच्चे जत्तिकम्मम्पि तथेव गहेत्वा अबद्धसीमविहारे उपचारसीमामत्तेयेव उपोसथपवारणं करोन्ति, तदयुत्तं, कारणं पनेत्थ 
कथिनविनिच्छयकथायं (वि० सङ्ग० अट्टः २२६) आवि भविस्सति। 


१९८. तुलाभूतोति तुलासदिसो । इदन्ति सामणेरानं उपड्डपटिवीसदानं। इमं किर पाठं अमनसिकरोन्ता इदानि कालचीवरम्मि 
सामणेरानं उपड्डपटिवीसं देन्ति। फातिकम्मन्ति पहोनककम्मं, यत्तकेन विनयागतेन सम्मुञ्जनीबन्धनादिहत्थकम्मेन विहारस्स ऊनता न 
होति, तत्तकं कत्वाति अत्थो । सब्बेसन्ति ततुप्पादवस्सावासिकं गण्हन्तानं सब्बेसं भिक्खूनं सामणेरानञ्च । भण्डागारचीवरेपीति 
अकालचीवरं सन्धाय वुत्तं। उक्कुट्टिं करोन्तीति महासहं करोन्ति। एतन्ति उक्कुद्धिया कताय समभागदानं | विरज्ित्वा करोन्तीति 
कत्तब्बकालेसु अकत्वा यथारुचितक्खणे करोन्ति। समपटिबीसो दातब्बोति करिस्सामाति याचन्तानं पटिञ्ञामत्तेनपि समको कोट्ठासो 
दातब्बो। 


अतिरेकभागेनाति दस भिक्खू होन्ति, साटकापि दसेव, तेसु एको द्वादस अग्घति, सेसा दसग्घनका । सब्बेसु दसग्घनकवसेन कुसे 
पातिते यस्स भिकखुनो द्वादसग्घनको कुसो पातितो, सो “एत्तकेन मम चीवरं पहोती”ति तेन अतिरेकभागेन गन्तुकामो होति। एत्थ च 
एत्तकेन मम चीवरं पहोतीति द्वादसग्घनकेन मम चीवरं परिपुण्णं होति, न ततो ऊनेनाति सब्बं गहेतुकामोति अत्थो। भिक्खू ` अतिरेकं 
आवुसो सङ्घस्स सन्तक”न्ति वदन्ति, तं सुत्वा भगवा “सङ्गिके च गणसन्तके च अप्पकं नाम नत्थि, सब्बत्थ संयमो कातनब्बो, गण्हन्तेनपि 
कुक्कुच्चायितब्ब''न्ति दस्सेतुं “अनुजानामि, भिक्खवे, अनुक्खेपे दिन्ने ति आह। तत्थ अनुक्खेपो नाम यं किञ्चि अनुक्खिपितब्बं 
अनुप्पदातब्बं कप्पियभण्डं, यत्तकं तस्स पटिवीसे अधिकं, तत्तके अग्घनके यस्मिं किस्मिञ्चि कप्पियभण्डे दिन्नेति अत्थोति इममत्थं 
सङ्घेपेन दस्सेतुं “सचे दस भिकखू होन्ति त्यादि वुत्तं। 


विकलके तोसेत्वाति एत्थ चीवरविकलकं पुग्गलविकलकन्ति द्वे विकलका । तत्थ चीवरविकलकं नाम सब्बेसं पञ्च पञ्च 

बत्थानि पत्तानि, सेसानिपि अत्थि, एकेकं पन न पापृणाति, छिन्दित्वा दातब्बानि। छिन्दन्तेहि च अड्डमण्डलादीनं वा 
उपाहनथविकादीनं वा पहोनकानि खण्डानि कत्वा दातब्बानि, हेट्टिमपरिच्छेदेन चतुरङ्गलवित्थारम्पि अनुवातप्पहोनकायामं खण्डं कत्वा 
दातुं वट्टति। अपरिभोगं पन न कातब्बन्ति एवमेत्थ चीवरस्स अप्पहोनकभावो चीवरविकलकं । छिन्दित्वा दिन्ने पनेतं तोसितं होति। अथ 
कुसपातो कातब्बो, सचेपि एकस्स भिक्खुनो कोट्ठासे एकं वा द्वे वा वत्थानि नप्पहोन्ति, तत्थ अञ्ञं सामणकं परिक्खारं ठपेत्वा यो तेन 
तुस्सति, तस्स तं भागं दत्वा पच्छा कुसपातो कातब्बो। इदम्पि चीवरविकलकन्ति अन्धट्ठकथायं वुत्तं । 


पुग्गलविकलकं नाम दस दस भिक्खू गणेत्वा वग्गं करोन्तानं एको वग्गो न पूरति, अट् वा नव वा होन्ति, तेसं अट्ट वा नव वा 
कोड्टासा “तुम्हे इमे गहेत्वा विसुं भाजेथा”ति दातब्बा। एवमयं पुग्गलानं अप्पहोनकभावो पुग्गलविकलकं नाम। विसुं दिन्ने पन तं तोसितं 
होति, एवं तोसेत्वा कुसपातो कातब्बोति। अथ वा विकलके तोसेत्वाति यो चीवरविभागो ऊनको, तं अञ्जेन परिक्खारेन समं कत्वा 
कुसपातो कातब्बोति इममत्थं दस्सेति “सचे सब्ब्रेसं पञ्च पञ्च वत्थानी”तिआदिना। 


१९९. इतो परं तेसु तेसु वत्थूसु आगतवसेन अट्ठकथायं वृत्तेसु विनिच्छयेसु सन्तेसुपि तेसं विनिच्छयानं अट्टमातिकाविनिच्छयतो 
अविमृत्तत्ता अट्टमातिकाविनिच्छयेस्वेव पक्खिपित्वा दस्सेतुं “इदानि अट्रिमा, भिक्खवेतिआदिमाह। या ता अट्ट मातिका भगवता 
वुत्ता, तासं अइन्नं मातिकानं वसेन विनिच्छयो इदानि वेदितब्बोति योजना । परिक्खेपारहट्टानेन परिच्छिन्नाति इमिना अपरिक्खित्तस्स 
विहारस्स धुवसन्निपातट्ठानादितो पठमलेडटपातस्स अन्तो उपचारसीमाति दस्सेति। इदानि दुतियलेडटपातस्स अन्तोपि उपचारसीमायेवाति 
दस्सेतुं “अपिचा तिआदि आरद्धं। धुवसन्निपातड्डानम्पि परियन्तगतमेव गहेतब्बं। “एवं सन्ते तियोजने ठिता लाभं 
गण्हिस्सन्ती”तिआदिना इमे लाभग्गहणादयो उपचारसीमावसेनेव होति, न अविप्पवाससीमावसेनाति दस्सेति, तेन च इमानि 
लाभग्गहणादीनियेव उपचारसीमायं कत्तब्बानि, न अपलोकनकम्मादीनि चत्तारि कम्मानि, तानि पन अविप्पवाससीमादीसुयेव 
कत्तब्बानीति पकासेति। तथा हि वृत्तं सारत्थदीपनियं (सारत्थ° टी० महावग्ग ३.३७९) “भिक्खुनीनं आरामप्पवेसनसेनासनपुच्छनादि 
परिवासमानत्तारोचनवस्सच्छेदनिस्सयसेनासनग्गाहादि विधानन्ति इदं सब्बं इमिस्सायेव उपचारसीमाय वसेन वेदितब्ब''न्ति। 


लाभत्थाय ठपिता सीमा लाभसीमा । लोके गामसीमादयो विय लाभसीमा नाम विसुं पसिद्धा नत्थि, केनायं अनुञ्जाताति आह “नेव 
सम्मासम्बुद्धेना”तिआदि। एतेन नायं सासनवोहारसिद्धा, लोकवोहारसिद्भा एवाति दस्सेति। जनपदपरिच्छेदोति इदं 
लोकपसिद्धसीमासद्दत्थवसेन वुत्तं, परिच्छेदब्भन्तरम्पि सब्बं जनपदसीमाति गहेतब्बं। जनपदो एव जनपदसीमा, एवं रट्टसीमादीसुपि । 
तेनाह “आणापवत्तिद्ठान न्तिआदि। पथवीवेमज्झगतस्साति याव उदकपरियन्ता खण्डसीमत्ता वुत्तं । उपचारसीमादीसु पन 
अबद्धसीमासु हेट्ठापथवियं सब्बत्थ ठितानं न पापुणाति, कूपादिपवेसारहट्ठाने ठितानञ्जेव पापुणातीति हेड्ठा सीमकथायं वृत्तनयेनेव 
तंतंसीमड्टभावो वेदितब्बो। चक्कवाळसीमाय दिन्नं पथवीसन्धारकउदकड्टानेपि ठितानं पापुणाति सब्बत्थ चक्कवाळवोहारत्ताति। 
समानसंवासअविप्पवाससीमासु दिन्नस्स इदं नानत्तं - “अविप्पवाससीमाय दम्मी” ति दिन्नं गामड्ठानं न पापुणाति। कस्मा? “ठपेत्वा 
गामञ्च गामूपचारञ्चा”ति (महाव० १४४) वुत्तत्ता। “समानसंवासकसीमायदम्मी”ति दिन्नं पन गामे ठितानम्पि पापुणातीति। 


२००-९. बुद्धाधिवुत्थोति बुद्धेन भगवता अधिवुत्थो | एकस्मिन्ति एकस्मिं विहारे । पाकवत्तन्ति निबद्धदानं । बत्ततीति पवत्तति। 
तेहि वत्तब्बन्ति येसं सम्मुखे एस देति, तेहि भिक्खूहि वत्तब्बं । 


२०२. दुतियभागे पन थेरासनं आरुळहेति याव सङ्घनवकं एकवारं सब्बेसं भागं दत्वा चीवरे अपरिक्खीणे पुन सब्बेसं दातुं 
दुतियभागे थेरस्स दिन्नेति अत्थो। पुब्बे वुत्तनयेनाति “तुय्हेव भिक्खु तानि चीवरानी "ति (महाव० ३६३) भगवता वुत्तनयेन। 
पंसुकूलिकानम्पि वट्टतीति “तुय्हं देमा”ति अवत्वा, 'भिक्खूनं देम, थेरानं देमा”ति वुत्तत्ता “पंसुकूलिकानम्पि वट्टती”ति सारत्थदीपनियं 
(सारत्थ० टी० महावग्ग ३.३७९) वुत्तं। विमतिविनोदनियं (वि० वि० टी० महावग्ग २.३७९) पन पंसुकूलिकानम्पि वट्टतीति एत्थ “तुयहं 
देमा”ति अवृत्तत्ताति कारणं वदन्ति। यदि एवं “सङ्घस्स देमा' ति वृत्तपि वड्टेय्य, “भिकखूनं देम, थेरानं देम, सङ्घस्स देमा^ति वचनतो भेदो 
न दिस्सति, वीमंसितब्बमेत्थ कारणन्ति। पारुपितुं वट्टतीति पंसुकूलिकानं वट्टुति। सामिकेहि विचारितमेवाति 
उपाहनत्थविकादीनमत्थाय विचारितमेव। 

२०३. उपड दातब्बन्ति यं उभतोसङ्घस्स दिन्नं, ततो उपड्टं भिक्खूनं उपड्टं भिकखुनीनं दातब्बं । सचेपि एको भिक्खु होति, एका वा 
भिक्खुनी, अन्तमसो अनुपसम्पन्नस्सपि उपड्डमेव दातब्बं । “भिक्खुसङ्घस्स च भिक्खुनीनञ्च दम्मी”ति वुत्ते पन न मज्झे भिन्दित्वा 
दातब्बन्ति एत्थ यस्मा भिक्खुनिपक्खे सङ्घस्स पच्चेकं अपरामडत्ता भिकखुनीनं गणनाय भागो दातब्बोति दायकस्स अधिप्पायोति 
सिज्झति, तथा दानञ्च भिक्खूपि गणेत्वा दिन्ने एव युज्जति। इतरथा हि “कित्तकं भिक्खूनं दातब्बं, कित्तकं भिक्खुनीन”न्ति न 
विञ्ञायति, तस्मा “भिक्खुसङ्घस्सा"ति वुत्तवचनम्पि “भिक्खून'न्ति वुत्तवचनसदिसमेवाति आह “भिक्खू च भिक्खुनियो च गणेत्वा 
दातब्ब''न्ति। तेनाह “पुग्गलो...पे०... भिक्खुसङ्घग्गहणेन गहितत्ता”ति। “भिक्खुसङ्घस्स च भिक्खुनीनञ्च तुय्हञ्चा”ति वुत्ते पन 
पुग्गलो विसुं न लभतीति इदं अद्कथापमाणेनेव गहेतब्बं, न हेत्थ विसेसकारणं उपलब्भति। तथा हि “उभतोसङ्घस्स च तुस्हञ्च 
दम्मी"ति वृत्ते सामञ्जविसेसवचनेहि सङ्गहितत्ता यथा पुग्गलो विसुं लभति, एवमिधापि “भिक्खुसङ्घस्स च तुय्हञ्चा”ति 
सामञ्ञविसेसवचनसब्भावतो भवितब्बमेव विसुं पुग्गलपटिवीसेनाति विञ्जायति, तस्मा अट्ठकथावचनमेवेत्थ पमाणं | पापुणनद्वानतो 
एकमेव लभतीति अत्तनो वस्सग्गेन पत्तद्ठानतो एकमेव कोट्टासं लभति। तत्थ कारणमाह “कस्मा? भिक्खुसङ्घग्गहणेन गहितत्ता”ति, 
भिक्खुसङ्घग्गहणेनेव पुग्गलस्सपि गहितत्ताति अधिप्पायोति सारत्थदीपनियं (सारत्थ० टी० महावग्ग ३.३७९) वुत्तं । 


विमतिविनोदनियं (वि० वि० टी० महावग्ग २.३७९) पन भिक्खुसङ्सद्देन भिक्खूनञ्जेव गहितत्ता, पुग्गलस्स पन “तुय्हञ्चा”ति 
विसुं गहितत्ता च तत्थस्स अग्गहितत्ता दडुब्बा, “भिक्खूनञ्च भिक्खुनीनञ्च तुय्हञ्चा”ति वृत्तद्ठानसदिसत्ताति अधिप्पायो। पुग्गलप्पधानो 
हेत्थ सङ्घ-सद्दो दडुब्बो। केचि पन “भिक्खुसङ्घग्गहणेन गहितत्ता”ति पाठं लिखन्ति, तं न सुन्दरं तस्स विसुं लाभग्गहणे कारणवचनत्ता। 
तथा हि “विसुं सङ्घग्गहणेन गहितत्ता”ति विसुं पुग्गलस्सपि भागग्गहणे कारणं वुत्तं। यथा चेत्थ पुग्गलस्स अग्गहणं, एवं उपरि 
““भिक्खुसङ्घस्स च तुय्हञ्चा"तिआदीसुपि विसुं सङ्घादिसह्देहि पुग्गलस्स अग्गहणं दड्डुब्बं। यदि हि गहणं सिया, सङ्घतोपि विसुम्पीति 
भागद्वयं लभेय्य उभयत्थ गहितत्ताति वृत्तं । पूजेतब्बन्तिआदि गिहिकम्मं न होतीति दस्सनत्थं वुत्तं । भिक्खुसङ्घस्स हराति इदं 
पिण्डपातहरणं सन्धाय वुत्तं । तेनाह “ भुञ्जितुं वट्ठती ति। “भिक्खुसङ्घस्स हरा "ति वृत्तेपि हरितब्बन्ति ईदिसं गिहिवेय्यावच्चं न 
होतीति कत्वा वुत्तं । 


२०४. अन्तोहेमन्तेति इमिना अनत्थते कथिने वस्सानं पच्छिमे मासे दिन्नं पुरिमवस्संवुत्थानञ्ञेव पापुणाति, ततो परं हेमन्ते दिन्नं 
पच्छिमवस्संवुत्थानम्पि बुत्थवस्सत्ता पापुणाति, हेमन्ततो पन परं पिट्टिसमये “वस्संवुत्थसङ्घस्सा”ति एवं परिच्छिन्दित्वा दिन्नं अनन्तरे 
वस्से वा ततो परेसु वा यत्थ कत्थचि तस्मिं भिक्खुभावे बुत्थवस्सानं सब्बेसं पापुणाति। ये पन सब्बथा अवुत्थवस्सा, तेसं न पापुणातीति 
दस्सेति। लक्खणञ्ञू वदन्तीति विनयलक्खणञ्जुनो आचरिया वदन्ति। लक्खणञ्ञू वदन्तीति इदं सन्निट्ठानवचनं, अट्टकथासु 
अनागतत्ता पन एवं वुत्तं । बहिउपचारसीमायं...पे०... सब्बेसं पापुणातीति यत्थ कत्थचि वुत्थवस्सानं सब्बेसं पापुणातीति अधिप्पायो। 
तेनेव मातिकाइकथायम्पि (कङ्क० अट्टः अकालचीवरसिक्खापदवण्णना) “सचे पन बहिउपचारसीमायं ठितो 'वस्संवुत्थसङ्घस्स दम्मी'ति 
बदति, यत्थ कत्थचि वुत्थवस्सानं सब्बेसं सम्पत्तानं पापुणाती" ति वुत्तं। गण्ठिपदेसु पन “वस्सावासस्स अननुरूपे पदेसे ठत्वा वुत्तत्ता 
वस्संबुत्थानञ्च अवुत्थानञ्च सब्बेसं पापुणाती ति वुत्तं, तं न गहेतब्बं । न हि “वस्संवुत्थसङ्घस्स दम्मी "ति वुत्ते अवुत्थवस्सानं 
पापुणाति । सब्बेसम्पीति तस्मिं भिक्खुभावे वुत्थवस्सानं सब्बेसम्पीति अत्थो दड॒ब्बो “वस्संवुत्थसङ्कस्सा” ति वृत्तत्ता। सम्मुखीभूतानं 
सब्बेसम्पीति एत्थापि एसेव नयो। एवं वदतीति वस्संवुत्थसङ्घस्स दम्मीति वदति। अतीतवस्सन्ति अनन्तरातीतवस्सं । 


२०५. इदानि “आदिस्स देती”ति पदं विभजन्तो “आदिस्स देतीति एत्था'तिआदिमाह। तत्थ यागुया वा...पे०... भेसज्जे वा 
आदिसित्वा परिच्छिन्दित्वा देन्तो दायको आदिस्स देति नामाति योजना। सेसं पाकटमेव। 


२०६. इदानि “पुग्गलस्स देती "ति पदं विभजन्तो आह “पुग्गलस्स देति एत्था तिआदि। सङ्घतो च गणतो च विनिमुत्तस्स अत्तनो 
कुलूपकादिपुग्गलस्स देन्तो दायको पुग्गलस्स देति नाम। तं पन पुग्गलिकदानं परम्मुखा वा होति सम्मुखा वा। तत्थ परम्मुखा देन्तो “इदं 
चीवरं इत्थन्नामस्स दम्मी"ति नामं उद्धरित्वा देति, सम्मुखा देन्तो च भिकखुनो पादमूले चीवरं ठपेत्वा “इदं, भन्ते, तुम्हाकं दम्मी"ति वत्वा 
देति, तदुभयथापि देन्तो पुग्गलस्स देति नामाति अत्थो। न केवलं एकस्सेव देन्तो पुग्गलस्स देति नाम, अथ खो अन्तेवासिकादीहि सद्भि 
देन्तोपि पुग्गलस्स देति नामाति दस्सेतुं “सचे पना तिआदिमाह । तत्थ उद्देसं गहेतुं आगतोति तस्स सन्तिके उद्देसं अग्गहितपुब्बस्सपि 
उद्देसं गण्हिस्सामीति आगतकालतो पट्टाय अन्तेवासिकभावूपगमनतो वुत्तं। गहेत्वा गच्छन्तोति परिनिड्टितउद्देसो हृत्वा गच्छन्तो । वत्तं 

कत्वा उद्देसपरिपुच्छादीनि गहेत्वा विचरन्तानन्ति इदं “उद्देसन्तेवासिकान न्ति इमस्सेव विसेसनं । तेन उद्देसकाले आगन्त्वा 
उद्देसं गहेत्वा गन्त्वा अञ्ञत्थ निवसन्ते अनिबद्धचारिके निवत्तेति। 


एवं चीवरक्खन्धके (महाव० ३७९) आगतअट्ठमातिकावसेन चीवरविभजनं दस्सेत्वा इदानि तस्मिंयेव चीवरक्खन्धके मज्झे 
आगतेसु वत्थूसु आगतनयं निवत्तेत्वा दस्सेन्तो “सचे कोचि भिक्खू 'तिआदिमाह । तत्थ कि कातब्बन्ति पुच्छाय तस्सेव तानि 
चीवरानीति विस्सज्जना, सेसानि जापकादिवसेन वुत्तानि। पञ्च मासेति अच्चन्तसंयोगे उपयोगवचनं । बडि पयोजेत्वा 
ठपितउपनिक्खेपतोति वस्सावासिकत्थाय वेय्यावच्चकरेहि वड्डिं पयोजेत्वा ठपितउपनिक्खेपतो । ततुप्पादतोति 
नाळिकेरारामादिततुप्पादतो। अट्कथायं पन “इदं इध वस्संवुत्थसङ्घस्स देमाति वा वस्सावासिकं देमाति वा वत्वा दिन्नं तं 
अनत्थतकथिनस्सपि पञ्च मासे पापुणाती" ति वुत्तं, तं वस्सावासिकलाभवसेन उप्पन्ने लब्भमानविसेसं दस्सेत्‌ं वुत्तं । तत्थ इधाति 
अभिलापमत्तमेवेतं, इध-सहं विना “वस्संवुत्थसङ्घस्स देमा "ति वुत्तेपि सो एव नयो। अनत्थतकथिनस्सपि पञ्च मासे पापुणातीति 
वस्सावासिकलाभवसेन उप्पन्नत्ता अनत्थतकथिनस्सपि बुत्थवस्सस्स पञ्च मासे पापुणाति, ततो परं पन उप्पन्नवस्सावासिकं पुच्छितब्बं 
“किं अतीतवस्से इदं वस्सावासिकं, उदाह अनागतवस्से"ति। तत्थ ततो परन्ति पञ्चमासतो परं, गिम्हानस्स पठमदिवसतो पट्टायाति 
अत्थो। 


ठितिका पन न तिट्ठतीति एत्थ अड्डिताय ठितिकाय पुन अञ्जस्मिं चीवरे उप्पन्ने सचे एको भिक्खु आगच्छति, मज्झे छिन्दित्वा 
द्वीहिपि गहेतब्बं । ठिताय पन ठितिकाय पुन अञ्जस्मिं चीवरे उपपन्ने सचे नवकतरो आगच्छति, ठितिका हेट्ठा गच्छति । सचे वुड़तरो 
आगच्छति, ठितिका उद्धं आरोहति। अथ अञ्जो नत्थि, पुन अत्तनो पापेत्वा गहेतब्बं। दुग्गहितानीति अग्गहितानि, सङ्गिकानेव होन्तीति 
अत्थो। “पातिते कुसे ति एककोट्टासे कुसदण्डके पातितमत्ते सचेपि भिक्खुसहस्सं होति, गहितमेव नाम चीवरं। “नाकामा भागो 
दातब्बो”ति अट्टकथावचनं (महाव० अट्ट? ३६३), तत्थ गहितमेव नामाति “इमस्स इदं पत्त न्ति किञ्चापि न विदितं, ते पन भागा 
अत्थतो तेसं पत्तायेवाति अधिप्पायो। 


सत्ताहवारेन अरुणमेव उट्ठापेतीति इदं नानासीमविहारेसु कत्तब्बनयेन एकस्मिम्पि विहारे द्वीसु सेनासनेसु निवुत्थभावदस्सनत्थं 
वुत्तं, अरुणुड्ठापनेनेव तत्थ वुत्थो होति, न पन वस्सच्छेदपरिहाराय। अन्तोउपचारसीमाय हि यत्थ कत्थचि अरुणं उद्दापेन्तो अत्तना 
गहितसेनासनं अप्पविट्टोपि बुत्थवस्सो एव होति। गहितसेनासने पन निबुत्थो नाम न होति, तत्थ अरुणुड्टापने सति होति। तेनाह 
“पुरिमस्मिं बहुतरं निवसति नामा”ति। एतेन च इतरस्मिं सत्ताहवारेनपि अरुणुड्ठापने सति एव अप्पतरं निवसति नाम होति, नासतीति 
दीपितं होति। इदन्ति एकाधिप्पायदानं | नानालाभेहीतिआदीसु नाना विसुं विसुं लाभो एतेसूति नानालाभा, द्वे विहारा, तेहि नानालाभेहि। 
नाना विसुं विसुं पाकारादीहि परिच्छिन्नो उपचारो एतेसन्ति नानूपचारा, तेहि नानूपचारेहि। एकसीमविहारेहीति एकसीमायं द्वीहि 
बिहारेहीति सारत्थदीपनियं (सारत्थ० टी० महावग्ग ३.३६४) वुत्तं। नानालाभेहीति विसुं विसुं निबद्धवस्सावासिकलाभेहि। 
नानूपचारेहीति नानापरिक्खेपनानाद्वारेहि । एकसीमविहारेहीति द्विन्नं विहारानं एकेन पाकारेन परिक्खित्तत्ता एकाय उपचारसीमाय 
अन्तोगतेहि द्वीहि विहारेहीति विमतिविनोदनियं (वि० वि० टी० महावग्ग २.३६४) | सेनासनग्गाहो पटिप्पस्सम्भतीति पठमं गहितो 
पटिप्पस्सम्भति । तत्थाति यत्थ सेनासनग्गाहो पटिप्पस्सम्भति, तत्थ। 


२०७. भिक्खुस्स कालकतेति एत्थ कालकत-सद्दो भावसाधनोति आह “कालकिरियाया ति | पाळियं गिलानुपट्ठाकानं चीवरदाने 
सामणेरानं तिचीवराधिट्ठानाभावा “चीवरञ्च पत्तञ्चाँतिआदि सब्बत्थ वुत्तं । 


२०८. सचेपि सहस्सं अग्घति, गिलानुपड्ठाकानञ्ञेव दातब्बन्ति सम्बन्धो । अञ्जन्ति तिचीवरपत्ततो अञ्जँ । अप्पग्घन्ति 
अतिजिण्णादिभावेन निहीनं । ततोति अवसेसपरिक्खारतो । सब्बन्ति पत्तं चीवरञ्च। तत्थ तत्थ सङ्कस्सेवाति तस्मिं तस्मिं विहारे 
सङ्घस्सेव । भिक्खुनो कालकतट्ठानं सन्धाय “इधा”ति वत्तब्बे “तत्था”ति वृत्तत्ता विच्छावचनत्ता च परिक्खारस्स ठपितद्ठानं वुत्तन्ति 
विज्ञायति | पाळियं अविस्सज्जिकं अवेभङ्गिकन्ति आगतानागतस्स चातुद्दिसस्स सङ्घस्सेव सन्तकं हुत्वा कस्सचि अविस्सज्जिकं 
अवेभङ्गिकञ्च भवितुं अनुजानामीति अत्थो। “सन्ते पतिरूपे गाहके ति वुत्तत्ता गाहके असति अदत्वा भाजितेपि सुभाजितमेवाति 
दडुब्बं । दक्खिणोदकं पमाणन्ति एत्थ सारत्थदीपनियं (सारत्थ° टी० महावग्ग ३.३७६) ताव “यत्थ पन दक्खिणोदकं पमाणन्ति 

भिक्खू यस्मिं रड्टे दक्खिणोदकपटिग्गहणमत्तेनपि देय्यधम्मस्स सामिनो होन्तीति अधिप्पायो'ति वुत्तं । विमतिविनोदनियं (वि० वि० 
टी० महावग्ग २.३७६) पन “दक्खिणोदकं पमाणन्ति एत्तकानि चीवरानि दस्सामीति पठमं उदकं पातेत्वा पच्छा देन्ति, तं येहि गहितं, ते 
भागिनोव होन्तीति अधिप्पायोति वुत्तं। परसमुद्देति जम्बुदीपे | तम्बपण्णिदीपञ्हि उपादायेस एवं वृत्तो। 


“मतकचीवरं अधिट्टाती”ति एत्थ मग्गं गच्छन्तो तस्स कालकिरियं सुत्वा अविहारङ्ठाने चे द्वादसहत्थब्भन्तरे अञ्जेसं भिक्खूनं 
अभावं जत्वा “इदं चीवरं मय्हं पापुणाती "ति अधिट्ठाति, स्वाधिट्टितं । तेन खो पन समयेन अञ्ञतरो भिक्खु बहुभण्डो बहुपरिक्खारो 
कालकतो होति। भगवतो एतमत्थं आरोचेसुं, “भिक्खुस्स, भिकखवे, कालकते सङ्घो सामी पत्तचीवरे। अपिच गिलानुपट्टाका बहुपकारा, 
अनुजानामि, भिक्खवे, तिचीवरञ्च पत्तञ्च गिलानुपड़ाकानं दातुं । यं तत्थ लहुभण्डं लहुपरिक्खारं, तं सम्मुखीभूतेन सङ्घेन भाजेतुं। यं 
तत्थ गरुभण्डं गरुपरिक्खारं, तं आगतानागतस्स चातुद्दिसस्स सङ्घस्स अविस्सज्जिकं अवेभङ्गिक "न्ति (महाव० ३६९) इमिना पाठेन 
भगवा सब्बञ्जू भिक्खूनं आमिसदायज्जं विचारेसि। 


तत्थ तिचीवरपत्तअवसेसलहुभण्डगरुभण्डवसेन आमिसदायज्जं तिविधं होति । तेसु तिचीवरपत्तं गिलानुपड्डाकस्स भागो होति, 
अवसेसलहुभण्डं सम्मुखीभूतसङ्घस्स, पञ्चवीसतिविध गरुभण्डं चातुद्दिससङ्घस्स | इमिना इतो तिविधभण्डतो अञ्जं भिक्खुभण्डं नाम 
नत्थि, इमेहि तिविधेहि पुग्गलेहि अञ्जो दायादो नाम नत्थीति दस्सेति । इदानि पन विनयधरा “भिक्खूनं अकप्पियभण्डं गिहिभूता जातका 
लभन्ती”ति वदन्ति, तं कस्माति चे? “ये तस्स धने इस्सरा गहट्ठा वा पब्बजिता वा, तेसं दातब्ब”न्ति अट्डकथायं आगतत्ताति। सच्चं 
आगतो, सो पन पाठो विस्सासग्गाहविसये आगतो, न दायज्जगहणड्टाने । “गहट्ठा वा पब्बजिता वा इच्चेव आगतो, न “जातका 
अज्ञातका वा”ति, तस्मा जातका वा होन्तु अज्ञातका वा, ये तं गिलानं उपडुहन्ति, ते गिलानुपड्ाकभागभूतस्स धनस्स इस्सरा 
गहट्टपब्बजिता, अन्तमसो मातुगामापि। ते सन्धाय “तेसं दातब्ब न्ति वुत्तं, न पन ये गिलानं नुपट्टहन्ति, ते सन्धाय। वुत्तञ्हि अट्टकथायं 
(महाव० अड्ट० ३६९) “गिलानुपट्ठाको नाम गिही वा होतु पब्बजितो वा, अन्तमसो मातुगामोपि, सब्बे भागं लभन्ती"ति। 


अथ वा यो भिक्खु अत्तनो जीवमानकालेयेव सब्बं अत्तनो परिक्खारं निस्सज्जित्वा कस्सचि जातकस्स वा अञ्ञजातकस्स वा 
गहड्डस्स वा पब्बजितस्स वा अदासि, कोचि च जातको वा अज्ञातको वा गहट्टो वा पब्बजितो वा विस्सासं अग्गहेसि, तादिसे सन्धाय “ये 
तस्स धनस्स इस्सरा गहट्ठा वा पब्बजिता वा, तेसं दातब्ब" न्ति वुत्तं, न पन अतादिसे जातके । वृत्तञ्हि अट्ठकथायं (महाव० अट्ट० ३६९) 
“सचे पन सो जीवमानोयेव सब्बं अत्तनो परिक्खारं निस्सञ्जित्वा कस्सचि अदासि, कोचि वा विस्सासं अग्गहेसि, यस्स दिन्नं, येन च 
गहितं, तस्सेव होति, तस्स रुचिया एव गिलानुपट्ठाका लभन्ती”ति । एवं होतु, कप्पियभण्डे पन कथन्ति? तम्पि “गिहिजातकानं 
दातब्ब'न्ति पाळियं वा अट्डकथायं वा टीकासु वा नत्थि, तस्मा विचारेतब्बमेतं । 


चीवरभाजनकथावण्णना निद्टिता। 
पिण्डपातभाजनकथावण्णना 


२०९. इदानि पिण्डपातभाजनविनिच्छयं कथेतुं “पिण्डपातभाजने पना तिआदिमाह । तत्थ सेनासनक्खन्धके सेनासनभाजनेयेव 
पठमं आगतेपि चतुपच्चयभाजनविनिच्छयत्ता पच्चयानुक्कमेन पिण्डपातभाजनं पठमं दस्सेति। पिण्डपातभाजने पन सङ्घ भत्तादीसु अयं 
विनिच्छयोति सम्बन्धो । कथं एतानि सङ्घभत्तादीनि भगवता अनुञ्जातानीति आह अनुजानामि...पे०... अनुञ्ञातेस्‌ ति । सङ्घस्स 
अत्थाय आभतं भत्तं सङ्घभत्तं यथा “आगन्तुकस्स आभतं भत्तं आगन्तुकभत्त' न्ति। सङ्घतो उद्दिस्स उद्दिसित्वा दातब्बं भत्तं उद्देसभत्तं । 
निमन्तेत्वा दातब्बं भत्तं निमन्तनभत्तं। सलाकं पातेत्वा गाहेतब्बं भत्तं सलाकभत्तं। पक्खे पक्खदिवसे दातब्बं भत्तं पक्खभत्तं । उपोसथे 
उपोसथदिवसे दातब्बं भत्तं उपोसथभत्तं। पाटिपदे उपोसथदिवसतो दुतियदिवसे दातब्बं भत्तं पाटिपदभत्तन्ति विग्गहो । ठितिका नाम 
नत्थीति सङ्घत्थेरतो पट्टाय वस्सग्गेन गाहणं ठितिका नाम। 


अत्तनो विहारद्वारेति विहारस्स द्वारकोइकसमीपं सन्धाय वुत्तं। भोजनसालायाति भत्तुहदेसद्ठानभूताय भोजनसालायं। वस्सग्गेनाति 
वस्सकोड्ठासेन । दिन्नं पनाति वत्वा यथा सो दायको वदति, तं विधि दस्सेतुं “सङ्घतो भन्तेतिआदिमाह। अन्तरघरेति अन्तोगेहे। 
अन्तोउपचारगतानन्ति एत्थ गामद्वारवीथिचतुक्केसु द्वादसहत्थब्भन्तरं उपचारो नाम। 

अन्तरघरस्स उपचारे पन लब्भमानविसेसं दस्सेतुं “घरूपचारो चेत्था”तिआदिमाह। एकवळञ्जन्ति एकेन द्वारेन वळञ्जितब्बं। 
नानानिवेसनेसूति नानाकुलस्स नानूपचारेसु निवेसनेसु । लज्जी पेसलो अगतिगमनं वज्जेत्वा मेधावी च उपपरिक्खित्वा उद्दिततीति आह 
“पेसलो लज्जी मेधावी इच्छितब्बो”ति। निसिन्नस्सपि निद्दायन्तस्सपीति अनादरे सामिवचनं, बुड्डतरे निद्दायन्ते नवकस्स गाहितं 
सुग्गाहितन्ति अत्थो। तिचीवरपरिवारं वाति एत्थ “उदकमत्तलाभी विय अञ्जोपि उद्देसभत्तं अलभित्वा वत्थादिअनेकप्पकारकं लभति 
चे, तस्सेव त”न्ति गण्ठिपदेसु वृत्तं। अत्तनो रुचिवसेन यं किञ्चि वत्वा आहरितुं विस्सज्जितत्ता विस्सट्ठदूतो नाम। यं इच्छतीति 
“उद्देसभत्तं देथा"तिआवीनि वदन्तो यं इच्छति। पुच्छासभागेनाति पुच्छासदिसेन। 


"गएका कूटड्वितिका नाम होती”ति वत्वा तमेव ठितिकं विभावेन्तो “रज्ञो वा ही तिआदिमाह । अञ्जेहि उद्देसभत्तादीहि 
अमिस्सेत्वा विसुंयेव ठितिकाय गहेतब्बत्ता “एकचारिकभत्तानी””ति वुत्तं। थेय्याय हरन्तीति पत्तहारका हरन्ति। गीवा होतीति 
आणापकस्स गीवा होति। सब्बं पत्तस्सामिकस्स होतीति चीवरादिकम्पि सब्बं पत्तस्सामिकस्सेव होति, “मया भत्तमेव सन्धाय वुत्तं, न 
चीवरादि/ न्ति वत्वा गहेतुं वट्ठतीति अत्थो। मनुस्सानं वचनं कातुं वट्टतीति वुत्ता गच्छन्तीति मनुस्सानं वचनं कातुं वट्टतीति तेन 
भिकखुना वुत्ता गच्छन्ति। अकतभागो नामाति आगन्तुकभागो नाम, अदिन्नपुब्बभागोति अत्थो । सब्बो सङ्घो परिभूञ्जतूति वुत्तेति 
एत्थ “पठममेव 'सब्बसङ्गिकभत्तं देथा'ति वत्वा पच्छा “सब्बो सङ्घो परिभुञ्जतू'ति अवुत्तेपि भाजेत्वा परिभुञ्जितब्ब”न्ति गण्ठिपदेसु वृत्तं । 
कि आहरीयतीति अवत्वाति “कतरभत्तं तया आहरीयती"ति दायकं अपुच्छित्वा । पकतिठितिकायाति उद्देसभत्तठितिकाय। 


पिण्डपातभाजनकथावण्णना निद्ठिता। 
निमन्तनभत्तकथावण्णना 


२१०. “एत्तके भिक्खू सङ्घतो उद्दिसित्वा देथा"तिआदीनि अवत्वा “एत्तकानं भिक्खूनं भत्तं देथा”ति वत्वा दिन्नं सङ्किकं निमन्तनं 
नाम। पिण्डपातिकानम्पि वट्टतीति भिक्खापरियायेन वुत्तत्ता वटुति । पटिपाटियाति लद्धपटिपाटिया । बिच्छिन्दित्वाति “भत्तं 
गण्हथा”ति पदं अवत्वा। तेनेवाह “भत्तन्ति अवदन्तेना”ति। आलोपसङ्केपेनाति एकेकपिण्डवसेन। अयञ्च नयो निमन्तनेयेव, न 
उद्देसभत्ते। तस्स हि एकस्स पहोनकप्पमाणंयेव भाजेतब्बं, तस्मा उद्देसभत्ते आलोपडितिका नाम नत्थि। 


आरुळहायेव मातिकं। सङ्घतो अट्ट भिक्खूति एत्थ ये मातिकं आरुळहा, ते अट्ट भिक्खूति योजेतब्बं। 
उद्देसभत्तनिमन्तनभत्तादिसङ्गिक भत्तमातिकासु निमन्तनभत्तमातिकाय ठितिकावसेन आरुळहे भत्तुद्देसकेन वा सयं वा सङ्घतो उद्दिसापेत्वा 
गहेत्वा गन्तब्बं, न अत्तना रुचिते गहेत्वाति अधिप्पायो। मातिकं आरोपेत्वाति “सङ्घतो गण्हामी”तिआदिना वृत्तमातिकाभेदं दायकस्स 
बिञ्ञापेत्वाति अत्थो। “एकवारन्ति याव तस्मिं आवासे वसन्ति भिक्खू, सब्बे लभन्ती”ति गण्ठिपदेसु वुत्तं । अयं पनेत्थ अधिप्पायो - 
एकवारन्ति न एकदिवसं सन्धाय वुत्तं, यत्तका पन भिक्खू तस्मिं आवासे वसन्ति, ते सब्बे। एकस्मिं दिवसे गहितभिक्खू अञ्जदा 
अग्गहेत्वा याव एकवारं सब्बे भिक्खू भोजिता होन्तीति जानाति चे, ये जानन्ति, ते गहेत्वा गन्तब्बन्ति। पटिबद्धकालतो पट्टायाति तत्थेव 
वासस्स निबद्धकालतो पट्ठाय। 


निमन्तनभत्तकथावण्णना निद्धिता। 
सलाकभत्तकथावण्णना 


२११. उपनिबन्धित्वाति लिखित्वा । गामवसेनपीति येभुय्येन समलाभगामवसेनपि । बहूनि सलाकभत्तानीति तिसं वा चत्तारीसं वा 
भत्तानि। सचे होन्तीति अज्झाहरित्वा योजेतब्बं। सल्लक्खेत्वाति तानि भत्तानि पमाणवसेन सल्लक्खेत्वा। निग्गहेन दत्वाति दूरं गन्तुं 
अनिच्छन्तस्स निग्गहेन सम्पटिच्छापेत्वा। पुन विहारं आगन्त्वाति एत्थ विहारं अनागन्त्वा भत्तं गहेत्वा पच्छा विहारे अत्तनो पापेत्वा 
भुज्जितुम्पि वट्टति । एकगेहवसेनाति वीथियम्पि एकपस्से घरपाळिया वसेन। उद्दिसित्वापीति “असुककुले सलाकभत्तानि तुय्हं 
पापुणन्ती"ति वत्वा। 

२१२. वारगामेति अतिदूरत्ता वारेन गन्तब्बगामे। सद्ठितो वा पण्णासतो वाति दण्डकम्मत्थाय उदकघटं सन्धाय वुत्तं । 
विहारवारोति सब्बभिक्खूसु भिक्खाय गतेसु विहाररक्खणवारो । नेसन्ति विहारवारिकानं । फातिकम्ममेवाति विहाररक्खणकिच्चस्स 
पहोनकपटिपादनमेव । दूरत्ता निग्गहेत्वापि वारेन गहेतब्बो गामो वारगामो । विहारवारे नियुत्ता विहारवारिका, वारेन विहाररक्खणका । 
अञ्ञथत्तन्ति पसादञ्ञथत्तं । फातिकम्ममेव भवन्तीति विहाररक्खणत्थाय सङ्गेन दातब्बा अतिरेकलाभा होन्ति। एकस्सेव पापुणन्तीति 
दिवसे दिवसे एकेकस्सेव पापितानीति अत्थो। सङ्घनवकेन लद्धकालेति दिवसे दिवसे एकेकस्स पापितानि द्वे तीणि एकचारिकभत्तानि 
तेनेव नियामेन अत्तनो पापुणनड्टाने सङ्घनवकेन लद्धकाले। 


यस्स कस्सचि सम्मुखीभूतस्स पापेत्वाति एत्थ “येभुय्येन चे भिक्खू बहिसीमगता होन्ति, सम्मुखीभूतस्स यस्स कस्सचि पापेतब्बं 
सभागत्ता एकेन लद्धं सब्बेसं होति, तस्मिम्पि असति अत्तनो पापेत्वा दातब्ब"'न्ति गण्ठिपदेसु वुत्तं। रससलाकन्ति उच्छ्रससलाकं। 
सलाकवसेन पन गाहितत्ता न सादितब्बाति इदं असारुप्पवसेन वुत्तं, न धुतङ्गभेदवसेन। “सङ्घतो निरामिससलाका...पे०... 
वट्टुतियेवा”ति हि विसुद्धिमग्गे (विसुद्धि० १.२६) वुत्तं। सारत्थदीपनियम्यि (सारत्थ० टी० चूळवग्ग ३.३२५) - सङ्घतो 
निरामिससलाकापि विहारे पक्कभत्तम्पि वट्टतियेवाति साधारणं कत्वा विसुद्धिमग्गे (विसुद्धि० १.२६) वृत्तत्ता, “एवं गाहिते सादितन्बं, एवं 
न सादितब्ब”न्ति विसेसेत्वा अवृत्तत्ता च “भेसज्जादिसलाकायो चेत्थ किञ्चापि पिण्डपातिकानम्पि वट्टन्ति, सलाकवसेन पन गाहितत्ता न 
सादितब्बा”ति एत्थ अधिप्पायो वीमंसितब्बो। यदि हि भेसज्जादिसलाका सलाकवसेन गाहिता न सादितब्बा सिया, “सङ्घतो 
निरामिससलाका वट्टतियेवा ति न वदेय्य, “अतिरेकलाभो सङ्घभत्तं उद्देसभत्तन्तिआदिवचनतो (महाव० १२८) च “अतिरेकलाभं 
पटिक्खिपामी”ति सलाकवसेन गाहेतब्बं भत्तमेव पटिक्खित्तं, न भेसज्जं। सङ्घभत्तादीनि हि चुद्दस भत्तानियेव तेन न सादितब्बानीति 
बुत्तानि। खन्धकभाणकानं वा मतेन इध एवं वुत्तन्ति गहेतब्बन्ति वुत्तं। अग्गतो दातब्बा भिक्खा अग्गभिक्खा। अग्गभिक्खामत्तन्ति 
एककटच्छुभिक्खामत्तं। लद्धा वा अलद्धा वा स्वेपि गण्हेय्यासीति लद्धेपि अप्पमत्तताय वुत्तं। तेनाह “यावदत्थे लभति...पे०... 
अलभित्वा स्वे गण्हेय्यासीति वत्तब्बो”ति। अग्गभिक्खमत्तन्ति हि एत्थ मत्त-सद्दो बहुभावं निवत्तेति। 


सलाकभत्तं नाम विहारेयेव उद्दिसीयति विहारमेव सन्धाय दीयमानत्ताति आह “बिहारे अपापितं पना”तिआदि। तत्र 
आसनसालायाति तस्मिं गामे आसनसालाय। विहारं आनेत्वा गाहेतब्बन्ति तथा वत्वा तस्मिं दिवसे दिन्नभत्तं विहारमेव आनेत्वा 
ठितिकाय गाहेतब्बं। तत्थाति तस्मिं दिसाभागे। तं गहेत्वाति तं वारगामसलाकं अत्तना गहेत्वा। तेनाति यो अत्तनो पत्तवारगामे सलाकं 
दिसागमिकस्स अदासि, तेन। अनतिक्कमन्तेयेव तस्मिं तस्स सलाका गाहेतब्बाति यस्मा उपचारसीमट्टस्सेव सलाका पापुणाति, तस्मा 
तस्मिं दिसंगमिके उपचारसीमं अनतिक्कन्तेयेव तस्स दिसंगमिकस्स पत्तसलाका अत्तनो पापेत्वा गाहेतब्बा। 


देवसिकं पापेतब्बाति उपचारसीमायं ठितस्स यस्स कस्सचि वस्सग्गेन पापेतब्बा । एवं एतेसु अनागतेसु आसन्नविहारे भिक्खूनं 
भुञ्जितुं वति, इतरथा सङ्किकं होति। अनागतदिवसेति एत्थ कथं तेसं भिक्खूनं आगतानागतभावो विञ्ञायतीति चे? यस्मा ततो ततो 
आगता भिक्खू तस्मिं गामे आसनसालाय सन्निपतन्ति, तस्मा तेसं आगतानागतभावो सक्का विञ्ञातुं। अम्हाकं गोचरगामेति 
सलाकभत्तदायकानं गामे । भुञ्जितुं आगच्छन्तीति “महाथेरो एककोव विहारे ओहीनो अवस्सं सब्बसलाका अत्तनो पापेत्वा ठितो"ति 
मञ्ञमाना आगच्छन्ति । 


सलाकभत्तकथावण्णना निट्टिता। 
पक्खिकभत्तादिकथावण्णना 


२१३. अभिलक्खितेसु चतूसु पक्खदिवसेसु दातब्बं भत्तं पक्खिकं। अभिलक्खितेसूति एत्थ अभीति उपसारमत्तं, 
लक्खणियेसुइच्चेवत्थो, उपोसथसमादानधम्मस्सवनपूजासक्कारादिकरणत्थं लक्खितब्बेसु सल्लक्खेतब्बेसु उपलक्खेतब्बेसूति वुत्तं 
होति । स्वे पक्खोति अज्जपक्खिकं न गाहेतब्बन्ति अट्टमिया भुज्जितब्बं, सत्तमिया भुञ्जनत्थाय न गाहेतब्बं, दायकेहि 
नियमितदिवसेनेव गाहेतब्बन्ति अत्थो। तेनाह “सचे पना तिआदि। स्वे लूखन्ति अज्ज आवाहमङ्गलादिकरणतो अतिपणीतं भोजनं 
करीयति, स्वे तथा न भविस्सति, अज्जेव भिक्खू भोजेस्सामाति अधिप्पायो। सारत्थदीपनियं (सारत्थ० टी० चूळवग्ग ३.३२५) पन 

अञ्जथा वृत्तं। पक्खिकभत्ततो उपोसथिकभत्तस्स भेदं दस्सेन्तो आह “उपोसथड्रगनि समादियित्वा”तिआदि। उपोसथे दातब्बं 
भत्तं उपोसथिकं। 


पक्खिकभत्तादिकथावण्णना निट्टिता। 
आगन्तुकभत्तादिकथावण्णना 


२१४. निबन्धापितन्ति “असुकविहारे आगन्तुका भुञ्जन्तू”ति नियमितं । गमिको आगन्तुकभत्तम्पीति गामन्तरतो आगन्त्वा 
अवूपसन्तेन गमिकचित्तेन वसित्वा पुन अञ्ञत्थ गच्छन्तं सन्धाय वुत्तं, आवासिकस्स पन गन्तुकामस्स गमिकभत्तमेव लब्भति। “लेसं 
ओह्टेत्वा'ति वृत्तत्ता लेसाभावेन याव गमनपरिबन्धो विगच्छति, ताव भुञ्जितुं बट्टतीति जापितन्ति दडुब्बं । 


धुरभत्तादिकथावण्णना 
२१५. तण्डुलादीनि पेसेन्ति...पे०... वट्टतीति अभिहटभिकखत्ता वट्टति। 


२१६. तथा पटिग्गहितत्ताति भिक्खानामेन पटिग्गहितत्ता। पत्तं पूरेत्वा थकेत्वा दिन्नन्ति “गुळकभत्तं देमा ति दिन्नं । सेसं 
सुविञ्जेय्यमेव। 


पिण्डपातभाजनकथावण्णना निद्टिता। 
गिलानपच्चयभाजनकथावण्णना 


२१७. इतो परं पच्चयानुक्कमेन सेनासनभाजनकथाय वत्तब्बायपि तस्सा महाविसयत्ता, गिलानपच्चयभाजनीयकथाय पन 
अप्पविसयत्ता, पिण्डपातभाजनीयकथाय अनुलोमत्ता च तदनन्तरं तं दस्सेतुमाह “गिलानपच्चयभाजनीयं पना“ तिआदि । तत्थ 
राजराजमहामत्ताति उपलक्खणमत्तमेवेतं । ब्राह्मणमहासालगहपतिमहासालादयोपि एवं करोन्तियेव। घण्टि पहरित्वातिआदि हेट्ठा 
बुत्तनयत्ता च पाकटत्ता च सुविञ्ञेय्यमेव। उपचारसीमं...पे०... भाजेतब्बन्ति इदं सङ्घं उद्दिस्स दिन्नत्ता वुत्तं। कुम्भे पन आवज्जेत्वाति 
कुम्भं दिसामुखं कत्वा। सचे थिनं सप्पि होतीति कक्खळं सप्पि होति। थोकं थोकम्पि पापेतुं वट्टतीति एवं कते ठितिकापि तिड्ठति। 
सिङ्गिवेरमरिचादिभेसज्जम्पि अवसेसपत्तथालकादिसमणपरिक्खारोपीति इमिना न केवलं भेसज्जमेव गिलानपच्चयो होति, अथ खो 
अवसेसपरिक्खारोपि गिलानपच्चये अन्तोगधोयेवाति दस्सेति। 


गिलानपच्चयभाजनकथावण्णना निट्टिता। 
सेनासनग्गाहकथावण्णना 


२१८. सेनासनभाजनकथायं सेनासनग्गाहे विनिच्छयोति सेनासनभाजनमेवाह । तत्थ उतुकाले सेनासनग्गाहो च वस्सावासे 
सेनासनग्गाहो चाति कालवसेन सेनासनग्गाहो नाम दुविधो होतीति योजना। तत्थ उतुकालेति हेमन्तगिम्हानउतुकाले। वस्सावासेति 
वस्सानकाले । भिक्खुं उट्ठापेत्वा सेनासनं दातब्बं, अकालो नाम नत्थि दायकेहि “आगतानागतस्स चातुद्दिसस्स सङ्घस्स दम्मी”ति 
दिन्नसङ्गिकसेनासनत्ता। एकेकं परिवेणन्ति एकेकस्स भिक्खुस्स एकेकं परिवेणं। तत्थाति तस्मिं लद्भपरिवेणे। दीघसालाति 
चङ्कमनसाला। मण्डलमाळोति उपड्ठानसाला। अनुदहतीति पीळेति। अदातुं न लभतीति इमिना सञ्चिच्च अदेन्तस्स पटिबाहने 
पविसनतो दुक्कटन्ति दीपेति। जम्बुदीपे पनाति अरियदेसे भिक्खू सन्धाय वृत्तं। ते किर तथा पञ्ञापेन्ति। 


२१९. न गोचरगामो घट्टेतब्बोति वुत्तमेवत्थं विभावेति “न तत्थ मनुस्सा वत्तब्बा”तिआदिना। वितक्कं छिन्दित्वाति “इमिना 
नीहारेन गच्छन्तं दिस्वा निवारेत्वा पच्चये दस्सन्ती”ति एवरूपं वितक्कं अनुप्पादेत्वा। तेसु चे एकोति तेसु मनुस्सेसु एको पण्डितपुरिसो । 

भण्डपटिच्छादनन्ति पटिच्छादनभण्डं, सरीरपटिच्छादनं चीवरन्ति अत्थो। सुद्धचित्तत्ताव अनवज्जन्ति इदं पुच्छितक्खणे 
कारणाचिक्खणं सन्धाय वृत्तं न होति असुद्भचित्तस्सपि पुच्छितपञ्हविस्सज्जने दोसाभावा। एवं पन गते मं पुच्छिस्सन्तीति सञ्जाय 
अगमनं सन्धाय वृत्तन्ति दडुब्बं 


पटिजग्गितब्बानीति खण्डफुल्लाभिसङ्करणसम्मज्जनादीहि पटिजग्गितब्बानि। मुण्डवेदिकायाति चेतियस्स हम्मियवेदिकाय 
घटाकारस्स उपरि चतुरस्सवेदिकाय । कत्थ पृच्छितब्बन्ति पुच्छाय यतो पकतिया लब्भति, तत्थ पुच्छितब्बन्ति विस्सज्जना। कस्मा 
पुच्छितब्बन्तिआदि यतो पकतिया लब्भति, तत्थापि पुच्छनस्स कारणसन्दस्सनत्थं वुत्तं । पटिक्कम्माति विहारतो अपसक्कित्वा। तमत्थं 
दस्सेन्तो “योजनद्वियोजनन्तरे होती ति आह | उपनिकखेपन्ति खेत्तं वा नाळिकेरादिआरामं वा कहापणादीनि वा आरामिकानं 
निय्यातेत्वा “इतो उप्पन्ना वड्डि वस्सावासिकत्थाय होतू" ति दिन्नं । वत्तं कत्वाति तस्मिं सेनासने कत्तब्बवत्तं कत्वा। इति सद्धादेय्येति 
एवं हेट्ठा वृत्तनयेन सद्भाय दातब्बे वस्सावासिकलाभविसयेति अत्थो । 


वत्थु पनाति ततुप्पादे उप्पन्नरूपियं, तञ्च “ततो चतुपच्चयं परिभुञ्जथा ति दिन्नखेत्तादितो उप्पन्नत्ता कप्पियकारकानं हत्थे 
“कप्पियभण्डं परिभुञ्जथा ति दायकेहि दिन्नवत्थुसदिसं होतीति आह “कप्पियकारकानञ्ही'तिआदि। सङ्घसुहुतायाति सङ्घस्स 
हिताय । पुग्गलवसेनेव कातब्बन्ति परतो वकखमाननयेन भिक्खू चीवरेन किलमन्ति, एत्तकं नाम तण्डुलभागं भिकखूनं चीवरं कातुं 
रुच्चतीतिआदिना पुग्गलपरामासवसेनेव कातब्बं, “सङ्घो चीवरेन किलमती”तिआदिना पन सङ्घपरामासवसेन न कातब्बं। 
कप्पियभण्डवसेनाति सामञ्ञतो वुत्तमेवत्थं विभावेतुं “चीवरतण्डुलादिवसेनेव चा" ति वृत्तं । च-कारो चेत्थ पनसदत्थे वत्तति, न 
समुच्चयत्थेति दडुब्बं । पुग्गलवसेनेव कप्पियभण्डवसेन च अपलोकनप्पकारं दस्सेतुं “तं पन एवं कत्तब्बन्तिआदि वृत्तं । 


चीवरपच्चयं सल्लक्खेत्वाति सद्धादेय्यततुप्पादवसेन तस्मिं वस्सावासे लब्भमानचीवरसङ्कातं पच्चयं “एत्तक* न्ति परिच्छिन्दित्वा। 
सेनासनस्साति सेनासनग्गाहापणस्स । वुत्तन्ति महाअड्टकथायं वृत्तं। कस्मा एवं वुत्तन्ति आह एबञ्ही”तिआदि, सेनासनग्गाहापकस्स 
अत्तनाव अत्तनो गहणं असारुप्पं, तस्मा उभो अञ्ञमञ्जं गाहेस्सन्तीति अधिप्पायो। सम्मतसेनासनग्गाहापकस्स आणत्तिया अञ्ञेन 
गहितोपि गाहो रुहतियेवाति वेदितब्बं। अट्टुपि सोळसपि जने सम्मन्नितुं वट्टतीति विसुं विसुं सम्मन्नितुं वट्टति, उदाहृ एकतोति? 
एकतोपि वट्टति। एककम्मवाचाय सब्बेपि एकतो सम्मन्नितुं वटटति। निग्गहकम्ममेव हि सङ्घो सङ्घस्स न करोति। सम्मुतिदानं पन बहूनम्पि 
एकतो कातुं वट्टति। तेनेव सत्तसतिकक्खन्धके उब्बाहिकसम्मुतियं अट्टपि जना एकतो सम्मताति। आसनघरन्ति पटिमाघरं । मग्गोति 
उपचारसीमब्भन्तरगते गामाभिमुखमग्गे कतसाला वुच्चति, एवं पोकखरणिरुक्खमूलादीसुपि। रुक्खमूलादयो छन्ना कवाटबद्धाव 
सेनासनं । इतो परानि सुविञ्जेय्यानि। 


२२०. महालाभपरिवेणकथायं लभन्तीति तत्र वासिनो भिक्खू लभन्ति। बिजटेत्वाति एकेकस्स पहोनकप्पमाणेन वियोजेत्वा। 
आवासेसूति सेनासनेसु। पक्खिपित्वाति एत्थ पक्खिपनं नाम तेसु वसन्तानं इतो उप्पन्नवस्सावासिकदानं। पविसितब्बन्ति अञ्जेहि 
भिक्खूहि तस्मिं महालाभे परिवेणे वसित्वा चेतिये वत्तं कत्वाव लाभो गहेतब्बोति अधिप्पायो। 


२२१. पच्चयं विस्सज्जेतीति चीवरपच्चयं नाधिवासेति। अयम्पीति तेन विस्सज्जितपच्चयोपि। पादमूले ठपेत्वा साटकं देन्तीति 
पच्चयदायका देन्ति। एतेन गहड्टेहि पादमूले ठपेत्वा दिन्नम्पि पंसुकूलिकानम्पि वट्टतीति दस्सेति। अथ वस्सावासिकं देमाति वदन्तीति 
एत्थ “पंसुकूलिकानं न वट्टती”ति अज्झाहरित्वा योजेतन्बं । वस्सं वुत्थभिक्खूनन्ति पंसुकूलिकतो अञ्जेसं भिकखूनं । उपनिबन्धित्वा 
गाहेतब्बन्ति “इमस्मिं रुक्खे वा मण्डपे वा वसित्वा चेतिये वत्तं कत्वा गण्हथा"ति एवं उपनिबन्धित्वा गाहेतन्बं । 


पाटिपदअरुणतोतिआदि वस्सूपनायिकदिवसं सन्धाय वुत्तं। अन्तरामुत्तकं पन पाटिपदं अतिक्कमित्वापि गाहेतुं बट्ुति। “कत्थ नु 
खो वसिस्सामि, कत्थ वसन्तस्स फासु भविस्सति, कत्थ वा पच्चये लभिस्सामी”ति एवं उप्पन्नेन वितक्केन चरतीति वितक्कचारिको । 
इदानि यं दायका पच्छिमवस्संवुत्थानं बस्सावासिकं देति, तत्थ पटिपज्जनविधि दस्सेतुं “पच्छिमवस्सूपनायिकदिवसे पना तिआदि 
आरद्धं। आगन्तुको चे भिक्खूति चीवरे गाहिते पच्छा आगतो आगन्तुको भिक्खु । पत्तट्टानेति वस्सग्गेन आगन्तुकभिकखुनो पत्तड्ठाने । 
पठमवस्सूपगताति आगन्तुकस्स आगमनतो पुरेतरमेव पच्छिमिकाय वस्सूपनायिकाय वस्सूपगता। लद्धे लद्धन्ति पुनप्पुनं दायकानं 

सन्तिका आगतागतसाटकं । 


सादियन्तापि हि तेनेव वस्सावासिकस्स सामिनोति छिन्नवस्सत्ता वृत्तं। पठममेव कतिकाय कतत्ता “नेव अदातुं लभन्ती ति 
वत्तं, दातब्बं वारेन्तानं गीवा होतीति अधिप्पायो। तेसमेव दातब्बन्ति वस्सूपगतेसु अलद्भवस्सावासिकानं एकच्चानमेव दातब्बं। 
भतिनिविद्रुन्ति भतिं कत्वा विय निविट्टं परियिट्ठ | भतिनिविद्ठन्ति वा पानीयुपड्ठानादिभति कत्वा लद्धं । सङ्किकं पनातिआदि केसञ्चि 
वाददस्सनं । तत्थ सङ्गिकं पन अपलोकनकम्मं कत्वा गाहितन्ति ततुप्पादं सन्धाय वृत्तं । तत्थ अपलोकनकम्मं कत्वा गाहितन्ति 
“छिन्नवस्सावासिकञ्च इदानि उप्पज्जनकवस्सावासिकञ्च इमेसं दातुं रुच्चती "ति अनन्तरे वुत्तनयेन अपलोकनं कत्वा गाहितं सङ्गेन 
दिन्नत्ता बिब्भन्तोपि लभतेव, पगेव छिन्नवस्सो। पच्चयवसेन गाहितं पन तेमासं वसित्वा गहेतुं अत्तना दायकेहि च अनुमतत्ता 
भतिनिविट्टम्पि छिन्नवस्सोपि विब्भन्तोपि न लभतीति केचि आचरिया वदन्ति। इदञ्च पच्छा वृत्तत्ता पमाणं, तेनेव वस्सूपनायिकदिवसे 
एवं दायकेहि दिन्नं वस्सावासिकं गहितभिक्खुनो वस्सच्छेदं अकत्वा वासोव हेट्ठा विहितो, न पानीयुपट्टानादिभतिकरणमत्तं । यदि हि तं 
भतिनिविट्टमेव सिया, भतिकरणमेव विधातब्बं, तस्मा वस्सग्गेन गाहितं छिन्नवस्सादयो न लभन्तीति वेदितब्बं | 


“इध, भिक्खवे, वस्संवुत्थो भिक्खु विब्भमति, सङ्घस्सेव तन्ति (महाव० ३७४-३७५) वचनतो “वतद्वाने...पे०... सङ्किकं 
होती ति वृत्तं। सङ्किकं होतीति एतेन वुत्थवस्सानम्पि वस्सावासिकभागो सङ्गिकतो अमोचितो तेसं बिब्भमेन सङ्घिको होतीति दस्सेति। 
मनुस्सेति दायकमनुस्से। लभतीति “मम पत्तभावं एतस्स देथा”ति दायके सम्मटिच्छापेन्तेनेव सङ्गिकतो वियोजितं होतीति वुत्तं। वरभागं 
सामणेरस्साति तस्स पठमगाहत्ता, थेरेन पुब्बे पठमभागस्स गहितत्ता, इदानि गस्हमानस्स दुतियभागत्ता च वुत्तं । 


२२२. इदानि अन्तरामुत्तसेनासनग्गाहं दस्सेतुं “अयमपरोपी ˆ त्यादिमाह। तत्थ अपरोपीति पुब्बे वुत्तसेनासनग्गाहद्वयतो अञ्ञजोपीति 
अत्थो। ननु च “अयं सेनासनग्गाहो नाम दुविधो होति उतुकाले च वस्सावासे चाति वृत्तो, अथ कस्मा “अयमपरोपी  त्यादि बुत्तोति 
चोदनं सन्धायाह “दिवसबसेन ही तिआदि। अपरज्जुगताय आसाळिहयाति पठमवस्सूपनायिकदिवसभूतं आसाळिहपुण्णमिया 
पाटिपदं सन्धाय वुत्तं, मासगताय आसाळिहयाति दुतियवस्सूपनायिकदिवसभूतसावणपुण्णमिया पाटिपदं | अपरज्जुगताय पवारणाति 
अस्सयुजपुण्णमिया पाटिपदं। 


२२३. उतुकाले पटिबाहितुं न लभतीति हेमन्तगिम्हेसु अञ्जे सम्पत्तभिक्खू पटिबाहितुं न लभति। नवकम्मन्ति नवकम्मसम्मुति। 
अकतन्ति अपरिसङ्कतं। विप्पकतन्ति अनिड्टितं। एकं मञ्चट्टानं दत्वाति एकं मञ्चड्टानं पुग्गलिकं दत्वा। तिभागन्ति ततियभागं। एवं 
विस्सज्जनम्पि थावरेन थावरं परिवत्तनद्वानेयेव पविसति, न इतरथा सब्बसेनासनविस्सज्जनतो। सचे सद्धिविहारिकादीन दातुकामो 
होतीति सचे सो सङ्घस्स भण्डठपनट्टानं वा अञ्जेसं भिकखूनं वसनड्टानं वा दातुं न इच्छति, अत्तनो सद्भिविहारिकादीनञ्ञेव दातुकामो 
होति, तादिसस्स “'तुस्हं पुग्गलिकमेव कत्वा जग्गाही "ति न सब्बं दातब्बन्ति अधिप्पायो। तत्थस्स कत्तब्बविधि दस्सेन्तो आह 
“कम्म न्तिआदि | एवञ्हीतिआदिम्हि चयानुरूपं ततियभागे वा उपड्डभागे वा गहिते तं भागं दातुं लभतीति अत्थो। येनाति तेसु द्वीसु तीसु 
भिक्खूसु येन। सो सामीति तस्सा भूमिया विहारकरणे सोव सामी, तं पटिबाहित्वा इतरेन न कातब्बन्ति अधिप्पायो। 


२२४. अकतट्वानेति सेनासनतो बहि चयादीनं अकतट्ठाने। चयं वा पमुखं वाति सङ्घिकसेनासनं निस्साय ततो बहि बन्धित्वा एकं 
सेनासनं वा। बहिकुड्रेति कुतो बहि, अत्तनो कतट्ठानेति अत्थो। सेसं सुविञ्जेय्यमेव। 


सेनासनग्गाहकथावण्णना निट्टिता। 
चतुपच्चयसाधारणकथावण्णना 


२२५. चतुपच्चयसाधारणकथायं सम्मतेन अप्पमत्तकविस्सज्जकेनाति जत्तिदुतियकम्मवाचाय वा अपलोकनकम्मेन वा सम्मतेन 
अप्पमत्तकविस्सज्जकसम्मुतिलद्धेन। अविभत्तं सङ्गिकभण्डन्ति पुच्छितब्बकिच्चं नत्थीति एत्थ अविभत्तं सङ्विकभण्डन्ति 
कुक्कुच्चुप्पत्तिआकारदस्सनं, एवं कुक्कुच्चं कत्वा पुच्छितब्बकिच्चं नत्थि, अपुच्छित्वाव दातब्बन्ति अधिप्पायो। कस्माति चे? एत्तकस्स 
सङ्गिकभण्डस्स विस्सज्जनत्थायेव समग्गस्स सङ्घस्स अनुमतिया कतसम्मुतिकम्मत्ता। गुळपिण्डे...पे०... दातब्बोति एत्थ गुळपिण्डं 

तालपक्कप्पमाणन्ति वेदितब्बं । पिण्डाय पविट्टुस्सपीति इदं उपलक्खणमत्तं। अञ्ञेन कारणेन बहिसीमगतस्सपि एसेव नयो। 
ओदनपटिवीसोति सङ्गभत्तादिसङ्गिकओदनपटिवीसो। अन्तोउपचारसीमायं ठितस्साति अनादरे सामिवचनं, अन्तोउपचारसीमायं 
ठितस्सेव गाहेतुं बति, न बहिउपचारसीमं पत्तस्साति अत्थो। वृत्तञ्हेतं अट्ठकथायं (चूळव° अट्ट० ३२५) “बहिउपचारसीमाय ठितानं 
गाहेथाति वदन्ति, न गाहेतब्ब”न्ति। अन्तोगामड्टानम्पीति एत्थ पि-सद्दो अवुत्तसम्पिण्डनत्थो, अन्तोगामट्ठानम्पि बहिगामट्टानम्पि गाहेतुं 
वट्टतीति अत्थो। सम्भावनत्थो वा, तेन अन्तोगामड्टानम्ि गाहेतुं वट्टति, पगेव बहिगामड्ठानन्ति। 


चतुपच्चयसाधारणकथावण्णना निट्टिता। 
इति विनयसङ्गहसंवण्णनाभूते विनयालङ्कारे 
चतुपच्चयभाजनीयविनिच्छयकथालङ्कारो नाम 
अट्ठवीसतिमो परिच्छेदो । 
विहारविनिच्छयकथावण्णना 
इदानि चतुपच्चयन्तोगधत्ता विहारस्स चतुपच्चयभाजनकथानन्तरं विहारविनिच्छयकथा आरभीयते । तत्रिदं वुच्चति - 


“को विहारो केनड्रेन। 
विहारो सो कतिविधो । 
केन सो कस्स दातब्बो। 
कथं को तस्स इस्सरो॥ 


“केन सो गाहितो कस्स। 
अनुड्ठापनिया कति। 
कतिहङ्गेहि यृत्तस्स। 
धुववासाय दीयते"ति॥ 


तत्थ को विहारोति चतूसु पच्चयेसु सेनासनसङ्घातो चतूसु सेनासनेसु विहारसेनासनसङ्घातो भिक्खूनं निवासभूतो पतिस्सयविसेसो । 
केनट्रेन बिहारोति विहरन्ति एत्थाति विहारो, इरियापथदिन्बब्रह्मअरियसङ्कातेहि चतूहि विहारेहि अरिया एत्थ विहरन्तीत्यत्थो। सो 
कतिविधोति सङ्गिकविहारगणसन्तकविहारपुग्गलिकविहारवसेन तिब्बिधो । वृत्तज्हेतं समन्तपासादिकायं “चातुद्दिसं सङ्घं उद्दिस्स भिकखूनं 
दिन्नं विहारं वा परिवेणं वा आवासं वा महन्तम्पि खुद्दकम्पि अभियुञ्जतो अभियोगो न रुहति, अच्छिन्दित्वा गण्हितुम्पि न सक्कोति। 
कस्मा? सब्बेसं धुरनिक्खेपाभावतो। न हेत्थ सब्बे चातुद्दिसा भिक्खू धुरनिकखेपं करोन्तीति। दीघभाणकादिभेदस्स पन गणस्स, 
एकपुग्गलस्स वा सन्तकं अभियुञ्जित्वा गण्हन्तो सक्कोति ते धुरं निक्खिपापेतुं, तस्मा तत्थ आरामे वुत्तनयेनेव विनिच्छयो 
वेदितब्बो"ति। इमिना दायकसन्तको विहारो नाम नत्थीति दीपेति। 


केन सो दातब्बोति खत्तियेन वा ब्राह्मणेन वा येन केनचि सो विहारो दातब्बो। कस्स दातब्बोति सङ्घस्स वा गणस्स वा पुग्गलस्स 
वा दातब्बो। कथं दातब्बोति यदि सङ्घस्स देति, “इमं विहारं आगतानागतस्स चातुद्दिसस्स सङ्घस्स दम्मी”ति, यदि गणस्स, “इमं विहारं 
आयस्मन्तानं दम्मी"ति, यदि पुग्गलस्स, “इमं विहारं आयस्मतो दम्मी"ति दातब्बो। को तस्स इस्सरोति यदि सङ्घस्स देति, सङ्घो तस्स 
विहारस्स इस्सरो। यदि गणस्स देति, गणो तस्स इस्सरो । यदि पुग्गलस्स देति, पुग्गलो तस्स इस्सरोति। तथा हि वृत्तं अट्टकथायं 
““दीघभाणकादिकस्स पन गणस्स एकपुग्गलस्स वा सन्तक”न्ति। 


केन सो गाहितोति सेनासनग्गाहापकेन सो विहारो गाहितो। वुत्तञ्हेतं भगवता “अनुजानामि, भिक्खवे, पञ्चहङ्गेहि समन्नागतं 


www.tipitaka.org Vipassana Research Institute 


Page 173 sur 310 


सेनासनग्गाहापकं सम्मन्नितुं, यो न छन्दागतिं गच्छेय्य, न दोसागतिं गच्छेय्य, न मोहागतिं गच्छेय्य, एवञ्च, भिक्खवे, सम्मन्नितब्बो, 
पठमं भिक्खु याचितब्बो, याचित्वा ब्यत्तेन भिक्खुना पटिबलेन सङ्घो जापेतब्बो - 


““सुणातु मे, भन्ते, सङ्घो, यदि सङ्घस्स पत्तकल्लं, सङ्घो इत्थन्नामं भिक्खु सेनासनग्गाहापकं सम्मन्नेय्य, एसा जत्ति। 


“सुणातु मे, भन्ते, सङ्घो, सङ्घो इत्थन्नामं भिक्खु सेनासनग्गाहापकं सम्मन्नति। यस्सायस्मतो खमति इत्थन्नामस्स भिक्खुनो 
सेनासनग्गाहापकस्स सम्मुति, सो तुण्हस्स। यस्स नक्खमति, सो भासेय्य। 


“सम्मतो सङ्घेन इत्थन्नामो भिक्खु सेनासनग्गाहापको, खमति सङ्घस्स, तस्मा तुण्ही, एवमेतं धारयामीति (चूळव° ३१७)। 


कस्स सो गाहितोति भिकखूनं सो विहारो गाहितो। वुत्तउ्हेतं भगवता “अनुजानामि, भिक्खवे, पठमं भिक्खू गणेतुं, भिक्खू गणेत्वा 
सेय्या गणेतुं, सेय्या गणेत्वा सेय्यग्गेन गाहेतु"न्ति (चूव्ठव० ३१८) । अनुट्टापनिया कतीति चत्तारो अनुट्ठापनीया वुड़तरो गिलानो 
भण्डागारिको सङ्घतो लद्भसेनासनोति। वुत्तञ्हेतं कङ्कावितरणियं (कङखा० अट्टः अनुपखज्जसिक्खापदवण्णना) “बुड्ढो हि अत्तनो 
बुझ़ताय अनुड्ापनीयो, गिलानो गिलानताय, सङ्घो पन भण्डागारिकस्स वा धम्मकथिकविनयधरगणवाचकाचरियानं वा बहूपकारतं 
गुणविसिट्टतञ्च सल्लकखेत्वा धुववासत्थाय विहारं सल्लक्खेत्वा सम्मन्नित्वा देति, तस्मा यस्स सङ्घेन दिन्नो, सोपि अनुड्ठापनीयो"ति। 


कतिहङ्गेहि युत्तस्स धुववासाय दीयतेति उक्कद्रपरिच्छेदेन द्वीहि अङ्गेहि युत्तस्स धुववासत्थाय विहारो दीयते | कतमेहि द्वीहि? 
बहूपकारताय गुणविसिट्ठताय चेति। कथं विञ्ञायतीति चे? “बहूपकारतन्ति भण्डागारिकतादिबहुउपकारभावं, न केवलं इदमेवाति आह 
"गुणविसिटुतञ्चा'ति। तेन बहूपकारत्तेपि गुणविसिद्ठत्ताभावे गुणविसिद्ठत्तेषि बहूपकारत्ताभावे दातुं बट्टतीति दस्सेती”ति 
विनयत्थमञ्जूसायं (कङखा० अभि० टी० अनुपखज्जसिक्खापदवण्णना) वचनतो। ओमकपरिच्छेदेन एकेन अङ्गेन यृत्तस्सपि। कतमेन 
एकेन अङ्गेन? बहूपकारताय वा गुणविसिट्ठताय वा। कथं विञ्जायतीति चे? “बहूपकारतं गुणविसिइुतञ्च सल्लक्खेन्तोति 
भण्डागारिकस्स बहूपकारतं, धम्मकथिकादीनं गुणविसिट्टतञ्च सल्लक्खेन्तो"ति सारत्थदीपनियं (सारत्थ० टी० पाचित्तिय ३.११९-१२१) 
वचनतो। 


सेनासनग्गाहो पन दुविधो उतुकाले च वस्सावासे चाति कालवसेन। अथ वा तयो सेनासनग्गाहा पुरिमको पच्छिमको 
अन्तरामुत्तकोति। तेसं विसेसो हेट्ठा वुत्तोव। “उतुकाले सेनासनग्गाहो अन्तरामुत्तको च तङ्कणपटिसल्लानो चाति दुब्बिधो। वस्सावासे 
सेनासनग्गाहो पुरिमको च पच्छिमको चाति दुब्बिधोति चत्तारो सेनासनग्गाहा”ति आचरिया वदन्ति, तं वचनं पाळियम्पि अट्डकथायम्पि न 
आगतं । पाळियं (चूळव° ३१८) पन “तयोमे, भिक्खवे, सेनासनग्गाहा पुरिमको पच्छिमको अन्तरामुत्तको”इच्चेव आगतो, अट्ठकथायम्पि 
(चूळव° अइ० ३१८) “तीसु सेनासनग्गाहेसु पुरिमको च पच्छिमको चाति इमे द्वे गाहा थावरा, अन्तरामुत्तके अयं विनिच्छयो"ति 
आगतो। 


इदानि पन एकच्चे आचरिया “इमस्मिं काले सब्बे विहारा सङ्घिकाव, पुग्गलिकविहारो नाम नत्थि। कस्मा? विहारदायकानं 
विहारदानकाले कुलूपका “इमं विहारं आगतानागतस्स चातुद्दिसस्स सङ्घस्स देमा'ति वचीभेदं कारापेन्ति, तस्मा नवविहारापि सङ्गिका 
एव। एकच्चेसु विहारेसु एवं अवत्वा देन्तेसुपि “तस्मिं जीवन्ते पुग्गलिको होति, मते सङ्घिकोयेवा'ति वुत्तत्ता पोराणकविहारापि सङ्घिकाव 
होन्ती”ति वदन्ति। तत्रेवं विचारेतब्बो - वचीभेदं कारापेत्वा दिन्नविहारेसुपि दायका सङ्घं उद्दिस्स करोन्ता नाम अप्पका, “इमं नाम 
भिकखुं इमं नाम थेरं वसापेस्सामी ति चिन्तेत्वा पृत्तदारमित्तामच्चादीहि सम्मन्तेत्वा पतिट्टापेन्ति, पतिट्ठानकाले अवदन्तापि दानकाले 
येभुय्येन वदन्ति। अथ पन कुलूपका दानकाले सिक्खापेत्वा वदापेन्ति, एवं वदन्तापि दायका अप्पका सङ्घ उद्दिस्स देन्ति, बहुतरा अत्तनो 
कुलूपकमेव उद्दिस्स देन्ति। एवं सन्ते कुलूपकानं वचनं नवसु अधम्मिकदानेसु “पुग्गलस्स परिणतं सङ्घस्स परिणामेती"ति (पारा० ६६०; 
पाचि० ४९२) वृत्तं एकं अधम्मिकदानं आपज्जति। “तस्मिं जीवन्ते पुग्गलिको, मते सङ्गिको”ति अयं पाठो मूलपुग्गलिकविसये न 
आगतो, मूलसङ्गिकविहारं जग्गापेतुं पुग्गलिककारापनड्ठाने आगतो, तस्मा नवविहारापि पुग्गलं उद्दिस्स दिन्ना सन्तियेव। 
पोराणकविहारापि मूले पुग्गलिकवसेन दिन्ना सद्भिविहारिकादीनं पुग्गलिकवसेनेव दीयमानापि तस्मिं जीवन्तेयेव विस्सासवसेन 
गस्हमानापि पुग्गलिका होन्तियेव, तस्मा सब्बसो पुग्गलिकविहारस्स अभाववादो विचारेतब्बोव। 


www.tipitaka.org Vipassana Research Institute 


Page 174 sur 310 


अञ्ञे पन आचरिया “इमस्मिं काले सङ्गिकविहारा नाम न सन्ति, सब्बे पुग्गलिकाव। कस्मा? नवविहारापि पतिड्ठापनकाले 
दानकाले च कुलूपकभिक्खुंयेव उद्दिस्स कतत्ता पुग्गलिकाव, पोराणकबिहारापि सिस्सानुसिस्सेहि वा अञ्जेहि वा पुग्गलेहि एव 
परिग्गहितत्ता, न कदाचि सङ्घेन परिग्गहितत्ता पुग्गलिकाव होन्ति, न सङ्गिका”ति वदन्ति । तत्राप्येवं विचारेतब्बं - नवविहारेपि 
पतिट्ठानकालेपि दानकालेपि एकच्चे सङ्घं उद्दिस्स करोन्ति, एकच्चे पुग्गलं। पुब्बेव पुग्गलं उद्दिस्स कतेपि अत्थकामानं पण्डितानं वचनं 
सुत्वा पुग्गलिकदानतो सङ्गिकदानमेव महप्फलतरन्ति सहहित्वा सङ्किके करोन्तापि दायका सन्ति, पुग्गलिकवसेन पटिग्गहिते 
पोराणकविहारेपि केचि भिक्खू मरणकाले सङ्घस्स निय्यातेन्ति। केचि कस्सचि अदत्वा मरन्ति, तदा सो विहारो सङ्घको होति। 
सवत्थुकमहाविहारे पन करोन्ता राजराजमहामत्तादयो “पञ्चवस्ससहस्सपरिमाणं सासनं याव तिट्टुति, ताव मम विहारे वसित्वा सङ्घो 
चत्तारो पच्चये परिभुञ्जतू "ति पणिधाय चिरकालं सङ्घस्स पच्चयुप्पादकरं गामखेत्तादिकं “अम्हाकं विहारस्स देमा”ति देन्ति, 
विहारस्साति च विहारे वसनकसङ्घस्स उद्दिस्स देन्ति, न कुलूपकभूतस्स एकपुग्गलस्स एव, तस्मा येभुय्येन सङ्किका दिस्सन्ति, पासाणेसु 
अक्खरं लिखित्वापि ठपेन्ति, तस्मा सब्बसो सङ्घिकविहाराभाववादोपि विचारेतब्बोव। 


अपरे पन आचरिया “इमस्मिं काले विहारदायकसन्तकाव, तस्मा दायकायेव विचारेतुं इस्सरा, न सङ्घो, न पुग्गलो। विहारदायके 
असन्तेपि तस्स पृत्तधीतुनत्तपनत्तादयो याव कुलपरम्परा तस्स विहारस्स इस्सराव होन्ति। कस्माति चे? “येन विहारो कारितो, सो 
विहारसामिको'ति (पाचि० अट्ड० ११६) आगतत्ता च “तस्स वा कुले यो कोचि आपुच्छितब्बो'ति (पाचि० अड्ट० ११६) च वचनतो 
विहारस्सामिभूतो दायको वा तस्स वंसे उप्पन्नो वा विचारेतुं इस्सरो। 'पच्छिन्ने कुलवंसे यो तस्स जनपदस्स सामिको, सो अच्छिन्दित्वा 
पुन देति चित्तलपब्बते भिक्खुना नीहटं उदकवाहकं अळनागराजमहेसी विय, एवम्पि वट्टती'ति अट्टकथायं (पारा० अट्टः २.५३८-५३९) 
वचनतो विहारदायकस्स कुलवंसे पच्छिन्नेपि तस्स जनपदस्स इस्सरो राजा वा राजमहामत्तो वा यो कोचि इस्सरो वा विहारं विचारेतुं 
यथाज्झासयं दातुं वट्टती”ति वदन्ति, तम्पि अञ्जे पण्डिता नानुजानन्ति। 


कथं? “येन विहारो कारितो, सो विहारसामिको”ति वचनं पुब्बवोहारवसेन वुत्तं, न इदानि इस्सरवसेन यथा जेतवनं, 
पत्तस्सामिकोत्यादि। यथा हि जेतस्स राजकुमारस्स वनं उय्यानं जेतवनन्ति विग्गहे कते यदिपि अनाथपिण्डिकेन किणित्वा 
विहारपतिट्टापनकालतो पट्टाय राजकुमारो तस्स उय्यानस्स इस्सरो न होति, तथापि अनाथपिण्डिकेन किणितकालतो पुन्बे 
इस्सरभूतपुन्बत्ता पुब्बवोहारवसेन सब्बदापि जेतवनन्त्वेव वोहरीयति। यथा च पत्तस्स सामिको पत्तस्सामिकोति विग्गहे कते यदिपि 
दायकेहि किणित्वा भिकखुस्स दिन्नकालतो पट्टाय कम्मारो पत्तस्स इस्सरो न होति, तथापि दायकेन किणितकालतो पुब्बे इस्सरभूतपुब्बत्ता 
पुब्बवोहारवसेन पत्तस्सामिकोत्वेब बोहरीयति, एवं यदिपि भिक्खुस्स दिन्नकालतो पड्ठाय दायको विहारस्स इस्सरो न होति 
वत्थुपरिच्चागलक्खणत्ता दानस्स, तथापि दानकालतो पुब्बे इस्सरभूतपुब्बत्ता पुब्बवोहारवसेन विहारस्सामिकोत्वेव वोहरीयति, न मुख्यतो 
इस्सरभावतोति विञ्ञायति, तस्मा सङ्घस्स वा गणस्स वा पुग्गलस्स वा दिन्नकालतो पट्टाय सङ्घादयो पटिग्गाहका एव विचारेतुं इस्सरा, न 
दायको। 


कथं विञ्ञायतीति चे? सन्तेसुपि अनाथपिण्डिकादीसु विहारदायकेसु “अनुजानामि, भिक्खवे, पञ्चहङ्गेहि समन्नागतं भिक्खुं 


सेय्यग्गेन गाहेतु''न्तिआदिना (चूळव० ३१८) सेनासनग्गाहापकस्सेव विचारेतुं इस्सरभावस्स वचनतो च “द्वे भिक्खू सङ्किकं भूमि गहेत्वा 
सोधेत्वा सङ्किकं सेनासनं करोन्ति, येन सा भूमि पठमं गहिता, सो सामी”ति च “उभोपि पुग्गलिकं करोन्ति, सोयेव सामी”ति च “यो पन 
सङ्गिकं बल्लिमत्तम्पि अग्गहेत्वा आहरिमेन उपकरणेन सङ्किकाय भूमिया पुग्गलिकविहारं कारेति, उपड सङ्गिकं उपड पुग्गलिक "न्ति च 
सङ्घपुग्गलानंयेव सामिभावस्स अट्टकथायं वृत्तत्ता च विञ्जायति। 


“तस्स वा कुले यो कोचि आपुच्छितब्बो”ति अड्टकथावचनम्पि तेसं विहारस्स इस्सरभावदीपकं न होति, अथ खो गमिको भिक्खु 
दिसं गन्तुकामो विहारे आपुच्छितब्बभिक्खुसामणेरआरामिकेसु असन्तेसु ते आपुच्छित्वा गन्तब्बभावमेव दीपेति। वुत्तञ्हेतं अड्डकथायं 
“इमं पन दसविधम्पि सेय्यं सङ्किके विहारे सन्थरित्वा वा सन्थरापेत्वा वा पक्कमन्तेन आपुच्छित्वा पक्कमितब्बं, आपुच्छन्तेन च 
भिक्खुम्हि सति भिक्खु आपुच्छितन्बो...पे०... तस्मिं असति आरामिको, तस्मिम्पि असति येन विहारो कारितो, सो विहारस्सामिको, तस्स 
वा कुले यो कोचि आपुच्छितब्बो”ति। एवं आरामिकस्सपि आपुच्छितब्बतो ओलोकनत्थाय वत्तसीसेनेव आपुच्छितब्बो, न तेसं 

सङ्गिकसेनासनस्स इस्सरभावतोति दडुब्बं। 


““पच्छिन्ने कुलबंसे " त्यादिवचनञ्च अकप्पियवसेन कतानं अकप्पियवोहारेन पटिग्गहितानं खेत्तवत्थुतळाकादीनं अकप्पियत्ता 
भिक्खूहि परिच्चत्तानं कप्पियकरणत्थाय राजादीहि गहेत्वा पुन तेसंयेव भिकखूनं दानमेव दीपेति, न तेसं राजादीनं तेहि भिक्खूहि अञ्जेसं 
सङ्घगणपुग्गलचेतियानं दानं । यदि ददेय्युं, अधम्मिकदानअधम्मिकपअग्गहअधम्मिकपरिभोगा सियुं । वुत्तज्हेतं परिवारे (परि० अट्ट० 
३२९) “नव अधम्मिकानि दानानि सङ्घस्स परिणतं अञ्जसङ्घस्स वा चेतियस्स वा पुग्गलस्स वा परिणामेति, चेतियस्स परिणतं 
अञ्ञचेतियस्स वा सङ्घस्स वा पुग्गलस्स वा परिणामेति, पुग्गलस्स परिणतं अञ्जपुग्गलस्स वा सङ्घस्स वा चेतियस्स वा परिणामेती"ति। 
अट्टकथायञ्च (परि० अट्ट० ३२९) “नव अधम्मिकानि दानानीति...पे०... एवं वुत्तानि। नव पटिग्गहपरिभोगाति एतेसंयेव दानानं 
पटिग्गहा च परिभोगा चा”ति वृत्तं। तस्मा यदि राजादयो इस्सराति गहेत्वा अञ्ञस्स देय्युं, तम्पि दानं अधम्मिकदानं होति, तं दानं पटिग्गहा 
च अधम्मिकपटिग्गहा होन्ति, तं दानं परिभुञ्जन्ता च अधम्मिकपरिभोगा होन्तीति दडुब्बं 


अथापि एवं वदेय्युं “विहारदानं सङ्घस्स, अग्गं बुद्धेन वण्णितन्तिआदीसु (चूळव° २९५, ३१५) 'सङ्घस्सा'ति अयं सद्दो 'दान'न्ति 
एत्थ सामिसम्बन्धो न होति, अथ खो सम्पदानमेव, 'दायकस्सा'ति पन सामिसम्बन्धो अज्झाहरितब्बो, तस्मा सामिभूतो दायकोव इस्सरो, 
न सम्पदानभूतो सङ्घोति। ते एवं वत्तब्बा -- “विहारदानं सङ्घस्सा ति इदं दानसमये पवत्तवसेन वुत्तं, न दिन्नसमये पवत्तवसेन। 
दानकाले हि दायको अत्तनो वत्थुभूतं विहारं सङ्घस्स परिच्चजित्वा देति, तस्मा तस्मिं समये दायको सामी होति, सङ्घो सम्पदानं, दिन्नकाले 
पन सङ्घोव सामी होति बिहारस्स पटिग्गहितत्ता, न दायको परिच्चत्तत्ता, तस्मा सङ्घो विचारेतुं इस्सरो। तेनाह भगवा “परिच्चत्तं तं, 
भिक्खवे, दायकेही"ति (चूळव० २७३) | इदं पन सद्दलवखणगरुका सहहिस्सन्तीति वुत्तं, अत्थतो पन चीवरादीनं चतुन्नं पच्चयानं 
दानकालेयेव दायकसन्तकभावो दिन्नकालतो पट्टाय पटिग्गाहकसन्तकभावो सब्बेसं पाकटो, तस्मा इदम्पि वचनं 
दायकसन्तकभावसाधकं न होतीति दटुब्बं । 


एवं होतु, तथापि “सचे भिक्खूहि परिच्चत्तभावं जत्वा सामिको वा तस्स पुत्तधीतरो वा अञ्जो वा कोचि वंसे उप्पन्नो पुन 
कप्पियबोहारेन देति, वट्टती”ति अट्ठकथायं (पारा० अट्ट० २.५३८-५३९) वुत्तत्ता विहारस्सामिकभूतदायकस्स वा तस्स पृत्तधीतादीनं बंसे 
उप्पन्नानं वा दातुं इस्सरभावो सिद्भोयेवाति । न सिद्धो। कस्माति चे? ननु वृत्तं “भिक्खूहि परिच्चत्तभावं जत्वा"ति, तस्मा अकप्पियत्ता 
भिक्खूहि परिच्चत्तमेव कप्पियकरणत्थाय दायकादीहि पुन कप्पियवोहारेन देति, वट्टति। यथा अप्पटिग्गहितत्ता भिक्खूहि अपरिभुत्तमेव 
खादनीयभोजनीयं भिक्खुसन्तकंयेव आपत्तिमोचनत्थं दायकादयो पटिग्गहापेति, न परिभुत्तं, यथा च बीजगामपरियापन्नंयेव भिक्खुसन्तकं 
बीजगामभूतगामभावतो परिमोचनत्थं कप्पियकारकादयो कप्पियं करोन्ति, न अपरियापन्नं, एवं अकप्पियं भिक्खूहि परिच्चत्त॑येव 
तळाकादिकं कप्पियकरणत्थं दायकादयो पुन देन्ति, न अपरिच्चत्तं, तस्मा इदम्पि वचनं कप्पियकरणत्तंयेव साधेति, न इस्सरत्तन्ति 
विञ्जायति। 


तथापि एवं वदेय्युं “जातिभूमियं जातिभूमिका उपासका आयस्मन्तं धम्मिकत्थेरं सत्तहि जातिभूमिकविहारेहि पब्बाजयिंसूति वचनतो 
दायको विहारस्स इस्सरोति विञ्ञायति। इस्सरत्तायेव हि ते थेरं पब्बाजेतुं सक्का, नो अनिस्सरा”ति, न खो पनेवं दटुब्बं। कस्मा? 
““जातिभूमिका उपासका”इच्चेव हि वृत्तं, न “विहारदायका 'ति, तस्मा तस्मिं देसे वसन्ता बहवो उपासका आयस्मन्तं धम्मिकत्थेरं 
अयुत्तचारित्ता सकलसत्तविहारतो पब्बाजयिंसु, न अत्तनो विहारदायकभावेन इस्सरत्ता, तस्मा इदम्पि उदाहरणं न इस्सरभावदीपकं, अथ 
खो अपराधानुरूपकरणभावदीपकन्ति दडुब्बं। एवं यदा दायको विहारं पतिट्ठापेत्वा देति, तस्स मुञ्चचेतनं पत्वा दिन्नकालतो पट्ठाय सो वा 
तस्स बंसे उप्पन्नो वा जनपदस्सामिकराजादयो वा इस्सरा भवितुं वा विचारेतुं वा न लभन्ति, पटिग्गाहकभूतो सङ्घो वा गणो वा पुग्गलो वा 
सोयेव इस्सरो भवितुं वा विचारेतुं वा लभतीति दड॒ब्बं। 


तत्थ दायकादीनं इस्सरो भवितुं अलभनभावो कथं विञ्ञायतीति चे? “वत्थुपरिच्चागलक्खणत्ता दानस्स, पथवादिवत्थुपरिच्चागेन 
च पुन गहणस्स अयुत्तत्ता”ति विमतिविनोदनियं वचनतो अनुजानामि, भिक्खवे, यं दीयमानं पतति, तं सामं गहेत्वा परिभुञ्जितुं, 
परिच्चत्तं तं, भिक्खवे, दायकेही"ति (चूळव० २७३) भगवता वुत्तत्ता च “परिच्चत्तं तं, भिक्खवे, दायकेहीति वचनेन पनेत्थ 
परसन्तकाभावो दीपितो”ति अट्ठकथायं वुत्तत्ता च विञ्ञायति । सङ्घादीनं इस्सरो भवितुं लभनभावो कथं जातब्बोति चे? सङ्गिको नाम 

विहारो सङ्घस्स दिन्नो होति परिच्चत्तो, “पुग्गलिके पुग्गलिकसञ्जी अञ्जस्स पुग्गलिके आपत्ति दुक्कटस्स, अत्तनो पुग्गलिके 
अनापत्ती”ति पाचित्तियपाळियं (पाचि० ११७, १२७) आगमनतो च “अन्तमसो चतुरङ्गलपादकं गामदारकेहि पंस्वागारकेसु कीळन्तेहि 
कतम्पि सङ्घस्स दिन्नतो पट्टाय गरुभण्डं होतीति (चूळव० अट्ट० ३२१) समन्तपासादिकायं वचनतो च “अभियोगेपि चेत्थ चातुददिसं सङ्घं 
उद्दिस्स भिक्खूनं दिन्नं विहारं वा परिवेणं वा आवासं वा महन्तम्पि खुद्दकम्पि अभियुञ्जतो अभियोगो न रुहति, अच्छिन्दित्वा गण्हितुम्पि 
न सक्कोति। कस्मा? सब्बेसं धुरनिक्खेपाभावतो । न हेत्थ सब्बे चातुद्दिसा भिक्खू धुरनिक्खेपं करोन्तीति। दीघभाणकादिभेदस्स पन 
गणस्स एकपुग्गलस्स वा सन्तकं अभियुञ्जित्वा गण्हन्तो सक्कोति ते धुरं निक्खिपापेतु''न्ति दुतियपाराजिकवण्णनायं (पारा० अट्ड० 
१.१०२) वचनतो च विज्ञायति। 


कथं दायकादीनं विचारेतुं अलभनभावो विञ्जायतीति चे? सन्तेसुपि वेळुवनविहारादिदायकेसु तेसं विचारणं अननुजानित्वा 
“अनुजानामि, भिक्खवे, पञ्चहङ्गेहि समन्नागतं भिक्खु सेनासनग्गाहापकं सम्मन्नितु "न्ति भिक्खुस्सेव 
सेनासनग्गाहापकसम्मुतिअनुजानतो च भण्डनकारकेसु कोसम्बकभिक्खूसु सावत्थिं आगतेसु अनाथपिण्डिकिन च विसाखाय 
महाउपासिकाय च “कथाहं, भन्ते, तेसु भिक्खूसु पटिपज्जामी”ति (महाव० ४६८) एवं जेतवनविहारदायकपुब्बारामविहारदायकभूतेसु 
आरोचितेसुपि तेसं सेनासनविचारणं अवत्वा आयस्मता सारिपुत्तत्थेरेन “कथं नु खो, भन्ते, तेसु भिक्खूसु सेनासने पटिपज्जितब्ब न्ति 
आरोचिते “तेन हि, सारिपुत्त, विवित्तं सेनासनं दातब्ब''न्ति वत्वा “सचे पन, भन्ते, विवित्तं न होति, कथं पटिपज्जितब्ब'न्ति वुत्ते “तेन हि 
विवित्तं कत्वापि दातब्बं, न त्वेवाहं, सारिपुत्त, केनचि परियायेन बुड़तरस्स भिक्खुनो सेनासनं पटिबाहितब्बन्ति वदामि, यो पटिबाहेय्य, 
आपत्ति दुक्कटस्सा”ति (महाव० ४७३) थेरस्सेव सेनासनस्स विचारणस्स अनुञ्ञातत्ता च विञ्ञायति। 


कथं पन सङ्घादीनं सेनासनं विचारेतुं लभनभावो विञ्जायतीति? “एवञ्च, भिक्खवे, सम्मन्नितब्बो -- पठमं भिक्खु याचितन्बो, 
याचित्वा ब्यत्तेन भिक्खुना पटिबलेन सङ्घो जापेतब्बो - 


(चूळव० ३१७)। 


एवं सङ्घेन सेनासनग्गाहापकं सम्मन्नापेत्वा पुन तेन सङ्घसम्मतेन सेनासनग्गाहापकेन सेनासनग्गाहकविधानं अनुजानितुं 
अनुजानामि, भिक्खवे, पठमं भिक्खू गणेतुं, भिक्खू गणेत्वा सेय्या गणेतुं, सेय्या गणेत्वा सेस्यग्गेन गाहेतु"न्ति वचनतो सङ्घिकसेनासनस्स 
सङ्गेन विचारेतुं लभनभावो विञ्जायति। 


““दीघभाणकादिभेदस्स पन गणस्स एकपुग्गलस्स वा दिन्नविहारादिं अच्छिन्दित्वा गण्हन्ते धुरनिक्खेपसम्भवा पाराजिक" न्ति 
अड्टकथायं (पारा० अट्० १.१०२) आगमनतो च “अत्तनो पुग्गलिके अनापत्ती”ति पाळियं (पाचि० ११७) आगमनतो च “यस्मिं पन 
विस्सासो रुहति, तस्स सन्तकं अत्तनो पुग्गलिकमिव होतीति महापच्चरिआदीसु वुत्त”न्ति अट्ठकथायं (पाचि० अट्ट० ११२) वचनतो च 
गणस्स दिन्नो गणसन्तकविहारो गणेनेव विचारीयते, नो दायकादीहि। पुग्गलस्स दिन्नो पुग्गलिकविहारोपि पटिग्गाहकपुग्गलेनेव 
बिचारीयते, नो दायकादीहीति विञ्ञायति। एवं विनयपाळियं अट्डकथाटीकासु च विहारस्स सङ्गिकगणसन्तकपुग्गलिकवसेन तिविधस्सेव 
वचनतो च तेसंयेव सङ्घगणपुग्गलानं विहारविचारणस्स अनुञ्ञातत्ता च दायकसन्तकस्स विहारस्स विसुं अवुत्तत्ता च दायकानं 
विहारविचारणस्स अननुञ्ञातत्ता च सङ्घादयो एव विहारस्स इस्सरा होन्ति, तेयेव च विचारेतुं लभन्तीति दड॒ब्बं। 


एवं होतु, तेसु पटिग्गाहकभूतेसु सङ्घगणपुग्गलेसु सो विहारो कस्स सन्तको होति, केन च विचारेतब्बोति? वुच्चते -- सङ्घिकबिहारे 
ताव ““आगतानागतस्स चातुद्दिसस्स सङ्घस्स दम्मी"ति दिन्नत्ता पटिग्गाहकेसु कालकतेसुपि तदञ्जो चातुद्दिससङ्घी च अनागतसङ्घो च 
इस्सरो, तस्स सन्तको, तेन विचारेतब्बो। गणसन्तके पन तस्मिं गणे याव एकोपि अत्थि, ताव गणसन्तकोव, तेन अवसिड्ेन भिक्खुना 
विचारेतब्बो। सब्बेसु कालकतेसु यदि सकलगणो वा तंगणपरियापन्नअवसिडपुग्गलो वा जीवमानकालेयेव यस्स कस्सचि दिन्नो, येन च 
विस्सासग्गाहवसेन गहितो, सो इस्सरो। सचेपि सकलगणो जीवमानकालेयेव अञ्ञगणस्स वा सङ्घस्स वा पुग्गलस्स वा देति, ते 
अञ्जगणसङ्घपुग्गला इस्सरा होन्ति। पुग्गलिकविहारे पन सो विहारस्सामिको अत्तनो जीवमानकालेयेव सङ्घस्स वा गणस्स वा पुग्गलस्स 

वा देति, ते इस्सरा होन्ति। यो वा पन तस्स जीवमानस्सेव विस्सासग्गाहवसेन गण्हाति, सोव इस्सरो होतीति दडुब्बो । 


कथं विञ्जायतीति चे? सङ्गिके विहारस्स गरुभण्डत्ता अविस्सज्जियं अवेभङ्गिकं होति, न कस्सचि दातब्बं। गणसन्तकपुग्गलिकेसु 
पन तेसं सामिकत्ता दानविस्सासग्गाहा रुहन्ति, “तस्मा सो जीवमानोयेव सब्बं अत्तनो परिक्खारं निस्सज्जित्वा कस्सचि अदासि, कोचि वा 
विस्सासं अग्गहेसि। यस्स दिन्नं, येन च गहितं, तस्सेव होती”ति च “द्विन्नं सन्तकं होति अविभत्तं, एकस्मिं कालकते इतरो सामी, 
बहूनम्पि सन्तके एसेव नयो"ति (महाव० अट्० ३६९) च अट्ठकथायं वुत्तत्ता विञ्ञायति। 


एवं पन विस्सज्जेत्वा अदिन्नं “ममच्चयेन असुकस्स होतू'ति दानं अच्चयदानत्ता न रुहति। वुत्तञ्हेतं अट्ठकथायं (चूळव० अट्टः 
४१९) “सचे हि पञ्चसु सहधम्मिकेसु यो कोचि कालं करोन्तो 'ममच्चयेन मय्हं परिक्खारो उपज्झायस्स होतु, आचरियस्स होतु, 
सद्भिविहारिकस्स होतु, अन्तेवासिकस्स होतु, मातु होतु, पितु होतु, अञ्ञस्स वा कस्सचि होतू'ति वदति, तेसं न होति, सङ्घस्सेव होति। न 
हि पञ्चन्नं सहधम्मिकानं अच्चयदानं रुहति, गिहीनं पन रुहती”ति । एत्थ च एकच्चे पन विनयधरा “गिहीनन्ति पदं सम्पदानन्ति गहेत्वा 
भिकखूनं सन्तकं अच्चयदानवसेन गिहीनं ददन्ते रुहति, पञ्चन्नं पन सहधम्मिकानं देन्तो न रुहती”ति वदन्ति। एवं सन्ते मातापितूनं 
ददन्तोपि रुहेय्य तेसं गिहिभूतत्ता। “अथ च पन “मातु होतु, पितु होतु, अञ्जस्स वा कस्सचि होतू ति वदति, तेसं न होती ति वचनतो न 
रुहतीति विञ्ञायति, तस्मा “गिहीनं पना”ति इदं न सम्पदानवचनं, अथ खो सामिवचनमेवाति ददुब्बं | तेन गिहीनं पन सन्तकं अच्चयदानं 
रुहतीति सम्बन्धो कातब्बो। 


किञ्च भिय्यो - “सचे हि पञ्चसु सहधम्मिकेसु यो कोचि कालं करोन्तो ममच्चयेन मय्हं परिकखारो ति आरभित्वा “न हि पञ्चन्नं 
सहधम्मिकानं अच्चयदानं रुहति, गिहीनं पन रुहती" ति वृत्तत्ता साम्यत्थे छट्टीबहुवचनं समत्थितं भवति। यदि एवं “गिहीनन्ति पदस्स 
असम्मदानत्ते सति कतमं सम्पदानं होतीति? “यस्स कस्सची"ति पदं । वुत्तञ्हि अट्टकथायं (चूळव° अट्ट० ४१९) ““मातु होतु, पितु होतु, 
अञ्जस्स वा कस्सचि होतू 'ति। अयमत्थो अज्जुकवत्थुना (पारा० १५८) दीपेतब्बो। एवं जीवमानकालेयेव दत्वा मतेसु विनिच्छयो 
अम्हेहि जातो, कस्सचि अदत्वा मतेसु विनिच्छयो कथं जातब्बोति? तत्थापि सङ्किके ताव हेट्ठा वुत्तनयेन सङ्घोव इस्सरो, गणसन्तके पन 
एकच्चेसु अवसेसा इस्सरा, सब्बेसु मतेसु सङ्घोव इस्सरो। वृत्तञ्हि अद्टकथायं (महाव० अट्ट० ३६९) “सब्बेसु मतेसु सङ्किकं होती" ति। 
पुग्गलिके पन विहारस्स गरुभण्डत्ता अविस्सज्जियं अवेभङ्गिकं सङ्गिकमेव होति। 


कथं विञ्जायतीति चे? “भिक्खुस्स, भिक्खवे, कालकते सङ्घो सामी पत्तचीवरे, अपिच गिलानुपड्ठाका बहूपकारा, अनुजानामि, 
भिक्खवे, सङ्घेन तिचीवरञ्च पत्तञ्च गिलानुपट्ठाकानं दातुं। यं तत्थ लहुभण्डं लहुपरिकखारं, तं सम्मुखीभूतेन सङ्गेन भाजेतुं। यं तत्थ 
गरुभण्डं गरुपरिकखारं, तं आगतानागतस्स चातुद्दिसस्स सङ्घस्स अविस्सज्जियं अवेभङ्गिक "न्ति (महाव० ३६९) तेन भगवता जानता 
पस्सता अरहता सम्मासम्बुद्रेन वुत्तत्ता विञ्ञायति । एवम्पि “गरुभण्डं गरुपरिक्खारं"इच्चेव भगवता वुत्तं, न “विहार न्ति, तस्मा कथं 
विहारस्स गरुभण्डभावोति विञ्ञायतीति? “विहारो विहारवत्थु, इदं दुतियं अवेभङ्गिक "न्ति पाळियं, 


“द्विसङ्गहानि द्वे होन्ति, ततियं चतुसङ्गहं। 
चतुत्थं नवकोट्टासं, पञ्चमं अद्टभेदनं॥ 


“इति पञ्चहि रासीहि, पञ्चनिम्मललोचनो। 
पञ्चबीसविधं नाथो, गरुभण्डं पकासयी"ति॥ (चूळव° अट्ट० ३२१) - 


अड्टकथायञ्च वृत्तत्ता विञ्जायति। 


इति दायको विहारं कत्वा कुलूपकभिक्खुस्स देति, तस्स मुञ्चचेतनुप्पत्तितो पुब्बकाले दायको विहारस्सामिको होति, दातुं वा 
विचारेतुं वा इस्सरो, मुञ्चचेतनुप्पत्तितो पट्ठाय पटिग्गाहकभिक्खु सामिको होति, परिभुञ्जितुं वा अज्जेसं दातुं वा इस्सरो । सो पुग्गलो 
अत्तनो जीवमानक्खणेयेव साद्धिविहारिकावीनं निस्सञ्जित्वा देति, तदा ते सद्भिविहारिकादयो सामिका होन्ति, परिभुञ्जितुं वा अञ्जस्स वा 
दातुं इस्सरा। यदि पन कस्सचि अदत्वाव कालं करोति, तदा सङ्घोब तस्स विहारस्स सामिको होति, न दायको वा पुग्गलो वा, 

सङ्घानुमतिया एव पुग्गलो परिभुञ्जितुं लभति, न अत्तनो इस्सरवतायाति दडुब्बो। 


एवं मूलतोयेव सङ्घस्स दिन्नत्ता सङ्गिकभूतविहारो वा मूले गणपुग्गलानं दिन्नत्ता गणसन्तकपुग्गलिकभूतोपि तेसं गणपुग्गलानं 
अञ्जस्स निस्सज्जनवसेन अदत्वा कालकतत्ता पच्छा सङ्गिकभावं पत्तविहारो वा सङ्घेन विचारेतब्बो होति। सङ्गेनपि भगवतो अनुमतिया 
सेनासनग्गाहापकं सम्मन्नित्वा गाहापेतब्बो। वुत्तज्हेतं सेनासनक्खन्धके (चूळव° ३१७) “अथ खो भिकखूनं एतदहोसि केन नु खो 
सेनासनं गाहेतब्ब'न्ति। भगवतो एतमत्थं आरोचेसुं - “अनुजानामि, भिक्खवे, पञ्चहङ्गेहि समन्नागतं भिकखुं सेनासनग्गाहापकं 
सम्मन्नितु'न्ति” आदि । 


इमस्मि ठाने “सेनासनग्गाहो नाम वस्सकालवसेन सेनासनग्गाहो, उतुकालवसेन सेनासनग्गाहो, धुववासवसेन सेनासनग्गाहोति 
तिविधो होति। तेसु वस्सकालवसेन सेनासनग्गाहो पुरिमवस्सवसेन सेनासनग्गाहो, पच्छिमवस्सवसेन सेनासनग्गाहोति दुविधो। 
उतुकालवसेन सेनासनग्गाहोपि अन्तरामुत्तकवसेन सेनासनग्गाहो, तङ्खणपटिसल्लानवसेन सेनासनग्गाहोति दुविधो”ति आचरिया 
वदन्ति, एतं पाळिया च अट्टकथाय च असमेन्तं विय दिस्सति। पाव्ठियज्हि (चूळव० ३१८) “अथ खो भिक्खूनं एतदहोसि “कति नु खो 
सेनासनग्गाहो'ति। भगवतो एतमत्थं आरोचेसुं - तयोमे, भिक्खवे, सेनासनग्गाहा पुरिमको पच्छिमको अन्तरामृत्तको। अपरज्जुगताय 
आसाळिहया पुरिमको गाहेतब्बो, मासगताय आसाळिहया पच्छिमको गाहेतब्बो, अपरज्जुगताय पवारणाय आयतिं वस्सावासत्थाय 
अन्तरामुत्तको गाहेतब्बो। इमे खो, भिक्खवे, तयो सेनासनग्गाहा”ति एवं आगतो, अट्ठकथायम्पि (चूळव°० अइ० ३१८) “तीसु 
सेनासनग्गाहेसु पुरिमको च पच्छिमको चाति इमे द्वे गाहा थावरा। अन्तरामृत्तके अयं विनिच्छयो...पे०... अयं ताव अन्तोवस्से 
बस्सूपनायिकादिवसेन पाळियं आगतसेनासनग्गाहकथा, अयं पन सेनासनग्गाहो नाम दुविधो होति उतुकाले च वस्सावासे चा”ति एवं 
आगतो, तस्मा सङ्घेन सम्मतसेनासनग्गाहापकेन विचारेतब्बा । 


सेनासनग्गाहो नाम उतुकाले सेनासनग्गाहो, वस्सावासे सेनासनग्गाहोति दुविधो । तत्थ उतुकालो नाम हेमन्तउतुगिम्हउतुवसेन अड्ड 
मासा, तस्मिं काले भिक्खू अनियतावासा होन्ति, तस्मा ये यदा आगच्छन्ति, तेसं तदा भिक्खू उट्ठापेत्वा सेनासनं दातब्बं, अकालो नाम 
नत्थि। अयं उतुकाले सेनासनग्गाहो नाम। वस्सावासे सेनासनग्गाहो पन “पुरिमको पच्छिमको अन्तरामुत्तको”ति पाळियं आगतनयेन 
तिविधो होति। अन्तरामुत्तकोपि हि आयतिं वस्सावासत्थाय गाहितत्ता वस्सावासे सेनासनग्गाहमेव पविसति, न उतुकाले सेनासनग्गाहो। 
वुत्तञ्हि भगवता “अपरज्जुगताय पवारणाय आयति वस्सावासत्थाय अन्तरामुत्तको गाहेतब्बो"ति। तङ्कणपटिसल्लानवसेन 
सेनासनग्गाहोति च नेव पाळियं न अट्ठकथायं विसुं आगतो, उतुकाले सेनासनग्गाहोयेव तदङ्गसेनासनग्गाहोतिपि तङ्कणपटिसल्लानवसेन 
सेनासनग्गाहोतिपि वदन्ति, तस्मा उतुकालवसेन सेनासनग्गाहोपि “ अन्तरामुत्तकवसेन सेनासनग्गाहो तङ्कणपटिसल्लानवसेन 
सेनासनग्गाहोति दुब्बिधो'ति न वत्तब्बो। 


अथापि वदन्ति “यथावुत्तेसु पञ्चसु सेनासनग्गाहेसु चत्तारो सेनासनग्गाहा पञ्चङ्गसमन्नागतेन सेनासनग्गाहापकसम्मुतिलद्धेन 
भिक्खुना अन्तोउपचारसीमड्डेन हुत्वा अन्तोसीमड्टानं भिकखूनं यथाविनयं विचारेतब्बा होन्ति, ते पन विचारणा यावज्जकाला थावरा हुत्वा 
न तिडन्ति, धुववासवसेन विचारणमेव यावज्जकाला थावर हुत्वा तिट्टती”ति, तम्पि तथा न सक्का वत्तुं। कस्मा? सेनासनग्गाहापकभेदे 
““धुववासवसेन सेनासनग्गाहो”ति पाळियं अट्ठकथायज्च नत्थि। धुववासवसेन विचारणञ्च सम्मृतिलद्धेन सेनासनग्गाहापकेन 
विचारेतब्बं न होति, अथ खो समग्गेन सङ्घेन अपलोकनकम्मवसेन दुवङ्गसमन्नागतस्स भिक्खुस्स अनुट्ठापनीयं कत्वा दानमेव, तस्मा 
समग्गो सङ्घो बहूपकारतागुणविसिट्टतासङ्कातेहि द्वीहि अङ्गेहि समन्नागतं भिकखुं अपलोकनकम्मवसेन सम्मन्नित्वा तस्स फासुकं आवासं 
धुववासवसेन अनुट्टापनीयं कत्वा देति, तं यावज्जकाला थावरं हृत्वा तिट्ठतीति वत्तब्बं 


समग्गो सङ्घोव धुववासवसेन देति, न सेनासनग्गाहापकोति अयमत्थो कथं जातब्बोति चे? “सङ्घो पन भण्डागारिकस्स वा 
धम्मकथिकविनयधरादीनं वा गणवाचकआचरियस्स वा बहूपकारतं गुणविसिट्ठतञ्च सल्लक्खेन्तो धुववासत्थाय विहारं सम्मन्नित्वा 
देती”ति (पाचि० अट्ठ० १२०; कङ्का० अट्टः अनुपखज्जसिक्खापदवण्णना) “सङ्घो पन बहुस्सुतस्स उद्देसपरिपुच्छादीहि बहूपकारस्स 
भारनित्थारकस्स फासुकं आवासं अनुटड्टापनीयं कत्वा देती"ति च “सङ्घो पन भण्डागारिकस्स वा 
धम्मकथिकविनयधरगणवाचकाचरियानं वा बहूपकारतं गुणविसिट्ठतञ्च सल्लक्खेत्वा धुववासत्थाय विहारं सल्लकखेत्वा सम्मन्नित्वा 


www.tipitaka.org Vipassana Research Institute 


Page 179 sur 310 


देती”ति च “बहुस्सुतस्स सङ्घ भारनित्थारकस्स भिकखुनो अनुड्ठापनीयसेनासनम्पी”ति (परि० अट्ट० ४९५-४९६) च 
"“अपलोकनकम्मं नाम सीमट्टुक सङ्घ सोधेत्वा छन्दारहानं छन्दं आहरित्वा समग्गस्स सङ्घस्स अनुमतिया तिक्खत्तुं सावेत्वा कत्तब्बं 
कम्म”न्ति च अट्ठकथासु (परि० अट्ट ४८२) वचनतो साधुकं निस्संसयेन जातब्बोति। 


कथं पन अपलोकनकम्मेन दातब्बभावो विञ्ञायतीति? “बहुस्सुतस्स सङ्घभारनित्थारकस्स भिक्खुनो अनुट्ठापनीयसेनासनम्पि 
सङ्घकिच्चं करोन्तानं कप्पियकारकादीनं भत्तवेतनम्पि अपलोकनकम्मेन दातुं वट्टती”ति परिवार्ठकथायं (परि० अट्ट० ४९५-४९६) 
कम्मवग्गे आगतत्ता विञ्ञायति। कथं पन दुवङ्गसमन्नागतस्स भिक्खुनोयेव दातब्बभावो विज्ञायतीति? “बहूपकारतन्ति 
भण्डागारिकतादिबहउउपकारभावं । न केवलं इदमेवाति आह *गुणविसिट्ुतञ्चा'तिआदि। तेन बहूपकारत्तेपि गुणविसिद्ठत्ताभावे, 
गुणविसिट्टत्तेपि बहूपकारत्ताभावे दातुं न वट्टतीति दस्सेती"ति विनयत्थमञ्जूसायं (कङ्का अट्ट० टी० अनुपखज्जसिकखापदवण्णना) 
वुत्तत्ता विञ्ञायति। 


कस्मा पन सेनासनग्गाहापकेन विचारेतब्बो सेनासनग्गाहो यावज्जकाला न तिट्ठतीति? पञ्चङ्गसमन्नागतस्स सेनासनग्गाहापकस्स 
भिक्खुनो दुल्लभत्ता, नानादेसवासीनं नानाचरियकुलसम्भवानं भिक्खूनं एकसम्भोगपरिभोगस्स दुक्करत्ता च इमेहि द्वीहि कारणेहि न 
तिट्ठति। वुत्तञ्हेतं भगवता “अनुजानामि, भिक्खवे, पञ्चहङ्गेहि समन्नागतं भिक्खु सेनासनग्गाहापकं सम्मन्नितुं, यो न छन्दागतिं गच्छेय्य, 
न दोसागतिं गच्छेय्य, न मोहागति गच्छेय्य, न भयागति गच्छेय्य, गहितागहितञ्च जानेय्या"ति (चूळव° ३१७)। अट्ठकथायम्पि (पाचि० 
अट्ड० १२२) “एवरूपेन हि सभागपुग्गलेन एकविहारे वा एकपरिवेणे वा वसन्तेन अत्थो नत्थी 'ति वुत्तं। कस्मा पन धुववासत्थाय 
दानविचारो यावज्जकाला तिट्ठतीति? पञ्चङ्गसमन्नागताभावेपि सीमड्ुकस्स समग्गस्स सङ्घस्स अनुमतिया कत्तब्बत्ता । वृत्तञ्हि 
““अपलोकनकम्मं नाम सीमड्ठकं॑ सङ्गं सोधेत्वा छन्दारहानं छन्द॑ आहरित्वा समग्गस्स सङ्घस्स अनुमतिया तिक्खत्तुं सावेत्वा कत्तब्बं 
कम्म"न्ति (परि० अट्टः ४८२)। 


उतुकाले सङ्गिकसेनासने वसन्तेन आगतो भिक्खु न पटिबाहेतब्बो अञ्जत्र अनुट्ठापनीया । वुत्तञ्हि भगवता “अनुजानामि, भिक्खवे, 
वस्सानं तेमासं पटिबाहितुं, उतुकालं पन न पटिबाहितु''न्ति (चूळव° ३१८) । “अञ्जत्र अनुड्टापनीया ति वुत्तं, कतमे अनुद्ठापनीयाति? 
चत्तारो अनुट्टापनीया वुड़तरो, भण्डागारिको, गिलानो, सङ्घतो लद्भसेनासनो च। तत्थ बुडृतरो भिक्खु तस्मिं बिहारे अन्तोसीमट्टकभिक्खूसु 
अत्तना वुड़तरस्स अञ्जस्स अभावा यथावुडं केनचि अनुड्ठापनीयो। भण्डागारिको सङ्गेन सम्मन्नित्वा भण्डागारस्स दिन्नताय सङ्घस्स 
भण्डं रक्खन्तो गोपेन्तो बसति, तस्मा सो भण्डागारिको केनचि अनुट्ठापनीयो । गिलानो गेलञ्ञजाभिभूतो अत्तनो लद्भसेनासने वसन्तो 
केनचि अनुट्ठापनीयो। सङ्घतो लद्धसेनासनो समग्गेन सङ्घेन दिन्नसेनासनत्ता केनचि अनुट्ठापनीयो । वुत्तञ्हि अद्टकथायं (महाव अद्टु० 
३४३) “चत्तारो हि न वुट्ठापेतब्बा वुड़तरो, भण्डागारिको, गिलानो, सङ्घतो लद्धसेनासनोति। तत्थ बुडतरो अत्तनो वुड़ताय नवकतरेन न 
वुद्ठापेतब्बो, भण्डागारिको सङ्घेन सम्मन्नित्वा भण्डागारस्स दिन्नताय, गिलानो अत्तनो गिलानताय, सङ्घो पन बहुस्सुतस्स 
उद्देसपरिपुच्छादीहि बहूपकारस्स भारनित्थारकस्स फासुकं आवासं अनुट्टापनीयं कत्वा देति, तस्मा सो उपकारकताय च सङ्घतो लद्भधताय 
च न वुड्टापेतब्बो'ति। ठपेत्वा इमे चत्तारो अवसेसा बुट्ठापनीयाव होन्ति। 


अपरस्मिं भिक्खुम्हि आगते बुट्ठापेत्वा सेनासनं दापेतब्बं । वृत्तञ्हि अट्ठकथायं (चूळव० अट्ट० ३१८) “उतुकाले ताव केचि 
आगन्तुका भिक्खू पुरेभत्तं आगच्छन्ति, केचि पच्छाभत्तं पठमयामं वा मज्झिमयामं वा पच्छिमयामं वा, ये यदा आगच्छन्ति, तेसं तदाव 
भिक्खू उट्ठापेत्वा सेनासनं दातब्बं, अकालो नाम नत्थी"ति। एतरहि पन सद्धा पसन्ना मनुस्सा विहारं कत्वा अप्पेकच्चे पण्डितानं वचनं 
सुत्वा “सङ्घे दिन्नं महप्फल”न्ति जत्वा चातुद्दिसं सङ्घ आरब्भ “इमं विहारं आगतानागतस्स चातुद्दिसस्स सङ्घस्स देमा”ति वत्वा देन्ति, 
अप्पेकच्चे अत्तना पसन्नं भिक्खुं आरब्भ विहारं कत्वापि दानकाले तेन उय्योजिता हुत्वा चातुद्दिस सङ्घं आरब्भ वृत्तनयेन देन्ति, 
अप्पेकच्चे करणकालेपि दानकालेपि अत्तनो कुलूपकभिक्खुमेव आरब्भ परिच्चजन्ति, तथापि दक्खिणोदकपातनकाले तेन सिक्खापिता 
यथावुत्तपाठं वचीभेदं करोन्ति, चित्तेन पन कुलूपकस्सेव देन्ति, न सब्बसङ्घसाधारणत्थं इच्छन्ति । 


इमेसु तीसु दानेसु पठमं पुब्बकालेपि दानकालेपि सङ्घं उद्दिस्स पवत्तत्ता सब्बसङ्गिकं होति। दुतियं पुब्बकाले पुग्गलं उद्दिस्स 
पवत्तमानम्पि दानकाले सङ्घं उद्दिस्स पवत्तत्ता सङ्गिकमेव। ततियं पन पुब्बकालेपि दानकालेपि कुलूपकपुग्गलमेव उद्दिस्स पवत्तति, न 

सङ्घं, केवलं भिक्खुना वुत्तानुसारेनेव वचीभेदं करोन्ति। एवं सन्ते “कि अयं विहारो चित्तवसेन पुग्गलिको होति, वचीभेदवसेन 
सङ्गिको”ति चिन्तायं एकच्चे एवं वदेय्युं - 


““मनोपुब्बङ्गमा धम्मा, मनोसेड्ठा मनोमया। 
मनसा चे पसन्नेन, भासति वा करोति वा। 
ततो नं सुखमन्वेति, छायाव अनपायिनीति॥ (ध० प० २) - 


वचनतो चित्तवसेन पुग्गलिको होती"ति। अञ्ञे “यथा दायका वदन्ति, तथा पटिपज्जितब्बन्ति (चूळव° अइ० ३२५) वचनतो 
वबचीभेदवसेन सङ्किको होती 'ति। 


तत्रायं विचारणा -- इदं दानं पुब्बे पुग्गलस्स परिणतं पच्छा सङ्घस्स परिणामितं, तस्मा “सङ्किको ति वृत्ते नवसु अधम्मिकदानेसु 
““पुग्गलस्स परिणतं सङ्घस्स परिणामेती "ति (पारा० ६६०) वृत्तं अट्टमं अधम्मिकदानं होति, तस्स दानस्स पटिग्गहापि परिभोगापि 
अधम्मिकपटिग्गहा अधम्मिकपरिभोगा होन्ति। “पुग्गलिको"ति वृत्ते तीसु धम्मिकदानेसु “पुग्गलस्स दिन्नं पुग्गलस्सेव देती" ति वुत्तं 
ततियधम्मिकदानं होति, तस्स पटिग्गहापि परिभोगापि धम्मिकपटिग्गहा धम्मिकपरिभोगा होन्ति, तस्मा पुग्गलिकपक्खं भजति। 
अप्पेकच्चे सुत्तन्तिकादिगणे पसीदित्वा विहारं कारेत्वा गणस्स देन्ति “इमं विहारं आयस्मन्तानं दम्मी"ति। अप्पेकच्चे पुग्गले पसीदित्वा 
विहारं कत्वा पुग्गलस्स देन्ति “इमं विहारं आयस्मतो दम्मी 'ति। एते पन गणसन्तकपुग्गलिका विहारा दानकालतो पट्ठाय 
पटिग्गाहकसन्तकाव होन्ति, न दायकसन्तका। तेसु गणसन्तको ताव एकच्चेसु मतेसु अवसेसानं सन्तको, तेसु धरमानेसुयेव कस्सचि 
देन्ति, तस्स सन्तको। कस्सचि अदत्वा सब्बेसु मतेसु सङ्किको होति। वुत्तञ्हि अट्ठकथायं (महाव० अट्ट? ३६९) “द्वन्नं सन्तकं होति 
अविभत्तं, एकस्मिं कालकते इतरो सामी, बहूनं सन्तकेपि एसेव नयो। सब्बेसु मतेसु सङ्गिकंव होती”ति। 


पुग्गलिकविहारोपि यदि सो पटिग्गाहकपुग्गलो अत्तनो जीवमानकालेयेव सद्भिविहारिकादीनं देति, कोचि वा तस्स विस्सासेन तं 
विहार अग्गहेसि, तस्स सन्तको होति। कस्सचि अदत्वा कालकते सङ्किको होति। वृत्तञ्हि अट्टकथायं “सो जीवमानोयेव सब्बं अत्तनो 
परिक्खारं निस्सञ्जित्वा कस्सचि अदासि, कोचि वा विस्सासं अग्गहेसि। यस्स दिन्नो, येन च गहितो, तस्सेव होती"ति। पाळियञ्च 
(महाव० ३६९) “भिक्खुस्स, भिकखवे, कालकते सङ्घो सामी पत्तचीवरे, अपिच गिलानुपट्टाका बहुपकारा। अनुजानामि, भिक्खवे, सङ्घेन 
तिचीवरञ्च पत्तञ्च गिलानुपट्ठाकानं दातुं, यं तत्थ लहुभण्डं लहुपरिकखारं, तं सम्मुखीभूतेन सङ्गेन भाजेतुं, यं तत्थ गरुभण्डं गरुपरिक्खारं, 
तं आगतानागतस्स चातुद्दिसस्स सङ्घस्स अविस्सज्जियं अवेभङ्गिक ` न्ति (महाव० ३६९) वृत्तं, तस्मा इमिना नयेन विनिच्छयो कातब्बो । 


सङ्किके पन पाळियं आगतानं “पुरिमको पच्छिमको अन्तरामृत्तको चा”ति (चूळव० ३१८) वुत्तानं तिण्णं सेनासनग्गाहानञ्च 
अट्ठकथायं (चूळव° अट्ट० ३१८) आगतानं “उतुकाले च वस्सावासे चा" ति वुत्तानं द्विन्नं सेनासनग्गाहानञ्च एतरहि असम्पज्जनतो 
अनुट्टापनीयपाळियं आगतस्स अत्तनो सभावेन अनुड्डापनीयस्स धुववासत्थाय सङ्गेन दिन्नताय अनुड्ठापनीयस्स वसेनेव विनिच्छयो होति। 
बुडृतरगिलाना हि अत्तनो सभावेन अनुट्ठापनीया होन्ति। वुत्तञ्हेतं अट्टकथायं (महाव० अट्टः ३४३) “बुड्डतरो अत्तनो बुड्डताय नवकतरेन 
न वुट्टापेतब्बो, गिलानो अत्तनो गिलानताया"ति। भण्डागारिकधम्मकथिकादयो धुववासत्थाय सङ्घेन दिन्नताय अनुट्ठापनीया होन्ति। 
वुत्तञ्हि “सङ्घो पन भण्डागारिकस्स वा धम्मकथिकविनयधरादीनं वा...पे०... धुववासत्थाय विहारं सम्मन्नित्वा देति, तस्मा यस्स सङ्घेन 
दिन्नो, सोपि अनुड्ठापनीयो "ति (पाचि० अट्टु० १२०; कङ्का० अट्ट अनुपखज्जसिक्खापदवण्णना) । सो एवं वेदितब्बो -- एतरहि 
सङ्गिकविहारेसु सङ्घत्थेरेसु यथाकम्मङ्गतेसु तस्मिं बिहारे यो भिक्खु वुड्तरो, सोपि “अयं विहारो मया वसितब्बो”ति वदति। यो तत्थ 
ब्यत्तो पटिबलो, सोपि तथेव वदति। येन सो विहारो कारितो, सोपि “मया पसीदितपुग्गलो आरोपेतब्बो”ति बदति। सङ्घोपि “मयमेव 
इस्सरा, तस्मा अम्हेहि इच्छितपुग्गलो आरोपेतब्बो”ति वदति। एवंद्विधा वा तिधा वा चतुधा वा भिन्नेसु महन्तं अधिकरणं होति। 


तेसु बुड्डतरो “न त्वेवाहं, भिक्खवे, केनचि परियायेन वुड़तरस्स आसनं पटिबाहितब्बन्ति वदामि, यो पटिबाहेय्य, आपत्ति 
दुक्कटस्सा”ति पाळिपाठञ्च (महाव० ४७३; चूळव° ३१६), “बुड्डतरो अत्तनो वुझताय नवकतरेन न वुट्टापेतब्बो”ति अदट्टकथावचनञ्च 
(पाचि० अट्टः ११९ आदयो; कङ्खा० अट्टः अनुपखज्जसिकखापदवण्णना) गहेत्वा “अहमेव एत्थ बुड्डतरो, मया वुझतरो अञ्जो नत्थि, 

तस्मा अहमेव इमस्मिं बिहारे वसितुमनुच्छविको”ति सञ्जी होति। ब्यत्तोपि “बहुस्सुतस्स सङ्घभारनित्थारकस्स भिक्खुनो 
अनुड्ठापनीयसेनासनम्पी”ति परिवारड्टकथावचनञ्च (परि० अट्ट? ४९५-४९६), “अनुजानामि, भिक्खवे, व्यत्तेन भिक्खुना पटिबलेन 
दसवस्सेन वा अतिरेकदसवस्सेन वा उपसम्पादेतुं, निस्सयं दातु" न्तिआदिपाळिवचनञ्च (महाव० ७६, ८२) गहेत्वा “अहमेव एत्थ ब्यत्तो 
पटिबलो, न मया अज्जो ब्यत्ततरो अत्थि, तस्मा अहमेव इमस्स विहारस्स अनुच्छविको”ति सञ्जी। विहारकारकोपि “येन विहारो 
कारितो, सो विहारसामिकोति विनयपाठो (पाचि० अट्ट? ११६) अत्थि, मया च बहुं धनं चजित्वा अयं विहारो कारितो, तस्मा मया 
पसन्नपुग्गलो आरोपेतब्बो, न अञ्जो"ति सञ्जी। सङ्घोपि “सङ्गिको नाम विहारो सङ्घस्स दिन्नो होति परिच्चत्तोतिआदिपाळिवचनञ्च 
(पाचि० ११६, १२१, १२६, १३१), अन्तमसो चतुरङ्गलपादकं गामदारकेहि पंस्वागारकेसु कोळन्तेहि कतम्पि सङ्घस्स दिन्नकालतो पट्टाय 
गरुभण्डं होती”तिआदिअद्कथावचनञ्च (चूळव० अद्ढ० ३२१) गहेत्वा “अयं विहारो सङ्किको सङ्घसन्तको, तस्मा अम्हेहि 
अभिरुचितपुग्गलोव आरोपेतब्बो, न अञ्जो”ति सञ्जी। 


तत्थ बुड़तरस्स वचनेपि “न त्वेवाहं, भिक्खवे” त्यादिवचनं (चूळव० ३१६) तेसु तेसु आसनसालादीसु अग्गासनस्स वुडतरारहत्ता 
भत्तं भुञ्जित्वा निसिन्नोपि भिक्खु बुड्डतरे आगते बुड्डाय आसनं दातब्बं सन्धाय भगवता वुत्तं, न धुववासं सन्धाय। “बुड्डतरो अत्तनो 
बुड़्ताय”त्यादिवचनञ्च (पाचि० अट्ठ० १२०; कङ्का० अट्ट अनुपखज्जसिक्खापदवण्णना) यथावुडं सेनासने दीयमाने वुड़ृतरे आगते 
नवकतरो वुट्टापेतब्बो, वुड्ठापेत्वा बुड़तरस्स सेनासनं दातब्बं, बुड़तरो पन नवकतरेन न वुट्टापेतब्बो। कस्मा? “अत्तनो बुड़तरताया”ति 
उतुकाले यथावुडं सेनासनदानं सन्धाय वुत्तं, न धुववासत्थाय दानं सन्धाय, तस्मा इदम्पि वचनं उपपरिक्खितब्बं, न सीघं अनुजानितब्बं । 


ब्यत्तवचनेपि “बहुस्सुतस्स सङ्घभारनित्थारकस्स"त्यादिवचनञ्च (परि० अट्ट० ४४५-४९६) न बहुस्सुतमत्तेन सङ्गिकविहारस्स 
इस्सरभावं सन्धाय वृत्तं, अथ खो तस्स भिक्खुस्स बहूपकारतं गुणविसिट्ठतञ्च सल्लक्खेत्वा सङ्घेन फासुकं आवासं अनुट्ठापनीयं कत्वा 
दिन्ने सो भिक्खु केनचि तम्हा विहारा अनुट्ठापनीयो होति, इममत्थं सन्धाय वुत्तं। “अनुजानामि, भिक्खवे ' त्यादिवचनञ्च (महाव° ८२) 
निस्सयाचरियानं लक्खणं पकासेतुं भगवता वुत्तं, न सङ्घिकविहारस्स इस्सरत्तं, तस्मा इदम्मि वचनं उपपरिक्खितब्बं, न सीघं 
अनुजानितनब्बं । 


दायकवचनं पन नानुजानितब्बं पटिबाहितब्बं। कस्मा? “येन विहारो कारितो त्यादिपाठस्स अमुख्यवोहारत्ता। यथा हि 
पुथुज्जनकाले रूपादीसु सञ्जनस्स भूतपुन्बत्ता भूतपुब्बगतिया अरहापि “सत्तो”ति, एवं दानकालतो पुब्बे तस्स विहारस्स सामिभूतपुब्बत्ता 
दायको “विहारसामिको”ति बुच्चति, न इस्सरत्ता। न हि सकले विनयपिटके अइ॒कथाटीकासु च “विस्सज्जेत्वा दिन्नस्स विहारस्स 
दायको इस्सरो”ति वा “दायकेन विचारेतब्बो”ति वा “दायकसन्तकविहारो”ति वा पाठो अत्थि, “सङ्गिको, गणसन्तको, 
पुग्गलिकोइच्चेव अत्थि, तस्मा तस्स वचनं नानुजानितब्बं । 


सङ्घस्स वचनेपि “सङ्गिको नाम विहारो” त्यादिवचनं (पाचि० ११६, १२१, १२६, १३१) सङ्घसन्तकभावं सङ्गेन विचारेतब्बभावं 
दीपेति, सङ्घो पन विचारेन्तो पञ्चङ्गसमन्नागतं भिक्खु सेनासनग्गाहापकं सम्मन्नित्वा तेन यथावुडं विचारेतब्बो वा होति, समग्गेन सङ्घेन 
दुवङ्गसमन्नागतस्स भिक्खुनो अपलोकनकम्मेन धुववासत्थाय दातब्बो वा । तेसु पञ्चङ्गसमन्नागतस्स भिकखुनो दुल्लभत्ता 
सेनासनग्गाहापकसम्मुतिया अभावे सति दुवङ्गसमन्नागतो भिक्खु परियेसितब्बो। एवं पन अपरियेसित्वा 
भण्डागारिकतादिबहऊपकारतायुत्तस्स बहुस्सुततादिगुणविसिट्टताविरहस्स भिक्खुनो आमिसगरुकतादिवसेन सङ्घेन विहारो दातब्बो न 
होति, तस्मा सङ्घवचनम्पि उपपरिक्खितब्बं, न ताव अनुजानितब्बं । 


अथ तीणिपि वचनानि संसन्देतब्बानि। तत्थ सङ्घस्स इस्सरत्ता सङ्घो पुच्छितब्बो “को पुग्गलो तुम्हेहि अभिरुचितो"ति, पुच्छित्वा 
“एसो*ति वृत्ते “कस्मा अभिरुचितो”ति पुच्छित्वा “एसो पुग्गलो अम्हे चीवरादिपच्चयेहि अनुग्गहेता, अम्हाकं जातिसालोहितो, 
उपज्झायो, आचरियो, सद्भिविहारिको, अन्तेवासिको, समानुपज्झायको, समानाचरियको, पियसहायो, लाभी, यसस्सी, तस्मा अम्हेहि 
अभिरुचितो ति वृत्ते “न एत्तावता धुववासत्थाय विहारो दातब्बो”ति पटिक्खिपितब्बो। अथ “एसो पुग्गलो सब्बेहि अम्हेहि वुड़तरो 
अग्गासनं अग्गोदकं अग्गपिण्डं अरहति, धुववासत्थाय विहारो पन तस्स दातब्बोति अट्डकथाचरियेहि न वुत्तो”ति वत्वा पटिक्खिपितब्बो । 
अथ “धम्मकथिको, विनयधरो, गणवाचकआचरियो* ति वुत्ते “एसो धुववासत्थाय दिन्नविहारस्स अनुच्छविको, एतस्स दातब्बो”ति 

अनुमोदितब्बो। कथं विज्ञायतीति चे? “सङ्घो पन भण्डागारिकस्स वा धम्मकथिकविनयधरादीनं वा गणवाचकआचरियस्स वा 
बहूपकारतं गुणविसिइतञ्च सल्लक्खेन्तो धुववासत्थाय विहारं सम्मन्नित्वा देती "ति वचनतो विञ्ञायति (पाचि० अट्टः १२९; कङ्का० 
अट्टड० अनुपखज्जसिक्खापदवण्णना)। 


इध पन साधकपाठे “भण्डागारिकस्स वा”ति विज्जमाने कस्मा साध्यवचने भण्डागारिको न वुत्तोति? एतरहि भण्डागारस्स 
अभावा। यदि केसुचि विहारेसु भण्डागारं सम्मन्नेय्य, सो भण्डागारविहारे निसिन्नो सङ्घस्स पत्तचीवररकखणादिकं उपकारं करेय्य, तस्स 
बहूपकारतं सल्लक्खेन्तो सङ्घो भण्डागारिकस्स फासुकं आवासं एतरहिपि धुववासत्थाय ददेय्य, सो तस्स विसुं धुववासविहारोति। एत्थ 
साधकपाठे “धम्मकथिकविनयधरादीनं वा"तिआदिसद्देन बहुस्सुतो आगतागमो धम्मधरो विनयधरो मातिकाधरो पण्डितो ब्यत्तो मेधावी 
लज्जी कुक्कुच्चको सिक्खाकामोति वृत्तगुणवन्ते सङ्गण्हाति। अथापि “एसो पुग्गलो बहुस्सुतो उद्देसपरिपुच्छादीहि भिक्खूनं बहूपकारो 
सङ्घभारनित्थारको”ति वदति, “साधु एसोपि फासुकावासस्स अरहो, अनुट्ठापनीयं कत्वा धुववासत्थाय विहारो एतस्सपि दातब्बो"ति 
वत्वा अनुमोदितब्बो । कथं विञ्ञायतीति चे? “सङ्घो पन बहुस्सुतस्स उद्देसपरिपुच्छादीहि बहूपकारस्स भारनित्थारकस्स फासुकं आवासं 
अनुट्टापनीयं कत्वा देती”ति (महाव० अट्ट? ३४३) वचनतो विञ्जायति। 


अथापि “अयं पुग्गलो धम्मकथिको विनयधरो गणवाचकाचरियो सङ्घस्स बहूपकारो विसिट्ठ गुणयुत्तो ति वदति, “साधु एतस्सपि 
पुग्गलस्स धुववासत्थाय विहारं सल्लक्खेत्वा सम्मन्नित्वाव दातब्बो"ति वत्वा अनुमोदितब्बो। कथं विञ्ञायतीति चे? “सङ्घो पन 
भण्डागारिकस्स वा धम्मकथिकविनयधरादीनं वा गणवाचकाचरियस्स वा बहूपकारतं गुणविसिट्ठतञ्च सल्लक्खेत्वा धुववासत्थाय विहारं 
सम्मन्नित्वा देती”ति (पाचि० अट्टः १२०; कङ्का अट्ट० अनुपखज्जसिक्खापदवण्णना) वचनतो विञ्ञायति। 


अथापि “एसो पुग्गलो बहुस्सुतो सङ्घ भारनित्थारको "ति वदति, “साधु एतस्सपि अनुट्ठापनीयं कत्वा दातब्बो"ति वत्वा 
अनुमोदितब्बो। कथं विञ्ञायतीति चे? ““बहुस्सुतस्स सङ्घभारनित्थारकस्स भिकखुनो अनुट्ठापनीयसेनासनम्पी”ति परिवारट्टकथायं (परि० 
अट्ट? ४९५-४९६) वृत्तत्ता विज्ञायति। ततो “एवं दुवङ्गसम्पन्नो पुग्गलो अन्तोसीमट्टो वा बहिसीमट्टो वा"ति पुच्छित्वा 
“अन्तोसीमड्ो ति वृत्ते “साधु सुदु तस्स दातब्बो ति सम्पटिच्छितब्बं । “बहिसीमट्ठो ति वृत्ते “न दातब्बो ति पटिक्खिपितब्बं । कस्माति 
चे? “न, भिक्खवे, निस्सीमे ठितस्स सेनासनं गाहेतब्बं, यो गाहेय्य, आपत्ति दुक्कटस्सा"ति (चूळव० ३१८) वचनतोति। 


अथ “दुवङ्गसमन्नागते अन्तोसीमड्ठे असति एकङ्गसमन्नागतो अन्तोसीमड्ठो अत्थी "ति पुच्छित्वा “अत्थी“ति वृत्ते “साधु सुटु 
एतस्स दातब्बो”ति सम्मटिच्छितब्बं। कथं विञ्जायतीति चे? ““बहूपकारतं गुणविसिइतञ्च सल्लक्खेन्तोति भण्डागारिकस्स 
बहूपकारतं धम्मकथिकादीनं गुणविसिड्ुतञ्च सल्लकखेन्तो"ति सारत्थदीपनियं (सारत्थ० टी० पाचित्तिय ३.११९-१२१) एकेकङ्गवसेन 
आगतत्ता विज्ञायति। “अन्तोसीमट्टो एकङ्गसमन्नागतोपि नत्थि, बहिसीमट्टीव अत्थी”ति वुत्ते “आगन्त्वा अन्तोसीमे ठितस्स 
दातब्बो”ति वत्तब्बो। कस्माति चे? “असम्पत्तानम्पि उपचारसीमं पविट्ठानं अन्तेवासिकादीसु गण्हन्तेसु दातब्बमेवा”ति अद्टकथायं 
(महाव० अट्ट० ३७९) वचनतो विञ्ञायति। 


सचे पन एकङ्गयुत्तभावेन वा दुवङ्गयुत्तभावेन वा समाना द्वे तयो भिक्खू अन्तोसीमायं विज्जमाना भवेय्युं, कस्स दातब्बोति? 
वड्डतरस्साति | कथं विञ्जायतीति चे? “न च, भिक्खवे, सङ्किकं यथावुडं पटिबाहितब्बं, यो पटिबाहेय्य, आपत्ति दुक्कटस्सा"ति (चूळव०° 
३११) वचनतोति। सचे पन अन्तोसीमायं एकङ्गयृत्तो वा दुवङ्गयुत्तो वा भिक्खु नत्थि, सब्बेव आवासिका बाला अब्यत्ता, एवं सति कस्स 
दातब्बोति? यो तं विहारं आगच्छति आगन्तुको भिक्खु, सो चे लज्जी होति पेसलो बहुस्सुतो सिक्खाकामो, सो तेहि आवासिकेहि 
भिक्खूहि अञ्जत्थ अगमनत्थं सङ्गहं कत्वा सो आवासो दातब्बो। 


अयमत्थो कथं जानितब्बोति चे? “इध पन, भिक्खवे, अञ्ञतरस्मिं आवासे सम्बहुला भिक्खू विहरन्ति बाला अब्यत्ता, ते न जानन्ति 
उपोसथं वा उपोसथकम्मं वा पातिमोक्खं वा पातिमोकखुद्देसं वा । तत्थ अञ्जो भिक्खु आगच्छति बहुस्सुतो आगतागमो धम्मधरो 
विनयधरो मातिकाधरो पण्डितो ब्यत्तो मेधावी लज्जी कुक्कुच्चको सिक्खाकामो, तेहि, भिक्खवे, भिक्खूहि सो भिक्खु सङ्गहेतब्बो 
अनुग्गहेतब्बो उपलापेतब्बो उपट्टापेतब्बो चुण्णेन मत्तिकाय दन्तकड्रेन मुखोदकेन। नो चे सङ्गण्हेय्युं अनुग्गण्हेय्युं उपलापेय्युं उपद्वापेय्युं 

चुण्णेन मत्तिकाय दन्तकट्ठेन मुखोदकेन, आपत्ति दुक्कटस्सा”ति (महाव० १६३) सम्मासम्बुद्धेन पञ्जत्तत्ता, अड्डकथायञ्च (महाव० 
अट्ड० १६३) “सङ्गहेतब्बोति “साधु, भन्ते, आगतत्थ, इध भिक्खा सुलभा सूपब्यञ्जनं अत्थि, वसथ अनुक्कण्ठमानाःति एवं पियवचनेन 
सङ्गहेतब्बो, पुनप्पुनं तथाकरणवसेन अनुग्गहेतब्बो, “आम वसिस्सामी'ति पटिवचनदापनेन उपलापेतब्बो। अथ वा चतूहि पच्चयेहि 
सङ्गहेतब्बो चेव अनुग्गहेतब्बो च, पियवचनेन उपलापेतब्बो, कण्णसुखं आलपितब्बोति अत्थो, चुण्णादीहि उपट्टापेतब्बो। आपत्ति 
दुक्कटस्साति सचे सकलोपि सङ्घो न करोति, सब्बेसं दुक्कटं । इध नेव थेरा, न दहरा मुच्चन्ति, सब्बेहि वारेन उपट्ठातब्बो, अत्तनो वारे 
अनुपइहन्तस्स आपत्ति । तेन पन महाथेरानं परिवेणसम्मज्जनदन्तकट्दानादीनि न सादितब्बानि। एवम्पि सति महाथेरेहि सायंपातं उपट्टानं 
आगन्तब्बं । तेन पन तेसं आगमनं जत्वा पठमतरं महाथेरानं उपट्ठानं गन्तब्बं। सचस्स सद्धिचरा भिक्खू उपड्ाका अत्थि, 'मय्हं उपट्ठाका 
अत्थि, तुम्हे अप्पोस्सुक्का विहरथा'ति वत्तब्बं । अथापिस्स सद्भि चरा नत्थि, तस्मियेव पन विहारे एको वा द्वे वा वत्तसम्पन्ना वदन्ति 'मय्हं 
थेरस्स कत्तब्बं करिस्साम, अवसेसा फासु विहरन्तू'ति, सब्बेसं अनापत्ती ति वृत्तत्ता। एवं तादिसं बहिसीमतो अन्तोसीममागतं 
लज्जीपेसलबहुस्सुतसिक्खाकामभूतं भिक्खु अन्तोसीमाय धुवनिवासत्थाय फासुकं आवासं अनुड्डापनीयं कत्वा दातब्बोति विज्ञायति। 


ननु च “न, भिक्खवे, निस्सीमे ठितस्स सेनासनं गाहेतब्बं, यो गाहेय्य, आपत्ति दुक्कटस्सा”ति (चूळव० ३१८) भगवता वृत्तं, अथ 
कस्मा निस्सीमतो आगतस्स धुववासत्थाय विहारो दातब्बोति? वुच्चते -- “निस्सीमे ठितस्सा”ति इदं अनादरे सामिवचनं, तस्मा निस्सीमे 
ठितंयेव सेनासनं न गाहेतब्बन्ति अत्थो दडुब्बो, न निस्सीमे ठितस्स तस्स भिक्खुस्स अन्तोसीमं पविट्टस्सपि सेनासनं न गाहेतब्बन्ति 
अत्थो, तस्मा पुब्बे बहिसीमायं ठितेपि इदानि अन्तोसीमं पविइकालतो पट्ठाय चतुपच्चयभागो लब्भति। वृत्तञ्हि अट्टकथायं (महाव० अट्ट° 
३७९) “असुकविहारे किर बहुं चीवरं उप्पन्नन्ति सुत्वा योजनन्तरिकविहारतोपि भिक्खू आगच्छन्ति, सम्पत्तसम्पत्तानं ठितट्ठानतो पट्ठाय 
दातब्ब'न्ति। अन्तोसीमड्टेसु पातिमोक्खं उद्दिसितुं असक्कोन्तेसु यत्थ पातिमोक्खुद्देसको अत्थि, सो आवासो गन्तब्बो होति। 
अन्तोवस्सेपि पातिमोक्खुद्देसकेन विना वस्सं वसितुं न लभति। यत्थ पातिमोक्खुद्देसको अत्थि, तत्थ गन्त्वा वस्सं वसितब्बं, तस्मा 
बहिसीमतो आगतोपि लज्जीपेसलबहुस्सुतसिक्खाकामभिक्खु सङ्गहेतब्बो होति। वुत्तज्हेतं भगवता - 


“इध पन, भिक्खवे, अञ्जतरस्मिं आवासे तदहुपोसथे सम्बहुला भिक्खू विहरन्ति बाला अब्यत्ता, ते न जानन्ति उपोसथं वा 
उपोसथकम्मं वा पातिमोक्खं वा पातिमोक्खुद्देसं वा । तेहि, भिक्खवे, भिक्खूहि एको भिक्खु सामन्ता आवासा सज्जुकं पाहेतब्बो 
'गच्छावुसो संखित्तेन वा वित्थारेन वा पातिमोक्खं परियापुणित्वा आगच्छा'ति। एवञ्चेतं लभेथ, इच्चेतं कुसलं । नो चे लभेथ, तेहि, 
भिक्खवे, भिक्खूहि सब्बेहेव यत्थ जानन्ति उपोसथं वा उपोसथकम्मं वा पातिमोक्खं वा पातिमोक्खुद्देसं वा, सो आवासो गन्तब्बो। नो चे 
गच्छेय्युं, आपत्ति दुक्कटस्स। इध पन, भिक्खवे, अञ्ञतरस्मिं आवासे सम्बहुला भिक्खू वस्सं वसन्ति बाला अब्यत्ता, ते न जानन्ति 
उपोसथं वा उपोसथकम्मं वा पातिमोक्खं वा पातिमोकखुद्देसं वा । तेहि, भिकखवे, भिक्खूहि एको भिक्खु सामन्ता आवासा सज्जुकं 
पाहेतब्बो 'गच्छावुसो संखित्तेन वा वित्थारेन वा पातिमोक्खं परियापुणित्वा आगच्छा'ति। एवञ्चेतं लभेथ, इच्चेतं कुसलं । नो चे लभेथ, 
एको भिक्खु सत्ताहकालिकं पाहेतब्बो 'गच्छावुसो संखित्तेन वा वित्थारेन वा पातिमोक्खं परियापुणित्वा आगच्छा'ति। एवञ्चेतं लभेथ, 
इच्चेतं कुसलं । नो चे लभेथ, न, भिक्खवे, तेहि भिक्खूहि तस्मिं आवासे वस्सं वसितब्बं, बसेय्युं चे, आपत्ति दुक्कटस्साति” (महाव० 
१६३) | 


एवं बहिसीमतो आगतस्सपि सङ्घस्स उपकारं कातुं सक्कोन्तस्स विसिइगुणयुत्तस्स दातब्बभावो विञ्जायति, तस्मा “अम्हाकं गणो 
न होति, अम्हाकं वंसो पवेणी न होति, अम्हाकं सन्दिड्टसम्भत्तो न होती 'तिआदीनि वत्वा न पटिक्खिपितब्बो। गणादिभावो हि अप्पमाणं, 
यथावुत्तबहूपकारतादिभावोयेव पमाणं | सामग्गिकरणतो पट्ठाय हि समानगणो होति। तथा हि उक्खित्तानुवत्तकानं 
लद्भिनानासंवासकानम्पि लद्भिविस्सज्जनेन तिविधउकखेपनीयकम्मकतानं कम्मनानासंवासकानम्पि ओसारणं कत्वा सामग्िकरणेन 
संवासो भगवता अनुञ्ञातो। अलज्जि पन बहुस्सुतम्पि सङ्गहं कातुं न वट्टति। सो हि अलज्जीपरिसं वड्ापेति, लज्जीपरिसं हापेति । 
भण्डनकारकं पन विहारतोपि निक्कड्टितब्बं। तथा हि “भण्डनकारककलहकारकमेव सकलसङ्घारामतो निक्कड़ितुं लभति। सो हि पक्खं 
लभित्वा सङ्घम्पि भिन्देय्य। अलज्जीआदयो पन अत्तनो वसनट्टानतोयेव निक्कड्टितब्बा, सकलसङ्घारामतो निक्कड़्ितुं न वट्टती”ति 
अट्ठकथायं (पाचि० अद्ढ० १२८) वृत्तं । 


बुड़ापचायनादिसामग्गिरसरहितं विसभागपुग्गलम्पि सङ्गहं कातुं न लभति। वुत्तञ्हि “एवरूपेन हि विसभागपुग्गलेन एकविहारे वा 

एकपरिवेणे वा वसन्तेन अत्थो नत्थि, तस्मा सब्बत्थेवस्स निवासो वारितो”ति (पाचि० अट्ट० १२२), तस्मा आवासिको वा होतु 
आगन्तुको वा, सगणो वा होतु अञ्जगणो वा, बहुस्सुतसीलवन्तभूतो भिक्खु सङ्गहेतब्बो । वुत्तञ्हि भगवता - 


““बहुस्सुतं धम्मधरं, सप्पञ्जं बुद्धसावकं | 
नेक्खं जम्बोनदस्सेव, को तं नन्दितुमरहति। 
देवापि नं पसंसन्ति, ब्रह्मुनापि पसंसितो"ति॥ (अ० नि० ४.६) - 


अयं अन्तोसीमड्टेन सङ्घेन बहूपकारतागुणविसिट्टतासङ्कातेहि गुणेहि यृत्तस्स सङ्घ भारनित्थारकस्स भिक्खुनो फासुकं आवासं अनुट्ठापनीयं 
कत्वा दाने विनिच्छयो । 


यदा पन सङ्घत्थेरो जरादुब्बलताय वा रोगपीळितताय वा विवेकज्झासयताय वा गणं अपरिहरितुकामो अञ्जस्स दातुकामो, अत्तनो 
अच्चयेन वा कलहविवादाभावमिच्छन्तो सद्भिविहारिकादीनं निय्यातेतुकामो होति, तदा न अत्तनो इस्सरवताय दातब्बं, अयं विहारो 
सङ्गिको, तस्मा सङ्घ सन्निपातापेत्वा तं कारणं आचिक्खित्वा बहूपकारतागुणविसिट्टतायृत्तपुग्गलो विचिनापेतब्बो। ततो सङ्घो चत्तारि 
अगतिगमनानि अनुपगन्त्वा भगवतो अज्झासयानुरूपं लज्जीपेसलबहुस्सुतसिक्खाकामभूतं पुग्गलं विचिनित्वा “ अयं भिक्खु इमस्स 
विहारस्स अनुच्छविको”ति आरोचेति। महाथेरस्सपि तमेव रुच्चति, इच्चेतं कुसलं । नो चे रुच्चति, अत्तनो भारभूत वुत्तप्पकारअङ्गवियुत्तं 
पुग्गलं दातुकामो होति। एवं सन्ते सङ्घो छन्दादिअगतिं न गच्छति, पुग्गलोव गच्छति, तस्मा सङ्घस्सेब अनुमतिया विहारो दातब्बो। 


सचे पन सङ्घो यं कञ्चि आमिसं लभित्वा यथावुत्तगुणवियुत्तस्स भिकखुनो दातुकामो होति, पुग्गलो पन भगवतो अज्झासयानुरूपं 
वुत्तप्पकारअङ्गयृत्तभूतस्सेव भिक्खुस्स दातुकामो, तदा पुग्गलोपि सङ्घपरियापन्नोयेवाति कत्वा धम्मकम्मकारकस्स पुग्गलस्सेव 
अनुमतिया विहारो दातब्बो, न सङ्घानुमतिया। वृत्तञ्हेतं अद्टकथायं (पारा० अट्ट० २.५३८-५३९) “सचे सङ्घो किञ्चि लभित्वा 
आमिसगरुकताय न निवारेति, एको भिक्खु निवारेति, सोव भिक्खु इस्सरो। सङ्गिकेसु हि कम्मेसु यो धम्मकम्मं करोति, सोव इस्सरो"ति। 
वृत्तञ्हि - 


“छन्दा दोसा भया मोहा। 
यो धम्मं अतिवत्तति। 
निहीयति तस्स यसो। 
काळपक्खेव चन्दिमा॥ 


“छन्दा दोसा भया मोहा। 

यो धम्मं नातिवत्तति। 

आपूरति तस्स यसो। 

सुक्कपक्खेव चन्दिमा"ति॥ (दी० नि० ३.२४६; अ० नि० ४.१७-१८; पारि० ३८२, ३८६)। 


यदा पन थेरोपि किञ्चि अवत्वा यथाकम्मङ्गतो, सङ्घोपि न कस्सचि विचारेति, एवं सङ्गिकविहारे अभिकखुके सुञ्जे वत्तमाने तस्मिं 
देसे येन केनचि सासनस्स वुद्धिमिच्छन्तेन आचरियेन अन्तोसीमट्टका भिक्खू एवं समुस्साहेतब्बा “मा तुम्हे आयस्मन्तो एवं अकत्थ, 
अन्तोसीमड्टकेसु भिक्खूसु बहृपकारतादियुत्तं पुग्गलं विचिनथ, विचिनित्वा लभन्ता तस्स पुग्गलस्स समग्गेन सङ्गेन धुववासत्थाय विहारं 
अनुट्टापनीयं कत्वा देथ, नो चे अन्तोसीमड्टकेसु भिकखूसु अलत्थ, अथ बहिसीमट्केसु भिक्खूसु विचिनथ | बहिसीमट्टकेसु भिक्खूसु 
बिचिनित्वा यथावृत्तअङ्गयुत्तपुग्गले लब्भमाने तं पुग्गलं अन्तोसीमं पवेसेत्वा अन्तोसीमट्ठकस्स सङ्घस्स अनुमतिया धुववासत्थाय विहारं 
सम्मन्नित्वा अनुट्ठापनीयं कत्वा देथ। एवं करोन्ता हि तुम्हे आयस्मन्तो अप्पिच्छकथा-सन्तोसकथा-सल्लेखकथा- 
पविवित्तकथावीरियारम्भकथा-सीलकथा-समाधिकथा-पञ्जाकथा-विमुत्तिकथा-विमृत्तिजाणदस्सनकथासङ्घातदसकथावत्थुसम्पन्नं पुग्गलं 
उपनिस्साय अस्सुतपुब्बं धम्मं सुणिस्सथ, सुतपुब्बं धम्मं परियोदापिस्सथ, कङ्कं विनोदिस्सथ, दिङ्कि उजुं करिस्सथ, चित्तं पसादेस्सथ। यस्स 
लज्जिनो पेसलस्स बहुस्सुतस्स सिकखाकामस्स भिक्खुनो भिकखं अनुसिक्खमाना सद्भाय वड्डिस्सन्ति, सीलेन वड्डिस्सन्ति, सुतेन 

बड्िस्सन्ति, चागेन बड्डिस्सन्ति, पञ्ञाय वड्डिस्सन्ती 'ति। वुत्तज्हेतं विसुद्धिमग्गे (विसुद्धि० १.१४) “कतमो उपनिस्सयगोचरो 
दसकथावत्थुगुणसमन्नागतो कल्याणमित्तो, यं निस्साय अस्सुतं सुणाति, सुतं परियोदपेति, कङ्कं वितरति, दिङ्कि उजुं करोति, चित्तं 
पसादेति। यस्स वा अनुसिक्खमानो सद्भाय वइति, सीलेन वड्डति, सुतेन वड्डति, चागेन वड़्ति, पञ्ञाय वड़्ति, अयं वुच्चति 
उपनिस्सयगोचरो"ति। एवं समुस्साहेत्वा धम्मकथं कत्वा अन्तोसीमड्कसङ्गेनेव धुववासविहारो दापेतब्बोति । 


एवं जिनसासनस्स, वड्टिकामो सुपेसलो। 
अकासि पञ्जवा भिक्खु, सुटु आवासनिच्छयन्ति॥ 


इति विनयसङ्गहसंवण्णनाभूते विनयालङ्कारे 


विहारविनिच्छयकथालङ्कारो। 


२९. कथिनत्थारविनिच्छयकथा 


२२६. एवं चतुपच्चयभाजनविनिच्छयं कथेत्वा इदानि कथिनविनिच्छयं कथेतुमाह “कथिनन्ति एत्थ पना”तिआदि। तत्थ 
कथिनन्ति कतमं कथिनं? समूहपञ्जत्ति। न हि परमत्थतो कथिनं नाम एको धम्मो अत्थि, पुरिमवस्संवुत्था भिक्खू, अनूनपञ्चवग्गसङ्घो, 
चीवरमासो, धम्मेन समेन उप्पन्नचीवरन्तिआदीसु येसु नामरूपेसु समुप्पज्जमानेसु तेसं नामरूपधम्मानं समूहसमवायसङ्घातं 
समूहपञ्जत्तिमत्तमेव कथिनं। अयमत्थो कथं जानितब्बोति? “तेसञ्ञेव धम्मानं सङ्गहो समवायो नामं नामकम्मं नामधेय्यं निरुत्ति व्यञ्जनं 
अभिलापो, यदिदं कथिन”न्ति परिवारपाळियं (परि० ४१२) आगतत्ता च, “तेसञ्जेव धम्मानन्ति येसु रूपादिधम्मेसु सति कथिनं नाम 
होति, तेसं समोधानं मिस्सीभावो। नामं नामकम्मन्तिआदिना पन "कथिनः न्ति इदं बहुसु धम्मेसु नाममत्तं, न परमत्थतो एको धम्मो 
अत्थीति दस्सेती"ति अट्ठकथायं (परि० अट्टः ४१२) आगतत्ता च, “येसु रूपादिधम्मेसूति पुरिमवस्संवुत्था भिक्खू, पञ्चहि अनूनो 
सङ्घो, चीवरमासो, धम्मेन समेन समुप्पन्नं चीवरन्ति एवमादीसु येसु रूपारूपधम्मेसु । सतीति सन्तेसु। मिस्सीभावोति संसग्गता 
समूहपञ्जत्तिमत्तं। तेनाह न परमत्थतो एको धम्मो अत्थीति दस्सेती"ति विमतिविनोदनियं (वि० वि० टी० परिवार २.४१२) आगतत्ता च 
जानितब्बोति। 


केनड्रेन कथिनन्ति? थिरड्रेन। कस्मा थिरन्ति? अनामन्तचारअसमादानचारगणभोजनयावदत्थचीवरयोचतत्थचीवरुप्पादसङ्काते 
पञ्चानिसंसे अन्तोकरणसमत्थताय। वृत्तञ्हि सारत्थदीपनियं (सारत्थ० टी० महावग्ग ३.३०६) “पञ्चानिसंसे अन्तोकरणसमत्थताय 
थिरन्ति अत्थो"ति, तथा विमतिविनोदनियं (वि० वि० टी० महावग्ग २.३०६) वजिरबुद्धिटीकायञ्च (वजिर० टी० महावग्ग ३०६) । अथ 
वा केनड्रेन कथिनन्ति? सङ्गण्हनड्रेन। कथं सङ्गण्हातीति? पञ्चानिसंसे अञ्जत्थ गन्तुं अदत्वा सङ्गण्हाति सङ्किपित्वा गण्हाति। वुत्तञ्हि 
बिनयत्थमञ्जूसायं (कङ्का अभि० टी० कथिनसिक्खापदवण्णना) “पञ्चानिसंसे अञ्जत्थ गन्तुं अदत्वा सङ्गण्हनड्रेन कथिन''न्ति। 


कथिन-सद्दो काय धातुया केन पच्चयेन सिज्झतीति? टीकाचरिया धातुपच्चये अचिन्तेत्वा अनिप्फन्नपाटिपदिकवसेनेव वण्णेन्ति, 
तस्मा अयं सद्दो रुळहीसुद्धनामभूतो अनिप्फन्नपाटिपदिकसद्दोति वुच्चति। कथं विञ्ञायतीति चे? तीसुपि विनयटीकासु (सारत्थ० टी० 
महावग्ग ३.३०६; वि० वि० टी० महावग्ग २.३०६; वजिर० टी० महावग्ग ३०६; कङ्का० अभि० टी० कथिनसिक्खापदवण्णना) “थिरन्ति 
अत्थो” इच्चेव वण्णितत्ता। पञ्चानिसंसे अन्तोकरणसमत्थतायाति पन थिरता चस्स हेतुपदमेव। अथ वा कथिन-सद्दो कथधातुया 
इनपच्चयेन सिज्झति। कथं? कथ सङ्गहणेतिमस्स लद्धधातुसञ्जादिस्स पञ्चानिसंसे अञ्ञत्थ गन्तुं अदत्वा सङ्गण्हातीति अत्थे “इन 
सब्बत्था”ति योगविभागेन वा “सुपतो चा“ ति एत्थ च-सद्देन वा इनपच्चयं कत्वा परकखरं नेत्वा कथिनसहतो स्युप्पत्तादिम्हि कते रूपं । 
कथं विञ्ञायतीति चे? “सङ्गण्हनड्टेना”ति वृत्तं कङ्कावितरणीटीकापाठं निस्साय विञ्जायति। अथ वा कठ किच्छजीवनेति धातुतो 
इनपच्चयं कत्वा सिज्झति। अयमत्थो “कठ किच्छजीवने, मुद्धजदुतियन्तो धातु, इनो"ति अभिधानप्पदीपिकाटीकायं वृत्तत्ता विज्ञायति। 


बहू पन पण्डिता इमं पाठंयेव गहेत्वा “कथिन-सह्दो मुद्धजदुतियन्तोयेव होति, न दन्तजो”ति वदन्ति चेव लिखन्ति च, न पनेवं 

एकन्ततो वत्तब्बं। कस्मा? अभिधानप्पदीपिकाटीकायं कक्खळपरियायं गुणसद्दभूतं कठिनसद्दं सन्धाय वुत्तं, न सासनवोहारतो 
नामसहदभूतं। तेनेवाह “पञ्चकं कक्खळेति। अनेकेसु पन पाळिअड्टकथादिपोत्थकेसु जिनसासनवोहारतो नामसद्दभूतो कथिन-सद्दो 
दन्तजोयेव येभुय्येन पञ्जायति, तेनेव च कारणेन अभिधानप्पदीपिकाटीकायम्पि वण्णविपरियाये कथिनन्तिपि वुत्तं। अथ वा कत्थ 
सिलाघायन्ति धातुतो इनपच्चयं कत्वा ससंयोगत्थकारं निसंयोगं कत्वा सिज्झति। अयमत्थो सिलाघादिसुत्तस्स वृत्तियं “सिलाघ 
कत्थने "ति वचनतो, सद्दनीतियञ्च “कत्थनं पसंसन''न्ति वण्णितत्ता च विञ्ञायति । इदञ्च वचनं “इदञ्हि कथिनवत्तं नाम 
बुद्भप्पसत्थ''न्ति अट्टकथावचनेन (महाव० अट्टः ३०६) समेति। आचरिया पन “कठधातु इनपच्चयो"ति विकप्पेत्वा “कठ समत्थने”ति 
अत्थं वदन्ति, तं टीकासु (सारत्थ० टी० महावग्ग ३.३०६; वि० वि० टी० महावग्ग २.३०६; वजिर० टी० महावग्ग ३०६; कङ्घा० अभि० 
टी० कथिनसिक्खापदवण्णना) “थिरन्ति अत्थो”ति वचनं अनपेक्खित्वा “पञ्चानिसंसे अन्तोकरणसमत्थताया"ति हेतुमेव अत्थभावेन 
गहेत्वा वृत्तं सिया, तं पन थिरभावस्स हेतुयेव । 


कथं विग्गहो कातब्बोति? अयं कथिन-सद्दो चतूसु पदेसु नामपदं, पञ्चसु नामेसु सुद्धनामं, चतूसु सुद्धनामेसु रुळ्हीसुद्धनामं, द्वीसु 
पाटिपदिकसद्देसु अनिप्फन्नपाटिपदिकसद्दओ, तस्मा विग्गहो न कातब्बो। वुत्तञ्हि - 


“रुळ्होख्यातं निपातञ्चु-पसग्गालपनं तथा। 
सब्बनामिकमेतेसु, न कतो विग्गहो छसू”ति॥ 


अयमत्थो “कथिनन्ति...पे०... थिरन्ति अत्थो"ति टीकासु (सारत्थ० टी० महावग्ग ३.३०६; वि० वि० टी० महावग्ग २.३०६; वजिर० 
टी० महावग्ग ३०६; कङ्का० अभि० टी० कथिनसिक्खापदवण्णना) वचनतो विञ्जायति। अथ वा पञ्चानिसंसे अञ्जत्थ गन्तुं अदत्वा 
कथति सङ्गण्हातीति कथिनं, अयं वचनत्थो यथावुत्तविनयत्थमञ्जूसापाठवसेन (कङ्ला० अभि० टी० कथिनसिक्खापदवण्णना) 
विञ्ञायति। अथ वा कठति किच्छेन जीवतीति कथिनो, रुक्खो, तस्स एसोति कथिनो, थिरभावो, सो एतस्स अत्थीति कथिनं, 
पञ्जत्तिजातं ठ-कारस्स थ-कारं कत्वा कथिनन्ति वृत्तं। अयं नयो “कठ किच्छजीवने "ति धात्वत्थसंवण्णनाय च “पञ्चानिसंसे 
अन्तोकरणसमत्थताय थिरन्ति अत्थो”ति टीकावचनेन (सारत्थ० टी० महावग्ग ३.३०६; वि० वि० टी० महावग्ग २.३०६; वजिर० टी० 
महावग्ग ३०६; कङ्का० अभि० कथिनसिक्खापदवण्णना) च समेतीति दडुब्बो। अथ वा कथीयते सिलाघते पसंसीयते बुद्धादीहीति कथिनं, 
अयं नयो “कत्थ सिलाघाय" न्ति धात्वत्थसंवण्णनाय च “इदञ्हि कथिनवत्तं नाम बुद्धप्पसत्थ''न्ति (महाव० अट्टः ३०६) अट्टकथावचनेन 
च समेतीति दटुब्बो। 


एत्थ पन सङ्घेपरुचित्ता आचरियस्स सद्दलक्खणं अविचारेत्वा अत्थमेव पुच्छं कत्वा विस्सज्जेतुं “कथिनं अत्थरितुं के लभन्ति, 
के न लभन्ती”तिआदिमाह। तत्थ के लभन्तीति के साधेन्तीति अत्थो। पञ्च जना लभन्तीति पञ्च जना साधेन्ति। कथिनदुस्सस्स हि 
दायका पच्छिमकोटिया चत्तारो होन्ति, एको पटिग्गाहकोति। “तत्र, भिकखवे, य्वायं चतुवग्गो भिक्खुसङ्घो ठपेत्वा तीणि कम्मानि उपसम्पदं 
पारणं अब्भान” न्ति चम्पेय्यक्खन्धके (महाव० ३८८) वृत्तत्ता न पञ्चवग्गकरणीयन्ति गहेतब्बं। पठमप्पवारणाय पवारिताति इदं 
वस्सच्छेदं अकत्वा वस्संबुत्थभावसन्दस्सनत्थं वुत्तं अन्तरायेन अपवारितानम्पि वुत्थवस्सानं कथिनत्थारसम्भवतो । तेनेव “अप्पवारिता 
वा”ति अवत्वा “छिन्नवस्सा वा पच्छिमिकाय उपगता वा न लभन्ती”ति एत्तकमेव वृत्तं। अञ्जस्मिं विहारे वुत्थवस्सापि न 
लभन्तीति नानासीमाय अञ्जस्मिं बिहारे बुत्थवस्सा इमस्मिं विहारे कथिनत्थारं न लभन्तीति अत्थो। सब्बेति छिन्नवस्सादयो, 
अनुपगतापि तत्थेव सङ्गहिता। आनिसंसन्ति कथिनानिसंसचीवरं । एकं अत्थतचीवरंयेव हि कथिनचीवरं नाम होति, अवसेसानि 
चीवरानि वा साटका वा कथिनानिसंसायेव नाम | वक्खति हि “अवसेसकथिनानिसंसे बलववत्थानि वस्सावासिकठितिकाय 
दातब्बानी”ति। (वि० सङ्ग० अट्टः २२६) इतरेसन्ति पुरिमिकाय उपगतानं । 


सो चे पच्छिमिकाय उपसम्पज्जति, गणपूरको चेव होति, आनिसंसञ्च लभतीति इमिना सामणेरानं वस्सूपगमनं अनुञ्ञातं 
होति। सो हि पुरिमिकाय वस्सूपगतत्ता आनिसंसं लभति, पच्छिमिकाय पन उपसम्पज्जितत्ता गणपूरको होतीति। सचे पुरिमिकाय 
उपगता कथिनत्थारकुसला न होन्तीतिआदिना “अट्टधम्मकोविदो भिक्खु, कथिनत्थारमरहती”ति विनयविनिच्छये (वि० वि० २७०४) 
आगतत्ता सयं चे अट्टधम्मकुसलो, सयमेव अत्थरितब्बं । नो चे, अञ्जे अट्टधम्मकुसले परियेसित्वा नेतब्बा, एवं अकत्वा कथिनं अत्थरितुं 

न वट्टतीति दस्सेति। कथिनं अत्थरापेत्वाति सकारितवचनेन तेहि बाहिरतो आगतत्थेरेहि सयं कथिनं न अत्थरितब्बं, 
सब्बपुब्बकिच्चादिकं संविदहित्वा ते पुरिमिकाय वस्सूपगता अन्तोसीमट्ठभिक्खूयेव अत्थरापेतब्बाति दस्सेति, अञ्जथा अञ्जो कथिनं 
अत्थरति, अञ्जो आनिसंसं लभतीति आपज्जति, न पनेवं युज्जति। वक्खति हि “आनिसंसो पन इतरेसंयेव होती"ति। दानञ्च 
भुञ्जित्वाति खादनीयभोजनीयभूतं अन्नपानादिदानं भृञ्जित्वा । न हि ते वत्थुदानं लभन्ति। 


कथिनचीवरं देमाति दातुं वट्टतीति एत्थ “सङ्घस्स कथिनचीवरं देमा”ति वत्तब्बं। एवञ्हि सति “इदं सङ्घस्स कथिनदुस्सं 
उप्पन्न”'न्ति (महाव० ३०७) कम्मवाचाय समेति। अथ च पन पुब्बे कतपरिचयत्ता “सङ्घस्सा”ति अवुत्तेपि सम्पदानं पाकटन्ति कत्वा 
अवुत्तं सियाति। एत्थेके आचरिया वदन्ति “सङ्घस्साति अवुत्तेपि काले दिन्नं सङ्किकं होतीति, तत्रेवं वत्तब्बं “न काले दिन्नं सब्बं सङ्किकं 
होती”ति। कथं विञ्ञायतीति चे? “यञ्च कालेपि सङ्घस्स वा इदं अकालचीवरन्ति, पुग्गलस्स वा इदं तुय्हं दम्मीतिआदिना नयेन दिन्नं, 
एतं अकालचीवरं नामा"ति कङ्कावितरणियं (कङ्का अट्ट> अकालचिवरसिक्खापदवण्णना) आगतत्ता पुग्गलिकम्पि होतीति विञ्ञायति, 
तस्मा परम्मुखापि नामं वत्वा सम्मुखापि पादमूले ठपेत्वा दिन्नं पुग्गलिकमेव होति, न सङ्किकं । वृत्तञ्हेतं अट्टकथायं (महाव० अट्ट० ३७९) 
““पुग्गलस्स देतीति “इमं चीवरं इत्थन्नामस्स दम्मीःति एवं परम्मुखा वा, पादमूले ठपेत्वा इमं, भन्ते, तुम्हाकं दम्मी'ति एवं सम्मुखा वा 
देती”ति। एवं पुग्गलिके सति तं चीवरं सङ्घस्स भाजेतब्बं होति वा न होति वाति? सो पुग्गलो अत्तनो सद्भिविहारिकअन्तेवासिकभूतस्स 
सङ्घस्स वा अञ्जस्स सहधम्मिकसङ्घस्स वा भाजेतुकामो भाजेय्य, अभाजेतुकामो “भाजेतू”ति न केनचि वचनीयो। कथं विञ्ञायतीति 
चे? “न हि पुग्गलस्स आदिस्स दिन्नं केनचि भाजनीयं होती "ति टीकासु आगमनतो विञ्ञायति। अथेके आचरिया एवं वदन्ति 
“कथिनस्स एकं मूलं सङ्घोति (परि० ४०८) वृत्तत्ता पुग्गलं उददिस्स दिन्नेपि सङ्घायत्तं सङ्घिकं होति। यथा कि “सीमाय दम्मि, सेनासनस्स 
दम्मी'ति वुत्तेपि तं दानं सङ्गिकं होति, यथा च 'कथिनचीवरं दम्मी'ति वत्ते सङ्गिकं होती 'ति। 


तत्रेवं विचारेतब्बं - “कथिनस्स एकं मूलं सङ्घो”ति वचनं (परि? ४०८) कथिनस्स मूलं कथिनस्स कारणं दस्सेति। यथा हि मूले 
विज्जमाने रुक्खो तिट्टति, अविज्जमाने न तिट्टुति, तस्मा मूलं रुक्खस्स कारणं होति, पतिं होति, एवं सङ्घे विज्जमाने कथिनं होति, नो 
अविज्जमाने, तस्मा सङ्घो कथिनस्स मूलं कथिनस्स कारणं नाम होति। कथं सङ्घे विज्जमाने कथिनं होति? सब्बन्तिमेन परिच्छेदेन 
चतुवग्गभूतेन सङ्गेन अत्थारारहस्स भिक्खुनो जत्तिदुतियकम्मवाचाय कथिनचीवरे दिन्नेयेव तेन चीवरेन अत्थतं कथिनं नाम होति, नो 
अदिन्ने, तस्मा चतुवग्गसङ्घे अलब्भमाने सहस्सक्खत्तुं “कथिनं दम्मी"ति वुत्तेपि कथिनं नाम न होति, तस्मा उपचारसीमाय परिच्छिन्ने 
बिहारे एको वा द्वे वा तयो वा चत्तारो वा भिक्खू विहरन्ति, तत्थ कथिनचीवरे उप्पन्ने अञ्ञतो परियेसित्वा चतुवग्गसङ्घो एको 
पटिग्गाहकोति पञ्चन्नं भिकखूनं पूरणे सति कथिनं अत्थरितुं लभति, नासति, एवं सङ्घे विज्जमानेयेव कथिनं नाम होति, नो अविज्जमाने, 
तस्मा सङ्घस्स कथिनस्स मूलभूततं कारणभूततं सन्धाय “कथिनस्स एकं मूलं सङ्घो "ति वृत्तं। “कथिनः न्ति वृत्ते सङ्गिकंयेव होति, नो 
पुग्गलिकन्ति अधिप्पायो एतस्मिं पाठे न लब्भति। यथा कि “किच्चाधिकरणस्स एकं मूलं सङ्घो "ति (चूळव° २१९) एत्थ 
अपलोकनकम्मजत्तिकम्मजत्तिदुतियकम्मञत्तिचतुत्थकम्मसङ्घातं किच्चाधिकरणं चतुवग्गादिके सङ्घे विज्जमानेयेव होति, नो 
अविज्जमाने, तस्मा सङ्घस्स किच्चाधिकरणस्स मूलभूततं कारणभूततं सन्धाय “किच्चाधिकरणस्स एकं मूलं सङ्घो'ति वुच्चति, 
एवंसम्पदमिदं दटुब्ब । 


यदिपि वुत्तं “यथा “सीमाय दम्मि, सेनासनस्स दम्मी'तिआदीसु तं दानं सङ्घायत्तमेव होति, तथा “कथिन दम्मी'ति वुत्ते पुग्गलं उद्दिस्स 
दिन्नेपि सङ्घायत्तमेव सङ्गिकमेव होती”ति, तथापि एवं विचारणा कातब्बा -- “सीमाय दम्मि, सेनासनस्स दम्मी”तिआदीसु सीमा च 
सेनासनञ्च दानपटिग्गाहका न होन्ति, तस्मा सीमड्टस्स च सेनासनट्डस्स च सङ्घस्स आयत्तं होति, पुग्गलो पन दानपटिग्गाहकोव, तस्मा 
“इमं कथिनचीवरं इत्थन्नामस्स भिक्खुनो दम्मी"ति परम्मुखा वा तस्स भिकखुनो पादमूले ठपेत्वा सम्मुखा वा दिन्नं कथं सङ्घायत्तं 
सङ्घसन्तकं भवेय्य, एवं सङ्घस्स अपरिणतं पुग्गलिकचीवरं सङ्घस्स परिणामेय्य, नवसु अधम्मिकदानेसु एकं भवेय्य, तस्स चीवरस्स 
पटिग्गहोपि नवसु अधम्मिकपटिग्गहेसु एको भवेय्य, तस्स चीवरस्स परिभोगोपि नवसु अधम्मिकपरिभोगेसु एको भवेय्य। कथं 
बिञ्जायतीति चे? नव अधम्मिकानि दानानीति सङ्घस्स परिणतं अञ्जसङ्घस्स वा चेतियस्स वा पुग्गलस्स वा परिणामेति, चेतियस्स 
परिणतं अञ्जचेतियस्स वा सङ्घस्स वा पुग्गलस्स वा परिणामेति, पुग्गलस्स परिणतं अञ्जपुग्गलस्स वा सङ्घस्स वा चेतियस्स वा 
परिणामेति, “नव अधम्मिका परिभोगा”ति आगतं परिवारपाळिञ्च (परि० ३२९) “नव पटिग्गहपरिभोगाति एतेसंयेव दानानं पटिग्गहा 
च परिभोगा चा”ति आगतं अट्ठकथज्च (परि० अट्टः ३२९) ओलोकेत्वा विञ्जायतीति। 

अथापि एवं वदन्ति - दायको सङ्घत्थेरस्स वा गन्थधुतङ्गवसेन अभिञ्जातस्स वा भत्तुद्देसकस्स वा पहिणति “अम्हाकं 
भत्तग्गहणत्थाय अट्ट भिक्खू गहेत्वा आगच्छथा”ति, सचेपि जातिउपड्टाकेहि पेसितं होति, इमे तयो जना पुच्छितुं न लभन्ति। आरुळ्हायेव 
मातिकं, सङ्घतो अट्ट भिक्खू उद्दिसापेत्वा अत्तनवमेहि गन्तब्बं। कस्मा? भिक्खुसङ्घस्स हि एते भिक्खू निस्साय लाभो उप्पज्जतीति। 
गन्थधुतङ्गादीहि पन अनभिञ्जातो आवासिकभिकखु पुच्छितुं लभति, तस्मा तेन “कि सङ्घतो गण्हामि, उदाह ये जानामि, तेहि सद्भि 
आगच्छामी”ति मातिकं आरोपेत्वा यथा दायका वदन्ति, तथा पटिपज्जितब्बन्ति (चूळव° अइ० ३२५), ईदिसेसु ठानेसु “सङ्घस्स लाभो 
पुग्गलं उपनिस्साय उप्पज्जती”ति वचनं उपनिधाय “सङ्घस्स लाभो पुग्गलं निस्साय उप्पज्जति, पुग्गलस्स पत्तलाभो सङ्घं आमसित्वा 
देन्तो सङ्घायत्तो होती”ति विञ्ञायतीति । 


इमस्मिम्पि बचने एवं विचारणा कातब्बा - तस्मिं तु निमन्तने न पुग्गलंयेव निमन्तेति, अथ खो ससङ्घं पुग्गलं निमन्तेति। तत्थ तु 
“सङ्घ न्ति अवत्वा “अट्ट भिक्खू”ति वुत्तत्ता “किं सङ्घतो गण्हामि, उदाह ये जानामि, तेहि सद्धि आगच्छामीति अनभिञ्ञातो पुग्गलो 
पुच्छितुं लभति। सङ्घत्थेरस्स पन सङ्घं परिहरित्वा वसितत्ता “अट्ट भिक्खू ति वृत्ते सङ्घं ठपेत्वा अञ्ञेसं गहणकारणं नत्थि, 
गन्थधुतङ्गवसेन अभिञ्ञातपुग्गलोपि सङ्घस्स पुञ्जनिस्सितत्ता “अट्ट भिक्खू ति वृत्ते सङ्घतोयेव गण्हाति, भत्तुद्ेसकस्सपि देवसिकं 
सङ्घस्सेव भत्तविचारणत्ता “अट्ट भिक्खू'ति वुत्ते सङ्घं ठपेत्वा अञ्ञेसं गहणकारणं नत्थि। एवं “अट्ट भिक्खू गहेत्वा आगच्छथा"ति सह 
सङ्घेन निमन्तितत्ता “इमे तयो जना पुच्छितुं न लभन्ती”ति वुत्तं, न “त्वं आगच्छाही"ति पुग्गलस्सेव निमन्तने सतिपि सङ्घं गहेत्वा 
आगन्तब्बतोति। एवं “अट्ट भिक्खू गहेत्वा आगच्छथा"ति ससङ्घस्सेव पुग्गलस्स निमन्तितत्ता सङ्घो गहेतब्बो होति, न “तुम्हे 
आगच्छथा*ति पुग्गलस्सेव निमन्तितत्ता, तस्मा “पुग्गलस्स लाभो सङ्घायत्तो”ति न सक्का वत्तु, अट्ठकथादीसु पकरणेसुपि “पुग्गलं 
निस्साय सङ्घस्स लाभो उप्पज्जति” इच्चेव वृत्तो, न “पुग्गलस्स लाभो सङ्घायत्तो”ति। चीवरलाभखेत्तभूतासु अट्टसु मातिकासु च 
““सङ्घस्स देती 'ति च विसुं, “पुग्गलस्स देती”ति च विसुं आगतं। पुग्गलस्स देतीति “इमं चीवरं इत्थन्नामस्स दम्मी”ति एवं परम्मुखा 
वा, पादमूले ठपेत्वा “इमं भन्ते तुम्हाकं दम्मी”ति एवं सम्मुखा वा देतीति। 


इदानि पन चीवरं दातुकामा उपासका वा उपासिकायो वा सयं अनागन्त्वा पुत्तदासादयो आणापेन्तापि “इमं चीवरं इत्थन्नामस्स 
थेरस्स देथा”ति वत्वा पुग्गलस्सेव दापेन्ति, सामं गन्त्वा ददन्तापि पादमूले ठपेत्वा वा हत्थे ठपेत्वा वा हत्थेन फुसापेत्वा वा ददन्ति “इमं, 
भन्ते, चीवरं तुम्हे उद्दिस्स एत्तकं धनं परिच्चजित्वा कतं, एवञ्च एवञ्च हत्थकम्मं कत्वा सम्पादितं, तस्मा तुम्हे निवासथ पारुपथ 
परिभुञ्जथा”तिआदीनि वदन्ति, तस्स पुग्गलस्स परिभोगकरणमेव इच्छन्ति, न सङ्घस्स दानं। केचि अतुट्टकथम्पि कथेन्ति। एवं 
पुग्गलमेव उददिस्स दिन्नचीवरस्स सङ्घेन आयत्तकारणं नत्थि। “सचे पन (इद तुम्हाकञ्च तुम्हाकं अन्तेवासिकानञ्च दम्मी'ति एवं वदति, 
थेरस्स च अन्तेवासिकानञ्च पापुणाती”ति (महाव० अट्टः ३७९) आगमनतो एवं वत्वा देन्ते पन आचरियन्तेवासिकानं पापुणाति, 
अनन्तेवासिकस्स पन न पापुणाति। “उद्देसं गहेतुं आगतो गहेत्वा गच्छन्तो च अत्थि, तस्सपि पापुणाती”ति आगमनतो बहिसीमट्ठस्स 
धम्मन्तेबासिकस्सपि पापुणाति। “तुम्हेहि सद्धि निबद्धचारिकभिक्खूनं दम्मीति वृत्ते उद्देसन्तेवासिकानं वत्तं कत्वा उद्देसपरिपुच्छादीनि 
गहेत्वा विचरन्तानं सब्बेसं पापुणाती”ति (महाव० अट्ट० ३७९) आगमनतो एवं वत्वा देन्ते धम्मन्तेवासिकानं वत्तपटिपत्तिकारकानञ्च 
अन्तेवासिकानं पापुणाति। एवं दायकानं वचनानुरूपमेव दानस्स पवत्तनतो “यथा दायका वदन्ति, तथा पटिपज्जितब्ब'न्ति (चूळव° 
अट्ट० ३२५) अट्ठकथाचरिया वदन्ति। 


एवं इदानि दायका येभुय्येन पुग्गलस्सेव देन्ति, सतेसु सहस्सेसु एकोयेव पण्डितो बहुस्सुतो दायको सङ्घस्स ददेय्य, 
पुग्गलिकचीवरञ्च सङ्गिकभवनत्थाय अकरियमानं न जत्तिया कम्मवाचाय च अरहं होति। कथं विञ्ञायतीति चे? 
जत्तिकम्मवाचाविरोधतो। कथं विरोधोति चे? जत्तिया कम्मवाचाय च “इदं सङ्घस्स कथिनदुस्सं उप्पन्न”न्ति कथिनचीवरस्स सङ्गिकभावो 
वुत्तो, इदानि पन तं चीवरं “पुग्गलस्स दिन्नं पुग्गलिक "न्ति वचनत्थानुरूपतो पुग्गलिकं होति, एवम्पि विरोधो। “सङ्घो इमं कथिनदुस्सं 
इत्थन्नामस्स भिकखुनो ददेय्य कथिनं अत्थरितु "न्ति एत्थ च सङ्घोति धातुया कत्ता होति, भिक्खुनोति सम्पदानं, इध पन सङ्घस्स तस्मिं 
कथिनचीवरे अनिस्सरभावतो सङ्घो कत्ता न होति, भिक्खु पटिग्गाहलक्खणाभावतो सम्पदानं न होति, एवम्पि विरोधो। दायकेन पन 
सङ्घस्स परिच्चत्तत्ता सङ्गिकभूतं कथिनचीवरं यस्मिं काले सङ्घो कथिनं अत्थरितुं अइङ्गसमन्नागतस्स भिकखुनो देति, तस्मिं काले 
जत्तिदुतियकम्मवाचं इदानि मनुस्सा “जत्ती”ति वोहरन्ति, तञ्च चीवरं “जत्तिलद्धचीवर न्ति, तं चीवरदायकञ्च “जत्तिलद्धदायको ति, 
तस्मा सङ्गिकचीवरमेव जत्तिलद्धं होति, नो पुग्गलिकचीवरं । जत्तिलद्धकालतो पन पड़ाय तं चीवरं पुग्गलिकं होति। कस्मा? 

अत्थारकपुग्गलस्स चीवरभावतोति। 


अथापि वदन्ति “दिन्नन्ति पाठञ्च *साधेन्ती'ति पाठञ्च 'आनिसंसं लभन्ती'ति पाठञ्च उपनिधाय अयमत्थो विज्ञायती 'ति, 
तत्थायमाचरियानमधिप्पायो - “दिन्नं इदं सङ्गेना”ति एत्थ दा-धातुया सङ्घेनाति कत्ता, इदन्ति कम्मं, इमस्स कथिनचीवरस्स सङ्गिकत्ता 
सङ्घेन दिन्नं होति, तेन विज्ञायति “कथिन' न्ति वुत्ते सङ्गिकं होतीति। “कथिनत्थारं के लभन्तीति एत्थ के लभन्तीति के साधेन्तीति 
अत्थो। पञ्च जना साधेन्ती"ति वजिरबुद्धिटीकायं (वजिर० टी० महावग्ग ३०६) वृत्तं । तत्थ पञ्च जनाति सङ्घो वुत्तो, इमिनापि 
विज्ञायति “कथिनन्ति वुत्ते सङ्किकं होती ति। आनिसंसं लभन्तीति एत्थ च सङ्गिकत्ता सब्बे सीमट्ठकभिक्खू आनिसंसं लभन्ति, 
इमिनापि विज्ञायति “कथिनन्ति वृत्ते सङ्गिकं होती"ति। 


तत्राप्येवं विचारणा कातब्बा - पुब्बेदायका चत्तारोपि पच्चये येभुय्येन सङ्घस्सेव देन्ति, तस्मा सङ्घस्स चतुपच्चयभाजनकथा 
अतिवित्थारा होति। अप्पकतो पन पुग्गलस्स देन्ति, तस्मा सङ्घस्स दिन्नं कथिनचीवरं सङ्घेन अत्थारकस्स पुग्गलस्स दिन्नं सन्धाय वुत्तं । 
साधेन्तीति च कथिनदुस्सस्स दायका चत्तारो, पटिग्गाहको एकोति पञ्च जना कथिनदानकम्मं साधेन्तीति वुत्तं। आनिसंसं लभन्तीति 
इदञ्च अत्थारकस्स च अनुमोदनानञ्च भिक्खूनं आनिसंसलाभमेव वुत्तं, न एतेहि पाठेहि “कथिन" न्ति वुत्ते सङ्गिकं होतीति अत्थो 
विज्ञातब्बो होतीति दडुब्बो। सङ्घस्स उप्पन्नचीवरं सङ्गेन अत्थारकस्स दिन्नभावो कथं विञ्जायतीति? “इदं सङ्घस्स कथिनदुस्सं उप्पन्नं, 
सङ्घो इमं कथिनदुस्सं इत्थन्नामस्स भिक्खुनो देति कथिनं अत्थरितु' न्ति वुत्तं पाळिपाठञ्च (महाव० ३०७) “सङ्घो अज्ज कथिनदुस्सं 
लभित्वा पुनदिवसे देति, अयं निचयसन्निधी" ति वुत्तं अट्ठकथापाठज्च दिस्वा विज्ञायतीति | सङ्घसन्तकभूतं चीवरमेव दानकिरियाय 
कम्मं, सङ्घो कत्ता, पुग्गलो सम्पदानं भवितुं अरहभावो च यथावुत्तपाळिपाठमेव उपनिधाय विञ्ञायतीति। 


एवं सन्ते पुग्गलस्स दिन्नं पुग्गलिकचीवरं सङ्गिकं कातुं कथं पटिपज्जितब्बन्ति? सचे सो पटिग्गाहकपुग्गलो दायकानं एवं वदति 
“उपासक दानं नाम पुग्गलस्स दिन्नतो सङ्घस्स दिन्नं महप्फलतरं होति, तस्मा सङ्घस्स देहि, सङ्घस्स दत्वा पुन सङ्गेन अत्थारारहस्स 
भिक्खुनो कम्मवाचाय दत्वा तेन पुग्गलेन यथाविनयं अत्थतेयेव कथिनं नाम होति, न पुग्गलस्स दत्वा पुग्गलेन सामंयेव अत्थते, तस्मा 
सङ्घस्स देही”ति उय्योजेत्वा सङ्घस्स दापितेपि तं चीवरं सङ्किकं होति कथिनत्थारारहं । यदि पन दायको अप्पस्सुतताय “नाहं, भन्ते, 
किञ्चि जानामि, इमं चीवरं तुम्हाकमेव दम्मी”ति वक्खति, एवं सति पुग्गलिकवसेनेव सम्पटिच्छित्वा तेन पुग्गलेन तं चीवरं सङ्घस्स 
दिन्नम्पि सङ्गिकं होति। 


यदि एवं समणेनेव समणस्स दिन्नं चीवरं कथं कथिनत्थारारहं भवेय्याति? नो न भवेय्य। वुत्तञ्हेतं अट्टकथायं (महाव० अट्टः ३०६) 
“कथिनं केन दिन्नं बुति? येन केनचि देवेन वा मनुस्सेन वा पञ्चन्नं वा सहधम्मिकानं अञ्जतरेन दिन्नं वट्टती”ति। अथ कस्मा 
परम्परभूतेहि आचरियेहि जत्तिलद्भचीवरतो अवसेसानि चीवरानि सङ्घस्स भाजेत्वा एव परिभुञ्जितानीति? वुच्चते -- एकच्चे भिक्खू 
आचरियपरम्परागतअनउसारेनेव पटिपज्जन्ति, केचि बहूनं किरियं दिस्वा दिट्ठानुगतिवसेन पटिपज्जन्ति, बहुस्सुतापि केचि थेरा 
अरुच्चन्तापि पवेणिभेदभयेन पटिपज्जन्ति, अपरे रुचिवसेन अत्थञ्च अधिप्पायञ्च परिणामेत्वा गण्हन्ति, पकरणमेवानुगतभिक्खू पन 
यथापकरणागतमेव अत्थं गहेत्वा सङ्गिकञ्च पुग्गलिकञ्च अमिस्सं कत्वा, कालचीवरञ्च अकालचीवरञ्च अमिस्सं कत्वा गण्हन्ति। 
भिक्खुनिविभङ्गे (पाचि० ७३८) “थूलनन्दा भिक्खुनी अकालचीवरं 'कालचीवर' न्ति अधिट्टहित्वा भाजापेस्सति, अथ भगवा 
निस्सग्गियपाचित्तियापत्ति पञ्जपेसी”ति आगतं, तस्मा लज्जीपेसलबहुस्सुतसिक्खाकामभूतेन भिक्खुना अनेक-पाळिअड्ुकथादयो 
पकरणे ओलोकेत्वा संसन्दित्वा पकरणमेवानुगन्तब्बं, न अञ्जेसं किरियं सद्दहितब्बं, न च अनुगन्तब्बं । भगवतो हि धरमानकाले वा ततो 
पच्छा वा पुब्बे दायका येभु्येन चत्तारो पच्चये सङ्घस्सेव देन्ति, तस्मा सङ्गिकसेनासनस्स सङ्गिकचीवरस्स च बाहुल्लतो पुब्बाचरिया 
सङ्घस्स भाजेत्वा एव परिभुञ्जिसु। 


इदानि पन दायका येभुय्येन चत्तारो पच्चये पुग्गलस्सेव देन्ति, तस्मा सेनासनम्पि अभिनवभूतं पुग्गलिकमेव बहुलं होति, चीवरम्पि 
पुग्गलिकमेव बहुलं । दलिद्दापि सुत्तकन्तनकालतो पड़ाय “इमं चीवरं कथिनकाले इत्थन्नामस्स भिकखुनो दस्सामी”ति चिन्तेत्वा च तथेव 
वत्वा च सब्बकिच्चानि करोन्ति, महद्धना च साटकस्स कीणितकालतो पट्टाय तथेव चिन्तेत्वा कथेत्वा करोन्ति, दानकाले च “इमं चीवरं 
इत्थन्नामस्स देही "ति पुत्तदासादयो वा पेसेन्ति, सामं वा गन्त्वा चीवरं तस्स भिक्खुस्स पादमूले वा हत्थे वा ठपेत्वा “इमं चीवरं तुय्हं 


www.tipitaka.org Vipassana Research Institute 


Page 190 sur 310 


दम्मी"ति वत्वा वा चिन्तेत्वा वा देन्ति, सतेसु वा सहस्सेसु वा एको पण्डितपुरिसो “पुग्गलस्स दिन्नदानतो सङ्घस्स दिन्नं 
महप्फल''न्ति जत्वा “इमं कथिनचीवरं सङ्घस्स दम्मी”ति वत्वा वा चिन्तेत्वा वा देति, तस्स सा दक्खिणा सङ्घगता होति। सचे पन दायको 
पुग्गलस्स दातुकामो होति, पुग्गलो पन तस्स महप्फलभावमिच्छन्तो दक्खिणा-विभङ्गसुत्तादिधम्मदेसनाय (म० नि० ३.३७६ आदयो) 
पुग्गलिकदानतो सङ्गिकदानस्स महप्फलभावं जानापेत्वा “इमं तव चीवरं सङ्घस्स देहीति उय्योजेति, दायकोपि तस्स वचनं 
सम्पटिच्छित्वा “इमं कथिनचीवरं सङ्घस्स दम्मी”ति वत्वा वा चिन्तेत्वा वा देति, एवम्पि सा दक्खिणा सङ्घगता होति। 


यदि पन भिक्खुना उय्योजितोपि दुप्पञ्जो दायको तस्स वचनं अनादियित्वा पुग्गलस्सेव देति, तस्स सा दक्खिणा पुग्गलगता होति। 
अथ पन सो पुग्गलो सयं सम्पटिच्छित्वा पुन सङ्घस्स परिच्चजति, एवम्पि तं चीवरं सङ्गिकं होति, तं सङ्घिकवसेन भाजेतब्बं। यदि पन 
दायकोपि पुग्गलस्सेव देति, पुग्गलोपि सम्पटिच्छित्वा न परिच्चजति, एवं सन्ते तं चीवरं पुग्गलिकं होति, न कथिनकालमत्तेन वा 
कथिनवचनमत्तेन वा सङ्किकं होति। इदानि पन इमिना नयेन पुग्गलिकचीवरंयेव बहुलं होति। एवं सन्तेपि आचरियपरम्परा पवेणि 
अभिन्दितुकामा सङ्किकं विय कत्वा भाजेत्वा परिभुञ्जिंसु। यदि मुख्यतो सङ्घिक सिया, सङ्घेन दिन्नतो परं एकसूचिमत्तम्पि पुग्गलो 
अधिकं गण्हितुं न लभेय्य। 


एकच्चे थेरा सङ्गिकन्ति पन वदन्ति, भाजनकाले पन इस्सरवताय यथारुचि विचारेन्ति, एकच्चे भिक्खू मुख्यसङ्गिकन्ति मञ्ञमाना 
अभाजेतुकामम्पि पुग्गलं अभिभवित्वा भाजापेन्ति, तस्स पुग्गलस्स माता पिता जातका उपासकादयो “अम्हाकं पृत्तस्स देम, अम्हाकं 
जातकभिक्खुस्स देम, अम्हाकं कुलूपकस्स देमा"ति, अञ्ञेपि सद्धा पसन्ना दायका “इत्थन्नामस्स पुग्गलस्स देमा ति विचारेत्वा 
परम्मुखापि “इमं चीवरं इत्थन्नामस्स दम्मी”ति वत्वा सम्मुखापि पादमूले वा हत्थे वा ठपेत्वा देन्ति, एवरूपं चीवरं पुग्गलिकं होति, सङ्घं 
आमसित्वा अवुत्तत्ता सङ्घायत्तं न होति, “कथिनं दस्सामी”ति वा “कथिनं दातुं गतो"ति वा “कथिनचीवरः न्ति वा पुब्बापरकालेसु वचनं 
पन मुख्यकथिनभूतस्स सङ्घिकचीवरस्स काले दिन्नत्ता तदुपचारतो वोहारमत्तं होति। यथा किं? “उपोसथिक”न्ति वृत्तं भत्तं चुद्दससु 
सङ्गिकभत्तेसु अन्तोगधं मुख्यसङ्गिकं होति, समादिन्नउपोसथा दायका सायं भुञ्जितब्बभत्तभागं सङ्घस्स देन्ति, तं सङ्घो सलाकभत्तं विय 
ठितिकं कत्वा भुञ्जति, इति सङ्घस्स दिन्नत्ता सङ्घिकं होति। इदानि पन दायका अत्तनो अत्तनो कुलूपकस्स वा जातिभिकखुस्स वा 
उपोसथदिवसेसु भत्तं देन्ति, तं सङ्घस्स अदिन्नत्ता सङ्गिकं न होति। एवं सन्तेपि उपोसथदिवसे दिन्नत्ता मुख्यवसेन पवत्तउपोसथभत्तं विय 
तदुपचारेन “उपोसथभत्त”न्ति बोहरीयति, एवंसम्पदमिदं दडुब्बं | 


एवं इमस्मिं काले येभुय्येन पुग्गलस्सेव दिन्नत्ता पुग्गलिकभूतं चीवरं जत्तिकम्मवाचारहं न होति, सङ्गिकमेव जत्तिकम्मवाचारहं 
होति, तदेव च पञ्चानिसंसकारणं होति, तस्मा पण्डितेन पुग्गलेन “उपासका सङ्घे देथ, सङ्घे दिन्नं महप्फलं होती 'तिआदिना नियोजेत्वा 
दापेतब्बं, सयं वा सम्पटिच्छित्वा सङ्घस्स परिच्चजितब्बं । एवं परिच्चजितत्ता सङ्गिकभूतं चीवरं जत्तिकम्मवाचारहञ्च होति 
पञ्चानिसंसनिप्फादकञ्च। एवं नियोजनञ्च “सङ्घे गोतमि देहि, सङ्घे ते दिन्ने अहञ्चेव पूजितो भविस्सामि सङ्घो चा”ति (म० नि० 
३.३७६) भगवता वृत्तवचनं अनुगतं होतीति दटुब्बं 


परिकम्मं करोन्तानं भिक्खूनं यागुभत्तञ्च दातुं वट्टतीति इदं पुच्छितत्ता दोसो नत्थीति कत्वा वुत्तं, अपुच्छिते पन एवं कथेतुं न 
वट्टति। खलिमक्खितसाटकोति अहतवत्थं सन्धाय वृत्तं । सुदु धोवित्वातिआदिना सपुब्बकरणं अत्थारं दस्सेति। 
धोवनसिब्बनरजनकप्पकरणेन हि विचारणछेदनबन्धनानिपि दस्सितानियेव होन्ति, अत्थारदस्सनेन पच्चुद्धारअधिट्टानानिपि दस्सेति। 
सूचिआदीनि चीवरकम्मुपकरणानि सज्जेत्वा बहूहि भिक्खूहि सद्धिन्ति इदं पन सिब्बनस्स उपकरणनिदस्सनं । तदहेवाति इदं पन 
करणसन्निधिमोचनत्थं वुत्तं। दायकस्स हत्थतो साटकं लद्भदिवसेयेव सङ्घेन अत्थारकस्स भिकखुनो दातब्बं, एवं अदेन्ते निचयसन्निधि 
होति। अत्थारकेनपि सङ्घतो लद्भदिवसेयेव कथिनं अत्थरितब्बं, एवं अकरोन्ते करणसन्निधि होति। 


अञ्ञानि च बहूनि आनिसंसवत्थानि देतीति इमिना अत्थरितब्बसाटकोयेव कथिनसाटको नाम, ततो अञ्ञे साटका बहवोपि 
कथिनानिसंसायेव नामाति दस्सेति। एतेन च “कथिनानिसंसो"ति वत्थानियेव वृत्तानि न अग्घोति दीपेति। यदि अग्घो वुत्तो सिया, एवं 
सति “बह्वानिसंसानि कथिनवत्थानि देती”ति वत्तब्बं, एवं पन अवत्वा “बहूनि कथिनानिसंसवत्थानि देती" ति वुत्तं, तेन जायति “न अग्घो 
बुत्तो”ति, तस्मा बह्वानिसंसभावो अग्घवसेन न गहेतब्बो, अथ खो वत्थवसेनेव गहेतब्बोति। इतरोति अञ्जो दायको। तथा तथा 

ओवदित्वा सञ्ञापेतब्बोति “उपासक दानं नाम सङ्घस्स दिन्नकालतो पट्टाय महप्फलं होति महानिसंसं, अत्थारो पन भिक्खूनं 
उपकारत्थाय भगवता अनुञ्ञातो, तस्मा जत्तिलद्धम्पि अलद्धम्पि महप्फलमेवा "ति वा “उपासक अयम्पि दायको सङ्घस्सेव देति, त्वम्पि 
सङ्घस्सेव देसि, भगवता च - 


“यो सीलवा सीलवन्तेसु ददाति दानं। 

धम्मेन लद्धं सुपसन्नचित्तो। 

अभिसददहं कम्मफलं उळारं । 

तं वे दानं विपुलफलन्ति बूमी'ति॥ (म° नि० ३.३८२) - 


वुत्तं, तस्मा सङ्घस्स दिन्नकालतो पट्ठाय महप्फलमेवा "ति वा इतिआदीनि वत्वा सञ्ञापेतब्बो। 


यस्स सङ्घो कथिनचीवरं देति, तेन भिक्खुना कथिनं अत्थरितब्बन्ति योजना। यो जिण्णचीवरो होति भिक्खु, तस्स दातब्बन्ति 
सम्बन्धो। इमस्मिं ठाने इदानि भिक्खू - 


“पटिग्गहणज्च सप्पायं, जत्ति च अनुसावनं। 
कप्पबिन्दु पच्चुद्धारो, अधिट्ठानत्थरानि च। 
नियोजनानुमोदा च, इच्चयं कथिने विधी”ति॥ - 


इमं गाथं आहरित्वा कथिनदानकम्मवाचाय पठमं कथिनचीवरस्स पटिग्गहणञ्च सप्पायपुच्छनञ्च करोन्ति, तदयुत्तं विय दिस्सति । 
कस्माति चे? “अद्दुहङ्गेहि समन्नागतो पुग्गलो भब्बो कथिनं अत्थरितुं..पे०... पुब्बकरणं जानाति, पच्चुद्भारं जानाति, अधिड्ठानं जानाति, 
अत्थारं जानाति, मातिकं जानाति, पलिबोधं जानाति, उद्धारं जानाति, आनिसंसं जानातीति परिवारपाळियञ्च (परि० ४०९), 


“अट्ठ॒धम्मविदो भिक्खु, कथिनत्थारमरहति। 
पुब्बपच्चुद्धाराधिट्ठा-नत्थारो मातिकाति च। 
पलिबोधो च उद्धारो, आनिसंसा पनट्टिमे"ति॥ (वि० वि० २७०४, २७०६) - 


विनयविनिच्छयप्पकरणे च आगतेसु अट्ठसु अङ्गेसु अनागतत्ता च “पुब्बकरणं सत्तहि धम्मेहि सङ्गहितं धोवनेन विचारणेन छेदनेन बन्धनेन 
सिब्बनेन रजनेन कप्पकरणेना”ति परिवारपाळियञ्च (परि० ४०८), 


“धोवनज्च विचारो च, छेदनं बन्धनम्पि च। 
सिब्बनं रजनं कण्पं, पुन्बकिच्चन्ति वुच्चती”ति॥ (वि० वि० २७०७) - 


विनयविनिच्छयप्पकरणे च वुत्तेसु सत्तसु पुब्बकरणेसु अनागतत्ता च। 


न केवलञ्च पकरणेसु अनागतमेव, अथ खो युत्तिपि न दिस्सति। कथं? पटिग्गहणं नाम “यो पन भिक्खु अदिन्नं मुखद्वारं आहारं 
आहारेय्य अञ्ञत्र उदकदन्तपोना, पाचित्तिय "न्ति (पाचि० २६५) यावकालिकादीसु अज्झोहरितब्बेसु चतूसु कालिकवत्थूसु भगवता वुत्तं, 
न चीवरे, तं पन पादमूले ठपेत्वा दिन्नम्पि परम्मुखा दिन्नम्पि लब्भतेव। वुत्तञ्हि अट्ठकथायं (महाव० अट्ट० ३७९) “इमं चीवरं 
इत्थन्नामस्स दम्मीति एवं परम्मुखा वा पादमूले ठपेत्वा “इमं तुम्हाक न्ति एवं सम्मुखा वा देती "ति, तस्मा पटिग्गहणकिच्चं नत्थि, दायकेन 
चीवरे दिन्ने सङ्घस्स चित्तेन सम्पटिच्छनमत्तमेव पमाणं होति। 


सप्पायपुच्छनञ्च एवं करोन्ति -- एकेन भिकखुना “भोन्तो सङ्घा सङ्घस्स कथिने सम्पत्ते कस्स पुग्गलस्स सप्पायारहं होती "ति 


पुच्छिते एको भिक्खु नामं वत्वा “इत्थन्नामस्स थेरस्स सप्पायारहं होतीति वदति, सप्पायइति च निवासनपारुपनत्थं गहेत्वा वदन्ति । 
एतस्मिं वचने सद्दतो च अत्थतो च अधिप्पायतो च युत्ति गवेसितब्बा होति। कथं? सद्दतो वग्गभेदे सतियेव बहुवचनं कत्तब्बं, न अभेदे, एवं 


www.tipitaka.org Vipassana Research Institute 


Page 192 sur 310 


सद्दतो। सप्पायइतिवचनञ्च अनुरूपत्थेयेव वत्तब्बं, न निवासनपारुपनत्थे, एवं अत्थतो। इदञ्च चीवरं सङ्घो कथिनं अत्थरितुं 
पुग्गलस्स देति, न निवासनपारुपनत्थं । वुत्तञ्हि पाळियं (महाव० ३०७) “सङ्घो इमं कथिनदुस्सं इत्थन्नामस्स भिक्खुनो देति कथिनं 
अत्थरितु”न्ति, तस्मा युत्ति गवेसितब्बा होति। “पटिग्गहणञ्च सप्पाय'न्तिआदिगाथापि कत्थचि पाळियं अड्डकथाटीकादीसु च न 
दिस्सति, तस्मा इध वुत्तनयेनेव पटिपज्जितब्बं । 


सचे बहू जिण्णचीवरा, वुडस्स दातब्बन्ति इदं कथिनचीवरस्स सङ्गिकत्ता “न च, भिक्खवे, सङ्गिकं यथावुडं पटिबाहितब्बं, यो 
पटिबाहेय्य, आपत्ति दुक्कटस्सा”ति इमिना पाळिनयेन (चूळव० ३११) वृत्तं। एतेनेव नयेन सब्बेसु बलवचीवरेसु सन्तेसुपि बुड्डस्सेव 
दातब्बन्ति सिद्धं । बुड्डेसु...पे०... दातब्बन्ति करणसन्निधिमोचनत्थं वृत्तं। तेनेवाह “सचे वुड्डो त्यादि। नवकतरेनपि हि करणसन्निधि 
मोचेत्वा कथिने अत्थते अनुमोदनं करोन्तस्स सङ्घस्स पञ्चानिसंसलाभो होतीति। अपिचातिआदिना सङ्घेन कत्तब्बवत्तं दस्सेति। 
वचनक्कमो पन एवं कातब्बो - कथिनदुस्सं लभित्वा सङ्घे सीमाय सन्निपतिते एकेन भिकखुना “भन्ते, सङ्घस्स इदं कथिनदुस्सं उप्पन्नं, 
सङ्घो इमं कथिनदुस्सं कथन्नामस्स भिकखुनो ददेय्य कथिनं अत्थरितु''न्ति वृत्ते अञ्ञेन “यो जिण्णचीवरो, तस्सा"ति वत्तब्बं, ततो पुरिमेन 
“बहू जिण्णचीवरा”ति वा “नत्थि इध जिण्णचीवरा*ति वा वृत्ते अपरेन “तेन हि बुड़स्सा”ति वत्तब्बं, पुन पुरिमेन “को एत्थ वुङ्ठो"ति वुत्ते 
इतरेन “इत्थन्नामो भिक्खू"ति वत्तब्बं, पुन पुरिमेन “सो भिक्खु तदहेव चीवरं कत्वा अत्थरितुं सक्कोती"ति वृत्ते इतरेन “सो 
सक्कोती”ति वा “सङ्घो महाथेरस्स सङ्गहं करिस्सती"ति वा वत्तब्बं, पुन पुरिमेन “सो महाथेरो अट्ठहि अङ्गेहि समन्नागतो "ति वृत्ते इतरेन 
“आम समन्नागतो"ति वत्तब्बं, ततो “साधु सुदु तस्स दातब्ब"न्ति वृत्ते व्यत्तेन भिक्खुना पटिबलेन सङ्घो जातब्बो। 


एत्थ च “भन्ते, सङ्घस्सा”तिआदिवचनं “सुणातु मे, भन्ते, सङ्घो, इदं सङ्घस्स कथिनदुस्सं उप्पन्नं, यदि सङ्घस्स पत्तकल्लं, सङ्घो इमं 
कथिनदुस्सं इत्थन्नामस्स भिक्खुनो ददेय्य कथिनं अत्थरितु''न्ति इमाय जत्तिपाळिया समेति। “यो जिण्णचीवरो, तस्सा"तिआदि “सङ्गेन 
कस्सा”तिआदि “सङ्घेन कस्स दातब्बं, यो जिण्णचीवरो होती”तिआदिना अद्ुकथावचनेन (महाव० अट्टु० ३०६) समेति। “सो महाथेरो 
अडहङ्गेहि समन्नागतो'तिआदि “अडहङ्गेहि समन्नागतो पुग्गलो भब्बो कथिनं अत्थरितु'न्तिआदिकाय परिवारपाळिया (परि० ४०९) 
समेतीति दड॒ब्बं। यस्स पन दीयति, तस्स जत्तिदुतियकम्मवाचाय दातब्बन्ति सम्बन्धो । इमिना इमस्स कथिनदानकम्मस्स गरुकत्ता न 
अपलोकनमत्तेन दातब्बन्ति इममत्थं पकासेति। गरुकलहुकानं भेदो कम्माकम्मविनिच्छयकथायं आवि भविस्सति। 


एवं दिन्ने पन कथिने पच्चुद्धरितब्बा अधिट्टातब्बा वाचा भिन्दितब्बाति सम्बन्धो। सचे तं कथिनदुस्सं निट्रितपरिकम्ममेव होतीति 
इमिना कथिनदुस्सं नाम न केवलं पकतिसाटकमेव होति, अथ खो परिनिद्टितसत्तविधपुब्बकिच्चचीवरम्पि होतीति दस्सेति, तस्मा 
निद्धितचीवरस्मिं दिन्ने सत्तविधपुब्बकिच्चकरणेन अत्थो नत्थि, केवलं पच्चुद्धरणादीनियेव कातब्बानि। सचे पन किञ्चि अपरिनिड्डितं 
होति, अन्तमसो कप्पबिन्दुमत्तम्पि, तं निट्टापेत्वायेव पच्चुद्भरणादीनि कातब्बानि। | गण्ठिकपट्टपासकपट्टानि पन सिब्बनन्तोगधानि, तानिपि 
निट्ठापेत्वायेव कातब्बानि। अनिट्ठापेन्तो अनिट्टितसिब्बनकिच्चमेव होति। वुत्तञ्हि अट्टकथायं (पारा० अट्ट० २.४६२-४६३) “तत्थ 
कतन्ति सूचिकम्मपरियोसानेन कतं, सूचिकम्मपरियोसानं नाम यं किञ्चि सूचिया कत्तब्बं। पासकपट्टुगण्ठिकपट्टपरियोसानं कत्वा 
सूचिया पटिसामन"न्ति। इदञ्हि कथिनवत्तं नाम बुद्धप्पसत्थन्ति “ अत्थतकथिनानं वो भिक्खवे पञ्च कप्पिस्सन्ती”तिआदिना पसत्थं । 


कतपरियोसितं पन कथिनं गहेत्वाति - 


“धोवनज्च विचारो च, छेदनं बन्धनम्पि च। 
सिब्बनं रजनं कण्पं, पुन्बकिच्चन्ति वुच्चती”ति॥ (वि० वि० २७०७) - 


वृत्तानि सत्तविधपुब्बकरणानि कत्वा परियोसापितं कथिनचीवरं गहेत्वा। अत्थारकेन भिक्खुना पच्चुद्धरितब्बा अधिट्ठातब्बा वाचा 
भिन्दितब्बाति सम्बन्धो । सङ्घाटिया कथिनं अत्थरितुकामो भिक्खु पुब्बे तिचीवराधिट्ठानेन अधिट्टितं पोराणिकं सङ्घाटिं “इमं सङ्घाटिं 
पच्चुद्भरामी”ति वत्वा पच्चुद्धरितब्बा, ततो अनधिड्डितं नवं सङ्घाटिं “इमं सङ्घाटिं अधिट्ठामी"ति वत्वा अधिट्ठातब्बा, ततो अत्थरणकाले 
तमेव अधिड्टितसङ्घाटिं “इमाय सङ्घाटिया कथिनं अत्थरामी"ति वाचा भिन्दितब्बाति अत्थो। एस नयो इतरेसु। एतेन कथिनत्थारणं नाम 
वचीभेदकरणमेव होति, न किञ्चि कायविकारकरणन्ति इममत्थं दीपेति। तथा हि वुत्तं विनयत्थमञ्जूसायं (कङ्का अभि० टी० 

कथिनसिक्खापदवण्णना) “अत्थरितब्बन्ति अत्थरणं कातब्बं, तञ्च खो तथावचीभेदकरणमेवाति दडुब्ब”न्ति। 


तत्थ पच्चुद्धारो तिविधो “इमं सङ्घाटिं पच्चुद्धरामी "ति सङ्घाटिया पच्चुद्धारो, “इमं उत्तरासङ्गं पच्चुद्भरामी”ति उत्तरासङ्गस्स 
पच्चुद्धारो, “इमं अन्तरवासकं पच्चुद्धरामी "ति अन्तरवासकस्स पच्चुद्धारोति । वृत्तञ्हेतं परिवारे (परि० ४०८) “पच्चुद्धारो तीहि धम्मेहि 
सङ्गहितो सङ्घाटिया उत्तरासङ्गेन अन्तरवासकेना”ति। अधिड्टानं तिविधं इमं सङ्घाटिं अधिड्टामी”ति सङ्घाटिया अधिट्टानं, “इमं उत्तरासङ्गं 
अधिट्टामी”ति उत्तरासङ्गस्स अधिट्ठानं, “इमं अन्तरवासकं अधिट्ठामी”ति अन्तरवासकस्स अधिट्टानन्ति। वुत्तञ्हेतं परिवारे (परि० ४०८) 
“अधिट्ठानं तीहि धम्मेहि सङ्गहितं सङ्घाटिया उत्तरासङ्गेन अन्तरवासकेना”ति। 


अथ वा अधिट्टानं दुविधं कायेन अधिट्ठानं, वाचाय अधिट्ठानन्ति। तत्थ पोराणिकं सङ्घाटिं “इमं सङ्घाटिं पच्चुद्धरामी 'ति पच्चुद्धरित्वा 
नवं सङ्घाटिं हत्थेन गहेत्वा “इमं सङ्घाटिं अधिट्ठामी”ति चित्तेन आभोगं कत्वा कायविकारकरणेन कायेन वा अधिट्ठातब्बं, वचीभेदं कत्वा 
वाचाय वा अधिदट्टातब्बं । वुत्तञ्हि अट्ठकथायं (पारा० अट्ट० २.४६९; कङ्का अट्टः कथिनसिकखापदवण्णना) “तत्थ यस्मा द्वे चीवरस्स 
अधिड्डानानि कायेन वा अधिट्टेति, वाचाय वा अधिट्टेतीति वुत्तं, तस्मा...पे०... अधिट्टातब्बा'ति। अथ वा अधिट्ठानं दुविधं 
सम्मुखाधिट्ठानपरम्मुखाधिट्ठानवसेन। तत्थ यदि चीवरं हत्थपासे ठितं होति, “इमं सङ्घाटिं अधिट्टामी"ति वचीभेदं कत्वा अधिट्ठातन्बं, अथ 
अन्तोगब्भे वा सामन्तविहारे वा होति, ठपितड्ानं सल्लक्खेत्वा “एतं सङ्घाटिं अधिड्टामी”ति वचीभेदं कत्वा अधिट्टातब्बं । वुत्तञ्हि 
अट्ठकथायं (पारा० अट्टु० २.४६९; कङ्का० अट्ट कथिनसिक्खापदवण्णना) “तत्र दुविधं अधिट्ठानं सचे हत्थपासे होती"तिआदि, 
विनयत्थमञ्जूसायञ्च (कङ्का अभि० टी० कथिनसिक्खापदवण्णना) “दुविधन्ति सम्मुखापरम्मुखाभेदेन दुविध”न्ति। 


अत्थारो कतिविधो? अत्थारो एकविधो। वचीभेदकरणेनेव हि अत्थारो सम्पज्जति, न कायविकारकरणेन। अयमत्थो यथावुत्त- 
परिवारपाळिया च “अत्थरितब्बन्ति अत्थरणं कातब्बं, तञ्च खो तथावचीभेदकरणमेवाति दइुब्ब''न्ति विनयत्थमञ्जूसावचनेन च 
विञ्जायति। अथ वा अत्थारो तिविधो वत्थुप्पभेदेन। तत्थ यदि सङ्घाटिया कथिनं अत्थरितुकामो होति, पोराणिका सङ्घाटि पच्चुद्धरितन्बा, 
नवा सङ्घाटि अधिट्टातब्बा, “इमाय सङ्घाटिया कथिनं अत्थरामी”ति वाचा भिन्दितब्बा। अथ उत्तरासङ्गेन कथिनं अत्थरितुकामो होति, 
पोराणको उत्तरासङ्गो पच्चुद्भरितब्बो, नवो उत्तरासङ्गो अधिट्टातब्बो, “इमिना उत्तरासङ्गेन कथिनं अत्थरामी"ति वाचा भिन्दितब्बा। अथ 
अन्तरवासकेन कथिनं अत्थरितुकामो होति, पोराणको अन्तरवासको पच्चुद्धरितब्बो, नवो अन्तरवासको अधिट्टातब्बो, “इमिना 
अन्तरवासकेन कथिनं अत्थरामी"ति वाचा भिन्दितब्बा। वुत्तञ्हेतं परिवारे (परि० ४१३) “सचे सङ्घाटिया'तिआदि। 


एत्थ सिया - कि पन “इमं सङ्घाटिं पच्चुद्धरामी”ति विसेसं कत्वाव पच्चुद्धरितब्बा, उदाह “इमं पच्चुद्धरामी "ति सामञ्ञतोपि 
पच्चुद्धरितब्बाति? परिक्खारचोळाधिट्टानेन अधिट्टितं चीवरं “इमं पच्चुद्धरामी”ति सामञ्जतो पच्चुद्धरितब्बं, न “इमं सङ्घाटिं 
पच्चुद्धरामी "ति विसेसतो पच्चुद्धरितब्बं। कस्मा? पुब्बे अलद्धनामत्ता। तिचीवराधिट्ठानेन अधिट्टितं पन चीवरं विसेसतोयेव 
पच्चुद्धरितब्बं, न सामञ्ञतो। कस्मा? पटिलद्धविसेसनामत्ता। इध पन कथिनाधिकारे पुब्बेव तिचीवराधिट्टानेन अधिट्टितत्ता विसेसतोयेव 
पच्चुद्धरितब्बन्ति दटुब्बं । वुत्तज्हेतं परिवारे (परि० ४०८) कथिनाधिकारे “पच्चुद्धारो तीहि धम्मेहि सङ्गहितो सङ्घाटिया उत्तरासङ्गेन 
अन्तरवासकेना”ति। कि पन निच्चतेचीवरिकोयेव कथिनं अत्थरितुं लभति, उदाहु अवत्थातेचीवरिकोपीति? तेचीवरिको दुविधो 
धुतङ्गतेचीवरिकविनयतेचीवरिकवसेन। तत्थ धुतङ्गतेचीवरिको “अतिरेकचीवरं पटिक्खिपामि, तेचीवरिकङ्गं समादियामी”ति 
अधिट्टुहित्वा धारणतो सब्बकालमेव धारेति। विनयतेचीवरिको पन यदा तिचीवराधिट्ठानेन अधिइहित्वा धारेतुकामो होति, तदा तथा 
अधिद्टुहित्वा धारेति । यदा पन परिकखारचोळाधिट्ठानेन अधिट्टहित्वा धारेतुकामो होति, तदा तथा अधिद्टुहित्वा धारेति, तस्मा 
तिचीवराधिट्टानस्स दुप्परिहारत्ता सब्बदा धारेतुं असक्कोन्तो हुत्वा परिक्खारचोळवसेन धारेन्तोपि तं पच्चुद्धरित्वा आसन्ने काले 
तिचीवराधिट्टानेन अधिद्टुहन्तोपि कथिनं अत्थरितुं लभतियेवाति ददुब्बं। 


कच्चि नु भो कथिनदानकम्मवाचाभणनसीमायमेव कथिनं अत्थरितब्बं, उदाह अञ्जसीमायाति? यदि 
कथिनदानकम्मवाचाभणनबद्भसीमा वस्सूपनायिकखेत्तभूतउपचारसीमाय अन्तो ठिता, एवं सति तस्मिंयेव सीममण्डले अत्थरणं कातब्बं। 
कथं विञ्जायतीति चे? “परिनिट्टितपुब्बकरणमेव चे दायको सङ्घस्स देति, सम्पटिच्छित्वा कम्मवाचाय दातब्बं | तेन च तस्मिंयेव 
सीममण्डले अधिट्टहित्वा अत्थरित्वा सङ्घो अनुमोदापेतब्बो"ति वजिरबुद्धिटीकायं (वजिर० टी० महावग्ग ३०८) आगतत्ता विञ्ञायतीति । 

यदि एवं “तस्मियेव सीममण्डले''इच्चेव टीकायं वृत्तत्ता “यस्मिं किस्मिञ्चि सीममण्डले कम्मवाचं भणित्वा तस्मियेव सीममण्डले 
अत्थरितब्ब''न्ति वत्तब्बं, न “कथिनदानकम्मवाचाभणनबद्धसीमा वस्सूपनायिकखेत्तभूतउपचारसीमाय अन्तो ठिता"ति विसेसं कत्वा 
वत्तब्बन्ति? न न वत्तब्बं। कम्मवाचाभणनसीमा हि बद्भसीमाभूता, कथिनत्थारसीमा पन उपचारसीमाभूता, उपचारसीमा च नाम बद्धसीमं 
अवत्थरित्वापि गच्छति, तस्मा सा सीमा बद्धसीमा च होति उपचारसीमा चाति तस्मिंयेव सीममण्डले कथिनदानकम्मवाचं भणित्वा तत्थेव 
अत्थरणं कातब्बं, न यस्मिं किस्मिञ्चि सीममण्डले कम्मवाचं भणित्वा तत्थेव अत्थरणं कत्तब्बन्ति दडुब्बं । एवम्पि 
““-उपचारसीमाय”इच्चेव वत्तब्बं, न “वस्सूपनायिकखेत्तभूतउपचारसीमाया”ति, तम्पि वत्तब्बमेव । तेसं भिकखूनं वस्सूपनायिकखेत्तभूताय 
एव उपचारसीमाय कथिनत्थारं कातुं लभति, न अञ्जउपचारसीमाय । वृत्तञ्हि अट्टकथायं (महाव० अट्टः ३०६) “अञ्जस्मि विहारे 
बुत्थवस्सापि न लभन्तीति महापच्चरियं वुत्त न्ति। 


यथिच्छसि, तथा भवतु, अपि तु खलु “कम्मवाचाभणनसीमा बद्धसीमाभूता, कथिनत्थारसीमा उपचारसीमाभूता' ति तुम्हेहि वृत्तं, 
तथाभूतभावो कथं जानितब्बोति? वुच्चते - कथिनत्थारसीमायं ताव उपचारसीमाभूतभावो “सचे पन एकसीमाय बहू विहारा होन्ति, सब्बे 
भिक्खू सन्निपातेत्वा एकत्थ कथिनं अत्थरितब्ब" न्ति इमिस्सा अड्डकथाय (महाव० अइ० ३०६) अत्थं संवण्णेतुं “एकसीमायाति 
एकउपचारसीमायाति अत्थो युज्जती”ति वजिरबुद्धिटीकायं (वजिर० टी० महावग्ग ३०६) आगतत्ता विज्ञायति | कम्मवाचाभणनसीमाय 
बद्धसीमाभूतभावो पन “ते च खो हत्थपासं अविजहित्वा एकसीमायं ठिता। सीमा च नामेसा बद्धसीमा अबद्धसीमाति दुविधा होती”ति 
कङ्कावितरणियं (कङ्का० अट्ट० निदानवण्णना) आगतत्ता च “सीमा च नामेसा कतमा, यत्थ हत्थपासं अविजहित्वा ठिता कम्मप्पत्ता नाम 
होन्तीति अनुयोगं सन्धाय सौमं दस्सेन्तो विभागवन्तानं सभावविभावनं विभागदस्सनमुखेनेव होतीति “सीमा च 
नामेसा'तिआदिमाहा”ति विनयत्थमञ्जूसायं (कङ्का अभि० टी० निदानवण्णना) आगतत्ता च विज्ञायति। 


तत्थ कतिविधा बद्धसीमा, कतिविधा अबद्धसीमाति? तिविधा बद्धसीमा खण्डसीमासमानसंवाससीमाअविप्पवाससीमावसेन । 
तिविधा अबद्धसीमा गामसीमाउदकुक्खेपसीमासत्तब्भन्तरसीमावसेनाति दडुब्बा। कथं विञ्ञायतीति चे? “एवं एकादस विपत्तिसीमायो 
अतिक्कमित्वा तिविधसम्पत्तियुत्ता निमित्तेन निमित्तं सम्बन्धित्वा सम्मता सीमा बद्भसीमाति वेदितब्बा। खण्डसीमा समानसंवाससीमा 
अविप्पवाससीमाति तस्सायेव भेदो। अबद्धसीमा पन गामसीमा सत्तब्भन्तरसीमा उदकुक्खेपसीमाति तिविधा”ति कङ्घावितरणियं (कङ्का० 
अट्ट० निदानवण्णना) आगतत्ता विञ्ञायति। एवं तीसु बद्धसीमासु, तीसु अबद्धसीमासृति छसुयेव सीमासु कम्मप्पत्तसङ्घस्स 
चतुवग्गकरणीयादिकम्मस्स कत्तब्बभाववचनतो सुद्धाय उपचारसीमाय कम्मवाचाय अभणितब्बभावो विञ्ञायति। अन्तोउपचारसीमाय 
बद्भसीमाय सति तं बद्धसीमं अवत्थरित्वापि उपचारसीमाय गमनतो सा बद्धसीमा कम्मवाचाभणनारहा च होति कथिनत्थारारहा चाति 
वेदितब्बं । 


ननु च पन्नरसविधा सीमा अट्टकथासु (महाव० अट्ट? ३७९; कङ्खा० अट्ट० अकालचीवरसिक्खापदवण्णना) आगता, अथ कस्मा 
छळेव वृत्तात? सच्चं, तासु पन पन्नरससु सौमासु उपचारसीमा सङ्घलाभविभजनादिट्ठानमेव होति, लाभसीमा ततुप्पादगहणट्ठानमेव 
होतीति इमा द्वे सीमायो सङ्घकम्मकरणड्ानं न होन्ति, निगमसीमा नगरसीमा जनपदसीमा रट्गसीमा रज्जसीमा दीपसीमा चक्कवाळसीमाति 
इमा पन सीमायो गामसीमाय समानगतिका गामसीमायमेव अन्तोगधाति न विसुं वुत्ताति दडुब्बं। एत्थ च उपचारसीमाय बद्भसीमं 
अवत्थरित्वा गतभावो कथं जानितब्बोति? “उपचारसीमा परिक्खित्तस्स विहारस्स परिकखेपेन, अपरिक्खित्तस्स परिक्खेपारहड्टानेन 
परिच्छिन्ना”ति अट्ठकथायं (महाव० अट्ट० ३७९) वृत्तत्ता परिक्खेपपरिक्खेपारहट्ठानानं अन्तो बद्धसीमाय विज्जमानाय तं अवत्थरित्वा 
उपचारसीमा गता। तथा हि “इमिस्सा उपचारसीमाय 'सङ्घस्स दम्मी'ति दिन्नं पन खण्डसीमसीमन्तरिकासु ठितानम्पि पापुणाती 'ति 
(महाव० अट्टः ३७९) वुत्तं। तेन जायति “उपचारसीमाय अन्तो ठिता बद्धसीमा उपचारसीमापि नाम होती 'ति। होतु, एवं सति 
अन्तोउपचारसीमायं बद्धसीमाय सति तत्थेव कथिनदानकम्मवाचं वाचापेत्वा तत्थेव कथिनं अत्थरितब्बं भवेय्य, अन्तोउपचारसीमायं 
बद्भसीमाय अविज्जमानाय कथं करिस्सन्तीति? अन्तोउपचारसीमायं बद्धसीमाय अविज्जमानाय बहिउपचारसीमायं विज्जमानबद्भसीमं 
वा उदकुक्खेपलभनड्टानं वा गन्त्वा कम्मवाचं वाचापेत्वा पुन विहारं आगन्त्वा वस्सूपनायिकखेत्तभूताय उपचारसीमायं ठत्वा कथिनं 
अत्थरितब्बन्ति दड॒ब्बं। 


ननु च भो एवं सन्ते अञ्जिस्सा सीमाय जत्ति, अञ्जिस्सा अत्थारो होति, एवं सन्ते “परिनिट्टितपुब्बकरणमेव चे दायको सङ्घस्स देति, 

सम्पटिच्छित्वा कम्मवाचाय दातब्बं। तेन च तस्मियेव सीममण्डले अधिट्टहित्वा अत्थरित्वा सङ्घो अनुमोदापेतब्बो "ति वुत्तेन 
वजिरबुद्धिटीकावचनेन (वजिर० टी० महावग्ग ३०८) विरुज्झतीति? ननु अवोचुम्ह “कम्मवाचाभणनसीमा बद्धसीमाभूता, 
कथिनत्थारसीमा उपचारसीमाभूता”ति। तस्मा वजिरबुद्धिटीकावचनेन न विरुज्झति। तत्थ पुब्बे येभुय्येन बद्धसीमविहारत्ता समग्गं सङ्घं 
सन्निपातेत्वा कम्मवाचं वाचापेत्वा उपचारसीमबद्धसीमभूते तस्मिंयेव विहारे अत्थरणं सन्धाय वृत्तं। बद्भसीमविहारे अहोन्तेपि 
अन्तोउपचारसीमायं बद्भसीमाय विज्जमानाय तत्थेव सीममण्डले कम्मवाचं वाचापेत्वा तत्थेव अत्थरितब्बभावो अम्हेहिपि वुत्तोयेव | यदि 
पन न चेव बद्भसीमविहारो होति, न च अन्तोउपचारसीमायं बद्धसीमा अत्थि, एवरूपे विहारे कम्मवाचं वाचापेतुं न लभति, अञ्ञं 
बद्धसीमं वा उदकुक्खेपं वा गन्त्वा कम्मवाचं वाचापेत्वा अत्तनो विहारं आगन्त्वा वस्सूपनायिकखेत्तभूताय उपचारसीमाय ठत्वा कथिनं 
अत्थरितन्बं। एवमेव परम्परभूता बहवो आचरियवरा करोन्तीति दड॒ब्बं। 


अपरे पन आचरिया “बद्भसीमविरहाय सुद्धउपचारसीमाय सति तस्संयेव उपचारसीमायं जत्तिकम्मवाचापि वाचेतब्बा, कथिनं 
अत्थरितब्बं, न अञ्जिस्सा सीमाय जत्ति, अञ्जिस्सा अत्थरणं कातब्ब' न्ति वदन्ति। अयं पन नेसमधिप्पायो -- “कथिनत्थतसीमायन्ति 
उपचारसीमं सन्धाय वुत्त”न्ति वजिरबुद्धिटीकायं (बजिर० टी० महावग्ग ३०६) कथिनत्थारट्ठानभूताय सीमाय उपचारसीमाभावो वृत्तो, 
तस्संयेव टीकायं (वजिर० टी० महावग्ग ३०८) पुब्बे निद्दिद्ठपाठे “तस्मियेव सीममण्डले अधिट्ठहित्वा अत्थरित्वा सङ्घो 
अनुमोदापेतब्बो”ति कम्मवाचाभणनसीमायमेव अत्थरितब्बभावो च वृत्तो, तस्मा अञ्जिस्सा सीमाय जत्ति, अञ्जिस्सा अत्थरणं न 
कातब्बं, तस्संयेव उपचारसीमायं कम्मवाचं सावेत्वा तस्मिंयेव अत्थारो कातब्बो, उपचारसीमतो बहि ठितं बद्धसीमं गन्त्वा 
अत्थरणकिच्चं नत्थीति। 


तत्रेवं विचारणा कातब्बा - इदं भासन्तरेसु “जत्ती”ति कथितं कथिनदानकम्मं चतूसु सङ्घकम्मेसु जत्तिदुतियकम्मं होति, 
जत्तिदुतियकम्मस्स नवसु ठानेसु कथिनदानं, गरुकलहुकेसु गरुकं, यदि ““उपचारसीमायं चत्तारि सङ्घकम्मानि कातब्बानी”ति पकरणेसु 
आगतं अभविस्सा, एवं सन्ते तेसं आचरियानं वचनानुरूपतो उपचारसीमायं कथिनदानजत्तिकम्मवाचं वाचेतब्बं अभविस्सा, न पन 
पकरणेसु ““उपचारसीमायं चत्तारि सङ्घकम्मानि कातब्बानी”ति आगतं, अथ खो “सङ्घलाभविभजनं, आगन्तुकवत्तं कत्वा 
आरामप्पविसनं, गमिकस्स भिक्खुनो सेनासनआपुच्छनं, निस्सयपअप्पस्सम्भनं, पारिवासिकमानत्तचारिकभिक्खूनं अरुणुड्रापनं, 
भिक्खुनीनं आरामप्पविसनआपुच्छनं इच्चेवमादीनि एव उपचारसीमाय कत्तब्बानीति आगतं, तस्मा कथिनदानजत्तिदुतियकम्मवाचा 
केवलायं उपचारसीमायं न वाचेतब्बाति सिद्धा। कथं विञ्जायतीति चे? “अविप्पवाससीमा नाम तियोजनापि होति, एवं सन्ते तियोजने 
ठिता लाभं गण्हिस्सन्ति, तियोजने ठत्वा आगन्तुकवत्तं पूरेत्वा आरामं पविसितब्बं भविस्सति, गमिको तियोजनं गन्त्वा सेनासनं 
आपुच्छिस्सति, निस्सयपटिपन्नस्स भिक्खुनो तियोजनातिक्कमे निस्सयो पटिप्पस्सम्भिस्सति, पारिवासिकेन तियोजनं अतिक्कमित्वा 
अरुणं उट्टपेतब्बं भविस्सति, भिक्खुनिया तियोजने ठत्वा आरामप्पविसनं आपुच्छितब्बं भविस्सति, सब्बम्पेतं उपचारसीमाय 
परिच्छेदबसेनेव कातुं बुति, तस्मा उपचारसीमायमेव भाजेतब्ब”न्ति एवमादिअइकथापाठतो (महाव० अद्ट० ३७९) विञ्ञायतीति। 


अथेवं वदेय्युं - “उपचारसीमा जत्तिदुतियकम्मवाचाय ठानं न होतीति तुम्हेहि वुत्तं, अथ च पन कतपुब्बं अत्थि। तथा हि 
चीवरपटिग्गाहकसम्मुतिचीवरनिदहकसम्मृतिचीवरभाजकसम्मुतीनं “सुणातु मे...पे०... धारयामीति इमाय कम्मवाचाय वा अपलोकनेन 
वा अन्तोविहारे सब्बसङ्घमज्झेपि खण्डसीमायपि सम्मन्नितुं वट्टतियेवा”ति उपचारसीमायं जत्तिदुतियकम्मवाचाय निप्फादेतब्बभावो 
अड्टकथायं (वि० सङ्ग० अट्टः १९४) आगतो। भण्डागारस्स पन “इमं पन भण्डागारं खण्डसीमं गन्त्वा खण्डसीमाय निसिन्नेहि सम्मन्नितुं 
न वटति, विहारमज्झेयेव “सुणातु मे, भन्ते, सङ्घो, यदि सङ्घस्स पत्तकल्लं, सङ्घो इत्थन्नामं विहारं भण्डागारं सम्मन्नेय्याःतिआदिना नयेन 
कम्मवाचाय वा अपलोकनेन वा सम्मन्नितब्ब''न्ति अट्ठकथायं (वि० सङ्गः अट्० १९७) उपचारसीमायमेव जत्तिदुतियकम्मवाचाय 
सम्मन्नितब्बभावो आगतोति। 


ते एवं वत्तब्बा - सचेपि अट्ठकथायं आगतं “अन्तोविहारे "ति पाठो “विहारमज्झे “ति पाठो च उपचारसीमं सन्धाय वुत्तोति 
मञ्जमाना तुम्हे आयस्मन्तो एवं अवचुत्थ, ते पन पाठा उपचारसीमं सन्धाय अट्ठकथाचरियेहि न वृत्ता, अथ खो अविप्पवाससीमासङ्घातं 
महासीमं सन्धाय वृत्ता। कथं विञ्ञायतीति चे? खण्डसीमाय वक्खमानत्ता। खण्डसीमाय हि महासीमा एव पटियोगी होति। 
उपचारसीमाति अयमत्थो कथं जानितब्बोति चे? “इमं पन समानसंवासकसीमं सम्मन्नन्तेहि पब्बज्जूपसम्पदादीनं सङ्घकम्मानं 

सुखकरणत्थं पठमं खण्डसीमा सम्मन्नितब्बा...पे०... एवं बद्धासु पन सीमासु खण्डसीमाय ठिता भिक्खू महासीमाय कम्मं करोन्तानं 
न कोपेन्ति, महासीमाय वा ठिता खण्डसीमाय कम्मं करोन्तानं। सीमन्तरिकाय पन ठिता उभिन्नम्पि न कोपेन्ती”ति वुत्तअद्दकथापाठवसेन 
(महाव० अदट्टु० १३८) जानितब्बोति। अथ वा तेहि आयस्मन्तेहि आभतभण्डागारसम्मुतिपाठवसेनपि अयमत्थो विञ्ञायति । कथं? 
चीवरपटिग्गाहकादिपुग्गलसम्मुतियो पन अन्तोविहारे सब्बसङ्घमज्झेपि खण्डसीमायम्पि सम्मन्नितुँ वटति, भण्डागारसङ्घातविहारसम्मुति 
पन विहारमज्झेयेवाति अद्कथायं वुत्तं, तत्थ विसेसकारणं परियेसितब्बं। 


तत्रेवं विसेसकारणं पञ्जायति -- “अञ्जिस्सा सीमाय वत्थु अञ्जिस्सा कम्मवाचा*ति वत्तब्बदोसपरिहारत्थं वुत्तं । पुग्गलसम्मुतियो 
हि पुग्गलस्स वत्थुत्ता यदि महासीमभूते अन्तोविहारे कत्तुकामा होन्ति, सब्बसङ्घमज्झे तं वत्थुभूतं पुग्गलं हत्थपासे कत्वा करेय्युं। यदि 
खण्डसीमाय कत्तुकामा, तं वत्थुभूतं पुग्गलं खण्डसीमं आनेत्वा तत्थ सन्निपतितकम्मप्पत्तसङ्घस्स हत्थपासे कत्वा करेय्युं। उभयथापि 
यथावुत्तदोसो नत्थि, भण्डागारसम्मुति पन भण्डागारस्स विहारत्ता खण्डसीमं आनेतुं न सक्का, तस्मा यदि तं सम्मुतिं खण्डसीमायं ठत्वा 
करेय्युं, वत्थु महासीमायं होति, कम्मवाचा खण्डसीमायन्ति यथावुत्तदोसो होति, तस्मिञ्च दोसे सति वत्थुविपन्नत्ता कम्मं विपज्जति, 
तस्मा महासीमभूतविहारमज्झेयेव सा सम्मृति कातब्बाति अट्टकथाचरियानं मति, न उपचारसीमाय जत्तिदुतियकम्मं कातब्बन्ति । 


अथापि एवं वदेय्युं “विहारसद्देन अविप्पवाससीमभूता महासीमाव वुत्ता, न उपचारसीमा”ति इदं वचनं कथं पच्चेतब्बन्ति? 
इमिनायेव अट्ठकथावचनेन | यदि हि उपचारसीमा वृत्ता भवेय्य, उपचारसीमा नाम बद्धसीमं अवत्थरित्वापि पवत्ता आवासेसु वा भिक्खूसु 
वा वड्डन्तेसु अनियमवसेन वड्डति, तस्मा खण्डसीमं अवत्थरित्वा पवत्तनतो विहारेन सह खण्डसीमा एकसीमायेव होति, एवं सति विहारे 
ठितं भण्डागारं खण्डसीमाय ठत्वा सम्मन्नितुं सक्का भवेय्य, न पन सक्का “खण्डसीमाय निसिन्नेहि सम्मन्नितुं न वट्टती”ति अड्टकथायं 
(महाव० अट्ट० ३४३) पटिसिद्भत्ता। तेन जायति “इमस्मिं ठाने विहारसद्देन अविप्पबाससीमभूता महासीमा वुत्ता, न उपचारसीमा”ति। 
उपचारसीमाय अनियमवसेन वड़नभावो कथं जानितब्बोति? “उपचारसीमा परिक्खित्तस्स विहारस्स परिकखेपेन, अपरिक्खित्तस्स 
परिक्खेपारहद्वानेन परिच्छिन्ना होति। अपिच भिक्खूनं धुवसन्निपातड्टानतो वा परियन्ते ठितभोजनसालतो वा निबद्धवसनकआवासतो वा 
थाममञ्झिमस्स पुरिसस्स द्विन्नं लेइपातानं अन्तो उपचारसीमा वेदितब्बा, सा पन आवासेसु वडन्तेसु वड़ति, परिहायन्तेसु परिहायति। 
महापच्चरियं पन 'भिक्खूसुपि वइन्तेसु वड्डती'ति वुत्तं, तस्मा सचे विहारे सन्निपतितभिक्खूहि सदधि एकाबद्धा हुत्वा योजनसतम्पि पूरेत्वा 
निसीदन्ति, योजनसतम्पि उपचारसीमाव होति, सब्बेसं लाभो पापुणाती”ति अट्ठकथायं (महाव० अट्ट० ३७९) वचनतोति। 


यदि एवं उपचारसीमाय कथिनत्थतभावो कस्मा वुत्तोति? कथिनत्थरणं नाम न सङ्घकम्मं, पुग्गलकम्ममेव होति, तस्मा 
वस्सूपनायिकखेत्तभूताय उपचारसीमाय कातब्बा होति। जत्तिकम्मवाचा पन सङ्घकम्मभूता, तस्मा उपचारसीमाय कातुं न वडति, 
सुविसोधितपरिसाय बद्धाबद्धसीमायमेव वट्टतीति दट्ठब्बं। ननु च भो “कथिनं अत्थरितुं के लभन्ति, के न लभन्ति? गणनवसेन ताव 
पच्छिमकोटिया पञ्च जना लभन्ति, उद्धं सतसहस्सम्पि, पञ्चन्नं हेट्ठा न लभन्ती”ति अट्ठकथायं वृत्तं, अथ कस्मा “कथिनत्थरणं नाम न 
सङ्घकम्मं, पुग्गलकम्ममेव होती" ति वृत्तन्ति? “न सङ्घो कथिनं अत्थरति, न गणो कथिनं अत्थरति, पुग्गलो कथिनं अत्थरती"ति परिवारे 
(परि० ४१४) वुत्तत्ता च अपलोकनकम्मादीनं चतुन्नं सङ्घकम्मानं ठानेसु अपविट्टत्ता च। अट्टकथायं पन कथिनत्थारस्स उपचारभूतं 
कथिनदानकम्मवाचाभणनकालं सन्धाय वुत्तं । तस्मिञ्हि काले कथिनदायका चत्तारो, पटिग्गाहको एकोति पच्छिमकोटिया पञ्च होन्ति, 
ततो हेट्ठा न लभतीति। जत्तिकम्मवाचाय सङ्घकम्मभावो कथं जानितब्बोति? “चतुन्नं सङ्घकम्मानं जत्तिदुतियकम्मस्स नवसु ठानेसु 
कथिनदान "न्ति आगतत्ता, “सुणातु मे, भन्ते, सङ्घो, इदं सङ्घस्स कथिनदुस्सं उप्पन्न ' न्तिआदिना वृत्तत्ता चाति। 


अपरे पन आचरिया “भासन्तरेसु जत्तीति वुत्ता कथिनदानकम्मवाचा अत्थारकिरियाय पविसति, अत्थारकिरिया च उपचारसीमायं 
कातब्बा, तस्मा कथिनदानकम्मवाचापि उपचारसीमायं कातब्बायेवा"ति वदन्ति, तेसं अयमधिप्पायो -- महावग्गपाळियं (महाव० ३०६) 
“एवञ्च पन, भिक्खवे, कथिनं अत्थरितब्ब'न्ति आरभित्वा “ब्यत्तेन भिक्खुना पटिबलेन सङ्घो जापेतब्बो...पे०... एवं खो, भिक्खवे, 
अत्थतं होति कथिन "न्ति कथिनदानजत्तिकम्मवाचातो पड्ाय याव अनुमोदना पाठो आगतो, परिवारपाळियञ्च (परि० ४१२) 
“कथिनत्थारो जानितब्बो”ति उद्देसस्स निद्देसे “सचे सङ्घस्स कथिनदुस्सं उप्पन्नं होति, सङ्गेन कथं पटिपज्जितन्बं, अत्थारकेन कथं 
पटिपज्जितब्बं, अनुमोदकेन कथं पटिपज्जितब्ब''न्ति पुच्छं नीहरित्वा “सङ्घेन जत्तिदुतियेन कम्मेन कथिनत्थारकस्स भिक्खुनो दातब्बं... 
पे०... अनुमोदामा 'ति जत्तितो पट्ठाय याव अनुमोदना पाठो आगतो, तस्मा जत्तितो पट्ठाय याव अनुमोदना सब्बो विधि कथिनत्थारकिरियायं 

पविसति, ततो कथिनत्थारकिरियाय उपचारसीमायं कत्तब्बाय सति जत्तिसङ्घातकथिनदानकम्मवाचापि उपचारसीमायं 
कत्तब्बायेवाति। 


तत्रेबं विचारणा कातब्बा -- अत्थारकिरियाय विसुं अनागताय सति “सब्बो विधि अत्थारकिरियायं पविसती”ति वत्तब्बं भवेय्य, 
अथ च पन महावग्गपाळियञ्च परिवारपाळियञ्च अत्थारकिरिया विसुं आगतायेव, तस्मा जत्तिसङ्घाता कथिनदानकम्मवाचा 
अत्थारकिरियायं न पविसति, केवलं अत्थारकिरियाय उपचारभूतत्ता पन ततो पट्टाय अनुक्कमेन वुत्तं। यथा “अनुजानामि, भिक्खवे, सीमं 
सम्मन्नितु "न्ति सीमासम्मृतिं अनुजानित्वा “एवञ्च पन, भिक्खवे, सम्मन्नितब्बा”ति सीमासम्मुतिविधिं दस्सेन्तो “पठमं निमित्ता 
कित्तेतब्बा...पे०... एवमेतं धारयामीति निमित्तकित्तनेन सह सीमासम्मुतिकम्मवाचा देसिता, तत्थ निमित्तकित्तनं सीमासम्मृतिकम्मं न 
होति, कम्मवाचायेव सीमासम्मृतिकम्मं होति, तथापि सीमासम्मृतिकम्मवाचाय उपचारभावतो सह निमित्तकित्तनेन 
सीमासम्मुतिकम्मवाचा देसिता। यथा च उपसम्पदाकम्मविधिं देसेन्तो “पठमं उपज्झं गाहापेतब्बो...पे०... एवमेतं धारयामीति 
उपज्झायगाहापनादिना सह उपसम्पदाकम्मं देसितं, तत्थ उपज्झायगाहापनादि उपसम्पदाकम्मं न होति, जत्तिचतुत्थकम्मवाचायेव 
उपसम्पदाकम्मं होति, तथापि उपसम्पदाकम्मस्स समीपे भूतत्ता उपज्झायगाहापनादिना सह जत्तिचतुत्थकम्मवाचा देसिता, एवमेत्थ 
कथिनदानकम्मवाचा अत्थारकिरिया न होति, तथापि अत्थारकिरियाय उपचारभूतत्ता कथिनदानजत्तिदुतियकम्मवाचाय सह 
कथिनत्थारकिरिया देसिता, तस्मा कथिनदानकम्मवाचा अत्थारकिरियायं न पविसतीति दडुब्बं 


अथ वा जत्तिदुतियकम्मवाचा च अत्थारो चाति इमे द्वे धम्मा अतुल्यकिरिया अतुल्यकत्तारो अतुल्यकम्मा अतुल्यकाला च होन्ति, 
तेन विञ्ञायति “भासन्तरेसु जत्तीति वुत्ता जत्तिदुतियकम्मवाचा अत्थारकिरियायं न पविसती"ति। तत्थ कथं अतुल्यकिरिया होन्ति? 
कम्मवाचा दानकिरिया होति, अत्थारो पन्नरसधम्मानं कारणभूता अत्थारकिरिया, एवं अतुल्यकिरिया। कथं अतुल्यकत्तारोति? 
कम्मवाचाय कत्ता सङ्घो होति, अत्थारस्स कत्ता पुग्गलो, एवं अतुल्यकत्तारो होन्ति। कथं अतुल्यकम्मा होन्ति? कम्मवाचाय कम्मं 
कथिनदुस्सं होति, अत्थारस्स कम्मं कथिनसङ्घाता समूहपञ्जत्ति, एवं अतुल्यकम्मा होन्ति। कथं अतुल्यकाला होन्ति? 
कथिनदानकम्मवाचा पुब्बकरणपच्चुद्धार अधिट्ठानानं पुन्बे होति, अत्थारो तेसं पच्छा, एवं अतुल्यकाला होन्तीति। अथ वा अत्थारो 
“इमाय सङ्घाटिया कथिनं अत्थरामी”तिआदिना वचीभेदसङ्कातेन एकेन धम्मेन सङ्गहितो, न जत्तिअनुस्सावनादिना अनेकेहि धम्मेहि 
सङ्गहितो। वुत्तज्हेतं परिवारे (परि० ४०८) “अत्थारो एकेन धम्मेन सङ्गहितो वचीभेदेना”ति। इमिनापि कारणेन जानितब्बं “न जत्ति 
अत्थारे पविट्टा”ति। 


अञ्ञे पन आचरिया एवं वदन्ति -- “कथिनत्थारं के लभन्ति, के न लभन्तीति? गणनवसेन ताव पच्छिमकोटिया पञ्च जना 
लभन्ति, उद्धं सतसहस्सम्पि, पञ्चन्नं हेडा न लभन्ती”ति अट्टकथायं (महाव० अट्टः ३०६) आगतत्ता “हेड्टिमन्ततो पञ्च भिक्खू 
कथिनत्थारं लभन्ति, ततो अप्पकतरा न लभन्ती"ति विञ्जायति। “पञ्चन्नं जनानं वट्टतीति पच्छिमकोटिया चत्तारो कथिनदुस्सस्स 
दायका, एको पटिग्गाहकोति पञ्चन्नं जनानं वड्ठती 'ति कङ्कावितरणीटीकायं (कङ्का० अभि० टी० कथिनसिक्खापदवण्णना) आगतत्ता 
तस्मिं वाक्ये “वट्टती”ति किरियाय कत्ता “सो कथिनत्थारो”ति वुच्चति, तस्मा अत्थारोति इमिना “इमाय सङ्घाटिया कथिनं अत्थरामी 'ति 
बुत्तअत्थरणकिरिया न अधिप्पेता, चतूहि भिक्खूहि अत्थारकस्स भिक्खुनो जत्तिया दानं अधिप्पेतन्ति विज्ञायति। “कथिनत्थारं के 
लभन्ति...पे०... उद्धं सतसहस्सन्ति इदं अत्थारकस्स भिकखुनो सङ्घस्स कथिनदुस्सदानकम्मं सन्धाय वृत्त" न्ति विनयविनिच्छयटीकायं 
बुत्तं। तस्मिम्पि पाठे अत्तिया दिन्न॑येव सन्धाय “पञ्च जना अत्थारं लभन्ती"ति इदं वचनं अट्ठकथाचरियेहि वृत्तं, “इमाय सङ्घाटिया कथिनं 
अत्थरामी”तिआदि पुग्गलस्स अत्थरणं सन्धाय न वृत्तन्ति टीकाचरियस्स अधिप्पायो। एवं कङ्कावितरणीटीका- 
विनयविनिच्छयटीकाकारकेहि आचरियेहि “जत्तिदुतियकम्मं अत्थारो नामा “ति विनिच्छितत्ता उपचारसीमायं 
कथिनदानजत्तिकम्मवाचाकरणं युत्तन्ति विञ्जायतीति वदन्ति । 


तत्रेवं विचारणा कातब्बा - ““जत्तिदुतियकम्मंयेव अत्थारो नामा”ति टीकाचरिया न वदेय्युं। वदेय्युं चे, अद्कथाय विरुद्धो सिया। 
कथं विरुद्धोति चे? “छिन्नवस्सा वा पच्छिमिकाय उपगता वा न लभन्ति, अञ्जस्मिं बिहारे बुत्थवस्सापि न लभन्तीति महापच्चरियं 
वुत्त" न्ति अट्टकथायं (महाव० अट्टः ३०६) आगतत्ता “ते छिन्नवस्सादयो कथिनत्थारं न लभन्ती"ति विञ्जायति। यदि जत्तिदुतियकम्मं 
अत्थारो नाम सिया, एवं सति ते भिक्खू जत्तिदुतियकम्मेपि गणपूरकभावेन अप्पविट्टा सियुं। अथ च पन “पुरिमिकाय उपगतानं पन सब्बे 

गणपूरका होन्ती”ति अद्टकथाय (महाव० अट्ठ० ३०६) वुत्तत्ता ते जत्तिदुतियकम्मे पविट्ठाव होन्ति, तस्मा अद्टकथाचरियो 
पञ्चानिसंसहेतुभूतं “इमाय सङ्घाटिया कथिनं अत्थरामी”तिआदिकं वचीभेदंयेव “अत्थारो”ति वदति, न जत्तिदुतियकम्मं, तस्मा ते 
छिन्नवस्सादयो पञ्चानिसंसहेतुभूतं कथिनत्थारं न लभन्ति, जत्तिदुतियकम्मे पन चतुवग्गसङ्घपूरकभावं लभन्तीति विञ्ञायति । पुनपि वृत्तं 
अट्ठकथायं “सचे पुरिमिकाय उपगता चत्तारो वा होन्ति तयो वा द्वे वा एको वा, इतरे गणपूरके कत्वा कथिनं अत्थरितब्ब''न्ति। एवं 
अलब्भमानकथिनत्थारेयेव छिन्नवस्सादयो गणपूरके कत्वा जत्तिदुतियकम्मवाचाय कथिनदुस्सं दापेत्वा पुरिमिकाय उपगतेहि कथिनस्स 
अत्थरितब्बभावतो “जत्तिदुतियकम्मंयेव अत्थारो नामाति टीकाचरिया न वदेय्यू'न्ति अवचिम्हाति। 


ननु च भो इमस्मिम्पि अद्दकथावचने “इतरे गणपूरके कत्वा कथिनं अत्थरितब्ब'”न्ति वचनेन चतुवग्गसङ्गेन कत्तब्बं 
जत्तिदुतियकम्मंयेव “अत्थारो" ति वृत्तन्ति? न, पुब्बापरविरोधतो। पुब्बे हि छिन्नवस्सादीनं कथिनं अत्थरितुं अलब्भमानभावो वृत्तो, इध 
“जत्तिदुतियकम्मं अत्थारो"ति वृत्ते तेसम्पि लब्भमानभावो वुत्तो भवेय्य, न अट्ठकथाचरिया पुब्बापरविरुद्धं कथेय्युं, तस्मा “कत्वा"ति पदं 
““अत्थरितब्ब"न्ति पदेन सम्बज्झन्तेन समानकालविसेसनं अकत्वा पुब्बकालविसेसनमेव कत्वा सम्बन्धितब्बं, एवं सति 
पुब्बवचनेनापरवचनं गङ्गोदकेन यमुनोदकं विय संसन्दति, पच्छापि च “कम्मवाचं सावेत्वा कथिनं अत्थरापेत्वा दानञ्च भुञ्जित्वा 
गमिस्सन्ती”ति विसुं कम्मवाचासावनं विसुं कथिनत्थरणं पुब्बापरानुक्कमतो वुत्तं, तस्मा जत्तिदुतियकम्मं अत्थारो नाम न होति, केवलं 
अत्थारस्स कारणमेव उपचारमेव होतीति दडुब्बं। किञ्च भिय्यो - “न सङ्घो कथिनं अत्थरति, न गणो कथिनं अत्थरति, पुग्गलो कथिनं 
अत्थरती”ति परिवारवचनेन (परि० ४१४) अयमत्थो जानितब्बोति । 


यदि एवं कङ्कावितरणीटीका-विनयविनिच्छयटीकासु आगतपाठानं अधिप्पायो कथं भासितब्बो भवेय्य। ननु कङ्कावितरणीटीकायं 
““बडुती”ति इमिस्सा किरियाय कत्ता “सो कथिनत्थारो"ति वृत्तो, विनयविनिच्छयटीकायञ्च ““कथिनदुस्सदानकम्म''न्ति पदं 
““सन्धाया”ति किरियाय कम्मं, कथिनत्थारो...पे०... इदं “वुत्त”न्ति किरियाय कम्मं होति। एवं टीकासु नीतत्थतो आगतपाठेसु सन्तेसु 
““जत्तिदुतियकम्मंयेव अत्थारो नामाति टीकाचरिया न वदेय्यु'न्ति न वत्तब्बन्ति? येनाकारेन अड्डकथावचनेन टीकावचनञ्च 
पुब्बापर अटुकथावचनञ्च अविरुद्धं भवेय्य, तेनाकारेन टीकापाठानं अधिप्पायो गहेतब्बो। कथं? कङ्कावितरणीअट्टकथायं (कङ्का० अट्ठु० 
कथिनसिक्खापदवण्णना) “सो सब्बन्तिमेन परिच्छेदेन पञ्चन्नं जनानं वड्टती'ति आगतो, तस्मिं अट्ठकथावचने चोदकेन चोदेतब्बस्स 
अत्थिताय तं परिहरितुं “पञ्चन्नं जनानं वट्टतीति पच्छिमकोटिया चत्तारो कथिनदुस्सस्स दायका, एको पटिग्गाहकोति पञ्चन्नं जनानं 
वटुती”ति पाठो टीकाचरियेन वुत्तो, कथं चोदेतब्बं अत्थीति? भो अदट्टकथाचरिय “सो सब्बन्तिमेन परिच्छेदेन पञ्चन्नं जनानं वट्टती”ति 
वुत्तो, एवं सति पञ्चन्नं कथिनत्थारकानं एव सो कथिनत्थारो वटति, न एकद्वितिचतुपुग्गलानन्ति अत्थो आपज्जति, एवं सति “न सङ्घो 
कथिनं अत्थरति, न गणो कथिनं अत्थरति, पुग्गलो कथिनं अत्थरती"ति आगतपाळिया विरुज्झनतो आगमविरोधो आपज्जति, तं चोदनं 
परिहरन्तो “पञ्चन्नं जनानं वट्टतीति पच्छिमकोटिया चत्तारो कथिनदुस्सस्स दायका, एको पटिग्गाहकोति पञ्चन्नं जनानं वट्टती”ति 
पाठो टीकाचरियेन वुत्तो। तत्थायमधिप्पायो - भो चोदकाचरिय अट्टकथाचरियेन कथिनत्थारकाले पञ्चन्नं अत्थारकानं भिक्खूनं वसेन 
“सो सब्बन्तिमेन परिच्छेदेन पञ्चन्नं जनानं वट्टती”ति पाठो न वुत्तो, अथ खो सङ्घेन अत्थारकस्स कथिनदुस्सदानकाले पच्छिमकोटिया 
चत्तारो कथिनदुस्सस्स दायका, एको पटिग्गाहकोति पञ्चन्नं दायकपटिग्गाहकपुग्गलानं अत्थिताय सो पच्छा कत्तब्बो अत्थारो बड्टति, 
कारणसम्पत्तिया फलसम्पत्ति होति, तस्मा तस्मिं अद्टकथावचने आगमविरोधो नापज्जतीति। 


विनयविनिच्छयटीकायम्पि “कथिनत्थारं के लभन्ति, के न लभन्तीति? गणनवसेन ताव पच्छिमकोटिया पञ्च जना लभन्ति, उद्धं 
सतसहस्सम्पि, पञ्चन्नं हेड्ठा न लभन्ती”ति अट्ठकथावचने परेहि पुच्छितब्बस्स अत्थिताय तं पुच्छं विस्सज्जेतुं “इदं अत्थारकस्स 
भिक्खुनो सङ्घस्स कथिनदुस्सदानकम्मं सन्धाय वुत्त”न्ति पाठो टीकाचरियेन वुत्तो। कथं पुच्छितब्बन्ति चे? भो अट्ठकथाचरिय 
“हेट्टिमकोटिया पञ्चन्नं जनानं वट्टती”ति इदं वचनं कि पञ्चानिसंसस्स कारणभूतं “इमाय सङ्घाटिया कथिनं 
अत्थरामीतिआदिअत्थारकिरियं सन्धाय वृत्तं, उदाहु अत्थारस्स कारणभूतं कथिनदुस्सदानकम्मन्ति। कथं विस्सज्जनाति? भो भद्रमुख 
“'हेड्टिमकोटिया पञ्चन्नं जनानं वट्टती”ति इदं पञ्चानिसंसस्स कारणभूतं “इमाय सङ्घाटिया कथिनं अत्थरामी”तिआदिकं अत्थारकिरियं 
सन्धाय अट्टकथाचरियेन न वृत्तं, अथ खो अत्थारस्स कारणभूतं कथिनदानकम्मं सन्धाय वुत्तन्ति । तत्रायमधिप्पायो - सङ्घेन 
अत्थारकस्स दिन्नदुस्सेन एव कथिनत्थारो सम्भवति, न ठितिकाय लद्भचीवरेन वा पुग्गलिकचीवरेन वा सम्भवति, तञ्च 
कथिनदुस्सदानकम्मं चत्तारो कथिनदुस्सदायका, एको पटिग्गाहकोति पञ्चसु भिक्खूसु विज्जमानेसुयेव सम्पज्जति, न ततो ऊनेसृति 

पच्छिमकोटिया पञ्चन्नं वट्टति, कारणसिद्भिया फलसिद्धि होति, तेनेव च कारणेन “कथिनदुस्सदानकम्मं वुत्त''न्ति मुख्यवसेन 
अवत्वा “सन्धाय वृत्त "न्ति उपचारवसेनाह। एवं वुत्तेयेव अद्दकथावचनस्स पुब्बापरविरोधो नत्थि, अइकथावचनेन च टीकावचनं विरुद्धं 
न होतीति दटुब्बं, “ अपलोकनादिसङ्घकम्मकरणत्थं बद्धसीमा भगवता अनुञ्जाता ति इमिना विनयलक्खणेन च समेति। 


“इमाय सङ्घाटिया कथिनं अत्थरामी”तिआदिका पन अत्थारकिरिया अपलोकनादीसु चतूसु सङ्घकम्मेसु अप्पविद्ठा, अधिट्टानादयो 
विय पञ्चानिसंसलाभकारणभूता पुग्गलकिरियाव होतीति वस्सूपनायिकखेत्तभूताय अन्तोउपचारसीमाय कातब्बा, तस्मा 
अन्तोउपचारसीमायं बद्भसीमाय अविज्जमानाय बहिउपचारसीमायं बद्धसीमं वा उदकुक्खेपसत्तब्भन्तरलभमानड्ठानं वा गन्त्वा 
जत्तिदुतियकम्मेन कथिनदुस्सं दापेत्वा पुन विहारं आगन्त्वा अन्तोउपचारसीमायमेव कथिनत्थरणं पुब्बाचरियेहि कतं, तं सुकतमेव 
होतीति दडुब्बं । एवं अग्गहेत्वा सुद्भउपचारसीमायमेव जत्तिदुतियकम्मं कातब्बन्ति गय्हमाने सति तेसं आयस्मन्तानं दिट्ठानुगर्ति 
आपज्जमाना सिस्सानुसिस्सा धुववासत्थाय विहारदानादिअपलोकनकम्मं वा उपोसथपवारणादिजत्तिकम्मं वा 
सीमासम्मन्ननादिजत्तिदुतियकम्मं वा उपसम्पदादिञत्तिचतुत्थकम्मं वा उपचारसीमायमेव करेय्युं, एवं करोन्ता भगवतो सासने महन्तं जटं 
महन्तं गुम्बं महन्तं विसमं करेय्युं, तस्मा तमकरणत्थं युत्तितो च आगमतो च अनेकानि कारणानि आहरित्वा कथयिम्हाति । 


सासने गारवं कत्वा, सद्धम्मस्सानुलोमतो। 
मया कतं विनिच्छयं, सम्मा चिन्तेन्तु साधवो॥ 


पुनप्पुनं विचिन्तेत्वा, युत्तं चे होति गण्हन्तु। 
नो चे युत्तं मा गण्हन्तु, सम्मासम्बुद्धसावकाति॥ 


इतो परानिपि कारणसाधकानि आहरन्ति आचरिया, तेसं पटिबचनेन अतिवित्थारो भविस्सति, उपचारसीमाय चतुन्नं सङ्घकम्मानं 
कतड्टानभावो पुब्बे बुत्तोव, तस्मा तं वचनं मनसि कत्वा संसयं अकत्वा धारेतब्बोति । 


“इमाय सङ्घाटिया कथिनं अत्थरामी”ति वाचा भिन्दितब्बाति किं एत्तकेन वचीभेदेन कथिनं अत्थतं होति, उदाहृ अञ्जो कोचि 
कायविकारो कातब्बो? न कातब्बो | एत्तकेनेव हि वचीभेदेन अत्थतं होति, कथिनं । वुत्तउ्हेतं परिवारे (परि० ४०८) “अत्थारो एकेन 
धम्मेन सङ्गहितो वचीभेदेना”ति। 


एवं कथिनत्थारं दस्सेत्वा अनुमोदापनअनुमोदने दस्सेन्तो “तेन कथिनत्थारकेना”तिआदिमाह । तत्थ येन भिक्खुना “इमाय 
सङ्घाटिया कथिनं अत्थरामीतिआदिना वचीभेदेन कथिनं अत्थतं, तेन “कथिनस्स अत्थारा पन्नरस धम्मा जायन्ती”ति परिवारे (परि० 
४०३) आगतत्ता कथिनत्थारेन सहेव पञ्च आनिसंसा आगता, अथ कस्मा सङ्घं अनुमोदापेतीति? किञ्चापि अत्थारकस्स भिक्खुनो पञ्च 
आनिसंसा आगता, सङ्घस्स पन अनागता, तस्मा सङ्घस्स च आगमनत्थं सङ्घं अनुमोदापेति, सङ्घो च अनुमोदनं करोति, एवं कते 
उभिन्नम्पि आनिसंसा आगता होन्ति। वुत्तज्हेतं परिवारे (परि० ४०३) “द्विन्न॑ पुग्गलानं अत्थतं होति कथिनं अत्थारकस्स च 
अनुमोदकस्स चा"ति। एत्थ च कथिनत्थारकभिक्खुतो वुड़तरो भिक्खु तस्मिं सङ्घे अत्थि, इध वुत्तनयेन अत्थारकेन “भन्ते”ति वत्तब्बं, 
अनुमोदकेन “आवुसो”ति। यदि पन कथिनत्थारको भिक्खु सब्बेसं वुड़तरो होति, तेन “आवुसो”ति वत्तब्बं, इतरेहि “भन्ते”ति, एवं 
सेसनयद्वयेपि। एवं सब्बेसं अत्थतं होति कथिनन्ति । इमेसु पन सङ्घपुग्गलेसु ये तस्मिं बिहारे पुरिमिकाय वस्सं उपगन्त्वा पठमपवारणाय 
पवारिता, तेयेव अनुमोदितुं लभन्ति, छिन्नवस्सा वा पच्छिमिकाय उपगता वा अञ्जस्मिं बिहारे वुत्थवस्सा वा न लभन्ति, अननुमोदन्तापि 
आनिसंसं न लभन्ति। 


एवं कथिनत्थारं दस्सेत्वा इदानि चीवरविभागं दस्सेतुं “एवं अत्थते पन कथिने”तिआदिमाह। तत्थ सचे कथिनचीवरेन सद्धि 
आभतं आनिसंसन्ति इमिना एकं अत्थतचीवरमेब कथिनचीवरं नाम, ततो अञ्ञं तेन सद्धिं आभतं सब्बं चीवरं कथिनानिसंसचीवरं 
नामाति दस्सेति। वक्खति हि  अवसेसकथिनानिसंसे बलववत्थानी”तिआदि। तेन जायति “वत्थमेव इध आनिसंसो नाम, न अग्घो, 
कथिनसाटकेन सद्भि आभतानं अञ्जसाटकानं बहुलवसेन अत्थरितब्बं, न कथिनसाटकस्स महग्घवसेना”ति। भिक्खुसङ्घो अनिस्सरो, 
अत्थतकथिनो भिक्खुयेव इस्सरो। कस्मा? दायकेहि विचारितत्ता। भिक्खुसङ्घो इस्सरो, कस्मा? दायकेहि अविचारितत्ता, मूलकथिनस्स 

च सङ्घे दिन्नत्ता। अवसेसकथिनानिसंसेति तस्स दिन्नवत्थेहि अवसेसकथिनानिसंसवत्थे । बलववत्थानीति 
अत्थरितब्बकथिनसाटकंयेव अहतं वा अहतकण्पं वा दातुं वटति, आनिसंसचीवरं पन यथासत्ति यथाबलं पुराणं वा अभिनवं वा दुब्बलं वा 
बलवं वा दातुं वट्टति, तस्मा तेसु दुब्बलवत्थे ठितिकाय दिन्ने लद्धभिक्खुस्स उपकारकं न होति, तस्मा उपकारणयोग्गानि बलववत्थानि 
दातब्बानीति अधिप्पायो। वस्सावासिकठितिकाय दातब्बानीति यत्तका भिक्खू वस्सावासिकचीवरं लभिसु, ते ठपेत्वा तेसं हेड्ठतो पड़ाय 
यथाक्कमं दातब्बानि । थेरासनतो पट्टायाति यत्तका भिक्खू तिस्सं कथिनत्थतसीमायं सन्ति, तेसु जेडकभिकखुतो पट्ठाय दातब्बानि। 
आसनग्गहणं पन यथावुइं निसिन्ने सन्धाय कतं । एतेन वस्सावासिककथिनानिसंसानं समानगतिकतं दीपेति। गरुभण्डं न भाजेतब्बन्ति 
कथिनसाटकेन सद्भि आभतेसु मञ्चपीठादिकं गरुभण्डं न भाजेतब्बं, सङ्घिकवसेनेव परिभुञ्जितब्बन्ति अत्थो। तत्थ गरुभण्डविनिच्छयो 
अनन्तरकथायं आवि भविस्सति। 


इमस्मिं पन ठाने वत्तब्बं अत्थि। कथं? इदानि भिक्खू कथिनानिसंसचीवरं कुसपातं कत्वा विभजन्ति, तं युत्तं विय न दिस्सतीति। 
कस्माति चे? “अवसेसकथिनानिसंसे बलववत्थानि वस्सावासिकठितिकाय दातब्बानि, ठितिकाय अभावे थेरासनतो पट्टाय दातब्बानी”ति 
वचनतोति। एवं सन्ते कत्थ कुसपातो कातब्बोति? भण्डागारे ठपितचीवरेति। कथं विञ्ञायतीति चे? “उस्सन्नं होतीति बहु रासिकतं 
होति, भण्डागारं न गण्हाति। सम्मुखीभूतेनाति अन्तोउपचारसीमायं ठितेन। भाजेतुन्ति कालं घोसापेत्वा पटिपाटिया भाजेतुं...पे०... एवं 
ठपितेसु चीवरपटिवीसेसु कुसो पातेतब्बो”ति अट्डकथायं (महाव० अट्टः ३४३) वुत्तत्ता, तस्मा इमिस्सं अट्टकथायं वृत्तनयेनेव 
भाजेतब्बन्ति अम्हाकं खन्ति। 


एकच्चे पन भिक्खू एकेकस्स एकेकस्मिं चीवरे अप्पहोन्ते चीवरं परिवत्तेत्वा अकप्पियवत्थुं गहेत्वा भाजेन्ति, तं अतिओळारिकमेव। 
अञ्जेपि एकच्चानं चीवरानं महग्घताय एकच्चानं अप्पग्घताय समग्घं कातुं न सक्काति तथेव करोन्ति, तम्पि ओळारिकमेव। तत्थ हि 
अकप्पियवत्थुना परिवत्तनेपि तस्स विचारणेपि भागग्गहणेपि आपत्तियेव होति। एके “कथिनं नाम दुब्बिचारणीय”न्ति वत्वा अत्थरणं न 
करोन्ति, पुग्गलिकवसेनेव यथाज्झासयं विचारेन्ति, तं पन यदि दायकेहि पुग्गलस्सेव दिन्नं, पुग्गलेन च सङ्घस्स अपरिच्चजितं, एवं सति 
अत्तनो सन्तकत्ता यृत्तं विय दिस्सति | यदि पन सङ्घस्स वा गणस्स वा दिन्नं, पुग्गलस्स दिन्नेपि सङ्घस्स वा गणस्स वा परिच्चजितं, एवं 
सन्ते सङ्घगणानं सन्तकत्ता अयुत्तं भवेय्य। अपरे पन कथिनवसेन पटिग्गहिते विचारेतुं दुक्करन्ति मञ्जमाना “न मयं कथिनवसेन 
पटिग्गण्हाम, वस्सावासिकभावेनेव पटिग्गण्हामा"ति वत्वा यथारुचि विचारेन्ति, तम्पि अयुत्तं। वस्सावासिकम्पि हि सङ्घस्स दिन्नं सङ्घिकं 
होतियेव, पुग्गलस्स दिन्नं पुग्गलिकं | कथं विञ्ञायतीति चे? “सचे पन तेसं सेनासने पंसुकूलिको वसति, आगतञ्च तं दिस्वा 'तुम्हाकं 
वस्सावासिकं देमा'ति वदन्ति, तेन सङ्घस्स आचिक्खितब्बं । सचे तानि कुलानि सङ्घस्स दातुं न इच्छन्ति, “तुम्हाकंयेव देमाःति वदन्ति, 
सभागो भिक्खु “वत्तं कत्वा गण्हाही'ति वत्तब्बो, पंसुकूलिकस्स पनेतं न वड्टती”ति अट्ठकथायं (चूळव० अट्ट० ३१८; वि० सङ्ग० अट्डु० 
२१९) वृत्तत्ता। 


बस्सावासिकं दुविधं सद्धादेय्यततुप्पादवसेन । वुत्तञ्हि अट्ठकथायं (चूळव° अट ३१८) “इति सद्धादेय्ये दायकमनुस्सा पृच्छितब्बा, 
ततुप्पादे पन कप्पियकारका पुच्छितब्बा ति । सद्धादेय्यवस्सावासिकम्पि सविहाराविहारवसेन दुविधं ।वुत्तज्हेतं अट्ठकथायं (चूळव० अट्ठ० 
३१८) “महापदुमत्थेरो पनाह न एवं कातब्बं । मनुस्सा हि अत्तनो आवासपटिजग्गनत्थाय पच्चयं देन्ति, तस्मा अञ्जेहि भिक्खूहि तत्थ 
पविसितब्ब' न्ति, “येसं पन सेनासनं नत्थि, केवलं पच्चयमेव देन्ति, तेसं पच्चयं अवस्सावासिके सेनासने गाहेतुं वटुती”ति च। 
ततुप्पादवस्सावासिकं नाम कप्पियकारकानं हत्थे कप्पियवत्थुपअभुञ्जनत्थाय दिन्नवत्थुतो निब्बत्तं । वृत्तम्पि चेतं अट्ठकथायं (चूळव° 
अट्ड० ३१८) “कप्पियकारकानञ्हि हत्थे 'कण्पियभण्डं परिभुञ्जथा'ति दिन्नवत्थुतो यं यं कप्पियं, तं सब्बं परिभुञ्जितुं अनुञ्ञात”न्ति। 
एवं बस्सावासिकचीवरम्पि पुब्बे येभुय्येन सङ्घस्सेव देन्ति, तस्मा “कथिनचीवरं देमा"ति वृत्ते कथिनचीवरभावेन पटिग्गहेतन्बं, 
“वस्सावासिकं देमा"ति वृत्ते वस्सावासिकचीवरभावेनेव पटिग्गहेतब्बं । कस्मा? “यथा दायका वदन्ति, तथा पटिपज्जितब्ब''न्ति (चूळवP 
अट्ट० ३२५) वचनतो। 


किञ्चि अवत्वा हत्थे वा पादमूले वा ठपेत्वा गते कि कातब्बन्ति? तत्थ सचे “इदं वत्थु चेतियस्स वा सङ्घस्स वा परपुग्गलस्स वा 
अत्थाय परिणत" न्ति जानेय्य, तेसं अत्थाय पटिग्गहेतब्बं। अथ “ममत्थाय परिणत”न्ति जानेय्य, अत्तनो अत्थाय पटिग्गहेतब्बं । वृत्तज्हेतं 
परिवारे (परि० ३२९) “नव अधम्मिकदानानी”तिआदि। अथ न किञ्चि जानेय्य, अत्तनो हत्थे वा पादमूले वा किञ्चि अवत्वा ठपितं 

तस्सेव पुग्गलिकं होति। न हि चेतियादीनं अत्थाय परिणतं किञ्चि अवत्वा भिक्खुस्स हत्थे वा पादमूले वा ठपेतीति। वुत्तज्हेतं 
समन्तपासादिकायं (महाव० अट्ट० ३७९) ““पुग्गलस्स देतीति {इमं चीवरं इत्थन्नामस्स दम्मी'ति एवं परम्मुखा वा पादमूले ठपेत्वा “इमं, 
भन्ते, तुम्हाकं दम्मी'ति एवं सम्मुखा वा देती”तिआदि। 


“इमिस्सं अट्ठकथायं बुत्तनयेनेव भाजेतन्ब' न्ति वुत्तं, कथं भाजेतब्बन्ति? “अवसेसकथिनानिसंसे बलववत्थानि 
वस्सावासिकठितिकाय दातब्बानी"ति वुत्तत्ता ये भिक्खू इमस्मिं वस्से वस्सावासिकं न लभिंसु, तेसं हेट्ठतो पट्टाय एकेकं चीवरं वा साटकं 
वा दातब्बं। अथ चीवरानं वा साटकानं वा अवसिद्देसु सन्तेसु पुन थेरासनतो पट्टाय दुतियभागो दातब्बो। ततो चीवरेसु वा साटकेसु वा 
खीणेसु ये लभन्ति, तेसु पच्छिमस्स वस्सादीनि सल्लक्खेतब्बानि । न केवलं तस्मिं कथिनत्थतदिवसे दिन्नदुस्सानि एव कथिनानिसंसानि 
नाम होन्ति, अथ खो याव कथिनस्स उब्भारा सङ्घं उद्दिस्स दिन्नचीवरानिपि सङ्गिकेन ततुप्पादेन आरामिकेहि आभतचीवरानिपि 
कथिनानिसंसानियेव होन्ति। तस्मा तादिसेसु चीवरेसु उप्पज्जमानेसु यथावुत्तसल्लक्खितवस्सस्स भिक्खुनो हेड्॒तो पट्ठाय पुनप्पुनं 
गाहेतब्बं । “ठितिकाय अभावे थेरासनतो पट्टाय दातब्बानी”ति (महाव० अट्ट० ३०६) वचनतो तस्मिं वस्से वस्सावासिकचीवरानं 
अनुप्पज्जनतो वा उप्पज्जमानेसुपि ठितिकाय अगाहापनतो वा वस्सावासिकठितिकाय अभावे सति लद्धब्बकथिनानिसंसे तस्सं 
उपचारसीमायं सब्बे भिक्खू पटिपाटिया निसीदापेत्वा थेरासनतो पट्ठाय ठितिकं कत्वा एकेकस्स भिकखुनो एकेकं चीवरं वा साटकं वा 
दातब्बं। सङ्कनवकस्स दानकालेपि महाथेरा आगच्छन्ति, “भन्ते, वीसतिवस्सानं दीयति, तुम्हाकं ठितिका अतिक्कन्ता"ति न वत्तब्बा, 
ठितिकं ठपेत्वा तेसं दत्वा पच्छा ठितिकाय दातब्बं। दुतियभागे पन थेरासनं आरुळहे पच्छा आगतानं पठमभागो न पापुणाति, दुतियभागतो 
वस्सग्गेन दातब्बो। अयं ठितिकाविचारो चतुपच्चयभाजनकथातो (वि० सङ्ग० अट्० २०२) गहेतब्बोति। 


ननु च भो एकच्चानि कथिनानिसंसचीवरानि महग्घानि, एकच्चानि अप्पग्घानि होन्ति, कथं एकेकस्स एकेकस्मिं दिन्ने अग्घसमत्तं 
भवेय्याति? वुच्चते - भण्डागारचीवरभाजने अग्घसमत्तं इच्छितब्बं। तथा हि वुत्तं चीवरक्खन्धके (महाव० ३४३) “तेन खो पन समयेन 
सङ्घस्स भण्डागारे चीवरं उस्सन्नं होति। भगवतो एतमत्थं आरोचेसुं - अनुजानामि, भिक्खवे, सम्मुखीभूतेन सङ्गेन भाजेतुं...पे०... अथ 
खो चीवरभाजकानं भिकखूनं एतदहोसि 'कथं नु खो चीवरं भाजेतब्बःन्ति। भगवतो एतमत्थं आरोचेसुं - अनुजानामि, भिक्खवे, पठमं 
उच्चिनित्वा तुलयित्वा बण्णावण्णं कत्वा भिक्खू गणेत्वा वग्गं बन्धित्वा चीवरपटिवीसं ठपेतु'न्ति। अद्दकथायञ्च (महाव० अट्टः ३४३) 
““उच्चिनित्वाति 'इदं थूलं, इदं सण्हं, इदं घनं, इदं तनुकं, इदं परिभृत्तं, इदं अपरिभुत्तं, इदं दीघतो एत्तकं, पुथुलतो एत्तक न्ति एवं वत्थानि 
विचिनित्वा। तुलयित्वाति इदं एत्तकं अग्घति, इदं एत्तक'न्ति एवं अग्घपरिच्छेदं कत्वा । बण्णावण्णं कत्वाति सचे सब्बेसं एकेकमेव 
दसदसअग्घनकं पापुणाति, इच्चेतं कुसलं । नो चे पापुणाति, यं नव वा अट्ट वा अग्घति, तं अञ्जेन एकअग्घनकेन च द्विअग्घनकेन च 
सद्वि बन्धित्वा एतेन उपायेन समे पटिवीसे ठपेत्वाति अत्थो। भिक्खू गणेत्वा वग्गं बन्धित्वाति सचे एकेकस्स दीयमाने दिवसो न 
पहोति, दस दस भिक्खू गणेत्वा दस दस चीवरपटिवीसे एकवग्गं बन्धित्वा एकं भण्डिकं कत्वा एवं चीवरपटिबीसं ठपेतुं अनुजानामीति 
अत्थो। एवं ठपितेसु चीवरपटिवीसेसु कुसो पातेतब्बो”ति वुत्तं । तेन जायति “भण्डागारचीवरभाजने अग्घसमत्तं इच्छितब्बं, कुसपातो च 
कातब्बो”ति। 


इमस्मिं पन कथिनानिसंसचीवरभाजने अग्घसमत्तं न इच्छितब्बं, कुसपातो च न कातब्बो। तथा हि वुत्तं कथिनक्खन्धकट्ठकथायं 
(महाव० अट्टः ३०६) “एवं अत्थते पन कथिने सचे कथिनचीवरेन सद्धि आभतं आनिसंसं दायका “येन अम्हाकं कथिनं गहितं, तस्सेव 
देमा'ति देन्ति, भिक्खुसङ्घो अनिस्सरो। अथ अविचारेत्वाव दत्वा गच्छन्ति, भिकखुसङ्घो इस्सरो, तस्मा सचे कथिनत्थारकस्स 
सेसचीवरानिपि दुब्बलानि होन्ति, सङ्घेन अपलोकेत्वा तेसम्पि अत्थाय वत्थानि दातब्बानि, कम्मवाचा पन एकायेव वट्टति। 
अवसेसकथिनानिसंसे बलववत्थानि वस्सावासिकठितिकाय दातब्बानि। ठितिकाय अभावे थेरासनतो पट्टाय दातब्बानि”इच्चेव वुत्तं, न 
वुत्तं “अग्घपरिच्छेदं कत्वा”ति वा “कुसपातो कातब्बो"ति वा। तेन जायति “कथिनानिसंसचीवरानि वस्सावासिकठितिकाय वा बुड़तरतो 
वा पट्टायेव दातब्बानि, नेव अग्घसमत्तं कातब्बं, न कुसो पातेतब्बो”ति। 


इदानि पन बस्सावासिकभावेन अदिन्नत्ता वस्सावासिकठितिकाय अकतत्ता च कथिनत्थतचीवरतो च कथिनत्थारकस्स 
अवसेसचीवरत्थाय दिन्नवत्थतो च अवसेसकथिनानिसंसे बलववत्थानि बुड़तरतो पट्टाय एकस्स भिक्खुस्स एकं वत्थं दातब्बं, तेसु पन 
बरं वरं बुड्डस्स दातब्बं। कथं विञ्ञायतीति चे? “पच्छिमवस्सूपनायिकदिवसे पन सचे कालं घोसेत्वा सन्निपतिते सङ्घे कोचि दसहत्थं 

बत्थं आहरित्वा वस्सावासिकं देति, आगन्तुको सचे भिक्खुसङ्घत्थेरो होति, तस्स दातब्बं। नवको चे होति, सम्मतेन भिक्खुना 
सङ्घत्थेरो वत्तब्बो “सचे, भन्ते, इच्छथ, पठमभागं मुञ्चित्वा इदं वत्थं गण्हथा'ति। अमुञ्चन्तस्स न दातब्बं। सचे पन पुब्बे गाहितं मुञ्चित्वा 
गण्हाति, दातब्बं। एतेनेव उपायेन दुतियत्थेरतो पट्ठाय परिवत्तेत्वा पत्तड्ठाने आगन्तुकस्स दातब्बं। सचे पठमवस्सूपगता द्वे तीणि चत्तारि 
पञ्च वा वत्थानि अलत्थुं, लद्धं लद्धं एतेनेव उपायेन विस्सज्जापेत्वा याव आगन्तुकस्स समकं होति, ताव दातब्बं। तेन पन समके लद्धे 
अवसिट्टो अनुभागो थेरासने दातब्बो"ति सेनासनक्खन्धकड्टकथायं (चूळव० अट्० ३१८) वचनतो तंसंवण्णनाभूतायं 
विमतिविनोदनियञ्च (वि० वि० टी० चूळवग्ग २.३१८) “आगन्तुको सचे भिक्खूति चीवरे गाहिते पच्छा आगतो आगन्तुको भिक्खु । 
पत्तद्ठानेति वस्सग्गेन पत्तड्ठाने। पठमवस्सूपगताति आगन्तुकस्स आगमनतो पुरेतरमेव पच्छिमिकाय वस्सूपनायिकाय वस्सूपगता । लद्धं 
लद्धन्ति दायकानं सन्तिका आगतागतसाटक "न्ति वचनतो, वजिरबुद्धिटीकायञ्च (वजिर० टी० चूळवग्ग ३१८) “पठमभागं 
मुञ्चित्वाति इदं चे पठमगाहितवत्थुतो महग्घं होतीति लिखित "न्ति वचनतो च विञ्ञायति । एवं अट्टकथायं टीकासु च वस्सावासिकदाने 
पच्छा आभतं महग्घवत्थं महाथेरतो पट्टाय परिवत्तेत्वा तेहि अनिच्छितंयेव वस्सग्गेन पत्तस्स पच्छा आगतस्स भिकखुनो दातब्बभावस्स 
वुत्तत्ता बरं वरं बुडुस्स दातब्बन्ति विञ्ञायति। 


“सचे पठमवस्सूपगता द्वे तीणि चत्तारि पञ्च वा वत्थानि अलत्थु'न्ति बत्थगणनाय एव वुत्तत्ता, अग्घगणनाय अवुत्तत्ता च 
कथिनानिसंसवत्थस्स च वस्सावासिकगतिकभावस्स वचनतो कथिनानिसंसवत्थानि वत्थगणनावसेनेव भाजेतब्बानि, न 
अग्घसमभावेनाति च दड्डब्बानि, तेनेव च कारणेन “यो बहूनि कथिनानिसंसवत्थानि देति, तस्स सन्तकेनेव अत्थरितब्ब”न्ति (महाव० 
अट्टु० ३०६) वुत्तं । बहूनि हि कथिनानिसंसवत्थानि विभजनकाले सङ्घस्स उपकारकानि होन्तीति। 


पाव्ठिअट्टकथादीहि, नेत्वा वुत्तं विनिच्छयं। 
कथिने चीवरे मय्हं, चिन्तयन्तु विचकखणा॥ 


चिन्तयित्वा पुनप्पुनं, युत्तं चे धारयन्तु तं। 
अयृत्तञ्चे इतो अञ्ञं, परियेसन्तु कारणन्ति॥ 


“यो च तत्थ चीवरुप्पादो, सो नेसं भविस्सती"ति चीवरस्सेव अत्थतकथिनानं भिकखूनं सन्तकभावस्स भगवता वुत्तत्ता चीवरतो 
अज्ञानि सङ्घं उद्दिस्स दिन्नानि पिण्डपातादीनि वत्थूनि उपचारसीमं पविट्टस्स आगतागतस्स सङ्घस्स सन्तकं होन्ति। तथा हि वृत्तं 
अट्टुकथायं (महाव० अट्ट० ३०६) “कथिनं अत्थरापेत्वा दानञ्च भुञ्जित्वा गमिस्सन्ति, आनिसंसो पन इतरेसंयेव होती”ति। 
“अनुजानामि, भिक्खवे, सामणेरानं उपड्डपटिवीसं दातु" न्ति (महाव° ३४३) पाठं उपनिस्साय कथिनानिसंसचीवरम्पि सामणेरानं 
उपड्डपटिवीसंयेव देन्ति, न पनेबं कातब्बं। भण्डागारे ठपितञ्हि अकालचीवरमेव सामणेरानं उपड्डपटिवीसं कत्वा दातब्बं। 
वस्सावासिककथिनानिसंसादिकालचीवरं पन समकमेव दातब्बं । वुत्तज्हेतं चीवरक्खन्धकट्ठकथायं (महाव० अट्ट० ३४३) ““सामणेरानं 
उपड्पटिवीसन्ति एत्थ ये सामणेरा अत्तिस्सरा भिक्खुसङ्घस्स कत्तब्बकम्मं न करोन्ति, उद्देसपरिपुच्छासु यृत्ता आचरियुपज्झायानंयेव 
वत्तपटिपत्ति करोन्ति, अञ्ञेसं न करोन्ति, एतेसंयेव उपड्डभागो दातब्बो । ये पन पुरेभत्तञ्च पच्छाभत्तञ्च भिक्खुसङ्घस्सेव कत्तब्बकिच्चं 
करोन्ति, तेसं समको दातब्बो। इदञ्च पिड्टिसमये उपपन्नेन भण्डागारे ठपितेन अकालचीवरेनेव कथितं, कालचीवरं पन समकमेव 
दातब्ब''न्ति। 


कच्चि नु खो सामणेरा वस्सं उपगता, येन आनिसंसं लभेय्युन्ति? आम उपगताति। कथं विञ्ञायतीति? “अथ चत्तारो भिक्खू 
उपगता, एको परिपुण्णवस्सो सामणेरो, सो चे पच्छिमिकाय उपसम्पज्जति, गणपूरको चेव होति, आनिसंसञ्च लभती”ति अट्ठकथायं 
(महाव० अट्ट० ३०६) वचनतो वजिरबुद्धिटीकायञ्च (वजिर० टी० महावग्ग ३०६) “पच्छिमिकाय उपसम्पन्नो पठमपवारणाय पवारेतुम्पि 
लभति, वस्सिको च होति, आनिसंसञ्च लभतीति सामणेरानं वस्सूपगमनं अनुञ्ञातं होति। सामणेरा कथिनानिसंसं लभन्तीति 
वदन्तीति बचनतोति। 


ततुप्पादेसु कथिनानिसंसेसु यदि आरामिका तण्डुलादीहि वत्थानि चेतापेन्ति, वत्थेहिपि तण्डुलादीनि चेतापेन्ति, तत्थ कथं 

पटिपज्जितब्बन्ति? विभजनकाले विज्जमानवत्थुवसेन कातब्बं । तथा हि वृत्तं वजिरबुद्धिटीकायं (वजिर० टी० महावग्ग ३०६) 
“ततुप्पादेन तण्डुलादिना वत्थूसु चेतापितेसु अत्थतकथिनानमेव तानि वत्थानि पापुणन्ति। वत्थेहि पन तण्डुलादीसु चेतापितेसु सब्बेसं 
तानि पापृणन्तीति वुत्त'न्ति। “सचे पन एकसीमायं बहू विहारा होन्ती”ति एत्थ कतरसीमा अधिप्पेताति? उपचारसीमा। उपचारसीमायंयेव 
हि सङ्घलाभविभजनादिकं सिज्झति । वुत्तज्हेतं वजिरबुद्धिटीकायं (वजिर० टी० महावग्ग ३०६) “कथिनत्थतसीमायन्ति उपचारसीमं 
सन्धाय वृत्तं, उपचारसीमट्टस्स मतकचीवरादिभागियताय बद्भसीमाय ततुप्पादाभावतो विञ्जेय्यमेतं -उपचारसीमाव अधिप्पेता' ति” । 


एवं कथिनत्थारं दस्सेत्वा सङ्गे रुचिताय मातिकापलिबोधउब्भारे अदस्सेत्वाव अन्ते आनिसंसं दस्सेतुं “अत्थतकथिनान वो 
भिक्खवेतिआदिमाह। तत्थ अट्टुविधा मातिका पक्कमनन्तिका, निट्टानन्तिका, सन्निड्ठानन्तिका, नासनन्तिका, सवनन्तिका, 
आसावच्छेदिका, सीमातिक्कन्तिका, सहुब्भाराति। तत्थ अत्थतकथिनो भिक्खु कतपरियोसितं चीवरं आदाय “इमं विहारं न 
पच्चेस्सामी”ति पक्कमति, तस्स भिक्खुनो उपचारसीमातिक्कमेनेव कथिनुब्भारो भवति, पञ्चानिसंसानि अलभनेस्यो होति। अयं 
कथिनुब्भारो पक्कमनमेवस्स अन्तभूतत्ता पक्कमनन्तिको नाम होति। 


अत्थतकथिनो भिक्खु अनिट्टितमेव अत्तनो भागभूतं चीवरं आदाय अज्ञं विहारं गतो, तस्स बहिउपचारसीमगतस्स एवं होति 
“इमस्मिंयेब विहारे इमं चीवरं कारेस्सामि, न पुराणविहारं पच्चेस्सामी”ति, सो बहिसीमायमेव तं चीवरं कारेति, तस्स भिक्खुनो तस्मिं 
चीवरे निड्टिते कथिनुब्भारो होति। अयं कथिनुब्भारो चीवरनिट्ठानमेवस्स अन्तोति निट्टानन्तिको नाम। 


भिक्खु अत्थतकथिनो अकतचीवरमादाय पक्कमति, तस्स बहिउपचारसीमगतस्स एवं होति “इमं चीवरं नेव कारेस्सामि, 
पोराणविहारञ्च न पच्चेस्सामी”ति, तस्स भिक्खुनो तेन सन्निट्टानेन कथिनुब्भारो होति। अयं कथिनुब्भारो सन्निड्ठानमेवस्स अन्तोति 
सन्निट्टठानन्तिको नाम। 


अत्थतकथिनो भिक्खु अकतमेव चीवरं आदाय पक्कमति, बहिसीमगतस्स तस्स एवं होति “इधेविमं चीवरं कारेस्सामि, न च 
पोराणविहारं पच्चेस्सामी”ति, तस्स चीवरं कुरुमानं चोरादीहि नस्सति, अग्यादीहि विनस्सति, कथिनुब्भारो होति। अयं कथिनुब्भारो 
नासनमेवस्स अन्तोति नासनन्तिको नाम। 


अत्थतकथिनो भिक्खु अकतचीवरमादाय “इमं विहारं पच्चेस्सामी”ति चिन्तेत्वा पक्कमति, तस्स बहिसीमगतस्स एवं होति 
“इधेविमं चीवरं कारेस्सामी "ति, सो कतचीवरो सुणाति “विहारे किर सङ्घेन कथिनं उब्भत" न्ति, तेन सवनमत्तेनस्स कथिनं उब्भतं होति । 
अयं कथिनब्भारो सवनमेवस्स अन्तोति सवनन्तिको नाम | 


अत्थतकथिनो भिक्खु अञ्जत्थ पच्चासाचीवरकारणा पक्कमति, तस्स बहिसीमगतस्स एवं होति “इध बहिसीमायमेव 
चीवरपच्चासं पयिरुपासामि, न विहारं पच्चेस्सामी”ति, सो तत्थेव तं चीवरपच्चासं पयिरुपासति, सो तं चीवरपच्चासं अलभमानो 
चीवरासा पच्छिज्जति, तेनेव तस्स भिकखुनो कथिनुब्मारो भवति। अयं कथिनुब्भारो आसावच्छेदसहितत्ता आसावच्छेदिको नाम। 


अत्थतकथिनो भिक्खु अकतचीवरं आदाय “इमं विहारं पच्चेस्सामी"ति चिन्तेत्वा पक्कमति, सो बहिसीमगतो तं चीवरं कारेति, सो 
कतचीवरो “विहारं पच्चेस्सामी”ति चिन्तेन्तो बहिउपचारसीमायमेव कथिनुब्भारकालं वीतिनामेति, तस्स कथिनुब्भारो भवति। अयं 
कथिनुब्भारो चीवरकालस्स अन्तिमदिवससङ्घाताय सीमाय अतिक्कन्तत्ता सीमातिक्कन्तिको नाम। 


अत्थतकथिनो भिक्खु चीवरं आदाय “इमं विहारं पच्चेस्सामी "ति चिन्तेत्वा पक्कमति, सो कतचीवरो “विहारं पच्चेस्सामी"ति 
चिन्तेन्तो पच्चागन्त्वा विहारे कथिनुब्भारं पप्पोति, तस्स भिक्खुनो विहारे भिक्खूहि सह कथिनुब्भारो भवति। अयं कथिनुब्भारो विहारे 
भिक्खूहि सह कतत्ता सहुब्भारो नाम। अयं अट्व॒विधो कथिनुब्भारो अट्ट मातिका नाम। वृत्तज्हेतं कथिनक्खन्धकपाळियं (महाव० ३१०) 
““अट्टिमा, भिक्खवे, मातिका कथिनस्स उब्भाराय पक्कमनन्तिका निट्ठानन्तिका सन्निट्ठानन्तिका नासनन्तिका सवनन्तिका 
आसावच्छेदिका सीमातिक्कन्तिका सहुब्माराति । भिक्खु अत्थतकथिनो कतचीवरमादाय पक्कमति “न पच्चेस्स' न्ति, तस्स भिकखुनो 
पक्कमनन्तिको कथिनुब्भारो”तिआदि, विनयविनिच्छयप्पकरणे च - 

““पक्कमनञ्च निद्टानं, सन्निट्टानज्च नासनं । 
सवनमासा च सीमा च, सहुब्भारोति अट्डिमा 'ति॥ (वि० वि० २७०९)। 


पलिबोधो दुविधो आवासपलिबोधो, चीवरपलिबोधोति। तत्थ “यस्मिं बिहारे कथिनं अत्थतं होति, तस्मिं बसिस्सामी "ति अञ्जत्थ 
गच्छन्तोपि “पुन तं विहारं आगच्छिस्सामी”ति सापेक्खो होति। अयं आवासपलिबोधो नाम । तस्स भिक्खुनो चीवरं अकतं वा होति 
अपरियोसितं वा, “अञ्ञतो चीवरं लच्छामी”ति आसा वा अनुपच्छिन्ना होति। अयं चीवरपलिबोधो नाम । वृत्तञ्हेतं कथिनवखन्धके 
(महाव० ३२५) “कतमे च, भिक्खवे, द्वे कथिनस्स पलिबोधा? आवासपलिबोधो च चीवरपलिबोधो च। कथञ्च, भिक्खवे, 
आवासपलिबोधो होति? इध, भिक्खवे, भिक्खु वसति वा तस्मिं आवासे, सापेक्खो वा पक्कमति 'पच्चेस्स'न्ति, एवं खो, भिक्खवे, 
आवासपलिबोधो होति। कथञ्च, भिक्खवे, चीवरपलिबोधो होति? इध, भिक्खवे, भिकखुनो चीवरं अकतं वा होति विप्पकतं वा, 
चीवरासा वा अनुपच्छिन्ना, एवं खो, भिक्खवे, चीवरपलिबोधो होती 'ति। 


उब्भारो दुविधो अट्टमातिकाउब्भारअन्तरुब्भारवसेन । तत्थ बहिउपचारसीमगतानं भिक्खूनं वसेन वुत्ता सत्त कथिनुब्भारा च 
बहिउपचारसीमं गन्त्वा निवत्तेत्वा कथिनत्थतविहारे अन्तरुब्भारं पत्वा भिक्खूहि सह अन्तरुब्भारस्स कतत्ता सहुब्भारसङ्घातो एको 
कथिनुब्भारो चाति इमे अट्ट कथिनुब्भारा अट्ठमातिकाय पविइत्ता अट्रुमातिकाउब्भारो नाम | बहिसीमं अगन्त्वा तस्मिंयेव बिहारे 
निसीदित्वा कथिनुब्भारं जत्तिदुतियकम्मवाचाय कथिनुब्भारो अट्ठमातिकाय अप्पविट्ठो हुत्वा कालपरिच्छेदं अप्पत्वा अन्तरायेव कतत्ता 
अन्तरुब्भारो नाम। 


अन्तरुब्भारसहुब्भारा जत्तिदुतियकम्मवाचायेव कता, एवं सन्ते को तेसं विसेसोति? अन्तरुब्भारो बहिसीमं अगन्त्वा 
अन्तोसीमायमेव ठितेहि भिक्खूहि कतो। सहुब्भारो बहिसीमं गतेन भिक्खुना पच्चागन्त्वा तं अन्तरुब्भारं पत्वा तेहि अन्तोसीमट्टेहि 
भिक्खूहि सह कतोति अयमेतेसं विसेसो | पक्कमनन्तिकादयो सत्त कथिनुब्भारा न कम्मवाचाय कता, केवलं द्विन्नं पलिबोधानं उपच्छेदेन 
पञ्चहि आनिसंसेहि विगतत्ता कथिनुब्भारा नाम होन्ति। वृत्तञ्हेतं आचरियबुद्धदत्तत्थेरेन विनयविनिच्छये - 


“अट्टन्न॑ मातिकानं वा, अन्तरुब्भारतोपि वा। 
उब्भारापि दुवे वुत्ता, कथिनस्स महेसिना”"ति॥ 


तट्टीकायम्पि “ अडुन्नं मातिकानन्ति बहिसीमगतानं वसेन वुत्ता। पक्कमनन्तिकादयो सत्त मातिका बहिसीमं गन्त्वा अन्तरुब्भारं 
सम्पत्तस्स वसेन वुत्ता, सहुब्भारो इमासं अइन्नं मातिकानं वसेन च। अन्तरुब्भारतोपि वाति बहिसीमं अगन्त्वा तत्थेव वसित्वा 
कथिनुब्भारकम्मेन उब्मतकथिनानं वसेन लब्भनतो अन्तरुब्भारोति महेसिना कथिनस्स उब्भारा दुवे वुत्ताति योजना | बहिसीमं गन्त्वा 
आगतस्स वसेन सउब्भारो, बहिसीमं अगतानं वसेन अन्तरुब्भारोति एकोयेव उब्भारो द्विधा वृत्तो'ति वृत्तं । 


कस्मा पन अन्तरुब्मारवसेन कम्मवाचाय कथिनं उब्मतन्ति? महादानं दातुकामेहि उपासकेहि आगतस्स सङ्घस्स अकालचीवरं 
दातुकामेहि याचितत्ता। वृत्तञ्हि भिक्खुनीविभङ्गपाळियं (पाचि० ९२५) “तेन खो पन समयेन अञ्ञतरेन उपासकेन सङ्घं उद्दिस्स विहारो 
कारापितो होति, सो तस्स विहारस्स महे उभतोसङ्घस्स अकालचीवरं दातुकामो होति। तेन खो पन समयेन उभतोसङ्घस्स कथिनं अत्थतं 
होति। अथ खो सो उपासको सङ्घं उपसङ्कमित्वा कथिनुद्धारं याची तिआदि। कथं पन कम्मवाचा कातब्बाति? “सुणातु मे, भन्ते, सङ्घो, 
यदि सङ्घस्स पत्तकल्लं, सङ्घो कथिनं उद्धरेय्य, एसा जत्ति। सुणातु मे, भन्ते, सङ्घो, सङ्घो कथिनं उद्धरति । यस्सायस्मतो खमति कथिनस्स 
उद्धारो, सो तुण्हस्स। यस्स नक्खमति, सो भासेय्य। उब्भतं सङ्गेन कथिनं, खमति सङ्घस्स, तस्मा तुण्ही, एवमेतं धारयामीति एवं 
कातब्बाति। वुत्तञ्हि भिक्खुनीविभङ्गे अनुजानामि, भिक्खवे, कथिनं उद्धरितुं, एवञ्च पन, भिक्खवे, कथिनं उद्धरितब्बं । ब्यत्तेन 
भिक्खुना पटिबलेन सङ्घो ञापेतब्बो -- सुणातु मे...पे०... धारयामी”ति। 


एतेन च कथिनुब्भारेन पुब्बे कतं कथिनदुस्सदानञत्तिदुतियकम्मवाचं उब्भतन्ति वदन्ति, न पन कथिनदुस्सदानञत्तिदुतियकम्मं 
उब्भतं, अथ खो अत्थारकम्ममेवाति दटुब्बं । यदि हि कथिनदुस्सदानजत्तिदुतियकम्मं उब्भतं भवेय्य, ताय कम्मवाचाय कथिनदुस्सदानस्स 
सिज्झनतो इमाय कथिनुब्भारकम्मवाचाय तं पृब्बे दिन्नदुस्सं पुन आहरापेतब्बं सिया, न पञ्चानिसंसविगमनं। यस्मा पन इमाय 

कथिनुब्भारकम्मवाचाय पञ्चानिसंसविगमनमेव होति, न पुब्बे दिन्नकथिनदुस्सस्स पुन आहरापनं। तेन विञ्ञायति 
““पञ्चानिसंसलाभकारणं अत्थरणकम्ममेव इमाय कथिनब्भारकम्मवाचाय उद्धरीयति, न कथिनदुस्सदानजत्तिदुतियकम्मवाचाति, तस्मा 
कथिनुब्भारकम्मवाचाकरणतो पच्छा सङ्घस्स उप्पन्नं चीवरं अकालचीवरं होति, सङ्घो पञ्चानिसंसे न लभति, चीवरं सब्बसङ्गिकं हुत्वा 
आगतागतस्स सङ्घस्स भाजनीयं होतीति दड॒ब्बं। अयमत्थो कथिनदुस्सदानजत्तिदुतियकम्मवाचाय च कथिनुब्भारकम्मवाचाय च अत्थञ्च 
अधिप्पायञ्च सुटु विनिच्छिनित्वा पुब्बापरं संसन्दित्वा पच्चेतब्बोति । 


एत्थ सिया - कथिनुब्भारं याचन्तानं सब्बेसं कथिनुब्भारो दातब्बो, उदाह एकच्चानन्ति, किञ्चेत्थ -- यदि ताव सब्बेसं दातब्बो, 
कथिनुब्भारकम्मेन पञ्चानिसंसविगमनतो सङ्घस्स लाभन्तरायो भवेय्य, अथ एकच्चानं मुखोलोकनं विय सियाति? यदि 
कथिनत्थारमूलकलाभतो कथिनुब्भारमूलकलाभो महन्तो भवेय्य, तेसं याचन्तानं कथिनुब्भारो दातब्बो। यदि अप्पको, न दातब्बो। यदि 
समो, कुलप्पसादत्थाय दातब्बोति। तथा हि वुत्तं अद्डकथायं (पाचि० अइ? ९२७) “कोदिसो कथिनुद्धारो दातब्बो, कीदिसो न दातब्बोति? 
यस्स अत्थारमूलको आनिसंसो महा, उब्मारमूलको अप्पो, एवरूपो न दातब्बो। यस्स पन अत्थारमूलको आनिसंसो अप्पो, 
उब्भारमूलको महा, एवरूपो दातब्बो। समानिसंसोपि सद्धापरिपालनत्थं दातब्बोवा ति । इमिनापि विञ्ञायति “पञ्चानिसंसानं कारणभूतं 
अत्थारकम्ममेव उद्धरीयति, न कथिनदुस्सदानभूतं जत्तिदुतियकम्म' न्ति। 


आनिसंसकथायं पञ्चाति इदानि वुच्चमाना अनामन्तचारादयो पञ्च किरिया । कप्पिस्सन्तीति कप्पा भविस्सन्ति, अनापत्तिकारणा 
भविस्सन्तीति अत्थो। अनामन्तचारोति अनामन्तेत्वा चरणं । यो हि दायकेहि भत्तेन निमन्तितो हुत्वा सभत्तो समानो विहारे सन्तं भिक्खुं 
अनामन्तेत्वा कुलेसु चारित्तं आपज्जति, तस्स भिक्खुनो चारित्तसिक्खापदेन पाचित्तियापत्ति होति, सा आपत्ति अत्थतकथिनस्स न होतीति 
अत्थो। तत्थ चारित्तसिक्खापदं नाम “यो पन भिक्खु निमन्तितो सभत्तो समानो सन्तं भिकखुं अनापुच्छा पुरेभत्तं वा पच्छाभत्तं वा कुलेसु 
चारित्तं आपज्जेय्य अञ्ञत्र समया, पाचित्तियं। तत्थायं समयो चीवरदानसमयो चीवरकारसमयो, अयं तत्थ समयो"ति अचेलकवग्गे 
पञ्चमसिक्खापदं (पाचि० २९९-३००) | चीवरविप्पवासोति तिण्णं चीवरानं अञ्जतरेन वा सब्बेन वा विना हत्थपासे अकत्वा 
अरुणुट्टापनं, एवं करोतोपि दुतियकथिनसिक्खापदेन आपत्ति न होतीति अधिप्पायो। तत्थ च दुतियकथिनसिक्खापदं नाम 
“निट्टितचीवरस्मिं पन भिक्खुना उब्भतस्मिं कथिने एकरत्तम्पि चे भिक्खु तिचीवरेन विप्पवसेय्य अञ्ञत्र भिक्खुसम्मृतिया, निस्सग्गियं 
पाचित्तिय”न्ति आगतं निस्सग्गियेसु दुतियसिक्खापदं (पारा० ४७२)। 


गणभोजनन्ति एतेन गणभोजनसिक्खापदेन अनापत्ति वुत्ताति सम्बन्धो । तत्थ गणभोजनं नाम “अम्हाकं भत्तं देथा”ति भिकखूनं 
बिञ्जत्तिया वा “अम्हाकं भत्तं गण्हथा"ति दायकानं निमन्तनेन वा अकप्पियवोहारेन चत्तारो वा अतिरेका वा भिक्खू एकतो पटिग्गण्हित्वा 
एकतो भुञ्जनं। गणभोजनसिक्खापदं नाम “गणभोजने अञ्ञत्र समया पाचित्तियं। तत्थायं समयो गिलानसमयो चीवरदानसमयो 
चीवरकारसमयो अद्धानगमनसमयो नावाभिरुहनसमयो महासमयो समणभत्तसमयो, अयं तत्थ समयो”ति आगतं भोजनवग्गे 
दुतियसिक्खापदं (पाचि० २१५) । अनधिड्टितं अविकप्पितं बट्टतीति पठमकथिनसिकखापदेन आपत्ति न होतीति अधिप्पायो। तत्थ 
पठमकथिनसिक्खापदं नाम “निट्टितचीवरस्मिं पन भिक्खुना उब्भतस्मिं कथिने दसाहपरमं अतिरेकचीवरं धारेतब्बं, तं अतिक्कामयतो 
निस्सग्गियं पाचित्तिय न्ति आगतं निस्सग्गियेसु पठमसिक्खापदं (पारा० ४७२) | कथिनत्थतसीमायाति उपचारसीमं सन्धाय वुत्तं । 
मतकचीवरन्ति मतस्स चीवरं । ततुप्पादेनाति सङ्घसन्तकेन आरामुय्यानखेत्तवत्थुआदिना। यं सङ्किकं चीवरं उप्पज्जति, तं तेसं 
भविस्सतीति इमिना चीवरमेव कथिनत्थारकानं भिक्खूनं सन्तकं होति, ततो अञ्जं पिण्डपातभेसज्जादिकं आगतागतस्स सङ्घस्स सन्तकं 
होतीति दस्सेति। 


एवं अडुङ्गसम्पन्नो, लज्जी भिक्खु सुपेसलो। 
करेय्य कथिनत्थारं, उब्भारञ्चापि साधुकन्ति॥ 


इति विनयसङ्गहसंवण्णनाभूते विनयालङ्कारे 


कथिनत्थारविनिच्छयकथालङ्कारो नाम 

एकूनतिंसतिमो परिच्छेदो । 


३०. गरुभण्डविनिच्छयकथा 
२२७. एवं कथिनविनिच्छयं कथेत्वा इदानि गरुभण्डादिविनिच्छयं दस्सेतुं “गरुभण्डानीति एत्था”तिआदिमाह। तत्थ गरूति - 


“पुमे आचरियादिम्हि, गरु मातापितूसुपि । 
गरु तीसु महन्ते च, दुज्जरालहुकेसु चा"ति॥ - 


वुत्तेसु अनेकत्थेसु अलहुकवाचको। भण्ड-सद्दो “भाजनादिपरिक्खारे, भण्डं मूलधनेपि चा"ति एत्थ भाजनादिपरिक्खारत्थो होति। 
वचनत्थो पन गरन्ति उग्गच्छन्ति उग्गता पाकटा होन्तीति गरूनि, भडितब्बानि इच्छितब्बानीति भण्डानि, गरूनि च तानि भण्डानि चाति 
गरुभण्डानि, आरामादीनि वत्थूनि। इति आदिना नयेन सेनासनक्खन्धके भगवता दस्सितानि इमानि पञ्च वत्थूनि गरुभण्डानि नामाति 
योजेतब्बं 


मञ्चेसु मसारकोति मञ्चपादे विज्झित्वा तत्थ अटनियो पवेसेत्वा कतो । बुन्दिकाबद्धोति अटनीहि मञ्चपादे डंसापेत्वा 
पल्लङ्कसङ्केपेन कतो। कुळीरपादकोति अस्समेण्डकादीनं पादसदिसेहि पादेहि कतो। यो वा पन कोचि वङ्कपादको, अयं वुच्चति 
“कुळीरपादको"ति। आहच्चपादकोति अयं पन “आहच्चपादको नाम मञ्चो अङ्गे विज्झित्वा कतो होती 'ति एवं परतो पाळियंयेव 
(पाचि० १३१) वुत्तो, तस्मा अटनियो विञ्झित्वा तत्थ पादसिखं पवेसेत्वा उपरि आणिं दत्वा कतमञ्चो आहच्चपादकोति वेदितब्बो । 
पीठेपि एसेव नयो। 


उण्णभिसिआदीन पञ्चन्नं अञ्ञतराति उण्णभिसि चोळभिसि वाकभिसि तिणभिसि पण्णभिसीति इमेसं पञ्चन्नं भिसीनं 
अञ्जतरा। पञ्च भिसियोति पञ्चहि उण्णादीहि पूरितभिसियो। तूलगणनाय हि एतासं गणना । तत्थ उण्णग्गहणेन न केबलं 
एळकलोममेव गहितं, ठपेत्वा पन मनुस्सलोमं यं किञ्चि कप्पियाकणियमंसजातीनं पक्खिचतुप्पदानं लोमं, सब्बं इध उण्णग्गहणेनेव 
गहितं, तस्मा छन्नं चीवरानं, छन्नं अनुलोमचीवरानञ्च अञ्ञतरेन भिसिच्छविं कत्वा तं सब्बं पक्खिपित्वा भिसि कातुं वट्टति। 
एळकलोमानि पन अपक्खिपित्वा कम्बलमेव चतुग्गुणं वा पञ्चगुणं वा पक्खिपित्वा कतापि उण्णभिसिसङ्घमेव गच्छति। 
चोळभिसिआदीसु यं किञ्चि नवचोळं वा पुराणचोळं वा संहरित्वा वा अन्तो पक्खिपित्वा वा कता चोळभिसि, यं किञ्चि वाकं 
पक्खिपित्वा कता वाकभिसि, यं किञ्चि तिणं पक्खिपित्वा कता तिणभिसि, अञ्ञत्र सुद्धतमालपत्तं यं किञ्चि पण्णं पक्खिपित्वा कता 
पण्णभिसीति वेदितब्बा। तमालपत्तं पन अञ्जेन मिस्समेव वट्टति, सुद्धं न बट्ुति। भिसिया पमाणनियमो नत्थि, मञ्चभिसि पीठभिसि 
भूमत्थरणभिसि चङ्कमनभिसि पादपुञ्छनभिसीति एतासं अनुरूपतो सल्लक्खेत्वा अत्तनो रुचिवसेन पमाणं कातब्बं । यं पनेतं 
उण्णादिपञ्चविधतूलम्पि भिसियं वट्टति, तं मसूरकेपि बट्टतीति कुरुन्दियं वृत्तं । तत्थ मसूरकेति चम्ममयभिसियं । एतेन मसूरकं 
परिभुञ्जितुं बड्टतीति सिद्धं होति । 


बिम्बोहने तीणि तूलानि रुक्खतूलं लतातूलं पोटकोतूलन्ति। तत्थ रुक्खतूलन्ति सिम्बलिरुक्खादीनं येसं केसञ्चि रुक्खानं तूलं । 
लतातूलन्ति खीरवल्लिआदीनं यासं कासञ्चि लतानं तूलं । पोटकीतूलन्ति पोटकोतिणादीनं येसं केसञ्चि तिणजातिकानं अन्तमसो 
उच्छुनळादीनम्पि तूलं । सारत्थदीपनियं (सारत्थ० टी० चूळवग्ग ३.२९७) पन “पोटकीतूलन्ति एरकतिणतूल" न्ति वुत्तं, एतेहि तीहि 
सब्बभूतगामा सङ्गहिता होन्ति । रुक्खवल्लितिणजातियो हि मुञ्चित्वा अञ्जो भूतगामो नाम नत्थि, तस्मा यस्स कस्सचि भूतगामस्स तूलं 
बिम्बोहने वट्टति, भिसि पन पापुणित्वा सब्बम्पेतं “ अकप्पियतूल "न्ति वुच्चति न केवलञ्च बिम्बोहने एतं तूलमेव, हंसमोरादीनं 
सब्बसकुणानं, सीहादीनं सब्बचतुप्पदानञ्च लोमम्पि वद्टति | पियङ्गुपुप्फबकुळपृप्फादि पन यं किञ्चि पुण्फं न वट्टति। तमालपत्त सुद्धमेव 
न वटति, मिस्सकं पन वट्टति, भिसीनं अनुञ्ञातं पञ्चविधं उण्णादितूलम्पि वट्टति। अद्धकायिकानि पन बिम्बोहनानि न वडन्ति। 
अद्धकायिकानीति उपड्कायप्पमाणानि, येसु कटितो पट्टाय याव सीसं उपदहन्ति ठपेन्ति। सीसप्पमाणं पन वट्टति, सीसप्पमाणं नाम यस्स 
वित्थारतो तीसु कण्णेसु द्विन्नं कण्णानं अन्तरं मिनियमानं विदत्थि चेव चतुरङ्गुलञ्च होति, मज्झट्टानं मृट्टिरतनं होति, दीघतो पन 

दियडरतनं वा द्विरतनं वाति कुरुन्दियं वुत्तं, अयं सीसप्पमाणस्स उक्कट्टपरिच्छेदो, इतो उद्ध न वट्ति, हेट्ठा पन वटुतीति अट्टठकथायं 
(चूळव° अट्ट० २९७) वुत्तं । तत्थ “तीसु कण्णेसु द्विन्नं कण्णान"न्ति पाठं उपनिधाय बिम्बोहनस्स उभोसु अन्तेसु ठपेतब्बचोळकं 
तिकोणमेव करोन्ति एकच्चे। “इदञ्च ठानं गण्ठिड्रान न्ति वदन्ति। 


विमतिविनोदनियं (वि० वि० टी० चूळवग्ग २.२९७) पन “सीसप्पमाणं नाम यत्थ गीवाय सह सकलं सीसं ठपेतुं सक्का, तस्स च 
मुड्टिरितनं वित्थारप्पमाणन्ति दस्सेन्तो 'बित्थारतो'तिआदिमाह। इदञ्च बिम्बोहनस्स उभोसु अन्तेसु ठपेतब्बचोळप्पमाणदस्सनं, तस्स 
वसेन बिम्बोहनस्स वित्थारप्पमाणं परिच्छिज्जति, तं बड़ं वा चतुरस्सं वा कत्वा सिब्बितं यथा कोटितो कोटि वित्थारतो पुथुलड्डानं 
मुड्टिरतनप्पमाणं होति, एवं सिब्बितब्बं, इतो अधिकं न वट्टति। तं पन अन्तेसु ठपितचोळं कोटिया कोटिं आहच्च दिगुणं कतं तिकण्णं 
होति, तेसु तीसु कण्णेसु द्विन्नं कण्णानं अन्तरं विदत्थिचतुरङ्गुलं होति, मज्झट्टानं कोटितो कोटिं आहच्च मुट्टिरतनं होति, इदमस्स 
उक्कद्प्पमाण”न्ति वुत्तत्ता बिम्बोहनस्स उभोसु अन्तेसु ठपेतब्बचोळकं पकतियायेव तिकण्णं न होति, अथ खो कोटिया कोटिं आहच्च 
दिगुणकतकालेयेव होति, तस्मा तं चोळकं व वा होतु चतुरस्सं वा, दिगुणं कत्वा मिनियमानं तिकण्णमेव होति, द्विन्नञ्च कण्णानं अन्तरं 
चतुरङ्गलाधिकविदत्थिमत्तं होति, तस्स च चोळकस्स मज्झड्टानं मुट्टिरतनं होति, तस्सेव चोळकस्स पमाणेन बिम्बोहनस्स मज्झट्टानम्पि 
मुड्टिरितनं होतीति विञ्ञायतीति। 


“कम्बलमेव...पे०... उण्णभिसिसङ्कमेव गच्छतीति सामञ्ञतो वुत्तत्ता गोनकादिअकप्पियम्पि उण्णमयत्थरणं भिसियं पक्खिपित्वा 
सयितुं वट्टतीति दडुब्बं । मसूरकेति चम्ममयभिसियं, चम्ममयं पन बिम्बोहनं तूलपुण्णम्पि न वट्टती ति च विमतिविनोदनियं (वि० वि० 
टी० चूळवग्ग २.२९७) वुत्तै । सारत्थदीपनियं (सारत्थ० टी० चूळवग्ग ३.२९७) पन “सीसप्पमाणन्ति यत्थ गलवाटकतो पट्टाय सब्बसीसं 
उपदहन्ति, तं सीसप्पमाणं होति, तञ्च उक्कट्टुपरिच्छेदतो तिरियं मुट्टिरतनं होतीति दस्सेतुं यत्थ वित्थारतो तीसु कण्णेसू'तिआदिमाह। 
मज्झट्टानं मुट्टिरतनं होतीति बिम्बोहनस्स मज्झट्टानं तिरियतो मुट्टिरतनप्पमाणं होती" ति वृत्तं। अरञ्जरोति बहुउदकगण्हनका महाचाटि । 
जलं गण्हितुं अलन्ति अरञ्जरो, वट्टचाटि विय हुत्वा थोकं दीघमुखो मज्झे परिच्छेदं दस्सेत्वा कतोति गण्ठिपदेसु वुत्तं । वुत्तञ्हेतं 
अट्टकथायन्ति अज्झाहारसम्बन्धो । 


द्विसङ्गहानि द्वे होन्तीति द्वे पठमदुतियअविस्सज्जियानि आरामो आरामवत्थू "ति च “विहारो विहारवत्थू^ति च 
वुत्तद्वेद्वेवत्थुसङ्गहानि होन्ति। ततियं अविस्सज्जियं “मञ्चो पीठं भिसि बिम्बोहन' न्ति वुत्तचतुवत्थुसङ्गहं होति। चतुत्थं अविस्सज्जियं 
““लोहकुम्भी लोहभाणकं लोहवारको लोहकटाहं वासि फरसु कुठारी कुदालो निखादन" न्ति वुत्तनवकोट्टासवन्तं होति । पञ्चमं 
अविस्सज्जियं “वल्लि वेळ्‌ मुञ्जं पब्बजं तिणं मत्तिका दारुभण्डं मत्तिकाभण्ड" न्ति वुत्तअट्टभेदनं अट्टपभेदवन्तं होतीति योजना। 
पञ्चनिम्मललोचनोति मंसचकखुदिब्बचक्खुधम्मचक्खुबुद्धचक्खुसमन्तचकखूनं वसेन निम्मलपञ्चलोचनो । 


सेनासनक्खन्धके अविस्सज्जियं कीटागिरिवत्थृस्मिं अवेभङ्गियन्ति एत्थ “सेनासनक्खन्धके गामकावासवत्थुस्मिं अविस्सज्जियं 
कौटागिरिवत्थुस्मिं अवेभङ्गिय”न्ति वत्तब्बं। कस्मा? द्विन्नम्पि वत्थूनं सेनासनक्खन्धके आगतत्ता। सेनासनक्खन्धकेति अयं 
सामञ्जाधारो। गामकावासवत्थुस्मि कीटागिरिवत्थृस्मिन्ति विसेसाधारो। अयमत्थो पाळिं ओलोकेत्वा पच्चेतब्बो । तेनेव हि 
समन्तपासादिकायं (चूळव° अट्ट० ३२१) “सेनासनक्खन्धके "ति अवत्वा “इध'इच्चेव वुत्तं, इधाति इमिना गामकावासवत्थुं दस्सेति, 
कौटागिरिवत्थु पन सरूपतो दस्सितमेव। सामञ्ञाधारो पन तंसंवण्णनाभावतो अवृत्तोपि सिज्झतीति न वुत्तोति विञ्ञायति। 


२२८. थावरेन च थावरं, गरुभण्डेन च गरुभण्डन्ति एत्थ पञ्चसु कोट्ठासेसु पुरिमद्वयं थावरं, पच्छिमत्तयं गरुभण्डन्ति 
वेदितब्बं। समकमेव देतीति एत्थ ऊनकं देन्तम्मि विहारवत्थुसामन्तं गहेत्वा दूरतरं दुकखगोपं विस्सज्जेतुं वट्टतीति दब्बं । वक्खति हि 
““भिक्खूनञ्चे महग्घतरं...पे०... सम्पटिच्छितुं वट्टती”ति। जानापेत्वाति भिक्खुसङ्घस्स जानापेत्वा, अपलोकेत्वाति अत्थो। ननु तुम्हाकं 
बहुतरं रुक्खाति वत्तब्बन्ति इदं सामिकेसु अत्तनो भण्डस्स महग्घतं अजानित्वा देन्तेसु तं जत्वा थेय्यचित्तेन गण्हतो अवहारो होतीति 
वुत्तं। बिहारेन विहारो परिवत्तेतब्बोति सवत्थुकेन अञ्जेसं भूमियं कतपासादादिना, अवत्थुकेन वा सवत्थुकं परिवत्तेतब्बं, अवत्थुकं पन 
अवत्थुकेनेव परिवत्तेतब्बं केवलं पासादस्स भूमितो अथावरत्ता। एवं थावरेसुपि थावरविभागं जत्वाव परिवत्तेतब्बं। 

“कप्पियमज्चा सम्पटिच्छितब्बाति इमिना सुवण्णादिविचित्तं अकप्पियमञ्चं 'सङ्घस्सा'ति वुत्तेपि सम्पटिच्छितुं न वट्टतीति 
दस्सेति। 'विहारस्स देमा'ति वृत्ते सङ्घस्स वट्टति, न पुग्गलस्स खेत्तादि वियाति दइब्ब''न्ति विमतिविनोदनियं (वि० वि० टी० चूळवग्ग 
२.३२१) वुत्तं । सारत्थदीपनियं (सारत्थ० टी० चूळवग्ग ३.३२१) पन “कप्पियमञ्चा सम्पटिच्छितब्बाति “सङ्घस्स देमा'ति दिन्नं सन्धाय 
बुत्तं। सचे पन “विहारस्स देमा'ति वदन्ति, सुवण्णरजतमयादिअकप्पियमञ्चेपि सम्पटिच्छितुं वट्टती”ति वृत्तं । न केवलं...पे०... परिवत्तेतुं 
बडटुन्तीति इमिना अथावरेन थावरम्पि अथावरम्पि परिवत्तेतुं वट्टतीति दस्सेति। थावरेन अथावरमेव हि परिवत्तेतुं न वटति । “अकप्पियं 
वा महग्घं कप्पियं वाति एत्थ अकप्पियं नाम सुवण्णमयमञ्चादि अकप्पियभिसिबिम्बोहनानि च। महग्घं कप्पियं नाम दन्तमयमञ्चादि, 
पावारादिकप्पियअत्थरणादीनि चा"ति सारत्थदीपनियं वृत्तं, विमतिविनोदनियं पन “अकप्पियं वाति आसन्दिआदि, पमाणातिक्कन्तं 
बिम्बोहनादि च। महग्घं कप्पियं बाति सुवण्णादिविचित्तं कप्पियवोहारेन दिन्न" न्ति वृत्तं । 


२२९. “काढलोह ...पे०... भाजेतब्बो” ति वृत्तत्ता वट्टकंसलोहमयम्पि भाजनं पुग्गलिकम्पि सम्पटिच्छितुम्पि परिहरितुम्पि वट्टति 
पुग्गलानं परिहरितब्बस्सेव भाजेतब्बत्ताति वदन्ति, तं उपरि “कंसलोहवट्टलोहभाजनविकति सङ्गिकपरिभोगेन वा गिहिविकटा वा 
वट्टती”तिआदिकेन महापच्चरिवचनेन विरुज्झति। इमस्स हि “वडुलोहकंसलोहानं येन केनचि कतो सीहळदीपे पादग्गण्हनको 
भाजेतब्बो”ति वुत्तस्स महाअट्टकथावचनस्स पटिक्खेपाय तं महापच्चरिवचनं पच्छा दस्सितं, तस्मा वट्टलोहकंसलोहमयं यं किञ्चि 
पादग्गण्हनकवारकम्पि उपादाय अभाजनीयमेव, गिहीहि दीयमानम्पि पुग्गलस्स सम्पटिच्छितुम्पि न वट्टति। पारिहारियं न वद्तीति 
पत्तादिपरिक्खारं विय सयमेव पटिसामेत्वा परिभुञ्जितुं न वट्टति । गिहिसन्तकं विय आरामिकादयो चे सयमेव गोपेत्वा विनियोगकाले 
आनेत्वा पटिदेन्ति, परिभुञ्जितुं वट्टति, “पटिसामेत्वा भिकखूनं देथा”ति वत्तुम्पि वट्टतीति। 


पण्णसूचि नाम लेखनीति वदन्ति। अत्तना लद्धानिपीतिआदिना पटिग्गहणे दोसो नत्थि, परिहरित्वा परिभोगोव आपत्तिकरोति 
दस्सेति। यथा चेत्थ, एवं उपरि भाजनीयवासिआदीसु अत्तनो सन्तकेसुपि। 


अनामासम्पीति सुवण्णादिमयम्पि, सब्बं तं आमसित्वा परिभुञ्जितुं बट्टति। 


उपक्खरेति उपकरणे। सिखरं नाम येन परिब्ममन्ता छिन्दन्ति । पत्तबन्धको नाम पत्तस्स गण्ठिआदिकारको। “पटिमानं 
सुवण्णादिपत्तकारको"तिपि वदन्ति। 


“अड्डबाहूृति कप्परतो पट्ठाय याव अंसकूट" न्ति गण्ठिपदेसु वुत्तं । “अड्डबाह नाम विदत्थिचतुरङ्गलन्तिपि वदन्ती"ति सारत्थदीपनियं 
(सारत्थ° टी० चूळवग्ग २.३२१) वुत्तं। वजिरबुद्धिटीकायम्मि (वजिर० टी० चूळवग्ग ३२१) “अड्डबाहूति कप्परतो पट्ठाय याव अंसकूटन्ति 
लिखित "न्ति वृत्तं। विमतिविनोदनियं (वि० वि० टी० चूळवग्ग २.३२१) पन “ अडबाहुप्पमाणा नाम अड्डबाहुमत्ता, अड्डब्याममत्तातिपि 
वदन्तीति वुत्तं। योत्तानीति चम्मरज्जुका। तत्थजातकाति सङ्गिकभूमियं जाता। 


“*अहुङ्कलसूचिदण्डमत्तोति दीघसो अङ्टङ्कलमत्तो परिणाहतो पण्णसूचिदण्डमत्तो"ति सारत्थदीपनियं (सारत्थ° टी० । चूळवग्ग 
३.३२१) विमतिविनोदनियं पन (वि० वि० टी० चूळवग्ग २.३२१) अङटुङ्कलसूचिदण्डमत्तोति 
सरदण्डादिसूचिआकारतनुदण्डकमत्तोपी ति वुत्तं । अङुङ्कलप्पमाणोति दीघतो अङ्ङ्गलप्पमाणो । रित्तपोत्थकोपीति अलिखितपोत्थकोपि, 
इदञ्च पण्णप्पसङ्गेन वृत्तं । 


आसन्दिकोति चतुरस्सपीठं वुच्चति “उच्चकम्पि आसन्दिक "न्ति (चूळव° २९७) वचनतो। एकतोभागेन दीघपीठमेव हि 
अङ्टङ्कलपादकं वट्टति, चतुरस्सासन्दिको पन पमाणातिक्कन्तोपि वड्टतीति वेदितब्बो । सत्तङ्गो नाम तीसु दिसासु अपस्सयं कत्वा 
कतमञ्चो, अयम्पि पमाणातिक्कन्तोपि वटुति । भद्दपीठन्ति वेत्तमयं पीठं वुच्चति । पीठिकाति पिलोतिकबन्धं पीठमेव। एळकपादपीठं 
नाम दारुपटिकाय उपरिपादे ठपेत्वा भोजनफलकं विय कतपीठं बुच्चति। आमण्डकवण्टकपीठं नाम आमलकाकारेन 
योजितबहउपादपीठं। इमानि ताव पाळियं आगतपीठानि। दारुमयं पन सब्बम्पि पीठं बडुति। 


“घट्टनफलकं नाम यत्थ ठपेत्वा रजितचीवरं हत्थेन घट्देन्ति । घट्टनमुग्गरो नाम अनुवातादिघट्टनत्थं कतोति वदन्ती"ति 

सारत्थदीपनियं (सारत्थ° टी० चूळवग्ग ३.३२१) वुत्तं। विमतिविनोदनियं (वि० वि० टी० चूळवग्ग २.३२१) “घट्टनफलकं 
घट्टनमुग्गरोति इदं रजितचीवरं एकस्मिं मड्ठे दण्डमुग्गरे वेठेत्वा एकस्स मट्डफलकस्स उपरि ठपेत्वा उपरि अपरेन मट्ठफलकेन 
निक्कुज्जित्वा एको उपरि अक्कमित्वा तिट्ठति, द्वे जना उपरिफलकं द्वीसु कोटीसु गहेत्वा अपरापरं आकड्डनविकड्डनं करोन्ति, एतं सन्धाय 
वुत्तं। हत्थे ठपापेत्वा हत्थेन पहरणं पन निड्टितरजनस्स चीवरस्स अल्लकाले कातब्बं, इदं पन फलकमुग्गरेहि घडुनं सुक्खकाले 
थद्भभावविमोचनत्थन्ति दटुब्ब”न्ति वृत्तं। “अम्बणन्ति फलकेहि पोकखरणीसदिसकतपानीयभाजनं । रजनदोणीति यत्थ पक्करजनं 
आकिरित्वा ठपेन्ती”ति सारत्थदीपनियं। विमतिविनोदनियं पन “अम्बणन्ति एकदोणिकनावाफलकेहि पोकखरणीसदिसं कतं । 
पानीयभाजनन्तिपि वदन्ति। रजनदोणीति एकदारुनाव कतं रजनभाजनं | उदकदोणीति एकदारुनाव कतं उदकभाजन' न्ति वुत्तं । 


“भूमत्थरणं कातुं वट्टतीति अकप्पियचम्मं सन्धाय वुत्तं । पच्चत्थरणगतिकन्ति इमिना मञ्चपीठेपि अत्थरितुं वट्टतीति दीपेति। 
पावारादिपच्चत्थरणम्पि गरुभण्डन्ति एके । नोति आपरे, वीमंसित्वा गहेतब्ब”न्ति सारत्थदीपनियं (सारत्थ० टी० चूळवग्ग ३.३२१) वृत्तं । 
वबजिरबुद्धिटीकायं (वजिर० टी० चूळवग्ग ३२१) पन “दण्डमुग्गरो नाम “येन रजितचीवरं पोथेन्ति, तम्पि गरुभण्डमेवा'ति वुत्त्ता, 
'पच्चत्थरणगतिक' न्ति वुत्तत्ता च अपि-सह्देन पावारादिपच्चत्थरणं सब्बं गरुभण्डमेवाति वदन्ति । एतेनेव सुत्तेन अञ्ञथा अत्थं वत्वा 
पावारादिपच्चत्थरणं न गरुभण्डं, भाजनीयमेव, सेनासनत्थाय दिन्नपच्चत्थरणमेव गरुभण्डन्ति वदन्ति । उपपरिक्खितब्ब''न्ति वृत्तं । 
विमतिविनोदनियं (वि० वि० टी० चूळवग्ग २.३२१) पन “भूमत्थरणं कातुं वट्टतीति अकप्पियचम्मं सन्धाय वुत्तं । तत्थ भूमत्थरणसङ्घेपेन 
सयितुम्पि वट्टतियेव | पच्चत्थरणगतिकन्ति इमिना मञ्चादीसु अत्थरितब्बं महाचम्मं एळकचम्मं नामाति दस्सेती" ति वुत्तं । 
छत्तमुट्रिपण्णन्ति तालपण्णं सन्धाय वृत्तं। पत्तकटाहन्ति पत्तपचनकटाहं। गण्ठिकाति चीवरगण्ठिका । विधोति कायबन्धनविधो। 


इदानि विनयत्थमञ्जूसायं (कङ्का अभि० टी” दुब्बलसिक्खापदवण्णना) आगतनयो वुच्चते - आरामो नाम पुप्फारामो वा 
फलारामो वा। आरामवत्थृ नाम तेसंयेव आरामानं अत्थाय परिच्छिन्दित्वा ठपितोकासो । तेसु वा आरामेसु विनड्डेसु तेसं 
पोराणकभूमिभागो । विहारो नाम यं किञ्चि पासादादिसेनासनं । विहारवत्थु नाम तस्स पतिड्ठानोकासो। मञ्चो नाम मसारको 
बुन्दिकाबद्धो कुळीरपादको आहच्चपादकोति इमेसं पुब्बे वृत्तानं चतुन्नं मञ्चानं अञ्ञतरो। पीठं नाम मसारकादीनंयेव चतुन्नं पीठानं 
अञ्जतरं | भिसि नाम उण्णभिसिआदीनं पञ्चन्नं भिसीनं अञ्जतरं । बिम्बोहनं नाम रुक्खतूललतातूलपोटकोतूलानं अञ्ञतरेन पुण्णं । 
लोहकुम्भी नाम काळलोहेन वा तम्बलोहेन वा येन केनचि कतकुम्भी। लोहभाणकादीसुपि एसेव नयो। एत्थ पन भाणकन्ति अरञ्जरो 
बुच्चति। वारकोति घटो। कटाहं कटाहमेव। वासिआदीसु वल्लिआदीसु च दुविञ्जेय्यं नाम नत्थि...पे०... । 


तत्थ थावरेन थावरन्ति विहारविहारवत्थुना आरामआरामवत्थुं विहारविहारवत्थुं । इतरेनाति अथावरेन, पच्छिमरासित्तयेनाति वृत्तं 
होति। अकप्पियेनाति सुवण्णमयमञ्चादिना चेव अकण्पियभिसिबिम्बोहनेहि च। महग्घकप्पियेनाति दन्तमयमञ्चादिना चेव पावारादिना 
च। इतरन्ति अथावरं। कप्पियपरिवत्तनेन परिवत्तेतुन्ति यथा अकपियं न होति, एवं परिवत्तेतुं...पे०... एवं ताव थावरेन थावरपरिवत्तनं 
वेदितब्बं । इतरेन इतरपरिवत्तने पन मञ्चपीठं महन्तं वा होतु, खुद्दकं वा, अन्तमसो चतुरङ्गलपादकं गामदारकेहि पंस्वागारकेसु 
कोळन्तेहि कतम्पि सङ्घस्स दिन्नकालतो पट्टाय गरुभण्डं होति...पे०... सतग्घनकेन वा सहस्सग्घनकेन वा मञ्चेन अञ्ञं मञ्चसतम्पि 
लभति, परिवत्तेत्वा गहेतब्बं । न केवलं मञ्चेन मञ्चोयेव, आरामआरामवत्थुविहारविहारवत्थुपीठभिसिबिम्बोहनानिपि परिवत्तेतुं वद्दन्ति। 
एस नयो पीठभिसिबिम्बोहनेसुपि। 


काळलोहतम्बलोहकंसलोहवड्टलोहानन्ति एत्थ कंसलोहं वट्टलोहञ्च कित्तिमलोहं | तीणि हि कित्तिमलोहानि कंसलोहं वटुलोहं 
हारकूटन्ति। तत्थ तिपुतम्बे मिस्सेत्वा कतं कंसलोहं। सीसतम्बे मिस्सेत्वा कतं वट्टलोहँ । रसतम्बे मिस्सेत्वा कतं हारकूटं । तेन वृत्तं 
“कंसलोहं वट्टलोहञ्च कित्तिमलोह'न्ति। ततो अतिरेकन्ति ततो अतिरेकगण्हनको । सारकोति मज्झे मकुळं दस्सेत्वा मुखवट्टिवित्थतं 
कत्वा पिट्टितो नामेत्वा कातब्बं एकं भाजनं । सरावन्तिपि वदन्ति। आदि-सद्देन कञ्चनकादीनं गिहिउपकरणानं गहणं । तानि हि 
खुद्दकानिपि गरुभण्डानेव गिहिउपकरणत्ता। पि-सद्देन पगेव महन्तानीति दस्सेति, इमानि पन भाजनीयानि भिक्खुपकरणत्ताति अधिप्पायो। 
यथा च एतानि, एवं कुण्डिकापि भाजनीया। वक्खति हि “यथा च मत्तिकाभण्डे, एवं लोहभण्डेपि कुण्डिका भाजनीयकोट्टासमेव 
भजती"ति। सङ्गिकपरिभोगेनाति आगन्तुकानं बुड्डतरानं दत्वा परिभोगेन। गिहिविकटाति गिहीहि विकता पञ्जत्ता, अत्तनो वा 
सन्तककरणेन विरूपं कता। पुग्गलिकपरिभोगेन न वट्टतीति आगन्तुकानं अदत्वा अत्तनो सन्तकं विय गहेत्वा परिभुञ्जितुं न वट्टति। 

पिप्फलिकोति कत्तरि। आरकण्टकं सूचिवेधकं | ताळं यन्तं । कत्तरयट्रिवेधको कत्तरयड्टिलयं। यथा तथा घनकतं लोहन्ति 
लोहवट्टि लोहगुळो लोहपिण्डि लोहचक्कलिकन्ति एवं घनकतं लोहं । खीरपासाणमयानीति मुदुकखीरवण्णपासाणमयानि | 


गिहिविकटानिपि न वडन्ति अनामासत्ता। पि-सद्देन पगेव सङ्गिकपरिभोगेन वा पुग्गलिकपरिभोगेन वाति दस्सेति। 
सेनासनपरिभोगो पन सब्बकप्पियो, तस्मा जातरूपादिमयआ सब्बापि सेनासनपरिक्खारा आमासा। तेनाह “सेनासनपरिभोगे 
पना तिआदि। 


सेसाति ततो महत्तरी वासि। या पनाति या कुठारी पन । कुदालो अन्तमसो चतुरङ्गलमत्तोपि गरुभण्डमेव । निखादनं चतुरस्समुखं 
वा होतु दोणिमुखं वा वङ्घ वा उजुकं वा, अन्तमसो सम्मुञ्जनीदण्डवेधनम्पि, दण्डबन्धञ्चे, गरुभण्डमेव । तेनाह “कुदालो 
दण्डबन्धनिखादनं वा अगरुभण्डं नाम नत्थी”ति । सिपाटिका नाम खुरकोसो, सिखरं पन दण्डबन्धनिखादनं अनुलोमेतीति आह 
“सिखरम्पि निखादनेनेव सङ्गहित''न्ति। सचे पन वासि अदण्डकं फलमत्तं, भाजनीयं। उपक्खरेति वासिआदिभण्डे। 


पत्तबन्धको नाम पत्तस्स गण्ठिकादिकारको। “पटिमानं सुवण्णादिपत्तकारको”तिपि वदन्ति। तिपुच्छेदनकसत्थं 
सुवण्णच्छेदनकसत्थं कतपरिकम्मचम्मच्छिन्दनकखुद्दकसत्थन्ति इमानि चेत्थ तीणि पिप्फलिकं अनुलोमन्तीति आह अयं पन 
विसेसो तिआदि। इतरानीति महाकत्तरिआदीनि। 


अड्डबाहुप्पमाणाति कप्परतो पट्टाय याव अंसकूटप्पमाणा, विदत्थिचतुरङ्गुलप्पमाणाति वृत्तं होति। तत्थजातकाति सङ्गिकभूमियं 
जाता, आरक्खसंविधानेन रक्खितत्ता रक्खिता च सा मञ्जूसादीसु पक्खित्तं विय यथा तं न नस्सति, एवं गोपनतो गोपिता चाति 
रक्खितगोपिता। तत्थजातकापि पन अरक्खिता गरुभण्डमेव न होति। सङ्घकम्मे च चेतियकम्मे च कतेति इमिना सङ्घसन्तकेन 
चेतियसन्तकं रक्खितुं परिवत्तितुञ्च वट्टतीति दीपेति । सुत्तं पनाति वट्टितञ्चेव अवट्टितञ्च सुत्तं । 


अङुङ्कलसूचिदण्डमत्तोति अन्तमसो दीघसो अट्टङ्कलमत्तो परिणाहतो सौीहळ-पण्णसूचिदण्डमत्तो। एत्थाति वेळ्भण्डे। दं गेहं येसं 
तेति दड़गेहा। न वारेतब्बाति “मा गण्हित्वा गच्छथा"ति न निसेधेतब्बा । देसन्तरगतेन सम्पत्तविहारे सङ्गिकावासे ठपेतब्बा। 


अवसेसञ्च छदनतिणन्ति मुञ्जपब्बजेहि अवसेसं यं किञ्चि छदनतिणं । अङुङ्कलप्पमाणोपीति वित्थारतो अङ्टङ्गलप्पमाणो । 
लिखितपोत्थको पन गरुभण्डं न होति। कप्पियचम्मानीति मिगादीनं चम्मानि। सब्बं चक्कयुत्तयानन्ति रथसकटादिकं सब्बं 
चक्कयुत्तयानं। विसङ्कतचक्कं पन यानं भाजनीयं। अनुञ्ञातवासि नाम या सिपाटिकाय पक्खिपित्वा परिहरितुं सक्काति वुत्ता। 
मुट्टिषण्णं तालपत्तं। तड्हि मुद्दिना गहेत्वा परिहरन्तीति “मुट्टिपण्ण^ न्ति वुच्चति। “मुट्टिषण्णन्ति छत्तच्छदपण्णमेवा"ति केचि। 
अरणीसहितन्ति अरणीयुगळं, उत्तरारणी अधरारणीति अरणीद्वयन्ति अत्थो। फातिकम्मं कत्वाति अन्तमसो तंअग्घनकवालिकायपि 
थावरं वड्डिकम्मं कत्वा। कुण्डिकाति अयकुण्डिका चेव तम्बलोहकुण्डिका च। भाजनीयकोट्टासमेव भजतीति भाजनीयपक्खमेव 
सेवति, न तु गरुभण्डन्ति अत्थो। कञ्चनको पन गरुभण्डमेवाति अधिप्पायो। 


इति विनयसङ्गहसंवण्णनाभूते विनयालङ्कारे 
गरुभण्डविनिच्छयकथालङ्कारो नाम 


तिंसतिमो परिच्छेदो । 


३१. चोदनादिविनिच्छयकथा 


२३०. एवं गरुभण्डविनिच्छयं कथेत्वा इदानि चोदनादिविनिच्छयं कथेतुं “चोदनादिविनिच्छयोति एत्थ पना”तिआदिमाह। तत्थ 
चोदीयते चोदना, दोसारोपनन्ति अत्थो। आदि-सद्देन सारणादयो सङ्गण्हाति। वुत्तज्हेतं कम्मक्खन्धके (चूळव० ४, ५) “चोदेत्वा कतं 

होति, सारेत्वा कतं होति, आपत्ति रोपेत्वा कतं होती 'ति। “चोदेतुं पन को लभति, को न लभती ति इदं अनुद्धंसनाधिप्पायं 
विनापि चोदनालक्खणं दस्सेतुं वृत्तं । सीलसम्पन्नोति इदं दुस्सीलस्स वचनं अप्पमाणन्ति अधिप्पायेन वुत्तं । भिक्खुनीनं पन भिकखुं चोदेतुं 
अनिस्सरत्ता "भिक्खुनिमेवा ति वृत्तं। सतिपि भिक्खुनीनं भिक्खूसु अनिस्सरभावे ताहि कतचोदनापि चोदनारहत्ता चोदनायेवाति 
अधिप्पायेन “पञ्चपि सहधम्मिका लभन्ती' ति वृत्तं । भिक्खुस्स सृत्वा चोदेतीतिआदिना चोदको येसं सुत्वा चोदेति, तेसम्पि वचनं 
पमाणमेवाति सम्पटिच्छितत्ता तेसं चोदनापि रुहतेवाति दस्सेतुं “थेरो सुत्तं निदस्सेसी "ति सारत्थदीपनियं (सारत्थ० टी० २.३८५-३८६) 
बुत्तं। विमतिविनोदनियं (वि० वि० टी० १.३८६) पन “अमूलकचोदनापसङ्गेन समूलकचोदनालक्खणादिं दस्सेतुं “चोदेतुं पन को 
लभति, को न लभतीतिआदि आरद्धं। 'भिक्खुस्स सुत्वा चोदेतीतिआदिसृत्तं यस्मा ये चोदकस्स अञ्जेसं विपत्ति पकासेन्ति, तेपि 
तस्मिं खणे चोदकभावे ठत्वाव पकासेन्ति, तेसञ्च वचनं गहेत्वा इतरोपि यस्मा चोदेतुञ्च असम्पटिच्छन्तं तेहि 
तित्थियसावकपरियोसानेहि पठमचोदकेहि सम्पटिच्छापेतुञ्च लभति, तस्मा इध साधकभावेन उद्धटन्ति वेदितब्ब' न्ति वुत्तं । 


गरुकानं द्विन्नन्ति पाराजिकसङ्घादिसेसानं। अवसेसानन्ति थुल्लच्चयादीनं पञ्चन्नं आपत्तीनं। मिच्छादिट्टि नाम “नत्थि 
दिन्न”'न्तिआदिनयप्पवत्ता दसवत्थुका दिड्टि। “अन्तवा लोको अनन्तवा लोको”"तिआदिका अन्तं गण्हापकदिट्टि अन्तग्गाहिका नाम | 
आजीवहेतु पञ्जत्तानं छन्नन्ति आजीवहेतुपि आपज्जितब्बानं उत्तरिमनुस्सधम्मे पाराजिकं, सञ्चरित्ते सङ्घादिसेसो, “यो ते विहारे 
वसति, सो अरहा"ति परियायेन थुल्लच्चयं, भिक्खुस्स पणीतभोजनविञ्जत्तिया पाचित्तियं, भिक्खुनिया पणीतभोजनविञ्जत्तिया 
पाटिदेसनीयं, सूपोदनविञ्जत्तिया दुक्कटन्ति इमेसं परिवारे (परि० २८७) वुत्तानं छन्नं । न हेता आपत्तियो आजीवहेतु एव पञ्जत्ता 
सञ्चरित्तादीनं अञ्ञथापि आपज्जितब्बतो। आजीवहेतुपि एतासं आपज्जनं सन्धाय एवं वुत्तं, आजीवहेतुपि पञ्ञत्तानन्ति अत्थो। 
दिड्टिविपत्तिआजीवविपत्तीहि चोदेन्तोपि तम्मूलिकाय आपत्तिया एव चोदेति। 


“कस्मा मं न वन्दसी"ति पुच्छिते “अस्समणोसि, असक्यपुत्तियोसी”ति अवन्दनकारणस्स वुत्तत्ता अन्तिमवत्थुं अज्झापन्नो न 
बन्दितब्बोति वदन्ति। चोदेतुकामताय एव अवन्दित्वा अत्तना वत्तब्बस्स वृत्तमत्थं ठपेत्वा अवन्दियभावे तं कारणं न होतीति चूळगण्ठिपदे 
मज्झिमगण्ठिपदे च वुत्तं। अन्तिमवत्थुअज्झापन्नस्स अवन्दियेसु अवुत्तत्ता तेन सद्भि सयन्तस्स सहसेय्यापत्तिया अभावतो, तस्स च 
पटिग्गहणस्स रुहनतो तदेव यृत्ततरन्ति विज्ञायति | किञ्चापि याव सो भिक्खुभावं पटिजानाति, ताव वन्दितब्बो, यदा पन 
“अस्समणोम्ही”ति पटिजानाति, तदा न वन्दितब्बोति अयमेत्थ विसेसो वेदितब्बो। अन्तिमवत्थुं अज्झापन्नस्स हि भिक्खुभावं 
पटिजानन्तस्सेव भिक्खुभावो, न ततो परं। भिक्खुभावं अप्पटिजानन्तो हि अनुपसम्पन्नपक्खं भजति। यस्मा आमिसं देन्तो अत्तनो 
इच्छितट्ठानेयेव देति, तस्मा पटिपाटिया निसिन्नानं यागुभत्तादीनि देन्तेन एकस्स चोदेतुकामताय अदिन्नेपि चोदना नाम न होतीति आह “न 
ताव ता चोदना होती ति। 


२३१. चोदेतब्बोति चुदितो, चुदितो एव चुदितको, अपराधवन्तो पुग्गलो। चोदेतीति चोदको, अपराधपकासको। चुदितको च 
चोदको च चुदितकचोदका। उब्बाहिकायाति उब्बहन्ति वियोजेन्ति एताय अलज्जीनं तज्जनि वा कलहं वाति उब्बाहिका, सङ्घसम्मृति, 
ताय। विनिच्छिननं नाम ताय सम्मतभिक्खूहि विनिच्छिननमेव। अलज्जुस्सन्नाय हि परिसाय समथक्खन्धके आगतेहि दसहङ्गेहि 
समन्नागता द्वे तयो भिक्खू तत्थेव वृत्ताय जत्तिदुतियकम्मवाचाय सम्मन्नितब्बा। वुत्तञ्हेतं समथक्खन्धके (चूळव° २३१-२३२) - 


“तेहि चे, भिक्खवे, भिक्खूहि तस्मिं अधिकरणे विनिच्छियमाने अनन्तानि चेव भस्सानि जायन्ति, न चेकस्स भासितस्स 
अत्थो विञ्जायति। अनुजानामि, भिक्खवे, एवरूपं अधिकरणं उब्बाहिकाय वूपसमेतुं। दसहङ्गेहि समन्नागतो भिक्खु 
उब्बाहिकाय सम्मन्नितब्बो, सीलवा होति, पातिमोक्खसंवरसंबुतो विहरति आचारगोचरसम्पन्नो अणुमत्तेसु वज्जेसु भयदस्सावी 
समादाय सिक्खति सिक्खापदेसु, बहुस्सुतो होति सुतधरो सुतसन्निचयो, ये ते धम्मा आदिकल्याणा मज्झेकल्याणा 
परियोसानकल्याणा सात्थं सब्यञ्जनं केवलपरिपुण्णं परिसुद्धंब्रह्मचरियं अभिवदन्ति, तथारूपस्स धम्मा बहुस्सुता होन्ति धाता 
वचसा परिचिता मनसानुपेक्खिता दिड्टिया सुप्पटिविद्धा, उभयानि खो पनस्स पातिमोक्खानि वित्थारेन स्वागतानि होन्ति 
सुविभत्तानि सुप्पवत्तीनि सुविनिच्छितानि सुत्तसो अनुब्यञ्जनसो, विनये खो पन छेको होति असंहीरो, पटिबलो होति उभो 
अत्थपच्चत्थिके अस्सासेतुं सञ्ञापेतुं निज्झापेतुं पेकखेतुं पस्सितुं पसादेतुं, अधिकरणसमुप्पादवूपसमकुसलो होति, अधिकरणं 
जानाति, अधिकरणसमुदयं जानाति, अधिकरणनिरोधं जानाति, अधिकरणनिरोधगामिनिपटिपदं जानाति। अनुजानामि, भिक्खवे, 

इमेहि दसहङ्गेहि समन्नागतं भिकखुं उब्बाहिकाय सम्मन्नितुं। 
“एवञ्च पन, भिक्खवे, सम्मन्नितब्बो। पठमं भिक्खु याचितब्बो, याचित्वा ब्यत्तेन भिक्खुना पटिबलेन सङ्घो जापेतब्बो - 


““सुणातु मे, भन्ते, सङ्घो, अम्हाकं इमस्मिं अधिकरणे विनिच्छियमाने अनन्तानि चेव भस्सानि जायन्ति, न चेकस्स 
भासितस्स अत्थो विञ्जायति। यदि सङ्घस्स पत्तकल्लं, सङ्घो इत्थन्नामञ्च इत्थन्नामञ्च भिक्खुं सम्मन्नेय्य उब्बाहिकाय इमं 
अधिकरणं वूपसमेतुं, एसा जत्ति। 


““सुणातु मे, भन्ते, सङ्घो, अम्हाकं इमस्मिं अधिकरणे विनिच्छियमाने अनन्तानि चेव भस्सानि जायन्ति, न चेकस्स 
भासितस्स अत्थो विञ्जायति। सङ्घो इत्थन्नामञ्च इत्थन्नामञ्च भिक्खु सम्मन्नति उब्बाहिकाय इमं अधिकरणं वूपसमेतुं। 
यस्सायस्मतो खमति इत्थन्नामस्स च इत्थन्नामस्स च भिक्खुनो सम्मुति उब्बाहिकाय इमं अधिकरणं वूपसमेतुं, सो तुण्हस्स। 
यस्स नक्खमति, सो भासेय्य। 


“सम्मतो सङ्घेन इत्थन्नामो च इत्थन्नामो च भिक्खु उब्बाहिकाय इमं अधिकरणं वूपसमेतुं, खमति सङ्घस्स, तस्मा तुण्ही, 
एवमेतं धारयामी”ति। 


तेहि च सम्मतेहि विसुं वा निसीदित्वा तस्सा एव वा परिसाय “अज्जेहि न किञ्चि कथेतब्ब”न्ति सावेत्वा तं अधिकरणं 
विनिच्छितब्बं। तुम्हाकन्ति चुदितकचोदके सन्धाय वुत्तं। 


“किम्हीति किस्मिं वत्थुस्मिं। किम्हि नम्पि न जानासीति किम्हि नन्ति वचनम्पि न जानासि। नास्स अनुयोगो दातब्बोति नास्स 
पुच्छा पटिपुच्छा दातब्बा”ति सारत्थदीपनियं (सारत्थ° टी० २.३८५-३८६) वृत्तं, विमतिविनोदनियं (वि० वि० टी० १.३८६) पन - 
किम्हीति किस्मिं वत्थुस्मिं, कतरविपत्तियन्ति अत्थो। किम्हि नं नामाति इदं “कतराय विपत्तिया एतं चोदेसी”ति याय कायचि 
विञ्जायमानाय भासाय वृत्तेपि चोदकस्स विनये अपकतञ्ञुताय ““सीलाचारदिट्टिआजीवविपत्तीसु कतरायाति मं पुच्छती”ति विञ्ञातुं 
असक्कोन्तस्स पुच्छा, न पन “किम्ही”तिआदिपदत्थमत्तं अजानन्तस्स। न हि अनुविज्जको चोदकं बालं अपरिचितभासाय “किम्हि 
नन्ति पुच्छति। किम्हि नम्पि न जानासीति इदम्पि वचनमत्तं सन्धाय वुत्तं न होति। “कतरविपत्तिया' ति वत्ते “असुकाय विपत्तिया^ति 
वत्तुम्पि “न जानासीति वचनस्स अधिप्पायमेव सन्धाय वृत्तन्ति गहेतब्बं। तेनेव वक्खति “नास्स अनुयोगो दातब्बो"ति। 


“तस्स नयो दातब्बो ति तस्साति बालस्स लज्जिस्स। “तस्स नयो दातब्बो"ति वत्वा च “किम्हि नं चोदेसीति 
सीलविपत्तियातिआदि अधिप्पायप्पकासनमेव नयदानं वृत्तं, न पन किम्हि-नं-पदानंपरियायमत्तदस्सनं । न हि बालो “कतरविपत्तियं नं 
चोदेसी”ति इमस्स वचनस्स अत्थे जातेपि विपत्तिप्पभेदं, अत्तना चोदियमानं विपत्तिसरूपञ्च जानितुं सक्कोति, तस्मा तेनेव अजाननेन 
अलज्जी अपसादेतब्बो। किम्हि नन्ति इदम्पि उपलक्खणमत्तं। अज्जेन वा येन केनचि आकारेन अविञ्जुतं पकासेत्वा विस्सज्जेतब्बोव । 
“दुम्मङ्कूनं पुग्गलानं निग्गहाया”तिआदिवचनतो 'अलज्जीनिग्गहत्थाय...पे०... पञ्जत्त' न्ति वृत्तं । एहितीति एति, हि-कारो एत्थ 
आगमो दडुब्बो, आगमिस्सतीति अत्थो । दिद्ठसन्तानेनाति दिटुनियामेन । अलज्जिस्स पटिञ्ञाय एव कातब्बन्ति 
वचनपटिवचनक्कमेनेव दोसे आविभूतेपि अलज्जिस्स “असुद्धो अह” न्ति दोससम्पटिच्छनपटिञ्ञाय एव आपत्तिया कातब्बन्ति अत्थो । 
केचि पन “अलज्जिस्स एतं नत्थीति सुद्भपटिञ्ञाय एव अनापत्तिया कातब्बन्ति अयमेत्थ अत्थो सङ्गहितो"ति वदन्ति, तं न युत्तं 
अनुविज्जकस्सेव निरत्थकत्तापत्तितो, चोदकेनेव अलज्जिपटिञ्ञाय ठातब्बतो । दोसोपगमपटिञ्ञा एव हि इध पटिज्ञाति अधिप्पेता, 
तेनेव वक्खति “एतम्पि नत्थि, एतम्पि नत्थीति पटिञ्जं न देती तिआदि। 


तदत्थदीपनत्थन्ति अलज्जिस्स दोसे आविभूतेपि तस्स दोसोपगमपटिञ्ञाय एव कातब्बतादीपनत्थं | विवादवत्थुसङ्काते अत्थे 
पच्चत्थिका अत्थपच्चत्थिका। सञ्ञं दत्वाति तेसं कथापच्छेदत्थं अभिमुखकरणत्थञ्च सह कत्वा। बिनिच्छिनितुं अननुच्छविकोति 
असुद्धोति सञ्जाय चोदकपक्खे पविद्ठत्ता अनुविज्जकभावतो बहिभूतत्ता अनुविज्जितुं असक्कुणेय्यत्तं सन्धाय वृत्तं। सन्देहे एव हि सति 
अनुविज्जितुं सक्का, असुद्धलद्भिया पन सति चुदितकेन वुत्तं सब्बं असच्चतोपि पटिभाति, कथं तत्थ अनुविज्जना सियाति। 

तथा नासितकोव भविस्सतीति इमिना विनिच्छयम्पि अदत्वा सङ्घतो वियोजनं नाम लिङ्गनासना विय अयम्पि एको 
नासनप्पकारोति दस्सेति। एकसम्भोगपरिभोगाति इदं अत्तनो सन्तिका तेसं विमोचनत्थं वुत्तं, न पन तेसं अञ्जमञ्ञसम्भोगे योजनत्थं । 


विरद्धं होतीति सञ्चिच्च आपत्ति आपन्नो होति। आदितो पट्ठाय अलज्जी नाम नत्थीति इदं “पक्खानं अनुरक्खणत्थाय पटिञ्जं 
न देती”ति इमस्स अलज्जीलक्खणसम्भवस्स करणवचनं। पटिच्छादितकालतो पट्टाय अलज्जी नाम एव, पुरिमो लज्जिभावो न 
रक्खतीति अत्थो। पटिञ्ञं न देतीति “सचे मया कतदोसं वक्खामि, मय्हं अनुवत्तका भिज्जिस्सन्ती "ति पटिञ्ञं न देति। ठाने न 
तिट्ठतीति लज्जिट्ठाने न तिइति, कायवाचासु वीतिक्कमो होति एवाति अधिप्पायो । तेनाह “विनिच्छयो न दातब्बो”ति, पुब्बे पक्खिकानं 
पटिञ्ञाय बूपसमितस्सपि अधिकरणस्स दुबूपसन्तताय अयम्पि तथा नासितकोव भविस्सतीति अधिप्पायो। 


२३२. अदिन्नादानवत्थुं विनिच्छिनन्तेन पञ्चवीसति अवहारा साधुकं सल्लक्खेतब्बाति एत्थ पञ्चवीसति अवहारा नाम 
पञ्च पञ्चकानि, तत्थ पञ्च पञ्चकानि नाम नानाभण्डपञ्चकं एकभण्डपञ्चकं साहत्थिकपञ्चकं पुब्बपयोगपञ्चकं 
थेस्यावहारपञ्चकन्ति। तथा हि वृत्तं कङ्कावितरणियं (कङ्ला० अट्ट० दुतियपाराजिकवण्णना) “ते पन अवहारा पञ्च पञ्चकानि 
समोधानेत्वा साधुकं सल्लक्खेतब्बा 'तिआदि । तत्थ नानाभण्डपञ्चकएकभण्डपञ्चकानि पदभाजने (पारा० ९२) वुत्तानं “आदियेय्य, 
हरेय्य, अबहरेय्य, इरियापथं विकोपेय्य, ठाना चावेय्या”ति इमेसं पदानं वसेन लब्भन्ति। तथा हि वुत्तं पोराणेहि - 


“आदियन्तो हरन्तोव। 
हरन्तो इरियापथं । 
विकोपेन्तो तथा ठाना। 
चावेन्तोपि पराजिको'ति॥ 


तत्थ नानाभण्डपञ्चकं सविञ्ञाणकअविञ्जाणकवसेन दडुब्बं, इतरं सविञ्ञाणकवसेनेव । कथं? आदियेय्याति आरामं 
अभियुञ्जति, आपत्ति दुक्कटस्स। सामिकस्स विमतिं उप्पादेति, आपत्ति थुल्लच्चयस्स। सामिको “न मय्हं भविस्सती"ति धुरं 
निक्खिपति, आपत्ति पाराजिकस्स। हरेख्याति अञ्जस्स भण्डं हरन्तो सीसे भारं थेय्यचित्तो आमसति, दुक्कटं । फन्दापेति, थुल्लच्चयं । 
खन्धं ओरोपेति, पाराजिकं । अवहरेय्याति उपनिक्खित्तं भण्डं “देहि मे भण्ड न्ति वुच्चमानो “नाहं गण्हामी”ति भणति, दुक्कटं । 
सामिकस्स विमतिं उप्पादेति, थुल्लच्चयं। सामिको “न मय्हं भविस्सती' ति धुरं निक्खिपति, पाराजिकं । इरियापथं विकोपेय्याति 
“सहभण्डहारकं नेस्सामी"ति पठमं पादं अतिक्कामेति, थुल्लच्चयं। दुतियं पादं अतिक्कामेति, पाराजिकं । ठाना चावेय्याति थलट्ड भण्डं 
थेस्यचित्तो आमसति, दुक्कटं । फन्दापेति, थुल्लच्चयं। ठाना चावेति, पाराजिकं। एवं ताव नानाभण्डपञ्चकं वेदितब्बं । सस्सामिकस्स पन 
दासस्स वा तिरच्छानगतस्स वा यथावुत्तेन अभियोगादिना नयेन आदियनहरण अवहरण इरियापथविकोपन ठानाचावनवसेन 
एकभण्डपञ्चकं वेदितन्बं। तेनाह पोराणा - 


"तत्थ नानेकभण्डानं, पञ्चकानं वसा पन। 
आदियनादिपञ्चका, दुविधाति उदीरिता"ति॥ 


कतमं साहत्थिकपञ्चकं? साहत्थिको आणत्तिको निस्सग्गियो अत्थसाधको धुरनिक्खेपोति। तथा हि वुत्तं - 


“साहत्थाणत्तिको चेव, निस्सग्गियोत्थसाधको। 
धुरनिक्खेपको चाति, इदं साहत्थपञ्चक"न्ति॥ 


तत्थ साहत्थिको नाम परस्स भण्डं सहत्था अवहरति। आणत्तिको नाम “असुकस्स भण्डं अबहरा”ति अञ्ञं आणापेति। 
निस्सग्गियो नाम सुङ्कघातपरिकप्पितोकासानं अन्तो ठत्वा बहि पातनं। अत्थसाधको नाम “असुकस्स भण्डं यदा सक्कोसि, तदा तं 
अवहरा ति आणापेति। तत्थ सचे परो अनन्तरायिको हुत्वा तं अवहरति, आणापकस्स आणत्तिक्खणेयेव पाराजिकं । परस्स वा पन 
तेलकुम्भिया पादग्घनकं तेलं अवस्सं पिवनकानि उपाहनादीनि पक्खिपति, हत्थतो मृत्तमत्तेयेव पाराजिकं । धुरनिक्खेपो पन 

आरामाभियोगउपनिक्खित्तभण्डवसेन वेदितब्बो । तावकालिकभण्डदेय्यानि अदेन्तस्सपि एसेव नयोति इद साहत्थिकपञ्चकं । 
कतमं पुब्बपयोगपञ्चकं? पुब्बपयोगो सहपयोगो संविदावहारो सङ्केतकम्मं निमित्तकम्मन्ति। तेन वुत्तं - 


“पुब्बसहपयोगो च, संविदाहरणं तथा। 
सङ्केतकम्मं निमित्तं, इदं साहत्थपञ्चक”न्ति॥ 


तत्थ आणत्तिवसेन पुब्बपयोगो वेदितब्बो | ठानाचावनवसेन, खिलादीनि सङ्कामेत्वा खेत्तादिग्गहणवसेन च सहपयोगो वेदितब्बो। 
संविदावहारो नाम “असुकं नाम भण्डं अवहरिस्सामा"ति संविदहित्वा सम्मन्तयित्वा अवहरणं। एवं संविदहित्वा गतेसु हि एकेनपि 
तस्मिं भण्डे ठाना चाविते सब्बेसं अवहारो होति। सङ्केतकम्मं नाम सञ्जाननकम्मं । सचे हि पुरेभत्तादीसु यं किञ्चि कालं परिच्छिन्दित्वा 
““असुकस्मिं काले इत्थन्नामं भण्डं अबहरा*ति वुत्तो सङ्केततो अपच्छा अपुरे तं अवहरति, सङ्केतकारकस्स सङ्केतकरणक्खणेयेव 
अवहारो। निमित्तकम्मं नाम सञ्जुप्पादनत्थं अक्खिनिखणनादिनिमित्तकरणं । सचे हि एवं कतनिमित्ततो अपच्छा अपुरे “यं अवहरा"ति 
वुत्तो, तं अवहरति, निमित्तकारकस्स निमित्तकखणेयेव अवहारोति इदं पुब्बपयोगपञ्चकं । 


कतमं थेय्यावहारपञ्चकं? थेय्यावहारो पसस्हाबहारो परिकप्पाबहारो पटिच्छन्नावहारो कुसाबहारोति। तेन वृत्तं - 


“थेय्या पसय्हा परिकप्पा, पटिच्छन्ना कुसा तथा। 
अवहारा इमे पञ्च, थेय्यावहारपञ्चक "न्ति॥ 


तत्थ यो सन्धिच्छेदादीनि कत्वा अदिस्समानो अवहरति, कूटतुलाकूटमानकूटकहापणादीहि वा वञ्चेत्वा गण्हाति, तस्सेवं गण्हतो 
अवहारो थेय्याबहारोति वेदितब्बो। यो पन पसय्ह बलक्कारेन परेसं सन्तकं गण्हाति गामघातकादयो विय, अत्तनो पत्तबलितो वा 
बुत्तनयेनेव अधिकं गण्हाति राजभटादयो विय, तस्सेवं गण्हतो अवहारो पसस्हाबहारोति वेदितब्बो | परिकप्पेत्वा गहणं पन 
परिकप्पावहारो नाम | 


सो भण्डोकासस्स बसेन दुविधो। तत्रायं भण्डपरिकप्पो -- साटकत्थिको अन्तोगब्मं पविसित्वा “सचे साटको भविस्सति, 
गण्हिस्सामि । सचे सुत्तं, न गण्हिस्सामी”ति परिकप्पेत्वा अन्धकारे पसिब्बकं गण्हाति। तत्र चे साटको होति, उद्धारेयेव पाराजिकं। सुत्तञ्चे 
होति, रक्खति। बहि नीहरित्वा मुञ्चित्वा “सुत्त”न्ति जत्वा पुन आहरित्वा ठपेति, रक्खतियेव । “सुत्त''न्ति जत्वापि यं लद्धं, तं गहेतब्बन्ति 
गच्छति, पदवारेन कारेतब्बो। भूमियं ठपेत्वा गण्हाति, उद्धारे पाराजिकं। “चोरो चोरो"ति अनुबन्धो छड्डेत्वा पलायति, रक्खति। सामिका 
दिस्वा गण्हन्ति, रक्खतियेव | अञ्जो चे गण्हाति, भण्डदेय्यं। सामिकेसु निवत्तन्तेसु सयं दिस्वा पंसुकूलसञ्ञाय “पगेवेतं मया गहितं, मम 
दानि सन्तक "न्ति गण्हन्तस्सपि भण्ड्देय्यमेव। तत्थ स्वायं “सचे साटको भविस्सति, गण्हिस्सामी”तिआदिना नयेन पवत्तो परिकण्पो, 
अयं भण्डपरिकप्पो नाम। ओकासपरिकण्पो पन एवं वेदितब्बो - एकच्चो पन परपरिवेणादीनि पविट्टो किञ्चि लोभनेय्यभण्डं दिस्वा 
गब्मद्वारपमुखहेट्ठा पासादद्वारकोठकरुक्खमूलादिवसेन परिच्छेदं कत्वा “सचे मं एत्थन्तरे पस्सिस्सन्ति, दठुकामताय गहेत्वा विचरन्तो 
विय दस्सामि। नो चे पस्सिस्सन्ति, हरिस्सामी "ति परिकण्पेति, तस्स तं आदाय परिकप्पितपरिच्छेदं अतिक्कन्तमत्ते अवहारो होति। इति 
यवायं वुत्तनयेनेव पवत्तो परिकप्पो, अयं ओकासपरिकण्पो नाम। एवमिमेसं द्विन्नं परिकप्पानं वसेन परिकप्पेत्वा गण्हतो अवहारो 
परिकप्पाबहारोति वेदितब्बो । 


पटिच्छादेत्वा पन अवहरणं पटिच्छन्नावहारो। सो एवं वेदितब्बो - यो भिक्खु उय्यानादीसु परेसं ओमुञ्चित्वा ठपितं 
अङ्गुलिमुद्दिकादिं दिस्वा “पच्छा गण्हिस्सामी"ति पंसुना वा पण्णेन वा पटिच्छादेति, तस्स एत्तावता उद्धारो नत्थीति न ताव अवहारो होति। 
यदा पन सामिका विचिनन्ता अपस्सित्वा “स्वे जानिस्सामा"ति सालयाव गता होन्ति, अथस्स तं उद्धरतो उद्धारे अवहारो । 
“पटिच्छन्नकालेयेव एतं मम सन्तक "न्ति सकसज्ञाय वा “गतादानि ते, छड्िभण्डं इद''न्ति पंसुकूलसञ्ञाय वा गण्हन्तस्स पन 
भण्डदेय्यं । तेसु दुतियततियदिवसे आगन्त्वा विचिनित्वा अदिस्वा धुरनिक्खेपं कत्वा गतेसुपि गहितं भण्डदेय्यमेव। पच्छा जत्वा 
चोदियमानस्स अददतो सामिकानं धुरनिक्खेपे अवहारो होति। कस्मा? यस्मा तस्स पयोगेन तेहि न दिट्ठं । यो पन तथारूपं भण्डं यथाठाने 

ठितंयेव अप्पटिच्छादेत्वा थेय्यचित्तो पादेन अक्कमित्वा कद्दमे वा वालिकाय वा पवेसेति, तस्स पवेसितमत्तेयेब अवहारो । 


कुसं सङ्कामेत्वा पन अवहरणं कुसावहारो नाम | सोपि एवं वेदितब्बो - यो भिक्खु विलीवमयं वा तालपण्णमयं वा कतसञ्जाणं यं 
किञ्चि कुसं पातेत्वा चीवरे भाजियमाने अत्तनो कोड्ासस्स समीपे ठितं समग्घतरं वा महग्घतरं वा समसमं वा अग्घेन परस्स कोट्टासं 
हरितुकामो अत्तनो कोट्टासे पतितं कुसं परस्स कोट्ठासे पातेतुकामताय उद्धरति, रक्खति ताव। परस्स कोट्ठासे पातिते रक्खतेव। यदा पन 
तस्मिं पतिते परस्स कोड्ठासतो परस्स कुसं उद्धरति, उद्धटमत्ते अवहारो। सचे पठमतरं परस्स कोट्टासतो कुसं उद्धरति, अत्तनो कोट्ठासे 
पातेतुकामताय उद्धारे रक्खति, पातनेपि रक्खति । अत्तनो कोट्टासतो पन अत्तनो कुसं उद्धरतो उद्धारेयेव रक्खति, तं उद्धरित्वा परकोट्टासे 
पातेन्तस्स हत्थतो मुत्तमत्ते अवहारो होति, अयं कुसावहारो। अयमेत्थ सङ्घेपो, वित्थारो पन समन्तपासादिकतो (पारा० अट्ड० १.९२) 
गहेतब्बो। 


तुलयित्वाति उपपरिक्खित्वा। 
सामीचीति वत्तं, आपत्ति पन नत्थीति अधिप्पायो। 


महाजनसम्मद्दोति महाजनसङ्घोभो। भट्टे जनकायेति अपगते जनकाये। “इदञ्च कासावं अत्तनो सन्तकं कत्वा एतस्सेव 
भिक्खुनो देही”ति किं कारणा एवमाह? चीवरस्सामिकेन धुरनिक्खेपो कतो, तस्मा तस्स अदिन्नं गहेतुं न वट्टति। अवहारकोपि 
विप्पटिसारस्स उप्पन्नकालतो पट्ठाय चीवरस्सामिकं परियेसन्तो विचरति “दस्सामी"ति, चीवरस्सामिकेन च “ममेत”न्ति वृत्ते एतेनपि 
अवहारकेन आलयो परिच्चत्तो, तस्मा एवमाह । यदि एवं चीवरस्सामिकोयेव “अत्तनो सन्तकं गण्हाही”ति कस्मा न वुत्तोति? उभिन्नं 
कुक्कुच्चविनोदनत्थं। कथं? अवहारकस्स “मया सहत्थेन न दिन्नं, भण्डदेय्यमेत' न्ति कुक्कुच्चं उप्पज्जेय्य, इतरस्स “मया पठमं 
धुरनिक्खेपं कत्वा पच्छा अदिन्नं गहित”न्ति कुक्कुच्चं उप्पज्जेय्याति। 


समग्घन्ति अप्पग्घं। 


दारुअत्थं फरतीति दारूहि कत्तन्बकिच्चं साधेति। मयि सन्तेतिआदि सब्बं रञ्ञा पसादेन वुत्तं, थेरेन पन “अननुच्छविकं कत" न्ति 
न मञ्जितब्बं 


एकदिवसं दन्तकड्टच्छेदनादिना या अयं अग्घहानि वुत्ता, सा भण्डस्सामिना किणित्वा गहितमेव सन्धाय वृत्ता। सब्बं पनेतं 
अड्टकथाचरियप्पमाणेन गहेतब्बं। पासाणञ्च सक्खरञ्च पासाणसक्खरं । 


““धारेय्य अत्थं विचक्खणो"ति इमस्सेव विवरणं “आपत्ति वा अनापत्ति वा तिआदि। “सिकखापदं समं तेना"ति इतो पुब्बे एका 
गाथा - 


“दुतियं अदुतियेन, यं जिनेन पकासितं । 
पराजितकिलेसेन, पाराजिकपदं इधा"ति॥ 


ताय सद्भि घटेत्वा अदुतियेन पराजितकिलेसेन जिनेन दुतियं यं इदं पाराजिकपदं पकासितं, इध तेन समं अनेकनयवोकिण्णं 
गम्भीरत्थविनिच्छयं अञ्ञं किञ्चि सिक्खापर्द न विज्जतीति योजना । तत्थ पराजितकिलेसेनाति सन्ताने पुन अनुप्पत्तिधम्मतापादने 
चतूहि मग्गजाणेहि सह वासनाय समुच्छिन्नसब्बकिलेसेन। विमतिविनोदनियं (वि० वि० टी० १.१५९) पन “पराजितकिलेसेनाति 
विजितकिलेसेन, निकिलेसेनाति अत्थो'ति वुत्तं। इधाति इमस्मिं सासने। 


तेनाति तेन दुतियपाराजिकसिक्खापदेन। अत्थो नाम पाळिअत्थो। बिनिच्छयो नाम पाळिमुत्तविनिच्छयो। अत्थो च विनिच्छयो च 
अत्थविनिच्छया, ते गम्भीरा यस्मिन्ति गम्भीरत्थविनिच्छयं । वत्थृम्हि ओतिण्णेति चोदनावसेन वा अत्तनाव अत्तनो 
बीतिक्कमारोचनवसेन वा सङ्घमज्झे अदिन्नादानवत्थुस्मिं ओतिण्णे। एत्थाति ओतिण्णे वत्थुस्मिं। बिनिच्छयोति आपत्तानापत्तिनियमनं । 

अवत्वावाति “त्वं पाराजिकं आपन्नो”ति अवत्वाव। कप्पियेपि च वत्थुस्मिन्ति अत्तना गहेतुं कप्पिये मातुपितुआदिसन्तकेपि 
वत्थुस्मिं । लहुबत्तिनोति थेय्यचित्तुप्पादेन लहुपरिवत्तिनो। आसीविसन्ति सीघमेव सकलसरीरे फरणसमत्थविसं । 


२३३. पकतिमनुस्सेहि उत्तरितरानं बुद्धादिउत्तमपुरिसानं अधिगमधम्मोति उत्तरिमनुस्सधम्मो, तस्स परेसं आरोचनं 
उत्तरिमनुस्सधम्मारोचनं। तं विनिच्छिनन्तेन छ ठानानि सोधेतब्बानीति योजना | तत्थ कि ते अधिगतन्ति अधिगमपुच्छा। किन्ति ते 
अधिगतन्ति उपायपुच्छा। कदा ते अधिगतन्ति कालपुच्छा। कत्थ ते अधिगतन्ति ओकासपुच्छा। कतमे ते किलेसा पहीनाति 
पहीनकिलेसपुच्छा। कतमेसं त्वं धम्मानं लाभीति पटिलद्भधम्मपुच्छा। इदानि तमेव छट्टानविसोधनं वित्थारेतुमाह “सचे ही तिआदि। 
तत्थ एत्तावताति एत्तकेन ब्याकरणवचनमत्तेन न सक्कारो कातब्बो। ब्याकरणञ्हि एकस्स अयाथावतोपि होतीति। इमेसु छसु ठानेसु 
सोधनत्थं एवं वत्तब्बोति यथा नाम जातरूपपतिरूपकम्पि जातरूपं विय खायतीति जातरूपं निघंसनतापनछेदनेहि सोधेतब्बं, एवमेव 
इदानेव वुत्तेसु छसु ठानेसु पक्खिपित्वा सोधनत्थं वत्तब्बो । विमोक्खादीसूति आदि-सद्देन 
समापत्तिजाणदस्सनमग्गभावनाफलसच्छिकिरियादिं सङ्गण्हाति। पाकटो होति अधिगतविसेसस्स सतिसम्मोसाभावतो । सेसपुच्छासुपि 
“पाकटो होती”ति पदे एसेव नयो। 


सब्बेसञ्हि अत्तना अधिगतमग्गेन पहीना किलेसा पाकटा होन्तीति इदं येभुय्यवसेन वुत्तं। कस्सचि हि अत्तना 
अधिगतमग्गवज्झकिलेसेसु सन्देहो उप्पज्जतियेव महानामस्स सक्कस्स विय। सो हि सकदागामी समानोपि “तस्स मय्हं, भन्ते, एवं होति 
- को सु नाम मे धम्मो अज्झत्तं अप्पहीनो, येन मे एकदा लोभधम्मापि चित्तं परियादाय तिइन्ति, दोसधम्मापि चित्तं परियादाय तिइन्ति, 
मोहधम्मापि चित्तं परियादाय तिटन्ती”ति (म० नि० १.१७५) भगवन्तं पुच्छि। अयं किर राजा सकदागामिमग्गेन लोभदोसमोहा निरवसेसा 
पहीयन्तीति सञ्जी अहोसीति। 


याय पटिपदाय यस्स अरियमग्गो आगच्छति, सा पुब्बभागपटिपत्ति आगमनपटिपदा। सोधेतब्बाति सुद्धा, उदाहु न सुद्धाति 
विचारणवसेन सोधेतब्बा। “न सुज्झतीति तत्थ तत्थ पमादपटिपत्तिसम्भवतो । अपनेतब्बोति अत्तनो पटिञ्ञाय अपनेतब्बो”ति 
सारत्थदीपनियं (सारत्थ० टी० २.१९७-१९८) | विमतिविनोदनियं (वि० वि० टी० १.१९७) पन “न सुज्झतीति पुच्छियमानो पटिपत्तिक्कमं 
उल्लङ्गित्वा कथेसि। अपनेतब्बोति तया वुत्तककमेनायं धम्मो न सक्का अधिगन्तुन्ति अधिगतमानतो अपनेतब्बो”ति वुत्तं । “सुज्झती 'ति 
वत्वा सुज्झनाकारं दस्सेतुं “दीघरत्तन्तिआदि वुत्तं । पञ्जायतीति एत्थापि “यदी”ति पदं आनेत्वा यदि सो भिक्खु ताय पटिपदाय 
पञ्जायतीति सम्बन्धो । चतूसु पच्चयेसु अलग्गत्ता “आकासे पाणिसमेन चेतसा” ति वृत्तं। वुत्तसदिसं व्याकरणं होतीति योजना । तत्थ 
वुत्तसदिसन्ति तस्स भिकखुनो व्याकरणं इमस्मिं सुत्ते वृत्तेन सदिसं, समन्ति अत्थो। खीणासवस्स पटिपत्तिसदिसा पटिपत्ति होतीति 
दीघरत्तं सुविकखम्भितकिलेसत्ता, इदञ्च अरहत्तं पटिजानन्तस्स वसेन वुत्तं । तेनाह “खीणासवस्स नामा”तिआदि। खीणासवस्स 
नाम...पे०... न होतीति पहीनविपल्लासत्ता, जीवितनिकन्तिया च अभावतो न होति, पृथुज्जनस्स पन अप्पहीनविपल्लासत्ता 
जीवितनिकन्तिसब्भावतो च अप्पमत्तकेनपि होति, एवं सुविकखम्भितकिलेसस्स वत्तनसेक्खधम्मपटिजाननं इमिना भयुप्पादनेन, 
अम्बिलादिदस्सने खेळुप्पादादिना च न सक्का वीमंसितुं, तस्मा तस्स वचनेनेव तं सद्धातब्बं। 


अयं भिक्खु सम्पन्नवेय्याकरणोति इदं न केवलं अभायनकमेव सन्धाय वृत्तं एकच्चस्स सूरजातिकस्स पुथुज्जनस्सपि अभायनतो, 
रज्जनीयारम्मणानं बदरसाळवादिअअबलमइनादीनं उपयोजनेपि खेळुप्पादादितण्हुप्पत्तिरहितं सब्बथा सुविसोधितमेव सन्धाय वुत्तन्ति 
वेदितब्बं। 


२३४. “नीहरित्वाति सासनतो नीहरित्वाति सारत्थदीपनियं (सारत्थ० टी० २.४५) वुत्तं, विमतिविनोदनियं (वि० वि० टी० १.४५) 
पन “नीहरित्वाति पाळितो उद्धरित्वा"ति। तथा हि “पञ्चहुपालि, अङ्गेहि समन्नागतेन भिक्खुना नानुयुञ्जितब्बं। कतमेहि पञ्चहि? सुत्तं 
न जानाति, सुत्तानुलोमं न जानातीतिआदिपाळितो (परि० ४४२) सृत्तं सुत्तानुलोमज्च नीहरिंसु, “अनापत्ति एवं अम्हाकं आचरियानं 
ऊग्गहो परिपुच्छाति भणती"ति एवमादितो आचरियवादं, “आयस्मा उपालि एवमाह 'अनापत्ति आवुसो सुपिनन्तेना"ति (पारा० ७८) 
एवमादितो अत्तनोमतिं नीहरिंसु। सा च थेरस्स अत्तनोमति सुत्तेन सङ्गहितत्ता सुत्तं जातं, एवमञ्ञापि सुत्तादीहि सङ्गहिताव गहेतब्बा, 
नेतराति वेदितब्बं । अथ वा नीहरित्वाति विभजित्वा, साइकथं सकलं विनयपिटकं सृत्तादीसु चतूसु पदेसेसु पक्खिपित्वा चतुधा 

विभजित्वा विनयं पकासेसुं तब्बिनिमुत्तस्स अभावाति अधिप्पायो। वजिरबुद्भिटीकायम्पि (वजिर० टी० पाराजिक ४५) 
““नीहरित्वाति एत्थ सासनतो नीहरित्वाति अत्थो...पे०... ताय हि अत्तनोमतिया थेरो एतदग्गट्डपनं लभति। अपिच वुत्तञ्हेतं भगवता 
“अनुपसम्पन्नेन पञ्जत्तेन वा अपञ्जत्तेन वा वुच्चमानो...पे०.. अनादरियं करोति, आपत्ति दुक्कटस्सा'ति। तत्थ हि पञ्जत्तं नाम सुत्तं, 
सेसत्तयं अपञ्जत्तं नाम । तेनायं 'चतुब्बिधञ्हि विनयं, महाथेरा'ति गाथा सुवृत्ता" ति वुत्तं । 


वुत्तन्ति मिलिन्दपञ्हे नागसेनत्थेरेन वुत्तं । पज्जते अनेन अत्थोति पदं, भगवता कण्ठादिवण्णुप्पत्तिट्ठानं आहच्च विसेसेत्वा भासितं 
पदं आहच्चपदं, भगवतोयेव वचनं। तेनाह “आहच्चपदन्ति सुत्तं अधिप्पेत''न्ति सारत्थदीपनियं (सारत्थ० टी० २.४५) वुत्तं । 
विमतिविनोदनियं (वि० वि० टी० १.४५) पन “कण्ठादिवण्णुप्पत्ति्ठानकरणादीहि नीहरित्वा अत्तनो वचीविञ्ञत्तियाव भासितं वचनं 
आहच्चपद'न्ति वुत्तं। वजिरबुद्धिटीकायं (वजिर० टी० पाराजिक ४५) पन “अट्ट वण्णट्ठानानि आहच्च वृत्तेन पदनिकायेनाति अत्थो, 
उदाहटेन कण्ठोक्कन्तेन पदसमूहेनाति अधिप्पायो*ति वुत्तं। “इदं कप्पति, इदं न कप्पती "ति एवं अविसेसेत्वा “यं भिक्खवे मया {इदं न 
कप्पती'ति अप्पटिक्खित्तं, तञ्चे अकप्पियं अनुलोमेति, कप्पियं पटिबाहति, तं वो न कप्पती”तिआदिना (महाव० ३०५) 
वुत्तसामञ्जलक्खणं इध रसोति अधिप्पेतन्ति आह “रसोति सृत्तानुलोम'न्ति। रसोति सारो “पत्तरसो”तिआदीसु (ध० स० ६२८-६३०) 
विय, पटिक्खित्तानुञ्जातसुत्तसारोति अत्थो। रसोति वा लक्खणं पटिवत्थुकं अनुद्धरित्वा लक्खणानुलोमेन वुत्तत्ता। रसेनाति तस्स 
आहच्चभासितस्स रसेन, ततो उद्धटेन विनिच्छयेनाति अत्थो। सुत्तछाया विय हि सुत्तानुलोमन्ति। धम्मसङ्गाहकपभुतिआचरियपरम्परतो 
आनीता अट्ठ कथातन्ति इध “आचरियवंसो''ति अधिप्पेताति आह “आचरियवंसोति आचरियवादो ति, आचरियवादो 
“आचरियवंसो”ति वृत्तो पाळियं वुत्तानं आचरियानं परम्पराय आभतोव पमाणन्ति दस्सनत्थं । अधिप्पायोति कारणोपपत्तिसिद्धो 
उहापोहनयपवत्तो पच्चक्खादिपमाणपतिरूपको। अधिप्पायोति एत्थ “अत्तनोमती”ति केचि अत्थं वदन्ति। 


विनयपिटके पाळीति इध अधिकारवसेन वुत्तं, सेसपिटकेसुपि सुत्तादिचतुनया यथानुरूपं लब्भन्तेव। 


““महापदेसाति महाओकासा। महन्तानि विनयस्स पतिड्ठापनट्टानानि, येसु पतिट्टापितो विनयो विनिच्छिनीयति असन्देहतो, महन्तानि 
वा कारणानि महापदेसा, महन्तानि विनयविनिच्छयकारणानीति वुत्तं होति। अत्थतो पन 'यं भिक्खवे'तिआदिना वृत्तासाधिप्पाया 
पाळियेव महापदेसाति वदन्ति । तेनेवाह “ये भगवता एवं वुत्तातिआदि। इमे च महापदेसा खन्धके आगता, तस्मा तेसं विनिच्छयकथा 
तत्थेव आवि भविस्सतीति इध न वुच्चती"ति सारत्थदीपनियं (सारत्थ° टी० २.४५) वुत्तं। विमतिविनोदनियं (वि० वि० टी० १.४५) पन 
“महापदेसाति महाओकासा महाविसया, ते अत्थतो “यं भिकखवेतिआदिपाळिवसेन अकप्पियानुलोमतो कप्पियानुलोमतो च पुग्गलेहि 
नयतो तथा तथा गय्हमाना अत्थनया एव। ते हि भगवता सरूपतो अवुत्तेसुपि पटिक्खित्तानुलोमेसु अनुञ्ञातानुलोमेसु च सेसेसु किच्चेसु 
निवत्तिपवत्तिहेतुताय महागोचराति *महापदेसा'ति वुत्ता, न पन “यं भिक्खवे मया इदं न कप्पती'तिआदिना वुत्ता साधिप्पाया पाळियेब 


पाळि सृत्ते ओतारेतब्बा, न गहेतब्बा वा होति। येनायं सुत्तानुलोमं सिया, तस्मा इमं पाळिअधिप्पायं निस्साय पुग्गलेहि गहिता 
यथावुत्तअत्थाव सुत्तानुलोमं, तंपकासकत्ता पन अयं पाळिपि सुत्तानुलोमन्ति गहेतब्बं। तेनाह ये भगवता एवं वुत्तातिआदि। 'यं 
भिक्खवे'तिआदिपाळिनयेन हि पुग्गलेहि गहितब्बा ये अकप्पियानुलोमादयो अत्था वुत्ता, ते महापदेसाति अत्थो" ति वुत्तं । 


वजिरबुद्धिटीकायम्पि (वजिर० टी० पाराजिक ४५) “परिवारड्ुकथायं इध च किञ्चापि “सुत्तानुलोमं नाम चत्तारो महापदेसा ति वृत्तं, 
अथ खो महापदेसनयसिद्धं पटिक्खित्तापटिक्खित्तं अनुञ्जाताननुञ्जातं कप्पियाकप्पियन्ति अत्थतो वुत्तं होति। तत्थ यस्मा “ठाने ओकासो 
पदेसोति कारणवेवचनानि `अट्ठानमेतं, आनन्द, अनवकासो'तिआदि सासनतो, “निग्गहट्टान'न्ति च “असन्दिद्ठिद्ठान'न्ति च 'असन्दिट्टि च 
पन पदेसो'ति च लोकतो, तस्मा महापदेसाति महाकारणानीति अत्थो। कारणं नाम जापको हेतु इधाधिप्पेतं, महन्तभावो पन तेसं 
महाविसयत्ता महाभूतानं विय। ते दुविधा विनयमहापदेसा सुत्तन्तिकमहापदेसा चाति। तत्थ विनयमहापदेसा विनये योगं गच्छन्ति, इतरे 
उभयत्थापि, तेनेव परिवारे (परि० ४४२) अनुयोगवत्ते 'धम्मं न जानाति, धम्मानुलोमं न जानाती' ति” वुत्तं। तत्थ धम्मन्ति ठपेत्वा 
विनयपिटकं अवसेसं पिटकद्वयं, धम्मानुलोमन्ति सुत्तन्तिके चत्तारो महापदेसेतिआदि। 


यदि सापि तत्थ तत्थ भगवता पवत्तिता पकिण्णकदेसनाव अट्टकथा, सा पन धम्मसङ्गाहकेहि पठमं तीणि पिटकानि सङ्गायित्वा तस्स 

अत्थवण्णनानुरूपेनेव वाचनामग्गं आरोपितत्ता ‹“आचरियवादो"ति वुच्चति “आचरिया वदन्ति संवण्णेन्ति पाळिं एतेना”ति 
कत्वा । तेनाह “आचरियवादो नाम...पे०... अड्रुकथातन्ती”ति। तिस्सो हि सङ्गीतियो आरुळहोयेव बुद्भवचनस्स अत्थसंवण्णनाभूतो 
कथामग्गो महामहिन्दत्थेरेन तम्बपण्णिदीपं आभतो, पच्छा तम्बपण्णियेहि महाथेरेहि सीहळभासाय ठपितो 
निकायन्तरर्लाद्धिसङ्करपरिहरणत्थं। भगवतो पकिण्णकदेसनाभूता च सुत्तानुलोमभूता च अद्टकथा यस्मा धम्मसङ्गाहकत्थेरेहि 
पाळिवण्णनाक्कमेन सङ्गहेत्वा वुत्ता, तस्मा आचरियवादोति वृत्ता। एतेन च अट्टकथा सुत्तसुत्तानुलोमेसु अत्थतो सङ्ग्हतीति वेदितन्बं । 
यथा च एसा, एवं अत्तनोमतिपि पमाणभूता। न हि भगवतो वचनं वचनानुलोमञ्च अनिस्साय अग्गसावकादयोपि अत्तनो जाणबलेन 
सृत्ताभिधम्मविनयेसु किञ्चि सम्मुतिपरमत्थभूतं अत्थं वत्तुं सक्कोन्ति, तस्मा सब्बम्पि वचनं सृत्ते सृत्तानुलोमे च सङ्गय्हति। विसुं पन 
अट्टकथादीनं सङ्गहितत्ता तदवसेसं सुत्तसुत्तानुलोमतो गहेत्वा चतुधा विनयो निहिड्ठो। 


किञ्चापि अत्तनोमति सुत्तादीहि संसन्दित्वाव परिकप्पीयति, तथापि सा न सुत्तादीसु विसेसतो निद्दिट्ाति आह 
““सुत्तसुत्तानुलोमआचरियवादे मुञ्चित्वा ति । अनुबुद्धियाति सुत्तादीनियेव अनुगतबुद्धिया। नयग्गाहेनाति सुत्तादितो 
लब्भमाननयग्गहणेन। अत्तनोमतिं सामञ्ञतो पठमं दस्सेत्वा इदानि तमेव विसेसेत्वा दस्सेन्तो “अपिचा”तिआदिमाह। तत्थ 
““सुत्तन्ताभिधम्मविनयइकथासू ति वचनतो पिटकत्तयस्सपि साधारणा एसा कथाति वेदितब्बा । थेरवादोति महासुमत्थेरादीनं गाहो । 
इदानि तत्थ पटिपज्जितब्बाकारं दस्सेन्तो आह “तं पना“ तिआदि । तत्थ अत्थेनाति अत्तना नयतो गहितेन अत्थेन। पाळिन्ति अत्तनो 
गाहस्स निस्सयभूतं साइकथं पाठि । पाळियाति तप्पटिक्खेपत्थं परेनाभताय साइकथाय पाळिया, अत्तना गहितं अत्थं निस्साय, पाळिञ्च 
संसन्दित्वाति अत्थो। आचरियवादेति अत्तना परेन च समुद्धटअट्टकथाय। ओतारेतब्बाति जाणेन अनुप्पवेसेतब्बा। ओतरति चेव 
समेति चाति अत्तना उद्भटेहि संसन्दनवसेन ओतरति, परेन उद्भटेन समेति | सब्बदुब्बलाति असन्बञ्जुपुग्गलस्स दोसवासनाय याथावतो 
अत्थसम्पटिपत्तिअभावतो वुत्तं। 


पमादपाठवसेन आचरियवादस्स सृत्तानुलोमेन असंसन्दनापि सियाति आह “इतरो न गहेतब्बो”ति। समेन्तमेव गहेतब्बन्ति ये 
सृत्तेन संसन्दन्ति, एवरूपाव अत्था महापदेसतो उद्धरितब्बाति दस्सेति तथा तथा उद्धटअत्थानंयेव सुत्तानुलोमत्ता। तेनाह ` सुत्तानुलोमतो 
हि सुत्तमेव बलवतर न्ति। अथ वा सुत्तानुलोमस्स सुत्तेकदेसत्तेपि सुत्ते विय “इदं कप्पति, इदं न कप्पती"ति परिच्छिन्दित्वा 
आहच्चभासितं किञ्चि नत्थीति आह “सुत्ता...पे०... बलवतर न्ति। अप्पटिवत्तियन्ति अप्पटिबाहियं । कारकसङ्घसदिसन्ति पमाणत्ता 
सङ्गीतिकारकसङ्घसदिसं। “बुद्धानं ठितकालसदिस'न्ति इमिना बुद्धानंयेव कथितधम्मभावं दस्सेति, धरमानबुद्धसदिसन्ति वुत्तं होति। 
सुत्ते हि पटिबाहिते बुद्धोव पटिबाहितो होति। “सकवादी सुत्तं गहेत्वा कथेतीति सकवादी अत्तनो सुत्तं गहेत्वा वोहरति। परवादी 
सुत्तानुलोमन्ति अञ्जनिकायवादी अत्तनो निकाये सुत्तानुलोमं गहेत्वा कथेती"ति सारत्थदीपनियं (सारत्थ० टी० २.४५) वृत्तं। 


विमतिविनोदनियं (वि० वि० टी० १.४५) पन “सकवादी सुत्तं गहेत्वा कथेतीतिआवदीसु यो यथाभूतमत्थं गहेत्वा कथनसीलो, सो 
सकवादी। सुत्तन्ति सङ्गीतित्तयारुळहं पाव्ठिवचनं | परवादीति महाविहारवासी वा होतु अञ्जनिकायवासी वा, यो विपरीततो अत्थं गहेत्वा 
कथनसीलो, सोव इध 'परवादी'ति वृत्तो। सुत्तानुलोमन्ति सङ्गीतित्तयारुळहं वा अनारुळहं वा यं किञ्चि विपल्लासतो वा वञ्चनाय वा 
सङ्गोतित्तयागतमिद' न्ति दस्सियमानं सृत्तानुलोमं। केचि “अञ्ञनिकाये सृत्तानुलोम' न्ति वदन्ति, तं न युत्तं सकवादीपरवादीनं उभिन्नम्पि 
सङ्गीतित्तयारुळहसुत्तादीनमेव गहेतब्बतो। तथा हि वक्खति *तिस्सो सङ्गीतियो आरुळहं पाळिआगतं पञ्ञायति, गहेतब्बःन्तिआदि (पारा० 
अट्ड० १.४५) । न हि सकवादी अञ्ञनिकायसुत्तादिं पमाणतो गण्हाति। येन तेसु सृत्तादीसु दस्सितेसु तत्थ ठातब्बं भवेय्य, वक्खति च “परो 
तस्स अकप्पियभावसाधकं सुत्ततो बहुं कारणञ्च विनिच्छयञ्च दस्सेति...पे०... साधूति सम्पटिच्छित्वा अकप्पियेयेव ठातब्बः न्ति (पारा० 
अट्ड० १,४५), तस्मा परवादिनापि सङ्गीतित्तये अनारुळहम्पि अनारुळहमिच्चेव दस्सीयति, केवलं तस्स तस्स सृत्तादिनो सङ्गीतित्तये 
अनागतस्स कूटता, आगतस्स च ब्यञ्जनच्छायाय अञ्ञथा अधिप्पाययोजना च विसेसा, तत्थ च यं कूटं, तं अपनीयति। यं अञ्जथा 
योजितं, तं तस्स विपरीततादस्सनत्थं तदञ्जेन सृत्तादिना संसन्दना करीयति। यो पन परवादिना गहितो अधिप्पायो सुत्तन्तादिना संसन्दति, 
सो सकवादिनापि अत्तनो गाहं विस्सज्जेत्वा गहेतब्बोति उभिन्नम्पि सङ्गीतित्तयागतमेव सुत्तं पमाणन्ति वेदितब्बं। तेनेव कथावत्थुपकरणे 
“सकवादे पञ्च सुत्तसतानि परवादे पञ्चा'ति, सुत्तसहस्सम्पि अधिप्पायग्गहणनानत्तेन सङ्गीतित्तयागतमेव गहितं, न निकायन्तरे' ति वुत्तं । 


वजिरबुद्धिटीकायं (वजिर० टी० पाराजिक ४५) पन “परवादीति अम्हाकं समयविजाननको अञ्जनिकायिकोति वुत्तं। परवादी 


www.tipitaka.org Vipassana Research Institute 


Page 219 sur 310 


सुत्तानुलोमन्ति कथं? “अञ्ञत्र उदकदन्तपोना'ति सुत्तं सकवादिस्स, तदनुलोमतो नाळिकेरफलस्स उदकम्पि उदकमेव होतीति 
परवादी च। 


'नाळिकेरस्स यं तोयं, पुराणं पित्तवडुनं । 
तमेव तरुणं तोयं, पित्तघं बलवड़न'न्ति॥ - 


एवं परवादिना वृत्ते सकवादी धञ्ञफलस्स गतिकत्ता, आहारत्थस्स च फरणतो 'यावकालिकमेव त'न्ति वदन्तो पटिक्खिपती”ति। खेप॑ 
वा गरहं वा अकत्वाति “किं इमिना”ति खेपं पटिक्खेपं छडनं वा “किमेस बालो वदति, किमेस बालो जानाती”ति गरहं निन्द॑ वा 
अकत्वा। सुत्तानुलोमन्ति अत्तना अवुत्तं अञ्जनिकाये सुत्तानुलोमं। “सुत्ते ओतारेतब्बन्ति सकवादिना सुत्ते ओतारेतब्ब''न्ति 
सारत्थदीपनियं (सारत्थ० टी० २.४५) | विमतिविनोदनियं (वि० वि० टी० १.४५) पन “सुत्ते ओतारेतब्बन्ति यस्स सुत्तस्स अनुलोमनतो 
इदं सुत्तानुलोमं अकासि, तस्मिं, तदनुरूपे वा अञ्ञतरस्मिं सुत्ते अत्तना गहितं सुत्तानुलोमं अत्थतो संसन्दनवसेन ओतारेतब्बं। इमिना च 
इमिना च कारणेन इमस्मिं सुत्ते संसन्दती'ति संसन्देत्वा दस्सेतब्बन्ति अत्थो" ति वृत्तं । सुत्तस्मिंयेव ठातब्बन्ति अत्तनो सुत्तेयेव ठातब्बं । 
अयन्ति सकवादी। परोति परवादी। आचरियवादो सृत्ते ओतारेतब्बोति यस्स सुत्तस्स संवण्णनावसेन अयं आचरियवादो पवत्तो, तस्मिं, 
तादिसे च अञ्जस्मिं सृत्ते पुब्बापरअत्थसंसन्दनवसेन ओतारेतब्बं । गारय्हाचरियवादोति पमादलिखितो, भिन्नलद्धिकेहि च ठपितो, एस 
नयो सब्बत्थ। 


वजिरबुद्धिटीकायं (वजिर० टी० पाराजिक ४५) पन - परो आचरियवादन्ति “सुङ्क परिहरतीति एत्थ उपचारं ओक्कमित्वा 
किञ्चापि परिहरति, अवहारो एवा”ति अद्दकथावचनतो “तथा करोन्तो पाराजिकमापज्जती”ति परवादिना वृत्ते सकवादी “सुड 
परिहरति, आपत्ति दुक्कटस्सा”ति सुत्तं तत्थेव आगतमहाअट्ठकथावचनेन सदधि दस्सेत्वा पटिसेधेति। तथा करोन्तस्स दुक्कटमेवाति। 
परो अत्तनोमतिन्ति एत्थ “पुरेभत्तं परसन्तकं अवहराति पुरेभत्तमेव हरिस्सामीति वायमन्तस्स पच्छाभत्तं होति, पुरेभत्तपयोगोव सो, 
तस्मा मूलड्टो न मुच्चतीति तुम्हाकं थेरवादत्ता मूलड्टस्स पाराजिकमेवा”ति परवादिना वृत्ते सकवादी “तं सङ्केतं पुरे वा पच्छा वा तं भण्डं 
अवहरति, मूलइस्स अनापत्ती”ति सुत्तं दस्सेत्वा पटिक्खिपति । 


परो सुत्तन्ति “अनियतहेतुधम्मो सम्मत्तनियतहेतुधम्मस्स आरम्मणपच्चयेन पच्चयो”ति सुत्तं पड़ाने लिखितं दस्सेत्वा 
“अरियमग्गस्स न निब्बानमेवारम्मण न्ति परवादिना वृत्ते सकवादी आरम्मणत्तिकादिसृत्तानुलोमेन ओतरतीति पटिक्खिपति । सुत्तानुलोमे 
ओतरन्तंयेव हि सुत्तं नाम, नेतरं । तेन वुत्तं “पाळिआगतं पञ्ञायती”ति एत्तकेनपि सिद्धे “तिस्सो सङ्गीतियो आरुळहं पाळिआगतं 
पञ्ञायती”तिआदि। तादिसञ्हि पमादलेखन्ति आचरियो। “अप्पमादो अमतपदं, पमादो मच्चुनो पद "न्ति (ध० प० २१) वचनतो 
दिन्नभोजने भुञ्जित्वा परिस्सयानि परिवज्जित्वा सति पच्चुपइपेत्वा विहरन्तो निच्चो होतीति। एवरूपस्स अत्थस्स आरुळहम्पि सुत्तं न 
गहेतन्बं । तेन वुत्तं “नो चे तथा पञ्जायती"ति सिद्धेपि “नो चे तथा पञ्जायति, न ओतरति न समेतीति। बाहिरकसुत्तं वा”ति 
वुत्तत्ता अत्तनो सृत्तम्पि अत्थेन असमेन्तं न गहेतब्बं। परो आचरियवादन्तिआदीसु द्वीसु नयेसु पमादलेखवसेन तत्थ तत्थ 
आगतट्टकथावचनं थेरवादेहि सद्भि योजेत्वा वेदितब्बं । 


पाचित्तिय”न्ति वृत्ते सकवादी “यानि वा पनञ्ञानि अत्थि मूले जायन्ति, मूले सञ्जायन्ती”तिआदिं दस्सेत्वा तस्स अइ॒कथासङ्घातेन 
आचरियवादेन पटिक्खिपति। न हि गण्ठिम्हि गण्ठि जायतीति। परो सुत्तानुलोमन्ति परवादिना “अनापत्ति एवं अम्हाकं आचरियानं 
ऊग्गहो”ति वचनस्सानुलोमतो “अम्हाकं पोराणभिक्खू एकपासादे गब्भं थकेत्वा अनुपसम्पन्नेन सयितुं वट्टतीति तथा कत्वा आगता, 
तस्मा अम्हाकं वट्टतीति तुम्हेसु एव एकच्चेसु वदन्तेसु “तुम्हाकं न किञ्चि वत्तुं सक्का' ति वृत्ते सकवादी “सुत्तं सुत्तानुलोमञ्च 
ऊग्गहितकानंयेव आचरियानं उग्गहो पमाण” न्तिआदिअट्कथावचनं दस्सेत्वा पटिसेधेति। परो अत्तनोमतिन्ति “द्वारं विवरित्वा 
अनापुच्छा सयितेसु के मुच्चन्ती”ति एत्थ पन द्वेपि जना मुच्चन्ति -- यो च यक्खगहितको, यो च बन्धित्वा निपज्जापितोति तुम्हाकं 
थेरवादत्ता अञ्जे सब्बेपि यथा तथा वा निपन्नादयोपि मुच्चन्तीति पटिसेधेति । 

अथ पनायं अत्तनोमतिं गहेत्वा कथेति, परो सुत्तन्ति “आपत्ति आपज्जन्ती”ति परवादिना वुत्तेसकवादी “दिवा किलन्तरूपो 
मञ्चे निसिन्नो पादे भूमितो अमोचेत्वाव निद्दावसेन निपज्जति, तस्स अनापत्ती'तिआदिअट्टकथावचनं दस्सेत्वा एकभङ्गेन निपन्नादयोपि 
मुच्चन्तीति पटिसेधेति । 


अथायं अत्तनोमतिं गहेत्वा कथेति, परो सुत्तानुलोमन्ति “दोमनस्सम्पाहं देवानमिन्द दुविधेन वदामि सेवितब्बम्पि 
असेवितब्बम्पीतिआदिवचनेहि (दी० नि० २.३६०) संसन्दनतो सदारपोसे दोसो तुम्हाकं नत्थि, तेन वुत्तं 'पुत्तदारस्स सङ्गहो "ति (खु० पा० 
५.६; सु० नि० २६५) परवादिना वृत्ते “किञ्चापि सकवावी बहुस्सुतो न होति, अथ खो रागसहितेनेव अकुसलेन भवितब्ब''न्ति 
पटिक्खिपति। सेसेसुपि इमिना नयेन अञ्ञथापि अनुरूपतो योजेतनब्बं, इदं सब्बं उपतिस्सत्थेरादयो आहु। धम्मसिरित्थेरो पन “एत्थ परोति 
वुत्तो अञ्जनिकायिको, सो पन अत्तनो सुत्तादीनियेव आहरति, तानि सकवादी अत्तनो सुत्तादिम्हि ओतारेत्वा सचे समेति, गण्हाति। नो चे, 
पटिक्खिपती”ति वदतीति आगतं । 


ननु च “सुत्तानुलोमतो सुत्तमेव बलवतर ” न्ति हेटटा वुत्तं, इध पन “सुत्तं सुत्तानुलोमे ओतारेतब्बन्तिआदि कस्मा वृत्तन्ति? नायं 
विरोधो, “सुत्तानुलोमतो सुत्तमेव बलवतर”न्ति इदञ्हि सकमतेयेव सुत्तं सन्धाय वुत्तं । तत्थ हि सकमतिपरियापन्नमेव सुत्तादिं सन्धाय 
“अत्तनोमति सन्बदुब्बला, अत्तनोमतितो आचरियवादो बलवतरो, आचरियवादतो सुत्तानुलोमं बलवतरं, सुत्तानुलोमतो सुत्तमेव 
बलवतर' न्ति च वृत्तं। इध पन परवादिना आनीतं अञ्जनिकाये सुत्तं सन्धाय “सुत्तानुलोमे सुत्तं ओतारेतब्ब”न्तिआदि वृत्तं, तस्मा 
परवादिना आनीतं सुत्तादि अत्तनो सुत्तानुलोमआचरियवादअत्तनोमतीसु ओतारेत्वा समेन्तंयेव गहेतब्बं, इतरं न गहेतब्बन्ति अयं नयो इध 
बुच्चतीति न कोचि पुब्बापरविरोधोति अयं सारत्थदीपनियागतो (सारत्थ० टी० २.४५) नयो। विमतिविनोदनियं (वि० वि० टी० १.४५) 
पन “यं किञ्चि कूटसुत्तं बाहिरकसुत्तादिवचनं न गहेतब्बन्ति दस्सेतुं सुत्तं सुत्तानुलोमे ओतारेतब्बन्तिआदि वुत्त’ न्ति वृत्तं । 


बाहिरकसृत्तन्ति तिस्सो सङ्गीतियो अनारुळहगुळहवेस्सन्तरादीनि च महासङ्गिकनिकायवासीनं सुत्तानि। वेदल्लादीनन्ति आदि- 
सद्देन गुळहउम्मग्गादिग्गहणं वेदितब्बं । इतरं गारय्हसुत्तं न गहेतब्बं । “अत्तनोमतियमेव ठातब्ब"'न्ति इमिना अञ्जनिकायतो 
आनीतसुत्ततोपि सकनिकाये अत्तनोमतियेव बलवतराति दस्सेति। “सकवादी सुत्तं गहेत्वा कथेति, परवादी सुत्तमेवा"ति एवमादिना 
समानजातिकानं वसेन वारो न वुत्तो । सुत्तस्स सृत्तेयेव ओतारणं भिन्नं विय हुत्वा न पञ्ञायति, वृत्तनयेनेव च सक्का योजेतुन्ति। 


इदानि सकवादीपरवादीनं कप्पियाकप्पियादिभावं सन्धाय विवादे उप्पन्ने तत्थ पटिपज्जितब्बविधिं दस्सेन्तो आह “अथ पनायं 
कप्पियन्ति गहेत्वा कथेतीतिआदि। अथ वा एवं सुत्तसुत्तानुलोमादिमुखेन सामञ्जतो विवादं दस्सेत्वा इदानि विसेसतो विवादवत्थुं 
तब्बरिनिच्छयमुखेन सृत्तादिञ्च दस्सेतुं “अथ पनायं कप्पिय ˆ न्तिआदि वृत्तं । तत्थ सृत्ते च सृत्तानुलोमे च ओतारेतब्बन्ति सकवादिना 
अत्तनोयेव सुत्ते च सृत्तानुलोमे च ओतारेतब्बं। परो कारणं न विन्दतीति परवादी कारणं न लभति। सुत्ततो बहुं कारणञ्च 
विनिच्छयञ्च दस्सेतीति परवादी अत्तनो सुत्ततो बहुं कारणञ्च विनिच्छयञ्च आहरित्वा दस्सेति, “साधूति सम्पटिच्छित्वा 
अकण्पियेयेव ठातब्ब'”न्ति इमिना अत्तनो निकाये सुत्तादीनि अलभन्तेन सकवादिना परवादीवचनेयेव ठातब्बन्ति वदति। सुत्ते च 
सृत्तानुलोमे चाति एत्थ च-कारो विकप्पनत्थो, तेन आचरियवादादीनम्यि सङ्गहो । तेनाह “कारणञ्च विनिच्छयञ्च दस्सेती”ति। तत्थ 
कारणन्ति सुत्तादिनयं निस्साय अत्तनोमतिया उद्भटं हेतुं । बिनिच्छयन्ति अट्टकथाविनिच्छयं। 


द्विन्नम्पि कारणच्छाया दिस्सतीति सकवादीपरवादीनं उभिन्नम्पि कप्पियाकप्पियभावसाधकं कारणपतिरूपकच्छाया दिस्सति। 
तत्थ कारणच्छायाति सृत्तादीसु “कप्पिय” न्ति गाहस्स, “अकप्पिय”न्ति गाहस्स च निमित्तभूतेन किच्छेन पटिपादनीयं अविभूतकारणं 
कारणच्छाया, कारणपतिरूपकन्ति अत्थो । यदि द्विन्नम्पि कारणच्छाया दिस्सति, कस्मा अकण्पियेयेव ठातब्बन्ति आह “विनयञ्हि 
पत्वा”तिआदि। “विनयं पत्वा”ति वुत्तमेवत्थं पाकटतरं कत्वा दस्सेन्तो आह “कप्पियाकप्पियविचारणं आगम्मा”ति। 
रुन्धितब्बन्तिआदीसु दुब्बिञ्जेय्यविनिच्छये कप्पियाकप्पियभावे सति “कप्पिय”न्ति गहणं रुन्धितब्बं, “अकप्पिय”न्ति गहणं गाळहं 
कातब्बं, अपरापरप्पवत्तं कप्पियग्गहणं सोतं पच्छिन्दितब्बं, गरुकभावसङ्कते अकप्पियेयेव ठातब्बन्ति अत्थो। अथ वा रुन्धितब्बन्ति 
कप्पियसञ्जाय वीतिक्कमकारणं रुन्धितब्बं, तंनिवारणचित्तं दळहतरं कातब्बं । सोतं पच्छिन्दितब्बन्ति तत्थ वीतिक्कमप्पवत्ति 
पच्छिन्दितब्बा । गरुकभावेति अकप्पियभावेति अत्थो। 

बहूहि सुत्तविनिच्छयकारणेहीति बहूहि सुत्तेहि चेव ततो आनीतविनिच्छयकारणेहि च। अथ वा सुत्तेन अट्टकथाविनिच्छयेन च 
लद्धकारणेहि। अत्तनो गहणं न विस्सज्जेतब्बन्ति सकवादिना अत्तनो “अकप्पिय”न्ति गहणं न विस्सज्जेतब्बन्ति अत्थो। 


इदानि वुत्तमेवत्थं निगमेन्तो “एव न्तिआदिमाह । तत्थ योति सकवादीपरवादीसु यो कोचि। केचि पन “सकवादीसुयेव यो कोचि 
इधाधिप्पेतो”ति वदन्ति, एवं सन्ते “अथ पनायं कप्पियन्ति गहेत्वा कथेती"तिआदीसु सब्बत्थ उभोपि सकवादिनोयेव सियुं हेट्ठा वुत्तस्सेव 
निगमनवसेन “एव” न्तिआदिना वृत्तत्ता, तस्मा तं न गहेतब्बं। अतिरेककारणं लभतीति एत्थ सुत्तादीसु पुरिमं पुरिमं अतिरेककारणं नाम, 
यो वा सुत्तादीसु चतूसु बहुतरं कारणं लभति, सो अतिरेककारणं लभति नाम। 


सुदु पवत्ति एतस्साति, सुहु पवत्तति सीलेनाति वा सुष्पवत्ति। तेनाह “सुप्पवत्तीति सुट्ठु पवत्त न्ति। वाचाय उग्गतं वाचुग्गतं, 
वचसा सुग्गहितन्ति वुत्तं होति। अथ वा वाचुग्गतन्ति वाचाय उग्गतं, तत्थ निरन्तरं ठितन्ति अत्थो । सुत्ततोति इमस्स विवरणं 
““पाढितो ति । एत्थ च “सुत्तं नाम सकलं विनयपिटक' न्ति वृत्तत्ता पुन सुत्ततोति तदत्थपटिपादकं सुत्ताभिधम्मपाळिवचनं अधिप्पेतं। 
अनुब्यञ्जनसोति इमस्स विवरणं “परिपुच्छतो च अट्टुकथातो चा”ति। पाळि अनुगन्त्वा अत्थस्स ब्यञ्जनतो पकासनतो 
“अनुब्यञ्जन न्ति हि परिपुच्छा अट्टकथा च वुच्चति। एत्थ च अट्टकथाय विसुं गहितत्ता “परिपुच्छा”ति थेरवादो वुत्तो। अथ वा 
परिपुच्छाति आचरियस्स सन्तिका पाळिया अत्थसवनं। अट्ठकथाति पाळिमुत्तकविनिच्छयो । तदुभयम्पि पाळिं अनुगन्त्वा अत्थस्स 
ब्यञ्जनतो “अनुब्यञ्जन' न्ति वुत्तं 


विनयेति विनयाचारे। तेनेव वक्खति “विनयं अजहन्तो अवोक्कमन्तोतिआदि। तत्थ पतिट्ठानं नाम सञ्चिच्च आपत्तिया 
अनापज्जनादिना होतीति आह “लज्जिभावेन पतिड्टितो”ति, तेन लज्जी होतीति वुत्तं होति। विनयधरस्स लक्खणे वत्तब्बे कि इमिना 
लज्जिभावेनाति आह “अलज्जी ही तिआदि। तत्थ बहुस्सुतोपीति इमिना पठमलक्खणसमन्नागमं दस्सेति। लाभगरुकतायाति इमिना 
विनये ठितताय अभावे पठमलक्खणयोगा किच्चकरो न होति, अथ खो अकिच्चकरो अनत्थकरो एवाति दस्सेति। सङ्घ भेदस्स पुब्बभागे 
पवत्तकलहस्सेतं अधिवचनं सङ्घराजीति। कुक्कुच्चकोति अणुमत्तेसुपि वज्जेसु भयदस्सनवसेन कुक्कुच्चं उप्पादेन्तो। तन्ति 
अविसंवादेत्वाति पालि अञ्जथा अकत्वा। अवोक्कमन्तोति अनतिक्कमन्तो। 


वित्थुनतीति अत्थं अदिस्वा नित्थुनति, वित्थम्भति वा। विप्फन्दतीति कम्पति । सन्तिट्टितुं न सक्कोतीति एकस्मिंयेव अत्थे 
पतिट्टातुं न सक्कोति। तेनाह “यं यं परेन वुच्चति, तं तं अनुजानाती ति । सकवादं छट्ठेत्वा परवादं गण्हातीति “उच्छुम्हि कसटं 
यावजीविकं, रसो सत्ताहकालिको, तदुभयविनिमुत्तो च उच्छु नाम विसुं नत्थि, तस्मा उच्छुपि विकाले वट्टती”ति परवादिना वुत्ते तम्पि 
गण्हाति। एकेकलोमन्ति पलितं सन्धाय वृत्तं। यम्हीति यस्मिं पुग्गले। परिक्खयं परियादानन्ति अत्थतो एकं । 


आचरियपरम्पराति आचरियानं विनिच्छयपरम्परा। तेनेव वक्खति “अत्तनोमति पहाय...पे०... यथा आचरियो च आचरियाचरियो 
च पाळिञ्च परिपुच्छञ्च वदन्ति, तथा जातुं वती "ति। न हि आचरियानं नाममत्ततो परम्परजानने पयोजनं अत्थि। पुब्बापरानुसन्धितोति 
पुब्बवचनस्स अपरवचनेन सह अत्थसम्बन्धजाननतो । अत्थतोति सददत्थपिण्डत्थअधिप्पेतत्थादितो । कारणतोति तदत्थुपपत्तितो । 
आचरियपरम्परन्ति इमस्सेव वेवचनं “थेरवादङ्ग न्ति, थेरपटिपाटिन्ति अत्थो। द्वे तयो परिवद्वाति द्वे तयो परम्परा। 


इमेहि च पन तीहि लक्खणेहीति एत्थ पठमेन लक्खणेन विनयस्स सुहु उग्गहितभावो वृत्तो, दुतियेन तत्थ लज्जिभावेन चेव 
अचलताय च सुप्पतिड्टितता, ततियेन पाव्ठिअट्ठकथासु सरूपेन अनागतानम्पि तदनुलोमतो आचरियेहि दिन्ननयतो विनिच्छिनितुं 
समत्थता। ओतिण्णे वत्थुस्मिन्ति चोदनावसेन वीतिक्कमवत्थुस्मिं सङ्घमज्झे ओतिण्णे। चोदकेन च चुदितकेन च वृत्ते वत्तब्बेति एवं 
ओतिण्णवत्थुं निस्साय चोदकेन “दिं सुत''न्तिआदिना, चुदितकेन “अत्थी”तिआदिना च यं वत्तब्बं, तस्मिं वत्तब्बे वुत्तेति अत्थो। वत्थु 
ओलोकेतब्बन्ति तस्स तस्स सिकखापदस्स वत्थु ओलोकेतब्बं। “तिणेन वा पण्णेन वा...पे०... यो आगच्छेय्य, आपत्ति दुक्कटस्सा”ति 
हिंद निस्सग्गिये अञ्जातकविञ्जत्तिसिक्खापदस्स (पारा० ५१७) वत्थुस्मिं पञ्ञत्त। 


थुल्लच्चयदुब्भासितापत्तीनं मातिकाय अनागतत्ता “पञ्चन्नं आपत्तीनं अञ्ञतर न्ति वुत्तं। तिकदुक्कटन्ति  अनुपसम्पन्ने 
उपसम्पन्नसञ्जी उज्झायति खीयति, आपत्ति दुक्कटस्सा”तिआदिना (पाचि० १०६) आगतं तिकदुक्कटं । अञ्ञतरं वा आपत्तिन्ति 

“काले विकालसञ्जी, आपत्ति दुक्कटस्स, काले वेमतिको, आपत्ति दुक्कटस्सा”तिआदिकं (पाचि० २५०) दुकदुक्कटं सन्धाय 
वुत्तं । 

अन्तरापत्तिन्ति एत्थ तस्मि तस्मिं सिकखापदे आगतवत्थुवीतिक्कमं विना अञ्जस्मिं वत्थुवीतिक्कमे निदानतो पभुति 
विनीतवत्थुपरियोसाना अन्तरन्तरा वृत्ता आपत्ति। इध पन “वत्थुं ओलोकेती”ति विसुं गहितत्ता तदवसेसा अन्तरापत्तीति गहिता। 


पटिलातं उक्खिपतीति इदम्पि विसिब्बनसिक्खापदे (पाचि० ३५०) आगतं, तत्थ डय्हमानं अलातं अग्गिकपालादितो बहि पतितं 
अविज्झातमेव पटिउक्खिपति, पुन यथाठाने ठपेतीति अत्थो। विज्झातं पन पटिक्खिपन्तस्स पाचित्तियमेव। 


अनापत्तिन्ति एत्थ अन्तरन्तरा वुत्ता अनापत्तिपि अत्थि, “अनापत्ति, भिकखवे, इद्भिमस्स इद्भिविसयेतिआदि विय सापि सङ्गस्हति। 
सिक्खापदन्तरेसूति विनीतवत्थुं अन्तोकत्वा एकेकस्मिं सिक्खापदन्तरे । 


पाराजिकापत्तीति न वत्तब्बन्ति इदं आपन्नपुग्गलेन लज्जिधम्मे ठत्वा यथाभूतं आविकरणेपि दुब्बिनिच्छयं अदिन्नादानादिं सन्धाय 
वुत्तं। यं पन मेथुनादीसु विजाननं, तं वत्तब्बमेव। तेनाह “मेथुनधम्मवीतिक्कमो ही तिआदि। यो पन अलज्जिताय पटिञ्ञं अदत्वा 
विक्खेपं करोति, तस्स आपत्ति न सक्का ओळारिकापि विनिच्छिनितुं। याव सो यथाभूतं नाविकरोति, सङ्घस्स च आपत्तिसन्देहो न 
विगच्छति, ताव नासितकोव भविस्सति। सुखुमाति अत्तनोपि दुविञ्ञेय्यसभावस्स लहुपरिवत्तिनो चित्तस्स सीघपरिवत्तिताय वुत्तं। 
सुखुमाति वा चित्तपरिवत्तिया सुखुमताय सुखुमा। तेनाह “चित्तलहुका” ति, चित्तं विय लहुकाति अत्थो। अथ वा चित्तं लह सीघपरिवत्ति 
एतेसन्ति चित्तलहुका। तेति ते वीतिक्कमे | तंवत्थुकन्ति ते अदिन्नादानमनउस्सविग्गहवीतिक्कमा वत्थु अधिट्ठानं कारणमेतस्साति 
तंवत्थुकं । 


यं आचरियो भणति, तं करोहीतिआदि सब्बं लज्जीपेसलं कुक्कुच्चकमेव सन्धाय वृत्तं । यो याथावतो पकासेत्वा सुद्धिमेव 
गवेसति, तेनपि। पाराजिकोसीति न वत्तब्बोति अनापत्तिकोटियापि सङ्कियमानत्ता वृत्तं । तेनेव “पाराजिकच्छाया “ति वृत्तं। “सीलानि 
सोधेत्वाति यंवत्थुकं कुक्कुच्चं उप्पन्नं, तं अमनसिकरित्वा अवसेससीलानि सोधेत्वा”ति सारत्थदीपनियं (सारत्थ० टी० २.४५) वुत्तं, 
विमतिविनोदनियं (वि० वि० टी० १.४५) पन “सीलानि सोधेत्वाति यस्मिं वीतिक्कमे पाराजिकासङ्का वत्तति, तत्थ पाराजिकाभावपक्खं 
गहेत्वा देसनावुड्ानगामिनीनं आपत्तीनं सोधनवसेन सीलानि सोधेत्वा"ति। पाकटभावतो सुखवलञ्जताय च “द्त्तिसाकारं ताव मनसि 
करोही ति वृत्तं, उपलवखणवसेन वा। अञ्जस्मिं कम्मट्ठाने कतपरिचयेन तमेव मनसि कातब्बं। यं किञ्चि वा अभिरुचितं मनसि कातुं 
वट्टतेव। कम्मट्ठानं घटयतीति अन्तरन्तरा खण्डं अदस्सेत्वा चित्तेन सद्भि आरम्मणभावेन चिरकालं घटयति। सङ्कारा पाकटा हुत्वा 
उपदुहन्तीति विपस्सनाकम्मट्ठानिको चे, तस्स सङ्घारा पाकटा हुत्वा उपड्टहन्ति। 


सचे कतपाराजिकवीतिक्कमो भवेय्य, तस्स सतिपि असरितुकामताय विप्पटिसारवत्थुवसेन पुनप्पुनं तं उपट्टहतीति चित्तेकग्गतं न 
बिन्दति। तेन वृत्तं “कम्मट्ठानं न घटयती तिआदि | कम्मट्ठानं न घटयतीति चित्तवखोभादिबहुलस्स सुद्धसीलस्सपि चित्तं न 
समाधियति, तं इध पाराजिकमूलन्ति न गहेतब्बं। कतपापमूलकेन विप्पटिसारेनेवेत्थ चित्तस्स असमाधियनं सन्धाय “कम्मड्ठानं न 
घटयती”तिआदि वृत्तं । तेनाह “विप्पटिसारग्गिना'तिआदि। अत्तनाति चित्तेन करणभूतेन पुग्गलो कत्ता जानाति, पच्चत्ते वा 
करणवचनं, अत्ता सयं जानातीति अत्थो। अञ्ञा च देवता जानन्तीति आरवखदेवताहि अञ्ञा परचित्तविदुनियो देवता जानन्ति। 


इमस्मिं ठाने पण्डितेहि विचारेतब्बं कारणं अत्थि। कथं? इदानि एकच्चे विनयधरा पठमपाराजिकविसये वत्थुम्हि ओतिण्णे इत्थिया 
वा पुरिसेन वा गहड्टेन वा पब्बजितेन वा चोदियमाने चुदितकं भिकखुं पुच्छित्वा पटिज्जाय अदीयमानाय तं भिकखुं सुसाने एककमेव 
सयापेन्ति, एवं सयापियमानो सो भिक्खु सचे भयसन्तासविरहितो सब्बरत्ति तस्मिं सुसाने सयितुं वा निसीदितुं वा सक्कोति, तं “परिसुद्धो 
एसो”ति विनिच्छिनन्ति। सचे पन भयसन्तासप्पत्तो सब्बरत्ति सयितुं वा निसीदितुं वा न सक्कोति, तं “असुद्धो 'ति विनिच्छिनन्ति, तं 
अयुत्तं विय दिस्सति। कस्माति चे? अट्टकथाय विरुद्धोति, अट्टकथायं दुतियततियपाराजिकविसये एव तथारूपो विचारो वृत्तो, न 
पठमचतउत्थपाराजिकविसये। वुत्तञ्हि तत्थ “मेथुनधम्मवीतिक्कमो हि उत्तरिमनुस्सधम्मवीतिक्कमो च ओळारिको, 
अदिन्नादानमनुस्सविग्गहवीतिक्कमा पन सुखुमा चित्तलहुका, ते सुखुमेनेव आपज्जति, सुखुमेन रक्खति, तस्मा विसेसेन तंवत्थुकं 

कुक्कुच्चं पुच्छियमानो”ति। टीकायञ्च (सारत्थ० टी० २.४५) वुत्तं “तंबत्थुकन्ति ते अदिन्नादानमनुस्सविग्गहबीतिक्कमा वत्थु 
अधिट्टानं कारणमेतस्साति तंवत्थुक”न्ति, इदम्पि एकं कारणं । 


तत्थापि अञ्जे पण्डितेपि विनिच्छिनापेत्वा तेसम्पि पाराजिकच्छायादिस्सनेयेव तथा विनिच्छयो कातब्बो, न सुद्धभावदिस्सने। 


“पाराजिकोसी'ति न वत्तब्बो। दुल्लभो हि बुद्भुप्पादो, ततो दुल्लभतरा पब्बज्जा च उपसम्पदा च, एवं पन वत्तब्ब”न्ति, इदमेकं । 
निसीदापियमानोपि विवित्तोकासेयेव निसीदापेतब्बो, न सुसाने। वुत्तञ्हि तत्थ “विवित्तं ओकासं सम्मज्जित्वा दिवाविहारं 
निसीदित्वा"तिआदि, इदमेकं | विवित्तोकासे निसीदापियमानोपि दिवायेव निसीदापेतब्बो, न रत्ति। तथा हि वृत्तं “दिवसं अतिक्कन्तम्पि न 
जानाति, सो दिवसातिक्कमे उपट्ठानं आगतो एवं वत्तब्बो”ति, इदमेकं । 


ईदिसं विधानं सयं आरोचिते एव विधातब्बं, न परेहि चोदियमाने। तथा हि वुत्तं “एवं कतवीतिक्कमेन भिक्खुना सयमेव आगन्त्वा 
आरोचिते पटिपज्जितब्ब"न्ति। अथ कस्मा इदानि एवं करोन्तीति? गिहीनं असक्खिकअट्टकरणे उदके निमुज्जापनं विय मञ्जमाना एवं 
करोन्ति। तम्पि मायाकुसला मनुस्सा विविधेहि उपायेहि वितथं करोन्ति, तस्मा सच्चम्मि होति, असच्चम्पि होति। तेनेव च कारणेन 
महोसधपण्डितादयो बोधिसत्ता असक्खिकम्पि अइ उदकनिमुज्जापनादिना न विनिच्छिनन्ति, उभिन्नं वचनं परिसं गाहापेत्वा तेसं वचनञ्च 
किरियञ्च परिग्गहेत्वा सच्चञ्च वितथञ्च जत्वाव विनिच्छिनन्ति। सासने पन भिक्खू सूरजातिकापि सन्ति, भीरुकजातिकापि सन्ति। 
सुसानञ्च नाम पकतिमनुस्सानम्पि भयसन्तासकरं होति, रत्तिकाले पन अतिविय भयानकं हुत्वा उपट्ठाति, एवंभूते सुसाने रत्तियं एको 
असहायो हुत्वा निपज्जापियमानो भीरुकजातिको भिक्खु परिसुद्धसीलोपि समानो किं न भायेय्य, कथं सब्बरत्ति सयितुं वा निसीदितुं वा 
सक्कुणेय्य, तथारूपं भिक्खु “अपरिसुद्धो "ति वदन्तो कथं किच्चकरो भविस्सति। 


अलज्जी पन सूरजातिको अत्तनो वज्जं पटिच्छादेतुकामो भायन्तोपि अभायन्तो विय हुत्वा “सचे विकारं दस्सेस्सामि, अनत्थं मे 
करिस्सन्ती”ति अनत्थभयेन अधिवासेत्वा सयितुं वा निसीदितुं वा सक्कृणेय्य, एवरूपं पुग्गलं “परिसुद्धो "ति वदन्तो कथं सुविनिच्छितो 
भविस्सतीति। इदम्पि एकं कारणं । 


अथापि वदेय्युं - यथा उदके निमुज्जापितमनुस्सानं असच्चवादीनं देवतानुभावेन कुम्भीलादयो आगन्त्वा गण्हन्ता विय उपट्टुहन्ति, 
तस्मा असच्चवादिनो सीघं प्लवन्ति, सच्चवादीनं पन न उपड्टुहन्ति, तस्मा ते सुखेन निसीदितुं सक्कोन्ति, एवं तेसम्पि भिकखूनं 
अपरिसुद्भसीलानं देवतानुभावेन सीहब्यग्घादयो आगता विय पञ्जायन्ति, तस्मा ते सब्बरत्ति सयितुं वा निसीदितुं वा न सक्कोन्ति। 
परिसुद्धसीलानं पन तथा न पञ्ञायन्ति, तस्मा ते सब्बरत्ति देवताहि रक्खिता हुत्वा भयसन्तासरहिता सुसाने सयितुं वा निसीदितुं वा 
सक्कोन्ति, एवं देवता सक्खि कत्वा विनिच्छितत्ता सुविनिच्छितमेव होतीति, तम्पि तथा न सक्का वत्तुं। कस्मा? अइ॒कथाटीकादीसु तथा 
अवुत्तत्ता। अट्ठकथायज्हि “विवित्तं ओकासं सम्मज्जित्वा दिवाविहारं निसीदित्वा सीलानि सोधेत्वा 'दत्तिसाकारं ताव मनसिकरोही'ति 
वत्तब्बो। सचे तस्स अरोगं सीलं कम्मड्टानं घटयति, सङ्कारा पाकटा हुत्वा उपट्टहन्ति, उपचारण्पनाप्पत्तं विय चित्तं एकग्गं होति, दिवसं 


विप्पटिसारग्गिना डय्हति, तत्तपासाणे निसिन्नो विय तङ्कणञ्जेव बुड्डाती”ति एत्तकमेव वृत्तं । 


टीकायम्पि (सारत्थ° टी० २.४५) “कम्मट्ठानं घटयतीति अन्तरन्तरा खण्डं अदस्सेत्वा चित्तेन सद्धि आरम्मणभावेन चिरकालं 
घटयति। सङ्घारा पाकटा उपट्रुहन्तीति विपस्सनाकम्मट्ठानिको चे, तस्स सङ्घारा पाकटा हुत्वा उपड्टहन्ति। सचे कतपाराजिकवीतिक्कमो 
भवेय्य, तस्स सतिपि असरितुकामताय विप्पटिसारवत्थुवसेन पुनप्पुनं तं उपड्टहतीति चित्तेकग्गतं न विन्दतीति एत्तकमेव वृत्तं 


विमतिविनोदनियम्पि (वि० वि० टी० १.४५) ““कम्मट्ठानं घटयतीति विप्पटिसारमूलकेन विक्खेपेन अन्तरन्तरा खण्डं अदस्सेत्वा 
पबन्धवसेन चित्तेन सङ्घटयति । सङ्काराति विपस्सनाकम्मट्ठानवसेन वुत्तं । सापत्तिकस्स हि पगुणम्पि कम्मड्ठानं न सुटु उपट्टाति। पगेव 
पाराजिकस्स। तस्स हि विप्पटिसारनिन्नताय चित्तं एकग्गं न होति। एकस्स पन वितक्कविक्खेपादिबहुलस्स सुद्धसीलस्सपि चित्तं न 
समाधियति, तं इध पाराजिकमूलन्ति न गहेतब्बं । कतपापमूलकेन विप्पटिसारेनेवेत्थ चित्तस्स असमाधियनं सन्धाय 'कम्मट्रानं न 

घटयती'तिआदि वृत्तन्ति एत्तकमेव वुत्तं, न वृत्तं {देवतानुभावेना”तिआदि, तस्मा यदि बुद्धसासने सगारवो सिक्खाकामो भिक्खु 
दुतियततियपाराजिकविसये अत्तनो कञ्चि वीतिक्कमं दिस्वा “पाराजिकं आपन्नो नु खो अहं, न नु खो"ति संसयपक्खन्दो विनयधरं 
उपसङ्कमित्वा तं बीतिक्कमं यथाभूतं आचिक्खित्वा पुच्छेय्य, ततो विनयधरेन अट्ठकथायं वुत्तनयेनेव “सब्बं पुब्बविधानं कत्वा विवित्तं 
ओकासं सम्मज्जित्वा दिवाविहारं निसीदित्वा सीलानि सोधेत्वा द्रत्तिसाकारे ताव मनसिकरोही”ति एत्तकमेव वत्तब्बो, न वत्तब्बो “सुसाने 
सेय्यं कप्पेही”तिआदि। आगतकालेपि अड्टकथायं आगतनयेनेव पुच्छित्वा अद्टकथायं आगतनयेनेवस्स सुद्धासुद्धभावो वत्तब्बोति 
दडुब्बं 


एवं होतु, एवं सन्ते इदानि पठमपाराजिकविसये चोदेन्तानं कथं विनिच्छयो कातब्बोति? चोदकेन वत्थुस्मिं आरोचिते चुदितको 
पुच्छितब्बो ““सन्तमेतं, नोति एवं वत्थुं उपपरिक्खित्वा भूतेन वत्थुना चोदेत्वा सारेत्वा जत्तिसम्पदाय अनुस्सावनसम्पदाय तं अधिकरणं 
बूपसमेतब्बं। एवम्पि अलज्जी नाम “एतम्पि नत्थि, एतम्पि नत्थी"ति वदेय्य, पटिञ्ञं न ददेय्य, अथ किं कातब्बन्ति? एवम्पि अलज्जिस्स 
पटिज्ञाय एव आपत्तिया कारेतब्बं यथा तं तिपिटकचूळाभयत्थेरेनाति। वुत्तञ्हेतं अट्ठकथायं (पारा० अट्ट० २.३८५-३८६) “एवं लज्जिना 
चोदियमानो अलज्जी बहूसुपि वत्थूसु उप्पन्नेसु पटिञ्जं न देति, सो नेव सुद्धो'ति वत्तब्बो, न “असुद्धोति, जीवमतको नाम आमकपूतिको 
नाम चेस। सचे पनस्स अञ्ञम्पि तादिसं वत्थु उप्पज्जति, न विनिच्छितब्बं, तथा नासितकोव भविस्सती"तिआदि। 


२३५. एवं विनयधरलक्खणञ्च छट्ठानओलोकनज्च विदित्वा इदानि...पे०... विनिच्छयो वेदितब्बोति योजना। किमत्थन्ति आह “या 
सा...पे०... जाननत्थ”न्ति। या सा पुब्बे वुत्तप्पभेदा चोदना अत्थि, तस्सायेव सम्पत्तिविपत्तिजाननत्थं आदिमज्झपअयोसानादीनं वसेन 
विनिच्छयो वेदितब्बो, न अवुत्तचोदनापभेदजाननत्थन्ति अत्थो। सेव्यथिदन्ति पुच्छनत्थे निपातो, सो विनिच्छयो कतमोति अत्थो। 


चोदनाय कति मूलानि, कति वत्थूनि, कति भूमियोति एत्थ कतिहाकारेही” तिपि वत्तब्बं । वृत्तञ्हेतं परिवारे (परि० ३६२) 
चोदनाकण्डे “चोदनाय कति मूलानि, कति वत्थूनि, कति भूमियो, कतिहाकारेहि चोदेती”ति। मेत्तचित्तो वक्खामि, नो दोसन्तरोति 
एतस्सपि परतो “चोदनाय इमा पञ्च भूमियो। कतमेहि द्वीहाकारेहि चोदेति, कायेन वा चोदेति, वाचाय वा चोदेति, इमेहि द्वीहाकारेहि 
चोदेती”ति वत्तब्बं। कस्मा? चोदनाकण्डे (परि० ३६२) तथा विज्जमानतोति। पन्नरससु धम्मेसु पतिट्ठातब्बन्ति परिसुद्धकायसमाचारता, 
परिसुद्भवचीसमाचारता, मेत्तचित्ते पच्चुपड्टितता, बहुस्सुतता, उभयपातिमोक्खस्वागतता, कालेन वचनता, भूतेन वचनता, सण्हेन 
वचनता, अत्थसञ्हितेन वचनता, मेत्तचित्तो हत्वा वचनता, कारुञ्ञता, हितेसिता, अनुकम्पता, आपत्तिवुद्ठानता, विनयपुरेक्खारताति। 
वुत्तञ्हेतं उपालिपञ्चके (परि० ४३६) “चोदकेनुपालि भिक्खुना परं चोदेतुकामेन एवं पच्चवेक्खितब्बं -- परिसुद्भकायसमाचारो नु 


कारुञ्ञता, हितेसिता, अनुकम्पता, आपत्तिबुड्डानता, विनयपुरेक्खारता”ति। 


तत्थ कारुञ्ञताति कारुणिकभावो। इमिना करुणा च करुणापुब्बभागो च दस्सितो। हितेसिताति हितगवेसनता। अनुकम्पताति 
तेन हितेन संयोजनता। आपत्तिवुट्टानताति आपत्तितो वुट्ठापेत्वा सुद्धन्ते पतिट्ठापनता। वत्थुं चोदेत्वा सारेत्वा पटिञ्ञं आरोपेत्वा 
यथापटिञ्जाय कम्मकरणं विनयपुरेक्खारता नाम | अमूलकम्पि समूलकम्पि “मूल' न्ति गहेत्वा वदन्तीति आह “द्वे मूलानी”ति। 
कालेन वक्खामीतिआवदीसु एको एकं ओकासं कारेत्वा चोदेन्तो कालेन बदति नाम। सङ्घमज्झे गणमज्झे 
सलाकग्गयागुअग्गवितक्कमाळकभिक्खाचारमग्गआसनसालादीसु, उपट्टाकेहि परिवारितक्खणे वा चोदेन्तो अकालेन वदति नाम। 
तच्छेन वत्थुना चोदेन्तो भूतेन वदति नाम। तुच्छेन चोदेन्तो अभूतेन वदति नाम। “अम्भो महल्लक परिसावचर पंसुकूलिक 
धम्मकथिक पतिरूपं तव इद''न्ति वदन्तो फरुसेन वदति नाम। “भन्ते, महल्लका परिसावचरा पंसुकूलिका धम्मकथिका पतिरूपं 
तुम्हाकं इद "न्ति वदन्तो सण्हेन बदति नाम | कारणनिस्सितं कत्वा वदन्तो अत्थसञ्हितेन वदति नाम। मेत्तचित्तो वक्खामि, नो 
दोसन्तरोति मेत्तचित्तं उपट्टापेत्वा वकखामि, न दुडुचित्तो हुत्वा। सच्चे च अकुप्पे चाति वचीसच्चे च अकुप्पताय च। चुदितकेन हि 
सच्चञ्च वत्तब्बं, कोपो च न कातब्बो, अत्तना च न कुच्छितब्बं, परो च न घट्टेतब्बोति अत्थो। 

इमस्मिं ठाने “सङ्गेन ओतिण्णानोतिण्णं जानितब्बं - अनुविज्जकेन येन धम्मेन येन विनयेन येन सत्थुसासनेन तं अधिकरणं 
बूपसम्मति, तथा तं अधिकरणं वूपसमेतब्ब”न्ति वत्तब्बं । वृत्तञ्हेतं चोदनाकण्डे (परि० ३६३) “चोदकेन कथं पटिपज्जितब्बं? चुदितकेन 
कथं पटिपज्जितब्बं? सङ्घेन कथं पटिपज्जितब्बं? अनुविज्जकेन कथं पटिपज्जितब्बं? चोदकेन कथं पटिपज्जितब्बन्ति? चोदकेन पञ्चसु 
धम्मेसु पतिट्ठाय परो चोदेतब्बो। कालेन वक्खामि नो अकालेन, भूतेन वक्खामि नो अभूतेन, सण्हेन वक्खामि नो फरुसेन, अत्थसञ्हितेन 
वक्खामि नो अनत्थसञ्हितेन, मेत्तचित्तो वक्खामि नो दोसन्तरोति। चोदकेन एवं पटिपज्जितब्बं । चुदितकेन कथं पटिपज्जितब्बन्ति? 
चुदितकेन द्वीसु धम्मेसु पतिट्टातब्बं सच्चे च अकुप्पे च चुदितकेन एवं पटिपज्जितब्बं । सङ्घेन कथं पटिपज्जितब्बन्ति? सङ्घेन 
ओतिण्णानोतिण्णं जानितनब्बं। सङ्घेन एवं पटिपज्जितब्बं। अनुविज्जकेन कथं पटिपज्जितब्बन्ति? अनुविज्जकेन येन धम्मेन येन विनयेन 
येन सत्थुसासनेन तं अधिकरणं वूपसम्मति, तथा तं अधिकरणं वूपसमेतब्बं। अनुविज्जकेन एवं पटिपज्जितब्ब''न्ति। 


अट्टकथायम्पि (परि० अट्ट० ३६२-३६३) “चोदनाय को आदीतिआदिपुच्छानं विस्सज्जने सच्चे अकुप्पे चाति एत्थ सच्चे 
पतिट्ठातब्बं अकुप्पे च, यं कतं वा अकतं वा, तदेव वत्तब्बं, न चोदके वा अनुविज्जके वा सङ्घे वा कोपो उप्पादेतब्बो। ओतिण्णानोतिण्णं 
जानितब्बन्ति ओतिण्णञ्च अनोतिण्णञ्च वचनं जानितब्बं । तत्रायं जाननविधि -- एत्तका चोदकस्स पुब्बकथा, एत्तका पच्छिमकथा, 
एत्तका चुदितकस्स पुब्बकथा, एत्तका पच्छिमकथाति जानितब्बा। चोदकस्स पमाणं गण्हितब्बं, चुदितकस्स पमाणं गण्हितब्बं, 
अनुविज्जकस्स पमाणं गण्हितब्बं। अनुविज्जको अप्पमत्तकम्पि अहापेन्तो “आवुसो, समन्नाहरित्वा उजुं कत्वा आहराःति वत्तब्बो, सङ्गेन 
एवं पटिपज्जितब्बं। येन धम्मेन येन विनयेन येन सत्थुसासनेन तं अधिकरणं वूपसम्मतीति एत्थ धम्मोति भूतं वत्थु । विनयोति 
चोदना चेव सारणा च। सत्थुसासनन्ति जत्तिसम्पदा चेव अनुस्सावनसम्पदा च। एतेन हि धम्मेन च विनयेन च सत्थुसासनेन च 
अधिकरणं वूपसम्मति, तस्मा अनुविज्जकेन भूतेन वत्थुना चोदेत्वा आपत्ति सारेत्वा जत्तिसम्पदाय चेव अनुस्सावनसम्पदाय च तं 
अधिकरणं वूपसमेतब्बं, अनुविज्जकेन एवं पटिपज्जितब्ब'न्ति आगतं, तस्मा वत्तब्बमेत्तकं द्यन्ति । 


एवं एकदेसेन चोदनाकण्डनयं दस्सेत्वा इदानि एकदेसेनेव महासङ्गामनयं दस्सेन्तो ` अनुविज्जकेन चोदको 
पुच्छितब्बो'तिआदिमाह। तत्थ यं खो त्वं, आवुसो, इमं भिक्खु चोदेसि, किम्हि नं चोदेसीति चोदनासामञ्ञतो वुत्तं, पाळियं 
(महाव० २३७) पन पवारणइुपनवसेन चोदनं सन्धाय “यं खो त्वं, आवुसो, इमस्स भिकखुनो पवारणं ठपेसी*ति वुत्तं। सेसं 
सुविञ्जेय्यमेव। 


एवं एकदेसेन महासङ्गामनयं दस्सेत्वा इदानि एकदेसेनेव चूळसङ्गामनयं दस्सेतुं “सङ्गामावचरेन भिक्खुनातिआदिमाह । तत्थ 
सङ्घामावचरेन भिक्खुनाति सङ्घामो वुच्चति अधिकरणविनिच्छयत्थाय सङ्घसन्निपातो। तत्र हि अत्तपच्चत्थिका चेव सासनपच्चत्थिका 
च उद्धम्मं उब्बिनयं सत्थुसासनं दीपेन्ता समोसरन्ति वेसालिका वज्जिपृत्तका विय। यो भिक्खु तेसं पच्चत्थिकानं लद्धि मद्दित्वा 
सकवाददीपनत्थाय तत्थ अवचरति, अज्झोगाहेत्वा विनिच्छयं पवत्तेति, सो सङ्गामावचरो नाम यसत्थेरो विय, तेन सङ्गामावचरेन 
भिक्खुना सङ्घं उपसङ्कमन्तेन नीचचित्तेन सङ्घो उपसङ्कमितब्बो । नीचचित्तेनाति मानद्भजं निपातेत्वा निहतमानचित्तेन। रजोहरणसमेनाति 
पादपुञ्छनसमेन, यथा रजोहरणस्स संकिलिड्ठे वा असंकिलिड्टे वा पादे पुञ्छियमाने नेव रागो न दोसो, एवं इड्डानिड्टेसु अरज्जन्तेन 
अदुस्सन्तेनाति अत्थो। यथापतिरूपे आसनेति यथापतिरूपं आसनं जत्वा अत्तनो पापुणनड्टाने थेरानं भिकखूनं पि्टि अदस्सेत्वा 
निसीदितब्बं। 


अनानाकथिकेनाति नानाविधं तं तं अनत्थकथं अकथेन्तेन। अतिरच्छानकथिकेनाति दिट्ठसुतमुतम्पि राजकथादिकं तिरच्छानकथं 
अकथेन्तेन। सामं वा धम्मो भासितब्बोति सङ्घसन्निपातद्ठाने कप्पियाकप्पियसन्निस्सिता वा 
रूपारूपपरिच्छेदसमथचारविपस्सनाचारड्डाननिसज्जवत्तादिनिस्सिता वा कथा धम्मो नाम। एवरूपो धम्मो सयं वा भासितब्बो, परो वा 
अज्झेसितब्बो । यो भिक्खु तथारूपिं कथं कथेतुं पहोति, सो वत्तब्बो “आवुसो, सङ्घमज्झम्हि पञ्हे उप्पन्ने त्वं कथेय्यासी”ति। अरियो वा 
तुण्हीभावो नातिमञ्जितब्बोति अरिया तुण्ही निसीदन्ता न बालपुथुज्जना विय निसीदन्ति, अञ्ञतरं कम्मद्ठानं गहेत्वाव निसीदन्ति। इति 
कम्मड्डानमनसिकारवसेन तुण्हीभावो अरियो तुण्हीभावो नाम, सो नातिमञ्जितब्बो, “कि कम्मड्ठानानुयोगेना"ति नावजानितब्बो, अत्तनो 
पतिरूपं कम्मड्ठानं गहेत्वाव निसीदितब्बन्ति अत्थो। 

न उपज्झायो पुच्छितब्बोति “को नाम तुय्हं उपज्झायो”ति न पुच्छितब्बो। एस नयो सब्बत्थ। न जातीति “खत्तियजातियो त्वं 
ब्राह्मणजातियो "ति एवं जाति न पुच्छितब्बा। न आगमोति “दीघभाणको त्वं मज्झिमभाणको"ति एवं आगमो न पुच्छितब्बो । 
कुलपदेसोपि खत्तियकुलादिवसेनेव वेदितब्बो। अत्रस्स पेमं वा दोसो वाति तत्र पुग्गले एतेसं कारणानं अञ्ञतरवसेन पेमं वा भवेय्य 
दोसो वा। 


नो परिसकप्पिकेनाति परिसकप्पकेन परिसानुविधायकेन न भवितब्बं, यं परिसाय रुच्चति, तदेव चेतेत्वा कप्पेत्वा न कथेतब्बन्ति 
अत्थो। न हत्थमुद्दा दस्सेतब्बाति कथेतब्बे च अकथेतब्बे च सञ्जाजननत्थं हत्थविकारो न कातब्बो। 


अत्थं अनुविधियन्तेनाति विनिच्छयपटिवेधमेव सल्लक्खेन्तेन, “इदं सुत्तं उपलब्भति, इमस्मिं विनिच्छये इदं वक्खामी "ति एवं 
परितुलयन्तेन निसीदितब्बन्ति अत्थो। न च आसना वुड्ठातब्बन्ति न आसना बुट्ठाय सन्निपातमण्डले विचरितब्बं। विनयधरे हि उड्टिते 
सब्बा परिसा वुडुहन्ति, तस्मा न बुट्ठातब्बं। न वीतिहातब्बन्ति न विनिच्छयो हापेतब्बो। न कुम्मग्गो सेवितब्बोति न आपत्ति दीपेतब्बा । 
असाहसिकेन भवितब्बन्ति न सहसा कारिना भवितब्बं, न सहसा दुरुत्तवचनं कथेतब्बन्ति अत्थो। वचनक्खमेनाति दुरुत्तवाचं 
खमनसीलेन। हितपरिसक्किनाति हितेसिना हितगवेसिना करुणा च करुणापुब्बभागो च उपड्टापेतब्बोति अयं पदद्वयेपि अधिप्पायो। 
अनसुरुत्तेनाति न असुरुत्तेन, असुरुत्तं वुच्चति विग्गाहिककथासङ्कातं असुन्दरवचनं, तं न कथेतब्बन्ति अत्थो। अत्ता परिग्गहेतब्बोति 
“विनिच्छिनितुं बूपसमेतुं सक्खिस्सामि नु खो, नोति एवं अत्ता परिग्गहेतब्बो, अत्तनो पमाणं जानितब्बन्ति अत्थो। परो परिग्गहेतब्बोति 
““लज्जिया नु खो अयं परिसा सक्का सञ्ञापेतुं, उदाह नो”ति एवं परो परिग्गहेतब्बो। चोदको परिग्गहेतब्बोति “धम्मचोदको नु खो, 
नो”ति एवं परिग्गहेतब्बो | चुदितको परिग्गहेतब्बोति “धम्मचुदितको नु खो, नोति एवं परिग्गहेतब्बो। अधम्मचोदको परिग्गहेतब्बोति 
तस्स पमाणं जानितब्बं। सेसेसुपि एसेव नयो। 


वुत्तं अहापेन्तेनाति चोदकचुदितकेहि वुत्तवचनं अहापेन्तेन। अवुत्तं अपकासेन्तेनाति अनोसटं वत्थुं अपकासेन्तेन । मन्दो 
हासेतब्बोति मन्दो मोमूळहो पग्गण्हितब्बो, “ननु त्वं कुलपुत्तो "ति उत्तेजेत्वा अनुयोगवत्तं कथापेत्वा तस्स अनुयोगो गण्हितब्बो। भीरु 
अस्सासेतब्बोति यस्स सङ्घमज्झं वा गणमज्झं वा अनोसटपुब्बत्ता सारज्जं उप्पज्जति, तादिसो “मा भायि, विस्सत्थो कथयाहि, मयं ते 
उपत्थम्भा भविस्सामा”ति वत्वापि अनुयोगवत्तं कथापेतब्बो। चण्डो निसेधेतब्बोति अपसारेतन्बो तज्जेतब्बो। असुचि विभावेतब्बोति 
अलज्जि पकासेत्वा आपत्ति देसापेतब्बो उजुमद्वेनाति यो भिक्खु उजु सीलवा कायवङ्कादिरहितो, सो मद्दवेनेव उपचरितब्बो। धम्मेसु च 
पुग्गलेसु चाति एत्थ यो धम्मगरुको होति, न पुग्गलगरुको, अयमेव धम्मेसु च पुग्गलेसु च मज्झत्तोति वेदितब्बो। सेसं सुविञ्ञेय्यमेव | 


इति विनयसङ्गहसंवण्णनाभूते विनयालङ्कारे 
चोदनादिविनिच्छयकथालङ्कारो नाम 
एकतिंसतिमो परिच्छेदो। 


३२. गरुकापत्तिवुद्रानविनिच्छयकथा 
पटिच्छन्नपरिवासकथा 


२३६. एवं चोदनादिविनिच्छयं कथेत्वा इदानि गरुकापत्तिवुड्ठानविनिच्छयं कथेतुं “गरुकापत्तिवुट्ठान ˆ न्तिआदिमाह। तत्थ गरु 
अलहुकं पटिकरणं एतिस्सा आपत्तियाति गरुका, आपज्जितब्बाति आपत्ति, गरुका च सा आपत्ति चाति गरुकापत्ति, बुट्ठहते बुड़ानं, 
गरुकापत्तिया बुट्ठानं गरुकापत्ति वुड्ठानं। कि तं? सङ्घादिसेसापत्तितो परिसुद्धभावो। तेनाह “परिवासमानत्तादीहि विनयकम्मेहि 
गरुकापत्तितो वुट्ठान न्ति । किञ्चापि चतुब्बिधो परिवासो, अप्पटिच्छन्नपरिवासो पन इध नाधिप्पेतोति आह “तिविधो परिवासो”ति। 
तथा हि वुत्तं समन्तपासादिकायं (चूळव° अट्ट० ७५) “तत्थ चतुब्बिधो परिवासो -- अप्पटिच्छन्नपरिवासो पटिच्छन्नपरिवासो 
सुद्भन्तपरिवासो समोधानपरिवासोति । तेसु “यो सो, भिक्खवे, अञ्जोपि अञ्जतित्थियपुब्बो इमस्मिं धम्मविनये आकङ्कति पब्बज्जं, 

आकङ्कति उपसम्पदं, तस्स चत्तारो मासे परिवासो दातब्बो'ति एवं महाखन्धके (महाव० ८६) वृत्तो तित्थियपरिवासो 
अप्पटिच्छन्नपरिवासो नाम। तत्थ यं वत्तब्बं, तं बुत्तमेव। अयं पन इध अनधिप्पेतो'ति। इतो परं अट्ठकथायं वुत्तनयेनेव सुविञ्जेय्योति 
तस्मा दुन्बिञ्जेस्यट्ठानेयेव वण्णयिस्साम। 


२३७. एवं यो यो आपन्नो होति, तस्स तस्स नामं गहेत्वा कम्मवाचा कातब्बाति एतेन पाळियं सब्बसाधारणवसेन “सुणातु 
मे, भन्ते, सङ्घो, अयं इत्थन्नामो भिक्खू "ति च “यदि सङ्घस्स पत्तकल्लं, सङ्घो इत्थन्नामस्स भिक्खुनो”ति च आगतेपि 
कम्मवाचाभणनकाले तथा अभणित्वा “अयं बुद्धरक्खितो भिक्खू "ति च “इमस्स बुद्धरक्खितस्स भिक्खुनोति च एवं सकसकनामं 
उद्भरित्वाव कम्मवाचा कातब्बाति दस्सेति। 


माळकसीमायमेव वत्तं समादातब्बं, न ततो बहि। कस्मा? “अञ्ञत्थ कम्मवाचा अञ्ञत्थ समादान”न्ति वत्तब्बदोसप्पसङ्गतो। 
असमादिन्नवत्तस्स आरोचनासम्भवतो, माळकसीमाय सन्निपतितानं भिक्खूनं एकस्सपि अनारोचने सति रत्तिच्छेदसम्भवतो च। 
परिवासं समादियामि, वत्तं समादियामीति इमेसु द्वीसु पदेसु एकेकेन वा उभोहि पदेहि वा समादातनब्बं। कथं विञ्जायतीति चे? 
“एकपदेनपि चेत्थ निक्खित्तो होति परिवासो, द्वीहि पन सुनिक्खित्तोयेव, समादानेपि एसेव नयो”ति वक्खमानत्ता । समादियित्वा तत्थेव 
सङ्घस्स आरोचेतब्बं, न तत्थ अनारोचेत्वा अञ्जत्थ गन्तब्बं। कस्मा? वुड्टिताय परिसाय पुन सन्निपातेतुं दुक्करत्ता, एकस्सपि भिक्खुनो 
अनारोचेत्वा अरुणुड्टापने सति रत्तिच्छेदकरत्ता। 


आरोचेन्तेन एवं आरोचेतब्बन्ति सम्बन्धो। “अहं भन्ते...पे०... सङ्घो धारेतू"ति एत्तकमेव वत्वा याचने विय “दुतियम्पि ततियम्पी”ति 
अवृत्तत्ता अच्चायिककरणे सति एकवारं आरोचितेपि उपपन्नमेवाति दडुब्बं । वेदियामहं भन्ते, वेदियतीति मं सङ्घो धारेतूति एत्थ 
“वबेदियामीति चित्तेन सम्पटिच्छित्वा सुखं अनुभवामि, न तप्पच्चया अहं दुक्खितोति अधिप्पायो"ति सारत्थदीपनियं (सारत्थ० टी० 
चूळवग्ग ३.९७) वृत्तं। एत्थ च “सुखं वेदेमि वेदन" न्तिआदीसु विय पि-सद्दो अनुभवनत्थो होति। वजिरबुद्धिटीकायं (वजिर० टी० 
चूळवग्ग ९७) पन “वेदियामीति जानेमि, चित्तेन सम्पटिच्छित्वा सुखं अनुभवामि, न तप्पच्चया अहं दुक्खितोति अधिप्पायोति 
लिखित' न्ति वुत्तं। एत्थ पन “दीपङ्करो लोकविद्‌ 'तिआदीसु विय जाणत्थो अनुभवनत्थो च। विमतिविनोदनियं (वि० वि० टी० चूळवग्ग 
२.९७) पन “बेदियामहन्ति जानापेमहं, आरोचेमीति अत्थो, अनुभवामीतिपिस्स अत्थं वदन्ति। पुरिमं पन पसंसन्ति 
आरोचनवचनत्ता”ति। एत्थ तु - 


“सम्पन्नं सालिकेदारं, सुवा खादन्ति ब्राह्मण। 
पटिवेदेमि ते ब्रह्मे, न नं वारेतुमुस्सहे”ति॥ - 


आदीसु विय आरोचनत्थोति दडुब्बो। 


आरोचेत्वा...पे०... निक्खिपितब्बन्ति दुक्कटपरिमोचनत्थं वुत्तं । केचि पन “तदहेव पुन वत्तं समादियित्वा अरुणं उट्टापेतुकामस्स 
रत्तिच्छेदपरिहारत्थम्पी”ति वदन्ति। यस्स माळके नारोचितं, तस्स आरोचेत्वा निक्खिपितब्बं। यस्स आरोचितं, तस्स पुन आरोचनकिच्चं 
नत्थि, केबलं निक्खिपितब्बमेव। “सभागा भिक्खू वसन्ती" ति वुत्तत्ता विसभागानं वसनट्ठाने वत्तं असमादियित्वा बहि एव कातुम्पि 
वट्टतीति ददुब्बं। द्वे लेड्रुपाते अतिक्कमित्वाति इदं विहारे भिक्खूनं सज्झायादिसदसवनूपचारविजहनत्थं वृत्तं, महामग्गतो ओक्कम्माति 
इद्‌ मग्गपटिपन्नानं भिक्खूनं सवनूपचारातिक्कमनत्थं, गुम्बेन वातिआदि दस्सनूपचारविजहनत्थं। सोपि केनचि कम्मेन पुरेअरुणे एव 
गच्छतीति इमिना आरोचनाय कताय सब्बेसु भिक्खूसु बहिविहारं गतेसुपि ऊनेगणेचरणदोसो वा विप्पवासदोसो वा न होति 
आरोचनत्थत्ता सहवासस्साति दस्सेति। तेनाह “अयज्चा तिआदि। अनिक्खित्तवत्तेन अन्तोउपचारगतानं सब्बेसम्पि आरोचेतब्बा । 
“अयं निक्खित्तवत्तस्स परिहारो” ति वुत्तं, तत्थ निक्खित्तवत्तस्साति वत्तं निक्खिपित्वा परिवसन्तस्साति अत्थो। अयं पनेत्थ थेरस्स 
अधिप्पायो - वत्तं निक्खिपित्वा परिवसन्तस्स उपचारगतानं सब्बेसं आरोचनकिच्चं नत्थि, दि्टरूपानं सुतसद्दानं आरोचेतब्बं, 
अदिट्ठअसुतानम्पि अन्तोद्वादसहत्थगतानं आरोचेतब्बं । इदं वत्तं निक्खिपित्वा परिवसन्तस्स लक्खणन्ति । थेरस्साति महापदुमत्थेरस्स। 


२३८. कुक्कुच्चविनोदनत्थायाति इमेसु पटिच्छन्नदिवसप्पमाणेन परिवसितदिवसेसु “सियुं नु खो तिविधरत्तिच्छेदकारणयृत्तानि 

कानिचि दिवसानि, एवं सति अपरिपुण्णपरिवासदिवसत्ता न मानत्तारहो भवेय्य, असति च मानत्तारहभावे मानत्तं दिन्नम्पि 
अदिन्नंयेव भवेय्य, एवञ्च सति आपन्नापत्तितो वुड़ानं न भवेय्या"ति इमस्स विनयकुक्कुच्चस्स विनोदनत्थाय। एकेन वा द्वीहि वा तीहि 
वा दिवसेहि अधिकतरानि दिवसानि परिवसित्वा ननु चायं परिवुत्थपरिवासो, तस्मानेन मानत्तमेव याचितब्बं, अथ कस्मा वत्तं 
समादियित्वा मानत्तं याचितब्बन्ति आहाति चोदनं मनसि करोन्तेन वृत्तं “अयञ्हि वत्ते समादिन्ने तिआदि। हि यस्मा अयं भिक्खु वत्ते 
समादिन्ने एव मानत्तारहो होति, न असमादिन्ने, इति तस्मा वत्तं समादियित्वा मानत्तं याचितब्बन्ति सम्बन्धो । ननु च कम्मवाचायं “सो 
परिवुत्थपरिवासो सङ्घं मानत्तं याचति””इच्वेव वृत्तं, न वुत्तं “समादिन्नवत्तो”ति, अथ कस्मा “वत्ते समादिन्ने एव मानत्तारहो होती”ति 
बुत्तन्ति चोदनं सन्धायाह “निक्खित्तवत्तेन परिवुत्थत्ता”ति। यस्मा अयं भिक्खु निक्खित्तवत्तेन हुत्वा परिवुत्थो होति, नो 
अनिक्खित्तवत्तेन, तस्मा निक्खित्तवत्तेन हुत्वा परिवुत्थत्ता अयं भिक्खु वत्ते समादिन्ने एव मानत्तारहो होति, नो असमादिन्नेति योजना। 
तथा हि वृत्तं “अनिक्खित्तवत्तस्स पन पुन समादानकिच्चं नत्थि। सो हि पटिच्छन्नदिवसातिक्कमेनेव मानत्तारहो होति, तस्मा 
तस्स मानत्तं दातब्बमेवा”ति। 


चतूहि पञ्चहि वा भिक्खूहि सद्धिन्ति ऊनेगणेचरणदोसा विमुच्चनत्थं | परिक्खित्तस्स विहारस्स परिक्खेपतोतिआदि किञ्चापि 
पाळियं नत्थि, अथ खो अट्टकथाचरियानं वचनेन तथा एव पटिपज्जितब्बन्ति च वुत्तं । “अत्थिभावं सल्लक्खेत्वाति द्वादसहत्थे उपचारे 
सल्लक्खेत्वा, अनिक्खित्तवत्तानं उपचारसीमाय आगतभावं सल्लक्खेत्वा सहवासादिकं वेदितब्बन्ति च वुत्तं। निक्खिपन्तेन आरोचेत्वा 
निक्खिपितब्बं पयोजनं अत्थी'ति च वृत्तं, न पन तं पयोजनं दस्सित "न्ति वजिरबुद्धिटीकायं (वजिर० टी० चूळवग्ग ९७) वुत्तं, 
वत्तभेददुक्कटा मुच्चनपयोजनं होतीति वेदितब्बं। 


२३९. अब्भानं कातुं न वट्टतीति कतम्पि अकतमेव होतीति अत्थो। “तेनापि वत्तं समादियित्वा आरोचेत्वा अब्भानं 
याचितब्ब' न्ति वुत्तत्ता अब्भानयाचनत्थं मानत्तस्स समादियनकालेपि आरोचेतब्बमेव। पुब्बे मानत्तचारितकाले आरोचितमेवाति 
अनारोचेत्वा अब्भानं न याचितब्बन्ति विज्ञायति। एवं मानत्तयाचनकालेपि परिवासं समादियित्वा आरोचेतब्बमेवाति दडुब्बं 


२४०. चिण्णमानत्तो भिक्खु अब्भेतब्ब्रोति चिण्णमानत्तस्स च अब्मानारहस्स च निन्नानाकरणत्ता वुत्तं। अञ्जथा “अब्भानारहो 
अब्भेतब्बो”ति वत्तब्बं सिया। उक्खेपनीयकम्मकतोपि अत्तनो लद्भिगगहणवसेन सभागभिक्खुम्हि सति तस्स अनारोचापेतुं न लभति। 


“-अनन्तरायिकस्स पन अन्तरायिकसञ्जाय छादयतो अच्छन्नावा”ति पाठो। अवेरिभावेन सभागो अवेरिसभागो। 
“ससभागसङ्घादिसेसं आपन्नस्स पन सन्तिके आवि कातुं न वट्टती”ति पसङ्गतो इधेव पकासितं। लहुकेसु पटिक्खेपो नत्थि। तत्थ जत्तिया 
आवि कत्वा उपोसथं कातुं अनुञ्ञजातत्ता लहकसभागं आवि कातुं वट्टतीति । सभागसङ्घादिसेसं पन जत्तिया आरोचनं न वट्टतीति किर। 
“तस्स सन्तिके तं आपत्ति पटिकरिस्सतीति (महाव० १७१) वुत्तत्ता लहुकस्सेवायं समनुञ्ञाता। न हि सक्का सुद्धस्स एकस्स सन्तिके 
सङ्घादिसेसस्स पटिकरणं कातु "न्ति लिखितं । लहुकेसुपि सभागं आवि कातुं न वट्टतीति। तस्मा एव हि जत्तिया आविकरणं अनुञ्ञातं, 
इतरथा तं निरत्थकं सिया। अञ्ञमञ्जारोचनस्स वट्टति, ततो न वट्टतीति दीपनत्थमेव जत्तिया आविकरणमनुञ्ञातं, तेनेव इध 
"“सभागसङ्घादिसेसं आपन्नस्सा”तिआदि वृत्तं, अयमत्थो “एत्तावता ते द्वे निरापत्तिका होन्ति, तेसं सन्तिके सेसेहि सभागापत्तियो 
देसेतब्बा”ति वचनेन कङ्कावितरणियम्पि (कङ्का अट्ड० निदानवण्णना) पकासितोव। सङ्घादिसेसं पन जत्तिया आरोचेत्वा उपोसथं कातुं 
वट्टति। तस्सा जत्तिया अयमत्थो - यदा सुद्ध भिकखुं पस्सिस्सति, तस्स सन्तिके अञ्ञमञ्जारोचनवसेन पटिकरिस्सति, एवं पटिकते “न 
च, भिक्खवे, सापत्तिकेन पातिमोक्खं सोतब्बं, यो सुणेय्य, आपत्ति दुक्कटस्सा”ति (चूळव० ३८६) वुत्तापत्तितो मोक्खो होति, तस्मा 
“गरुकं वा होतु लहुकं वा, जत्तिया आवि कातुं वट्टती”ति वुत्तं। उभोसु नयेसु युत्ततरं गहेतब्बं। “नामञ्चेव आपत्ति चाति तेन तेन 
बीतिक्कमेनापन्नापत्ति आपत्ति। नामन्ति तस्सा आपत्तिया नाम” न्ति लिखितं। आरोचेत्वा निक्खिपितब्बन्ति एत्थ आरोचनं 
वत्तभेददुक्कटपरिहरणप्पयोजनन्ति वेदितब्बं 


“सतियेव अन्तराये अन्तरायिकसञ्जी छादेति, अच्छन्ना होति। अन्तरायिकस्स पन अन्तरायिकसञ्ञाय वा अनन्तरायिकसञ्ञाय 
वा छादयतो अच्छन्नावा”तिपि पाठो। अवेरीति हितकामो । उद्धस्ते अरुणेति उद्टिते अरुणे। सुद्धस्स सन्तिकेति सभागसङ्घादिसेसं 
अनापन्नस्स सन्तिके । वत्थुन्ति असुचिमोचनादिवीतिक्कमं | सुक्कविस्सट्टीति वत्थु चेव गोत्तञ्चाति “सुक्कविस्सट्टी”ति इदं 

असुचिमोचनलक्खणस्स वीतिक्कमस्स पकासनतो वत्थु चेव होति, सजातियसाधारणविजातियविनिवत्तसभावाय सुक्कविस्सट्टिया 
एव पकासनतो गोत्तञ्च होतीति अत्थो। गं तायतीति हि गोत्तं। सङ्घादिसेसोति नामञ्चेव आपत्ति चाति सङ्घादिसेसोति तेन तेन 
बीतिक्कमेन आपन्नस्स आपत्तिनिकायस्स नामपकासनतो नामञ्चेव होति, आपत्तिसभावतो आपत्ति च। 


सुद्धस्साति सभागसङ्घादिसेसं अनापन्नस्स, ततो बुद्धितस्स वा। अञ्ञस्मिन्ति सुद्धन्तपरिवासवसेन आपत्तिवुद्ठानतो अञ्जस्मिं 
आपत्तिवुद्ठाने | पटिच्छादियित्थाति पटिच्छन्ना। का सा? आपत्ति | दिवसादीहि परिच्छिन्दित्वा वसनं परिवासो। को सो? विनयकम्मकरणं । 
पटिच्छन्नाय आपत्तिया परिवासो पटिच्छन्नपरिवासो। 


पटिच्छन्नपरिवासकथा निद्टिता। 
सुद्धन्तपरिवासकथा 


२४२. सुज्झनं सुद्धो, को सो? आपत्तिविगमो। अमति ओसानभावं गच्छतीति अन्तो, सुद्धो अन्तो यस्स परिवासस्साति सुद्धन्तो, 
सुद्भन्तो च सो परिवासो चाति सुद्धन्तपरिवासो, सुद्धकालं परियन्तं कत्वा असुद्धभकालप्पमाणेन परिच्छिन्दित्वा कतपरिवासो। 


सुद्धन्तपरिवासकथा निट्टिता। 
ओधानसमोधानपरिवासकथा 


२४३. समोधीयते समोधानं, नानाकालिका नानावत्थुका आपत्तियो अग्घादिवसेन समोधानं एकीकरणं, समोधानेत्वा कतो परिवासो 
समोधानपरिवासोति विग्गहो । कम्मवाचायं “पटिकस्सितो सङ्घेन इत्थन्नामो भिक्खु अन्तरा सम्बहुलानं आपत्तीनं अप्पटिच्छन्नानं 
मूलायपटिकस्सना, खमति सङ्घस्स, तस्मा तुण्ही, एवमेतं धारयामीति एत्थ गत्यत्थधातुया कम्मनि च नयनत्थधातुया कम्मनि च 
तदत्थसम्पदाने च विभत्तिपरिणामे चाति इमेसु चतूसु ठानेसु आयादेसस्स वुत्तत्ता, पटिपुब्बकसधातुया च नयनत्थत्ता “मूलाया"ति इदं 
“पटिकस्सितो”ति एत्थ कम्मं, तस्मा “पटिकस्सितो...पे०... मूलाय” इति एत्तकमेव भवितब्बं, न “मूलायपटिकस्सना"ति एवं मञ्जमाना 
सहविदुनो “पटिकस्सना”ति इदं अधिकन्ति वा वदेय्युं मक्खेय्यु वा, न पनेतं वत्तब्बं । नवपाठेसुयेव अयं पाठो सद्दलक्खणयुत्तो वा अयृत्तो 
बाति चिन्तेतब्बो, न पन पाव्ठियड्डकथादितो आगतेसु पोराणपाठेसु । तेसु पन कथं योजियमानो अयं पाठो सद्दयुत्तिया च अत्थयुत्तिया च 
समन्नागतो भवेय्याति योजनाकारोयेव चिन्तेतब्बो। अयञ्च पाठो पोराणपाळिपाठोव, तस्मा “मूलायपटिकस्सना”ति इदं करणवसेन 
विपरिणामेत्वा “मूलायपटिकस्सनाय पटिकस्सितो"ति योजेतब्बं। 


कथं पनेतस्स पोराणपाठभावो जानितब्बोति? पकरणे आगतत्ता। वुत्तञ्हि विमतिविनोदनियं (वि० वि० टी० चूळवग्ग २.१०२) 
““पाळियं पटिकस्सितो सङ्घेन उदायि भिक्खु अन्तरा एकिस्सा आपत्तिया...पे०... मूलायपटिकस्सनाति इदं करणवसेन विपरिणामेत्वा 
मूलायपटिकस्सनाय पटिकस्सितोति योजेतब्ब"न्ति। अथ वा “मूलाय पटिकस्सना मूलायपटिकस्सना"ति अलुत्तसमासवसेन उत्तरपदेन 
समासं कत्वा सङ्घेन इत्थन्नामो भिक्खु अन्तरा सम्बहुलानं आपत्तीनं अप्पटिच्छन्नानं हेतु पटिकस्सितो। सा मूलायपटिकस्सना खमति 
सङ्घस्साति योजेतब्बं । तथा हि वुत्तं तत्थेव (वि० वि० टी० चूळवग्ग २.१०२) “अथ वा मूलायपटिकस्सना खमति सङ्घस्साति उत्तरपदेन 
सह पच्चत्तवसेनेव योजेतुम्पि वट्टती”ति। 


तं देन्तेन पठमं मूलाय पटिकस्सित्वा पच्छापरिवासो दातब्बोति एत्थ तं ओधानसमोधानपरिवासं देन्तेन पठमं तं भिक्खु मूलाय 
पटिकस्सित्वा मूलदिवसे आकड्डित्वा तस्स अन्तरापत्तिया समोधानपरिवासो दातब्बोति अत्थो। यथा कि विमतिविनोदनियं (वि० वि० टी० 
चूळवग्ग २.१०२) “उदायि भिक्खु अन्तरा एकिस्सा आपत्तिया...पे०... मूलाय पटिकस्सित्वाति एत्थ अन्तरा एकिस्सा आपत्तिया हेतुभूताय 
उदायिं भिक्खुं मूलाय पटिकस्सित्वा मूलदिवसे आकङित्वा तस्सा अन्तरापत्तिया समोधानपरिवासं देतूति योजना" ति वुत्तं । 
महासुमत्थेरवादे आविकारापेत्वा विस्सज्जेतब्बोति तस्स अतेकिच्छभावं तेनेव सङ्घस्स पाकटं कारेत्वा लज्जीगणतो वियोजनवसेन 
विस्सज्जेतब्बोति अत्थो। 

ओधानसमोधानपरिवासकथा निद्ठिता। 
अग्घसमोधानपरिवासकथा 


२४४. अग्घेन अग्घवसेन अरहवसेन समोधानं अग्घसमोधानं, आपन्नासु सम्बहुलासु आपत्तीसु या आपत्तियो 
चिरतरप्पटिच्छन्नायो, तासं अग्घेन समोधाय तासं रत्तिपरिच्छेदवसेन अवसेसानं ऊनतरप्पटिच्छन्नानं आपत्तीनं परिवासो दीयति, अयं 
बुच्चति अग्घसमोधानो । सतं आपत्तियोति कायसंसग्गादिवसेन एकदिवसे आपन्ना सतं आपत्तियो। दससतन्ति सहस्सआपत्तियो। 
रत्तिसतं छादयित्वानाति योजेतब्बं । “ अग्घसमोधानो नाम सभागवत्थुकायो सम्बहुला आपत्तियो आपन्नस्स बहुरत्ति पटिच्छादितापत्तियं 
निक्खिपित्वा दातब्बो, इतरो नानावत्थुकानं वसेनाति अयमेतेसं विसेसो "ति वजिरबुद्धिटीकायं (वजिर० टी० चूळवग्ग्ग १०२) वृत्तं । 


अग्घसमोधानपरिवासकथा निद्टिता। 


२४६. लिङ्गपरिवत्तनककथायं यदि कस्सचि भिकखुनो इत्थिलिङ्गं पातु भवेय्य, किं तेन पुन उपज्झा गहेतब्बा, पुन उपसम्पदा 
कातब्बा, कि भिक्खूपसम्पदातो पट्ठाय वस्सगणना कातब्बा, उदाहु इतो पट्टायाति पुच्छाय सति तं परिहरितुमाह “सचे”तिआदि। एवं सन्ते 
सा भिक्खुनी भिकखूनं मज्झेयेव वसितब्बं भवेय्याति चोदनं सन्धायाह “अप्पतिरूप न्तिआदि। एवं सन्ते भिक्खुभूतकाले 
आपज्जितापत्तियो कथं कातब्बाति चोदनं मनसि कत्वा आह “या देसनागामिनियो वा”तिआदि। तत्थ भिक्खूनं भिक्खुनीहि 
साधारणाति सञ्चरित्तादयो। असाधारणाति सुक्कविस्सद्टिआदयो। होतु भगवतो अनुञ्जातवसेन लिङ्गे परिवत्ते असाधारणापत्तीहि 
वुद्धितभावो, पुन पकतिलिङ्गे उप्पन्ने पुन आपत्ति सियाति आसङ्कं परिहरितुं “पुन पकतिलिङ्गेतिआदि वुत्तं। इदानि तमत्थं पाळिया 
साधेतुं “वुत्तञ्चेतन्तिआदिमाह। तस्सत्थो पठमपाराजिकवण्णनाय टीकासु (सारत्थ० टी० २.६९; वजिर० टी० पाराजिक ६९) 
वुत्तनयेनेव दडुब्बो, इध पन गरुकापत्तिवुड्ानकथाभूतत्ता सायेव कथा वुच्चते | 


२४७. तत्थ भिक्खुनीहि साधारणाय पटिच्छन्नाय आपत्तियाति सञ्चरित्तादिआपत्तिया, हेत्वत्थे चेतं करणवचनं । 
परिवसन्तस्साति अनादरे सामिवचनं । पक्खमानत्तमेव दातब्बं, न पुन परिवासो दातब्बो भिक्खुनिभावे अपरिवासारहत्ताति अधिप्पायो। 
मानत्तं चरन्तस्साति अनादरेयेव सामिवचनं, छारत्तमानत्ते आचिण्णेयेव परिवत्तति, पुन पक्खमानत्तमेव दातब्बन्ति। तेन वक्खति “सचे 
चिण्णमानत्तस्सा"तिआदि। अकुसलविपाके परिक्खीणेति पुरिसिन्द्रियस्स अन्तरधानं सन्धाय वृत्तं। इत्थिन्द्रियपतिट्ठानं पन 
कुसलविपाकमेव। वुत्तञ्हि अट्टकथायं “उभयम्पि अकुसलेन अन्तरधायति, कुसलेन पटिलब्भती"ति। छारत्तं मानत्तमेव दातब्बं, न 
परिवासो दातब्बो, न वा पक्खमानत्तं दातब्बं । 


“अयं पन विसेसो"ति वत्वा तं विसेसं दस्सेतुमाह “सचेतिआदि । परिवासदानं नत्थि, छारत्तं मानत्तमेव दातब्बं। कस्मा? 
भिक्खुनिकाले पटिच्छन्नत्ता। भिक्खुकाले छन्नायेव हि आपत्ति परिवासारहा होति, नो भिक्खुनिकालेति अयमेतासं विसेसो । पक्खमानत्तं 
चरन्तियाति अनादरे सामिवचनं, पकखमानत्ते आचिण्णेयेवाति अत्थो। तथा हि वक्खति “चिण्णमानत्ताया"तिआदि। छारत्तं मानत्तं 
चरन्तस्सातिआदि वृत्तनयमेव। 


परिवासविनिच्छयकथा 


इदानि सङ्घादिसेसापत्ति यस्मा सावसेसगरुकापत्ति होति सतेकिच्छा, तस्मा यथा नाम रोगातुरो पुग्गलो किञ्चि अत्तनो 
हितसुखकारणं कातुं न सक्कोति, तमेनं कारुणिको तिकिच्छको करुणासञ्चोदितो तिकिच्छं कत्वा गेलञ्जतो वुड्डापेत्वा हितसुखं जनेति, 
एवं सङ्घादिसेसापत्तिसमङ्गी पुग्गलो आणावीतिक्कमन्तरायिकभावतो सग्गमोक्खमग्गं सोधेतुं न सक्कोति, तमेनं महाकारुणिको भगवा 
महाकरुणाय सञ्चोदितमानसो अनेकेहि नयेहि आपत्तितो बुट्ठानं कत्वा सग्गमोक्खसुखे पतिट्टपेति, भगवतो अधिप्पायञ्जुनो 
अट्टकथाचरियापि अनेकेहि कारणेहि भगवतो वचनस्स अत्थं पकासेत्वा विसुद्धकामानं नयं देन्ति, तथा टीकाचरियादयोपि । एवं दिन्ने पन 
नये योनिसो मनसि कातुं सक्कोन्ता पण्डिता यथानुसिट्टं पटिपज्जन्ति, असक्कोन्ता अञ्ञथा अत्थं गहेत्वा न यथानुसिड्टं पटिपज्जन्ति, तेसं 
दिट्ठानुगति अनुगच्छन्ता सिस्सादयोपि तथेव करोन्ति, तस्मा भगवतो वचनञ्च पुब्बेनापरं संसन्दित्वा अद्दकथाटीकादिवचनञ्च सम्मा 


www.tipitaka.org Vipassana Research Institute 


Page 231 sur 310 


तुलयित्वा तथतो भगवतो अधिप्पायं जत्वा यथानुसिट्ट पटिपज्जन्तेहि गरुकापत्तितो बुडुहनत्थं योगो करणीयो । 


तस्मा यदा भिक्खू आगच्छन्ति विनयधरस्स सन्तिकं “गरुकापत्तिवुद्ठान॑ करिस्सामा"ति, तदा विनयधरेन “त्वं कतरापत्ति 
आपन्नो”ति पुच्छितब्बो । “सङ्घादिसेसं आपन्नो "ति वृत्ते “कतरसङ्घादिसेस न्ति पुच्छित्वा “इमं नामा“ति वृत्ते सुक्कविस्सट्टियं 
मोचेतुकामचेतना, उपक्कमो, मुच्चनन्ति तीणि अङ्गानि। कायसंसग्गे मनुस्सित्थी, इत्थिसञ्जिता, कायसंसग्गरागो, तेन रागेन वायामो, 
हत्थग्गाहादिसमापज्जनन्ति पञ्च अङ्गानि । दुडुल्लवाचायं मनुस्सित्थी, इत्थिसञ्जिता, दुहुल्लवाचस्सादरागो, तेन रागेन ओभासनं, 
तङ्कणविजाननन्ति पञ्च अङ्गानि। अत्तकामे मनुस्सित्थी, इत्थिसञ्जिता, अत्तकामपारिचरियाय रागो, तेन रागेन वण्णभणनं, 
तङ्कणविजाननन्ति पञ्च अङ्गानि। सञ्चरित्ते येसु सञ्चरित्तं समापज्जति, तेसं मनुस्सजातिकता, नालंवचनीयता, 
पटिग्गण्हनवीमंसनपच्चाहरणानीति पञ्च अङ्गानि। कुटिकारे उल्लित्तादीनं अञ्ञतरता, हेड्रिमपमाणसम्भवो, अदेसितवत्थुकता, 
पमाणातिक्कन्तता, अत्तुद्देसिकता, वासागारता, लेपघटनाति सत्त पमाणयुत्तादीसु छधा अङ्गानि। विहारकारे तानियेव छ अङ्गानि। दुड॒दोसे 
यं चोदेति, तस्स उपसम्पन्नोति सङ्ख्युपगमनं, तस्मिं सुद्धसञ्जिता, येन पाराजिकेन चोदेति, तस्स दिट्ठादिवसेन अमूलकता, 
चावनाधिप्पायेन सम्मुखाचोदना, तस्स तङ्कणविजाननन्ति पञ्च अङ्गानि। अञ्जभागिये अञ्जभागियस्स अधिकरणस्स कञ्चिदेसं 
लेसमत्तं उपादियनता, पुरिमानि पञ्चाति छ अङ्गानि। सङ्घभेदे भेदाय परक्कमनं, धम्मकम्मेन समनुभासनं, कम्मवाचापरियोसानं, 
अप्पटिनिस्सज्जनन्ति चत्तारि अङ्गानि। भेदानुवत्तके अङ्गेसु यथा तत्थ परक्कमनं, एवं इध अनुवत्तनन्ति चत्तारि अङ्गानि। दुब्बचे अङ्गेसु 
यथा तत्थ परक्कमनं, एवं इध अवचनीयकरणताति चत्तारि अङ्गानि। कुलदूसके अङ्गेसु यथा तत्थ परक्कमनं, एवं इध छन्दादीहि 
पापनन्ति चत्तारि अङ्गानि। इति इमानि अङ्गानि सोधेत्वा सचे अङ्गपारिपूरी होति, “सङ्घादिसेसो"ति वत्तब्बो। नो चे, “नायं सङ्घादिसेसो, 
थुल्लच्चयादीसु अञ्जतरापत्ती”ति वत्वा “नायं वुड्ठानगामिनी, देसनागामिनी अयं आपत्ति, तस्मा पतिरूपस्स भिक्खुस्स सन्तिके 
देसेही ति वत्वा देसापेतब्बो । 


अथ पन अनापत्तिच्छाया पञ्जायति, ““अनापत्ती”ति वत्वा उय्योजेतब्बा। सचे पन सङ्घादिसेसच्छाया पञ्जायति, “त्वं इमं आपत्ति 
आपज्जित्वा छादेसि, न छादेसी”ति पुच्छित्वा “न छादेमी”ति वृत्ते “तेन हि त्वं न परिवासारहो, मानत्तारहोव होती 'ति वत्तब्बो। 
“छादेमी "ति पन वुत्ते “दससु आकारेसु अञ्ञतरकारणेन छादेसि, उदाहु अञ्जकारणेना"ति पुच्छित्वा “दससु अञ्जतरकारणेनाः ति वृत्ते 
“एवम्पि मानत्तारहो होति, न परिवासारहो "ति वत्तब्बो। अथ “अञ्जकारणेना”ति वदति, एवं सन्तेपि “त्वं आपत्तिआपन्नभावं जानन्तो 
पटिच्छादेसि, उदाहु अजानन्तो”ति पुच्छित्वा “अजानन्तो पटिच्छादेमी"ति वृत्ते च “आपत्तिआपन्नभावं सरन्तो पटिच्छादेसि, उदाहृ 
विसरित्वा पटिच्छादेसी"ति पुच्छित्वा “विसरित्वा पटिच्छादेमी”ति वृत्ते च “आपत्तिआपन्नभावे वेमतिको हुत्वा पटिच्छादेसि, उदाहु 
निब्बेमतिको हुत्वा"ति पुच्छित्वा “वेमतिको हृत्वा”ति वुत्ते च “न त्वं परिवासारहो, मानत्तारहोव होती 'ति वत्तब्बो। 


अथ “जानन्तो पटिच्छादेमी”ति वृत्ते च “सरन्तो पटिच्छादेमी”ति वुत्ते च “निब्बेमतिको हुत्वा पटिच्छादेमी”ति वुत्त च “त्वं 
परिवासारहो”ति वत्तब्बो। वुत्तज्हेतं समुच्चयक्खन्धके (चूळव० १४४) “सो एवं वदति 'यायं, आवुसो, आपत्ति जानपटिच्छन्ना, धम्मिकं 
तस्सा आपत्तिया परिवासदानं, धम्मत्ता रुहति। या च ख्वायं, आवुसो, आपत्ति अजानप्पटिच्छन्ना, अधम्मिकं तस्सा आपत्तिया 
परिवासदानं, अधम्मत्ता न रुहति। एकिस्सा, आवुसो, आपत्तिया भिक्खु मानत्तारहो'”ति च, “सो एवं वदति “यायं आपत्ति 
सरमानपटिच्छन्ना, धम्मिकं तस्सा आपत्तिया परिवासदानं, धम्मत्ता रुहति। या च ख्वायं आपत्ति असरमानपटिच्छन्ना, अधम्मिकं तस्सा 
आपत्तिया परिवासदानं, अधम्मत्ता न रुहति। एकिस्सा, आवुसो, आपत्तिया भिक्खु मानत्तारहो'”ति च, “सो एवं बदति 'यायं, आवुसो, 
आपत्ति निब्बेमतिकपटिच्छन्ना, धम्मिकं तस्सा आपत्तिया परिवासदानं, धम्मत्ता रुहति। या च ख्वायं, आवुसो, आपत्ति 
वेमतिकपटिच्छन्ना, अधम्मिकं तस्सा आपत्तिया परिवासदानं, अधम्मत्ता न रुहति। एकिस्सा, आवुसो, आपत्तिया भिक्खुमानत्तारहो'”ति 
च। 


एवं परिवासारहभावं पकासेत्वा “अयं भिक्खु परिवासारहो, तीसु परिवासेसु कतरपरिवासारहो'ति चिन्तेत्वा “भिक्खु त्वं कति 
आपत्तियो छादेसी”ति पुच्छित्वा “एकं आपत्ति" न्ति वा “द्वे तीणि ततुत्तरि वा आपत्तियो छादेमी*ति वा वृत्ते “कतीहं त्वं आपत्ति 
पटिच्छादेसी "ति पुच्छित्वा “एकाहमेवाहं पटिच्छादेमी”ति वा “द्वीहं तीहं ततुत्तरि वा पटिच्छादेमी"ति वा वुत्ते “यावतीहं पटिच्छादेसि, 
तावतीहं त्वं पटिवसिस्ससी' ति वत्तब्बो। वुत्तञ्हेतं भगवता “यावतीहं जानं पटिच्छादेति, तावतीहं तेन भिक्खुना अकामा 

परिवत्थब्ब”न्ति। ततो “अयं भिक्खु आपत्तिपरियन्तं जानाति, तस्मा पटिच्छन्नपरिवासारहो"ति (पारा० ४४२) जत्वा तदनुरूपा 
कम्मवाचा कातब्बा। 


एत्थ च आपत्तिपरियन्तपुच्छनं कम्मवाचाकरणत्थमेव होति, रत्तिपरियन्तपुच्छनं पन तदत्थञ्चेव सुद्धन्तपरिवासस्स 
अननुरूपभावदस्सनत्थञ्च होति। वुत्तञ्हि अट्टकथायं (चुळव० अट्टः १०२) “सो दुविधो चूळसुद्धन्तो महासुद्धन्तोति, दुविधोपि चेस 
रत्तिपरिच्छेदं सकलं वा एकच्चं वा अजानन्तस्स च असरन्तस्स च तत्थ वेमतिकस्स च दातब्बो। आपत्तिपरियन्तं पन `अहं एत्तका 
आपत्तियो आपन्नो'ति जानातु वा, मा वा, अकारणमेत''न्ति। ततो तस्स भिकखुनो निसीदनट्टानं जानितब्बं । दुविधञ्हि निसीदनद्वानं 
अनिक्खित्तवत्तेन निसीदितब्बट्ठानं, निक्खित्तवत्तेन निसीदितब्बड्टानन्ति । 


तत्थ अप्पभिक्खुके विहारे सभागभिकखूनं वसनड्टाने उपचारसीमापरिच्छिन्नो अन्तोविहारो अनिक्खित्तवत्तेन निसीदितब्बड्टानं होति । 
उपचारसीमं अतिक्कम्म महामग्गतो ओक्कम्म गुम्बवतिपटिच्छन्नड्टानं निक्खित्तवत्तेन निसीदितब्बद्ठानं होति। वुत्तञ्हि अट्टकथायं 
(चूळव°० अट्ट० १०२) “सचे अप्पभिक्खुको विहारो होति, सभागा भिक्खू वसन्ति, वत्तं अनिक्खिपित्वा विहारेयेव रत्तिपरिग्गहो कातब्बो। 
अथ न सक्का सोधेतुं, वुत्तनयेनेव वत्तं निक्खिपित्वा पच्चूससमये एकेन भिक्खुना सद्भि मानत्तवण्णनायं वृत्तनयेनेव उपचारसीमं 
अतिक्कमित्वा महामग्गा ओक्कम्म पटिच्छन्नट्टाने निसीदित्वा अन्तोअरुणेयेव वृत्तनयेनेव वत्तं समादियित्वा तस्स भिकखुनो परिवासो 
आरोचेतब्बो"ति। “मानत्तवण्णनायं वृत्तनयेनेवा"ति च “सचे अप्पभिक्खुको विहारो होति, सभागा भिक्खू वसन्ति, वत्तं अनिक्खिपित्वा 
अन्तोविहारेयेव रत्तियो गणेतब्बा। अथ न सक्का सोधेतुं, वृत्तनयेनेव वत्तं निक्खिपित्वा पच्चूससमये चतूहि पञ्चहि वा भिक्खूहि सद्ध 
परिक्खित्तस्स विहारस्स परिक्खेपतो, अपरिक्खित्तस्स परिक्खेपारहड्टानतो द्वे लेडरपाते अतिक्कमित्वा महामग्गतो ओक्कम्म गुम्बेन वा 
बतिया वा पटिच्छन्नट्टाने निसीदितब्ब'न्ति (वि० सङ्गः अट्ट० २३८) इदं वचनं सन्धाय वुत्तं। 


तत्थ अप्पभिक्खुको विहारो होतीति इदं बहुभिक्खुके विहारे अज्जे भिक्खू गच्छन्ति, अञ्जे भिक्खू आगच्छन्ति, तस्मा 
रत्तिच्छेदवत्तभेदकारणानि सोधेतुं दुक्करत्ता वुत्तं। वक्खति हि “अथ न सक्का सोधेतु" न्ति। सभागा भिक्खू वसन्तीति इदं विसभागानं 
वेरीभिकखूनं सन्तिके वत्तं आरोचेन्तो पकासेतुकामो होति, तस्मा वुत्तं । वुत्तञ्हि अट्ठकथायं (चूव्ठव० अट्ट० १०२; वि० सङ्ग० अट्टः २३६) 
“तस्मा अवेरिसभागस्स सन्तिके आरोचेतब्बा। यो पन विसभागो होति सुत्वा पकासेतुकामो, एवरूपस्स उपज्झायस्सपि सन्तिके 
नारोचेतब्बा ति, तस्मा विसभागानं वसनट्ठाने वत्तं असमादियित्वा बहियेव कातुम्पि वट्टतीति दडुब्बं । बिहारेयेवाति 
अन्तोउपचारसीमायमेव। वक्खति हि “अथ न सक्का...पे०... उपचारसीमं अतिक्कमित्वा'ति । रत्तिपरिग्गहो कातब्बोति रत्तिगणना 
कातब्बा । वुत्तञ्हि मानत्तवण्णनायं “रत्तियो गणेतब्बा"ति। अथ न सक्का सोधेतुन्ति बहुभिक्खुकत्ता वा विहारस्स विसभागानं 
वसनद्वानत्ता वा रत्तिच्छेदवत्ताभेदकारणानिपि सोधेतुं न सक्का । वत्तं निक्खिपित्वाति परिवासवत्तं निक्खिपित्वा । पच्चूससमयेति 
पच्छिमयामकाले अरुणोदयतो पुरेतरमेव। तथा हि वक्खति “अन्तोअरुणेयेव वुत्तनयेन वत्तं समादियित्वा तस्स भिक्खुनो परिवासो 
आरोचेतब्बो"ति। एकेन भिक्खुना सद्धिन्ति विप्पवासरत्तिच्छेदविमुच्चनत्थं विना पकतत्तेन 
सभिक्खुकआवासअअक्खुक अनावासगमनसङ्घातवत्तभेदविमुच्चनत्थञ्च वुत्तं । तथा हि वुत्तं “न, भिकखवे, पारिवासिकेन भिक्खुना 
सभिक्खुका आवासा अभिक्खुको अनावासो गन्तब्बो अञ्ञत्र पकतत्तेन अञ्ञत्र अन्तराया”ति (चूळव० ७६)। 


मानत्तवण्णनायं वुत्तनयेनाति “परिक्खित्तस्स विहारस्स परिक्खेपतो, अपरिक्खित्तस्स परिक्खेपारहड्टानतो द्वे लेडुपाते 
अतिक्कमित्वा' ति वुत्तनयेन। यदि एवं विसममिदं नयदस्सनं, परिक्खेपपरिकखेपारहट्टाने एव हि उपचारसीमा होति, कस्मा तत्थ 
उपचारसीमतो द्वेलेडूपातातिक्कमो वृत्तो, इध पन उपचारसीमातिक्कमो एवाति? सच्चं, तथापि विहारे भिक्खूनं 
सज्झायादिसद्सवनसब्भावतो सुविदूरातिक्कमो वृत्तो, इध पन उपचारसीमतो अतिक्कममत्तोपि अतिक्कमोयेवाति कत्वा वृत्तो । 
बुद्धमतञ्जुनो हि अट्ठकथाचरिया। तथा हि वुत्तं वजिरबुद्धिटीकायं (वजिर० टी० चूळवग्ग ९७) “परिक्खित्तस्स विहारस्स 
परिक्खेपतोतिआदि किञ्चापि पाळियं नत्थि, अथ खो अट्टकथाचरियानं वचनेन तथा एव पटिपज्जितब्बन्ति च वुत्त”न्ति। 


मानत्तवण्णनायं चतूहि पञ्चहि वा भिक्खूहि सद्धन्ति इदं पन ऊनेगणेचरणरत्तिच्छेदविमुच्चनत्थं वृत्तं। द्वे लेड्डपाते 
अतिक्कमित्वातिआदि अञ्जेसं भिक्खूनं सवनूपचारदस्सनूपचारविजहनत्थं वृत्तं । तेनेवाह टीकाचरियो “द्वे लेइपाते अतिक्कमित्वाति 

इदं बिहारे भिकखूनं सज्झायादिसदहसवनूपचारविजहनत्थं वुत्तं, महामग्गतो ओक्कम्माति इदं मग्गपटिपन्नानं भिक्खूनं 
सवनूपचारविजहनत्थं, गुम्बेन वातिआदि दस्सनूपचारविजहनत्थ''न्ति। तस्मा यथावुत्तं दुविधं ठानं परिवसन्तमानत्तचारिकभिक्खूहि 
निसीदितन्बट्ठानं होति। तेसु च यदि अन्तोविहारेयेव निसीदित्वा परिवसति, उपचारसीमगतानं सब्बेसं भिकखूनं आरोचेतब्बं होति। अथ 
बहिउपचारसीमायं, दिडरूपानं सुतसद्दानं आरोचेतब्बं। अदिट्ठअसुतानम्पि अन्तोद्वादसहत्थगतानं आरोचेतब्बमेव । वुत्तञ्हि 
वजिरबुद्धिटीकायं “वत्तं निक्खिपित्वा वसन्तस्स उपचारसीमगतानं सब्बेसं आरोचनकिच्चं नत्थि, दिडुरूपानं सुतसद्दानं आरोचेतब्बं । 
अदिट्ठअस्सुतानम्पि अन्तोद्वादसहत्थगतानं आरोचेतब्बं। इदं वत्तं निक्खिपित्वा वसन्तस्स लक्खणन्ति वुत्त''न्ति। इदञ्च वत्तं 
अनिक्खिपित्वा वसन्तस्स अन्तोविहारेयेव रत्तिपरिग्गहस्स च निक्खिपित्वा बसन्तस्स उपचारसीमं अतिक्कमित्वा वत्तसमादानस्स च 
अट्ठकथायं वृत्तत्ता वुत्तं। उपचारो पन अन्तोसीमाय ठितानं सकलउपचारसीमा होति, बहिउपचारसीमाय ठितानं द्वादसहत्थमत्तं। तेनेव हि 
उद्देसभत्तादिसङ्घलाभो यदि अन्तोसीमाय उप्पज्जति, सीमड्कसङ्घस्स होति। यदि बहिसीमायं, द्वादसहत्थब्भन्तरे पत्तभिक्खूनं, तस्मा 
उपचारवसेनपि एस अत्थो विज्ञायति। तथा हि वृत्तं वजिरबुद्धिटीकायं (बजिर० टी० चूळवग्ग ९७) “अत्थिभावं सल्लक्खेत्वाति 
द्वादसहत्थे उपचारे सल्लक्खेत्वा अनिक्खित्तवत्तानं उपचारसीमाय आगतभावं सल्लक्खेत्वा सहवासादिकं वेदितब्बन्ति च वुत्त”न्ति। 


एवं अनिक्खित्तवत्तानं हुत्वा परिवसन्तानं अन्तोविहारेयेव वसनस्स, निक्खित्तवत्तानं हुत्वा परिवसन्तानं विहारतो बहि दवे लेडुपाते 
अतिक्कमित्वा वसनस्स च अट्ठकथादीसु पकरणेसु आगतत्ता तथागतनयो पकरणागतनयो होति। इदानि पन आचरिया 
अनिविखित्तवत्तस्स च रत्तिच्छेदवत्तभेददोसे परिहरितुं अतिदुक्करत्ता, निक्खित्तवत्तस्स च देवसिकं पच्चूससमये बहिसीमगमनस्स 
दुक्खत्ता, वाळसरीसपादिपरिसयस्स च आसङ्कितब्बभावतो रत्तिच्छेदवत्तभेदपरिहरणवसेन लक्खणपारिपूरिमेब मनसि करोन्ता 
निक्खित्तवत्तापि समाना अन्तोविहारेयेव परिवासवसनञ्च मानत्तचरणञ्च करोन्ति। 


एकच्चे आचरिया बहिउपचारसीमायं पतिरूपट्टाने पकतत्तानं भिक्खूनं वसनसालं कारापेत्वा पारिवासिकभिक्खूनं निपज्जनमञ्चं 
सब्बतो छन्नपरिच्छिन्नं सद्वारबन्धनं सुगुत्तं कारापेत्वा तं पदेसं वतिया परिक्खिपापेत्वा सायन्हसमये तत्थ गन्त्वा उपट्ठाकसामणेरादयो 
निवत्तापेत्वा पुरिमयामे वा मञ्झिमयामे वा समन्ततो सदछिज्जनकाले पकतत्तभिक्खू सालायं निपज्जापेत्वा पारिवासिकभिकखू वत्तं 
समादापेत्वा आरोचापेत्वा अत्तनो अत्तनो मञ्चकेसु निपज्जापेत्वा पच्छिमयामकाले उद्ठापेत्वा अरुणे उड्टिते आरोचापेत्वा वत्तं 
निक्खिपापेन्ति। एस नयो पकरणेसु अनागतत्ता आचरियानं मतेन कतत्ता आचरियनयो नाम | एस नयोपि यथारुततो पकरणेसु 
अनागतोपि पकरणानुलोमवसेन रत्तिच्छेदवत्तभेददोसे परिहरित्वा लज्जिपेसलेहि बहुस्सुतेहि सिक्खाकामेहि विनये पकतञ्जूहि विचारितो 
समानो सुन्दरो पसत्थोव होति, तस्मा '“अनुलोमनयो "तिपि वत्तुं बट्टति। 


ननु च अनिक्खित्तवत्तानंयेव अन्तोविहारे वसनं अट्ठकथायं वुत्तं, अथ कस्मा निक्खित्तवत्तापि समाना वसन्तीति? सच्चं, तत्थ पन 
अप्पभिक्खुकत्ता सभागभिक्खूनं वसनट्टानत्ता च रत्तिच्छेदवत्तभेददोसे च परिहरितुं सक्कुणेय्यभावतो सकलरत्तिन्दिवम्मि वत्तं 
अनिक्खिपित्वा वसनं वृत्तं, इध पन तथा असक्कुणेय्यभावतो दिवा वत्तं निक्खिपित्वा रत्तियं समादियन्तो आगन्तुकानं 
अनागमनकालभावतो, सहछिज्जनकालभावतो च रत्तिच्छेदादिदोसे परिहरितुं सक्कुणेय्यत्ता तदनुलोमोयेव होतीति मन्त्वा आचरिया एवं 
करोन्तीति दटुब्बं 


एवं होतु, बहिउपचारसीमाय वसन्तानं पटिच्छन्नट्ठाने निसीदनमेव अट्ठकथायं वुत्तं, न पकतत्तसालाकरणमञ्चकरणादीनि, अथ 
कस्मा एतानि करोन्तीति? सच्चं, तथापि पकतत्तसालाकरणं पारिवासिकानं भिक्खूनं पकतत्तेहि भिक्खूहि 
विप्पवासरत्तिच्छेदवत्तभेददोसपरिहरणत्थं, तं तयो खो, उपालि, पारिवासिकस्स भिक्खुनो रत्तिच्छेदा सहवासो, विप्पवासो, 
अनारोचना ति वृत्तपाठं (चूळव° ८३) अनुलोमेति। मञ्चकरणं सहवासरत्तिच्छेदवत्तभेददोसपरिहरणत्थं, तं “न, भिक्खवे, पारिवासिकेन 
भिक्खुना पकतत्तेन भिक्खुना सद्धि एकच्छन्ने आवासे वत्थब्बं, न एकच्छन्ने अनावासे वत्थब्बं, न एकच्छन्ने आवासे वा अनावासे वा 
वत्थब्ब"न्ति वुत्तपाठञ्च (चूळव° ८१) यथावुत्तपाठञ्च अनुलोमेति। आदि-सद्देन सायन्हसमये गमनादीनि सङ्गण्हाति। तेसु अट्ठकथायं 
पच्चूससमये गमने एव वुत्तेपि सायन्हसमये गमनं रत्तिगमनस्स बहुपरिस्सयत्ता परिस्सयविनोदनत्थं, तं “अन्तरायतो परिमुच्चनत्थाय 
गन्तब्बमेवा”ति वुत्तं अटुकथापाठं (चूळव° अट्ट ७६) अनुलोमेति। उपट्ठाकसामणेरादीनं निवत्तापनं अनुपसम्पन्नेन 
सहसेय्यसङ्कानिवत्तनत्थं, तं “यो पन भिक्खु अनुपसम्पन्नेन सहसेय्यं कप्पेय्य, पाचित्तिय' न्ति वृत्तं मातिकापाठं (पाचि० ४९) अनुलोमेति। 

पुरिमयामे वा मज्झिमयामे वा समन्ततो सद्दछिज्जनकाले पकतत्तभिक्खू सालायं निपज्जापेत्वा पारिवासिकभिक्खूनं वत्तसमादापनं 
अज्ञभिक्खूनं सदसवनविवज्जनत्थं, तं अनारोचनरत्तिच्छेददोसपरिहरणत्थं, तं यथावुत्तरत्तिच्छेदपाठं अनुलोमेति। 


ननु च अट्ठकथायं अन्तोअरुणेयेव वत्तसमादापनं वृत्तं, अथ कस्मा “पुरिमयाममज्झिमयामेसू'ति वृत्तन्ति? नायं दोसो, 
हिय्योअरुणुग्गमनतो पट्ठाय हि याव अज्जअरुणुग्गमना एको रत्तिन्दिवो अज्जअरुणस्स अन्तो नाम, अज्जअरुणतो पट्ठाय पच्छाकालो 
अरुणस्स बहि नाम, तस्मा पुरिममञ्झिमयामेसु कतवत्तसमादानम्पि अरुणोदयतो पुरे कतत्ता अन्तोअरुणे कतंयेव होति। वत्तं 
असमादियित्वा निपज्जने च सति निद्दावसेन अरुणुग्गमनकालं अजानित्वा वत्तसमादानं अतिक्कन्तं भवेय्य, तस्मा पुरेतरमेव समादानं 
कत्वा निपज्जनं जायागतं होति, “अन्तोअरुणेयेव वुत्तनयेनेव वत्तं समादियित्वा” ति वुत्तअट्ठकथापाठज्च (चूळव° अट्ट० १०२) 
अनुलोमेति। 


एवं होतु, एवं सन्तेपि कस्मा “आरोचापेत्वा“ति वृत्तं, ननु माळकसीमायं समादिन्नकालेयेव वत्तमारोचितन्ति? सच्चं आरोचितं, 
अयं पन भिक्खु दिवा वत्तं निक्खिपित्वा निसिन्नो, इदानि समादिन्नो, तस्मा माळकसीमाय आरोचितम्पि पुन आरोचेतब्बं होति। इदम्पि 
“अन्तोअरुणेयेव वुत्तनयेनेव वत्तं समादियित्वा तस्स भिक्खुनो परिवासो आरोचेतब्बो"ति पाठं (चूळव० अइ० १०२) अनुलोमेति। अथ 
“अत्तनो अत्तनो मञ्चकेसु निपज्जापेत्वा”ति कस्मा वुत्तं, ननु अञ्ञमञ्ञस्स मञ्चेसु निपज्जमानापि पकतत्तसालतो 
निब्बोदकपतनड्डानतो बहि निपज्जमाना सहवासरअआच्छेददोसतो मुत्तायेवाति? न पनेवं दडुब्बं । न हि पारिवासिको पकतत्तभिक्खूहेव 
एकच्छन्ने निपन्नो सहवासरत्तिच्छेदप्पत्तो होति, अथ खो अञ्ञमञ्ञम्पि होतियेव | वुत्तञ्चेतं समन्तपासादिकायं (चूळव० अट्टः ८१) 
“सचे हि द्वे पारिवासिका एकतो वसेय्युं, ते अञ्जमञ्ञस्स अज्झाचारं जत्वा अगारवा वा विप्पटिसारिनो वा हुत्वा पापिड्ठतरं वा आपत्ति 
आपज्जेय्युं विब्भमेय्युं वा, तस्मा नेसं सहसेय्या सब्बप्पकारेन पटिक्खित्ता”ति। “पच्छिमयामकाले उट्ठापेत्वा अरुणे उट्टिते आरोचापेत्वा 
वत्तं निक्खिपापेन्ती”ति एत्थ अरुणे अनुट्टितेयेव वत्तनिक्खिपने करियमाने रत्तिच्छेदो होति, सा रत्ति गणनूपगा न होति, तस्मा 
पठमपरिच्छेदे वृत्तं अरुणकथाविनिच्छयं ओलोकेत्वा अरुणुग्गमनभावो सुटु जानितब्बो। 


“आरोचापेत्वा वत्तं निक्खिपापेतब्ब”न्ति वुत्तं। कस्मा आरोचापेति, ननु समादिन्नकालेयेव आरोचितन्ति? सच्चं, तथापि 
पारिवासिकवत्तसमादानकाले आरोचितेसु भिक्खूसु एकच्चे निक्खिपनकाले गच्छन्ति, अज्जे आगच्छन्ति, एवं परिससङ्कमनम्पि सिया, 
तथा च सति अभिनवागतानं सब्भावा आरोचेतब्बं होति, असति पन अभिनवागतभिक्खुम्हि आरोचनकिच्चं नत्थि। एवं सन्तेपि आरोचने 
दोसाभावतो पुन आरोचनं जायागतं होति, मानत्तचरणकाले पन समादाने आरोचितेपि निक्खिपने अवस्सं आरोचेतब्बमेव । कस्मा? 
दिवसन्तरभावतो। “देवसिकं आरोचेतब्ब''न्ति (चूळव० अट्ट० ९०) हि वृत्तं। एवं सन्तेपि सायं समादानकाले आरोचेस्सति, तस्मा 
निक्खिपने आरोचनकिच्चं नत्थीति चे? न, सायं समादानकाले एते भिक्खू आगच्छिस्सन्तिपि, न आगच्छिस्सन्तिपि, अनागतानं कथं 
आरोचेतुं लभिस्सति, अनारोचने च सति रत्तिच्छेदो सिया, तस्मा तस्मिं दिवसे अरुणे उद्विते वत्तनिक्खिपनतो पुरेयेव आरोचेतब्बन्ति नो 
मति, सुहुतरं उपधारेत्वा गहेतब्बं । एवं पकरणागतनयेन वा पकरणानुलोमआचरियनयेन वा सम्मासम्बुद्भस्स आणं पतिड्ठापेन्तेन 
विनयकोविदेन बहुस्सुतेन लज्जीपेसलभूतेन विनयधरेन विसुद्धिकामानं पेसलानं भिक्खूनं सीलविसुद्धत्थाय सुटु विचारेत्वा 
परिवासवत्तामानत्तचरणवत्तानि आचिक्खितब्बानीति। 


इमस्मिं ठाने लज्जीभिक्खूनं परिवासादिकथाय कुसलत्थं नानावादनयो वुच्चते -- केचि भिक्खू “पकतत्तसालं कुरुमानेन तस्सा 
सालाय मज्झे थम्भं निमित्तं कत्वा ततो द्वादसहत्थमत्तं पदेसं सल्लक्खेत्वा यथा पञ्जत्ते पारिवासिकानं मञ्चे निपन्नस्स भिक्खुस्स गीवा 
तस्स पदेसस्स उपरि होति, तथा पञ्ञापेतब्बो। एवं कते सुकतं होतीति वदन्ति करोन्ति च। एकच्चे “मञ्चे निपन्नस्स भिक्खुस्स कटि 
तस्स पदेसस्स उपरि होति, यथा पञ्ञापेतब्बो, एवं कते सुकतं होती”ति वदन्ति करोन्ति च, तं बचनं नेव पाळियं, न अद्कथाटीकादीसु 
विज्जति, केवलं तेसं परिकप्पमेव। अयं पन नेसं अधिप्पायो सिया - “द्वादसहत्थं पन उपचारं मुञ्चित्वा निसीदितुं वट्टती”ति अट्टकथायं 
बुत्तवचनञ्च “अथ द्वादसहत्थं उपचारं ओक्कमित्वा अजानन्तस्सेव गच्छति, रत्तिच्छेदो होति एव, वत्तभेदो पन नत्थी”ति 
अट्टकथावचनञ्च (चूळव० अट्ट० ९७) “अदिट्टुअस्सुतानम्पि अन्तोद्वादसहत्थगतानं आरोचेतब्ब”न्ति वुत्तरीकावचनञ्च (सारत्थ° टी० 
चूळवग्ग ३.९७) “अदिट्ठअस्सुतानम्पि अन्तोद्वादसहत्थगतानं आरोचेतब्बं, इदं वत्तं निक्खिपित्वा वसन्तस्स लक्खण न्ति वुत्त”न्ति 
बुत्तवजिरबुद्धिरीकावचनञ्च (वजिर० टी० चूळवग्ग ९७) “अत्थिभावं सल्लक्खेत्वाति द्वादसहत्थे उपचारे सल्लक्खेत्वा, 

अनिक्खित्तवत्तानं उपचारसीमाय आगतभावं सल्लकखेत्वा सहवासादिकं वेदितब्ब'न्ति वुत्तं वजिरबुद्धिटीकावचनञ्च पस्सित्वा 
अयोनिसो अत्थं गहेत्वा सब्बत्थ द्वादसहत्थमेव पमाणं, ततो ऊनम्पि अधिकम्पि न वटति, तस्मा यथावृत्तनयेन मज्झे थम्भतो 
द्वादसहत्थमत्ते पदेसे निपन्नस्स भिक्खुस्स गीवा वा कटि वा होतु, एवं सन्ते द्वादसहत्थप्पदेसे पारिवासिकभिकखु होति, ततो सहवासतो वा 
विप्पवासतो वा रत्तिच्छेदवत्तभेददोसा न होन्तीति। 


तत्रेवं यृत्तायुत्तविचारणा कातब्बा। यथावृत्तपाठेसु पठमपाठस्स अयमधिप्पायो - पकतत्तभिक्खुम्हि छमाय निसिन्ने यदि 
पारिवासिकभिकखु आसने निसीदितुकामो, पकतत्तस्स भिकखुनो निसिन्नड्टानतो द्वादसहत्थं उपचारं मुञ्चित्वाव निसीदितुं वटुति, न 
द्वादसहत्थब्भन्तरेति। एतेन द्वीसुपि छमाय निसिन्नेसु द्वादसहत्थब्भन्तरेपि वट्टति, द्वादसहत्थप्पदेसतो बहि निसीदन्तो आसनेपि निसीदितुं 
वट्टतीति दस्सेति। तेनाह “न छमाय निसिन्नेति पकतत्ते भूमियं निसिन्ने इतरेन अन्तमसो तिणसन्थरेपि उच्चतरे वालिकतलेपि वा न 
निसीदितब्बं, द्वादसहत्थं पन उपचारं मुञ्चित्वा निसीदितुं वट्टती”ति (चूळव° अट्ट० ८१) । इति पकतत्ते छमाय निसिन्ने पारिवासिकेन 
निसीदितब्बड्डानदीपको अयं पाठो, न मञ्चपञ्जापनड्ठानसयनड्डानदीपको, तं पुब्बापरपरिपुण्णं सकलं पाठं अनोलोकेत्वा एकदेसमत्तमेव 
पस्सित्वा परिकप्पवसेन अयोनिसो अधिप्पायं गण्हन्ति। 


दुतियपाठस्स पन अयमधिप्पायो - बहि उपचारसीमाय पटिच्छन्नड्टाने वत्तं समादियित्वा निसिन्ने भिक्खुस्मिं तस्स निसिन्नट्ठानतो 
द्वादसहत्थं उपचारं ओक्कमित्वा तस्स अजानन्तस्सेव अञ्जो भिक्खु गच्छति, तस्स पारिवासिकस्स भिक्खुनो रत्तिच्छेदो होति, वत्तभेदो 
पन नत्थि। कस्मा रत्तिच्छेदो होति? उपचारं ओक्कमितत्ता। कस्मा न वत्तभेदो? अजानन्तत्ताति। एतेन बहिउपचारसीमाय उपचारो 
द्वादसहत्थप्पमाणो होति आरोचनक्खेत्तभूतोति दस्सेति। तेनाह “गुम्बेन वा वतिया वा पटिच्छन्नड्ठाने निसीदितब्बं, अन्तोअरुणेयेव 
बुत्तनयेन वत्तं समादियित्वा आरोचेतब्बं। सचे अञ्जो कोचि भिक्खु केनचिदेव करणीयेन तं ठानं आगच्छति, सचे एस तं पस्सति, सहं 
वास्स सुणाति, आरोचेतब्बं। अनारोचेन्तस्स रत्तिच्छेदो चेव वत्तभेदो च। अथ द्वादसहत्थं उपचारं ओक्कमित्वा अजानन्तस्सेव गच्छति, 
रत्तिच्छेदो होति एव, वत्तभेदो पन नत्थी"ति (चूळव°० अट्ट ० ९७)। इति अयम्पि पाठो आरोचनकखेत्तदीपको होति, न 
मञ्चपञ्ञापनादिदीपकोति दडुब्बं 


ततियपाठस्स पन अयमधिप्पायो - कि बहिउपचारसीमाय वत्तसमादानड्डानं आगतभिकखूनं दिडुरूपानं सुतसद्दानंयेव 
आरोचेतब्बन्ति पुच्छाय सति अदिट्ठअस्सुतानम्पि अन्तोद्वादसहत्थगतानं आरोचेतब्बन्ति विस्सज्जेतब्बन्ति। एतेन अदिट्ठुअस्सुतानं पन 
अन्तोद्वादसहत्थगतानंयेव आरोचेतब्बं, न बहिद्वादसहत्थगतानं, दिइसुतानं पन अन्तोद्वादसहत्थगतानम्पि बहिद्वादसहत्थगतानम्पि 
आकासादिगतानम्पि आरोचेतब्बमेवाति दस्सेति। तेनाह “अयं पनेत्थ थेरस्स अधिप्पायो - वत्तं निक्खिपित्वा परिवसन्तस्स 
उपचारगतानं सब्बेसं आरोचनकिच्चं नत्थि, दिइरूपानं सुतसद्दानं आरोचेतब्बं, अदिट्टुअस्सुतानम्पि अन्तोद्वादसहत्थगतानं आरोचेतब्बं । 
इदं वत्तं निक्खिपित्वा परिवसन्तस्स लक्खण''न्ति (सारत्थ° टी० चूळवग्ग ३.९७) । इति अयम्पि पाठो आरोचेतब्बलक्खणदीपको होति, 
न मञ्चपञ्ञापनादिदीपकोति । चतुत्थपाठस्स अधिप्पायोपि ततियपाठस्स अधिप्पायसदिसोव। 


पञ्चमपाठस्स पन अयमधिप्पायो - अत्थिभावं सल्लक्खेत्वाति एत्थ एतस्मिं अट्टकथावचने निकिखित्तवत्तानं भिकखूनं अत्तनो 
निसिन्नड्टानतो द्वादसहत्थे उपचारे अञ्जेसं भिक्खूनं अत्थिभावं सल्लक्खेत्वा अनिक्खित्तवत्तानं उपचारसीमाय अज्जेसं भिकखूनं 
आगतभावं सल्लक्खेत्वा सहवासादिकं वेदितब्बं। आदि-सद्देन विप्पवासअनारोचनऊनेगणेचरणानि सङ्गण्हाति। अयञ्च यस्मा गणस्स 
आरोचेत्वा भिक्खूनञ्च अत्थिभावं सल्लकखेत्वा वसि, तस्मा निक्खित्तवत्तानं बहिउपचारसीमाय समादिन्नत्ता अत्तनो निसिन्नद्ठानतो 
द्वादसहत्थे उपचारे अञ्जेसं भिक्खूनं अत्थिभावं सल्लक्खेत्वा अनिक्खित्तवत्तानं अन्तोविहारे समादिन्नत्ता उपचारसीमाय अञ्जेसं 
भिक्खूनं आगतभावं सल्लक्खेत्वा सहवासविप्पवासअनारोचनऊनेगणेचरणसङ्घातानि वत्तच्छेदकारणानि वेदितब्बानीति। वुत्तञ्हि 
अट्ठकथायं (चूळव० अट्ट० ९७) “अयञ्च यस्मा गणस्स आरोचेत्वा भिक्खूनञ्च अत्थिभावं सल्लक्खेत्वाव वसि, तेनस्स 
ऊनेगणेचरणदोसो वा विप्पवासो वा न होती”'ति। इति अयञ्च पाठो पकतत्तभिकखूसु गतेसुपि वत्तं आरोचेत्वा भिक्खूनं अत्थिभावं 
सल्लक्खेत्वा वसितत्ता दोसाभावमेव दीपेति, न मञ्चपञ्जापनादीनि । इति इमेसं पाठानं अयोनिसो अधिप्पायं गहेत्वा “सब्बत्थ 
द्वादसहत्थमेव पमाण” न्ति मञ्जमाना विचारिंसु, तेसं दिड्ञानुगति आपज्जमाना सिस्सानुसिस्सादयोपि तथेव करोन्ति, तदेतं अप्पमाणं। 

कथं? यं तत्थ पकतत्तसालाय मज्झे थम्भं निमित्तं कत्वा द्वादसहत्थं मिनिसु, तदप्पमाणं । न हि थम्भेन वा सालाय वा सहवासो वा 
विप्पवासो वा वुत्तो, अथ खो पकतत्तभिकखुनाव। वुत्तञ्हि समन्तपासादिकायं (चूळव० अट्ट ० ८३) “तत्थ सहवासोति स्वायं पकतत्तेन 
भिक्खुना सद्धि एकच्छन्नेतिआदिना नयेन वुत्तो एकतो वासो। विष्पवासोति एककस्सेव वासो”ति। यञ्हि ततो द्वादसहत्थमत्तद्ठाने 
भिक्खुस्स गीवाइपनं वा कटिट्ठपनं वा वदन्ति, तदपि अप्पमाणं। बहिउपचारसीमाय हि परिवसन्तस्स भिक्खुस्स सकलसरीरं 
पकतत्तभिकखूनं अन्तोद्वादसहत्थे उपचारे ठपेतब्बं होति, न एकदेसमत्तं 


तेसं पन अयमधिप्पायो सिया - द्वादसहत्थप्पदेसतो सकलसरीरस्स अन्तोकरणे सति सहवासो भवेय्य, बहिकरणे सति विप्पवासो, 
तेन उपड अन्तो उपड्ड बहि होतूति, तं मिच्छाजाणवसेन होति। न हि सहवासदोसो द्वादसहत्थेन कथितो, अथ खो एकच्छन्ने सयनेन। 
बुत्तञ्हेतं भगवता पारिवासिकक्खन्धके (चूळव० ८१) “न, भिक्खवे, पारिवासिकेन भिक्खुना पकतत्तेन भिक्खुना सद्भि एकच्छन्ने 
आवासे वत्थब्बं, न एकच्छन्ने अनावासे वत्थब्बं, न एकच्छन्ने आवासे वा अनावासे वा वत्थब्ब''न्ति। अट्ठकथायम्पि (चूळव°० अट्डु० 
८१) वृत्तं “एकच्छन्ने आवासे'तिआदीसु आवासो नाम वसनत्थाय कतसेनासनं। अनावासो नाम चेतियघरं बोधिघरं 
सम्मुञ्जनिअट्टको दारुअट्टको पानीयमाळो वच्चकुटि द्वारकोट्टकोति एवमादि। ततियपदेन तदुभयम्पि गहितं, एतेसु यत्थ कत्थचि 
एकच्छन्ने छदनतो उदकपतनट्टानपरिच्छिन्ने ओकासे उक्खित्तको वसितुं न लभति, पारिवासिको पन अन्तोआवासेयेव न लभती'ति 
महापच्चरियं वृत्तं। महाअट्टकथायं पन “अविसेसेन उदकपातेन वारित, न्ति वृत्तं। कुरुन्दियं 'एतेसु एत्तकेसु पञ्चबण्णछदनबद्धट्ठानेसु 
पारिवासिकस्स च उक्खित्तकस्स च पकतत्तेन सद्भि उदकपातेन वारित'न्ति वृत्तं, तस्मा नानूपचारेपि एकच्छन्ने न वट्टति । सचे पनेत्थ 
तदहुपसम्पन्नेपि पकतत्ते पठमं पविसित्वा निपन्ने सट्टिवस्सोपि पारिवासिको पच्छा पविसित्वा जानन्तो निपज्जति, रत्तिच्छेदो चेव 
वत्तभेददुक्कटञ्च, अजानन्तस्स रत्तिच्छेदोव, न वत्तभेददुक्कटं । सचे पन तस्मिं पठमं निपन्ने पच्छा पकतत्तो पविसित्वा निपज्जति, 
पारिवासिको च जानाति, रत्तिच्छेदो चेव वत्तभेददुक्कटञ्च। नो चे जानाति, रत्तिच्छेदोव, न वत्तभेददुक्कटन्ति, तस्मा सालायपि बिहारेपि 
छदनतो उदकपतनट्टानतो मुत्तमत्तेयेव सहवासदोसो न विज्जतीति दडुब्बं। 


एकच्चे पन मज्झिमत्थम्भतो द्वादसहत्थायामेन दण्डकेन चक्कं भमित्वा समन्ततो बाहिरे लेखं करोन्ति, एवं कते सा बाहिरलेखा 
आवडतो द्वासत्ततिहत्थमत्ता होति, ततो तं पदेसं द्वादसहत्थेन दण्डकेन मिनित्वा भाजियमानं छभागमेव होति, ततो तेसं छभागानं सीमाय 
एकेकस्मिं मञ्चे पञ्जपियमाने छळेव मज्चद्टानानि होन्ति, तस्मा एकस्मिं वट्टमण्डले छ भिक्खूयेव अपुब्बं अचरिमं वसितुं लभन्ति, न 
ततो उद्धन्ति बदन्ति। कस्मा पन एवं करोन्तीति? पुब्बे वुत्तनयेन “सब्बत्थ द्वादसहत्थमत्तमेव पमाण" न्ति गहितत्ता। एवं किर 
नेसमधिप्पायो -- पारिवासिको पकतत्तस्स भिक्खुनो द्वादसहत्थब्भन्तरे सयमानो सहवासो सिया, बाहिरे सयमानो विप्पवासो, तथा 
अञ्जमञ्ञस्सपीति। एवं करोन्तानं पन नेसं सकअधिप्पायोपि न सिज्झति, कुतो भगवतो अधिप्पायो। 


कथं? पारिवासिको भिक्खु पकतत्तभिक्खूनञ्च अञ्ञमञ्ञस्स च द्वादसहत्थमत्ते पदेसे होतूति नेसमधिप्पायो। अथ पन 
मञ्झिमत्थम्भं निमित्तं कत्वा मिनियमाना समन्ततो बाहिरलेखा थम्भतोयेव द्वादसहत्थमत्ता होति, न पकतत्तभिकखूहि । ते हि थम्भतो बहि 
एकरतनद्वितिरतनादिट्ठाने ठिता, बाहिरतोपि लेखायेव थम्भतो द्वादसहत्थमत्ता होति, न तस्सूपरि निपन्नभिक्खु। सो हि द्विरतनमत्तेनपि 
तिरतनमत्तेनपि लेखाय अन्तोपि होति बहिपि। अञ्जमञ्ञस्सपि छभागसीमायेव अञ्ञमञ्ञस्स द्वादसहत्थमत्ता होति, न तस्सूपरि 
पञ्जत्तमञ्चो वा तत्थ निपन्नभिकखु वा। मञ्चो हि एकरतनमत्तेन वा द्विरतनमत्तेन वा सीमं अतिक्कमित्वा ठितो, भिक्खूपि सयमाना न 
सीमाय उपरियेव सयन्ति, विदत्थिमत्तेन वा रतनमत्तेन वा सीमं अतिक्कमित्वा वा अप्पत्वा वा सयन्ति, तस्मा ते पारिवासिका भिक्खू 
पकतत्तभिक्खूनम्पि अञ्ञमञ्ञस्सपि द्वादसहत्थमत्तद्ठायिनो न होन्ति, ततो ऊनाव होन्ति, तस्मा सकअधिप्पायोपि न सिज्झति। 


भगवतो पन अधिप्पायो -- यदि अप्पभिक्खुकादिअङ्गसम्पन्नत्ता विहारस्स वत्तं अनिक्खिपित्वा अन्तोविहारेयेव परिवसति, एवं सति 
पकतत्तेन भिक्खुना न एकच्छन्ने आवासे वसितब्बं। यदि तादिसआवासे वा अनावासे वा छदनतो उदकपतनड्टानस्स अन्तो सयेय्य, 
सहवासो नाम, रत्तिच्छेदो होतीति अयमत्थो यथावुत्त-पाळिया च अट्टकथाय च पकासेतब्बो। न एकच्छन्ने आवासे द्वीहि वत्थब्बं। यदि 
वसेय्य, बुडुस्स रत्तिच्छेदोयेव, नवकस्स रत्तिच्छेदो चेव वत्तभेददुक्कटञ्च होति। समवस्सा चे, अजानन्तस्स रत्तिच्छेदोयेव, जानन्तस्स 
उभयम्पीति अयमत्थो “तयो खो, उपालि, पारिवासिकस्स भिकखुनो रत्तिच्छेदा सहवासो विप्पवासो अनारोचना”ति च “न, भिक्खवे, 

हि द्वे पारिवासिका एकतो वसेय्युं, ते अञ्जमञ्जस्स अज्झाचारं जत्वा अगारवा वा विप्पटिसारिनो वा हुत्वा पापिट्ठतरं वा आपत्ति 
आपज्जेय्युं विब्भमेय्युं वा, तस्मा नेसं सहसेय्या सब्बप्पकारेन पटिक्खित्ता”ति (चूळव० अट्ट० ८१) च इमेहि पाळिअड्टकथापाठेहि 
पकासेतब्बो । विप्पवासेपि पारिवासिकेन अभिक्खुके आवासे न वत्थब्बं, पकतत्तेन विना अभिक्खुको आवासो न गन्तब्बो, बहिसीमायं 
भिक्खूनं वसनड्टानतो द्वादसहत्थप्पमाणस्स उपचारस्स अन्तो निसीदितब्बन्ति भगवतो अधिप्पायो। 


अयमत्थो “न, भिक्खवे, पारिवासिकेन भिक्खुना सभिक्खुका आवासा अभिक्खुको आवासो गन्तब्बो अञ्ञत्र पकतत्तेन अञ्जत्र 
अन्तराया”'तिआदि (चूळव० ७६) च “तयो खो, उपालि...पे०... अनारोचना”ति च “चत्तारो खो, उपालि, मानत्तचारिकस्स भिकखुनो 
रत्तिच्छेदा सहवासो, विप्पवासो, अनारोचना, ऊनेगणेचरण'न्ति (चूळव°० ९२) च “विप्पवासोति एककस्सेव वासो”ति च “अयञ्च 
यस्मा गणस्स आरोचेत्वा भिक्खूनञ्च अत्थिभावं सल्लक्खेत्वाव वसि, तेनस्स ऊनेगणेचरणदोसो वा विप्पवासो वा न होती”ति च 
“अत्थिभावं सल्लक्खेत्वाति द्वादसहत्थे उपचारे सल्लक्खेत्वा, अनिक्खित्तवत्तानं उपचारसीमाय आगतभावं सल्लक्खेत्वा सहवासादिकं 
वेदितब्ब"न्ति च आगतेहि पाळियट्टकथा-वजिरबुद्धिटीकापाठेहि पकासेतन्बो, तस्मा विहारे परिवसन्तस्स उपचारसीमाय अब्भन्तरे यत्थ 
कत्थचि वसन्तस्स नत्थि विप्पवासो, बहिउपचारसीमायं परिवसन्तस्स भिकखूनं निसिन्नपरियन्ततो द्वादसहत्थब्भन्तरे वसन्तस्स च नत्थि 
विप्पवासोति, तञ्च परिवासकाले “एकेन भिक्खुना सद्भि न्ति वचनतो एकस्सपि भिक्खुनो, मानत्तचरणकाले “चतूहि पञ्चहि वा 
भिक्खूहि सद्भि न्ति (चूळव० अट्टः १०२) वचनतो च चतुन्नं पञ्चन्नम्पि भिकखूनं हत्थपासभूते द्वादसहत्थब्भन्तरेपि वसितुं लभति, नत्थि 
विप्पवासोति दडुब्बं । 


वत्तं समादियित्वा तेसं भिक्खूनं आरोचितकालतो पन पट्ठाय केनचि करणीयेन तेसु भिक्खूसु गतेसुपि यथावुत्तअट्टकथापाठनयेन 
बिप्पवासो न होति। तथा हि वुत्तं विमतिविनोदनियं (वि० वि० टी० चूळवग्ग २.९७) “सोपि केनचि कम्मेन पुरेअरुणे एव गच्छतीति 
इमिना आरोचनाय कताय सब्बेसुपि भिक्खूसु बहिविहारं गतेसु ऊनेगणेचरणदोसो वा विप्पवासदोसो वा न होति आरोचितत्ता 
सहवासस्साति दस्सेति। तेनाह ':अयञ्चातिआदी”ति। अपरे पन आचरिया “बहिसीमाय वत्तसमादानड्टाने वतिपरिक्खेपोपि 
पकतत्तभिक्खूहेव कातब्बो, न कम्मारहभिक्खूहि। यथा लोके बन्धनागारादि दण्डकारकेहि एव कत्तब्बं, न दण्डारहेहि, एवमिधापी 'ति 
वदन्ति, तम्पि अट्ठकथादीसु न दिस्सति। न हि वतिपरिक्खेपो दण्डकम्मत्थाय कारितो, अथ खो दस्सनूपचारविजहनत्थमेव। तथा हि वुत्तं 
सारत्थदीपनियं (सारत्थ० टी० चूळवग्ग ३.९७) “गुम्बेन वा वतिया वा पटिच्छन्नट्टानेति दस्सनूपचारविजहनत्थ''न्ति। तथा 
विमतिविनोदनियम्पि (वि० वि० टी० चूळवग्ग २.९७) “गुम्बेन वातिआदि दस्सनूपचारविजहनत्थ'न्ति। इतो परं अट्टकथायं वुत्तनयेनेव 
परिवासदानञ्च मानत्तदानञ्च वेदितब्बं । यत्थ पन संसयितब्बं अत्थि, तत्थ संसयविनोदनत्थाय कथेतब्बं कथयाम । 


एकच्चे भिक्खू एवं वदन्ति -- पारिवासिको भिक्खु वुड़ृतरोपि समानो वत्ते समादिन्ने नवकट्ठाने ठितो। तथा हि वुत्तं “यत्थ पन 
निसीदापेत्वा परिविसन्ति, तत्थ सामणेरानं जेट्टकेन, भिक्खूनं सङ्घनवकेन हृत्वा निसीदितब्ब"न्ति (चूळव° अइ? ७५) तस्मा 
आरोचितकालावीसु “अहं भन्ते इच्चेव वत्तब्बं, न “अहं आवुसो”ति । तत्रेवं विचारणा कातब्बा -- पारिवासिकादयो भिक्खू 
सेय्यापरियन्तआसनपरियन्तभागिताय नवकड्टाने ठिता, न एकन्तेन नवकभूतत्ता। तथा हि वुत्तं भगवता “अनुजानामि, भिक्खवे, 
पारिवासिकानं भिक्खूनं पञ्च यथावुड्टं उपोसथं पवारणं वस्सिकसाटिकं ओणोजनं भत्त" न्ति (चूळव° ७५) । अड्टकथायञ्च (चूळव° 
अट्ट० ८१) “पकतत्तं भिक्खु दिस्वा आसना बुट्ठातब्बं, पकतत्तो भिक्खु आसनेन निमन्तेतब्बो”ति एतिस्सा पाळिया संबण्णनाय 
“वुट्ठातब्बं, निमन्तेतब्बोति तदहुपसम्पन्नम्पि दिस्वा बुड्ातब्बमेव, वुड़ाय च `अहं इमिना सुखनिसिन्नो वुड्ठापितो'ति परम्मुखेन न गन्तब्बं, 
इदं आचरिय आसनं, एत्थ निसीदथा'ति एवं निमन्तेतब्बोयेवा”ति एत्थेव “आचरिया'”ति आलपनविसेसो वुत्तो, न अञ्जत्थ। यदि 
बुड्डतरेनपि “भन्ते इच्चेव वत्तब्बो सिया, इधापि “इदं, भन्ते, आसन" न्ति वत्तब्बं भवेय्य, न पन वृत्तं, तस्मा न तेसं तं वचनं सारतो 
पच्चेतब्बं । इमस्मिं पन विनयसङ्गहप्पकरणे (वि० सङ्गः अट्ट> २३७) ` आरोचेन्तेन सचे नवकतरो होति, “आवुसो'ति वत्तब्बं। सचे 
वुड्डतरो, 'भन्ते'ति वत्तब्ब”न्ति वुत्तं, इदञ्च “एकेन भिकखुना सद्भि" न्ति हेडटा वुत्तत्ता तं पटिग्गाहकभूतं पकतत्तं भिक्खुं सन्धाय वुत्तन्ति 
दडुन्बं । 


बहवो पन भिक्खू पारिवासिकं भिकखुं सङ्घमज्झे निसीदापेत्वा वत्तं याचापेत्वा कम्मवाचापरियोसाने समादापेत्वा आरोचनमकारेत्वा 
सङ्घमज्झतो निकखमापेत्वा परिसपरियन्ते निसीदापेत्वा तत्थ निसिन्नेन आरोचापेत्वा वत्तं निक्खिपापेन्ति, एवं करोन्तानञ्च नेसं 

अयमधिप्पायो -- अयं भिक्खु वत्ते असमादिन्ने वुडड़ानियोपि होति, तस्मा याचनकाले च कम्मवाचासवनकाले च वत्तसमादानकाले 
च सङ्घमज्झे निसीदनारहो होति, वत्ते पन समादिन्ने नवकट्टानियो, तस्मा न सङ्घमज्झे निसीदनारहो, आसनपरियन्तभागिताय 
परिसपरियन्तेयेव निसीदनारहोति, तदेतं एवं विचारेतब्बं - अयं भिक्खु सङ्घमज्झे निसीदमानो आसनं गहेत्वा यथाबुड्डं निसिन्नो न होति, 
अथ खो कम्मारहभावेन आसनं अग्गहेत्वा अञ्जलि पग्गहेत्वा उक्कुटिकमेव निसिन्नो होति, कम्मारहो च नाम सङ्घमज्झेयेव ठपेतब्बो 
होति, नो बहि, तस्मा “सङ्घमज्झे निसीदनारहो न होती"ति न सक्का वत्तुं तस्मिं काले, निक्खमापिते च वत्तारोचनवत्तनिकिखिपनानं 
अनिट्टितत्ता अञ्ञमञ्जं आहच्च सुटु निसिन्नं भिक्खुसङ्घं परिहरितुमसक्कुणेय्यत्ता, चीवरकण्णपादपिट्टिआदीहि बाधितत्ता 
अगारवकिरिया विय दिस्सति, आरोचनकिरियञ्च वत्तनिक्खिपनञ्च सङ्घमज्झेयेव कत्तब्बं परियन्ते निसीदित्वा करोन्तो अड्ुकथाविरोधो 


बुत्तनयेनेव सङ्घमज्झे निक्खिपितब्ब''न्ति। कस्मा? समादानड्टानेयेव आरोचापेत्वा तत्थेव निक्खिपापेत्वा निद्धितसब्बकिच्चमेव 
निक्खमापेत्वा अत्तनो आसने निसीदापेन्तो जायागतोति अम्हाकं खन्ति। 


तथा सायं वत्तारोचनकाले बहूसु पारिवासिकेसु बुड्डतरं पठमं समादापेत्वा आरोचापेत्वा अनुक्कमेन सब्बपच्छा नवकतरं 
समादापेन्ति आरोचापेन्ति, पातो निक्खिपनकाले पन नवकतरं पठमं आरोचापेत्वा निक्खिपापेन्ति, ततो अनुक्कमेन वुडतरं सब्बपच्छा 
आरोचापेत्वा निक्खिपापेन्ति। तेसं अयमधिप्पायो सिया -- यदा दस भिक्खू पकतत्ता दस भिक्खू पारिवासिका होन्ति, तदा बुड्डतरेन पठमं 
समादियित्वा आरोचिते तस्स आरोचनं अवसेसा एकूनवीसति भिक्खू सुणन्ति, दुतियस्स अड्डारस, ततियस्स सत्तरसाति अनुक्कमेन 
हायित्वा सब्बनवकस्स आरोचनं दस पकतत्ता सुणन्ति सेसानं अपकतत्तभावतो। ततो निक्खिपनकाले सब्बनवको पुब्बे अत्तना 
आरोचितानं दसन्नं भिक्खूनं आरोचेत्वा निक्खिपति, ततो पटिलोमेन दुतियो एकादसन्नं, ततियो द्वादसन्नन्ति अनुक्कमेन बड्ित्वा 
सब्बजेट्टको अत्तना पुब्बे आरोचितानं एकूनवीसतिभिक्खूनं आरोचेत्वा निक्खिपति, एवं यथानुक्कमेन निक्खिपनं होति । सब्बजेट्टके पन 
पठमं निक्खित्ते सति पुब्बे अत्तना आरोचितानं नवन्नं भिक्खूनं तदा अपकतत्तभावतो आरोचितानं सन्तिके निक्खिपनं न होति, तथा 
सेसानं। तेसं पन एकच्चानं ऊनं होति, एकच्चानं अधिकं, तस्मा यथावृत्तनयेन सब्बनवकतो पट्टाय अनुक्कमेन निक्खिपितब्बन्ति। 


एवंवादीनं पन तेसमायस्मन्तानं वादे पकतत्तायेव भिक्खू आरोचेतब्बा होन्ति, नो अपकतत्ता। पुब्बे आरोचितानंयेव सन्तिके वत्तं 
निक्खिपितब्बं होति, नो अनारोचितानं। एवं पन पकतत्तायेव भिक्खू आरोचेतब्बा न होन्ति, अथ खो अपकतत्तापि “सचे द्वे पारिवासिका 
गतट्ठाने अञ्ञमञ्जं पस्सन्ति, उभोहि अञ्ञमञ्ञस्स आरोचेतब्ब''न्ति अट्ठकथायं वृत्तत्ता। पुब्बे आरोचितानम्पि अनारोचितानम्पि 
सन्तिके आरोचेत्वा निक्खिपितब्बमेव “सचे सो भिक्खु केनचिदेव करणीयेन पक्कन्तो होति, यं अञ्जं सब्बपठमं पस्सति, तस्स 
आरोचेत्वा निक्खिपितब्ब”न्ति (चूळव° अट्ट० १०२) वृत्तत्ता, तस्मा तथा अकरोन्तेपि सब्बेसं आरोचितत्ता नत्थि दोसो। अप्पेकच्चे भिक्खू 
““पकतत्तस्सेवायं आरोचना ति मञ्ञमाना सायं वुडृपटिपाटिया वत्तं समादियित्वा आरोचेत्वा अत्तनो सयनं पविसित्वा 
द्वारजग्गनसयनसोधनादीनि करोन्ता अञ्ञेसं आरोचितं न सुणन्ति। अप्पेकच्चे पातो सयं आरोचेत्वा निक्खिपित्वा अञ्जेसं आरोचनं वा 
निक्खिपनं वा अनागमेत्वा भिक्खाचारादीनं अत्थाय गच्छन्ति, एवं करोन्तानं तेसं आरोचनं एकच्चानं असुतभावसम्भवतो सासङ्को होति 
पारिवासिकानं अञ्ञमञ्जारोचनस्स पकरणेसु आगतत्ता। न केवलं सारत्थदीपनियंयेव, अथ खो वजिरबुद्धिटीकायम्पि (वजिर० टी० 
चूळवग्ग ७६) “सचे द्वे पारिवासिका गतड्ाने अञ्ञमञ्जं पस्सन्ति, उभोहिपि अञ्जमञ्ञस्स आरोचेतब्बं अविसेसेन आगन्तुकेन 
आरोचेतब्बं, आगन्तुकस्स आरोचेतब्ब'न्ति वुत्तत्ता”ति वुत्तं । 


तथा अप्पेकच्चे पकतत्ता भिक्खू पारिवासिकेसु भिक्खूसु सायं वत्तसमादानत्थं पकतत्तसालतो निक्खमित्वा अत्तनो अत्तनो 
सयनसमीपं गतेसु अत्तनो सयनपञ्ञजापनपअक्खारठपनअञ्जमञ्ञजआलापसल्लापकरणादिवसेन आळोलेन्ता पारिवासिकानं वत्तारोचनं 
न सुणन्ति, न मनसि करोन्ति। अप्पेकच्चे पातो वत्तनिक्खिपनकाले पारिवासिकभिकखूसु वत्तारोचनवत्तनिक्खिपनानि करोन्तेसुपि 
निद्दापसुता हुत्वा न सुणन्ति। एवं करोन्तानम्पि तेसं एकच्चानं अस्सुतसम्भवतो वत्तारोचनं सासङ्कं होतीति । होतु सासङ्कं, सुणन्तानं 
अस्सुतसम्भवेपि आरोचकानं सम्माआरोचनेन वत्तस्स परिपुण्णत्ता को दोसोति चे? आरोचकानं सम्मा आरोचितत्ता वत्ते परिपुण्णेपि 
वत्तभेददुक्कटतोव विमृत्तो सिया, न रत्तिच्छेदतो। वुत्तञ्हि समन्तपासादिकायं (चूळव° अइ० ७६) “सचे वायमन्तोपि सम्पापुणितुं वा 
सावेतुं वा न सक्कोति, रत्तिच्छेदोव होति, न वत्तभेददुक्कट”न्ति। 

अथज्जे भिक्खू वत्तं समादियित्वा रत्ति निपन्ना निद्दाभावेन मनुस्ससद्दम्पि सुणन्ति, भेरिआदिसद्दम्पि सुणन्ति, 
सकटनावादियानसद्दम्पि सुणन्ति, ते तेन सद्देन आसङ्कन्ति “भिक्खूनं नु खो अयन्ति, ते तेन कारणेन रत्तिच्छेदं मञ्जन्ति। कस्मा? 
“अयज्च नेसं छत्तसहं वा उक्कासितसह वा खिपितसहं वा सुत्वा आगन्तुकभावं जानाति, गन्त्वा आरोचेतब्बं। गतकाले जानन्तेनपि 
अनुबन्धित्वा आरोचेतब्बमेव । सम्पापुणितुं असक्कोन्तस्स रत्तिच्छेदोव होति, न वत्तभेददुक्कट*न्ति (चूळव० अट्० ७६) वृत्तत्ताति। ते 
एवं सञ्ञापेतब्बा - मायस्मन्तो एवं मञ्जित्थ, नायं पाठो बहिसीमट्ठवसेन वुत्तो, अथ खो उपचारसीमट्टवसेन वृत्तो। वृत्तञ्हि तत्थेव “येपि 
अन्तोविहारं अप्पविसित्वा उपचारसीमं ओक्कमित्वा गच्छन्ती "ति। तत्थपि आगन्तुकभावस्स जानितत्ता रत्तिच्छेदो होति, तस्मा 
दूरेसदसवनमत्तेन रत्तिच्छेदो नत्थि, “अयं भिक्खूनं सद्दो, अयं भिकखूहि वादितभेरिघण्टादिसद्दो, अयं भिक्खूहि 
पाजितसकटनावादिसद्दो'ति निसिन्नट्ठानतो जानन्तोयेव रत्तिच्छेदकरो होति। तेनाह “आयस्मा करवीकतिस्सत्थेरो समणो अयन्ति 
ववत्थानमेव पमाण*'न्ति। 


दिवा दूरे गच्छन्तं जनकायं दिस्वापि “इमे भिक्खू नु खो”ति परिकण्पेन्ता रत्तिच्छेदं मञ्जन्ति, तम्पि अकारणं। कस्मा? “भिक्खू'ति 
ववत्थानस्स अभावा। वुत्तञ्हि अट्ठकथायं “नदीआदीसु नावाय गच्छन्तम्पि परतीरे ठितम्पि आकासे गच्छन्तम्पि पब्बतथलअरञ्ञादीसु 
दूरे ठितम्पि भिक्खुं दिस्वा सचे “भिक्खू'ति बवत्थानं अत्थि, नावादीहि वा गन्त्वा महासद्दं कत्वा वा वेगेन अनुबन्धित्वा वा 
आरोचेतब्ब''न्ति। इति भिक्खु दिस्वापि “भिक्खू "ति ववत्थानमेव पमाणं। अभिक्खुं पन “भिक्खू'ति ववत्थाने सन्तेपि वा असन्तेपि वा 
कि वत्तब्बं अत्थि, बहवो पन भिक्खू इदं रूपदस्सनं सहसवनञ्च आसङ्कन्ता “पभाते सति तं द्वयं भवेय्य, तस्मा मनुस्सानं 
गमनकालसद्दकरणकालतो पुब्बेयेव वत्तं निक्खिपितब्ब”न्ति मञ्जमाना अनुग्गतेयेव अरुणे वत्तं निक्खिपन्ति, तदयुत्तं रत्तिच्छेदत्ताति। 


अथ पन विनयधरेन “कित्तका ते आपत्तियो, छादेसि, कीवतीहं पटिच्छादेसी”ति पुट्ठो समानो “अहं, भन्ते, आपत्तिपरियन्तं न 
जानामि, रत्तिपरियन्तं न जानामि, आपत्तिपरियन्तं नस्सरामि, रत्तिपरियन्तं नस्सरामि, आपत्तिपरियन्ते वेमतिको, रत्तिपरियन्ते 
वेमतिको"ति वुत्ते “अयं भिक्खु सुद्धन्तपरिवासारहो”ति जत्वा तस्सपि दुविधत्ता चूळसुद्धन्तमहासुद्धन्तवसेन “तेसु अयं भिक्खु इमस्स 
अरहो"ति ञापनत्थं उपसम्पदतो पट्ठाय अनुलोमक्कमेन वा आरोचितदिवसतो पट्ठाय पटिलोमक्कमेन वा “कित्तकं कालं त्वं 
आरोचनआविकरणादिवसेन सुद्धो "ति पुच्छित्वा “आम भन्ते, एत्तकं कालं अहं सुद्धोम्ही "ति वुत्ते “अयं भिक्खु एकच्चं रत्तिपरियन्तं 
जानाति, तस्मा चूळसुद्धन्तारहो”ति जत्वा तस्स सुद्धकालं अपनेत्वा असुद्धकालवसेन परियन्तं कत्वा चूळसुद्धन्तपरिवासो दातब्बो। अयं 
उद्धम्पि आरोहति, अधोपि ओरोहति। यो पन अनुलोमवसेन वा पटिलोमवसेन वा पुच्छियमानो “सकलम्पि रत्तिपरियन्तं अहं न जानामि 
नस्सरामि, वेमतिको होमी” ति वुत्ते “अयं भिक्खु सकलम्पि रत्तिपरियन्तं न जानाति, तस्मा महासुद्धन्तारहो "ति जत्वा तस्स उपसम्पदतो 
पट्टाय याव वत्तसमादाना एत्तकं कालं परियन्तं कत्वा महासुद्धन्तपरिवासो दातब्बो। उद्धंआरोहनअधोओरोहनभावो पनेसं अट्टकथायं 
(चूळव°० अइ० १०२) वुत्तोयेव | इतो परम्पि विधानं अट्डकथायं आगतनयेनेव दड्डब्बं। 


इदानि पन बहवो भिक्खू “अयं चूळसुद्धन्तारहो, अयं महासुद्धन्तारहो”ति अविचिनन्ता अन्तोकम्मवाचायं ` आपत्तिपरियन्तं न 
जानाति, रत्तिपरियन्तं न जानाति, आपत्तिपरियन्तं नस्सरति, रत्तिपरियन्तं नस्सरति, आपत्तिपरियन्ते वेमतिको, रत्तिपरियन्ते वेमतिको"ति 
अविसेसवचनमेव मनसि करोन्ता “इमाय कम्मवाचाय दिन्नं सुद्धन्तपरिवासं गहेत्वा पञ्चाहमत्तं वा दसाहमत्तं वा परिवसित्वा 
अपरियन्तरत्तिपटिच्छादिताहि अपरियन्ताहि आपत्तीहि मोक्खो होती"ति मञ्ञन्ता पञ्चाहमत्तं वा दसाहमत्तं वा परिवसित्वा मानत्तं 
याचन्ति, एवं करोन्ता ते भिक्खू सहस्सकखत्तुं परिवसन्तापि आपत्तितो न मुच्चेय्युं। कस्माति चे? पाळिया च अट्ठकथाय च विरुज्झनतो । 
वुत्तञ्हि पाळियं (पारा० ४४२) “यावतीहं जानं पटिच्छादेति, तावतीहं तेन भिक्खुना अकामा परिवत्थब्बं । परिवुत्थपरिवासेन भिक्खुना 
उत्तरि छारत्तं भिकखुमानत्ताय पटिपज्जितब्बं | चिण्णमानत्तो भिक्खु यत्थ सिया वीसतिगणो भिकखुसङ्घो, तत्थ सो भिक्खु अब्भेतब्बो”ति, 
तस्मा पटिच्छन्नदिवसमत्तं अपरिवसित्वा मानत्तारहो नाम न होति, अमानत्तारहस्स मानत्तदानं न रुहति, अचिण्णमानत्तो अब्भानारहो न 
होति, अनब्भानारहस्स अब्भानं न रुहति, अनब्मितो भिक्खु आपत्तिमृत्तो पकतत्तो न होतीति अयमेत्थ भगवतो अधिप्पायो। 


अट्डकथायं (चूळव°० अट्ट० १०२) पन चूळसुद्धन्ते “तं गहेत्वा परिवसन्तेन यत्तकं कालं अत्तनो सुद्धि जानाति, तत्तकं अपनेत्वा 
अवसेसं मासं वा द्विमासं वा परिवसितब्ब''न्ति, महासुद्धन्ते “तं गहेत्वा गहितदिवसतो याव उपसम्पददिवसो, ताव रत्तियो गणेत्वा 
परिवसितब्ब" न्ति वुत्तं, तस्मा पटिच्छन्नरत्तिप्पमाणं परिवसन्तोयेव मानत्तारहो होति, न पञ्चाहदसाहरत्तिप्पमाणमत्तं परिवसन्तोति अयं 

अट्ठकथाचरियानं अधिप्पायो। तेनेव च कारणेन देसनाआरोचनादीहि सब्बकालं आपत्ति सोधेत्वा सन्तानं लज्जीपेसलानं 
सिक्खाकामानं भिक्खूनं सुद्धन्तपरिवासं दातुं अयुत्तरूपो, देसनाआरोचनादीहि आपत्ति असोधेत्वा पमादवसेन चिरकालं वसन्तानं 
जनपदवासिकादीनं दातुं युत्तरूपोति वेदितब्बं । एत्थापि अवसेसविनिच्छयो अट्टकथायं वृत्तनयेनेव वेदितब्बो। 


अथ पन विनयधरेन “त्वं, आवुसो, कतरआपत्ति आपन्नो, कति रत्तियो ते छादिता”ति पुट्टो “अहं, भन्ते, सङ्घादिसेसं आपत्ति 
आपज्जित्वा पक्खमत्तं पटिच्छादिता, तेनाहं सङ्घं पक्खपरिवासं याचित्वा सङ्घेन दिन्ने पकखपरिवासे परिवसित्वा अनिक्खित्तवत्तोव हृत्वा 
अन्तरा सङ्घादिसेसापत्ति आपञ्जित्वा पञ्चाहमत्तं छादिता”ति वुत्ते “अयं भिक्खु समोधानपरिवासारहो, तीसु च समोधानपरिवासेसु 
ओधानसमोधानारहो”ति जत्वा “तेन हि भिक्खु त्वं मूलायपटिकस्सनारहो”ति वत्वा तं मूलाय पटिकस्सित्वा परिवुत्थदिवसे अदिवसे 
कत्वा अन्तरा पटिच्छन्ने पञ्च दिवसे मूलापत्तिया पटिच्छन्नेसु दिवसेसु समोधानेत्वा ओधानसमोधानो दातब्बो। इतो परानि 
ओधानसमोधाने वत्तब्बवचनानि पाळियं अद्दकथायञ्च वुत्तनयेनेव वेदितब्बानि । 


अथ पन विनयधरेन पुड़ो “अहं, भन्ते, सम्बहुला सङ्घादिसेसा आपत्तियो आपज्जि, सम्बहुला आपत्तियो एकाहप्पटिच्छन्नायो...पे०... 
सम्बहुला आपत्तियो दसाहप्पटिच्छन्नायो”ति वुत्ते “अयं भिक्खु अग्घसमोधानारहो”ति जत्वा तासं आपत्तीनं या आपत्तियो 
चिरतरप्पटिच्छन्नायो, तासं अग्घेन समोधानपरिवासो दातब्बो । तत्रेवं वदन्ति -- “या आपत्तियो चिरतरप्पटिच्छन्नायो, तासं अग्घेन 
समोधानपरिवासो दातब्बो”ति वृत्तो, एवं सन्ते पक्खप्पटिच्छन्नमासप्पटिच्छन्नादीसु कथन्ति? तेसुपि “या आपत्तियो पक्खप्पटिच्छन्नायो, 
या आपत्तियो मासप्पटिच्छन्नायो "ति वत्तब्बोति। यदि एवं पाळिविरोधो आपज्जति। पाळियञ्हि दसाहप्पटिच्छन्नपरियोसाना एव आपत्ति 
दस्सिता, न पक्खप्पटिच्छन्नमासप्पटिच्छन्नादयोति? सच्चं, पाळियं तथादस्सनं पन नयदस्सनमत्तं । तथा हि वृत्तं अट्टकथायं (चूळव° 
अट्ट० १०२) “पञ्चदस दिवसानि पटिच्छन्नाय 'पक्खप्पटिच्छन्न'न्ति वत्वा योजना कातब्बा...पे०... एवं याव सट्टिसंवच्छरं, 
अतिरेकसड्टिसंवच्छरप्पटिच्छन्नन्ति वा ततो वा भिय्योपि वत्वा योजना कातब्बा"ति। महापदुमत्थेरेनपि वुत्तं “अयं समुच्चयक्खन्धको 
नाम बुद्धानं ठितकालसदिसो, आपत्ति नाम पटिच्छन्ना वा होतु अप्पटिच्छन्ना वा समकऊनतरअतिरेकप्पटिच्छन्ना वा, विनयधरस्स 
कम्मवाचं योजेतुं समत्थभावोयेवेत्थ पमाण" न्ति, तस्मा पक्खप्पटिच्छन्नादीनं कम्मवाचाकरणे कुक्कुच्चं न कातब्बन्ति । 


होतु, एवम्पि पक्खप्पटिच्छन्नं परियन्तं कत्वा कताय कम्मवाचाय ततो उद्धं आपत्ति नत्थीति कथं जानेय्याति? इदानि सिकखाकामा 
भिक्खू देवसिकम्मि देसनारोचनाविकरणानि करोन्ति एकाहिकद्वीहिकादिवसेनपि, किच्चपसुता हुत्वा तथा असक्कोन्तापि उपोसथदिवसं 
नातिक्कमन्ति, गिलानादिवसेन तदतिक्कन्तापि अतिक्कन्तभावं जानन्ति, तस्मा तदतिक्कन्तभावे सति 
अतिरेकपक्खप्पटिच्छन्नमासप्पटिच्छन्नादिवसेन वड़ेत्वा कम्मवाचं करेय्य, तदतिक्कन्तभावे पन असति पक्खप्पटिच्छन्नपरियन्ता होति, 
तस्मा पक्खपरियन्तकम्मवाचाकरणं जायागतं होतीति दडुब्बं। 


एवं होतु, तथापि यदेतं “सम्बहुला आपत्तियो एकाहप्पटिच्छन्नायो...पे०... सम्बहुला आपत्तियो पक्खप्पटिच्छन्नायो”ति वुत्तं, तत्थ 
इमिनायेव अनुक्कमेन मया पटिच्छादिता आपत्तियो होन्तीति कथं जानेय्य, अजानने च सति “या च ख्वायं, आवुसो, आपत्ति 
अजानप्पटिच्छन्ना, अधम्मिकं तस्सा आपत्तिया परिवासदानं, अधम्मत्ता न रुहती"ति इदं आपज्जतीति? नापज्जति। तत्थ हि आपत्तिया 
आपन्नभावं अजानन्तो हुत्वा पटिच्छादेति, तस्मा “आपत्ति च होति आपत्तिसञ्ञजी चा"ति वुत्तआपत्तिसञ्जिताभावा अप्पटिच्छन्नमेव 
होति, तस्मा अप्पटिच्छन्नाय आपत्तिया परिवासदानं अधम्मिकं होति। इध पन “एत्तका रत्तियो मया छादिता"ति छन्नकालमेव न जानाति, 
तदजानभावे सतिपि परिवासदानं रुहति। तेनेव च कारणेन सुद्धन्तपरिवासे (चूळव° १५६-१५७) `“ आपत्तिपरियन्तं न जानाति, 
रत्तिपरियन्तं न जानाति, आपत्तिपरियन्तं नस्सरति, रत्तिपरियन्तं नस्सरति, आपत्तिपरियन्ते वेमतिको, रत्तिपरियन्ते वेमतिको"ति 
रत्तिपरियन्तस्स अजाननअसरणवेमतिकभावे सतिपि परिवासदानं वृत्तं, तस्मा छादितकालं तथतो अजानन्तोपि “सम्बहुला आपत्तियो 
एकाहप्पटिच्छन्नायो...पे०... सम्बहुला आपत्तियो पक्खप्पटिच्छन्नायो”ति एत्थ अप्पविट्टस्स अभावा सम्पज्जतियेवाति दडुब्बं। 


अथापि एवं वदेय्युं - “सम्बहुला आपत्तियो एकाहप्पटिच्छन्नायो...पे०... सम्बहुला आपत्तियो पक्खप्पटिच्छन्नायो ति वृत्ते तेसु 
दिवसेसु आपत्तियो अत्थि पटिच्छन्नायोपि, अत्थि अणटिच्छन्नायोपि, अत्थि चिरप्पटिच्छन्नायोपि, अत्थि अचिरप्पटिच्छन्नायोपि, अत्थि 
एकापि, अत्थि सम्बहुलापि, सब्बा ता आपत्तियो एतेनेव पदेन सङ्गहिता सियुन्ति? सङ्गहिता एव। न हेत्थ संसयो कातब्बो । वृत्तज्हेतं 

अड्टकथायं (चूळव° अइ० १०२) “अञ्ञस्मि पन आपत्तिबुट्टाने इदं लक्खणं ~ यो अप्पटिच्छन्नं आपत्ति 'पटिच्छन्नाःति 
विनयकम्मं करोति, तस्स आपत्ति बुड्ठाति । यो पटिच्छन्नं 'अप्पटिच्छन्नाःति विनयकम्मं करोति, तस्स न वुड्ठाति। अचिरप्पटिच्छन्नं 
'चिरप्पटिच्छन्ना'ति करोन्तस्सपि बुट्ठाति, चिरप्पटिच्छन्नं “अचिरप्पटिच्छन्ना'ति करोन्तस्स न वुद्ठाति। एकं आपत्ति आपञ्जित्वा 
“सम्बहुला'ति करोन्तस्सपि बुड्ाति एकं विना सम्बहुलानं अभावतो । सम्बहुला पन आपज्जित्वा एकं आपञज्जिःन्ति करोन्तस्स न 
बुड्टाती”ति, तस्मा एतेहि पदेहि सब्बासं पटिच्छन्नापत्तीनं सङ्गहितत्ता ताहि आपत्तीहि बुट्ठानं सम्भवतीति दडुब्बं । 


अथ पन विनयधरेन पुड़ो “अहं, भन्ते, सम्बहुला सङ्घादिसेसा आपत्तियो आपज्जि एकं सुक्कविस्सङ्कि, एकं कायसंसग्गं, एकं 
दुहुल्लवाचं, एकं अत्तकामं, एकं सञ्चरित्तं, एकं कुटिकारं, एकं विहारकारं, एकं दुद्ढडदोसं, एकं अञ्जभागियं, एकं सङ्घभेदं, एकं 
भेदानुवत्तकं, एकं दुब्बचं, एकं कुलदूसक "न्ति वृत्ते “अयं भिक्खु मिस्सकसमोधानपरिवासारहो"ति जत्वा अट्टकथायं (चूळव° अट्ट 
१०२) आगतनयेन परिवासो दातब्बो। एत्थाह - अग्घसमोधानमिस्सकसमोधानानं को विसेसो, कि नानाकरणन्ति? वुच्चते - 
अग्घसमोधानपरिवासो अचिरप्पटिच्छन्ना आपत्तियो चिरप्पटिच्छन्नायं आपत्तियं समोधानेत्वा तस्सा चिरप्पटिच्छन्नाय आपत्तिया 
अग्घवसेन दीयति, मिस्सकसमोधानपरिवासो नानावत्थुका आपत्तियो समोधानेत्वा तासं मिस्सकवसेन दीयति, अयमेतेसं विसेसो। अथ 
वा अग्घसमोधानो सभागवत्थूनं आपत्तीनं समोधानवसेन होति, इतरो विसभागवत्थूनन्ति आचरिया। तेनेवाह आचरियवजिरबुद्भित्थेरो 
(बजिर० टी० चूळवग्ग १०२) “अग्घसमोधानो नाम सभागवत्थुकायो सम्बहुला आपत्तियो आपन्नस्स बहुरत्ति पटिच्छादितापत्तियं 
निक्खिपित्वा दातब्बो, इतरो नानावत्थुकानं वसेनाति अयमेतेसं विसेसो"ति। 


अथ सिया “एवं चिरप्पटिच्छन्नायो च अचिरप्पटिच्छन्नायो च नानावत्थुकायो आपत्तियो आपज्जन्तस्स को परिवासो दातब्बो 
अग्घसमोधानो वा मिस्सकसमोधानो वा, अथ तदुभया वा”ति। किञ्चेत्थ - यदि अग्घसमोधानं ददेय्य, चिरप्पटिच्छन्नाहि च 
अचिरप्पटिच्छन्नाहि च सभागवत्थुकाहि आपत्तीहि बुट्टितो भवेय्य, चिरप्पटिच्छन्नाहि च अचिरप्पटिच्छन्नाहि च नो विसभागवत्थुकाहि । 
यदि च मिस्सकसमोधानं ददेय्य, समानकालप्पटिच्छन्नाहि विसभागवत्थूहि आपत्तीहि बुड्टितो भवेय्य, नो असमानकआलप्पटिच्छन्नाहि 
सभागवत्थुकाहि च, अथ तदुभयम्पि ददेय्य, “एकस्मिं कम्मे द्वे परिवासा दातब्बा"ति नेव पाळियं, न अट्ठकथायं वृत्तन्ति? वुच्चते - 
इदज्हि सब्बम्पि परिवासादिकं विनयकम्मं वत्थुवसेन वा गोत्तवसेन वा नामवसेन वा आपत्तिवसेन वा कातुं वट्टतियेव । 


तत्थ सुक्कविस्सट्टीति वत्थु चेव गोत्तञ्च। सङ्घादिसेसोति नामञ्चेव आपत्ति च। तत्थ सुक्कविस्सट्ठि 
कायसंसग्ग*न्तिआदिवचनेनापि “नानावत्थुकायो”ति वचनेनपि वत्थु चेव गोत्तञ्च गहितं होति, “सङ्घादिसेसो”ति वचनेनपि 
“आपत्तियो ति वचनेनपि नामञ्चेव आपत्ति च गहिता होति, तस्मा अग्घसमोधानवसेन परिवासे दिन्ने “अहं, भन्ते, सम्बहुला 
सङ्घादिसेसा आपत्तियो आपज्जि"न्तिआदिवचनेनेव वत्थुस्स च गोत्तस्स च नामस्स च आपत्तिया च गहितत्ता चिरप्पटिच्छन्नाहि 
अचिरप्पटिच्छन्नाहि च सभागवत्थुकाहि च विसभागवत्थुकाहि च सब्बाहि आपत्तीहि वुड्ठातीति ददुब्बं । वृत्तज्हेतं समन्तपासादिकायं 
“एत्थ च 'सङ्घादिसेसा आपत्तियो आपज्जि नानावत्थुकायो'तिपि “सङ्घादिसेसा आपत्तियो आपज्जिःन्तिपि एवं पुन्बे वुत्तनयेन वत्थुवसेनपि 
गोत्तवसेनपि नामवसेनपि आपत्तिवसेनपि योजेत्वा कम्मवाचं कातुं वट्टतियेवाति अयं मिस्सकसमोधानो"ति, इमस्मिञ्च 
विनयसङ्गहप्पकरणे (वि० सङ्ग० अट्० २४५) तथेव वत्वा तस्मा न इध विसुं कम्मवाचं योजेत्वा दस्सयिस्साम, पुब्बे सब्बापत्तिसाधारणं 
कत्वा योजेत्वा दस्सिताय एव कम्मवाचाय नानावत्थुकाहिपि आपत्तीहि बुड्ानसम्भवतो सायेवेत्थ कम्मवाचा अल'न्ति। 


यदि एवं आचरियवजिरबुद्धित्थेरेन द्विन्नं विसेसो न वत्तब्बो, अथ कस्मा वुत्तोति? तीसु समोधानपरिवासेसु ओधानसमोधानो 
मूलायपटिकस्सनाय ओधूनितकालेयेव दातब्बो, अग्घसमोधानमिस्सकसमोधानपरिवासा पन विसुंयेव दातब्बा। “एवं दिन्ने एतेसं को 
विसेसो”ति चिन्तायं विसेससम्भवमत्तदस्सनत्थं वुत्तो। अट्ठकथायं पन परिवासादिकम्मस्स लक्खणं दस्सेतुं “वत्थुवसेन वा तिआदिमाह, 
तस्मा लक्खणवसेनेव सभागवत्थुकाहिपि आपत्तीहि बुट्ठानं सम्भवति । तेनेव च कारणेन सारत्थदीपनिनामिकायं विनयटीकायञ्च 
विमतिविनोदनिनामिकायं विनयटीकायञ्च न कोचि विसेसो वुत्तोति दड्डब्बो। 


यदि एवं मिस्सकसमोधानकम्मवाचायपि चिरप्पटिच्छन्नाहि अचिरप्पटिच्छन्नाहिपि आपत्तीहि वुद्ठान॑ सम्भवेय्य। तत्थपि हि “अहं, 
भन्ते, सम्बहुला सङ्घादिसेसा आपत्तियो आपज्जिं नानावत्थुकायो”तिपि “एका सुक्कविस्सट्टि...पे०... एका कुलदूसका”तिपि वत्तब्बं । एवं 

सति “सम्बहुला”तिपि “सङ्घादिसेसा आपत्तियो^तिपि वत्थुगोत्तनामापत्तीहि कित्तनसम्भवतो चिरप्पटिच्छन्नाहिपि 
अचिरप्पटिच्छन्नाहिपि आपत्तीहि बुट्ठानं सम्भवेय्याति? न पनेवं दडुब्बं। वत्थादिकित्तनञ्हि सब्बापत्तीनं गण्हनत्थं होति। एवं गण्हन्तेपि 
पटिच्छन्नकालस्स अकथितत्ता “एत्तकं नाम कालं परिवसितब्ब''न्ति न पञ्जायति, तस्मिं अपञ्जायमाने तेन पमाणेन परिवासो न होति, 
तस्मिं असति आपत्तितो बुट्ठानं न सम्भवति, तस्मा मिस्सकसमोधानकम्मवाचाय चिरप्पटिच्छन्नाहिपि अचिरप्पटिच्छन्नाहिपि आपत्तीहि 
बुद्ठानं न सम्भवतीति दडु्बं । 


परिवासविनिच्छयकथा निड्डिता। 
मानत्तविनिच्छयकथा 


मानत्तकथायम्पि मानत्तं नाम अप्पटिच्छन्नमानत्तं पटिच्छन्नमानत्तं पक्खमानत्तं समोधानमानत्तन्ति चतुब्बिधं होति। तत्थ यो भिक्खु 
सङ्घादिसेसं आपत्ति आपज्जित्वा तं दिवसमेव आरोचेति, एकरत्तिमत्तम्पि न पटिच्छादेति, तस्स परिवासं अदत्वाव दिन्नं मानत्तं 
अप्पटिच्छन्नमानत्तं नाम। यो आपज्जित्वा दसहि आकारेहि विना तं दिवसं नारोचेति, एकरत्तादिवसेन पटिच्छादेति, तत्थ 
यथापटिच्छन्नदिवसं परिवासं दत्वा परिवुत्थपरिवासस्स दिन्नं मानत्तं पटिच्छन्नमानत्तं नाम। आपत्ति आपज्जित्वा पटिच्छन्नाय वा 
अप्पटिच्छन्नाय वा भिक्खुनिया पक्खमत्तमेव दिन्नं मानत्तं पक्खमानत्तं नाम। भिक्खु पन पटिच्छन्नाय आपत्तिया परिवसित्वा 
अनिक्खित्तवत्तकालेयेव पुन आपज्जित्वा न पटिच्छादेति, तस्स मूलाय पटिकस्सित्वा परिवुत्थदिवसे अदिवसे कत्वा अप्पटिच्छादितत्ता 
समोधानपरिवासं अदत्वा दिन्नं मानत्तं समोधानमानत्तं नाम । मानत्तारहकालेपि मानत्तचरणकालेपि अब्भानारहकालेपि एसेव नयो। तेसु 
तीणि मानत्तानि अट्ठकथायं वृत्तनयेन सुविञ्जेय्यत्ता न वृत्तानि। पक्खमानत्तं पच्छा आगमिस्सति। 


यानि पन परिवासमानत्तानि अनवड्टितत्ता पुथुज्जनस्स गिहिआदिवसेन परिवत्तने सति पुन दातब्बादातब्बभावे सङ्कितब्बानि, तानि 
दस्सेतुं पाळियं अनेकेहि पकारेहि वित्थारतो वृत्तानि। तेसु भिक्खूनं संसयविनोदनत्थाय एकदेसं दस्सेतुं “सचे कोची'तिआदिमाह। तत्थ 
बिब्भमतीति विरूपो हुत्वा भमति, हीनायावत्तति गिही होतीति अत्थो। सामणेरो होतीति उपसम्पन्नभावं जहित्वा सामणेरभावं 
उपगच्छति। तत्थ पाराजिकप्पत्तभावेन वा “गिहीति मं धारेथा”तिआदिना सिक्खापच्चक्खानेन वा गिही होति। तेसु पठमेन पुन 
उपसम्पदाय अभन्बत्ता पुन परिवासो न रुहतियेव, दुतियेन पन पुन उपसम्पदाय भब्बत्ता “सो चे पुन उपसम्पज्जती' ति वृत्तं। इतरो पन 
पाराजिकप्पत्तभावेन सामणेरो न होति। कस्मा? सरणगमनादीनं विनस्सनतो । वृत्तञ्हि विमतिविनोदनियं (वि० वि० टी० महावग्ग २.१०८) 
“उपसम्पन्नानम्पि पाराजिकसमआपत्तिया सरणगमनादिसामणेरभावस्सपि विनस्सनतो सेनासनग्गाहो च पटिप्पस्सम्भति, सङ्घलाभम्पि 
तेन लभन्तीति वेदितब्ब''न्ति, गिही पन हुत्वा पुन सामणेरभावमत्तं लद्धब्बं होति। “सामणेरोति मं धारेथा"तिआदिना पन 
सिक्खापच्चकखाने कते सिया सामणेरभावो, ततोपि पुन उपसम्पज्जितुकामताय सति सिया उपसम्पन्नभावो। “गिहीति मं 
धारेथा”तिआदिना सिक्खापच्चक्खानं कत्वा गिहिभावं उपगतेपि पुन सामणेरपब्बज्जं पब्बजित्वा सामणेरो होति। ततो पुन उपसम्पज्जितुं 
लद्धब्बत्ता “पुन उपसम्पज्जती' ति वृत्तो। तेसं भिक्खुभावे परिवासे अनिट्टितेपि गिहिसामणेरभावं पत्तत्ता परिवासो न रुहति 
उपसम्पन्नानमेव परिवासस्स भगवता पञ्जत्तत्ताति अत्थो। 


एवं सन्ते पुन उपसम्पज्जन्तस्स कि परिवासो पुन दातब्बोति आह “सो चे पुन उपसम्पज्जती”तिआदि। तस्सत्थो - सो 
विब्भन्तको सो वा सामणेरो पुन उपसम्पन्नभावं उपगच्छति, पुरिमं पुब्बे भिक्खुभूतकाले दिन्नं परिवासदानं एव इदानि परिवासदानं होति। 
यो परिवासो पुब्बे भिक्खुभूतकाले दिन्नो, सो परिवासो सुदिन्नो, दुदिन्नो न होति। यो यत्तको कालो परिवुत्थो, सो तत्तको कालो 
सुपरिवुत्थोयेव होति, न दुपरिवुत्थो, तस्मा अवसेसो कालो परिवसितब्बोति। इदं वुत्तं होति - पुन्बे भिक्खुकाले पक्खप्पटिच्छन्नाय 
आपत्तिया परिवासं गहेत्वा दसदिवसमत्तं परिवसित्वा अनिट्टितेयेव परिवासे विब्भमित्वा सामणेरो वा हुत्वा पुन उपसम्पन्नेन 
अवसेसपञ्चदिवसे परिवसित्वा परिवासो निट्ठापेतब्बोति । मानत्तारहादीसुपि एसेव नयो। उम्मत्तकादीसुपि तस्मिं काले अजानन्तत्ता 
““परिवासो न रुहती'ति वुत्तं । तिण्णम्पि उक्खित्तकानं कम्मनानासंवासकत्ता तेहि सहसंवासोयेव नत्थीति उक्खित्तकानं परिवासो न 
रुहतीति वुत्तं । 

सचे पुन ओसारीयतीति उवखेपनीयकम्मं पटिप्पस्सम्भनवसेन समानसंवासकभावं पवेसीयति। “सचे कस्सचि भिक्खुनो 
इत्थिलिङ्गं पातुभवती”तिआदीसु अट्टकथायं वुत्तनयेनेव अत्थो सुविञ्जेय्यो होति। यं पन वुत्तं “पक्खमानत्तं पच्छा आगमिस्सती"ति, 
तत्रेबं जानितब्बं - पक्खमानत्तन्ति भिक्खुनिया दातब्बमानत्तं । तं पन पटिच्छन्नायपि अप्पटिच्छन्नायपि आपत्तिया अड्डमासमत्तमेव 
दातब्बं । वृत्तञ्हेतं “गरुधम्मं अज्झापन्नाय भिक्खुनिया उभतोसङ्घे पक्खमानत्तं चरितब्ब''न्ति (पाचि० १४९; चूळव° ४०३; ३० नि० 
८.५१)। तं पन भिक्खुनीहि अत्तनो सीमं सोधेत्वा विहारसीमाय वा विहारसीमं सोधेतुं असक्कोन्तीहि खण्डसीमाय वा सब्बन्तिमेन 
परिच्छेदेन चतुवग्गगणं सन्निपातापेत्वा दातब्बं। सचे एका आपत्ति होति, एकिस्सा वसेन, सचे द्वे वा तिस्सो वा सम्बहुला वा एकवत्थुका 
वा नानावत्थुका वा, तासं तासं वसेन वत्थुगोत्तनामआपत्तीसु यं यं इच्छति, तं तं आदाय योजना कातब्बा। 


तत्रिदं एकापत्तिवसेन मुखमत्तनिदस्सनं - ताय आपन्नाय भिक्खुनिया भिक्खुनिसङ्घं उपसङ्कमित्वा एकंसं उत्तरासङ्गं करित्वा वुट्टानं 
भिक्खुनीनं पादे वन्दित्वा उक्कुटिकं निसीदित्वा अञ्जलिं पग्गहेत्वा एवमस्स वचनीयो “अहं, अय्ये, एकं आपत्ति आपज्जि गामन्तरं, 
साहं, अय्य,ए एकिस्सा आपत्तिया गामन्तराय पक्खमानत्तं याचामी”ति। एवं तिक्खत्तुं याचापेत्वा ब्यत्ताय भिक्खुनिया पटिबलाय सङ्घो 
जापेतब्बो “सुणातु मे, अय्ये, सङ्घो, अयं इत्थन्नामा भिक्खुनी एकं आपत्ति आपज्जि गामन्तरं, सा सङ्घं एकिस्सा आपत्तिया गामन्तराय 
पक्खमानत्तं याचति। यदि सङ्घस्स पत्तकल्लं, सङ्घो इत्थन्नामाय भिक्खुनिया एकिस्सा आपत्तिया गामन्तराय पक्खमानत्तं ददेय्य, एसा 
जत्ति। सुणातु मे, अय्ये, सङ्घो...पे०... दुतियम्पि। ततियम्पि एतमत्थं वदामि। सुणातु मे, अय्ये, सङ्घो...पे०... भासेय्य। दिन्नं सङ्गेन 
इत्थन्नामाय भिक्खुनिया एकिस्सा आपत्तिया गामन्तराय पक्खमानत्तं, खमति सङ्घस्स, तस्मा तुण्ही, एवमेतं धारयामी”ति। 


कम्मवाचापरियोसाने वत्तं समादियित्वा भिक्खुमानत्तकथायं वुत्तनयेनेव सङ्घस्स आरोचेत्वा निक्खित्तवत्तं वसितुकामाय तथेव 
सङ्घस्स मज्झे वा पक्कन्तासु भिक्खुनीसु एकभिक्खुनिया वा दुतियिकाय वा सन्तिके वुत्तनयेनेव निक्खिपितब्बं। अञ्जिस्सा पन 
आगन्तुकाय सन्तिके आरोचेत्वा निक्खिपितब्बं, निक्खित्तकालतो पड़ाय पकतत्तद्वाने तिट्ठति। 


पुन समादियित्वा अरुणं उट्टपेन्तिया पन भिक्खुनीनंयेव सन्तिके वसितुं न लब्भति। “उभतोसड्ले पकखमानत्तं चरितब्ब' न्ति हि वृत्तं, 
तस्मा अस्सा आचरियुपज्झायाहि विहारं गन्त्वा सङ्गाहकपकखे ठितो एको महाथेरो वा धम्मकथिको वा भिक्खु वत्तब्बो “एकिस्सा 
भिक्खुनिया विनयकम्मं कत्तब्बमत्थि, तत्र नो अय्या चत्तारो भिक्खू पेसेथा”ति। सङ्गहं अकातुं न लब्भति, “पेसेस्सामा"ति वत्तब्बं। चतूहि 
पकतत्तभिक्खुनीहि मानत्तचारिनिं भिक्खुनि गहेत्वा अन्तोअरुणेयेव निक्खिपित्वा गामूपचारतो द्वे लेडुपाते अतिक्कमित्वा मग्गा ओक्कम्म 
गुम्बवतिआदीहि पटिच्छन्ने ठाने निसीदितब्बं, विहारूपचारतोपि द्वे लेडुपाता अतिक्कमितब्बा । चतूहि पकतत्तभिक्खूहिपि तत्थ गन्तब्बं, 
गन्त्वा पन भिक्खुनीहि सद्धि न एकट्ठाने निसीदितन्बं, पटिक्कमित्वा अविदूरे ठाने निसीदितब्बं। कुरुन्दिमहापच्चरीसु पन “भिकखुनीहि 
ब्यत्तं एकं वा द्वे वा उपासिकायो भिक्खूहिपि एकं वा द्वे वा उपासके अत्तरक्खणत्थाय गहेत्वा गन्तब्ब''न्ति वृत्तं। कुरुन्दियंयेब च 
““भिक्खुनुपस्सयस्स च विहारस्स च उपचारं मुञ्चितुं वट्टती”ति वुत्तं, “गामस्सा*ति न वृत्तं । 


एवं निसिन्नेसु पन भिकखुनीसु च भिक्खूसु च ताय भिक्खुनिया “मानत्तं समादियामि, वत्तं समादियामी" ति वत्तं समादियित्वा 
भिक्खुनिसङ्घस्स ताव एवं आरोचेतब्बं “अहं, अय्ये, एकं आपत्ति आपज्जि गामन्तरं, साहं सङ्घं एकिस्सा आपत्तिया गामन्तराय 
पक्खमानत्तं याचि, तस्सा मे सङ्घो एकिस्सा आपत्तिया गामन्तराय पक्खमानत्तं अदासि, साहं मानत्तं चरामि, वेदियामहं अय्ये, वेदियतीति 
मं सङ्घो धारेतू"ति। 


ततो भिक्खुसङ्घस्स सन्तिकं गन्त्वा एवं आरोचेतब्बं “अहं, अय्या, एकं आपत्ति आपज्जि...पे०... वेदियामहं अय्या, वेदियतीति मं 
सङ्घो धारेतू"ति। इधापि याय कायचि भासाय आरोचेतुं वति । आरोचेत्वा च भिक्खुनिसङ्घस्सेव सन्तिके निसीदितब्बं, आरोचितकालतो 
पट्टाय भिकखूनं गन्तुं वट्टति। सचे सासङ्का होति, भिक्खुनियो तत्थेव ठानं पच्चासीसन्ति, ठातब्बं। सचे अञ्जो भिक्खु वा भिक्खुनी वा तं 
ठानं एति, पस्सन्तिया आरोचेतब्बं। नो चे आरोचेति, रत्तिच्छेदो चेव वत्तभेददुक्कटञ्च। सचे अजानन्तिया एव उपचारं ओक्कमित्वा 
गच्छति, रत्तिच्छेदोव होति, न वत्तभेददुक्कटं । सचे भिक्खुनियो उपज्झायादीनं वत्तकरणत्थं पगेव गन्तुकामा होन्ति, 
रत्तिविप्पबासगणओहीयनगामन्तरापत्तिरक्खणत्थं एकं भिक्खुनि ठपेत्वा गन्तब्बं, ताय अरुणे उड्टिते तस्सा सन्तिके वत्तं निक्खिपितब्बं। 
एतेनुपायेन अखण्डा पञ्चदस रत्तियो मानत्तं चरितब्बं। 

अनिक्खित्तवत्ताय पन पारिवासिकक्खन्धके वुत्तनयेनेव सम्मा वत्तितब्बं। अयं पन विसेसो -- “आगन्तुकस्स आरोचेतब्ब''न्ति एत्थ 
यत्तका पुरेभत्तं वा पच्छाभत्तं वा तं गामं भिक्खू वा भिक्खुनियो वा आगच्छन्ति, सब्बेसं आरोचेतब्बं। अनारोचेन्तिया रत्तिच्छेदो चेव 
वत्तभेददुक्कटञ्च। सचेपि रत्ति कोचि भिक्खु तं गामूपचारं ओक्कमित्वा गच्छति, रत्तिच्छेदो होतियेव, अजाननपच्चया पन वत्तभेदतो 
मुच्चति। कुरुन्दीआदीसु पन “अनिक्खित्तवत्तभिकखूनं वुत्तनयेनेव कथेतब्ब''न्ति वृत्तं, तं पारिवासिकवत्तादीनं उपचारसीमाय 
परिच्छिन्नत्ता युत्ततरं दिस्सति। उपोसथे आरोचेतब्बं, पवारणाय आरोचेतब्बं, चतुन्नं भिक्खूनञ्च भिक्खुनीनञ्च देवसिकं आरोचेतब्बं । 
सचे भिकखूनं तस्मिं गामे भिकखाचारो सम्पज्जति, तत्थेव गन्तब्बं । नो चे सम्पज्जति, अञ्ञत्र चरित्वापि तत्र आगन्त्वा अत्तानं दस्सेत्वा 
गन्तब्बं, बहिगामे वा सङ्केतड्ठानं कातब्बं “असुकर्स्मिं नाम ठाने अम्हे पस्सिस्सती"ति। ताय सङ्केतड्ठानं गन्त्वा आरोचेतब्बं, सङ्केतड्ठाने 
अदिस्वा विहारं गन्त्वा आरोचेतब्बं। विहारे सब्बभिक्खूनं आरोचेतब्बं। सचे सब्बेसं सक्का न होति आरोचेतुं, बहि उपचारसीमाय ठत्वा 
भिक्खुनियो पेसेतब्बा, ताहि आनीतानं चतुन्नं भिक्खूनं आरोचेतब्बं। सचे विहारो दूरो होति सासङ्को, उपासके च उपासिकायो च गहेत्वा 
गन्तब्बं । सचे पन अयं एका वसति, रत्तिविप्पवासं आपज्जति, तस्मास्सा एका पकतत्ता भिक्खुनी सम्मन्नित्वा दातब्बा एकच्छन्ने 
वसनत्थाय। 


एवं अखण्डं मानत्तं चरित्वा वीसतिगणे भिक्खुनिसङ्गे वुत्तनयेनेव अब्भानं कातब्बं। “सचे मानत्तं चरमाना अन्तरापत्ति आपज्जति, 
मूलाय पटिकस्सित्वा तस्सा आपत्तिया मानत्तं दातब्ब'न्ति कुरुन्दियं वृत्तं, इदं पक्खमानत्तं नाम । इदं पन पक्खमानत्तं समन्तपासादिकायं 
(चूळव० अट्ट० १०२) पाळिमृत्तविनयविनिच्छयभावेन आगतम्पि इमस्मिं विनयसङ्गहप्पकरणे आचरियेन अनुद्धटं । अयं पनाचरियस्स 
अधिप्पायो सिया - इदं पक्खमानत्तं भिक्खुनियोयेव सन्धाय भगवता विसुं पञ्ञत्तं, भिक्खूहि असाधारणं, इमस्मिञ्च काले भिक्खुनिसङ्घो 
नत्थि, तस्मा गन्थस्स लहुभावत्थं इदम्पि अञ्ञम्पि ईदिसं अज्झुपेक्खितब्बन्ति। अम्हेहि पन भिक्खुनिसङ्गे अविज्जमानेपि “भिक्खुसङ्घो 
भिक्खुनीहि समादातब्बवत्तं जानिस्सति। 'दुब्बलजातिका हि भीरुकजातिका भिक्खुनियो भगवतो आणं पतिट्ठापेन्तियो एवरूपं दुक्करं 
दुरभिसम्भवं वत्तं समादयिंसु, किमङ्गं पन मय'न्ति मनसि करोन्ता भगवतो आणं पतिड्ठापेन्ता परिवासादिवत्तं समादियिस्सन्ती "ति मन्त्वा 
आचरियेन अनुद्धटम्पि इमस्मिं विनयालङ्कारप्पकरणे उद्भटं, तस्मा सम्मासम्बुद्धे सञ्जातसद्धापेमगारवादियुत्तेहि सत्थुसासनकरेहि 
भिक्खूहि सम्मा सिक्खितब्बं । इतो परानि अद्दकथायं आगतनयेनेव वेदितब्बानि । 


मानत्तविनिच्छयकथा निट्टिता। 


२४८. पारिवासिकवत्तकथायं नवकतरं पारिवासिकन्ति अत्तना नवकतरं पारिवासिकं । पारिवासिकस्स हि अत्तना नवकतरं 
पारिवासिकं ठपेत्वा अञ्ञे मूलायपटिकस्सनारह मानत्तारह मानत्तचारिक अब्भानारहापि पकतत्तद्ठानेयेव तिइन्ति। तेनाह “अन्तमसो 
मूलायपटिकस्सनारहादीनम्पी”ति। अन्तमसो मूलायपटिकस्सनारहादीनम्पीति आदि-सद्देन मानत्तारहमानत्तचारिकअब्भानारहे 
सङ्गण्हाति। ते हि पारिवासिकानं, पारिवासिका च तेसं पकतत्तट्ठाने एव तिट्ठन्ति अधोतपादट्टुपनकन्ति यत्थ ठत्वा पादे धोवन्ति, तादिसं 
दारुफलकखण्डादिं। पादघंसनन्ति सक्खरकथलादिं। पादे घंसन्ति एतेनाति पादघंसनं, सक्खरकथलादि। वुत्तञ्हि भगवता 
“अनुजानामि, भिक्खवे, तिस्सो पादघंसनियो सक्खरं कथलं समुहफेण न्ति (चूळव० २६९) | सद्धिविहारिकानम्पि सादियन्तस्साति 
सद्भिविहारिकानम्पि अभिवादनादिं सादियन्तस्स। वत्तं करोन्तीति एत्तकमत्तस्सेव वुत्तत्ता सद्भिविहारिकादीहिपि अभिवादनादिं कातुं न 
वट्टति। “मा मं गामप्पवेसनं आपुच्छथाः'ति वृत्ते अनापुच्छापि गामं पविसितुं वट्टुति। 


यो यो बुड्ोति पारिवासिकेसु भिक्खूसु यो यो बुड्ढो नवकतरस्स सादितुन्ति पारिवासिकनवकतरस्स अभिवादनादिं सादितुं। 
““पारिसुद्धिउपोसथे करियमाने”ति इदं पवारणदिवसेसु सङ्घे पवारेन्ते अनुपगतछिन्नवस्सादीहि करियमानं पारिसुद्धिउपोसथम्पि सन्धाय 
वुत्तं। तत्थेवाति सड्गनवकट्ठानेयेव। अत्तनो पाळिया पवारेतब्बन्ति अत्तनो वस्सग्गेन पत्तपाळिया पवारेतब्बं, न पन सब्बेसु पवारितेसूति 
अत्थो। 


ओणोजनं नाम विस्सज्जनं, तं पन पारिवासिकेन पापितस्स अत्तना सम्पटिच्छितस्सेव पुनदिवसादिअत्थाय विस्सज्जनं कातब्बं। 
असम्पटिच्छित्वा चे विस्सज्जेति, न लभतीति वुत्तं। यदि पन न गण्हाति न विस्सज्जेतीति यदि पुरिमदिवसे अत्तनो न गण्हाति, गहेत्वा 
च न विस्सज्जेति। 

चतुस्सालभत्तन्ति भोजनसालाय पटिपाटिया दीयमानं भत्तं। हत्थपासे ठितेनाति दायकस्स हत्थपासे ठितेन, पटिग्गहणरुहनड्टानेति 
अधिप्पायो । महापेळभत्तेपीति महन्तेसु भत्तपच्छिआदिभाजनेसु ठपेत्वा दीयमानभत्तेसुपि। इतो परम्पि पारिवासिकवत्तं पाळियं (चूळव° 
७५) आगतनयेनेव वेदितब्बं। तत्थ पन अड्डकथायं आगतनयेनेव अत्थो सुविञ्ञेय्यो होति, तस्मा दुब्बिञ्जेय्यद्डानेयेव कथयिस्साम। 


“न सामणेरो उपड्ठापेतब्बो”ति एत्थ दुब्बिधं सामणेरं दस्सेतुं “अज्ञो तिआदिमाह। “न भिक्खुनियो ओवदितब्बा”ति एत्थ 
लद्भसम्मृतिकेन आणत्तोपि गरुधम्मेहि अञ्जेहि वा ओवदितुं न लभतीति आह “पटिबलस्स वा भिक्खुस्स भारो कातब्बो”ति। 
आगता भिक्खुनियो वत्तब्बाति सम्बन्धो। सवचनीयन्ति सदोसं। जेट्टकट्टानं न कातब्बन्ति पधानट्ठानं न कातब्बं। किं तन्ति आह 
““पातिमोक्खुद्देसकेना तिआदि। 


रजेहि हता उपहता भूमि एतिस्साति रजोहतभूमि, रजोकिण्णभूमीति अत्थो। पच्चयन्ति वस्सावासिकलाभं सन्धाय वृत्तं। एकपस्से 
ठत्वाति पाळिं विहाय भिकखूनं पच्छतो ठत्वा। सेनासनं न लभतीति सेय्यपरियन्तभागिताय वस्सग्गेन गण्हितुं न लभति। अस्साति 
भवेय्य। “आगन्तुकेन आरोचेतब्बं, आगन्तुकस्स आरोचेतब्ब”न्ति अविसेसेन वृत्तत्ता सचे द्वे पारिवासिका गतड्टाने अञ्ञमञ्जं पस्सन्ति, 
उभोहिपि अञ्जमञ्ञस्स आरोचेतब्बं। यथा बहि दिस्वा आरोचितस्स भिक्खुनो विहारं आगतेन पुन आरोचनकिच्चं नत्थि, एवं 
अञ्जविहारं गतेनपि तत्थ पुब्बे आरोचितस्स पुन आरोचनकिच्चं नत्थीति वदन्ति। अविसेसेनाति पारिवासिकस्स च उक्खित्तकस्स च 
अविसेसेन। 


ओबद्धन्ति पलिबुद्धं । सहवासोति वुत्तप्पकारे छन्ने भिक्खुना सद्धि सयनमेव अधिप्पेतं, न सेसइरियापथकण्पनं । सेसमेत्थ 
सुविञ्जेय्यमेव। 


पापिइतराति पाराजिकापत्तीति उक्कंसवसेन वुत्तं । सञ्चरित्तादिपण्णत्तिवज्जतो पन सुक्कविस्सट्ठादिका लोकवज्जाव । तत्थपि 
सङ्घभेदादिका पापिट्ठतरा एव। कम्मन्ति पारिवासिककम्मवाचाति एतेन “कम्मभूता वाचा कम्मवाचा ति कम्मवाचासहस्स अत्थोपि 
सिद्धोति वेदितब्बो । सवचनीयन्ति एत्थ स-सद्दो “सन्ति अत्थं वदति, अत्तनो वचनेन अत्तनो पवत्तनकम्मन्ति एवमेत्थ अत्थो दटुब्बो, 
“मा पक्कमाही ति वा “एहि विनयधरानं सम्मुखीभाव"न्ति वा एवं अत्तनो आणाय पवत्तनककम्मं न कातब्बन्ति अधिप्पायो। एवञ्हि 
केनचि सवचनीये कते अनादरेन अतिक्कमितुं न वट्टति, बुद्धस्स सङ्घस्स आणा अतिक्कन्ता नाम होति। रजोहतभूमीति 
पण्णसालाविसेसनं । पच्चयन्ति वस्सावासिकचीवरं । सेनासनं न लभतीति वस्सग्गेन न लभति। अपण्णकपटिपदाति 
अविरद्धपटिपदा । सचे वायमन्तोपीति एत्थ अविसयभावं जत्वा अवायमन्तोपि सङ्गय्हति। अविसेसेनाति पारिवासिकुक्खित्तकानं 
सामञ्ञेन। पञ्चवण्णछदनबन्धनड्टानेसृति पञ्चप्पकारछदनेहि छन्नड्टानेसु। ओबद्धन्ति उट्ठानादिब्यापारपटिबद्धं, पीळितन्ति अत्थो। 
मञ्चे वा पीठे बाति एत्थ वासद्दो समुच्चयत्थो। तेन तट्टिकाचम्मखण्डादीसु दीघासनेसुपि निसीदितुं न वट्ठतीति दीपितं होति। न 
वत्तभेददुक्कटन्ति वुड़तरस्स जानन्तस्सपि वत्तभेदे दुक्कटं नत्थीति दस्सेति। वत्तं निक्खिपापेत्वाति इदम्पि परिवासादिमेव सन्धाय वुत्तं, 
न सेसकम्मानि। 


“सेनासन न लभति सेय्यपरियन्तभागिताय। उद्देसादीनि दातुम्पि न लभतीति वदन्ति । *तदहुपसम्पन्नेपि पकतत्तेति वचनतो 
अनुपसम्पन्नेहि वसितुँ वट्टति। समवस्साति एतेन अपच्छा अपुरिमं निपज्जने द्विन्नम्पि वत्तभेदापत्तिभावं दीपेति। अत्तनो अत्तनो 
नवकतरन्ति पारिवासिकादिनवकतरं। पठमं सङ्घमज्झे परिवासं गहेत्वा निक्खित्तवत्तेन पुन एकस्सपि सन्तिके समादियितुं निक्खिपितुञ्च 
वट्टति, मानत्ते पन निक्खिपितुं वटति । ऊनेगणेचरणदोसत्ता न गहेतुन्ति एके पठमं आदिन्नवत्तं एकस्स सन्तिके यथा निक्खिपितुं वटति, 
तथा समादियितुम्पि बट्टतीति पोराणगण्ठिपदे”ति वजिरबुद्धिटीकायं (वजिर० टी० चूळवग्ग ७६) वृत्तन्ति। 


इदं एत्थ यं वत्तं “चतुनबुतिपारिवासिकवत्त "न्ति पारिवासिकक्खन्धकपाळियं (चूळव° ७५) आगतं, समन्तपासादिकायम्पि 
एत्तकाय पाळिया (चूळव० अट्० ७५-८४) वण्णनं वत्वा “पारिवासिकवत्तकथा निट्टिता”ति आह । इमस्मिं विनयसङ्गहपकरणे (वि० 
सङ्ग० अट्ट० २४८) पन “न छमायं चङ्कमन्ते चङ्कमे चङ्कमितब्ब'न्ति इमस्सानन्तरं “पारिवासिकचतुत्थो चे, भिक्खवेतिआदीनि 
अग्गहेत्वा “न, भिक्खवे, पारिवासिकेन भिक्खुना सादितब्ब'न्तिआदीनि पठमं पञ्ञत्तपदानि गहेत्वा तेसं पदानं संवण्णनं कत्वा “इदं 

पारिवासिकवत्त'न्ति अञ्जथा अनुक्कमो वृत्तो, सो पाळिया च अट्टकथाय च न समेति। आचरियस्स पन अयमधिप्पायो सिया - 
““पारिवासिकचतुत्थो चे, भिक्खवे”तिआदीनि पारिवासिकभिक्खूनं समादियितब्बानि न होन्ति, अथ खो कम्मकारकानं भिक्खूनं 
कत्तब्बाकत्तन्बकम्मदस्सनमेतं, तस्मा पारिवासिकवत्ते न पवेसेतब्बं । “न, भिकखवे, पारिवासिकेन भिक्खुना सादितब्ब''न्तिआदीनि पन 
पारिवासिकभिकखूनं सम्मावत्तितब्बवत्तानियेव होन्ति, तस्मा इमानियेव पारिवासिकवत्ते पवेसेतब्बानीति । अम्हेहि पन 
पाळिअड्टकथाटीकासु आगतानुक्कमेन पठमं पञ्जत्तवत्तानं अत्थं पठमं दस्सेत्वा पच्छा पञ्ञत्तपदानं अत्थो पच्छा वुत्तोति दडुब्बो। 


इति विनयसङ्गहसंवण्णनाभूते विनयालङ्कारे 
गरुकापत्तिवुट्ठानविनिच्छयकथालङ्कारो नाम 


दरत्तिसतिमो परिच्छेदो । 


३३. कम्माकम्मविनिच्छयकथा 


२४९. एवं गरुकापत्तिवुड्ठानविनिच्छयकथं कथेत्वा इदानि कम्माकम्मविनिच्छयकथं कथेतुं “कम्माकम्मन्ति एत्थ 
पना तिआदिमाह। तत्थ समग्गेन सङ्घेन करीयते तन्ति कम्मं, अपलोकनादिचतुब्बिधविनयकम्मं । इतरस्मिम्पि एसेव नयो। अ-कारो 
बुद्धिअत्थो, न बुद्धिप्पत्तं कम्मं अकम्मं । कम्मञ्च अकम्मञ्च कम्माकम्मं वज्जावज्जं विय, फलाफलं विय च। तत्थ च कम्मन्ति 
अपलोकनकम्मजत्तिकम्मद्टयं । अकम्मन्ति जत्तिदुतियकम्मञत्तिचतउत्थकम्मद्वयं। अथ वा कम्मन्ति चतूसुपि एतेसु लहुककम्मं । 
अकम्मन्ति गरुककम्मं | कम्माकम्मन्ति एत्थ पन विनिच्छयो एवं वेदितब्बोति योजना। तत्थ पनाति पक्खन्तरत्थे निपातो, 
गरुकापत्तिवुड्ानविनिच्छयकथापक्खतो अञ्जो कम्माकम्मविनिच्छयकथापकखो वेदितब्बोति वा मया वुच्चतेति वा अत्थो। 


चत्तारि कम्मानीति एत्थ चत्तारीति परिच्छेदनिदस्सनं । तेन विनयकम्मानि नाम चत्तारि एव होन्ति, न इतो ऊनाधिकानीति दस्सेति। 
कम्मानीति परिच्छिन्नकम्मनिदस्सनं । अपलोकनकम्मन्तिआदीनि परिच्छिन्नकम्मानं उद्देसकथनं । तत्थ अपलोकोयते आयाचीयते 
अपलोकनं, अपपुब्बलोकधातु आयाचनत्थे, युपच्चयो भावत्थवाचको । अपलोकनवसेन कत्तब्बं कम्मं अपलोकनकम्मं, सीमइ॒कसङ्घं 
अपलोकेत्वा सङ्घानुमतिया कत्तब्बं कम्मं । आपना जत्ति, सङ्घस्स जानापनाति अत्थो । जत्तिया कत्तब्बं कम्मं जत्तिकम्मं, अनुस्सावनं 
अकत्वा सुद्भजत्तियायेव कत्तब्बकम्मं | द्वन्नं पूरणी दुतिया, जत्ति दुतिया एतस्स कम्मस्साति जत्तिदुतियं, जत्तिदुतियञ्च तं कम्मञ्चाति 
जत्तिदुतियकम्मं, एकाय जत्तिया एकाय अनुस्सावनाय कत्तब्बकम्मं । चतुन्नं पूरणी चतुत्थी, जत्ति चतुत्थी एतस्स कम्मस्साति 
त्तिचतुत्थं, जत्तिचतुत्थञ्च तं कम्मञ्चाति जत्तिचतुत्थकम्मं, एकाय जत्तिया तीहि अनुस्सावनाहि कत्तब्बकम्मं | तेन वक्खति 
““अपलोकनकम्मं नाम सीमड़्कसङ्गं सोधेत्वा”तिआदि। 


एवं चत्तारि कम्मानि उद्दिसित्वा परिवारे (परि ४८२ आदयो) कम्मवग्गे आगतनयेनेव तेसं चतुन्नं कम्मानं विपत्तिकारणानि 
पुच्छित्वा विस्सज्जेतुं “इमानि चत्तारि कम्मानि कतिहाकारेहि विपज्जन्ति? पञ्चहाकारेहि विपज्जन्तीतिआदिमाह। तत्थ 
वत्थुतोति विनयकम्मस्स कारणभूतवत्थुतो । जत्तितो अनुस्सावनतोति द्रेपि कम्मवाचायमेव | सीमतोति कम्मकरणट्ठानभूतबद्धसीमतो । 
परिसतोति कम्मप्पत्तछठन्दारहभूतकारकसङ्घतो। तानियेव हि पञ्च सब्बेसं विनयकम्मानं विपत्तिकारणानि होन्ति। 


ततो तं कम्मविपत्तिकारणभूतं वत्थुं पाळिनयेन वित्थारेतुं “सम्मुखाकरणीयं कम्मं असम्मुखा करोति, वत्थुविपन्नं 
अधम्मकम्म'न्त्यादिमाह। तत्थ सम्मुखाकरणीयं पटिपुच्छाकरणीयं पटिञ्ञायकरणीयन्ति इमेसं तिण्णं अतथाकरणेन, सतिविनयो 
अमूळहविनयो तस्सपापियसिका तज्जनीयकम्मं नियसकम्मं पब्बाजनीयकम्मं पटिसारणीयकम्मं उक्खेपनीयकम्मं परिवासो 
मूलायपटिकस्सना मानत्तं अब्भानं उपसम्पदन्ति इमेसं तेरसकम्मानं अञ्जकम्मारहस्स अञ्ञकम्मकरणेन, उपोसथो पवारणाति इमेसं 
द्विन्नं अदिवसे करणेन, पण्डको थेय्यसंवासको तित्थियपक्कन्तको तिरच्छानगतो मातुघातको पितुघातको अरहन्तघातको लोहितुप्पादको 
सङ्घभेदको भिक्खुनिदूसको उभतोब्यञ्जनको ऊनवीसतिवस्सो अन्तिमवत्थुअज्झापन्नपुब्बोति इमेसं तेरसन्नं पुग्गलानं 

उपसम्पदाकम्मकरणेन इति इमानि एकतिस कम्मानि वत्थुविपन्नं अधम्मकम्मं होति । जत्तितो पञ्च, अनुस्सावनतो पञ्चाति इमानि 
दस कारणानि अन्तोकम्मवाचायमेव लभन्ति, सीमतो एकादस कारणानि सीमासम्मुतिवसेन लभन्ति, परिसतो द्वादस कारणानि 
चतुवग्गपञ्चवग्गदसवग्गवीसतिवग्गसङ्घातेसु चतूसु सङ्घेसु एकेकस्मिं कम्मपत्तछन्दारहसम्मुखीभूतसङ्घातानं तिण्णं तिण्णं सङ्घानं वसेन 
लभन्तीति। 


एवं कम्मविपत्तिकारणानि दस्सेत्वा पुन चतुवग्गसङ्घादीसु सन्निसिन्नानं भिक्खूनं विसेसनामं दस्सेतुं “चतुवग्गकरणे 
कम्मेतिआदिमाह। तं सुविञ्जेय्यमेव। 


२५०. ततो परं चतुन्नं कम्मानं ठानं सङ्केपतो दस्सेतुं “ अपलोकनकम्मं कति ठानानि गच्छती”तिआदिमाह। तम्पि 
सुविञ्जेय्यमेव। 


२५९. ततो तानियेव कम्मानि तेसु ठानेसु पवत्तानि वित्थारतो पकासेतुकामो “अयं ताव पाळिनयो। अयं पनेत्थ आदितो पट्टाय 
विनिच्छयकथा”तिआदिमाह । तत्थ तस्सं विनिच्छयकथायं चतूसु कम्मेसु कतमं अपलोकनकम्मं नामाति पुच्छायं तं दस्सेतुमाह 
“अपलोकनकम्म नामा तिआदि । तत्थ सीमट्टुकसङ्घं सोधेत्वाति अविप्पवाससङ्घातमहासीमद्टकं सङ्घ सोधेत्वा। न हि खण्डसीमाय 
सन्निपतिते सङ्घे सोधेतब्बकिच्चं अत्थि, अविप्पवाससीमासङ्घाताय महासीमाय पन वित्थारत्ता बहूनं भिकखूनं वसनट्ठानत्ता समग्गभावत्थं 
सोधेतब्बं होति। छन्दारहानं छन्दं आहरित्वाति तिस्सं सीमायं चतुवग्गादिगणं पूरेत्वा हत्थपासं अविजहित्वा ठितेहि भिक्खूहि अञ्जेसं 
हत्थपासं अनागतानं पकतत्तभिक्खूनं छन्दं आहरित्वा । वृत्तञ्हि “चतुवग्गकरणे कम्मे चत्तारो भिक्खू पकतत्ता कम्मप्पत्ता, अवसेसा 
पकतत्ता छन्दारहा”ति (परि० ४९७) | समग्गस्स सङ्घस्स अनुमतियाति छन्दस्स आहरितत्ता हत्थपासं आगतापि अनागतापि सब्बे 
भिक्खू समग्गायेव होन्ति, तस्मा समग्गस्स सङ्घस्स अनुमतिया। तिक्खत्तुं सावेत्वाति “सुणातु मे, भन्ते, सङ्घो'तिआदिना कम्मवाचं 
अभणित्वा “रुच्चति सङ्घस्स। दुतियम्पि...पे०... ततियम्पि रुच्चति सङ्घस्सा”ति तिक्खत्तुं सावेत्वा कत्तब्बकम्मं अपलोकनकम्मं नामाति 
योजना। वुत्तनयेनेवाति अपलोकनकम्मे वृत्तनयेनेव। इमिना “सीमद्टकसङ्घ सोधेत्वा, छन्दारहानं छन्द॑ आहरित्वा"ति इदं द्वयं 
अतिदिसति। इतरेसुपि एसेव नयो। 


तत्थ तेसु चतूसु कम्मेसु कि अञ्ञजकम्मं इतरकम्मवसेन कातब्बन्ति चोदनं सन्धायाह “तत्र ”इच्चादि। एवं होतु, एवं सन्ते 
अविसेसेन सब्बम्पि कम्मं अञ्ञवसेन कत्तब्बन्ति आह “अत्तिदुतियकम्मं पना तिआदि । तत्थ पन-सद्दो विसेसत्थजोतको, 
जत्तिदुतियकम्मे पन विसेसो अत्थीति अत्थो। इतो परानि सुविञ्जेय्यानेव। पटिक्खित्तमेव अट्ठकथायन्ति अज्झाहारसम्बन्धो। यदि एवं 
अकखरपरिहीनादीसु सन्तेसु कम्मकोपो सियाति चोदनं मनसि कत्वा आह “सचे पना”तिआदि। तत्थ अक्खरपरिहीनन्ति “सुणातु 
मे"तिआदीसु सु-कार णा-कार तु-कारादीनं भस्सनं। पदपरिहीनन्ति सुणातृतिआदीनं विभत्यन्तपदानं भस्सनं। दुरुत्तपदं पन उपरि 
वक्खति। 


इदानि पुनप्पुनवचने पयोजनं दस्सेन्तो “इदं अकुप्पकम्मे दळिहकम्मं होति, कुप्पकम्मे कम्मं हुत्वा तिडुती "ति आह। तत्थ 
इदन्ति इदं पुनप्पुनं वुत्तकम्मं। अकुप्पकम्मेति अकुण्पे ठानारहे पुरेकतकम्मे। दळिहकम्मं होतीति थिरतरकम्मं होति एकाय रज्जुया 
बन्धितब्बभारे दुतियततियादिरज्जूहि बन्धनं विय | कुष्पकम्मेति अकखरपरिहीनादिवसेन कुप्पे अट्ठानारहे पुरेकतकम्मे। कम्मं हृत्वा 
तिट्ठतीति पुनप्पुनं वृत्ते सति तेसं अक्खरपरिहीनादीनं सोधितत्ता परिसुद्धकम्मं हुत्वा तिट्ठति | अकुप्पकम्मे कुप्पकम्मेति वा 
भावेनभावलक्खणत्थे भुम्मवचनं । पुरेतरं कतकम्मस्मिं अकुप्पकम्मे सति पच्छा इदं पुनप्पुनं बुत्तकम्मं दळिहकम्मं होति, पुरेकतकम्मस्मि 
कुप्पकम्मे सति इदं पुनप्पुनं वुत्तकम्मं अकुण्पं ठानारहं परिसुद्धकम्मं हृत्वा तिद्ठतीति | इमं पाठं निस्साय आचरियवरा एकपुग्गलम्पि 
अनेकक्खत्तुं उपसम्पदकम्मं करोन्ति। कस्मा पन ते भिक्खू लज्जीपेसलबहुस्सुतसिक्खाकामभूतानं अत्तनो आचरियुपज्झायानं सन्तिके 
सिक्खं गण्हन्तीति? न ते अत्तनो आचरियुपज्झायानं सन्तिका लद्धसिक्खं पच्चक्खाय अञ्ञं गण्हन्ति, अथ खो ताय एव सद्भि 
दिगुणतिगुणं करोन्ति। एवं सन्तेपि पुरिमसिक्खाय असद्दहन्तायेव करेय्युं, नो सदृहन्ताति? नो असद्दहन्ता, सद्दहन्तापि ते भिक्खू 
पुनप्पुनकरणे युत्तितोपि आगमतोपि आदीनवं अपस्सन्ता आनिसंसमेव पस्सन्ता करोन्तीति। 

कथं युत्तितो आनिसंसं पस्सन्ति? यथा हि लोके अभिसित्तम्पि राजानं पुनप्पुनाभिसिञ्चने आदीनवं न पस्सन्ति, अथ खो 
अभिसेकानुभावेन राजिद्धिप्पत्ततादीहि कारणेहि आनिसंसमेव पस्सन्ति, यथा च सासने चेतियं वा पटिमं वा नि्टितसब्बकिच्चं 
“अनेकजातिसंसार 'न्तिआदीहि भगवतो वचनेहि अभिसेकमङ्गलं करोन्तापि पुनप्पुनकरणे आदीनवं अपस्सन्ता अतिरेकतरं 
महिद्भधिकतामहानुभावतादिआनिसंसमेव पस्सन्ता पुनप्पुनं करोन्तियेव, एवमेव कतउपसम्पदकम्मं भिक्खुं पुनदेव कम्मवाचाभणने 
आदीनवं अपस्सन्ता पुब्बे कतकम्मस्मिं वत्थुआदीसु पञ्चसु अङ्गेसु एकस्मिम्पि अङ्गे अपरिपुण्णे सति कम्मकोपसम्भवतो इदानि 
कतकम्मेन परिपुण्णअङ्गे सति कम्मसम्पत्तिसम्भवञ्च पुब्बेव कम्मसम्पत्तिसम्भवेपि दळिहकम्मथिरतरसम्भवञ्च आनिसंसं पस्सन्ता 
करोन्ति। कथं आगमतो आनिसंसं पस्सन्ति? यथावुत्तपरिवारडुकथापाठविनयसङ्गहपाठेसु दुरुत्तपदस्स सोधनत्थं पुनप्पुनं वत्तब्बभावस्स 
उपलक्खणनयेन वचनतो। सेसञत्तिदोसअनुस्सावनदोसानञ्च वत्थुविपत्तिसीमविपत्तिपरिसविपत्तिदोसानञ्च सोधनं दस्सितं होति। तेनेव 
च कारणेन अयम्पि पच्छिमपाठो आचरियेन वुत्तो । तस्सत्थो हेट्ठा वुत्तोव । इति पुब्बे कतकम्मस्स कोपसम्भवेपि इदानि कतकम्मेन 
सम्पज्जनसङ्घातं आनिसंसं आगमतो पस्सन्तीति दब्बं 


केचि पन आचरिया इमं “पुनप्पुनं वत्तुं बट्टतीति पाठं तस्मियेव पठमकम्मकरणकाले दुरुत्तसोधनत्थं वत्तब्बतं सन्धाय वुत्तं, न 
चिरकाले"ति वदन्ति, तदेतं वचनं नेव अड्डकथायं आगतं, न टीकादीसु विनिच्छितं, तेसं मतिमत्तमेव, तस्मा न गहेतब्बं। अपिच तस्मिं 
खणे पुनप्पुनं वचनतोपि अपरभागे वचनं महप्फलं होति महानिसंसं । तस्मिन्हि काले पुनप्पुनं भणने जत्तिदोसअनुस्सावनदोसानि 
पच्छिमभणने सुटु भणन्तो सोधेतुं सक्कुणेय्य, न वत्थुविपत्तिसीमविपत्तिपरिसविपत्तिदोसानि। तस्मिञ्हि खणे तमेव वत्थु, सा एव सीमा, 
सा एव परिसा, तस्मा तानि पुनणुनवचनेन सोधेतुमसक्कुणेय्यानि होन्ति। अपरभागे करोन्तो पन पुब्बे अपरिपुण्णबीसतिवस्सभावेन 
वत्थुविपत्तिभूतेपि इदानि परिपुण्णवीसतिवस्सत्ता वत्थुसम्पत्ति होति, पुब्बे सीमसङ्करादिभावेन सीमविपत्तिसम्भवेपि इदानि तदभावत्थाय 
सुदु सोधितत्ता सीमसम्पत्ति होति, पुब्बे वग्गकम्मादिवसेन परिसविपत्तिसम्भवेपि इदानि तदभावत्थाय सुटु सोधितत्ता परिससम्पत्ति होति, 
एवं पञ्च विपत्तियो सोधेत्वा पञ्च सम्पत्तियो सम्पादेत्वा कातुं सक्कुणेय्यतो पठमकाले पुनप्पुनं भणनतोपि अपरभागे भणनं महप्फलं 
होति महानिसंसन्ति वेदितब्बं । 


यदि एवं उपसम्पदसिक्खाय दहरो भवेय्याति? न भवेय्य। कस्मा? पोराणसिक्खं अप्पच्चक्खित्वा ताय एव पतिट्टितत्ताति। एवं 
सन्तेपि पुरेकतकम्मस्स सम्पज्जनभावेन तिइन्ते सति ताय ठितत्ता अदहरो सिया। पुरिमकम्मस्स असम्पज्जनभावेन इदानि कतकम्मेयेव 
उपसम्पदभावेन तिट्टन्ते सति कस्मा दहरो न भवेय्याति? एवं सन्ते दहरो भवेय्य। एवं दहरो समानो पुरिमसिक्खाय वस्सं गणेत्वा यथावुडं 
वन्दनादीनि सम्पटिच्छन्तो महासावज्जो भवेय्याति? एवं पुरिमसिक्खाय अट्टितभावं पच्छिमसिक्खाय एव लद्धुपसम्पदभावं तथतो जानन्तो 
एवं करोन्तो सावज्जो होति, एवं पन अजानन्तो “पुरिमसिक्खायमेव ठितो”ति मञ्जित्वा एवं करोन्तो अनवज्जोति वेदितब्बो। कथं 
विञ्ञायतीति चे? “अनापत्ति ऊनवीसतिवस्सं परिपुण्णसञ्ञीति एत्थ किञ्चापि उपसम्पादेन्तस्स अनापत्ति, पुग्गलो पन 
अनुपसम्पन्नोव होति। सचे पन सो दसवस्सच्चयेन अञ्ञं उपसम्पादेति, तं चे मुञ्चित्वा गणो पूरति, सूपसम्पन्नो। सोपि च याव न 
जानाति, तावस्स नेव सग्गन्तरायो, न मोक्खन्तरायो । जत्वा पन पुन उपसम्पज्जितब्ब”न्ति समन्तपासादिकायं (पाचि० अट्टः ४०६) 
आगतत्ता विञ्ञायति। एवं वत्थुविपन्नत्ता कम्मकोपतो अनुपसम्पन्नस्स पुग्गलस्स उपज्झायो भवितुं युत्तकाले पुन उपसम्पज्जनेन 
उपसम्पन्नभूतभावस्स अट्ठकथायं आगतत्ता इमिना नयेन सीमविपन्नपअसविपन्नजत्तिविपन्नअनुस्सावनविपन्नभूतत्ता कम्मकोपतो पुब्बे 
अनुपसम्पन्नभूतं पुग्गलम्पि अपरभागे वुट्टिप्पत्तिकालेपि पञ्च विपत्तिदोसानि सोधेत्वा पुन उपसम्पदकम्मवाचाकरणेन उपसम्पादेतुं 
वट्टति। सोपि पुग्गलो पुब्बकम्मकाले अनुपसम्पन्नो हत्वापि अपरकम्मकाले उपसम्पन्नो होतीति दडुब्बो। 


एकच्चे पन भिक्खू पोराणसिक्खं पच्चक्खाय नवसिक्खमेव गण्हिंसु, ते पन भिक्खू नवसिक्खावसेन दहराव भवन्ति, एवं करणञ्च 
अतिविय गुणविसिड्टं अत्तनो नवकतरं भिक्खु दिस्वा तस्मिं पुग्गले पयिरुपासितुकामो तं पुग्गलं अत्तना बुड्डतरं कातुकामो अत्तानं दहरं 
कातुकामो हुत्वा धम्मगारवेन करोन्तो युत्तो भवेय्य। अथ पन सिक्खासम्पन्नं कत्तुकामो एवं करेय्य, सिक्खा नाम पञ्चङ्गसमन्नागते सति 
सम्पज्जति, सीलविसुद्धियेव कारणं होति, तस्मा यदि पुरिमसिक्खा अट्टिता भवेय्य, पच्चक्खानकिच्चं नत्थि, सयमेव पतिता होति। 
पुरिमसिक्खाय ठिताय सति विब्भमितुकामोयेव पच्चकखानं करेय्य, न भिक्खुभवितुकामो, सो पन चतुपारिसुद्भधिसीलमेव परिसुद्धं करेय्य, 
तस्मा पोराणसिक्खाय पच्चक्खानं अयुत्त विय दिस्सति। ततो पोराणसिक्खं पच्चकखाय नवसिक्खागहणतो पुनप्पुनं करणंयेव युत्ततरं 
दिस्सति। कस्मा? पोराणसिक्खं पच्चक्खाय नवसिक्खागहणे पुरिमकम्मं असम्पज्जित्वा पच्छिमकम्मसम्पज्जने सति किञ्चापि 

पुरिमसिक्खा नत्थि, या पच्चकखातब्बा, तथापि नवसिक्खाय सम्पज्जितत्ता दोसो नत्थि, दहरभावं पत्तोपि युत्तरूपोयेव। 


यदि पुरिमकम्मम्पि पच्छिमकम्मम्पि सम्पज्जतियेव, एवं सति पुरिमसिक्खाय पच्चकखानं निरत्थकं | पच्छिमसिक्खाय ठितोपि 
दहरभावं पत्तत्ता अयृत्तरूपो। यदि पन पुरिमकम्ममेव सम्पज्जति, न पच्छिमकम्मं, एवं सति पुब्बे ठितपोराणसिक्खापि पच्चक्खानेन 
पतिता। पच्छिमसिक्खापि पच्छिमकम्मस्स पञ्चन्नं विपत्तीनं अञ्ञतरेन योगतो न सम्पज्जति, तस्मा पुरिमसिक्खाय च पतितत्ता 
पच्छिमसिक्खाय च अलद्भत्ता उभतो भड्टत्ता अयुत्तोब होति। पोराणसिक्खं अप्पच्चक्खाय नवसिक्खागहणे पन सति पुरिमकम्मं सम्पन्नं 
हुत्वा पच्छिमकम्मं असम्यन्नं होन्तम्पि पुरिमसिक्खाय पतिड्टितोयेव, पुरिमं असम्पन्नं हुत्वा पच्छिमं सम्पन्नम्पि पच्छिमसिक्खाय ठितो 
एव। पुरिमपच्छिमकम्मद्वयम्पि पञ्चहङ्गेहि सम्पन्नम्पि दळिहकम्मथिरतरभूताय पुरिमसिक्खाय ठितोयेव सो भिक्खु होति, तस्मा 
पुरिमसिक्खं पच्चकखाय नवसिक्खागहणतो पुरिमसिकखं अप्पच्चक्खाय पुनप्पुनं नवसिक्खागहणं यृत्ततरं होतीति दडुब्बं। 


इमं पन पुनप्पुनं करोन्तानं आचरियानं वादं अमनसिकरोन्ता अज्जे आचरिया अनेकप्पकारं अनिच्छितकथं कथेन्ति। कथं? एकच्चे 
थेरा एवं वदन्ति “कि इमे भिक्खू एवं करोन्ता पाराजिकप्पत्तं भिक्खु पुन सिक्खाय पतिड्ापेस्सामाति मञ्जन्ती”ति। ते थेरा पुनप्पुनं 
कम्मवाचं भणन्ते भिक्खू दिस्वा “इमे भिक्खू इमिना कारणेन एवं करोन्ती”ति चिन्तेत्वा एवमाहंसु। एकच्चे पन थेरा “कस्मा इमे भिक्खू 
पुनप्पुनं करोन्ति, यथा नाम असनि एकवारमेव पतन्ती सत्ते जीवितक्खयं पापेति, एवमेव भगवतो आणाभूता कम्मवाचा एकवारं 
भणमाना कम्मं सिज्झापेति, न अनेकवार" न्ति, तेपि “कम्मसिज्झनत्थाय पुनप्पुनं भणन्ती "ति चिन्तेत्वा एवमाहंसु। बहवो पन भिक्खू 
पुनप्पुनं करोन्ते दिस्वा एवं वदन्ति “इमे भिक्खू आचरियुपज्झायेहि दिन्नसिकखं असददहन्ता एवं करोन्ति, आचरियुपज्झायगुणापराधका 
एते समणा"ति। ते “पुब्बसिक्खं असदहित्वा पुनप्पुनं करोन्ती"ति मञ्जन्ता एवमाहंसु। 


अपरे पन थेरा “पठमं उपसम्पदकम्मवाचाभणनकालेयेव पुनप्पुनं वत्तब्बं, न अपरभागे”ति, तत्थ कारणं हेट्टा वुत्तमेव। अञ्ञे 
एवमाहंसु “जत्तिदुतियकम्मवाचायमेव पुनप्पुनं वत्तब्बन्ति अट्ठकथायं वुत्तं, न जत्तिचतुत्थकम्मे, अथ च पनिमे भिक्खू 
जत्तिचतुत्थकम्मभूताय उपसम्पदकम्मवाचाय पुनप्पुनं करोन्ति, एतं अद्दकथाय न समेती”ति, तं नीतत्थमेव गहेत्वा वदिसु । नेय्यत्थतो पन 
इमिना नयेन चतूसुपि कम्मेसु पुनप्पुनं कातब्बन्ति दस्सेति। कम्मसङ्करमेव हि जत्तिदुतियकम्मे विसेसतो वदति, पुनप्पुनं वत्तब्बभावो पन 
सब्बेसूति दड्डब्बो तेनेव हि जत्तिचतुत्थकम्मवाचाय उपसम्पन्नट्ठानेयेव पुब्बे अनुपसम्पन्नस्स पुग्गलस्स पच्छा उपसम्पज्जितब्बभावो 
अट्ठकथायं वुत्तोति। 


पटिपुच्छाकरणीयादीसुपीति एत्थ आदिसद्देन पटिंञ्जाय करणीयादयो सङ्गण्हाति। तत्थ पटिपुच्छाय करणीयं अप्पटिपुच्छा 
करोतीति पुच्छित्वा चोदेत्वा सारेत्वा कातब्बं अपुच्छित्वा अचोदेत्वा असारेत्वा करोति। पटिञ्ञाय करणीयं अप्पटिञ्ञाय करोतीति 
पटिञ्ञं आरोपेत्वा यथादिन्नाय पटिञ्ञाय कातब्बं अपटिञ्जाय पटिञ्ञं अकरोन्तस्स विलपन्तस्स बलक्कारेन करोति। 
सतिविनयारहस्साति दब्बमल्लपृत्तत्थेरसदिसस्स खीणासवस्स। अमूळहविनयारहस्साति गग्गभिक्खुसदिसस्स उम्मत्तकस्स। 
तस्सपापियसिककम्मारहस्साति उपवाळभिक्खुसदिसस्स उस्सन्नपापस्स। तज्जनीयकम्मारहस्साति पण्डकलोहितकभिक्खुसदिसस्स 
भण्डनकारकस्स। नियसकम्मारहस्साति सेय्यसकभिक्खुसदिसस्स अभिण्हापत्तिकस्स। पब्बाजनीयकम्मारहस्साति 
अस्सजिपुनब्बसुकभिकखुसदिसस्स कुलदूसकस्स। पटिसारणीयकम्मारहस्साति सुधम्मभिक्खुसअसस्स उपासके जातिआदीहि 
दूसेन्तस्स। उक्खेपनीयकम्मारहस्साति छन्नभिकखुसदिसस्स आपत्ति अपस्सन्तस्स आपत्ति अदेसेन्तस्स अरिट्टभिकखुसदिसस्स 
मिच्छादिट्ठिं अविस्सज्जेन्तस्स । परिवासारहस्साति पटिच्छन्नसङ्घादिसेसापत्तिकस्स। मूलायपटिकस्सनारहस्साति अन्तरापत्ति 
आपन्नस्स। मानत्तारहन्ति अप्पटिच्छन्नसङ्घादिसेसापत्तिकं । अब्भानारहन्ति चिण्णमानत्तं भिक्खु । उपसम्पादेतीति उपसम्पदकम्मं 
करोति। 


अनुपोसथे उपोसथे करोतीति अनुपोसथदिवसे उपोसथं करोति। उपोसथदिवसो नाम ठपेत्वा कत्तिकमासं अवसेसेसु एकादससु 
मासेसु भिन्नस्स सङ्घस्स सामग्गिदिवसो च यथावृत्ता चातुद्दसपन्नरसा च, एतं तिप्पकारम्पि उपोसथदिवसं ठपेत्वा अञ्जस्मिं दिवसे 
उपोसथं करोन्तो अनुपोसथे उपोसथं करोति नाम। यत्र हि पत्तचीवरादिअत्थाय अप्पमत्तकेन कारणेन विवदन्ता उपोसथं वा पवारणं वा 
ठपेन्ति, तत्थ तस्मिं अधिकरणे विनिच्छिते “समग्गा जातम्हा”ति अन्तरा सामग्गीउपोसथं कातुं न लभन्ति, करोन्तेहि अनुपोसथे उपोसथो 

कतो नाम होति। 


अप्पवारणाय पवारेतीति अप्पवारणदिवसे पवारेति । पवारणदिवसो नाम एकस्मिं कत्तिकमासे भिन्नस्स सङ्घस्स सामग्गिदिवसो च 
पच्चुक्कडित्वा ठपितदिवसो च द्वे च पुण्णमासियो, एतं चतुब्बिधं पवारणदिवसं ठपेत्वा अञ्जस्मिं दिवसे पवारेन्तो अप्पवारणाय पवारेति 
नाम । इधापि अप्पमत्तकस्स विवादस्स वूपसमे सामग्गीपवारणं कातुँ न लभन्ति। करोन्तेहि अप्पवारणाय पवारणा कता होतीति अयं 
अट्ठकथापाठो (परि० अट्ट० ४८३)। 


“उम्मत्तकस्स भिक्खुनो उम्मत्तकसम्मुति उम्मत्तकेन याचित्वा कते असम्मुखापि दातुं बुति, तत्थ निसिन्नेपि न कुप्पति 
नियमाभावतो। असम्मुखा कते पन दोसाभावं दस्सेतुँ “असम्मुखा कतं सुकतं होती'ति वृत्तं। दूतेन उपसम्पदा पन सम्मुखा कातुं न 
सक्का कम्मवाचानानत्तसम्भवतो । पत्तनिक्कुज्जनादयो हत्थपासतो अपनीतमत्तेपि कातुं वटन्ति। सङ्घसम्मुखतातिआदीसु यावतिका 
भिक्खू कम्मप्पत्ता, ते आगता होन्ति, छन्दारहानं छन्दो आहतो होति, सम्मुखीभूता न पटिक्कोसन्ति, अयं सङ्घसम्मुखता । येन धम्मेन येन 
विनयेन येन सत्थुसासनेन सङ्घो कम्मं करोति, अयं धम्मसम्मुखता विनयसम्मुखता । तत्थ धम्मोति भूतं वत्थु । विनयोति चोदना चेव 
सारणा च। सत्थुसासनं नाम जत्तिसम्पदा चेव अनुस्सावनसम्पदा च। यस्स सङ्घो कम्मं करोति, तस्स सम्मुखाभावो पुग्गलसम्मुखता । 
कत्तिकमासस्स पवारणमासत्ता 'ठपेत्वा कत्तिकमास' न्ति वुत्तं। पच्चुक्कड़ित्वा ठपितदिवसो चाति काळपकखे चातुद्दसिं पन्नरसिं वा 
सन्धाय वुत्तं । द्वे पुण्णमासियोति पठमपच्छिमवस्सूपगतानं वसेन वृत्त''न्ति सारत्थदीपनियं (सारत्थ० टी० परिवार ३.४८३) आगतं । 


“-ठपितउपोसथपवारणानं कत्तिकमासे सामग्गिया कताय सामग्गीपवारणं मुञ्चित्वा उपोसथं कातुं न वट्टतीति आह 'ठपेत्वा 
कत्तिकमास'न्ति। सचे पन तेसं नानासीमासु महापवारणाय विसुं पवारितानं कत्तिकमासब्भन्तरे सामग्गी होति, सामग्गीउपोसथो एव तेहि 
कातब्बो, न पवारणा एकस्मिं वस्से कतपवारणानं पुन पवारणाय अविहितत्ता। सामग्गीदिवसो होतीति अनुपोसथदिवसे सामग्गीकरणं 
सन्धाय वुत्तं। सचे पन चातुहदसियं पन्नरसियं वा सङ्घो सामग्गिं करोति, तदा सामग्गीउपोसथदिवसो न होति, चातुहदसीपन्नरसीउपोसथोव 
होति। उपरि पवारणायपि एसेव नयो। पच्चुक्कड़ित्वा ठपितदिवसो चाति भण्डनकारकेहि उपदुता वा केनचिदेव करणीयेन 
पवारणसङ्गहं वा कत्वा ठपितो काळपक्खचातुद्दसीदिवसो च। द्वे च पुण्णमासियोति पुब्बकत्तिकपुण्णमा पच्छिमकत्तिकपुण्णमा चाति द्वे 
पुण्णमासियो । एतं चतुब्ब्रिधन्ति पुण्णमासिद्वयेन सद्भि सामग्गीपवारणं चातुहदसीपवारणञ्च सम्पिण्डेत्वा, इदञ्च पकतिचारित्तवसेन वृत्तं । 
तथारूपपच्चये पन सति उभिन्नं पुण्णमासीनं पुरिमा द्वे चातुदसियो, काळपकखचातुद्दसिया अनन्तरा पन्नरसीपीति इमेपि तयो दिवसा 
पवारणादिवसा एवाति इमं सत्तविधम्पि पवारणादिवसं ठपेत्वा अञ्जस्मिं दिवसे पवारेतुं न वट्टती”ति विमतिविनोदनियं (वि० वि० टी० 
परिवार २.४८३) आगतं । 


एवं वत्थुविपत्तिविनिच्छयं दस्सेत्वा इदानि जत्तिविपत्तिविनिच्छयं अनुस्सावनविपत्तिविनिच्छयञ्च दस्सेन्तो “जत्तितो विपत्तियं 
पना 'तिआदिमाह। तत्थ पञ्चमजत्तिविपत्तियं “पच्छा वा जत्ति ठपेती”ति एतस्स संवण्णनायं अनुस्सावनकम्मं कत्वाति पठमं 
अनुस्सावनं सावेत्वा “एसा जत्ती”ति अनुस्सावनानन्तरमेव सकलं जत्ति वत्वा, परियोसाने “एसा जत्ती”ति वत्वाति अधिप्पायो। 


२५२. चतुत्थअनुस्सावनविपत्तिसंवण्णनायं “य्वायन्ति ब्यञ्जनप्पभेदो अधिप्पेतो। दसधा ब्यञ्जनबुद्धिया पभेदोति एत्थ दसधा 
दसविधेन ब्यञ्जनानं पभेदोति योजेतब्बं। केनायं पभेदोति आह 'ब्यञ्जनबुद्धिया'ति। यथाधिप्पेतत्थब्यञ्जनतो व्यञ्जनसङ्घातानं 
अक्खरानं जनिका बुद्धि ब्यञ्जनबुद्धि, ताय ब्यञ्जनबुद्धिया, अक्खरसमुट्ठापकचित्तभेदेनेवाति अत्थो। यं वा संयोगपरं कत्वा वुच्चति, 
इदम्पि गरुकन्ति योजना”ति विमतिविनोदनियं वुत्तं । 


सारत्थदीपनियं (सारत्थ° टी० परिवार ३.४८५) पन “ठानकरणानि सिथिलानि कत्वा उच्चारेतब्बमक्खरं सिथिलं, तानियेव 
धनितानि असिथिलानि कत्वा उच्चारेतब्बमक्खरं धनितं। द्विमत्तकालं दीघं, एकमत्तकालं रस्सं। दसधा ब्यञ्जनबुद्धिया पभेदोति एवं 
सिथिलादिवसेन ब्यञ्जनबुद्धिया अक्खरुप्पादकचित्तस्स दसप्पकारेन पभेदो। सब्बानि हि अकखरानि चित्तसमुद्ठानानि 
यथाधिप्पेतत्थब्यञ्जनतो ब्यञ्जनानि च। संयोगो परो एतस्माति संयोगपरो। न संयोगपरो असंयोगपरो 'आयस्मतो बुद्धरक्खितथेरस्स 
यस्स न खमती'ति एत्थ त-कार न-कारसहितारो असंयोगपरो। करणानीति कण्ठादीनि” इति एत्तकं वुत्तं 

पुन विमतिविनोदनियं (वि० वि० टी० परिवार २.४८५) “तत्थ आयस्मतोतिआदीसु सरानन्तरितानि स-कार म-कारादिव्यञ्जनानि 
“संयोगो'ति वुच्चन्ति। यो संयोगो परो यस्स अ-कारादिनो, सो संयोगपरो नाम । रस्सन्ति अ-कारादिब्यञ्जनरहितं पदं | असंयोगपरन्ति 
"यस्स न खमती'तिआदीसु स-कार न-कारादिब्यञ्जनसहितं पदं सन्धाय वुत्तं । त-कारस्स थ-कारं अकत्वा 'सुणातु मेतिआदिं अवत्वा 
बग्गन्तरे सिथिलमेव कत्वा “सुणाटु मे'तिआदिं बदन्तोपि दुरुत्तं करोतियेव ठपेत्वा अनुरूपं आदेसं । यञ्हि 'सच्चिकत्थपरमत्थेना'ति 
वत्तब्बे 'सच्चिकट्ठपरमड्ेनातति च 'अत्थकथाःति च वत्तब्बे 'अट्ठकथा'ति च तत्थ तत्थ वुच्चति, तादिसं पाळिअट्टकथादीसु दिट्ठपयोगं 
तदनुरूपञ्च वत्तुं वटति, ततो अञ्ञं न वटुति। तेनाह “अनुक्कमागतं पवेणिं अविनासेन्तेनातिआदि। 'दीघे वत्तब्बे रस्स'न्तिआदीसु 
"भिक्खून'न्ति वत्तब्बे 'भिक्खुन'न्ति वा 'बहूसू'ति वत्तब्बे 'बहुसू'ति वा 'नक्खमती'ति वत्तब्बे “न खमती' ति वा 'उपसम्पदापेक्खो'ति 
वत्तब्बे “उपसम्पदापेखो'ति वा एवं अनुरूपट्ठानेसु एव दीघरस्सादिरस्सदीघादिवसेन परिवत्तेतुं बुति, न पन “नागो'ति वत्तब्बे 'नगो'ति वा 
“सङ्घो'ति वत्तब्बे 'सघो'ति वा 'तिस्सो'ति वत्तब्बे 'तिसो'ति वा “याचतीति वत्तब्बे 'याचन्ती'ति वा एवं अननुरूपट्टानेसु वत्तुं। सम्बन्धं पन 
ववत्थानञ्च सब्बथापि वट्टतीति गहेतब्ब "न्ति आगतं। सेसानि अट्टकथायं वुत्तनयेनेव सुटु सल्लक्खेतब्बानि । 


२५३. सीमविपत्तिविनिच्छयो पन हेट्ठा सीमकथायं सब्बेन कथितो, तस्मा तत्थ वुत्तनयेनेव गहेतब्बो । 


परिसविपत्तिकथाय चतुवग्गकरणेति चतुवग्गेन सङ्घेन कत्तब्बे। अनिस्सारिताति उपोसथट्टुपनादिना वा लाद्धिनानासंवासकभावेन 
वा न बहिकता। अड्टकथायञ्हि “अपकतत्तस्साति उक्खित्तकस्स वा यस्स वा उपोसथपवारणा ठपिता होन्ती”ति (परि० अट्० ४२५) 
वुत्तत्ता ठपितउपोसथपवारणो भिक्खु अपकतत्तो एवाति गहेतब्बं। परिसुद्धसीलाति पाराजिकं अनापन्ना अधिप्पेता। परिवासादिकम्मेसु 
पन गरुकट्टापि अपकतत्ता एवाति गहेतब्बं। अवसेसा...पे०... छन्दारहाव होन्तीति हत्थपासं विजहित्वा ठिते सन्धाय वुत्तं, अविजहित्वा 
ठिता पन छन्दारहा न होन्ति, तेपि चतुवग्गादितो अधिका हत्थपासं विजहित्वाव छन्दारहा होन्ति, तस्मा सङ्घतो हत्थपासं विजहित्वा 
ठितेनेव छन्दो वा पारिसुद्धि वा दातब्बा । 


सारत्थदीपनियं (सारत्थ° टी० परिवार ३.४८८) पन “अनुक्खित्ता पाराजिकं अनापन्ना च पकतत्ताति आह "पकतत्ता 
अनुक्खित्तातिआदि। तत्थ अनिस्सारिताति पुरिमपदस्सेव वेवचनं। परिसुद्धसीलाति पाराजिकं अनापन्ना। न तेसं छन्दो वा 
पारिसुद्धि वा एतीति तीसु द्वीसु वा निसिन्नेसु एकस्स वा द्विन्नं वा छन्दपारिसुद्धि आहटापि अनाहटाव होतीति अधिप्पायो"ति आगतो। 
एवं पाळियञ्च अद्टकथाय च चतुन्नम्पि कम्मानं सम्पत्ति च विपत्ति च आगता, टीकाचरियेहि च विनिच्छिता, तस्मा अट्ठकथायं वुत्तनयेनेव 
चत्तारि कम्मानि कत्तब्बानि, न अवुत्तनयेन। वुत्तञ्हि समन्तपासादिकायं (पारा० अद्टु० १. गन्थारम्भकथा; २.४३१) - 


““बुद्धेन धम्मो विनयो च वुत्तो। 
यो तस्स पुत्तेहि तथेव जातो। 
सो येहि तेसं मतिमच्चजन्ता। 
यस्मा पुरे अट्टकथा अकंसु॥ 


“तस्मा हि यं अट्टकथासु वुत्तं 

तं बज्जयित्वान पमादलेखं । 
सब्बम्पि सिक्खासु सगारवानं । 
यस्मा पमाणं इध पण्डितान”न्ति॥ 


इमस्मिञ्हि कम्मवग्गे अपलोकनादीनं चतुन्नं कम्मानं करणट्टानं एकादसविपत्तिसीमविमुत्तं बद्धसीमभूतंयेव वुत्तं, “एकादसहि 
आकारेहि सीमतो कम्मानि विपज्जन्ती”ति (परि० ४८६) वचनतो न अबद्धउपचारसीमभूतं । न हि तत्थ एकादसविपत्ति अत्थि। 
अट्ठकथायम्पि (परि० अट्ट० ४८२) “अपलोकनकम्म नाम सीमट्टकसङ्घ सोधेत्वा छन्दारहानं छन्दं आहरित्वा समग्गस्स सङ्घस्स 
अनुमतिया तिकखत्तुं सावेत्वा कत्तब्बं कम्म”न्ति अपलोकनकम्मस्सापि बद्भसीमायमेव कत्तब्बभावो वृत्तो, न उपचारसीमायं । न हि तत्थ 
सीमड्टकसङ्घसोधनञ्च छन्दारहानञ्च अत्थि, अन्तोसीमं पविट्ठपविट्टानं सङ्घलाभो दातब्बोयेव होति, तस्मा “जत्तिकम्मभूतं 

उपोसथपवारणाकम्मं अबद्धसीमविहारेपि कत्तब्ब”न्ति गण्हन्तानं आचरियानं वादोपि “जत्तिदुतियकम्मभूतं कथिनदानकम्मं 
उपचारसीमायमेव कत्तब्ब''न्ति गण्हन्तानं आचरियानं वादोपि पाळिविरोधो अट्ठकथाविरोधो च होतीति वेदितब्बो । यमेत्थ वत्तब्बं, तं 
उपोसथपवारणकथावण्णनायञ्च कथिनकथावण्णनायञ्च वुत्तं, अत्थिकेहि तत्थ सुदु ओलोकेत्वा संसयो विनोदेतब्बो। 


इदानि सब्बे भिक्खू लेखकारेहि परिचयवसेन सब्बगन्थानं आदिम्हि लिखितं महानमक्कारपाठं सरणगमनस्स, कम्मवाचाय च 
आरम्भकाले महता उस्साहेन भणन्ति, सो पन पाठो नेव सरणगमनपरियापन्नो, न कम्मवाचापरियापन्नो, नापि कम्मवाचाय 
पुब्बकरणपरियापन्नो, तस्मिं अभणितेपि न सरणगमनस्स वा कम्मवाचाय वा हानि अत्थि, न भणिते वड्डि, तस्मा पकरणाचरिया 
सरणगमनारम्भेपि कम्मवाचारम्भेपि तस्स महानमक्कारपाठस्स वण्णनं न वदन्ति, वदन्तो पन “भगवतो अरहतो सम्मासम्बुद्धस्स” इति 
पदानं अत्थो विसुद्धिमग्गसमन्तपासादिकासारत्थदीपनीआदिप्पकरणेसु “भगवा अरहं सम्मासम्बुद्धो” इतिपदानं अत्थो विय वित्थारेन 
वत्तब्बो सिया, एवं सन्तेपि भगवतो यथाभूतगुणदीपनवसेन पवत्तत्ता सब्बेपि आचरिया सब्बेसु गन्थारम्भेसु तिक्खत्तु मङ्गलत्थं भणन्ति। 
भणन्तेहि च पन न-कार मो-कारादीनं ठानकरणादिसम्पदं अहापेन्तेन सिथिलधनितदीघरस्सादिविसेसं मनसि करोन्तेन समणसारुप्पेन 
परिमण्डलेन पदब्यञ्जनेन भणितब्बो होति, न अतिआयतकेन गीतसद्सदिसेन सहेन । वृत्तञ्हेतं भगवता “न, भिक्खवे, आयतकेन 
गीतस्सरेन धम्मो गायितब्बो, यो गायेय्य, आपत्ति दुक्कटस्सा"”ति (चूळव० २४९)। 


“एकमत्तो भवे रस्सो, द्विमत्तो दीघमुच्चते। 
तिमत्तो तु प्लुतो जेय्यो, ब्यञ्जनञ्चड्रमत्तिक "न्ति॥ - 


सहप्पकरणाचरियेहि वृत्तं सहलक्खणं निस्साय न-कारादीसु रस्सभूते असरे एकमत्तं, न-ब्यञ्जने अड्डमत्तं सम्पिण्डेत्वा दियड्डमत्तकालं 
पमाणं कत्वा उच्चारीयते। मो-कारादीसु दीघभूते ओ-कारादिसरे द्विमत्तं, म-कारादिब्यञ्जने अड्डमत्तं सम्पिण्डेत्वा अडतेय्यमत्ताकालं 
पमाणं कत्वा उच्चारीयते, न ततो उद्धन्ति । ननु “प्लुतो तिमत्तो जेय्यो "ति वृत्तन्ति? सच्चं, सा पन दूरतो अव्हायनादीसुयेव लब्भति, 
नाञ्जत्थ। वुत्तञ्हि कारिकायं - 


“दूरतो अव्हाने गीते, तथेव रोदनेपि च। 
प्लुता तिमत्तिका वृत्ता, सब्बेते नेत्थ गय्हरे”ति॥ - 


कित्तकेन पन कालेन एकमत्ता विज्जेय्याति? अक्खिनिमिसउम्मिसमत्तकालेनाति आचरिया। एके पन आचरिया 
“ अङ्गुलिफोटनकालप्ममाणेना”ति वदन्ति । वृत्तञ्हि आचरियधम्मसेनापतित्थेरेन - 


““पमाणं एकमत्तस्स, निमिसुम्मिसतोब्रबुं । 
अङ्गलिफोटकालस्स, पमाणेनापि अब्रवु'न्ति॥ 


एवं सहसत्थाचरियेहि वचनतो सुद्धरस्ससरड्डाने एकमत्तापमाणं, सब्यञ्जनरस्ससरट्टाने दियड्डमत्तापमाणं, सुद्रदीघसरट्टाने 
द्विमत्तापमाणं, सब्यञ्जनदीघसरड्ठाने अड़तेय्यमत्तापमाणं कालं सल्लक्खेत्वा उच्चारीयते। 


इदानि पन भिक्खू महानमक्कारभणने बलवउस्साहं कत्वा भणन्ता रस्सद्वानेसु द्वितिमत्ताकालं दीघट्टानेसु चतुपञ्चमत्ताकालं सरं 
पठपेत्वा भणन्ति, तदयुत्तं विय दिस्सति। अपरे पठमवारे भणित्वा “सम्मासम्बुद्धस्सा”ति परियोसानपदं पत्चापि तत्थ अद्टपेत्वा पुन “नमो 
तस्सा"ति भणित्वा स-कारे ठपेत्वा थोकं विस्समित्वा दुतियवारे “भगवतो”ति इदं आदिं कत्वा याव परियोसानं भणित्वा ठपेन्ति। 
ततियवारे पन आदितो पट्टाय परियोसाने ठपेन्ति। एवं भणन्तञ्च बहू पसंसन्ति, एवं पन कातब्बन्ति नेव पाळियं, न अट्टकथायं विज्जति। 
यथा जत्तिचतुत्थकम्मे करियमाने तीणि अनुस्सावनानि सद्दतो च अत्थतो च अभिन्नानि अञ्ञमञ्जं सङ्करविरहितानि कत्वा भणितब्बानि, 
एवं महानमक्कारपाठे तिक्खत्तुं भञ्जमाने तयो वारा सद्दतो च अत्थतो च अभिन्ने कत्वा सङ्करविरहिते कत्वा आदितो आरभित्वा 
परियोसाने ठपेतब्बा होन्तीति। 

तत्रायमेकेएवं वदन्ति -- यथा नाम जवेन गच्छन्तस्स ठातब्बट्ठानं पत्वापि सहसा ठातुं न सक्कोति, एकपादमत्तं गन्त्वा तिइति, एवं 
आदितो भणन्तस्स बलवउस्साहत्ता परियोसाने पत्तेपि ठपेतुं न सक्कोति, “नमो तस्सा”ति द्विपदमत्तं भणित्वा सक्कोतीति। एवं सन्ते 
दुतियततियवारेसु कस्मा सक्कोतीति? तदा पन दुतियवारे थोकं विस्समितत्ता लद्भस्सासो हुत्वा सक्कोतीति। एवं ते आयस्मन्तो सयमेव 
अत्तानं विघातं पापेन्ति। न हि “महानमक्कारं भणन्तेन पठमवारे बलवउस्साहेन भणितब्बो ति भगवता पञ्ञत्तो, धम्मसङ्गाहकत्थेरेहि वा 
ठपितो अत्थि। एवं सन्ते यथा पातिमोक्खुद्देसकेन पातिमोक्खं उद्दिसन्तेन यत्तका भिक्खू पातिमोक्खं सुणन्ति, तेसं सवनप्पमाणेन याव 
परियोसाना उद्दिसितुं अत्तनो सरप्पमाणं गहेत्वा पातिमोक्खो उद्दिसितब्बो, एवं कम्मवाचं भणन्तेनपि सीममण्डले निसिन्नभिक्खूनं 
सवनप्पमाणेन याव परियोसाना अत्तनो सरप्पमाणं गहेत्वा भणितब्बाति। 


अपरे पन आचरिया मो-कारादीसु ओ-कारन्तपदेसु अञ्जेसं पदानं अतिरेकेन सरेन द्रत्तिकखत्तुं अनुकरणसद्दं अनुबन्धापयमाना 
भणन्ति, तेसं आचरियानं तादिसं भणनं सुत्वा परिचयप्पत्ता अज्जे भिक्खू वा गहट्ठा वा अज्जेसं आचरियानं कम्मवाचं न गरु करोन्ति, 
ताय कम्मवाचाय उपसम्पदा अलभितब्बा विय मञ्जन्ति, तादिसं पन भणनं तेसं आचरियानं सिस्सानुसिस्सा एव तथा भणन्ति, न अज्जे 
आचरिया। ते पन पोराणाचरियानं सरसम्मन्नानं अनुकरणसद्दरहितम्पि सहितं विय खायमानं सुणन्तानं अतिमनोरथं सह सुत्वा दिट्ठानुगर्ति 
आपज्जन्ता एवं करोन्ति मज्जे। न हि विनये वा सहसत्थेसु वा तथा भणितब्बन्ति अत्थि, तस्मा विचारेतब्बमेतन्ति। 


बहू पन भिक्खू “सिथिलं धनितञ्च दीघरस्स'न्तिआदिना विनये कथितविनिच्छयञ्च “एत्थ पञ्चसु वग्गेसू"तिआदिना सद्दसत्थेसु 
कतविनिच्छयञ्च अजानन्ता पिटकत्तयकोविदानं विनयधरबहुस्सुतत्थेरानं सन्तिका अलद्धोपदेसा हुत्वा तत्थ तत्थ उपसम्पदं करोन्तानं 
भिक्खूनं वचनमेव गहेत्वा हेय्योपादेय्यं अजानन्ता पुब्बे परदेसतो आगतानं पुञ्जवन्तानं सरसम्पन्नानं महाथेरानं अनोसरेन भणमानानं सरं 
सुत्वा तेसं थेरवरानं मति अपुच्छित्वाव यथादिट्ठं यथासृतं लिखित्वा ठपेन्ता अनुक्कमेन पण्डितेहि हसितब्बं अयुत्तं कथं दीपेन्ता “इमस्मिं 
ठाने ब्यग्धिया सहसदिसं सहं करोन्ति, इमस्मिं ठाने सकुणिया सदसदिसं सहं करोन्ति, इमस्मिं ठाने तम्बुलकसटपातं करोन्ति, इमस्मिं ठाने 
दक्खिणतो नमन्ता भणन्ति, इमस्मिं ठाने वामतो नमन्ता भणन्ति, इमस्मिं ठाने विलासं कुरुमाना भणन्ती”तिआदीनि वत्वा तदेव सद्दहन्ता 
रुक्खमूलउमङ्गलेणादीसु निसीदित्वा तमेव वचनं अनुसिक्खन्ता तदनुरूपं कम्मवाचं भणन्ता “अहं कम्मवाचाकुसलो "ति वत्वा बालजने 
सञ्ञापेत्वा तेसं तेसं उपसम्पदापेक्खानं कम्मवाचं भणन्ति, इमे भिक्खू भगवतो आणं अतिक्कामेन्ति, सासनं ओसक्कापेन्तीति दडुब्बा। 


अथापरेपि भिक्खू गामकावासादीसु वसन्ता पण्डितानं सन्तिके अपयिरुपासमाना वत्थुसम्पत्तिम्पि वत्थुविपत्तिम्पि 
जत्तिअनुस्सावनसीमपरिससम्पत्तिम्पि विपत्तिम्पि तथतो अजानन्ता बहवो सिस्से ठपेत्वा पब्बज्जञ्च उपसम्पदञ्च करोन्ता परिसं 
बड्टापेन्ति, तेपि भगवतो सासनं ओसक्कापेन्ति, तस्मा भगवतो आणं करोन्तेहि लज्जीपेसलेहि बहुस्सुतेहि सिक्खाकामेहि 
सप्पुरिसभिक्खृहि एवरूपानं भिक्खूनं सहायकेहि उपत्थम्भकेहि एकसम्भोगसंवासकरेहि न भवितब्बं। इदानि भिक्खू - 


“च-कारन्तं स-कारन्तं, त-कारन्तसमं वदे। 
ज-कारन्तं ल-कारन्तं, न-कारन्तसमं वदेति॥ -- 


इमं सिलोकं उपनिस्साय सरणगमनेपि “बुद्धं सरणं गच्छामी”ति पाठं “बुद्धं सरणं गच्छामी"ति पठन्ति। कम्मवाचायम्पि “पठमं उपज्झं 
गाहापेतब्बो”तिआदिपाठं “पठमं उपज्झं गाहापेतब्बो”तिआदिना पठन्ति । एत्थ युत्तितोपि आगमतोपि कारणं चिन्तेतब्बं । 


तत्रायं यृत्तिचिन्ता - “च-कारन्तं स-कारन्तं, त-कारन्तसमं वदेति एत्थ च-कारो तालुजो, त-कारो दन्तजो, एवमेते अक्खरा 
ठानतोपि असमाना । च-कारो जिव्हामज्झकरणो, त-कारो जिव्हग्गकरणो, एवं करणतोपि असमाना । च-कारो दुतियवग्गपरियापन्नो, त- 
कारो चतुत्थवग्गपरियापन्नो, एवं वग्गतोपि असमाना। संयोगक्खरवसेन न पुब्बक्खरा सुति लभन्ता सरविसेसं पापुणन्ति, तेनेव च-कारेन 
सहसत्थकाराचरिया “संयोगे परे रस्सत्त”न्ति च “संयोगपुब्बा ए-कारो-कारा रस्साइव वत्तब्बा”ति च वदन्ति । एवं सन्ते कथं 
असमानट्डानिकेन असमानकरणेन असमानवग्गेन संयोगकखरेन लद्धसुतिका अक्खरा ततो अञ्जेन असमानड्डानिकेन असमानकरणेन 
असमानवग्गेन संयोगक्खरेन लद्धसमानसुतिका भवेय्युं। न केवलञ्च एते अक्खरा असमानट्टानिका असमानकरणा असमानवग्गाव 
होन्ति, अथ खो अनासन्नट्ठानिका अनासन्नकरणा अनासन्नवग्गा च होन्ति। यथा च वीणं वादेन्तानं दूरे तन्तिस्सरेन ततो दुरे तन्तिस्सरो 

असमानो होति, एवं दूरड्ानिकेन अक्खरेन दूरकरणेन ततो दूरड्ठानिको दूरकरणो समानसुतिको कथं भवेय्य, वग्गक्खरानञ्च 
अञ्जमञ्जं असङ्करवसेन असमानसुतिवसेन पवत्तनतो “वग्गन्तं वा वग्गे”ति सृत्ते निग्गहितस्स वग्गन्तकरणे सति अञ्ञवग्गस्मिं परे 
अञ्ञवग्गन्तं न पापुणाति, “वग्गे घोसाघोसानं ततियपठमाति सुत्तेन च असदिसद्वेभावकरणे अञ्जवग्गे अज्जवग्गद्वेभावो न होति। 


यदि च च-कारन्तक्खरो त-कारन्तक्खरेन समानसृतिको सिया, एवं सति कि च-कारन्तक्खरलेखनेन सब्बत्थ त-कारन्तमेव 
लिखेय्य, तथा पन अलिखित्वा पयोगानुरूपं पठमक्खरस्स सदिसब्वेभावट्टाने “कच्चो कच्चायनो”ति, असदिसद्वेभावड्ठाने “वच्छो 
बच्छायनो”ति ततियक्खरस्स सदिसद्वेभावट्टाने “मज्जं सम्मज्ज”न्ति, असदिसद्वेभावट्ठाने “उपज्झा उपज्झायो”ति 
समानट्ठानसमानकरणसमानवग्गक्खरानमेव द्वेभावो लिखीयति, नो इतरेसं, तस्मा पयोगानुरूपं च-कारन्त ज-कारन्तड्ठानेसु 
सकवग्गसुतिवसेनेव वत्तब्बं, न अञ्जवग्गसुतिवसेन। स-कारन्ते पन स-कारस्स त-कारेन समानट्ठानिकत्ता समानकरणत्ता च 
बग्गअवग्गवसेन भिन्नेपि अवग्गक्खरानं वग्गक्खरेहि साधारणत्ता च अवग्गक्खरानं वग्गक्खरानं विय विसुं सुतिया अभावतो च स- 
कारन्तस्स त-कारन्तभणनं युत्तं सिया। स-कारोपि हि दन्तजो, त-कारोपि, स-कारोपि जिव्हग्गकरणो, त-कारोपि, तस्मा समानट्ठानिकानं 
समानकरणानं अकखरानं समानसुतिभावो युत्तो। ज-कारन्त ल-कारन्तानं न-कारन्तभणनेपि इमिना नयेन ज-कारन्त न-कारन्तानं 
असमानसुतिभावो ल-कारन्त न-कारन्तानं समानसुतिभावो दटन्बोति। अयमेत्थ युत्तिचिन्ता। 


आगमचिन्ता पन एवं कातब्बा - 


“च-कारन्तं स-कारन्तं, त-कारन्तसमं वदे। 
ज-कारन्तं ल-कारन्तं, न-कारन्तसमं वदे'ति॥ -- 


अयं सिलोको कुतो पभवो, कत्थ आगतो, केन कारितोति? तत्थ कुतो पभवोति भगवन्तस्मा वा धम्मसङ्गाहकत्थेरेहि वा 
अट्टकथाचरियेहि वा पभवो। कत्थ आगतोति विनये वा सुत्तन्ते वा अभिधम्मे वा पाळियं वा अद्टकथाय वा टीकादीसु वा आगतो। केन 
कारितोति नेत्तिनिरुत्तिपेटकोपदेसकच्चायनप्पकरणकारकेन आयस्मता महाकच्चायनत्थेरेन वा मुखमत्तदीपनिकारकेन 
वजिरबुद्धाचरियेन वा पदरूपसिद्धिकारकेन बुद्धपियाचरियेन वा सहनीतिप्पकरणकारकेन अग्गवंसाचरियेन वा तदञ्जसत्थकारकेहि 
महाथेरेहि वा कारितोति एवं आगमचिन्तायं सति अयं सिलोको भगवन्तस्मा पभवो धम्मसङ्गाहकत्थेरेहि वा अट्टकथाचरियेहि वाति न 
पञ्जायति। “विनये वा सुत्तन्ते वा अभिधम्मे वा पाळियं वा अट्टकथाय वा टीकासु वा आगतो”ति हि न सक्का वत्तुं। 
कच्चायनाचरियादीहि सहसत्थकारकेहि आचरियेहि कतोतिपि न दिस्सति। एवं सन्ते अप्पाटिहीरकतं इदं वचनं आपज्जति । 


एवं पन मयं चिन्तयिम्हा -- रामञ्ञदेसे किर सकभासायं च-कारन्त ज-कारन्ता न सन्ति, तेनेव रामञ्जदेसिया भिक्खू “सच्च"इति 
इमं पाठं वदन्ता “सत्च इति वदन्ति, “पञ्चङ्ग इति पाठं वदन्ता “पन्चङ्ग इति वदन्ति, तस्मा अत्तनो विसये अविज्जमानं च-कारन्त ज- 
कारन्तं यथापाठं वत्तुमसक्कोन्तेहि तेहि भिक्खूहि सकभासानुरूपतो अयं सिलोको कारितो भविस्सतीति। एवं सन्तेपि मरम्मभासाय च- 
कारन्त ज-कारन्तपदानं सुतिविसेसवसेन विसुं पञ्जायनतो मरम्मदेसिया भिक्खू तं सिलोकं अनुवत्तित्वा “बुद्धं सरणं गच्छामी”ति वा 
““पठमं उपत्झं गाहापेतब्बो"ति वा “हेतुपत्चयो आरम्मणपत्चयो"ति वा वत्तुं न अरहन्ति। रामञ्जदेसियापि सकभासाय विसुं 
अविज्जमानम्पि च-कारन्त ज-कारन्तपदं सकभासाकथनकालेयेव भासानुरूपं त-कारन्त न-कारन्तभावेन कथेतब्बं, 
मागधभासाकथनकाले पन मागधभासाय च-कारन्त ज-कारन्तपदानं विसुं पयोगदस्सनतो मागधभासानुरूपं च-कारन्त ज-कारन्तपदानं 
विसुं सुतिवसेन यथापाठमेव कथेतब्बानीति नो मति। अयमेत्थ आगमचिन्ता। 


जिनसासनमारब्भ, कथायं कथिता मया। 
युत्तायृत्तं चिन्तयन्तु, पण्डिता जिनसावका॥ 


युत्तायुत्तं चिन्तयित्वा, युत्तञ्चे धारयन्तु तं । 
अयुत्तञ्चे पजहन्तु, मानदोसविवज्जिताति॥ 

२५४. एवं चतुन्नं कम्मानं सम्पत्तिविपत्ति दस्सेत्वा इदानि तेसं कम्मानं ठानप्पभेदं दस्सेन्तो “ अपलोकनकम्मं कतमानि पञ्च 
ठानानि गच्छती”तिआदिमाह। तत्थ विनिच्छयो अट्टकथायं वृत्तनयेनेव वेदितब्बो। अनृत्तानपदत्थमेव दस्सयिस्साम। “एतरहि सचेपि 
सामणेरो”तिआदीसु बुद्धादीनं अबण्णभासनम्पि अकप्पियादिं कप्पियादिभावेन दीपनम्पि दिड्डिविपत्तियंयेव पविसति, तेनेव वक्खति “तं 
लद्धि विस्सज्जापेतब्बो'ति। भिक्खूनम्पि एसेव नयो। मिच्छादिट्रिकोति बुद्धवचनाधिप्पायं विपरीततो गण्हन्तो, सो एव 
““अन्तग्गाहिकाय दिट्रिया समन्नागतो”ति वुत्तो। केचि पन “सस्सतुच्छेदानं अञ्जतरदिड्टिया समन्नागतो^ति वदन्ति, तं न युत्तं। 
सस्सतुच्छेदगाहस्स सामणेरानं लिङ्गनासनाय कारणत्तेन हेठ्ठा अट्ठकथायमेव वुत्तत्ता इध च दण्डकम्मनासनाय एव अधिप्पेतत्ता। 
कायसम्भोगसामग्गीति सहसेय्यपटिग्गहणादि । सोरतोति सुभे रतो, सुदु ओरतोति वा सोरतो। निवातवुत्तीति नीचवृत्ति। 


तस्सापि दातब्बरोति विज्जमानं मुखरादिभावं निस्साय अप्पटिपुच्छित्वापि पटिञ्ञं अग्गहेत्वापि आपत्ति अनारोपेत्वापि देसितायपि 
आपत्तिया खुंसनादितो अनोरमन्तस्स दातब्बोव | ओरमन्तस्स पन खमापेन्तस्स न दातब्बो | ब्रह्मदण्डस्स दानन्ति खरदण्डस्स 
उक्कट्टदण्डस्स दानं | तज्जनीयादिकम्मे हि कते ओवादानुसासनिप्पदानपटिकखेपो नत्थि, दिन्नब्रह्मदण्डे पन तस्मिं सद्धि 
तज्जनीयकम्मादिकतेहि पटिक्खित्तम्पि कातुं न वट्टति “नेव वत्तब्बोँतिआदिना आलापसल्लापमत्तस्सपि न-कारेन पटिक्खितत्ता। तञ्हि 
दिस्वा भिक्खू गीवं परिवत्तेत्वा ओलोकनमत्तम्पि न करोन्ति, एवं विवज्जेतब्बं निम्मदनकरणत्थमेव तस्स दण्डस्स अनुञ्ञातत्ता। तेनेव 
छन्नत्थेरोपि उक्खेपनीयादिकम्मकतोपि अभायित्वा ब्रह्मदण्डे दिन्ने “सङ्घेनाहं सब्बथा विवज्जितो "ति मुच्छितो पपति। यो पन 
ब्रह्मदण्डकतेन सद्धि जत्वा संसट्टो अविवज्जेत्वा विहरति, तस्स दुक्कटमेवाति गहेतब्बं । अञ्जथा ब्रह्मदण्डविधानस्स 
निरत्थकतापसङ्गतो । तेनाति ब्रह्मदण्डकतेन। यथा तज्जनीयादिकम्मकतेहि, एवमेव ततो अधिकम्पि सङ्घं आराधेन्तेन सम्मा वत्तितब्बं, 
तञ्च “सोरतो निवातवृत्ती”तिआदिना सरूपतो दस्सितमेव । तेनाह “सम्मा वत्तित्वा खमापेन्तस्स ब्रह्मदण्डो पटिप्पस्सम्भेतब्बो ति । 
पटिसङ्घाति पटिसङ्घाय, जाणेन उपपरिक्खित्वा। 


यं तं भगवता अवन्दियकम्मं अनुञ्जातन्ति सम्बन्धो । “तस्स भिक्खुनो दण्डकम्मं कातु''न्ति सामञ्जतो अनुञ्ञजातप्पकारं दस्सेत्वा 
पुन विसेसतो अनुञ्जातप्पकारं दस्सेतुं “अथ खोतिआदि पाळिउद्भटाति वेदितब्बं। इमस्स अपलोकनकम्मस्स ठानं होतीति 
अपलोकनकम्मसामञ्ञस्स पवत्तिड्ठानं होति । विसेसब्यतिरेकेन अविज्जमानम्पि तदञ्ञत्थ अप्पवत्ति दस्सेतुं विसेसनिस्सितं विय 
वोहरीयति। “कम्मञ्जेव लक्खण''न्ति इमिना ओसारणादिवसेन गहितावसेसानं सब्बेसं अपलोकनकम्मसामञ्जलक्खणवसेन गहितत्ता 
““कम्मञ्जेव लक्खणमस्साति कम्मलक्खण'न्ति निब्बचनं दस्सेति, इदञ्च वृत्तावसेसानं कम्मानं निड्ठानड्ठानं सङ्घारक्खन्धधम्मायतनादीनि 
विय वुत्तावसेसखन्धायतनानन्ति दडुब्बं । तेनेव वक्खति “अयं पनेत्थ पाळिमुत्तकोपि कम्मलक्खणविनिच्छयो'तिआदि। यथा चेत्थ, एवं 
उपरि जत्तिकम्मादीसुपि कम्मलक्खणं वृत्तन्ति वेदितब्बं। सारत्थदीपनियं (सारत्थ° टी० परिवार ३.४९५-४९६) पन “कम्ममेव 
लक्खणन्ति कम्मलक्खणं । ओसारणनिस्सारणभण्डुकम्मादयो विय कम्मञ्च हुत्वा अञ्जञ्च नामं न लभति, कम्ममेव हृत्वा 
उपलकखीयतीति कम्मलक्खणन्ति वुच्चती* ति वृत्तं। वजिरबुद्धिटीकायं (बजिर० टी० परिवार ४९५-४९६) पन “इमस्स 
अपलोकनकम्मस्स ठानं होतीति एवम्पि अपलोकनकम्मं पवत्ततीति अत्थो। कम्मञ्जेव लक्खणन्ति कम्मलक्खणं । 
ओसारणनिस्सारणभण्ड्कम्मादयो विय कम्मञ्च हुत्वा अञ्ञञ्च नामं न लभति, कम्ममेव हुत्वा उपलक्खीयतीति कम्मलक्खणं 
उपनिस्सयो विय। हेतुपच्चयादिलक्खणविमुत्तो हि सब्बो पच्चयविसेसो तत्थ सङ्गस्हती"ति वृत्तं। तस्स करणन्ति अवन्दियकम्मस्स 
करणविधानं । न वन्दितब्बोति, इमिना वन्दन्तिया दुक्कटन्ति दस्सेतीति दड॒ब्बं। सङ्घेन कतं कतिकं जत्वा मदनं विय हि सङ्घसम्मृति 
अनादरेन अतिक्कमन्तस्स आपत्ति एव होति। 


२५५. भिक्खुसङ्घस्सपि पनेतं लब्भतियेवाति अवन्दियकम्मस्स उपलक्खणमत्तेन गहितत्ता भिक्खुसङ्घस्सपि कम्मलकखणं 
लब्भति एव। सलाकदानट्टानं सलाकग्गं नाम, यागुभत्तानं भाजनड्ठानानि यागग्गभत्तग्गानि नाम। एतेसुपि हि ठानेसु सब्बो सङ्घो उपोसथे 
विय सन्निपतितो, कम्मञ्च वग्गकम्मं न होति, “मयमेतं न जानिम्हा”ति पच्छा खीयन्तापि न होन्ति, खण्डसीमाय पन कते खीयन्ति। 
सङ्गिकपच्चयञ्हि अच्छिन्नचीवरादीनं दातुं अपलोकेन्तेहि उपचारसीमड्टानं सब्बेसं अनुमति गहेत्वाव कातनब्बं। यो पन विसभागपुग्गलो 
धम्मिकं अपलोकनं पटिबाहति, तं उपायेन बहिउपचारसीमगतं वा कत्वा खण्डसीमं वा पविसित्वा कातुं वट्टति। यं सन्धाय 
““अपलोकनकम्मं करोती”ति सामञ्जतो दस्सेति, तं अपलोकनकम्मं सरूपतो दस्सेतुं आह “ अच्छिन्नचीवरं ˆ इच्चादि। यदि 
अपलोकेत्वाव चीवरं दातब्बं, कि पन अप्पमत्तकविस्सज्जकसम्मुतियाति आह “अप्पमत्तकविस्सज्जकेन पना”तिआदि। नाळि वा 

उपड़्नाळि वाति दिवसे दिवसे अपलोकेत्वा दातब्बस्स पमाणदस्सनं। तेन यापनमत्तमेव अपलोकेतब्बं, न अधिकन्ति दस्सेति। 
एकदिवसंयेव वातिआदि दसवीसतिदिवसानं एकस्मिं दिवसेयेव दातब्बपरिच्छेददस्सनं। तेन “यावजीव”न्ति वा “यावरोगा वुडहती"ति 
वा एवं अपलोकेतुं न वट्टतीति दस्सेति। इणपलिबोधन्ति इणवत्थुं दातुं वट्टतीति सम्बन्धो। तञ्च इणायिकेहि पलिबुद्धस्स लज्जीपेसलस्स 
सासनुपकारकस्स पमाणयुत्तमेव कप्पियभण्डं नियमेत्वा भिक्खूहि अपलोकेत्वा दातब्बं, न पन सहस्सं वा सतसहस्सं वा महाइणं। 
तादिसञ्हि भिकखाचरियवत्तेन सब्बेहि भिक्खूहि तादिसस्स भिक्खुनो परियेसित्वा दातब्बं। 


“त्तं वा वेदिकं वाति एत्थ वेदिकाति चेतियस्स उपरि चतुरस्सचयो वुच्चति। छत्तन्ति ततो उद्धं वलयानि दस्सेत्वा कतो 
अग्गचयो बुच्चती"ति सारत्थदीपनियं (सारत्थ° टी० परिवार ३.४९५-४९६) वुत्तं । चेतियस्स उपनिक्खेपतोति चेतियस्स 
पटिजग्गनत्थाय वड्डिया पयोजेत्वा कप्पियकारकेहि ठपितवत्थुतो । सङ्किकेनपीति न केवलञ्च ततुप्पादतो पच्चयदायकेहि चतुपच्चयत्थाय 
सङ्घस्स दिन्नवत्थुनापीति अत्थो। सङ्घभत्तं कातुं न वट्टतीति महादानं ददन्तेहिपि करियमानं सङ्घभत्तं विय कारेतुं न वट्टतीति अधिप्पायो। 
“ यथासुखं परिभुञ्जितुं रुच्चती ति वृत्तत्ता अत्तनो अत्तनो परिभोगपहोनकं अप वा बहुं वा गहेतब्बं, अधिकं पन गहेतुं न लभति। 


उपोसथदिवसेति निदस्सनमत्तं, यस्मिं किस्मिञ्चि दिवसेपि कतं सुकतमेव होति। करोन्तेन “यं इमस्मिं विहारे अन्तोसीमाय 
सङ्घसन्तकं...पे०... यथासुखं परिभुञ्जितुं मय्हं रुच्चती”ति एवं कतिका कातब्बा। तथा द्वीहि तीहिपि ““आयस्मन्तानं रुच्चती”ति वचनमेव 
हेत्थ विसेसो । तेसम्पीति रुक्खानं। सा एव कतिकाति विसुं कतिका न कातब्बाति अत्थो। 


तेसन्ति रुक्खानं, सङ्घो सामीति सम्बन्धो। पुरिमविहारेति पुरिमे यथासुखं परिभोगत्थाय कतकतिके विहारे । परिवेणानि कत्वा 
जग्गन्तीति यत्थ अरक्खियमाने फलाफलानि रुक्खा च विनस्सन्ति, तादिसं ठानं सन्धाय वृत्तं, तत्थ सङ्घस्स कतिका न पवत्ततीति 
अधिप्पायो । येहि पन रुक्खबीजानि रोपेत्वा आदितो पट्टाय पटिजग्गिता, तेपि दसमभागं दत्वा रोपकेहेव परिभुञ्जितब्बानि । तेहीति 
जग्गितेहि। 


तत्थाति तस्मिं विहारे । मूलेतिआदिकाले, पुब्बेति अत्थो। दीघा कतिकाति अपरिच्छिन्नकाला यथासुखं परिभोगत्थाय कतिका। 
निक्कुक्कुच्चेनाति “अभाजितमिद”न्ति कुक्कुच्चं अकत्वाति अत्थो। खीयनमत्तमेव तन्ति तेन खीयनेन बहुं खादन्तानं दोसो नत्थि 
अत्तनो परिभोगप्पमाणस्सेव गहितत्ता, खीयन्तेपि अत्तनो पहोनकं गहेत्वा खादितब्बन्ति अधिप्पायो। 


गण्हथाति न वत्तब्बाति तथा वृत्ते तेनेव भिकखुना दिन्नं विय मञ्जेय्युं। तं निस्साय मिच्छाजीवसम्भवो होतीति वृत्तं। तेनाह 
*अनुविचरित्वा'तिआदि। उपड्भभागोति एकस्स भिक्खुनो पटिवीसतो उपड्डभागो, देन्तेन च “एत्तकं दातुं सङ्घो अनुञ्जासी”ति एवं 
अत्तानं परिमोचेत्वा यथा ते सङ्घे एव पसीदन्ति, एवं वत्वा दातब्बं। अपच्चासीसन्तेनाति गिलानगमिकिस्सरादीनं अनुञ्ञजातपुग्गलानम्पि 
अत्तनो सन्तकं देन्तेन अपच्चासीसन्तेनेव दातब्बं। अननुञ्जातपुग्गलानं पन अपच्चासीसन्तेनपि दातुं न वट्ठतीति। सङ्गिकमेव 
यथाकतिकाय दापेतब्बं । अत्तनो सन्तकम्पि पच्चयदायकादयो सयमेव विस्सासेन गण्हन्ति, न वारेतब्बा, “लद्धकप्पिय”न्ति तुण्ही 
भवितब्बं । पुब्बे वुत्तमेवाति “कुद्धो हि सो रुक्खेपि छिन्देय्या”तिआदिना तुण्हीभावे कारणं पुब्बे वुत्तमेव, तेहि कतअनत्थाभावेपि 
कारुञ्जेन तुण्ही भवितुं वट्टति, “गण्हथा“तिआदि पन वत्तुं न वट्टति। 


गरुभण्डत्ता...पे०... न दातब्बन्ति जीवरुक्खानं आरामट्टानियत्ता दारूनञ्च गेहसम्भारानुपगतत्ता “सब्बं त्वमेव गण्हाति दातुं न 
वट्टुती”ति वुत्तं। अकतावासं वा कत्वाति पुब्बे अविज्जमानं सेनासनं कत्वा। जग्गितकालेति फलवारे सम्पत्ते। जग्गनकालेति जग्गितुं 
आरद्धकाले। 


२५६. अत्तिकम्मट्ठानभेदेति जत्तिकम्मस्स ठानभेदे। 
इति विनयसङ्गहसंवण्णनाभूते विनयालङ्कारे 


कम्माकम्मविनिच्छयकथालङ्कारो नाम 


www.tipitaka.org Vipassana Research Institute 


Page 257 sur 310 


तेत्तिसतिमो परिच्छेदो। 


३४. पकिण्णकविनिच्छयकथा 


एवं कम्माकम्मविनिच्छयकथं कथेत्वा इदानि पकिण्णकविनिच्छयकथं कथेतुं “इदानि पकिण्णककथा वेदितब्बा”तिआदिमाह। 
तत्थ पकारेन किण्णाति पकिण्णा, दिवासेय्याति कथा विय विसुं विसुं अप्पवत्तित्वा एकस्मिंयेव परिच्छेदे करणवसेन पवत्ता 
गणभोजनकथादयो। पकिण्णका सकत्थे क-पच्चयवसेन। 


तत्रायं पकिण्णकमातिका - 


गणभोजनकथा च, परम्परा च भोजना। 
अनापुच्छा पंसुकूलं, ततो अच्छिन्नचीवरं॥ 


पटिभानचित्तं विप्प-कतभोजनमेव च। 
उद्दिसन्तुद्दिसापेन्ता, तिवस्सन्तरिका तथा॥ 


दीघासनं गिलानुप-ट्ठानं मरणवण्णकं | 
अत्तपातनमप्पच्च-वेक्खित्वा निसिन्नं तथा॥ 


दवाय सिलाविज्झनं, दायाळिम्पनकं तथा। 
मिच्छादिड्रिकुलाभतं, गोपकदानमेव च॥ 


धम्मिकायाचना चेव, उच्चारादीन छड्डनं। 
नहाने रुक्खघंसनानि, वलिकादीन धारणं॥ 


दीघकेसा आदासादि, नच्चाद्यङ्गच्छेदादि च। 
पत्तो सब्बपंसुकूलं, परिस्सवन नग्गियं॥ 


गन्धपुष्फं आसित्तकं, मळोरिकेकभाजनं । 
चेलपति पादघंसी, बीजनी छत्तमेव च॥ 


नखालोमा कायबन्धा, निवासनपारुपना। 
काज दन्तकद्टुञ्चेव, रुक्खारोहनकम्पि च॥ 


छन्दारोपा लोकायता, खिपितं लसुणं तथा। 
न अक्कमितब्बादीनि, अवन्दिया च वन्दिया॥ 


वन्दनाकारकथा च, आसन्दादिकथापि च। 
उच्चासनमहासनं, पासादपरिभोगकं॥ 


उपाहनं यानञ्चेव, चीवरं छिन्नचीवरं । 
अकप्पियचीवरञ्च, चीवरस्स विचारणा॥ 

दण्डकथिनकञ्चेव, गहपतिचीवरं तथा। 
छचीवरं रजनादि, अतिरेकञ्च चीवरं॥ 


अद्टुवरं निसीदनं, अधम्मकम्ममेव च। 
ओकासो सद्भादेय्यो च, सन्तरुत्तरकोपि च॥ 


चीवरनिक्खेपो चेव, सत्थवत्थिकम्मं तथा। 
नहापितो दसभागो, पाथेय्यं पदेसोपि च॥ 


संसट्टु पञ्चभेसज्जं, दुतियं वसा मूलकं । 
पिटं कसाव पण्णञ्च, फलञ्च जतु लोणकं॥ 


चुण्णं अमनुस्साबाधं, अञ्जनं नत्थुमेव च। 
धूमनेत्तं तेलपाकं, सेदं लोहितमोचनं॥ 


पादब्भञ्जं गण्डाबाधो, विसञ्च घरदिन्नको । 
दुडुगहणिको पण्डु-रोगो छविदोसोपि च॥ 


अभिसन्नदोसकायो, लोणसुवीरको तथा। 
अन्तोवुत्थादिकथा च, उग्गहितपटिग्गहो॥ 


ततो निहतकथा च, पुरेभत्तपटिग्गहो। 
वनद्रं पोक्खरट्ुञ्च, तथा अकतकणप्पतं॥ 


यागुकथा गुळकथा, महापदेसमेव च। 
आनिसंसकथा चेति, पकिण्णकम्हि आगता॥ 


गणभोजनकथा 


९. तत्थ गणितब्बो सङ्ख्यातब्बोति गणो, यो कोचि समूहो, इध पन चतुवग्गादिगणो अधिप्पेतो। भुञ्जते भोजनं, 
ब्यबहरणभावसङ्घाता भोजनकिरिया, गणस्स भोजनं गणभोजनं, तस्मिं। गणभोजने पाचित्तियं होतीति एत्थ जनकहेतुम्हि भुम्मवचनं । 
अञ्ञत्र समयाति गिलानादिसत्तविधं समयं ठपेत्वा । इमस्स सिवखापदस्स विञ्जत्ति कत्वा भुञ्जनवत्थुस्मिं पञ्जत्तत्ता विञ्ञत्तितो 
गणभोजनं वत्थुवसेनेव पाकटन्ति तं अवत्वा “गणभोजनं नाम यत्थ...पे०... निमन्तिता भुञ्जन्ती"ति निमन्तनवसेनेवस्स पदभाजने 
गणभोजनं वुत्तं। किञ्चि पन सिक्खापदं वत्थुअनुरूपम्पि सियाति “पदभाजने वृत्तनयेनेव गणभोजनं होतीति केसञ्चि आसङ्का 
भवेय्याति तन्निवत्तनत्थं गणभोजनं द्वीहि आकारेहि पसवती “ति वृत्तं। एकतो गण्हन्तीति एत्थ अञ्जमञ्जस्स द्वादसहत्थं 
अमुञ्चित्वा ठिता एकतो गण्हन्ति नामाति गहेतब्बं। “अम्हाकं चतुन्नम्पि भत्तं देही ति वा विञ्ञापेय्यु”न्ति वचनतो, हेड्ठा “त्वं एकस्स 
भिक्खुनो भत्तं देहि, त्वं द्विन्नन्ति एवं विञ्ञापेत्वा"ति वचनतो च अत्तनो अत्थाय अञ्जेन विञ्ञत्तम्पि सादियन्तस्स गणभोजनं 
होतियेवाति दडुब्बं । एवं विञ्ञत्तितो पसबतीति एत्थ विञ्जत्तिया सति गणन्तस्स एकतो ह॒त्वा गहणे इमिना सिक्खापदेन आपत्ति, विसुं 
गहणे पणीतभोजनसूपोदनविञ्ञत्तीहि आपत्ति वेदितब्बा। 


पञ्चन्नं भोजनानं नामं गहेत्वाति एत्थ “भोजनं गण्हथाति वृत्तेपि गणभोजनं होतियेवा^ति वदन्ति। “हेठ्ठा अद्धानगमनवत्थुस्मिं, 


नावाभिरुहनवत्थुस्मिञ्च “इधेव, भन्ते, भुञ्जथा'ति वृत्ते यस्मा कुक्कुच्चायन्ता न पटिग्गण्हिंसु, तस्मा 'भुञ्जथा'ति वृत्तेपि गणभोजनं 
होतियेवा”ति तीसुपि गण्ठिपदेसु वृत्तं । “पञ्चन्नं भोजनानं नामं गहेत्वा निमन्तेती" ति वुत्तत्ता पन “ओदनं भुञ्जथा^ति वा “भत्तं 

भुञ्जथा"ति वा भोजननामं गहेत्वाव वुत्ते गणभोजनं होति, न अञ्ञथा । “इधेव, भन्ते, भुञ्जथा"ति एत्थापि “ओदन”न्ति वा 
“अत्त” न्ति वा वत्वाव ते एवं निमन्तेसुन्ति गहेतब्बं । गणवसेन वा निमन्तितत्ता ते भिक्खू अपकतञ्जुताय कुक्कुच्चायन्ता न 
पटिग्गण्हिंसूति अयं अम्हाकं खन्ति, वीमंसित्वा युत्ततरं गहेतब्बं । विमतिविनोदनियं (वि० वि० टी० पाचित्तिय २.२१७-२१८) पन “येन 
केनचि वेवचनेनाति वुत्तत्ता “भोजनं गण्हथा'तिआदिसामञ्जनामेनपि गणभोजनं होति। यं पन पाळियं अद्धानगमनादिवत्थूसु इधेव 
भुञ्जथा'ति वुत्तवचनस्स कुक्कुच्चायनं, तम्पि ओदनादिनामं गहेत्वा वृत्तत्ता एव कतन्ति वेदितब्ब”न्ति वुत्तं । 


कुरुन्दीवचने विचारेतीति पञ्चखण्डादिवसेन संविदहति। घट्टेतीति अनुवातं छिन्दित्वा हत्थेन, दण्डकेन वा घट्टेति। सुत्तं करोतीति 
सुत्तं वड्टेति। बलेतीति दण्डके वा हत्थे वा आवट्टेति। “अभिनवस्सेव चीवरस्स करणं इध चीवरकम्मं नाम, पुराणचीवरे सूचिकम्मं 
चीवरकम्मं नाम न होती”ति वदन्ति। विमतिविनोदनियं (वि० वि० टी० पाचित्तिय २.२१७-२१८) पन “आगन्तुकपट्टन्ति अच्छिन्दित्वा 
अन्वाधिं आरोपेत्वा करणचीवरं सन्धाय वुत्तं। ठपेतीति एकं अन्तं चीवरे बन्धनवसेन ठपेति। पच्चागतं सिब्बतीति तस्सेव दुतियअन्तं 
परिवत्तित्वा आहतं सिब्बति। आगन्तुकपट्टं बन्धतीति चीवरेन लग्गं करोन्तो पुनप्पुनं तत्थ तत्थ सृत्तेन बन्धति । घट्टेतीति पमाणेन गहेत्वा 
दण्डादीहि घट्टेति। सुत्तं करोतीति सुत्तं तिगुणादिभावेन वट्देति । बलेतीति अनेकगुणसुत्तं हत्थेन वा चक्कदण्डेन वा वट्टेति एकत्तं करोति। 
परिवत्तनं करोतीति परिवत्तनदण्डयन्तकं करोति। यस्मिं सृत्तगुळं पवेसेत्वा वेळुनाळिकादीसु ठपेत्वा परिब्भमापेत्वा सुत्तकोटितो पट्टाय 
आकडून्ती'ति वृत्तं। वजिरबुद्धिटीकायं (वजिर० टी० पाचित्तिय २०९-२१८) न “आगन्तुकपट्टे मोघसुत्तेन सिब्बित्वा ठपेन्ति। तत्थ 
अनुवाते यथा एकतलं होति, तथा हत्थेहि घट्टेति। बलेतीति आवट्टेति । परिवत्तनन्ति सुत्तं गण्हन्तानं सुखग्गहणत्थं सुत्तपरिवत्तनं करोति, 
पं सिन्बन्तानं सुखसिब्बनत्थं पट्टपरिवत्तनञ्च, नवचीवरकारको इधाधिप्पेतो, न इतरो'ति वुत्तं । 


अनिमन्तितचतुत्थन्ति अनिमन्तितो चतुत्थो यस्स भिक्खुचतुक्कस्स, तं अनिमन्तितचतुत्थं । एवं सेसेसुपि। तेनाह “पञ्चन्नं 
चतुक्कान''न्ति, “चतुत्थे आगते न यापेन्तीति वचनतो सचे अञ्जो कोचि आगच्छन्तो नत्थि, चत्तारोयेव च तत्थ निसिन्ना यापेतुं न 
सक्कोन्ति, न वट्टती”ति वदन्ति । गणभोजनापत्तिजनकनिमन्तनभावतो “अकप्पियनिमन्तन न्ति वृत्तं । सम्पवेसेत्वाति निसीदापेत्वा । 
गणो भिज्जतीति गणो आपत्ति न आपज्जतीति अधिप्पायो । विमतिविनोदनियं (वि० वि० टी० पाचित्तिय २.२२०) पन “सम्पवेसेत्वाति 
तेहि योजेत्वा। गणो भिज्जतीति निमन्तितसङ्घो न होतीति अत्थो” ति वुत्तं । 


“यत्थ चत्तारो भिक्खू...पे०... भुञ्जन्ती”ति इमाय पाळिया संसन्दनतो “इतरेसं पन गणपूरको होती" ति वृत्तं। अविसेसेनाति 
“गिलानो वा चीवरकारको वा”ति अविसेसेत्वा सब्बसाधारणवचनेन। तस्माति अविसेसितत्ता। 


अधिवासेत्वा गतेसूति एत्थ अकप्पियनिमन्तनाधिवासनक्खणे पुब्बपयोगे दुक्कटम्पि नत्थि, विञ्जत्तितो पसवने पन विञ्जत्तिक्खणे 
इतरसिक्खापदेहि दुक्कटं होतीति गहेतब्बं । भुत्वा गतेसूति एत्थ आगतेसुपि भोजनकिच्चे निट्टिते गण्हितुं वटति । तानि च तेहि एकतो 
न गहितानीति येहि भोजनेहि विसङ्केतो नत्थि, तानि भोजनानि तेहि भिक्खूहि एकतो न गहितानि एकेन पच्छा गहितत्ता। महाथेरेति भिक्खू 
सन्धाय वुत्तं । निमन्तनं सादियथाति निमन्तनभत्तं पटिग्गण्हथ। यानीति कुम्मासादीनि तेहि भिक्खूहि एकेन पच्छा गहितत्ता एकतो न 
गहितानि। भत्तुद्देसकेन पण्डितेन भवितब्बं...पे०... मोचेतब्बाति एतेन भत्तुदेसकेन अकप्पियनिमन्तने सादिते सब्बेसम्मि सादितं होति, 
एकतो गण्हन्तानं गणभोजनापत्ति च होतीति दस्सेति। दूतस्स द्वारे आगन्त्वा पुन “भत्तं गण्हथा”ति वचनभयेन “गामद्वारे अइत्वा”ति 
वुत्तं। तत्थ तत्थ गन्त्वाति अन्तरवीथिआदीसु तत्थ तत्थ ठितानं सन्तिकं गन्त्वा। भिक्खूनं अत्थाय घरद्वारे ठपेत्वा दीयमानेपि एसेव 
नयो। निवत्तथाति वृत्ते पन निवत्तितुं बट्टतीति “निवत्तथा”ति विच्छिन्दित्वा पच्छा “भत्तं गण्हथा”ति वुत्तत्ता वट्टति। 


परम्परभोजनकथा 


२. परम्परभोजनकथायं पन परस्स परस्स भोजनं परम्परभोजनं। किं तं? पठमं निमन्तितभत्तं ठपेत्वा अञ्जस्स भोजनकिरिया। 
परम्परभोजनं गणभोजनं विय विञ्जत्तितो च निमन्तनतो च न पसवतीति आह “परम्परभोजन पना”तिआदि। पन-सद्दो 
विसेसत्थजोतको । विकप्पनावसेनेव तं भत्तं असन्तं नाम होतीति अनुपञ्जत्तिवसेन विकप्पनं अट्डपेत्वा यथापञ्जत्तसिक्खापदमेव ठपितं । 
परिवारे (परि० ८६) पन विकप्पनायं अनुजाननम्पि अनुपञ्जत्तिसदिसन्ति कत्वा “चतस्सो अनुपञ्जत्तियो'ति वृत्तं, महापच्चरियादीसु 

बृत्तनयं पच्छा वदन्तो पाळिया संसन्दनतो परम्मुखाविकप्पनमेव पतिड्डापेति। केचि पन “तदा अत्तनो सन्तिके ठपेत्वा भगवन्तं 
अञ्जस्स अभावतो थेरो सम्मुखाविकप्पनं नाकासि, भगवता च विसुं सम्मुखाविकप्पना न वुत्ता, तथापि सम्मुखाविकप्पनापि वट्टती”ति 
वदन्ति । तेनेव मातिकाइकथायम्पि (कङ्का अइ० परम्परभोजनसिक्खापदवण्णना) “यो भिक्खु पञ्चसु सहधम्मिकेसु अञ्जतरस्स “मं 
भत्तपच्चासं तुय्हं दम्मीति वा 'विकप्पेमी'ति वा एवं सम्मुखा वा 'इत्थन्नामस्स दम्मी'ति वा 'विकप्पेमी'ति वा एवं परम्मुखा वा 
पठमनिमन्तनं अविकप्पेत्वा पच्छा निमन्तितकुले लद्भभिकखतो एकसित्थम्पि अज्झोहरति, पाचित्तिय न्ति वुत्तं । 


पञ्चहि भोजनेहि निमन्तितस्स येन येन पठमं निमन्तितो, तस्स तस्स भोजनतो उप्पटिपाटिया अविकण्पेत्वा वा परस्स परस्स भोजनं 
परम्परभोजनन्ति आह “सचे पन मूलनिमन्तनं हेट्ठा होति, पच्छिमं पच्छिमं उपरि, तं उपरितो पट्टाय भुञ्जन्तस्स आपत्ती ति। 
हत्थं अन्तो पवेसेत्वा सब्बहेट्टिमं गण्हन्तस्स मज्झे ठितम्पि अन्तोहत्थगतं होतीति आह “हत्थं पन...पे०... यथा यथा वा भुञ्जन्तस्स 
अनापत्ती”ति। खीरस्स रसस्स च भत्तेन अमिस्सं हुत्वा उपरि ठितत्ता “खीरं वा रसं वा पिवतो अनापत्ती”ति वुत्तं । 


““महाउपासकोति गेहस्सामिको। महाअट्टकथायं “आपत्ती ति वचनेन कुरुन्दियं “वटुती'ति वचनं विरुद्धं विय दिस्सति । द्विन्नम्पि 
अधिप्पायो महापच्चरियं विभावितो"ति महागण्ठिपदे वुत्तं 


सब्बे निमन्तेन्तीति अकप्पियनिमन्तनवसेन निमन्तेन्ति। “परम्परभोजनं नाम पञ्चन्नं भोजनानं अञ्ञतरेन भोजनेन निमन्तितो, तं 
ठपेत्वा अञ्ञं पञ्चन्नं भोजनानं अञ्जतरं भोजनं भुञ्जति, एतं परम्परभोजनं नामा ति वृत्तत्ता सतिपि भिकखाचरियाय पठमं लद्धभावे 
“पिण्डाय चरित्वा लद्धं भत्तं भुञ्जति, आपत्ती” ति वुत्तं। 


विमतिविनोदनियं (वि० वि० टी० पाचित्तिय २.२२९) पन “खीर वा रसं वाति पञ्चभोजनामिस्सं भत्ततो उपरि ठितं सन्धाय वुत्तं । 
तञ्हि अभोजनत्ता उप्पटिपाटिया पिवतोपि अनापत्ति। तेनाह “भुञ्जन्तेना'तिआदी' ति वृत्तं। वजिरबुद्धिटीकायं (वजिर० टी० पाचित्तिय 
२२९) पन “एत्थ 'महाउपासको भिक्खू निमन्तेति...पे०... पच्छा लद्धं भत्तं भुञ्जन्तस्स आपत्ति। पिण्डाय चरित्वा लद्भभत्तं भुञ्जति, 
आपत्तीति अट्ठकथायं वचनतो, 'कालस्सेव पिण्डाय चरित्वा भुञ्जिम्हाति पाळितो, खन्धके “न च, भिक्खवे, अञ्ञत्र निमन्तने अञ्ञस्स 
भोज्जयागु परिभुञ्जितब्बा, यो भुञ्जेय्य, यथाधम्मो कारेतब्बो'ति वचनतो च निमन्तेत्वा वा पवेदेतु अनिमन्तेत्वा वा, 
पठमगहितनिमन्तितस्स भिक्खुनो पठमनिमन्तनभोजनतो अञ्जं यं किञ्चि परसन्तकं भोजनं परम्परभोजनापत्ति करोति। अत्तनो सन्तकं, 
सङ्घगणतो लद्धं वा अगहट्टसन्तकं वट्टति, निमन्तनतो पठमं निबद्भत्ता पन निच्चभत्तादिपरसन्तकम्पि वट्टती ति वुत्तं । 


अनापुच्छाकथा 


३. अनापुच्छाकथायं “पकतिवचनेनाति एत्थ यं द्वादसहत्थब्मन्तरे ठितेन सोतुं सक्का भवेय्य, तं पकतिवचनं नाम। 
आपुच्छितब्बोति `अहं इत्थन्नामस्स घरं गच्छामी'ति वा “चारित्तकै आपज्जामी'ति वा ईदिसेन वचनेन आपुच्छितन्बो। सेसमेत्थ 
उत्तानमेव | पञ्चन्नं भोजनानं अञ्ञतरेन निमन्तनसादियनं, सन्तं भिक्खुं अनापुच्छा, भत्तियघरतो अञ्जघरप्पवेसनं, 
मज्झन्हिकानतिक्कमो, समयस्स वा आपदानं वा अभावोति इमानि पनेत्थ पञ्च अङ्गानीति सारत्थदीपनियं (सारत्थ० टी० पाचित्तिय 
३.२९८) एत्तकमेव वुत्तं, विमतिविनोदनियं (वि० वि० टी० पचित्तिय २.२९८) पन “परियेसित्वा आरोचनकिच्चं नत्थीति वुत्तत्ता यो 
अपरियेसितब्बो उपसङ्कमितुं युत्तद्वाने दिस्सति, सो सचेपि पकतिवचनस्स सवनूपचारं अतिक्कम्म ठितो, उपसङ्कमित्वा आपुच्छितब्बो । 
तेनाह “अपिच...पे०... यं पस्सति, सो आपुच्छितब्बो'तिआदि। अनापत्तिवारे चेत्थ अन्तरारामादीनञ्जेव वुत्तत्ता बिहारतो गामवीथि 
अनुञ्जातकारणं विना अतिक्कमन्तस्सापि आपत्ति होति, न पन घरूपचारं अतिक्कमन्तस्सेव । यं पन पाळियं “अञ्ञस्स घरूपचारं 
ओक्कमन्तस्स...पे०... पठमपादं उम्मारं अतिक्कामेती'तिआदि वृत्तं, तं गामे पविट्टुँ सन्धाय वृत्तं, तथापि अञ्ञस्स घरूपचारं 
अनोक्कमित्वा वीथिमज्झेनेव गन्त्वा इच्छितिच्छितघरद्वाराभिमुखे ठत्वा मनुस्से ओलोकेत्वा गच्छन्तस्सपि पाचित्तियमेव । तत्थ केचि 
“वीथियं अतिक्कमन्तस्स घरूपचारगणनाय आपत्तियो'ति वदन्ति। अञ्जे पन “यानि कुलानि उद्दिस्स गतो, तेसं गणनाया'ति। पञ्चन्नं 
भोजनानं अञ्जतरेन निमन्तनसादियनं, सन्तं भिक्खुं अनापुच्छना, भत्तियघरतो अञ्ञघरूपसङ्कमनं, मज्झन्हिकानतिक्कमो, समयापदानं 
अभावोति इमानेत्थ पञ्च अङ्गानी”ति। विकालगामप्पवेसनेपि “अपरिक्खित्तस्स गामस्स उपचारो अदिन्नादाने वुत्तनयेनेव 

वेदितब्बो ति इमिना दुतियलेड्डपातो इध उपचारोति दस्सेति । सेसमेत्थ उत्तानमेव । सन्तं भिक्खुँ अनापुच्छना, 
अनुज्ञातकारणाभावो, विकाले गामप्पवेसनन्ति इमानि पनेत्थ तीणि अङ्गानि। 


पंसुकूलकथा 


४. पंसुकूलकथायं अभिन्ने सरीरेति अब्मुण्हे अल्लसरीरे। “अब्भुण्हे”ति इमिनापि वुत्तमेव परियायभेदमन्तरेन विभावेतुं 
“अल्लसरीरे ति वृत्तं। 


विसभागसरीरेति इत्थिसरीरे। विसभागसरीरत्ता अच्चासन्नेन न भवितब्बन्ति आह “सीसे वा तिआदि। वट्तीति 
विसभागसरीरेपि अत्तनाव वुत्तविधिं कातुं साटकञ्च गहेतुं वट्टति । केचि पन “किञ्चापि इमिना सिक्खापदेन अनापत्ति, इत्थिरूपं पन 
आमसन्तस्स दुक्कट”न्ति वदन्ति। “यथाकम्मं गतोति ततो पेतत्तभावतो मतभावं दस्सेति। अब्भुण्हेति आसन्नमरणताय सरीरस्स 
उण्हसमङ्गितं दस्सेति, तेनेवाह “अल्लसरीरे ति । कुणपसभावं उपगतम्पि भिन्नमेव अल्लभावतो भिन्नत्ता। विसभागसरीरेति इत्थिसरीरे। 
"सीसे वा तिआदि अधक्खके उब्मजाणुमण्डले पदेसे चित्तविकारप्पत्ति सन्धाय वुत्तं, यत्थ कत्थचि अनामसन्तेन कतं सुकतमेव। 
मतसरीरम्पि हि येन केनचि आकारेन सञ्चिच्च फुसन्तस्स अनामासदुक्कटमेवाति वदन्ति, तं युत्तमेव न हि अपाराजिकवत्थुकेपि 
चित्तादिइत्थिरूपे भवन्तं दुक्कटं पाराजिकवत्थुभूते मतित्थिसरीरे निवत्तती "ति विमतिविनोदनियं (वि० वि० टी० १.१३५) वुत्त 


इमस्मिं ठाने आचरियेन अवृत्तापि पंसुकूलकथा पंसुकूलसामञ्जेन वेदितब्बा। सा हि चीवरक्खन्धके (महाव० ३४०) एवं आगता 
“तेन खो पन समयेन ये ते भिक्खू गहपतिचीवरं सादियन्ति, ते कुक्कुच्चायन्ता पंसुकूलं न सादियन्ति 'एकंयेव भगवता चीवरं अनुज्ञातं, 
न द्वे'ति। भगवतो एतमत्थं आरोचेसुं - अनुजानामि, भिक्खवे, गहपतिचीवरं सादियन्तेन पंसुकूलम्पि सादियितुं, तदुभयेनपाहं, भिक्खवे, 
सन्तुङ्कि वण्णेमी"ति। तत्थ “एकंयेव भगवता चीवरं अनुज्ञातं, न द्वेति ते ‘किर इतरीतरेन चीवरेना'ति एतस्स 'गहपतिकेन वा 
पंसुकूलेन वा'ति एवं अत्थं सल्लक्खिंसु । तत्थ पन इतरीतरेनपीति अप्पग्धेनपि महग्घेनपि येन केनचीति अत्थो”ति अट्टकथायं वृत्तो, 
तस्मा धुतङ्गं असमादियित्वा विनयपंसुकूलमत्तसादियकेन भिक्खुना गहपतिचीवरम्पि सादितब्बं होति, पंसुकूलधुतङ्गधरस्स पन 
गहपतिचीवरं न वट्टति “गहपतिचीवरं पटिक्खिपामि, पंसुकूलिकङ्गं समादियामी "ति समादानतोति दद्ुब्बं । 


तेन खो पन समयेन सम्बहुला भिक्खू कोसलेसु जनपदेसु अद्धानमग्गप्पटिपन्ना होन्ति। एकच्चे भिक्खू सुसानं ओक्कमिंसु 
पंसुकूलाय, एकच्चे भिक्खू नागमेसुं। ये ते भिक्खू सुसानं ओक्कमिंसु पंसुकूलाय, ते पंसुकूलानि लभिसु । ये ते भिक्खू नागमेसुं, ते 
एवमाहंसु “अम्हाकम्पि, आवुसो, भागं देथा”ति। ते एवमाहंसु “न मयं, आवुसो, तुम्हाकं भागं दस्साम, किस्स तुम्हे नागमित्था^ति। 
भगवतो एतमत्थं आरोचेसुं - अनुजानामि, भिक्खवे, नागमेन्तानं नाकामा भागं दातुन्ति। तत्थ नागमेसुन्ति याव ते सुसानतो 
आगच्छन्ति, ताव ते न अच्छिंसु, पक्कमिंसुयेव। नाकामा भागं दातुन्ति न अनिच्छाय दातुं। यदि पन इच्छन्ति, दातब्बो। 


तेन खो पन समयेन सम्बहुला भिक्खू कोसलेसु जनपदेसु अद्धानमग्गप्पटिपन्ना होन्ति। एकच्चे भिक्खू सुसानं ओक्कमिंसु 
पंसुकूलाय, एकच्चे भिक्खू आगमेसुं । ये ते भिक्खू सुसानं ओक्कमिंसु पंसुकूलाय, ते पंसुकूलानि लभिसु। ये ते भिक्खू आगमेसुं, ते 
एवमाहंसु “अम्हाकम्पि, आवुसा,ए भागं देथा"ति। ते एवमाहंसु “न मयं, आवुसो, तुम्हाकं भागं दस्साम, किस्स तुम्हे न 
ओक्कमित्था”ति। भगवतो एतमत्थं आरोचेसुं - अनुजानामि, भिक्खवे, आगमेन्तानं अकामा भागं दातुन्ति। 


तेन खो पन समयेन सम्बहुला भिक्खू कोसलेसु जनपदेसु अद्धानमग्गप्पटिपन्ना होन्ति। एकच्चे भिक्खू पठमं सुसानं ओक्कमिसु 
पंसुकूलाय, एकच्चे भिक्खू पच्छा ओक्कमिंसु। ये ते भिक्खू पठमं सुसानं ओक्कमिंसु पंसुकूलाय, ते पंसुकूलानि लभिसु। ये ते भिक्खू 
पच्छा ओक्कमिंसु, ते न लभिसु। ते एवमाहंसु “अम्हाकम्पि, आवुसो, भागं देथा”ति। ते एवमाहंसु “न मयं, आवुसो, तुम्हाकं भागं 
दस्साम, किस्स तुम्हे पच्छा ओक्कमित्था”ति। भगवतो एतमत्थं आरोचेसुं - अनुजानामि, भिक्खवे, पच्छा ओक्कन्तानं नाकामा भागं 
दातुन्ति । 


तेन खो पन समयेन सम्बहुला भिक्खू कोसलेसु जनपदेसु अद्धानमग्गप्पटिपन्ना होन्ति। ते सदिसा सुसानं ओक्कमिंसु पंसुकूलाय। 

एकच्चे भिक्खू पंसुकूलानि लभिसु, एकच्चे भिक्खू न लभिसु। ये ते भिक्खू न लभिसु, ते एवमाहंसु “अम्हाकम्पि, आवुसो, भागं 
देथा”ति। ते एवमाहंसु “न मयं, आवुसो, तुम्हाकं भागं दस्साम, किस्स तुम्हे न लभित्था"ति। भगवतो एतमत्थं आरोचेसुं - अनुजानामि, 
भिक्खवे, सदिसानं ओक्कन्तानं अकामा भागं दातुन्ति। 


तत्थ आगमेसुन्ति उपचारे अच्छिंसु। तेनाह भगवा “अनुजानामि, भिक्खवे, आगमेन्तानं अकामा भागं दातु''न्ति। उपचारेति 
सुसानस्स आसन्नप्पदेसे। यदि पन मनुस्सा “इधागता एव गण्हन्तू"ति देन्ति, सञ्जाणं वा कत्वा गच्छन्ति “सम्पत्ता गण्हन्तू"ति। 
सम्पत्तानं सब्बेसम्पि पापुणाति । सचे छट्टेत्वा गता, येन गहितं, सो एव सामी। सदिसा सुसान ओक्कमिंसूति सब्बे समं ओक्कमिसु, 
एकदिसाय वा ओक्कमिंसूतिपि अत्थो। 


तेन खो पन समयेन सम्बहुला भिक्खू कोसलेसु जनपदेसु अद्धानमग्गप्पटिपन्ना होन्ति। ते कतिकं कत्वा सुसानं ओक्कमिंसु 
पंसुकूलाय। एकच्चे भिक्खू पंसुकूलानि लभिसु, एकच्चे भिक्खू न लभिसु। ये ते भिक्खू न लभिसु, ते एवमाहंसु “अम्हाकम्पि, आवुसो, 
भागं देथा”ति। ते एवमाहंसु “न मयं, आवुसो, तुम्हाकं भागं दस्साम, किस्स तुम्हे न लभित्था"ति। भगवतो एतमत्थं आरोचेसुं - 
अनुजानामि, भिक्खवे, कतिकं कत्वा ओक्कन्तानं अकामा भागं दातुन्ति। तत्थ ते कतिकं कत्वाति “लद्धं पंसुकूलं सब्बे भाजेत्वा 
गण्हिस्सामा”ति बहिमेव कतिकं कत्वा । छट्टेत्वा गताति किञ्चि अवत्वायेव छड्डेत्वा गता। एतेन “भिक्खू गण्हन्तू "ति छड्डिते एव 
अकामा भागदानं विहितं, केवलं छड्डिते पन कतिकाय असति एकतो बहूसु पविट्टेसु येन गहितं, तेन अकामा भागो न दातब्बोति दस्सेति। 
समाना दिसा पुरत्थिमादिभेदा एतेसन्ति सदिसाति आह “एकदिसाय वा ओक्कर्मिस्‌ ति। 


अच्छिन्नचीवरकथा 


७. अच्छिन्नचीवरकथायं अनुपुब्बकथाति अनुपुब्बेन विनिच्छयकथा। सेसपरिक्खारानं सद्भिविहारिकेहि गहितत्ता 
निवासनपारुपनमेव अवसिट्ठन्ति आह ““निवासनपारुपनमत्तंयेव हरित्वा ति । सद्भिविहारिकानं ताव आगमनस्स वा अनागमनस्स वा 
अजाननताय वृत्तं “थेरेहि नेव ताव...पे०... भुञ्जितब्ब''न्ति। परेसम्पि अत्थाय लभन्तीति अत्तनो चीवरं ददमाना सयं साखाभङ्गेन 
पटिच्छादेन्तीति तेसं अत्थायपि भञ्जितुं लभन्ति। “तिणेन वा पण्णेन वा पटिच्छादेत्वा आगन्तब्ब"'न्ति वचनतो ईदिसेसु 
भूतगामपातब्यतापि अनुञ्ञजातायेव होतीति आह “नेव भूतगामपातब्यताय पाचित्तियं होती ति। न तेसं धारणे दुक्कटन्ति तेसं 
तित्थियधजानं धारणेपि दुक्कटं नत्थि। 


यानि च नेसं वत्थानि देन्तीति सम्बन्धो । थेरानं सयमेव दिन्नत्ता वुत्तं “अच्छिन्नचीवरड्टाने ठितत्ता ति। यदि लद्धि गण्हाति, 


इमिना अन्तरामग्गे पविट्ठविहारतो निक्खमित्वा अञ्जत्थ अत्तनो अभिरुचितड्टानं गच्छन्तस्स दुक्कटं वृत्तं, इमिना च “यं आवासं पठमं 
उपगच्छती”ति वृत्तं अन्तरामग्गे ठितविहारम्पि सचे नग्गो हुत्वा गच्छति, दुक्कटमेवाति वेदितब्बं। यदि एवं तत्थ कस्मा न वुत्तन्ति चे? 
अनोकासत्ता। तत्थ हि “अनुजानामि, भिक्खवे, अच्छिन्नचीवरस्स वा...पे०... चीवरं विज्ञापेतु''न्ति इमिना सम्बन्धेन सङ्गिकम्पि चीवरं 
निवासेतुं पारुपितुञ्च अनुजानन्तो “यं आवासं पठमं...पे०... गहेत्वा पारुपितु'न्ति आह, तस्मा तत्थ अनोकासत्ता दुक्कटं न वुत्तं । 


बिहारचीवरन्ति सेनासनचीवरं। चिमिलिकाहीति पटपिलोतिकाहि। तस्स उपरीति भूमत्थरणस्स उपरि । विदेसगतेनाति अज्जं 
चीवरं अलभित्वा विदेसगतेन। एकस्मि...पे०... ठपेतब्बन्ति एत्थ सेसेन गहेत्वा आगतत्ता ठपेन्तेन च सङ्गिकपरिभोगवसेनेव ठपितत्ता 
अञ्जस्मिं सेनासने नियमितम्पि अञ्जत्थ ठपेतुं बट्टतीति वदन्ति। परिभोगेनेवाति अञ्जं चीवरं अलभित्वा परिभुञ्जनेन। 


परिभोगजिण्णन्ति यथा तेन चीवरेन सरीरं पटिच्छादेतुं न सक्का, एवं जिण्णं। कप्पियवोहारेनाति कयविक्कयापत्तितो मोचनत्थं 
बुत्तं। “विञ्ञापेन्तस्सा "ति इमस्सेव अत्थं विभावेति “चेतापेन्तस्स परिवत्तापेन्तस्सा”ति। अत्तनो धनेन हि विञ्ञापनं नाम 
परिवत्तनमेवाति अधिप्पायो। सङ्घवसेन पवारितानं विञ्ञापने वत्तं दस्सेति “पमाणमेव वट्टठती ति। सङ्घवसेन हि पवारिते सब्बेसं 
साधारणत्ता अधिकं विञ्ञापेतुं न बट्टति। यं यं पवारेतीति यं यं चीवरादिं दस्सामीति पवारेति। विञ्जापनकिच्चं नत्थीति विना 
विञ्जत्तिया दीयमानत्ता विञ्ञापेत्वा कि करिस्सतीति अधिप्पायो। अञ्ञस्सत्थायाति एत्थपि “जातकानं पवारितान''न्ति इदं 

अनुवत्ततियेवाति आह “अत्तनो जातकपवारिते”तिआदि। विकप्पनुपगचीवरता, समयाभावो, अञ्ञातकविञ्जत्ति, ताय च 
पटिलाभोति इमानेत्थ चत्तारि अङ्गानि। 


विमतिविनोदनियं (वि० वि० टी० १.५१५) पन पाळियं धम्मनिमन्तनाति समणेसु वत्तब्बाचारधम्ममत्तवसेन निमन्तना, दातुकामताय 
कतनिमन्तना न होतीति अत्थो। तेनेव “विज्ञापेस्सती ति वुत्तं। अञ्जातकअप्पवारिततो हि विञ्जत्ति नाम होति। 


““तिणेन वा पण्णेन वा पटिच्छादेत्वा आगन्तब्ब''न्ति इमिना भूतगामविकोपनं अनुञ्जातन्ति आह 
““नेवभूतगामपातब्यताया'तिआदि। पठमं सुद्धचित्तेन लिङ्गं गहेत्वा पच्छा लद्भि गण्हन्तोपि तित्थियपक्कन्तको एवाति आह 
“निवासेत्वापि लद्धि न गहेतब्बा”ति। 


यं आवासं पठमं उपगच्छतीति एत्थपि विहारचीवरादिअत्थाय पविसन्तेनपि तिणादीहि पटिच्छादेत्वाव गन्तब्बं, “न त्वेव नग्गेन 
आगन्तब्ब'न्ति सामञ्ञतो दुक्कटस्स वृत्तत्ता। चिमिलिकाहीति पटपिलोतिकाहि | परिभोगेनेवाति अञ्ञं चीवरं अलभित्वा 
परिभुञ्जनेन। परिभोगजिण्णन्ति यथा तं चीवरं परिभुञ्जियमानं ओभग्गविभग्गताय असारुप्पं होति, एवं जिण्णं । 


अञ्ञस्सत्थायाति एत्थपि “जातकानं पवारितान”न्ति इदं अनुवत्ततेवाति आह “अत्तनो ञातकपवारिते'तिआदि। इध पन 
अञ्जस्स अच्छिन्ननड्चीवरस्स अत्थाय अञ्ञातकअप्पवारिते विञ्ञापेन्तस्स निस्सग्गियेन अनापत्तीति अत्थो गहेतब्बो, इतरथा 
“जातकानं पवारितान'न्ति इमिना विसेसो न भवेय्य, तेनेव अनन्तरसिक्खापदे वक्खति “अट्ठकथासु (पारा० अट्टः २.५२६) पन 
जातकपवारितद्टाने...पे०... पमाणमेव वट्टतीति वुत्तं, तं पाळिया न समेती”ति च “यस्मा पनिदं सिकखापदं अञ्ञस्सत्थाय 
विञ्जापनवत्थुस्मिंयेव पञ्जत्तं, तस्मा इध 'अञ्ञस्सत्थाया'ति न वृत्त न्ति च। विकप्पनुपगचीवरता, समयाभावो, अञ्ञातकविञ्जत्ति, 
ताय च पटिलाभोति इमानेत्थ चत्तारि अङ्गानि। 


“तज्चे अञ्जातको गहपति वा गहपतानी वा बहूहि चीवरेहि अभिहढुं पवारेय्य, सन्तरुत्तरपरमं तेन भिक्खुना ततो चीवरं सादितब्बं, 
ततो चे उत्तरि सादियेय्य, निस्सग्गियं पाचित्तिय" न्ति इमस्मिं तदुत्तरिसिक्खापदे (पारा० ५२३) अभिहटुन्ति एत्थ अभीति उपसग्गो, 
हरितुन्ति अत्थो, गण्हितुन्ति वृत्तं होति। पवारेय्याति इच्छापेय्य, इच्छं रुचि उप्पादेय्य वदेय्य निमन्तेय्याति अत्थो। अभिहटुँ पवारेन्तेन पन 
यथा वत्तब्बं। तं आकारं दस्सेतुं “यावत्तकं इच्छसि, तावत्तकं गण्हाही”ति एवमस्स पदभाजनं वृत्तं। अथ वा यथा “नेक्खम्मं दडु 
खेमतो ति एत्थ दिस्वाति अत्थो, एवमिधपि अभिहटुं पवारेय्याति अभिहरित्वा पवारेय्याति अत्थो। तत्थ कायाभिहारो वाचाभिहारोति 
दुविधो अभिहारो। कायेन वा हि वत्थादीनि अभिहरित्वा पादमूले ठपेत्वा “यत्तकं इच्छसि, तत्तकं गण्हाही"ति वदन्तो पवारेय्य, वाचाय वा 
“अम्हाकं दुस्सकोट्ठागारं परिपुण्णं, यत्तकं इच्छसि, तत्तकं गण्हाही"ति वदन्तो पवारेय्य, तदुभयम्पि एकज्झं कत्वा “अभिहटूं 
पवारेय्या”ति वुत्तं । 


सन्तरुत्तरपरमन्ति सअन्तर उत्तरं परमं अस्स चीवरस्साति सन्तरुत्तरपरमं, निवासनेन सद्भि पारुपनं उक्कट्टुपरिच्छेदो अस्साति वृत्तं 
होति। ततो चीवरं सादितब्बन्ति ततो अभिहटचीवरतो एत्तकं चीवरं गहेतब्बं, न इतो परन्ति अत्थो। यस्मा पन अच्छिन्नसब्बचीवरेन 
तेचीवरिकेनेव भिकखुना एवं पटिपज्जितब्बं, अञ्जेन अञ्ञथापि, तस्मा तं विभागं दस्सेतुं “सचे तीणि नट्ठानि होन्ती”तिआदिना नयेनस्स 
पदभाजनं वृत्तं 


तत्रायं विनिच्छयो - यस्स तीणि नट्ठानि, तेन द्वे सादितब्बानि, एकं निवासेत्वा एकं पारुपित्वा अञ्ञं सभागट्ठानतो परियेसिस्सति। 
यस्स द्वे नट्टानि, तेन एकं सादितब्बं। सचे पकतियाव सन्तरुत्तरेन चरति, द्वे सादितब्बानि, एवं एकं सादियन्तेनेव समो भविस्सति। यस्स 
तीसु एकं नड्टं, न सादितब्बं। यस्स पन द्वीसु एकं नटुँ, एकं सादितब्बं । यस्स एकंयेव होति, तञ्च नटं, द्वे सादितब्बानि। भिक्खुनिया पन 
पञ्चसुपि न्ठेसु द्वे सादितब्बानि, चतूसु नड्ेसु एकं सादितब्बं, तीसु नड्ठेसु किञ्चि न सादितब्बं, को पन वादो द्वीसु वा एकस्मिं वा। येन 
केनचि हि सन्तरुत्तरपरमताय ठातब्बं, ततो उत्तरि न लब्मतीति इदमेत्थ लक्खणं । 


सेसकं आहरिस्सामीति द्वे चीवरानि कत्वा सेसं पुन आहरिस्सामीति अत्थो। न अच्छिन्नकारणाति बाहुसच्चादिगुणवसेन देन्ति। 

जातकानन्तिआदीसु जातकानं देन्तानं सादियन्तस्स, पवारितानं देन्तानं सादियन्तस्स, अत्तनो धनेन सादियन्तस्स अनापत्तीति 
अत्थो। अट्टठकथासु पन “जातकपवारितड्टाने पकतिया बहुम्पि वट्टति, अच्छिन्नकारणा पमाणमेव वट्टती”ति वुत्तं, तं पाळिया न समेति। 
यस्मा पनिदं सिक्खापदं अञ्ञस्सत्थाय विञ्जापनवत्थुस्मियेव पञ्जत्तं, तस्मा इध “अञ्ञस्सत्थाया"”ति न वुत्तं । सेसं उत्तानत्थमेव। 
समुट्ठानादीसु इदम्पि छसमुट्ठानं, किरियं, नोसञ्जाविमोक्खं, अचित्तकं, पण्णत्तिवज्जं, कायकम्मवचीकम्मं, तिचित्तं, तिवेदनन्ति। 


सत्तमे पाळियं पग्गाहिकसालन्ति दुस्सवाणिजकानं आपणं, “पग्गाहितसाल" न्तिपि पठन्ति। अभीति उपसग्गोति तस्स 
विसेसत्थाभावं दस्सेति। तेनाह “हरितुन्ति अत्थो ति । वरसद्दस्स इच्छायं वत्तमानत्ता आह “इच्छापेय्या”ति। ददु खेमतोति एत्थ 
गाथाबन्धवसेन अनुनासिकलोपो दडुब्बो। सअन्तरन्ति अन्तरवासकसहितं। उत्तरन्ति उत्तरासङ्ग । अस्स चीवरस्साति 
सादितब्बचीवरस्स। अच्छिन्नसब्बचीवरेनाति अच्छिन्नानि सब्बानि तीणि चीवरानि अस्साति अच्छिन्नसब्बचीवरो, तेनाति अत्थो। यस्स 
हि अच्छिन्दनसमये तीणि चीवरानि सन्निहितानि होन्ति, तानि सब्बानि अच्छिन्नानीति सो “अच्छिन्नसब्बचीवरो”ति वुच्चति । तेनेव 
““अच्छिन्नसब्बचीवरेन तेचीवरिकेना'”ति वृत्तं । तेचीवरिकेनाति हि अच्छिन्दनसमये तिचीवरस्स सन्निहितभावं सन्धाय वुत्तं, न पन 
विनये तेचीवरिकाभावं, धुतङ्गतेचीवरिकभावं वा सन्धाय । एवं पटिपज्जितब्बन्ति “सन्तरुत्तरपरमं तेन भिकखुना ततो चीवरं 
सादितब्ब''न्ति वुत्तविधिना पटिपज्जितब्बं। अञ्ञजेनाति अच्छिन्नअसब्बचीवरेन । यस्स तीसु चीवरेसु एकं वा द्वे वा चीवरानि अच्छिन्नानि 
होन्ति, तेनाति अत्थो। अञ्ञथापीति “सन्तरुत्तरपरम”न्ति वृत्तविधानतो अञ्ञथापि। यस्स हि तीसु द्वे चीवरानि अच्छिन्नानि होन्ति, एकं 
सादितब्बं, एकस्मिं अच्छिन्ने न सादितब्बन्ति न तस्स सन्तरुत्तरपरमसादियनं सम्भवति। अयमेव च अत्थो पदभाजनेन विभावितो। तेनाह 
“तं विभागं दस्सेतु''न्ति। 


केचि पन “तेचीवरिकेनाति वृत्तत्ता तिचीवरं परिक्खारचोळवसेन अधिट्ुहित्वा परिभुञ्जतो तस्मिं नड्टे बहूनिपि गहेतुं लभती 'ति 


पदभाजने च न तादिसो अत्थो उपलब्भति, तस्मा तं न गहेतब्बमेव। यम्पि मातिकाइकथायं (कङ्का० अट्ठ० ततुत्तरिसिक्खापदवण्णना) वुत्तं 
“यस्स अधिड्टिततिचीवरस्स तीणि नट्ठानी”ति, तत्थपि अधिड्टितग्गहणं सरूपकथनमत्तन्ति गहेतब्बं, न पन तिचीवराधिट्ठानेन 
अधिड्डितचीवरस्सेवाति एवमत्थो गहेतब्बो पाळियं अट्ठकथायञ्च तथा अत्थस्सासम्भवतो। न हि तिचीवराधिट्ठानेन अधिट्टितचीवरस्सेव 
इदं सिकखापदं पञ्जत्तन्ति सक्का विञ्ञातुं । पुरिमसिक्खापदेन हि अच्छिन्नचीवरस्स अञ्जातकविञ्जत्तिया अनुञ्ञातत्ता पमाणं 
अजानित्वा विञ्ञापनवत्थुस्मिं पमाणतो सादियनं अनुजानन्तेन भगवता इदं सिक्खापदं पञ्जत्तं, तस्मा परिकखारचोळिकस्स बहुम्पि 
सादितुं वट्टतीति अयमत्थो नेव पाळिया समेति, न च भगवतो अधिप्पायं अनुलोमेति। 


यस्स तीणि नद्ठानि, तेन द्वे सादितब्बानीति एत्थ यस्स तिचीवरतो अधिकम्पि चीवरं अञ्ञत्थ ठितं अत्थि, तदा तस्स चीवरस्स 
अलब्भनीयभावतो तेनपि सादितुं वटुतीति वेदितब्बं । पकतियाव सन्तरुत्तरेन चरतीति सासङ्कसिकखापदवसेन वा 
अविप्पवाससम्मुतिवसेन वा ततियस्स अलाभेन वा चरति। “द्वे नट्ठानी”ति अधिकारत्ता वुत्तं “द्वे सादितब्बानी ति। एकं सादियन्तेनेव 
समो भविस्सतीति तिण्णं चीवरानं द्वीसु नट्टेसु एकं सादियन्तेन समो भविस्सति उभिन्नम्पि सन्तरुत्तरपरमताय अवट्टानतो। यस्स एकंयेव 
होतीति अञ्ञेन केनचि कारणेन विनट्टसेसचीवरं सन्धाय वुत्तं । 


“सेसकं तुम्हेव होतूति देन्ती"ति वुत्तत्ता “पमाणयुत्तं गण्हिस्साम, सेसकं आहरिस्सामा"ति वत्वा गहेत्वा गमनसमयेपि “सेसकम्पि 
तुम्हाकंयेव होतू”ति वदन्ति, लद्धकप्पियमेव | पवारितानन्ति अच्छिन्नकालतो पुब्बेयेव पवारितानं। पाळिया न समेतीति 
सन्तरुत्तरपरमतो उत्तरि सादियने अनापत्तिदस्सनत्थं “अनापत्ति जातकानं पवारितान" न्ति वुत्तत्ता न समेति। सन्तरुत्तरपरमं सादियन्तस्स 
हि आपत्तिप्पसङ्गोयेव नत्थि, सति च सिक्खापदेन आपत्तिप्पसङ्गे अनापत्ति युत्ता दस्सेतुन्ति अधिप्पायो। केचि पन “पमाणमेव वट्टतीति 
इदं सल्लेखदस्सनत्थं वृत्त''न्ति वदन्ति। 


यस्मा पनिदं...पे०... न वुत्तन्ति एत्थायमधिप्पायो -- ““अञ्ञस्सत्थाया"ति वुच्चमाने अञ्ञेसं अत्थाय पमाणं अतिक्कमित्वापि 
गण्हितुं बट्ठतीति आपज्जति, तञ्च अञ्जस्सत्थाय विञ्जापनवत्थुस्मिं पञ्जत्तत्ता वत्थुना संसन्दियमानं न समेति। न हि यं वत्थु निस्साय 
सिक्खापदं पञ्जत्तं, तस्मियेव अनापत्तिवचनं युत्तन्ति। गण्ठिपदेसु पन तीसुपि “इमस्स सिक्खापदस्स अत्तनो सादियनपटिबद्धतावसेन 

पवत्तत्ता “अञ्ञस्सत्थायाःति वत्तुं ओकासोयेव नत्थि, तस्मा न वुत्तन्ति कथितं। इध `“ अञ्ञस्सत्थाया^ति अवुत्तत्ता अञ्ञेसं 
अत्थाय जातकपवारितेसु अधिकं विञ्ञापेन्तस्स आपत्तीति चे? न, तत्थ पुरिमसिक्खापदेनेव अनापत्तिसिद्धितो । ततुत्तरिता, 
अच्छिन्नादिकारणता, अञ्ञातकविञ्जत्ति, ताय च पटिलाभोति इमानेत्थ चत्तारि अङ्गानि। 


विमतिविनोदनियं (वि० वि० टी० १.५२२-५२४) पन “पाळियं पग्गाहिकसालन्ति दुस्सापणं। तञ्हि वाणिजकेहि दुस्सानि पग्गहेत्वा 
दस्सनट्ठानताय 'पग्गाहिकसाला'ति वुच्चति। अस्स चीवरस्साति सादितब्बचीवरस्स। तेचीवरिकेनाति इमिना अच्छिन्नतिचीवरतो 
अञ्जस्स विहारादीसु निहितस्स चीवरस्स अभावं दस्सेति। यदि भवेय्य, विञ्ञापेतुं न वट्टेय्य, तावकालिकं निवासेत्वा अत्तनो चीवरं 
गहेतब्बं । तावकालिकम्पि अलभन्तस्स भूतगामविकोपनं कत्वा तिणपण्णेहि छदनं विय विञ्ञापनम्पि वट्टति एव। अञ्ञेनाति 
अच्छिन्नअसब्बचीवरेन। द्वे नट्ठानी ति अधिकारतो वुत्तं द्वे सादितब्बानी'ति। पाळिया न समेतीति :अनापत्ति जातकानं पवारितान'न्ति 
(पारा० ५२६) इमाय पाळिया न समेति ततुत्तरि विञ्जापनआपत्तिप्पसङ्गे एव वुत्तत्ता। अञ्ञस्सत्थायाति न वुत्तन्ति इदं अञ्ञस्सत्थाय 
ततुत्तरि विञ्ञापने निस्सग्गियं पाचित्तियं होतीति इममत्थं दीपेति। तञ्च पाचित्तियं येसं अत्थाय विञ्ञापेति, तेसं वा सिया विज्ञापकस्सेव 
वा, न ताव तेसं, तेहि अविञ्ञापितत्ता, नापि विञ्ञापकस्स, अत्तानं उद्दिस्स अविञ्जत्तत्ता। तस्मा अञ्ञस्सत्थाय विञ्ञापेन्तस्सपि 
निस्सग्गियं पाचित्तियं न दिस्सति । पाळियं पन इमस्स सिक्खापदस्स अत्तनो सादियनपटिबद्धतावसेन पवत्तत्ता 'अञ्ञस्सत्थायाःति 
अनापत्तिवारे न वुत्तन्ति वदन्ति, तञ्च युत्तं विय दिस्सति, वीमंसित्वा गहेतब्बं। ततुत्तरिचीवरता, अच्छिन्नादिकारणता, 
अञ्जातकविञ्जत्ति, ताय च पटिलाभोति इमानेत्थ चत्तारि अङ्गानी”ति। 


इदं ततुत्तरिसिकखापदविनिच्छयं आचरियेन अवुत्तम्पि अच्छिन्नचीवराधिकारेयेव पवत्तत्ता अम्हेहि गहितं, 
अञ्जातकविञ्ञत्तिसिकखापदस्स समयेसु अच्छिन्नचीवरकाले अञ्ञातकानं विञ्ञापेतब्बभावो भगवता वृत्तो, तेहि दिन्नचीवरस्स मत्तसो 
गहितभावो ततुत्तरिसिक्खापदेन वृत्तो। तस्मा अच्छिन्नचीवरअधिकारोयेव होतीति। 


चीवरअच्छिन्दनविनिच्छयकथा 


इतो परं अच्छिन्दनसामञ्जेन चीवरअच्छिन्दनविनिच्छयं वक्खाम - तत्थ यम्पि त्याहन्ति यम्पि ते अहं। सो किर “मम 
पत्तचीवरउपाहनपच्चत्थरणानि वहन्तो मया सद्धि चारिकं पक्कमिस्सती”ति अदासि। तेनेवमाह “मया सद्धि जनपदचारिकं 
पक्कमिस्सती”ति। अच्छिन्दीति बलक्कारेन अग्गहेसि, सकसञ्ञाय गहितत्ता पनस्स पाराजिकं नत्थि, किलमेत्वा गहितत्ता आपत्ति 
पञ्ञत्ता। 


सयं अच्छिन्दति, निस्सग्गियं पा्चित्तियन्ति एकं चीवरं एकाबद्धानि च बहूनि अच्छिन्दतो एका आपत्ति, एकतो अबद्धानि विसुं 
विसुं ठितानि बहूनि अच्छिन्दतो, “सङ्घाटिं आहर, उत्तरासङ्गं आहरा"ति एवं आहरापयतो च वत्थुगणनाय आपत्तियो। “मया दिन्नानि 
सब्बानि आहरा ति वदतोपि एकवचनेनेव सम्बहुला आपत्तियो। 


अञ्ञं आणापेति, आपत्ति दुक्कटस्साति “चीवरं गण्हा”ति आणापेति, एकं दुक्कटं | आणत्तो बहूनि गण्हाति, एकं पाचित्तियं। 
““सङ्घाटिं गण्ह, उत्तरासङ्गं गण्हा”ति वदतो वाचाय वाचाय दुक्कटं । “मया दिन्नानि सब्बानि गण्हा ति वदतो एकवाचाय सम्बहुला 
आपत्तियो। 


अज्ञं परिक्खारन्ति विकप्पनुपगपच्छिमं चीवरं ठपेत्वा यं किञ्चि अन्तमसो सूचिम्पि। वेठेत्वा ठपितसूचीसुपि वत्थुगणनाय 
दुक्कटानि। सिथिलवेठितासु एवं । गाळहं कत्वा बद्धासु पन एकमेव दुक्कटन्ति महापच्चरियं वुत्तं। सूचिघरे पक्खित्तासुपि एसेव नयो। 
थविकाय पक्खिपित्वा सिथिलबद्धगाळहबद्धेसु तिकटुकादीसु भेसज्जेसुपि एसेव नयो। 


सो वा देतीति “भन्ते, तुम्हाकंयेव इदं सारुप्प”'न्ति एवं वा देति। अथ वा पन “आवुसो, मयं तुय्हं “वत्तपटिपत्ति करिस्सति, अम्हाकं 
सन्तिके उपज्झं गण्हिस्सति, धम्मं परियापुणिस्सती'ति चीवरं अदम्हा, सोदानि त्वं न वत्तं करोसि, न उपज्झं गण्हासि, न धम्मं 
परियापृणासी”ति एवमादीहि वुत्तो “भन्ते, चीवरत्थाय मज्जे भणथ, इदं वो चीवर "न्ति देति, एवम्पि सो वा देति। दिसापक्कन्तं वा पन 

दहरं “निवत्तेथ नन्ति भणति, सो न निवत्तति। “चीवरं गहेत्वा रुन्धथा”ति एवं चे निवत्तति, साधु । सचे “पत्तचीवरत्थाय मज्जे 
तुम्हे भणथ, गण्हथ न”न्ति देति, एवम्पि सोयेव देति। विब्भन्तं वा दिस्वा “मयं तुय्हं “वत्तं करिस्सती'ति पत्तचीवरं अदम्हा, सोदानि त्वं 
बिब्भमित्वा चरसी”ति वदति, इतरो “गण्हथ तुम्हाकं पत्तचीवर”न्ति देति, एवम्पि सो वा देति। “मम सन्तिके उपज्झं गण्हन्तस्सेव ते 
देमि, अञ्जत्थ गण्हन्तस्स न देमि। वत्तं करोन्तस्सेव देमि, अकरोन्तस्स न देमि। धम्मं परियापुणन्तस्सेव देमि, अपरियापुणन्तस्स न देमि। 
अविब्भमन्तस्सेव देमि, विब्भमन्तस्स न देमी "ति एवं पन दातुं न वट्टुति, ददतो दुक्कटं, आहरापेतुं पन वट्टति। चजित्वा दिन्नं 
अच्छिन्दित्वा गण्हन्तो भण्डग्धेन कारेतब्बो। सेसमेत्थ उत्तानमेव। अयं समन्तपासादिकतो उद्भटविनिच्छयो । 


यम्पि त्याहन्ति एत्थ यन्ति कारणवचनं, तस्मा एवमेत्थ सम्बन्धो वेदितब्बो -- “मया सद्धि जनपदचारिकं पक्कमिस्सतीति यं 
कारणं निस्साय अहं ते, आवुसो, चीवरं अदासि, तं न करोसी"ति कुपितो अनत्तमनो अच्छिन्दीति। यन्ति वा चीवरं परामसति। तत्थ 
“मया सद्भि जनपदचारिकं पक्कमिस्सतीति यम्पि ते अहं चीवरं अदासि, तं चीवरं गण्हिस्सामी”ति कुपितो अनत्तमनो अच्छिन्दीति 
सम्बन्धितब्बं। 


आणत्तो बहूनि गण्हाति, एकं पाचित्तियन्ति “चीवरं गण्हा"ति आणत्तिया एकचीवरविसयत्ता एकमेव पाचित्तियं। वाचाय 
वाचाय दुक्कटन्ति एत्थ अच्छिन्नेसु वत्थुगणनाय पाचित्तियानि। एकवाचाय सम्बहुला आपत्तियोति इदं अच्छिन्नेसु वत्थुगणनाय 
आपज्जितब्बं पाचित्तियापत्ति सन्धाय वुत्तं, आणत्तिया आपज्जितब्ब पन दुक्कटं एकमेव। 


एवन्ति इमिना “वत्थुगणनाय दुक्कटानी”ति इदं परामसति। एसेव नयोति सिथिल गाळहञ्च पक्खित्तासु आपत्तिया बहुत्तं 
एकत्तञ्च अतिदिसति। 


आवुसो मयन्तिआदीसु गण्हितुकामताय एवं वुत्तेपि तेनेव दिन्नत्ता अनापत्ति। अम्हाकं सन्तिके उपज्झं गण्हिस्सतीति इदं 
सामणेरस्सपि दानं दीपेति, तस्मा किञ्चापि पाळियं “भिक्खुस्स सामं चीवरं दत्वा”ति वुत्तं, तथापि अनुपसम्पन्नकाले दत्वापि 
उपसम्पन्नकाले अच्छिन्दन्तस्स पाचित्तियमेवाति वेदितब्बं। अच्छिन्दनसमये उपसम्पन्नभावोयेव हेत्थ पमाणं। देतीति तुड्टो वा कुपितो वा 
देति। रुद्धथाति निवारेथ। एवं पन दातुं न वट्ठतीति एत्थ एवं दिन्नं न ताव “तस्स सन्तक "न्ति अनधिट्ठहित्वाव परिभृञ्जितब्बन्ति 
वेदितब्बं । आहरापेतुं पन वट्टतीति एवं दिन्नं भतिसदिसत्ता आहरापेतुं वट्टति । चजित्वा दिन्नन्ति वुत्तनयेन अदत्वा अनपेक्खेन हुत्वा 
तस्सेव दिन्नं। भण्डग्घेन कारेतब्बोति सकसञ्ञाय विना गण्हन्तो भण्डं अग्घापेत्वा आपत्तिया कारेतब्बो | विकप्पनुपगपच्छिमचीवरता, 
सामं दिन्नता, सकसञ्जिता, उपसम्पन्नता, कोधवसेन अच्छिन्दनं वा अच्छिन्दापनं वाति इमानेत्थ पञ्च अङ्गानि। अयं सारत्थदीपनीपाठो 
(सारत्थ० टी० २.६३५)। 


विमतिविनोदनियं (वि० वि० टी० १.६३१) पन “यम्पि...पे०... अच्छिन्दीति एत्थ यं ते अहं चीवरं अदासि, तं “मया सद्भि 
पक्कमिस्सती'ति सञ्जाय अदासि, न अञ्जथाति कुपितो अच्छिन्दीति एवं अज्झाहरित्वा योजेतब्बं । एकं दुक्कटन्ति यदि आणत्तो 
अवस्सं अच्छिन्दति, आणत्तिक्खणे एव पाचित्तियं। यदि न अच्छिन्दति, तदा एव दुक्कटन्ति दडुब्बं। एकवाचाय सम्बहुलापत्तियोति यदि 
आणत्तो अनन्तरायेन अच्छिन्दति, आणत्तिक्खणेयेव वत्थुगणनाय पाचित्तियापत्तियो पयोगकरणक्खणेयेव आपत्तिया आपज्जितब्बतो, 
चीवरं पन अच्छिन्नेयेव निस्सग्गियं होति। यदि सो न अच्छिन्दति, आणत्तिकखणे एकमेव दुक्कटन्ति दडुब्बं | एवमञ्जत्थपि ईदिसेसु नयो 
जातब्बो। उपज्झं गण्हिस्सतीति सामणेरस्स दानं दीपेति, तेन च सामणेरकाले दत्वा उपसम्पन्नकाले अच्छिन्दतोपि पाचित्तियं दीपेति। 
““भिक्खुस्स सामं चीवरं दत्वा”ति इदं उक्कट्टुवसेन वुत्तं। आहरापेतुं पन वट्टतीति कम्मे अकते भतिसदिसत्ता वृत्तं । 
विकप्पनुपगपच्छिमचीवरता, सामं दिन्नता, सकसञ्जिता, उपसम्पन्नता, कोधवसेन अच्छिन्दनं वा अच्छिन्दापनं वाति इमानेत्थ पञ्च 
अङ्गानी" ति वृत्तं । 


पटिभानचित्तकथा 


६. पटिभानचित्तकथायं अट्टकथायं वृत्तनयेनेव सुविञ्जेय्यन्ति सारत्थदीपनियं न किञ्चि वुत्तं, विमतिविनोदनियं (वि० वि० टी० 
चूळवग्ग २.२९९) पन ““करोहीति वत्तु न बड्टतीति आणत्तिया एव पटिक्खित्तत्ता द्वारपालं “कि न करोसी'तिआदिना परियायेन वत्तु 

वट्टति। जातकपकरणन्ति जातकपटिसंयुत्तं इत्थिपुरिसादि यं किञ्चि रूपं अधिप्पेतं। “परेहि कारापेतु'न्ति वृत्तत्ता बुद्धरूपम्पि सयं 
कातुं न लभती' ति वृत्तं । 


विप्पकतभोजनकथा 


७. विप्पकतभोजनकथायम्पि सारत्थदीपनी विमतिविनोदनी वजिरबुद्धिटीकासु न किञ्चि वृत्तं। पठमं कतं पकतं, वि अनिद्धितं 
पकतं विप्पकतं, विप्पकतं भोजनं येन सो विष्पकतभोजनो, पठमं भुञ्जित्वा अनिड्टितभोजनकिच्चो भिक्खु । वृत्तेन भिक्खुना 
पविसितब्बन्ति सम्बन्धो । रित्तहत्थम्पि उट्ठापेतुं न वट्टतीति एत्थ कारणमाह “विप्पकतभोजनोयेव हि सो होती ति, 
यागुखज्जकादीसुपि पीतेसु खादितेसुपि भत्तस्स अभुत्तत्ता अनिड्टितभोजनकिच्चो होति। पवारितो होति, तेन वत्तब्बोति पवारितेन 
आसना वुद्ठितेन भुञ्जितुं अलभमानत्ता अत्तनो सन्तिके उदके असन्ते वत्तब्बोति अत्थो। सेसं सुविञ्जेस्यमेव। 


उदिसन्तउहिसापनकथा 


८. उद्दिसन्तउद्दिसापनकथायं उद्दिसन्तेनाति उद्देसं देन्तेन, पाळिं वाचेन्तेनाति अत्थो। उद्दिसापेन्तेनाति उद्देसं गण्हन्तेन, पाळिं 
वाचापेन्तेनाति अत्थो। उच्चतरेपीति पि-सद्देन समानासनं सम्पिण्डेति। नीचतरेपीति एत्थापि एसेव नयो। 


तिवस्सन्तरिककथा 


९. तिवस्सन्तरिककथायं तीणि वस्सानि तिवस्सं, तीणि वा वस्सानि तिवस्सानि, तिवस्सानं अन्तरं तिवस्सन्तरं, तिवस्सन्तरे ठितोति 
तिवस्सन्तरो, तेन तिवस्सन्तरेन, अन्तर-सह्दो मञ्झत्थवाचको, ण-पच्चयो ठितत्थे। तेनाह वजिरबुद्धिटीकायं (वजिर० टी० चूळवग्ग 
३२०) “तिवस्सन्तरेनाति तिण्णं वस्सानं अन्तो ठितेना"ति। अट्ठकथायं (चूळव° अट्ट० ३२०) पन सरूपमेव दस्सेन्तो “तिवस्सन्तरो 
नामा तिआदिमाह । इमे सब्बेति सब्बे तिविधा इमे समानासनिका। सेसं सुविञ्जेय्यमेव। 


दीघासनकथा 


१०. दीघासनकथायं संहारिमं बाति संहरितुं युत्तं कटसारकादि। असंहारिमं वाति संहरितुं असक्कुणेय्यं पासाणादि आसनं । तेनाह 
सारत्थदीपनियं (सारत्थ० टी० चूळवग्ग ३.३२०) “दीघासनं नाम मञ्चपीठविनिमुत्तं यं किञ्चि तिण्णन्नं एकतो सुखं निसीदितुं 
पहोती”ति। कस्मा पन “तिण्णन्नं पहोती' ति वुत्तं, ननु द्विन्नं पहोनकासनम्पि दीघमेवाति चोदनं सन्धायाह “अनुजानामि...पे०... एत्तकं 
पच्छिमं दीघासनन्ति हि वृत्त''न्ति। द्विन्नं पहोनके हि अदीघासने समानासनिकेहेव सह निसीदितुं वड्टति, तिण्णन्नं पहोनकतो पट्ठाय 
गहिते दीघासने पन असमानासनिकेहिपि सह निसीदितुं वट्टति । यदि एवं पण्डकादीहिपि सह निसीदितुं बद्टेय्याति चोदनं मनसि कत्वा आह 
“अनुजानामि, भिक्खवे, ठपेत्वा पण्डक  न्तिआदि । तत्थ अत्थो सुविञ्जेय्योव। 


गिलानुपट्टानकथा 


१९. गिलानुपट्टानकथायं पलिपन्नोति निमुग्गो, मक्खितोति अत्थो। उच्चारेत्वाति उक्खिपित्वा । समानाचरियकोति एत्थ “सचेपि 
एकस्स आचरियस्स एको अन्तेवासिको होति, एको सद्धिविहारिको, एतेपि अञ्ञमञ्ञं समानाचरियका एवा”'ति वदन्ति। भेसज्जं योजेतुं 
असमत्थो होतीति वेज्जेन “इदञ्चिदञ्च भेसज्जं गहेत्वा इमिना योजेत्वा दातब्ब”न्ति वृत्ते तथा कातुँ असमत्थोति अत्थो। नीहातुन्ति 
नीहरितुं, छड्डेतुन्ति अत्थो । विमतिविनोदनियं (वि० वि० टी० महावग्ग २.३६५-३६६) पन “भूमियं परिभण्डं अकासीति गिलानेन 
निपन्नभूमियं किलिइडड्टानं धोवित्वा हरितृपलित्तं कारेसीति अत्थो। भेसज्जं योजेतुँ असमत्थोति परेहि वुत्तविधिम्पि कातुं असमत्थो''ति 
वुत्तं। 


मरणवण्णकथा 

९२. मरणवण्णकथायं मरणत्थिकाव हुत्वाति इमस्स कायस्स भेदेन सग्गपापनाधिप्पायत्ता अत्थतो मरणत्थिकाव हुत्वा। 
मरणत्थिकभावं अजानन्ताति “एवं अधिप्पायिनो मरणत्थिका नाम होन्ती"ति अत्तनो मरणत्थिकभावं अजानन्ता। न हि ते अत्तनो 
चित्तप्पवत्ति न जानन्ति। वोहारवसेनाति पुब्बभागवोहारवसेन, मरणाधिप्पायस्स सन्निड्ापकचेतनाक्खणे करुणाय अभावतो कारुञ्जेन 
पासे बद्भसूकरमोचनं विय न होतीति अधिप्पायो। “यथायुना”ति वुत्तमेवत्थं यथानुसन्धिनाति परियायन्तरेन वुत्तं, यथानुसन्धिना 
यथायुपरिच्छेदेनाति वुत्तं होति। अथ वा यथानुसन्धिनाति यथानुप्पबन्धेन, याव तस्मिं भवे सन्तानस्स अनुप्पबन्धो अविच्छिन्नपवत्ति 
होति, ताव ठत्वाति वुत्तं होति। 


विमतिविनोदनियं (वि० वि० टी० १.१८०) “बोहारवसेनाति पुब्बभागवोहारवसेन मरणाधिप्पायस्स सन्निड्ठापकचेतनाक्खणे 
करुणाय अभावतो, कारुञ्जेन पासे बद्भसूकरमोचनं विय न होतीति अधिप्पायो। 'यथायुना'ति वुत्तमेवत्थं यथानुसन्धिनाति 
परियायन्तरेन वृत्त" न्ति वुत्तं। वजिरबुद्धिटीकायं (वजिर० टी० पाराजिक १८०) पन ““मरणत्थिकाव हुत्वाति इमस्स कायस्स भेदेन 
सग्गपापनाधिप्पायत्ता अत्थतो मरणत्थिकाव हुत्वा । “एवंअधिप्पायिनो मरणत्थिका नाम होन्ती”ति अत्तनो मरणत्थिकभावं अजानन्ता 
आपन्ना पाराजिकं । न हि ते अत्तनो चित्तप्पवत्ति न जानन्तीति वुच्चन्ति। बोहारवसेनाति पुब्बभागे वोहारवसेन, सन्निड्ठाने पनेतं नत्थि, 
पासे बद्भसूकरमोचने विय न होति। यथानुसन्धिनाति अन्तरा अमरित्वाति अत्थो" ति वृत्तं। 


अत्तपातनकथा 


१३. अत्तपातनकथायं विभत्तिब्यत्तयेनाति विभत्तिविपरिणामेन। विसेसाधिगमोति समाधि विपस्सना च। अतिविय पाकटत्ता 
“हत्थप्पत्तो विय दिस्सती"ति वुत्तं। उपच्छिन्दतीति विसेसाधिगमस्स विक्खेपो मा होतूति आहारं उपच्छिन्दति। विसेसाधिगमन्ति 
लोकुत्तरधम्मपटिलाभं। ब्याकरित्वाति आरोचेत्वा। उपच्छिन्दति, न वट्टतीति यस्मा सभागानं लज्जीभिक्खूनंयेव अरिया अत्तना 
अधिगतविसेसं तादिसे कारणे सति आरोचेन्ति, ते च भिक्खू अप्पतिरूपाय अनेसनाय पच्चयं न परियेसन्ति, तस्मा तेहि परियेसितपच्चये 
कुक्कुच्चं उप्पादेत्वा आहारं उपच्छिन्दितुं न बट्टतीति अत्थो। सभागानञ्हि ब्याकतत्ता उपच्छिन्दितुं न लभति । ते हि कप्पियखेत्तं 
आरोचेन्ति। तेनेव “सभागानञ्हि लज्जीभिक्खूनं कथेतुं वट्टतीति इदं 'उपच्छिन्दति, न वट्टती'ति इमस्स कारणं दस्सेन्तेन वुत्त”न्ति तीसुपि 
गण्ठिपदेसु वुत्तं। अथ वा विसेसाधिगमं ब्याकरित्वाति इदं विसेसस्स अधिगतभावदस्सनत्थं वुत्तं, अधिगमन्तरायं आसङ्कन्तेनेव च 
आहारुपच्छेदो कातब्बोति अनुञ्ञातत्ता अधिगतेन न कातब्बोति दस्सेतुं “विसेसाधिगमं व्याकरित्वा आहारं उपच्छिन्दति, न 
वट्टती ति वुत्तं। किं पन अरिया अत्तना अधिगतविसेसं अञ्जेसं आरोचेन्तीति इमिस्सा चोदनाय “सभागानज्हि लज्जीभिक्खूनं कथेतुं 
वट्ठुती ति वुत्तं, अयमेत्थ युत्ततरोति अम्हाकं खन्ति, गण्ठिपदेपि अयमत्थो दस्सितोयेवाति। 


विमतिविनोदनियम्पि (वि० वि० टी० १.१८२-१८३) “विभत्तिब्यत्तयेनाति विभत्तिविपरिणामेन । विसेसाधिगमोति समाधि 
विपस्सना च। विसेसाधिगमन्ति लोकुत्तरधम्मपटिलाभं । ब्याकरित्वाति आरोचेत्वा, इदञ्च विसेसस्स अधिगतभावदस्सनत्थं वुत्तं | 
अधिगतविसेसा हि दिड्ठानुगतिआपज्जनत्थं लज्जीभिक्खूनं अवस्सं अधिगमं व्याकरोन्ति, अधिगतविसेसेन पन अब्याकरित्वापि आहारं 
उपच्छिन्दितुं न बट्टति, अधिगमन्तरायविनोदनत्थमेव आहारुपच्छेदस्स अनुञ्ञातत्ता तदधिगमे सो न कातब्बोव | कि पनाधिगमं आरोचेतुं 
वटुतीति आह सभागानञ्हीतिआदी' ति वृत्तं। वजिरबुद्भिटीकायं (वजिर० टी० पाराजिक १८१-१८३) “हत्थप्पत्तो विय दिस्सति, "तस्स 
विक्खेपो मा होतू'ति उपच्छिन्दति, विसेसाधिगमं व्याकरित्वा तप्पभवं सक्कारं लज्जायन्तो आहारं उपच्छिन्दति सभागानं ब्याकतत्ता। 
ते हि कप्पियखेत्तं आरोचेन्ती' ति वुत्तं । 


अप्पच्चवेक्खित्वानिसिन्नकथा 


१४. अप्पच्चवेकिखित्वा निसिन्नकथायं अप्पटिवेक्खित्वाति अनुपपरिक्खित्वा। उद्धं वा अधो वा सङ्कमन्तीति पच्छा आगतानं 
ओकासदानत्थं निसिन्नपाळिया उद्धं वा अधो वा गच्छन्ति । पटिवेक्खणकिच्चं नत्थीति पच्छा आगतेहि उपपरिक्खणकिच्चं नत्थि । हेट्ठा 
किस्मिञ्चि विज्जमाने साटकं वलिं गण्हातीति आह “यस्मि वलि न पञ्ञायतीति। पटिवेक्खणञ्चेतं गिहीनं सन्तकेयेवाति दटुब्बं । 
विमतिविनोदनियम्पि (वि० वि० टी० १.१८०) “हेड्ठा किस्मिञ्चि विज्जमाने साटकं वलिं गण्हातीति आह 'यस्मि वलि न पञ्ञायती'ति। 
पटिवेक्खणञ्चेतं गिहीनं सन्तके एवाति दड्डब्ब''न्ति एत्तकमेव वुत्तं, वजिरबुद्धिटीकायम्पि (वजिर० टी० पाराजिक १८०) 

*अप्पटिवेक्खित्वाति अविचारेत्वा। हेट्विमभागे हि किस्मिञ्चि विज्जमाने वलि पञ्जायती”ति एत्तकमेव। 
दवायसिलाविज्झनकथा 


१५. दवायसिलाविज्झनकथायं दवासद्दो हसाधिप्पायवाचको । पटिपुब्बविध-धातु पवडुनत्थोति आह “हसाधिप्पायेन पासाणो न 
पढट्टेतब्बो”ति। सिलासद्स्स पासाणवाचकत्ता सो एव न पटिविज्झितब्बोति चोदनं सन्धायाह “न केवलञ्चा”तिआदि। यदि एवं 
सब्बेसम्पि अत्थाय न वट्टेय्याति आह “चेतियादीनं अत्थाया”तिआदि। धोवनदण्डकत्ति भण्डधोवनदण्डं। विमतिविनोदनियं (वि० 
बि० टी० १.१८२-१८३) पन ““भण्डकं वा धोवन्ताति चीवरं वा धोवन्ता। धोवनदण्डकन्ति चीवरधोवनदण्ड' न्ति वुत्तं । 


दायालिम्पनकथा 


१६. दायालिम्पनकथायं अल्ल...पे०... पाचित्तियन्ति सुक्खड्डानेपि अग्गिं पातेत्वा इमिना अधिप्पायेन आलिम्पेन्तस्स पाचित्तियमेव। 
दुक्कटन्ति सुक्खड्टाने वा सुकखं “असुक्ख”न्ति अववत्थपेत्वा वा अगिगें पातेन्तस्स दुक्कटं । कीळाधिप्पायेपि एसेव नयो, कौव्ठाधिप्पायो 
च पटपटायमानसद्दस्सादवसेनेव वेदितब्बो । पटिपक्खभूतो अग्गि पटग्गि। परित्तकरणन्ति आरक्खकरणं। सयं वा उदट्टितन्ति वातेरितानं 
वेळुआदीनं अञ्ञमञ्जसङ्घइनेन समुट्टितं । निरूपादानोति इन्धनरहितो। विमतिविनोदनियं (वि० वि० टी० १.१९०) पन 
“खिड्डाधिप्पायेनपि दुक्कटन्ति सुक्खतिणादीसु अग्गिकरणं सन्धाय वुत्तं। अल्लेसु पन कीळाधिप्पायेनपि करोन्तस्स पाचित्तियमेव। 
पटिपक्खभूतो, पटिमुखं गच्छन्तो वा अग्गि पटग्गि, तस्स अल्लतिणादीसुपि दानं अनुञ्जातं। तं देन्तेन दूरतोव आगच्छन्तं दावग्गिं दिस्वा 
विहारस्स समन्ततो एकक्खणे अकत्वा एकदेसतो पड़ाय विहारस्स समन्ततो सणिकं झापेत्वा यथा महन्तोपि अग्गि विहारं पापुणितुं न 
सक्कोति, एवं विहारस्स समन्ता अब्भोकासं कत्वा पटग्गि दातब्बो। सो डावग्गिनो पटिपथं गन्त्वा एकतो हुत्वा तेन सह निब्बाति। 
परित्तकरणन्ति समन्ता रुक्खतिणादिच्छेदनपरिखाखणनादिआरक्खकरणं। तेनाह तिणकुटिकानं समन्ता भूमितच्छन न्तिआवी"ति, 
बजिरबुद्धिटीकायं (वजिर० टी० पाराजिक १९०) पन “परित्तन्ति रक्खणं, तं दस्सेतुं समन्ता भूमितच्छन'न्तिआदि वुत्त" न्ति एत्तकमेव 
वुत्तं । 

मिच्छादिट्रिकुलाभतकथा 


९७. मिच्छादिड्टिकुलाभतकथायं नत्थि सद्धा एतेसूति अस्सद्धा, मच्छरिनो, तेसु अस्सद्धेसु। मिच्छादिट्टिया यृत्तानि कुलानि 
मिच्छादिट्टिकुलानि, मज्झेलोपततियातप्पुरिससमासो, “नत्थि दिन्न न्तिआदिनयप्पवत्ताय दसवत्थुकाय मिच्छादिट्टिया यृत्तकुलानि, तेसु। 
मिच्छादिट्टिकुलेसु लभित्वाति सम्बन्धो । असक्कच्चकारीनं तेसं सक्कच्चकरणेन, अप्पणीतदायीनं तेसं पणीतदानेन भवितब्बमेत्थ 
कारणेनाति कारणं उपपरिक्खित्वाव भुञ्जितुं यृत्तन्ति आह “अनुपपरिक्खित्वा नेव अत्तना भुञ्जितब्बं, न परेसं दातब्ब''न्ति। येन 
कारणेन भवितब्बं, तं दस्सेतुं “बिसमिस्सम्पि ही तिआदि वृत्तं। न केवलं पिण्डपातमेवाति आह “यम्पी”तिआदि । तत्थ कारणमाह 
"*अपिहितवत्थुस्मिम्पि ही तिआदि। ततो अञ्ञम्मि दस्सेति गन्धहलिद्दादिमक्खितोतिआदिना। तत्थपि कारणं दस्सेतुमाह “सरीरे 
रोगट्टानानी तिआदि। 


गोपकदानकथा 


१८. गोपकदानकथायं परेसं सन्तकं गोपेति रक्खतीति गोपको, तस्स दानं गोपकदानं, उय्यानपालकादीहि भिक्खूनं दातब्बदानं। 
तत्थ पण्णं आरोपेत्वाति “एत्तकेहेव रुक्खेहि एत्तकमेव गहेतब्ब”न्ति पण्णं आरोपेत्वा, लिखित्वाति वुत्तं होति । निमित्तसञ्ञं कत्वाति 
सङ्केतं कत्वा। दारकाति तेसं पुत्तनत्तादयो दारका। अञ्ञेपि ये केचि गोपका होन्ति, ते सब्बेपि वुत्ता। सब्बत्थपि गिहीनं गोपकदाने यत्तकं 
गोपका देन्ति, तत्तकं गहेतब्बं। सङ्गिके पन यथापरिच्छेदमेव गहेतब्बन्ति दीपितत्ता “अत्थतो एक न्ति वुत्तं। विमतिविनोदनियम्पि (वि० 
वि० टी० १.१५६) “पण्णं आरोपेत्वाति 'एत्तके रुक्खे रक्खित्वा ततो एत्तकं गहेतब्बःन्ति पण्णं आरोपेत्वा। निमित्तसञ्ञं कत्वाति 
सङ्केतं कत्वा। दारकाति तेसं पृत्तनत्तादयो ये केचि गोपेन्ति, ते सब्बेपि इध “दारका'ति वुत्ता”ति, वजिरबुद्धिटीकायं (वजिर० टी० पाराजिक 
१५६) पन “आरामरक्खकाति विस्सत्थवसेन गहेतब्बं। अधिप्पायं जत्वाति एत्थ यस्स दानं पटिग्गण्हन्तं भिकखुं, भागं वा सामिका न 

रक्खन्ति न दण्डेन्ति, तस्स दानं अप्पटिच्छदेत्वा गहेतुं वट्टतीति इध सन्निड्ठानं, तम्पि “न वट्टति सङ्किके ति वुत्त" न्ति वृत्तं 


यत्थाति यस्मिं आवासे। अञ्जेसं अभावन्ति अञ्जेसं आगन्तुकभिक्खूनं अभावं । तत्थाति तादिसे आवासे। भाजेत्वा खादन्तीति 
आगन्तुकानम्मि सम्पत्तानं भाजेत्वा खादन्तीति अधिप्पायो। चतूसु पच्चयेसु सम्मा उपनेन्तीति अम्बफलादीनि विक्किणित्वा चीवरादीसु 
चतूसु पच्चयेसु सम्मा उपनेन्ति। चीवरत्थाय नियमेत्वा दिन्नाति “इमेसं रुक्खानं फलानि विक्किणित्वा चीवरेसुयेव उपनेतब्बानि, न 
भाजेत्वा खादितब्बानी"ति एवं नियमेत्वा दिन्ना। तेसुपि आगन्तुका अनिस्सराति पच्चयपरिभोगत्थाय नियमेत्वा दिन्नत्ता भाजेत्वा 
खादितुं अनिस्सरा। न तेसु...पे०... ठातब्बन्ति एत्थ आगन्तुकेहि हेट्ठा वृत्तनयेन भाजेत्वा खादितब्बन्ति अधिप्पायो । तेसं कतिकाय 
ठातब्बन्ति “भाजेत्वा न खादितब्ब''न्ति वा “एत्तकेसु रुक्खेसु फलानि गण्हिस्सामा"ति वा “एत्तकानि फलानि गण्हिस्सामा”ति वा 
“एत्तकानं दिवसानं अब्भन्तरे गण्हिस्सामा"ति वा “न किञ्चि गण्हिस्सामा”ति वा एवं कताय आवासिकानं कतिकाय आगन्तुकेहि 
ठातब्बं। महाअट्टकथायं “अनिस्सरा”ति वचनेन दीपितोयेव अत्थो महापच्चरियं “चतुन्ने पच्चयान''न्तिआदिना वित्थारेत्वा दस्सितो। 
परिभोगवसेनेवाति एत्थ एव-सद्दो अड्टानप्पयुत्तो, परिभोगवसेन तमेव भाजेत्वाति योजेतब्बं। एत्थ एतस्मिं विहारे, रद्डेवा। 


सेनासनपच्चयन्ति सेनासनञ्च तदत्थाय नियमेत्वा ठपितञ्च। लामककोटियाति लामकं आदिं कत्वा, लामकसेनासनतो पट्टायाति 
वुत्तं होति। सेनासनेपि तिणादीनि लामककोटियाव विस्सज्जेतब्बानि, सेनासनपरिक्खारापि लामककोटियाव विस्सज्जेतब्बा। 
मूलवत्थुच्छेदं पन कत्वा न उपनेतब्बन्ति इमिना कि वुत्तं होति? तीसुपि गण्ठिपदेसु ताव इदं वुत्तं “सब्बानि सेनासनानि न 
विस्सज्जेतब्बानीति वुत्तं होती”ति। लामककोटिया विस्सज्जन्तेहिपि सेनासनभूमियो न विस्सज्जेतब्बाति अयमत्थो वुत्तो होतीति नो 
खन्ति। वीमंसित्वा यं रुच्चति, तं गहेतब्बं 


धम्मसन्तकेन बुद्भपूजं कातुं, बुद्भसन्तकेन वा धम्मपूजं कातुं वट्टति न वट्टतीति? “तथागतस्स खो एतं, वासेठ्ठ, अधिवचनं धम्मकायो 
इतिपी”ति च “यो खो, वक्कलि, धम्मं पस्सति, सो मं पस्सती 'ति (सं० नि० ३.८७) च वचनतो वड्टतीति वदन्ति। केचि पन “एवं सन्ते 
“यो, भिक्खवे, मं उपडुहेय्य, सो गिलानं उपडुहेय्या'ति (महाव० ३६५) वचनतो बुद्धसन्तकेन गिलानस्सपि भेसज्जं कातुं युत्तन्ति 
आपज्जेय्य, तस्मा न वट्टुती”ति वदन्ति, तं अकारणं। न हि “यो, भिक्खवे, मं उपद्रुहेय्य, सो गिलानं उपढ्टहेय्या”ति (महाव० ३६५) इमिना 
अत्तनो च गिलानस्स च एकसदिसता, तदुपट्ठानस्स वा समफलता वृत्ता। अयज्हेत्थ अत्थो - “यो मं ओवादानुसासनीकरणेन उपडुहेय्य, 
सो गिलानं उपट्टुहेय्य, मम ओवादकारकेन गिलानो उपड्टातब्बो”ति (महाव० अट्टु० ३६५)। भगवतो च गिलानस्स च उपट्ठानं 
एकसदिसन्ति एवं पनेत्थ अत्थो न गहेतब्बो, तस्मा “यो वो, आनन्द, मया धम्मो च विनयो च देसितो पञ्जत्तो, सो वो ममच्चयेन 
सत्था"ति (दी० नि० २.२१६) वचनतो “अहञ्च खो पनिदानि एककोव ओवदामि अनुसासामि, मयि परिनिब्बुते इमानि चतुरासीति 
बुद्धसहस्सानि तुम्हे ओवदिस्सन्ति अनुसासिस्सन्ती "ति (दी० नि० अट्टः २.२१६) वृत्तत्ता च बहुस्सुतं भिकखुं पसंसन्तेन च “यो बहुस्सुतो, 
न सो तुम्हाकं सावको नाम, बुद्धो नाम एस चुन्दा”ति वुत्तत्ता धम्मगरुकत्ता च तथागतस्स पुब्बनयो एव पसत्थतरोति अम्हाकं खन्ति। 
विमतिविनोदनियम्पि “यत्थाति यस्मिं आवासे। अञ्ञेसन्ति अञ्जेसं आगन्तुकानं । तेसुपि आगन्तुका अनिस्सराति सेनासने निरन्तरं 
वसन्तानं चीवरत्थाय दायकेहि, भिक्खूहि वा नियमेत्वा दिन्नत्ता भाजेत्वा खादितुं अनिस्सरा। आगन्तुकेहिपि इच्छन्तेहि तस्मिं विहारे 
वस्सानादीसु पविसित्वा चीवरत्थाय गहेतब्बं। तेसं कतिकाय ठातब्बन्ति सब्बानि फलाफलानि अभाजेत्वा 'एत्तकेसु रुक्खेसु फलानि 
भाजेत्वा परिभुञ्जिस्साम, अञ्जेसु फलाफलेहि सेनासनानि पटिजग्गिस्सामा'ति वा 'पिण्डपातादिपच्चयं सम्पादेस्सामा'ति वा 'किञ्चिपि 
अभाजेत्वा चतुपच्चयत्थायेव उपनेमा'ति वा एवं सम्मा उपनेन्तानं आवासिकानं कतिकाय आगन्तुकेहि ठातब्बं। महाअड्टकथायं 
'अनिस्सरा'ति वचनेन दीपितो एव अत्थो, महापच्चरियं 'चतुन्नं पच्चयान'न्तिआदिना वित्थारेत्वा दस्सितो। परिभोगवसेनेबाति एत्थ 
एव-सह्दो अट्ठानप्पयुत्तो, परिभोगवसेन तमेव भाजेत्वाति योजेतब्बं। एत्थाति एतस्मिं विहारे, रडे वा। सेनासनपच्चयन्ति सेनासनञ्च 
तदत्थाय नियमेत्वा ठपितञ्च । 'एकं वा द्वे वा वरसेनासनानि ठपेत्वा'ति वुत्तमेवत्थं पुन व्यतिरेकमुखेन दस्सेतुं “मूलवत्थुच्छेदं पन कत्वा 
न उपनेतब्ब न्ति वुत्तं, सेनासनसङ्घातवत्थुनो मूलच्छेदं कत्वा सब्बानि सेनासनानि न विस्सज्जेतब्बानीति अत्थो। केचि पनेत्थ 'एकं वा द्वे 
वा वरसेनासनानि ठपेत्वा लामकतो पट्टाय विस्सज्जन्तेहिपि सेनासनभूमियो न विस्सज्जेतब्बाति अयमत्थो वृत्तो'ति वदन्ति, तम्पि यृत्तमेव 
इमस्सपि अत्थस्स अवस्सं वत्तब्बतो, इतरथा केचि सह वत्थुनापि विस्सज्जेतब्बं मज्जेय्यु'न्ति। 


वजिरबुद्धिटीकायं (वजिर० टी० पाराजिक १५३) “एत्थ एतस्मिं बिहारे परचक्कादिभयं आगतं । मूलवत्थुच्छेदन्ति 'सब्बसेनासनानं 

एते इस्सरा'ति वचनतो इतरे अनिस्सराति दीपितं होति। अयमेव भिक्खु इस्सरोति यत्थ सो इच्छति, तत्थ अत्तञातहेतुं लभतीति 
किर अत्थो, अपि च 'दहरो'ति वदन्ति। सवत्थुकन्ति सह भूमियाति वुत्तं होती”ति। 


धम्मिकारक्खयाचनकथा 


१९. धम्मिकारक्खयाचनकथायं “गीवायेवाति आणत्तिया अभावतो। तेसं अनत्थकामतायाति चोरो ति वुत्तं मम वचनं सुत्वा 
केचि दण्डिस्सन्ति, जीविता वोरोपेस्सन्तीति एवं सञ्ञाय । एतेन केवलं भयेन वा परिक्खारग्गहणत्थं वा सहसा 'चोरो'ति वुत्ते दण्डितेपि न 
दोसोति दस्सेति। राजपुरिसानञ्हि 'चोरो अयन्ति उद्दिस्सकथने एव गीवा । भिक्खूनं, पन आरामिकादीनं वा सम्मुखा 'असुको चोरो 
एवमकासी'ति केनचि वुत्तवचनं निस्साय आरामिकादीसु राजपुरिसानं वत्वा दण्डापेन्तेसुपि भिक्खुस्स न गीवा राजपुरिसानं अवृत्तत्ता, 
येसञ्च वृत्तं, तेहि सयं चोरस्स अदण्डितत्ताति गहेतब्बं। `त्वं एतस्स सन्तकं अच्छिन्दाति आणत्तोपि हि सचे अञ्ञेन अच्छिन्दापेति, 
आणापकस्स अनापत्ति विसङ्केतत्ता। अत्तनो वचनकरन्ति इदं सामीचिवसेन वृत्तं। वचनं अकरोन्तानं राजपुरिसानम्पि {इमिना 
गहितपरिक्खारं आहरापेहि, मा चस्स दण्डं करोही' ति उद्दिस्स वदन्तस्सपि दण्डे गहितेपि न गीवा एव दण्डग्गहणस्स पटिक्खित्तत्ता 
'असुकभण्डं अवहरा'ति आणापेत्वा विप्पटिसारे उप्पन्ने पुन पटिक्खिपने (पारा० १२१) विय। दासादीनं सम्पटिच्छने विय तदत्थाय 
अइकरणे भिकखूनम्पि दुक्कटन्ति आह “कप्पियअट्टो नाम, न वट्टुती ति। केनचि पन भिक्खुना खेत्तादिअत्थाय बोहारिकानं सन्तिकं 
गन्त्वा अड्डे कतेपि तं खेत्तादिसम्पटिच्छने विय सब्बेसं अकपियं न होति पुब्बे एव सङ्घसन्तकत्ता। भिक्खुस्सेव पन पयोगवसेन आपत्तियो 
होन्ति। दासादीनम्पि पन अत्थाय रक्खं याचितुं वोहारिकेन पुट्ठेन सङ्घस्स उप्पन्नं कप्पियक्कमं वत्तं आरामिकादीहि च अङं कारापेतुं वटति 
एव। विहारवत्थादिकप्पियअइं पन भिक्खुना सयम्पि कातुं बट्टती”ति विमतिविनोदनियं (वि० वि० टी० पाचित्तिय २.६७९) आगतो। 


वजिरबुद्धिटीकायं (वजिर० टी० पाचित्तिय ६८१) “गीवाति केवलं गीवा एव होति, न पाराजिकं। कारापेत्वा दातब्बाति एत्थ सचे 
आवुधभण्डं होति, तस्स धारा न कारापेतब्बा, अञ्जेन पन आकारेन सञ्ञापेतब्ब''न्ति वृत्तं । 


उच्चारादिछइनकथा 


२०. उच्चारादिछइनकथायं अट्टमे उच्चारादिछडने “उच्चारादिभावो, अनपलोकनं, वळञ्जनट्ठानं, तिरोकुट्टपाकारता, छड्डनं वा 
छट्टापनं वाति इमानि पनेत्थ पञ्च अङ्गानि, नवमे हरितूपरि छड़ने सब्बेसन्ति भिक्खुस्स भिक्खुनिया च। इध खेत्तपालका आरामादिगोपका 
च सामिका एवा”ति एत्तकमेव सारत्थदीपनियं (सारत्थ० टी० पाचित्तिय ३.८३०) वृत्तं। विमतिविनोदनियं (वि० वि० टी० पाचित्तिय 
२.८३०) पन “अट्ठमे वळञ्जियमानतिरोकुट्टादिता, अनपलोकेत्वा उच्चारादीनं छड्डनादीति द्वे अङ्गानि। नवमे 
“मत्थकच्छिन्ननाळिकेरम्पी'ति वृत्तत्ता हरितूपरि छड़नमेव पटिक्खित्तं। तेनाह 'अनिक्खित्तबीजेसू तिआदि। यत्थ च छट्टेतुं वट्टति, तत्थ 
हरिते वच्चादिं कातुम्पि बुति एव। सब्बेसन्ति भिक्खुभिक्खुनीन'न्ति वुत्तं। वजिरबुद्धिटीकायं (वजिर० टी० पाचित्तिय ८३२) पन 
“सामिके अपलोकेत्वाव छट्टेतीति कत्थचि पोत्थके नत्थि, कत्थचि अत्थि, अत्थिभावोव सेय्यो किरियाकिरियत्ता सिक्खापदस्स। इध 
खेत्तपालका आरामादिगोपका च सामिका एव। 'सङ्घस्स खेत्ते आरामे च तत्थ कचवरं न छट्टेतब्बन्ति कतिका चे नत्थि, भिक्खुस्स छड्ेतु 
वट्टति सङ्घपरियापन्नत्ता, न भिक्खुनीनं । तासम्पि भिक्खुनिसङ्घसन्तके वुत्तनयेन वट्टति, न तत्थ भिक्खुस्स। एवं सन्तेपि सारुप्पवसेनेव 
कातब्बन्ति वृत्त" न्ति वुत्तं । 


भिक्खुविभङ्गे पन सेखियवण्णनायं (पाचि० अट्टः ६५१) “असञ्चिच्चाति पटिच्छन्नट्ठानं गच्छन्तस्स सहसा उच्चारो वा पस्सावो 
वा निक्खमति, असञ्चिच्चकतो नाम, अनापत्ति। न हरितेति एत्थ यम्पि जीवरुक्खस्स मूलं पथवियं दिस्समानं गच्छति, साखा वा 
भूमिलग्गा गच्छति, सब्बं हरितसङ्घातमेव, खन्धे निसीदित्वा अप्पहरितट्ठाने पातेतुं बद्वति। अप्पहरितट्ठानं ओलोकेन्तस्सेव सहसा 
निक्खमति, गिलानड्टाने ठितो होति, बट्टति। अप्पहरिते कतोति अप्पहरितं अलभन्तेन तिणण्डुपकं वा पलालण्डुपकं वा ठपेत्वा कतोपि 
पच्छा हरितं ओत्थरति, वट्टतियेव | 'खेळेन चेत्थ सिङ्घाणिकापि सङ्गहिता'ति महापच्चरियं वुत्तं। न उदकेति एतं परिभोगउदकमेव सन्धाय 
वुत्तं। वच्चकुटिसमउद्दादिउदकेसु पन अपरिभोगेसु अनापत्ति। देवे वस्सन्ते समन्ततो उदकोघो होति, अनुदकड्डानं ओलोकेन्तस्सेव 
निक्खमति, वट्टति। महापच्चरियं वृत्तं एतादिसे काले अनुदकट्ठानं अलभन्तेन कातुं बड्टती' ति वुत्तं। तस्सं वण्णनायं विमतिविनोदनियञ्च 
(वि० वि० टी० पाचित्तिय २.६५२) “खेळेन चेत्थ सिङ्घाणिकापि सङ्गहिताति एत्थ उदकगण्डुसकं कत्वा उच्छुकचवरादिञ्च मुखेनेव 

हरितुं उदकेसु छट्टेतुं वट्ठतीति दइब्ब''न्ति वृत्तं । 


इमस्मिं ठाने पण्डितेहि विचारेतब्बं अत्थि - “वच्चकुटिसमुद्दादिउदकेसु पन अपरिभोगेसु अनापत्ती”ति अद्टुकथायं वुत्तं, एवं सन्ते 
नदीजातस्सरादीसु आपत्ति वा अनापत्ति वाति। तत्थ समुद्दादीति आदि-सददेन नदीजातस्सरापि सङ्गहिताव, तस्मा अनापत्तीति चे? न चेवं 
दडुब्बं । यदि हि समुद्दादीति एत्थ आदि-सद्देन नदीजातस्सरापि सङ्गहिता, एवं सति टीकाचरिया वदेय्युं, न पन वदन्ति, अट्ठकथायजञ्च 
““बच्चकुटिसमुद्दादिउदकेसू'ति एत्तकमेव वदेय्य, तथा पन अवत्वा “अपरिभोगेसू'ति हेतुमन्तविसेसनपदम्पि गहितं। तेन जायति 
“आदिसद्देन अपरिभोगानि चन्दनिकादिउदकानि एव गहितानि, न परिभोगानि नदीजातस्सरादिउदकानी"ति। तेन च 
वच्चकृटिसमुद्दादिउदकानि अपरिभोगत्ता अनापत्तिकरानि होन्ति, नदीजातस्सरादिउदकानि पन परिभोगत्ता आपत्तिकरानीति। कथं पन 
““अपरिभोगेसू"ति इमस्स पदस्स हेतुमन्तपदभावो जानितब्बोति? युत्तितो आगमतो च। कथं युत्तितो? “वच्चकुटिसमुद्दादिउदकानि 
परिभोगानिपि सन्ति, अपरिभोगानिपी”ति अब्यभिचारियभावतो। व्यभिचारे हि सम्भवे एव सति विसेसनं सात्थकं सिया। कथं आगमतो? 
वुत्तञ्हेतं आचरियबुद्धदत्तत्थेरेन विनयविनिच्छये (वि० वि० १९५४) “तेसं अपरिभोगत्ता”ति। तस्मा आदि-सद्देन अपरिभोगानियेव 
उदकानि गहितानि, न परिभोगानि। वुत्तञ्हेतं विनयविनिच्छयटीकायं “वच्चकुटिसमुद्दादिउदकेसूति एत्थ आदि-सददेन सब्बं 
अपरिभोगजलं सङ्गस्हति, तेनेव तेसं अपरिभोगत्तमेव कारणमाहा”ति, तस्मा मनुस्सानं परिभोगेसु 
नदीजातस्सरतळाकपोक्खरणियादिउदकेसु उच्चारपस्सावादिकरणं न वट्टतीति जानितब्बमेतं। “देवे वस्सन्ते समन्ततो उदकोघो होति, 
अनुदकट्टानं ओलोकेन्तस्सेव निक्खमति, वट्टति | महापच्चरियं वुत्तं एतादिसे काले अनुदकट्ठानं अलभन्तेन कातुं बड्टतीति वुत्त''न्ति 
अट्टकथायं आगतत्ता महन्तेसु नदीजातस्सरावीसु नावादीहि गतकाले तादिसे कारणे सति “तीरं उपनेही"ति वत्वा “उपनेतुं 
असक्कुणेय्यड्टाने उदकेपि कातुं वट्टति, अनापत्तीँति अड्टकथानुलोमतो विञ्ञायति, उपपरिक्खित्वा गहेतब्बं। 


नहानेरुक्खादिघंसनकथा 


२९. नहाने रुक्खादिघंसनन्ति एत्थ अडटुपदाकारेनाति अइपदफलकाकारेन, जूतफलकसदिसन्ति वुत्तं होति। 
मल्लकमूलकसण्ठानेनाति खेळमल्लकमूलसण्ठानेन। विमतिविनोदनियं (वि० वि० टी० चूळवग्ग २.२४३) पन “अट्ड पदाकारेनाति 
जूतफलके अड्टगब्भराजिआकारेन। मल्लकमूलसण्ठानेनाति खेळमल्लकमूलसण्ठानेन। इदञ्च वट्टाधारकं सन्धाय वुत्तं। कण्टके 
उट्टापेत्वा कतवट्टकपालस्सेतं अधिवचनं। पुथृपाणिकन्ति मुर्द्धि कत्वा विकसितहत्थतलेहि पिट्टिपरिकम्मं वुच्चति। एतमेव सन्धाय 
हत्थपरिकम्म'न्ति वुत्तं। वजिरबुद्धिटीकायं (वजिर० टी० चूळवग्ग २४४) पन “पुथुपाणिना कत्तब्बं कम्मं पुथृपाणिकम्म न्ति वुत्तं 


एवं पाळिअनुसारेनेव नहाने कत्तब्बाकत्तब्बं दस्सेत्वा इदानि नहानतित्थे नहायन्तानं भिक्खूनं नहानविधि दस्सेन्तो “इदं पनेत्थ 
नहानवत्त'न्तिआदिमाह । तत्थ पस्सन्तानं अप्पसादावहनतो, गिहिपुरिसानं कम्मं वियाति गरहितब्बभावतो च वुत्तं “यत्थ वा तत्थ वा... 
पे०... न ओतरितब्ब''न्ति। अञ्जेसु सम्मुखीभूतेसु अनुदकसाटकेन नहायितुं दुक्करत्ता “सब्बदिसा पन ओलोकेत्वा विवित्तभावं 
ञत्वा ति वृत्तं। एवम्पि खाणुगुम्बलतादीहि पटिच्छन्नापि हृत्वा तिड्ठेय्युन्ति आह “खाणु...पे०... उक्कासित्वा ति। उद्धंमुखेन 
चीवरापनयनं हरायितब्बं सियाति वृत्तं “अवकुज्ज...पे०... अपनेत्वा ति । ततो कायबन्धनट्डपनवत्तमाह कायबन्धन”न्त्यादिना। ततो 
उदकसाटिकाय सति तं निवासेत्वा ओतरितब्बं सिया, ताय असतिया किं कातब्बन्ति चोदनं सन्धायाह “सचे 'तिआदि। तत्थ पुब्बे 
“ठितकेनेव न ओतरितब्ब"न्ति अहिरिकाकारस्स पटिसिद्भत्ता इध हिरिमन्ताकारं दस्सेति उदकन्ते उक्कुटिकं निसीदित्वा निवासनं 
मोचेत्वाति। उण्णट्टाने, समड्टाने वा पसारिते सति वा तेन अञ्जत्थ गच्छेय्याति आह “सचे निन्नट्ठान'न्तिआदि। 


ओतरन्तेन कि कातन्बन्ति पुच्छं सन्धाय “ओतरन्तेन सणिक ”न्त्यादि। तत्थ पुब्बे “वेगेन न ओतरितब्ब''न्ति पटिसिद्धानुरूपमाह 
“सणिक  न्ति। अतिगम्भीरं गच्छन्तो उदकोघतरङ्गवातादीहि पहरन्तो चलितकायो सिया, अतिउत्ताने निसीदन्तो अप्पटिच्छन्नकायो 
सियाति वुत्तं ““नाभिप्पमाणमत्तं ओतरित्वा ति । अत्तनो हत्थविकारादीहि वीचि उड्टापेन्तो, सहञ्च करोन्तो उद्धटचपलभावो सियाति 
वुत्तं “वीचि अनुट्ुपेन्तेन सहद अकरोन्तेन निवत्तित्वा”ति। निवत्तित्वा कि कातब्बन्ति आह आगतदिसाभिमुखेन निमुज्जितब्ब''न्ति, 
अभिमुखेन हुत्वाति पाठसेसो। इदानि तप्फलं दस्सेन्तो “एवं न्त्यादिमाह । ततो उम्मुज्जन्तेन कि कातब्बन्ति पुच्छायमाह 
““उम्मुज्जन्तेनपी”तिआदि। सेसं सुविञ्जेय्यमेव। चीवरं पारुपित्वाव ठातब्बं, कस्माति चे? न ताव कायतो उदकं ओतरति, तस्मा थोकं 

कालं उत्तरासङ्गं चीवरं उभोहि हत्थेहि अन्ते गहेत्वा पुरतो कत्वा ठातब्बं। ततो कायस्स सुक्खभावं जत्वा चीवरं पारुपित्वा यथारुचि 
गन्तब्बन्ति। 


वलिकादिकथा 


२२. वलिकादिकथायं “मृत्तोलम्बकादीनन्ति आदि-सद्देन कुण्डलादिं सङ्गण्हाति। पलम्बकसृत्तन्ति यञ्जोपचिताकारेन 
ओलम्बकसृत्त”न्ति सारत्थदीपनियं (सारत्थ० टी० चूळवग्ग ३.२४५) | विमतिविनोदनियं (वि० वि० टी० चूळवग्ग २.२४५) पन 
““मृत्तोलम्बकादीनन्ति आदि-सद्देन कुण्डलादिं सङ्गण्हाति। पलम्बकसुत्तन्ति ब्राह्मणानं यञ्जोपचितसुत्तादिआकारं वुच्चति। बलयन्ति 
हत्थपादवलय" न्ति वुत्तं । वजिरबुद्धिटीकायं (वजिर० टी० चूळवग्ग २४५) पन “कण्णतो निक्खन्तमुत्तोलम्बकादीनं कुण्डलादीनन्ति 
लिखितं। 'कायूर' न्ति पाळिपाठो। 'केयूरादीनी'ति आचरियेनुद्धट' न्ति वुत्तं । 


दीघकेसकथा 


२३. दीघकेसकथायं सारत्थदीपनियं न किञ्चि वृत्तं । विमतिविनोदनियं (वि० वि० टी० चूळवग्ग २.२४६) पन “द्वङ्गलेति 
उपयोगबहुवचनं, द्ङ्गुलप्पमाणं अतिक्कामेतुं न वट्ठतीति अत्थो। एत्थ च दुमासस्स वा द्वङ्गुलस्स वा अतिक्कन्तभावं अजानन्तस्सपि 
केसमस्सुगणनाय अचित्तकापत्तियो होन्तीति वदन्ति। कोच्छेनाति उसीरहीरादीनि बन्धित्वा समकं छिन्दित्वा गहितकोच्छेन। 
चिक्कलेनाति सिलेसयत्ततेलेन। उण्हाभितत्तरजसिरानम्पीति उण्हाभितत्तानं रजोकिण्णसिरानं। अद्दहत्थेनाति अल्लहत्थेना” ति वुत्तं । 


उपरि पन पाळियं (चूळव° २७५) “तेन खो पन समयेन छब्बग्गिया भिक्खू मस्सुं कप्पापेन्ति। मस्सुं वड्टापेन्ति। गोलोमिकं 
कारापेन्ति। चतुरस्सकं कारापेन्ति। परिमुखं कारापेन्ति। अड्डदुक॑ कारापेन्ति। दाठिकं ठपेन्ति। सम्बाधे लोमं संहरापेन्ति। मनुस्सा 
उज्झायन्ति खीयन्ति विपाचेन्ति 'सेय्यथापि गिही कामभोगिनोति। भगवतो एतमत्थं आरोचेसुं - न, भिक्खवे, मस्सु कप्पापेतब्बं। न 
मस्सु वड्डापेतब्बं। न गोलोमिकं कारापेतब्बं । न चतुरस्सकं कारापेतब्बं । न परिमुखं कारापेतब्बं । न अड्डदुक॑ कारापेतब्बं । न दाठिका 
ठपेतब्बा। न सम्बाधे लोम॑ संहरापेतब्बं, यो संहरापेय्य, आपत्ति दुक्कटस्सा”ति आगतं। अट्ठकथायम्पि (चूळव० अट्ट० २७५) ““मस्सुं 
कणप्पापेन्तीति कत्तरिया मस्सुं छेदापेन्ति। मस्सुं वड्डापेन्तीति मस्सुं दीघं कारेन्ति। गोलोमिकन्ति हनुकम्हि दीघं कत्वा ठपितं एळकमस्सु 
बुच्चति। चतुरस्सकन्ति चतुकोणं। परिमुखन्ति उदरे लोमसंहरणं। अड्दुकन्ति उदरे लोमराजिट्रुपनं। आपत्ति दुक्कटस्साति 
मस्सुकप्पापनादीसु सब्बत्थ आपत्ति दुक्कटस्सा"ति वुत्तं। 


पुन पाळियं (चूव्ठव० २७५) “तेन खो पन समयेन भिक्खू सक्खरिकायपि मधुसित्थकेनपि नासिकालोमं गाहापेन्ति, नासिका दुक्खा 
होन्ति। अनुजानामि, भिक्खवे, सण्डासन्ति। तेन खो पन समयेन छब्बग्गिया भिक्खू पलितं गाहापेन्ति। मनुस्सा उज्झायन्ति खीयन्ति 
विपाचेन्ति “सेय्यथापि गिही कामभोगिनो'ति। भगवतो एतमत्थं आरोचेसुं -- न, भिक्खवे, पलितं गाहापेतब्बं, यो गाहापेय्य, आपत्ति 
दुक्कटस्सा”ति आगतं। “सक्खरादीहि नासिकालोमग्गाहापने आपत्ति नत्थि, अनुरक्खणत्थं पन सण्डासो अनुञ्ञातो"ति अट्टकथायं 
वुत्तं। “न, भिक्खवे, पलितं गाहापेतब्बन्ति एत्थ भमुकाय वा नलाटे वा दाठिकाय वा उग्गन्त्वा बीभच्छं ठितं, तादिसं लोमं पलितं वा 
अपलितं वा गाहापेतुं वट्टती”ति च वुत्तं । 


आदासादिकथा 


२४. आदासादिकथायं आदासो नाम मण्डनपकतिकानं मनुस्सानं अत्तनो मुखच्छायादस्सनत्थं कंसलोहादीहि कतो भण्डविसेसो। 
उदकपत्तो नाम उदकट्ठपनको पातिसरावादिको भाजनविसेसो। कंसपत्तादीनीति आदासभावेन अकतानि परिसुद्धभावेन आलोककरानि 
वत्थूनि। आदि-सद्देन सुवण्णरजतजातिफलिकादयो सङ्गण्हाति, कञ्जियादीनीति एत्थ आदि-सद्देन द्रवजातिकानि तेलमधुखीरादीनि। 
आबाधपच्चयाति अत्तनो मुखे उप्पन्नवणपच्चया। तेनाह “सञ्छवि नु खो मे वणो तिआदि। आयुं सङ्करोतीति आयुसङ्कारो। को सो? 
अत्तभावो, तं आयुसङ्कारं, तं ओलोकेन्तो केनाकारेन ओलोकेस्याति पुच्छायमाह “जिण्णो नु खोम्हि नोति एव''न्ति। तस्सत्थो - मम 
अत्तभावो जिण्णो नु खो वा, नो जिण्णो नु खो वाति एवं इमिना मनसिकारेन कम्मड्डानसीसेन ओलोकेतुं वटुति। “सोभति नु खो मे 

अत्तभावो, नो वा”ति एवं पवत्तेन अत्तसिनेहवसेन ओलोकेतुं न वट्टतीति। 


न मुखं आलिम्पितब्बन्ति विप्पसन्नछविवण्णकरेहि मुखलेपनेहि न लिम्पितब्बं । न उम्मदितब्बन्ति नानाउम्मद्दनेहि न उम्मदितब्बं । 
न चुण्णेतब्बन्ति मुखचुण्णकेन न मक्खेतब्बं। न मनोसिलिकाय मुखं लज्जेतब्बन्ति मनोसिलाय तिलकादिलञ्जनानि न कातब्बानि। 
न केबलं मनोसिलायमेव, हरितालादीहिपि तानि न वडन्तियेब। अङ्करागादयो पाकटायेव। 


नच्चादिकथा 


२५. नच्चादिकथायं “साधुगीतन्ति अनिच्चतादिपटिसंयुत्तगीतं | चतुरस्सेन वत्तेनाति परिपुण्णेन उच्चारणवत्तेन। तरङ्गवत्तादीनं 
उच्चारणविधानानि नड्प्पयोगानी”ति सारत्थदीपनियं (सारत्थ° टी० चूळवग्ग ३.२४८-२४१९) वुत्तं, विमतिविनोदनियम्पि (वि० बि० टी० 
चूळवग्ग २.२४८-२४९) “साधुगीतन्ति अनिच्चतादिपटिसञ्चुत्तं गीतं । चतुरस्सेन वत्तेनाति परिपुण्णेन उच्चारणवत्तेन । तरङ्गवत्तादीनं 
सब्बेसं सामञ्जलक्खणं दस्सेतुं “सब्ब्रेसं...पे०... लक्खण न्ति वुत्तं । यत्तकाहि मत्ताहि अकखरं परिपुण्णं होति, ततोपि अधिकमत्तायुत्तं 
कत्वा कथनं विकारकथनं नाम, तथा अकत्वा कथनमेव लक्खणन्ति अत्थो”ति वुत्तं। वजिरबुद्धिटीकायं (वजिर० टी० चूळवग्ग २४८- 
२४९) पन “साधुगीतं नाम परिनिन्बुतड्ठाने गीतन्ति लिखितं । दन्तगीतं गायितुकामानं वाक्करणीयं। दन्तगीतस्स विभावनत्थं “यं 
गायिस्सामा'तिआदिमाह। चतुरस्सवत्तं नाम चतुपादगाथावत्तं। “तरङ्गवत्तादीनि उच्चारणविधानानि नट्टप्पयोगानी'ति लिखित" न्ति वृत्तं। 


अङ्गच्छेदादिकथा 


२६. अङ्गच्छेदादिकथायं “अत्तनो अङ्गजातं छिन्दन्तस्सेव थुल्लच्चयं, ततो अञ्जं छिन्दन्तस्स दुक्कटं, आबाधपच्चया छिन्दन्तस्स 
अनापत्ती”ति अड्टकथायं वुत्तं। विमतिविनोदनियं (वि० वि० टी० चूळवग्ग २.२५१) पन “अङ्गजातन्ति बीजविरहितं पुरिसनिमित्तं। बीजे 
हि छिन्ने ओपक्कमिकपण्डको नाम अभब्बो होतीति वदन्ति । एके पन 'बीजस्सपि छेदनक्खणे दुक्कटापत्ति एव, कमेन पुरिसिन्द्रियादिके 
अन्तरहिते पण्डको नाम अभब्बो होति, तदा लिङ्गनासनाय नासेतब्बो ति वदन्ति। तादिसं वा दुक्खं उप्पादेन्तस्साति मुट्टिप्पहारादीहि 
अत्तनो दुक्खं उप्पादेन्तस्सा”ति वुत्तं । 


पत्तकथा 


२८. पत्तकथायं “भूमिआधारकेति वलयाधारके | दारुआधारकदण्डाधारकेसूति एकदारुना कतआधारके, बहूहि दण्डकेहि 
कतआधारके वाति अत्थो। तीहि दण्डेहि कतो पन न वट्टति। भूमियं पन निक्कुज्जित्वा एकमेव ठपेतब्बन्ति एत्थ द्वे ठपेन्तेन उपरि 
ठपितपत्तं एकेन पस्सेन भूमियं फुसापेत्वा ठपेतुं बट्टती'ति वदन्ति। आलिन्दकमिड्किकादीनन्ति पमुखमिड्टिकादीनं। परिवत्तेत्वा तत्थेव 
पतिट्टातीति एत्थ 'परिवत्तेत्वा ततियवारे तत्थेव मिड्डिया पतिट्ठाती'ति गण्ठिपदेसु वृत्तं। परिभण्डन्तेति एत्थ परिभण्डं नाम गेहस्स 
बहिकुट्टपादस्स थिरभावत्थं कता तनुकमिड्टिका वुच्चति । तनुकमिड्डिकायाति खुद्दकमिङ्टिकाय। मिड्टन्तेपि आधारके ठपेतुं वट्टति। 
“अनुजानामि, भिक्खवे, आधारक न्ति हि वचनतो मिड्टादीसु यत्थ कत्थचि आधारकं ठपेत्वा तत्थ पत्तं उपेतुं वटति आधारके 
ठपनोकासस्स अनियमितत्ताति वदन्ति। “पत्तमाळो नाम वट्देत्वा पत्तानं अगमनत्थं वटुँ वा चतुरस्सं वा इड्टकादीहि परिक्खिपित्वा कतोति 
गण्ठिपदेसु वृत्तं। घटिकन्ति उपरि योजितं अग्गळं | तावकालिकं परिभुञ्जितुं वट्टुतीति सकिदेव गहेत्वा तेन आमिसं परिभुञ्जित्वा छड्ठेतुं 
वट्टतीति अधिप्पायो। घटिकटाहेति भाजनकपाले। पाळियं अभुं मेति एत्थ भवतीति भू, वड्डि । न भूति अभू, अवड्डि। भयवसेन पन सा 
इत्थी 'अभु'न्ति आह, विनासो मय्हन्ति अत्थो। छवसीसस्स पत्तन्ति छवसीसमयं पत्तं। पकतिविकारसम्बन्धे चेतं सामिवचनं। अभेदेपि 
वा तदुपचारवसेनेवायं वोहारो “सिलापुत्तकस्स सरीर'न्तिआदीसु विय। चब्बेत्वाति खादित्वा। एकं उदकगण्डुसं गहेत्वाति वामहत्थेनेव 
पत्तं उक्खिपित्वा मुखेन गण्डुसं गहेत्वा। उच्छिट्ुहत्थेनाति सामिसेन हत्थेन। एत्तावताति एकगण्डुसं गहणमत्तेन । लुञ्चित्वाति ततो मंसं 
उद्धरित्वा । एतेसु सब्बेसु पण्णत्ति जानातु वा, मा वा, आपत्तियेवा”ति सारत्थदीपनियं (सारत्थ° टी० चूळवग्ग ३.२५३-२५५) वृत्तं । 


विमतिविनोदनियं (वि० वि० टी० चूळवग्ग २.२५२) पन ““गिहिविकटानीति गिहिसन्तकानि। पाळियं न अच्छुपियन्तीति न 
फुस्सितानि होन्ति। रूपकाकिण्णानि इत्थिरूपादिआकिण्णानि। भूमिआधारकेति दन्तादीहि कते वलयाधारके | एतस्स वलयाधारकस्स 

अनुच्छविताय ठपिता पत्ता न परिवत्तन्तीति “तयो पत्ते ठपेतुं वट्टती'ति वुत्तं। अनुच्चतञ्हि सन्धाय अयं "भूमिआधारको ति वृत्तो। 
दारुआधारकदण्डाधारकेसूति एकदारुना कतआधारके च बहूहि दण्डकेहि कतआधारके च, एते च उच्चतरा होन्ति पत्तेहि सह 
पतनसभावा, तेन *सुसज्जितेसू ति वृत्तं। भमकोटिसदिसेनाति यत्थ धमकरणादिं पवेसेत्वा लिखन्ति, तस्स भमकस्स कोटिया सदिसो। 
तादिसस्स दारुआधारकस्स अवित्थिण्णताय ठपितोपि पत्तो पततीति 'अनोकासो ति वुत्तो। आलिन्दकमिड्टिकादीनन्ति 
पमुखमिड्टिकादीनं, उच्चवत्थुकानन्ति अत्थो। बाहिरपस्सेति पासादादीनं बहिकुट्दे । तनुकमिड्डिकायाति वेदिकाय । सब्बत्थ पन 
हत्थप्पमाणतो अम्भन्तरे ठपेतुं वति, आधारके पन ततो बहिपि वट्टति। अञ्जेन पन भण्डकेनाति अञ्ञेन भारभण्डेन भण्डकेन। 
"बन्धित्वा ओलम्बितु'न्ति च वुत्तत्ता पत्तत्थविकाय अंसबद्धको यथा लग्गितट्वानतो न परिगळति, तथा सब्बथापि बन्धित्वा ठपेतुं वटति । 
बन्धित्वापि उपरि ठपेतुं न वट्टतीति “उपरि निसीदन्ता ओत्थरित्वा भिन्दन्ती'ति वृत्तं । तत्थ ठपेतुं वट्टतीति निसीदनसङ्काभावतो वुत्तं 
बन्धित्वा वाति बन्धित्वा ठपितछत्ते वा। यो कोचीति भत्तपूरोपि तुच्छपत्तोपि। परिहरितुन्ति दिवसे दिवसे पिण्डाय चरणत्थाय ठपेतुं । पत्तं 
अलभन्तेन पन एकदिवसं पिण्डाय चरित्वा भुञ्जित्वा छड़ेतुं वट्टति पण्णपुटादीसुपि एसेव नयो छवसीसस्स पत्तोति छवसीसमयो पत्तो, 
पकतिविकारसम्बन्धे चेतं सामिवचनं । चब्बेत्वाति निद्ठुभित्वा । 'पटिग्गहं कत्वा'ति वुत्तत्ता उच्छिट्ठ त्थेन उदकं गहेत्वा पत्तं परिप्फोसित्वा 
धोवनघंसनवसेन हत्थं धोवितुं वटति । एत्तकेन हि पत्तं पटिग्गहं कत्वा हत्थो धोवितो नाम न होति। एकं उदकगण्डुसं गहेत्वाति पत्तं 
अफुसित्वा तत्थ उदकमेव उच्छिट्टहत्थेन उक्खिपित्वा गण्डुसं कत्वा, वामहत्थेनेव वा पत्तं उक्खिपित्वा मुखेन गण्डुसं गहेतुम्पि वटटति। 
बहि उदकेन विक्खालेत्वाति द्वीसु अङ्गुलीसु आमिसमत्तं विक्खालेत्वा बहि गहेतुम्पि वट्टति । पटिखादितुकामोति एत्थ सयं न 
खादितुकामोपि अञ्जेसं खादनारहं ठपेतुं लभति । तत्थेब कत्वाति पत्तेयेव यथाठपितट्ठानतो अनुद्धरित्वा । लुञ्चित्वाति ततो मंसमेव 
निरवसेसं उप्पट्देत्वा' ति वुत्तं 


वजिरबुद्धिटीकायं (वजिर० टी० चूळवग्ग २५४) पन “आलिन्दकमिड्टिकादीनन्ति पमुखमिड्टिकादीनं । परिवत्तेत्वा तत्थेवाति एत्थ 
“परिवत्तेत्वा ततियवारे तत्थेव मिड्टिकाय पतिट्टाती'ति लिखितं । परिभण्डं नाम गेहस्स बहिकुट्टपादस्स थिरभावत्थं कता तनुकमिड्टिका 
बुच्चति, एत्थ "परिवत्तेत्वा पत्तो भिज्जतीति अधिकरणभेदासङ्कारअभावे ठाने ठपेतुं वट्टती ति लिखितं । पत्तमाळो वत्तेत्वा पत्तानं 
अपतनत्थं वट्ट वा चतुरस्सं वा इड्ठकादीहि परिक्खिपित्वा माळकच्छन्नेन कतो। 'पत्तमण्डलिका पत्तपच्छिका कालपण्णादीहि कता'ति च 
लिखितं । मिडन्ते आधारके ठपेतुं वट्टति पत्तसन्धारणत्थं वुत्तत्ता। मञ्चे आधारकेपि न वट्टति निसीदनपच्चया वारितत्ता। आसन्नभूमिकत्ता 
ओलम्बेतुं बट्टति। “अंसकूटे लग्गेत्वाति (चूळव° अट्ट> २५४) वचनतो अग्गहत्थे लग्गेत्वा अङ्के ठपेतुं न बड्टती'ति केचि वदन्ति, न 
सुन्दरं। न केवलं यस्स पत्तोतिआदि यदि हत्थेन गहितपत्ते भेदसञ्ञा, पगेव अज्जेन सरीरावयवेनाति कत्वा वुत्तं | पाळियं पन 
पचुरवोहारवसेन वृत्तं। घटिकपालमयं घटिकटाहं। छवसीसस्स पत्तन्ति 'सिलापुत्तकस्स सरीरं, खीरस्स धारातिआदिवोहारवसेन वुत्तं, 
मञ्चे निसीदितुं आगतोति अत्थो। पिसाचिल्लिकाति पिसाचदारकातिपि वदन्ति । दिन्नकमेव पटिग्गहितमेव। चब्बेत्वाति खादित्वा। 
अट्टीनि च कण्टकानि च अड्डिकण्टकानि । एतेसु सब्बेसु पण्णत्ति जानातु वा, मा वा, आपत्तियेवाति लिखितः न्ति वृत्तं । 


सब्बपंसुकूलादिकथा 


२९. सब्बपंसुकूलादिकथायं पंसु विय कुच्छितभावेन उलति पवत्ततीति पंसुकूलं, सब्बं तं एतस्साति सब्बपंसुकूलिको, 
पत्तचीवरादिकं सब्बं समणपरिक्खारं पंसुकूलंयेव कत्वा धारणसीलोति अत्थो। समणपरिक्खारेसु कतमं पंसुकूलं कत्वा धारेतुं वट्टतीति 
पुच्छं सन्धायाह “एत्थ पन चीवरञ्च मञ्चपीठञ्च पंसुकूलं वट्टती”ति। तत्थ च चीवरं विनयवसेन च धुतङ्गसमादानवसेन च वट्टति, 
मञ्चपीठं विनयवसेनेव। कतमं पंसुकूलं न वट्टतीति आह “अज्झोहरणीयं पन दिन्नमेव गहेतब्ब न्ति, न अदिन्नं, तस्मा पंसुकूलं न 
वट्टतीति अधिप्पायो। एत्थ च ““अज्झोहरणीय''न्ति वचनेन पिण्डपातगिलानपच्चयभेसज्जपअक्खारवसेन उभोपि पच्चये दस्सेति। 


परिस्सावनकथा 


३०. परिस्सावनकथायं अद्धानमग्गो नाम सब्बन्तिमपरिच्छेदेन अड्टयोजनप्पमाणो, तत्तकं मग्गं परिस्सावनं अग्गहेत्वा गच्छन्तोपि 
अञ्जेन अपरिस्सावनकेन भिकखुना याचियमानो हृत्वा अदेन्तोपि न वट्टति, आपत्तियेव। “अनुजानामि, भिक्खवे, परिस्सावन”न्ति 
अनुजानित्वा “चोळकं नप्पहोति। भगवतो एतमत्थं आरोचेसुं - अनुजानामि, भिक्खवे, कटच्छुपरिस्सावन न्ति (चूळव० २५८) वृत्तत्ता 

पकतिपरिस्सावनतो कटच्छुपरिस्सावनं खुद्दकन्ति विज्ञायति पकतिपरिस्सावनस्स विधानं अट्ठकथायं न वुत्तं, 
कटच्छुपरिस्सावनस्स पन विधानं ““कटच्छुपरिस्साबनं नाम तीसु दण्डकेसु विनन्धित्वा कत" न्ति (चूळव० अट्टः २५८) वृत्तं । 
कटच्छुपरिस्सावनं वत्वा पुन ““चोळकं नप्पहोति। भगवतो एतमत्थं आरोचेसुं - अनुजानामि, भिक्खवे, धमकरण ˆ न्ति (चूळव० २५८) 
वुत्तत्ता कटच्छुपरिस्सावनतोपि धमकरणो खुद्दकतरोति विज्ञायति धमकरणस्स विधानं हेड्ठा परिकखारकथायं बुत्तमेव। “भिक्खू 
नवकम्मं करोन्ति, परिस्सावनं न सम्मति। भगवतो एतमत्थं आरोचेसुं - अनुजानामि, भिकखवे, दण्डपरिस्सावन''न्ति (चूळव २५९) 
वुत्तत्ता पकतिपरिस्सावनतोपि दण्डपरिस्सावनं महन्ततरन्ति विज्ञायति। “दण्डपरिस्सावनं न सम्मति। भगवतो एतमत्थं आरोचेसुं - 
अनुजानामि, भिक्खवे, ओत्थरक”न्ति (चूळव० २५९) वचनतो दण्डपरिस्सावनतोपि ओत्थरकं महन्ततरन्ति विज्ञायति। तेसं पन 
द्विन्नम्पि परिस्सावनानं विधानं अट्ठकथायं (चूळव° अइ० २५९) आगतमेव। 


नग्गकथा 


३९. नग्गकथायं न नग्गेन नग्गो अभिवादेतब्बोति नग्गेन नवकतरेन भिक्खुना नग्गो बुड़तरो भिक्खु न अभिवादेतब्बो न 
बन्दितब्बो। कस्मा? “न, भिक्खवे, नग्गेन नग्गो अभिवादेतब्बो, यो अभिवादेय्य, आपत्ति दुक्कटस्सा”ति (चूळव० २६१) भगवता 
वचनतो न अभिवादेतब्बोति योजना । एत्थ पन बदि अभिवादनथुतीसूति धातुस्स चुरादिगणत्ता णे-पच्चयो होति, न हेत्वत्थत्ता। 


“अकम्मकेहि धातूहि, भावे किच्चा भवन्ति ते। 
सकम्मकेहि कम्मत्थे, अरहसक्कत्थदीपका”ति॥ - 


वचनतो कम्मत्थे तब्ब-पच्चयोति दड्ठब्बो । न नग्गेन अभिवादेतब्बन्ति एत्थ तु नग्गेन भिक्खुना न अभिवादेतब्बन्ति एत्तकमेव योजना। 
ननु च भो ८ 


“किच्चा धातुह्यकम्मेहि, भावेयेव नपुंसके । 
तदन्ता पायतो कम्मे, सकम्मेहि तिलिङ्गिका”ति॥ - 


वचनतो, इमिस्सा च धातुया सकम्मत्ता कम्मं अज्झाहरितब्बं, कम्मानुरूपञ्च लिङ्गं ठपेतब्बं, अथ कस्मा एत्तकमेव योजना कताति? 
कम्मवचनिच्छाभावतो । वुत्तञ्हि - 


“-कम्मस्सावचनिच्छायं, सकम्माख्यातपच्चया। 
भावेपि तं यथा गेहे, देवदत्तेन पच्चते”ति॥ 


यथा आख्यातपच्चयसङ्घाता विभत्तियो सकम्मकधातुतो भवन्तापि कम्मवचनिच्छाय असति कम्मं अवत्वा भावत्थमेव वदन्ति, एवं 
किच्चपच्चयापि सकम्मकधातुतो भवन्तापि कम्मवचनिच्छायाभावतो कम्मं अवत्वा भावत्थमेव वदन्ति, तस्मा कम्मञ्च अनज्झाहरितं, 
कम्मानुरूपञ्च लिङ्गं न ठपितं, भावत्थानुरूपमेव ठपितन्ति दडुब्बं । एत्थ हि “अयं नाम पुग्गलो अभिवादेतब्बो”ति अचिन्तेत्वा सामञ्ञजतो 
कत्तारमेव गहेत्वा ठपितोति वेदितब्बो । 


न नग्गेन नग्गो अभिवादापेतब्बोति एत्थ पन नग्गेन बुड़तरेन भिकखुना नग्गो नवकतरो भिक्खु न अभिवादापेतब्बो, न 
बन्दापेतब्बोति योजना। एत्थ हि सकारितस्स किच्चपच्चयस्स दिद्वत्ता, धातुया च सकम्मकत्ता नवकतरो भिक्खु धातुकत्ता होति, वुड़तरो 
भिक्खु धातुकम्मं, पुन कारितसम्बन्धे बुड़तरो भिक्खु कारितकत्ता होति, नवकतरो भिक्खु कारितकम्मं । वृत्तञ्हि - 


“"हेतुक्रियाय सम्बन्धी-भावा कम्मन्ति मन्यते । 
हेतुक्रियापधानत्ता, अञ्ञजथानुपपत्तितो”ति॥ 


न नग्गेन अभिवादापेतब्बन्ति एत्थ तु नग्गेन बुड्डतरेन भिक्खुना न अभिवादापेतब्बं, न वन्दापेतब्बन्ति योजना, एत्थापि 

कम्मवचनिच्छायाभावतो वुत्तनयेन भावेयेव किच्चपच्चयो होतीति दड्डब्बो ननु वन्दापके सति वन्दापेतब्बो लब्भतियेव, अथ 
“कस्मा कम्मवचनिच्छायाभावतो*ति वृत्तन्ति? “वत्तिच्छानुपुन्बिका सद्दपटिपत्ती”ति वचनतो वत्तिच्छाभावतो न वृत्तन्ति। वुत्तज्हेतं 
पुब्बाचरियेहि - 


“बत्तिच्छा न भवे सन्त-मप्यसन्तम्पि सा भवे। 
तं यथानुदरा कञ्ञा, समुद्दो कुण्डिकाति चा"ति॥ 


इतरेसुपि सुविञ्जेय्यमेव । पटिच्छादेन्ति अङ्गमङ्गानि एताहीति पटिच्छादियो। 
गन्धपुप्फकथा 


३२. गन्धपुप्फकथायं “गन्धगन्धं पन गहेत्वा कवाटे पञ्चङ्कलिं दातुं बट्टती”ति वचनतो गन्धे दिन्ने पटिग्गहितुं बट्टति, नो 
लिम्पितुन्ति सिद्धं । इदानि पन मनुस्सा भिक्खू भोजेत्वा हत्थधोवनावसाने हत्थवासत्थाय गन्धविलेपनं देन्ति, तं भिक्खू पटिग्गहेत्वा 
एकच्चे हत्थमेव लिम्पेन्ति, एकच्चे कायम्पि मुखम्पि आलिम्पेन्ति, “सुगन्धो वता"तिआदीनि वत्वा हट्टपहड्ठाकारं करोन्ति, तं वट्टति, न 
वट्टतीति? “कवाटे पञ्चङ्गुलिकं दातुं वट्टती ति विहारे कवाटधूपनमत्तस्सेव वृत्तत्ता कायधूपनस्स अवृत्तत्ता, 
““मालागन्धविलेपनधारणमण्डनविभूसनड्टाना वेरमणी"ति वचनस्सानुलोमतो च न वट्टतीति दिस्सति, वीमंसित्वा गहेतब्बं। “पुष्फं 
गहेत्वा विहारे एकमन्तं निक्खिपितु''न्ति वचनतो पुप्फे दिन्ने गहेतुं वट्टति, न पिळन्धनादीनि कातुन्ति सिद्धं । इदानि पन भिक्खूसु 
गन्धपुप्फेसु लद्भेसु “सुरभिगन्धं बतिदं पुप्फ ' न्तिआवीनि वत्वा पहट्टाकारं कत्वा सिङ्घन्ति, तं वट्टति, न वट्टतीति? तम्पि विहारेयेव 
एकमन्तं ठपनस्स वृत्तत्ता सिङ्गितब्बादिभावस्स अवुत्तत्ता, मालागन्धादिपाठस्स अनुलोमतो च न वट्टतीति दिस्सति, वीमंसित्वा गहेतब्बं। 
“एकमन्तं निक्खिपितु न्ति वचनस्स पन सामत्थियतो चेतियपटिमापूजनादीनि च कातुं वट्टतीति विञ्ञायति। 


आसित्तकूपधानकथा 


३३. आसित्तकूपधानकथायं मनुस्सानं भरणसीलतं सन्धाय “तम्बलोहेन वा रजतेन वा ति वुत्तं, विकप्पनत्थेन पन वा-सद्देन 
हिरञ्ञेन वा सुवण्णेन वातिआदिं सङ्गण्हाति। पटिक्खित्तत्ता पनाति भगवता पन आसित्तकूपधानस्स सामञ्ञवसेन पटिक्खित्तत्ता। न 
केवलं रतनपेळा एव न वट्टुति, अथ खो दारुमयापीति। एत्थ पि-सद्दो सम्पिण्डनत्थो, तं न विलीवमयतालपण्णमयवेत्तमयादिकं 
सम्पिण्डेति । 


मळोरिककथा 


३४. मळोरिककथायं “अनुजानामि, भिक्खवे, मळोरिक न्ति गिलानो भिक्खु भुञ्जमानो न सक्कोति हत्थेन पत्तं सन्धारेतुं, 
तस्मा अनुञ्ञातं । पुब्बे पत्तसङ्गोपनत्थं आधारको अनुञ्ञातो, इदानि भुञ्जनत्थं। दण्डाधारको वुच्चतीति दण्डाधारको पधानतो 
मळोरिकोति बुच्चति। यट्डि...पे०... पीठादीनिपि आधारकसामञ्ञेन एत्थेव पविट्ठानीति सम्बन्धो। आधारकं नाम छिह्व॑ विद्धम्पि अत्थि, 
अविद्धम्पि अत्थि, तेसु कतमं वट्टतीति आह “आधारसड्डेपगमनतो हि...पे०... वट्टतियेवा”ति। 


एकभाजनादिकथा 


३५. एकभाजनादिकथायं एकतोभुञ्जनं नाम एकभाजनस्मिं एककखणेयेव सहभुञ्जनं, न नानाभाजने। एकभाजनस्मिम्पि न 
नानाक्खणेति आह “सचे पना”तिआदि। तस्मिं अपगते तस्स अपगतत्ता इतरस्स सेसकं भुञ्जितुं वट्टति। इमिना एकक्खणे 
अभुञ्जनभावं दस्सेति | इतरस्सपीतिआदीसु इतरस्सपीति इतरीतरकथनं, सेसभुञ्जकइतरतो इतरस्साति अत्थो। तेन पठमं गहेत्वा 
गतभिक्खुमेवाह। तस्मिं खीणे तस्स खणत्ता पठमं गहितवत्थुस्स खीणत्ता पुन गहेतुं वट्ठति। इमिना सहअभुञ्जनभावं दस्सेति। 


न एकमञ्चे निपज्जितब्बं सतिपि नानाअत्थरणे “न एकमञ्चे तुवट्टितब्बं, यो तुवड्टेय्य, आपत्ति दुक्कटस्सा”ति (चूळव°० २६४) 

वचनतो। न एकत्थरणे निपज्जितब्बं सतिपि नानामञ्चे “न एकत्थरणा तुवट्टितब्ब”न्ति (चूळव° २६४) वचनतो, पगेव उभिन्नं 
एकत्तेति अत्थो। यदि एवं नानामञ्चनानाअत्थरणेसु असन्तेसु कथं अनापत्ति सियाति चिन्तायमाह “ववत्थाने पना तिआदि । 
एकत्थरणपावुरणेहीति एत्थ पन अयं एकत्थरणपावुरणसद्दो न चत्थसमासो होति, अथ खो बाहिरत्थसमासोति आह “एकं 
अत्थरणञ्चेव पावुरणञ्च एतेसन्ति एकत्थरणपावुरणा”ति, तिपदतुल्याधिकरणबाहिरत्थसमासोयं। केसमेतमधिवचनन्त्याह “एक 
अन्तं अत्थरित्वा एकं पारुपित्वा निपज्जन्तानमेतं अधिवचन न्ति, एवं निपज्जन्तानं भिक्खूनं एतं एकत्थरणपाबुरणपदं अधिवचनं 
होतीति अधिप्पायो। केसं पन अन्तन्ति आह “संहारिमान''न्तिआदि। 


चेलपटिककथा 


३६. चेलपटिककथायं चेलपटिकन्ति चेलसन्थरं । किं पन भगवतो सिक्खापदपञ्जापने कारणन्ति? “बोधिराजकुमारो किर “सचे 
अहं पुत्तं लच्छामि, अक्कमिस्सति मे भगवा चेलपटिक' न्ति इमिना अज्झासयेन सन्थरि, अभब्बो चेस पृत्तलाभाय, तस्मा भगवा न 
अक्कमि। यदि अक्कमेय्य, पच्छा पुत्तं अलभन्तो “नायं सब्बञ्जू'ति दिट्ठि गण्हेय्य, इदं ताव भगवतो अनक्कमने कारणं । यस्मा पन 
भिक्खूपि ये अजानन्ता अक्कमेय्युं, ते गिहीनं परिभूता भवेय्युं, तस्मा भिक्खू परिभवतो मोचेतुं सिक्खापदं पञ्ञपेसि, इदं 
सिक्खापदपञ्ञापने कारण न्ति अट्ठकथायं (चूव्ठव० अट्ट २६८) वुत्तं । 


सारत्थदीपनियं (सारत्थ° टी० चूळवग्ग ३.२६८) पन “भगवा तुण्ही अहोसीति “किस्स नु खो अत्थाय राजकुमारेन अयं 
महासक्कारो कतोति आवज्जेन्तो पुत्तपत्थनाय कतभावं अञ्जासि। सो हि राजपृत्तो अपृत्तको, सुतञ्चानेन अहोसि 'बुद्धानं किर 
अधिकारं कत्वा मनसा इच्छितं लभन्ती'ति, सो 'सचाहं पुत्तं लभिस्सामि, सम्मासम्बुद्धो इमं चेलपटिकं अक्कमिस्सति। नो चे 
लभिस्सामि, न अक्कमिस्सती'ति पत्थनं कत्वा सन्थरापेसि। अथ भगवा "निब्बत्तिस्सति नु खो एतस्स पुत्तोति आवज्जेत्वा “न 
निब्बत्तिस्सती'ति अद्दस। पुब्बे किर सो एकस्मिं दीपे वसमानो भरियाय समानच्छन्दो अनेकसकुणपोतके खादि। “सचस्स मातुगामो 
पुञ्जवा भवेस्य, पुत्तं लभेय्य, उभोहि पन समानच्छन्देहि हृत्वा पापकम्मं कतं, तेनस्स पृत्तो न निब्बत्तिस्सतीति अञ्ञासि। दुस्से पन 
अक्कन्ते “बुद्धानं अधिकारं कत्वा पत्थितं लभन्तीति लोके अनुस्सवो, मया च महाअधिकारो कतो, न च पुत्तं लभामि, तुच्छं इदं 
वचनःन्ति मिच्छागाहं गण्हेय्य। तित्थियापि 'नत्थि समणानं अकत्तब्बं नाम, चेलपटिकम्पि महन्ता आहिण्डन्ती'ति उज्झायेय्युं, एतरहि च 
अक्कमन्तेसु बहू भिक्खू परचित्तविदुनो, ते भब्बत्तं जानित्वा अक्कमिस्सन्ति। अभब्बतं जानित्वा न अक्कमिस्सन्ति। अनागते पन 
उपनिस्सयो मन्दो भविस्सति, अनागतं न जानिस्सन्ति। तेसु अक्कमन्तेसु सचे पत्थितं समिज्झिस्सति, इच्चेतं कुसलं । नो चे इज्झिस्सति, 
“पुब्बे भिक्खुसङ्घस्स अधिकारं कत्वा इच्छितिच्छितं लभन्ति, इदानि न लभन्ति, तेयेव मञ्ञे भिक्खू पटिपत्तिपूरका अहेसुं, इमे पन 
पटिपत्ति पूरेतुं न सक्कोन्ती'ति मनुस्सा विप्पटिसारिनो भविस्सन्तीति इमेहि तीहि कारणेहि भगवा अक्कमितुं अनिच्छन्तो तुण्ही अहोसि। 
पच्छिमं जनतं तथागतो अनुकम्पतीति इदं पन थेरो वुत्तेसु कारणेसु ततियकारणं सन्धायाहा'"ति वुत्तं । 


पाळियं (चूळव० २६८) “याचियमानेन चेलपटिकं अक्कमितु न्ति वचनतो याचियमानेन एव अक्कमितब्बं, नो अयाचियमानेनाति 
सिद्धं, तत्थपि “मङ्गलत्थाया'ति (चूळव° २६८) वचनतो मङ्गलत्थाय याचियमानेन अक्कमितब्बं, न सिरिसोभग्गादिअत्थाय 
याचियमानेनाति च, तत्थपि “गिहीन' न्ति (चूळव° २६८) वचनतो गिहीनं एव चेलसन्थरं अक्कमितन्बं, न पब्बजितानन्ति च। अट्टकथायं 
(चूळव० अइ० २६८) “या काचि इत्थी अपगतगब्भा वा होतु, गरुगब्भा वा”ति अनियमवाचकेन वा-सद्देन वचनतो न केवलं इमा 
द्वेयेव गहेतब्बा, अथ खो “पतिड्टितगब्भा वा विजातिपुत्ता वा”तिआदिना या काचि मङ्गलिकायो इत्थियोपि पुरिसापि गहेतब्बा। 
“एवरूपेसु ठानेसू'ति वुत्तत्ता न केवलं यथावृत्तट्ठानेसुयेव, अथ खो तंसदिसेसु येसु केसुचि मङ्गलट्ठानेसु येसं केसञ्चि गिहीनं 
मङ्गलत्थाय याचियमानानं चेलसन्थरं अक्कमितुं वट्टतीति सिज्झति, वीमंसित्वा गहेतब्बं। पाळियं (चूळव० २६८) “अनुजानामि, 
भिक्खवे, धोतपादकं अक्कमितु न्ति सामञ्ञवसेन वचनतो, अद्टकथायञ्च (चूळव° अट्ट० २६८) “तं अक्कमितुं वट्टती”ति अविसेसेन 
वुत्तत्ता धोतपादकं अयाचियमानेनपि भिक्खुना अक्कमितब्बन्ति सिद्धं, “धोतेहि पादेहि अक्कमनत्थाया ति पन वुत्तत्ता अधोतेहि 
अक्कमितुं न वट्टतीति च, वीमंसित्वा गहेतब्बं | 


पादघंसनीयकथा 

३७. पादघंसनीयकथायं पठमं ताव अकप्पियपादघंसनिं दस्सेतुं “कतकं न वट्टती ति आह | कतकं नाम कौदिसन्ति पुच्छाय सति 
वुत्तं “कतकं नाम पदुमकण्णिकाकार "न्तिआदि। कस्मा पटिक्खित्तन्ति वुत्तं “बाहुलिकानुयोगत्ता”ति। ततो कप्पियपादघंसनियो 
दस्सेतुमाह “अनुजानामि, भिक्खवे, तिस्सो पादघंसनियोतिआदि। सेसं सुविञ्ञेय्यमेव। 


बीजनीकथा 


३८. बीजनीकथायं पठमं ताव अकप्पियबीजनिं दस्सेतुं “चमरीवालेहि कतबीजनी न वट्टती”ति आह। ततो कप्पियछबीजनियो 
दस्सेतुं “मकसबीजनीआदि वट्टती ति आह। तत्थ कप्पियछबीजनियो नाम मकसबीजनी, वाकमयबीजनी, उसीरमयबीजनी, 
मोरपिञ्छमयबीजनी, विधूपनं, तालवण्टञ्चाति। तासं विसेसं दस्सेतुं “विधूपनन्ति बीजनी वुच्चती”तिआदिमाह। उसीरमयं 
मोरपिञ्छमयञ्च सुविञ्जेय्यत्ता न वृत्तं। “बीजनिन्ति चतुरस्सबीजनिं। तालवण्टन्ति तालपत्तादीहि कतं मण्डलिकबीजनि'न्ति 
सारत्थदीपनियं (सारत्थ० टी० चूळवग्ग ३.२६९) वृत्तं । 


छत्तकथा 


३९. छत्तकथायं छत्तं नाम तीणि छत्तानि सेतच्छत्तं, किलञ्जच्छत्तं, पण्णच्छत्तन्ति। तत्थ सेतच्छत्तन्ति वत्थपलिगुण्ठितं पण्डरच्छत्तं। 
किलञ्जच्छत्तन्ति विलीवच्छत्तं। पण्णच्छत्तन्ति तालपण्णादीहि येहि केहिचि कतं। मण्डलबद्धं सलाकबद्धन्ति इदं पन तिण्णम्पि छत्तानं 
पञ्जरदस्सनत्थं वुत्तं । तानि हि मण्डलबद्धानि चेव होन्ति सलाकबद्धानि च। यम्पि तत्थजातकदण्डेन कतं एकपण्णच्छत्तं होति, तम्पि 
छत्तमेव। ““विलीवच्छत्तन्ति वेणुविलीवेहि कतं छत्तं । तत्थजातकदण्डकेन कतन्ति तालपण्णं सह दण्डकेन छिन्दित्वा तमेव छत्तदण्डं 
करोन्ति गोपालकादयो विय, तं सन्धायेतं वुत्त”न्ति सारत्थदीपनियं (सारत्थ० टी० पाचित्तिय ३.६३४) वुत्तं। विमतिविनोदनियं (वि० वि० 
टी० पाचित्तिय २.६३४) पन ““बिलीवच्छत्तन्ति वेणुपेसिकाहि कतं । मण्डलबद्धानीति दीघसलाकासु तिरियं वलयाकारेन सलाकं ठपेत्वा 
सुत्तेहि बद्धानि दीघञ्च तिरियञ्च उजुकमेव सलाकायो ठपेत्वा दळहबद्धानि चेव तिरियं ठपेत्वा दीघदण्डकेहेव सङ्कोचारहं कत्वा सुत्तेहेव 
तिरियं बद्धानि । तत्थजातकदण्डकेन कतन्ति सह दण्डकेन छिन्नतालपण्णादीहि कत''न्ति वुत्तं। इध पन छत्तधारकपुग्गलवसेन वुत्तं, 
तस्मा अगिलानस्स भिकखुनो छत्तं धारेतुं न वट्टति । सेसं सुविञ्जेय्यमेव। 


नखकथा 


४०. नखकथायं दीघनखधारणपच्चया उप्पन्ने वत्थुस्मि “न, भिक्खवे, दीघा नखा धारेतब्बा, यो धारेय्य, आपत्ति दुक्कटस्सा”ति 
(चूळव° २७४) वचनतो धारेन्तस्स आपत्ति। “नखेनपि नखं छिन्दन्ति, मुखेनपि नखं छिन्दन्ति, कुट्टेपि घंसन्ति, अङ्गुलियो दुक्खा होन्ति। 
भगवतो एतमत्थं आरोचेसुं - अनुजानामि, भिक्खवे, नखच्छेदन न्ति (चूळव० २७४) वचनतो नखच्छेदनसत्थकं धारेतुं वट्टति। हेड्ठा च 
“नखच्छेदनं वलितकंयेव करोन्ति, तस्मा तं वट्टती”ति अट्टकथायं (पारा० अड्ट० १.८५) वृत्तं। “वलितकन्ति नखच्छेदनकाले 
दळहग्गहणत्थं वलीहि युत्तमेव करोन्ति, तस्मा तं वटुती”ति विमतिविनोदनियं (वि० वि० टी० १.८५) वृत्तं। मंसप्पमाणेनाति 
अङ्गुलग्गमंसप्पमाणेन। वीसतिमइन्ति वीसतिपि हत्थपादनखे लिखितमट्ठे करोन्ति। सेसं सुविञ्ञेय्यमेव। 


लोमकथा 


लोमकथायं “सम्बाधेलोमं संहरापेन्ति। मनुस्सा उज्झायन्ति खीयन्ति विपाचेन्ति सेय्यथापि गिही कामभोगिनो "ति वत्थुस्मिं उप्पन्ने 
“न, भिक्खवे...पे०... दुक्कटस्सा"ति (चूळव० २७५) वचनतो संहरापेन्तस्स आपत्ति। अञ्ञतरस्स भिकखुनो सम्बाधे वणो होति, भेसज्जं 
न तिट्ठतीति इमिस्सा अद्ठुप्पत्तिया “अनुजानामि, भिक्खवे, आबाधपच्चया सम्बाधे लोम॑ संहरापेतु" न्ति (चूळव० २७५) वचनतो 
आबाधपच्चया भेसज्जपतिट्ठापनत्थाय सम्बाधे लोमं हरापेन्तस्स अनापत्ति। “सेय्यथापि पिसाचिल्लिका "ति मनुस्सानं उज्झायनपच्चया 
“न, भिक्खवे, दीघं नासिकालोमं धारेतब्बं, यो धारेय्य, आपत्ति दुक्कटस्सा”ति (चूळव°० २७५) वचनतो धारणपच्चया आपत्ति। 
“अनुजानामि, भिक्खवे, सण्डास"न्ति अनुरक्खणत्थाय सण्डासो अनुञ्ञातो, तस्मा नासिकालोमं सण्डासेन हरापेतुं वट्टति । पलितन्ति 
पण्डरकेसं। गाहेतुं न वट्टति “मा मे जराभावो होतू "ति मनसि कतत्ता। बीभच्छ हुत्वाति विरूपं हुत्वा। पलितं वा अपलितं वाति 

पण्डरं वा अपण्डरं वा। गाहापेतुं बुति अप्पसादावहत्ताति। 
कायबन्धनकथा 


४९. कायबन्धनकथायं अकायबन्धनेनाति अबन्धितकायबन्धनेन। भिक्खुनाति सेसो। अथ वा अकायबन्धनेनाति 
अबन्धितकायबन्धनो हुत्वाति इत्थम्भूतत्थे करणवचनं यथा “भिन्नेन सीसेन पग्घरन्तेन लोहितेन पटिविसके उज्झापेसी”ति। तेनाह 
“अबन्धित्वा निक्खमन्तेन यत्थ सरति, तत्थ बन्धितब्ब न्ति। कायबन्धनं नाम छ कायबन्धनानि कलाबुकं, देडभकं, मुरजं, 
मद्दवीणं, पट्टिकं, सूकरन्तकन्ति। तत्थ कलाबुकं नाम बहुरज्जुकं । देइभकं नाम उदकसप्पसौससदिसं । मुरजं नाम मुरजवट्टिसण्ठानं 
वेठेत्वा कतं। मद्दवीण नाम पामङ्गसण्ठानं । ईदिसञ्हि एकम्पि न वट्टुति, पगेव बहूनि । तस्मा पटिक्खित्तानि अकप्पियकायबन्धनानि नाम 
चत्तारि होन्ति, पट्टिकं, सूकरन्तकन्ति इमानि द्वे कायबन्धनानि भगवता अनुञ्जातानि कप्पियकायबन्धनानि नाम, तस्स पकतिवीता वा 
मच्छकण्टकवायिमा वा पट्टिका वट्टति, सेसा कुञ्जरच्छिकादिभेदा न वट्टति | सूकरन्तकं नाम कुञ्चिककोसकसण्ठानं होति, एकरज्जुकं, 
पन मुद्दिककायबन्धनञ्च सूकरन्तकं अनुलोमेति। इमेहि पन द्वीहि सद्भि अट्ट कायबन्धनानि होन्ति। “अनुजानामि, भिक्खवे, मुरजं 
मद्दवीण'न्ति इदं दसासुयेव अनुञ्ञातन्ति पामङ्गदसा चेत्थ चतुन्नं उपरि न वट्टति | सोभकं नाम वेठेत्वा मुखवट्टिसिब्बनं | गुणकं नाम 
मुदिङ्गसण्ठानेन सिब्बनं। एवं सिब्बिता हि अन्तो थिरा होन्तीति वुच्चति । पवनन्तोति पासन्तो वुच्चति | वजिरबुद्धिटीकायं (वजिर० टी० 
चूळवग्ग २७७-२७८) पन “मुद्दिककायबन्धनं नाम चतुरस्सं अकत्वा सज्जितं। पामङ्गदसा चतुरस्सा। मुदिङ्गसण्ठानेनाति सङ्घाटिया 
मुदिङ्गसिब्बनाकारेन वरकसीसाकारेन। पवनन्तोति पासन्तो, 'दसामूल'न्ति च लिखितं । अकायबन्धनेन सञ्चिच्च वा असञ्चिच्च वा 
गामप्पवेसने आपत्ति। सरितट्टानतो बन्धित्वा पविसितब्बं, निवत्तितब्बं वाति लिखितः न्ति वृत्तं । 


निवासनपारुपनकथा 


४२. निवासनपारुपनकथायं हत्थिसोण्डादिवसेन गिहिनिवत्थं न निवासेतब्बन्ति एत्थ हत्थिसोण्डकं (चूळव° अट्ट० २८०; 
कङ्का० अइ० परिमण्डलसिक्खापदवण्णना) नाम नाभिमूलतो हत्थिसोण्डसण्ठानं ओलम्बकं कत्वा निवत्थं चोळिकइत्थीनं निवासनं 
विय। मच्छवाळकं नाम एकतो दसन्तं एकतो पासन्तं ओलम्बित्वा निवत्थं । चतुकण्णकं नाम उपरितो द्वे, हेड्ठतो द्वेति एवं चत्तारो कण्णे 
दस्सेत्वा निवत्थं । तालवण्टकं नाम तालवण्टाकारेन साटकं ओलम्बित्वा निवासनं । सतवलिक नाम दीघसाटकं अनेककखत्तु 
ओभुजित्वा ओवट्टिकं करोन्तेन निवत्थं, वामदक्खिणपस्सेसु वा निरन्तरं बलियो दस्सेत्वा निवत्थं। सचे पन जाणुतो पट्टाय एकं वा द्वे वा 
वलियो पञ्जायन्ति, वट्टति। संबेल्लियं निवासेन्तीति मल्लकम्मकारादयो विय कच्छं बन्धित्वा निवासेन्ति, एवं निवासेतुं गिलानस्सपि 
मग्गप्पटिपन्नस्सपि न वट्टति। सेतपटपारुतादिवसेन न गिहिपारुतं पारुपितब्बन्ति एत्थ यं किञ्चि सेतपटपारुतं परिब्बाजकपारुतं 
एकसाटकपारुतं सोण्डपारुतं अन्तेपुरिकपारुतं महाजेडुकपारुतं कुटिपवेसकपारुतं ब्राह्मणपारुतं पाळिकारकपारुतन्ति एवमादि 
परिमण्डललक्खणतो अञ्जथा पारुतं सब्बमेतं गिहिपारुतं नाम, तस्मा यथा सेतपटा अड्टपालकनिगण्ठा पारुपन्ति, यथा च एकच्चे 
परिब्बाजका उरं विवरित्वा द्वीसु अंसकूटेसु पावुरणं ठपेन्ति, यथा च एकसाटका मनुस्सा निवत्थसाटकस्स एकेन अन्तेन पिटं पारुपित्वा 
उभो कण्णे उभोसु अंसकूटेसु ठपेन्ति, यथा च सुरासोण्डादयो साटकेन गीवं परिक्खिपित्वा उभो अन्ते उरे वा ओलम्बेन्ति, पिट्टियं वा 
खिपेन्ति, यथा च अन्तेपुरिकायो अक्खितारकमत्तं दस्सेत्वा ओगुण्ठिकं पारुपन्ति, यथा च महाजेड्ठा दीघसाटकं निवासेत्वा तस्सेव एकेन 
अन्तेन सकलसरीरं पारुपन्ति, यथा च कस्सका खेत्तकुटिं पविसन्ता साटकं पलिवेठेत्वा उपकच्छके पक्खिपित्वा तस्सेव एकेन अन्तेन 
सरीरं पारुपन्ति, यथा च ब्राह्मणा उभिन्नं उपकच्छकानं अन्तरे साटकं पवेसेत्वा अंसकूटेसु पारुपन्ति, यथा च पाळिकारको भिक्खु 
एकंसपारुपनेन पारुतं वामबाहुं विवरित्वा चीवरं अंसकूटे आरोपेति। एवं अपारुपित्वा सब्बेपि एते अञ्जे च एवरूपे पारुपनदोसे वज्जेत्वा 
निब्बिकारं परिमण्डलं पारुपितब्बं। तथा अपारुपित्वा आरामे वा अन्तरघरे वा अनादरेन यं किञ्चि विकारं करोन्तस्स दुक्कटं । 


काजकथा 


४३. काजकथायं मुण्डवेठीति यथा रञ्ञो कुहिञ्चि गच्छन्तो परिक्खारभण्डग्गहणमनुस्साति अधिप्पायो। उभतोकाजन्ति 
एकस्मिंयेव काजे पुरतो च पच्छतो च उभोसु भागेसु लग्गेत्वा वहितब्बभारं । एकतोकाजन्ति एकतो पच्छतोयेव लग्गेत्वा वहितब्बभारं । 
अन्तराकाजन्ति मज्झे लग्गेत्वा द्वीहि वहितब्बभारं । सीसभारादयो सीसादीहि वहितब्बभारादयो एव । ओलम्बकन्ति हत्थेन ओलम्बित्वा 

बहितब्बभारं । एतेसु उभतोकाजमेव न वट्टति, सेसा वट्वन्ति। 
दन्तकटुकथा 


४४. दन्तकड्टकथायं दन्तकट्स्स अखादने पञ्च दोसे, खादने पञ्चानिसंसे च दस्सेत्वा भगवता भिक्खूनं दन्तकड्टं अनुज्ञातं। तत्थ 
पञ्च दोसा नाम अचक्खुस्सं, मुखं दुग्गन्धं, रसहरणियो न विसुज्झन्ति, पित्तं सेम्हं भत्तं परियोनन्धति, भत्तमस्स नच्छादेतीति। तत्थ 
अचक्खुस्सन्ति चकखूनं हितं न होति, परिहानिं जनेति। नच्छादेतीति न रुच्चति । पञ्चानिसंसा वुत्तपटिपक्खतो वेदितब्बा। ततो 
दीघदन्तकट्टखादने च अतिमदाहकदन्तकट्टखादने च दुक्कटं पञ्जपेत्वा अडुङ्गलपरमं चतुरङ्गलपच्छिमं दन्तकट्टं अनुञ्जातं । तत्थ 
अङुङ्गुलं परमं एतस्स दन्तकट्टस्साति अङुङ्कलपरमं । चतुरङ्गुलं पच्छिमं पमाणं एतस्स दन्तकट्टस्साति चतुरङ्कलपच्छिमं। अतिमदाहकन्ति 
अतिखुद्दकं । अङ्गुलं महादन्तकड्टं नाम, चतुरङ्गुलं खुहदकदन्तकड्ठं नाम, पञ्चछसत्तङ्गृलं मञ्झिमदन्तकड्टं नाम। तेन वुत्तं “दुविधेन उदकेन 
तिविधेन दन्तकड्टेना"ति। ““अइुङ्गलपरमन्ति मनुस्सानं पमाणङ्गुलेन अट्ठ्डुलपरम''न्ति अट्ठकथाय (चूळव° अट्ट० २८२) माह। 


एत्थ च पमाणङ्गुलेनाति इदं पकतिअङ्गुलेनाति गहेत्वा मनुस्सानं पकतिअङ्गुलेन अङ्टङ्गुलतो अधिकप्पमाणं दन्तकट्टं न वट्टतीति 
वदन्ति । तत्तकमेव च कत्वा खादन्ति। अट्ठकथायं पन ““मनुस्सानं पमाणङ्गुलेन” इच्चेव वृत्तं, न “पकतिअङ्गृलेना”ति। तस्मा यं 
वड्डकिहत्थतो अङ्कूलं पमाणं कत्वा मनुस्सा गेहादीनि मिनन्ति, तेन मनुस्सानं पमाणङ्गुलभूतेन वड्डकिअङ्गलेन अङ्टङ्गलपरमन्ति अत्थो 
गहेतब्बो । वृत्तञ्हि सारत्थदीपनियं (सारत्थ° टी० चूळवग्ग ३.२८०-२८२) ““पमाणङ्कलेनाति वड्किअङ्गुलं सन्धाय वुत्त" न्ति। 
विमतिविनोदनियञ्च (वि° वि० टी० चूळवग्ग २.२८२) “पमाणङ्खलेनाति वड्डकिअङ्गलेन, केचि पन 'पकतिअङ्गुलेना'ति वदन्ति, तं 
चतुरङ्गलपच्छिमवचनेन समेति। न हि पकतिअङ्गुलेन चतुरङ्गलप्ममाणं दन्‍्तकट्ट कण्ठे अविलग्गं खादितुं सक्का ति। 


रुक्खरोहनकथा 


४५. रुक्खारोहनकथायं पुरिसो पमाणो यस्स रुक्खस्साति पोरिसो, उद्धं उक्खिपितहत्थेन सद्भि मनुस्सकायप्पमाणो 
पञ्चहत्थमत्तउच्चो रुक्खपदेसो, तं पोरिसं रुक्ख, अवयवे समुदायवोहारो यथा “समुद्दो दिट्टो”ति, आभुसो पदन्ति गच्छन्ति पवत्तन्तीति 
आपदा, परिस्सया। याव अत्थो अत्थि एतस्मिं रुक्खेति यावदत्थो, रुक्खो, अत्थ-सद्दो पयोजनवाचको। याव तस्मिं रुक्खे भिक्खुस्स 
अत्थो पयोजनं अत्थि, ताव अभिरुहितब्बोति अधिप्पायो। सेसं सुविञ्जेस्यमेव। 


छन्दारोपनकथा 


४६. छन्दारोपनकथायं छन्दसोति सक्कटभासाय। न आरोपेतब्बन्ति वाचनामग्गं न आरोपेतब्बं। सकाय निरुत्तियाति 
मागधभासाय । तत्थ सन्तेहि कताति सक्कटा, अट्टकवामकादीहि समितपापेहि इसीहि कताति अत्थो। अथ वा सक्करितब्बा पूजितब्बाति 
सक्कटा मनुस्सानं हितसुखावहनतो, तदत्थिकेहि मनुस्सेहि पूजितब्बाति अत्थो। भासीयतेति भासा, सक्कटा च सा भासा चाति 
सक्कटभासा। वेदत्तयगता निरुत्ति, सस्स एसाति सका, भगवतो वचनन्त्यत्थो। मगधे जाता मागधिका, आदिकप्पकाले मगधरड्टे 
जाताति अत्थो। उच्चतेति उत्ति, नीहरित्वा उत्ति निरुत्ति, पिटकत्तयतो नीहरित्वा कथीयतेत्यत्थो । वृत्तज्हेतं पोराणेहि - 


“सा मागधी मूलभासा। 
नरा यायादिकप्पिका। 
ब्रह्मानो चास्सुतालापा। 
सम्बुद्धा चापि भासरे”ति॥ 


सेसं सुविञ्ञेय्यमेव। 


लोकायतकथा 

४७. लोकायतकथायं लोकियन्ति पतिट्ठहन्ति पुञ्जापुञ्जानि तब्बिपाको चाति लोको, सत्तलोको। आभुसो यतन्ति वीरियं करोन्ति 
एत्थाति आयतं, लोकस्स आयतं लोकायतं, सत्तानं भुसो वीरियकरणड्टानन्त्यत्थो । किं तं? तित्थियसत्थं | सब्बं उच्छिटठं, कस्मा? 
सकुणादीहि परिभुत्तपुब्बत्ता। सब्बं अनुच्छिट्रं इमस्स अवसेसभोजनस्स केनचि अपरिभुत्तपुब्बत्ता। सेतो काको अट्टिस्स सेतत्ता, काळो 
बको पादस्स काळत्ताति। नत्थि अत्थो एत्थाति निरत्थकं, निरत्थकमेव कारणं निरत्थककारणं । तेन पटिसंयृत्तं 
निरत्थककारणपटिसंयुत्तं । तरन्ति एत्थाति तित्थं, पट्नं। तित्थं वियाति तित्थं, लद्धि, तं एतेसं अत्थीति तित्थिया, विपरीतदस्सना। 
सासन्ति अत्तनो सावके एत्थाति सत्थं, तित्थियानं सत्थं तित्थियसत्थं। न तिरच्छानविज्जा परियापुणितब्बाति एत्थ तिरच्छानविज्जा 
नाम या काचि बाहिरका अनत्थसञ्हिता। न परियापुणितब्बाति अत्तना न परियापुणितब्बा। न वाचेतब्बाति परेसं न वाचेतब्बा। सेसं 
सुविञ्जेय्यमेव। 


खिपितकथा 


४८. खिपितकथायं खिपीयित्थाति खिपितो। खिपि अब्यत्तसद्देति धातु । भावेनभावलक्खणत्ता तस्मिं खिपितेति विभत्यन्तं । “यस्मिं 
किस्मिञ्चि पुग्गले”ति लक्खणवन्तकत्ता अज्झाहरितब्बो। जीवाति जीव पाणधारणेति धातु, विभत्तिलोपो। यस्मिं किस्मिञ्चि पुग्गले 
खिपिते भिक्खुना “जीवा''ति वचनं न वत्तब्बं, भिक्खुस्मिं खिपिते गिहिना “जीवथ भन्ते”ति बुच्चमाने सति “चिरं जीवा”ति भिक्खुना 
वत्तुं वट्टतीति योजना। “वुच्चमाने”ति एत्थ पन लक्खणस्स कम्मवाचकत्ता तेन समानाधिकरणं कम्मभूतं “भिक्खुस्मि' न्ति 
लक्खणवन्तकम्मं अज्झाहरितब्बं यथा किं “गोसु दुस्हमानासु पुरिसो आगतो" ति। अपरे पन आचरिया ईदिसेसु ठानेसु “सन्तेसू "ति पदं 
अज्झाहरित्वा इदमेव लक्खणपदं, “गोसु दुय्हमानासू'ति पदद्वयं पन “सन्तेसू "ति एत्थ पकतिविकतिवसेन कत्ता एवाति वदन्ति, 
वीमंसित्वा गहेतब्बं | 


लसुणकथा 


४९. लसुणकथायं “लसुणं नाम मागधक "न्ति (पाचि० ७९५) पाळियं आगतं। अट्टकथायं (पाचि० अट्टः ७९५) पन 
“मागधकन्ति मगधेसु जातं। मगधरड्ठे जातलसुणमेव हि इध लसुणन्ति अधिप्पेतं, तम्पि भण्डिकलसुणमेव, न एकद्वितिमिञ्जकं | 
कुरुन्दियं पन 'जातिदेसं अवत्वा मागधकं नाम भण्डिकलसुणःन्ति वुत्त' न्ति वृत्तं। सचे द्वे तयो भण्डिके एकतोयेव सङ्करित्वा 
अज्झोहरति, एकं पाचित्तियं। भिन्दित्वा एकेकं मिञ्जं खादन्तिया पन पयोगगणनाय पाचित्तियानि, इदं भिक्खुनीनं बसेन पाचित्तियं, 
भिक्खुस्स पन दुक्कटं । 


पलण्डुकादीनं बण्णेन वा मिञ्जाय वा नानत्तं वेदितब्बं। वण्णेन ताव पलण्डुको नाम पण्डुवण्णो होति। भञ्जनको लोहितवण्णो, 
हरितको हरितवण्णो, मिञ्जाय पन पलण्डुकस्स एका मिञ्जा होति, भञ्जनकस्स द्वे, हरितकस्स तिस्सो, चापलसुणो अमिञ्जको। 
अङ्कुरमत्तमेव हि तस्स होति। महापच्चरियादीसु पन “पलण्डुकस्स तीणि मिञ्जानि, भञ्जनकस्स द्वे, हरितकस्स एक” न्ति वुत्तं । एते 
पलण्डुकादयो सभावेनेव वद्दन्ति, सूपसम्पाकादीसु पन मागधकम्पि वट्टति। तञ्हि पच्चमानेसु मुग्गसूपादीसु वा मच्छमंसविकतिया वा 
तेलादीसु वा बदरसाळवादीसु वा अम्बिलपाकादीसु वा उत्तरिभङ्गे वा यत्थ कत्थचि अन्तमसो यागुपत्तेपि पक्खिपितु बट्टतीति वुत्तं 
“सभावेनेवाति सूपसम्पाकादिं विनाव। बदरसाळवं नाम बदरफलानि सुक्खापेत्वा चुण्णेत्वा कत्तब्बा खादनीयविकती"ति 
सारत्थदीपनियं (सारत्थ० टी० पाचित्तिय ३.७९३-७९७) वृत्तं । 


नअक्कमितब्बादिकथा 


५०. नअक्कमितब्बादिकथायं “परिभण्डकतभूमि नाम सण्हमत्तिकाहि कता काळवण्णादिभूमि । सेनासनं मञ्चपीठादिकायेव । 
तथेव वढञ्जेतु वट्टतीति अञ्जेहि आवासिकेहि भिक्खूहि परिभुत्तनीहारेन परिभुञ्जितुं वट्टति। 'नेवासिका पकतिया अनत्थताय भूमिया 
ठपेन्ति चे, तेसम्पि अनापत्तियेवा'ति गण्ठिपदेसु वृत्तं । 'द्वारम्पीतिआदिना वृत्तद्वारवातपानादयो अपरिकम्मकतापि न अपस्सयितब्बा । 
लोमेसूति लोमेसु फुसन्तेसू "ति सारत्थदीपनियं (सारत्थ° टी० चूळवग्ग ३.३२४) वृत्तं। विमतिविनोदनियम्पि (वि० वि० टी० चूळवग्ग 
२.३२४) “परिभण्डकतभूमि वाति काळवण्णादिकतसण्हभूमि वा। सेनासनं वाति मञ्चपीठादि वा। तथेव वळञ्जेतुं वट्टतीति इमिना 

नेवासिकेहि धोतपादादीहि वळञ्जनट्ठाने सञ्चिच्च अधोतपादादीहि वळञ्जन्तस्सेव आपत्ति पञ्जत्ताति दस्सेति, 'द्वारम्पी तिआदिना 
सामञ्जतो वृत्तत्ता द्वारवातपानादयो अपरिकम्मकतापि न अपस्सयितब्बा । अजानित्वा अपस्सयन्तस्सपि इध लोमगणनाय आपत्ती”ति 
वुत्तं। वजिरबुद्धिटीकायं (वजिर० टी० चूळवग्ग ३२३-३२४) “नेवासिका पकतिया अनत्थताय भूमिया ठपेन्ति चे, तेसम्पि 
अनापत्तियेवाति लिखितं, द्वारवातपानादयो अपरिकम्मकतापि न अपस्सयितब्बाति लिखित''न्ति वुत्तं । 


अवन्दियवन्दियकथा 


५९. अवन्दियवन्दियकथायं इध पकरणाचरियेन सेनासनक्खन्धकपाळिवसेन दस अवन्दिया, तयो वन्दिया च वृत्ता, 
अट्टकथाटीकासु च न किञ्चि वृत्ता, तस्मा इध आगतनयेनेव अत्थो दडुब्बो। परिवारपाळियं (परि० ४६७ आदयो) पन उपालिपञ्चके 
पञ्चपञ्चकवसेन पञ्चबीसति अवन्दिया, पञ्च वन्दिया च वुत्ता। कथं? “कति नु खो, भन्ते, अवन्दियाति? पञ्चिमे, उपालि, अवन्दिया। 
कतमे पञ्च? अन्तरघरं पविट्टो अवन्दियो, रच्छगतो अवन्दियो, ओतमसिको अवन्दियो, असमन्नाहरन्तो अवन्दियो, सुत्तो अवन्दियो । इमे 
खो, उपालि, पञ्च अवन्दिया। अपरेपि, उपालि, पञ्च अवन्दिया । कतमे पञ्च? यागुपाने अवन्दियो, भत्तग्गे अवन्दियो, एकावत्तो 
अवन्दियो, अञ्जविहितो अवन्दियो, नग्गो अवन्दियो। इमे खो, उपालि, पञ्च अवन्दिया। अपरेपि, उपालि, पञ्च अवन्दिया। कतमे 
पञ्च? खादन्तो अवन्दियो, भुञ्जन्तो अवन्दियो, उच्चारं करोन्तो अवन्दियो, पस्सावं करोन्तो अवन्दियो, उक्खित्तको अवन्दियो । इमे खो, 
उपालि, पञ्च अवन्दिया। अपरेपि, उपालि, पञ्च अवन्दिया। कतमे पञ्च? पुरेउपसम्पन्नेन पच्छाउपसम्पन्नो अवन्दियो, अनुपसम्पन्नो 
अवन्दियो, नानासंवासको वुड़तरो अधम्मवादी अवन्दियो, मातुगामो अवन्दियो, पण्डको अवन्दियो। इमे खो, उपालि, पञ्च अवन्दिया। 
अपरेपि, उपालि, पञ्च अवन्दिया। कतमे पञ्च? पारिवासिको अवन्दियो, मूलायपटिकस्सनारहो अवन्दियो, मानत्तारहो अवन्दियो, 
मानत्तचारिको अवन्दियो, अब्भानारहो अवन्दियो। इमे खो, उपालि, पञ्च अवन्दिया"ति। 


“कति नु खो, भन्ते, वन्दियाति? पञ्चिमे, उपालि, वन्दिया । कतमे पञ्च? पच्छाउपसम्पन्नेन पुरेउपसम्पन्नो वन्दियो, नानासंवासको 
बुड्डतरो धम्मवादी वन्दियो, आचरियो वन्दियो, उपज्झायो वन्दियो, सदेवके लोके समारके सनब्रह्मके सस्समणब्राह्मणिया पजाय 
सदेवमनुस्साय तथागतो अरहं सम्मासम्बुद्धो वन्दियो। इमे खो, उपालि, पञ्च वन्दिया”ति। 


अड्टकथायञ्च (परि० अट्ट० ४६७) “ओतमसितोति अन्धकारगतो। तञ्हि वन्दन्तस्स मञ्चपादादीसुपि नलाटं पटिहञ्जेय्य। 
असमन्नाहरन्तोति किच्चप्पसुतत्ता वन्दनं असमन्नाहरन्तो । सुत्तोति निं ओक्कन्तो। एकावत्तोति एकतो आवत्तो सपत्तपकखे ठितो वेरी 
विसभागपुग्गलो वुच्चति, अयं अवन्दियो। अयज्हि वन्दियमानो पादेनपि पहरेय्य। अञ्ञविहितोति अञ्ञं चिन्तयमानो । खादन्तोति 
पिडटुखज्जकादीनि खादन्तो। उच्चारञ्च पस्सावञ्च करोन्तो अनोकासगतत्ता अवन्दियो। उक्खित्तकोति तिविधेनपि उक्खेपनीयकम्मेन 
उक्खित्तको अवन्दियो, तज्जनीयादिकम्मकता पन चत्तारो वन्दितब्बा, उपोसथपवारणापि तेहि सद्धिं लब्मन्ति। आदितो पट्टाय च वृत्तेसु 
अवन्दियेसु नग्गञ्च उक्खित्तकञ्च वन्दन्तस्सेव होति आपत्ति, इतरेसं पन असारुप्पड्ेन च अन्तरा वृत्तकारणेन च वन्दना पटिक्खित्ता। 
इतो परं पच्छाउपसम्पन्नादयो दसपि आपत्तिवत्थुभावेनेव अवन्दिया । ते वन्दन्तस्स हि नियमेनेव आपत्ति। इति इमेसु पञ्चसु पञ्चकेसु 
तेरस जने वन्दन्तस्स अनापत्ति, द्वादसन्नं वन्दनाय आपत्ति। आचरियो वन्दियोति पब्बज्जाचरियो उपसम्पदाचरियो निस्सयाचरियो 
उद्देसाचरियो ओवादाचरियोति अयं पञ्चविधोपि आचरियो वन्दियो"ति आगतो। 


“अन्तरा वुत्तकारणेनाति तञ्हि वन्दन्तस्स मञ्चपादादीसु नलाटं पटिहञ्जेय्यातिआदिना वृत्तकारणेना"ति सारत्थदीपनियं 
(सारत्थ० टी० परिवार ३.४६७) वृत्तं । विमतिविनोदनियं (वि० वि० टि० परिवार २.४६७) पन “मञ्चपादादीसुपि नलाटं 
पटिहञ्ञेय्याति अन्धकारे चम्मखण्डं पञ्जपेत्वा वन्दितुं ओनमन्तस्स नलाटं वा अक्खि वा मञ्चादीसु पटिहञ्ञति। एतेन वन्दतोपि 
आपत्तिअभावं वत्वा वन्दनाय सब्बथा पटिक्खेपाभावञ्च दीपेति । एवं सब्बत्थ सुत्तन्तरेहि अप्पटिक्खित्तेसु । नग्गादीसु पन वन्दितुं न 
वट्टतीति। एकतो आवत्तोति एकस्मिं दोसागतिपकखे परिवत्तो, पविड्रोति अत्थो । तेनाह 'सपत्तपक्खे ठितो'ति। वन्दियमानोति 
ओनमित्वा वन्दियमानो । वन्दितब्बेसु उद्देसाचरियो निस्सयाचरियो च यस्मा नवकापि होन्ति, तस्मा “ते बुड्डा एव वन्दिया'ति वन्दितब्बा”ति 
आगतं। वजिरबुद्धिरीकायं (वजिर० टी० परिवार ४६७) “एकावत्तोतिपि पठन्ति, तस्स कुद्धो कोधाभिभूतोति किर अत्थो। 
एकवत्थोतिपि केचि, उत्तरासङ्गं अपनेत्वा ठितोति किर अत्थो। तं सब्बं अट्टकथायं उद्भटपाळिया विरुज्झति। एकावत्तोति हि उद्भटं, तस्मा 

न गहेतब्बं। अन्तरा वुत्तकारणेनाति किच्चप्पसुतत्ता असमन्नाहरन्तो 'नलाटं पटिहञ्जेय्यातिआदिवुत्तकारणेना"ति आगतं। 


दुतियगाथासङ्गणिकट्टकथायं (परि० अट्टः ४७७) “दस पुग्गला नाभिवादेतब्बाति सेनासनक्खन्धके वुत्ता दस जना। 
अञ्जलिसामीचेन चाति सामीचिकम्मेन सद्भि अञ्जलि च तेसं न कातब्बो। नेव पानीयपुच्छनतालवण्टग्गहणादि खन्धकवत्तं तेसं 
दस्सेतब्बं, न अञ्जलि पग्गण्हितब्बोति अत्थो। दसन्नं दुक्कटन्ति तेसंयेव दसन्नं एवं करोन्तस्स दुक्कटं होतीति आगतं, तस्मा 
अञ्जलिकम्ममत्तम्पि नेसं न कत्तब्बन्ति। 


“नवकतरेन, भन्ते, भिक्खुना बुझतरस्स भिक्खुनो पादे बन्दन्तेन कति धम्मे अज्झत्तं उपद्ठापेत्वा पादा वन्दितब्बाति? 
नवकतरेनुपालि, भिक्खुना बुड़तरस्स भिकखुनो पादे वन्दन्तेन पञ्च धम्मे अज्झत्तं उपट्ठापेत्वा पादा वन्दितब्बा। कतमे पञ्च? 
नवकतरेनुपालि, भिक्खुना बुड़तरस्स भिकखुनो पादे वन्दन्तेन एकंसं उत्तरासङ्गं कत्वा अञ्जलिं पग्गहेत्वा उभोहि पाणितलेहि पादानि 
परिसम्बाहन्तेन पेमञ्च गारवञ्च उपड्ठापेत्वा पादा वन्दितब्बा। नवकतरेनुपालि, भिकखुना बुड्डतरस्स भिकखुनो पादे वन्दन्तेन इमे पञ्च 
धम्मे अज्झत्तं उपट्ठापेत्वा पादा वन्दितब्बा"ति (परि० ४६९) इमस्मिं ठाने सम्मासम्बुद्धेन आयस्मतो उपालिस्स वन्दनानयोव 
आचिक्खितो। 


पञ्चपतिड्टितेन वन्दित्वाति एत्थ पञ्चसरूपञ्च कथितं । कथं? बुड्डतरस्स पादे वन्दन्तेन उभो अंसे विवरित्वा वन्दितब्बा, न च उभो 
अंसे पारुपित्वा वन्दितब्बा, अथ खो एकंसं उत्तरासङ्गं करित्वा वन्दितब्बाति। एतेन सङ्घाटि पन एकंसं कतापि अकतापि नत्थि दोसोति 
पकासितो होति । “दसनखसमोधानसमुज्जलं करपुटसङ्घातं अञ्जलिं पग्गहेत्वाव वन्दितब्बा, न हत्थतलपकासनमत्तेन वा न 
हत्थमुड्िकासनादिना वा वन्दितब्बा"ति च “न एकेन हत्थेन चीवरकण्णछुपनादिमत्तेन वन्दितब्बा, अथ खो उभोहि पाणितलेहि पादानि 
परिसम्बाहन्तेन वन्दितब्बा”ति च “एवं वन्दन्तेहि न दुडुचित्तञ्च अनादरञ्च उपट्ठापेत्वा वन्दितब्बा, अथ खो पेमञ्च गारवञ्च उपट्ठापेत्वा 
पादा वन्दितब्बा”ति च एवं वन्दनानयो आचिक्खितो होति। 


कथं पञ्चपतिद्वितसरूपं कथितं? इध एकंसं उत्तरासङ्गं करित्चाति एकं, अञ्जलि पग्गहेत्वाति एकं, उभोहि पाणितलेहि पादानि 
परिसम्बाहन्तेनाति एकं, पेमञ्च उपड्टापेत्वाति एकं, गारवञ्च उपद्ठापेत्वाति एकं, एवं पञ्चपतिड्टितसरूपं कथितं होति। तेनाह “पञ्च धम्मे 
अज्झत्तं उपट्ठापेत्वा पादा वन्दितब्बा"ति। एवं सकललोकस्स हितसुखकारकेन धम्मस्सामिना कायपणाममनोपणामवसेन महतो 
हितसुखस्स पवत्तनत्थं आयस्मतो उपालित्थेरस्स आचिक्खितेन वन्दनानयेन वन्दितुं वड्टति । 


इदानि पन आचरिया अभिनवआगतानं दहरानञ्च सामणेरानञ्च वन्दनानयं सिक्खन्ता न इमं आहच्चभासितं पाळि गहेत्वा 
सिक्खन्ति, अथ खो पवेणीआगतनयंयेव गहेत्वा सिक्खन्ति । कथं? यदि ठत्वा वन्दथ, द्वे पादतलानि समं भूमियं पतिड्ठापत्वा द्वे हत्थतलानि 
समं फुसापेत्वा नलाटे पतिड्टापेत्वा वन्दितब्बाभिमुखं ओनमित्वा वन्दथाति, अयं नयो “एवं महासत्तो सुवण्णकदलि विय 
बाराणसिनगराभिमुखं ओनमित्वा मातापितरो वन्दित्वा”ति इमं जातकट्टकथावचनञ्च “दसनखसमोधानसमुज्जलं अञ्जलि पग्गय्ह 
सिरस्मिं पतिट्टापेत्वा'तिआदिअड्टकथावचनञ्च अनुलोमेति। इध पन द्वे पादतलानि, द्वे हत्थतलानि, नलाटञ्चाति पञ्चसु पतिड्डितानीति 
सरूपं वदन्ति । यदि निसीदित्वा वन्दथ, पठमं द्वे पादतलानि भूमियं समं पतिड्टापेत्वा द्वे जाणुमण्डलानि समं उस्सापेत्वा द्वे कप्परानि द्विन्नं 
जाणूनं उपरि समं ठपेत्वा द्वे हत्थतलानि समं फुसितानि कत्वा अञ्जलिसङ्घातं करपुटं सिरसङ्घाते नलाटे पतिड्ठापेत्वा वन्दथ । ततो 
ओनमित्वा द्वे जाणुमण्डलानि च द्वे कप्परानि च भूमियं समं पतिड्टापेत्वा द्वे हत्थतलानि पसारेत्वा समं भूमियं ठपेत्वा सीसं उभिन्नं 
हत्थपिट्टीनं उपरि कत्वा भूमियं पतिद्टापेत्वा वन्दथाति । एत्थ तु द्वे पादतलानि एकं कत्वा, तथा द्वे जाणुमण्डलानि एकं, द्वे कप्परानि एकं, द्वे 
हत्थतलानि एकं, सीसं एकं कत्वा पञ्चपतिड्टिसरूपं कथेन्ति। एस नयो पाळिअट्टकथाटीकासु न दिट्टो। 


समीपं गन्त्वा पादानं वन्दनकाले पन एकच्चे पठमं अत्तनो सीसं हत्थेन परामसित्वा तेन हत्थद्वयेन थेरानं जाणुमण्डलं चीवरस्स 
उपरियेव सम्बाहन्ति। एकच्चे पठमं थेरानं जाणुमण्डलं सचीवरंयेव परामसित्वा तेनेव हत्थद्वयेन अत्तनो सीसं परामसन्ति। एकच्चे 
छुपनमत्तमेव करोन्ति। एसपि नयो न किस्मिञ्चि दिट्टो। रामञ्जदेसिया पन भिक्खू एवं समीपं गन्त्वा वन्दनकाले थेरानं पादग्गं 
अपस्सन्तापि परियेसित्वा चीवरतो नीहरित्वा पादग्गमेव पुनप्पुनं हत्थेन सम्बाहित्वा सीसेन पवड्टेत्वा चुम्बित्वा लेहित्वा 


www.tipitaka.org Vipassana Research Institute 


Page 285 sur 310 


चिरप्पवासागतपियमनापउपज्झायं वा आचरियं वा पस्सन्ता विय कत्वा वन्दन्ति। तं किरियं परिवारपाळियं “उभोहि पाणितलेहि 
पादानि परिसम्बाहन्तेन पेमञ्च गारवञ्च उपद्ठापेत्वा पादा वन्दितब्बा”ति आगतपाळिया संसन्दति विय दिस्सति। तेपि न सब्बे पाळि 
पस्सन्ति, पवेणीवसेनेव करोन्ति, तस्मा सब्बेसं हितत्थं पाळिनयो अम्हेहि उद्धटो । पवेणीआगतनयतो हि पाळिनयो बलवतरो, तस्मा 
भगवतो आणं गरु करोन्तेहि सप्पुरिसेहि पाळिनयो समासेवितब्बोति अम्हाकं खन्ति, वीमंसित्वा गहेतन्बं । 


आसन्दादिकथा 


५५. आसन्दादिकथायं चतुरस्सपीठन्ति समचतुरस्सं। अङुङ्कलपादं वट्टतीति अङुङ्गलपादकमेव वट्टति । पमाणातिक्कन्तोपि 
वट्टतीति समचतुरस्समेव सन्धाय वुत्तं। आयतचतुरस्सा पन सत्तङ्गपञ्चङ्गापि उच्चपादा न वट्टन्ति । वेत्तेहेव चतुरस्सादिआकारेन कतं 
भद्दपीठन्ति आह “'ेत्तमयपीठ 'न्ति। दारुपट्टिकाय उपरीति अटनिआकारेन ठितदारुपटलस्स हेड्टा। उद्ध पादं कत्वा पवेसनकालञ्हि 
सन्धाय ““उपरी"ति वृत्तं। एळकस्स पच्छिमपादद्वयं विय वङ्काकारेन ठितत्ता पनेतं ““एळकपादपीठ न्ति (वि० वि० टी० चूळवग्ग 
२.२९७) वुत्तं। 


उच्चासयनमहासयनकथा 


५६. उच्चासयनमहासयनकथायं ““वाळरूपानीति आहरिमानि वाळरूपानि, “अकप्पियरूपाकुलो अकप्पियमञ्चो पल्लङ्को'ति 
सारसमासे वृत्तं। दीघलोमको महाकोजवोति चतुरङ्गलाधिकलोमो काळकोजवो। 'चतुरङ्गलाधिकानि किर तस्स लोमानी'ति वचनतो 
चतुरङ्गुलतो हेट्ठा वट्टतीति वदन्ति। वानचित्रो उण्णामयत्थरणोति भित्तिच्छेदादिवसेन विचित्रो उण्णामयत्थरणो । घनपुप्फको 
उण्णामयत्थरणोति उण्णामयलोहितत्थरणो । पकतितूलिकाति रुक्खतूललतातूलपोटकोतूलसङ्कातानं तिण्णं तूलानं अञ्जतरपुण्णा 
तूलिका। 'उद्दलोमीति उभतोदसं उण्णामयत्थरणं | एकन्तलोमीति एकतोदसं उण्णामयत्थरणः न्ति दीघनिकायट्टकथायं वृत्तं। सारसमासे 
पन 'उद्दलोमीति एकतोउग्गतपुप्फं । एकन्तलोमीति उभतोउग्गतपुप्फ न्ति वुत्तं । 'कोसेय्यकट्टिस्समयन्ति कोसेय्यकसटमय'न्ति 
आचरियधम्मपालत्थेरेन वृत्तं । सुद्धकोसेय्यन्ति रतनपरिसिब्बनरहितं । दीघनिकायड्टकथायं पनेत्थ 'ठपेत्वा तूलिकं सब्बानेव गोनकादीनि 
रतनपरिसिब्बितानि न वट्टुन्ती'ति वुत्तं । तत्थ 'ठपेत्वा तूलिक न्ति एतेन रतनपरिसिब्बनरहितापि तूलिका न वट्टतीति दीपेति। 
“रतनपरिसिब्बितानि न वट्टुन्ती ति इमिना पन यानि रतनपरिसिब्बितानि, तानि भूमत्थरणवसेन यथानुरूपं मञ्चादीसु च उपनेतुं वट्ठतीति 
दीपितन्ति वेदितब्बं । एत्थ च विनयपरियायं पत्वा गरुके ठातब्बत्ता इध वृत्तनयेनेवेत्थ विनिच्छयो वेदितब्बो। सृत्तन्तिकदेसनाय पन 
गहट्ठानम्पि वसेन वुत्तत्ता तेसं सङ्गण्हनत्थं 'ठपेत्वा तूलिकं...पे०... वट्टती'ति वुत्तन्ति अपरे । 


अजिनचम्मेहीति अजिनमिगचम्मेहि। तानि किर चम्मानि सुखुमतरानि, तस्मा दुपट्टतिपट्टानि कत्वा सिब्बन्ति। तेन वुत्तं 
"अजिनप्पवेणी'ति। उत्तरं उपरिभागं छादेतीति उत्तरच्छदो, वितानं, तञ्च लोहितवितानं इधाधिप्पेतन्ति आह “उपरिबद्धेन 
रत्तवितानेना'ति, -रत्तवितानेसु च कासावं वटति, कुसुम्भादिरत्तमेव न वट्टती'ति गण्ठिपदेसु वुत्तं। महाउपधानन्ति पमाणातिक्कन्तं 
उपधानं। एत्थ च किञ्चापि दीघनिकायट्टकथायं `अलोहितकानि द्वेपि वट्टन्तियेव, ततो उत्तरि लभित्वा अञ्ञेसं दातब्बानि। 
दातुमसक्कोन्तो मञ्चे तिरियं अत्थरित्वा उपरिपच्चत्थरणं दत्वा निपज्जितुम्पि लभती'ति अविसेसेन वृत्तं, सेनासनक्खन्धकवण्णनायं 
(चूळव° अइ० २९७) पन 'अगिलानस्स सीसूपधानञ्च पादूपधानञ्चाति द्वयमेव वट्टति। गिलानस्स बिम्बोहनानि सन्थरित्वा उपरि च 
पच्चत्थरणं दत्वा निपज्जितुम्पि वट्टती'ति वृत्तत्ता गिलानोयेव मञ्चे तिरियं अत्थरित्वा निपज्जितुं वट्टतीति वेदितब्बं। अभिनिस्साय 
निसीदितुन्ति अपस्साय निसीदितु''न्ति एत्तको विनिच्छयो सारत्थदीपनियं आगतो। 


विमतिविनोदनियं (वि० वि० टी० महावग्ग २.२५४) = पन वाळरूपानीति आहरिमानि वाळरूपानि | चतुरङ्गलाधिकानीति 
उद्दलोमीएकन्तलोमीहि विसेसदस्सनं । चतुरङ्गुलतो हि ऊनानि किर उद्दलोमीआदीसु पविसन्ति। वानचित्रो उण्णामयत्थरणोति 
नानावण्णेहि उण्णामयसुत्तेहि भित्तिच्छेदादिवसेन वायित्वा कतचित्तत्थरणो । घनपुण्फकोति बहलरागो। पकतितूलिकाति तूलपुण्णा 
भिसि। विकतिकाति सीहरूपादिवसेन वानचित्राव गय्हति। “उद्दलोमीति उभतोदसं उण्णामयत्थरणं। एकन्तलोमीति एकन्तदसं 
उण्णामयत्थरण' न्ति दीघनिकायट्टकथायं वुत्तं । कोसेव्यकट्टिस्समयन्ति कोसियसुत्तानं अन्तरा सुवण्णमयसुत्तानि पवेसेत्वा वीतं, 
सुवण्णसुत्तं किर कट्टिस्सं कसटन्ति च वुच्चति । तेनेव ““कोसेय्यकसटमय'न्ति आचरियधम्मपालत्थेरेन वुत्तन्ति वदन्ति। 

रतनपरिसिब्ब्रितन्ति सुवण्णलित्तं । सुद्धकोसेस्यन्ति रतनपरिसिब्बनरहितं । 


अजिनमिगचम्मानं अतिसुखुमत्ता दुपटुतिपट्टानि कत्वा सिब्बन्तीति वृत्तं “अजिनप्पवेणी ति । रत्तवितानेनाति सब्बरत्तेन वितानेन। 
यं पन नानावण्णं वानचित्तं वा लेपचित्तं वा, तं वट्टति । उभतोलोहितकूपधानेपि एसेव नयो। चित्रं वाति इदं पन सब्बथा कप्पियत्ता वृत्तं, न 
पन उभतोउपधानेसु अकप्पियत्ता। न हि लोहितकसद्दो चित्ते वटुति | पटलिग्गहणेनेव चित्तकस्सपि अत्थरणस्स सङ्गहेतब्बप्पसङ्गतो। 
कासावं पन लोहितङ्गवोहारं न गच्छति, तस्मा वितानेपि उभतोउपधानेपि वट्टति। सचे पमाणयृत्तन्तिआदि अञ्ञस्स पमाणातिक्कन्तस्स 
बिम्बोहनस्स पटिक्खित्तभावदस्सनत्थं वुत्तं, न पन उच्चासयनमहासयनभावदस्सनत्थं तथा अवृत्तत्ता, तं पन उपधानं उपोसथिकानं गहट्ठानं 
वट्टति। उच्चासयनमहासयनमेव हि तदा तेसं न वट्टति। दीघनिकायड्डकथादीसु किञ्चापि “ठपेत्वा तूलिकं सब्बानेव गोनकादीनि 
रतनपरिसिब्बितानि न वड़न्ती”ति वुत्तं, विनयट्ठकथा एव पन कप्पियाकप्पियभावे पमाणन्ति गहेतब्बं। अभिनिस्सायाति अपस्सायाति 
वुत्तं । 

पासादपरिभोगकथा 


पासादपरिभोगकथायं सारत्थदीपनियं वजिरबुद्धिटीकायञ्च न किञ्चि वुत्तं। विमतिविनोदनियं (वि० वि० टी० चूळवग्ग २.३२०) पन 
““सुबण्णरजतादिविचित्रानीति सङ्गिकसेनासनं सन्धाय वुत्तं । पुग्गलिकं पन सुवण्णादिविचित्रं भिक्खुस्स सम्पटिच्छितुमेव न वट्टति “न 
केनचि परियायेन जातरूपरजतं सादितब्ब'न्ति (महाव० २९९) वृत्तत्ता। तेनेवेत्थ अट्ठकथायं (चूळव° अट्ट० ३२०) 'सङ्गिकविहारे वा 
पुग्गलिकविहारे बा'ति वृत्तं। गोनकादिअकप्पियभण्डविसये एव वुत्तं एकभिकखुस्सपि तेसं गहणे दोसाभावा" ति वृत्तं । 


उपाहनकथा 


उपाहनकथायं “अद्दारिटुकवण्णाति अभिनवारिट्ठफलवण्णा, उदकेन तिन्तकाकपत्तवण्णातिपि वदन्ति। उण्णाहि कतपादुकाति 
उण्णालोममयकम्बलेहि, उण्णालोमेहि एव वा कतपादुका । काळसीहोति काळमुखवानरजाति। सेसमेत्थ पाळितो च अट्ठकथातो च 
सुविञ्जेय्यमेवा”ति सारत्थदीपनियं (सारत्थ० टी० महावग्ग ३.२४६) वुत्तं । विमतिविनोदनियं (वि० वि० टी० महावग्ग २.२४६) पन 
“अद्वारिइकवण्णाति अल्लारिटफलवण्णा, तिन्तकाकपक्खवण्णातिपि वदन्ति। रजनन्ति उपरिलित्तनीलादिवण्णं सन्धाय वुत्तं। तेनाह 
"चोळकेन पुञ्छित्वा'ति। तञ्हि तथा पुञ्छिते विगच्छति। यं पन चम्मस्स दुग्गन्धापनयनत्थं काळरत्तादिरजनेहि रञ्जितत्ता 
काळरत्तादिवण्णं होति, तं चोळादीहि अपनेतुं न सक्का चम्मगतिकमेव, तस्मा तं वट्टतीति दडुब्बं। खल्लकन्ति सब्बपण्हिपिधानचम्मं 
अपरिगळनत्थं पण्हिया उपरिभागे अपिधाय आरोपनबन्धनमत्तं वटति । बिचित्राति सण्ठानतो विचित्रपड्ठा अधिप्पेता, न वण्णतो सब्बसो 
अपनेतन्बेसु खल्लकादीसु पविद्ठत्ता। बिळालसदिसमुखत्ता महाउलूका पक्खिबिळालाति वुच्चन्ति, तेसं चम्मं नाम पकखलोममेव। 
उण्णाहि कतपादुकाति एत्थ उण्णामयकम्बलेहि कतपादुका सङ्गय्हन्ति। काळसीहोति काळमुखवानरजाति। चम्मं न वट्टतीति 
निसीदनत्थरणं कातुं न वट्टति, भूमत्थरणादिवसेन परिभोगो बड्ट॒तेवा' ति वृत्तं । 


वजिरबुद्धिटीकायं (वजिर० टी० महावग्ग २५९) पन “मिगमातुकोति तस्स नामं, वातमिगोति च तस्स नामं । "काळसीहो 
काळमुखो कपी'ति लिखितं । चम्मं न बड्टतीति येन परियायेन चम्मं वट्टिस्सति, सो परतो आविभविस्सति। 'अत्तनो पुग्गलिकवसेन 
पच्चाहारो पटिक्खित्तो'ति वुत्तं। “न, भिक्खवे, किञ्चि चम्मं धारेतब्ब'न्ति एत्तावता सिद्धे “न, भिक्खवे, गोचम्म'न्ति इदं परतो 
“अनुजानामि, भिक्खवे, सब्बपच्चन्तिमेसु जनपदेसु चम्मानि अत्थरणानी'ति (महाव० २५९) एत्थ अनुमतिप्पसङ्गभया वुत्तन्ति 
वेदितब्ब''न्ति वृत्तं । 


यानकथा 


यानकथायं “अनुजानामि, भिक्खवे, पुरिसयुत्तं हत्थवट्टक "न्ति (महाव° २५३) एत्थ अनुजानामि, भिक्खवे, पुरिसयृत्तं, अनुजानामि, 
भिक्खवे, हत्थवट्टकन्ति एवं पच्चेकं वाक्यपरिसमापनं अधिप्पेतन्ति आह “पुरिसयृत्तं इत्थिसारथि वा...पे०... पुरिसा वा, 
बड्टतियेवा”ति। “पीठकसिविकन्ति पीठकयानं। पाटङ्किन्ति अन्दोलिकायेतं अधिवचन'न्ति सारत्थदीपनियं (सारत्थ° टी० महावग्ग 

३.२५३) वुत्तं, “पीठकसिविकन्ति फलकादिना कतं पीठकयानं | पटपोतलिकं अन्दोलिका। सब्बम्पि यानं उपाहनेनपि गन्तुं 
असमत्थस्स गिलानस्स अनुञ्ञात "न्ति विमतिविनोदनियं (वि० वि० टी० महावग्ग २.२५३) । 


चीवरकथा 


५७. चीवरकथायं “अहतकप्पानन्ति एकवारधोतानं। उतुद्धटानन्ति उतुतो दीघकालतो उद्धटानं हतवत्थकानं, पिलोतिकानन्ति 
वुत्तं होति। पापणिकेति अन्तरापणतो पतितपिलोतिकचीवरे । उस्साहो करणीयोति परियेसना कातब्बा । परिच्छेदो पनेत्थ नत्थि, 
पट्टसतम्पि वट्टुति। सब्बमिदं सादियन्तस्स भिक्खुनो वसेन वुत्तं। अग्गळं तुन्नन्ति एत्थ उद्धरित्वा अल्लीयापनखण्डं अग्गळं, सुत्तेन 
संसिब्बितं तुन्नं, वट्टेत्वा करणं ओवट्टिकं। कण्डुपकं वुच्चति मुद्दिका । दळीकम्मन्ति अनुद्धरित्वाव उपस्सयं कत्वा अल्लीयापनकं 
वत्थखण्ड”न्ति अट्ठटकथायं आगतं । सारत्थदीपनियं (सारत्थ° टी० महावग्ग ३.३४८) पन “अच्छुपेय्यन्ति पतिट्ठपेय्यं | हतवत्थकानन्ति 
कालातीतवत्थानं। उद्धरित्वा अल्लीयापनखण्डन्ति दुब्बलट्टानं अपनेत्वा अल्लीयापनवत्थखण्ड' न्ति वृत्तं । दिगुणं सङ्घाटिन्ति दुपडं 
सङ्घाटिं । एकच्चियन्ति एकपड़ं अग्गपडं । अग्गळं अज्झापेस्सन्ति जिण्णट्वाने पिलोतिकखण्डं लग्गापेय्यं । 


छिन्नचीवरकथा 


छिन्नचीवरकथायं तीसु पन चीवरेसु द्वे वा एकं वा छिन्दित्वा कातब्बन्ति एत्थ “अनुजानामि, भिक्खवे, छिन्नकं सङ्घाटिं 
छिन्नकं उत्तरासङ्गं छिन्नकं अन्तरवासक ˆ न्ति (महाव० ३४५) वचनतो पञ्चखण्डसत्तखण्डादिवसेन छिन्दित्वाव कातब्बं, न 
अच्छिन्दित्वाति अत्थो। सचे नप्पहोति, आगन्तुकपटं दातब्बन्ति एत्थ यदि छिन्दित्वा कते तिण्णम्पि चीवरानं अत्थाय साटको 
नप्पहोति, द्वे चीवरानि छिन्नकानि कातब्बानि, एकं चीवरं अच्छिन्नकं कत्तब्बं। द्वीसु चीवरेसु छिन्दित्वा कतेसु साटको नप्पहोति, द्वे 
चीवरानि अच्छिन्नकानि, एकं चीवरं छिन्नकं कातब्बं। एकस्मिम्पि चीवरे छिन्दित्वा कते साटको नप्पहोति, एवं सति अच्छिन्दित्वा 
आगन्तुकपडं दातब्बन्ति अत्थो। तमत्थं पाळिया साधेतुं “वुत्तञ्हेत'न्तिआदिमाह। तत्थ अन्वाधिकम्पि आरोपेतुन्ति एवं अप्पहोन्ते सति 
आगन्तुकपट्टम्पि आरोपेतुं अनुजानामीति अत्थो। 


अकप्पियचीवरकथा 


अकप्पियचीवरकथायं “नग्गियं कुसचीरं फलकचीरं केसकम्बलं वाळकम्बलं उलूकपक्खिकं अजिनक्खिप''न्ति इमानि 
तित्थियसमादानत्ता थुल्लच्चयवत्थूनीति भगवता पटिक्खित्तानि। तत्थ नग्गियन्ति नग्गभावो अचेलकभावो। कुसचीरन्ति कुसेन गन्थेत्वा 
कतचीवरं। बाकचीरन्ति तापसानं वक्कलं । फलकचीरन्ति फलकसण्ठानानि फलकानि सिब्बित्वा कतचीवरं । केसकम्बलन्ति केसेहि 
तन्ते वायित्वा कतकम्बलं। वालकम्बलन्ति चामरीवालेहि वायित्वा कतकम्बलं । उलूकपक्खिकन्ति उलूकसकुणस्स पक्खेहि 
कतनिवासनं। अजिनक्खिपन्ति सलोमं सखुरं अजिनमिगचम्मं । तानि तित्थियद्धजभूतानि अचीवरभावेन पाकटानीति आचरियेन इध न 
बुत्तानि। पोत्थको पन अपाकटोति तं वत्वा सब्बनीलकादीनि दुक्कटवत्थुकानि वृत्तानि। “तिपट्टचीवरस्स वा मज्झे दातब्बानी”ति 
वुत्तत्ता तिपट्टचीवरं धारेतुं वट्टतीति सिद्धं । तिपट्टादीनञ्च बहुपट्टचीवरानं अन्तरे ईदिसानि असारुप्पवण्णानि पटपिलोतिकानि कातब्बानीति 
दस्सेति। कञ्चुकं नाम सीसतो पटिमुञ्चित्वा कायारुळहवत्थं | तेनाह “फालेत्वा रजित्वा परिभुञ्जितुं वट्ठती ति । वेठनन्ति 
सीसवेठनं । तिरीटन्ति मकुटं । तस्स विसेसं दस्सेतुं “तिरीटकं पनातिआदिमाह। 


चीवरविचारणकथा 


चीवरविचारणकथायं “पण्डितो, भिक्खवे, आनन्दो, महापञ्जो, भिक्खवे, आनन्दो । यत्र हि नाम मया संखित्तेन भासितस्स वित्थारेन 
अत्थं आजानिस्सति, कुसिम्पि नाम करिस्सति, अड्डकुसिम्पि नाम करिस्सति, मण्डलम्पि नाम करिस्सति, अड्डमण्डलम्पि नाम करिस्सति, 
विवट्टम्पि नाम करिस्सति, अनुविवट्टम्पि नाम करिस्सति, गीवेय्यकम्पि नाम करिस्सति, जङ्गेय्यकम्पि नाम करिस्सति, बाहन्तम्पि नाम 
करिस्सति, छिन्नकं भविस्सति, सत्थलूखं समणसारुप्पं पच्चत्थिकानञ्च अनभिच्छित'न्ति (महाव० ३४५) वचनतो “पस्ससि त्वं, 
आनन्द, मगधखेत्तं अच्छिबद्धं पाळिबद्धं मरियादबद्धं सिङ्घाटकबद्ध ` न्ति भगवतो संखित्तेन वुत्तवचनं सुत्वा आयस्मा आनन्दो भगवतो 

अज्झासयानुरूपं सम्बहुलानं भिक्खूनं चीवरं संविदहि। तथा इदानिपि एवरूपं चीवरं संविदहितब्ं । 


तत्थ “अच्छिबद्धन्ति चतुरस्सकेदारबद्धं । पाळिबद्धन्ति आयामतो च वित्थारतो च दीघमरियादबद्धं | मरियादबद्धन्ति अन्तरन्तरा 
रस्समरियादबद्धं । सिङ्घाटकबद्धन्ति मरियादाय मरियादं विनिविञ्झित्वा गतद्ठाने सिङ्घाटकबद्धं, चतुक्कसण्ठानन्ति अत्थो। यत्र हि 
नामाति यो नाम | कुसिम्पि नामातिआदीसु कुसीति आयामतो च वित्थारतो च अनुवातादीनं दीघपट्टानमेतं अधिवचनं । अड्डकुसीति 
अन्तरन्तरारस्सपट्टानं नामं। मण्डलन्ति पञ्चखण्डिकस्स चीवरस्स एकेकस्मिं खण्डे महामण्डलं। अड्डमण्डलन्ति खुद्दकमण्डलं । 
विवट्टन्ति मण्डलञ्च अड्डमण्डलज्च एकतो कत्वा सिब्बितं मज्झिमखण्डं। अनुविवट्टन्ति तस्स उभोसु पस्सेसु द्वे खण्डानि। गीवेय्यकन्ति 
गीवावेठनट्टाने दळहीकरणत्थं अञ्जसुत्तसंसिब्बितं आगन्तुकपटं । जङ्घेय्यकन्ति जङ्घपापुणनद्वाने तथेव संसिब्बितं पट्ट । गीवाड्ाने च 
जङ्ड्डाने च पट्टानमेतं नामन्ति। बाहन्तन्ति अनुविवट्टानं बहि एकेकं खण्डं । इति पञ्चखण्डिकचीवरेनेतं विचारितन्ति। अथ वा 
अनुविवड्टन्ति विवट्टस्स एकपस्सतो द्विन्नं एकपस्सतो द्विन्नन्ति चतुन्नम्पि खण्डानमेतं नामं । बाहन्तन्ति सुप्पमाणं चीवरं पारुपन्तेन 
संहरित्वा बाहाय उपरि ठपिता उभो अन्ता बहिमुखा तिइन्ति, तेसं एतं नामं। अयमेव हि नयो महाअट्टकथायं वुत्तो"ति अट्टकथायं (महाव० 
अट्ट० ३४५) आगतो। 


चीवरसिब्बनकथा 


दण्डकथिनेनचीवरसिब्बनकथायं - तेन खो पन समयेन भिक्खू तत्थ तत्थ खीलं निक्खनित्वा सम्बन्धित्वा चीवरं सिब्बेन्ति, चीवरं 
विकण्णं होति। भगवतो एतमत्थं आरोचेसुं - अनुजानामि, भिक्खवे, कथिनं कथिनरज्जुं, तत्थ तत्थ ओबन्धित्वा चीवरं सिब्बेतुन्ति । 
विसमे कथिनं पत्थरन्ति, कथिनं परिभिज्जति...पे०... न, भिक्खवे, विसमे कथिनं पत्थरितब्बं, यो पत्थरेय्य, आपत्ति दुक्कटस्साति। 


छमाय कथिनं पत्थरन्ति, कथिनं पंसुकितं होति। अनुजानामि, भिक्खवे, तिणसन्थारकन्ति। कथिनस्स अन्तो जीरति। अनुजानामि, 
भिक्खवे, अनुवातं परिभण्डं आरोपेतुन्ति। कथिनं नप्पहोति। अनुजानामि, भिक्खवे, दण्डकथिनं बिदलकं सलाकं विनन्धनरज्जुं 
विनन्धनसुत्तकं विनन्धित्वा चीवरं सिब्बेतुन्ति । सृत्तन्तरिकायो विसमा होन्ति। अनुजानामि, भिक्खवे, कळिम्भकन्ति । सुत्ता वङ्का होन्ति। 
अनुजानामि, भिक्खवे, मोघसुत्तकन्ति। 


तेन खो पन समयेन भिक्खू अधोतेहि पादेहि कथिनं अक्कमन्ति, कथिनं दुस्सति। भगवतो एतमत्थं आरोचेसुं - न, भिक्खवे, 
अधोतेहि पादेहि कथिनं अक्कमितब्बं, यो अक्कमेय्य, आपत्ति दुक्कटस्साति। 


तेन खो पन समयेन भिक्खू अल्लेहि पादेहि कथिनं अक्कमन्ति, कथिनं दुस्सति। भगवतो एतमत्थं आरोचेसुं - न, भिक्खवे, 
अल्लेहि पादेहि कथिनं अक्कमितनब्बं, यो अक्कमेय्य, आपत्ति दुक्कटस्साति। 


तेन खो पन समयेन भिक्खू सउपाहना कथिनं अक्कमन्ति, कथिनं दुस्सति। भगवतो एतमत्थं आरोचेसुं - न, भिक्खवे, सउपाहनेन 
कथिनं अक्कमितब्बं। यो अक्कमेय्य, आपत्ति दुक्कटस्साति। 


तेन खो पन समयेन भिक्खू चीवरं सिब्बन्ता अङ्गलिया पटिग्गण्हन्ति, अङ्गलियो दुक्खा होन्ति। भगवतो एतमत्थं आरोचेसुं - 
अनुजानामि, भिक्खवे, पटिग्गहन्ति। 


तेन खो पन समयेन छब्बग्गिया भिक्खू उच्चावचे पटिग्गहे धारेन्ति सुवण्णमयं रूपियमयं। मनुस्सा उज्झायन्ति खीयन्ति विपाचेन्ति 
“सेय्यथापि गिही कामभोगिनो”ति। भगवतो एतमत्थं आरोचेसुं - न, भिक्खवे, उच्चावचा पटिग्गहा धारेतब्बा, यो धारेय्य, आपत्ति 


तेन खो पन समयेन सूचियोपि सत्थकापि पटिग्गहापि नस्सन्ति। भगवतो एतमत्थं आरोचेसुं - अनुजानामि, भिक्खवे, 
आवेसनवित्थकन्ति। आवेसनवित्थके समाकुला होन्ति। भगवतो एतमत्थं आरोचेसुं - अनुजानामि, भिक्खवे, पटिग्गहथविकन्ति। 

तेन खो पन समयेन भिक्खू अब्भोकासे चीवरं सिब्बन्ता सीतेनपि उण्हेनपि किलमन्ति। भगवतो एतमत्थं आरोचेसुं - अनुजानामि, 
भिक्खवे, कथिनसालं कथिनमण्डपन्ति। कथिनसाला नीचवत्थुका होति, उदकेन ओत्थरीयति। भगवतो एतमत्थं आरोचेसुं - 
अनुजानामि, भिक्खवे, उच्चवत्थुकं कातुन्ति। चयो परिपतति। अनुजानामि, भिकखवे, चिनितुं तयो चये इट्टकचयं, सिलाचयं, 
दारुचयन्ति। आरोहन्ता विहञ्ञन्ति। अनुजानामि, भिक्खवे, तयो सोपाने इट्ठकसोपानं, सिलासोपानं, दारुसोपानन्ति। आरोहन्ता 
परिपतन्ति। अनुजानामि, भिक्खवे, आलम्बनबाहन्ति। कथिनसालाय तिणचुण्णं परिपतति। अनुजानामि, भिक्खवे, ओगुम्फेत्वा 
उल्लित्ताबलित्तं कातुं सेतवण्णं काळवण्णं गेरुकपरिकम्मं मालाकम्मं लताकम्मं मकरदन्तकं पञ्चपटिकं चीवररज्जुन्ति। 


तेन खो पन समयेन भिक्खू चीवरं सिब्बेत्वा तथेव कथिनं उज्झित्वा पक्कमन्ति, उन्दूरेहिपि उपचिकाहिपि खज्जति। भगवतो 
एतमत्थं आरोचेसुं - अनुजानामि, भिक्खवे, कथिनं सङ्घरितुन्ति। कथिनं परिभिज्जति। अनुजानामि, भिक्खवे, गोघ॑ंसिकाय कथिनं 
सङ्घरितुन्ति। कथिनं विनिवेठियति। अनुजानामि, भिक्खवे, बन्धनरज्जुन्ति। 


तेन खो पन समयेन भिक्खू कुड्रेपि थम्भेपि कथिनं उस्सापेत्वा पक्कमन्ति, परिपतित्वा कथिनं भिज्जति। भगवतो एतमत्थं आरोचेसुं 
- अनुजानामि, भिक्खवे, भित्तिखीले वा नागदन्ते वा लग्गेतुन्ति। अयं खुहकवत्थुखन्धके आगतो पाळिपाठो। 


“कथिनन्ति निस्सेणिम्पि, तत्थ अत्थरितब्बकटसारककिलञ्जानं अञ्ञतरम्पि। कथिनरज्जुन्ति याय दुपट्टचीवरं सिब्बन्ता कथिने 
चीवरं विबन्धन्ति। कथिनं नप्पहोतीति दीघस्स भिक्खुनो पमाणेन कतं कथिनं इत्तरस्स भिकखुनो चीवरं पत्थरियमानं नप्पहोति, अन्तोयेव 
होति, दण्डके न पापुणातीति अत्थो। दण्डकथिनन्ति तस्स मज्झे इत्तरस्स भिक्खुनो पमाणेन अञ्ञं निस्सेणि बन्धितुं अनुजानामीति 
अत्थो। बिदलकन्ति दण्डकथिनप्पमाणेन कटसारकस्स परियन्ते पटिसंहरित्वा दुगुणकरणं। सलाकन्ति दुपट्टचीवरस्स अन्तरे 
पवेसनसलाकं । बिनन्धनरज्जुन्ति महानिस्सेणिया सद्भि खुद्दकनिस्सेणि विनन्धितुं रज्जुं। बिनन्धनसुत्तकन्ति खुद्दकनिस्सेणिया चीवरं 
विनन्धितुं सुत्तकं । बिनन्धित्वा चीवरं सिब्बितुन्ति तेन सृत्तकेन तत्थ चीवरं विनन्धित्वा सिन्बेतुं। विसमा होन्तीति काचि खुद्दका होन्ति, 
काचि महन्ता। कळिम्भकन्ति पमाणसञ्जाकरणं यं किञ्चि तालपण्णादिं। मोघसुत्तकन्ति वड्डकोनं दारूसु काळसुत्तेन विय हलिदिसुत्तेन 
सञ्ञाकरणं। अङ्कुलिया पटिग्गण्हन्तीति सूचिमुखं अङ्गुलिया पटिच्छन्ति। पटिग्गहन्ति अङ्घलिकोसकं । आवेसनवित्थकं नाम यं 
किञ्चि पातिचङ्कोटकादि। उच्चवत्थृकन्ति पंसुं आकिरित्वा उच्चवत्थुकं कातुं अनुजानामीति अत्थो। ओगुम्फेत्वा उल्लित्तावलित्तं 
कातुन्ति छदनं ओधुनित्वा घनदण्डकं कत्वा अन्तो चेव बहि च मत्तिकाय लिम्पितुन्ति अत्थो। गोघंसिकायाति वेळ्‌ं वा रुक्खदण्डकं वा 
अन्तो कत्वा तेन सद्भि संहरितुन्ति अत्थो। बन्धनरज्जुन्ति तथा संहरितस्स बन्धनरज्जु”न्ति अयं अट्टकथापाठो (चूळव० अट्टः २५६)। 


“अनुवातं परिभण्डन्ति किलञ्जादीसु करोतीति गण्ठिपदेसु वृत्तं। बिदलकन्ति दुगुणकरणसङ्घातस्स किरियाविसेसस्स 
अधिवचनं। कस्स दुगुणकरणं? येन किलञ्जादिना महन्तं कथिनं अत्थतं, तस्स। तञ्हि दण्डकथिनप्पमाणेन परियन्ते संहरित्वा दुगुणं 
कातब्बं। पटिग्गहन्ति अङ्गलिकञ्चुकं । पाति नाम पटिग्गहसण्ठानेन कतो भाजनविसेसो। न सम्मतीति नप्पहोति। नीचवत्थुकं 
चिनितुन्ति बहिकुट्टस्स समन्ततो नीचवत्थुकं कत्वा चिनितु''न्ति सारत्थदीपनियं (सारत्थ° टी० चूळवग्ग ३.२६०-२६२)। 


““निस्सेणिम्पीति चतूहि दण्डेहि चीवरप्पमाणेन आयतचतुरस्सं कत्वा बद्धपटलम्पि। एत्थ हि चीवरकोटियो समकं बन्धित्वा चीवरं 
यथासुखं सिब्बन्ति। तत्थ अत्थरितब्बन्ति तस्सा निस्सेणिया उपरि चीवरस्स उपत्थम्भनत्थाय अत्थरितब्बं। कथिनसङ्घाताय निस्सेणिया 
चीवरस्स बन्धनकरज्जु कथिनरज्जूति मज्झिमपदलोपी समासोति आह “याया”तिआदि। तत्थ यस्मा द्विन्नं पटलानं एकस्मिं अधिके 
जाते तत्थ वलियो होन्ति, तस्मा दुपट्टचीवरस्स पटलद्वयम्पि समकं कत्वा बन्धनकरज्जु कथिनरज्जूति वेदितब्बं। पाळियं (चूळव° २५६) 
कथिनस्स अन्तो जीरतीति कथिने बद्भस्स चीवरस्स परियन्तो जीरती "ति विमतिविनोदनियं वुत्तं । 


“बिदलक नाम दिगुणकरणसङ्घातस्स किरियाविसेसस्स अधिवचनं। कस्स दिगुणकरणं? येन किलञ्जादिना महन्तं कथिनं अत्थतं, 
तस्स। तञ्हि दण्डकथिनप्पमाणेन परियन्ते संहरित्वा दिगुणं कातब्बं, अञ्ञथा खुद्दकचीवरस्स अनुवातपरिभण्डादिविधानकरणे हत्थस्स 
ओकासो न होति। सलाकाय सति द्विन्नं चीवरानं अञ्जतरं जत्वा सिब्बितासिब्बितं सुखं पञ्जायति। दण्डकथिने कते न बहूहि सहायेहि 


www.tipitaka.org Vipassana Research Institute 


Page 290 sur 310 


पयोजनं। 'असंकुटित्वा चीवरं समं होति, कोणापि समा होन्तीति लिखितं, 'हलिद्दिसुत्तेन सञ्ञजाकरण'न्ति वुत्तत्ता 'हलिद्दिसुत्तेन 
चीवरं सिब्बेतुम्पि बट्टती'ति सिद्धं । तत्थ हि केचि अकण्पियसञ्जिनो । पटिग्गहो नाम अङ्गलिकोसो । पातीति पटिग्गहसण्ठानं । 
पटिग्गहथविकन्ति अङ्गलिकोसथविक" न्ति वजिरबुद्धिटीकायं (वजिर० टी० चूळवग्ग २५६) आगतं । 


गहपतिचीवरादिकथा 


गहपतिचीवरादिकथायं “अनुजानामि, भिक्खवे, गहपतिचीवरं, यो इच्छति, पंसुकूलिको होतु, यो इच्छति, गहपतिचीवरं सादियतु, 
इतरीतरेनपाहं, भिक्खवे, सन्तुट्डिं वण्णेमी”ति (महाव? ३३७) वचनतो असमादिन्नधुतङ्गो यो भिक्खु पंसुकूलं धारेतुं इच्छति, तेन 
पंसुकूलिकेन भवितनब्बं । यो पन गिहीहि दिन्नं गहपतिचीवरं सादियितुं इच्छति, तेन गहपतिचीवरसादियकेन भवितब्बं | समादिन्नधुतङ्गो 
पन भिक्खु “गहपतिचीवरं पटिक्खिपामि, पंसुकूलिकङ्गं समादियामी "ति अधिट्टहनतो गहपतिचीवरं सादियितुं न वट्टति। 
गहपतिचीवरन्ति गहपतीहि दिन्नं चीवरं । इतरीतरेनपीति अप्पग्घेनपि महग्धेनपि येन केनचीति अत्थो। 


“*इतरीतरेनाति इतरेन इतरेन। इतर-सद्दो पन अनियमवचनो द्विक्खत्तु वुच्चमानो यंकिञ्चि-सद्देहि समानत्थो होतीति वुत्तं 
अप्पग्धेनपि महग्घेनपि येन केनची “ति सारत्थदीपनियं (सारत्थ० टी० महावग्ग ३.३३७), “अनुजानामि, भिकखवे, पावारं, 
अनुजानामि, भिक्खवे, कोसेय्यपावारं, अनुजानामि, भिक्खवे, कोजव''न्ति (महाव० ३३७) वचनतो पावारादीनिपि सम्पटिच्छितुं वट्टति। 
तत्थ पावारोति सलोमको कप्पासादिभेदो। अनुजानामि, भिक्खवे, कोजवन्ति एत्थ पकतिकोजवमेव वटति, महापिट्टिकोजवं न 
वट्टति। कोजवन्ति उण्णामयो पावारसदिसो। “महापिद्दि कोजवन्ति हत्थिपिट्टीसु अत्थरितब्बताय 'महापिट्टियन्ति लद्भसमञ्ञं 
चतुरङ्गुलपुप्फं कोजव”न्ति सारत्थदीपनियं (सारत्थ° टी० महावग्ग ३.३३७) वुत्तं । विमतिविनोदनियम्पि (वि० वि० टी० महावग्ग 
२.३३७) ““महापिट्रियकोजवन्ति हत्थिपिट्टियं अत्थरितब्बताय “महापिट्टियः न्ति लद्धसमञ्जं उण्णामयत्थरण' न्ति वुत्तं। वजिरबुद्धिटीकायं 
(बजिर० टी० महावग्ग ३३७) पन ““महापिट्टियकोजवं नाम अतिरेकचतुरङ्गुलपुप्फं किरा''ति वृत्तं । “अनुजानामि, भिक्खवे, कम्बल न्ति 
(महाव० ३३८) वचनतो अड्डकासियादीनि महग्घानिपि कम्बलानि वट्टन्ति। अङ्ककासियन्ति एत्थ कासीति सहस्सं वुच्चति, तंअग्घनको 
कासियो। अयं पन पञ्च सतानि अग्घति, तस्मा अङ्टकासियोति वुत्तो। 


छचीवरकथा 


छचीवरकथायं “अनुजानामि, भिक्खवे, छ चीवरानि खोमं कप्पासिकं कोसेय्यं कम्बलं साणं भङ्ग न्ति (महाव० ३३९) वचनतो 
खोमादीनि छ चीवरानि दुकूलादीनि छ अनुलोमचीवरानि च वट्टुन्ति । तत्थ “खोमन्ति खोमसुत्तेहि वायितं खोमपट्टचीवरं | कप्पासिकन्ति 
कप्पासतो निब्बत्तसुत्तेहि वायितं। कोसेव्यन्ति कोसकारकपाणकेहि निब्बत्तसुत्तेहि वायितं । कम्बलन्ति उण्णामयचीवरं । साणन्ति 
साणसुत्तेहि कतचीवरं। भङ्गन्ति खोमसृत्तादीनि सब्बानि, एकच्चानि वा मिस्सेत्वा कतचीवरं । भङ्गम्पि वाकमयमेवाति केचि। दुकूलं 
पट्टण्णं सोमारपटं चीनपटं इद्भिजं देवदिन्नन्ति इमानि पन छ चीवरानि एतेसंयेव अनुलोमानीति विसुं न वृत्तानि । दुकूलञ्हि साणस्स 
अनुलोमं वाकमयत्ता। पटुण्णदेसे सञ्जातवत्थं पट्ठण्णं। “पटुण्णकोसेय्यविसेसो ति हि अभिधानकोसे वृत्तं । सोमारदेसे चीनदेसे च 
जातवत्थानि सोमारचीनपटानि। पडुण्णादीनि तीणि कोसेय्यस्स अनुलोमानि पाणकेहि कतसुत्तमयत्ता। इद्धिजं एहिभिक्खूनं पुज्जिद्धिया 
निब्बत्तचीवरं, तं खोमादीनं अञ्जतरं होतीति तेसं एव अनुलोमं । देवताहि दिन्नं चीवरं देवदिन्नं। कप्परुक्खे निब्बत्तं जालिनिया 
देवकञ्ञाय अनुरुद्धत्थेरस्स दिन्नवत्थसदिसं, तम्पि खोमादीनंयेव अनुलोमं होति तेसु अञ्ञतरभावतो”ति सारत्थदीपनियं (सारत्थ० टी० 
२.४६२-४६३) वृत्तं । 


विमतिविनोदनियं (वि० वि० टी० १.४६३) पन “खोमन्ति खोमसृत्तेहि वायितं खोमपटचीवरं, तं वाकमयन्ति वदन्ति । कप्पाससुत्तेहि 
वायितं कप्पासिकं। एवं सेसानिपि। कम्बलन्ति एळकादीनं लोममयसृत्तेन वायितं पटं। भङ्गन्ति खोमसुत्तादीनि सब्बानि, एकच्चानि वा 
मिस्सेत्वा वायितं चीवरं, भङ्गम्पि वाकमयमेवाति केचि। दुकूलं पटुण्णं सोमारपटं चीनपटं इंद्धिजं देवदिन्नन्ति इमानि छ चीवरानि 
एतेसञ्जेब अनुलोमानीति विसुं न वुत्तानि। दुकूलञ्हि साणस्स अनुलोमं वाकमयत्ता। 'पडुण्णं कोसेस्यविसेसो'ति अभिधानकोसे वुत्तं । 
सोमारदेसे चीनदेसे च जातवत्थानि सोमारचीनपटानि। पट्टण्णादीनि तीणि कोसेय्यस्स अनुलोमानि पाणकेहि कतसुत्तमयत्ता । इद्धिजन्ति 
एहिभिक्खूनं पुज्जिद्धिया निब्बत्तचीवरं, कप्परुक्खेहि निब्बत्तं, देवदिन्नञ्च खोमादीनं अञ्जतरं होतीति तेसं सब्बेसं अनुलोमानी ति वुत्तं 

रजनादिकथा 


रजनादिकथायं “अनुजानामि, भिक्खवे, छ रजनानि मूलरजनं खन्धरजनं तचरजनं पत्तरजनं पुप्फरजनं फलरजन'न्ति वचनतो इमेसु 
छसु रजनेसु एककेन चीवरं रजितब्बं, न छकणेन वा पण्डुमत्तिकाय वा रजितब्बं। ताय रजितचीवरं दुब्बण्णं होति। छरजनानं सरूपं हेट्ठा 
परिक्खारकथायं वुत्तमेव । तत्थ छकणेनाति गोमयेन। पण्डुमत्तिकायाति तम्बमत्तिकाय। “अनुजानामि, भिक्खवे, रजनं पचितुं चुल्लं 
रजनकुम्भि" न्ति (महाव० ३४४) वचनतो सीतुदकाय चीवरं न रजितब्बं | ताय हि रजितचीवरं दुग्गन्धं होति। तत्थ सीतुदकाति 
अपक्करजनं वुच्चति। “अनुजानामि, भिक्खवे, उत्तराळुम्पं बन्धितु”न्ति वचनतो उत्तराळुम्पं बन्धितुं वट्टति । तत्थ उत्तराळुम्पन्ति 
बट्टाधारकं, रजनकुम्भिया मज्झे ठपेत्वा तं आधारकं परिक्खिपित्वा रजनं पक्खिपितुं अनुजानामीति अत्थो। एवञ्हि कते रजनं न उत्तरति। 
तत्थ “रजनकुम्भिया मज्झे ठपेत्वाति अन्तोरजनकुम्भिया मज्झे ठपेत्वा। एवं बद्टाधारके अन्तोरजनकुम्भिया पक्खित्ते मज्झे उदकं 
तिट्ठति, वट्टाधारकतो बहि समन्ता अन्तोकुम्भियं रजनच्छल्लि। पक्खिपितुन्ति रजनच्छल्लि पक्खिपितु'न्ति सारत्थदीपनियं (सारत्थ० 
टी० महावग्ग ३.३४४) वृत्तं। विमतिविनोदनियं (वि० वि० टी० महावग्ग २.३४४) पन “एवञ्हि कतेति वड्टाधारस्स अन्तो रजनोदकं, 
बहि छल्लिकञ्च कत्वा वियोजने कते। न उत्तरतीति केवलं उदकतो फेणुट्टानाभावा न उत्तरती* ति वृत्तं। वजिरबुद्धिटीकायं (वजिर० टी० 
महावग्ग ३४४) पन “गोमये आपत्ति नत्थि, विरूपत्ता वारितं । कुङ्कुमपुण्फं न वट्टतीति वदन्तीति वृत्तं । 


“अनुजानामि, भिक्खवे, उदके वा नखपिट्ठिकाय वा थेवकं दातु”न्ति (महाव० ३४४) वचनतो तथा कत्वा रजनस्स 
पक्कापक्कभावो जानितब्बो। तत्थ उदके वा नखपिट्रिकाय वाति सचे परिपककं होति, उदकपातिया दिन्नो थेवो सहसा न विसरति, 
नखपिद्टियम्पि अविसरन्तो तिट्टति । “अनुजानामि, भिक्खवे, रजनुळुङ्कं दण्डकथालक "न्ति (महाव० ३४४) वचनतो रजनस्स 
ओलोकनकाले कुम्भिया रक्खणत्थं उळुङ्कदण्डकथालिकानि इच्छितब्बानि। तत्थ रजनुळुङ्कन्ति रजनउळुङ्कं । दण्डकथालकन्ति दण्डमेव 
दण्डकं । “अनुजानामि, भिक्खवे, रजनकोलम्बं रजनघट न्ति (महाव० ३४४) वचनतो तानिपि इच्छितब्बानि। तत्थ रजनकोलम्बन्ति 
रजनकुण्डं। तत्थ रजनकुण्डन्ति पक्करजनट्टुपनकं महाघटं । “अनुजानामि, भिक्खवे, रजनदोणिक न्ति (महाव० ३४४) वचनतो 
पातियम्पि पत्ते चीवरे मद्दन्ते चीवरस्स परिभिज्जनतो चीवररक्खणत्थं रजनदोणिका इच्छितब्बा । “अनुजानामि, भिक्खवे, 
तिणसन्थरक''न्ति (महाव० ३४४) वचनतो छमाय चीवरे पत्थरियमाने चीवरस्स पंसुकितत्ता ततो रक्खणत्थं तिणसन्थरं कातब्बं 
“अनुजानामि, भिक्खवे, चीवरवंसं चीवररज्जु”न्ति (महाव० ३४४) वचनतो तिणसन्थारके उपचिकादीहि खज्जमाने चीवरवंसे वा 
चीवररज्जुया वा चीवरं पत्थरितब्बं मज्झेन चीवरे लग्गिते रजनस्स उभतो गळितत्ता। 


“अनुजानामि, भिक्खवे, कण्णे बन्धितु”न्ति (महाव० ३४४) वचनतो कण्णे बन्धितब्बं चीवरस्स कण्णे बन्धियमाने कण्णस्स 
जिण्णत्ता। “अनुजानामि, भिक्खवे, कण्णसुत्तक न्ति (महाव० ३४४) वचनतो कण्णसुत्तकेन बन्धितब्बं एवं बन्धन्ते रजनस्स एकतो 
गळितत्ता। “अनुजानामि, भिक्खवे, सम्परिवत्तकं सम्परिवत्तकं रजेतुं, न च अच्छिन्ने थेवे पक्कमितु'न्ति (महाव० ३४४) वचनतो तथा 
रजितब्बं। याव रजनबिन्दु गळितं न छिज्जति, ताव न अञ्ञत्र गन्तब्बं । “अनुजानामि, भिक्खवे, उदके ओसारेतु "न्ति (महाव० ३४४) 
वचनतो पत्थिन्नं चीवरं उदके ओसारेतन्बं । तत्थ पत्थिन्नन्ति अतिरजितत्ता थद्धं । उदके ओसारेतुन्ति उदके पक्खिपित्वा ठपेतुं । रजने 
पन निक्खन्ते तं उदकं छड्डेत्वा चीवरं मद्दितब्बं । “अनुजानामि, भिक्खवे, पाणिना आकोटेतु”न्ति (महाव ३४४) वचनतो फरुसं चीवरं 
पाणिना आकोटेतब्बं। “न, भिक्खवे, अच्छिन्नकानि चीवरानि धारेतब्बानि, यो धारेय्य, आपत्ति दुक्कटस्सा"ति (महाव० ३४४) वचनतो 
अच्छिन्नकानि चीवरानि दन्तकासावानि न धारेतब्बानि। तत्थ दन्तकासावानीति एकं वा द्वे वा वारे रजित्वा दन्तवण्णानि धारेन्ति। 


अतिरेकचीवरकथा 


अतिरेकचीवरकथायं “न, भिक्खवे, अतिरेकचीवरं धारेतब्बं, यो धारेय्य, यथाधम्मो कारेतब्बो”ति (महाव० ३४७) वचनतो 
निट्टितचीवरस्मिं उब्भतस्मिं कथिने दसाहतो परं अतिरेकचीवरं धारेन्तस्स निस्सग्गियं पाचित्तियं। “अनुजानामि, भिक्खवे, दसाहपरमं 
अतिरेकचीवरं धारेतु''न्ति (महाव० ३४७) वचनतो उब्भतेपि कथिने दसाहब्भन्तरे धारेन्तस्स अत्थतकथिनानं अनुब्भतेपि कथिने 
पञ्चमासब्भन्तरे ततो परम्पि दसाहब्भन्तरे अनत्थतकथिनानम्पि दसाहब्भन्तरे अतिरेकचीवरं अनापत्ति। “अनुजानामि, भिक्खवे, 
अतिरेकचीवरं विकप्पेतु”न्ति (महाव० ३४७) वचनतो दसाहतो परं विकप्पेत्वा अतिरेकचीवरं धारेतुं वट्टति। कित्तकं पन चीवरं 

विकप्पेतब्बन्ति? “अनुजानामि, भिक्खवे, आयामेन अट्ट्डुलं सुगतङ्गलेन चतुरङ्गलवित्थतं पच्छिमं चीवरं विकप्पेतु''न्ति (महाव० 
३५८) वचनतो सब्बन्तिमेन परिच्छेदेन सुगतड्ुलेन अट्टछुलायामं चतुरङ्गलवित्थारं चीवरं विकप्पेतुं वट्टति तत्थ सुगतड्डल॑ नाम 
मञ्झिमपुरिसङ्गलसङ्घातेन वड्ककौअछुलेन तिवङ्गुलं होति, मनुस्सानं पकतिअङ्गलेन अड्टपञ्चकङ्गुलं, तस्मा दीघतो वड्डकीहत्थेन एकहत्थं 
पकतिहत्थेन दियडहत्थं वित्थारतो वड्कीहत्थेन विदत्थिप्पमाणं पकतिहत्थेन छळङ्गलाधिकविदत्थिप्पमाणं पच्छिमं चीवरं विकप्पेतुं वट्टति, 
ततो ऊनप्पमाणं न वट्टति, अधिकप्पमाणं पन वट्टतीति ददुब्बं । 


अट्टवरकथा 


अट्टवरकथायं “अनुजानामि, भिक्खवे, वस्सिकसाटिकं आगन्तुकभत्तं गमिकभत्तं गिलानभत्तं गिलानुपट्ठाकभत्तं गिलानभेसज्जं 
धुवयागुं भिक्खुनिसङ्घस्स उदकसाटिक "न्ति वचनतो इमानि अट्ट दानानि सम्पटिच्छितुं बति । तत्थ निक्खित्तचीवरा हुत्वा कायं 
ओवस्सन्तानं भिकखूनं नग्गियं असुचि जेगुच्छं पटिकूलं होति, तस्मा वस्सिकसाटिका अनुञ्ञजाता। आगन्तुको भिक्खु न वीथिकुसलो 
होति, न गोचरकुसलो, किलन्तो पिण्डाय चरति, तस्मा आगन्तुकभत्तं अनुञ्जातं, गमिको भिक्खु अत्तनो भत्तं परियेसमानो सत्था वा 
बिहायिस्सति, यत्थ वा वासं गन्तुकामो भविस्सति, तत्थ विकालेन उपगच्छिस्सति, किलन्तो अद्धानं गमिस्सति, तस्मा गमिकभत्तं। 
गिलानस्स भिक्खुनो सप्पायानि भोजनानि अलभन्तस्स आबाधो वा अभिवड्टिस्सति, कालकिरिया वा भविस्सति, तस्मा गिलानभत्तं। 
गिलानुपड्टाको भिक्खु अत्तनो भत्तं परियेसमानो गिलानस्स उस्सूरे भत्तं नीहरिस्सति, तस्मा गिलानुपड्ठाकभत्तं। गिलानस्स भिकखुनो 
सप्पायानि भेसज्जानि अलभन्तस्स आबाधो वा अभिवड्टिस्सति, कालकिरिया वा भविस्सति, तस्मा गिलानभेसज्जं। यस्मा भगवता 
अन्धकविन्दे दसानिसंसे सम्पस्समानेन यागु अनुञ्ञाता, तस्मा धुवयागु। यस्मा मातुगामस्स नग्गियं असुचि जेगुच्छं पटिकूलं होति, तस्मा 
भिक्खुनिसङ्घस्स उदकसाटिका अनुञ्ञाता। 


निसीदनादिकथा 


निसीदनादिकथायं “अनुजानामि, भिक्खवे, कायगृत्तिया चीवरगृत्तिया सेनासनगुत्तिया निसीदन' न्ति (महाव० ३५३) वचनतो 

कायादीनं असुचिमुच्चनादितो गोपनत्थाय निसीदनं धारेतुं बट्टति। तस्स विधानं हेट्ठा वृत्तमेव। “अनुजानामि, भिक्खवे, यावमहन्तं 
पच्चत्थरणं आकङ्कति, तावमहन्तं पच्चत्थरणं कातु"न्ति वचनतो अतिखुद्दकेन निसीदनेन सेनासनस्स अगोपनत्ता महन्तम्पि पच्चत्थरणं 

कातुं वट्टति। “अनुजानामि, भिक्खवे, यस्स कण्डु वा पीळका वा अस्सावो वा थुल्लकच्छु वा आबाधो, कण्डुपटिच्छादि "न्ति वचनतो 
ईदिसेसु आबाधेसु सन्तेसु चीवरादिगुत्तत्थाय कण्डुपटिच्छादि वट्टति। तत्थ पमाणं हेट्ठा वुत्तमेव । “अनुजानामि, भिक्खवे, 
मुखपुञ्छनचोळ "न्ति (महाव० ३५५) वचनतो मुखसोधनत्थाय मुखपुञ्छनचोळं वट्टति । तम्पि हेट्ठा वृत्तमेव। “अनुजानामि, भिक्खवे, 
परिक्खारचोव्ठक”न्ति वचनतो तिचीवरे परिपुण्णे परिस्सावनथविकादीहि अत्थे सति परिक्खारचोळं वड्टति। अनुजानामि, भिक्खवे, 
तिचीवरं अधिट्ठातुँ न विकप्पेतुं, वस्सिकसाटिकं वस्सानं चातुमासं अधिद्टातुं ततो परं विकण्पेतुं, निसीदनं अधिट्ठातुँ न विकप्पेतुं, 
पच्चत्थरणं अधिट्ठातुँ न विकप्पेतुं, कण्डुपटिच्छादिं याव आबाधा अधिद्ठातुं ततो परं विकप्पेतुं, मुखपुञ्छनचोळं अधिट्टातुं न विकप्पेतुं, 
परिक्खारचोळं अधिट्ठातुँ न विकप्पेतु'न्ति (महाव० ३५८) वचनतो वृत्तनयेन अधिट्टानञ्च विकप्पना च कातब्बा। अयमेत्थ सङ्घपो, 
वित्थारो पन हेट्टा वुत्तोव। 


अधम्मकम्मकथा 


५८. अधम्मकम्मकथायं न, भिक्खवे...पे०... दुक्कटस्साति इदं “तेन खो पन समयेन छब्बग्गिया भिक्खू सङ्घमज्झे अधम्मकम्मं 
करोन्ति। भगवतो एतमत्थं आरोचेसुं -- न, भिक्खवे, अधम्मकम्मं कातब्बं, यो करेय्य, आपत्ति दुक्कटस्सा"ति (महाव° १५४) इमं 
उपोसथक्खन्धके आगतपाठं सन्धाय वुत्तं। अनुजानामि...पे०... पटिक्कोसितुन्ति तथेव आगतं “भगवतो एतमत्थं आरोचेसुं - 
अनुजानामि, भिक्खवे, अधम्मकम्मे कयिरमाने पटिक्कोसितु" न्ति इमं | तत्थ करोन्तियेबाति पञ्जत्तम्पि सिक्खापदं मद्दित्वा अधम्मकम्मं 
करोन्तियेवाति अत्थो। ““अनुजानामि...पे०... पटिक्कोसितु "न्ति एवं अधम्मकम्मे कयिरमाने सति “पेसलेहि भिक्खूहि तं अधम्मकम्मं 
अकतं, कम्मं दुक्कटं कम्मं पुन कातब्ब''न्ति एवं पटिक्कोसितब्बं, न तुण्हीभावेन खमितब्बन्ति अत्थो । इति वचनतोति इदं पन पुब्बपाठं 
गहेत्वा इति वचनतो। अधम्मकम्मं न कातब्बन्ति अपरपाठं गहेत्वा इति वचनतो कयिरमानञ्च अधम्मकम्मं भिक्खूहि निवारेतब्बन्ति 

द्विधा योजना कातब्बा। 


निवारेन्तेहि चातिआदि पन “तेन खो पन समयेन पेसला भिक्खू छब्बग्गियेहि भिक्खूहि अधम्मकम्मे कयिरमाने पटिक्कोसन्ति, 
छब्बग्गिया भिक्खू लभन्ति आघातं, लभन्ति अप्पच्चयं, वधेन तज्जेन्ति। भगवतो एतमत्थं आरोचेसुं - अनुजानामि, भिक्खवे, दिट्टिम्पि 
आविकातु'न्ति (महाव° १५४) पाठञ्च “तेसंयेव सन्तिके दिड्टिआविकरोन्ति, छब्बग्गिया भिक्खू लभन्ति आघातं, लभन्ति अप्पच्चयं, 
वधेन तज्जेन्ति। भगवतो एतमत्थं आरोचेसुं - अनुजानामि, भिक्खवे, चतूहि पञ्चहि पटिक्कोसितुं, द्वीहि तीहि दिट्ठि आविकातुं, एकेन 
अधिट्ठातुँ न मेतं खमती"ति इमे पाठे सन्धाय वुत्तं। बचनतोति इदं पन पाळियं तीणि सम्पदानानि गहेत्वा तीहि किरियापदेहि विसुं विसुं 
योजेतब्बं । सब्बञ्चेतं अनुपद्ववत्थाय वुत्तं, न आपत्तिसब्भावतोति योजना । कथं अनुपद्दवसम्भवोति? निग्गहकम्मं कातुं 
असक्कुणेय्यभावतो, अञ्ञस्स उपद्ववस्स च निवारणतो । तेन वुत्तं वजिरबुद्धिटीकायं (वजिर० टी० महावग्ग १५४) ““तेसं 
अनुपद्ववत्थायाति सङ्घो सङ्घस्स कम्मं न करोति, अञ्जोपि उपद्दवो बहूनं होति, तस्मा वृत्त''न्ति। 


ओकासकतकथा 


५९. ओकासकतकथायं न, भिक्खवे, अनोकासकतोतिआदि “तेन खो पन समयेन छब्बग्गिया भिक्खू अनोकासकतं भिकखुं 
आपत्तिया चोदेन्ति। भगवतो एतमत्थं आरोचेसुं - न, भिकखवे, अनोकासकतो भिक्खु आपत्तिया चोदेतब्बो, यो चोदेय्य, आपत्ति 
दुक्कटस्स। अनुजानामि, भिकखवे, ओकासं कारापेत्वा आपत्तिया चोदेतुं, करोतु आयस्मा ओकासं, अहं तं वत्तुकामो"ति (महाव० १५३) 
इदं पाठं सन्धाय वृत्तं। अधिप्पायेसु चावनाधिप्पायोति, सासनतो चावेतुकामो। अक्कोसाधिप्पायोति परं अक्कोसितुकामो 
परिभासितुकामो | कम्माधिप्पायोति तज्जनीयादिकम्मं कत्तुकामो। बुट्ठानाधिप्पायोति आपत्तितो बुट्ठापेतुकामो । 
उपोसथप्पवारणट्रुपनाधिप्पायोति उपोसथं, पवारणं वा ठपेतुकामो। अनुविज्जनाधिप्पायोति उपपरिक्खितुकामो। धम्मकथाधिप्पायोति 
धम्मं देसेतुकामो। इति परं चोदेन्तानं भिक्खूनं अधिप्पायभेदो अनेकविधो होतीति अत्थो। पुरिमेसु चतूसु अधिप्पायेसूति 
चावनाधिप्पायअक्कोसाधिप्पायकम्माधिप्पायबुड्डानाधिप्पायेसु ओकासं अकारापेन्तस्स दुक्कटं । कारापेत्वापि सम्मुखा चोदेन्तस्स 
यथानुरूपं सङ्घादिसेसपाचित्तियदुक्कटानि, असम्मुखा पन दुक्कटमेवाति अयमेत्थ पिण्डत्थो । सेसं सुविञ्ञेय्यमेव। 


““ठपनक्खेत्तं पन जानितब्ब''न्ति वत्वा तं दस्सेन्तो “सुणातु मे तिआदिमाह। अनुविज्जकस्स अनुविज्जनाधिप्पायेन वदन्तस्स 
ओकासकम्मं नत्थीति योजना । धम्मकथिकस्स अनोदिस्स कम्मं कथेन्तस्स ओकासकम्मं नत्थि। सचे पन ओदिस्स कथेति, आपत्ति, 
तस्मा तं दस्सेत्वा गन्तब्बन्ति योजेतब्बं । सेसं सुविञ्जेय्यमेव। 


सद्धादेय्यविनिपातनकथा 


६०. सद्धादेय्यविनिपातनकथायं “मातापितरोति खो, भिक्खवे, वदमाने कि वदेय्याम। अनुजानामि, भिक्खवे, मातापितूनं दातुं, न 
च, भिक्खवे, सद्धादेय्यं विनिपातेतब्बं, यो विनिपातेय्य, आपत्ति दुक्कटस्सा”ति (महाव० ३६१) वचनतो दायकेहि सद्भाय भिक्खुस्स दिन्नं 
बिनिपातेत्वा गिहीनं दातुं न वट्टति। “न च, भिक्खवे, सद्धादेय्यन्ति एत्थ सेसजातीनं देन्तो विनिपातेतियेव। मातापितरो पन सचे रज्जे 
ठितापि पत्थयन्ति, दातब्ब”न्ति अट्टकथायं (महाव० अट्टः ३६१) वृत्तत्ता भातुभगिनीआवीनं जातकानम्पि दातुं न वट्टति। वुत्तञ्हि 
आचरियधम्मसिरित्थेरेन खुद्दसिक्खायं - 


“न लब्भं विनिपातेतुं, सद्भादेय्यञ्च चीवरं । 
लब्मं पितूनं सेसानं, जातीनम्पि न लब्भती”ति॥ 


कयविक्कयसमापत्तिसिक्खापदवण्णनायम्पि “मातरं पन पितरं वा 'इमं देही'ति वदतो विञ्जत्ति न होति, 'इमं गण्हाही'ति वदतो 
सद्धादेय्यविनिपातनं न होति। अञ्जातकं इमं देहीति वदतो विञ्जत्ति होति, {इमं गण्हाही'ति वदतो सद्भादेय्यविनिपातनं होति। "इमिना 
इमं देही'ति कयविक्कयं आपज्जतो निस्सग्गियं होतीति अट्ठकथायं (पारा० अट्टः २.५९५) वुत्तं। तत्थ “सेसञातकेसु 
सद्भादेय्यविनिपातसम्भवतो तदभावड्टानम्पि दस्सेतुं “मातरं पन पितरं वा'ति वृत्त''न्ति विमतिविनोदनियं (वि० वि० टी० १.५९३-५९५) 

वृत्तं। 
सन्तरुत्तरकथा 


६१. सन्तरुत्तरकथायं अन्तर-सद्दो मज्झवाचको। वसति सीलेनाति वासको, “अन्तरे वासको अन्तरवासको"ति वत्तब्बे “रूपभवो 
रूप”'न्तिआदीसु विय उत्तरपदलोपीसमासवसेन “अन्तरो”ति वुत्तो। उत्तरसद्दो उपरिवाचको, आभुसो सज्जतीति आसङ्गो, “उत्तरे 
आसङ्गो उत्तरासङ्गो”ति वत्तब्बे वुत्तनयेन “उत्तरो”ति वुत्तो, अन्तरो च उत्तरो च अन्तरुत्तरा, सह अन्तरुत्तरेहि यो वत्ततीति सन्तरुत्तरो, 
सहपुब्बपदभिन्नाधिकरणद्विपदबहुब्बीहिसमासो। अथ वा सह अन्तरेन च उत्तरेन च यो वत्ततीति सन्तरुत्तरो, तिपदबहुब्बीहिसमासो । 
सङ्घाटिं ठपेत्वा अन्तरवासकउत्तरासङ्गमत्तधरो हुत्वा गामो न पविसितब्बोति अत्थो। “परिब्बाजकमदक्खि तिदण्डकेना”तिआदीसु विय 
इत्थम्भूतलक्खणे चेतं करणवचनं, तस्मा अन्तरवासकं तिमण्डलं पटिच्छादेन्तेन परिमण्डलं निवासेत्वा कायबन्धनं बन्धित्वा सङ्घाटिञ्च 
उत्तरासङ्गञ्च दिगुणं कत्वा पारुपित्वा गामो पविसितब्बो। 


चीवरनिक्खेपकथा 


६२. चीवरनिकखेपकथायं संहरीयतेति सङ्घाटि, तस्सा सङ्घाटिया, भावयोगे कम्मत्थे छट्टी। निक्खेपायाति ठपनाय, सङ्घाटिं 
अग्गहेत्वा विहारे ठपेत्वा गमनाय पञ्च कारणानि होन्तीति अत्थो। गिलानो वा होतीति गहेत्वा गन्तुं असमत्थो गिलानो वा होति। 
वस्सिकसङ्केतं वा होतीति “वस्सिककालो अयन्ति सङ्केतं वा कतं होति। नदीपारगतं वा होतीति नदिया पारं गन्त्वा भुज्जितब्बं होति। 
अग्गळगुत्तिविहारो वा होतीति अग्गळं दत्वापि दातब्बो सुगुत्तविहारो वा होति। अत्थतकथिनं वा होतीति तस्मिं विहारे कथिनं अत्थतं 
वा होति अत्थतकथिनानं असमादानचारसम्भवतो। सेसं सुविञ्जेय्यमेव। आरञ्ञिकस्स पन विहारो न सुगुत्तो होतीति 
अप्पभिक्खुकत्ता चोरादीनं गमनड्डानतो च। भण्डुक्खलिकायाति चीवरादिइपनभण्डुक्खलिकाय । सेसं सुविञ्ञेय्यं । 


सत्थकम्मवत्थिकम्मकथा 


६३. सत्थकम्मवत्थिकम्मकथायं सत्थकम्मं वा वत्थिकम्मं वाति एत्थ येन केनचि सत्थादिना छिन्दनादि सत्थकम्मं नाम होति। 
येन केनचि चम्मादिना वत्थिपीळनं बत्थिकम्मं नाम । “सम्बाधे दहनकम्मं पटिक्खेपाभावा वट्टती ति सारत्थदीपनियं (सारत्थ° टी० 
महावग्ग ३.२७९) | विमतिविनोदनियं (वि० वि० टी० महावग्ग २.२७९) पन “वत्थिपीढनन्ति यथा वत्थिगततेलादि अन्तोसरीरे 
आरोहन्ति, एवं हत्थेन वत्थिमहन”न्ति वुत्तं 


वजिरबुद्धिटीकायं (वजिर० टी० महावग्ग २७९) पन “सम्बाधेति वच्चमग्गे, भिक्खुस्स भिक्खुनिया च पस्सावमग्गेपि अनुलोमतो 
दहनं पटिक्खेपाभावा वट्टति । सत्थवत्थिकम्मानुलोमतो न वट्टतीति चे? न, पटिक्खित्तपटिक्खेपा, पटिक्खिपितब्बस्स तप्परमतादीपनतो। 
कि वृत्तं होति? पुब्बे पटिक्खित्तम्पि सत्थकम्मं सम्पिण्डेत्वा पच्छा “न, भिक्खवे...पे०... थुल्लच्चयस्सा'ति द्विकखत्तुं सत्थकम्मस्स परिकखेपो 
कतो। तेन सम्बाधस्स सामन्ता द्रङ्गुलं पटिक्खिपितब्बं नाम सत्थवत्थिकम्मतो उद्धं नत्थीति दस्सेति। किञ्च भिय्यो - पुब्बे सम्बाधेयेव 
सत्थकम्मं पटिक्खित्तं, पच्छा सम्बाधस्स सामन्ता द्रङ्गुलम्पि पटिक्खित्तं, तस्मा तस्सेव पटिक्खेपो, नेतरस्साति सिद्धं । एत्थ “सत्थ नाम 
सत्थहारकं वास्स परियेसेय्या'तिआवदीसु (पारा० १६७) विय येन छिन्दति, तं सब्बं । तेन वुत्तं “कण्टकेन वा'तिआदि । खारुदानं पनेत्थ 
भिक्खुनीविभङ्गे पसाखे पमुखे अनुञ्जातन्ति वेदितब्बं, एके पन 'सत्थकम्मं वा'ति पाठं विकप्पेत्वा वत्थिकम्मं करोन्ति। वत्थीति कि? 
अग्घिका वुच्चति, ताय छिन्दनं बत्थिकम्मं नामाति च अत्थं वण्णयन्ति, ते 'सत्थहारकं वास्स परियेसेय्याःति इमस्स पदभाजनीयं दस्सेत्वा 
पटिक्खिपितब्बा। अण्डवुद्धीति वातण्डका, आदानवत्तीति अनाहवत्ती' ति वुत्तं । सेसं अट्टकथायं वुत्तनयेनेव वेदितब्बं । 


नहापितपुब्बकथा 


६४. नहापितपुब्बकथायं नहापितो पुब्बेति नहापितपुब्बो, पुब्बे नहापितो हुत्वा इदानि भिक्खुभूतोति अत्थो । तेन नहापितपुब्बेन 
भिक्खुना । खुरभण्डन्ति खुरादिनहापितभण्डं, “लद्धातपत्तो राजकुमारोतिआदीसु विय उपलक्खणनयोयं। “न, भिक्खवे, पब्बजितेन 

अकणप्पियं समादपेतब्बं, यो समादपेय्य, आपत्ति दुक्कटस्स। न च, भिक्खवे, नहापितपुब्बेन खुरभण्डं परिहरितब्बं, यो परिहरेय्य, 
आपत्ति दुक्कटस्सा”ति (महाव० ३०३) च द्विधा पञ्त्ति, तस्मा नहापितपुब्बेन वा अनहापितपुब्बेन वा पब्बजितेन नाम 
अकप्पियसमादपनं न कातनब्बं। नहापितपुब्बेन पन भिक्खुना खुरेन अभिलक्खितं खुरभण्डं, 
खुरभण्डखुरकोसनिसितपासाणखुरथविकादयो न परिहरितब्बा एव । सेसं अट्टकथायं वृत्तनयेनेव वेदितब्बं | वजिरबुद्धिटीकायं (वजिर० 
टी० महावग्ग ३००) पन “न, भिक्खवे, पब्बजितेन अकप्पिये समादपेतब्बन्ति वुत्तत्ता अनुपसम्पन्नस्सपि न केवलं दससु एव 
सिक्खापदेसु, अथ खो यं भिक्खुस्स न कप्पति, तस्मिम्पीति अधिप्पायो”ति वुत्तं । 


दसभागकथा 


६५. दसभागकथायं सङ्गिकानीति सङ्घसन्तकानि बीजानि। पुग्गलिकायाति पुग्गलस्स सन्तकाय भूमिया। भागं दत्वाति 
मूलभागसङ्घातं दसमभागं भूमिसामिकानं दत्वा। परिभुञ्जितब्बानीति तेसं बीजानं फलानि रोपकेहि परिभुञ्जितब्बानीति अत्थो। सेसं 
सुविञ्जेय्यमेव। इदं किर जम्बुदीपे पोराणकचारित्तन्ति आदिकप्पकाले पठमकप्पिका मनुस्सा बोधिसत्तं महासम्मतं नाम राजानं कत्वा 
सब्बेपि अत्तनो अत्तनो तण्डुलफलसालिखेत्ततो पवत्ततण्डुलफलानि दस कोट्ठासे कत्वा एकं कोट्टासं भूमिसामिकभूतस्स 
महासम्मतराजिनो दत्वा परिभुञ्जिसु । ततो पट्टाय जम्बुदीपिकानं मनुस्सानं चारितत्ता वुत्तं। तेनेव सारत्थदीपनीनामिकायम्पि विनयटीकायं 
(वजिर० टी० महावग्ग ३०४) “दसभागं दत्वाति दसमभागं दत्वा। तेनेवाह “दस कोट्ठासे कत्वा एको कोट्टासो भूमिसामिकानं 
दातब्बो' ति” वृत्तं । 


पाथेय्यकथा 


६६. पाथेय्यकथायं “अनुजानामि, भिक्खवे”तिआदि भद्दियनगरे अमितपरिभोगभूतेन मेण्डकसेट्ठिना अभियाचितो हुत्वा अनुञ्ञातं, 
इध पन पठमं अनुजानामि, भिक्खवे, पञ्च गोरसे खीरं दधिं तक्कं नवनीतं सप्पि”न्ति (महाव० २९९) पञ्च गोरसा अनुज्ञाता। ततो परं 
सेट्टिनो अभियाचनानुरूपं वत्वा अनुजानितुं “सन्ति, भिक्खवे, मग्गा कन्तारा”तिआदिमाह। सेसं अट्टकथायं वृत्तनयेनेव वेदितब्बं । 
तथा अलभन्तेन अञ्ञातकअप्पवारितट्टानतो याचित्वापि गहेतब्बन्ति एतेन एवरूपेसु कालेसु विञ्जत्तिपच्चया दोसो नत्थीति 
दस्सेति। “एकदिवसेन गमनीये मग्गे एकभत्तत्थाय परियेसितब्ब'न्ति वृत्तत्ता पन ततो उपरि याचनं न वट्ठतीति दस्सितं। “दीघे 
अद्धाने तिआदिना सचे मासगमनीये मग्गे सत्ताहगमनीयो एव कन्तारो होति, तत्थ सत्ताहयापनीयमत्तमेव पाथेय्यं परियेसितब्बं, ततो परं 
पिण्डचारिकादिवसेन सुभिक्खसुलभपिण्डमग्गत्ता न परियेसितब्बन्ति। 


महापदेसकथा 


६७. महापदेसकथायं महापदेसा नाम अप्पटिक्खितता द्वे, अननुञ्ञाता द्वेति चत्तारोति दस्सेन्तो “यं भिक्खवेतिआदिमाह। तेसु 
अप्पटिक्खित्तेपि अकप्पियानुलोमकप्पियानुलोमवसेन द्वे, तथा अननुञ्ञातेपीति। 


तत्थ “परिमद्दन्ताति उपपरिक्खन्ता । पट्टण्णुदेसे सञ्जातवत्थं पटुण्णं । “पटुण्णं कोसेय्यविसेसो ति हि अभिधानकोसे वुत्तं । चीनदेसे 
सोमारदेसे च सञ्जातवत्थानि चीनसोमारपटानि। पट्टण्णादीनि तीणि कोसेय्यस्स अनुलोमानि पाणकेहि कतसृत्तमयत्ता। इद्धिमयं 
एहिभिक्खूनं पुज्जिद्धिया निब्बत्तचीवरं, तं खोमादीनं अञ्जतरं होतीति तेसंयेव अनुलोमं । देवताहि दिन्नचीवरं देवदत्तियं, तं कप्परुक्खे 
निब्बत्तं जालिनिया देवकञ्ञाय अनुरुद्धत्थेरस्स दिन्नवत्थसदिसं, तम्पि खोमादीनंयेव अनुलोमं होति तेसु अञ्जतरभावतो। द्वे पटानि 
देसनामेन वृत्तानीति तेसं सरूपदस्सनमत्तमेतं, नाञ्जनिवत्तनपदं पटुण्णपट्टस्सपि देसनामेनेव वृत्तत्ता। तुम्बाति तीणि भाजनानि। 
फलकतुम्बो लाबुआदि। उदकतुम्बो उदकुक्खिपनकुटको। किलञ्जच्छत्तन्ति वेळुविलीवेहि वायित्वा कतछत्त "न्ति सारत्थदीपनियं 
(सारत्थ० टी० महावग्ग ३.३०५) वृत्तं । 


"'यावकालिकपक्कानन्ति पक्के सन्धाय वुत्तं। आमानि पन अनुपसम्पन्नेहि सीतुदके महित्वा परिस्सावेत्वा दिन्नपानं पच्छाभत्तम्पि 
कप्पति एव। अयञ्च अत्थो महाअट्टठकथायं सरूपतो अवुत्तोति आह 'कुरुन्दियं पना तिआदि। उच्छुरसो निकसटोति इदं 

पातब्बतासामञ्जेन यामकालिककथायं वुत्तं, तं पन सत्ताहकालिकमेवाति गहेतब्बं। इमे चत्तारो रसाति फलपत्तपुप्फउच्छ्रसा 
चत्तारो ति विमतिविनोदनियं (वि° वि० टी० महावग्ग २.३००) वुत्तं। “द्वे पटा देसनामेनेवाति चीनपटसोमारपटानि । तीणीति पडुण्णेन 
सह तीणि। इद्धिमयं एहिभिकखूनं निब्बत्त | देवदत्तियं अनुरुद्धत्थेरेन लद्ध "न्ति वजिरबुद्धिटीकायं (वजिर० टी० महावग्ग ३०५) । 


संसट्ठकथा 


संसदट्टकथायं तदहुपटिग्गहितं काले कप्पतीतिआदि सब्बं सम्भिन्नरसं सन्धाय वुत्तं। सचे हि छल्लिम्पि अपनेत्वा सकलेनेव 
नाळिकेरफलेन सद्धि पानकं पटिग्गहितं होति, नाळिकेरं अपनेत्वा तं विकालेपि कप्पति। उपरि सप्पिपिण्डं ठपेत्वा सीतलपायासं देन्ति, यं 
पायासेन असंसड्टं सप्पि, तं अपनेत्वा सत्ताहं परिभुञ्जितुं वट्टति । बद्धमधुफाणितादीसुपि एसेव नयो। तक्कोलजातिफलादीहि अलङ्करित्वा 
पिण्डपातं देन्ति, तानि उद्धरित्वा धोवित्वा यावजीवं परिभुञ्जितब्बानि, यागुयं पक्खिपित्वा दिन्नसिङ्गिवेरादीसुपि, तेलादीसु पक्खिपित्वा 
दिन्नलड्टिमधुकादीसुपि एसेव नयो। एवं यं यं असम्भिन्नरसं होति, तं तं एकतो पटिग्गहितम्पि यथा सुद्ध होति, तथा धोवित्वा वा तच्छेत्वा 
वा तस्स तस्स कालस्स वसेन परिभुञ्जितुं वट्टति। 


सचे पन सम्भिन्नरसं होति संसदं, न वट्टति। यावकालिकञ्हि अत्तना सद्भि सम्भिन्नरसानि तीणिपि यामकालिकादीनि अत्तनो 
सभावं उपनेति। यामकालिकं द्वेपि सत्ताहकालिकादीनि अत्तनो सभावं उपनेति। सत्ताहकालिकं अत्तना सद्धिं संसई यावजीविकं अत्तनो 
सभावञ्जेव उपनेति, तस्मा तेन तदहुपटिग्गहितेन सद्भि तदहुपटिग्गहितं वा पुरेपटिग्गहितं वा यावजीविकं सत्ताहं कप्पति, द्वीहपटिग्गहितेन 


अवत्वा “पटिग्गहितं सत्ताहं कप्पती”ति वृत्तं । 


कालयामसत्ताहातिक्कमेसु चेत्थ विकालभोजनसन्निधिभेसज्जसिक्खापदानं वसेन आपत्तियो वेदितब्बा । इमेसु च पन चतूसु 
कालिकेसु यावकालिकं यामकालिकन्ति इदमेव द्वयं अन्तोवुत्थकञ्चेव सन्निधिकारकञ्च होति, सत्ताहकालिकञ्च यावजीविकञ्च 
अकप्पियकुटियं निक्खिपितुम्पि वट्टति, सन्निधिम्पि न जनेतीति। सेसं सब्बत्थ उत्तानत्थमेव । 


पञ्चभेसज्जकथा 


पञ्चभेसज्जकथायं “अनुजानामि, भिक्खवे, तानि पञ्च भेसज्जानि काले पटिग्गहेत्वा काले परिभुञ्जितु”न्ति (महाव० २६१) 
वचनतो सारदिकेन आबाधेन फुट्ठानं भिक्खूनं यागुपि पीता उग्गच्छति, भत्तम्पि भृत्तं उग्गच्छति, ते तेन किसा होन्ति लूखा दुब्बण्णा 
उप्पण्डुप्पण्डुकजाता धमनिसन्थतगत्ता। तेसं यं भेसज्जञ्चेव अस्स भेसज्जसम्मतञ्च, लोकस्स आहारत्थञ्च फरेय्य, न च ओळारिको 
आहारो पञ्ञायेय्य । तत्रिमानि पञ्च भेसज्जानि | सेय्यथिदं -- सप्पि नवनीतं तेलं मधु फाणितं, तानि भेसज्जानि काले पटिग्गहेत्वा काले 
परिभुञ्जितुं वट्टति। तत्थ “सारदिकेन आबाधेनाति सरदकाले उपपन्नेन पित्ताबाधेन। तस्मिञ्हि काले वस्सोदकेनपि तेमेन्ति, कहदमम्पि 
मदन्ति, अन्तरन्तरा आबाधोपि खरो होति, तेन तेसं पित्तं कोडुब्भन्तरगतं होति। आहारत्थञ्च फरेय्याति आहारत्थं साधेय्या”ति 
अट्टुकथायं (महाव० अट्ट २६०) वुत्तं। विमतिविनोदनियं (वि० वि० टी० महावग्ग २.२६०) “पित्त कोट्टुब्भन्तरगतं होतीति बहिसरीरे 
ब्यापेत्वा ठितं अबद्भपित्तं कोइब्भन्तरगतं होति, तेन पित्तं कुपितं होतीति अधिप्पायो"ति वुत्तं । 


वजिरबुद्धिटीकायं (वजिर० टी० महावग्ग २६०) “यं भेसज्जञ्चेव अस्साति परतो 'तदुभयेन भिय्योसोमत्ताय किसा 
होन्तीतिआदिना विरोधदस्सनतो निदानानपेक्खं यथालाभवसेन वृत्तन्ति वेदितब्बं। यथानिदानं कस्मा न वुत्तन्ति चे? 
तदञ्ञापेक्खाधिप्पायतो । सब्बबुद्धकालेपि हि सप्पिआदीनं सत्ताहकालिकभावापेक्खोति | तथा वचनेन भगवतो अधिप्पायो। तेनेव 
“आहारत्थञ्च फरेय्य, न च ओळारिको आहारो पञ्जायेय्या'ति वुत्तं। तथा हि काले पटिग्गहेत्वा काले परिभुञ्जितुन्ति एत्थ च 
कालपरिच्छेदो न कतो, कुतोयेव पन लब्भा तदञ्ञापेक्खाधिप्पायो भगवता मूलभेसज्जादीनि तानि पटिग्गहेत्वा यावजीवन्ति 
कालपरिच्छेदो । यं पन 'अनुजानामि, भिक्खवे, तानि भेसज्जानि काले पटिग्गहेत्वा काले परिभुञ्जितुःन्ति (महाव० २६०) वचनं, तं 
"सन्निधिं कत्वा अपरापरस्मिं दिवसे काले एव परिभुञ्जितुं अनुजानामी'ति अधिप्पायतो वुत्तन्ति वेदितब्बं। अञ्ञथा अतिसयत्ता भगवतो 
'यं भेसज्जञ्चेव अस्सातिआदिवितक्कुप्पादो न सम्भवति। पणीतभोजनानुमतिया पसिद्धत्ता आबाधानुरूपसप्पायापेक्खाय वुत्तानीति चे? 

तञ्च न, 'भिय्योसोमत्ताया'ति किसादिभावापत्तिदस्सनतो। यथा उच्छुरसं उपादाय फाणितन्ति वुत्तं, तथा नवनीतं उपादाय सप्पीति 
वत्तब्बतो नवनीतं विसुं न वत्तब्बन्ति चे? न विसेसदस्सनाधिप्पायतो। यथा फाणितग्गहणेन सिद्धेपि परतो उच्छुरसो विसुं अनुञ्जातो 
उच्छुसामञ्ञतो गुळोदकट्टाने ठपनाधिप्पायतो, तथा नवनीते विसेसविधिदस्सनाधिप्पायतो नवनीतं विसुं अनुञ्जातन्ति वेदितब्बं । 
विसेसविधि पनस्स भेसज्जसिकखापदट्कथावसेन (पारा० अट्टु० २.६१९-६२१) वेदितब्बो । वृत्तञ्हि तत्थ 'पचित्वा सप्पिं कत्वा 
परिभुञ्जितुकामेन अधोतम्पि पचितुं वट्टती'ति। तत्थ सप्पि पक्काव होति, नापक्का, तथा फाणितम्पि। नवनीतं अपक्कमेवा”तिआदि। 


दुतियभेसज्जकथा 


दुतियभेसज्जकथायं “अनुजानामि, भिक्खवे, तानि पञ्च भेसज्जानि पटिग्गहेत्वा कालेपि विकालेपि परिभुञ्जितु" न्ति (महाव० 
२६१) वचनतो “तानि पञ्च भेसज्जानि काले पटिग्गहेत्वा काले परिभुञ्जन्तानं तेसं भिकखूनं यानिपि तानि पाकतिकानि लूखानि 
भोजनानि, तानि नच्छादेन्ति, पगेव सेनेसितानि। ते तेन चेव सारदिकेन आबाधेन फुट्टा इमिना च भत्ताच्छादकेन तदुभयेन भिय्योसोमत्ताय 
किसा होन्ती”ति इमस्मिं वत्थुस्मि कालेपि विकालेपीति अनुञ्ञातत्ता विकालेपि परिभुञ्जितुं वट्टुति । तत्थ “नच्छादेन्तीति न जीरन्ति, न 
वातरोगं पटिप्पस्सम्भेतुं सक्कोन्ति । सेनेसितानीति सिनिद्धानि। भत्ताच्छादकेनाति भत्तं अरोचिकेना”ति अट्ठकथायं (महाव अद्डु० 
२६१) वृत्तं, टीकासु (सारत्थ० टी० महावग्ग ३.२६१; वि० वि० टी० महावग्ग २.२६१-२६२) पन “नच्छादेन्तीति रुचि न उप्पादेन्ती”ति 
एत्तकमेव वुत्तं, महाविभङ्गे (पारा० ६२२) पन “यानि खो पन तानि गिलानानं भिक्खूनं पटिसायनीयानि भेसज्जानि। सेय्यथिदं - सप्पि 
नवनीतं तेलं मधु फाणितं, तानि पटिग्गहेत्वा सत्ताहपरमं सन्निधिकारकं परिभुञ्जितब्बानि, तं अतिक्कामयतो निस्सग्गियं पाचित्तिय”न्ति 
वचनतो इमेसं पञ्चभेसज्जानं सत्ताहकालिकभावो वेदितब्बो, इथ पन अङ्टुप्पत्तिवसेन वृत्तोति । 


वसाभेसज्जकथा 


वसाभेसज्जकथायं “अनुजानामि, भिक्खवे, वसानि भेसज्जानि अच्छवसं मच्छवसं सुसुकावसं सूकरवसं गद्रभवसं काले 
पटिग्गहितं काले निप्पक्कं काले संसई तेलपरिभोगेन परिभुञ्जितुं। विकाले चे, भिक्खवे, पटिग्गहितं विकाले निप्पक्कं विकाले संसइं, 
तञ्चे परिभुञ्जेय्य, आपत्ति तिण्णं दुक्कटानं। काले चे, भिक्खवे, पटिग्गहितं विकाले निप्पक्कं विकाले संसट्टु, तञ्चे परिभुञ्जेय्य, आपत्ति 
विन्नं दुक्कटानं। काले चे, भिक्खवे, पटिग्गहितं काले निप्पक्कं विकाले संसइं, तञ्चे परिभुञ्जेय्य, आपत्ति दुक्कटस्स। काले चे, 
भिक्खवे, पटिगाहितं काले निप्पक्कं काले संसट्टु, तञ्चे परिभुञ्जेय्य, अनापत्ती”ति (महाव० २६२)। तत्थ “काले पटिग्गहितन्तिआदीसु 
मज्झन्हिके अवीतिवत्ते पटिग्गहेत्वा पचित्वा परिस्सावेत्वा चाति अत्थो। तेलपरिभोगेन परिभुञ्जितुन्ति सत्ताहकालिकतेलपरिभोगेन 
परिभुञ्जितु "न्ति अट्ठकथायं (महाव० अट्ट० २६२) वुत्तं, टीकासु (सारत्थ° टी० महावग्ग ३.२६२; वि० वि० टी० महावग्ग २.२६१-२६२) 
पन ““सुसुकाति समुद्दे भवा एका मच्छजाति, कुम्भिलातिपि वदन्ति । संसट्ठन्ति परिस्सावितं। तेलपरिभोगेनाति सत्ताहकालिकपरिभोगं 
सन्धाय वुत्त” न्ति वुत्तं। अयमेत्थ सङ्केपो, वित्थारो पन हेड्ठा चतुकालिककथायं बुत्तोयेव। 


मूलभेसज्जकथा 


मूलभेसज्जकथायं अनुजानामि, भिकखवे, मूलानि भेसज्जानि, हलिद्दिं सिङ्गिवेरं वचं वचत्तं अतिविसं कटुकरोहिणिं उसीरं 
भद्दमुत्तकं, यानि वा पनञ्जानिपि अत्थि मूलानि भेसज्जानि नेव खादनीये खादनीयत्थं फरन्ति, न भोजनीये भोजनीयत्थं फरन्ति, तानि 
पटिग्गहेत्वा यावजीवं परिहरितुं, सति पच्चये परिभुञ्जितुं। असति पच्चये परिभुञ्जन्तस्स आपत्ति दुक्कटस्सा"ति। तत्थ वचत्तन्ति 
सेतवचं। सेसं हेड्ठा वुत्तमेव। 


पिट्टुभेसज्जकथा 


पिट्ठभेसज्जकथायं “अनुजानामि, भिक्खवे, निसदं निसदपोतक "न्ति (महाव० २६३) वचनतो पिसितेहि चुण्णकतेहि मूलभेसज्जेहि 
अत्थे सति निसदञ्च निसदपोतकञ्च परिहरितुं वटति । तत्थ निसदं निसदपोतकन्ति पिसनसिला च पिसनपोतो च। निसदन्ति पिसन्ति 
चुण्णविचुण्णं करोन्ति मूलभेसज्जादयो एत्थाति निसदं, पिसनसिला। निसदन्ति पिसन्ति चुण्णविचुण्णं करोन्ति मूलभेसज्जादयो एतेनाति 

निसदं, पोसेतब्बोति पोतो, दारको। खुद्दकप्पमाणताय पोतो वियाति पोतो, निसदञ्च तं पोतो चाति निसदपोतो, तं निसदपोतकं । 
निपुब्बसद चुण्णकरणेति धातु। 


कसावभेसज्जकथा 


कसावभेसज्जकथायं “अनुजानामि, भिक्खवे, कसावानि भेसज्जानि निम्बकसावं कुटजकसावं पटोलकसावं फग्गवकसावं 
नत्तमालकसावं, यानि वा पनञ्जानिपि अत्थि कसावानि भेसज्जानि नेव खादनीये खादनीयत्थं फरन्ति, न भोजनीये भोजनीयत्थं फरन्ति, 
तानि पटिग्गहेत्वा यावजीवं परिहरितुं, सति पच्चये परिभुञ्जितुं, असति पच्चये परिभुञ्जन्तस्स आपत्ति दुक्कटस्सा”ति (महाव० २६३) 
वचनतो तानिपि कसावभेसज्जानि पटिग्गहेत्वा यावजीवं परिहरितुं सति पच्चये परिभृञ्जितुं वट्टति | तत्थ फग्गवन्ति लताजाति। 
नत्तमालन्ति करञ्जं। “कसावेहीति तचादीनि उदके तापेत्वा गहितऊसरेही"ति विमतिविनोदनियं (वि० वि० टी० महावग्ग २.२६३) वुत्तं । 


पण्णभेसज्जकथा 


पण्णभेसज्जकथायं “अनुजानामि, भिक्खवे, पण्णानि भेसज्जानि निम्बपण्णं कुटजपण्णं पटोलपण्णं नत्तमालपण्णं फग्गबपण्णं 
सुलसिपण्णं कप्पासपण्णं, यानि वा पनञ्ञजानिपि अत्थि पण्णानि भेसज्जानि नेव खादनीये खादनीयत्थं फरन्ति, न भोजनीये भोजनीयत्थं 
फरन्ति, तानि पटिग्गहेत्वा यावजीवं परिहरितुं, सति पच्चये परिभुञ्जितुं, असति पच्चये परिभुञ्जन्तस्स आपत्ति दुक्कटस्सा ति (महाव० 
२६३) वचनतो खादनीयभोजनीयत्थं अफरन्तानि तानिपि पण्णानि पटिग्गहेत्वा यावजीवं परिहरितुं, सति पच्चये परिभुञ्जितुं वट्टति। 
अच्छवसन्तिआदीसु निस्सग्गियवण्णनायं (पारा० अट्टः २.६२३) वृत्तनयेनेव अत्थो वेदितब्बो। मूलभेसज्जादिविनिच्छयोपि 
खुहकवण्णनायं वुत्तोयेव, तस्मा इध यं यं पुब्बे अवृत्तं, तं तदेव वण्णयिस्साम । 


फलभेसज्जकथा 


फलभेसज्जकथायं “अनुजानामि, भिक्खवे, फलानि भेसज्जानि बिळङ्गं पिप्पलि मरिचं हरीतकं विभीतकं आमलकं गोइफलं, यानि 
वा पनञ्ञानिपि अत्थि फलानि भेसज्जानि नेव खादनीये खादनीयत्थं फरन्ति, न भोजनीये भोजनीयत्थं फरन्ति, तानि पटिग्गहेत्वा यावजीवं 
परिहरितुं, सति पच्चये परिभुञ्जितुं, असति पच्चये परिभुञ्जन्तस्स आपत्ति दुक्कटस्सा"ति (महाव० २६३) वचनतो खादनीयभोजनीयत्थं 
अफरन्तानि तानि फलानि पटिग्गहेत्वा यावजीवं परिहरितुं, सति पच्चये परिभुञ्जितुम्पि वट्टति। 


जतुभेसज्जकथा 


जतुभेसज्जकथायं “अनुजानामि, भिक्खवे, जतूनि भेसज्जानि हिङ्गु हिङ्गजतुं हिङ्गसिपाटिकं तकं तकपत्ति तकपण्णिं सज्जुलसं, 
यानि वा पनञ्ञानिपि अत्थि जतूनि भेसज्जानि नेव खादनीये खादनीयत्थं फरन्ति, न भोजनीये भोजनीयत्थं फरन्ति, तानि पटिग्गहेत्वा 
यावजीवं परिहरितुं, सति पच्चये परिभुञ्जितुं, असति पच्चये परिभुञ्जन्तस्स आपत्ति दुक्कटस्सा”ति (महाव० २६३) वचनतो तानि जतूनि 
भेसज्जानि पटिग्गहेत्वा यावजीवं परिहरितुं, सति पच्चये परिभुञ्जितुं वट्टति । तत्थ हिङ्गुहिङ्गुजतुहिङ्गसिपाटिका हिङ्गजातियोयेव। 
तकतकपत्तितकपण्णयो लाखाजातियो । 


बजिरबुद्धिटीकायं (वजिर० टी० महावग्ग २६३) पन “हिङ्खजतु नाम हिङ्गृरुक्खस्स दण्डपल्लवपवाळपाकनिप्फन्ना। 
हिङ्गसिपाटिका नाम तस्स मूलसाखपाकनिप्फन्ना। तकं नाम तस्स रुक्खस्स तचपाकोदकं । तकपत्तीति तस्स पत्तपाकोदकं । 
तकपण्णीति तस्स फलपाकोदकं । अथ वा “तक नाम लाखा। तकपत्तीति कित्तिमलोहसाखा। तकपण्णीति पक्कलाखा'ति लिखितं। 
सति पच्चयेति एत्थ सतिपच्चयता गिलानागिलानवसेन द्विधा वेदितब्बा। विकालभोजनसिक्खापदस्स हि अनापत्तिवारे यामकालिकादीनं 
तिण्णम्पि अविसेसेन सतिपच्चयता वृत्ता। इमस्मिं खन्धके 'अनुजानामि, भिक्खवे, गिलानस्स गुळं अगिलानस्स गुळोदकं । अनुजानामि, 
भिक्खवे, गिलानस्स लोणसोवीरकं, अगिलानस्स उदकसम्भिन्न'न्ति (महाव० २७३) वुत्तं, तस्मा सिद्धं -सतिपच्चयता 
गिलानागिलानवसेन दुविधा'ति, अञ्जथा असति पच्चये गुळोदकादि आपज्जति, ततो च पाळिविरोधो। आहारत्थन्ति आहारपयोजनं, 

आहारकिच्चयापनन्ति अत्थोति च। तेलपरिभोगेनाति सत्ताहकालिकपरिभोगेन। पिट्ठेहीति पिसिततेलेहि । कोट्टफलन्ति 
कोडइरुक्खस्स फलं, मदनफलं वाति च लिखित" न्ति वुत्तं । 


लोणभेसज्जकथा 


लोणभेसज्जकथायं “अनुजानामि, भिक्खवे, लोणानि भेसज्जानि सामुद्दिकं काळलोणं सिन्धवं उब्भिदं बिलं, यानि वा पनञ्ञानिपि 
अत्थि लोणानि भेसज्जानि नेव खादनीये खादनीयत्थं फरन्ति, न भोजनीये भोजनीयत्थं फरन्ति, तानि पटिग्गहेत्वा यावजीवं परिहरितुं, सति 
पच्चये परिभुञ्जितुं, असति पच्चये परिभुञ्जन्तस्स आपत्ति दुक्कटस्सा”ति (महाव० २६३) वचनतो तानि लोणानि पटिग्गहेत्वा यावजीवं 
परिहरितुं, सति पच्चये परिभुञ्जितुं वट्टति | तत्थ सामुद्दन्ति समुद्दतीरे वालुकं विय सन्तिट्ठति। काळलोणन्ति पकतिलोणं । सिन्धवन्ति 
सेतवण्णं पब्बते उट्हति | उन्भिदन्ति भूमितो अङ्कुरं विय उद्टुहति। बिलन्ति दब्बसम्भारेहि सद्धि चितं, तं रत्तवण्णं। सारत्थदीपनियं 
(सारत्थ० टी० महावग्ग ३.२६३) पन “उब्भिदं नाम ऊसरपंसुमय' न्ति वुत्तं । विमतिविनोदनियं (वि० वि० टी० महावग्ग २.२६३) पन 
“उन्भिदन्ति ऊसरपंसुमयं लोणं । बिलन्ति लोणविसेसो'ति वुत्तं। वजिरबुद्धिटीकायम्पि तथेव वुत्तं । 


चुण्णकथा 


चुण्णकथायं “अनुजानामि, भिक्खवे, यस्स कण्डु वा पीळका वा अस्सावो वा थुल्लकच्छु वा आबाधो कायो वा दुग्गन्धो चुण्णानि 
भेसज्जानि, अगिलानस्स छकणं मत्तिकं रजननिप्पक्कं | अनुजानामि, भिक्खवे, उदुक्खलं मुसल "न्ति (महाव० २६४) । “कायो वा 
दुग्गन्धोति कस्सचि अस्सादीनं विय कायगन्धो होति, तस्सपि सिरीसकोसुम्बादिचुण्णानि वा गन्धचुण्णानि वा सब्बानि वडन्ति। 
छकणन्ति गोमयं । रजननिप्पक्कन्ति रजनकसटं, पाकतिकचुण्णम्पि कोट्देत्वा उदकेन तेमेत्वा न्हायितुं वट्टति, एतम्पि 
रजननिप्पक्कसङ्कमेव गच्छतीति अइ॒कथायं (महाव० अट्टः २६४) वुत्तं। सारत्थदीपनियं (सारत्थ° टी० महावग्ग ३.२६४) पन 
““छकणन्ति गोमयं। पाकतिकचुण्णं नाम अपक्ककसावचुण्णं । तेन ठपेत्वा गन्धचुण्णं सब्बं वट्टतीति वदन्तीति वुत्तं । 
विमतिविनोदनियम्पि (वि० वि० टी० महावग्ग २.२६४-२६५) “छकणन्ति गोमयं । पाकतिकचुण्णन्ति अपक्ककसावचुण्णं, गन्धचुण्णं 
पन न वट्टती”ति वुत्तं। वजिरबुद्धिटीकायम्पि (वजिर० टी० महावग्ग २६४) “छकणन्ति गोमयं | पाकतिकचुण्णं नाम 
अपक्ककसावचुण्णं । तेन ठपेत्वा गन्धचुण्णं सब्बं वट्टतीति वदन्तीति वृत्तं। “अनुजानामि, भिक्खवे, चुण्णचालिनिन्ति (महाव० 
२६४) वचनतो गिलानानं भिक्खूनं चुण्णेहि भेसज्जेहि चालितेहि अत्थे सति चुण्णचालिनी वट्टति। “अनुजानामि, भिक्खवे, 
दुस्सचालिनि''न्ति (महाव० २६४) वचनतो सण्हेहि चुण्णेहि अत्थे सति दुस्सचालिनी वट्टति। “चुण्णचालिनिन्ति उदुक्खले 
कोड्टितचुण्णपरिस्सावनि "न्ति विमतिविनोदनियं (वि० वि० टी० महावग्ग २.२६४-२६५) वृत्तं । वजिरबुद्धिटीकायम्पि (वजिर० टी० 
महावग्ग २६४) “चालितेहीति परिस्सावितेही' ति वुत्तं 


अमनुस्सिकाबाधकथा 


अमनुस्सिकाबाधकथायं “ अनुजानामि, भिक्खवे, अमनुस्सिकाबाधे आमकमंसं आमकमंसलोहित''न्ति (महाव० २६४) वचनतो 
यस्स भिक्खुनो आमकमंसं खादितस्स आमकलोहितं पिवितस्स सो अमनुस्साबाधो पटिप्पस्सम्भति, तस्स अनापत्ति। तत्थ 
आमकमंसञ्च खादि, आमकलोहितञ्च पिवीति न तं भिक्खु खादि, न पिवि, अमनुस्सो खादित्वा च पिवित्वा च पक्कन्तो । तेन वुत्तं 
“तस्स सो अमनुस्सिकाबाधो पटिप्पस्सम्भी”ति। 


अञ्जनकथा 


अञ्जनकथायं “अनुजानामि, भिकखवे, अञ्जनं काळञ्जनं रसञ्जनं सोतञ्जनं गेरुकं कपल्ल न्ति (महाव० २६५) वचनतो 
भिक्खूनं चक्खुरोगे सति अञ्जनादीनि वडन्ति। तत्थ “ अञ्जनन्ति सब्बसङ्गाहिकवचनमेतं | काळञ्जनन्ति एका अञ्जनजाति। 
रसञ्जनन्ति नानासम्भारेहि कतं । सोतञ्जनन्ति नदीसोतादीसु उप्पज्जनकअञ्जनं। गेरुको नाम सुवण्णगेरुको। कपल्लन्ति दीपसिखतो 
गहितमसी"ति अट्टकथायं (महाव० अट्टः २६४) वृत्तं। सारत्थदीपनियं (सारत्थ० टी० महावग्ग ३.२६५) “सुवण्णगेरुकोति 

सुवण्णतुत्थादी"ति वुत्तं। विमतिविनोदनियम्मि (वि० वि० टी० महावग्ग २.२६४-२६५) तथेव वृत्तं । “अनुजानामि, भिक्खवे, चन्दनं 
तगरं काळानुसारियं तालीसं भद्दमुत्तक न्ति (महाव० २६५) वचनतो अञ्जनूपपिसनेहि अत्थे सति इमानि चन्दनादीनि वट्टन्ति। तत्थ 
““चन्दनन्ति लोहितचन्दनादिकं यं किञ्चि चन्दनं | तगरादीनि पाकटानि। अञ्ञानिपि नीलुप्पलादीनि वट्टन्तियेव । अञ्जनूपपिसनेहीति 
अञ्जनेहि सद्भि एकतो पिसितब्बेहि । न हि किञ्चि अञ्जनूपपिसनं न वट्टती”ति अड्टकथायं (महाव० अट्ट? २६४) टीकायं (सारत्थ० टी० 
महावग्ग ३.२६५) पन “अज्जनूपपिसनन्ति अञ्जनत्थाय उपपिसितब्बं यं किञ्चि चुण्णजाती' ति वुत्तं। विमतिविनोदनियं (वि० वि० टी० 
महावग्ग २.२६४-२६५) पन “पाळियं अञ्जनूपपिसनन्ति अञ्जने उपनेतुं पिसितब्बभेसज्ज' न्ति वृत्तं। 


“अनुजानामि, भिक्खवे, अञ्जनि"न्ति (महाव० २६५) वचनतो अञ्जनठपनङ्ठानं वट्टति । “न, भिक्खवे, उच्चावचा अञ्जनी 
धारेतब्बा, यो धारेय्य, आपत्ति दुक्कटस्स। अनुजानामि, भिक्खवे, अट्टिमयं दन्तमयं विसाणमयं नळमयं वेळुमयं कट्टमयं जतुमयं लोहमयं 
सङ्घनाभिमय”न्ति (महाव० २६५) वचनतो एतानि कप्पियानि । तत्थ अट्विमयन्ति मनुस्सड्टिं उपेत्वा अवसेसअट्टिमयं | दन्तमयन्ति 
हत्थिदन्तादिसब्बदन्तमयं। विसाणमयेपि अकप्पियं नाम नत्थि। नळमयादयो एकन्तकप्पियायेव। 


“अनुजानामि, भिक्खवे, अपिधान" न्ति (महाव० २६५) वचनतो अञ्जनीअपिधानम्पि वट्टति। “अनुजानामि, भिक्खवे, सुत्तकेन 
बन्धित्वा अञ्जनिया बन्धितु न्ति (महाव० २६५) वचनतो अपिधानं सुत्तकेन बन्धित्वा अञ्जनिया बन्धितब्बं । “अनुजानामि, भिक्खवे, 
सृत्तकेन सिब्बेतु''न्ति (महाव० २६५) वचनतो अपतनत्थाय अञ्जनीसुत्तकेन सिन्बेतुं वट्टति | “अनुजानामि, भिक्खवे, 
अञ्जनिसलाक न्ति (महाव० २६५) वचनतो अञ्जनिसलाकम्पि वट्टति। “न, भिक्खवे, उच्चावचा अञ्जनिसलाका धारेतब्बा, यो 
धारेय्य, आपत्ति दुक्कटस्स। अनुजानामि, भिक्खवे, अट्टिमयं..पे०... सङ्घनाभिमय'न्ति (महाव० २६५) वचनतो एतायेव अञ्जनिसलाका 
वट्टन्ति। “अनुजानामि, भिक्खवे, सलाकट्टानिय "न्ति (महाव० २६५) वचनतो अञ्जनिसलाकट्ठानियम्पि वटति । तत्थ सलाकट्रानियन्ति 
यत्थ सलाकं ओदहन्ति, तं सुसिरदण्डकं वा थविकं वा अनुजानामीति अत्थो। “अनुजानामि, भिक्खवे, अञ्जनित्थविक न्ति (महाव० 
२६५) वचनतो थविकम्पि वट्टति। “अनुजानामि, भिक्खवे, अंसबद्धकं बन्धनसुत्तक ˆ न्ति (महाव० २६५) वचनतो अञ्जनित्थविकाय 
अंसे लग्गनत्थाय अंसबद्भकम्पि बन्धनसुत्तकम्पि वट्टति। 


नत्थुकथा 


नत्थुकथायं “अनुजानामि, भिक्खवे, मुद्धनि तेलक न्ति (महाव० २६६) वचनतो सीसाभितापस्स भिक्खुनो मुद्धनि तेलं वट्टति। 
“अनुजानामि, भिक्खवे, नत्थुकम्म”न्ति (महाव० २६६) वचनतो नक्खमनीये सति नत्थुकम्मं वट्टति। अनुजानामि, भिकखवे, 
नत्थुकरणि"'न्ति (महाव० २६६) वचनतो नत्थुया अगळनत्थं नत्थुकरणी वट्टति। “न, भिक्खवे, उच्चावचा नत्थुकरणी धारेतब्बा, यो 
धारेय्य, आपत्ति दुक्कटस्स। अनुजानामि, भिक्खवे, अट्टिमयं...पे०... सङ्घनाभिमय''न्ति (महाव० २६६) वचनतो एतायेव नत्थुकरणियो 
वट्टन्ति। “अनुजानामि, भिक्खवे, यमकनत्थुकरणि"'न्ति (महाव० २६६) वचनतो नत्थु विसमं आसिञ्चयन्ति चे, यमकनत्थुकरणि 
धारेतब्बं । तत्थ यमकनत्थुकरणिन्ति समसो ताहि द्वीहि पनाळिकाहि एकं नत्थुकरणि । 


धूमनेत्तकथा 


धूमनेत्तकथायं “अनुजानामि, भिक्खवे, धूमं पातु" न्ति (महाव० २६६) वचनतो यमकनत्थुकरणिया नक्खमनीये सति धूमं पातुं 
वट्टति। “अनुजानामि, भिक्खवे, धूमनेत्त'न्ति (महाव० २६६) वचनतो तमेव वड्िं आलिम्बेत्वा पिवनपच्चया कण्ठे दहन्तेन धूमनेत्तधूमो 
पिवितब्बो। “न, भिक्खवे, उच्चावचानि धूमनेत्तानि धारेतब्बानि, यो धारेय्य, आपत्ति दुक्कटस्स। अनुजानामि, भिक्खवे, अट्टिमयं...पे०... 
सङ्कनाभिमय न्ति (महाव० २६६) वचनतो एतानि एव धूमनेत्तानि धारेतब्बानि । “अनुजानामि, भिक्खवे, अपिधान''न्ति (महाव० २६६) 
वचनतो पाणकादिअप्पविसनत्थं धूमनेत्तत्थविकम्पि वट्टति। अनुजानामि, भिकखवे, यमकत्थविक "न्ति (महाव० २६६) वचनतो एकतो 
घंसियमाने सति यमकत्थविकं वट्टति। “अनुजानामि, भिक्खवे, अंसबद्धकं बन्धनसुत्तक "न्ति (महाव० २६६) वचनतो धूमनेत्तत्थविकस्स 
अंसबद्धबन्धनसुत्तं वटति । 


तेलपाककथा 

तेलपाककथायं “अनुजानामि, भिक्खवे, तेलपाक "न्ति (महाव० २६७) वचनतो वाताबाधे सति तेलपाको वट्टति। तत्थ 
अनुजानामि, भिक्खवे, तेलपाकन्ति यं किञ्चि भेसज्जपक्खित्तं सब्बं अनुञ्जातमेव होति। “न, भिक्खवे, अतिपक्खित्तमज्जं तेलं 
पातब्बं, यो पिवेय्य, यथाधम्मो कारेतब्बो। अनुजानामि, भिक्खवे, यस्मिं तेलपाके मज्जस्स न वण्णो न गन्धो न रसो पञ्ञायति, एवरूपं 
मज्जपक्खित्तं तेलं पातु''न्ति (महाव० २६७) वचनतो यस्मिं तेलपाके पक्खित्तस्स मज्जस्स वण्णो वा गन्धो वा रसो वा न पञ्ञायति, 
तादिसं तेलं पिवितब्बं । तत्थ अतिपक्खित्तमज्जानीति अतिविय खित्तमज्जानि, बहुं मज्जं पक्खिपित्वा योजितानीति अत्थो। 
“अनुजानामि, भिक्खवे, अब्भञ्जनं अधिद्ठातु'न्ति (महाव० २६७) वचनतो अतिपक्खित्तमज्जत्ता अपिवितब्बे तेले सति अब्भञ्जनं 
अधिट्ठातुं बट्ठति। “अनुजानामि, भिक्खवे, तीणि तुम्बानि लोहतुम्बं कट्ठतुम्बं फलतुम्ब''न्ति (महाव० २६७) वचनतो तेलपक्कभाजनानि 
इमानि तीणि तुम्बानि वट्टन्ति। 


सेदकम्मकथा 


सेदकम्मकथायं “अनुजानामि, भिक्खवे, सेदकम्म”न्ति (महाव० २६७) वचनतो अङ्गवाते सति सेदकम्मं कातुं वट्टति। तत्थ 
अङ्गवातोति हत्थपादे वातो । नक्खमनीयो होति, “अनुजानामि, भिक्खवे, सम्भारसेदन्ति (महाव० २६७) वचनतो सेदकम्मेन 
नक्खमनीये सति सम्भारसेदं कातुं वटति । तत्थ सम्भारसेदन्ति नानाविधपण्णसम्भारसेदं । नकखमनीयो होति, “अनुजानामि, भिक्खवे, 
महासेद'न्ति (महाव० २६७) वचनतो सम्भारसेदनक्खमनीये सति महासेदं कातुं वट्टुति | तत्थ महासेदन्ति महन्तं सेदं, पोरिसप्पमाणं 
आवाटं अङ्गारानं पूरेत्वा पंसुवालिकादीहि पिदहित्वा तत्थ नानाविधानि वातहरणपण्णानि सन्थरित्वा तेलमक्खितेन गत्तेन तत्थ 
निपज्जित्वा सम्परिवत्तन्तेन सरीरं सेदेतुं अनुजानामीति अत्थो। नक्खमनीयो होति, “अनुजानामि, भिक्खवे, भङ्गोदक "न्ति (महाव० 
२६७) वचनतो महासेदेन नकखमनीये सति भङ्गोदकं कातुं वट्टति । तत्थ भङ्गोदकन्ति नानापण्णभङ्गकुथितं उदकं, तेहि पण्णेहि च उदकेन 
च सिञ्चित्वा सिञ्चित्वा सेदेतब्बो । नक्खमनीयो होति, “अनुजानामि, भिक्खवे, उदककोडुक "न्ति (महाव० २६७) वचनतो भङ्गोदकेन 
नक्खमनीये सति उदककोइुकं कातुं वट्टति। तत्थ उदककोइुकन्ति उदककोः्ठे चाटि वा दोणि वा उण्होदकस्स पूरेत्वा तत्थ पविसित्वा 
सेदकम्मकरणं अनुजानामीति अत्थो। 


लोहितमोचनकथा 


लोहितमोचनकथायं “अनुजानामि, भिक्खवे, लोहितं मोचेतु''न्ति (महाव० २६७) वचनतो पब्बवाते सति लोहितं मोचेतुं वटुति। 
तत्थ पब्बवातो होतीति पब्बे पब्बे वातो विज्झति। लोहितं मोचेतुन्ति सत्थकेन लोहितं मोचेतुं। नक्खमनीयो होति, अनुजानामि, 
भिक्खवे, लोहितं मोचेत्वा विसाणेन गाहेतुन्ति (महाव० २६७)। 


पादव्भञ्जनकथा 


पादब्भञ्जनकथायं “अनुजानामि, भिक्खवे, पादब्भञ्जन "न्ति (महाव° २६७) वचनतो पादेसु फलितेसु पादब्भञ्जनं पचितब्बं । 
नक्खमनीयो होति, “अनुजानामि, भिक्खवे, पज्जं अभिसङ्करितु''न्ति (महाव० २६७) वचनतो पादब्भञ्जनतेलेन नक्खमनीये सति पज्जं 
अभिसङ्करितब्बं । तत्थ पज्जं अभिसङ्करितुन्ति येन फलितपादा पाकतिका होन्ति, तं नाळिकेरादीसु नानाभेसज्जानि पक्खिपित्वा पज्जं 
अभिसङ्करितुं, पादानं सप्पायभेसज्जं पचितुन्ति अत्थो। 


गण्डाबाधकथा 


गण्डाबाधकथायं अनुजानामि, भिक्खवे, सत्थकम्म"'न्ति (महाव० २६७) वचनतो गण्डाबाधे सति सत्थकम्मं कातब्बं। 
“अनुजानामि, भिक्खवे, कसावोदक न्ति (महाव० २६७) वचनतो कसावोदकेन अत्थे सति कसावोदकं दातब्बं। “अनुजानामि, 
भिक्खवे, तिलकक्क”न्ति (महाव० २६७) वचनतो तिलकक्केन अत्थे सति तिलकक्कं दातब्बं। तिलकक्केन अत्थोति पिड्ठेहि तिलेहि 
अत्थो। “अनुजानामि भिक्खवे कबळिक "न्ति (महाव २६७) वचनतो कबळिकाय अत्थे सति कबळिका दातब्बा। तत्थ कबळिकन्ति 
वणमुखे सत्तुपिण्डं पक्खिपितुं । “अनुजानामि, भिकखवे, वणबन्धनचोळ न्ति (महाव० २६७) वचनतो वणबन्धनचोळेन अत्थे सति 

वणबन्धनचोळं दातब्बं। “अनुजानामि, भिकखवे, सासपकुड्रेन फोसितु''न्ति (महाव० २६७) वचनतो सचे वणो कुण्डवती, 
सासपकुट्रेन फोसितब्बं । तत्थ सासपकुट्रेनाति सासपपिट्टेन। 


“अनुजानामि, भिक्खवे, धूमं कातु''न्ति (महाव० २६७) वचनतो यदि वणो किलिज्जित्थ, धूमं कातुं बुति । “अनुजानामि, 
भिक्खवे, लोणसक्खरिकाय छिन्दितु''न्ति (महाव० २६७) वचनतो यदि वड्मंसं बुद्ठाति, छिन्दितब्बं । तत्थ वड्डमंसन्ति अधिकमंसं आणी 
विय उट्टहति। लोणसक्खरिकाय छिन्दितुन्ति खारेन छिन्दितुं । “अनुजानामि, भिक्खवे, वणतेल''न्ति (महाव° २६७) वचनतो यदि वणो 
न रुहति, बणरुहनतेलं पचितब्बं । “अनुजानामि, भिक्खवे, विकासिकं सब्बं वणपटिकम्म "न्ति (महाव० २६७) वचनतो यदि तेलं गळति, 
विकासिकं दातब्बं, सब्बं वणपटिकम्मं कातब्बं । तत्थ विकासिकन्ति तेलरुन्धनपिलोतिकं | सब्बं वणपटिकम्मन्ति यं किञ्चि 
वणपटिकम्मं नाम अत्थि, सब्बं अनुजानामीति अत्थो। महाविकटकथा पुब्बे वृत्ताव। 


सामं गहेत्वाति इदं न केवलं सप्पदट्स्सेव, अञ्जस्मिम्पि दट्टुविसे सति सामं गहेत्वा परिभुञ्जितब्बं, अञ्जेसु पन कारणेसु 
पटिग्गहितमेब वट्टति। 


विसपीतकथा 


विसपीतकथायं अनुजानामि, भिकखवे, गृथं पायेतु न्ति (महाव० २६८) वचनतो पीतविसं भिकखुं गूथं पायेतुं बटटति । 
“अनुजानामि, भिक्खवे, यं करोन्तो पटिग्गण्हाति, स्वेव पटिग्गहो कतो, न पुन पटिग्गहेतब्बो ति (महाव० २६८) वचनतो तदेव वट्टति। 
अट्टकथायं (महाव० अट्टः २६८) पन न पुन पटिग्गहेतब्बोति सचे भूमिप्पत्तो, पटिग्गहापेतब्बो, अप्पत्त पन गहेतुं वट्टति। 


घरदिन्नकाबाधकथा 


घरदिन्नकाबाधकथायं “अनुजानामि, भिक्खवे, सीतालोळिं पायेतु"न्ति (महाव० २६९) वचनतो घरदिन्नकाबाधस्स भिकखुनो 
सीतालोळिं पायेतुं वट्टति। तत्थ घरदिन्नकाबाधोति वसीकरणपाणकसमुट्टितरोगो। टीकायं (सारत्थ० टी० महावग्ग ३.२६९) पन 
“'घरदिन्नकाबाधो नाम वसीकरणत्थाय घरणिया दिन्नभेसज्जसमुट्टितो आबाधो। तेनाह 'वसीकरणपाणकसमुड्टितरोगो'ति। घर-सद्दो 
चेत्थ अभेदेन घरणिया वत्तमानो अधिप्पेतो"ति वृत्तं। विमतिविनोदनियम्पि (वि० वि० टी० महावग्ग २.२६७-२६९) “घरदिन्नकाबाधो 
नाम घरणिया दिन्नवसीकरणभेसज्जसमुट्डितो आबाधो "ति वुत्तं। सीतालोळिन्ति नङ्गलेन कसन्तस्स फाले लग्गमत्तिकं उदकेन 
आलोळेत्वा पायेतुं अनुजानामीति अत्थो। 


दुहुगहणिककथा 


दुडुगहणिककथायं “अनुजानामि, भिकखवे, आमिसखारं पायेतु”न्ति (महाव० २६९) वचनतो दुडुगहणिकस्स भिक्खुनो आमिसखारं 
पायेतुं बट्टति। तत्थ दुडुगहणिकोति विपन्नगहणिको, किच्छेन उच्चारो निकखमतीति अत्थो। आमिसखारन्ति सुकखोदनं झापेत्वा ताय 
छारिकाय पग्घरितं खारोदकं । विमतिविनोदनियं (वि० वि० टी० महावग्ग २.२६७-२६९) पन “ताय छारिकाय पग्घरितं खारोदकन्ति 
परिस्सावने तं छारिकं पक्खिपित्वा उदके अभिसिञ्चिते ततो छारिकतो हेठ्टा पग्घरितं खारोदक "न्ति वृत्तं । 


पण्डुरोगाबाधकथा 


पण्डुरोगाबाधकथायं “अनुजानामि, भिक्खवे, मृत्तहरीतकं पायेतु''न्ति (महाव° २६९) वचनतो पण्डुरोगाबाधस्स भिक्खुनो 
मुत्तहरीतकं पायेतुं वट्टति। तत्थ मुत्तहरीतकन्ति गोमुत्तपरिभावितं हरीतकं । 


छविदोसाबाधकथा 


छविदोसाबाधकथायं “अनुजानामि, भिक्खवे, गन्धालेपं कातु''न्ति (महाव २६९) वचनतो छविदोसाबाधस्स भिक्खुनो गन्धालेपं 

कातुं वट्टति। 
अभिसन्नकायकथा 


अभिसन्नकायकथायं “अनुजानामि, भिक्खवे, विरेचनं पातु"”न्ति (महाव० २६९) वचनतो अभिसन्नकायस्स भिक्खुनो विरेचनं पातुं 
वट्टति। तत्थ अभिसन्नकायोति उस्सन्नदोसकायो। अच्छकञ्जिया अत्थो होति, “अनुजानामि, भिक्खवे, अच्छकञ्जिय "न्ति (महाव० 
२६९) वचनतो अच्छकञ्जियं पातुं वट्टुति । तत्थ अच्छकञ्जियन्ति तण्डुलोदकमण्डो। अकटयूसेन अत्थो होति, “अनुजानामि, भिक्खवे, 
अकटयूस'न्ति (महाव० २६९) वचनतो अकटयूसं पातुं वट्टति। तत्थ अकटयूसन्ति असिनिद्धो मुग्गपचितपानीयो। सारत्थदीपनियं 
(सारत्थ° टी० महावग्ग ३.२६९) पन विमतिविनोदनियञ्च (वि० वि० टी० महावग्ग २.२६७-२६९) “अकटयूसेनाति अनभिसङ्कतेन 
मुग्गयूसेना”ति वृत्तं। कटाकटेन अत्थो होति, “अनुजानामि, भिक्खवे, कटाकट'न्ति (महाव० २६९) वचनतो कटाकटं पायेतुं वटति । 
तत्थ कटाकटन्ति सोव धोतसिनिद्धो । सारत्थदीपनियं (सारत्थ० टी० महावग्ग ३.२६९) विमतिविनोदनियञ्च (वि० वि० टी० महावग्ग 
२.२६७-२६९) ““कटाकटेनाति मुग्गे पचित्वा अचालेत्वाव परिस्सावितेन मुग्गयूसेना" ति वुत्तं । पटिच्छादनीयेन अत्थो होति, 
“अनुजानामि, भिक्खवे, पटिच्छादनीय "न्ति (महाव० २६९) वचनतो पटिच्छादनीयं पातुं वटति । तत्थ पटिच्छादनीयेनाति मंसरसेन। 


लोणसोवीरककथा 


लोणसोवबीरककथायं “अनुजानामि, भिक्खवे, गिलानस्स लोणसोवीरकं, अगिलानस्स उदकसम्मिन्नं पानपरिभोगेन 
परिभुञ्जितु"न्ति (महाव० २७३) वचनतो गिलानेन भिक्खुना लोणसोवीरकं पातब्बं, अगिलानेन उदकसम्मिन्नं कत्वा परिभुञ्जितन्बं, 
तञ्च “पानपरिभोगेना”ति वचनतो विकालेपि वट्टति। 


तत्थ लोणसोवीरकं नाम सब्बरसाभिसङ्कतं एकं भेसज्जं, तं किर करोन्तो हरीतकामलकविभीतककसावे सब्बधञ्जानि 
सब्बअपरण्णानि सत्तन्नम्पि धञ्ञानं ओदनं कदलिफलादीनि सब्बफलानि वेत्तकेतकखज्जूरिकळीरादयो सब्बकळीरे मच्छमंसखण्डानि 
अनेकानि च मधुफाणितसिन्धवलोणतिकटुकादीनि भेसज्जानि पक्खिपित्वा कुम्भिमुखं लिम्पित्वा एकं द्वे तीणि संवच्छरानि ठपेन्ति, तं 
परिपच्चित्वा जम्बुरसवण्णं होति, वातकासकुट्टपण्डुभगण्डलादीनं सिनिद्धभोजनभृत्तानञ्च उत्तरपानं भत्तनीरणकभेसज्जं तादिसं नत्थि, तं 
पनेतं भिक्खूनं पच्छाभत्तम्पि वटति, गिलानानं पाकतिकमेव । अगिलानानं पन उदकसम्मभिन्नं पानपरिभोगेनाति । 


सारत्थदीपनियं (सारत्थ० टी० २.१९१-१९२) पन “पानपरिभोगेनाति वुत्तत्ता लोणसोवीरकं यामकालिक "न्ति वुत्तं । 
विमतिविनोदनियं (वि० वि० टी० १.१९२) पन “पानपरिभोगेन वट्टतीति सम्बन्धो । एवं पन वुत्तत्ता लोणसोवीरकं यामकालिकन्ति केचि 
वदन्ति, केचि पन 'गिलानानं पाकतिकमेव, अगिलानानं पन उदकसम्मिन्न'न्ति वृत्तत्ता गुळं विय सत्ताहकालिक न्ति वुत्तं । 
वजिरबुद्धिटीकायं (वजिर० टी० महावग्ग २६३) पन “अविसेसेन सतिपच्चयता वुत्ता। इमस्मिं खन्धके अनुजानामि, भिक्खवे, 
गिलानस्स गुळं, अगिलानस्स गुळोदकं, गिलानस्स लोणसोवीरकं, अगिलानस्स उदकसम्मभिन्न'न्ति (महाव० २८४) वुत्तं, तस्मा सिद्धं 
*सतिपच्चयता गिलानागिलानवसेन दुविधा'ति” वुत्तं। 


अन्तोवुत्थादिकथा 


अन्तोवुत्थादिकथायं “तेन खो पन समयेन भगवतो उदरवाताबाधो होति, अथ खो आयस्मा आनन्दो 'पुब्बेपि भगवतो 
उदरवाताबाधो तेकटुलयागुया फासु होती'ति सामं तिलम्पि तण्डुलम्पि मुग्गम्पि विञ्ञापेत्वा अन्तो वासेत्वा अन्तो सामं पचित्वा भगवतो 
उपनामेसि "पिवतु भगवा तेकटुलयागु'न्ति। जानन्तापि तथागता पृच्छन्ति, जानन्तापि न पुच्छन्ति, कालं विदित्वा पुच्छन्ति, कालं विदित्वा 
न पुच्छन्ति, अत्थसञ्हितं तथागता पुच्छन्ति, नो अनत्थसञ्हितं, अनत्थसञ्हिते सेतुघातो तथागतानं। द्वीहि आकारेहि बुद्धा भगवन्तो 
भिक्खू पटिपुच्छन्ति 'धम्मं वा देसेस्साम, सावकानं वा सिक्खापदं पञ्ञपेस्सामाःति। 


अथ खो भगवा आयस्मन्तं आनन्दं आमन्तेसि 'कुतायं, आनन्द, यागूति। अथ खो आयस्मा आनन्दो भगवतो एतमत्थं आरोचेसि। 

विगरहि बुद्धो भगवा अननुच्छविकं, आनन्द, अननुलोमिकं अप्पतिरूपं अस्समणकं अकप्पियं अकरणीयं, कथञ्हि नाम त्वं, 
आनन्द, एवरूपाय बाहुल्लाय चेतेस्ससि, यदपि, आनन्द, अन्तो वृत्थं, तदपि अकप्पियं । यदपि अन्तो पक्कं, तदपि अकप्पियं । यदपि 


भिक्खवे, अन्तो वुत्थं अन्तो पक्कं सामं पक्कं परिभुञ्जितब्बं, यो परिभुञ्जेय्य, आपत्ति दुक्कटस्स। अन्तो चे, भिक्खवे, वुत्थं अन्तो पक्कं 
सामं पक्कं, तञ्चे परिभुञ्जेय्य, आपत्ति तिण्णं दुक्कटानं । अन्तो चे, भिक्खवे, वुत्थं अन्तो पक्कं अञ्ञेहि पक्कं, तञ्चे परिभुञ्जेय्य, 
आपत्ति द्विन्नं दुक्कटानं । अन्तो चे, भिक्खवे, वृत्थं बहि पक्कं सामं पक्कं, तञ्चे परिभुञ्जेय्य, आपत्ति द्विन्नं दुक्कटानं । बहि चे, भिक्खवे, 
बुत्थं अन्तो पक्कं सामं पक्कं, तञ्चे परिभुञ्जेय्य, आपत्ति द्विन्नं दुक्कटानं। अन्तो चे, भिक्खवे, वृत्थं बहि पक्कं अञ्जेहि पक्कं, तञ्चे 
परिभुञ्जेय्य, आपत्ति दुक्कटस्स। बहि चे, भिक्खवे, वुत्थं अन्तो पक्कं अञ्जेहि पक्कं, तञ्चे परिभुञ्जेय्य, आपत्ति दुक्कटस्स। बहि चे, 
भिक्खवे, बुत्थं बहि पक्कं सामं पक्कं, तञ्चे परिभुञ्जेय्य, आपत्ति दुक्कटस्स। बहि चे, भिकखवे, वुत्थं बहि पक्कं अञ्जेहि पक्कं, तञ्चे 
परिभुञ्जेय्य, अनापत्ती”ति (महाव० २७४) वचनतो सहसेय्यप्पहोनके ठाने वुत्थता, तत्थ पक्कता, उपसम्पन्नेन सामं पक्कताति इमेसं 
तिण्णं अङ्गानं सम्भवे सति तिस्सो आपत्तियो, द्विन्नं सम्भवे द्वे आपत्तियो, एकस्स अङ्गस्स सम्भवे एका आपत्तीति वेदितब्बं । 


अन्तो वुत्थन्ति अकप्पियकुटियं वृत्थं । सामं पक्कन्ति एत्थ यं किञ्चि आमिसं भिक्खुनो पचितुं न वट्टति। सचेपिस्स उण्हयागुया 
सुलसिपण्णानि वा सिङ्गिवेरं वा लोणं वा पक्खिपन्ति, तम्पि चालेतुं न वट्टति। “यागुं निब्बापेमी"ति पन चालेतुं वटति । उत्तण्डुभत्तं 
लभित्वापि पिदहितुं न वट्टति । सचे पन मनुस्सा पिदहित्वाव देन्ति, वट्टति । “भत्तं वा मा निब्बायतू”ति पिदहितुं वट्टति । “अनुजानामि, 
भिक्खवे, पुन पाकं पचितु”'न्ति (महाव० २७४) वचनतो पुब्बे अनुपसम्मन्नेहि पक्कं पुन पचितुं वट्टति। वुत्तञ्हि अट्ठकथायं (महाव० 
अट् ० २७४) “खीरतक्कादीसु पन सकि कुथितेसु अग्गिं दातुं वति पुनपाकस्स अनुञ्ञातत्ता”ति। “अनुजानामि, भिक्खवे, अन्तो 
वासेतु'न्ति (महाव० २७४) वचनतो दुन्मिक्खसमये तण्डुलादीनि अन्तो वासेतुं वट्कति । “अनुजानामि, भिक्खवे, अन्तो पचितु न्ति 
(महाव० २७४) वचनतो दुब्मिक्खसमये अन्तो पचितुं वट्टति। “अनुजानामि, भिक्खवे, सामं पचितु "न्ति (महाव० २७४) वचनतो 
दुन्मिक्खसमये सामम्पि पचितुं वटति । “अनुजानामि, भिक्खवे, अन्तो वृत्थं अन्तो पक्कं सामं पक्क ˆ न्ति (महाव० २७४) वचनतो 
दुन्मिक्खसमये तीणिपि वडुन्ति। 


उग्गहितपटिग्गहितकथा 


उग्गहितपटिग्गहितकथायं “अनुजानामि, भिक्खवे, यत्थ फलखादनीयं पस्सति, कप्पियकारको च न होति, सामं गहेत्वा हरित्वा 
कप्पियकारके पस्सित्वा भूमियं निक्खिपित्वा पटिग्गहापेत्वा परिभुञ्जितुं, अनुजानामि, भिकखवे, उग्गहितं पटिग्गहितु न्ति (महाव० 
२७५) वचनतो तथा कत्वा परिभुञ्जितुं वट्टति, आपत्ति न होतीति। 


ततोनीहटकथा 


ततो नीहटकथायं “पटिग्गण्हथ, भिक्खवे, परिभुञ्जथ। अनुजानामि, भिक्खवे, ततो नीहटं भुत्ताविना पवारितेन अनतिरित्तं 
परिभुञ्जितु''न्ति (महाव० २७६) वचनतो यस्मिं दाने निमन्तिता हुत्वा भिक्खू भुञ्जन्ति, ततो दानतो नीहटं भोजनं पवारितेन भिक्खुना 
भुज्जितब्बं, न पवारितसिक्खापदेन आपत्ति होति। वुत्तञ्हि अट्टकथायं (महाव० अट्ट० २७६) “ततो नीहटन्ति यत्थ निमन्तिता भुञ्जन्ति, 
ततो नीहट'न्ति। 


पुरेभत्तपटिग्गहितकथा 


पुरेभत्तपटिग्गहितकथायं “पटिग्गण्हथ, भिक्खवे, परिभुञ्जथ, अनुजानामि, भिक्खवे, पुरेभत्तं पटिग्गहितं भृत्ताविना पवारितेन 
अनतिरित्तं परिभुञ्जितु'न्ति (महाव० २७७) वचनतो पुरेभत्तं पटिग्गहेत्वा निक्खिपितं पवारितेन भिक्खुना अतिरित्तं अकत्वा भुञ्जितुं 
वट्टति, पवारितसिक्खापदेन आपत्ति न होति। 


वनद्रुपोक्खरट्ुकथा 

वनट्टपोक्खरटुकथायं “तेन खो पन समयेन आयस्मतो सारिपुत्तस्स कायडाहाबाधो होति। अथ खो आयस्मा महामोग्गल्लानो 
येनायस्मा सारिपृत्तो तेनुपसङ्कमि, उपसङ्कमित्वा आयस्मन्तं सारिपुत्तं एतदवोच “पुब्बे ते, आवुसो सारिपुत्त, कायडाहाबाधो केन फासु 
होती'ति। भिसेहि च मे, आवुसो, मुळालिकाहि चाति...पे०.. अथ खो आयस्मतो सारिपृत्तस्स भिसे च मुळालिकायो च परिभुत्तस्स 
कायड़ाहाबाधो पटिप्पस्सम्भि...पे०... पटिग्गण्हथ, भिक्खवे, परिभुञ्जथ। अनुजानामि, भिक्खवे, वनइं पोक्खरइं भृत्ताविना पवारितेन 
अनतिरित्तं परिभुञ्जितु न्ति (महाव० २७८) वचनतो वनटुँ पोक्खरदुँ पवारितेन भिक्खुना परिभुञ्जितुं वट्टति, पवारितसिक्खापदेन 
आपत्ति न होति। तत्थ बनड्रं पोक्खरदुन्ति वने चेव पदुमिनिगच्छे च जातं। 


अकतकप्पकथा 


अकतकप्पकथायं “अनुजानामि, भिक्खवे, अबीजं निब्बटटबीजं अकतकणप्पं फलं परिभुञ्जितु”न्ति (महाव० २७८) वचनतो 
अबीजञ्च निब्बट्टबीजज्च फलं अग्गिसत्थनखेहि समणकप्पं अकत्वापि परिभुञ्जितुं वट्टति । तत्थ अबीजन्ति तरुणफलं, यस्स बीजं 
अङ्कुरं न जनेति। निब्बट्टबीजन्ति बीजं निब्बड्टेत्वा अपनेत्वा परिभुञ्जितब्बकं अम्बपनसादि, तानि फलानि कप्पियकारके असति कप्पं 
अकत्वापि परिभृञ्जितुं वट्टति। 


यागुकथा 


यागुकथायं “दसयिमे, ब्राह्मण, आनिसंसा यागुया। कतमे दस, यागुं देन्तो आयुं देति, वण्णं देति, सुखं देति, बलं देति, पटिभानं देति, 
यागुपीता खुदं पटिहनति, पिपासं विनेति, वातं अनुलोमेति, वत्थिं सोधेति, आमावसेसं पाचेति। इमे खो, ब्राह्मण, दसानिसंसा यागुयाति। 


“यो सञ्ञतानं परदत्तभोजिनं । 
कालेन सक्कच्च ददाति यागुं। 
दसस्स ठानानि अनुप्पवेच्छति। 
आयुञ्च वण्णञ्च सुखं बलञ्च॥ 


"पटिभानमस्स उपजायते ततो। 
खुद्दै पिपासञ्च ब्यपनेति वातं । 
सोधेति बत्थिं परिणामेति भत्तं। 
भेसज्जमेतं सुगतेन वण्णितं॥ 


“तस्मा हि यागुं अलमेव दातुं। 
निच्चं मनुस्सेन सुखत्थिकेन। 
दिब्बानि वा पत्थयता सुखानि । 
मानुस्ससोभग्यतमिच्छता वा'ति॥ 


अथ खो भगवा तं ब्राह्मणं इमाहि गाथाहि अनुमोदित्वा उट्ठायासना पक्कामि। अथ खो भगवा एतस्मिं निदाने एतस्मिं पकरणे धम्मिं 
कथं कत्वा भिक्खू आमन्तेसि - अनुजानामि, भिक्खवे, यागुञ्च मधुगोळकञ्चा'ति (महाव० २८२) वचनतो यागुञ्च मधुगोळकञ्च 
सम्पटिच्छितुं वटति । अनुमोदनागाथाय “पत्थयतं इच्छत" न्ति पदानं “अलमेव दातु'न्ति इमिना सम्बन्धो । सचे पन “पत्थयता 
इच्छता”ति पाठो अत्थि, सोयेव गहेतब्बो। “न, भिक्खवे, अञ्जत्र निमन्तितेन अञ्ञस्स भोज्जयागु परिभुञ्जितब्बा, यो परिभुञ्जेय्य, 
यथाधम्मो कारेतब्बो ति (महाव० २८३) वचनतो तथा भुञ्जन्तस्स परम्परभोजनसिक्खापदेन आपत्ति होति। भोज्जयागूति या पवारणं 
जनेति। यथाधम्मो कारेतब्बरोति परम्परभोजनेन कारेतब्बो । 


गुळकथा 

गुळकथायं अनुजानामि, भिक्खवे, गिलानस्स गुळं, अगिलानस्स गुळोदक न्ति (महाव० २८४) वचनतो गिलानो भिक्खु 
गुळपिण्डं विकालेपि खादितुं वट्टति । अगिलानो पन उदकसम्भिन्नं कत्वा गुळोदकपरिभोगेन परिभुञ्जितुं वट्टति । “गिलानस्स गुळन्ति 
तथारूपेन ब्याधिना गिलानस्स पच्छाभत्तं गुळं अनुजानामीति अत्थो"ति अड्टकथायं (महाव अट्ट० २८४) वृत्तं। “तथारूपेन 
ब्याधिना*ति वृत्तत्ता यथारूपेन ब्याधिना गिलानस्स गुळो परिभुञ्जितब्बो होति, तथारूपेन एव ब्याधिना गिलानस्साति वृत्तं विय दिस्सति, 
वीमंसित्वा गहेतब्बं | 


एत्तकासु कथासु या या संवण्णेतब्बप्पकरणे न दिस्सति, सा सा अम्हेहि पेसलानं भिक्खूनं कोसल्लत्थं पाळितो च अद्टकथातो च 
गहेत्वा टीकाचरियानं वचनेहि अलङ्करित्वा ठपिता, तस्मा निक्कङ्का हुत्वा पण्डिता उपधारेन्तु । 


चतुमहापदेसकथा 


६७. यं भिक्खवेतिआदि महापदेसकथा नाम। तत्थ महन्ते अत्थे उपदिस्सति एतेहीति महापदेसा, महन्ता वा अत्था पदिस्सन्ति 
पञ्जायन्ति एत्थाति महापदेसा, महन्तानं वा अत्थानं पदेसो पवत्तिदेसोति महापदेसा। के ते? इमेयेव चत्तारो पाठा, अत्था वा। तेन वुत्तं 
“इमे चत्तारो महापदेसे तिआदि। तत्थ धम्मसङ्घाहकत्थेराति महाकस्सपादयो । सुत्तं गहेत्वाति “ठपेत्वा धञ्जफलरस'न्तिआदिकं 
सुत्तं गहेत्वा उपधारेन्तो। सत्त धञ्ञानीति - 


“सालि वीहि च कुदूसो, गोधुमो वरको यवो। 
कङ्गृति सत्त धञ्ञानि, नीवारादी तु तब्भिदा"ति -॥ 


वुत्तानि सत्त धञ्ञानि। सब्बं अपरण्णन्ति मुग्गमासादयो। अट्ट पानानीति अम्बपानं जम्बुपानं चोचपानं मोचपानं सालुकपानं मुद्दिकपानं 
मधुकपानं फारुसकपानञ्च। 


इमिना नयेनाति सृत्तानुलोमनयेन । वुत्तञ्हेतं अट्ठकथायं “सुत्तानुलोम नाम चत्तारो महापदेसा"ति। पाळिञ्च अद्कथञ्च 
अनपेक्खित्वाति पाळियं नीतत्थतो आगतमेव अग्गहेत्वा। अञ्ञानिपीति ततो अञ्ञानिपि। एतेन महापदेसा नाम न केवलं यथावृत्ता 
एव, अथ खो अनेकानि नानप्पकारानि विनयधरस्स जाणानुभावप्पकासितानीति दस्सेति। 


आनिसंसकथा 


६८. आनिसंसकथायं विनयं धारेतीति विनयधरो, सिक्खनवाचनमनसिकारविनिच्छयनतदनुलोमकरणादिना विनयपरियत्तिकुसलो 
भिक्खु । विनयपरियत्तिमूलं एतेसन्ति विनयपरियत्तिमूलका । के ते? पञ्चानिसंसा। विनयपरियत्तियेव मूलं कारणं कत्वा 
लभितब्बआनिसंसा, न अञ्ञपरियत्ति वा पटिपत्तिआदयो वा मूलं कत्वाति अत्थो। अथ वा परियापुणनं परियत्ति, विनयस्स परियत्ति 
विनयपरियत्ति, सा मूलं एतेसन्ति विनयपरियत्तिमूलका, विनयपरियापुणनहेतुभवा आनिसंसाति अत्थो । “कतमे 'तिआदिना तेसं 
पञ्चानिसंसादीनं सरूपं पुच्छित्वा “अत्तनो”तिआदिना विस्सज्जेत्वा तं वचनं पाळिया समत्थेतुं “बुत्तज्हेत न्तिआदिमाह । 


एवं पञ्चानिसंसानं सरूपं दस्सेत्वा इदानि तेयेव वित्थारतो दस्सेतुं “कथमस्सा तिआदिना पुच्छित्वा इधेकच्चोतिआदिना 
विस्सज्जेति। तत्थ अत्तनो सीलक्खन्धसुगुत्तभावो नाम आपत्तिअनापज्जनभावेनेव होति, नो अञ्ञथाति आपत्तिआपज्जनकारणं दस्सेत्वा 
तदभावेन अनापज्जनं दस्सेतुं “आपत्ति आपज्जन्तो छहाकारेहि आपज्जती”तिआदिमाह। तत्थ - 


“सज्चिच्च आपत्ति आपज्जति। 

आपत्ति परिगूहति। 

अगतिगमनञ्च गच्छति। 

एदिसो वुच्चति अलज्जिपुग्गलो"ति॥ (परि० ३५९) - 

वुत्तेन अलज्जीलक्खणेन न लज्जति न हिरीयतीति अलज्जी, तस्स भावो अलज्जिता। नत्थि जाणं एतस्साति अञ्ञाणं, तस्स भावो 
अञ्ञाणता। कुकतस्स भावो कुक्कुच्चं, तेन पकतो कुक्कुच्चपकतो, तस्स भावो कुक्कुच्चपकतता। कप्पतीति कप्पियं, न कप्पियं 
अकण्पियं, तस्मिं अकप्पिये, कप्पियं इति सञ्ञा यस्स सो कप्पियसञ्जी, तस्स भावो कप्पियसञ्जिता । इतरं तप्पटिपक्खतो कातब्बं, 
इमेसु पञ्चसु पदेसु यकारलोपो, तस्मा “अलज्जिताय आपत्ति आपज्जती'तिआदिना योजेतब्बानि । हेत्वत्थे चेतं निस्सक्कवचनं । 
सरतीति सति, समुस्सनं सम्मोसो। सतिया सम्मोसो सतिसम्मोसो, तस्मा सतिसम्मोसा । हेत्वत्थे चेतं करणवचनं । इदानि तानि कारणानि 
वित्थारतो दस्सेतुं “कथः न्त्यादिमाह। तं नयानुयोगेन विञ्जेय्यमेव। 


अरिट्टो इति भिक्खु अरिट्ठभिक्‍्खु, कण्टको इति सामणेरो कण्टकसामणेरो, वेसालिया जाता वेसालिका, वज्जीनं पृत्ता बज्जिपुत्ता, 
वेसालिका च ते बज्जिपुत्ता चाति वेसालिकवज्जिपृत्ता, अरिट्टभिक्खु च कण्टकसामणेरो च वेसालिकवज्जिपुत्ता च 
अरिटुभिक्खुकण्टकसामणेरवेसालिकवज्जिपुत्तका । परूपहारो च अज्ञाणज्च कङ्कावितरणञ्च परूपहारअञ्जाणकङ्कावितरणा। के 
ते? वादा। ते आदि येसं तेति परूपहारअञ्ञाणकङ्कावितरणादयो। वदन्ति एतेहीति वादा, परूपहारअञ्जाणकङ्लावितरणादयो वादा 
एतेसन्ति परू...पे०... वादा । के ते? मिच्छावादिनो। अरिट्ट...पे०... पुत्ता च परूपहार...पे०... वादा च महासङ्गिकादयो च सासनपच्चत्थिका 
नामाति समुच्चयद्वन्दवसेन योजना कातब्बा। सेसं सुविञ्जेय्यमेव। 


आनिसंसकथा निट्टिता। 
इति विनयसङ्गहसंवण्णनाभूते विनयालङ्कारे 
पकिण्णकविनिच्छयकथालङ्कारो नाम 
चतुत्तिसतिमो परिच्छेदो । 
निगमनकथावण्णना 


निगमगाथासु पठमगाथायं सद्धम्मदड्वितिकामेन सासनुज्जोतकारिना परक्कमबाहुना नरिन्देन अज्झेसितो सो अहं विनयसङ्गहं 
अकासिन्ति योजना। 


दुतियततियगाथायं तेनेव परक्कमबाहुनरिन्देनेव कारिते रम्मे रमणीये पासादसतमण्डिते पासादानं सतेन पटिमण्डिते 
नानादुमगणाकिण्णे भावनाभिरतालये भावनाय अभिरतानं भिक्खूनं आलयभूते सीतलूदकसम्पन्ने जेतवने जेतवननामके विहारे वसं 
वसन्तो हुत्वा, अथ वा वसं वसन्तो सोहं सो अहं योगीनं हितं हितभूतं सारं सारवन्तं इमं ईदिसं विनयसङ्गहं अकासिन्ति योजना । 


सेसगाथासु इमिना गन्थकरणेन यं पुञ्ञं मय्हं सिद्ध, अञ्जं इतो गन्थकरणतो अञ्जभूतं यं पुञ्जं मया पसुतं होति, एतेन 
पुञ्जकम्मेन दुतिये अत्तसम्भवे तावतिंसे पमोदेन्तो सीलाचारगुणे रतो पञ्चकामेसु अलग्गो देवपुत्तो हुत्वा पठमं पठमभूतं फलं 
सोतापत्तिफलं पत्वान अन्तिमे अत्तभावम्हि लोकग्गपुग्गलं नाथे नाथभूतं सब्बसत्तहिते रतं मेत्तेय्य मेत्तेय्यनामकं मुनिपुङ्गव मुनिसेट्रु 
दिस्वान तस्स धीरस्स सद्धम्मदेसनं सुत्वा अग्गं फलं अरहत्तफलं अधिगन्त्वा लभित्वा जिनसासनं सोभेय्यं सोभापेय्यन्ति अयं 
पाकटयोजना। 


एतिस्साय पन योजनाय सति आचरियवरस्स वचनं न सम्पटिच्छन्ति पण्डिता। कथं? एत्थ हि इतो दुतियभवे तावतिंसभवने देवपुत्तो 
हुत्वा सोतापत्तिफलं पत्वा अन्तिमभवे मेत्तेय्यस्स भगवतो धम्मदेसनं सुत्वा अरहत्तफलं लभेय्यन्ति आचरियस्स पत्थना, सा अयुत्तरूपा 
होति। सोतापन्नस्स हि सत्तभवतो उद्धं पटिसन्धि नत्थि, तावतिंसानञ्च देवानं भवसतेनपि भवसहस्सेनपि भवसतसहस्सेनपि मेत्तेय्यस्स 
भगवतो उप्पज्जनकालो अपण्पत्तब्बो होति। अथापि वदेय्य “अन्तरा ब्रह्मलोके निब्बत्तित्वा मेत्तेय्यस्स भगवतो काले मनुस्सो भवेय्या”ति, 
एवम्पि न युज्जति। न हि ब्रह्मलोकगतानं अरियानं पुन कामभवूपपत्ति अत्थि। वृत्तञ्हि अभिधम्मे यमकप्पकरणे (यम० २.अनुसययमक. 

३१२) “रूपधातुया चुतस्स कामधातुं उपपज्जन्तस्स सत्तेव अनुसया अनुसेन्ती”ति। अथापि वदेय्य “ब्रह्मलोकेयेव ठत्वा अग्गफलं 
लभेय्या”ति, तथा च आचरियस्स वचने न दिस्सति, “सोभेय्यं जिनसासन'न्ति वुत्तत्ता भिक्खुभूतत्तमेव दिस्सति । न हि भिक्खुभूतो 
सासनं सोभापेतुं सक्कोति। अभिधम्मत्थविभावनियञ्च - 


““जोतयन्तं तदा तस्स, सासनं सुद्धमानसं। 
पस्सेय्यं सक्करेय्यञ्च, गरु मे सारिसम्भव”न्ति॥ - 


भिक्खुभूतमेव वुत्तं। अथापि वदेय्य “अन्तरा दीघायुको भुम्मदेवो हुत्वा तदा मनुस्सो भवेय्या”ति, एवम्पि एकस्स बुद्धस्स सावकभूतो 
अरियपुग्गलो पुन अञ्ञस्स बुद्धस्स सावको न भवेय्याति, आचरियो पन सब्बपरियत्तिधरो अनेकगन्थकारको अनेकेसं गन्थकारकानं 
थेरानं आचरियपाचरियभूतो, तेन न केवलं इधेव इमा गाथायो ठपिता, अथ खो सारत्थदीपनीनामिकाय विनयटीकाय अवसाने च ठपिता, 
तस्मा भवितब्बमेत्थ कारणेनाति वीमंसितब्बमेतं । 


अथ वा इमिना...पे०... देवपुत्तो हुत्वा पठमं ताव फलं यथावुत्तं तावतिंसे पमोदनसीलाचारगुणे रतं पञ्चकामेसु अलग्गभावसङ्कातं 
आनिसंसं पत्वान अन्तिमे अत्तभावम्हि...पे०... सोभेय्यन्ति योजना। अथ वा इमिना...पे०... पञ्चकामेसु अलग्गो हुत्वा अन्तिमे 
अत्तभावम्हि...पे०... सद्धम्मदेसनं सुत्वा पठमं फलं सोतापत्तिफलं पत्वा ततो परं अग्गफलं अरहत्तफलं अधिगन्त्वा जिनसासनं सोभेय्यन्ति 
योजना। यथा अम्हाकं भगवतो धम्मचक्कप्पवत्तनसुत्तन्तधम्मदेसनं सुत्वा अञ्ञातकोण्डञ्ञत्थेरो सोतापत्तिफलं पत्वा पच्छा अरहत्तफलं 
अधिगन्त्वा जिनसासनं सोभेसि, एवन्ति अत्थो। इतो अञ्ञानिपि नयानि यथा थेरस्स वचनानुकूलानि, तानि पण्डितेहि चिन्तेतब्बानि। 


निगमनकथावण्णना निट्टिता। 


निगमनकथा 


१. जम्बुदीपतले रम्मे, मरम्मविसये सुते। 
तम्बदीपरड्े ठितं, पुरं रतननामकं॥ 


२. जिनसासनपज्जोतं, अनेकरतनाकरं । 
साधुज्जनानमावासं, सोण्णपासादलङ्कतं॥ 


३. तस्मिं रतनपुरम्हि, राजानेकरदट्टिस्सरो । 
सिरीसुधम्मराजाति, महाअधिपतीति च॥ 


४. एवंनामो महातेजो, रज्जं कारेसि धम्मतो। 
कारापेसि राजा मणि-चूळं महन्तचेतियं॥ 


५. तस्स काले ब्रहारञ्ञे, तिरियो नाम पब्बतो। 
पुब्बकारञ्ञवासीनं, निवासो भावनारहो॥ 


६. अदट्टारसहि दोसेहि, मृत्तो पञ्चङ्गुपागतो। 
अरञ्जलक्खणं पत्तो, बद्धसीमायलङ्कतो॥ 


७. तस्मिं पब्बते वसन्तो, महाथेरो सुपाकटो। 
तिपेटकालङ्कारोति, द्रिक्खत्तुं लद्धलञ्छनो॥ 

तेभातुकनरिन्दानं, गरुभूतो सुपेसलो । 
कुसलो परियत्तिम्हि, पटिपत्तिम्हि कारको॥ 


सोहं लज्जीपेसलेहि, भिक्खूहि अभियाचितो। 
सासनस्सोपकाराय, अकासि सीलवड्डनं॥ 


विनयालङ्कारं नाम, लज्जीनं उपकारकं । 
सुडु विनयसङ्गह-वण्णनं साधुसेवितं॥ 


रूपछिहनासकण्णे, सम्पत्ते जिनसासने। 
छिहसुञ्जसुञ्जरूपे, कलियुगम्हि आगते॥ 


निट्ठापिता अयं टीका, मया सासनकारणा। 
द्वीसु सोण्णविहारेसु, द्विक्खत्तु लद्धकेतुना॥ 


इमिना पुञ्जकम्मेन, अञ्ञेन कुसलेन च। 
इतो चुताहं दृतिये, अत्तभावम्हि आगते॥ 


हिमवन्तपदेसम्हि, पब्बते गन्धमादने । 
आसन्ने मणिगुहाय, मञ्जूसकदुमस्स च॥ 


तस्मिं हेस्सं भुम्मदेवो, अतिदीघायुको वरो। 
पञ्जावीरियसम्पन्नो, बुद्धसासनमामको ॥ 


याव तिट्ठति सासनं, ताव चेतियवन्दनं । 
बोधिपूजं सङ्घपूजं, करेय्यं तुडुमानसो॥ 


भिकखूनं पटिपन्नानं, वेय्यावच्चं करेय्यहं । 
परियत्ताभियुत्तानं, कङ्काविनोदयेय्यहं॥ 


सासनं पग्गण्हन्तानं, राजूनं सहायो अस्सं। 
सासनं निग्गण्हन्तानं, वारेतुं समत्थो अस्सं॥ 


सासनन्तरधाने तु, मञ्जूसं रुक्खमृत्तमं । 
नन्दमूलञ्च पब्भारं, निच्चं पूजं करेय्यहं॥ 


. यदा तु पच्चेकबुद्धा, उप्पज्जन्ति महायसा। 


तदा तेसं निच्चकण्पं, उपट्ठानं करेय्यहं॥ 


तेनेव अत्तभावेन, याव बुद्भुप्पादा अहँ । 
तिट्टुन्तो बुद्धुप्पादम्हि, मनुस्सेसु भवामहं॥ 


मेत्तेय्यस्स भगवतो, पब्बजित्वान सासने। 

तोसयित्वान जिनं तं, लभे ब्याकरणुत्तमं॥ 


२३. व्याकरणं लभित्वान, पूरेत्वा सब्बपारमी। 
अनागतम्हि अद्धाने, बुद्धो हेस्सं सदेवकेति॥ 


विनयालङ्कारटीका समत्ता। 

